
Mulţumiri 


Sunt recunoscător pentru sfaturi și ajutor lui Robert Cademy, John 
Carroll, Howard L. Davidson, Bob Fleming, Leonard Foner, Michael 
Gannis, Jay R. Hill, Eric Hughes, Sharon Jarvis, Yoji Kondo, Cherie 
Kushner, Tim May, Keith Mayers, Mary Q. Smith și Joan D. Vinge. 

Îi sunt deosebit de îndatorat lui James Frenkel pentru extraordinara 
muncă de editare a acestei cărţi și pentru observaţiile pertinente făcute 
pe marginea problemelor ivite în variantele sale iniţiale. 


Nota autorului 


Acţiunea din acest roman are loc peste mii de ani. Legătura cu 
limbajele şi sistemele noastre de scriere este foarte vagă. O mică 
explicaţie, nu neapărat esenţială: sunetul iniţial din „Qeng Ho” este 
același ca sunetul inițial din cuvântul englezesc „checker”. (Trixia 
Bonsol ar înţelege problema!) 

Prolog 


Omul era vânat de peste o sută de ani-lumină și opt secole. Fusese 
dintotdeauna o căutare secretă, o necunoscută chiar pentru unii dintre 
cei implicaţi în ea. În primii ani, s-a rezumat la simple interogări 
încriptate, ascunse în transmisiile radio. Au trecut decenii și secole. Au 
existat indicii, interviuri cu tovarășii de călătorie ai Omului, toate 
trimițând în mai multe sensuri contradictorii: Omul era singur acum și 
mergea mai departe; Omul murise înainte de începerea căutării; Omul 
avea o flotă de război și se pregătea să-i atace. 

În timp, cele mai credibile relatări au dobândit consistenţă. Existau 
probe destul de solide că anumite nave și-au schimbat graficul temporal 
şi au irosit decenii întregi căutând indicii noi. S-au pierdut averi din 
cauza ocolurilor și a întârzierilor, dar pierderile le-au suferit câteva 
dintre cele mai mari familii de comercianți şi au trecut neobservate. 
Familiile erau destul de bogate, căutarea, la rândul ei, destul de 
importantă, așa că pierderile n-au mai contat. Deoarece căutarea se 
îngustase: Omul călătorea singur, avea identități multiple vagi, o 
înlănțuire de slujbe mărunte pe nave comerciale neînsemnate, dar 
întotdeauna se deplasa înapoi, înapoi, spre această zonă a Spaţiului 
Uman. Vânătoarea s-a redus de la o sută de ani-lumină la cincizeci, la 
douăzeci — apoi la șase sisteme stelare. 

ȘI, în final, la o singură lume spre centrul Spaţiului Uman. Acum 
Sammy putea justifica o flotă special pentru sfârșitul vânătorii. Nici 
echipajul, nici majoritatea proprietarilor nu aveau să cunoască 
adevăratul scop al misiunii, dar el avea toate șansele să pună capăt în 
sfârşit căutării. 

Sammy însuși asolizase pe Triland măcar o dată, era logic ca un 
comandant de flotă să se ocupe de treburi de amănunt: Sammy era 
singurul din flotă care îl cunoscuse pe Om în carne şi oase. Și, grație 


popularității de acum a flotei sale în acest loc, putea străbate orice 
hățișuri birocratice care s-ar fi ivit. Acestea erau motive serioase... dar 
Sammy se va afla aici, jos, pentru orice eventualitate. Am așteptat atât de 
mult, dar, în scurtă vreme, vom pune mâna pe el. 

— De ce să te ajut să găsești pe cineva? Nu sunt mama ta! 

Omuleţul se retrăsese în spaţiul interior al biroului său. În spatele lui, 
o ușă se crăpă câţiva centimetri. Sammy surprinse un copil privind pe 
furiș la ei cu teamă. Omuleţul trânti ușa. Se uită lung la agenţii de la 
Departamentul Silvic, care intraseră în clădire înaintea lui Sammy. 

— Vă mai spun o dată: domeniul în care mă învârt e reţeaua. Dacă n- 
aţi găsit acolo ce căutaţi, atunci nici la mine n-o să găsiți. 

— Pardon, spuse Sammy și-l bătu pe umăr pe agentul de lângă el. Îmi 
dați voie? 

Se strecură printre rândurile formate de protectorii lui. 

Patronul văzu că se apropie o persoană înaltă. Întinse mâna spre 
biroul lui. Dumnezeule! Dacă ar distruge bazele de date pe care le 
distribuise în reţea, n-ar mai scoate nimic de la el. 

Dar mâna îi îngheţă în aer. Se holbă șocat la fața lui Sammy: 

— Domnule amiral? 

— Ăăă... Comandant de flotă, dacă nu vă supăraţi. 

— Da, da! Vă urmărim la ştiri în fiecare zi. Vă rog, luaţi loc. 
Dumneavoastră aţi inițiat ancheta? 

Patronul manifestă brusc o atitudine deschisă, ca o floare care se 
întoarce după soare. Se pare că Qeng Ho erau la fel de populari printre 
orăşeni ca în Departamentul Silvic. În câteva secunde, patronul — 
„detectivul particular”, cum își spunea — extrase înregistrări și iniție 
programe de căutare. 

— Hm... Nu aveţi nici nume, nicio descriere fizică amănunțită, doar 
data probabilă a sosirii. În regulă, Departamentul Silvic susţine că 
individul vostru trebuie să fi devenit o persoană cu numele „Bidwel 
Ducanh”. Aruncă o privire piezișă spre agenţii taciturni și zâmbi. Se 
pricep foarte bine să tragă concluzii aiurea din informații insuficiente. În 
cazul acesta... Activă programele de căutare. Bidwel Ducanh. Da, acum 
că-l caut îmi amintesc că am auzit de el. Cu șaizeci sau o sută de ani în 
urmă și-a creat un renume. O figură apărută de nicăieri, cu o sumă de 
bani nici prea mare, nici prea mică şi cu o înclinaţie nefirească spre 


auto-reclamă. În decurs de treizeci de ani, a câştigat sprijinul câtorva 
corporaţii puternice și chiar simpatia Departamentului Silvic. Ducanh se 
pretindea orășean, dar nu era un luptător pentru libertate. Voia să-şi 
cheltuiască banii pe un plan nebunesc, pe termen lung. Despre ce era 
vorba? Voia să... Detectivul ridică ochii de pe text ca să se uite puţin la 
Sammy. Voia să finanţeze o expediţie spre Steaua Fluctuantă. 

Sammy confirmă scurt din cap. 

— La naiba! Dacă ar fi reușit, Triland ar fi trimis demult o expediţie 
spre ea. Detectivul tăcu o clipă, meditând parcă la ocazia ratată. Se 
întoarse la înregistrările lui. Ştiţi ceva? Aproape că a reușit. O lume ca a 
noastră ar trebui să dea faliment ca să facă o călătorie interstelară. Dar 
acum şaizeci de ani, o singură navă Qeng Ho a vizitat Trilandul. 
Bineînţeles, nu voia să-și modifice graficul temporal, dar câţiva dintre 
suporterii lui Ducanh sperau să dea o mână de ajutor. Ducanh n-a vrut 
să aibă nimic de-a face cu ideea, nici măcar să vorbească cu Qeng Ho. 
După aceea, şi-a cam pierdut credibilitatea... S-a evaporat. 

Toate acestea se regăseau în datele Departamentului Silvic din 
Triland. Sammy rosti: 

— Da. Ne interesează unde se află acest individ acum. 

Nicio navă interstelară nu mai pătrunse în sistemul solar al 
Trilandului de șaizeci de ani. E aici! 

— A, vă gândiţi că poate are informaţii suplimentare, ceva care s-ar 
dovedi util chiar după cele întâmplate în ultimii trei ani? 

Sammy îşi reprimă impulsul violent. Încă puţină răbdare, ce-l costă 
în plus, după secole de așteptare? 

— Da, spuse el chibzuit, ar fi bine să se acopere toate posibilităţile, nu 
credeți? 

— Desigur. Aţi venit la locul potrivit. Știu câteva lucruri despre oraș 
pe care cei din departament nici nu se deranjează să le depisteze. Chiar 
vreau să vă ajut. Se uita la o analiză de scanare, deci nu irosea timpul 
complet. Aceste mesaje radio extraterestre o să ne schimbe lumea și 
vreau ca fiii mei să... Detectivul se încruntă. Ha! Tocmai l-aţi ratat pe 
individul ăsta, Bidwel, domnule comandant. Vedeţi, e mort de zece ani. 

Sammy nu spuse nimic, dar omuleţul sesiză probabil că renunţase la 
stilul amabil, pentru că tresări când ridică ochii spre el. 

— Îmi... îmi pare rău, domnule. Poate că a lăsat în urmă bunuri 


personale, un testament... 

Nu se poate. Nu când sunt atât de aproape. Dar Sammy conștientizase 
dintotdeauna existenţa acestei posibilități. Era un lucru obișnuit într-un 
univers al vieţii de o clipă și al distanțelor interstelare. 

— Ne interesează orice informaţii lăsate în urmă de acest individ. 

Cuvintele sunară monoton. Măcar avem un final — asta ar fi concluzia 
trasă imediat de un analist de informaţii slugarnic. 

Detectivul bătu cu degetele în aparate și mormăi. Departamentul 
Silvic îl identificase, în silă, drept cel mai bun din clasa orașului, cu o 
distribuție atât de bună, încât pur și simplu nu-i puteau confisca 
echipamentul ca să-l preia. Voia sincer să fie de ajutor... 

— S-ar putea să existe un testament, domnule comandant de flotă, 
dar nu se află în reţeaua Grandville. 

— Atunci în alt oraș? 

Faptul că Departamentul Silvic partiționase reţelele urbane era un 
semn foarte rău pentru viitorului 'Trilandului. 

— ... Nu tocmai. Vedeţi, Ducanh a murit la unul dintre azilurile pentru 
săraci din ordinul Saint Xupere, cel din Lowcinder. Se pare că i-au 
păstrat călugării bunurile. Sunt convins că vor renunţa la ele în schimbul 
unei donații rezonabile. 

Întoarse privirea spre agenţi și expresia i se înăspri. Posibil să-l fi 
recunoscut pe cel mai în vârstă, comisarul Securității Urbane. Fără 
îndoială că puteau confisca bunurile de la călugări fără niciun fel de 
contribuţie. 

Sammy se ridică şi-i mulţumi detectivului particular; cuvintele îi 
sunară seci până şi lui. În timp ce se îndrepta către ușă și escorta lui, 
detectivul își ocoli repede biroul și veni după el. Stânjenit, Sammy își 
dădu imediat seama că nu-l plătise. Se întoarse, simțind o simpatie 
bruscă pentru el. Îi admira pe cei care-și cereau plata în fața polițiștilor 
neprietenoși. 

— Poftim, începu el să spună, asta pot să... 

Dar detectivul ridică brațele. 

— A, nu, nu e necesar. Dar aș dori să-mi faceţi un serviciu. Vedeţi, am 
familie numeroasă, cei mai inteligenți copii pe care i-ați văzut vreodată. 
Expediția asta comună nu va pleca de pe Triland în următorii cinci sau 
zece ani, nu-i așa? Puteţi aranja lucrurile astfel încât copiii mei, măcar 


unul dintre ei, să...? 

Sammy lăsă capul pe-o parte. Favorurile asociate cu succesul 
misiunilor costau foarte scump. 

— Îmi pare rău, domnule, spuse el cât de amabil putu. Copiii 
dumneavoastră vor trebui să concureze cu toată lumea. Puneţi-i să 
înveţe serios la facultate. Să pună accent pe specialităţile anunţate. Așa 
vor avea cele mai multe șanse. 

— Am înţeles, domnule comandant de flotă! Exact asta v-am și cerut. 
Aţi putea pune o vorbă bună... — înghiţi și se uită aprins la Sammy, 
ignorându-i pe ceilalți — aţi putea pune o vorbă bună, ca să li se permită 
să studieze la facultate? 

— Bineînţeles. Pe Sammy nu-l deranja deloc să tragă puţin sforile la 
examenul de admitere. Atunci își dădu seama la ce anume se referea 
detectivul. Domnule, voi face tot ce trebuie. 

— Mulţumesc. Vă mulțumesc! Îi vâri lui Sammy în palmă cartea lui de 
vizită. lată numele și datele mele statistice. Le voi actualiza permanent. 
Vă rog să nu mă uitaţi. 

— Bine, domnule... ăăă... Bonsol. Nu voi uita. 

Era un târg Qeng Ho clasic. 


Orașul se micşora treptat sub plutitorul Departamentului Silvic. 
Grandville avea numai jumătate de milion de locuitori, dar erau 
înghesuiți într-un cartier sărăcăcios, iar aerul de deasupra lor pâlpâia în 
arșiţa verii. Tărâmurile împădurite ale Primilor Coloniști se întindeau pe 
mii de kilometri în jurul lui, o sălbăticie virgină creată prin terraformare. 

Ţâșniră în aerul curat de culoarea indigoului, arcuindu-se spre sud. 
Sammy îl ignoră pe mahărul „Securității Urbane” din Triland, care 
stătea exact lângă el; acum nu era nevoie și nici nu avea chef să facă pe 
diplomatul. Își făcu legătura cu comandantul său secund. Raportul 
automat al Kirei Lisolet se derulă prin faţa lui. Sum Dotran fusese de 
acord cu schimbarea de program: toată flota va porni spre Steaua 
Fluctuantă. 

— Sammy! Vocea Kirei întrerupse raportul. Cum a mers? 

Kira Lisolet era singura persoană din flotă la curent cu adevăratul 
scop al misiunii, căutarea Omului. 

— Eu... L-am pierdut, Kira. Dar Sammy nu fu în stare să rostească 


vorbele acelea. O să vezi cu ochii tăi, Kira. Ultimele două mii de 
secunde din unghiul meu vizual. Acum mă duc la Lowcinder... mai am 
o ultimă treabă de pus la punct. 

Urmă o pauză. Lisolet se descurca repede cu o scanare indexată. 
După o clipă, o auzi înjurând. 

— Am înţeles... dar rezolvă treaba aia, Sammy. Am mai fost și 
altădată siguri că l-am pierdut. 

— Niciodată atât de siguri ca acum, Kira. 

— Eu zic să fii absolut sigur. 

Femeia vorbise cu voce tăioasă. Oamenii ei deţineau o bună parte 
din flotă. Ea însăși deţinea o navă. În realitate, era singurul proprietar 
operaţional din misiune. De cele mai multe ori, asta nu crea probleme. 
Kira Pen Lisolet era o persoană rezonabilă aproape în toate chestiunile. 
Acum însă aveau de-a face cu o excepţie. 

— O să mă asigur, Kira. Ştii bine lucrul ăsta. Sammy își aminti dintr- 
odată de șeful Securităţii Urbane de lângă el — și de ceea ce 
descoperise întâmplător cu câteva minute mai devreme. Cum merg 
lucrurile acolo sus? 

Răspunsul veni grațios, ca un fel de scuză: 

— Excelent. Am primit declaraţiile de renunțare la şantier. Înţelegerile 
cu lunile industriale și minele de pe asteroizi par solide. Continuăm cu 
planificarea detaliată. Tot mai cred că vom reuşi să ne dotăm 
corespunzător şi să obținem specialiști în echipaj în trei sute de 
megasecunde. Ştii cât de mult îşi doresc cei de pe Triland o felie din 
misiunea asta. 

Sammy îi ghici zâmbetul din glas. Legătura lor era criptată, dar Kira 
ştia că la capătul dinspre el era categoric lipsită de securitate. Triland le 
era Client și în curând partener de misiune, dar ei ar trebui să știe exact 
cum stau lucrurile. 

— Foarte bine. Mai adaugă ceva pe listă, dacă nu scrie deja: 
„Conform dorinței noastre de a avea cel mai bun echipaj de specialiști 
posibil, solicităm ca programele universității Departamentului Silvic să 
fie deschise tuturor celor care promovează testele noastre, nu numai 
moștenitorilor Primilor Coloniști.” 

— Bineînţeles... Trecu o secundă, timp suficient pentru o reacţie 
întârziată. Doamne, cum de ne-a scăpat așa ceva? 


Ne-a scăpat pentru că anumiţi proști sunt foarte greu de subestimat. 


Peste o mie de secunde, Lowcinder apăru în fața lor. Era la aproape 
treizeci de grade latitudine sudică. Pustiul îngheţat care se răspândea în 
jurul lui semăna cu imaginile pre-Sosire ale 'Trilandului ecuatorial, cu 
cinci sute de ani în urmă, înainte ca Primii Coloniști să se joace cu 
gazele de seră și să construiască structura extraordinară care este o 
ecologie terraformată. 

Lowcinder se afla aproape de centrul unei pete negre stranii, 
produsul secolelor de combustibili de rachetă „nucleonic curaţi”. Era cel 
mai mare aerodrom la sol din Triland, totuși orașul, deşi dezvoltat 
recent, părea la fel de mohorât și sărăcăcios ca oricare altul de pe 
planetă. 

Plutitorul lor trecu pe ventilatoare și se roti deasupra orașului în 
descindere lentă. Soarele coborâse foarte jos, iar pe străzi se lăsase 
amurgul. Dar, cu fiecare kilometru, străzile păreau tot mai înguste. 
Compozite obișnuite făceau loc cuburilor care poate fuseseră cândva 
containere de marfă. Sammy privea supărat. Primii Coloniști munciseră 
secole întregi pentru a crea o lume frumoasă; acum ieșea explodând 
sub ei. Era o problemă comună pe lumile terraformate. Existau cel puţin 
cinci metode destul de neinvazive pentru a se asigura o terraformare 
reușită. Dar dacă Primii Coloniști și „Departamentul Silvic” al lor nu 
voiau să aplice niciuna... ei, bine, s-ar putea ca aici să nu mai existe o 
civilizație care să-i întâmpine flota. Cândva, curând, va trebui să poarte 
o discuţie deschisă cu membrii clasei conducătoare. 

Reveni cu gândurile în prezent când plutitorul asoliză între clădirile 
de apartamente pătrățoase. Sammy și mocofanii de la Departamentul 
Silvic călcară prin zoaiele pe jumătate îngheţate. Munţi de haine — 
donaţii? — zăceau amestecate în cutii pe treptele clădirii de care se 
apropiau. Mocofanii le ocoliră. Apoi urcară scările și intrară. 


Administratorul azilului își zicea fratele Song și arăta bătrân ca 
moartea. 

— Bidwel Ducanh? Întoarse agitat privirea de la Sammy. Pe el nu-l 
ştia, dar cunoștea Departamentul Silvic. Bidwel Ducanh a murit acum 
zece ani. 


Mintea. 

Sammy inspiră adânc şi cercetă încăperea dubioasă. Dintr-odată se 
simți la fel de periculos pe cât pretindeau unele bârfe din flotă. 
Dumnezeu să mă ierte, dar voi face orice ca să scot adevărul de la omul ăsta. 
Se uită din nou la fratele Song şi încercă să-i zâmbească prietenos. Nu-i 
ieși; bătrânul se dădu un pas înapoi. 

— Azilul e locul unde oamenii vin să moară, nu-i așa, frate Song? 

— E un loc în care ajung la împlinirea naturală a vieţii lor. Folosim toți 
banii aduși de ei ca să-i ajutăm pe cei care vin aici. 

În mediul viciat de pe Triland, primitivismul fratelui Song avea sens, 
într-un fel teribil. Îi ajuta pe cei mai bolnavi dintre cei mai săraci cât de 
mult putea. 

Sammy ridică mâna. 

— Voi dona bugetul pe o sută de ani fiecărui azil din ordinul tău... 
dacă mă duci la Bidwel Ducanh. 

— Păi... fratele Song mai făcu un pas înapoi și se lăsă greoi pe un 
scaun. Cumva știa că Sammy își va respecta promisiunea. Poate... Dar 
atunci bătrânul ridică ochii şi-l privi cu o încăpățânare disperată. Nu. 
Bidwel Ducanh a murit acum zece ani. 

Sammy traversă încăperea și apucă braţele scaunului pe care se 
așezase bătrânul. Îşi apropie faţa de a lui. 

— Ştii cine sunt oamenii pe care i-am adus cu mine. Te îndoiești 
cumva că, dacă le ordon, îţi vor face azilul bucăţi-bucățele? Te îndoiești 
cumva că, dacă nu găsim ce căutăm aici, vom proceda la fel cu fiecare 
azil al ordinului tău din toată lumea? 

Era clar că fratele Song nu se îndoia. Cunoștea Departamentul Silvic. 
Cu toate acestea, Sammy se temu o clipă că îl va înfrunta și acum. Și 
atunci voi face ceea ce trebuie să fac. Dintr-odată, bătrânul se prăbuși în 
sinea lui și începu să plângă în liniște. 

Sammy se depărtă de scaun. Trecură câteva secunde, fratele Song se 
opri din plâns și se ridică anevoie în picioare. Nu se uită la Sammy, nu-i 
făcu niciun semn; pur și simplu ieși din încăpere târându-și picioarele. 

Sammy şi însoțitorii lui îl urmară. Traversară în șir indian un coridor 
lung. Domnea oroarea. Nu din cauza luminii zgârcite, nici a lambriurilor 
pătate de apă din tavan, nici a podelei murdare. De-o parte și de alta, 
oamenii stăteau pe canapele sau în scaune cu rotile. Stăteau și 


priveau... în gol. La început, Sammy crezu că poartă vizoare, că privesc 
undeva, departe, la niște imagini consensuale. La urma urmei, câţiva 
vorbeau, alții făceau întruna gesturi complicate. Apoi observă că 
semnele de pe pereţi erau vopsite. Vopsea decojită, atât aveau de văzut. 
lar oamenii veștejiţi care ședeau pe coridor aveau priviri goale, lipsite 
de expresie. 

Sammy îl urma pe fratele Song îndeaproape. Călugărul vorbea 
singur, dar rostea fraze cu înțeles. Povestea despre Om: 

— Bidwel Ducanh n-a fost un om bun. Nu era o persoană pe care s-o 
simpatizezi, nici la început... mai ales la început. Ne-a zis că a fost 
bogat, dar nu ne-a adus nimic. În primii treizeci de ani, în tinereţea mea, 
se spetea mai mult decât oricare dintre noi. Nicio treabă nu era prea 
murdară, niciuna prea grea. Dar vorbea urât despre toată lumea. Își 
bătea joc de toți. Stătea lângă un pacient în ultima noapte a vieţii lui și 
pe urmă râdea de el. 

Fratele Song vorbea la trecut, dar după câteva secunde Sammy 
înţelese că nu încerca să-l convingă de nimic. Nici măcar cu el însuși nu 
vorbea. Parcă rostea o cuvântare la căpătâiul cuiva despre care știa că 
avea să moară curând. 

— Cu anii, la fel ca noi toţi, a putut ajuta tot mai puţin. Pomenea de 
dușmanii lui, zicea că-l vor omori dacă vor pune mâna pe el vreodată. 
Râdea când îi promiteam că-l vom ascunde. În cele din urmă, doar 
răutatea lui a supraviețuit — a renunțat să mai scoată o vorbă. 

Fratele Song se opri în faţa unei uși mari. Semnul de deasupra ei era 
încurajator, în formă de floare: SPRE CAMERA SOARELUI. 

— Ducanh e cel care privește apusul soarelui. 

Dar călugărul nu deschise ușa. Stătea cu capul plecat, încercând să 
nu blocheze drumul. 

Sammy vru să-l ocolească, apoi se opri şi-i spuse: 

— Suma de care am pomenit. Va fi depozitată în contul ordinului tău. 

Bătrânul nu se uită la el. Scuipă pe haina lui, după aceea o luă înapoi 
pe coridor, împingându-i pe agenți. 

Sammy se întoarse și trase de încuietoarea mecanică a ușii. 

— Domnule? 

Vorbise comisarul Securităţii Urbane. Copoiul-birocrat veni lângă el 
Şi-i şopti: 


— Aăă... Noi n-am vrut misiunea asta de escortă, domnule. Ar fi 
trebuit s-o facă oamenii dumneavoastră. 

Hă? 

— De acord, comisare. Atunci de ce nu m-aţi lăsat să-i aduc? 

— N-a fost decizia mea. Probabil s-au gândit că agenţii noștri vor fi 
mai discreți. Copoiul întoarse privirea. Uitaţi ce este, domnule 
comandant de flotă. Știm că voi, Qeng Ho, ţineţi dușmănia multă 
vreme. 

Sammy încuviinţă tacit, deși adevărul acela se potrivea mai degrabă 
civilizaţiilor Cliente decât indivizilor particulari. Polițistul se uită, în 
sfârşit, în ochii lui. 

— În regulă. Am cooperat. Ne-am asigurat că nicio informaţie legată 
de căutarea dumneavoastră nu s-a scurs către... ţintă. Dar n-o să ne 
ocupăm de individul ăsta în locul vostru. O să ne facem că nu vedem; 
nu vă vom opri. Dar n-o să-i fac eu felul. 

— Aha. Sammy încercă să-și imagineze ce loc ar ocupa tipul în 
panteonul valorilor morale. Păi, Comisare, nu ţi se cere altceva decât să 
nu-mi stai în cale. Mă pot ocupa singur de problemă. 

Copoiul aprobă cu o mișcare scurtă din cap. Se dădu un pas înapoi şi 
rămase pe loc când Sammy deschise ușa de la „camera soarelui”. 


Aerul era rece şi stătut, o îmbunătăţire față de umezeala apăsătoare 
din coridor. Sammy cobori o scară întunecoasă. Se afla tot înăuntru, dar 
nu pentru mult timp. Aici existase cândva o ușă exterioară care ducea în 
stradă. Acum zona era delimitată de bucăţi de plastic, alcătuind un fel 
de curte acoperită. 

Dacă e la fel ca nenorociţii de pe coridor? Îi aminteau de oamenii care 
trăiau mai mult decât promitea sprijinul medical. Sau de victimele unui 
experiment nebunesc. Mintea lor murise, spartă în bucăţi. Un sfârșit la 
care el nu se gândise prea serios niciodată, însă acum... 

Ajunse la capătul treptelor. După colț se zărea, promițătoare, lumina 
zilei. Se șterse la gură cu dosul palmei și rămase pe loc în liniște, vreme 
îndelungată. 

Fă-o. Pătrunse într-o cameră mare. Semăna cu o porțiune din 
parcare, dar era protejată cu folii de plastic semiopac. Nu avea încălzire, 
trăgea curentul printre găurile din folii. Câteva siluete stăteau înfofolite 


pe scaune împrăștiate în spaţiul larg. Nu priveau într-o direcţie anume; 
unii se uitau la piatra cenușie a peretelui exterior. 

Sammy nici nu le luă în seamă. În capătul opus al încăperii, un 
mănunchi de raze se strecura pieziș printr-o spărtură din acoperiș. O 
singură persoană reuşise să se așeze în mijlocul lui. 

Sammy traversă camera încet, fără să scape din ochi silueta scăldată 
în lumina roșie-aurie a soarelui la apus. Aducea la chip cu familiile Qeng 
Ho nobile, dar nu chipul și-l amintea Sammy. Nu contează. Probabil că 
Omul şi-a schimbat demult înfățișarea. Pe lângă asta, Sammy avea în 
haină un contor ADN și copia codului ADN real al Omului. 

Era învelit în pături și purta o căciulă tricotată groasă. Nu se mișca, 
dar părea că urmărește ceva cu privirea, poate apusul. El e. 
Convingerea izvori fără suport rațional, ca un val de emoție 
copleşitoare. Poate nu-i întreg la cap, dar el e. 

Sammy luă un scaun și se așeză cu fața la figura mângâiată de 
lumină. 'Trecură o sută de secunde. Două sute. Ultimele raze de soare 
păleau. Omul privea în gol, dar reacţionă la răceala simțită în obraji. 
Mişcă din cap, ușor curios, și-l remarcă pe vizitator. Sammy se răsuci în 
așa fel încât lumina de apus să-i lumineze fața. Ochii celuilalt sclipiră 
nedumeriți, amintiri zvâcniră din străfunduri. Brusc, Omul scoase 
mâinile de sub pături și se repezi cu degetele îndoite ca niște gheare la 
obrazul lui Sammy. 

— Tu! 

- Da, domnule. Eu. 

Căutarea întinsă pe opt secole luase sfârșit. 

Omul se foi în scaunul cu rotile, aranjându-și păturile la loc. Câteva 
secunde tăcu, iar când, în cele din urmă, deschise gura, vorbi împleticit: 

— Ştiam că... ai tăi mă vor căuta în continuare. Am finanțat afurisitul 
ăsta de cult Xupere, dar am știut întotdeauna... că s-ar putea să nu fie 
destul. Își schimbă din nou poziţia în scaun. Avea o sclipire în ochi pe 
care Sammy n-o văzuse în zilele de demult. Nu-mi spune. Fiecare 
familie a pus umărul. Poate că fiecare navă Qeng Ho are un membru al 
echipajului care mă caută. 

Habar n-avea de căutarea care dusese în final la găsirea lui. 

— Nu vrem să vă facem niciun rău, domnule. 

Omul scoase un hohot răgușit; nu-l contrazise, dar, evident, nici nu-l 


crezu. 

— Ghinionul meu că tu ești agentul numit să mă caute pe Triland. Ai 
fost destul de inteligent ca să dai de mine. Ar fi trebuit să se poarte mai 
bine cu tine, Sammy. Ar trebui să fi ajuns comandant de flotă, chiar mai 
sus, nu un simplu curier asasin. 

Se foi încă o dată și duse mâna la spate, ca şi cum şi-ar fi scărpinat 
dosul. Ce boală avea? Hemoroizi? Cancer? Dumnezeule, fac pariu că stă 
pe-un pistol. S-a pregătit toţi anii aceştia şi acum ține arma ascunsă printre 
pături. 

Sammy se aplecă în faţă binevoitor. Omul îl ţinea întruna în tensiune. 
Nu-i nimic, dacă numai așa îl făcea să vorbească. 

— Aşadar, am avut noroc în cele din urmă, domnule. Personal, am 
bănuit că veţi veni aici, din cauza Stelei Fluctuante. 

Bâjbâitul pe sub pături se opri o clipă. Un rânjet fulgeră pe faţa 
bătrânului. 

— E numai la cincizeci de ani-lumină, Sammy. Enigma astrofizică cea 
mai apropiată de Spaţiul Uman. Şi voi, minunile fricoase din Qeng Ho, 
n-aţi vizitat-o niciodată. Profitul sfânt e tot ce-i interesează pe cei din 
spita ta. Făcu un gest în semn de iertare cu mâna dreaptă, în vreme ce 
stânga o vâri mai adânc sub pături. Dar rasa umană în general nu e mai 
brează. Opt mii de ani de observaţii cu telescoapele și două expediţii 
făcute de mântuială, la atât s-a redus minunea... Mi-am zis că, dacă vin 
așa de aproape, pun la punct o misiune cu echipaj uman. Poate găsesc 
ceva acolo, un mic avantaj. Apoi, la întoarcere... 

Din nou sclipirea ciudată în ochi. Visase un vis imposibil atâţia ani la 
rând, încât îl consumase. lar Sammy își dădu seama că Omul nu era un 
rest din ființa care fusese cândva. Era pur și simplu nebun. 

Însă datoriile, fie ele către un nebun, tot datorii se cheamă. 

Sammy se aplecă mai mult în faţă. 

— Aţi fi reușit. Am înţeles că a trecut o navă pe-aici pe vremea când 
„Bidwel Ducanh” atingea culmea influenţei. 

— Era Qeng Ho. Să-i ia dracu’ pe Qeng Ho! M-am spălat pe mâini de 
voi. 

Mâna stângă încetă bâjbâitul. Se pare că găsise pistolul. 

Sammy întinse mâna şi atinse uşor păturile care ascundeau brațul 
stâng al Omului. Nu-l strânse cu forță, ci doar a încuviințare... și ca să-i 


mai ceară puţin timp. 

— Pham. Acum avem motive să mergem pe Steaua Fluctuantă. Chiar 
și după standardele Qeng Ho. 

— Hă? 

Sammy nu-și dădu seama de ce — să fi fost atingerea lui, vorbele lui, 
ori numele nerostit de atâta vreme? — dar bătrânul împietri o clipă și 
ascultă. 

— Acum trei ani, când noi încă ne întorceam aici, Trilandul a 
recepționat niște semnale emise în apropierea stelei. Era un emiţător cu 
scântei, de tipul celor pe care le-ar inventa o civilizaţie prăbuşită dacă 
ar trebui s-o ia de la început cu tehnologia. Ne-am întins și noi reţelele 
de antene şi am făcut analize. Semnalele seamănă cu codul Morse, 
numai că mâinile și reflexele omului n-ar putea fi niciodată atât de 
rapide. 

Bătrânul deschise gura, apoi o închise la loc, fără să scoată un 
cuvânt. 

— Imposibil, rosti el într-un sfârşit, mai mult în șoaptă. 

Lui Sammy îi înflori un zâmbet pe buze. 

— E ciudat să aud acest cuvânt din gura dumneavoastră, domnule. 

Din nou tăcere. Omul lăsă capul jos, apoi spuse: 

— Lozul cel mare. L-am ratat numai cu şaizeci de ani. Şi tu, pentru că 
m-ai vânat până aici... tu eşti cel care o să pună mâna pe el. 

Tinea braţul tot ascuns, dar trupul îi alunecase în față, doborât de 
viziunea propriei înfrângeri. 

— Domnule, câţiva dintre noi — nu doar câţiva — v-am căutat. V-aţi 
ascuns foarte bine și aveam toate motivele clasice pentru a păstra 
căutarea secretă. Dar niciodată nu am vrut să vă facem rău. Am vrut să 
vă găsim ca să... 

Să îndreptăm răul? Să implorăm iertarea? Sammy nu reuşi să dea glas 
gândurilor, care nici nu erau adevărate întru totul. La urma urmei, Omul 
se înșelase. Așa că vorbește la prezent: 

— Am fi onoraţi dacă aţi veni cu noi pe Steaua Fluctuantă. 

— Niciodată. Nu sunt Qeng Ho. 

Sammy cunoștea întotdeauna situația navelor sale. lar acum... Ei, 
bine, merita să încerce: 

— N-am venit pe Triland cu o singură navă, domnule. Am o flotă. 


Omul ridică discret bărbia. 

— O flotă? 

Interesul era un reflex vechi, încă viu. 

— Se pregătesc de andocare, dar acum ar trebui să fie vizibile din 
Lowcinder. Vreţi să le vedeți? 

Bătrânul scutură din umeri, dar acum ţinea ambele mâini la vedere, 
în poală. 

— Daţi-mi voie să vă arăt. 

La câţiva metri distanţă era o ușă tăiată în plastic. Sammy se ridică şi 
împinse încet scaunul cu rotile. Bătrânul nu protestă. 

Afară era frig, probabil sub limita de îngheţ. Culorile apusului atârnau 
deasupra acoperișurilor, dar singura urmă de căldură a zilei erau zoaiele 
alunecoase care-i stropeau pantofii. Împinse căruciorul prin parcare, 
către un loc din care să se poată vedea bine vestul. Bătrânul se uită în 
jur buimac. Oare cât a trecut de când n-a mai ieșit? 

— Te-ai gândit vreodată, Sammy, că ar putea fi și alții amatori să vină 
la petrecerea asta? 

— Poftim? 

Cei doi erau singuri în parcare. 

— Există colonii umane mai aproape de Steaua Fluctuantă decât noi. 

Aha, la acea petrecere se referă. 

— Da, domnule. Tragem tot timpul cu urechea la ele. Trei lumi 
splendide într-un sistem stelar triplu, ieșite din bezna primitivă nu cu 
multe secole în urmă. Își spun „emergenţi” acum. Nu i-am vizitat 
niciodată, domnule. Bănuim că au un fel de societate tiranică, foarte 
dezvoltată tehnologic, dar foarte închisă, foarte interiorizată. 

Bătrânul scoase un mormăit. 

— Nu-mi pasă cât de interiorizaţi sunt ticăloșii ăia. E vorba de un 
eveniment care ar putea... scula și morţii din somn. la arme, rachete și 
bombe, Sammy. Multe, multe bombe. 

- Da, domnule. 

Sammy mută scaunul bătrânului la marginea parcării. Pe vizor își 
vedea navele urcând pe cer încet, încă ascunse ochiului liber de 
clădirea cea mai apropiată. 

— Încă patru sute de secunde, domnule, și le veţi vedea apărând de 
după acoperișul de acolo. 


Îi arătă cu degetul unde să se uite. 

Bătrânul nu spuse nimic. Se uita în sus, dar nu într-o direcție anume. 
Traficul se desfășura ca de obicei, plus navetele de pe aerodromul 
Lowcinder. Era seară, dar tot se puteau zări șase sateliți cu ochiul liber 
în sclipirea intensă a amurgului. La apus, o luminiţă roșie pâlpâia regulat 
— o pictogramă pe vizorul lui Sammy, nu un obiect vizibil. Era simbolul 
Stelei Fluctuante. Sammy o privi o clipă. Nici noaptea, departe de 
luminile din Lowcinder, n-ar fi fost vizibilă. Dar, dacă te uitai cu un mic 
telescop, arăta ca o stea normală, de clasa G... inactivă. Peste câţiva 
ani, puţini, va fi vizibilă numai prin rețelele de telescoape. Când flota 
mea va ajunge acolo, întunericul va fi coborât de două secole... și steaua va 
fi aproape gata de o nouă renaștere. 

Sammy se lăsă în genunchi lângă scaun, ignorând zoaiele reci. 

— Daţi-mi voie să vă povestesc despre navele mele, domnule. 

Şi începu să-i vorbească despre tonaje și specificaţii tehnice și despre 
proprietari — ei, nu chiar despre toţi; pe unii îi lăsă pe altădată, când 
bătrânul nu va avea un pistol la îndemână. Și îi urmări ochii tot timpul, 
înțelegea ce-i spunea, era limpede. Bolborosea câte-o înjurătură 
monotonă, câte-o obscenitate nouă la fiecare nume rostit de Sammy. În 
afară de ultimul... 

— Lisolet? Sună strentmannian. 

— Da, domnule. Comandantul meu adjunct e de pe Strentmann. 

— Aha, rosti Omul și încuviință din cap. Erau... erau oameni buni. 

Sammy zâmbi în sinea lui. Pre-Zborul ar trebui să dureze zece ani 
pentru această misiune. Destul cât să-l aducă înapoi pe Om în carne și 
oase, cât să-i domolească furia. Sammy bătu ușor în cadrul scaunului, 
lângă umărul lui. De data asta, n-o să vă abandonăm. 


— lată prima dintre navele mele, domnule. Arătă din nou cu degetul. 
În clipa următoare, o stea se ridică sclipind deasupra marginii 
acoperișului clădirii. Se clătină mândră în lumina amurgului, o stea de 
seară uluitoare. După șase secunde, apăru a doua. După încă șase, a 
treia. Apoi încă una. Și încă una. Apoi urmă o pauză şi, în sfârșit, se ivi 
una mai strălucitoare decât celelalte. Navele andocară pe orbită joasă, 
la patru mii de kilometri depărtare. De la distanța aceea păreau doar 
puncte luminoase, giuvaiere delicate la jumătate de grad una de alta, 


atârnate de o linie dreaptă invizibilă pe cer. Nu ofereau un spectacol 
mai impresionant decât andocarea pe orbită joasă a cargoboturilor din 
sistemul interior sau decât o activitate de construcţie locală... dacă nu 
ştiai de la ce distanţă călătoriseră acele puncte luminoase și cât mai 
aveau de străbătut. Sammy îl auzi pe bătrân oftând ușor. El știa. 

Urmăriră amândoi cele șapte puncte alunecând lin pe cer. Sammy 
sparse liniștea. 

— O vedeţi pe cea strălucitoare, din capăt? Bijuteria constelaţiei. E la 
înălțimea oricărei nave construite vreodată. E nava mea portdrapel, 
domnule... Pham Nuwen. 


PARTEA ÎNTÂI 


PESTE O SUTĂ ȘAIZECI DE ANI... 


Flota Qeng Ho ajunse prima la Steaua Fluctuantă. Acest fapt poate 
nu are importanţă. În ultimii cincizeci de ani de călătorie, navele ei 
urmăriseră jeturile flotei emergente decelerând spre aceeași destinație. 

Cele două părţi nu se cunoșteau și se întâlneau amândouă departe 
de casă. Nimic nou pentru comercianții Qeng Ho -— deși, de obicei, 
întâlnirile nu erau atât de nedorite ca aceasta și le ofereau posibilitatea 
de a face comerţ. Aici, ei, bine, aici se afla o comoară, dar nu aparţinea 
niciuneia dintre cele două părți. Zăcea îngheţată, așteptând să fie 
prădată, sau exploatată, sau dezvoltată, după dorinţă. Atât de departe 
de prieteni, atât de departe de un context social... atât de departe de 
martori. O situaţie în care trădarea ar putea fi răsplătită, o știau ambele 
părti. Qeng Ho şi emergenţii, cele două expediţii, se tatonaseră reciproc 
zile la rând, studiindu-și intenţiile şi puterea de foc. S-au conceput și 
reconceput acorduri, s-au făcut planuri de asolizare comună. Cu toate 
acestea, comercianții au aflat foarte puţine despre adevăratele intenții 
ale emergențţilor. Așa că invitaţia la masă lansată de cei din urmă a fost 
primită cu ușurare de unii și cu mânie înăbușită de alții. 


Trixia Bonsol se propti cu umărul de-al lui și-și lăsă capul pe-o parte, 
ca să audă numai el ce spune: 

— Deci, Ezr. Mâncarea are gust bun. Poate că nu încearcă să ne 
otrăvească. 

— E destul de insipidă, șopti el și încercă să nu se lase distras de 
atingerea ei. 

Trixia Bonsol se născuse pe planetă, făcea parte din echipa de 
specialiști. Ca majoritatea celor de pe Triland, o caracteriza o anumită 
doză de naivitate; îi plăcea să-l tachineze pe Ezr, spunându-i că suferă 
de „paranoia comerciantului”. 

Ezr analiză mesenii. Comandantul de flotă Park adusese o sută de 
oameni la banchet, dar foarte puţini militari. Qeng Ho stăteau printre 
emergenții aproximativ egali ca număr. El și Trixia erau departe de 


masa comandantului. Ezr Vinh, ucenic comerciant, și Trixia Bonsol, 
doctor în lingvistică. Bănui că emergențţii de aici aveau ranguri la fel de 
neînsemnate. După estimările celor din Qeng Ho, emergențţii erau strict 
autoritariști, dar Ezr nu zări însemne ale rangurilor. Unii erau vorbăreți, 
iar limba lor, nesa, ușor de înţeles, nu se deosebea prea mult de 
standardul de transmisie. Tipul tras la față și îndesat din stânga sa 
pălăvrăgise întruna pe parcursul mesei. Ritser Brughel părea să fie 
programator militar, deși nu recunoscuse expresia când o folosise Ezr. 
Avea capul plin de scheme pe care le-ar putea folosi în anii următori. 

— Nu-i prima oară, ce, nu știi? Pune laba pe ei până nu învaţă ce-i aia 
tehnologie — ori nu şi-or fi refăcut-o încă, zise Brughel, străduindu-se să 
se detașeze de Ezr şi să se concentreze pe bătrânul Pham Trinli. 

Brughel credea, se pare, că vârsta aparentă îți conferă autoritate 
specială, fără să-şi dea seama că un bătrân printre juniori trebuie să fie 
cu adevărat un ratat. Pe Ezr nu-l deranja să fie neglijat; îi dădea ocazia 
să observe fără să fie distras. Însă lui Pham Trinli îi plăcea să i se dea 
atenţie. Ca orice programator militar care îl întâlnea pe altul, încerca să 
se dea mai grozav decât tipul palid și masiv, dar îi scăpau şi secrete, 
lucru care-i provoca lui Ezr o stare de agitaţie. 

Un lucru era sigur la emergenţi: se pricepeau la tehnică. Aveau 
statoreactoare Bussard care călătoreau rapid între stele; asta îi plasa 
printre fruntași în topul cunoștințelor tehnice. Și nu erau cunoştinţe 
decadente. Capacităţile lor de semnalizare și cele informatice erau la fel 
de performante ca ale Qeng Ho - asta, știa Vinh, îi stresa mai mult pe 
agenţii de securitate ai comandantului Park decât caracterul ascuns al 
emergențţilor. Qeng Ho își însușiseră epocile de aur a sute de civilizații. 
În altă situație, emergenţii competenţi ar fi fost un prilej de sinceră 
încântare comercială. 

Competenţi, dar și harnici. Ezr privi dincolo de mese. Nu ca să 
spioneze, ci pentru că-l impresiona locul. „Spațiile locuibile” de pe 
statoreactoare erau, în general, caraghioase. Astfel de nave trebuie să 
aibă scuturi solide și putere de construcţie moderată. Chiar și la o 
fracțiune din viteza luminii, o călătorie interstelară dura ani de zile, iar 
echipajul şi pasagerii își petreceau majoritatea timpului în 
hibernoterapie. Totuși, emergenții își dezgheţaseră mulţi oameni înainte 
de a pregăti spaţiile locuibile. Construiseră acest habitat și-l rotiseră pe 


orbită în mai puţin de opt zile — chiar în timp ce se efectuau corecțiile 
orbitale finale. Structura avea peste două sute de metri de la un cap la 
altul, un inel parţial, confecţionat în întregime din materiale strânse cu 
greu pe diatanţa a douăzeci de ani-lumină. 

Interiorul friza opulenţa. Efectul general era clasic într-o mică 
măsură, asemănător cu habitatele solare timpurii, înainte ca sistemele 
de susținere biotică să fie bine înțelese. Emergențţii erau mari meșteri în 
pânzeturi și ceramică, deşi Ezr bănuia că nu cunoșteau bioartele. 
Draperiile şi mobilierul încercau să ascundă podeaua curbată. 
Ventilatorul era silențios și destul de puternic să dea impresia de spațiu 
aerisit nelimitat. Nu existau ferestre, nici măcar vederi corectate de 
mișcarea de rotaţie. Acolo unde se vedeau, pereţii erau acoperiţi cu 
lucrări complexe lucrate manual (picturi în ulei?). Culorile lor intense 
sclipeau până și în semiîntuneric. Ezr știa că Trixia voia să le studieze 
îndeaproape. Mai mult decât limba, arta nativă, susținea ea, dezvăluia 
esenţa unei culturi. 

Vinh întoarse capul și-i zâmbi. Pentru ea, zâmbetul lui avea un 
înţeles, dar pe emergenţi poate că-i va păcăli. Ezr ar fi dat orice să dea 
dovadă de cordialitatea aparentă a comandantului Park, așezat la masa 
principală şi prins într-o conversaţie jovială cu liderul emergenților, 
Tomas Nau. Ai fi zis că sunt foști colegi de școală. Vinh se relaxă, 
căutând să surprindă nu sensuri, ci atitudini. 

Nu toți emergențţii erau genul zâmbitor, vorbăreţ. Roșcata de la masa 
din față, la numai câteva scaune de Tomas Nau, de exemplu; fusese 
prezentată, dar nu-i mai ţinea minte numele. În afară de un lanț de 
argint scânteietor, femeia avea o ţinută sobră — prea sobră. Era suplă și 
nu știai câţi ani să-i dai. Poate că-și vopsise părul în roşu pentru seara 
respectivă, dar pielea nepigmentată ar fi fost mai greu de imitat. Emana 
o frumuseţe exotică, cu excepţia atitudinii stângace, a trăsăturilor aspre 
ale gurii. Își plimba privirea de-a lungul meselor, dar putea foarte bine 
să fie singură. Vinh observă că gazdele nu așezaseră niciun invitat lângă 
ea. Trixia îl tachina mereu că e mare afemeiat, chiar dacă numai cu 
mintea. Ei, bine, această domniţă cu înfățișare stranie ar fi apărut mai 
degrabă în coșmarurile lui decât în visurile lui fericite. 

La masa din față, Tomas Nau se ridicase în picioare. Servitorii se 
depărtară de mese. Un „sst? făcu liniște printre emergenţii și 


comercianții așezați, cu excepţia celor foarte absorbiți de sine. 

— A venit timpul toasturilor pentru prietenia interstelară, șopti Ezr. 

Bonsol îi trase un cot, concentrată numai pe masa din faţă. O simţi 
cum își înăbușă râsul când liderul emergent rosti următoarele cuvinte 
de început: 

— Prieteni, suntem cu toţii la mare distanţă de casă. Făcu un gest 
amplu, ca să cuprindă și spaţiul aflat dincolo de pereţii sălii de 
banchete. Am comis, ambele părți, greșeli potenţial grave. Am ştiut că 
acest sistem stelar e unul neobișnuit. 

Imaginaţi-vă o stea atât de variabilă încât într-un ciclu de 250 de ani 
se stinge aproape complet timp de 215. 

— De-a lungul mileniilor, astrofizicienii din mai multe civilizaţii, nu 
doar una, au încercat să-i convingă pe conducătorii lor să trimită o 
expediţie în acest loc. Se opri şi zâmbi. Desigur, până în epoca noastră, 
fuse prea scump să străbați până aici, dincolo de Tărâmul Oamenilor. 
Totuși, acest loc face acum obiectul a două misiuni umane simultane. 

Zâmbete circulară în jurul mesei, și gândul „al naibii noroc” 

— Bineînţeles, această coincidenţă nu a apărut de la sine. Cu ani în 
urmă, nimic nu susținea o asemenea expediţie. Acum avem cu toţii un 
motiv: rasa pe care o numiţi păianjeni. Doar a treia formă de inteligență 
nonumană descoperită vreodată. 

Iar într-un sistem planetar atât de sumbru ca acesta, era improbabil 
ca o asemenea formă de viață să fi apărut în mod natural. Păianjenii 
înșiși trebuiau să fie descendenții unei rase nonumane care călătorise 
printre stele, o rasă pe care Omenirea nu o întâlnise niciodată. Putea fi 
cea mai mare comoară descoperită de Qeng Ho până acum, cu atât mai 
mult, cu cât actuala civilizație a păianjenilor de-abia descoperise 
radioul. Trebuiau să fie la fel de neprimejdioși și de ușor detectabili ca 
orice civilizație umană apusă. 

Nau chicoti dispreţuitor chiar la adresa lui și se uită la comandantul 
Park. 

— Până nu demult, nu mi-am dat seama cât de bine se completează 
unele pe altele punctele noastre slabe și cele tari, greșelile și intuiţiile 
noastre. Voi aţi venit de la o distanță mult mai mare, dar cu nave foarte 
rapide, deja construite. Noi am venit de mai aproape, dar nu ne-am 
grăbit și am adus mult mai multe cu noi. Amândoi am judecat corect 


aproape toate aspectele. 

Sistemele de telescoape urmăreau Steaua Fluctuantă de când 
călătorea Omenirea în spaţiu. Se știa de secole întregi că o planetă de 
mărimea Pământului, cu urme de viață în compoziţia chimică, se 
deplasează pe orbita stelei. Dacă steaua ar fi fost una obișnuită, planeta 
ar fi fost foarte plăcută, nu un bulgăre de gheaţă mai tot timpul. Nu 
existau alte corpuri planetare în sistemul Fluctuantei, iar astronomii 
antici confirmaseră că singura lume din el nu are lună. Nicio altă 
planetă terestră, niciun gigant gazos, niciun asteroid... şi niciun nor de 
comete. Spaţiul din jurul stelei era curat ca lacrima. N-ar fi mirat pe 
nimeni dacă un asemenea lucru s-ar fi întâmplat în vecinătatea unei 
stele variabile catastrofice și, fără îndoială, Steaua Fluctuantă ar fi putut 
fi explozivă în trecut — dar atunci cum de supravieţuise planeta aceea? 
Iată unul dintre misterele locului. 

Toate acestea se cunoșteau, fuseseră luate în calcul. Flota 
comandantului Park petrecuse scurta perioadă în zonă analizând 
sistemul cu asiduitate și dragând câteva kilotone de substanțe volatile 
din lumea îngheţată. 

De fapt, găsise patru roci în sistem — le puteai numi asteroizi, dacă te 
aflai într-o dispoziţie generoasă. Nişte ciudăţenii; cea mai mare avea doi 
kilometri în lungime. Erau din diamant solid. Savanţii de pe Triland 
aproape că se luaseră la pumni explicând acest lucru. 

Dar diamantele nu se pot consuma, cel puţin nu brute. Fără 
amestecul obișnuit de substanţe volatile și minereuri locale, viața flotei 
putea deveni foarte grea. Afurisiţii de emergenți nu numai că 
întârziaseră, dar aveau şi noroc. În aparenţă, deţineau mai puţini savanţi 
şi oameni de cultură și nave mai lente... dar aveau munţi de 
echipamente. 

Conducătorul emergenţilor zâmbi amabil și continuă: 

— Există un singur loc în tot sistemul Fluctuantei în care substanțele 
volatile se găsesc în cantități nelimitate — tocmai pe lumea păianjenilor. 

Îşi plimbă privirea prin public, zăbovind asupra invitaţilor. 

— Ştiu că unii dintre dumneavoastră aţi sperat într-o amânare până 
când se activează din nou păianjenii... Dar și pânda are limite, iar flota 
mea deține elevatoare de mare putere. Directorul Reynolt — aha, deci 
aşa o cheamă pe roșcată! — e de acord cu savanții dumneavoastră că 


localnicii de-abia au inventat radioul primitiv. Toţi „păianjenii” sunt 
înghețați în subteran, la mare adâncime, și vor rămâne așa până când se 
va reaprinde Steaua Fluctuantă. 

Cam peste un an. Ce anume determina ciclului stelei era un mister, 
dar tranziţia de la întuneric la lumină se repeta regulat, cu variaţii foarte 
rare în opt mii de ani. 

La masa din față, lângă Tomas Nau, S.J. Park zâmbea și el, probabil 
la fel de sincer ca vorbitorul. Comandantul de fiotă Park nu fusese 
popular în Departamentul Silvic din Triland, în parte pentru că 
redusese drastic timpul de pre-Zbor, chiar şi când nu existaseră dovezi 
ale unei alte flote. Park mai că își pârlise statoreactoarele Bussard în 
decelerare întârziată, ajungând înaintea emergențţilor. Putea pretinde că 
sosise primul, dar nu prea avea cu ce se lăuda, în afară de roci de 
diamant, mici depozite de substanţe volatile. Până la primele asolizări, 
nici măcar nu știuseră cum arată extratereștrii. Asolizarea, cercetarea 
monumentelor, câteva probe furate din gropile de gunoi dezvăluiseră 
multe lucruri — la care acum trebuia să renunțe. 

— E timpul să începem să lucrăm împreună, continuă Nau. Nu știu 
câte ați aflat din discuţiile noastre din ultimele două zile. Sigur s-au 
răspândit zvonuri. În curând veţi afla detaliile, dar comandantul Park, 
Comitetul dumneavoastră Comercial și eu ne-am gândit că aceasta este 
o ocazie potrivită pentru a da glas ţelului nostru unit. Plănuim o 
asolizare comună de dimensiuni impresionante. Scopul principal va fi 
acela de a lua cel puţin un milion de tone de apă și aproximativ aceeași 
cantitate de minereu. Avem elevatoare de mare putere, care fac treaba 
aceasta cu ușurință. Pentru scopurile noastre secundare, vom lăsa 
senzori ascunși și vom colecta mici mostre de cultură. Rezultatele și 
resursele vor fi împărţite în mod egal între expedițiile noastre. În spaţiu, 
cele două grupuri ale noastre se vor folosi de rocile locale pentru a ne 
masca habitatele, să sperăm că doar la câteva secunde-lumină de 
păianjeni. 

Nau se uită din nou la comandantul Park. Deci mai rămâneau lucruri 
de discutat. Ridică paharul. 

— Aşadar, un toast. Pentru sfârşitul greșelilor și pentru colaborarea 
noastră. Fie ca, pe viitor, să dovedim mai multă putere de concentrare. 


— Draga mea, parcă eu eram cel paranoic, ai uitat? Am crezut c-o să- 
mi iei gâtul din cauza bănuielilor mele de comerciant maliţios. 

Trixia zâmbi puţin, dar nu-i răspunse imediat. Fusese neobișnuit de 
tăcută tot drumul înapoi de la banchetul dat de emergenti. Se aflau în 
apartamentul ei din habitatul temporar al comercianților. Aici își etala 
ea de obicei sinele deschis și încântător. 

— Habitatul lor e foarte drăguţ, spuse ea într-un sfârșit. 

— Faţă de al nostru, da. Ezr bătu în peretele din plastic. Pentru o 
construcție ridicată din bucăţi cărate cu nava, e o treabă excelentă. 

Habitatul temporar Qeng Ho nu era decât un balon uriaș, 
compartimentat. Sala de gimnastică și cele de ședințe aveau dimensiuni 
mari, dar le lipsea eleganța. Comercianţii o păstrau pentru structurile 
mai mari, pe care le puteau înălța din materialele locale. Trixia nu avea 
decât două încăperi comunicante, ocupând puţin peste o sută de metri 
cubi. Pereţii erau simpli, dar ea îmbunătățise mult imaginile 
consensuale: părinții și surorile ei, panorama unei păduri grandioase de 
pe 'Triland. Umpluse zona biroului cu apartamente istorice de pe 
Bătrânul Pământ, dinaintea Erei Spațiale. Se vedeau imagini din prima 
Londră și primul Berlin, imagini cu cai şi aeroplane și comisari. De fapt, 
culturile acelea erau insipide în comparaţie cu extremele lor, stinse în 
istoria lumilor ulterioare. Dar în Era Zorilor totul se lua de la început. N- 
au existat niciodată vremuri cu visuri mai îndrăzneţe sau naivități mai 
mari. Perioada era specialitatea lui Ezr, spre oroarea părinţilor şi uluirea 
prietenilor săi. Totuși, Trixia îl înțelegea. Pentru ea, Era Zorilor 
constituia o simplă pasiune, dar îi plăcea să vorbească despre vremurile 
vechi, foarte vechi. Ezr știa că n-ar mai găsi pe altcineva ca ea. 

— Hai, Trixia, de ce te-ai posomorât? Sigur nu e nimic suspicios în 
faptul că emergenţii au apartamente frumoase. Toată seara te-ai purtat 
normal, ca o ţicnită — ea nu răspunse insultei —, dar pe urmă s-a 
întâmplat ceva. Ce-ai văzut? 

Se împinse de tavan ca să plutească mai aproape de sofaua de lângă 
perete, pe care stătea ea așezată. 

— Păi... mai multe mărunțţișuri și... Trixia se întinse să-l prindă de 
mână. Ştii că am ureche pentru limbi străine. Zâmbi scurt încă o dată. 
Dialectul lor nesic seamănă atât de mult cu standardul vostru de 
transmisie, încât e clar că s-au inspirat din rețeaua Qeng Ho. 


— Evident. Se potrivește cu ceea ce susțin ei. Sunt o cultură tânără, 
de-abia se târăsc din prăpastia în care au căzut. Până la urmă o să ajung 
să-i apăr? 

Oferta emergențţilor fusese rezonabilă, aproape generoasă. Genul de 
ofertă care îl pune pe gânduri pe orice comerciant destoinic. Dar pe 
Trixia altceva o îngrijorase. 

— Da, dar având o limbă comună, e mult mai greu să maschezi 
lucrurile. Am auzit multe moduri de exprimare de tip autoritarist, dar nu 
erau utilizări învechite. Emergențţii sunt obișnuiți să deţină proprietatea 
asupra oamenilor, Ezr. 

— Te referi la sclavie? E vorba de o civilizaţie de înaltă tehnologie, 
Trixia. Specialiştii în tehnologie nu sunt sclavi buni. Dacă nu cooperează 
de bunăvoie, se duc toate pe apa sâmbetei. 

Ea îl strânse brusc de mână, nu supărată, nici în joacă, ci cu o 
intensitate care nu-i stătea în fire. 

— Da, da. Însă nu le cunoaștem toate șmecheriile. Știm că joacă tare. 
O seară întreagă i-am ascultat pe individul ăla blond-roșcat de lângă 
tine și pe cuplul din dreapta mea. Cuvântul „comerț? nu le vine la 
îndemână. Exploatarea e singura relaţie pe care şi-o imaginează când se 
gândesc la păianjeni. 

- Hm... 

Așa era Trixia. Lucrurile care lui îi treceau pe lângă ureche 
dobândeau sens pentru ea. Uneori lui i se păreau banale și după ce i le 
explica. Alteori, explicaţia ei scotea la lumină aspecte la care el nu se 
gândise niciodată. 

— ... Nu ştiu, Trixia. Noi, Qeng Ho, putem fi de-a dreptul... ăăă... 
aroganți când nu ne aud Clienţii. 

Trixia îşi luă ochii de la el o secundă și fixă încăperile caraghioase, 
de modă veche, din casa familiei sale de pe Triland. 

— Aroganţa Qeng Ho mi-a dat lumea peste cap, Ezr. Park, 
comandantul tău, a reformat sistemul de învățământ, a transformat 
Departamentul Silvic într-o instituţie transparentă... Şi n-a fost decât un 
efect secundar. 

— N-am obligat pe nimeni să... 

— Ştiu. N-aţi obligat pe nimeni. Departamentul a vrut să se implice în 
misiune, iar prețul pe care i l-aţi cerut a fost să pună la dispoziţie 


anumite produse. Zâmbea straniu. Nu mă plâng, Ezr. Fără aroganța 
Qeng Ho, nu mi s-ar fi permis niciodată să intru în programul de 
selecţie al Departamentului. Nu mi-aș fi luat doctoratul, nu aș fi aici. 
Voi, Qeng Ho, sunteţi niște escroci, dar și unul dintre lucrurile bune de 
care a avut parte lumea mea. 

Ezr fusese în stare de hibernoterapie până anul trecut pe Triland. 
Detaliile Clientului nu-i erau foarte clare și, până în seara asta, Trixia nu 
vorbise prea multe despre ele. Hm... Numai o cerere în căsătorie pe 
megasecundă; el nu-i promisese mai mult, dar... Vru să spună că... 

— Taci, tu! N-am terminat. Îţi spun toate astea pentru că trebuie să te 
conving: există aroganță și aroganță, iar eu știu care e diferenţa dintre 
ele. Oamenii de la banchet mi-au părut mai degrabă tirani decât 
comercianți. 

— Dar servitorii? Arătau ca niște robi asupriți? 

— Nu... mai degrabă ca niște angajaţi. Ştiu că nu se potrivește. Dar 
noi nu-i vedem pe toți emergențţii. Poate că victimele se află în altă 
parte. Dar, fie din prea multă încredere, fie din ignoranță, Tomas Nau le- 
a afișat durerea pe toate gardurile. Se uită la figura lui întrebătoare. 
Tablourile, la naiba! 

Trixia părăsise sala banchetului în pas de plimbare, admirând fiecare 
pictură în parte. Nişte peisaje minunate, fie localizate la sol, fie habitate 
de dimensiuni impresionante. Fiecare era suprarealist, după cum cădea 
lumina și după geometrie, dar precis până în cel mai mic detaliu al 
firului de iarbă. 

— Tablourile acelea n-au fost pictate de oameni normali și fericiți. 

Ezr înălță din umeri. 

— Mie mi s-a părut că toate sunt lucrate de aceeași mână. Sunt atât 
de reuşite, fac prinsoare că sunt reproduceri ale clasicilor, ca peisajele 
cu castele din Canberra, ale lui Deng. Un maniaco-depresiv 
contemplându-și viitorul searbăd. Marii artiști sunt deseori cu mintea 
dusă și nefericiti. 

— Ai vorbit ca un adevărat comerciant! 

Ezr îşi puse mâna peste mâinile ei. 

— Trixia, nu vreau să mă cert cu tine. Până la banchetul ăsta, eu eram 
cel neîncrezător. 

— Şi încă ești, nu? 


Întrebarea fu rostită serios, fără glumă. 

— Da. 

Însă Ezr nu era atât de neîncrezător ca ea și nici din aceleaşi motive. 

— E puţin prea amabil din partea emergenţilor să împartă cu noi 
jumătate din cantităţile ridicate cu elevatoarele lor masive. 

Altă afacere, mai grasă, trebuie să fie la mijloc. Teoretic, forța 
intelectuală adusă de Qeng Ho merita câteva încărcături grele, dar 
ecuaţia era subtilă și greu de susținut. 

— Încerc să-mi dau seama ce-ai văzut şi mi-a scăpat mie... Bine, să 
zicem că pericolul e mare, cum zici tu. Atunci crezi că Park și comitetul 
nu știu ce se pune la cale? 

— Şi ce cred ei acum? Uitându-mă la ofițerii flotei tale în taxiurile de 
întoarcere, am avut senzaţia că au devenit foarte îngăduitori cu 
emergenții. 

— Sunt bucuroși că am făcut un târg. Nu știu ce părere au cei din 
Comitetul Comercial. 

— Ai putea afla, Ezr. Dacă s-au lăsat păcăliți la banchet, ai putea cere 
puţină fermitate. Da, știu, ești ucenic, există reguli și obiceiuri, bla, bla, 
bla. Dar familia ta deţine această expediţie! 

Ezr se aplecă în faţă. 

— Doar o parte din ea. 

Era prima oară când Trixia făcea caz de asta. Până acum, amândoi — 
cel puţin el — se temuseră să recunoască diferenţa de statut dintre ei. Le 
era amândurora teamă că ar profita unul de celălalt. Părinţii lui Ezr Vinh 
și două mătuși de-ale lui dețineau cam o treime din expediţie: două 
statoreactoare Bussard și trei landere. În total, familia Vinh.23 avea 
treizeci de nave răspândite în douăsprezece companii. Călătoria la 
Triland fusese o investiție secundară, care merita numai prezenţa 
simbolică a unui singur membru al familiei. Peste un secol sau trei, Ezr 
Vinh se va întoarce în sânul familiei. Până atunci, va îmbătrâni cu zece 
sau cincisprezece ani. Aștepta reunirea cu nerăbdare, ca să le arate 
părinţilor că băiatul lor reuşise. Între timp, mai avea nişte ani până să 
poată da ordine. 

— Trixia, e o diferenţă între a deţine și a administra, mai ales în cazul 
meu. Dacă părinţii mei ar fi venit în expediţie, da, ei ar fi avut un cuvânt 
greu de spus. Dar ei ştiu foarte bine ce înseamnă asta. Eu sunt mai 


degrabă ucenic decât proprietar. 

Şi o putea dovedi cu umilinţele suferite. Un lucru era sigur despre 
expedițiile Qeng Ho: nu tolerau nepotismul. Dimpotrivă. 

Trixia tăcu o vreme, plimbându-și privirea pe chipul lui. Ce urmează? 
Vinh îşi amintea foarte bine de sfatul malițios al mătușii Filipa, acela 
despre femeile care se lipesc de tinerii comercianţi bogaţi, îi atrag și pe 
urmă vor să le conducă viața și, mai grav, afacerea familiei. Ezr avea 
nouăsprezece ani, Trixia, douăzeci și cinci. Poate că ea se gândește să 
emită pretenţii. Nu, Trixia, te rog. 

Într-un sfârșit, ea zâmbi — un zâmbet mai blând, mai discret ca de 
obicei. 

— Bine, Ezr. Fă ceea ce trebuie... dar pot să-ți cer o favoare? 
Gândeşte-te la ce-am vorbit. 

Se întoarse și-l mângâie tandru pe față. Sărutul ei veni dulce, ispititor. 


Răsfățata stătea și-l pândea pe Ezr în faţa apartamentului său. 

— Hei, Ezr, te-am urmărit aseară. 

Aproape că reuşi să-l oprească în loc. Vorbește despre banchet. 
Comitetul Comercial îl transmisese și restului flotei. 

— Normal, Qiwi, m-ai văzut pe video. Acum mă vezi în carne și oase. 
Deschise ușa și intră. Răsfăţata reuși cumva să se ţină atât de aproape 
de el, încât acum era și ea înăuntru. Ce faci pe-aici? 

Qiwi se pricepea de minune să răstălmăcească întrebările. 

— Schimbul la munca de jos începe în două mii de secunde. M-am 
gândit să mergem împreună jos la bacteriolab, să facem schimb de 
bârfe. 

Vinh plonjă în camera din spate. De data asta o lăsă afară. Se 
schimbă în uniforma de lucru. Bineînţeles, o găsi tot acolo când ieși. 
Oftă. 

— Nu știu nicio bârfă. 

Să fiu al naibii dacă-i repet ce mi-a spus Trixia. 

Qiwi zâmbi triumfătoare. 

— Nu-i nimic, știu eu. Hai. 

Răsfăţata deschise ușa spre exterior și-i făcu o reverență elegantă în 
imponderabilitate, pe coridorul public. 

— Vreau să-mi compar observaţiile despre cele văzute cu ale tale, dar, 
sincer, fac pariu că eu am obţinut mult mai multe. Comitetul avea trei 
camere, inclusiv la intrare — vedea mai bine decât tine. 

Topăia pe coridor lângă el, spunându-i cât de des revăzuse imaginile 
și cu câți bârfise de atunci. 

Vinh o întâlnise prima oară pe Qiwi Lin Lisolet în pre-Zbor, în spaţiul 
Triland. Fusese un boţ de opt ani care te călca pe nervi. Şi, dintr-un 
motiv necunoscut, se lipise de el. După câte-o masă ori ședință de 
antrenament, fugea după el și-l pocnea peste umăr — cu cât se enerva el 
mai tare, cu atât îi plăcea mai mult. Să-i fi tras şi el un pumn, i-ar fi 
schimbat toată viziunea. Dar nu poţi să pocnești un copil de opt ani. 


Avea cu nouă ani mai puţin decât vârsta minimă admisă pentru a fi 
membru în echipaj. Copiii își aveau locul lor înainte și după călătorii, nu 
în echipaje, mai ales în cele care se îndreaptă spre spaţii pustii. Dar 
mama lui Qiwi deţinea douăzeci la sută din expediţie... Familia 
Lisolet.17 era un adevărat matriarhat, originară din Strentmann, undeva 
departe, în spaţiul Qeng Ho. Aveau și înfăţişare, și obiceiuri ciudate. 
Probabil că fuseseră încălcate multe reguli, dar micuța Qiwi ajunsese în 
echipaj. Stătuse trează mai mult timp decât orice alt membru, cu 
excepţia celor de gardă. Mare parte a copilăriei și-o petrecuse printre 
stele, înconjurată de o mână de adulți, deseori nici măcar de părinți. 
Numai când se gândea la asta, nervii lui Vinh se potoleau. Biata fetiță. 
Care nu mai era chiar fetiță. Probabil că a împlinit paisprezece ani. 
Acum înlocuise atacurile fizice cu cele verbale — un lucru bun, dacă te 
gândești la fizicul strentmannienilor. 

Acum cei doi coborau prin tunelul principal al habitatului. 

— Salut, Raji, cum merge treaba? 

Qiwi făcea cu mâna și râdea oricui trecea pe lângă ei. În 
megasecundele dinaintea sosirii flotei emergente, comandantul Park 
dezghețase aproape jumătate din echipajul flotei, destui membri cât să 
opereze toate vehiculele și armele, plus rezervele. O mie cinci sute de 
oameni n-ar fi însemnat un grup prea mare în habitatul părinţilor lui. 
Aici însă lumea se înghesuia, chiar dacă mulţi erau de serviciu la bordul 
navei. Cu atâția oameni, chiar observai că habitatele erau temporare, 
noi compartimente umflându-se pentru un echipaj sau altul. Axa 
principală nu reprezenta altceva decât locul de întâlnire a patru baloane 
mari. Suprafeţele vălureau câteodată, când patru sau cinci oameni 
trebuiau să alunece simultan. 

— N-am încredere în emergenţi, Ezr. După acel discurs plin de 
generozitate, o să ne ia gâtul. 

Vinh scoase un mormăit iritat. 

— Şi-atunci de ce zâmbești atâta? 

Plutiră pe lângă o porţiune de pânză transparentă — o fereastră 
adevărată, nu un tapet. În spatele ei se afla parcul habitatului. În 
realitate, nu era mai întins decât o grădină de bonzai mare, dar 
cuprindea mai mult spaţiu deschis și ființe vii decât găseai în habitatul 
steril al emergenţilor. Qiwi întoarse capul şi tăcu o vreme. Numai 


plantele şi animalele vii reușeau să-i închidă gura. Tatăl ei era ofițerul 
răspunzător cu sistemele de susținere biotică — și un artist al bonzailor 
renumit în tot spaţiul Qeng Ho. 

Fata reveni brusc în prezent. Îi reveni și zâmbetul încrezut. 

— Pentru că noi suntem Qeng Ho, dacă binevoim să ne amintim de 
asta! Suntem mai $șmecheri cu mii de ani față de nou-veniții ăştia. 
Emergenţi, pe naiba! Au ajuns unde-au ajuns pentru că au tras cu 
urechea la sectorul public al Reţelei Qeng Ho. Fără ea, încă s-ar târî 
printre propriile ruine. 

Pasajul se îngusta, curbându-se într-un con cu vârful în jos. În spatele 
și deasupra lor, zgomotele echipajului se auzeau estompate prin 
peretele din pânză umflată. Era balonul cel mai apropiat de centru din 
habitat. În afară de lonjeron și de reactorul de putere, era singurul 
compartiment absolut necesar: laboratorul bacteriologic de susținere 
biotică. 

Aici se făcea munca de jos, mai murdară nici nu se putea: se curățau 
filtrele bacteriene din culturile hidroponice. Aici, jos, plantele nu 
miroseau prea frumos. De fapt, duhoarea de putrefacție era semn de 
sănătate perfectă. În cea mai mare parte, munca putea fi realizată 
automat, dar trebuia să iei și unele decizii care depășeau cele mai 
sofisticate mecanisme şi pentru care nu se inventaseră încă 
telecomenzi. Într-un fel, era treabă de răspundere. Fă o greșeală 
prostească şi o tulpină bacteriană străbate membrana până la 
rezervoarele superioare. Mâncarea ar avea gust de vomă, iar mirosul ar 
ajunge în sistemul de ventilație. Dar probabil că nici cea mai gravă 
greșeală n-ar omori pe nimeni, mai existau laboratoare pe 
statoreactoare, izolate unul de celălalt. 

Așadar, era un loc în care aveai ce învăţa, ideal după standardele 
profesorilor severi, un spaţiu înșelător, incomod din punct de vedere 
fizic. lar dacă făceai o greșeală, rămâneai cu o senzaţie de stânjeneală 
de care nu scăpai decât cu mare greutate. 

Qiwi venea aici pentru ore suplimentare. Susţinea că îi place locul la 
nebunie. 

— Tati zice că trebuie să începi cu vietăţile cele mai mici înainte de a 
te apuca de cele mari. 

Era o enciclopedie ambulantă despre bacterii, procese metabolice 


amestecate, putoarea de canal a diverselor combinaţii, proprietăţile 
tulpinilor afectate de atingerea omului (ale căror duhoare nu trebuia, 
din fericire, s-o miroasă). 

Ezr era să facă două greșeli în prima kilosecundă. Le corectă la timp, 
bineînțeles, dar lui Qiwi nu-i scăpară. În mod normal, l-ar fi sâcâit 
întruna din cauza lor. Dar astăzi o preocupau speculaţiile despre 
emergenți. 

— Ştii de ce n-am adus noi elevatoare de mare putere? 

Două dintre cele mai grele landere ale lor ridicau o mie de tone de la 
suprafaţă pe orbită. Să fi avut timp, ar fi adunat câte substanţe volatile și 
minereu ar fi vrut. Desigur, sosirea emergențţilor îi privase tocmai de 
acest timp. Ezr înălță din umeri şi fixă cu privirea eşantionul pe care îl 
extrăgea. 

— Am auzit zvonurile. 

— Hă-hă! N-ai nevoie de zvonuri. Puţină aritmetică și afli imediat 
adevărul. Comandantul de flotă Park a bănuit că n-o să fim singuri. A 
adus cantitatea minimă de landere și habitate. Și multe, multe arme și 
bombe. 

— Poate. 

Mai mult ca sigur. 

— Necazul e că nemernicii de emergenţi sunt atât de aproape, încât 
au venit mult mai bine aprovizionaţi — și tot au ajuns imediat după noi. 

Ezr nu răspunse, dar tăcerea lui nu contă pentru Qiwi. 

— Așa. Am ciulit urechea la bârfe. Trebuie să fim foarte, foarte atenți. 

Şi trecu imediat la tactică militară și speculaţii despre sistemul de 
armament al emergenţilor. Mama ei era comandant de flotă adjunct, 
dar și militar. Militar strentmannian. În tranzit, Răsfăţata își petrecuse 
majoritatea timpului cu matematică, traiectorii și inginerie. Laboratorul 
bacteriologic și bonzaii erau influența tatălui ei. Oscila între soldatul 
însetat de sânge, comerciantul viclean și artistul bonzailor — toate trei în 
doar câteva secunde. Cum de s-au gândit părinţii ei să se căsătorească? 
Şi ce copil singuratic şi ţicnit făcuseră. 

— l-am putea bate pe emergențţi într-o luptă dreaptă, spuse Qiwi. Ei 
știu lucrul ăsta. De-asta se poartă atât de frumos. Noi trebuie să ne 
arătăm cooperanțţi; avem nevoie de elevatoarele lor. Pe urmă, dacă 
respectă înţelegerea, o să fie bogaţi, dar noi o să fim și mai bogați. 


Fraierii ăia n-o să vândă castraveți la grădinar. Dacă lucrurile merg bine, 
la sfârşitul operaţiunii noi o să deținem controlul. 

Ezr termină un set și recoltă alt eşantion. 

— Păi, spuse el, Trixia crede că ei nu se gândesc nici pe departe la o 
tranzacție comercială. 

— Hm... În mod ciudat, Qiwi ridiculiza tot ce ţinea de Ezr — în afară 
de Trixia. În general, o ignora. Acum însă, Răsfăţata se dovedi 
neobișnuit de tăcută. Preţ de-o secundă. Cred că prietena ta a nimerit-o. 
Uite ce e, Vinh, n-ar trebui să-ți spun, dar Comitetul Comercial e 
împărţit pe bisericuțe. 

Precis avea năzăreli fata, dacă nu cumva maică-sa era o gură-spartă. 

— După părerea mea, sunt niște cretini în Comitet care cred că la 
mijloc e doar o afacere, fiecare parte dă ce are mai bun, într-un efort 
comun — și, ca de obicei, noi suntem negociatorul mai inteligent. Ăștia 
nu pricep că, dacă suntem omorâţi, nu mai contează că partea cealaltă 
suferă o pierdere netă. Trebuie să jucăm dur, să ne pregătim de-o 
ambuscadă. 

— Qiwi! 

— Bine, bine, bine. N-am zis nimic. N-am zis nimic! 

Îi dădu pace cam o sută de secunde, apoi începu să facă planuri cum 
să profite de pe urma emergențţilor, „dacă supraviețuim următoarelor 
câteva megasecunde”. Dacă lumea păianjenilor și Steaua Fluctuantă n- 
ar fi existat, emergenţii ar fi reprezentat descoperirea secolului în 
această regiune a spaţiului Qeng Ho. Urmărindu-le operaţiunile flotei, 
vedeai clar că se pricep la automate și la planificarea sistemelor. Însă 
navele lor nu atingeau nici jumătate din viteza navelor Qeng Ho, iar 
bioșştiința lor nu era știință. Qiwi concepuse deja o sută de planuri ca să 
le transforme dezavantajele în profit pentru ei. 

Ezr o lăsă să vorbească fără s-o asculte. Altădată, s-ar fi cufundat în 
muncă. În schimbul de acum, nu avea nicio șansă. Planuri întinse pe 
două secole se reduceau la câteva kilosecunde critice, și pentru prima 
oară el puse sub semnul îndoielii conducerea flotei. Trixia nu avea nicio 
legătură cu flota, dar se putea lăuda cu o minte sclipitoare și un alt 
punct de vedere decât comercianții pe viaţă. Răsfăţata era deşteaptă, 
dar de obicei părerile ei nu aveau nicio valoare. De data asta însă... 
poate chiar o montase „mami”. Concepţia Kirei Pen Lisolet se formase 


undeva foarte departe, atât de departe cât poţi ajunge fără să ieși din 
ținutul Qeng Ho; poate s-a gândit că o ucenică adolescentă va influenţa 
lucrurile tocmai pentru că făcea parte din familia proprietarului. La 
naiba... 

Schimbul se scurse fără alte sclipiri de intuiţie. Termină treaba peste 
o mie cinci sute de secunde. Dacă sărea peste prânz, avea timp să-și 
schimbe hainele... și să ceară o audienţă la comandantul Park. În cei 
doi ani subiectivi de când se alăturase expediției, nu profitase niciodată 
de relaţiile familiei. Și la ce-ar folosi să profit acum? Chiar aş putea găsi 
ieșirea din impas? Grija îl măcină până la sfârşitul schimbului. Încă-l mai 
chinuia când își scoase salopeta de laborator... şi o sună pe secretara 
comandantului responsabilă cu audienţele. 

Qiwi zâmbi obraznic, ca întotdeauna. 

— Zi-le-o verde-n față, Vinh. Închipuie-ţi că participi la o operaţiune 
militară. 

Îi făcu semn să tacă, apoi văzu că legătura lui nu fusese stabilită. 
Blocaj? Simţi o foarte scurtă senzaţie de ușurare, apoi observă că avea 
prioritate un ordin... emis din biroul comandantului Park. „Să se 
prezinte la 5.20.00 în sala de planificare a comandantului flotei...” Cum 
suna blestemul acela străvechi? Fii atent la ce-ţi dorești... În mintea lui 
Ezr Vinh domnea haosul când urcă spre ecluza taxiurilor. 

Qiwi Lin Lisolet se evaporase. Ce fetiță deşteaptă... 


Întâlnirea nu era cu un ofițer. Ezr apăru în sala de planificare a 
comandantului flotei de pe QHS Pham Nuwen... şi îi găsi acolo pe 
comandant și Comitetul Comercial al expediției. Nu păreau prea veseli. 
Vinh nu reuși să arunce decât o privire furișă înainte de a lua poziţia de 
drepţi la stâlpul de sprijin. Îi numără iute, din colţul ochiului. Da, erau 
toți prezenţi. Atârnau în jurul mesei de conferinţe și aruncau priviri 
deloc prietenoase. 

Paul întâmpină salutul lui Ezr cu un gest brusc. 

— Pe loc repaus, ucenic. 

Acum trei secole, când Ezr avea cinci ani, comandantul Park vizitase 
habitatul temporar al familiei Vinh din Canberra. Părinţii lui îl trataseră 
regește, deşi nu era comandant de navă pe atunci. Dar Ezr își amintea 
mai bine cadourile primite de la cel care părea un bărbat sincer 


prietenos. 

La următoarea întâlnire, Vinh, în vârstă de șaptesprezece ani, se 
pregătea să devină ucenic, iar Park echipa o flotă spre Triland. Ce 
diferență! De atunci, schimbaseră, poate, o sută de cuvinte, și numai cu 
ocazia unor expediţii formale. Lui Ezr îi convenise de minune 
anonimatul. Ce n-ar fi dat să se bucure de el și acum... 

Comandantul Park arăta de parcă înghiţise un par. Își plimbă privirea 
de la un membru al comitetului la altul. Vinh se întrebă dintr-odată pe 
cine era aşa de pornit. 

— Tinere V... ucenic Vinh, ne găsim într-o situaţie... neobișnuită. Ştii 
ce delicate sunt împrejurările acum, că au apărut și emergenții. 
Comandantul nu părea să aștepte o reacţie de la Ezr, care nu mai apucă 
să rostească „Da, domnule”. În acest moment, avem mai multe 
posibilități de acţiune. 

Încă o privire spre membrii comitetului. 

Deci Qiwi Lisolet nu-i debitase aiureli. Un comandant de flotă avea 
autoritate absolută în probleme de tactică și, în mod normal, drept de 
veto în chestiuni de strategie. Dar, în cazul schimbărilor majore în 
scopurile expediției, era la mâna Comitetului. Ceva rău se petrecuse 
între timp. Nu era vorba de egalitate de voturi; comandanții de flotă 
aveau votul decisiv în asemenea cazuri. Nu, la mijloc era un impas pe 
cale să se transforme în revolta clasei conducătoare. O situație despre 
care profesorii pomeneau întruna la clasă, dar, dacă se întâmpla în 
realitate, atunci poate că un proprietar tânăr urma să joace rolul de 
agent mijlocitor în cadrul procesului de luare a deciziilor. Un fel de ţap 
ispăşitor. 

- Prima posibilitate, continuă Park, fără să știe nimic despre 
concluzia amară care răsuna în mintea lui Vinh. Jucăm cum cântă 
emergenţii. Operaţiuni comune. Controlul comun al tuturor vehiculelor 
în viitoarea misiune de la sol. 

Ezr studie înfățișarea membrilor comitetului. Kira Pen Lisolet stătea 
lângă Park. Purta uniforma verde Lisolet a familiei. Era aproape la fel de 
scundă ca și Qiwi, cu trăsături serioase și concentrate. Dar lăsa impresia 
de forță fizică brută. Tipul de constituție strentmanniană era unul 
extrem, chiar după standardele de diversitate ale Qeng Ho. Unii 
comercianți se mândreau cu felul în care își mascau gândurile. Nu și 


Kira Pen Lisolet. Kira Lisolet detesta „prima posibilitate” a lui Park, așa 
cum susținea Qiwi. 

Atenţia lui Ezr alunecă spre alt chip familiar. Sum Dotran. Comitetele 
de conducere formau o elită. Existau câțiva proprietari activi, dar 
majoritatea erau planificatori profesioniști, croindu-și drum către o miză 
care să le permită să devină proprietari de nave. Şi mai exista o 
minoritate alcătuită din oameni foarte bătrâni. Cei mai mulți erau 
experți desăvârșiţi, care preferau clar conducerea oricărei forme de 
proprietate. Sum Dotran intra în această categorie. Lucrase cândva cu 
familia Vinh. Ezr bănui că și el se opunea „primei posibilități”. 

— A doua posibilitate: structuri de control separate, fără landere cu 
echipaje mixte. Imediat ce se va putea, ne vom prezenta direct 
păianjenilor... şi-l vom lăsa pe Lordul Comerţului să-i separe pe 
învingătorii grandioși de cei mărunți. Odată implicaţi trei jucători, 
avantajul trădării ar trebui să se diminueze. Peste câţiva ani, relaţia lor 
cu emergențţii ar putea deveni una normală, de concurenţă. Bineînţeles, 
emergenţii ar putea considera contactul unilateral un fel de trădare în 
sine. Păcat. 

Vinh avu impresia că cel puţin jumătate din membrii comitetului 
susțineau această variantă — nu și Sum Dotran. Bătrânul smuci din cap 
în direcţia lui Vinh, pentru ca mesajul lui să fie bine înțeles. 

— A treia posibilitate: ne strângem habitatele temporare și plecăm 
acasă. 

Expresia uluită a lui Vinh trebuie să fi fost foarte grăitoare. Sum 
Dotran veni cu explicaţii: 

— Tinere Vinh, comandantul vrea să spună că emergenţii ne 
depășesc ca număr și, probabil, au mai multe arme. Niciunul dintre noi 
nu are încredere în ei, iar dacă se întorc împotriva noastră, nu vom 
avem cale de scăpare. Pur şi simplu e prea riscant să... 

Kira Pen Lisolet lovi cu palma în masă. 

— Obiectez! Şedinţa asta a fost o aiureală de la bun început. Și acum, 
mai rău, constatăm că Sum Dotran se folosește de ea ca să-și impună 
vederile. 

S-a dus pe apa sâmbetei teoria că Răsfățata acționase la indicaţiile 
mamei sale. 

— Aţi luat-o razna amândoi! Comandantul Park se opri un moment și 


tinti comitetul cu privirea. A patra posibilitate, reluă el. Atacăm noi 
primii flota emergentă și ne asigurăm sistemul. 

— Încercăm să ne asigurăm sistemul, îl corectă Dotran. 

— Obiectez! Din nou Kira Pen Lisolet. Afișă dintr-un gest imagini 
consensuale. Un atac cu anticipație este unica soluţie sigură. 

Imaginile lui Lisolet nu erau peisaje stelare sau telescopice ale lumii 
păianjenilor. Nu redau organigrama sau diagramele temporale care 
absorbeau atenţia planificatorilor. Nu, semănau vag cu hărțile de 
navigare planetară, comparând vectorii de poziţie şi viteză ale unei flote 
cu ale celeilalte, cu lumea păianjenilor și cu Steaua Fluctuantă. 
Marcajele stabileau poziţii viitoare în sistemele de coordonate 
pertinente. Rocile de diamant erau și ele etichetate. Existau și alte 
marcaje, simboluri militare tactice, notația gigatonelor și a proiectilelor 
și a contramăsurile electronice. 

Ezr se holbă la displayuri și încercă să-şi amintească cele învăţate la 
orele de știință militară. Zvonurile despre încărcătura secretă a 
comandantului Park se confirmau. Expediția Qeng Ho își arăta colții — 
lungi, mai ascuţiţi decât ai unei flote obişnuite. Iar soldaţii Qeng Ho 
avuseseră timp de pregătiri și evident că profitaseră de el, chiar dacă 
sistemul Fluctuantei era incredibil de arid, fără locuri prielnice pentru a 
masca ambuscade sau rezerve. 

Emergențţii, pe de altă parte: simbolurile militare aglomerate în jurul 
navelor acestora erau probabilități estimate imprecis. Automatele lor 
erau necunoscute, poate superioare celor Qeng Ho. Emergenții 
aduseseră dublul tonajului brut și, după toate estimările, aveau și arme 
în cantităţi proporţionale. 

Ezr își reîndreptă atenţia spre masa de discuţii. În afară de Kira 
Lisolet, cine mai susținea un atac mârșav? În copilărie, îşi petrecuse 
multă vreme studiind Strategiile, dar învățase că trădarea cea mai 
josnică ţinea de domeniul nebuniei și-al răului. Un Qeng Ho cu stimă de 
sine nu avea nevoie de ea și nici nu se înjosea s-o comită. Să constaţi că 
un Comitet Comercial se gândește la crimă... Lucrul ăsta nu-l va uita 
multă vreme. 

Liniştea se prelungi, tulburătoare. Oare așteptau să spună el ceva? 
Într-un sfârşit, comandantul Park rosti: 

— Probabil ţi-ai dat seama că ne aflăm în impas, ucenic Vinh. Nu ai 


drept de vot, nu ai experienţă și nu cunoşti situaţia în amănunt. Nu 
vreau să te jignesc, dar trebuie să recunosc că prezenţa ta la această 
discuție mă stânjeneşte. Însă ești singurul membru din echipaj care 
deține două din navele noastre. Dacă ne poţi oferi un sfat referitor la 
opţiunile noastre, am fi... bucuroși... să-l auzim. 

Poate că ucenicul Ezr Vinh era un pion neînsemnat, dar acum se afla 
în centrul atenţiei. Ce avea de spus în numele lui? În minte răsucea o 
groază de întrebări. La școală exersaseră cum să ia decizii rapide, dar și 
atunci primise mai multe informaţii decât acum. Bineînţeles, pe oamenii 
aceştia nu-i interesa să le facă o analiză serioasă. Gândul îl irită, aproape 
că-l scoase din starea în care-l împietrise panica. 

— Patru posibilități, domnule comandant de flotă? Nu există și altele, 
minore, care nu au fost discutate la această ședință informativă? 

— Niciuna care să primească sprijinul meu sau al comitetului. 

— Aăă... Dumneavoastră aţi vorbit cu emergenţii mai mult decât 
altcineva. Ce părere aveţi de liderul lor, acel Tomas Nau? 

Era exact genul de întrebare pe marginea căreia speculase împreună 
cu Trixia. Lui Ezr nici nu-i trecuse prin cap că i-o va adresa 
comandantului flotei. 

Park strânse din buze. O clipă, Ezr avu impresia că va exploda. Apoi 
comandantul încuviinţă. 

— E foarte inteligent. Cunoștinţele lui tehnice sunt mai slabe decât ale 
unui comandant de flotă Qeng Ho. Studiază Strategiile în profunzime, 
deşi nu neapărat cele pe care le cunoaștem noi... În rest, nu pot decât 
să fac presupuneri și să intuiesc, deși cred că majoritatea membrilor 
comitetului sunt de acord cu mine: nu aș avea încredere să închei o 
înţelegere comercială cu Tomas Nau. Cred că ar comite o mare trădare 
dacă i-ar aduce un profit cât de mic. E uns cu toate alifiile, un mincinos 
rafinat, care nu dă doi bani pe ideea că într-o afacere trebuie să mai și 
dai. 

Una peste alta, cele mai defăimătoare afirmaţii pe care le putea face 
un Qeng Ho despre o altă ființă umană. Ezr înţelese imediat că Park 
susținea atacul infam. Se uită la Sum Dotran, apoi din nou la 
comandant. Cei doi, în care se încrezuse cel mai mult, luptau de părți 
diferite ale baricadei! Cerule, nu pricepeți că nu sunt decât un ucenic? 

Ezr își înăbuși văicăreala interioară. Stătu pe gânduri secunde întregi, 


întorcând problema pe toate părțile. 

- În lumina evaluării dumneavoastră, mă opun ferm primei 
posibilități, operaţiunilor comune. Dar... mă opun și ideii unui atac 
infam, întrucât... 

— Excelentă decizie, băiete, îl întrerupse Sum Dotran. 

— ... Întrucât noi, Qeng Ho, nu avem experienţa necesară, indiferent 
cât de mult l-am fi studiat. 

Rămâneau două posibilităţi: ataci și fugi sau stai, cooperezi de formă 
cu emergenții și-i avertizezi pe păianjeni cu prima ocazie. Chiar obiectiv 
justificată, retragerea ar face din expediţia lor un eșec lamentabil. Dacă 
țineai cont și de cât combustibil aveau, s-ar desfășura foarte încet. 

La doar un milion de kilometri depărtare se afla cea mai tulburătoare 
enigmă-posibilă-comoară cunoscută în această parte a Spaţiului Uman. 
Străbătuseră cincizeci de ani-lumină ca să ajungă atât de aproape de ea. 
Chinuitor de aproape. Riscuri mari, comoară impresionantă. 

— Domnule comandant, să plecăm acum ar însemna să renunțăm la 
prea multe. Dar trebuie să ne comportăm toţi ca niște soldați, până 
când situaţia devine cât de cât sigură. La urma urmei, Qeng Ho aveau 
propriii eroi legendari: Pham Nuwen câștigase destule bătălii. Eu 
recomand să rămânem. 

Liniște. Lui Ezr i se păru că citeşte ușurare pe toate chipurile. 
Comandantul de flotă adjunct Lisolet abordă o mină posacă. Sum 
Dotran nu fu atât de rezervat: 

— Băiete, te rog. Mai gândește-te. Familia ta riscă două nave. Nu e 
nicio rușine să dai înapoi când ai putea pierde totul. Dimpotrivă, e mai 
înţelept. Emergențţii sunt, pur și simplu, prea periculoși ca să... 

Park pluti de la locul său, întinzând braţul vânjos. Mâna lui se lăsă 
blând pe umărul lui Sum Dotran. Rosti cu glas moale: 

— Îmi pare rău, Sum. Ai făcut tot ce-ai putut. Ne-ai convins până și să 
ascultăm un proprietar junior. Acum e timpul... ca noi, toţi... să cădem 
de acord și să trecem la fapte. 

Faţa lui Dotran se schimonosi de frustrare sau de teamă. O păstră o 
clipă, tremurând de concentrare, apoi răsuflă cu zgomot. Dintr-odată, 
arătă foarte bătrân și obosit. 

— Întocmai, comandante. 

Park alunecă la locul său de la masă și îi aruncă lui Ezr o privire 


impasibilă. 

— Mulţumesc pentru sfat, ucenic Vinh. Mă aştept din partea ta să 
respecţi natura confidențială a acestei întâlniri. 

— Am înțeles, domnule comandant. 

Ezr se sprijini de stâlp. 

— Eşti liber. 

Uşa se deschise în spatele lui. Își luă avânt împingându-se de stâlp. În 
timp ce aluneca afară din încăpere, comandantul Park vorbea deja 
comitetului. 

— Kira, ia măsuri să înarmezi toate ambarcaţiunile. Poate că reuşim 
să-i convingem pe emergențţi că e foarte periculos să deturneze vasele 
cu care cooperează. Eu... 

Uşa se închise și nu mai auzi nimic. Îl copleși un sentiment de 
ușurare, dar în același timp tremura. Participase la luarea unei decizii 
privitoare la flotă cu aproape patruzeci de ani înainte de a avea acest 
drept. Nu fusese deloc plăcut. 


Lumea păianjenilor — Arachna, cum îi spuneau unii acum — avea 
douăsprezece mii de kilometri în diametru și o gravitație de 0,95 g la 
suprafaţă. Interiorul planetei era pietros, nediferenţiat, dar la suprafață 
era acoperită de suficiente substanţe volatile pentru a exista oceane și o 
atmosferă prietenoasă. Un singur lucru o împiedica să devină un 
Paradis asemănător planetei Pământ: absenţa luminii solare. 

Se scurseseră peste două sute de ani de când Steaua Fluctuantă, 
sursa de lumină a acestei lumi, trecuse în starea inactivă. În toată 
vremea asta, nu luminase Arachna mai mult decât alte stele îndepărtate. 

Landerul lui Ezr se arcui deasupra unei întinderi care putea fi un 
arhipelag principal în perioade mai calde. Evenimentul cel mai 
însemnat se desfășura de cealaltă parte a planetei, acolo unde 
echipajele elevatoarelor de mare putere săpau și ridicau milioane de 
tone de munţi submarini și ocean înghețat. Nu contează; Ezr mai văzuse 
lucrări industriale de amploare. Pe când asolizarea aceasta ar putea 
scrie o pagină de istorie... 

Imaginile consensuale de pe puntea pasagerilor erau peisaje 
naturale. "Ținuturile care alunecau pașnice pe dedesubt aveau nuanţe de 
gri, pete albe scânteind pe ici, pe colo. Poate că-i juca feste imaginaţia, 
dar Ezr desluşi umbre vagi aruncate de Steaua Fluctuantă. Închipuiau o 
topografie de stânci colțuroase şi piscuri, albul revărsându-se în abisuri 
negre. I se păru că vede arcuri concentrice conturând unele piscuri mai 
îndepărtate: să fie creste de gheaţă, acolo unde oceanul îngheţase în 
jurul stâncii? 

— Hei, măcar pune-i un caroiaj altimetric. 

Vocea lui Benny Wen veni din spatele lui și un caroiaj roșu pal se 
suprapuse peste peisaj. Grila se potrivea foarte bine cu presupunerea lui 
despre umbre şi zăpadă. 

Ezr anulă grila. 

— Când Steaua Fluctuantă e aprinsă, acolo, jos, apar milioane de 
păianjeni. Te-ai aștepta să fie măcar niște urme de civilizație. 


Benny chicoti. 

— La ce te așteptai de la o imagine naturală? La suprafață nu se ridică 
decât piscurile munților. lar mai jos, solul zace sub straturi de oxi-azot. 

O atmosferă terestră în totalitate îngheţată drept aproximativ zece 
metri de aer-zăpadă, dacă era distribuită uniform. Multe din posibilele 
locuri pentru orașe — porturi, guri de vărsare ale râurilor — se aflau sub 
zeci de metri de gheață. Toate fostele zone de asolizare fuseseră la 
înălțime, în ceea ce probabil că erau orașe miniere sau așezări primitive. 
De-abia înainte de sosirea emergențţilor fusese înţeleasă cum trebuie 
destinaţia lor actuală. 

Ținuturile întunecate se deplasau nestingherite în continuare. Se 
zăreau chiar și fluxuri de ghețari. Ezr se întrebă când avuseseră timp să 
se formeze. Oare erau ghețari de aer-gheaţă? 

— Pe Dumnezeul Comerţului, uită-te la asta! 

Benny arătă cu degetul spre stânga: o strălucire roșiatică la orizont. 
Benny mări imaginea. Lumina era slabă și dispăru repede din câmpul 
lor vizual. Semăna într-adevăr cu un foc, deși își schimba forma destul 
de încet. Acum ceva bloca imaginea, iar Ezr avu impresia că zărește 
cum deasupra focului se înalță spre cer o pată opacă. 

— Se vede mai clar de pe orbita înaltă, se auzi un alt glas mai 
îndepărtat de pe culoar. Diem, șeful de echipaj. Nu redirecţionă 
imaginea. E un vulcan. Tocmai a erupt. 

Ezr urmări imaginea în timp ce ieșea din raza lor vizuală. Bezna care 
se ridica era probabil un gheizer — lavă, ori poate numai aer și apă — 
care scuipa în spaţiul de deasupra lui. 

— Asta-i o noutate, remarcă Ezr. 

Miezul planetei era rece și inactiv, deși se găseau topituri magmatice 
în ceea ce trecea drept înveliş. Toată lumea e convinsă că păianjenii 
sunt în hibernoterapie; dar dacă unii dintre ei se încălzesc lângă astfel 
de vulcani? 

— Improbabil. Am făcut cercetări detaliate în infraroșu. Am putea 
depista orice așezări din jurul unei pete fierbinți. Pe lângă asta, 
păianjenii de-abia au inventat radioul înainte de ultima lor perioadă de 
beznă, încă n-au ajuns în stadiul de a se târî pe-afară. 

Concluzia se baza pe câteva megasecunde de recunoaștere şi ipoteze 
biochimice plauzibile. 


— Poate. 

Urmări strălucirea roșiatică până când dispăru cu totul. Apoi 
lucrurile începură să se precipite dedesubtul și deasupra lor. Elipsa de 
asolizare îi cobori lin, tot în stare de imponderabilitate. Era o planetă de 
dimensiuni normale, dar în niciun caz n-o să zboare în atmosfera ei. Se 
deplasau cu opt mii de metri pe secundă, la două mii de metri de la sol. 
Ezr avu impresia că munţii urcă spre ei, tot mai mari. Năvăleau lanţ 
după lanţ, tot mai aproape. În spatele lui, Benny scotea mici zgomote 
enervante, acum că trebuise să-și întrerupă temporar pălăvrăgeala. Ezr 
rămase cu gura căscată când ultimul lanț vâjâi pe lângă ei, atât de 
aproape, încât se întrebă dacă nu retezase coada landerului. Elipsă de 
transfer pe mama dracului! 

Apoi jetul principal ţâșni în faţa lor. 


Avură nevoie de aproape treizeci de kilosecunde ca să coboare din 
punctul pe care Jimmy Diem îl alesese pentru lander. Nu era un simplu 
inconvenient. Asolizaseră parţial pe un versant muntos, fără gheaţă şi 
zăpadă. inta lor se afla pe fundul unei văi înguste. În mod normal, 
fundul văii ar fi trebuit să fie acoperit de o sută de metri de aer-zăpadă. 
Însă, dintr-un capriciu topografic şi climateric, stratul avea doar 
jumătate de metru. Ascuns aproape în întregime de pereţii înclinați ai 
văii, acolo se întindea cel mai vast complex de clădiri intacte descoperit 
de ei până acum. Aveau toate șansele ca aceasta să fie intrarea într-una 
dintre cele mai mari peșteri de hibernare a păianjenilor, poate un oraș 
în perioada activă a Stelei Fluctuante. Orice aflau aici trebuia să fie 
important. Conform înțelegerii, se transmitea totul și emergențţilor... 

Ezr nu auzise nimic despre rezultatul ședinței Comitetului Comercial. 
Aparent, Diem făcea tot posibilul ca localnicii să nu afle de vizita lor, 
exact cum s-ar fi așteptat emergențţii. O avalanșă va acoperi punctul lor 
de asolizare la scurt timp după ce vor pleca. 

Până și urmele pașilor vor fi şterse cu grijă (deși nu va fi deloc 
necesar). 

Întâmplător, Steaua Fluctuantă atârna aproape de zenit când 
ajunseră pe fundul văii. În „sezonul cald”, era momentul amiezii. Ei, 
acum steaua arăta ca o lună roșiatică, cu lățimea de jumătate de grad. 
Suprafaţa ei era pătată, ca o picătură de ulei turnată în apă. Fără 


amplificarea displayurilor, steaua lumina doar cât să se vadă de jur 
împrejur. 

Echipa care asolizase mergea pe un fel de bulevard central, cinci 
siluete în costum și un vehicul însoțitor cu ghidare automată în spatele 
lor. Norișori de aburi săltau în jurul bocancilor în timp ce traversau 
mormanele de zăpadă și substanțele volatile intrau în contact cu 
materialul insuficient izolat al salopetelor. Când se opreau mai mult, nu 
trebuiau să stea în zăpadă prea mare, altfel ceața îi învăluia imediat. La 
fiecare zece metri plasau un senzor seismic sau un lansator de vibrații 
ritmice. După ce vor fi marcat tot terenul, aveau să obțină o imagine 
clară a peșterilor din apropiere. Mai important, în această asolizare 
urmau să afle ce anume se găsea în interiorul clădirilor. Scopul lor 
principal: materiale scrise, imagini. Descoperirea unui cititor ilustrat 
pentru copii ar însemna promovarea lui Diem. 

Nuanţe cenușii-roșşiatice pe fond negru. Ezr se delecta cu imaginile 
neprelucrate. Feerice, misterioase. Un loc în care păianjenii trăiseră. Pe 
ambele părți ale cărării, umbrele se cățărau pe zidurile clădirilor. 
Majoritatea aveau numai două sau trei etaje, dar, deși lumina era slabă, 
deşi zăpada și bezna le estompau contururile, nu puteai crede că 
fuseseră construite de oameni. Ușile cele mai mici erau foarte late, dar 
nu depășeau 150 de centimetri în înălțime. Geamurile (bine mascate de 
jaluzele; locul fusese părăsit de proprietari meticuloși, care aveau de 
gând să revină) erau tot late și joase. 

Ferestrele păreau sute de ochi mijiţi care pândeau grupul celor cinci 
și vehiculul însoțitor. Vinh se întrebă ce s-ar întâmpla dacă s-ar ivi o 
rază de lumină în spatele lor, o crăpătură în jaluzele. Îşi lăsă o clipă 
imaginaţia să exploreze posibilitatea. Dacă greşeau, în superioritatea şi 
infatuarea lor? Aveau de-a face cu extratereștri. Era neverosimil ca pe o 
planetă atât de bizară ca aceasta să fi apărut viaţă; cândva, demult, 
trebuie să fi călătorit și păianjenii în spaţiu. Teritoriul comercial Qeng 
Ho avea o lățime de patru sute de ani-lumină; Qeng Ho era o prezenţă 
tehnologică permanentă de mii de ani. Înregistraseră semnale radio 
emise de civilizații nonumane aflate la o depărtare de mii — în 
majoritatea cazurilor, de milioane — de ani-lumină; nu aveau nicio șansă 
să ia contact direct cu ele, nici măcar să converseze. Păianjenii erau de- 
abia a treia rasă inteligentă nonumană întâlnită vreodată. Trei rase în 


opt mii de ani de călătorie a oamenilor în spaţiu. Prima dispăruse de 
milioane de ani; a doua nu progresase până la automatizare, de zboruri 
spaţiale, nici pomeneală. 

Mergând printre clădirile umbroase cu ferestre acoperite de jaluzele 
întredeschise, cei cinci oameni erau, așa cum își imagina Vinh, foarte 
aproape de a scrie o pagină de istorie. Armstrong pe Lună, Pham 
Nuwen la Brisgo Gap — și acum Vinh, Wen, Patil, Do și Diem pășind pe 
strada păianjenilor. 

Traficul radio se opri şi, o vreme, Ezr nu auzi decât scârţâitul 
salopetelor şi propria respiraţie. Apoi vocile slabe  reveniră, 
îndrumându-i de-a lungul unui spaţiu deschis, spre capătul celălalt al 
văii. Aparent, analiștii credeau că fanta aceea îngustă era intrarea în 
peșterile în care se bănuia că hibernează păianjenii. 

— Ciudat, se auzi un glas anonim de sus. Senzorul seismic a sesizat 
ceva — sesizează ceva — în următoarea clădire din dreapta voastră. 

Vinh ridică brusc capul sus și miji ochii în beznă. Poate că nu o 
lumină, ci un sunet. 

— Vehiculul? — Diem. 

— Poate trosneşte clădirea. — Benny. 

— Nu, nu. Au fost impulsuri, un pârâit. Acum se aude o bătaie 
regulată, o atenuare. Analiza frecvenţei... pare un dispozitiv mecanic, 
piese în mișcare, aşa ceva... În regulă, acum s-a oprit, nu mai sună 
decât vag. Şef de echipaj Diem, am stabilit o poziţie foarte bună a 
zgomotului. Se auzea din colţul îndepărtat, la patru metri în sus de la 
nivelul străzii. Uite un marker de ghidaj. 

Vinh și ceilalți avansară treizeci de metri, urmând pictograma care 
plutea pe vizoarele lor. Era cam caraghios, se mișcau pe furiș, deşi 
oricine s-ar fi aflat în clădire i-ar fi depistat imediat. 

Pictograma îi conduse după colț. 

— Clădirea nu are nimic deosebit, spuse Diem. Asemenea celorlalte, 
era făcută din piatră, fără mortar, etajele superioare fiind puţin mai 
ieșite în afară decât cele inferioare. Stai, văd unde arăţi. Un fel de cutie 
de ceramică prinsă de a doua proeminenţă. Vinh, tu ești cel mai 
aproape. Urcă-te și aruncă o privire. 

Ezr porni spre clădire, apoi observă că cineva îl „ajutase” și ștersese 
markerul. 


— Unde? 

Nu zărea decât umbre și cenușiul pietrei de construcţie. 

— Vinh. Diem vorbi mai răstit ca de obicei. Trezește-te, hai! 

— Scuze. Ezr simţi cum roșește; dădea de necaz mult prea des. Activă 
imaginile multispectrale și perspectiva lui se coloră dintr-odată, un 
amestec din cele surprinse de costum din mai multe zone spectrale. 
Acolo unde înainte fusese o groapă neagră, acum zări cutia de care 
vorbea Diem. Numai o clipă, spuse, să mă apropii. 

Merse lângă perete. Ca majoritatea clădirilor, și aceasta era ornată cu 
plăci de piatră lată. Analiştii le consideraseră trepte. Lui Vinh îi 
conveniră de minune, deși le folosi mai mult ca pe-o scară. Peste câteva 
secunde ajunse lângă cutie. 

Da, era un aparat; nituit pe margine, semăna cu un obiect de pe 
vremea idilelor medievale. Scoase un senzor din salopetă și-l apropie de 
cutie. 

— Vrei să-l ating? 

Diem nu răspunse. Era o întrebare pentru superiori. Vinh auzi mai 
multe voci discutând. 

— Răsucește-l puţin. Nu sunt marcaje pe lateral? 

Trixia! Ştia că se afla printre cei care-i urmăreau, dar ce surpriză 
plăcută să-i audă glasul! 

— Da, doamnă, rosti el și plimbă tija senzorului înainte și înapoi. 

Găsi ceva pe părțile laterale; nu-și dădu seama dacă era ceva scris 
sau era un artefact de algoritmi supracomplicaţi. Dacă era un scris, 
atunci ar fi fost o victorie minoră. 

— În regulă, fixează tija de cutie acum. 

O altă voce. Individul de la acustică. Ezr făcu ce i se spusese. 

Trecură câteva secunde. Scările păianjenilor erau atât de abrupte, 
încât trebui să se proptească cu spatele de contratreaptă. Aburii care se 
ridicau din zăpada de pe trepte se scurgeau în jos; Ezr simți cum 
radiatoarele din haină compensau frigul. 

— Interesant. Obiectul ăsta e un senzor scos din erele întunecate. 

— Electric? Transmite la distanță? 

Vinh tresări. Ultimele cuvinte fuseseră rostite de o femeie cu accent 
emergent. 

— A, doamnă director Reynolt, bună ziua. Nu, tocmai asta e 


extraordinar. E autonom. „Sursa de alimentare” pare a fi un sistem de 
arcuri metalice. Un mecanism de ceas mecanic — sunteți familiarizată 
cu conceptul? — e și sursă de cronometraj, și de energie. De fapt, cred 
că asta e singura metodă nesofisticată eficientă pe perioade lungi de 
frig. 

— Dar ce anume observă peste tot? 

Vorbise Diem. Bună întrebare. Vinh își dădu iar frâu liber imaginaţiei. 
Poate că păianjenii erau mult mai inteligenți decât își închipuiau. Poate 
că propria lui siluetă mascată va apărea în rapoartele lor de 
recunoaștere. La urma urmei, dacă cutia asta era conectată la un fel de 
armă? 

— Nu observ niciun aparat de înregistrare, domnule șef de echipaj. 
Acum se vede foarte bine interiorul cutiei. Un mecanism rulează o 
bandă grafică sub patru ace de înregistrare. Termenii erau luaţi din 
textul unei Civilizaţii Prăbușite. Eu cred că banda avansează câte puţin 
în fiecare zi şi notează temperatura, presiunea... și alte două mărimi 
scalare de care nu sunt sigur încă. 

În fiecare zi, timp de peste două sute de ani. Unor oameni primitivi 
le-ar fi venit foarte greu să construiască un mecanism din părți mobile 
care să funcţioneze vreme atât de îndelungată, cu atât mai puţin la 
temperaturi scăzute. 

— Norocul nostru că am trecut pe lângă cutie când s-a oprit. 

Urmă o dispută tehnică despre cât de complicate erau asemenea 
aparate de înregistrare. Diem îi puse pe Benny și pe alții să sondeze 
zona cu fulgere luminoase de picosecunde. Niciun ecou scânteietor; 
niciun sistem optic pe linia de vizare. 

Între timp, Vinh rămase proptit de scară. Frigul începea să-i pătrundă 
prin haina și salopeta presurizată. Echipamentul nu era destinat 
contactului prelungit cu un mediu absorbant de căldură. Se foi greoi pe 
treptele înguste. Într-un câmp cu gravitație de valoare 1 g, acrobaţia 
asta nu prea ţinea... Dar noua poziţie îi permitea să vadă ce era după 
colţul clădirii. Pe partea aceea, câteva dintre panourile acoperitoare 
căzuseră de la ferestre. Vinh se aplecă într-o poziție precară, încercând 
să vadă ceva în cameră. Totul era acoperit cu un strat de zăpadă. 
Rastele sau dulapuri înalte până la talie se aliniau în șiruri lungi. 
Deasupra lor, un cadru metalic şi alte dulapuri. Ca să treci de la un nivel 


la altul, urcai niște trepte. Bineînţeles, dulapurile nu le ajungeau 
păianjenilor până la talie. Hm... Deasupra lor se îngrămădeau obiecte 
separate, seturi de farfurii plate prinse la un capăt. Unele erau adunate, 
altele desfăcute neglijent, ca evantaiele. 

Când înțelese, parcă îl scutură un şoc electric. Vorbi pe frecvenţa 
publică fără să gândească: 

— Domnule șef de echipaj Diem? 

Conversaţia celor de pe navă încetă pe neașteptate. 

— Ce e, Vinh? 

— Priviţi din unghiul meu. Cred că am găsit o bibliotecă. 

Acolo, sus, cineva scoase un strigăt de bucurie. Nu putea fi decât 
Trixia. 


În cele din urmă, analiza lansatorului de vibrații i-ar fi condus la 
bibliotecă, dar graţie lui Ezr, lucrurile avansară mult mai repede. 

În spatele clădirii era o ușă mare; vehiculul fu introdus înăuntru cu 
ușurință. Avea un dispozitiv de scanare de mare viteză. Îi trebui un timp 
să se adapteze la forma ciudată a „cărţilor”, dar acum robotul se 
deplasa cu viteză ameţitoare printre rafturi — unu — doi centimetri pe 
secundă — și doi oameni de-ai lui Diem îi alimentau burdihanul cu cărți 
în flux continuu. De sus se auzea o discuţie în contradictoriu, dar în 
termeni politicoși. Asolizarea făcea parte din planul comun, pe baza 
unui program negociat, care urma să se încheie în nici 100 de 
kilosecunde. Nu aveau timp să termine cu biblioteca, cu atât mai puțin 
cu celelalte clădiri și intrarea în peșteră. Emergențţii nu voiau să facă din 
asolizarea aceasta o excepţie. În schimb, sugerau să coboare unul dintre 
vehiculele lor mai mari pe fundul văii și să excaveze cantități mari de 
artefacte. 

— Dar tot se poate aplica strategia de mascare, rosti un glas emergent 
masculin. Putem exploda pereţii văii, ca să dăm impresia că au căzut 
avalanșe de bolovani și au distrus satul. 

— Măi, măi, tipii ăştia chiar știu să se poarte cu mănuși... 

Vinh auzi vocea lui Benny Wen pe canalul privat. Nu-i răspunse. 
Propunerea emergentă nu era chiar absurdă, doar... nefirească. Qeng 
Ho făceau comerţ. Celor mai cruzi dintre ei poate că le plăcea să-și 
aducă concurenţii la sapă de lemn, dar mai toți voiau Clienţi care 


aşteaptă cu nerăbdare următoarea ocazie de jecmăneală. Doar să 
nenoroceşti pe cineva ori să furi era... de-a dreptul vulgar. De ce s-o 
faci, când te poţi întoarce să tatonezi din nou? 

Sus, propunerea emergențţilor fu respinsă politicos şi în fruntea listei 
de aventuri comune viitoare trecu o misiune ulterioară în această vale a 
revelațiilor. 

Diem îi trimise pe Benny și Ezr să cerceteze rafturile. Biblioteca ar 
putea conţine o sută de mii de volume, numai câteva sute de gigaocteţi, 
dar era mult prea mult pentru putinul timp rămas. În ultimă instanţă, 
vor fi nevoiți să aleagă la întâmplare, în speranţa că vor da peste 
„Sfântul Graal” al acestei misiuni — un cititor ilustrat pentru copii. 

Pe măsură ce se scurgeau kilosecundele, Diem își punea echipajul să 
alimenteze scannerul prin rotaţie, să coboare cărțile de la etajele 
superioare pentru a fi citite și apoi să le urce la loc. 

Până la pauza de prânz a lui Vinh, Steaua Fluctuantă se depărtase de 
zenit. Acum atârna deasupra stâncilor colțuroase din capătul celălalt al 
văii și proiecta umbrele clădirilor pe stradă. Ezr găsi un petic de pământ 
fără zăpadă, aruncă pe el o pătură izolatoare și-și scoase greutatea din 
picioare. Of, ce ușurare! Diem îi dăduse o pauză de o mie cinci sute de 
secunde. Scotoci în alimentator, scoase două batoane cu fructe și 
începu să mănânce cu poftă. O auzea pe Trixia, dar era foarte ocupată. 
Nu găsiseră încă „cititorul ilustrat pentru copii”, dar făcuseră o 
descoperire aproape la fel de însemnată, o serie de texte de fizică și 
chimie. Trixia zicea că era o bibliotecă tehnică. Acum dezbăteau cum să 
grăbească scanarea. Ea credea că avea o analiză grafemică corectă a 
textelor, deci puteau trece la citirea avansată. 

Ezr ştiuse că Trixia era inteligentă de la prima lor întâlnire. Dar ea nu 
era decât un Client specializat în lingvistică, un domeniu în care savanții 
Qeng Ho excelau. 

Care ar fi putut fi contribuţia ei? Păi... Ezr auzea conversaţia de sus. 
Ceilalți lingviști ţineau cont întruna de părerea ei. Poate că nu era 
surprinzător. Întreaga civilizație Triland concurase pentru numărul mic 
de cabine disponibile pentru expediţie. Din cinci sute de milioane de 
oameni, dacă i-ai alege pe cei mai buni dintr-un domeniu... atunci cei 
aleși trebuie să fie al naibii de buni. Mândria de a o cunoaște pe Trixia 
suferi un mic șoc: el era cel care nu-și cunoștea lungul nasului, pentru 


că o voia pe ea. Da, Ezr era moștenitorul principal al familiei Vinh.23, 
dar... nu avea o minte strălucitoare. Mai rău, își petrecea timpul visând 
la alte locuri și alte vremuri. 

Șirul gândurilor descurajante luă o cotitură familiară: poate în acest 
loc va demonstra că nu e chiar atât de ineficient. Păianjenii sunt, 
probabil, foarte departe de civilizația lor originală. Era lor actuală 
seamănă foarte bine cu Era Zorilor. Poate că o idee de-a lui se va 
dovedi o adevărată comoară pentru flotă — și așa o va câștiga pe Trixia 
Bonsol. Gândurile îi alunecară spre posibilităţi fericite, renunțând la 
amănuntele mai dificile. 

Se uită la cronometru. Mai avea cinci sute de secunde! Se ridică și 
privi umbrele prelungi din locul în care bulevardul urca pe versantul 
muntelui. Se concentraseră toată ziua pe prioritățile misiunii și nu 
avuseseră timp să arunce un ochi împrejur. În realitate, se opriseră 
foarte aproape de o zonă mai lată a drumului, un fel de piață. 

În perioada luminoasă, aici trebuie să fi domnit vegetaţia. Dealurile 
erau acoperite de cioturile strâmbe ale foștilor copaci. Natura fusese 
îngrijită cu migală; pe bulevard, la intervale regulate, zăceau rămășițele 
organice ale unor plante ornamentale. Vreo zece movile de resturi 
vegetale mărgineau piaţa. 

Patru sute de secunde. Avea timp. Merse degrabă la marginea pieţei, 
apoi începu s-o înconjoare. În mijlocul cercului era un delușor; zăpada 
ascundea forme bizare. Când ajunse în partea opusă, văzu lumină. 
Activitatea din bibliotecă încălzise locul atât de tare, încât din clădire se 
prelingea o ceață temporară. Se furișa pe stradă, condensându-se şi 
lăsându-se înapoi pe pământ. Steaua Fluctuantă o străpungea cu săgeți 
roşiatice. Lăsând la o parte culoarea, semăna foarte bine cu ceața de la 
etajul principal al habitatului părinţilor săi într-o noapte de vară, iar 
pereţii văii parcă erau compartimentele habitatului. Se lăsă copleșit un 
moment de priveliște. Ce ciudat, un loc complet străin să devină dintr- 
odată atât de familiar, de pașnic... 

Îşi îndreptă din nou atenţia spre centrul pieţei. Zăpada aproape că 
lipsea. În faţă se deslușeau forme bizare, pe jumătate mascate de 
întuneric. Fără să stea pe gânduri, porni spre ele. Solul nu era acoperit 
de zăpadă și scârțâia ca mușchiul îngheţat. Se opri, inspiră adânc. 
Obiectele negre din mijloc... erau statui. Statui ale păianjenilor! Peste 


câteva secunde va raporta descoperirea, dar deocamdată contemplă 
scena singur, în liniște. Bineînţeles, aveau deja o idee despre forma 
localnicilor;  găsiseră niște imagini rudimentare într-una dintre 
asolizările anterioare. Dar — Vinh mări imaginea de scanare — statuile 
acelea parcă trăiau, erau turnate până la cel mai mic detaliu dintr-un 
metal închis la culoare. Trei statui ale creaturilor, în mărime naturală, 
bănui el. Cuvântul „păianjen” face parte din limbajul obișnuit, acel gen 
de termen care devine aproape inutil la o examinare atentă. În 
habitatele din copilăria lui Ezr existaseră mai multe soiuri de creaturi 
numite „păianjeni”, unele cu șase picioare, altele cu opt, cu zece sau 
douăsprezece. Unele grase şi păroase, altele subțiri, negre și veninoase. 
Statuile din fața lui semănau foarte mult cu cele subțiri, cu zece 
picioare. Dar fie purtau haine, fie aveau mai mulţi ţepi decât omoloagele 
lor mai mici. Se îmbrăţișaseră cu picioarele una pe alta, căutând ceva 
ascuns sub ele. Se băteau, se iubeau, ce făceau? Vinh își dădu frâu liber 
închipuirilor. 
Oare cum fusese aici când soarele strălucise ultima oară? 


Cel mai plăcut pe lume e în anii Soarelui Palid. lată un clișeu riscant. 
Este adevărat, atunci vremea e mai puţin schimbătoare, pretutindeni 
toate se scurg alene și în mai toate regiunile vara nu te mistuie arșița și 
iarna nu îngheţi de ger cumplit. E vremea ideală pentru aventuri 
romantice. Vremea care îndeamnă ființele superioare să se odihnească, 
să amâne lucrurile de pe o zi pe alta. E ultima șansă de a te pregăti 
pentru sfârșitul lumii. 


Din simplu noroc, Sherkaner Underhill alese cele mai frumoase zile 
din an pentru prima lui călătorie la Comandamentul Teritorial. În 
curând, constată că avea noroc de două ori: drumurile de coastă 
şerpuitoare nu fuseseră destinate automobilelor, iar Sherkaner nu se 
dovedi un șofer atât de priceput pe cât crezuse. Nu o dată, în curbe în 
ac de păr, înclinase automobilul mult pe-o parte, cu centura de 
siguranţă prost fixată, şi numai pentru că se ţinuse de volan și de frână 
nu zburase în Marea cea Mare (deși fără îndoială că n-ar fi căzut atât de 
jos, ci doar în pădurea de dedesubt; însă tot mort ar fi fost). 

Sherkaner era în al nouălea cer. În doar câteva ore, ajunsese să 
stăpânească automobilul. Acum, când se ridica pe două roţi, o făcea 
aproape intenționat. Drumul era excelent. Localnicii numeau ruta 
Mândria Concordiei, iar familia regală nu îndrăznise niciodată să se 
plângă. Vara era în toi. Pădurea avea treizeci de ani bătuți pe muchie, 
vârsta maximă a copacilor. Creșteau drepți, înalți și verzi, până la 
marginea şoselei. Așa cum stătea cocoțat pe automobil, mirosul de flori 
și de rășină plutea răcoros pe lângă el. 

Nu văzu prea multe automobile civile. Circulau nenumărate căruţe 
trase de struței, câteva camioane şi enervant de multe convoaie 
militare. Din partea civililor avu parte de un excelent amestec de reacții: 
iritare, amuzament, invidie. Zări femeiuști care păreau gravide și bărbați 
cu zeci de bebeluşi în spate, mai mulţi decât în Princeton. Mulţimile nu-l 
invidiau pe Sherk numai pentru automobil. Și uneori și eu sunt puțin 


invidios pe ele. O vreme cochetă cu ideea, fără să-i dea temei rațional. 
Instinctul e un lucru fascinant, mai ales dacă-l priveai din interior. 

Se scurgeau kilometri după kilometri. În vreme ce trupul și simţurile 
lui Sherk savurau călătoria, mintea lui funcţiona ca un mecanism: 
universitatea, cum să convingă Comandamentul de planurile lui, 
nenumăratele metode de a-și îmbunătăţi automobilul. Trase pe dreapta 
într-un mic orășel lângă pădure la sfârșitul primei după-amieze. 
ADĂPOST-DE-NOAPTE, scria pe tabla veche; Sherkaner nu știa sigur 
dacă era numele orașului sau o simplă descriere. 

Se opri la fierărie. Fierarul afișa același zâmbet straniu ca indivizii 
întâlniți pe drum. 

— Tare frumos automobil ai, domnu. 

Chiar era un automobil foarte frumos și scump, un Relmeitch nou- 
nouț. Depășea clar mijloacele materiale ale unui student obișnuit. 
Sherkaner îl câștigase la un cazinou din afara campusului cu două zile 
înainte. Se vârâse într-o situaţie riscantă. Figura lui era binecunoscută în 
toate cazinourile din Princeton. Proprietarii ghildei îl ameninţaseră că o 
să-i rupă fiecare braț dacă o să-l mai prindă că joacă în oraș. El se 
pregătise oricum să plece din Princeton — și chiar voia să vadă cum e cu 
automobilele. Fierarul se tot foia pe lângă mașină, făcându-se că admiră 
ornamentele argintii și motorul cu trei cilindri. 

— Cam departe de casă, nu-i așa? Ce te-oi face când n-o mai merge? 

— Cumpăr benzină? 

— A, de-asta avem. Le trebe la mașinile agricole. Nu, vreau să zic, ce 
te faci când ţi se strică jucăria? Toate se cam strică, ştii. Îs cam firave, 
nu ca animalele de tracţiune. 

Sherkaner zâmbi. Văzu mai multe carcase de automobile în pădurea 
din spatele fierăriei. Venise la locul potrivit. 

— S-ar putea să fie o problemă. Dar, vezi tu, eu am niște idei. Cred că 
pe tine lucrătura în piele și metal te-ar interesa mai mult. 

Îi descrise pe scurt două dintre ideile care-i veniseră în după-amiaza 
aceea, lucruri ușor de realizat. Fierarul era simpatic, întotdeauna 
încântat să facă afaceri cu nebuni. Dar Sherkaner trebui să-i plătească 
pe loc; din fericire, acceptă valuta băncii din Princeton. 

După aceea, Underhill conduse prin orășel în căutarea unui han. La 
prima vedere, era un loc pașnic, atemporal. Zări biserica tradiționalistă 


a Întunericului, simplă și roasă de intemperii, aşa cum trebuia să fie în 
anii aceia. La poștă se vindeau ziare vechi de trei zile. Titlurile erau 
scrise cu litere roșii mari, urlând a război și a invazie, dar când trecu 
huruind un convoi al Comandamentului Teritorial, nimeni nu-i dădu 
atenţie. 

Până la urmă, Adăpost-de-Noapte se dovedi prea mic să aibă hanuri. 
Dirigintele poștei îi arată cum să ajungă la două pensiuni. Când soarele 
aluneca spre ocean, Sherkaner se învârtea prin peisajul rural, rătăcind, 
căutând. Pădurea era minunată, dar nu favoriza agricultura. Localnicii 
trăiau, în parte, din comerț extern, dar lucrau din greu grădinile 
montane... şi mai aveau cel mult trei ani de sezoane prielnice culturilor 
până la venirea gerului cumplit. Hambarele păreau pline de recolte, iar 
căruțele circulau neîntrerupt în sus și-n jos pe dealuri. Refugiul parohiei 
era la aproximativ douăzeci şi cinci de kilometri în sus. Nu era prea 
mare, dar servea majoritatea populaţiei din regiunile mai îndepărtate. 
Dacă oamenii aceștia n-ar economisi destul acum, cu siguranţă ar muri 
de foame în primii ani grei din Întunericul cel Cumplit; nicio civilizaţie 
modernă nu se milostivea de persoanele care, deși apte de muncă, nu 
puneau deoparte pentru zile negre. 

Apusul soarelui îl prinse pe o fâşie de pământ înaltă care dădea spre 
ocean. Terenul cobora în trei părţi, la sud, într-o vâlcea acoperită de 
copaci. Pe culmea de dincolo de vâlcea se afla o casă care semăna cu 
cele descrise de dirigintele poștei. Dar Sherk tot nu se grăbi. În faţa 
ochilor i se întindea cea mai frumoasă privelişte din ziua aceea. Admiră 
cum straturile de culori se reduc treptat la câteva nuanţe, soarele 
dispărând la orizontul îndepărtat. 

Apoi întoarse automobilul și începu să coboare panta prăfuită și 
abruptă spre vâlcea. Copacii își închiseră coroanele deasupra lui... şi se 
pomeni pe un drum care-i punea priceperea de șofer la cea mai grea 
încercare din ziua aceea, deşi avansa mai încet decât un paing pe jos. 
Automobilul se clătina și cădea în gropi cât piciorul de adânci. Numai 
gravitația şi norocul îl ajutară să nu rămână înțepenit. Când ajunse la 
albia pârâului din vâlcea, se gândi serios să-și lase mașinuţa cea nouă și 
sclipitoare acolo. Se uită cercetător în față, la stânga și la dreapta. Nu 
era un drumul părăsit. Căruțele lăsaseră urme proaspete. 

Adierea serii aduse cu ea duhoare de resturi și gunoi putred. Un 


morman de gunoi? Ciudat să te gândești la așa ceva în pustietate. Văzu 
grămezi de resturi nedefinite, dar şi o dărăpănătură de casă, pe 
jumătate pitită pe după copaci. Avea pereţii înclinați, de parcă lemnul 
nu fusese prelucrat. Acoperișul se lăsa pe-o parte. Găurile din el erau 
astupate cu nuiele. Fâșia de pământ care ducea de la drum la casă 
fusese roasă. Poate că așa se explicau gunoaiele; doi struţei stăteau 
priponiţi lângă pârâu, puţin mai sus de casă. 

Sherkaner rămase pe loc. Brazdele din drum se terminau în pârâu, 
cam la șase metri în față. Se holbă la ele, copleșit. Aici erau probabil 
adevărați locuitori ai pădurilor, ființe mai stranii decât își putea imagina 
un orășean get-beget ca Sherkaner Underhill. Vru să coboare din 
mașină. Ce concepţii trebuie să aibă creaturile acestea! Câte lucruri 
putea afla de la ei! Pe urmă îi trecu prin minte că, dacă concepţiile lor 
erau destul de stranii, poate că nu vor fi teribil de încântați de prezenţa 
lui. 

Pe lângă asta... Sherkaner se lăsă pe spate pe stinghie și prinse cu 
grijă volanul, acceleraţia și frânele. Nu numai cei doi struţei se uitau la 
el. Se uită în toate direcţiile, cu ochii adaptaţi la lumina amurgului. Erau 
doi. Pândeau printre umbrele din stânga și din dreapta lui. Nu animale, 
nici adulţi. Copii? Poate de cinci şi zece ani. Cel mai mic avea încă ochi 
de bebeluș. Dar privirea lor era animalică, de prădătoare. Se apropiară 
de automobil. 

Sherkaner tură motorul și ţâșni înainte. Chiar înainte de a ajunge la 
pârâu, observă a treia siluetă — mai mare — ascunsă în copacii de 
deasupra apei. Or fi ei copii, dar se jucau de-a pândește-și-atacă. Răsuci 
volanul brusc spre dreapta, scoțând automobilul clătinat din șanțuri. 
leșise de pe drum - sau nu? Văzu în față mici brazde scurmate: acolo 
era, de fapt, vadul! 

Intră în apă, împroșcând-o în toate părţile. Silueta masivă din copaci 
atacă. Un braţ lung zgârie automobilul pe lateral, dar creatura ateriză pe 
cărarea lui Sherkaner. Atunci Underhill ajunse pe malul celălalt și ţâșni 
în sus, pe pantă. O ambuscadă adevărată s-ar încheia într-o fundătură. 
Dar drumul se continua și, cu toate că se clătina întruna, nu se abătu de 
la el. Trecu printr-un ultim moment de groază când ieși de sub 
coronamentul copacilor. Drumul deveni mai abrupt și Relmeitchul lui 
alunecă puţin înapoi, rotindu-se pe roţile din spate. Sherkaner se aruncă 


în față, mașina se trânti pe toate roțile și demară peste coama dealului. 

Se opri sub cerul cu stele al amurgului, parcat lângă casa pe care o 
zărise de pe partea cealaltă a vâlcelei. 

Opri motorul și rămase aşezat o clipă, să-și tragă sufletul. Își auzi 
bătăile inimii, atât de liniște era. Aruncă o privire peste umăr; nu-l 
urmărea nimeni. Se gândi la cele întâmplate... foarte ciudat. Ultima 
oară zărise silueta masivă ieşind cu greu din pârâu. 

Celelalte două își luaseră tălpășița, de parcă nu le-a mai fi interesat 
nimic. 

Se afla lângă casa pe care o văzuse de pe partea cealaltă a vâlcelei. 
Se aprinseră luminile în camera din faţă. O bătrână deschise ușa și ieși 
pe prispă: 

— Cine-i acolo? strigă cu glas gros. 

— Lady Enclearre? Sherk scoase mai degrabă un soi de chițăit. 
Dirigintele poştei mi-a dat adresa dumneavoastră. Mi-a spus că 
închiriaţi camere peste noapte. 

Bătrâna veni pe partea şoferului și-l cercetă de sus până jos. 

— Asta se poate. Dar ai ratat cina. Va trebui să te mulțumești cu supă 
rece. 

— E bine, foarte bine. 

— În regulă. Hai înăuntru. Femeia chicoti şi făcu un gest din mâna 
micuță spre valea din care Sherkaner tocmai scăpase. Da ştiu c-ai 
străbătut drum lung, băiete. 


În ciuda celor spuse despre cină, Lady Enclearre îi oferi lui 
Sherkaner o masă pe cinste. După aceea se așezară în salonul din faţă și 
începură să pălăvrăgească. Casa era curată, dar stătea să se 
prăbușească. Podeaua, toată curbată, trebuia reparată; vopseaua se 
cojea pe ici, pe colo. O casă ajunsă la capătul zilelor ei. Dar licărirea 
palidă a lămpilor dezvăluia o bibliotecă între ferestrele acoperite: peste 
o sută de titluri, majoritatea abecedare pentru copii. Bătrâna (cu 
adevărat bătrână, născută cu două generaţii înaintea lui Sherk) era 
învăţătoarea parohiei, acum pensionată. Soţul ei nu supravieţuise 
ultimei perioade de Întuneric, dar ea își crescuse copiii — acum bătrâni, 
la rândul lor, locuind pe dealurile învecinate. 

Lady Enclearre nu semăna cu nicio învăţătoare de la oraș. 


— O, sunt de mult pe lumea asta. Când eram mai tânără ca tine, am 
navigat pe marea vestică. 

Un marinar! Sherkaner ascultă înfiorat şi cu respect vădit poveştile ei 
despre uragane, vifornițe și aisberguri care erup. Nu mulți oameni aveau 
o doză suficientă de nebunie ca să se facă marinari, nici în Anii Palizi. 
Lady Enclearre fusese norocoasă că trăise destul de mult cât să aibă 
copii. Poate de asta s-a apucat, în generaţia următoare, să predea și să-l 
ajute pe soţul ei să-i crească pe micii păianjeni. În fiecare an, studiase 
textele pentru clasa următoare, ca să fie cu un an înaintea copiilor din 
parohie, până când ajungeau la maturitate. 

În această perioadă de Lumină, predase noii generaţii. Când micuţii 
crescuseră, strânsese și ea mulți ani în cârcă. Foarte mulți păianjeni 
apucă trei generaţii; puţini însă trăiesc până la sfârşitul lor. Lady 
Enclearre era prea fragilă ca să se mai pregătească singură pentru încă 
o eră de Întuneric. Dar avea biserica şi o ajutau copiii; va apuca și a 
patra eră de Lumină. Între timp, îşi vedea de bârfit și de citit. O interesa 
și războiul — dar numai ca spectator avid de informaţii. 

— Nemernicii ăia de oculți ar trebui să fie trași în ţeapă, după părerea 
mea. Am două strănepoate de soră pe Front şi-s tare mândră de ele. 

Ascultând-o, Sherkaner se uita afară prin ferestrele largi, acoperite de 
o pânză delicată. Ce tare străluceau stelele aici, în munți, în mii de 
culori, poleind cu un strat fin frunzele late din pădure și dealurile din 
spatele ei... Zânele mititele de pădure băteau discret și necontenit la 
pânza ferestrelor, iar din copacii din jur se auzea cântecul lor săltăreţ. 

Brusc începu să bată o tobă. Sherk simţea cum îi vibrează vârfurile 
picioarelor și pieptul și-i ţiuie urechile din cauza zgomotului. A doua 
tobă răsună și ea, când în ritmul celei dintâi, când pe lângă el. 

Lady Enclearre se opri din povestit. Ascultă vacarmul şi făcu o mutră 
acră. 

— Mă tem că n-o să se oprească ore întregi. 

— Vecinii dumneavoastră? 

Sherkaner arătă spre nord, spre vâlcea. Era interesant faptul că, în 
afară de remarca „ai străbătut drum lung, băiete”, nu spusese o vorbă 
despre ciudățeniile de acolo. 

... Poate că n-o să spună nici acum. Lady Enclearre se adună pe 
stinghie şi, pentru prima oară de la sosirea lui, tăcu vreme lungă. În cele 


din urmă, rosti: 

— Ştii povestea cu zânele leneșe? 

— Cum să nu. 

— Am introdus-o în catehism, mai ales pentru chiștocii de cinci și 
șase ani. Zânele se înrudesc cu paingii zburători fin'că-s mici. Am 
studiat cum le cresc aripile și le-am povestit despre alea care nu se 
pregătesc pentru Întuneric, care se joacă toată ziua, până când e prea 
târziu. Mă pricep să inventez o poveste de-a dreptul înfricoșătoare. 
Sâsâi nervoasă printre braţele pentru mâncat. Suntem săraci lipiţi, noi, 
ăştia de pe-aici. De-asta am şi plecat pe mare şi tot de-asta m-am 
întors, să încerc să dau o mână de ajutor. Ani la rând, n-am primit ca 
răsplată decât bancnotele fermierilor cooperatori. Dar vreau să ştii, 
tinere, că suntem de treabă... Mai sunt și unii care aleg să se poarte ca 
niște scursuri. Foarte puţini, stau mai mult sus, pe dealuri. 

Sherkaner îi descrise cum fusese atacat pe fundul vâlcelei. 

Lady Enclearre încuviinţă. 

— Mi-am zis eu că asta trebuie să fi pățit. Ai venit aici de parcă ţi-ar fi 
pus cineva foc la fund. Ai avut noroc să scapi cu automobilul, dar n-ai 
fost în mare pericol. Adică, dacă stai nemișcat, s-ar putea să te bată 
până mori, dar altfel, din cauza lenei, nu-s grozav de periculoși. 

Uau, ce perverşi! Sherkaner încercă să nu se arate prea interesat. 

— Deci hărmălaia asta e... 

Enclearre făcu un gest de lehamite. 

— Muzică, probabil. Socotesc că s-or fi drogat bine. Dar ăsta nu-i 
decât un simptom — chiar dacă nu pot să dorm toată noaptea din cauza 
lor. Nu. Ştii de ce sunt niște scursuri? Nu se pregătesc pentru 
Întuneric... şi-şi părăsesc propriii copii. Cuplul ăla din vâlcea, sunt 
păianjeni de deal care n-au putut înghiți agricultura. Au mai făcut pe 
fierarii din când în când, mergând din fermă în fermă și muncind numai 
când nu puteau fura. Viaţa e ușoară în anii de mijloc ai soarelui. Toată 
vremea se regulează și toarnă micuţi cu droaia... Eşti tânăr, domnule 
Underhill, poate cu puţin cheag. Nu ştiu dacă-ţi dai seama ce enervant e 
să laşi o femeie gravidă înainte de Anii Palizi. Unul sau doi prunci, atâta 
o să scoată — și orice muiere cu scaun la cap le-ar face felul. Dar 
scursurile din vâlcea se bușesc tot timpul. Tipul cară întotdeauna unul 
sau doi prunci în spate. Slavă cerului, ăia de obicei mor. Câteodată se 


întâmplă să ajungă bebeluşi. Unii rezistă până în copilărie, dar până 
atunci sunt trataţi ca animalele ani la rând. Cei mai mulţi sunt niște 
cretini izolați. 

Sherkaner își aminti cum îl priviseră prădătorii. Micuţii ăia se 
deosebeau foarte mult de ceea ce își amintea din copilărie. 

— Dar nu scapă, măcar unii? Nu ajung în stadiul de adult? 

— Foarte puţini. Cei periculoși, care și-au dat seama de ce n-au avut 
ei parte. Din când în când, lucrurile se-mput pe-aici. Într-o vreme 
creșteam minitarantule — știi, pentru companie sau pentru niște bani în 
plus. Niciuna n-a scăpat. Ba mi le-au furat, ba le-am găsit corpurile 
supte pe trepte. Făcu o pauză, amintindu-și cât suferise. Obiectele 
lucioase aprind imaginaţia cretinilor. Într-o vreme, o gașcă s-a socotit 
cum să-mi spargă casa. Furau mai ales acadele. Pe urmă, într-o zi, mi-au 
furat toate tablourile, până și cărțile. După aceea am încuiat bine ușile 
interioare. Au reușit să intre şi a treia oară și mi-au luat și restul cărților! 
Pe vremea aceea încă mai predam. Aveam nevoie de ele! Poliţista 
parohiei a făcut o razie printre scursuri, dar bineînţeles că n-a găsit 
cărțile. A trebuit să cumpăr manuale noi în ultimii doi ani de 
învățământ. 

Arătă spre rafturile de sus ale bibliotecii, spre exemplarele uzate din 
douăsprezece manuale. Cele de pe rafturile de jos semănau și ele cu 
abecedarele, erau pentru stadiile până la bebeluș, însă noi și neatinse. 
Ciudat. 

Dubla bătaie în tobă pierduse orice ritm și se stinse treptat. 

— Așa că da, domnule Underhill, câteva dintre odraslele defazate 
ajung să fie adulți. Uneori i-am putea considera păianjeni din generaţia 
actuală. Într-un fel, sunt următoarea generaţie de scursuri. Lucrurile o 
să se-mpută și mai tare în vreo doi ani. Ca zânele cele leneșe din 
pădure, o să-nceapă să simtă frigul. Foarte puţini o să intre în refugiul 
parohiei. Ceilalți o să rămână pe dealuri. Peșteri se găsesc peste tot, 
puţin mai bune decât bârlogurile animalelor. Acolo stau cei mai săraci 
dintre noi când se lasă Întunericul. Și acolo se transformă în scursurile 
defazate cele mai periculoase. 

Bătrâna observă expresia lui Sherkaner. Îi zâmbi amar: 

— Nu cred că mai apuc altă eră de Lumină. Nu-i nimic. Copiii mei se 
aleg cu pământul ăsta. Uite o idee; poate construiesc un mic han pe el. 


Dar, dacă supraviețuiesc Întunericului, o să ridic o cocioabă și-o să pun 
pe ea un semn: cea mai bătrână muiere din parohie. Și-o să mă uit în 
vâlcea. Sper să fie curată. Dacă se întorc scursurile, atunci sigur au 
omorât o familie de fermieri mai săracă și i-au furat refugiul. 


După aceea, Lady Enclearre începu să vorbească despre alte lucruri. 
Se interesă cum e viața în Princeton și-l întrebă pe Sherkaner despre 
copilăria lui. Îi spuse că, din moment ce ea îi dezvăluise cele mai adânci 
secrete ale parohiei, ar trebui să-i spună și el de ce conducea un 
automobil spre Comandamentul Teritorial. 

— Păi, mă gândeam să mă înrolez. 

În realitate, Sherkaner voia să înroleze Comandamentul în planurile 
lui, nu invers. Era o atitudine care scosese din minţi profesorimea de la 
universitate. 

— Hm-hm. Ai făcut un drum cam lung, deși puteai să te înrolezi într- 
un minut la Princeton. Am observat că portbagajul automobilului e 
aproape la fel de încărcat ca o căruţă de fermier. 

Agită braţele pentru mâncat în semn de curiozitate. 

Sherkaner îi zâmbi înapoi. 

— Prietenii m-au sfătuit să car cât mai multe piese de schimb dacă 
vreau să străbat Mândria Concordiei cu automobilul. 

— Sss, normal. Se ridică cu greu, sprijinindu-se cu brațele mijlocii și 
cu picioarele. Ei, acum baba trebuie să doarmă, chiar și într-o frumoasă 
seară de vară, cu o companie așa de plăcută. Dejunul se servește la 
răsăritul soarelui. 

Îl conduse în camera lui și insistă să urce scările ca să-i arate cum să 
deschidă ferestrele și să desfacă stinghia de dormit. Era o cămăruţă 
aerisită, cu tapetul scorojit de vreme. Trebuie să fi fost camera copiilor 
ei cândva. 

— ... iar closetul e afară, în spatele casei. Aici nu-i luxul din oraș, 
domnule Underhill. 

— E foarte bine, stimată doamnă. 

— Noapte bună, atunci. 

Bătrâna vru să coboare scările când lui Sherkaner îi veni în minte 
încă o întrebare. Întotdeauna exista încă o întrebare. Scoase capul pe 
ușa dormitorului. 


— Aveţi atâtea cărți acum, Lady Enclearre. V-a ajutat și parohia să le 
cumpăraţi? 

Ea se opri din coborâtul grijuliu și chicoti. 

— Da, peste ani și ani. Asta-i altă poveste de povestit. Noul preot al 
parohiei m-a ajutat, chiar dacă dragul meu prieten nu voia s-o 
recunoască; probabil că le-a plătit din buzunar. Într-o zi, m-am pomenit 
cu un colet poştal la ușă, trimis direct de editura din Princeton, 
exemplare noi din manualele învăţătorilor pentru toate clasele. Bătrâna 
dădu din mână. Prostuţul... Dar o să duc toate cărțile în refugiu cu 
mine. O să am grijă să ajungă la cine-o fi cel ce-o să predea generaţiei 
următoare de copii din parohie, încheie bătrâna și porni iar în jos pe 
scări. 

Sherkaner se așeză pe stinghia de dormit și se foi până când găsi o 
poziţie confortabilă pe umplutura ei noduroasă. Era foarte obosit, dar 
nu-i venea somnul. Ferestruicile din încăpere se deschideau spre 
vâlcea. Stelele reflectau culoarea de lemn ars a unui fuior de fum 
subțire. Fumul răspândea și el lumină infraroșie, dar fără scântei de foc 
viu. Poate că şi ticăloșşii trebuie să doarmă. 

Din copaci se auzea glasul zânelor de pădure, ființe minuscule, care 
se împerechează și stau la un loc. Sherkaner și-ar fi dorit să aibă timp 
de entomologie. Bâzâitul zânelor când urca, când cobora. În copilărie, 
știuse povestea cu zânele cele leneșe din pădure, dar acum își aminti și 
de poezioarele naive puse pe muzica zânelor. „Cerul e-nchis, pământu-i 
nins, atâtea taine-s de învins...” Cântecelul se ascundea parcă în 
sunetele vesele scoase de zâne. 

În cele din urmă, adormi legănat de melodia fără sfârșit. 


Sherkaner ajunse la Comandamentul Teritorial după două zile. Ar fi 
durat mai mult, numai că reconcepuse centura de siguranţă în așa fel 
încât să poată goni cu automobilul fără riscuri pe curbele de pe dealuri. 
Ar fi durat mai puţin, numai că automobilul se stricase de trei ori. O 
dată se spărsese un cilindru. N-o minţise pe Lady Enclearre când îi 
spusese că are portbagajul plin de piese de schimb, mai degrabă se 
eschivase. De fapt, luase cu el pe cele pe care știa că nu avea cum să le 
construiască într-o fierărie uitată de lume. 

După-amiaza se apropia de sfârşit când făcu ultima curbă şi văzu 
pentru prima oară valea cea lungă în care se afla Comandamentul. 
Valea se întindea pe kilometri întregi, tăia muntele, iar pereţii ei se 
ridicau atât de înalţi, încât pe alocuri partea de jos se scălda deja în 
lumina amurgului. Capătul celălalt se vedea albăstrui din cauza 
distanţei; Cascada Regală cădea lent, maiestuos, de pe piscurile de 
deasupra. Niciun turist nu trecuse mai departe de acest loc. Familia 
Regală ţinea cu dinţii de teren și de refugiul de sub munte încă de pe 
vremea când nu fusese decât un ducat nou, acum patruzeci de ere de 
Întuneric. 

Sherkaner mâncă un prânz copios la ultimul han mic întâlnit, 
alimentă automobilul cu combustibil și porni spre rezervaţia regală. 
Scrisoarea de la verișorul lui îl ajută să treacă de punctele de control 
exterioare. Baricadele se ridicară, soldaţi plictisiți în uniforme verzi 
ponosite îi făcură semn să treacă. Văzu cazărmi, terenuri de paradă și — 
mascate de taluzuri masive — grămezi de muniţie. Comandamentul 
Teritorial nu arătase niciodată ca o instituție militară obișnuită. La 
nașterea Concordiei, fusese terenul de joacă al familiei regale. Apoi, 
generație după generaţie, afacerile guvernului deveniseră mai stabile, 
mai raţionale și total lipsite de romantism. Comandamentul se ridicase 
la înălțimea denumirii sale, devenind refugiul cartierului general al 
Concordiei. În cele din urmă, chiar mai mult decât atât: cel mai avansat 
centru de cercetări militare al națiunii. 


Asta îl interesa cel mai mult pe Sherkaner Underhill. Nu reduse 
viteza ca să caște gura; soldaţii-polițiști îl avertizaseră foarte categoric 
să se îndrepte direct spre destinaţia lui oficială. Dar nimic nu-l 
împiedica să se uite în toate părțile, clătinându-se ușor pe stinghie. 
Clădirile nu erau identificate decât cu numere, dar îți dădeai seama 
imediat ce se petrecea înăuntrul lor. Telegrafie fără fir: o cazarmă lungă, 
pe care se înălțau cele mai bizare antene radio. Ei, dacă lucrurile erau 
ordonate și eficiente, clădirea de lângă ea trebuia să fie academia de 
criptografie. Vizavi se întindea un teren asfaltat, mai lat și mai neted 
decât orice drum. Nu era de mirare că la capătul îndepărtat tronau 
două monoplane cu aripi joase. Sherkaner ar fi dat orice să vadă ce se 
ascundea în spatele lor, sub prelate. Mai departe, un excavator uriaș 
mușca adânc gazonul din faţa unei clădiri. Unghiul imposibil al 
excavatorului lăsa impresia că cel mai greoi mijloc de deplasare dintr-o 
parte într-alta era, de fapt, culmea vitezei și a forței. 

Sherkaner se apropia de capătul văii. Cascada Regală domina 
împrejurimile. Un curcubeu din mii de culori dansa în șuvoiul de apă. 
Trecu pe lângă o clădire care semăna cu o bibliotecă, ocoli o parcare 
circulară cu drapelul regal şi obișnuitul complex statuar al lui Gokna, 
Să-Căutăm-Concordia. Clădirile de piatră din jurul ei adânceau misterul 
Comandamentului Teritorial. Dintr-un capriciu al umbrelor și-al 
refugiului, supraviețuiseră fiecărui Nou Soare, suferind stricăciuni 
minore; nici măcar nu le arsese interiorul. 

CLĂDIREA 5007, scria pe tăbliță. Biroul de Cercetare a Materialelor, 
scria în instrucțiunile pe care i le înmânase santinela. Semn bun, se afla 
chiar în mijlocul complexului. Parcă între două automobile trase pe-o 
parte a străzii. Mai bine să nu iasă în evidenţă. 

Urcând scările, văzu că soarele se retrăgea aproape direct spre 
cărarea pe care venise el. Coborâse deja sub cele mai înalte stânci. În 
centrul zonei de trafic circulare, statuile aruncau umbre lunguieţe pe 
gazon. În minte îi încolţi bănuiala că această bază militară obişnuită nu 
era chiar atât de frumoasă. 


Sergentul ţinea scrisoarea lui Sherkaner cu dezgust fățiș. 
— Deci cine e căpitanul ăsta, Underhill... 
— A, nu suntem rude, domnule sergent. E... 


— ... şi de ce ar trebui să ne intereseze pe noi ce vrea el? 

— Păi, dacă citiți mai departe, veți vedea că este asistentul colonelului 
A.G. Castleworth, de la Intendenţa Regală. 

Sergentul mormăi ceva despre „idioţii de la poartă care lasă pe 
oricine să treacă”. Își ghemui trupul mătăhălos într-o poziţie resemnată. 

— Foarte bine, domnule Underhill, și cu ce anume propuneţi să 
contribuiţi la război? 

Ceva din constituția individului nu se potrivea. Atunci Sherkaner 
observă că sergentul purta mulaje de ghips la toate picioarele stângi. 
Stătea de vorbă cu un adevărat veteran al câmpului de luptă. 

N-o să-i fie deloc uşor să-și vândă marfa. Sherkaner ştia că nici în 
faţa unui public îngăduitor nu făcea o figură impresionantă: tânăr, prea 
slab ca să fie atrăgător, un fel de blegoman atotcunoscător. Sperase să 
discute cu un inginer militar. 

— Păi, domnule sergent, de cel puţin trei generaţii încoace voi, 
militarii, încercaţi să obţineţi un avantaj lucrând pe Întuneric. Mai întâi 
numai câteva sute de zile, suficient pentru plasarea de mine sau 
consolidarea fortificațiilor. Apoi, un an, doi, destul cât să desfășurați un 
număr mare de soldaţi în poziţie de atac în următorul ciclu al Soarelui 
Nou. 

Sergentul —- HRUNKNER UNNERBY scria pe plăcuţa lui — stătea şi se 
holba la el. 

— Toată lumea ştie că ambele părți de pe Frontul de Reaprindere 
depun mari eforturi să sape tuneluri, pentru a ajunge să dăm bătălii 
grele, întinse pe zece ani în următoarea perioadă de Întuneric. 

Pe Unnerby îl fulgeră o idee salvatoare și se încruntă mai tare. 

— Dacă aceasta este părerea dumneavoastră, atunci ar trebui să staţi 
de vorbă cu Excavatorii. Aici e Biroul de Cercetare a Materialelor, 
domnule Underhill. 

— Ştiu asta. Dar fără cercetarea materialelor nu avem nicio șansă de a 
supravieţui vremurilor reci. În plus... planurile mele nu au nimic de-a 
face cu excavarea. 

Rosti ultima propoziţie cam în grabă. 

— Atunci cu ce? 

— Propun să alegem ţinte corespunzătoare din Ocultia, să ne trezim 
la Apogeul Întunericului, să străbatem pe la suprafaţă până la ţinte și să 


le distrugem. 

lată cum îngrămădise toate imposibilităţile într-o singură frază. 
Ridică brațele, anticipând reacţia sergentului, şi continuă: 

— Am luat în calcul toate greutăţile, domnule sergent. Am găsit 
soluții, sau am început să le găsesc... 

Unnerby îl întrerupse cu o voce aproape blândă: 

- La Apogeul Întunericului, spuneţi? Și sunteţi cercetător la Școala 
Regală, în Princeton? 

Așa scrisese vărul lui Sherkaner în scrisoare. 

— Da, în domeniul matematicii şi... 

— "Ţine-ţi gura. Ai idee câte milioane cheltuiește Coroana pe 
cercetare în instituţii ca Școala Regală? Ai idee cât de atent 
monitorizăm munca serioasă desfășurată acolo? Doamne, cât vă urăsc 
pe voi, mucoşii ăștia din Vest! N-aveţi altă grijă decât să vă pregătiți 
pentru Întuneric şi nici de asta nu sunteţi în stare. Dacă ai avea un dram 
de minte în găoace, te-ai înrola. Sunt păianjeni care își dau viața în 
Reaprindere acum, paingule. Mii de păianjeni vor muri nepregătiți 
pentru Întuneric, mai mulţi în tuneluri şi mai mulți când va răsări 
Soarele Nou și nu se va mai găsi de mâncare. lar tu stai aici și scuipi 
fantasmagorii cu „ce-ar fi dacă”. 

Unnerby se opri, încercând să se tempereze. 

— la să-ţi zic eu o poveste înainte să-ţi trag un șut și s-ajungi înapoi în 
Princeton. Vezi tu, eu sunt cam dezechilibrat. Flutură din picioarele 
stângi. M-am certat cu un tocător. Până mă vindec, treaba mea e să 
triez tâmpeniile pe care ni le tot trimit indivizi ca tine. Din fericire, cele 
mai multe neghiobii vin prin poștă. Cam o dată la zece zile, un paing ne 
atrage atenţia că a scăzut temperatura alotropilor de sta... 

Hopa! Chiar stau de vorbă cu un inginer! 

— ... şi că n-ar trebui să-l folosim în aliaje. Măcar nu se încurcă în 
fapte; nu fac decât să ne pierdem vremea. Dar mai sunt și din ăia care 
citesc despre radiu și socotesc că trebuie să facem superexcavatoare 
din el. Avem un mic concurs între noi: cine dă peste cei mai mari idioţi. 
Ei, domnule Underhill, cred că tocmai am câștigat cu ajutorul tău. Ce-ar 
fi să te trezeşti tu singur când e Întunericul mai gros, să călătoreşti la 
suprafaţă pe temperaturi mai scăzute decât în orice laborator comercial 
și fără aer, într-un mediu mai dur decât putem noi crea? 


Unnerby se opri speriat. Oare îi scăpaseră informaţii secrete? Apoi 
Sherkaner își dădu seama că sergentul se uită la ceva din punctul lui 
vizual mort. 

— Domnișoară locotenent Smith! Bună ziua, domnişoară locotenent. 

Sergentul aproape că luă poziţia de drepți. 

— Bună ziua, Hrunkner. 

Persoana care salutase își făcu apariţia. Era... minunată. Picioare 
subțiri, dar robuste şi frumos curbate, și o graţie nespusă în mișcări. 
Purta o uniformă neagră, pe care Sherkaner nu o recunoscu. Singurele 
semne distinctive erau crestăturile rangului, de un roșu aprins, și tăblița 
cu numele: Victory Smith. Arăta incredibil de tânără. Născută defazată? 
Poate, iar respectul exagerat al ofițerului inferior era doar o zeflemea. 

Locotenentul Smith își îndreptă atenţia spre Sherkaner. Părea 
prietenoasă, dar într-un fel curios, aproape amuzant. 

— Deci, domnule Underhill, sunteţi cercetător la Departamentul de 
Matematică al Şcolii Regale. 

— Păi... de fapt, sunt absolvent... Expresia liniștită a femeii impunea 
un răspuns mai sincer. Aăă... matematica e doar specializarea trecută 
pe programul meu oficial. Am făcut multe cursuri de Medicină și 
Inginerie Mecanică. 

Mai că se aşteptă la un comentariu nepoliticos din partea lui 
Unnerby, dar sergentul căzu brusc într-o tăcere neobișnuită. 

— Atunci știi ce înseamnă Apogeul Întunericului, temperaturile 
ultrascăzute și lipsa aerului. 

— Da, doamnă. Și m-am gândit mult la aceste probleme. Aproape 
jumătate de an, dar mai bine nu spun asta. Am foarte multe idei, câteva 
schițe preliminare. Unele soluţii sunt biologice şi nu prea am ce să vă 
arăt încă. Am adus, în schimb, prototipuri ale unor aspecte mecanice ale 
proiectului. Sunt în automobilul meu. 

— A, da. Parcat între mașinile generalilor Greenval și Downing. Ce-ar 
fi să aruncăm o privire... și să-ți mutăm automobilul într-un loc mai 
sigur? 

Pe moment nu-și dădu seama, avu doar o vagă presupunere. Dintre 
toți păianjenii de la Comandamentul Teritorial — dintre toţi păianjenii 
din lume — n-ar fi găsit un ascultător mai potrivit decât locotenentul 
Victory Smith. 


În ultimii ani ai Soarelui Palid se pornesc furtuni, cele mai multe 
aprige. Dar nu seamănă cu agonia aburindă, explozivă a furtunilor 
Soarelui Nou. Vântul și viscolul care anunță Întunericul sunt mai 
degrabă cuțite în inima lumii care se zbate, firavă, în timp ce sângele se 
scurge din ea. Căci tocmai sângele e vigoarea lumii, iar când acesta se 
scurge în Întuneric, lumea muribundă nu mai poate lupta. 

Vine o vreme când pe cer, în loc de soarele amiezii, lucesc deodată o 
sută de stele. Apoi o mie de stele, iar astrului nu-i scade puterea... 
înseamnă că a sosit Întunericul, fără urmă de îndoială. Plantele mai 
mari au murit demult, praful din sporii lor se ascunde sub zăpezi. 
Animalele din zonele joase tot la fel s-au stins. Mucegaiul colorează 
adăpostul oferit de mormanele de zăpadă, ici-colo se zărește câte-o 
sclipire plutind în jurul hoiturilor rămase la suprafaţă: spiritele morților, 
au notat observatorii clasici; o ultimă rămășiță de bacterii, au descoperit 
savanții din erele următoare. Cu toate acestea, mai sunt ființe care 
trăiesc la suprafață. Unele sunt masacrate, triburile (sau naţiunile) mai 
puternice nu le dau voie să intre în sanctuarul adâncurilor. Altele, ale 
căror refugii ancestrale au fost distruse, cad victime inundaţiilor sau 
cutremurelor. În vremurile apuse nu exista decât o singură cale de a 
învăţa ce înseamnă cu adevărat Întunericul: abandonat la suprafață, 
puteai ajunge nemuritor scriind ceea ce vedeai și ascunzându-ți 
povestea atât de bine, încât să supravieţuiască incendiilor provocate de 
Soarele Nou. Din când în când, unul dintre cei rămași la suprafață 
rezista mai mult de un an sau doi pe Întuneric, fie graţie unor 
împrejurări neobișnuite, fie grație unor planuri meticuloase și dorinței 
de a cerceta inima Întunericului. Un filosof a supravieţuit atât de mult, 
încât cei care i-au descoperit cuvintele scrijelite în piatră deasupra 
refugiului lor le-au considerat aiureli de nebun sau o metaforă: „Și aerul 
uscat se transformă în gheață.” 

Propagandiștii Coroanei și cei ai Ocultiei erau de acord asupra unui 
singur aspect: următoarea perioadă de Întuneric va fi cu totul altfel 


decât cele de până atunci. Pentru prima oară, bezna va fi asaltată direct 
de știință, în serviciul războiului. În vreme ce milioanele de cetăţeni se 
retrăgeau în bazinele liniștite din numeroasele refugii, armatele ambelor 
părţi se băteau în continuare. Lupta se dădea deseori în tranșee 
deschise, la căldura aburilor. Dar diferențele mari se petreceau sub 
pământ, la săpatul tunelurilor care șerpuiau la mare adâncime sub liniile 
celor două fronturi. Dacă se intersectau, se dădeau bătălii sângeroase 
cu mitraliere și gaze otrăvitoare. Dacă nu se intersectau, se săpa mai 
departe în stâncile calcaroase ale Frontului Reaprindereean, metru cu 
metru, zi după zi, mult după ce se încheia bătălia de la suprafaţă. 

La cinci ani după căderea Întunericului, numai elita tehnică, 
aproximativ zece mii de indivizi aflați de partea Coroanei, mergea 
înainte cu campania sub Frontul de Reaprindere. Chiar la adâncimea la 
care se aflau ei, temperatura erau mult sub punctul de îngheţ. În 
tunelurile ocupate, aerul proaspăt era recirculat de ventilatoare pe bază 
de foraminifere. Ultimele găuri de aer aveau să îngheţe curând. 

— N-am mai sesizat activitate în Ocultia de aproximativ zece zile. 
Comandamentul Excavărilor nu s-a mai oprit cu felicitările la propria 
adresă. 

Generalul Greenval își vâri o plantă aromată în burdihan și-o mestecă 
zgomotos; șeful Agenţiei de Spionaj din Concordia nu fusese niciodată 
considerat un mare diplomat, iar în ultimele zile devenise mai țâfnos 
decât de obicei. Era un paing bătrân și, deși condiţiile de la 
Comandamentul Teritorial erau, poate, cele mai blânde din lume, și ele 
intrau într-o fază extremă. În buncărele vecine cu Refugiul Regal, 
aproximativ cincizeci de indivizi erau conștienți încă. Aerul devenea tot 
mai stătut cu fiecare oră. Greenval renunţase la biblioteca lui 
impunătoare cu un an în urmă. Acum, biroul lui era o nișă de șase metri 
pe trei pe un metru şi douăzeci de centimetri în spaţiul mort de 
deasupra dormitorului. Pereţii cămăruței erau acoperiţi de hărți, iar pe 
masă zăceau maldăre de rapoarte teleimprimate de la linii telefonice 
terestre. Comunicaţia fără fir nu mai mergea de șaptezeci de zile. În 
anul precedent, radiotelegrafiștii Coroanei făcuseră experimente cu 
transmițătoare din ce în ce mai puternice şi se sperase că vor avea 
comunicare prin radio până la sfârşit. Din păcate, nu le mai rămăseseră 
decât telegrafia şi undele radio. Greenval se uită la musafirul său, cu 


siguranţă ultimul sosit la Comandament în următorii două sute de ani. 

— Deci, colonel Smith, tocmai te-ai întors din Reaprindere. De ce nu 
se aud ovaţii? Am supraviețuit inamicului. 

Atenţia colonelului Victory Smith fusese captată de periscopul 
generalului. Din cauza lui își făcuse el nișa acolo sus — să vadă lumea 
pentru ultima oară. 

Cascada Regală secase de doi ani. Victory văzu până în vale. Un 
ținut în beznă, acoperit cu un strat de chiciură misterios, format la 
infinit pe piatră şi gheaţă în aceeași măsură. Bioxid de carbon ieşind în 
atmosferă. Dar Sherkaner va suporta o lume mult mai rece decât asta. 

— Colonele? 

Smith se depărtă de periscop. 

— Vă rog să mă iertaţi, domnule... Îi admir pe excavatori din tot 
sufletul. Cel puțin pe soldații care lucrează într-adevăr. Vizitase refugiile lor 
din teren. Dar n-au mai ajuns la poziţiile inamice de câteva zile bune. 
Mai puţin de jumătate vor fi apți de luptă după lăsarea Întunericului. 
Comandamentul Excavărilor s-a înșelat asupra momentului de relaxare 
a ofensivei, mă tem. 

— Mda... rosti generalul morocănos. Acest comandament deține 
recordul celor mai lungi operaţiuni susținute, dar oculţii au câștigat 
renunțând exact când au făcut-o. Oftă și spuse ceva care, în alte 
circumstanţe, l-ar fi scos imediat în rezervă. Dar, când ai rezistat cinci 
ani după sfârșitul lumii, nu prea mai e cine să te audă. Ştii, oculții nu-s 
chiar așa de răi. Priveşte în perspectivă și vei găsi ticăloși mai mari 
printre propriii noștri aliaţi, așteptând ca Ocultia și Coroana să se bată 
până se fac un terci însângerat. Pentru asta ar trebui să ne facem noi 
planuri, pentru nemernicii care vor veni în urma noastră. O să câştigăm 
războiul ăsta, dar, dacă e să-l câştigăm cu tunelurile și Excavatorii, o să 
ne mai luptăm ani de zile în era Soarelui Nou. 

Mușcă ostentativ din planta aromată și împunse aerul cu braţul din 
față în direcţia colonelului. 

— Proiectul vostru e singura noastră șansă de a o scoate la capăt. 

Smith replică imediat: 

— lar șansele ar fi fost mult mai mari dacă m-ati fi lăsat să rămân cu 
Echipa. 

Greenval îi ignoră reproșul. 


— Victory, lucrezi la acest proiect de şapte ani. Chiar crezi că va 
merge? 

Poate din cauza aerului stătut se tâmpeau cu toţii. Nehotărârea nu 
caracteriza niciodată apariţia publică a lui Strut Greenval. Victory îl 
cunoștea de nouă ani, numărându-se printre confidenţii lui cei mai 
apropiaţi. Generalul era o persoană cu mintea deschisă - până în 
punctul când trebuia să ia o decizie finală. Atunci lăsa la o parte orice 
îndoială, opunea rezistență rândurilor de generali şi chiar consilierilor 
politici ai regelui. Victory nu mai auzise niciodată o întrebare atât de 
tristă ieşind din gura lui. Vedea un păianjen bătrân, foarte bătrân, care 
peste câteva ore se va supune Întunericului, poate pentru ultima oară. 
Avu senzaţia că se prăbușește o balustradă pe care se proptise până 
atunci de nenumărate ori. 

— D... domnule general, ne-am ales bine ţintele. Dacă le vom 
distruge, Ocultia ar trebui să se predea imediat. Echipa lui Underhill 
este într-un bazin aflat la mai puţin de trei kilometri de ele. 

O realizare extraordinară. Bazinul era lângă cel mai importat centru 
de alimentare din Ocultia, la o sută cincizeci de kilometri în interiorul 
teritoriului Ocultiei. 

— Unnerby, Underhill şi ceilalți n-au de străbătut decât o distanţă 
mică, domnule. Le-am testat costumele și exotermele pe perioade mult 
mai lungi, în condiţii aproape la fel de... 

Greenval zâmbi discret. 

— Da, știu. Am făcut nenumărate simulări la Statul Major. Dar acum o 
vom face în realitate. Gândeșşte-te ce înseamnă asta. În ultimele câteva 
generaţii, noi, ăștia, militarii, ne-am făcut de cap la începutul și sfârșitul 
Întunericului. Dar echipa lui Unnerby va cunoaşte Apogeul lui. Cum va 
fi oare? Da, credem că știm: aerul îngheţat, vidul. Dar nu sunt decât 
presupuneri. Nu sunt religios, colonele, dar... mă întreb peste ce-o să 
dea acolo. 

Religios sau nu, toate superstiţiile străvechi legate de trolii zăpezii şi 
îngerii pământului păreau să plutească în spatele cuvintelor generalului. 
Și cea mai raţională minte tremura la gândul unui Întuneric atât de 
profund, încât lumea, într-un fel, nu mai exista. Victory făcu un efort să- 
și înăbușe senzațiile provocate de vorbele generalului. 

— Da, domnule, s-ar putea să apară surprize. Şi aş clasifica planul 


acesta drept un eșec probabil, dacă n-ar fi un singur aspect: Sherkaner 
Underhill. 

— Dragul nostru ţicnit. 

— Da, un ţicnit cu adevărat extraordinar. Îl cunosc de șapte ani — din 
după-amiaza când a apărut cu o mașină doldora de prototipuri lucrate 
manual și cu capul plin de scheme nebunești. Norocul nostru că aveam 
o după-amiază mai liniștită. Am avut timp să-l ascult și să mă amuz. Un 
intelectual mediu are cam douăzeci de idei într-o viaţă. Lui Underhill îi 
vin douăzeci într-o oră; parcă-l paralizează. Am cunoscut caractere 
extreme, ca al lui, la școala de spionaj. Diferenţa e că ideile lui sunt 
realizabile în procent de unu la sută şi le deosebește pe cele bune de 
cele proaste cu oarecare precizie. Poate că s-ar fi gândit și altcineva să 
folosească noroiul din mlaștini ca să cultive exoterme. Cu siguranţă i-ar 
fi venit și altcuiva ideea costumelor presurizate. Dar Underhill are idei, 
le pune cap la cap şi le face să meargă. Şi asta nu e tot. Fără Sherkaner, 
n-am fi reușit să punem în practică tot ce am pus în ultimii șapte ani. 
Are capacitatea magică de a atrage minţile sclipitoare în planurile lui. 

Îşi aminti de disprețul furios al lui Unnerby din după-amiaza aceea și 
cum se schimbase el în câteva zile, până când imaginaţia lui de inginer 
fusese pur şi simplu spulberată de șuvoiul de idei ale lui Sherkaner. 

— Într-un fel, Underhill nu prea are răbdare când vine vorba de 
amănunte, dar nu contează. Creează un anturaj care are. E pur și 
simplu... remarcabil. 

Amândoi știau de mult lucrurile astea; Greenval le susţinuse și el în 
fața superiorilor de-a lungul anilor. Acum însă reprezentau cea mai 
bună formă de asigurare pe care i-o putea oferi Victory bătrânului 
paing. Greenval zâmbi și afișă o mină ciudată. 

— Atunci de ce nu te-ai măritat cu el, colonele? 

Smith n-ar fi vrut să ajungă cu discuţia până aici, dar, ce naiba, erau 
singuri înainte de sfârșitul lumii. 

— Am de gând s-o fac, domnule. Dar suntem în mijlocul unui război și 
ştiţi că... eu nu ţin atâta la tradiţii; o să ne căsătorim când se ridică 
Întunericul. 

Lui Victory nu-i trebuise decât o după-masă ca să-și dea seama că 
Underhill era cea mai ciudată ființă pe care-o întâlnise vreodată. Îi mai 
trebuiseră încă două zile să înțeleagă că avea de-a face cu un geniu care 


putea fi folosit ca factor dinamizator, capabil să schimbe, într-adevăr, 
cursul unui război mondial. În cincizeci de zile îl convinsese pe 
generalul Strut Greenval, iar Underhill fusese izolat în propriul lui 
laborator, alte laboratoare apărând în jurul lui pentru a răspunde 
nevoilor secundare ale proiectului. Între propriile misiuni, Victory 
pusese la cale cum să transforme fenomenul Underhill — așa îl 
considerau ea, dar şi cei de la Informaţii — în avantajul ei permanent. 
Căsătoria era pasul evident. O tradițională Căsătorie-în-Anii-Palizi i-ar fi 
netezit drumul în carieră. Totul ar fi fost perfect, în afară de Sherkaner 
Underhill. Sherk avea planurile lui. În cele din urmă, devenise cel mai 
bun prieten al ei, cineva cu care poţi să pui bazele unor proiecte, dar și 
ale unei căsătorii. Sherk avea planuri pentru perioada ulterioară 
Întunericului, lucruri pe care Victory nu le repetase în faţa nimănui. 
Puţinii ei prieteni — chiar și Hrunkner Unnerby — o simpatizau, chiar 
dacă era defazată. Lui Sherkaner Underhill chiar îi plăcea ideea de copii 
defazați. Pentru prima oară în viaţa ei, Victory simţise și altceva în afară 
de simplă toleranţă. Așa că, deocamdată, trebuia să lupte într-un război. 
Dacă supravieţuiau, aveau la dispoziţie o altă lume de planuri şi o viaţă 
împreună, după Întuneric. 

lar Strut Greenval era destul de inteligent să-și dea seama de toate 
astea. Victory se uită dintr-odată urât la superiorul ei. 

— Dumneavoastră știați deja lucrurile astea, nu? De-asta nu m-aţi 
lăsat să rămân cu echipa. Credeţi că e o misiune sinucigașă și că 
judecata mea ar fi afectată... ei, bine, misiunea e periculoasă, dar nu-l 
înțelegeţi pe Sherkaner Underhill; sacrificiul de sine nu figurează în 
planurile lui. După standardele noastre, e mai degrabă un laş. Nu e atras 
de majoritatea lucrurilor pe care dumneavoastră și cu mine le preţuim. 
Îşi riscă viața din pură curiozitate, dar e foarte, foarte atent când vine 
vorba de propria lui siguranță. Eu cred că Echipa va reuși și va 
supravieţui. Şansele ar fi fost mai mari numai dacă m-aţi fi lăsat alături 
de membrii ei! Domnule. 

Ultimele ei cuvinte fură accentuate de scăderea bruscă a luminii date 
de singura lampă din încăpere. 

— Ha, spuse Greenval, am stat fără combustibil douăsprezece ore, 
colonele, știai? Acum aproape că se termină și bateriile cu plumb. În 
câteva minute, căpitanul Diredr va sosi cu ultima noutate de la 


intendenţă: „Ne cerem iertare, domnule, dar ultimele bazine vor îngheţa 
în curând. Inginerii vă roagă frumos să vă alăturaţi lor pentru stingerea 
finală.” Imită vocea pițigăiată a aghiotantului său. 

Greenval se ridică și se aplecă peste masă. Își mască încă o dată 
îndoielile şi abordă obișnuita lui postură băţoasă. 

— Până atunci, vreau să pun la punct câteva lucruri legate de ordinele 
şi de viitorul tău. Da, te-am adus înapoi pentru că nu vreau să te supui 
riscurilor acestei misiuni. Sergentul tău, Unnerby, şi cu mine am purtat 
mai multe discuţii lungi. Am avut la dispoziție nouă ani ca să te 
supunem unor riscuri aproape nelimitate și să urmărim cum îţi 
funcționează mintea când de răspunsurile tale depind mii de vieți. E 
timpul să te luăm de pe linia frontului de operaţiuni speciale. Eşti unul 
dintre cei mai tineri colonei din timpurile moderne; după această 
perioadă de Întuneric vei fi cel mai tânăr general. 

— Numai dacă misiunea Underhill va avea succes. 

— Nu mă întrerupe. Indiferent de rezultatul ei, consilierii regelui știu 
cât ești de pricepută. Indiferent dacă voi supravieţui sau nu 
Întunericului, îmi vei lua locul în primii ani ai Soarelui Nou, iar zilele în 
care îți asumi riscuri personale trebuie să ia sfârșit. Dacă domnul 
Underhill al tău va supravieţui, mărită-te cu el, înmulţește-te, fă ce vrei, 
nu-mi pasă. Dar nu te vei mai supune riscului niciodată. Mişcă spre 
capul ei un braţ ascuţit, prefăcându-se c-o amenință cu marginea lui. 
Dacă nu asculți, îţi jur că mă scol din mormânt și-ți sparg carcasa asta 
groasă. 

Se auziră paşi pe coridorul îngust și zgârieturi pe draperia grea — ușa 
încăperii. Era căpitanul Diredr. 

— Vă rog să mă iertați, domnule general. Inginerii au devenit foarte 
insistenți. Avem treizeci de minute de electricitate, afară. Domnule, 
încep să... 

Greenval scuipă ciotul aromat într-o scuipătoare murdară. 

— Foarte bine, căpitane. Venim de îndată. 

Îl ocoli pe colonel cu mers clătinat și trase draperia. Când Smith 
ezită s-o ia înainte, îi făcu semn să iasă. 

— De data asta, cel mai bătrân înseamnă cel din urmă, draga mea. Nu 
mi-a plăcut niciodată prostia asta cu înșelatul Întunericului, dar, dacă 
tot trebuie s-o facem, eu vreau să fiu acela care stinge lumina! 


La drept vorbind, Pham Trinli n-ar fi trebuit să se afle pe puntea 
comandantului flotei, cu siguranţă nu în timpul unei operațiuni majore. 
Bătrânul stătea la unul dintre posturile de comunicare duplicat, dar nu 
lucra nimic. Trinli era programator militar gradul 3, deși nimeni nu-l 
văzuse făcând ceva productiv, nici la gradul acela mic. Venea și pleca 
oricând îi trăsnea prin cap și-și petrecea mai tot timpul în camera de 
repaus a angajaţilor. Comandantul de flotă Park era, se ştia, cam 
irațional când venea vorba de „respectul datorat vârstei”. În aparenţă, 
câtă vreme Pham 'Trinli nu făcea niciun rău, putea să rămână pe statele 
de plată. 

În clipa aceea, Trinli stătea pe jumătate întors cu spatele la postul lui. 
Asculta îmbufnat conversațiile tăcute, seriile verifică-verificat. Se uita 
dincolo de tehnicienii și militarii din faţa displayurilor obișnuite. 

Asolizările Qeng Ho-emergenţi fuseseră niște dansuri ale precauţiei. 
Neîncrederea în emergenți pornea de sus în jos în rândurile oamenilor 
comandantului Park. Astfel, nu existau echipaje combinate, iar rețelele 
de comunicare erau duplicate în întregime. Fiecare vas emergent, 
fiecare lander, fiecare echipaj care zbura singur era supravegheat în caz 
că trădează. 

Imaginile consensuale de pe punte ilustrau, în mare parte, această 
supraveghere. Retransmis din roiul „estic”, Trinli văzu un grup de trei 
elevatoare emergente ridicându-se de pe suprafața îngheţată a 
oceanului, tractând un bloc de gheață de două sute cincizeci de 
kilograme. Al șaselea în această operaţiune. Suprafața era luminată 
intens de racheta incandescentă. Trinli zări o gaură adâncă de sute de 
metri. O spumă de aburi ascundea scobitura din fundul oceanului. 
Zgomotele indicau prezența unor metale grele în această zonă a 
platformei continentale, iar emergenții le scoteau cu aceeași forță brută 
cu care săpau în gheaţă. 

Nimic suspect aici, deși lucrurile s-ar putea sa se schimbe când o să vină 
vremea să se împartă prada. 


Studie fereastra cu statutul comunicaţiilor. Ambele părți căzuseră de 
acord să transmită necenzurat comunicațiile dintre nave; o serie de 
specialiști emergenţi comunicau în conferință permanentă cu ofițerii 
Qeng Ho omologi; cealaltă parte absorbea cât putea din descoperirile 
făcute de Diem în valea uscată. În mod interesant, emergenții 
sugeraseră ca artefactele native să fie luate pur și simplu. Qeng Ho sub 
nicio formă nu ar fi procedat așa. Seamănă mai degrabă cu ceea ce aș face 
eu. 

Park lăsase cei mai mulți microsateliți ai flotei sale în spaţiul planetar 
vecin chiar înainte de sosirea emergențţilor. Zeci de mii de gadgeturi cât 
un pumn pluteau acolo. Prin manevre subtile, își făceau apariţia printre 
vehiculele emergente mult mai des decât ar fi prezis teoria 
probabilităților. Şi raportau ferestrei de date electronice aici, pe punte. 
Raportau că vasele emergente comunicau prea mult prin radio. Poate că 
nu erau decât automatele nevinovate. Mai degrabă era însă o acoperire 
pentru coordonarea militară încriptată, pregătire pe ascuns a 
dușmanilor. (Şi Pham Trinli nu-i considerase niciodată pe emergențţi 
altceva decât dușmani.) 

Personalul lui Park recunoscu semnele, bineînţeles. În stilul lor 
afectat, programatorii Qeng Ho erau foarte abili. Trinli îi urmări pe trei 
dintre ei certându-se pe marginea tiparelor de transmisie care traversau 
flota de la emiţătoarele emergente. Unul dintre militarii juniori credea 
că ei vedeau o combinaţie de sondări la nivel fizic și de software — într-o 
încâlceală dirijată. Dacă avea dreptate, combinaţia era mai sofisticată 
decât cele mai avansate măsurări electronice ale Qeng Ho... așa ceva 
era incredibil. Militarul senior se încruntă doar la el, de parcă sugestia 
lui i-ar fi provocat o durere de cap înfiorătoare. Nici cei care știu ce 
înseamnă lupta nu pricep. O clipă, expresia lui Trinli se posomori și mai 
mult. 

Auzi o voce șoptindu-i în ureche: 

— Ce părere ai, Pham? 

Trinli oftă. Mormăi un răspuns în dispozitivul de comunicaţii, de-abia 
mișcând din buze: 

— E nasol, Sammy. Ştii şi tu. 

— M-aş simţi mai bine dacă ai fi la un centru de comandă alternativ. 

„Puntea” navei Pham Nuwen avea un asemenea post oficial, dar 


existau centre de comandă distribuite în toate spaţiile locuibile de pe 
navă. Mai mult de jumătate din personalul vizibil pe punte se găsea, de 
fapt, în altă parte. Teoretic, asta făcea din navă un ucigaș mai dur. 
Teoretic. 

— Pot să fiu mai util și altfel. Am „aranjat” unul dintre taxiuri pentru 
telecomandă. 

Bătrânul alunecă din scaun. Pluti în liniște prin spatele rândurilor de 
tehnicieni de pe punte, pe lângă imaginea elevatoarelor de mare putere, 
a echipajului lui Diem, care se pregătea să plece din valea uscată, pe 
lângă imaginile emergenţilor cu fețe atât de încordate... pe lângă 
displayurile cu măsurători electronice rău-prevestitoare. Nimeni nu-l 
observă, dar, când se strecură prin intrarea pe punte, Sammy Park îi 
aruncă o privire. Trinli mișcă scurt din cap. 

Nişte mototoli nenorociţi, aproape toți. Numai Sammy şi Kira Pen 
Lisolet înţeleseseră cât de important era să dea ei prima lovitură. Şi nu-l 
convinseseră pe niciun membru din Comitetul Comercial. Nici după ce 
s-au întâlnit cu emergențţii față în faţă membrii lui n-au fost în stare să-și 
dea seama de trădare. În schimb, i-au cerut unui Vinh să decidă pentru 
ei. Unui Vinh! 

Trinli alunecă în jos pe coridoarele pustii, încetini, se opri la ecluza 
taxiurilor și trase de trapa celui de care se „ocupase. I-aş putea cere lui 
Lisolet să se revolte. Comandantul secund al flotei comanda propria ei 
navă, QHS Mâna Invizibilă. Se putea isca o revoltă și, odată ce ea ar fi 
deschis focul, Sammy și ceilalți sigur ar fi trebuit să i se alăture. 

Se strecură în taxi și porni pompele de blocare. Wu, mă spăl pe mâini 
de toţi şi de toate. Simţea un început de durere undeva în spatele capului. 
De obicei, încordarea nu-l afecta așa. Scutură din cap. Bine, adevărul 
era că nu-i cerea lui Lisolet să se revolte, pentru că ea făcea parte dintre 
foarte puţinii oameni de onoare. Așa că va face tot ce va putea cu ceea 
ce avea la îndemână. Sammy adusese arme. Trinli rânji în anticipare. 
Chiar dacă lovesc ceilalți primii, fac pariu că noi vom rămâne ultimii în 
picioare. În timp ce taxiul lui aluneca de pe nava portdrapel Qeng Ho, 
Trinli studie actualizările amenințării, făcând planuri. Ce anume vor 
încerca ceilalți? Dacă așteptau destul, el putea descifra încuietoarea 
armelor lui Sammy... şi stârni o revoltă de unul singur. 


Ezr Vinh habar n-avea ce operaţiuni militare se desfășurau în spaţiu. 
În kilosecundele petrecute la suprafață avusese parte de muncă grea, 
fascinantă, care nu-i lăsase timp de speculat pe marginea bănuielilor. În 
toată viața lui, petrecuse numai câteva zeci de megasecunde la 
suprafața planetelor. În ciuda antrenamentului şi a medicamentelor 
Qeng Ho, tot simţea tensiunea. Primele kilosecunde îi păruseră relativ 
ușoare, dar acum îl durea fiecare mușchi. Din fericire, nu era singurul 
care se simţea ca o cârpă. Tot echipajul de-abia se târa. Curăţarea finală 
fusese un șir interminabil de verificări: să nu lase gunoi în urmă, să nu 
rămână nicio urmă de-a lor vizibilă când se va reaprinde Steaua 
Fluctuantă. Șeful de echipaj, Diem, își sucise glezna în timpul urcușului 
spre lander. Fără vinciul de pe lander, i-ar fi fost imposibil să urce în 
continuare. Când, în cele din urmă, ajunseseră la bord, până și 
dezbrăcatul și împachetatul jachetelor termice fusese un calvar. 

— Doamne! 

Benny se prăbuși pe stelajul de lângă Vinh. Se auzeau gemete pe tot 
intervalul, în timp ce landerul ţâşșnea spre cer. Totuși, Vinh simţi un mic 
fior de satisfacție; flota aflase mult mai multe din asolizarea lor decât se 
anticipase. Corvoada lor avea un rost. 

Acum, membrii echipajului lui Diem sporovăiau foarte puţin între ei. 
Sunetul scos de jetul landerului era un bâzâit aproape subsonic care le 
ieșea parcă din oase și se amplifica în afara corpului. Vinh mai auzea 
conversațiile publice de deasupra, dar Trixia plecase. Nimeni nu vorbea 
cu oamenii lui Diem acum. Corecţie: Qiwi încerca să vorbească cu el, 
dar era prea obosit ca să-i facă pe plac Răsfățatei. 

Deasupra curbei planetei, elevatoarele întârziaseră cu treaba. Bombe 
noi spărseseră milioane de tone de ocean îngheţat, dar aburul de 
deasupra locului de extracţie îngreuna ce mai rămăsese de făcut. 
Emergentul Brughel se plângea că pierduseră legătura cu unul dintre 
elevatoare. 

— Cred că e de vină unghiul dumneavoastră de cuprindere, domnule, 
se auzi vocea unui tehnician Qeng Ho. Noi le vedem pe toate. Trei sunt 
încă la suprafață; unul e ascuns bine de ceaţă, dar pare poziţionat 
corespunzător. Alte trei urcă, încărcături curate, bine separate... Un 
moment, vă rog... 

Trecură câteva secunde. Pe un canal mai „îndepărtat” se discuta o 


problemă de ordin medical; se pare că vomitase cineva din cauza 
imponderabilității. Apoi vorbi din nou controlorul de zbor: 

— Ciudat. Nu mai vedem operaţia de pe Coasta de Est. 

Brughel, cu glas ascuţit: 

— Dar n-aveţi imagini secundare? 

Tehnicianul Qeng Ho nu răspunse. 

A treia voce: 

— Tocmai am înregistrat un puls EM. Am crezut că ați terminat cu 
exploziile de la suprafaţă. 

— Dar am terminat! 

Brughel era indignat. 

— Păi, tocmai am primit încă trei impulsuri. Am... Da, să trăiţi! 

Impulsuri EM? Vinh se ridică cu greu în capul oaselor, dar accelerația 
era prea mare şi se trezi cu o durere de cap cumplită. Mai spune ceva, 
fir-ar să fie! Dar tipul care tocmai rostise „Da, să trăiţi!” — un militar 
Qeng Ho, după glas — ori se deconectase, ori schimbase canalul și se 
încriptase. 

Emergentul se auzea întrerupt și furios: 

— Vreau să discut cu un superior. Acum. Ştim ce înseamnă când ne 
țintesc laserele! Opriţi-le sau vom regreta cu toţii! 

Vizorul lui Ezr se șterse. Se uită la batardourile landerului. 'Tapetul 
pâlpâia în continuare, dar imaginea era o succesiune de proceduri de 
urgenţă aleatoare. 

— Căcat! 

Era Jimmy Diem. În faţa cabinei, șeful de echipaj bătea nervos pe o 
consolă de comandă. Undeva în spate, Vinh auzi pe cineva cum 
vomează. Parcă era unul dintre coșmarurile alea în care toate o iau 
razna deodată. 

În clipa aceea, landerul ajunse în faza de ardere finală. În trei 
secunde, scăzu presiunea teribilă care apăsa pieptul lui Vinh și se reveni 
la confortul obişnuit al imponderabilităţii. Vinh se decuplă de pe 
canapea și pluti în față, spre Diem. 

Din tavan, îi venea ușor să stea cu capul lângă al lui Diem și să 
citească displayurile de urgență fără să-l obstrucţioneze pe șeful de 
echipaj. 

— Chiar tragem în ei? 


Doamne, ce mă doare capul! Când încercă să citească de pe consola 
lui Diem, pictogramele îi jucară în faţa ochilor. 

Diem se întoarse puţin către el. I se citea clar agonia pe chip; de-abia 
se mişca. 

— Nu știu ce facem. Am pierdut imaginile consensuale. Prinde-te de 
jos... Se aplecă în faţă, concentrându-se pe display. Reţeaua flotei s-a 
încriptat în totalitate, iar noi suntem blocaţi la nivelul de securitate 
minim. 

Asta însemna că nu vor avea acces decât la puţine informații, în afară 
de ordinele directe de la militarii lui Park. 

Vinh se lovi zdravăn cu fundul de tavan și începu să alunece spre 
spatele cabinei. Landerul întorcea, un fel de comandă de urgență — 
pilotul automat nu lansase nicio avertizare. Probabil comanda flotei îi 
pregătea pentru încă o ardere. Se legă în spatele lui Diem exact când 
jetul principal al landerului atinse aproximativ o zecime de g. 

— Ne mută pe o orbită inferioară... dar nu văd pe nimeni să vină 
pentru joncțiune, rosti Diem. Arătă stângaci spre câmpul de parole din 
spatele displayului. În regulă, o să-mi bag și eu nasul... Sper că Park nu- 
i prea nervos... 

În spate se auzi din nou vomitatul. Diem întoarse capul, dezgustat. 

— Tu ești cel mobil, Vinh. Ocupă-te de asta. 

Ezr se lăsă să alunece în jos pe scara de pe interval, lăsându-se în 
voia gravitaţiei de o zecime de g. Qeng Ho își duceau viaţa în condiţii 
de accelerație variabilă. Grație medicinei și înmulțirii sănătoase, răul de 
imponderabilitate era un fenomen rar. Dar Tsufe Do și Pham Patil se 
răstiseră amândoi la bocanci, iar Benny Wen se încovoia cât de mult îi 
permiteau legăturile. Se ţinea de tâmple și se clătina în agonie. 

— Presiunea, presiunea... 

Vinh se lăsă uşor lângă Patil și Do şi aspiră cu grijă voma care li se 
scurgea pe costume. Tsufe ridică ochii la el stânjenit. 

— N-am vomat în viaţa mea. 

— Nu-i vina ta, îi spuse Vinh şi încercă să uite de durerea care-i 
strângea capul ca o menghină. 

Idiotule, idiotule, idiotule. De ce ţi-a trebuit atâta ca să pricepi? Nu Qeng 
Ho îi atacau pe emergențţi; lucrurile stăteau exact invers. 

Dintr-odată, văzu din nou exteriorul. 


— Am din nou imagini consensuale locale, auzi vocea lui Diem în 
căști. Şeful de echipaj vorbea sacadat, chinuit. Cinci proiectile din 
poziţiile emergente... Ţinta: nava port... 

Vinh se propti de rândul de canapele și privi afară. Jeturile 
proiectilelor ţinteau la distanţă de punctul vizual al landerului: cele cinci 
stele slabe se deplasau tot mai repede pe cer, apropiindu-se de QHS 
Pham Nuwen. Dar traiectoriile lor nu erau arce line, ci curbe bruște și 
oscilaţii. 

— Probabil că tragem în ele cu laserele. Se feresc de noi. 

Una dintre luminiţe dispăru. 

— Am nimerit-o! Am... 

Patru puncte luminoase luară foc pe cer. Creşteau întruna în 
intensitate, ajungand de o mie de ori mai strălucitoare decât discul palid 
al soarelui. 

Apoi imaginea dispăru din nou. Luminile din cabină se stinseră, 
pâlpâiră, se stinseră a doua oară. Se activă sistemul de urgenţă. O rețea 
vagă de linii roșiatice, conturând halele de echipamente, ecluza, consola 
de urgenţă. Sistemul era protejat împotriva radiaţiilor, dar conceput 
simplist și de mică putere. Nu existau nici măcar imagini de siguranţă. 

— Ce-i cu nava portdrapel a lui Park, domnule șef de echipaj? întrebă 
Vinh. 

Patru detonări la scurt timp una după alta, atât de strălucitoare — 
colțurile unui tetraedru regulat încercuindu-și victima. Imaginea 
dispăru, dar i se întipărise în minte pentru totdeauna. 

— Jimmy! strigă el spre partea din faţă a cabinei. Ce se întâmplă cu 
Pham Nuwem? 

Luminile de urgenţă dansau în jurul lui; aproape că leșină din cauza 
strigătului. 

Apoi auzi glasul lui Diem, răgușit și puternic: 

— Cred... cred că s-s-a dus... Prăjită, evaporată, niciun eufemism nu 
se potrivea. Nu mai văd nimic, doar cele patru bombe... Doamne, erau 
chiar deasupra ei! 

Interveniră alte voci, dar mai slabe decât a lui Jimmy Diem. Când 
Vinh o luă înapoi în sus către el, arderea la o zecime de g se încheie. 
Fără lumină sau echipament funcţional, ce era landerul, dacă nu un 
sicriu întunecat? Pentru prima oară în viaţa lui, Ezr Vinh simţi năuceala 


şi teroarea celui obișnuit să trăiască la sol: imponderabilitatea însemna 
că ajunseseră pe orbita de destinaţie sau cădeau într-o curbă balistică 
intersectată cu suprafaţa planetei... 

Vinh își controlă spaima și pluti în faţă. Puteau folosi consola de 
urgență. Puteau asculta vești. Puteau folosi pilotul automat local ca să 
zboare la forțele Qeng Ho care supravieţuiseră. Capul îl durea să-i 
plesnească. Luminiţele de urgenţă slăbeau tot mai mult. Simţi că-și 
pierde cunoștința, îl cuprinse panica, îl sufocă. Nu mai avea ce face. 

În ultima clipă, înainte ca totul să se stingă, soarta se dovedi miloasă, 
oferindu-i o consolare: Trixia Bonsol nu fusese la bordul navei Pham 
Nuwen. 


Mai mult de două sute de ani, mecanismul de ceasornic de sub lacul 
îngheţat avansase regulat de unul singur, uzându-și fiecare arc pe rând. 
Ticăi regulat până la ultimul arc... și se izbi de o particulă de aer- 
zăpadă înainte de ultima declanșare. Acolo ar fi atârnat până la răsăritul 
noului soare, dacă nu s-ar fi petrecut evenimente neprevăzute: în cea 
de-a șaptea zi a celui de-al două sute nouălea an, o serie de cutremure 
bruște porniră să se extindă din apa înghețată, zguduind mecanismul și 
declanșându-l pentru ultima oară. Un piston împinse o spumă de 
reziduuri organice într-un rezervor de aer înghețat. Timp de câteva 
minute nu se întâmplă nimic. Apoi o strălucire se răspândi în materia 
organică şi temperatura crescu peste punctul de evaporare a oxigenului 
și azotului, chiar a bioxidului de carbon. Aburii nenumăratelor exoterme 
topiră gheața de deasupra micului vehicul. Începea urcușul spre 
suprafaţă. 

Trezirea din Întuneric nu semăna cu trezirea din somn. Mii de poeţi 
scriseseră despre acest moment și — în epocile mai recente — zeci de mii 
de savanți îl studiaseră. Sherkaner Underhill îl trăia a doua oară (prima 
oară nu prea contase, pentru că amintirea respectivă se îmbina cu 
altele, vagi, din stadiul de bebeluș, când se agăța de spatele tatălui său 
în bazinele din Refugiul Muntelui Regal). 

Trezirea din Întuneric se făcea în etape. Văzul, pipăitul, auzul. 
Memoria, recunoaşterea, judecata. Își reveneau simţurile într-o anumită 
ordine? Sau deodată, dar fără comunicare între segmente? Unde 
începea „mintea” din aceste segmente? Întrebările aveau să se învârtă 
în imaginaţia lui Sherkaner toată viaţa, temelia ultimei sale căutări... 
Dar în acele clipe de conștientizare fragmentată, simţurile coexistau cu 
gânduri ce păreau mult mai importante: să-și revină, să-și amintească 
cine e, de ce se află acolo și care-i primul lucru de făcut pentru a 
supraviețui. Instinctele de milioane de ani aveau controlul. 

Timpul trecea, gândurile dobândeau fluentă, iar Sherkaner Underhill 
se uită prin fereastra crăpată a vasului său în beznă. Sesiză mișcare — 


aburi furioși? Nu, mai degrabă o perdea de cristale rotindu-se în lumina 
palidă pe care pluteau. 

Cineva îl înghiontea în umerii drepţi și-l striga întruna pe nume. 
Sherkaner își ordona amintirile din bucăți. 

— Da, sergent, sunt plecat... adică sunt treaz. 

— Excelent. Unnerby vorbea cu glas firav. Eşti rănit? Ştii exerciţiul. 

Sherkaner scutură supus din picioare. Îl dureau toate; un început 
promiţător. Mâinile din mijloc, cele din faţă, cele pentru mâncat. 

— Nu-mi simt prea bine mâinile din mijloc și pe cele din față. Poate că 
sunt lipite. 

- Da... sau îngheţate încă. 

— Cum se simt Gil și Amber? 

— Vorbesc cu ei prin celelalte cabluri. Tu ești ultimul care și-a revenit, 
dar ei sunt încă amorțiți pe regiuni mai mari ale corpului. 

— Dă-mi terminalul. 

Unnerby îi pasă dispozitivul de transmitere a sunetelor, iar Sherkaner 
vorbi direct cu ceilalți membri ai Echipei. Corpul poate tolera dezgheţul 
pe părţi, dar, dacă procesul nu se încheie, se instalează putrefacția. 
Problema era că toate coșurile de exoterme și combustibil se 
deplasaseră când vasul topise gheața în drum spre suprafață. Sherkaner 
le așeză la loc şi începu să dea drumul reziduurilor și aerului în ele. 
Sclipirea verzuie din corpul lor micuţ crescu, iar el profită de lumină ca 
să verifice dacă s-au găurit tuburile de respiraţie. Exotermele erau vitale 
pentru căldură, dar, dacă Echipa trebuia să lupte cu ele pentru oxigen, 
ea avea să fie concurentul înfrânt. 

Trecu o jumătate de oră. Căldura îi învălui, le dezmorți membrele. 
Frigul afectase numai vârfurile mâinilor mediane ale lui Gil Haven. Un 
nou record de siguranţă în refugii. Un zâmbet larg coloră înfățișarea lui 
Sherkaner. Reușiseră, se treziseră în Apogeul Întunericului. 

Cei patru se odihniră o vreme, monitorizând fluxul de aer și repetând 
schema lui Sherkaner de control al exotermelor. Unnerby și Amberdon 
Nizhnimor parcurseră lista detaliată a verificărilor; lăsară articolele 
suspecte sau sparte în seama lui Sherkaner. Nizhnimor, Haven și 
Unnerby erau foarte inteligenţi — un chimist și doi ingineri. Dar erau și 
luptători profesioniști. Sherkaner considera fascinantă schimbarea prin 
care trecuseră când părăsiseră laboratorul pentru munca de teren. În 


special Unnerby alcătuia o combinaţie deosebită: soldat dârz și inginer 
inventiv, mascând o moralitate tradițională, rigidă. Sherkaner îl 
cunoştea de șapte ani. Dispreţul său iniţial faţă de planurile lui ţinea 
demult de trecut; erau prieteni apropiați. Dar, când echipa lor se 
mutase, în cele din urmă, pe Frontul de Est, devenise mai distant. 
Începuse să i se adreseze cu „domnule” și uneori respectul lui friza 
nerăbdarea. 

Discutase cu Victory despre lucrul ăsta ultima oară când rămăseseră 
numai ei doi, într-o cazarmă-refugiu friguroasă, sub ultimul aerodrom 
funcţional de pe Frontul de Est. Ea râsese de întrebarea lui. 

— Of, suflet bun, la ce te așteptai? Hrunk va deţine comanda 
operaţiunii odată ce Echipa va părăsi teritoriul prietenos. Tu ești 
consilierul civil fără instruire militară, care trebuie strecurat și el cumva 
în lanţul de comandă. Are nevoie de supunerea ta necondiționată, dar și 
de imaginaţia și flexibilitatea ta. Victory râse încet; de coridorul 
principal al cazărmii înguste îi separa numai o draperie. Dacă ai fi un 
recrut oarecare, Unnerby i-ar fi frecat ridichea de zece ori până acum. 
Bietul paing se teme de moarte că, atunci când va conta fiecare 
secundă, geniul tău va fi concentrat pe un aspect absolut irelevant: 
astronomie sau așa ceva. 

— Hm... De fapt, Sherkaner se întrebase cum ar arăta stelele fără ca 
aerul să le reducă intensitatea culorilor. Înţeleg ce vrei să spui. Dacă aşa 
stau lucrurile, mă mir că l-a lăsat pe Greenval să mă ia în Echipă. 

— Glumești? Hrunk te-a cerut în mod special. Ştie că veţi întâlni 
surprize pe care numai tu le poţi desluși. Așa cum ţi-am zis, e un paing 
cu o problemă. 

Nu prea se întâmpla ca Sherkaner Underhill să fie luat prin 
surprindere. Aceasta era una dintre rarele dăți când se arătă uimit. 

— Păi, o să mă port frumos. 

— Da, ştiu. Am vrut numai să știi ce nu-i place lui Hrunk... Poţi să-l 
consideri un mister comportamental: cum pot niște indivizi complet 
nebuni să colaboreze și să supravieţuiască într-un loc în care nu a mai 
trăit nimeni până atunci? 

Poate că Victory glumea, dar era o întrebare cu adevărat interesantă. 


Fără îndoială, vehiculul lor era cel mai ciudat din toată istoria: parte 


submarin, parte refugiu portabil, parte recipient de bacterii. Cochilia de 
peste patru metri se odihnea acum într-un bazin puţin adânc, de un 
verde scânteietor amestecat cu o nuanţă roșie caldă. Apa fierbea sub 
presiune, emana vârtejuri de gaze care se transformau în cristale mici şi 
cădeau înapoi în ea. Unnerby deschise trapa și echipa formă un lanţ, 
trecând din mână în mână echipamente și rezervoare de exoterme, 
până când pe solul de lângă bazin se ridică un munte de provizii pe care 
urmau să le care. 

Întinseră un cablu audio între ei, de la Underhill la Unnerby, apoi la 
Haven şi la Nizhnimor. Sherkaner sperase până în ultima clipă să 
primească radiouri portabile, dar asemenea aparate erau prea 
voluminoase şi nimeni nu garanta că vor funcționa în asemenea 
condiţii. Așa că nu puteau vorbi decât cu un singur membru al echipei. 
Aveau însă oricum nevoie de linii de siguranță, deci cablul nu 
reprezenta un inconvenient în plus. 

Sherkaner deschise calea înapoi pe malul lacului, urmat de Unnerby. 
Nizhnimor și Haven trăgeau sania. Departe de submarin, bezna îi 
învăluia mai apăsătoare. Se mai zărea câte-o pâlpâire roşie de căldură, 
acolo unde exotermele se răspândiseră pe sol; submarinul arsese tone 
de combustibil pentru a topi gheaţa și a străbate până la suprafață. În 
continuare, misiunea avea să fie susținută numai de exotermele pe care 
le puteau căra cu ei şi de orice formă de combustibil găsită sub zăpadă. 

Exotermele, mai mult decât orice altceva, erau stratagema care făcea 
posibil acest drum prin Întuneric. Înainte de inventarea microscopului, 
„marii gânditori” susținuseră că ceea ce separa animalele mai mari de 
celelalte forme de viață era capacitatea lor de a supravieţui individual în 
Întunericul cel Mare. Plantele și animalele inferioare mureau, nu 
rezistau decât ouăle lor, ascunse în chisturi. Astăzi, se știa că multe 
animale unicelulare rezistau frigului cu ușurință, nu trebuia să se retragă 
în refugii. Și mai ciudat — o descoperire făcută de biologii de la Şcoala 
Regală când Sherkaner mai era student —, acolo existau forme de 
bacterii inferioare care locuiau în vulcani și rămâneau active toată 
perioada Întunericului. Sherkaner fusese foarte atras de aceste creaturi 
microscopice. Profesorii presupuneau că asemenea fiinţe se suspendă 
sau sporulează când se răcește vulcanul, dar Sherkaner se întreba dacă 
nu cumva sunt şi varietăţi care să supraviețuiască îngheţului, 


producându-și propria căldură. La urma urmei, chiar pe Întuneric, 
oxigen se găsește din plin — și în multe locuri existau straturi de 
reziduuri organice sub zăpadă. Dacă ar exista un catalizator care să 
determine oxidarea la temperaturi extrem de joase, poate că micile 
creaturi ar „arde” vegetaţia dintre valurile de lavă. Astfel de bacterii ar fi 
cele mai adaptate fiinţe care să supravieţuiască după ridicarea 
Întunericului. 

Privind retrospectiv, tocmai ignoranţa lui Sherkaner îl determinase să 
cocheteze cu ideea. Cele două strategii de supravieţuire presupuneau 
procese chimice total diferite. Efectul oxidării externe era foarte slab, în 
medii calde chiar inexistent. În multe cazuri, clenciul era un handicap al 
organismelor minuscule; cele două metabolisme erau reciproc 
otrăvitoare. În Întuneric, ar fi beneficiat de un mic avantaj în cazul în 
care s-ar fi aflat lângă un vulcan periodic fierbinte. Nu l-ar fi descoperit 
nimeni niciodată dacă Sherkaner nu l-ar fi căutat. Transformase un 
laborator de biologie pentru studenți într-o baltă îngheţată și se trezise 
exmatriculat (temporar), dar găsise soluţia: exotermele. 

După șapte ani de înmulţire selectivă la Departamentul de Cercetare 
a Materialelor, bacteriile aveau un metabolism pur, cu oxidare foarte 
rapidă. Aşa că atunci când Sherkaner vărsă reziduuri exoterme în 
zăpadă, țâşniră aburi, apoi apăru o licărire care se stinse când picătura, 
încă lichidă, se scufundă și se răci. După o secundă, dacă te uitai foarte 
atent (și dacă exotermele din picătură avuseseră noroc), vedeai o 
lumină slabă sub zăpadă, alimentându-se la suprafața oricăror 
organisme îngropate acolo. 

Sclipirea se intensifica la stânga lui. Zăpada tremura și aluneca și din 
ea se înălțau aburi. Sherkaner trase de cablu și îndrumă echipa spre 
densitatea mai mare de combustibil. Oricât de bună era ideea cu 
exotermele, a le folosi tot a face focul însemna. Zăpadă era peste tot, 
dar combustibilul se ascundea. Numai munca depusă de nenumărate 
bacterii inferioare făcea posibilă descoperirea și utilizarea lui. O vreme, 
până și Departamentul de Cercetare fusese intimidat de ele. Ca algele 
de pe Malurile Sudice, micile creaturi erau, într-un fel, sociale. Se 
mișcau și se reproduceau la fel de repede ca stratul de alge care se târa 
pe Maluri. Dacă aventura lor dădea foc planetei? În realitate, 
metabolismul accelerat însemna sinuciderea bacteriilor. Underhill și 


trupa lui aveau la dispoziţie cel mult cincisprezece ore înainte să le 
moară și ultimele exoterme. 

În curând se depărtară bine de lac și traversară o câmpie netedă, 
fostul teren de popice al Comandantului Bazei în Anii Palizi. Aici găseai 
combustibil peste tot; la un moment dat, exotermele intrară într-un 
morman de vegetație prăbușit, rămășițele unui copac-himeră. 
Mormanul luci, se făcu tot mai cald, până când o lumină de culoarea 
smaraldului se răspândi în zăpadă. Câteva clipe, câmpia și clădirile de 
dincolo de ea se distinseră clar. Apoi lumina verde se stinse și rămase 
doar roșul incandescent al căldurii. 

Parcurseseră în jur de o sută de metri de la submarin. Dacă nu 
întâlneau obstacole, mai aveau de străbătut peste patru mii. Echipa 
intră într-o rutină obositoare: mergeau câteva zeci de metri, se opreau 
și răspândeau exoterme. În timp ce Nizhnimor și Haven se odihneau, 
Unnerby și Underhill căutau locul cel mai bogat în combustibil găsit de 
bacterii. De acolo îşi încărcau cu vârf coșurile cu reziduuri. Câteodată 
nu găseau nimic (pe o dală de ciment lată, de exemplu) și nu aveau ce 
să răscolească altceva decât zăpadă. Totuși, le trebuia și asta, ca să-și 
tragă respiraţia. Însă fără combustibil pentru exoterme, frigul îi amorţea 
imediat, se răspândea în ei de la încheieturile din costume până în 
picioarele învelite. Atunci succesul lor depindea de Sherkaner, care 
trebuia să ghicească unde să meargă mai departe. 

De fapt, lui Sherkaner nici nu i se părea atât de greu. Se orientase la 
lumina copacului aprins și deja distingea tipare în zăpada care 
ascundea vegetația. Era în regulă, nu îngheţa de frig. Simțea o durere 
ascuţită în vârfurile mâinilor și ale picioarelor şi fiecare articulaţie i se 
transformase într-un inel încins; îl dureau umflăturile cauzate de 
presiune, de frig și de costumul care-l jena. Interesantă problemă, 
durerea. Atât de utilă, dar și de neplăcută. Nici cei ca Hrunkner n-o 
puteau ignora cu desăvârşire; îi auzea respiraţia greoaie prin cablu. 

Oprește, reumple coșurile, înghesuie aerul, porneşte din nou la 
drum. lar și iar. Gil Haven suferea tot mai mult din cauza degerăturilor. 
Se opriră și încercară să-i rearanjeze costumul. Unnerby schimbă locul 
cu el, ca s-o ajute pe Nizhnimor să tragă sania. 

— N-am nimic, doar mâinile de la mijloc îmi sunt afectate, spuse Gil. 

Dar respira mai greu decât Unnerby. 


În ciuda problemelor, se descurcau mai bine decât anticipase Sherk. 
Se târâră prin Întuneric. În curând, lucrau ca roboții. Nu le mai 
rămăsese decât durerea... și un miracol. Sherkaner privi prin orificiile 
mici din cască. Dincolo de vârtejul de ceaţă și de sclipirea 
exotermelor... se înălțau dealuri line. Bezna nu era atât de densă. 
Câteodată, când ţinea capul în unghiul potrivit, surprindea pe cer un 
disc roșiatic jos, la apus: soarele, la Apogeul Întunericului. 

lar prin orificiul subţire de deasupra zărea stelele. Suntem aici, în 
sfârşit. Primii care văd cum e la Apogeul Întunericului. O lume a cărei 
existență o negaseră unii filosofi antici — cum să existe ceva ce nu se 
poate vedea? Însă acum se vedea. Exista cu adevărat, secole întregi de 
frig și nemișcare... și stele pretutindeni. Chiar prin sticla groasă a 
orificiilor, chiar numai cu ochii din partea de sus, deslușea culori pe 
care nu le mai văzuse în stele niciodată. Of, dacă s-ar opri puţin să-și 
orienteze toți ochii și să le contemple, oare ce altceva ar observa? 
Majoritatea teoreticienilor considerau că petele de auroră dispar în 
absența soarelui; alţii credeau că aurora era stimulată de vulcanii de sub 
ei. Poate mai sunt și alte surse de lumină pe-aici, în afară de stele... 

O smucitură de cablu îl aduse cu picioarele pe pământ. 

— Mergi mai departe, trebuie să mergi mai departe. 

Gil de-abia-și mai trăgea sufletul. Fără îndoială, retransmitea 
îndemnul lui Unnerby. Underhill începu să se scuze, apoi își dădu 
seama că nu el, ci Amberdon Nizhnimor era cea ce se oprise în spate, 
lângă sanie. 

— Ce s-a întâmplat? întrebă Sherkaner. 

— ... Amber a văzut... lumină la răsărit... Mergi mai departe. 

Reaprindereul. La dreapta. Sticla din partea aceea a căștii era 
aburită. I se păru că zărește linia unei creste în apropiere. Operaţiunea 
lor trebuia să se desfășoare la peste șase kilometri de coastă. De pe 
creasta aceea ar vedea bine la distanță. Lumina era fie foarte aproape, 
fie foarte departe. Da! Uite-o, o licărire care se răspândea într-o parte şi 
în sus. Aurora? Sherkaner își înfrână curiozitatea, punând un picior în 
fața altuia. Dar, Dumnezeule subpământean, cât ar fi vrut să se cațere 
pe creasta aceea și să privească marea îngheţată! 

Sherkaner se dovedi un camarad exemplar până la următoarea 
pauză de împrăștiat reziduuri organice. Încărca un amestec lucios de 


exoterme, combustibil şi zăpadă în coșşurile lui Haven când se petrecu 
fenomenul. Cinci luminiţe săgetară înaltul la apus, conturând unghiuri 
pe ici, pe colo, ca niște fulgere lente. Una dintre ele se stinse, dar 
celelalte se regrupară imediat și o văpaie ţâșni cu atâta forță, încât 
Underhill nu mai văzu nimic de durere cu ochii de deasupra. Vedea însă 
cu cei laterali. Văpaia, tot mai intensă, întrecea cu mult discul palid al 
soarelui. Umbre nenumărate se deslușiră clar în jurul lor. Tot mai 
intense deveniră cele patru lumini, până când Sherkaner simţi că 
transpiră prin carapacea costumului. Zăpada de pe câmp explodă într-o 
strălucire  albicioasă, ceţoasă. Căldura crescu încă un minut, 
dogoritoare, apoi scăzu, lăsându-i lui Sherkaner pe spate senzaţia 
plăcută pe care o ai când te plimbi pe la umbră, într-o zi de vară din 
Anii Mijlocii. 

Ceaţa se ridica în fuioare în jurul lor, în primele adieri de vânt simţite 
de când părăsiseră submarinul. Se lăsă dintr-odată un frig puternic, 
ceața le sugea căldura din costume; numai bocancii fuseseră concepuțţi 
pentru imersiune. Lumina scădea, aerul şi apa se transformau în cristale 
și cădeau înapoi pe pământ. Underhill riscă și-și concentră ochii 
superiori pe cer: punctele de lumină orbitoare se transformaseră în 
discuri incandescente care se stingeau chiar în timp ce le privea. În 
locurile în care se suprapuneau desluși valuri și cute, ca la auroră; deci 
erau poziționate după distanţă şi unghiuri. Patru, grupate — colțurile 
unui tetraedru regulat? O minunăţie... Dar la ce distanță? Era cumva un 
glob luminos la doar câţiva metri deasupra câmpiei? 

Peste câteva minute nu se vor mai vedea. Însă apărură alte lumini, 
străfulgerări dincolo de creasta de la răsărit. La apus, punctuleţe aprinse 
alunecau tot mai repede spre zenit. Un văl de lumină tremurătoare se 
răspândea în spatele lor. 

Cei patru membri ai Echipei înmărmuriră. Preţ de-o clipă, soldatul 
din Unnerby dispăru și rămase numai groaza. Se depărtă împiedicat de 
sanie și puse o mână pe spatele lui Sherkaner. Glasul lui se auzi firav 
prin legătura slabă: 

— Ce se petrece, Sherkaner? 

— Habar n-am. Simţea cum îi tremură mâna lui Unnerby. Dar într-o zi 
vom înțelege... Să mergem mai departe, domnule sergent. 

Ca niște marionete cu arcuri puse brusc în mișcare, membrii Echipei 


terminară de încărcat şi porniră iar la drum. Pe cer, spectacolul 
continua. Şi, cu toate că dispăruseră cei patru sori dogoritori, luminile 
erau mai frumoase și mai întinse decât aurora. Două stele mișcătoare 
străbătură bolta cu viteză crescândă. Vălul fantomatic pe care îl lăsară în 
urmă se răspândea până la apus. Ajunse acum sus de tot, în partea de 
răsărit, răsfirau versiuni miniaturale fierbinți ale primelor lumini 
arzătoare. Pe măsură ce slăbeau în intensitate și se împrăștiau, din 
punctele în care dispăreau se târau dâre sclipitoare. 

Cele mai spectaculoase dansuri astrale se încheiaseră, dar lumina se 
deplasa lent, ca o fantomă celestă. Dacă era la sute de kilometri în sus, 
ca o adevărată auroră, înseamnă că acolo se afla o sursă de energie 
uriașă. lar dacă se afla puţin deasupra capetelor lor, înseamnă că 
vedeau echivalentul fulgerelor de vară în toiul Întunericului. Fie una, fie 
alta, spectacolul merita riscurile aventurii. 

În cele din urmă, Echipa ajunse la marginea cantonamentului 
Ocultiei. Aurora stranie încă se mai vedea când porniră în jos, pe rampa 
de intrare. 


Despre ţinte nu se discutase prea mult. Erau cele imaginate inițial de 
Underhill, cele propuse de Victory în cea dintâi după-amiază a lui la 
Comandamentul Teritorial. Dacă ar rezista până la Apogeul 
Întunericului, patru soldaţi cu o anumită cantitate de explozibil ar putea 
provoca diverse pagube depozitelor de combustibil, refugiilor mai puţin 
adânci ale soldaţilor de la suprafață, poate chiar statului major din 
Ocultia. Însă nici aceste ţinte nu justificau investiţia în cercetare 
pretinsă de Underhill. 

La mijloc era un impediment clar. Așa cum dispozitivele militare 
moderne se străduiau să obțină avantaje la începutul Întunericului, 
luptând mai mult ca să dejoace planurile inamicului, tot așa, la începutul 
perioadei Soarelui Nou, primele armate care se întorceau pe câmpul de 
luptă obțineau un avantaj decisiv. 

Ambele părți își făcuseră rezerve numeroase pentru vremurile 
acelea, dar apelând la alte strategii decât în Anii Palizi și la începutul 
Întunericului. Din câte se putea stabili ştiinţific, Soarele Nou atingea 
punctul maxim de căldură în câteva zile, poate chiar în câteva ore. O zi 
sau două ardea ca un monstru incandescent, de o sută de ori mai 


fierbinte decât în Anii Mijlocii sau Palizi. Tocmai acea explozie 
dogoritoare — și nu frigul Întunericului — distrugea toate structurile 
fiecărei generaţii, în afară de cele mai solide. 

Rampa ducea la o bază de alimentare din Ocultia. Mai existau și 
altele de-a lungul frontului, dar aceasta aparţinea ariergardei, care le 
alimenta forțele de manevră. Fără ea, cei mai buni soldați oculți n-ar 
putea participa la luptă. Avangarda Ocultiei din punctul de avansare al 
Coroanei nu ar avea întăriri. Comandamentul Teritorial socotise că 
distrugerea bazei de alimentare ar duce la un armistițiu avantajos sau la 
o serie de victorii ușoare pentru armata Coroanei. Patru soldați și 
câteva acte de vandalism iscusite ar fi fost destul. 

... Dacă nu îngheţau încercând să coboare pe rampă. Pe scări erau 
urme de zăpadă și rare petice de iarbă crescuseră între lespezi, doar 
atât. Acum, când se opreau, o făceau ca să mute în faţă găleți cu 
bacterii din sania trasă de Nizhnimor și Unnerby. Bezna îi învăluia 
strâns, ca o manta grea, luminată ocazional de exotermele vărsate din 
greșeală. Rapoartele serviciului de informaţii spuneau că rampa avea 
aproape două sute de metri... 

În faţă sclipea un oval de lumină. Capătul tunelului. Clătinându-se, 
Echipa cobori de pe rampă pe un câmp cândva deschis, acum ferit de 
soare cu ajutorul unor storuri argintii. O pădure de stâlpi susținători 
înconjura locul. Pe alocuri, căderile de zăpadă rupseseră structura; în 
rest, era intactă. În lumina slabă zăriră contururile locomotivelor cu 
aburi, şine, vehicule pentru transportul mitralierelor și transportoare 
blindate. Deşi nu se vedea prea bine, tot surprinseră sclipiri de vopsea 
argintie. Când va străluci Soarele Nou, tot acest echipament de luptă va 
fi pregătit. Când gheaţa va scoate aburi și se va topi, trimițând șuvoaie 
în canalele care împânzeau câmpul, luptătorii Ocultiei vor ieşi din 
refugiile apropiate şi vor căuta să se adăpostească în vehicule. Apele vor 
fi redirecţionate în rezervoare și vor fi pornite irigatoarele de răcire. Vor 
urma câteva ore crâncene, de verificare a inventarelor și a condiţiilor 
mecanice; încă vreo două ore vor fi necesare pentru a se repara 
defecţiunile provocate de cele două secole de Întuneric și de orele 
Soarelui Nou. Apoi luptătorii Ocultiei vor porni pe orice drum de fier 
care vor crede comandanții lor că îi va conduce spre victorie. Aceasta 
era realizarea cea mai de seamă obţinută după generaţii la rând de 


cercetare științifică a naturii Întunericului și Soarelui Nou. Rapoartele 
de spionaj estimau că, din mai multe puncte de vedere, era mai 
avansată decât știința intendenței Coroanei. 

Hrunkner îi adună pe toţi la un loc, ca să-l audă: 

— Pun rămășag că o să trimită gărzi aici la prima rază de soare, dar 
deocamdată locul ăsta e pe mâna noastră, să facem ce vrem cu el. Așa 
că ne încărcăm coșurile şi ne despărțim, conform planului. Gil, te simţi 
în stare? 

Gil Haven coborâse treptele ca un beţivan cu picioarele rupte. 
Sherkaner avu impresia că avaria costumului se extinsese și la picioare. 
Auzind însă vorbele lui Unnerby, Gil își îndreptă ţinuta și rosti cu glas 
aproape normal: 

— N-am venit până aici ca să stau și mă uit la voi, paingilor. Pot să-mi 
fac treaba. 

Așa că, până la urmă, ajunseseră la momentul esenţial. Își 
deconectară cablurile audio și-și luară fiecare rația de explozibil și 
vopsea-praf neagră. Repetaseră de foarte multe ori. Dacă mărșăluiau în 
ritm rapid de la un punct de acţiune la altul, dacă nu cădeau într-un 
canal de drenaj și nu-și rupeau picioarele, dacă hărțile memorate de ei 
se dovedeau exacte, aveau timp să-și ducă treaba la capăt fără să 
îngheţe. Se deplasară în patru direcţii. Explozibilii puși sub storuri erau 
mai degrabă grenade de mână. Acestea fulgerară mut — și spulberară 
zone strategice ale acoperișului. Urmară mortierele cu vopsea-praf, 
absolut neimpresionante, care însă acționară așa cum anticipaseră cei 
de la Cercetarea Materialelor. Cât era de lungă și de lată, baza de 
alimentare zăcea acoperită într-o manta de pete negre, așteptând 
sărutarea Soarelui Nou. 


Peste trei ore, se aflau la aproape un kilometru și jumătate la nord de 
bază. Unnerby îi mânase de la spate după ce plecaseră de acolo, ca să 
îndeplinească un scop final, suplimentar: supraviețuirea. 

Aproape că reușiseră. Aproape. Gil Haven delira și-l apucase frenezia 
când terminaseră cu baza. Încercase să plece singur din ea. 

— Trebuie să găsesc un loc să sap. 

Repeta aceleași vorbe întruna, zbătându-se să scape din mâinile lui 
Nizhnimor și-ale lui Unnerby, care îl legaseră de liniile de siguranţă. 


— Acolo mergem acum, Gil. Ai răbdare. 

Unnerby i-l predă lui Amber şi rămase puţin singur cu Sherkaner. 

— Are mai multă energie decât înainte, rosti cel din urmă. 

Haven ţopăia ca un paing cu picioare de lemn. 

— Nu cred că mai simte durerea. Răspunsul lui Hrunk veni șoptit, dar 
clar. Însă nu asta mă îngrijorează. Cred că-l paşte Himera Adâncurilor. 

Furia Întunericului. Panica punea stăpânire pe mintea păianjenilor 
când, în ungherul cel mai îndepărtat al minţii, își dădeau seama că erau 
prinși în capcană la suprafață. Partea animalică a minţii lor începea să 
domine și-o făcea pe victimă să caute un loc, orice loc, care să-i 
servească drept refugiu. 

— La naiba. 

Cuvintele sunară înăbușit, întrerupte când Unnerby tăie legătura și 
încercă să-i urnească pe toţi din loc. Mai aveau doar câteva ore până să 
ajungă în locuri probabil sigure. Totuși... privindu-l pe Gil Haven cum 
se zbate, se treziră în toți reflexe primare. Instinctul era un lucru 
minunat — dar, dacă-i cedau acum, sigur avea să-i conducă la moarte. 

După două ore, nu ajunseseră nici măcar la dealurile din spatele 
bazei de alimentare. Gil scăpase de două ori, de fiecare dată mai turbat, 
hotărât să fugă spre falsa promisiune a defileurilor abrupte ce însoțeau 
cărarea. Amber îl trăsese înapoi, încercase să-l convingă pe cale 
rațională. Dar Gil nu mai știa unde se află și-și rupsese costumul tot 
zvârcolindu-se. Unele părţi ale corpului îi amorţiseră și degeraseră. 

Sfârşitul veni când ajunseră la primul urcuș mai dificil. Fură nevoiți 
să abandoneze sania; restul drumului aveau să-l facă numai cu aerul și 
exotermele pe care le puteau căra în coșuri. A treia oară, Gil rupse linia 
de siguranță. O luă la goană clătinându-se și ţopăind ca un nebun. 
Nizhnimor plecă după el. Amber era o femeie masivă şi până atunci nu 
avusese probleme să-l ţină pe Gil Haven în loc. Dar situaţia se 
schimbase. Gil ajunsese în stadiul final de disperare provocat de Himera 
Adâncurilor. Când îl trase de la margine, el se întoarse spre ea şi o 
împunse cu vârfurile mâinilor. Amber se bălăbăni înapoi, scăpându-l. 
Hrunk și Sherkaner veniră imediat în spatele ei, dar prea târziu. Mâinile 
lui Haven fluturară în toate direcţiile și căzu de pe cărare în umbrele de 
dedesubt. 

În prima clipă, cei trei rămaseră paralizați; apoi Amber începu să 


pășească prudent pe la margine, pipăind cu picioarele pietrele de sub 
zăpadă. Unnerby și Underhill o prinseră și-o traseră îndărăt. 

— Nu, daţi-mi drumul! Îngheţat, mai are o șansă. Trebuie să-l cărăm 
cu noi. 

Underhill se aplecă deasupra prăpastiei și se uită lung în ea. Gil se 
lovise de stânci în cădere. Zăcea nemișcat. Dacă nu era mort deja, ar fi 
murit oricum deshidratat și îngheţat, înainte să-i urce ei trupul înapoi pe 
cărare. 

Hrunkner înţelese și el asta. 

— S-a prăpădit, Amber, murmură cu glas blând. Iar noi trebuie să ne 
îndeplinim misiunea, adăugă cu voce de sergent. 

După o clipă, mâinile libere ale lui Amber se curbară în semn de 
acceptare, dar Sherk n-o auzi să scoată un cuvânt. Femeia reveni pe 
cărare și-i ajută să lege la loc liniile de siguranţă și cablul audio. 

Cei trei continuară urcușul într-un ritm mai rapid. 


După îndeplinirea misiunii, mai aveau cam doi litri de exoterme vii. 
Înainte de lăsarea Întunericului, dealurile pe care urcau fuseseră 
acoperite de o pădure deasă de copaci-himere, parte din moşia unui 
nobil din Ocultia, o rezervaţie de vânătoare. În spatele lor, stânca se 
crăpase și permitea intrarea într-un refugiu natural. În orice sălbăticie 
cu vânat mare, trebuia să existe refugii pentru ele. Pe terenurile 
colonizate, păianjenii le preluau și le extindeau pentru propriul uz, altfel 
erau scoase din folosință. Sherkaner nu-și putea închipui cum de știa 
spionajul Concordiei despre acest refugiu, dacă nu cumva locuitorii 
moșiei lucrau pentru agenţie, însă nu era un refugiu pus la punct; arăta 
sălbatic și natural, ca orice loc din îndepărtatul Brunlargo. 

Nizhnimor era singurul vânător adevărat din Echipă. Ea și Unnerby 
tăiară barierele de pânză fină şi coborâră până jos. Sherkaner atârna 
deasupra lor, trimițându-le căldură și lumină. 

— Văd cinci bazine... două tarantule adulte. Dă-ne mai multă lumină. 

Sherkaner alunecă mai jos, lăsându-se cu toată greutatea pe pânză. 
Lumina din braţele lui inferioare bătea până în fundul peșterii. Acum 
vedea şi el două dintre bazine. Zăpada aproape că lipsea. Gheaţa era 
tipică pentru un bazin în hibernare, fără nicio bulă. Sub ea desluși 
creatura, ochii ei înghețați scânteind în lumină. Doamne, ce mare era! 


Un mascul, totuși, pentru că era acoperit de bebeluși. 

— Celelalte bazine sunt depozite de hrană. Pradă proaspătă, cum era 
de așteptat. 

În primul an al Soarelui Nou, un cuplu de tarantule rămâne în refugiu 
şi suge lichidele din provizii. Bebeluşii cresc până ajung să înveţe să 
vâneze când se domolesc incendiile și furtunile. Tarantulele sunt strict 
carnivore şi nici pe departe atât de inteligente ca tracţii, dar seamănă 
foarte bine cu adevărații păianjeni. Uciderea lor şi furtul hranei era un 
lucru necesar, dar suna mai degrabă a măcel într-un refugiu decât ca o 
vânătoare. 

Treaba ţinu o oră și nu mai aveau decât foarte puţine exoterme. 
Urcară înapoi la suprafaţă pentru ultima oară, ca să fixeze la loc bariera 
de pânză. Underhill avea câteva articulaţii amorţite şi nu-și simţea 
vârfurile mâinilor stângi. Costumele lor, care trecuseră prin multe în 
ultimele ore, fuseseră găurite şi peticite. Câteva dintre articulațiile de la 
încheieturile costumului lui Amber arseseră, victime ale contactului 
prelungit cu zăpada și exotermele. Fuseseră nevoiţi să lase membrele să 
îngheţe. Probabil că avea să-și piardă din mâini. Cu toate acestea, toți 
trei mai zăboviră o vreme. 

În cele din urmă, Amber spuse: 

— Asta se numește triumf, nu? 

— Da, răspunse Unnerby cu glas puternic. Şi știi al dracului de bine că 
Gil ne-ar aproba. 

Se cuprinseră într-o îmbrăţișare tristă, o reluare aproape perfectă a 
grupului statuar Să-Căutăm-Concordia, a lui Gokna; aveau chiar un 
Camarad Pierdut. 

Amberdon Nizhnimor se retrase spre crăpătura din stânci. Când 
trecu prin ea, de pe pânza fină se ridică o ceaţă de un verde sclipitor; 
dedesubt, avea să amestece exotermele în bazine. Apa avea să fie o 
fleșcăială rece, dar se puteau ghemui în ea. Dacă-și deschideau larg 
costumele, poate reușeau să îngheţe uniform. Nu mai aveau ce face în 
fața acestui ultim pericol major. 

— Priveşte pentru ultima oară, Sherkaner. Munca ta. 

Din glasul lui Unnerby dispăruse certitudinea. 

Amber Nizhnimor era soldat; Unnerby își făcuse datoria lângă ea. 
Acum renunțase la atitudinea de luptător și era atât de obosit, încât de- 


abia își mai ferea burta de zăpadă. 

Underhill privi afară. Stăteau la vreo șaizeci de metri deasupra bazei 
de alimentare din Ocultia. Aurora dispăruse; luminițele mișcătoare, 
străfulgerările de pe cer pieriseră şi ele. În lumina ştearsă, baza era un 
câmp cu pete negre pe fond cenușiu, luminat de stele. Dar petele nu 
erau umbre, ci praful de vopsea pe care îl împroșcaseră peste toată 
instalaţia. 

— Un lucru atât de mic, spuse Unnerby, câteva zeci de kilograme de 
negreală. Crezi c-o să meargă? 

— A, da. În primele ore, Soarele Nou aduce iadul pe pământ. Praful 
acela negru va încălzi echipamentele peste orice limită de toleranță. Ştii 
ce se întâmplă în clipa aceea. 

De fapt, sergentul Unnerby se ocupase de teste chiar el. O lumină de 
o sută de ori mai puternică decât a soarelui în perioada Strălucirii 
Mijlocii sclipind pe praful negru de pe metal: în câteva minute, punctele 
de contact din metal se sudau, cuzineţii se lipeau de lagăre, pistoanele 
de cilindri, roţile de șine. Soldaţii inamici vor fi obligați să se retragă sub 
pământ, cea mai importantă bază a lor de pe front fiind, în realitate, o 
pierdere. 

— E prima și ultima oară când va funcţiona șmecheria ta, Sherkaner. 
Câteva bariere, câteva mine şi am fi murit pe loc. 

— Sigur. Dar se vor schimba și alte lucruri. Aceasta e ultima eră 
întunecată în care neamul păianjenilor va dormi de la începutul până la 
sfârşitul ei. Data viitoare, nu vor mai fi doar câţiva păianjeni în costume 
presurizate. Tot poporul va sta treaz. O să colonizăm Întunericul, 
Hrunkner. 

Unnerby râse cu scepticism făţiş. Îi făcu semn lui Underhill să se 
îndrepte spre crăpătura din stâncă şi refugiul de dedesubt. Oricât de 
obosit ar fi, el, sergentul, va cobori cel din urmă și va cobori ultimele 
bariere. 

Sherkaner mai aruncă o privire la tărâmurile gri şi la voalul aurorei 
incredibile de deasupra lor. „Cerul e-nchis, pământu-i nins, atâtea taine-s 
de învins...” 


Ezr Vinh avusese, în general, o copilărie sigură, ferită de griji. Viaţa 
lui nu fusese în pericol decât o singură dată, din cauza unui accident 
extraordinar de stupid. 

Chiar după standardele Qeng Ho, familia Vinh.23 era foarte 
numeroasă. Ramuri întregi ale ei nu se întâlniseră de mii de ani. 
Vinh.23.4 şi Vinh.23.4.1 trăiau la jumătatea Spaţiului Uman în 
majoritatea timpului, făcând avere, ocupându-se de evoluţia propriilor 
valori și norme. Poate că ar fi fost mai înțelept să nu încerce o 
sincronizare după atâta vreme — numai că soarta favorabilă îi adusese în 
același loc şi în același timp pe nenumărați membri ai celor trei ramuri, 
la Old Kielle. Așa că o tărăgănară niște ani, construiră habitate 
temporare pe care cele mai multe civilizații împământenite le-ar numi 
habitate-palat și încercară să înțeleagă ce se întâmplase cu istoria lor 
comună. Vinh.23.4.1 era o demarhie consensuală. Asta nu le afecta 
tradiţiile comerciale, dar mătușa Filipa fusese scandalizată. „Nimeni nu 
va vota să mi se ia drepturile de proprietate”, spusese ea și micuțul Ezr 
nu-i uitase vorbele. Vinh.23.4 erau mai apropiaţi de ramurile cunoscute 
de părinţii lui, deși dialectul lor nesic era aproape neinteligibil. Familia 
23.4 nu se obosise să urmărească transmisiile standard prea 
sârguincios. Dar standardele — chiar mai mult decât listele negre — erau 
importante. La un picnic, o persoană a controlat costumele copiilor şi 
automatele ei le-au controlat încă o dată; dar nimeni nu s-a așteptat ca 
„secundele atmosferei” să însemne altceva pentru aerul verișorilor tăi 
decât pentru al tău. Ezr se cățărase în jurul unei stânci mici care se 
mișca pe orbita asteroidului unde avea loc picnicul; îl fascina ideea că 
putea face ca mica lui lume să se miște sub mâinile și picioarele lui, și 
nu invers. Dar când rămase fără aer, tovarășii lui de joacă îşi găsiseră 
deja propriile lumi în norul stâncii. Monitorul picnicului ignorase 
strigătele de ajutor scoase de costumul său până când copilul din el 
fusese gata să rămână fără suflare. 

Ezr nu-și mai amintea decât că se trezise într-o cameră pentru copii, 


special construită. Fusese tratat regește multe kilosecunde după aceea. 


Așa că Ezr Vinh se trezea întotdeauna din hibernoterapie într-o stare 
de spirit veselă. Era dezorientat și simțea disconfortul fizic, dar 
amintirile copilăriei îl asigurau că, oriunde s-ar afla, îi va fi bine. 

De data asta, la început, îşi reveni în același stil; poate trezirea să fi 
fost chiar mai blândă. Ezr zăcea în imponderabilitate, cuibărit într-un 
pat cald. Avea impresia de spaţiu larg, de tavan înalt. Văzu un tablou pe 
peretele de vizavi de pat... câtă meticulozitate! Putea fi o fotografie. 
Trixia ura tablourile acelea. Gândul răsări dintr-odată şi dădu sens trezirii 
sale. Trixia. Triland. Misiunea de pe Steaua Fluctuantă. Nu era prima lui 
trezire acolo. Fuseseră vremuri grele, ambuscada emergentă. Cum 
scăpaseră din ea? Ultimele amintiri înainte de a adormi, care erau ele? 
Plutind în beznă, într-un lander lovit. Nava portdrapel a lui Park distrusă. 
Trixia... 

— Cred că am reușit să-l trezim, domnule comandor, rosti o voce de 
femeie. 

Fără să vrea, Ezr întoarse capul spre ea. Anne Reynolt stătea pe 
marginea patului său, lângă Tomas Nau. 

— A, ucenic Vinh! Mă bucur că te văd din nou printre cei vii. 

Nau zâmbi preocupat şi sobru. Ezr gâlgâi de câteva ori până când 
reuși să scoată sunete inteligibile: 

— Ce... Ce se întâmplă? Unde mă aflu? 

— La bordul reședinței mele principale. Au trecut aproximativ opt zile 
de când flota ta a încercat s-o distrugă pe a mea. 

— Hă? V-am atacat? 

Nau lăsă capul într-o parte întrebător, uimit de nedumerirea lui Vinh. 

— Am vrut să fiu de față când te trezim. Doamna director Reynolt îţi 
va comunica detaliile, dar am vrut să te asigur de sprijinul meu. Te 
numesc conducător de flotă. Al flotei Qeng Ho, cât a mai rămas din ea. 

Se ridică și-l bătu prietenește pe umăr. Vinh îl urmări cu privirea 
până când ieşi din cameră. Conducător de flotă? 


Reynolt îi aduse lui Vinh o carte cu ferestre cu mai multe informații 
concrete decât putea el asimila. Nu puteau fi toate minciuni. 
„„.. Muriseră o mie patru sute de Qeng Ho, aproape jumătate din 


efectivul flotei. Patru dintre cele șapte nave Qeng Ho fuseseră distruse. 
Statoreactoarele de pe celelalte fuseseră scoase din uz. Majoritatea 
vehiculelor mai mici fuseseră și ele distruse sau avariate grav. Oamenii 
lui Nau curăţau orbita de rămășițele bătăliei. Chiar aveau de gând să 
continue „operaţiunea comună”. Substanțele volatile şi minereurile 
ridicate de pe Arachna aveau să susţină habitatele pe care le construiau 
emergențţii în punctul L1 al sistemului solar/planetar. 

Reynolt îi arătă și listele echipajelor. Pham Nuwen fusese pierdută cu 
tot cu oameni. Comandantul Park și câțiva membri ai Comitetului 
Comercial muriseră. Mare parte a oamenilor de pe navele 
supraviețuitoare trăiau, dar cei mai în vârstă erau în hibernoterapie. 

Durerea de cap înfiorătoare din ultimele minute petrecute pe lander 
îi trecuse. Fusese vindecat de „boala nefericită”, îl anunţă Reynolt. Dar 
numai o afecțiune manipulată genetic s-ar fi manifestat într-un moment 
atât de convenabil. Minciunile emergente nu erau decât o scuză pentru 
amabilitate. Plănuiseră ambuscada de la început până în ultima ei 
secundă. 

Măcar Anne Reynolt nu zâmbea când scotea pe gură minciuni. De 
fapt, ea nu prea zâmbea. Reynolt, directorul Resurselor Umane. Ciudat 
că nici Trixia nu înţelesese implicaţiile denumirii funcţiei. La început, 
crezu că Reynolt se luptă cu sentimentul ruginii; nu se uita niciodată în 
ochii lui. Treptat însă, îşi dădu seama că fața lui era la fel de interesantă 
pentru ea ca un batardou. Nu-l considera o persoană; nu dădea doi bani 
pe morți. 

Ezr citi rapoartele în tăcere, fără sarcasm, fără să urle când văzu că 
Sum Dotran nu mai era. Numele Trixiei nu apărea pe lista decedaţilor. În 
cele din urmă, ajunse și la lista care preciza numele supravieţuitorilor 
care se trezeau și poziţia lor actuală. Aproape trei sute erau în habitatul 
temporar Qeng Ho, mutat şi el în punctul L1. Ezr scana numele, 
memorându-le: tineri, niciun savant sau locuitor din Triland. Nicio 
Trixia Bonsol. Merse la pagina următoare: încă o listă. Trixia! Uite-o 
acolo, trecută la „Departamentul de Lingvistică”. 

Ezr ridică ochii de pe carte și încercă să vorbească normal: 

— Ce înseamnă... ce înseamnă pictograma asta de lângă unele nume? 

De lângă numele Trixiei. 

— „Focalizat.” 


— Şi asta ce înseamnă? 

În glasul lui se strecurase o undă tăioasă. 

— Sunt încă sub tratament medical. Nu toţi şi-au revenit atât de 
repede ca tine. 

Reynolt îl privi cu o expresie dură, impasibilă. 


A doua zi, Nau apăru din nou. 

— E timpul să te prezint noilor tăi subordonați. 

Plutiră pe un coridor lung și drept, spre o ecluză de taxiuri. Habitatul 
acesta nu semăna deloc cu cel în care se desfășurase banchetul. 
Gravitaţia era scăzută, de parcă ar fi fost plasat pe un mic asteroid. 
Taxiul din spatele ecluzei era mai mare decât cele aduse de Qeng Ho și 
luxos în stil baroc, primitiv. Erau mese joase și un bar care servea în 
toate direcţiile. Îi înconjurau ferestre largi, cu aspect natural. Nau îi lăsă 
un moment ca să privească în jur. 

Taxiul se ridică prin structura de sprijin a unui habitat fixat la sol. Era 
incomplet, dar părea la fel de mare ca un habitat Qeng Ho de legaţie. 
Acum ajunseră deasupra lui. Solul se curba într-o învălmășeală de 
monștri cenușii. Erau munţii de diamant, adunaţi la un loc. În mod 
ciudat, blocurile nu aveau cratere, ci o suprafață mată, ca asteroizii 
obișnuiți. Pe ici, pe colo, câte-o rază de soare firavă cădea pe locul unde 
grafitul fusese crestat şi năştea o licărire de curcubeu. Cuibărite între 
doi munţi, Ezr văzu palide câmpii de zăpadă, un bloc de stâncă 
proaspăt tăiată şi gheaţă; probabil erau fragmente de ocean și munţi 
submarini ridicate de pe Arachna. Taxiul se ridică mai sus. După colțul 
munților se iviră formele navelor spaţiale. Deși mai lungi de șase metri, 
tot păreau pitice pe lângă giganţii stâncoși. Erau andocate la un loc, ca 
niște bunuri salvate și depozitate într-o curte; Ezr le numără repede, 
estimând ceea ce nu putea vedea. 

— Deci aţi adus totul aici... la L1? Chiar plănuiţi să staţi la pândă? 

Nau încuviință tacit. 

— Mă tem că da. Cel mai bine e să fiu sincer. Lupta noastră ne-a adus 
pe toţi la limită. Avem resurse să ne întoarcem acasă, dar cu mâna 
goală. În schimb, dacă am coopera... ei, bine, de aici, din L1, îi putem 
urmări pe păianjeni. Dacă intră într-adevăr în Era Informaţiilor, în final 
ne putem folosi de resursele lor ca să ne reutilăm. În orice caz, am 


putea obţine mare parte din lucrurile pentru care am venit. 

Hm... O pândă prelungită, așteptând să se maturizeze Clienţii. O 
strategie aplicată de Qeng Ho în câteva ocazii. Uneori chiar funcționa. 

— Va fi dificil. 

— Poate pentru tine, interveni o voce din spatele lui Ezr. Emergenții 
ştiu să trăiască, omulețule. Mai bine s-o afli de pe acum. 

Vinh recunoscu vocea; era cea care protestase față de ambuscada 
Qeng Ho chiar de la începutul atacului. Ritser Brughel. Ezr se răsuci 
spre el. Tipul blond, solid, îi zâmbea. Nici urmă de subtilitate. 

— Pe lângă asta, jucăm ca să câştigăm. Păianjenii vor afla și ei acest 
lucru. 

Nu cu multă vreme în urmă, Ezr Vinh petrecuse o seară întreagă 
lângă acest individ, ascultând cum îi ţine prelegeri lui Pham Trinli. 
Blondul era un bădăran și un arţăgos, dar atunci nu contase. Privirea lui 
Vinh fulgeră de-a lungul pereţilor acoperiți de covoare, la Anne Reynolt. 
Urmărea conversaţia cu mare atenţie. Fizic, ea și Brughel ar fi putut fi 
frate și soră. Părul tipului avea chiar o nuanţă roșiatică. Dar asemănarea 
se termina aici. Oricât de respingător era Brughel, sentimentele lui 
ieșeau la iveală clare și intense. Singurul sentiment pe care Vinh îl 
văzuse în Anne Reynolt era iritarea. Urmărea conversaţia ca un 
grădinar insectele din solul grădinii. 

— Dar nu te teme, negustorașule. Locuinţa ta se află într-un loc în 
care nu sare în ochi. Brughel arătă spre fereastra din față: o pată 
verzuie, nici măcar un disc — habitatul temporar Qeng Ho. Am parcat-o 
pe-o orbită la depărtare de opt zile de conglomeratul principal. 

Tomas Nau ridică mâna politicos, parcă cerând să ia cuvântul, iar 
Brughel tăcu. 

— Nu avem decât un moment, domnule Vinh. Știu că Anne Reynolt 
ţi-a prezentat faptele în general, dar vreau să mă asigur că înţelegi care- 
ți sunt noile responsabilități. 

Se jucă cu manșeta și mări imaginea habitatului Qeng Ho. Vinh 
înghiți în sec; ciudat, era un habitat de teren obișnuit, nu măsura nicio 
sută de metri pe o latură. Cercetă carcasa bombată, capitonată. Locuise 
acolo nici două megasecunde, blestemase spaţiul acela îngust de mii de 
ori. Dar acum era singurul loc căruia îi putea spune „acasă” din câte 
mai existau; în el se aflau mulţi dintre prietenii lui supraviețuitori. Un 


habitat de teren e atât de ușor de distrus! Totuşi, celulele arătau toate 
umflate la maximum și nu se vedeau petice. Comandantul Park îl 
plasase departe de navele lui, iar Nau îl ferise de distrugere. 

— ... deci noua ta poziţie e una importantă. Fiind conducător de 
flotă, ai sarcini similare cu ale regretatului comandant Park. Te vei 
bucura de sprijinul meu susținut; mă voi asigura că oamenii mei înţeleg 
acest lucru. O privire către Ritser Brughel. Dar, te rog, nu uita. Succesul 
nostru — supraviețuirea noastră — depinde acum de cooperarea noastră. 

Când venea vorba de conducerea personalului, Ezr știa că era cam 
încet. Ar fi trebuit să-i sară în ochi imediat cele urmărite de Nau. Vinh 
învățase despre asemenea lucruri la școală. Când ajunseră la habitat, 
Nau rosti o alocuţiune lingușitoare, prezentându-l pe Vinh drept noul 
„conducător al flotei Qeng Ho”. Insistă asupra faptului că Ezr Vinh era 
cel mai în vârstă membru prezent al familiei proprietare de nave. Cele 
două ambarcaţiuni Vinh suferiseră puţine stricăciuni în recenta 
ambuscadă. Dacă exista un conducător legitim al navelor Qeng Ho, 
acesta era Ezr Vinh. Şi, dacă toţi cooperau cu autoritatea legitimă, 
aveau să se îmbogăţească. Apoi Ezr fu împins în față pentru a-și 
exprima, în câteva cuvinte, bucuria de a se afla din nou printre prieteni 
și speranţa că va primi ajutorul lor. 

În zilele următoare, ajunse să înţeleagă diferenţa pe care Nau o făcea 
între datorie şi loialitate. Ezr era și nu era acasă. În fiecare zi vedea 
chipuri familiare. Benny Wen și Jimmy Diem supraviețuiseră amândoi. 
Pe Benny îl cunoștea de când aveau amândoi șase ani; acum se purta ca 
un străin, un străin cooperant. 

Apoi, într-o zi, norocul mai degrabă decât intenţia făcu să dea peste 
el lângă ecluzele habitatului. Ezr era singur. Asistenţii lui emergențţi 
renunțau treptat să-i spioneze mișcările. Aveau încredere în el? Îi 
puseseră microfoane? Nu-și imaginau că ar putea face rău? Posibilităţile 
erau enervante, dar se simţea bine scăpat de ei. 

Benny era cu o echipă restrânsă Qeng Ho exact sub peretele cel mai 
îndepărtat al balonului. Fiind lângă ecluze, bucata aceasta nu fusese 
capitonată pe exterior; luminile taxiurilor în trecere lansau fulgere 
mișcătoare de-a lungul pânzei. Echipa lui Benny se răspândise de-a 
lungul peretelui și lucra la nodurile automatelor de acces. Șeful de trupă 
emergent era în capătul opus al spaţiului deschis. 

Ezr alunecă afară din tunelul radial, îl văzu pe Benny Wen și sări ușor 
pe zid, în direcţia lui. 

Wen ridică ochii de la treabă și înclină din cap politicos. 


— Domnule conducător de flotă. 

Formalitatea devenise obişnuință — dar tot îl durea ca și cum ar fi 
primit un picior în gură. 

— Salut, Benny. C-cum merge? 

Wen aruncă o privire scurtă în josul balonului, la șeful emergent. 
Tipul chiar ieșea în evidenţă cu salopeta lui gri, ţeapănă, în comparaţie 
cu individualismul Qeng Ho agresiv. Vorbea tare cu trei membri ai 
echipei, dar nu se auzea ce spunea din cauza distanţei și a pânzei 
balonului. Benny întoarse iar capul spre Ezr și scutură din umeri. 

— Păi, foarte bine. Ştii ce facem aici? 

— Înlocuiţi inputurile de comunicare. 

Una dintre primele măsuri luate de emergenţi fusese să confiște 
vizoarele. Ele şi echipamentul electronic asociat reprezentau 
instrumentele clasice ale libertăţii. 

Wen râse încet, cu ochii la șef. 

— Ai nimerit-o din prima, Ezr, prietene. Ştii, noii noștri... patroni... au 
o problemă. Le trebuie navele noastre. Le trebuie echipamentul nostru. 
Dar niciunul nu va funcţiona fără automate. Cum să aibă încredere în 
ele? 

Toate dispozitivele eficiente aveau controllere înglobate. $i, 
bineînţeles, controllerele erau legate în rețea, cu lipiciul invizibil al 
rețelei locale a flotei care făcea să meargă totul strună. 

Software-ul sistemului fusese elaborat de-a lungul mileniilor și pus la 
punct de Qeng Ho în decursul secolelor. Distruge-l, și din flotă vor 
rămâne doar niște resturi metalice. Dar cum să se încreadă un cuceritor 
în cele create atâtea secole la rând? În multe situaţii asemănătoare, 
echipamentul învinșilor era pur şi simplu distrus. Dar, așa cum 
recunoștea Tomas Nau, nimeni nu-și putea permite să mai piardă 
resurse. 

— Propriile lor echipe verifică fiecare nod, știi. Nu doar aici, ci pe 
toate navele noastre care au supraviețuit. Le schimbă gazdele. 

— N-au cum să înlocuiască totul. Sper 

Cele mai dure tiranii erau cele în care guvernul își impunea propria 
logică în fiecare nod înglobat. 

— Ai fi surprins să știi ce anume înlocuiesc. l-am văzut lucrând. 
Tehnologia lor informaţională e... ciudată. Au scos din sistem chestii pe 


care nu le-am bănuit niciodată. Benny scutură iar din umeri. Dar ai 
dreptate. Nu se ating de chestiile înglobate la nivelul cel mai de jos. 
Scapă mai ales de logica I/O. În schimb, avem interfeţe nou-nouţe. 
Benny se strâmbă a zâmbet. Scoase un dreptunghi de plastic negru de 
la centură. Un fel de tastatură. Atât o să mai folosim o vreme. 

— Dumnezeule, ce chestie străveche! 

— Simplă, nu străveche. Cred că sunt backupuri pe care le aveau 
emergenţii. Benny aruncă o nouă privire spre șeful trupei. Important e 
că emergenţii cunosc dispozitivul de comunicare din cutiile astea. 
Dacă-ţi bagi nasul în ele, porneşte alarma pe reţeaua locală. În 
principiu, filtrează absolut tot ce facem. Benny se uită în jos la cutie și o 
cântări în mână. Era tot ucenic, ca Ezr. Nu se pricepea la tehnică mai 
bine decât el, dar avea fler pentru afacerile inteligente. Ciudat. Din câte 
am văzut eu, tehnica emergentă e cam banală. Dar tipii ăștia chiar au de 
gând să sape adânc și să monitorizeze totul. Automatele lor au un 
schepsis pe care noi nu-l înțelegem. 

Parcă vorbea singur. Pe peretele din spatele lui, o lumină verde 
creștea în intensitate și se deplasa ușor într-o parte. Un taxi se apropia 
de stația de andocare. Lumina urma curbura peretelui și în secunda 
următoare se auzi un buf. Pânza balonului se undui în vălurele de la 
cilindrul de andocare. Pompele de blocare se opriră. Aici, scâncetul lor 
se auzea mai tare decât la intrarea în docuri. Ezr șovăi. Zgomotul era 
destul de puternic pentru ca grangurul emergent să nu audă ce 
vorbesc. Sigur, și orice dispozitiv de ascultare aude prin zgomot mai bine 
decât urechile noastre. Aşa că, atunci când deschise gura, nu murmură 
conspirativ, ci vorbi clar, pe fondul huruitului scos de pompe: 

— Benny, s-au întâmplat multe. Vreau să știi că nu m-am schimbat. Nu 
sunt... 

Nu sunt trădător, la naiba! 

Benny îl privi impasibil... apoi zâmbi dintr-odată. 

— Ştiu, Ezr, ştiu. 

Îl conduse de-a lungul peretelui, în direcţia echipei sale. 

— Hai să-ţi arăt ce altceva mai punem la cale. 

Ezr îl urmări în timp ce-i arăta una, alta, descriind schimbările pe 
care emergenții le făceau în protocoalele de andocare. Și, dintr-odată, 
începu să înţeleagă jocul. Inamicul are nevoie de noi, se așteaptă să lucrăm 


pentru el ani de zile. Avem foarte multe să ne spunem unul altuia. N-o să ne 
omoare dacă facem schimb de informații ca să le ducem treaba la capăt. N-o 
să ne omoare dacă încercăm să aflăm ce se întâmplă. 

Scâncetul pompelor încetă. Undeva, în spatele cilindrului de 
andocare, probabil erau debarcaţi oameni și încărcături. 

Wen se apropie clătinându-se de trapa deschisă a unei conducte 
utilitare. 

— Am auzit că-i aduc aici pe mulţi dintre ai lor. 

— Da, în curând, patru sute, dacă nu mai mulți. 

Habitatul nu avea decât niște baloane umflate cu câteva 
megasecunde mai devreme, la sosirea flotei. Dar era suficient de mare 
încât să încapă în el toate echipajele ţinute în hibernoterapie în călătoria 
de cincizeci de ani-lumină de pe Triland. Asta însemna trei mii de 
oameni. Deocamdată, balonul adăpostea numai trei sute. 

Benny ridică din sprânceană. 

— Am crezut că au propriul habitat, mult mai bun decât ăsta. 

— Eu... încă puțin și grangurul emergent ar fi auzit ce vorbesc. Dar nu 
e o conspirație. Pe Dumnezeul Comerţului, trebuie să fim în stare să vorbim 
despre ceea ce lucrăm. Cred că au pierdut mai mult decât recunosc. Cred 
că am fost la un pas de victorie, deși am fost prinși într-o ambuscadă, deși 
ne-au doborât cu boala războiului. 

Benny încuviință în tăcere şi Ezr bănui că știa deja adevărul. Dar ştia 
și asta? 

— Că tot mai rămâne loc. Tomas Nau se gândeşte să-i scoată din 
hibernoterapie pe mai mulţi dintre noi, poate niște ofițeri. 

Normal, cei cu funcţii înalte reprezintă un risc mai mare pentru 
emergenţi, dar dacă Nau voia cu adevărat colaborare... Din păcate, 
comandorul era mult mai tăcut când venea vorba de „focalizați”. Trixia. 

— Zău? rosti Benny făcând pe nepăsătorul, dar luând o mină crispată. 
Întoarse capul. Ar fi o mare diferență, mai ales pentru unii dintre noi... 
ca micuța doamnă pe care am pus-o la lucru în conducta asta. Vâri 
capul prin trapă şi strigă. Qiwi, n-ai terminat încă? 

Răsfățata? Ezr n-o mai văzuse decât o dată sau de două ori după 
ambuscadă, destul cât să ştie că nu e rănită și nici ostatică. Însă ea, mai 
mult decât alții, petrecuse timp în afara habitatului și cu emergenții. 
Poate li se păruse prea tânără ca să fie o ameninţare. În clipa 


următoare, o siluetă într-o uniformă trăsnită de arlechin se strecură 
afară din conductă. 

— Da, da, am terminat. Am întins siguranţa pe... Bună, Ezr! 

Îl salută din cap şi zâmbi. De data asta, nu se mai năpusti asupra lui. 
Poate că se maturiza şi ea. Dacă așa era, atunci pornise pe cea mai 
dificilă cale. 

— Am întins-o pe toate încuietorile, nicio problemă. Dar mă întreb de 
ce nu folosesc ăștia încriptarea. 

Zâmbea, dar avea umbre întunecate în jurul ochilor. Numai la bătrâni 
vezi o asemenea expresie. Qiwi stătea relaxată, ghemuită în 
imponderabilitate, cu un bocanc în carouri înfipt sub un opritor de 
perete. Dar își ţinea brațele strâns pe lângă corp şi se prindea cu mâinile 
de coate. Micul monstrul expansiv, care înainte de ambuscadă te apuca 
și te lovea cu pumnul, dispăruse. Tatăl lui Qiwi era încă printre cei 
infectați, ca Trixia. Și, tot ca ea, se putea să nu-și mai revină niciodată. 
Iar Kira Pen Lisolet era militar cu grad superior. 

Fetița vorbea în continuare despre structura din conductă. Avea 
calificarea necesară. Alți copii aveau jucării, jocuri și tovarăși de joacă; 
casa ei fusese un statoreactor aproape pustiu, printre stele. Singurătatea 
îndelungată o ajutase să devină un specialist în mai multe domenii. 

Avea câteva idei despre cum să economisească timp cu trasul 
cablurilor, cum cereau emergențţii. Benny încuviința și lua notițe. 

Apoi Qiwi schimbă subiectul: 

— Am auzit că o să vină oameni noi în habitat. 

- Da... 

— Cine? Cine? 

— Emergențţi. Pe urmă și de-ai noștri, cred. 

Zâmbi încântată, apoi făcu un efort vizibil să-și ascundă entuziasmul. 

— Am... am fost la Hammerfest. Comandorul Nau a vrut să verific 
cuvele de hibernoterapie înainte să le mute pe Comoara Îndepărtată. 
Am... Am văzut-o pe mama, Ezr. l-am văzut fața prin transportor. Am 
văzut cum respiră încet. 

Benny spuse: 

— Nu-ţi face griji, puștoaico. O să... O să fie bine și pentru mama, și 
pentru tatăl tău. 

— Ştiu. Așa mi-a spus și comandorul Nau. 


Ezr îi citi speranţa în priviri. Deci Nau îi făcea promisiuni vagi, 
devenea colacul ei de salvare. lar unele dintre promisiuni poate că erau 
adevărate. Poate că, în cele din urmă, emergențţii o să-l vindece pe tatăl 
ei de afurisita lor boală a războiului. Dar militari precum Kira Pen 
Lisolet ar fi deosebit de periculoși pentru orice tiran. Dacă nu avea loc o 
contraambuscadă, Kira Lisolet ar putea dormi multă, foarte multă 
vreme... dacă nu avea loc o contraambuscadă. Aruncă o privire scurtă 
spre Benny. Prietenul lui avea o expresie goală, o revenire la 
impasibilitatea de la început. Brusc, Ezr realiză că, într-adevăr, se punea 
la cale o conspirație. În câteva megasecunde, cineva din rândul Qeng 
Ho avea să treacă la acţiune. 

Pot să fiu de ajutor; ştiu că pot. Oficial, Ezr Vinh coordona ordinele 
emergente. Dacă ar face parte din conspirație... Dar era cel mai bine 
păzit dintre toţi, chiar dacă Tomas Nau nu îl respecta cu adevărat. Se 
înfurie o clipă. Benny știa că nu e un trădător — dar nu avea cum să ajute 
fără să dea conspirația în vileag. 

Habitatul Qeng Ho scăpase din ambuscadă fără nicio zgârietură. Nici 
măcar impulsurile nu îl afectaseră; înainte de a distruge reţeaua locală, 
emergențţii se distraseră pe cinste minând bazele de date din ea. 

Ce mai rămăsese funcționa foarte bine în operaţiile de rutină. Tot la 
câteva zile, populaţia habitatului creștea cu câţiva oameni. Majoritatea 
erau emergențţi, dar unii, Qeng Ho de rang inferior, fuseseră eliberați 
din hibernodetenţie. Emergenţi și Qeng Ho, toţi arătau ca niște refugiaţi 
după un dezastru. Nu aveai cum să maschezi pagubele suferite de 
emergenţi, echipamentele pierdute de ei. Poate că Trixia e moartă. 
„Focalizaţii” erau ţinuţi în noul habitat emergent, Hammerfest. Dar nu-i 
văzuse încă nimeni. 

Între timp, condiţiile din habitatul Qeng Ho se înrăutăţeau treptat. 
Nu se atingea nici o treime din populaţia pe care ar fi putu-o susține 
habitatul și totuși sistemele cedau. În parte, din cauza automatelor 
ciopârţite. În parte — şi acesta era un efect subtil — din cauză că oamenii 
nu-și făceau treaba ca lumea. Printre automatele defecte și operarea 
stângace a sistemelor de susţinere biotică de către emergențţi, partea 
cealaltă încă nu pricepea cum stau lucrurile. Din fericire pentru 
conspiratori, Qiwi stătea mai mult în afara habitatului. Ezr știa că ea s-ar 
fi prins imediat de șmecherie. Contribuia la conspirație tăcând, pur şi 


simplu făcându-se că nu observă ce se întâmplă. Trecea de la o urgenţă 
minoră la alta, făcea ce trebuia făcut — și se întreba ce-or fi punând la 
cale prietenii lui. 

La drept vorbind, habitatul începea să pută. Ezr și asistenții lui 
emergenţi coborâră în laboratorul bacteriologic, în miezul habitatului, 
locul în care ucenicul Vinh petrecuse atâtea kilosecunde... înainte. Ar 
da orice să fie ucenic aici, jos, pentru totdeauna, dacă i-ar aduce înapoi 
pe comandantul Park și pe ceilalți. 

Duhoarea din bacteriolab era insuportabilă, așa cum numai o dată 
mai fusese, în timpul unui exercițiu ratat la școală. Pereţii din spatele 
biodeversoarelor erau acoperite de un mucilagiu negru. Tremura 
precum carnea putredă în bătaia ventilatoarelor. Lui Ciret şi lui Marli li 
se făcu greață. Unul dintre ei vomă în mască. Lui Marli i se opri 
respiraţia. 

— Căcat! N-am de gând să suport așa ceva. Te-așteptăm afară până 
termini. 

Cei doi ieşiră lipăind şi împroșcând, iar ușa se blocă în spatele lor. 
Ezr rămase singur cu putoarea. Preţ de-o clipă, stătu în loc, dându-și 
seama că, dacă vreodată ar fi vrut să fie singur-singurel, aici trebuia să 
vină! 

Tocmai când se apucă să studieze materialul contaminat, o siluetă cu 
mască, într-o salopetă stropită cu mucilagiu, își făcu apariția din jeg. 
Ridică un braţ cerând liniște și plimbă un aparat de semnalizare pe 
trupul lui Vinh. 

— Hm... Eşti curat, se auzi un glas înăbușit. Sau poate că au 
încredere în tine. 

Era Jimmy Diem. Lui Ezr îi veni să-l ia în braţe, în ciuda rahatului 
bacterian. În ciuda tuturor greutăților, conspiratorii găsiseră o cale să 
stea de vorbă cu el. Dar nu simţi nicio ușurare în vocea lui Diem. Nu-i 
vedea ochii în spatele ochelarilor de protecţie, dar îi simţea încordarea 
în ţinută. 

— De ce ești lingău, Vinh? 

— Nu sunt! Pur și simplu trag de timp. 

— Aşa cred... unii dintre noi. Dar Nau te-a copleșit cu beneficii și tu 
eşti individul la care trebuie să venim ca să aprobe orice nimicuri. Chiar 
crezi că toţi care-au supraviețuit sunt proprietatea ta? 


Pe linia asta insista Nau și acum. 

— Nu! Poate ei cred că m-au cumpărat, dar... pe Dumnezeul 
Comerţului, domnule, n-am fost un membru de nădejde al echipajului? 

Un chicot înăbușit. Umerii lui Diem se mai ușurară de povara 
încordării. 

— Da... Ai fost un visător incapabil să se concentreze pe ceea ce face 
— critici familiare, însă rostite cu un dram de afecţiune —, dar nu ești 
prost și niciodată nu te-ai folosit de relaţiile familiei tale... În regulă, 
ucenicule, bine-ai venit la bord. 

Era cea mai veselă promovare a lui Ezr de până atunci. Păstră pentru 
el întrebările care i se învârteau în cap; majoritatea aveau răspunsuri pe 
care el nu trebuia să le afle. Totuşi, măcar una, despre Trixia... 

Diem vorbea deja despre altceva: 

— Am niște scheme de coduri pe care să le memorezi, dar poate că 
va trebui să ne întâlnim din nou faţă în faţă. Duhoarea va mai trece, dar 
tot va fi o problemă; vei avea un pretext să vii aici. Deocamdată, câteva 
lucruri generale: trebuie să ieşim afară. 

Vinh se gândi la Comoara Îndepărtată și la militarii Qeng Ho ţinuţi în 
hibernoterapie acolo. Sau poate existau depozite de arme în locuri 
secrete la bordul navelor Qeng Ho care supraviețuiseră. 

— Hm. Sunt de făcut niște reparaţii exterioare la care noi suntem 
experți. 

— Ştiu. Ideea e să introducem în echipaj oamenii potriviţi, pentru 
treburile potrivite. O să-ţi dăm niște nume. 

— În regulă. 

— Încă ceva: trebuie să aflăm mai multe despre „focalizaţi”. Unde îi 
țin? Pot fi mutați repede? 

— Încerc să aflu câte ceva despre ei. Mai mult decât îţi închipui tu, 
domnule şef de echipaj. Reynolt spune că sunt în viaţă, că au oprit 
evoluţia bolii. Virusul minții. Termenul cumplit nu-l auzise de la Reynolt, 
ci îi scăpase unui emergent de rând. Încerc să obţin permisiunea să... 

— Da... Trixia Bonsol, nu? Nişte degete scârbos de lipicioase îl bătură 
pe Vinh pe braţ. Hmm... Ai un motiv serios să-i toci la cap. Fii băiat 
cuminte în rest, dar fii foarte insistent cu treaba asta. Ştii, ca și cum ar fi 
favoarea care te ţine pe linia de plutire, speri că o s-o facă... Bine. Acum 
ieşi afară de-aici. 


Diem se învălui în valurile de mocirlă puturoasă. Vinh șterse urmele 
de degete de pe braț. Când se întoarse la trapă, nici nu mai simţea 
mirosul. Lucra din nou cu prietenii lui. Şi aveau o șansă. 


Dacă rămășițele expediției Qeng Ho aveau, în bătaie de joc, un 
„conducător de flotă” în persoana lui Ezr Vinh, Tomas Nau numi și un 
„Comitet de Conducere a Flotei” care să-l consilieze și să-i sprijine 
operaţiunile. Era tipic pentru strategia lui Nau să coopteze oameni 
nevinovați în manevre de trădare aparentă. Şedinţele, una pe 
megasecundă, ar fi fost o tortură dacă n-ar fi fost un singur lucru: 
Jimmy Diem făcea parte din comitet. 

Ezr îi studie pe cei zece militari din sala lui de conferințe. Nau o 
decorase cu lemn lustruit și ferestre de înaltă calitate; toată lumea din 
habitat știa despre confortul de care se bucurau conducătorul flotei și 
comitetul lui. Cu excepţia lui Qiwi, toți membrii își dădeau seama că 
erau folosiți. Că vor trece ani de zile până când Nau îi va elibera pe 
supraviețuitorii Qeng Ho din hibernodetenţie. Unii, ca Jimmy, bănuiau 
că, în realitate, ofițerii superiori erau aduși ocazional, în secret, pentru 
interogatoriu și scurte misiuni. O ticăloșie fără sfârșit, menită să le 
confere emergențţilor o permanentă poziţie de forță. 

Așadar, nu existau trădători aici. Cu toate acestea, erau o priveliște 
dezolantă: cinci ucenici, trei ofițeri inferiori, un copil de paisprezece ani 
și un babalâc incompetent. Bine, ca să fim cinstiți, Pham Trinli nu era 
un babalâc, nu fizic; pentru un bătrân, se ţinea foarte bine. Probabil că 
fusese întotdeauna un ameţit. Era o dovadă a palmaresului său faptul că 
nu era ţinut în hibernoterapie. Trinli era singurul militar Qeng Ho lăsat 
treaz. 

Și toate astea mă transformă pe mine în Clovnul Clovnilor. Conducătorul 
de flotă Vinh ceru liniște în sală. Ai crede că, fiind niște lingușitori 
escroci, ședințele se termină mai repede. Nici vorbă, se târau pe durata 
a multe kilosecunde, rezultând în misiuni date naibii pentru membrii 
individuali. Sper că-ți place să tragi cu urechea la asta, Nau, nemernicule! 

Primul punct pe ordinea de zi: duhoarea din laboratorul 
bacteriologic. Era ţinută sub control. Putoarea extinsă ar trebui să 
dispară până la următoarea lui întâlnire. Mai rămâneau niște linii 
genetice scăpate de sub control chiar în laborator (foarte bine!), dar nu 


puneau habitatul în pericol. Vinh evită să se uite la Jimmy Diem când 
acesta citi raportul. Se întâlnise cu el în laborator de trei ori până acum. 
Discutaseră pe scurt şi unilateral. Lucrurile pe care Vinh voia să le afle 
cu orice preţ erau exact cele pe care nu trebuia să le afle cu niciun preţ: 
câți Qeng Ho cooptase Diem? Pe cine? Aveau un plan concret pentru 
zdrobirea emergențţilor, pentru salvarea ostaticilor? 

Al doilea punct de discuţie era mai spinos. Emergențţii voiau ca flota 
să folosească, în toate activităţile ei, unităţile lor temporale. 

— Nu înțeleg, le spuse Vinh celor care-i adresau priviri nefericite. 
Secunda emergentă e la fel cu a noastră — iar pentru operaţiuni locale, 
restul nu înseamnă decât zorzoane calendaristice. Software-ul nostru 
lucrează cu calendarele Clienţilor tot timpul. 

Bineînţeles, rareori apăreau probleme în conversaţia obișnuită. Ziua 
balacreană nu diferea prea mult de „ziua” de 100 kilosecunde folosită 
de Qeng Ho. lar anul lor se apropia de 30 de megasecunde, așa că 
majoritatea cuvintelor din „trunchiului anului” nu provocau confuzie. 

— Sigur, ne descurcăm cu calendare neobișnuite, dar în aplicaţii front- 
end. Arlo Dinh fusese ucenic programator, acum se ocupa de modificări 
de software. Noii noștri... ăăă... patroni utilizează unelte Qeng Ho 
interne. „Vor apărea efecte secundare.” 

Arlo intonă formula sacră pe ton rău-prevestitor. 

— Bine, bine. O să-i pre... Ezr se întrerupse, străfulgerat de o intuiţie 
administrativă. Arlo, de ce nu-i prezinţi tu asta lui Reynolt? Explică-i ei 
problemele. 

Ezr se uită în jos la ordinea de zi, evitând privirea iritată a lui Arlo. 

— Mai departe. Primim chiriași noi. Comandorul zice să ne așteptăm 
la cel puţin trei sute de emergențţi și, după aceea, la cincizeci de Qeng 
Ho. Se pare că sistemul de susţinere biotică rezistă. Dar celelalte 
sisteme ale noastre? Gonle? 

Când gradele lor fuseseră reale, Gonle Fong era intendent secund pe 
nava Mâna Invizibilă. Mintea ei nu ţinea încă pasul cu schimbările. Avea 
o vârstă nedeterminată și, dacă n-ar fi avut loc ambuscada, ar fi rămas 
intendent toată viaţa. Poate că făcea parte dintre cei ale căror cariere s- 
au oprit la momentul potrivit, când abilităţile lor se potrivesc exact cu 
cerinţele. Dar acum... 

Fong reacţionă la întrebare cu o înclinare a capului. 


— Da, pot să-ţi arăt niște cifre. 

Apăsă niște taste pe tastatura emergentă din faţa ei, făcu niște 
greșeli, încercă să le corecteze. Pe fereastra din partea opusă a camerei 
apărură mesaje de eroare. 

— Cum se şterg astea? mormăi ea, înjurând pentru sine. 

Mai tastă ceva și pe urmă își dădu drumul: 

— Nu pot să sufăr rahaturile astea, ducă-se dracului! 

Luă tastatura şi-o izbi de masa de lemn lustruit. 

Furnirul crăpă, dar tastatura rămase intactă; displayul cu erori de 
vizavi pâlpâi în semn de protest și se stinse. Fong se ridică pe jumătate 
și flutură tastatura strâmbată în faţa lui Ezr. 

— Împuţiţii de emergenţi au confiscat toate sistemele I/O care 
funcționează. Nu pot folosi vocea, nu pot folosi vizoarele. Nu avem 
decât ferestre şi căcaturile astea! 

Aruncă tastatura spre masă. Aparatul sări în sus, răsucindu-se spre 
tavan. 

Se auzi un cor aprobator, dar mai puţin agresiv. 

— Nu poţi face totul cu o tastatură. Ne trebuie vizoare. Suntem 
handicapaţi chiar dacă sistemele de bază sunt operaţionale. 

Ezr ridică mâna, așteptând să se stingă răbufnirile. 

— Cunoașteţi cu toții motivul. Emergenţii nu au încredere în sistemele 
noastre; consideră că trebuie să controleze perifericele. 

— Normal! Vor să spioneze fiecare interacţiune. Nici eu n-aş avea 
încredere în automatele capturate. Dar lucrul ăsta e imposibil! O să le 
utilizez sistemele I/O, dar fă-i să ne dea vizoarele și indicatoare vizuale 
ȘI... 

— Ascultă-mă pe mine, sunt unii care o să folosească în continuare 
vechiul echipament, spuse Gonle Fong. 

— Terminaţi! Asta era partea cea mai dureroasă din rolul de lingău. 
Ezr se strădui din toate puterile să o străpungă pe Fong cu privirea. 
Înţeleg ce spui, domnișoară Fong. Înţeleg. E un inconvenient major, dar 
comandorul Nau consideră că nesupunerea în această privință e o 
trădare. Un lucru pe care emergențţii îl privesc ca pe-o ameninţare. 

Aşa că păstrează-ţi vechiul echipament I/O, dar înțelege riscul. Ultima 
propoziţie o rosti doar în gând. 

Fong se aplecase peste masă. Se uită la el și încuviinţă înverşunată. 


— Uite ce e, continuă Ezr, le-am cerut lui Nau și Reynolt alte 
dispozitive. S-ar putea să primim câteva. Dar, nu uitaţi, suntem blocaţi la 
ani-lumină de cea mai apropiată civilizaţie industrială. Orice aparate noi 
trebuie construite numai cu ceea ce au emergențţii aici, în punctul L1. 
Ezr se îndoia că vor primi prea multe. E vital să vă convingeţi oamenii 
că sistemele I/O sunt interzise. Pentru siguranţa lor. 

Se uită pe rând la fiecare chip. Aproape toţi îl săgetară din priviri. Dar 
Vinh le ghici senzaţia secretă de ușurare. Când membrii comitetului se 
vor întoarce la prietenii lor, vor avea pe cine să arate cu degetul drept 
individul fără coloană vertebrală care promovează cerinţele emergente, 
și atunci ei nu vor mai fi atât de nepopulari. 

Ezr mai lăsă un moment de liniște, simțindu-se neputincios. Sper ca 
asta să aștepte de la mine şeful de echipaj Diem. Dar Jimmy avea aceeași 
privire goală și dură. În afara laboratorului bacteriologic, își juca rolul 
foarte bine. Într-un sfârșit, Ezr se aplecă în faţă și-i spuse încet lui Fong: 

— Te pregăteai să-mi vorbeşti despre nou-veniţi. Ce probleme sunt? 

Fong mormăi, amintindu-și ce discutaseră înainte să facă criza de 
nervi. Surprinzător, îi spuse: 

— Of, lasă baltă numerele. Pe scurt, da, ne putem descurca dacă vin 
mai mulți oameni. La naiba, dacă am putea controla automatele ca 
lumea, am reuși să găzduim trei mii în balonul ăsta. În ce-i priveşte pe 
oameni... Scutură din umeri, dar fără să se enerveze mai tare. Nişte 
nepricepuţi tipici. În genul celor pe care i-am văzut în numeroase tiranii. 
Îşi zic „manageri”, dar de fapt sunt nişte slugoi. Pe față se laudă, dar în 
realitate se cam sperie de noi. Trăsăturile aspre ale femeii se lăţiră într- 
un rânjet şiret. Avem oameni care știu cum să se poarte cu asemenea 
Clienţi. Unii dintre noi își fac prieteni. Sunt o grămadă de lucruri despre 
care nu au voie să vorbească — de exemplu, cât de agresiv e „virusul” 
ăsta idiot al minţii. Ascultaţi-mă pe mine, dacă mahării lor nu ne dau 
informaţii cât de curând, o să le aflăm singuri. 

Ezr nu zâmbi. Asculţi, comandor Nau? Indiferent de dorințele voastre, 
până la urmă tot vom afla adevărul. Şi ceea ce descopereau ei îi putea fi 
de folos lui Jimmy Diem. În drum spre şedinţa de acum, Ezr nu se 
gândise decât la un singur punct de pe ordinea de zi, cel din urmă. 
Acum vedea că lucrurile se potrivesc. Poate că, la urma urmei, nici nu 
se descurca atât de rău cum credea. 


Ultimul punct de discutat era explozia iminentă a soarelui. lar Jimmy 
avea un fraier — unul neavizat, bineînțeles — pe care să-l scoată în faţă: 
Pham Trinli. Militarul făcu un adevărat spectacol când se deplasă în 
partea din față a mesei. 

— Da, da, spuse el. Am imaginile pregătite. Numai o secundă. 

Douăsprezece grafice apărură pe ferestrele din jurul camerei. Trinli 
se urcă pe podium și le ţinu o prelegere despre punctele Lagrange. 
Ciudat, omul chiar avea o voce şi o manieră care atrăgeau atenţia, dar 
ideile pe care le emitea erau banalități tendenţioase. 

Vinh îl lăsă să bată câmpii cam o sută de secunde. 

— Din câte știu, punctul dumneavoastră de pe ordinea de zi se 
numeşte „Pregătiri pentru noul Reaprindere”, domnule Trinli. Ce anume 
ne cer emergențţii să facem? 

Bătrânul îl ţintui pe Ezr cu o privire la fel de intimidantă ca a oricărui 
șef de echipaj. 

— Militar 'Trinli, dacă nu vă supăraţi, domnule conducător de flotă. 
Privirea fixă zăbovi încă o secundă. Foarte bine, să trecem la esenţa 
problemei. Avem aici cam cinci miliarde de tone de diamant. 

Un indicator roşu se aprinse pe fereastra din spatele lui, arătând spre 
rocile care se răsuceau încet — materialul în stare liberă descoperit de 
comandantul Park în acest sistem solar. Gheaţa și minereurile ridicate 
de pe Arachna erau munţi mai mici înghesuiți în colțurile și cutele 
blocurilor de asteroizi. 

— Rocile alcătuiesc un conglomerat clasic. În momentul de față, 
flotele noastre sunt legate de ele sau se deplasează pe orbită în jurul lor. 
Deci, așa cum am încercat să explic cu câteva secunde mai devreme, 
emergențţii vor să plasăm și să administrăm un sistem de jeturi electrice 
pe blocurile din centrul aglomerației. 

— Înainte de Reaprindere? întrebă Diem. 

— Exact. 

— Vor să menţină stabilitatea contactului pe parcursul Reaprinderii? 

— Întocmai. 

Membrii comitetului aruncară priviri încurcate în jurul mesei. 
Menţinerea poziţiei era o practică obișnuită și veche. Dacă se aplica în 
mod corespunzător, o orbită în punctul Ll consuma foarte puţin 
combustibil. Flotele s-ar afla la mai puţin de un milion și jumătate de 


kilometri de Arachna, exact între planetă și soarele ei. În următorii ani 
de soare aprins, strălucirea astrului le-ar masca prezenţa foarte bine. 
Dar emergențţii aveau planuri mari; construiseră deja diverse structuri, 
inclusiv habitatul Hammerfest, pe conglomeratul de roci. Așa că acum 
voiau ca jeturile de menţinere pe orbită să fie la locul lor înainte de 
Reaprindere. Steaua Fluctuantă va străluci cât cincizeci-o sută de sori 
până se va stabiliza. Nepricepuţii voiau să folosească jeturile ca să 
împiedice stâncile să se deplaseze în perioada respectivă. O prostie 
periculoasă, dar emergențţii erau șefii. Așa va avea Jimmy acces la 
exterior. 

— De fapt, nu cred că vor apărea probleme serioase. 

Qiwi Lisolet se ridică de pe scaun. Pluti spre hărțile lui Pham Trinli și 
îi luă acestuia vorba din gură: 

— Am făcut mai multe exerciţii de acest tip în timpul călătoriei. Mama 
mea vrea să devin inginer și s-a gândit că menţinerea poziţiei pe orbită 
va fi o parte importantă a acestei misiuni. 

Qiwi se exprima ca un adult, mai serios decât de obicei. Era prima 
oară că Ezr o vedea în uniforma verde a familiei Lisolet. Fata pluti puţin 
în faţa ferestrelor, citind detaliile. Demnitatea ei de așa-zisă doamnă 
primi o lovitură. 

- Doamne, că multe ne mai cer! Conglomeratul e atât de variabil! 
Chiar dacă facem calculele corect, nu avem cum să aflăm presiunea din 
el. lar dacă soarele va lumina substanţele volatile, o să ne pomenim iar 
cu o problemă pe cap. Scoase un fluierat și zâmbi cu încântare 
copilărească. Am putea fi nevoiți să mutăm jeturile în perioada soarelui. 
Cred... 

Pham Trinli îi aruncă o căutătură urâtă. Îi mâncase, fără îndoială, o 
mie de secunde din prezentare. 

— Da, va fi o treabă grea. Nu avem decât o sută de jeturi electrice. 
Vom avea nevoie de echipaje pe conglomerat tot timpul. 

— Nu. Nu-i adevărat. La jeturi mă refer. Mai avem o mulţime pe Brisgo 
Gap. Treaba asta nu e decât de o sută de ori mai complicată decât 
exercițiile mele... 

Qiwi se lăsă purtată de entuziasm. Măcar de data asta, nu Ezr Vinh 
era cel care trebuia să-i facă faţă. 

Nu toată lumea acceptă situaţia în tăcere. Ofițerii de rang mic, 


inclusiv Diem, cerură ca aglomeraţia de roci să fie dispersată la 
Reaprindere, iar volatilele să fie îngrămădite la umbra celui mai mare 
diamant. Afurisitul de Nau, era prea riscant. Trinli se ofuscă şi contră, 
strigând că el le prezentase deja emergențţilor aceste aspecte. 

Ezr lovi masa cu palma, apoi strigă mai tare: 

— Vă rog să faceţi liniște! Aceasta este misiunea care ni s-a dat. Cea 
mai bună cale de a ne ajuta oamenii e să dăm dovadă de un 
comportament responsabil, cu mijloacele avute la îndemână. Cred că 
putem obţine ajutor suplimentar de la emergențţi, dar trebuie să-i 
abordăm cu prudenţă. 

Cearta nu se mai termina. Oare câți sunt implicați în conspirație? se 
întrebă Ezr. Sigur nu şi Qiwi? După câteva secunde de discuţii 
contradictorii, ajunseră de unde plecaseră: n-aveau de ales, trebuia să 
se supună emergențţilor. Jimmy se dădu înapoi și oftă. 

— În regulă, o să facem cum ni se spune. Măcar știm că au nevoie de 
noi. Hai să-l strângem pe Nau cu menghina, să mai elibereze niște 
specialiști. 

Se auzi un cor de mormăieli aprobatoare. Vinh îl fixă pe Jimmy, apoi 
întoarse capul. Poate că obțineau eliberarea unor ostatici pentru 
misiunea asta; mai degrabă nu. Dar Ezr avu o revelaţie: ştia când vor 
lovi conspiratorii. 

Stelei Fluctuante i s-ar fi potrivit mai bine numele de „bătrânică 
statornică”. Variabilitatea ei catastrofală fusese observată mai întâi de 
astronomii din Era Zorilor de pe Bătrânul Pământ. În nici opt sute de 
secunde, o stea catalogată drept „pitică maro, unică (specială)” își 
schimbase valoarea magnitudinii de la 26 la 4. În decurs de treizeci și 
cinci de ani, scăzuse în intensitate până când devenise aproape 
invizibilă, dând naștere la zeci de lucrări de cercetare în acea perioadă. 
De atunci, steaua era urmărită cu mare atenţie, iar misterul din jurul ei 
se adâncise. Vârful de intensitate varia cu maximum treizeci la sută, dar, 
în ansamblu, curba era extrem de regulată. Aprinsă, stinsă, aprinsă, 
stinsă... un ciclu de 250 de ani, cu un debut previzibil la secundă. 

În mileniile scurse după Era Zorilor, civilizațiile umane se 
răspândiseră constant în afara sistemului solar. Observațiile asupra 
Stelei Fluctuante deveniră tot mai precise, făcute de la distanțe din ce în 
ce mai mici. 

Şi, în sfârşit, iată-i pe oameni ajunși în sistemul stelei, numărând 
secundele până la Reaprindere. 

Tomas Nau ţinu un mic discurs, încheind cu propoziţia următoare: 
„Va fi un spectacol interesant.” Stăteau în cea mai mare sală de ședințe 
din habitat pentru a urmări Reaprinderea. Acum sala gemea de lume 
atârnând în microgravitaţie la suprafața conglomeratului. Dincolo, în 
Hammerfest, specialiștii emergenți supravegheau operaţiunea. Echipaje 
cu număr minim de membri se aflau la bordul navelor. Ezr știa însă că 
majoritatea Qeng Ho și toți emergențţii care nu făceau de serviciu erau 
prezenți. Cele două părţi se purtau aproape amabil, aproape prietenos. 
Trecuseră patruzeci de zile de la ambuscadă. Se zvonea că forțele de 
securitate emergente vor mai slăbi strânsoarea după Reaprindere. 

Ezr se prinse de un punct lângă tavan. Fără vizor, nu avea cum să 
vadă decât prin tapetul camerei. Atârnat de tavan, se uita la cele trei 
ferestre mai interesante — asta când nu se intersectau alţii cu linia lui 
vizuală. Una dintre imaginile Stelei Fluctuante era un disc perfect. Alta 


oferea o perspectivă dintr-unul dintre microsateliții de pe orbită joasă 
din vecinătate. Chiar de la cinci sute de kilometri, suprafaţa ei nu părea 
amenințătoare. Parcă te uitai la un plafon de nori sclipitor dintr-un 
aparat de zbor. Dacă n-ar fi fost gravitația de la suprafață, oamenii ar fi 
putut ateriza pe stea. „Norii” se deplasau încet pe lângă vederea din 
satelit, licăriri roşii apărând printre ei. Era roșul bolnăvicios al unei 
pitice maro, un roșu amestecat cu negru. Nici urmă de cataclismul care 
urma să se producă peste... şase sute de secunde. 

Nau și tehnicienii lui superiori de zbor i se alăturară lui Ezr. Brughel 
nu se vedea pe nicăieri. Ştiai întotdeauna când Nau căuta toleranța — te 
uitai să vezi dacă lipseşte Ritser Brughel. Comandorul prinse un loc 
lângă Vinh. Zâmbea ca un politician Client. 

— Ei, domnule conducător de flotă, tot mai ești agitat din cauza 
operaţiunii? 

Vinh încuviinţă în tăcere. 

—  Cunoşti recomandarea comitetului meu. Pentru această 
Reaprindere ar fi trebuit să mutăm volatilele în spatele unei singure roci 
şi s-o deplasăm. Ar trebui să fim în sistemul exterior pentru asta. 

Navele ambelor flote erau andocate într-o parte a celei mai mari roci 
de diamant. Aveau să fie protejate de Reaprindere, dar dacă lucrurile 
începeau să se miște... 

Tehnicianul lui Nau clătină din cap. 

— Avem prea multe la sol. Pe lângă asta, începem să rămânem fără 
provizii; ar trebui să folosim multe volatile ca să zburăm în jurul 
sistemului. 

Tehnicianul, Jau Xin, părea la fel de tânăr ca Ezr. Era un tip destul de 
simpatic, dar nu atingea nivelul de competenţă cu care se obișnuise Ezr 
la specialiştii Qeng Ho seniori. 

— Sunt foarte impresionat de inginerii voştri. Xin mișcă din cap în 
direcţia celorlalte ferestre. Se pricep mult mai bine decât noi la 
manevrarea conglomeratului. E greu de înțeles cum de sunt atât de 
ageri la minte fără ... 

Lăsă propoziția neterminată. Încă existau secrete; dar lucrurile s-ar 
putea schimba mai repede decât se așteptau emergenții. 

Nau interveni elegant în pauza făcută de Xin: 

- Oamenii tăi sunt buni, Ezr. Într-adevăr, cred că de asta s-au plâns 


atât de planul acesta; ţintesc spre perfecţiune. Se uită pe fereastră, la 
Steaua Fluctuantă. Gândește-te la paginile de istorie care se scriu în 
acest loc. 

În jurul și dedesubtul lor, mulţimea se adunase în grupuri de 
emergenţi și Qeng Ho, dar discutau unii cu alții. Prin fereastra de pe 
peretele opus se vedea suprafața expusă a conglomeratului. Echipajul 
lui Diem întindea un înveliș argintiu peste vârfurile bolovanilor 
înghețați. Nau se încruntă. 

— Fac asta ca să ferească gheaţa și zăpada, domnule, explică Vinh. 
Vârfurile se află pe linia de vizare a Stelei Fluctuante. Protecţia ar trebui 
să mai reducă din vapori. 

— Aha, încuviinţă Nau. 

Se vedeau cel puţin douăsprezece siluete pe suprafaţa rocilor. Unele 
erau legate, altele se mișcau libere. Practic, acolo nu exista gravitație. 
Mişcau colierele de prindere peste vârfurile munţilor de gheaţă cu 
ușurința dobândită de-a lungul nenumăratelor operaţiuni desfășurate în 
exterior — și a mileniilor de experiență Qeng Ho. Le urmări, încercând 
să ghicească cine erau. Purtau însă jachete termice peste salopete, așa 
că Vinh nu văzu decât niște forme identice dansând deasupra peisajului 
întunecat. Ezr nu cunoștea detaliile planului urzit de conspirație, dar 
Jimmy îl trimisese cu niște comisioane și avea bănuielile lui. S-ar putea 
să nu mai aibă un prilej atât de favorabil; aveau acces la jeturile 
electronice de la bordul lui Brisgo Gap. Aveau acces nelimitat în exterior, 
în locuri în care nu se aflau observatori emergenti. În primele secunde 
după Reaprindere, se aștepta declanșarea haosului — și, cum Qeng Ho 
răspundeau de operaţiunile de menţinere pe orbită, se puteau folosi de 
el ca să sprijine conspirația. Jar eu nu pot face altceva decât să stau aici, cu 
Tomas Nau... şi să joc un rol remarcabil. 

Ezr îi zâmbi comandorului. 


Qiwi Lisolet năvăli din ecluză plină de nervi. „La dracu și futu-i şi la 
naiba și...” Înjură în toate felurile și-și rupse jacheta și pantalonii 
termici. Își notă în minte să petreacă mai mult timp cu Gonle Fong. 
Sigur există jigniri mai grele pe care să le poată scuipa când situaţia o s- 
o ia razna în halul ăsta. Aruncă îmbrăcămintea protectoare într-un dulap 
şi cobori în tunelul axial fără să-şi scoată salopeta și gluga. 


Pe Dumnezeul Comerţului, cum puteau să-i facă așa ceva? Fusese 
trimisă înăuntru, să ardă gazul cu degetul în nas, în vreme ce Jimmy 
Diem se ocupa de treaba pe care ar fi trebuit s-o facă ea. 

Pham Trinli pluti treizeci de metri deasupra acoperișului izolator care 
era legat de aisberg. Fl era șeful oficial al operaţiunilor de menţinere a 
poziţiei, deși se asigura că ordinele pe care le striga nu erau decât 
indicaţii vagi. Însă Jimmy Diem punea lucrurile pe roate. Și, 
surprinzător, micuța Qiwi Lisolet avea niște idei excelente în legătură cu 
plasarea jeturilor electronice şi desfășurarea programelor de menţinere 
a poziţiei. Dacă i-ar fi urmat toate sfaturile, Reaprinderea ar fi decurs 
fără hopuri. 

Tocmai acest lucru nu se dorea. 

Pham Trinli era membru al „marii conspirații. Unul foarte 
neînsemnat, căruia nu i se putea încredința o parte esenţială din plan. 
Asta nu-l deranja. Se răsuci astfel încât să stea cu spatele la strălucirea 
ca de lună a Stelei Fluctuante, iar conglomeratul să-i atârne deasupra 
capului. La umbra deasă a rocilor mai exista o aglomerație: navele 
andocate, habitatele temporare și distileria substanţelor volatile, ferite 
de explozia care va izbucni curând pe cer. Unul dintre habitate, 
Hammerfest, avea un aspect rigid; ar fi fost de o graţie bizară dacă n-ar 
fi fost echipamentul din jurul lui. Habitatul comercianților arăta ca un 
balon uriaş legat de suprafață. Înăuntrul lui se aflau toţi Qeng Ho ieşiţi 
din hibernoterapie și o mare parte din populaţia emergentă. 

Dincolo de habitate, parţial ascunse de Diamantul Unu, se aflau 
andocate statoreactoarele Bussard. O priveliște sumbră, într-adevăr. 
Navele nu ar trebui legate la un loc în felul ăsta și niciodată atât de 
aproape de un conglomerat de roci în mișcare. O amintire îi răsări în 
ochii minţii: mormane de balene moarte, putrezind într-o îmbrăţișare 
sexuală. Nu așa se conducea un arsenal de nave. Dar era mai degrabă 
un depozit de resturi. Emergențţii plătiseră scump ambuscada. După ce 
nava portdrapel a lui Sammy fusese distrusă, Pham plutise aproape o zi 
într-un taxi naufragiat, dar conectat la toate automatele de luptă rămase 
funcţionale. Posibil că Nau nu-și dăduse seama cine coordona bătălia. 
Dacă ar fi înţeles, Pham ar fi sfârşit mort sau în hibernoterapie, alături 
de militarii supraviețuitori de pe Comoara Îndepărtată. 

Chiar prinși în ambuscadă, Qeng Ho fuseseră la un pas de victorie. 


Am fi câștigat, dacă nu ne-ar fi doborât afurisitul ăla de virus al minţii. Era 
suficient să înveţi corpul cu precauţia. O victorie costisitoare fusese 
transformată într-un fel de sinucidere reciprocă: mai existau, poate, 
două nave capabile de zbor cu statoreactoare; alte două ar fi putut fi 
reparate cu piese luate de la celelalte epave. După cum arăta distileria 
de volatile, avea să mai dureze până când emergenții obțineau destul 
hidrogen ca să imprime unui singur vehicul viteza statoreactoarelor. 

Nici cinci sute de secunde până la Reaprindere. Pham alunecă ușor 
în sus spre roci, până când nu mai văzu depozitul din cauza învelișului 
izolator. Pe toată suprafaţa conglomeratului, oamenii lui — Diem, Do şi 
Patil, acum că pe Qiwi o expediaseră înăuntru - făceau, chipurile, 
ultimele verificări ale sistemului de jeturi. Vocea lui Diem se auzi calmă 
pe canalul echipajului, dar Pham știu că era o înregistrare. Diem și 
ceilalți dispăruseră pe sub înveliș în partea opusă a conglomeratului. 
Toţi trei erau înarmați. Uimitor ce poţi face cu un jet electric, mai ales 
dacă e model Qeng Ho. 

Aşa că pe Pham Trinli îl lăsaseră pe dinafară. Nu încăpea îndoială, 
Jimmy Diem se bucura în aceeași măsură să scape de el. Avea 
încredere în el când venea vorba de părți mai simple din plan, cum ar fi 
să menţină aparenţa unui echipaj la lucru. Trinli intra și ieșea din raza 
vizuală a habitatelor Hammerfest şi Qeng Ho, răspunzând replicilor de 
pe înregistrarea lui Diem. 

Trei sute de secunde până la Reaprindere. Trinli se strecură sub 
înveliș. De acolo se vedea gheaţa crestată și zăpada așezată meticulos. 
Mormanul umbrit se micșoră în spatele învelișului și, în cele din urmă, 
atinse suprafața aridă a muntelui de diamant. 

Diamant. În copilăria lui, diamantele însemnau culmea bogăției. Un 
gram de diamant pur finanța uciderea unui prinţ. Pentru indivizii Qeng 
Ho obișnuiți, diamantul era un simplu alotrop al carbonului, nu costa 
mult să-l obţii în cantități uriașe. Dar până și ei fuseseră oarecum 
intimidaţi de acești giganţi. Asemenea asteroizi existau numai teoretic. 
Şi, cu toate că rocile nu erau geme singulare, se caracterizau printr-o 
vastă ordonare a cristalelor. Nucleele unor giganţi gazoși, planete 
explodate în urma unei detonări străvechi? Rocile erau încă un mister al 
sistemului Fluctuantei. 

De când începuse munca pe conglomerat, Trinli studiase terenul, dar 


nu din motivele lui Qiwi Lisolet, nici măcar ale lui Jimmy Diem. Exista o 
crăpătură în gheaţa și zăpada care umpleau golul dintre Diamantul Unu 
și Diamantul Doi. Crăpătura însemna ceva pentru Qiwi și Jimmy, dar 
numai în legătură cu menţinerea conglomeratului pe poziție. Pentru 
Trinli... dacă se făceau săpături, se obținea un drum care lega punctul 
principal de lucru de Hammerfest, drum invizibil de pe nave și din 
habitate. Nu-i spusese de el lui Diem; conspiratorii plănuiau să pună 
mâna pe Hammerfest după ce cucereau Comoara Îndepărtată. 

Trinli se târî de-a lungul crăpăturii în formă de V, tot mai aproape de 
habitatul emergent. Diem și ceilalți s-ar fi mirat să afle, dar el nu era un 
astronaut înnăscut. Şi uneori, când urca așa ca acum, îl apuca ameteala 
care-i afecta pe Nepricepuţi. Dacă-și dădea frâu liber imaginaţiei... nu 
se târa punând o mână după alta de-a lungul unui șanț îngust, ci urca pe 
o crăpătură în munte, o crăpătură care se înclina tot mai tare, până când 
avea să cadă cu siguranţă. 

Se opri o clipă, agăţat într-o mână, în vreme ce trupul său tânjea 
după crampoane, frânghii și pitoane prinse bine în pereţii din jurul lui. 
Doamne. Nu-l mai afectase demult orientarea la sol cu atâta putere. Se 
deplasă înainte. Înainte, nu în sus. 

Socotind de câte ori întinsese brațele, se afla exact lângă 
Hammerfest, lângă rețelele lui de comunicare. Avea toate şansele să fie 
surprins de o cameră dacă se ridica. Dar se putea foarte bine ca nicio 
persoană și niciun program să nu monitorizeze o astfel de perspectivă la 
timp pentru a schimba ceva. Totuși, Trinli rămase ghemuit. La nevoie, 
se va apropia mai mult, dar deocamdată nu voia decât să tragă cu 
ochiul. Se propti cu picioarele de gheaţă și cu spatele de peretele de 
diamant. Desfășură mica lui sondă cu antene. Emergenţii făcuseră pe 
tiranii zâmbitori după ambuscadă. Singurul lucru în legătură cu care 
lansau ameninţări urâte era deținerea de dispozitive I/O interzise. 
Pham ştia că Diem și nucleul conspirației aveau vizoare Qeng Ho și că 
apelaseră la comunicarea încriptată în rețeaua locală. În mare parte, 
complotaseră chiar sub nasul emergențţilor. Unele comunicări evitau 
total automatele; mulți dintre tinereii ăștia cunoșteau o variantă a 
jocului vechi cu puncte și linii, vorbitul prin semnale. 

Ca membru minor al conspirației, Pham 'Trinli îi cunoştea secretele 
numai pentru că-și murdărea mâinile cu dispozitive interzise. Mica 


bobină a antenei ar fi fost un semn de intenții mârșave și în vremuri 
pașnice. 

Firul pe care îl desfășură era transparent indiferent ce anume lucea 
pe el aici. În vârful lui, un senzor minuscul tatona spectrul 
electromagnetic. inta principală a lui Trinli era o reţea de comunicare 
de pe habitatul emergent care avea o linie de vizare pe habitatul Qeng 
Ho. Trinli mișcă braţele ca un pescar care-şi repoziționează undiţa. Firul 
subțire avea o rigiditate foarte eficientă în mediu microgravitaţional. 
Acolo. Senzorul se agăţă de fasciculul dintre Hammerfest și habitatul 
Qeng Ho. Pham eliberă un element direcţional peste marginea 
crăpăturii şi-l fixă pe un port neutilizat de pe habitatul Qeng Ho. De 
acolo se conectă direct la reţeaua locală a flotei, ocolind sistemele de 
siguranţă emergente. Exact de asta se temeau Nau și ceilalți, motivul 
pentru care amenințau cu pedeapsa cu moartea. Înţelept, Jimmy Diem 
nu riscase. Pham Trinli avea unele avantaje. Ştia șmecheriile vechi, 
vechi, ascunse în dispozitivele Qeng Ho... Totuși, n-ar fi riscat dacă 
Jimmy şi conspiratorii lui n-ar fi mizat atât de mult pe planul lor de 
cucerire. 

Poate că ar fi trebuit să fi stat de vorbă direct cu Jimmy Diem. Prea 
multe lucruri esenţiale nu cunoșteau despre emergenţi. De ce erau atât 
de bune automatele lor? În schimbul de focuri din ambuscadă, fuseseră 
clar slabi la nivel de tactică superioară, dar urmăriseră ţintele mult mai 
eficient decât orice sistem cu care luptase vreodată Pham 'Trinli. 

Avu senzația neplăcută care te încearcă atunci când ești 
marginalizat. Conspiratorii socotiseră că aceasta era şansa lor cea mai 
bună, dar și ultima, de a-i dobori pe emergenţi. Poate. Dar prea 
mergeau toate strună, prea se nimereau. 

Atunci profită de situaţie cât poți de mult. 

Pham se uită la ferestrele din glugă. lIntercepta măsurători 
telemetrice emergente și câteva din imaginile pe care le transmiteau 
habitatului Qeng Ho. Pe unele putea să le decripteze. Ticăloșii se 
încredeau puţin prea mult în conexiunea de pe linia de vizare. Venise 
timpul ca Trinli să-și vâre nasul mai adânc în treburile lor. 


— Cincizeci de secunde până la Reaprindere. 
Vocea număra monoton de două sute de secunde. 


În auditoriu, toată lumea se uita pe fereastră în tăcere. 

— Patruzeci de secunde până la Reaprindere. 

Ezr cercetă rapid camera. Tehnicianul de zbor, Xin, își plimba ochii 
de la un display la altul. Se vedea că e agitat. Tomas Nau urmărea 
imaginea transmisă de jos, de la suprafaţa Stelei Fluctuante. 
Concentrarea lui degaja mai mult curiozitate decât teamă sau 
suspiciune. 

Qiwi Lisolet arunca priviri dușmănoase spre fereastra prin care se 
vedea învelișul izolator şi echipajul lui Jimmy Diem. Era acră și 
încruntată de când intrase valvârtej în auditoriu. Ezr ghici ce se 
întâmplase... şi se simţi ușurat. Jimmy se folosise de un copil nevinovat 
de paisprezece ani drept acoperire pentru complot. Dar el nu fusese 
niciodată un nemernic. Găsise ocazia s-o scoată pe fată din peisaj. Dar 
pun rămăşag că ea n-o să-l ierte, nici dacă află adevărul. 

— Frontul de undă în zece secunde. 

Tot nu se observa nicio schimbare în vederea transmisă de 
microsatelit. Doar o strălucire roșiatică slabă între norii plimbăreţi. Ori 
le jucase „bătrâna credincioasă” o festă de proporţii cosmice, ori era un 
efect tăios ca o lamă de cuțit. 

— Reaprinderea. 

Pe imaginea discului, un punct orbitor începu să ardă exact în 
mijlocul lui, apoi se răspândi și, în nici două secunde, îl umplu în 
întregime. Vederea de la joasă altitudine dispăruse între timp. Lumina 
deveni mai strălucitoare, și mai strălucitoare. Un murmur de groază se 
răspândi în cameră. Lumina aruncă umbre pe peretele de vizavi înainte 
ca tapetul să se umezească. 

— Cinci secunde după Reaprindere. 

Vocea era probabil un automat. 

— Avem maximum șapte kilowaţi pe metru pătrat. 

Vorbise un alt tehnician, cu accent pur trilandez. 

Nu un emergent? Întrebarea miji în mintea lui Ezr, dar uită de ea în 
vârtejul evenimentelor. 

— Zece secunde după Reaprindere. 

La marginea camerei era o fereastră mai mică, o vedere a lumii 
păianjenilor. Arachna fusese întunecată și ștearsă până atunci, dar acum 
sclipea și discul planetar avea propria strălucire, în timp ce gheaţa și 


aerul se trezeau sub un soare deja de cinci ori mai arzător decât unul 
standard. Şi devenea tot mai arzător. 

— Douăzeci de kilowaţi pe metru pătrat. 

Un grafic de benzi juca sub imaginea noului astru, comparându-i 
intensitatea cu datele înregistrate anterior. Era la fel de intens ca în alte 
dăți. 

— Fluxul de neutroni nu a atins încă limite detectabile. 

Nau și Vinh se priviră ușurați, amândoi sinceri pentru prima oară. 
Acesta era pericolul care nu putea fi detectat de la distanţe interstelare 
și una dintre navele de demult care zburase până aici eşuase în acest 
punct. Măcar pe ei n-o să-i prăjească radiaţiile pe care nu le văzuse 
nimeni de la distanță. 

— Treizeci de secunde după Reaprindere. 

— Cincizeci de kilowaţi pe metru pătrat. 

Afară, versantul care-i proteja de soare începea să sclipească. 


Pham Trinli asculta canalul audio public. Reaprinderea ar fi fost 
evidentă şi fără el. Deocamdată însă ascunse evenimentul într-un 
ungher al minţii şi se concentră pe conexiunile private din exteriorul 
habitatului Hammerfest. Acestea erau momentele în care, tehnicienii 
fiind copleșiți de cele petrecute în exterior, siguranța scăpa de sub 
control. Dacă Diem respectase programul, el și echipajul lui ar fi trebuit 
să ajungă în punctul de andocare al Comorii Îndepărtate. 

Trinli îşi plimbă privirea pe cele șase displayuri distribuite în glugă. 
Programele sale din rețeaua flotei făceau treabă bună cu telemetria. Ha. 
Nu te pui cu vechile funcțiile ireversibile. Acum că aveau nevoie de tot 
mai multă putere de calcul, emergențţii foloseau intens automatele Qeng 
Ho, deci și Trinli putea trage cu ochiul mai bine. 

Puterea semnalului scăzu. Trinli şterse câteva ferestre şi se uită în jur. 
Steaua Fluctuantă se ascundea în spatele munţilor, dar lumina deasupra 
dealurilor care-i blocau vederea. Acolo unde se vedea gheață sau 
zăpadă ieșeau aburi. Pe moment, învelișul argintiu al lui Jimmy rezista, 
dar pânza se curba și flutura încet. Cerul căpătase o culoare albăstruie, 
ceața de la mii de tone de apă și aer fierbând, transformând 
conglomeratul de roci într-o cometă. 

Și blocând linia de vizare a lui Trinli pe Hammerfest. Pham mișcă 


antena. Nu pierduse legătura numai din cauza ceţii. Se deplasase ceva. 
Acolo. Prinse din nou traficul de pe Hammerfest. După o secundă, 
încriptarea lui se resincroniză și refăcu legătura. Dar acum urmărea 
furtuna din jur. Noul soare oferea un spectacol mai impresionant decât 
anticipaseră ei. 

Antenele lui Trinli erau acum în Hammerfest. Fiecare program avea 
circumstanțele lui excepționale, situații pe care proiectanţii le 
considerau în afara responsabilităţii lor. Existau portițe de scăpare pe 
care extremităţile actuale le deschiseseră... 

Ciudat. Părea că erau zeci de utilizatori cuplaţi la sistem. Trinli nu 
recunoscu porțiuni mari din sistemul emergent, cele care nu erau 
construite pe fundaţiile comune. Dar emergenţii ar fi trebuit să fie niște 
Nepricepuţi de rând, reveniți nu demult în lumea înaltei tehnologii cu 
ajutorul reţelei de transmisie Qeng Ho. Prea multe lucruri stranii se 
petreceau. Pătrunse în traficul de voce. Limba emergenţilor, nesa, era 
inteligibilă, dar trunchiată și plină de jargoane. „... Diem... în jurul 
rocilor din față... conform planului.” 

Conform planului? 

Scană fluxurile de date asociate, văzu diagrame care indicau ce arme 
va avea echipajul lui Jimmy, intrarea pe care avea de gând să se furișeze 
la bordul Comorii Îndepărtate. Tabele cu nume... ale conspiratorilor. 
Pham Trinli apărea pe lista complicilor minori. Alte tabele. Încriptarea 
lui Jimmy Diem. Prima versiune era numai parțial exactă; fişierele 
ulterioare precizau exact ce foloseau Jimmy și ceilalți. Cumva 
emergenții stătuseră cu ochii în patru și trecuseră prin sită toate 
șmecheriile. Nu existaseră trădători, doar o atenţie obsedantă acordată 
detaliilor. 

Pham lăsă brusc echipamentele și se târî mai în față. Se ridică, 
îndreptând elementul direcţional spre o proeminenţă piezișă din 
acoperișul habitatului. De acolo, trebuia să aibă un unghi potrivit. Putea 
trimite un fascicul în punctul de andocare a Comorii Îndepărtate. 

— Jimmy, Jimmy! Mă auzi? 

Vorbea codificat în Qeng Ho, dar, dacă îi auzea inamicul, ambele 
capete ale conexiunii erau compromise. 


Jimmy Diem nu voise niciodată altceva decât să fie un şef de echipaj 


suficient de bun pentru a avansa într-un post de conducere. Atunci s-ar 
fi putut căsători cu Tsufe şi toate s-ar fi sincronizat perfect cu momentul 
în care expediţia la Steaua Fluctuantă ar fi început să dea roade. 
Bineînțeles, asta fusese înainte de sosirea emergenţilor și de 
ambuscadă. Acum? Acum conducea o conspirație, mizând totul pe 
câteva momente de risc nebun. Măcar treceau, în sfârșit, la fapte... 

În mai puţin de patruzeci de secunde, străbătuseră patru mii de 
metri, în jurul părţii luminate de soare a conglomeratului. Ar fi fost o 
porţiune lungă de coborât în rapel în spaţiu și fără soarele care să 
dogorească deasupra, și fără să fie înveliţi în folie argintie. Aproape că-l 
pierduseră pe Pham Patil. Puteai cobori rapid cu coarda dacă știai unde 
să pui pironul următor și la ce tensiune rezistă pitonul când te lași pe 
cablu de la suprafață. Dar ei nu studiaseră conglomeratul decât ca să 
vadă unde să plaseze jeturile pentru menţinerea poziţiei. Nu găsiseră 
niciun pretext ca să testeze punctele de coborâre în rapel. Patil se 
clătina la aproape jumătate de g când îi cedă pironul. Ar fi plutit pentru 
totdeauna dacă Tsufe şi Jimmy n-ar fi fost legaţi zdravăn. Câteva 
secunde în plus şi soarele i-ar fi prăjit prin scuturile lor improvizate. 

Dar reușiseră! Ajunseseră de partea cealaltă a navelor, unde ticăloșii 
nu se așteptau la musafiri. În timp ce toți stăteau cu ochii la soare, 
orbiţi, ei se instalaseră pe poziţie. 

Se ghemuiră lângă punctul de andocare al Comorii. Nava se înălța la 
şase sute de metri deasupra lor, atât de aproape, încât nu vedeau decât 
o parte din gura de încărcare și rezervoarele din faţă. Dar, în urma 
spionatului meticulos, ştiau că era cel mai puţin avariată navă Qeng Ho. 
Iar înăuntrul ei se aflau echipamente — și, mai important, oameni — care 
le-ar fi putut reda libertatea. 

Umbrele cădeau pretutindeni, dar acum coada gazoasă se 
răspândise la înălțime. Reflexii de lumină îmblânzeau întunericul. 
Jimmy şi ceilalți își dădură jos foliile argintii și hainele de protecție 
termică. Rămași doar în costumele presurizate și cu glugile pe cap, li se 
făcu frig dintr-odată. Ţopăiau dintr-o ascunzătoare într-alta, târând după 
ei instrumentele și armele improvizate și încercând să se ferească de 
lumina cerului incandescent. Nu poate să ardă mai tare, nu-i aşa? Dar de 
data asta displayul arăta că trecuseră aproape o sută de secunde de la 
Reaprindere. Înseamnă că mai erau încă o sută până la punctul de 


strălucire maximă. 

Cei trei plutiră în sus, până la pilonii de andocare. Gura umfiată a 
Comorii se profila gigantic deasupra lor. Când te furișezi la bordul unei 
nave uriașe cu un statoreactor Bussard, ai un avantaj: nu trebuie să te 
îngrijorezi că se va clătina. La bordul Comorii se afla probabil un echipaj 
de întreţinere. Dar se vor aștepta oare membrii lui să primească 
musafiri înarmaţi în toiul unor asemenea evenimente? Răsuciseră 
riscurile pe toate părţile, nu aveau cum să le elimine. Dar, dacă puneau 
mâna pe navă, aveau la dispoziţie cele mai eficiente dispozitive, arme 
adevărate şi militarii Qeng Ho supraviețuitori. O şansă de a pune capăt 
coşmarului. 

Acum soarele bătea de pe suprafața dură a rocii de diamant! Jimmy 
se opri o clipă și făcu niște ochi cât cepele. Chiar la înălțimea mare la 
care se aflau, tot mai erau cel puţin trei sute de metri de diamant solid 
între ei și lumina netulburată a Fluctuantei. Și tot nu era destul. Risipită 
în milioane de plane de refracție, împinsă, diminuată, difuzată, 
difractată, o frântură din lumina Fluctuantei reușise să scape. Era o 
splendoare de curcubeie, o mie de globuri solare mici scânteind 
pretutindeni pe suprafața rocii. Și cu fiecare secundă strălucea mai tare, 
până când Jimmy văzu structura interioară a muntelui, planele de 
refracție şi clivaj care se prelungeau pe sute de metri în interiorul 
diamantului. Și lumina creștea întruna. 

Furişat pe întuneric, ce să zic... Jimmy îşi puse frâu imaginaţiei și porni 
hotărât în sus. De la sol, trapa arăta ca o zbârcitură subțire la marginea 
burţii statoreactorului, dar, pe măsură ce el avansa, se lărgea și se 
centra deasupra capului său. Le făcu semn lui Do și Patil să se îndrepte 
spre cele două părţi ale trapei. Emergenţii o reprogramaseră, 
bineînțeles, dar nu înlocuiseră mecanismul fizic, așa cum procedaseră la 
bordul habitatului. Tsufe furase parola cu binoclul, iar mănușile lor 
aveau să fie acceptate în loc de chei potrivite. Câte gărzi vor avea de 
înfruntat? Putem să le doborâm. Știu că putem. Ridică braţul să atingă 
comanda trapei și... 

Cineva îl apela. 

— Jimmy, Jimmy! Mă auzi? 

O voce slabă în ureche. Un semnalizator indica decriptarea unui 
impuls laser de pe acoperișul habitatului emergent. Dar vocea era a lui 


Pham Trinli. 

Jimmy îngheţă. Cel mai rău caz: inamicul se juca cu el. Cel mai fericit 
caz: Pham Trinli ghicise că plecaseră după Comoara Îndepărtată și acum 
strica totul într-un stil imposibil de imaginat. Ignoră-l pe tâmpit și, dacă 
scapi cu viață, trage-i o bătaie soră cu moartea. Jimmy se uită la cer, 
deasupra habitatului Hammerfest. Coada gazoasă era de un violet pal, 
tulburându-se încet în lumina Fluctuantei. În spaţiu, e foarte greu să 
detectezi o conexiune laser. Dar nu se mai aflau într-un spațiu obișnuit, 
mai degrabă pe o suprafaţă de cometă care trece foarte aproape. Dacă 
emergențţii știau unde să se uite, probabil vedeau conexiunea lui Trinli. 

Răspunsul lui Jimmy, aruncat în direcţia fasciculului emis de celălalt, 
dură o milisecundă comprimată: 

— Opreşte chestia aia, boşorogule. Acum! 

— Imediat. Mai întâi: au aflat despre plan. Ţi-au descifrat încriptarea. 

Era Trinli, dar parcă nu era el. Pham nici nu fusese informat de 
încriptare. 

— E o înscenare, Jimmy. Dar ei nu știu totul. Retrage-te. Indiferent ce 
au plănuit la bordul Comorii, situaţia se va înrăutăți. 

Dumnezeule. Preţ de-o clipă, Jimmy îngheță. Gândul la eșec şi moarte 
îi bântuia somnul după ambuscadă. Ca să ajungă până aici, își 
asumaseră nenumărate riscuri imense. Acceptase ideea că ar putea fi 
descoperiți. Dar nici prin cap nu-i trecuse că se va întâmpla așa. Ceea 
ce descoperise tâmpitul de bătrân putea fi important; putea fi și inutil. 
Să se retragă acum ar însemna să suporte consecințele unui dezastru. 
Pur și simplu e prea târziu. 

Jimmy se forță să deschidă gura, să-și desfacă buzele ca să 
vorbească: 

— Am zis să întrerupi legătura! 

Se întoarse la fuzelajul Comorii şi tastă codul emergent pe trapă. 
Trecu o secundă... și cele două clape se deschiseră. Do și Patil 
pătrunseră în semiobscuritatea ecluzei. Diem aşteptă o secundă, fixă un 
aparat minuscul de fuzelaj, lângă ușă, şi îi urmă. 

Pham Trinli opri legătura. Sări şi urcă repede înapoi de-a lungul 
crăpăturii. Deci ne-au fraierit. Tomas Nau era mult mai inteligent şi avea 
un fler neobișnuit. Trinli urmărise o sută de operaţiuni, unele de 
dimensiuni reduse, altele prelungite secole la rând. Dar nu mai văzuse 
pe nimeni atât de obsedat de amănunte ca emergenţii care-și vârâseră 
nasul în încriptarea lui Diem. Nau avea fie un software magic, fie 
echipaje de maniaci. Undeva în adâncul minţii sale, expertul în 
planificare din el se întrebă care era adevărul și cum va putea Pham să 
profite de el într-o zi. 

Pe moment, numai supraviețuirea conta. Dacă Diem s-ar retrage de 
pe Comoară, poate n-ar cădea în capcana lui Nau. Sau poate capcana n- 
ar fi una mortală. 

Suprafaţa abruptă a diamantului din stânga scânteia, cea mai mare 
piatră prețioasă din toate timpurile împresurându-l pe Pham cu lumina 
reflectată a soarelui. În față, lumina era la fel de intensă, un nimb 
ameţitor în care se deslușeau piscurile de gheaţă în lumina Fluctuantei. 
Scutul argintiu se umfia, prins numai în trei locuri. 

Brusc, nu mai avu pe ce să se sprijine cu mâinile și picioarele. Se 
rostogoli de pe cărare și se prinse într-o mână. lar în acea mână simţi 
cum icnesc munții. O pâclă se revărsă din crăpătură pe toată lungimea 
ei — şi muntele de diamant se mișcă. Grandios, abia cu un centimetru pe 
secundă, dar se mișcă. Pham văzu lumină de-a lungul deschizăturii. 
Studiase hărțile rocilor, cele deţinute de echipaj. Diamantele Unu și Doi 
se învecinau de-a lungul unui plan comun. Inginerii emergențţi 
transformaseră valea de deasupra într-un depozit convenabil pentru o 
parte din gheaţa și zăpada de pe Arachna. Foarte inteligent... dar 
insuficient elaborat. Unele volatile alunecaseră între cei doi munți. 
Lumina care se reflecta înainte și înapoi între Unu și Doi dăduse peste 
gheaţa și aerul de acolo. Acum, vaporii distanțau diamantele unul de 
altul. În locul scutului de sute de metri, rămase un spaţiu gol în zigzag, 
cu milioane de oglinzi. Lumina care le străbătea era un curcubeu venit 


din iad. 


— O sută patruzeci și cinci de kilowați pe metru pătrat. 

— Ăsta-i maximumul, observă cineva. 

Fluctuanta strălucea de o sută de ori mai tare decât solarul standard. 
Urma cursul iluminărilor anterioare, deși aceasta era mai intensă decât 
oricare dintre ele. Își va menţine intensitatea încă zece mii de secunde, 
apoi va scădea brusc la puţin peste doi solari şi va rămâne așa câţiva 
ani. 

Nu se auzi niciun strigăt victorios. În ultimele sute de secunde, 
mulțimea din habitat păstrase liniștea. La început, Qiwi nu reușise să-şi 
scoată din cap gândul că fusese expediată înăuntru. Dar se potolise 
când una, apoi încă una dintre legăturile învelișului protector se rupse și 
lumina soarelui căzu direct pe gheaţă. „l-am spus eu lui Jimmy că n-o 
să ţină.” Dar îi trecuse supărarea. Lumina oferea un spectacol splendid, 
dar paguba era mai mare decât estimaseră ei. Gazele prizoniere ieșeau 
în fuioare în toate părțile, iar jeturile lor electrice jalnice nu aveau cum 
să le împiedice. Aveau să treacă multe megasecunde până când 
conglomeratul de stânci se va stabiliza. 

Apoi, la patru sute de secunde de la Reaprindere, învelișul se rupse. 
Se ridică încet, răsucindu-se pe cerul violet. Nici urmă de echipajul care 
ar fi trebuit să se ascundă sub el. Se auziră murmure de îngrijorare. Nau 
umblă la manșetă și glasul lui răsună dintr-odată în cameră: 

— Nu vă îngrijoraţi. Au avut câteva sute de secunde la dispoziţie să 
observe că învelișul cedează, timp suficient să se mute la umbră. 

Qiwi încuviință aprobator din cap, dar îi șopti lui Ezr: 

— Dacă nu cumva au căzut. În primul rând, nu știu ce-au căutat acolo, 
sus. Dacă s-au prăbușit, dacă plutesc în soare... Chiar în jachetele 
termice, tot se vor prăji. 

Ezr simţi o mânuţă strecurată într-a sa. Răsfățata asta oare ştie ce face? 
Dar o strânse blând în clipa următoare. Qiwi se holba la punctul de 
lucru principal. 

— Ar trebui să fiu acolo. 

Repeta același lucru de când venise înăuntru, dar acum vorbise pe 
un ton foarte diferit. 

Imaginile exterioare se tulburară, de parcă toate camerele fuseseră 


lovite simultan. Lumina care se scurgea pe suprafața Diamantului Doi 
se transformă într-un zigzag scânteietor. Şi se auzea un sunet tot mai 
puternic, la început foarte înalt, apoi foarte jos. 

— Domnule comandor! 

Un glas răsunător, nu rostirea monotonă, de robot, a tehnicienilor 
emergenţi. Ritser Brughel. 

— Diamantul Doi se mișcă, se ridică... 

Acum se observa foarte clar. Muntele se înclina. Miliarde de tone în 
mișcare liberă. 

lar sunetul-geamăt care umplea încă auditoriul era plasa de 
andocare, răsucindu-se sub habitat. 

— Nu stăm în calea lui, domnule. 

Acum se vedea cu ochiul liber. Gigantul se deplasa încet, leneș, dar 
se îndepărta de habitat, de Hammerfest și de navele andocate. 
Imaginea de afară se răsucise încet, acum se întorcea. Toate persoanele 
din auditoriu bâjbâiau după legăturile din podea. 

Hammerfest era construit în Diamantul Unu. Roca uriașă părea 
neschimbată, nemișcată. Navele din spate... Nişte pigmei pe lângă 
coloșii de diamant, dar fiecare navă avea peste șase sute de metri în 
lungime, un milion de tone fără combustibil. Și se clătinau leneșe în 
capătul punctelor de andocare de pe Diamantul Unu. Un dans al 
giganţilor, un dans care avea să-i transforme într-o epavă dacă nu se 
oprea. 

— Domnule comandor! Din nou Brughel. Recepţionez semnale audio 
de la șeful de echipaj Diem! 

— Fă-mi legătura! 


Era întuneric deasupra ecluzei. Nu se aprindeau luminile și nici aer 
nu era. Diem și ceilalți plutiră în sus din ecluză prin tunel, luminile 
glugilor scânteind pe ici, pe colo. Din tuneluri se uitară în camere goale, 
în camere cu compartimente distruse, devastate la cincizeci de metri 
adâncime. Acesta era, zice-se, vasul neavariat. Pe Diem îl străbătu un 
fior rece. Inamicul urcase în el după bătălie și-l secase, lăsând doar o 
carcasă goală. 

În spatele lui, Tsufe rosti: 

— Jimmy, Comoara se mișcă. 


— Da, am contact solid cu peretele de-aici. Parcă se răsuceşte în 
punctul de andocare. 

Diem luă mâna de pe scară și-și apăsă capul de perete. Da. Dacă ar fi 
fost aer, s-ar fi auzit pretutindeni sunetele distrugerii. Deci Reaprinderea 
provoca mai multe deplasări decât se anticipase. Cu o zi înainte, ideea 
ar fi răspândit teroare. Acum... 

— Nu cred că are importanţă, Tsufe. Hai să mergem mai departe. 

Îi conduse pe Do şi Patil mai repede pe scară. Deci Pham Trinli 
avusese dreptate, iar planul era sortit eșecului. Dar, într-un fel sau altul, 
va descoperi cum fuseseră săpați. Şi poate că le va spune adevărul și 
celorlalți. 

Sasurile interioare fuseseră sparte și vidul se răspândise în fiecare 
încăpere. Plutiră pe lângă ceea ce ar fi trebuit să fie hale de reparații și 
ateliere, pe lângă scobituri adânci, în care ar fi trebuit să se afle 
injectoarele de pornire ale statoreactorului. 

În sus, spre pupa, în nucleul protejat al Comorii Îndepărtate, unde 
fusese infirmeria, acolo ar trebui să fie cuvele de hibernoterapie. 
Acum... Jimmy și ceilalți se deplasară oblic prin scut. Când atinseră 
pereţii cu mâinile, auziră fuzelajul scârțâind, îi simţiră clătinarea lentă. 
Până acum, navele strâns fixate nu se ciocniseră — deși Jimmy nu era 
sigur dacă aveau cum să știe lucrul ăsta. Erau atât de mari, de greoaie, 
încât, dacă se ciocneau la câţiva centimetri pe secundă, carcasele lor ar 
aluneca și s-ar atinge slab unele de altele, iar șocul ar fi aproape 
insesizabil. 

Ajunseseră la intrarea în infirmerie. Acolo unde susțineau emergenții 
că-i ţin pe militarii supraviețuitori. 

Alt loc pustiu? Altă minciună? 

Jimmy se strecură pe ușă. Lămpile de cap sclipiră prin încăpere. 

Tsufe Do ţipă. 

Nu era pustiu. Cadavre. Plimbă lumina de jur împrejur. Peste tot... 
cuvele de hibernoterapie fuseseră mutate, dar încăperea era... plină de 
cadavre. Diem își luă lampa de pe cap și o lipi de o porţiune din perete. 
Umbrele lor dansau și se răsuceau, dar el tot nu vedea bine. 

— S-sunt toți morţi, nu-i așa? rosti Pham Patil cu glas tulbure, deși 
întrebarea era mai degrabă o expresie a groazei. 

Diem se plimbă printre cadavre. Erau stivuite cu grijă. Sute de morți 


înghesuiți într-un spaţiu mic. Îi recunoscu pe unii militari. Mama lui 
Qiwi. Numai câţiva purtau semnele unei depresurizări bruște. Când au 
murit ceilalți? Unele chipuri păreau pașnice, însă altele... Se opri, fixat 
de doi ochi sclipitori. Faţa era schimonosită; pe frunte văzu urme vinete 
de îngheţ. Omul supravieţuise ambuscadei. Jimmy îl recunoscu. 

Tsufe traversă încăperea, furișându-şi umbra grăbită prin atmosfera 
de teroare. 

— E trilandez, nu-i așa? 

— Da. Unul dintre geologi, cred. 

Unul dintre savanții despre care se spunea că sunt ţinuţi pe 
Hammerfest. Diem se întoarse la lumina fixată pe perete. Câţi erau aici? 
Cadavrele se întindeau în obscuritate până dincolo de locul unde 
înainte se ridicaseră pereți. I-au omorât pe toţi? Simţi cum greața îl 
strânge cu ghearele de gât. 

Patil plutise în tăcere după ce rostise întrebarea aceea prostească. 
Dar Tsufe tremura, vocea ei, la început seacă, vibrând necontrolată: 

— Am crezut că au nenumărați ostatici, când ei n-au avut decât 
cadavre toată vremea asta. Râse piţigăiat. Dar n-a contat, nu? l-am 
crezut şi asta le-a folosit la fel de mult ca adevărul. 

— Poate că nu. 

Greaţa îi dispăru lui Jimmy pe neașteptate. Capcana fusese întinsă. 
Mai mult ca sigur, el, Tsufe și Patil vor muri foarte curând. Dacă ar trăi 
măcar câteva secunde, poate că monștrii ar fi demascaţi. Scoase o cutie 
audio din salopetă şi găsi o porţiune de perete goală ca să facă legătura. 
Încă un dispozitiv I/O interzis. Pedeapsa pentru deținerea lui e moartea. Da. 
Da. Dar acum putea vorbi în toată Comoara, către transmiţătorul pe 
care-l fixase la buza ecluzei. Toată partea stângă a habitatului Qeng Ho 
îi va auzi mesajul. Utilităţile înglobate îl vor detecta. Sigur va reacţiona 
cineva la prioritatea lui și-l va transmite acolo unde îl vor auzi Qeng Ho. 

Jimmy începu să vorbească: 

- Qeng Ho! Ascultaţi! Mă aflu la bordul Comorii Îndepărtate. E 
devastată. I-au ucis pe toţi cei pe care îi credeam aici... 


Ezr — de fapt, toată lumea din auditoriul habitatului temporar — 
aşteptă o secundă în liniște, până când Ritser Brughel stabili 
conexiunea. Apoi Jimmy începu să vorbească: 


— Qeng Ho! Ascultaţi! Mă aflu... 

— Domnule şef de echipaj! îl întrerupse Tomas Nau. Eşti teafăr? Nu te 
vedem afară. 

Jimmy râse. 

— Asta pentru că sunt la bordul Comorii Îndepărtate. 

Nau afișă o expresie nedumerită. 

— Nu înţeleg. Echipajul de pe Comoară n-a raportat... 

— Normal că n-a raportat. Ezr ghici zâmbetul care însoțea cuvintele 
lui Jimmy. Vedeţi, Comoara Îndepărtată este o navă Qeng Ho şi acum 
ne-am luat-o înapoi! 

Șocul şi bucuria se citiră pe chipurile zărite de Ezr. Deci ăsta era 
planul! O navă funcţională, poate cu armele din dotare. Infirmeria 
emergentă principală, militarii și echipajul senior care supravieţuiseră 
ambuscadei. Acum avem o şansă! 

Se pare că și Tomas Nau înțelegea acest lucru. Nedumerirea i se 
transformă în furie și încruntarea în frică. 

— Brughel? întrebă el în aer. 

— Domnule comandor, cred că spune adevărul. Transmite pe canalul 
de menţinere al Comorii şi nu pot contacta pe nimeni altcineva acolo. 

Graficul de putere din fereastra principală oscila sub 145 kKW/m?. 
Lumina reflectată în Diamantele Unu şi Doi începea să fiarbă zăpada și 
gheaţa din umbră. Bolovani de mii și sute de mii de tone de minereu și 
gheață se deplasau în despicăturile dintre diamantele imense. 
Deplasarea era aproape imperceptibilă, câţiva centimetri pe secundă. 
Dar unii bolovani se mișcau acum liber. Oricât de încet o făceau, tot 
puteau distruge orice realizare omenească de care se ciocneau. 

Nau se holbă pe fereastră câteva secunde. Când vorbi, vocea lui sună 
mai degrabă intensă decât poruncitoare: 

— Ascultă, Diem. N-o să-ţi meargă. Reaprinderea provoacă mult mai 
multe pagube decât și-ar fi putut închipui oricine... 

Un hohot răgușit se auzi din capătul celălalt al conexiunii. 

— Oricine? Nu chiar. Am umblat la reţeaua de menţinere pe poziţie ca 
să tulburăm puţin lucrurile. Orice instabilităţi existau înainte, le-am dat 
și noi un ghiont. 

Qiwi îl strânse de mână pe Ezr. Stătea cu ochii larg deschiși de 


uimire. lar Ezr nu se simţea prea bine. Grila de menţinere pe poziție nu 
era oricum de mare ajutor, dar de ce să înrăutăţești situația? 

În jurul lor, oamenii în salopete presurizate și glugi își trăgeau 
fermoarele; alții plonjau afară pe ușile auditoriului. Un gigant de 
minereu plutea la numai o sută de metri distanță. Se ridica treptat, cu 
vârful clătinându-se în bătaia directă a soarelui. Avea să treacă la 
mustață pe lângă vârful habitatului. 

— Dar... dar... 

Preţ de-o clipă, comandorul cel prefăcut rămase fără cuvinte. 

— Propriii tăi oameni ar putea muri! Şi am luat armele de pe 
Comoară. E nava noastră spital, pentru numele lui Dumnezeul! 

Pe moment nu se auzi niciun răspuns, doar o ceartă șoptită. Ezr 
observă că tehnicianul de zbor emergent, Xin, nu scosese o vorbă. Se 
uita la comandor cu ochi mari, îngroziți. 

Jimmy reveni: 

— Să vă ia dracu. Deci aţi lichidat sistemul de armament. Dar nu-i 
nimic, omulețule. Am pregătit noi patru kilograme de S7. Nu ţi-a trecut 
prin cap că avem acces la explozibil, nu-i așa? O grămadă de lucruri la 
care nici nu te-ai gândit au venit odată cu jeturile electrice. 

— Nu, nu. 

Nau clătina din cap tulburat. 

— Așa cum spui, domnule comandor, asta e nava-spital. Și oamenii 
voştri sunt aici, pe lângă militarii noștri ţinuţi în hibernoterapie. Chiar 
fără armele navei, eu zic că tot avem o pârghie de negociere. 

Nau se uită rugător la Ezr și Qiwi. 

— Un armistițiu. Până când reuşim să stabilizăm conglomeratul. 

— Nu! strigă Jimmy. O s-o daţi cotită imediat ce nu vă mai presează 
evenimentele. 

— La naiba, omule, propriii tăi oameni sunt la bordul Comorii! 

— Dacă ar ieși din hibernoterapie, m-ar aproba, domnule comandor. 
A venit vremea confruntării. Avem douăzeci și trei de oameni de-ai 
voştri în infirmerie, plus cei cinci din echipaj. Știm şi noi să ne jucăm 
de-a luarea de ostatici. Vreau să vii cu Brughel aici. Puteţi lua un taxi 
sigur și confortabil. Ai la dispoziție o mie de secunde. 

Nau îi păruse întotdeauna lui Ezr Vinh un tip calculat. Și deja își 
revenise din șoc. Ridică teatral bărbia și aruncă săgeți din priviri la 


vorbele lui Jimmy. 

— Şi dacă refuzăm? 

— Atunci pierdem noi, dar și voi. Mai întâi, oamenii voştri de aici vor 
muri. Pe urmă, o să ne folosim de S7 ca să eliberăm Comoara. O s-o 
izbim direct de Hammerfestul vostru afurisit! 

Până atunci, Qiwi ascultase cu ochi holbați, palidă în obraji. Acum 
începu să țipe dintr-odată. Se năpusti în direcţia din care se auzea glasul 
lui Jimmy. 

— Nu! Nu! Jimmy! Te rog! 

Câteva secunde, o fixară toți ochii din încăpere, încetă până și 
zgomotul fermoarelor și al mănușilor, se auzi doar geamătul puternic al 
plasei de andocare a habitatului, care se răsucea greoi. Mama lui Qiwi 
se afla pe Comoara Îndepărtată; tatăl ei era în Hammerfest, cu celelalte 
victime ale virusului minţii. Ținuţi în hibernoterapie sau „focalizaţi”, 
majoritatea supravieţuitorilor expediției Qeng Ho erau risipiţi în diverse 
locuri. Trixia. E prea mult, Jimmy. Potoleşte-te! Dar cuvintele lui Ezr se 
stinseră înainte de a fi rostite. Pusese totul în mâinile lui Jimmy. Dacă 
vorbele lui înverşunate îl convingeau pe Ezr Vinh, atunci poate că-l 
convingeau și pe Tomas Nau. 

Când Jimmy vorbi din nou, ignoră strigătele lui Qiwi: 

— Mai ai doar nouă sute șaptezeci și cinci de secunde. Vă sfătuiesc, 
pe tine și pe Brughel, să vă mișcaţi fundurile până aici. 

N-ar fi reușit nici dacă Nau ar fi ţâșnit imediat din habitat. 
Comandorul se întoarse spre Xin și cei doi se certară în șoaptă. 

— Da. Te pot duce acolo. E periculos, dar colosul mobil se deplasează 
cu mai puţin de un metru pe secundă. Îl putem evita. 

Nau aprobă în tăcere. 

— Atunci să mergem. Vreau să... își strânse jacheta presurizată și 
gluga, așa că nu se mai auzi ce spune. 

Cei doi porniră spre ieșire, lăsând în urmă mulțimea de Qeng Ho și 
emergenți. 

Prin conexiune se auzi o bufnitură întreruptă brusc. Cineva din 
auditoriu ţipă și arătă spre fereastra principală. Un obiect pâlpâia la 
marginea Comorii Îndepărtate, unul mic, care se mișca rapid. Un 
fragment de fuzelaj. 

Nau se oprise în ușile auditoriului. Aruncă o privire înapoi, spre 


Comoară. 

— Sistemul raportează că nava a suferit o spărtură, spuse Brughel. 
Explozii multiple pe puntea cincisprezece la pupa. 

Cuvele de hibernoterapie și infirmeria. Ezr nu era în stare să se 
miște, să întoarcă privirea. Carcasa navei se sparse în alte două locuri. 
O lumină palidă licări scurt din găuri, dar nesemnificativă faţă de 
dogoarea Reaprinderii. Pentru un ochi neobişnuit, Comoara părea 
neavariată. Spărturile din fuzelaj se aflau la numai câţiva metri distanţă. 
Dar S7 era cel mai puternic explozibil Qeng Ho şi se pare că 
explodaseră toate cele patru kilograme. Puntea cincisprezece era în 
spatele a patru batardouri, la douăzeci de metri sub fuzelajul exterior. 
Răspândindu-se spre interior, explozia nimicise, mai mult ca sigur, gâtul 
statoreactorului. Încă o navă distrusă. 

Qiwi pluti nemișcată în mijlocul încăperii, unde n-o mai ajungeau 
degetele mângâietoare. 

Trecură mai multe kilosecunde, cele mai grele din viaţa lui Ezr. Nu-i 
ieșea din minte eșecul lui Jimmy. Nu avea cum să și-l scoată din cap. 
Erau toți prea ocupați încercând să salveze ce se mai putea în urma 
catastrofelor umane și naturale. 

A doua zi, Tomas Nau se adresă supravieţuitorilor din habitatul Qeng 
Ho și din Hammerfest. Se vedea limpede că acel Tomas Nau care se 
uita la ei pe fereastră era obosit și-și pierduse calmul. 

— Doamnelor și domnilor, felicitări. Am supravieţuit celei de-a doua 
și celei mai solicitante Reaprinderi din istoria înregistrată a Stelei 
Fluctuante. Am reușit acest lucru în ciuda celei mai mârșave trădări. 

Se apropie de unghiul vizual, ca și cum i-ar fi privit pe Qeng Ho şi 
emergențţii înghesuiți în auditoriu. 

— Estimarea pagubelor și încercările de recuperare vor fi aspectele 
noastre prioritare în următoarele megasecunde... dar trebuie să fiu 
sincer cu dumneavoastră. Bătălia inițială dintre flota Qeng Ho şi cea 
emergentă a provocat pagube imense celei dintâi; cu mult regret vă 
spun că a fost la fel de distructivă pentru emergenţi. Am încercat să 
mascăm o parte din stricăciuni. Aveam piese de schimb, aparatură 
medicală și materiale brute luate de pe Arachna. Am fi beneficiat de 
expertiza a sute de Qeng Ho seniori, odată ce s-ar fi rezolvat 
problemele de securitate. Cu toate acestea, am funcţionat la limita 
securităţii. Din cauza evenimentele de ieri, nu mai avem nicio marjă de 
siguranţă. În acest moment, nu mai deţinem niciun statoreactor Bussard 
operaţional... şi nu se ştie dacă vom putea reconstrui unul din epave. 

Nu se ciocniseră decât două nave. Aparent însă, Comoara Îndepărtată 
fusese singura funcțională și, după acţiunea lui Jimmy, motorul și 
majoritatea sistemelor de susţinere biotică nu mai erau bune de nimic. 

— Mulţi dintre voi și-au riscat viaţa în ultimele kilosecunde, încercând 
să salveze o parte din volatile. De această parte din dezastru se pare că 
nimeni nu poate fi acuzat. Niciunul dintre noi nu s-a gândit că 
Reaprinderea va fi un proces atât de violent, nici că gheața prinsă între 


diamante va avea un efect dezastruos. Așa cum știți, am imobilizat din 
nou majoritatea blocurilor mari. Numai trei au rămas mobile. 

Benny Wen și Jau Xin lucrau împreună încercând să le aducă înapoi 
şi pe ele, dar şi pe cele mai mici. Erau doar la o distanţă de treizeci de 
kilometri, dar coloșii cântăreau fiecare o sută de mii de tone, iar ei nu 
aveau la dispoziţie ca să le tracteze decât taxiurile și un elevator afectat. 

— Fluxul Stelei a scăzut la 2,5 kilowaţi pe metru pătrat. E suficientă 
lumină pentru vehiculele noastre şi un echipaj bine dotat. Dar zăpada 
care s-a scurs s-a pierdut. Mă tem că s-a pierdut și o cantitate mare de 
gheaţă. 

Nau ridică mâinile neputincios și oftă. 

— E ca în poveştile nenumărate pe care ni le-aţi spus voi, Qeng Ho. 
Am luptat și am luptat, până când aproape că am dispărut. Cu ceea ce 
avem acum, nu putem pleca acasă — nici noi, nici voi. Putem doar 
estima cât vom supraviețui cu bunurile recuperate de aici. Cinci ani? O 
sută? E adevărat ce spuneau bătrânii: fără o civilizaţie de sprijin, nicio 
colecţie de oameni și nave nu poate reconstrui nucleul tehnologiei. 

Comandorul surâse vag. 

— Cu toate acestea, nu ne-am pierdut speranţa. Într-un fel, dezastrele 
acestea ne-au obligat să ne concentrăm atenţia strict asupra scopului 
inițial al misiunilor noastre. Nu mai e o chestiune de curiozitate 
intelectuală, nici nu mai e vorba de a vinde Clienţilor, în cazul Qeng Ho. 
Acum propria noastră supravieţuire depinde de creaturile inteligente de 
pe Arachna. Sunt la începutul Erei Informaţiilor. Din câte știm, vor 
realiza o ecologie industrială competentă în actuala perioadă 
luminoasă. Dacă vom rezista câteva decenii, păianjenii vor progresa 
până la gradul industrial de care avem noi nevoie. Ne vom îndeplini 
misiunile, chiar dacă vom plăti un preţ mult mai mare decât îşi 
imaginează oricare dintre noi. 

Dar vom rezista încă trei sau cinci decenii? Poate. Putem răscoli prin 
resturi, putem face rezerve... întrebarea esenţială este însă alta: putem 
coopera? Evenimentele petrecute până acum nu sunt încurajatoare. Fie 
că am atacat, fie că ne-am apărat, mâinile noastre sunt pătate de sânge. 
Ştiţi cu toţii ce-a făcut Jimmy Diem. Au mai fost cel puţin trei persoane 
implicate în conspirația lui. Poate mai multe, dar un pogrom n-ar face 
decât să ne reducă șansele de supravieţuire. Așa că fac apel la toţi cei 


din Qeng Ho amestecați în complot, chiar și în mică măsură: amintiţi-vă 
ce au făcut Jimmy Diem, Tsufe Do și Pham Patil şi ce au încercat să 
facă. Au vrut să distrugă toate navele şi să zdrobească Hammerfestul. 
Dar au fost uciși de propriul explozibil — ei, camarazii lor ţinuţi în 
hibernoterapie și infirmeria plină de Qeng Ho și emergenti. 

Așadar, acesta va fi Exilul nostru. Un autoexil. Voi continua să 
conduc cât de bine voi fi în stare, dar fără ajutorul vostru vom da greș, 
fără îndoială. Trebuie să lăsăm la o parte toate neînțelegerile și ura. Noi, 
emergenții, știm multe despre Qeng Ho; vă ascultăm rețeaua publică de 
sute de ani. Informaţiile voastre au avut o însemnătate majoră în 
progresul nostru de recuperare tehnologică. 

Încă un zâmbet obosit pe faţa comandorului. 

— Ştiu că aţi făcut-o ca să câștigați Clienţi importanți; indiferent de 
motiv, vă suntem recunoscători. Dar noi, emergențţii, am evoluat altfel 
decât v-aţi așteptat. Cred că îmbogăţim universul uman cu un element 
nou, remarcabil și eficient: focalizarea. La început, vi se va părea 
straniu. Vă implor să daţi timpului o șansă. Învăţaţi felul nostru de a fi, 
cum l-am învăţat și noi pe al vostru. Dacă vom avea sprijinul tuturor, 
vom supravieţui. În cele din urmă, putem prospera. 

Chipul lui Nau dispăru de pe display, înlocuit de imaginea suprafeţei 
conglomeratului refăcut. În jurul camerei, Qeng Ho se uitau unii la alţii 
şi discutau liniștiți. Comercianţii erau extraordinar de mândri, mai ales 
când se comparau cu Clienţii. Pentru ei, până și civilizațiile grandioase, 
Namqgem și Canberra, erau niște flori superbe, sortite, prin frumuseţea 
şi poziţia lor fixă, să se ofilească şi să piară. Era pentru prima oară când 
Ezr vedea ruşinea întipărită pe atâtea chipuri de Qeng Ho. Am lucrat cu 
Jimmy. L-am ajutat. Probabil că şi cei care nu lucraseră cu el se 
bucuraseră când îi auziseră primele cuvinte de la bordul Comorii 
Îndepărtate. 

Cum e posibil să meargă ceva atât de rău? 


Ciret și Marli veniră după el. 

— Câteva întrebări legate de investigaţie. 

Gărzile emergente îl duseră înăuntru, în sus, dar nu la docul 
taxiurilor. Nau era chiar în biroul „conducătorului de flotă”. Comandorul 
stătea lângă Ritser Brughel și Anne Reynolt. 


— Ia loc... domnule conducător de flotă, îl invită Nau calm, făcând 
semn spre locul lui Ezr de la mijlocul mesei. 

Vinh se apropie încet și se aşeză. Îi venea greu să-l privească în ochi 
pe Tomas Nau. Ceilalţi... Anne Reynolt părea la fel de iritată și de 
agitată ca de obicei. Îi evita privirea fără probleme, pentru că nici ea nu 
se uita fix la el niciodată. Ritser Brughel arăta la fel de obosit ca Nau, 
dar din când în când afișa câte-un zâmbet straniu. Omul îl ţintuia 
nemilos din priviri; Vinh își dădu brusc seama că Brughel deborda de 
un triumf nerostit. Morţii — și ai lor, și ai lui — nu însemnau nimic pentru 
acest sadic. 

- Domnule responsabil de flotă. Vocea lui Nau îl trezi la realitate. În 
legătură cu conspirația lui J.Y. Diem... 

— Ştiam, domnule comandor. Rosti vorbele pe ton jumătate 
disprețuitor, jumătate confesiv. Am... 

Nau ridică braţul. 

— Știu. Dar ai fost un participant minor. l-am identificat și pe alții. 
Bătrânul Pham 'Trinli. Le-a furnizat acoperirea — și era să moară din 
cauza asta. 

Brughel chicoti. 

— Da, s-a fiert pe jumătate. Pun rămășag că n-a terminat cu 
smiorcăitul încă. 

Nau se întoarse către Brughel. Nu-i spuse nimic, doar îl fixă din ochi. 
După o secundă, Ritser înclină capul în semn că a priceput și adoptă 
atitudinea rezervată a comandorului. 

Nau se răsuci din nou spre Vinh. 

— Niciunul dintre noi nu-și permite să se înfurie sau să triumfe în 
această situaţie. Avem nevoie de toată lumea, și de Pham Trinli. 

Se uită la Vinh cu subînțeles, iar Ezr îl privi direct în ochi. 

— Da, domnule. Înţeleg. 

— O să vă chestionăm mai târziu în legătură cu complotul, domnule 
conducător de flotă. Suntem hotărâți să-i identificăm pe toţi cei care 
trebuie supravegheați în mod special. Deocamdată, avem de făcut 
lucruri mult mai importante decât să disecăm ce-a fost. 

— Dar după toate câte s-au întâmplat, tot mai vreţi să fiu 
conducătorul flotei? 

Urâse postul din tot sufletul. Acum îl ura și mai tare, din cu totul alte 


motive. 

Însă comandorul încuviinţă. 

— Ai fost persoana potrivită înainte, ești și acum. Mai mult, ne trebuie 
continuitate. Dacă mă accepţi drept conducător pe faţă şi din adâncul 
sufletului, vor spori șansele comunităţii privite în ansamblu. 

— Da, domnule. 

Uneori era posibil să-ți ispășești păcatele. Jimmy, Tsufe şi Pham Patil 
nu mai aveau ocazia s-o facă. 

— Bine. Din câte am înțeles, situaţia noastră fizică s-a stabilizat. Nu 
mai există urgenţe în curs de rezolvare. Dar cu Xin și Wen care e 
situația? Vor putea recupera blocurile de gheaţă pe care le urmăresc? 
Aprovizionarea lor cu combustibil e o prioritate. 

— Am pornit distileria, domnule. O să începem alimentarea ei în 
câteva kilosecunde. Puteau alimenta și taxiurile. Sper că blocurile de 
gheață vor fi stabilizate și adăpostite la umbră în patruzeci de 
kilosecunde. 

Nau o privi pe Anne Reynolt. 

— Estimarea e rezonabilă, domnule comandor. Toate celelalte 
probleme sunt sub control. 

— Atunci avem timp pentru cele mai importante, de ordin uman. 
Domnule Vinh, vom face câteva anunţuri mai târziu, în cursul zilei de 
astăzi. Vreau să le înţelegi. Atât ţie, cât şi lui Qiwi Lin Lisolet vi se va 
mulțumi pentru ajutorul dat în depistarea restului de conspiratori. 

— Dar... 

— Da, ştiu că apare un element artificial aici. Dar Qiwi nu a făcut 
niciodată parte din conspirație şi ne-a oferit ajutor de nădejde. Nau făcu 
o mică pauză. Biata fată a fost devastată. E copleșită de furie. De dragul 
ei și al întregii comunităţi, vreau să dai poveștii credibilitate. Vreau să se 
accentueze faptul că sunt mulţi Qeng Ho raţionali, care au promis 
solemn că vor lucra cu mine. 

Comandorul făcu o nouă pauză. 

— Şi acum, lucrul cel mai important. Mi-ai ascultat discursul, partea 
aceea despre a învăţa felul de a fi al emergențţilor? 

— Despre... focalizare? 

Despre ceea ce îi făcuseră Trixiei. 

În spatele lui Nau, rânjetul sadic scânteie din nou pe faţa lui Brughel. 


— Acesta este elementul principal, continuă comandorul. Poate că ar 
fi trebuit să fim mai deschiși în legătură cu el, dar perioada de instruire 
nu se terminase. Focalizarea e diferența dintre viață şi moarte în 
condiţiile actuale, Ezr. Vreau ca Anne să te ducă pe Hammerfest și să-ți 
explice totul. Tu vei fi primul. Vreau să înțelegeţi, să te împaci cu 
gândul. Când ai reușit, vreau să explici focalizarea oamenilor tăi, în așa 
fel încât ei s-o accepte, pentru a salva ce a mai rămas din misiunile 
noastre. 


Aşadar, secretul pe care Vinh insistase să-l afle, secretul pe care-l 
visase megasecunde la rând avea să-i fie dezvăluit. Ezr o urmă pe 
Reynolt pe coridorul central, spre ecluza taxiurilor. Fiecare metru 
parcurs însemna o bătălie pentru el. Focalizarea. Infecția pe care n-o 
puteau elimina. Virusul minţii. Îi trecuseră pe la urechi zvonuri, avusese 
coşmaruri, dar acum va afla adevărul. 

Reynolt îi făcu semn să intre în taxi. 

— Așază-te acolo, Vinh. 

Paradoxal, prefera să aibă de-a face cu Anne Reynolt. Ea nu-și masca 
disprețul și nu afișa expresia triumfătoare pe care Brughel o emana din 
tot corpul. 

Taxiul se etanșeiză și demară. Habitatul Qeng Ho era încă legat de 
conglomerat. Soarele ardea încă prea puternic ca să i se poată da 
drumul. Cerul purpuriu devenise iarăși negru, dar printre stele se 
vedeau șase cozi de comete — felurite blocuri de gheaţă care acum 
pluteau la o distanţă de câţiva kilometri. Wen și Xin erau pe undeva pe 
lângă ele. 

Hammerfest se afla la mai puţin de cinci sute de metri de habitatul 
Qeng Ho, un salt ușor pentru Reynolt, dacă ar fi vrut. Dar ea alese să 
străbată spaţiul în stil relaxat, confortabil. Dacă nu ai fi văzut totul 
înainte de Reaprindere, tot nu ţi-ai fi dat seama de amploarea 
dezastrului. Monștrii stâncoși nu se mai mișcau demult. Gheaţa și 
zăpada mobilă fuseseră redistribuite în umbră, în fragmente mari, apoi 
mai mici, tot mai mici, un morman fractalic. Numai că gheaţa se 
împuţinase, și nici din zăpadă nu mai rămăsese prea mult. Acum partea 
umbrită a conglomeratului era luminată de o lună strălucitoare — lumina 
reflectată de Arachna. Taxiul zbură la cincizeci de metri deasupra 


echipajelor care lucrau la reamplasarea jeturilor electrice. Ultima oară 
când verificase Ezr, Qiwi Lisolet era acolo, jos, supraveghind, mai mult 
sau mai puţin, operaţiunea. 

Reynolt se așezase pe locul de vizavi de el și își fixase centura. 

— Cei focalizaţi cu succes se află pe Hammerfest. Poţi vorbi aproape 
cu oricine vrei. 

Hammerfest arăta ca o proprietate personală elegantă. Era centrul 
luxos al operaţiunii emergente. Gândul îl mai mângâiase pe Ezr. Își 
zisese că Trixia și ceilalți vor fi tratați cum se cuvine aici. Poate că erau 
ținuți ca ostaticii din istoria Qeng Ho, ca acei O Sută din Pyorya cea 
îndepărtată. Dar niciun comerciant cu judecată n-ar construi vreodată 
un habitat pe o fundaţie din grămezi de pietre. Taxiul pluti deasupra 
unor turnuri de o frumuseţe misterioasă, un castel magic care se înălța 
de pe suprafața de cristal. În scurt timp, va afla ce anume se ascundea 
în el... Expresia lui Reynolt reuși, în sfârşit, să-i atragă atenţia. 

- Focalizare reușită? 

Reynolt scutură din umeri. 

— Focalizarea înseamnă controlarea virusului minţii. Am pierdut 
treizeci la sută la transformările inițiale; s-ar putea să mai pierdem în 
anii viitori. Pe cei mai bolnavi i-am mutat pe Comoara Îndepărtată. 

— Dar ce... 

— Taci şi-ascultă. 

Îi atrase atenţia un amănunt din spatele lui Vinh şi tăcu preţ de 
câteva secunde. 

— Mai ţii minte că ţi s-a făcut rău în ambuscadă. Ai bănuit că e un 
virus manipulat de noi; durata lui de incubare era o parte importantă 
din planurile noastre. Dar ceea ce nu ştii e că utilitatea militară a 
microbului e de importanță secundară. 

Era o afecţiune virală. Forma ei originală, naturală, făcuse milioane 
de victime în sistemul solar emergent, le nimicise civilizația... și 
pregătise terenul pentru epoca de expansiune actuală. Pentru că 
tulpinile originale ale virusului aveau o proprietate nouă: conţineau un 
tezaur de neurotoxine. 

— În secolele de după Era Flagelului, emergențţii au stăpânit virusul şi 
l-au folosit în serviciul civilizaţiei. Forma lui prezentă necesită ajutor 
special pentru a dărâma bariera sânge-creier şi se răspândește în creier 


fără să facă rău, infectând aproximativ nouăzeci la sută din celulele 
gliale. Acum putem controla eliberarea de neuroactive. 

Taxiul încetini și se roti cu precizie pentru a parca perfect în ecluza 
de pe Hammerfest. Arachna aluneca pe cer, o „lună” plină lată de 
aproape jumătate de grad. Planeta sclipea albă şi fără formă, plafonul 
de nori ascunzându-i renașterea vijelioasă. 

Ezr nici n-o observă. Imaginaţia lui căzuse prizonieră viziunii care 
pândea din spatele jargonului sec al lui Reynolt; virusul preferat al 
emergențţilor, penetrând creierul, înmulţindu-se cu zecile de milioane, 
picurând otravă într-un creier încă viu. Își aminti apăsarea cumplită din 
cap când landerul se ridicase de pe Arachna. Era boala, bătând cu 
pumnii la porţile minţii sale. Ezr Vinh și ceilalți din habitatul Qeng Ho 
respinseseră asaltul — sau poate că mai aveau creierul infectat, dar la ei 
boala nu se manifesta. Însă Trixia Bonsol şi oamenii lângă numele 
cărora văzuse pictograma primiseră un tratament special. În loc să 
vindece boala, oamenii lui Reynolt o întreţinuseră în creierele 
victimelor ca mucegaiul în pulpa fructului. Dacă în taxi ar fi existat cea 
mai mică urmă de gravitație, Ezr ar fi vomitat. 

— Dar de ce? 

Reynolt îl ignoră. Deschise trapa ecluzei și-l conduse în Hammerfest. 
Când vorbi din nou, o undă vagă de entuziasm se simți în tonul ei sec: 

— Focalizarea înnobilează. E cheia succesului emergent, un element 
mult mai subtil decât îți închipui. Nu e doar faptul că am creat un 
microb psihoactiv. Dezvoltarea lui în creier poate fi controlată cu 
precizie milimetrică şi, odată instalat, acţiunile ansamblului se pot ghida 
cu aceeași acuratețe. 

Vinh reacţionă atât de vag încât îi atrase atenţia chiar și lui Anne 
Reynolt. 

— Oare nu înţelegi? Putem îmbunătăţi aspectele de concentrare a 
atenţiei din conștiență: putem transforma oamenii în mecanisme 
analitice. 

Îi dădea toate amănuntele infame. Pe lumile emergente, procesul de 
focalizare era distribuit în ultimii ani de studiu ai specialiștilor, 
îmbogăţind experiența studenţilor pentru a crea genii. Pentru Trixia și 
ceilalți, procesul fusese mai brusc în mod necesar. Zile la rând, Reynolt 
şi tehnicienii ei manipulaseră virusul, declanșând expresii genetice care 


eliminau exact substanţele chimice ale gândului - controlate de 
calculatoarele medicale emergente care culegeau feedback din 
diagnosticele cerebrale convenţionale... 

— Şi acum instruirea este completă. Supraviețuitorii sunt mai pregătiţi 
să înceapă cercetările decât au fost vreodată. 


Reynolt îl conduse prin încăperi cu mobilă plușată și pereţi 
mochetaţi. Străbătură coridoare care se îngustau treptat, până când 
ajunseră în tuneluri care nu atingeau nici un metru în lățime. Era o 
arhitectură capilară pe care o văzuse în cărți... imagini din centrul unei 
tiranii urbane. În cele din urmă, se opriră în fața unei uşi simple. Ca şi 
celelalte din spatele ei, purta un număr și o plăcuţă de identificare: F042 
CERCETARE LINGVISTICĂ. 

Reynolt se opri. 

— Încă un lucru. Comandorul Nau crede că vei fi dat peste cap de 
ceea ce vei vedea. Ştiu că străinii au reacții extreme la primul contact 
cu o persoană focalizată. 

Lăsă capul pe-o parte, ca şi cum s-ar fi îndoit de sănătatea mintală a 
lui Ezr, apoi adăugă: 

— Deci. Comandorul m-a rugat să insist: focalizarea este, de obicei, 
reversibilă, cel puţin în mare măsură. 

Scutură din umeri, ca şi cum ar fi ţinut un discurs învăţat pe dinafară. 

— Deschide ușa. 

Ezr nu reuși să scoată o vorbă. 


Încăperea era mică, slab luminată de șase ferestre active. Lumina 
forma un nimb în jurul capului persoanei dinăuntru: păr scurt, siluetă 
zveltă, în uniformă simplă. 

— Trixia? murmură Ezr. 

Întinse mana ca s-o atingă pe umăr. Ea nu întoarse capul. Vinh își 
înăbuși groaza și își adună puterile ca să se uite la ea. 

— Trixia? 

Preţ de-o clipă, păru că se uită direct în ochii săi. Apoi se feri de 
atingerea lui și încercă să privească după el, la ferestre. 

— Îmi blochezi vederea. Nu văd! 

Vorbea pe un ton iritat, la limita panicii. 


Ezr lăsă capul jos şi se răsuci să vadă ce era atât de important de 
văzut pe ferestre. Pereţii din jurul Trixiei erau plini de grafice de 
structură și generaţii. O secțiune întreagă se ocupa de opţiuni de 
vocabular. Cuvinte în limba nesă și îmbinări n-la-unu cu fragmente 
imposibil de pronunţat. Era un mediu de analiză lingvistică tipic, deşi 
avea mai multe ferestre active decât ar folosi o persoană normală. 
Privirea Trixiei se plimba de la un punct la altul, degetele ei apăsând pe 
cele alese. Din când în când, bolborosea câte-o comandă. Avea o 
expresie de concentrare absolută. Nu era o privire pierdută, nici 
înspăimântătoare; o mai văzuse la ea atunci când o fascinase o 
problemă de limbă. 

Odată ce se dădu la o parte din calea ei, ieși din mintea ei. Era mai... 
concentrată... decât o văzuse până atunci. 

Ezr Vinh începea să înţeleagă. 

O privi câteva secunde, urmări tiparele extinse pe ferestre, opţiunile 
ei, schimbările de structură. Într-un sfârşit, o întrebă cu glas slab, 
aproape dezinteresat: 

— Ce mai faci, Trixia? 

— Bine. Răspunsul veni brusc, rostit exact pe tonul pe care-l folosea 
când era distrată. Cărţile din biblioteca păianjenilor sunt extraordinare. 
Am învăţat să mă descurc cu grafemele lor. Nu s-a mai întâlnit așa ceva. 
Păianjenii nu văd ca noi; fuziunea optică e total diferită la ei. Dacă n-ar 
fi fost manualele de fizică, nu mi-aş fi putut imagina noţiunea de 
grafeme disociate. 

Vorbea cu glas distant, ușor emoţionat. Nu se întoarse spre el când îi 
vorbi, ci continuă să lucreze cu degetele. Acum că se obișnuise cu 
lumina slabă, Ezr desluși amănunte înfricoșătoare. Uniforma ei era 
nouă, dar avea pete de consistenţa siropului pe partea din față. Părul 
Trixiei, deşi tăiat scurt, arăta încâlcit și gras. Un rest — mâncare? muci? 
— îi atârna pe faţă, chiar deasupra buzelor. 

Oare se poate îmbăia singură? Vinh privi în jos, la ușă. În cameră n-ar 
fi încăput trei persoane, dar Reynolt își vârâse capul și umerii prin 
deschizătură. Plutea lin pe coate. Se uita în sus, la Ezr și la Trixia, cu 
mare interes. 

— Dr. Bonsol s-a descurcat foarte bine, chiar mai bine decât lingviștii 
noștri, care sunt focalizaţi din facultate. Datorită ei, vom avea cunoştinţe 


despre limba păianjenilor înainte de a se trezi ei din hibernoterapie. 

Ezr puse din nou mâna pe umărul 'Trixiei. Ea se scutură a doua oară, 
nu cu un gest de furie sau teamă; ca și cum ar fi gonit o muscă 
enervantă. 

— Îţi mai aminteşti de mine, Trixia? 

Niciun răspuns. El însă știa sigur că-și amintea, dar pur și simplu nu 
era destul de important pentru ea ca să comenteze. O prinţesă vrăjită, 
pe care numai vrăjitoarele cele rele o puteau trezi. Dar asupra ei n-ar fi 
căzut niciun fel de vrajă dacă el ar fi ţinut cont de temerile ei, dacă ar fi 
fost de acord cu Sum Dotran. Îmi pare așa de rău, Trixia. 

Reynolt interveni: 

— Destul pentru prima vizită, domnule conducător de flotă. 

Îi făcu semn să iasă din cămăruţă. 

Vinh pluti înapoi. Trixia nu-și luă ochii de la ferestre. Cu atenţia ei 
încordată îl atrăsese la început. Era trilandeză, una din puţinii care 
veniseră în expediţia Qeng Ho fără prieteni apropiați şi chiar fără 
familie. Trixia visase să afle ce înseamnă cu adevărat extraterestru, să 
înveţe lucruri pe care niciun om nu le-a cunoscut vreodată. Visul îi 
fusese la fel de drag ca oricărui Qeng Ho temerar. Și acum avea lucrul 
pentru care se sacrificase... şi altceva nimic. 

În drum spre ușă, Ezr se opri şi o privi din spate. 

— Eşti fericită? o întrebă cu glas moale, fără să aștepte neapărat un 
răspuns. 

Ea nu se întoarse, dar încetă să-şi mai mişte degetele. Dacă atingerea 
şi chipul său nu-i făcuseră nicio impresie, câteva cuvinte prostești o 
determinară să se oprească. În capul ei mult iubit, întrebarea se 
strecurase printre straturile focalizate și era analizată. 

— Da, foarte fericită. 

Apoi degetele începură din nou să lucreze. 


Vinh nu-și aminti drumul înapoi în habitat și, ulterior, nu-i reveniră în 
memorie decât frânturi confuze. Îl zări pe Benny în zona docurilor. 

Benny avea chef de vorbă: 

— Ne-am întors mult mai rapid decât am crezut. Nici nu-ţi închipui ce 
ageri sunt piloţii lui Xin. Unul dintre ei e Ai Sun, adăugă în șoaptă. O 
ştii, de pe Mâna Invizibilă. Era la Navigare. E de-a noastră, Ezr. Dar parcă 


e moartă pe dinăuntru, ca piloții lui Xin și programatorii emergenți. Xin 
a spus că e focalizată. Şi că tu poţi să-mi explici. Ezr, ştii că tata e pe 
Hammerfest. Ce... 

Atât îşi mai amintea Ezr. Poate că strigase la Benny, poate că-l 
împinsese, pur și simplu, la o parte. Vreau să explici focalizarea oamenilor 
tăi, în aşa fel încât ei s-o accepte, pentru a salva ce a mai rămas din misiunile 
noastre. 

Când își recăpătă judecata... 

Se pomeni singur în parcul central al habitatului, fără să ştie cum 
ajunsese acolo. Parcul se întindea în jurul lui, vârfurile frunzoase ale 
copacilor se străduiau să-l atingă din cinci laturi. O zicală veche spunea 
că, fără bacteriolab, un habitat nu-și poate susţine locatarii; fără parc, 
locatarii își pierdeau sufletul. Chiar şi pe statoreactoarele rătăcite în 
abisul stelar, comandantul tot avea un bonzai. În habitatele mai extinse, 
cele vechi de o mie de ani din Canberra și Namgem, parcul era cea mai 
vastă zonă din toată structura, kilometru după kilometru de natură. Dar 
până şi cel mai mic parc se baza pe mileniile de ingeniozitate ale 
arhitecţilor Qeng Ho. Acesta dădea impresia de pădure deasă, de 
creaturi mari și mici la pândă în spatele copacilor celor mai apropiați. A 
menţine echilibrul vieții într-un parc atât de mic probabil că era cel mai 
dificil proiect din habitat. 

Parcul se colora în lumina amurgului, mai întunecat în partea de jos. 
În dreapta, în spatele arborilor, Ezr desluşi ultimele sclipiri albastre 
precum cerul. Întinse o mână după alta şi se trase la sol. Fu un drum 
scurt; parcul nu avea nici doisprezece metri de la un cap la altul. Vinh 
se cuprinse cu brațele în mușchiul gros, lângă un trunchi de copac, și 
ascultă sunetele pădurii învăluite de amurgul răcoros. Un liliac fâlfâi pe 
cer, fluturii bâzâiau melodios într-un cuib. Liliacul era, mai mult ca sigur, 
artificial. Un parc atât de mic nu avea cum să găzduiască animale mari 
sau iuți, dar fluturii trebuie să fi fost adevărați. 

Pentru câteva clipe binecuvântate, gândurile îi adormiseră toate... 
pentru a reveni tăioase, ca nişte lame proaspăt ascuţite. Jimmy murise. 
La fel Tsufe și Pham Patil. Murind, luaseră cu ei sute de oameni, inclusiv 
cei care știau ce-ar fi de făcut acum. Totuşi, eu trăiesc. 

Acum o jumătate de zi, dacă ar fi știut ce se întâmplase cu Trixia, şi- 
ar fi pierdut minţile de furie. Acum furia devenise o rușine sufocantă. 


Ezr Vinh contribuise la moartea celor de la bordul Comorii Îndepărtate. 
Dacă Jimmy ar fi „reușit” mai mult, ar fi murit și cei din Hammerfest. 
Oare a fi prost şi a sprijini oameni proști și violenţi era la fel de rău ca a 
te lansa într-o ambuscadă trădătoare? Wu, nu, nu! Cu toate acestea, 
trăgând linia, ajunse la concluzia că Jimmy omorâse o bună parte din 
oamenii care supraviețuiseră ambuscadei. Jar eu trebuie să îndrept 
lucrurile. Acum trebuie să le explic cumva alor mei focalizarea, în aşa fel 
încât ei s-o accepte, pentru a salva ce-a mai rămas din misiunile noastre. 

Îl sufocă un suspin. Trebuia să-i convingă pe alţii să accepte un lucru 
pe care el ar fi fost gata să-l împiedice chiar cu preţul vieţii. Nici anii de 
școală, nici lecturile, nici cei nouăsprezece ani trăiţi nu îl învăţaseră că 
există poveri atât de grele. 

O luminiţă licări în apropiere. Crengile foșniră și se dădură la o parte. 
Cineva intrase în parc şi bolborosea lângă luminișul din mijloc. Lumina 
sclipi scurt pe faţa lui Vinh, apoi se stinse. 

— Aha. Mi-am închipuit eu că o să cobori la sol. 

Era Pham Trinli. Bătrânul apucă o creangă joasă şi se așeză pe 
mușchi, lângă Vinh. 

— Adună-ţi puterile, tinere. Diem a simţit exact ce trebuie. L-am 
ajutat cât am putut, dar era un neglijent și-un impulsiv — mai ţii minte ce 
impresie lăsa? N-am crezut că e atât de prost, și acum au murit o 
grămadă de oameni. Ei, se mai întâmplă și căcaturi. 

Vinh întoarse capul în direcţia din care auzea cuvintele; chipul 
celuilalt era un glob cenușiu în amurg. O clipă, Vinh şovăi în pragul 
mâniei. Ce bine i-ar fi făcut să-i zdrobească mutra! În schimb, se afundă 
mai mult în întuneric și aşteptă să se calmeze. 

— Da. Se mai întâmplă. 

Poate că o să ţi se întâmple şi ție. Nau sigur plantase microfoane în 
parc. 

— Ai curaj. Îmi place. 

Din cauza întunericului, Vinh nu-și dădu seama dacă celălalt zâmbea 
sau dacă să-i ia în serios complimentul insipid. Trinli alunecă mai 
aproape de el și vorbi cu glas scăzut: 

— Nu mai pune la suflet. Câteodată trebuie să mergi mai departe și să 
te împaci cu situaţia. Şi cred că pot să-l manipulez pe individul ăla, Nau. 
Discursul pe care l-a ţinut... Ai observat? După câte morţi a provocat 


Jimmy, a fost serviabil. Jur că s-a inspirat din istoria noastră. 

Deci există clovni și în iad. Pham Trinli, militarul rigid îmbătrânit, a 
cărui idee de conspirație era să stea la taifas în șoaptă, în parcul central 
al unui habitat. Complet rupt de realitate. Mai rău, înțelegea multe 
lucruri pe dos... 

Stătură în semiobscuritate câteva secunde la rând. Din fericire, Trinli 
tăcu. Prostia lui era un sac de pietre care-l adâncea pe Vinh în lacul 
disperării. Nu făcea decât să-i răscolească durerea. Tâmpeniile îi 
dădeau prilejul să se ia și de altceva, în afară de propria persoană. 
Discursul lui Nau... serviabil? Într-un fel. Nau era victima în afacerea 
asta. Nu, toţi erau victime. Acum singura cale era să coopereze. Medită 
la cuvintele comandorului. Hm... Unele exprimări erau într-adevăr 
împrumutate din discursul lui Pham Nuwen de la Brisgo Gap. Brisgo 
Gap reprezenta un moment de răscruce sublim în istoria Qeng Ho, 
când comercianții salvaseră o civilizație dezvoltată și miliarde de vieţi. 
În măsura în care un eveniment de asemenea amploare poate fi legat 
de un singur punct în spaţiu-timp, Brisgo Gap stătea la originea erei 
Qeng Ho moderne. Asemănările cu situaţia actuală erau aproape 
inexistente... exceptând faptul că și atunci oamenii de pretutindeni 
cooperaseră și triumfaseră, în ciuda trădării ordinare. 

Discursul lui Pham Nuwen fusese transmis de multe ori, de-a lungul 
și de-a latul Spaţiului Uman, în ultimele două sute de ani. Nu era de 
mirare că Nau îl cunoștea. Luase o expresie de ici, una de colo... 
căutase un fond comun... numai că ideea lui de „cooperare” însemna 
acceptarea focalizării şi transformarea 'Trixiei Bonsol. Vinh își dădu 
seama că o parte din mintea lui sesizase asemănările; chiar îl mișcaseră. 
Însă era cu totul altceva să i se demonstreze clar plagiatul. Atât de 
nimerite vorbele, iar la sfârşit Ezr trebuia să accepte... focalizarea. 

Rușinea şi vina îl apăsaseră greu în ultimele două zile. Acum își 
punea întrebări. Jimmy Diem nu-i fusese niciodată prieten. Avea mai 
mulți ani decât el și de la bun început îi fusese șef, instructor sever. 
Încercă să se gândească la el, să-l privească din afară. Ezr nu era o 
valoare în sine, dar crescuse printre elitele familiei Vinh.23. Mătușile, 
unchii și verişorii lui făceau parte dintre comercianții prosperi din 
această zonă a Spaţiului Uman. Ezr îi ascultase şi se jucase cu ei din 
fașă... iar Jimmy Diem pur și simplu nu intra în categoria lor. Jimmy 


muncea mult, dar îi lipsea imaginaţia. Urmărea țeluri modeste, un lucru 
bun, întrucât, deşi era foarte muncitor, de-abia se descurca cu un singur 
echipaj de lucru. Hm... Niciodată nu m-am gândit la el așa. O surpriză 
neplăcută, care îl făcea dintr-odată pe Jimmy, şeful cel pragmatic, mult 
mai agreabil, o persoană care-ţi putea deveni prieten. 

Şi, tot dintr-odată, Ezr îşi dădu seama cât de greu trebuie să-i fi fost 
lui Jimmy să intre în jocul amenințărilor cu miză mare al lui Tomas Nau. 
Nu avea talent pentru așa ceva şi, în final, făcuse niște calcule greșite. 
Individul nu voia decât să se însoare cu Tsufe Do și să avanseze în 
rândul conducătorilor de mijloc. Wu e logic. Vinh conștientiză brusc 
întunericul din jur, sunetul fluturilor dormind în copaci. Simțea 
umezeala mușchiului prin pantaloni și cămașă. Încercă să-și amintească 
exact discuţiile auzite prin difuzoarele din auditoriu. Vocea fusese a lui 
Jimmy, fără îndoială. Recunoscuse accentul cu care se vorbea limba 
nesă în familia Diem. Dar tonul și exprimarea sugeraseră siguranță de 
sine, aroganță și... puţină voioșie. Jimmy Diem n-ar fi fost niciodată 
capabil să se prefacă entuziast. Şi nici n-ar fi fost vreodată atât de 
entuziast. 

Toate astea duceau la o singură concluzie. Le-a fost greu să imite 
vocea și accentul lui Jimmy, dar până la urmă au reușit. Care erau 
celelalte minciuni? Jimmy nu omorâse pe nimeni. Seniorii Qeng Ho 
fuseseră uciși înainte ca el, Tsufe Do şi Pham Patil să ajungă la bordul 
Comorii Îndepărtate. Înalta moralitate a lui Tomas Nau avea la temelie 
victime peste victime. Vreau să explici focalizarea oamenilor tăi în așa fel 
încât ei s-o accepte pentru a salva ce a mai rămas din misiunile noastre. 

Vinh ridică ochii la ultima rază luminoasă de pe cer. Stele pâlpâiau 
pe ici, pe colo, printre ramuri, un paradis fals, pe o boltă aflată la 
depărtare de ani-lumină. Îl auzi pe Pham Trinli foindu-se. Bătrânul îl 
bătu stângaci pe umăr și silueta lui deșirată se ridică de la sol. 

— E bine, nu mai urli. Mi-am dat eu seama că-ţi trebuie puţină 
sinceritate. Nu uita, trebuie să mergi mai departe şi să te împaci cu 
situația. Nau e un tip moale; putem să-l manevrăm. 

Ezr tremura. Un răcnet de furie i se năștea în gât. Îl înăbuși, îl 
transformă într-un suspin și vibrația înverșunării deveni un tremur 
extenuat. 

— D-da. Trebuie să mergem mai departe. 


— Bravo, eşti deştept. 

Trinli îl bătu iar pe umăr, apoi se întoarse și-și croi drum printre 
vârfurile arborilor. Ezr își aminti cum îl descrisese Ritser Brughel după 
Reaprindere. 

Bătrânul era imun la manipularea morală a lui Tomas Nau. Dar nu 
conta, pentru că 'Trinli era un laş care se păcălea singur. Trebuie să mergi 
mai departe şi să te împaci cu situația. 

Jimmy Diem singur făcea cât nenumărați Pham 'Trinli la un loc. 

Tomas Nau îi manipulase pe toți cu multă inteligenţă. Furase mințile 
Trixiei și ale sute de oameni. Îi omorâse pe toți cei care ar fi jucat un rol 
însemnat. Și se folosise de crime ca să-i transforme pe cei rămași în 
viaţă în uneltele lui. 

Ezr ridică privirea la stelele artificiale, la crengile copacilor, îndoite 
ca niște gheare pe cer. Cine știe, dacă împingi un om prea departe, îl 
nenorocești și nu mai poate fi o unealtă. Cu ochii la ghearele negre din jur, 
Vinh simţi că mintea i-o lua razna în mai multe direcţii. O parte din el 
urmărea pasivă, uimită, cum Ezr Vinh se dezintegra cu atâta intensitate. 
Alta se retrăgea în sine, se îneca în apele durerii; Sum Dotran nu se va 
mai întoarce niciodată, nici S.J. Park, iar promisiunea că Trixia își va 
reveni era cu siguranță o minciună. Dar exista și al treilea Ezr, rece, 
rațional, criminal. 

Şi pentru Qeng Ho, şi pentru emergenti, Exilul se va prelungi decenii 
la rând. Majoritatea timpului îl vor petrece în stare inactivă, în 
hibernoterapie... dar tot mai aveau ani mulţi în față. lar Tomas Nau 
avea nevoie de toți supraviețuitorii. Deocamdată, Qeng Ho erau bătuți, 
violaţi și — așa trebuia să creadă comandorul — amăgiţi. Latura aceea 
rece din mintea lui Ezr, cea capabilă să ucidă, făurea gânduri criminale 
pentru viitor. Nu asta era viaţa pe care o visase. Nu va avea prieteni în 
care să se încreadă. Va fi înconjurat de inamici și proști. Văzu lumina lui 
Trinli dispărând la intrarea în parc. Tâmpiţii ca el puteau fi folosiți. Câtă 
vreme nu erau amestecați Qeng Ho competenți, Trinli juca rolul 
pionului de sacrificiu. Tomas Nau îi atribuise lui Ezr un rol pe viaţă, iar 
cea mai mare răsplată pentru el ar putea fi răzbunarea, nimic altceva. 
(Poate șansa — încercă să spună partea aceea din el care nu făcea decât 
să privească — poate șansa ca Reynolt să nu fi minţit în privinţa Trixiei și 
a focalizării reversibile.) 


Ezr cel rece și rațional contemplă pentru ultima oară anii de muncă 
migăloasă care vor urma... apoi se retrase, pentru moment. Nu se 
îndoia de existența camerelor de supraveghere. Mai bine să nu pară 
prea liniștit, după câte s-au întâmplat. Se retrase în sinea lui, ghemuit, şi 
se predă în braţele lui acelui Ezr Vinh care avea voie să plângă. 


PARTEA A DOUA 

Numai minţile cele mai lipsite de originalitate ar contrazice zicala 
următoare: „La soare nou, lume nouă.” E-adevărat, Soarele cel Nou nu 
afectează miezul planetei, iar contururile continentale rămân și ele 
aceleași. Însă furtunile de aburi din primul an al soarelui erodează 
resturile uscate ale formelor de viață existente cândva la suprafaţă. 
Păduri și jungle, preerii și mlaștini, toate trebuie s-o ia de la capăt. Din 
creaţiile de la suprafaţă ale lumii păianjenilor, numai clădirile de piatră 
din văile ferite ar putea rezista. 

Viaţa purtată de spori se răspândește rapid, purtată de furtuni pentru 
a înmuguri din nou și din nou. În anii de început, animalele mai mari 
poate că-și scot nasurile din vizuini și încearcă să profite de avantajul de 
a domina terenuri întinse, dar e o încercare mortală. „Nașterea lumii 
noi” este atât de violentă, încât metafora este, evident, exagerată. 

... Cu toate acestea, după al treilea sau al patrulea an, încep să apară 
pauze între furtuni. Avalanșele și valurile de aburi se reduc, iar plantele 
reușesc să supraviețuiască de la an la an. Pe timp de iarnă, când 
vânturile se domolesc și furtunile se răresc, sunt momente când te poți 
uita la pământ și-ți poţi imagina că, în această etapă a soarelui, viaţa se 
manifestă cu exuberanţă. 


Mândria Concordiei era încă o dată terminată, o autostradă mai 
impresionantă decât fusese vreodată. Victory Smith conducea 
automobilul sport cu peste nouăzeci de kilometri pe oră pe drum drept, 
încetinind la numai cincizeci când schimbau brusc direcția. Lui 
Hrunkner Unnerby, cocoţat pe stinghia lui din spate, îi stătea inima în 
loc ori de câte ori dădea cu ochii de o prăpastie. Se ţinea de stinghie cu 
toate mâinile și picioarele. Dacă nu s-ar fi prins de ea cu atâta forţă, 
sigur ar fi căzut de pe automobil la ultima curbă. 

— Sunteţi sigură că nu vreţi să conduc eu, doamnă? întrebă el. 

Smith râse. 

— Şi să stau eu acolo, în locul tău? Nici vorbă. Ştiu ce groaznic e să 


priveşti de pe stinghia din spate. 

Sherkaner Underhill lăsă capul pe-o parte și-l scoase pe fereastra 
laterală. 

— Aăă... n-am ştiut niciodată cât de palpitantă e această călătorie 
pentru pasageri. 

— Bine, am priceput. 

Smith încetini și conduse mai prudent decât ar fi făcut-o oricare 
dintre ei dacă ar fi fost singuri. De fapt, condiţiile de drum erau 
excelente. Un vânt fierbinte alungase furtuna, lăsând suprafața uscată și 
curată. Peste o oră, aveau să ajungă din nou în ceaţă. Drumul de munte 
trecea pe sub nori zdrenţăroși, care se mișcau repede, iar spre sud 
ploaia întuneca pământul. Era cea mai deschisă priveliște de pe toată 
șoseaua. Pădurea nu avea decât doi ani și arborii mici, cu coajă groasă, 
dădeau frunze. Majoritatea copacilor tineri nu atingeau nici un metru în 
înălțime, deși pe ici, pe colo câte-un lăstar sau o tufă atingea doi-trei 
metri. Vegetaţia se întindea pe kilometri întregi, întreruptă din când în 
când de avalanşe maronii sau șuvoaie de cascadă. În această fază a 
soarelui, Pădurea Apuseană parcă era pajiștea lui Dumnezeu, iar 
călătorii vedeau oceanul de jos din aproape orice punct de pe Mândria 
Concordiei. 

Hrunkner slăbi puţin strânsoarea stinghiei. În spatele lor, văzu echipa 
de securitate a lui Smith apărând de după ultima curbă. În general, 
escorta reuşise să se ţină aproape de ei. Printre alte motive, furtuna și 
ploaia o obligaseră până acum pe Victory să meargă cu viteză foarte 
redusă. Acum mai mult se târau, și Hrunkner nu i-ar fi condamnat pe 
membrii echipei de securitate dacă s-ar fi supărat. Din nefericire, nu se 
puteau plânge decât unei singure persoane, comandantului lor, iar acela 
era Victory Smith. Purta uniformă de maior din Corpul de Intendenţă al 
Concordiei. N-ar fi o minciună prea gogonată, pentru că Spionajul era 
considerat o ramură a Intendenţei ori de câte ori o cerea situația. Dar 
Smith nu era maior. Unnerby trecuse în rezervă de patru ani, dar tot se 
mai întâlneau cu amicii de pahar... şi ştia exact cum fusese câștigat 
Marele Război în cele din urmă: dacă Victory Smith nu era noul şef al 
Agenţiei de Informaţii din Concordia, Unnerby ar fi fost foarte surprins. 

Mai apăruseră și alte surprize — adică le luase drept surprize, până 
când se gândise mai bine la ele. Acum două zile, Smith îi dăduse telefon 


să-l cheme înapoi în serviciu. Astăzi, când apăruse la atelierul lui din 
Princeton, se așteptase oarecum la o escortă discretă, dar prezenţa lui 
Sherkaner Underhill îl luase pe neașteptate. Nu la fel de surprinzătoare 
fusese bucuria de a-i revedea pe cei doi. Hrunkner Unnerby nu 
ajunsese renumit pentru rolul lui în scurtarea Marelui Război; trebuia să 
mai treacă încă cel puţin zece ani până când se desigilau documentele 
despre aventura lor prin Întuneric. Dar partea lui de recompensă pentru 
misiunea aceea fusese de douăzeci de ori mai mare decât economiile 
lui de-o viață. Așa că, în cele din urmă, găsise o scuză pentru a se 
retrage, o şansă de a profita de pregătirea lui de inginer. 

În primii ani ai Soarelui Nou, avuseseră enorm de lucru, în condiţii la 
fel de riscante ca în bătălie. În unele cazuri, chiar trebuiseră să lupte. 
Până și într-o civilizație modernă, în această fază a soarelui, trădarea — 
hoţie, crimă, refugii ilegale — era ceva obișnuit. Hrunkner Unnerby își 
făcuse datoria cu brio, deci poate cea mai mare surpriză era cât de ușor 
îi fusese lui Victory Smith să-l convingă să accepte o înrolare de treizeci 
de zile. „Numai cât să afli ce punem la cale și să te hotărăști dacă vrei să 
te întorci pentru o perioadă mai lungă.” 

Așa că plecase în călătorie spre Comandamentul Teritorial. Până 
acum, o considerase o vacanţă binevenită, o întâlnire cu prieteni vechi 
(nu se întâmplă prea des ca un sergent să aibă un general drept șofer). 
Sherkaner Underhill rămăsese același geniu ţicnit, deşi boala care-i 
afectase terminaţiile nervoase în refugiul ad-hoc îl făcea să pară mai 
bătrân. Smith era mai deschisă și mai voioasă decât o văzuse vreodată. 
La douăzeci de kilometri de Princeton, după ce trecuseră de şirurile de 
case provizorii, la poalele Şirului Apusean, cei doi îi dezvăluiseră 
secretul lor personal: 

— Ce-aţi făcut? întrebase Unnerby, mai-mai să alunece de pe stinghia 
lui. 

Cădea o ploaie fierbinte; poate că nu auzise bine. 

- M-ai auzit, Hrunkner. Generalul și cu mine suntem soț și soție. 

Underhill rânjea ca un idiot. Victory Smith ridică o mână ascuţită. 

— Corecţie. Nu-mi mai spune general. 

De obicei, Unnerby reușea să-și mascheze mai bine uimirea; până şi 
Underhill văzu că arată ca luat din oală, așa că-și lăţi rânjetul. 

— Sigur ţi-ai dat seama că se petrecea ceva între noi înainte de 


Întunericul cel Mare. 

— Păi... 

Da, dar n-avea cum să iasă ceva, nu când Sherkaner se pregătea să 
pornească în aventura aceea riscantă pe Întuneric. Hrunkner îi 
compătimise întotdeauna pe cei doi din cauza asta. 

În realitate, făceau o echipă grozavă. Sherkaner Underhill avea mai 
multe idei sclipitoare decât oricare alți zece indivizi pe care-i știa 
sergentul; însă cele mai multe erau absolut impracticabile, adică nu se 
puteau aplica într-o viaţă. Pe de altă parte, Victory Smith avea fler 
pentru planurile realizabile. Păi, dacă nu și-ar fi făcut ea apariţia la timp 
în după-masa aceea de demult, Unnerby i-ar fi ars una lui Underhill și l- 
ar fi trimis direct înapoi în Princeton, iar planul lui nebunesc de a 
câștiga Marele Război s-ar fi irosit. Așadar, nu-l surprindea căsătoria lor, 
ci momentul ales pentru ea. lar dacă Victory Smith era acum Directorul 
Agenţiei de Informaţii, Concordia avea să câștige enorm. Un gând urât i 
se strecură în minte, apoi îi ieşi singur pe gură: 

— Dar copii? Nu acum, bineînţeles. 

- Ba da. Doamna general e însărcinată. O să car doi pui în spate 
peste nici jumătate de an. 

Stânjenit, Hrunkner se pomeni că-și suge mâinile pentru mâncat. 
Bolborosi ceva neinteligibil. Conduseră jumătate de minut în tăcere, cu 
ploaia fierbinte șuierând pe parbrize. Cum au putut să le facă așa ceva 
propriilor copii? 

Într-un sfârşit, doamna general murmură: 

— Te deranjează, Hrunkner? 

Unnerby vru să-și înghită iar mâinile. O cunoștea pe Victory Smith 
din ziua în care ea venise la Comandamentul Teritorial, un nou 
locotenent junior grozav, o domnişoară cu nume necunoscut și o 
tinerețe imposibil de ascuns. În armată vezi de toate și toată lumea te 
ghiceşte de la bun început. Locotenentul junior era cu adevărat nou; 
Smith se născuse defazată. Cu toate acestea, primise destulă educație 
ca să intre la școala de ofițeri. Se zvonea că era odrasla unui bogătan 
pervers de pe Coasta de Est; în cele din urmă, familia individului îi 
renegase și pe el, şi pe fiica lui care n-ar fi trebuit să se nască. Unnerby 
își aminti defăimările și alte întâmplări, mai urâte, care o urmăriseră 
peste tot în primul sfert de an. În fapt, ghicise că e făcută pentru 


măreție încă din felul în care rezistase ostracizării, din inteligenţa şi 
curajul cu care înfruntase rușinosul moment al nașterii ei. 

Într-un sfârșit, îi reveni graiul: 

— Hârc! Da, doamnă. Știu. Nu vreau să par nerespectuos. Am fost 
crescut să cred într-un anumit mod de viaţă. 

Adică acela al oamenilor cumsecade. Oamenii cumsecade îşi concep 
copiii în Anii Palizi şi îi aduc pe lume odată cu Soarele Nou. 

Generalul nu răspunse, dar Underhill îl bătu prieteneșşte cu dosul 
mâinii. 

— Stai liniștit, domnule sergent. Ar fi trebuit să vezi cum a reacţionat 
verișorul meu. Dar așteaptă; lucrurile se schimbă. Când vom avea timp, 
o să-ți explic de ce nu mai au rost regulile vechi. 

Acesta era cel mai tulburător lucru la Sherkaner Underhill: probabil 
că putea justifica imediat comportamentul lor și, în același timp, se 
ţinea la o distanță binecuvântată de furia pe care o stârnea în ceilalți. 

Dar momentul stânjenitor trecuse. Dacă cei doi reușeau să facă față 
naturii puritane a lui Hrunkner, el va face tot posibilul să le ignore... 
capriciile. Cerul îi era martor că se lovise de lucruri și mai grave în 
război. Pe lângă asta, Victory Smith era genul care-și modela caracterul 
după propria bunăcuviință și, odată modelat, era mai profund decât 
orice altul pe care-l cunoștea Hrunkner. 

În ceea ce-l privea pe Underhill... mintea lui plutea deja în altă parte. 
Tremurul nervos îl făcea să pară mai bătrân, dar avea mintea mai 
ascuţită — sau mai excentrică — decât înainte. Sărea de la o idee la alta și 
nu se odihnea niciodată ca o persoană normală. Ploaia se oprise, bătea 
un vânt fierbinte și uscat. Când ajunseră pe un teren abrupt, Unnerby 
aruncă o privire la ceas și începu să numere câte aiureli scoate 
Underhill pe gură în următoarele minute. Arătând cu degetul spre coaja 
solidă a primilor copaci care creșteau în pădure, Sherkaner se întrebă 
cum ar arăta lumea lor dacă păianjenii ar renaşte din spori după fiecare 
perioadă de Întuneric, în loc să iasă la suprafață gata maturizați și cu 
copii după ei. Apăru o deschizătură în plafonul de nori undeva în faţă, 
din fericire, la câţiva kilometri lateral față de drum. Preţ de câteva 
minute, simţiră albeaţa dogoritoare a soarelui. Norii străluceau atât de 
tare, încât trebuiră să protejeze partea aceea a mașinii. În sus, soarele 
pârjolea versantul muntelui, iar Sherkaner Underhill se întrebă dacă n- 


ar putea construi cineva „ferme, de căldură” în vârful munților, în care 
diferenţele de temperatură să fie utilizate pentru a da curent orașelor de 
la poale. O creatură verde traversă drumul rapid, evitând în ultima clipă 
roțile automobilului. Sherkaner se legă și de asta, făcând observaţii 
legate de evoluţie și automobil. (lar Victory îi atrase atenţia că evoluţia 
merge și înainte, și înapoi.) O, dar Underhill avea o idee de transport 
mult mai sigur și mai rapid decât automobilele, chiar decât aparatele de 
zbor. 

— Zece minute de la Princeton la Comandamentul Teritorial, 
douăzeci ca să străbaţi continentul. Vezi, sapi tuneluri în arcuri de timp 
minim, scoţi aerul din ele și lași gravitația să lucreze singură. 

După ceasul lui Unnerby, urmă o pauză de cinci secunde. Apoi: 

— Aoleu, avem o mică problemă. Soluţia cu timpul minim presupune 
să sapi tuneluri cam lungi... să zicem, cam de o mie de kilometri. Cred 
că nici pe general nu l-aş convinge să-l finanţeze. 

— Poţi să fii convins! 

Și cei doi începură să dezbată îndelung ce e mai bine, să 
construiască tuneluri nu atât de eficiente sau să zboare. În cele din 
urmă, se dovedi că ideea cu tunelul era o tâmpenie. 

După o vreme, Unnerby pierdu șirul aiurelilor lui Sherkaner. Întâi de 
toate, Underhill se arătă foarte interesat de firma lui de construcții. Era 
un bun ascultător, iar întrebările lui îi dădură idei care altfel nici nu i-ar 
fi trecut prin cap. Unele puteau chiar să-i aducă bani. O grămadă de 
bani. Hm... 

Smith remarcă: 

— Hei, mie sergentul ăsta îmi e de folos dacă e sărac și are nevoie de 
un bonus generos sub formă de perioade de înrolare. Nu-i da idei de 
îmbogăţire! 

— lartă-mă, dragă. Dar scuza lui Underhill nu suna prea convingător. 
A trecut multă vreme, Hrunkner. Aș vrea să ne fi văzut mai des în anii 
trecuţi. Mai ţii minte ideea aia grozavă a mea, ăăă... 

— ... aiureala aia unică? 

— Exact! 

— Ţin minte că, înainte să ne cuibărim în bârlogul ăla al oculţilor, 
bălmăjeai ceva despre ultima oară când civilizaţia o să doarmă de la 
începutul până la sfârşitul Întunericului. După aceea, la spital, tot 


despre asta bolboroseai. Ar trebui să te apuci de scris science-fiction, 
Sherkaner. 

Underhill dădu nepăsător din mână, ca și cum ar fi luat spusele lui 
Unnerby drept un compliment. 

— De fapt, să știi că s-a scris literatură pe tema asta. Dar, zău, 
Hrunkner, era noastră e prima în care putem transpune ideea în 
realitate. 

Hrunkner scutură din umeri. Mersese prin Întunericul cel Mare; şi 
acum i se făcea rău când se gândea. 

— Sunt convins că vor mai avea loc nenumărate expediţii pe 
Întuneric, mai mari și mai bine echipate decât a noastră. E o idee 
captivantă și sunt sigur că gene... că maiorul Smith are şi ea fel de fel 
de planuri. Chiar mi-am imaginat bătălii măreţe în toiul Întunericului. 

— Trăim o nouă eră, Hrunkner. Uită-te în jur, să vezi progresele 
științei. 

Luară ultima curbă pe teren uscat și plonjară într-un zid de ploaie 
fierbinte — furtuna pe care o văzuseră din nord. Smith nu fu luată prin 
surprindere. Ridicaseră geamurile aproape complet și mergeau cu 
treizeci de kilometri pe oră când îi învălui ploaia. Totuși, condiţiile de 
drum se înrăutăţiră brusc. Geamurile se abureau prea repede pentru 
suflantele automobilului, iar stropii erau atât de deși, încât nici cu 
luminile roşii aprinse nu vedeau marginea drumului. Ploaia care 
pătrundea printre crăpături era caldă ca saliva de bebeluș. În spatele lor, 
se conturau în beznă doi ochi de un roșu aprins. Se apropia escorta lui 
Smith. 

Numai cu mari eforturi reuși Unnerby să uite de ploaie și să-și 
amintească ce spunea Underhill. 

— Am auzit şi eu despre „Era Ştiinţei”, Sherk. Asta e avantajul meu în 
construcții. În ultimii Ani Palizi, aveam deja radio, avion, telefon, 
înregistrări de sunete. Şi progresul continuă și acum, după Soarele Nou, 
de când a început reconstrucția. Automobilul tău e o îmbunătăţire 
incredibilă față de Relmeitchul pe care-l conduceai înainte de Întuneric 
şi care a fost scump la vremea lui. (Unnerby avea de gând să afle într-o 
zi cum de reușise Sherk, cu bursa lui de student, să aibă așa o mașină.) 
Fără îndoială, e cea mai interesantă eră în care am sperat să trăiesc. În 
curând, avioanele vor dobori bariera sunetului. Coroana construiește un 


sistem național de autostrăzi. Nu cumva e și mâna ta acolo, doamnă 
maior? 

Victory zâmbi. 

— Nu-i nevoie. Sunt foarte mulţi ofițeri de intendenţă care se ocupă 
de sistemul de autostrăzi. S-ar construi şi fără ajutor guvernamental, dar 
în felul acesta îl ţinem sub control. 

— Deci se petrec lucruri mari. Peste treizeci de ani — până se lasă din 
nou Întunericul — nu m-aş mira să văd trafic aerian mondial, 
videotelefoane, poate și relee care orbitează lumea, așa cum lumea 
orbitează soarele. Dacă putem evita un alt război, am de gând să trăiesc 
ca-n povești. Dar ideea ta, că întreaga noastră civilizaţie va rezista pe 
Întuneric — nu te supăra, bătrâne caporal, dar cred că te-ai încurcat în 
socoteli. Pentru asta ar trebui să recreăm soarele. Ştii de câtă energie e 
nevoie? Ţin minte de câtă a fost nevoie pentru susținerea excavatorilor 
noștri după ce s-a ridicat Întunericul, în timpul războiului. Am ars mai 
mult combustibil în operaţiunile alea decât în tot războiul. 

Ha! De data asta, Sherkaner nu avu un răspuns pregătit. Unnerby își 
dădu seama că aștepta să vorbească generalul. După o clipă, Victory 
Smith ridică o mână. 

— Până acum, toate au decurs fără poticneli, sergent. Ştiu, ai aflat 
niște lucruri pe care dușmanii le-ar putea folosi... Ai ghicit, evident, 
care e funcția mea actuală. 

— Da. Felicitări, doamnă. După generalul Strut Greenval, sunteți cea 
mai în măsură să ocupați funcţia aceasta. 

— O... mulțumesc, Hrunkner. Dar eu vreau să spun că pălăvrăgeala 
lui Sherkaner ne-a adus discuţia exact la motivul pentru care ţi-am 
cerut să te înrolezi din nou pentru treizeci de zile. Ceea ce vei auzi e 
Strategic Secret. 

— Da, doamnă. 

Nu se așteptase să i se prezinte misiunea atât de brusc. Afară, 
gemetele furtunii se înteţiră. Smith înainta greu, cu nici treizeci de 
kilometri pe oră chiar pe drum drept. În primii ani ai Soarelui Nou, până 
şi zilele înnorate erau periculos de fierbinţi, dar furtuna de acum era 
atât de violentă, încât cerul dobândi culoarea unui amurg de nepătruns. 
Vântul clătina automobilul, încercând să-l abată de la drum. Interiorul 
lui era ca o saună. 


Smith îi făcu semn lui Sherkaner să continue. Underhill se propti cu 
spatele de stinghie și vorbi pe ton ridicat, ca să fie auzit prin urletele 
furtunii: 

— Din întâmplare, să știi că mi-au ieșit socotelile. După război, mi-am 
făcut reclamă ideilor în faţa mai multor colegi de-ai lui Victory. Asta era 
s-o coste promovarea. Paingii ăia se pricep la numere la fel de bine ca 
tine. Dar lucrurile s-au schimbat. 

— Corecţie, interveni Smith. Lucrurile se pot schimba. 

Vântul împinse automobilul spre o prăpastie pe care Unnerby mai 
mult o ghici decât o văzu. Smith trecu într-o viteză inferioară și readuse 
mașina pe mijlocul drumului. 

— Vezi, continuă Underhill neimpresionat, există cu adevărat surse de 
curent care ar susține civilizaţia în toată perioada Întunericului. Ai zis că 
ar trebui să ne recreăm soarele. Dar există dovezi teoretice și practice 
ale forței atomice. 

Cu câteva minute mai devreme, Unnerby ar fi râs de el. Nici acum nu 
reuși să-și ascundă disprețul din glas. 

— Radioactivitate? Ai de gând să ne încălzești cu tone de radiu? 

Poate marele secret era că la Înaltul Comandament al Coroanei se 
citea Știința extraordinară. 

Underhill nici nu-i băgă în seamă neîncrederea. 

— Avem mai multe posibilități. Dacă încercăm să le realizăm cu 
ajutorul imaginaţiei, sunt convins că cifrele vor fi de partea mea până la 
următorii Ani Palizi. 

Generalul interveni: 

— Spre știința ta, sergent, am și eu îndoieli. Dar nu ne permitem să 
trecem cu vederea o asemenea posibilitate. Chiar dacă planul nu va 
funcţiona, eșecul ar putea fi o armă de o mie de ori mai periculoasă 
decât oricare alta din Marele Război. 

— Chiar mai periculoasă decât gazul otrăvitor dintr-un refugiu? 

Dintr-odată, perspectiva descrisă de Victory Smith păru mai sumbră 
decât furtuna de afară. 

Unnerby constată că ea se concentra strict asupra lui. 

— Da, sergent, mai periculoasă. Cele mai mari orașe ale noastre ar 
putea fi distruse în câteva ore. 

Underhill fu cât pe ce să cadă de pe stinghie. 


— Scenarii cumplite! Scenarii cumplite! Numai la ele vă stă mintea 
vouă, militarilor. Ascultă, Unnerby. Dacă ne punem pe treabă în 
următorii treizeci de ani, e posibil să avem surse de alimentare care să 
susțină orașe îngropate — nu refugii, ci orașe treze — în toată perioada 
Întunericului. Putem feri drumurile de gheaţă şi zăpadă și, până în anii 
de mijloc ai Întunericului, ele vor rămâne curate. Transportul la 
suprafaţă s-ar desfășura mult mai ușor decât în Anii Fierbinţi. 

Arătă spre ploaia care șuiera în spatele geamurilor. 

— Da, şi probabil că transportul aerian ar fi și el simplificat... 

. cu tot aerul îngheţat de la sol. Dar până şi Unnerby simţi că dinţii 
sarcasmului său încep să se tocească. Da, cu o sursă de alimentare, poate 
am reuși. 

Probabil că schimbarea de atitudine i se citi pe chip; Underhill 
zâmbi. 

— Deci ai înțeles! Peste cincizeci de ani, vom privi înapoi la aceste 
vremuri şi ne vom întreba de ce nu ne-a trecut ideea prin cap mai 
repede. În realitate, Întunericul e o fază mai blândă decât oricare alta. 

- Da... 

Hrunkner începu să tremure. Unii i-ar zice sacrilegiu, dar... 

- Da... ar fi extraordinar. Însă nu m-ai convins că se poate pune în 
practică. 

— Dacă se poate, oricum va fi foarte greu, rosti Smith. Mai sunt 
aproximativ treizeci de ani până se lasă Întunericul. Avem nişte fizicieni 
care cred că, teoretic, puterea atomului funcţionează. Dar, pe 
Dumnezeul Adâncurilor, am reuşit să conving Înaltul Comandament de 
asta; ţinând cont de investiţie, sigur mă lasă fără slujbă dacă va fi un 
eșec. Dar, știi — nu te supăra, Sherkaner —, sper să nu meargă deloc. 

Ciudat, ea susține viziunea tradițională. 

Sherkaner spuse: 

— O să fie ca descoperirea unei lumi noi! 

— Nu! O să fie ca recolonizarea celei de acum. Sherk, hai să luăm în 
considerare cel mai fericit caz, cel pe care pretinzi tu că-l ignorăm noi, 
militarii înguști la minte. Să zicem că oamenii de știință rezolvă 
problema. Să zicem că, peste zece ani sau până în anul 60//20, 
începem să construim centrale atomice pentru ipoteticele tale „orașe 
ale Întunericului”. Chiar dacă restul lumii nu a descoperit puterea 


atomului, nu poţi ţine secret acest gen de construcţie. Deci, chiar dacă 
nu va exista alt motiv de război, va începe o cursă a înarmărilor. Și va fi 
mult mai periculoasă decât Marele Război. 

— Fui! făcu Unnerby. Aşa-i. Primii care vor coloniza Întunericul vor 
stăpâni lumea. 

— Da, îl aprobă Smith. Nu sunt sigură că, într-o asemenea situaţie, 
Coroana ar respecta dreptul de proprietate. Dar știu că lumea s-ar trezi 
înrobită sau ar muri, dacă o facțiune ca Frăția ar cuceri Întunericul. 

Acesta era genul de coșmar pe care Unnerby și-l crease singur și 
care-l determinase să părăsească armata. 

— Sper să nu par lipsit de loialitate, dar v-aţi gândit să renunţaţi la 
idee? Făcu un gest ironic spre Underhill. Te-ai putea gândi la altceva, 
nu? 

— Ţi-ai pierdut obiceiul de a privi lucrurile ca un militar, nu-i așa? Da, 
mi-a trecut prin cap să opresc munca de cercetare. Poate că va fi 
suficient atât, asta dacă dragul de Sherkaner nu e gură-spartă. Dacă nu 
se apucă nimeni de treabă la timp, atunci nimeni nu va fi pregătit să 
cucerească Întunericul de data asta. Şi poate că vor trece generaţii 
întregi până când vom pune teoria în practică. Așa cred unii fizicieni. 

— Păi, ascultă-mă pe mine, spuse Underhill, în curând ideea va deveni 
o chestiune de inginerie. Chiar dacă nu ne atingem de ea, puterea 
atomului tot va însemna imens peste cincisprezece sau douăzeci de ani. 
Numai că va fi prea târziu pentru centrale nucleare și orașe protejate. 
Prea târziu să cucerim Întunericul. Nu va mai fi bună decât pentru 
arme. Ai pomenit de radiu, Hrunkner. Gândeșşte-te numai ce dezastre ar 
provoca uriașele cantităţi din acest element dacă e folosit ca armă de 
război. Iar ăsta e doar lucrul care sare în ochi. În esenţă, orice am face, 
civilizația va fi supusă riscurilor. Dacă încercăm, măcar ne așteaptă o 
răsplată extraordinară: civilizația va rezista de la începutul până la 
sfârşitul Întunericului. 

Smith făcu un gest trist de încuviinţare. Unnerby avu senzaţia că 
asistă la o discuţie des repetată. Victory Smith se lăsase convinsă de 
planul lui Underhill şi-l prezentase Înaltului Comandament. Următorii 
treizeci de ani aveau să fie mult mai interesanţi decât își închipuise 
Hrunkner Unnerby. 


Ajunseră în satul de munte foarte târziu, în ultimele trei ore de drum 
acoperind doar treizeci de kilometri din cauza furtunii. Vremea se 
îmbună la vreo trei kilometri înainte de mica localitate. 

La cinci ani de la răsăritul Soarelui Nou, Adăpostul-de-Noapte se 
reconstruise aproape complet. Fundaţiile de piatră rezistaseră arşiţei 
inițiale și șuvoaielor. 

Ca fiecare generaţie, după Întuneric sătenii îşi construiseră parterele 
caselor, firmelor sau școlilor elementare din lujerii tari ai primilor 
copaci. Poate că, până în anul 60//10, vor avea cherestea superioară și 
vor mai ridica un etaj, iar la biserică încă două. Deocamdată, clădirile 
erau scunde și verzi, bârnele scurte și conice dând pereţilor exteriori 
înfățișare de crustă. 

Underhill insistă să nu oprească la staţia de kerosen de pe drumul 
principal. 

— Ştiu eu un loc mai bun, spuse el, și o îndrumă pe Smith înapoi, pe 
drumul vechi. 

Coborâseră geamurile. Ploaia se oprise. Îi mângâia un vânt uscat, 
aproape rece. Plafonul de nori se spărsese și câteva minute se arătă 
soarele. Dar nu mai era furnalul sumbru de mai devreme. Se pregătea 
să apună. Norii învălmășiţi străluceau roșii și portocalii și selini, iar în 
spatele lor se vedeau albastrul și ultravioletul cerului senin. Strălucirea 
se răspândea pe stradă, pe clădiri și pe dealurile subalpine de dincolo 
de ele. Dumnezeu, pictorul suprarealist. 

La capătul cărării de pietriș se găsea un şopron scund și o staţie de 
kerosen cu o singură pompă. 

— Ăsta e locul „mai bun”, Sherk? întrebă Unnerby. 

— Păi... e mai interesant, în orice caz. 

Underhill deschise ușa şi sări de pe stinghie. 

— Hai să vedem dacă-și mai aduce aminte de mine paingul ăsta. 

Se plimbă înainte și înapoi pe lângă mașină, ca să scape de cârcei. 
După un drum lung, tremura mai tare ca de obicei. 

Smith și Unnerby ieșiră și ei și, după o vreme, din șopron își făcu 
apariţia proprietarul locului, un individ bine clădit, care ducea un coș cu 
unelte. După el veneau doi copii. 

— Vrei să-ți fac plinul, bătrâne? întrebă el. 

Underhill îi zâmbi larg. Nu se deranjă să corecteze estimarea greșită 


a vârstei lui. 

— Sigur că da. 

Merse după el la pompă. Cerul devenise și mai luminos, trimițând 
spre pământ nuanțele albastre și roşii ale apusului. 

— Mă mai ţii minte, nu? Am venit aici cu un Relmeitch roşu mare, 
chiar înainte de Întuneric. Pe atunci erai fierar. 

Celălalt se opri şi îl măsură lung din priviri. 

— Relmeitchul mi-l amintesc. 

Cei doi copii de cinci ani ţopăiau în spatele lui și-l studiau pe 
vizitatorul curios. 

— Cum se mai schimbă lucrurile, nu? 

Proprietarul pompei nu știa la ce se referă Underhill, dar, după 
câteva momente, cei doi pălăvrăgeau ca doi prieteni vechi. Da, îi 
plăceau automobilele, sigur că anunțau viitorul, fierăria nu mai era 
pentru el. Sherkaner îl complimentă pentru o treabă pe care i-o făcuse 
cu multă vreme în urmă, și se plânse de staţia de kerosen de pe drumul 
principal, mare păcat că o puseseră acolo. Punea rămășag că lucrătorii 
de acolo nu se pricepeau la reparaţii ca el. Văzuse oare fostul fierar cum 
se face reclamă stradală în Princeton zilele-astea? Escorta lui Smith opri 
în spaţiul gol de lângă drum, dar proprietarul nici n-o observă. Ciudat 
cum Underhill se înțelegea bine cu aproape toată lumea, cum își 
stăpânea maniile ca să se conformeze cerințelor. 

Între timp, Smith traversă strada ca să stea de vorbă cu căpitanul 
care-i conducea escorta. Se întoarse după ce Sherkaner plătise 
kerosenul. 

— La naiba, Comandamentul Teritorial anunţă o furtună mai violentă 
pe la miezul nopţii. E prima oară când plec cu mașina mea și iadul se 
revarsă pe pământ. 

Smith părea furioasă, asta însemnând, de obicei, că era nervoasă pe 
ea însăși. Se urcară în automobil, încercă să pornească mașina de două 
ori. De trei ori. Motorul porni. 

— O să poposim aici la noapte, spuse ea. Rămase pe loc, nehotărâtă. 
Sau poate privea cerul la apus. Ştiu un teren al Coroanei în vestul 
satului. 


Smith conduse pe pietriș, apoi pe cărări noroioase. Unnerby crezu că 


se rătăcise, numai că ea nu ezita și nici nu întorcea automobilul înapoi. 
În spatele lor venea escorta de vehicule, la fel de invizibile ca o paradă 
de struței. Cărarea noroioasă se termina pe un promontoriu. Pantele 
abrupte cădeau în trei părți. Într-o zi, pădurea se va înălța aici din nou, 
dar acum nici milioanele de lujeri solizi nu puteau ascunde stânca dură 
a prăpastiei. 

Smith se opri la fundătura drumului și se lăsă pe spate. 

— Îmi pare rău... Am cotit greșit. 

Făcu semn primului vehicul de escortă care trase pe dreapta în 
spatele ei. 

Unnerby contemplă oceanul și cerul. Uneori, cotiturile greșite erau 
cele mai bune. 

— Nu-i nimic. Doamne, ce priveliște minunată! 

Spărturile din nori semănau cu niște canioane. Lumina care cobora 
asupra lor sclipea în roșu și aproape roșu — reflexiile amurgului. Miliarde 
de rubine scânteiau în picăturile de apă de pe frunzișul din jur. leşi prin 
spatele automobilului și merse puţin pe jos printre mlădiţe, spre capătul 
promontoriului. Lipăia pe covorul gros și umed al pădurii. După o clipă, 
Sherkaner veni după el. 

Briza care bătea dinspre ocean era umedă și răcoroasă. Nu trebuia să 
lucrezi la Departamentul de Meteorologie ca să-ţi dai seama că vine 
furtuna. Underhill străbătu cu privirea întinderea de apă. Se aflau la nici 
cinci kilometri de talazuri, la limita siguranţei în această fază a soarelui. 
Vedeau vâltoarea şi auzeau cum macină valurile. Aisbergurile semeţe 
eşuau, abandonate printre brizanţi. Dar erau cu sutele, risipite până la 
linia orizontului. Se dădea eterna bătălie dintre focul Soarelui Nou şi 
gheața blândului pământ. Niciunul dintre ei nu va ieși învingător, în cele 
din urmă. Vor trece douăzeci de ani până se vor topi ultimele gheţuri de 
la suprafaţă. Până atunci, soarele va intra în Anii Palizi. Priveliștea îl 
copleşi până și pe Sherkaner. 

Victory Smith ieșise din automobil, dar nu se duse la ei, ci o luă 
înapoi, pe marginea sudică a promontoriului. Săraca doamnă general. Nu 
se poate hotărî dacă a pornit în excursia asta de plăcere sau cu treabă. 
Unnerby era însă bucuros că nu mergeau la Comandamentul Teritorial 
fără oprire. 

Cei doi porniră spre ea. Pe partea aceasta a promontoriului, terenul 


cobora într-o vâlcea. Pe ridicătura înaltă din spatele ei trona o clădire, 
poate un han mic. Smith stătea în ciobitura marginii stâncoase, unde 
panta nu era periculos de abruptă. Cândva, drumul continuase în 
vâlcea, apoi urcase pe partea cealaltă. 

Sherkaner se opri lângă soţia lui şi o prinse cu braţele stângi de 
umeri; ea strecură două brațe peste ale lui, fără să scoată un cuvânt. 
Unnerby merse până la margine și-și lăsă capul în jos, deasupra 
prăpastiei. Văzu urme de drum întinse până la fund. Dar furtunile şi 
inundațiile din perioada Strălucirii Iniţiale săpaseră alte faleze. Vâlceaua 
era fermecătoare, virgină, pură. 

— E-he-he, n-avem cum să mergem cu automobilul până acolo jos, 
doamnă. Drumul e spălat de ape. 

Victory Smith rosti după o vreme: 

— Da. Spălat și curat ca lacrima. Așa e cel mai bine... 

— Ştii, spuse Sherk, am putea să mergem pe jos şi să urcăm pe partea 
cealaltă. 

Arătă cu o mână spre hanul din vârful dealului, dincolo de vale. 

— Am putea să vedem dacă Lady Encl... 

Victory îl îmbrăţișă brusc, unduitor. 

— Nu. Oricum, acolo nu încap mai mult de trei persoane. O să 
ridicăm tabăra cu echipa mea de protecție. 

După un moment, Sherk începu să râdă. 

— ... Din partea mea, foarte bine. Sunt curios să văd cum arată un 
bivuac motorizat modern. 

O urmară pe Smith înapoi pe cărare. Când ajunseră la vehicule, 
Sherkaner era în cea mai bună formă şi avea deja în cap o schemă 
pentru corturi uşoare, care să reziste chiar și furtunilor din primii Ani 
Fierbinţi. 


15 


Tomas Nau stătea la fereastra dormitorului său și privea afară. 
Camerele lui se aflau la cincizeci de metri adâncime în Diamantul Unu, 
dar afară vedea volutele impunătoare ale habitatului Hammerfest. 
Moşia lui se extinsese de la Reaprindere. Lespezile de diamant tăiate 
formau niște pereți ideali, iar meșterii supraviețuitori aveau să-şi 
petreacă viaţa lustruind şi faţetând, sculptând frize la fel de elaborate ca 
acelea pe care le avea el acasă. 

Solul din jurul habitatului fusese netezit, acoperit cu plăci metalice 
din grămada de minereuri de pe Diamantul Doi. Nau încerca să 
menţină  conglomeratul orientat astfel încât numai steagul lui 
Hammerfest să se înalte spre soare. În ultimul an, precauţia nu fusese 
neapărat necesară, dar statul în umbră însemna că puteau folosi gheaţa 
ca protecţie şi la lucrări de alipire. Arachna atârna la jumătatea 
drumului spre cer, un disc incandescent albastru cu alb, lat de aproape 
jumătate de grad. Arunca o lumină orbitoare şi blândă pe terenurile 
habitatului-castel. Un adevărat contrast faţă de primele megasecunde — 
iadul Reaprinderii. 

Nau muncise cinci ani ca să obţină priveliștea asta, pacea «i, 
frumusețea ei. 

Cinci ani. Câţi vor mai rămâne blocaţi aici? Treizeci sau patruzeci, 
estimau specialiștii, atât cât le trebuia păianjenilor să creeze o ecologie 
industrială. Ciudat cum se rezolvaseră problemele. Trăiau un adevărat 
Exil, deşi total diferit de ceea ce plănuise el pe Balacrea. Misiunea 
originală fusese un alt fel de risc calculat; la câteva secole distanță de 
politica tot mai periculoasă a regimului de acasă, avusese ocazia de a-şi 
înmulţi resursele departe de braconieri, șansa de aur de a afla secretele 
unei rase nonumane călătoare printre stele. Nu luase în considerare 
faptul că înaintea lui vor ajunge Qeng Ho. 

Cunoștinţele Qeng Ho reprezentau temelia civilizației emergente de 
pe Balacrea. Tomas Nau îi studiase pe Qeng Ho toată viața, dar, până 
să-i întâlnească, nu-și dăduse seama cât de ciudat de diferiți erau 


speculanţii. Flota lor fusese imbecilă şi naivă, infectarea lor cu virusul 
temporizat al minţii, o nimica toată, la fel şi pregătirea ambuscadei. Însă 
odată atacați, speculanțţii se luptaseră ca niște diavoli, diavoli inteligenți, 
care le oferiseră sute de surprize plănuite dinainte. Le distrusese nava 
portdrapel în primele sute de secunde ale bătăliei, dar nu făcuse decât 
să-i transforme în ucigași și mai periculoși. Când, în cele din urmă, 
virusul minţii îi doborâse, ambele părți erau niște epave. lar după 
bătălie, Nau se înșelase din nou asupra speculanţilor. Virusul îi putea 
ucide pe Qeng Ho, dar mulţi dintre ei nu puteau fi „spălaţi' sau 
focalizaţi. Interogatoriile la fața locului nu merseseră deloc bine, dar, 
într-un sfârșit, reuşise să transforme dezastrul în mijlocul de a-i uni pe 
supraviețuitori. 

Așa că mansarda habitatului Hammerfest, clinica de focalizare și 
amenajările splendide fuseseră construite din epavele navelor. Pe ici, pe 
colo, printre ruine, încă mai funcţiona tehnologia avansată. Restul 
trebuia să se bazeze pe materia brută a conglomeratului — şi pe 
civilizaţia finală a păianjenilor. 

Treizeci sau patruzeci de ani. O să reușească. Ar trebui să aibă 
destule cuve de hibernoterapie pentru supraviețuitori. Acum problema 
principală era să-i studieze pe păianjeni, să le înveţe limba, istoria şi 
cultura. Pentru a acoperi deceniile, activitatea era împărțită într-un 
arbore al gărzilor, câteva megasecunde de gardă, un an sau doi de 
inactivitate, adică în hibernoterapie. Unii, traducătorii și savanții, aveau 
să stea mult timp de gardă. Alţii, piloţii şi tacticienii, nu aveau să fie 
folosiți în primii ani, apoi urmau să rămână activi până spre sfârșitul 
misiunii. Nau explicase totul în ședințele cu oamenii lui și cu Qeng Ho. 
lar promisiunile lui erau, cele mai multe, adevărate. Qeng Ho erau 
maeștri în asemenea operaţiuni: cu puţin noroc, o persoană obișnuită 
putea să treacă de Exil îmbătrânind numai zece sau doisprezece ani. 
Între timp, el voia să devasteze biblioteca flotei Qeng Ho și să înveţe tot 
ce învățaseră ei vreodată. 

Nau își propti mâna de geam. Era la fel de cald ca mocheta de pe 
pereţi. În numele Flagelului, tapetul ăsta era tare bun. Nu se vedeau 
distorsiuni nici dacă te uitai dintr-o parte. Chicoti. La urma urmei, să-i 
conduci pe speculanții exilați putea fi cel mai uşor lucru din lume. Ei 
aveau ceva experienţă cu programul de gardă propus de Nau. 


De n-ar fi el... Nau își permise un moment de autocompătimire. 
Cineva de încredere și competent trebuie să rămână de gardă până la 
revenirea finală. Nu exista decât o singură persoană cu aceste calități — 
o chema Tomas Nau. Lăsat singur, Ritser Brughel ar distruge, în prostia 
lui, toate resursele care nu se puteau utiliza sau ar face totul să-l omoare 
pe Nau. Lăsată singură, în Anne Reynolt te puteai încrede ani la rând, 
dar, dacă se ivea ceva neprevăzut... Ei, bine, Qeng Ho păreau supuși în 
totalitate și, în urma interogatoriilor, Nau era sigur că nu mai existau 
secrete semnificative. Însă, dacă Qeng Ho ar conspira din nou, Anne 
Reynolt s-ar pierde. 

Așa că Tomas Nau ar putea împlini o sută de ani înainte să apuce 
triumful. O vârstă medie, după standarde balacreene. Oftă. Așa să fie. 
Medicina Qeng Ho va compensa timpul pierdut. Şi atunci... 

Camera se cutremură și se auzi un huruit îndepărtat. Din perete, 
vibrația îi pătrunse prin mână în oase. Al treilea cutremur în ultimele 40 
de kilosecunde. 

În capătul celălalt al încăperii, fata din spiţa speculanţilor se foi în 
pat. 

— Ce... 

Qiwi Lin Lisolet se trezi din somn, printr-o mișcare ridicându-se 
deasupra patului. Lucrase aproape trei zile fără întrerupere, încercând 
încă o dată să găsească o configuraţie stabilă a conglomeratului. Își 
plimbă privirea în jur. Probabil nici nu știa ce anume o trezise. ÎI fixă pe 
Nau, aflat lângă fereastră, și pe faţă îi apăru un zâmbet compătimitor. 

— Vai, Tomas, în loc să te odihnești, te îngrijorezi din cauza noastră? 

Întinse braţele — o alinare. Nau zâmbi timid și încuviinţă tacit. La 
dracu, aproape că avea dreptate. Traversă plutind până în partea 
cealaltă a camerei și se opri proptindu-se cu mâna de peretele din 
spatele capului fetei. Ea îl cuprinse în braţe și începură să coboare 
amândoi încet spre pat. El o cuprinse cu braţele de talie și-i simți 
picioarele puternice încolăcite de ale lui. 

— Faci tot ce poţi, Tomas. Nu încerca mai mult. O să fie bine. 

Îi mângâie părul de la ceafă, iar el o simţi vibrând. Nu el, ci Qiwi 
Lisolet era cea care se îngrijora, care ar lucra până ar cădea lată dacă ar 
crede că șansele de supraviețuire le-ar creşte măcar cu un procent. 
Plutiră în liniște secunde lungi, până când gravitația îi aduse în patul tot 


numai o spumă de dantele. 

Nau o pipăi pe laturi și simţi cum o părăsesc ușor grijile. Multe nu 
merseseră bine în misiunea asta, dar Qiwi Lin Lisolet se număra printre 
micile victorii. Avusese paisprezece ani — precoce, îndărătnică, naivă — 
când Nau doborâse flota Qeng Ho. Fata era infectată corespunzător cu 
virusul minţii. Ar fi putut trece la focalizare; o vreme, cochetase cu 
ideea s-o facă jucăria trupului său. Mulţumesc Flagelului că n-am făcut-o. 

În primii doi ani, fata își petrecuse mai tot timpul în această cameră, 
plângând. Faptul că Diem îi „omorâse” mama o transformase în primul 
trădător sincer dintre Qeng Ho. Nau petrecuse megasecunde întregi 
consolând-o. La început, fusese un simplu exerciţiu de artă persuasivă, 
cu posibilul efect secundar ca ea să-i crească lui credibilitatea în ochii 
celorlalți speculanti. Însă, odată cu trecerea timpului, Nau descoperise 
că fata era mai periculoasă și mai utilă decât își imaginase el. Qiwi își 
petrecuse aproape toată copilăria în stare activă, în călătoria de pe 
Triland. Folosise timpul cu o intensitate aproape focalizată, învățând 
știința construcțiilor, tehnologia de susținere biotică și practici 
comerciale. Era ciudat; de ce să primească un copil tratament special? 
Ca atâtea alte facțiuni Qeng Ho, familia Lisolet avea propriile secrete, 
propria cultură internă. La interogatoriu, smulsese de la mama fetei 
explicaţia probabilă. Familia Lisolet folosea timpul petrecut printre stele 
pentru a-i modela pe acei copii meniţi pentru funcţii de conducere în 
cadrul ei. Dacă lucrurile s-ar fi desfășurat conform planurilor Kirei Pen 
Lisolet, fata ar fi fost pregătită pentru următoarea etapă de instruire 
aici, în interiorul sistemului, dominată total de loialitatea față de mama 
ei. 

Însă, așa cum a reieşit, Qiwi se potrivea perfect cu scopurile lui 
Tomas Nau. Era tânără şi talentată și avea nevoie disperată de cineva 
care să investească în loialitatea ei. O punea să lucreze gardă după 
gardă fără hibernoterapie, așa cum proceda cu el însuși. Avea să fie o 
companie de nădejde pentru anii următori, una care îi va testa 
permanent planurile. Qiwi era deşteaptă și cu o personalitate foarte 
independentă din mai multe puncte de vedere. Și acum, că se 
descotorosise de dovezile morţii mamei sale și a celorlalți, se puteau 
comite greșeli. Faptul că se folosea de Qiwi era un fel de cursă 
incitantă, un test constant pentru nervii lui. Dar măcar acum înțelegea 


pericolul și își luase măsuri de prevedere. 

— Tomas... Se întoarse cu faţa spre el. Crezi c-o să reușesc vreodată 
să stabilizez conglomeratul? 

Da, iată un lucru care să-i provoace fetei îngrijorare. Ritser Brughel — 
sau chiar un Tomas Nau mai tânăr — nu și-ar fi dat seamă că reacţia 
corectă nu era ameninţarea, nici dezaprobarea. 

— Da, o să găseşti tu o soluţie. O să găsim noi una. la-ţi liber câteva 
zile, vrei? Bătrânul Trinli iese din hibernoterapie în garda asta. Lasă-l să 
echilibreze el grămada de pietre o vreme. 

Râzând, Qiwi arăta mai tânără decât era. 

— A, da, Pham Trinli! Era singurul dintre conspiratorii lui Diem 
pentru care simțea mai mult dispreţ decât ură. Mai ţii minte când s-a 
ocupat el de stabilizare ultima oară? Vorbeşte mult, dar se urnește greu. 
Până să se dumirească, conglomeratul s-a abătut cu trei metri pe 
secundă de pe ruta L1. Atunci a avut o reacţie exagerată și... 

Începu iar să râdă... Râdea la cele mai bizare lucruri. Un mister care 
pe Nau îl intriga încă. 

Lisolet tăcu, iar când se hotări să vorbească, îl uimi pe comandor: 

— Da... ai dreptate. E vorba de numai patru zile, pot să aranjez 
lucrurile în așa fel încât Trinli să nu aibă ce strica. Poate că putem suda 
blocurile, în cele din urmă... Pe lângă asta, tata e activ în garda asta. 
Vreau să stau mai mult cu el. 

Se uită la Nau întrebător, cerându-i din priviri să-i dea liber. 

Ei, aş. Câteodată, manipularea nu mergea cum voia el. Ar fi fost gata 
să parieze pe trei deviați că n-o să-i accepte oferta. Aș putea s-o refuz. Ar 
putea să se codească mult până să-i dea aprobarea. Nu, nu merita, nu 
de data asta. Iar dacă nu i-o interzici, atunci dă-i permisiunea din toată 
inima. O trase mai aproape de el. 

— Da! Până și tu trebuie să înveţi să te relaxezi. 

Qiwi oftă și zâmbi șmecherește. 

— Da, sigur, dar am învăţat deja asta. 

Întinse braţele în jos. O vreme, tăcură amândoi. Qiwi Lisolet era încă 
o adolescentă necoaptă, dar învăţa. lar Tomas Nau avea la dispoziție 
ani de zile să-i fie profesor. Kira Pen Lisolet nu avusese atâta vreme la 
dispoziţie şi fusese un adult încăpățânat. Nau zâmbi la amintirea ei. Da, 
da. Și mama, și fata, chiar dacă în alt fel, serviseră scopurilor sale. 


Ali Lin nu se născuse în familia Lisolet. Fusese achiziția externă a 
Kirei Pen Lisolet. Rar găseai un individ ca el, un geniu al parcurilor şi al 
fiinţelor vii. Era tatăl lui Qiwi. Și Kira, și Qiwi îl iubiseră foarte mult, 
chiar dacă el nu putea fi ce era Kira și ce urma să devină Qiwi într-o zi. 

Ali Lin era important pentru emergenti, probabil la fel de important 
ca orice persoană focalizată. Făcea parte dintre puţinii care aveau un 
laborator în afara crescătoriilor din mansarda habitatului Hammerfest. 
Unul dintre puţinii indivizi nesupravegheaţi permanent de şefii mai 
mărunți sau de Anne Reynolt. 

Acum stătea cu Qiwi în vârful copacilor din parcul Qeng Ho și jucau 
un joc încet și răbdător cu insectele. Fata era acolo de zece kilosecunde, 
tatăl ei, de mai mult timp. O pusese să compare diferențele de ADN 
dintre noile tulpini de păianjeni de gunoi pe care-i creștea. Chiar și 
acum avea încredere în munca ei, îi verifica rezultatele numai la o 
kilosecundă. În restul timpului se scufunda în examinarea frunzelor și 
visa cu ochii deschişi cum să realizeze proiectele pe care i le stabilise 
Anne Reynolt. 

Qiwi se uită la podeaua parcului. Copacii, amandori în floare, se 
cultivau pentru microgravitaţie de mii de ani, de către oameni ca Ali 
Lin. Frunzele creșteau răsucindu-se în jos și dezvoltându-se lateral, 
astfel încât „castelul” lor nici nu se vedea din umbrele de dedesubt. Şi 
fără gravitație, cerul albastru și ramurile răsucite dădeau parcului o 
orientare rafinată. Cele mai mari animale adevărate erau fluturii și 
albinele. Qiwi le auzea pe cele din urmă, din când în când le vedea 
zburând neregulat, rapid. Fluturii se zăreau peste tot. Varietăţile 
microgravitaţionale se orientau după apusul artificial, așa că zborul lor 
oferea vizitatorilor încă un indiciu psihologic despre ce însemna sus și 
jos. Acum nu găseai nici un alt om în parc, era închis oficial, pentru 
întreținere. O minciună gogonată, dar Tomas Nau nu voia să-i atragă 
atenția asupra ei. De fapt, parcul tocmai devenise prea popular. Plăcea 
emergențţilor la fel de mult ca populaţiei Qeng Ho. Era atât de apreciat, 
încât Qiwi constată că sistemul începe să dea rateuri; micii păianjeni de 
gunoi nu prea mai făceau faţă. 

Se uită la trăsăturile distrate ale tatălui ei și zâmbi. Venise într-adevăr 
timpul întreţinerii, într-un fel. 


— Uite cel mai nou set de diferențe; asta căutai, tată? 

— Hm? Ali Lin nu ridică privirea de la obiectul activităţii sale. Apoi îi 
răspunse dintr-odată, ca și cum abia ar fi auzit-o: Serios? Să vedem, 
Qiwi. 

Împinse lista către el. 

— Vezi? Aici şi aici. Asta-i potrivirea de tipar pe care o căutam noi. 
Celulele hipodermice se vor modifica exact așa cum ai dorit. 

Tata voia un metabolism mai avansat, fără eliminarea granițelor din 
cadrul populaţiei. În acest parc, insectele nu aveau prădători bacterieni; 
cursa pentru viaţă se desfășura în interiorul genomilor. 

Ali luă lista din mâinile fetei. Îi surâse blând, aproape că se uită la ea, 
aproape că o remarcă. 

— Bine, ai priceput imediat trucul cu multiplicarea. 

Qiwi Lin Lisolet nu putea să recâștige din trecut mai mult decât îi 
ofereau aceste vorbe. De la nouă la paisprezece ani parcursese o 
perioadă de instruire în stil Lisolet. Un timp al singurătăţii, dar mama 
avusese dreptate. Fata străbătuse drum lung până să crească, învățând 
să fie singură într-o beznă apăsătoare. Învăţase despre sistemele de 
menţinere biotică, specialitatea tatălui ei, despre mecanismele cerești 
care făceau posibile toate construcțiile mamei sale, dar, mai presus de 
toate, învățase cât de mult îi plăcea să fie înconjurată de oameni în 
perioadele active. Ambii ei părinţi își petrecuseră câţiva ani în afara 
cuvelor de hibernoterapie și lucrase alături de ei şi de tehnicienii de 
gardă la întreţinere. 

Acum mama era moartă şi tata, focalizat, concentrat asupra unui 
singur lucru: administrarea biologică a ecosistemelor. Dar, în ciuda 
focalizării, el și ea tot reuşeau să comunice. În anii de după ambuscadă, 
petrecuseră megasecunde întregi de gardă împreună. Qiwi învăţa în 
continuare de la el. lar câteodată, când se lăsau copleșiți de 
complexitatea stabilității speciilor, era ca înainte, ca în copilăria ei, când 
tata se scufunda în pasiunea lui pentru ființele vii şi se lăsau amândoi 
absorbiți de miracole mai impresionante decât ei înșiși. 

Qiwi studie diferenţele, dar mai mult îl studie pe tatăl ei. Ştia că se 
apropia de finalul proiectului cu păianjenii de gunoi, cel puţin cu partea 
lui. Experienţa îndelungată îi spunea fetei că după aceea vor veni câteva 
momente când Ali Lin va fi abordabil, când va căuta altă activitate pe 


care să se concentreze. Qiwi surâse în sinea ei. Jar eu știu pe ce trebuie să 
se concentreze. Asta voiau Reynolt și Tomas de la tata, deci era posibil 
să-i distragă atenţia dacă proceda cum trebuie. 

Acolo. Ali Lin oftă, privind mulţumit crengile și frunzele din jur. Qiwi 
avea la dispoziție vreo cincizeci de secunde. Se lăsă în jos de pe 
creanga ei, menținându-și poziția cu vârful piciorului. Luă sfera cu 
bonzai pe care o strecurase pe furiș înăuntru și reveni la tatăl ei. 

— Le mai ţii minte, tati? Parcurile mici, mici de tot? 

Tata n-o ignoră. Se întoarse spre ea cu viteza unui om normal și făcu 
ochi mari când văzu sfera de plastic transparentă. 

— Da! Cu excepţia luminii, o ecologie complet închisă. 

Sfera goală pluti din mâinile lui Qiwi într-ale lui. 

Sferele cu bonzai erau ceva obișnuit în spaţiile limitate ale unui 
statoreactor în construcţie. Atingeau toate nivelurile de complexitate, 
de la simpli bulgări de mușchi la parcuri elaborate, ca acesta din habitat. 
Şi... 

— Nu e la fel de complicată ca problemele la care lucrăm. Nu sunt 
sigură că soluțiile tale ar funcționa. 

Ali ceda când apelai la mândria lui, aşa cum ceda când apelai la 
dragostea lui. Acum trebuia să-l prinzi pe tata în momentul potrivit. El 
strânse din pleoape ca să vadă sfera mai bine și-i palpă dimensiunile. 

— Ba da! Pot s-o fac. Noile mele trucuri sunt foarte puternice... Vrei 
un lac micut, cu lipide, ca să nu-i tremure suprafața? 

Qiwi încuviință în tăcere. 

— lar păianjenii de gunoi... pot să-i fac mai mici şi să le pun aripi 
colorate. 

— Da. 

Reynolt i-ar permite să depună mai mult efort cu păianjenii de gunoi. 
Nu erau importanţi doar pentru parcul central. Atâtea fuseseră distruse 
în bătălie! Munca lui Ali ar face posibile module de susținere biotică la 
scară redusă în toate structurile de supraviețuire. 

Un lucru pentru care, în mod normal, ar fi fost nevoie de o echipă de 
specialiști Qeng Ho şi de căutări în baza de date a flotei, dar tata era și 
focalizat, și genial. Putea realiza singur proiectul, în doar câteva 
megasecunde. 

Nu trebuia decât să fie împins în direcţia potrivită, lucru pe care 


scârba de Reynolt nu-l prea reușea. Așadar... 

Ali Lin rânji dintr-odată cu gura până la urechi. 

— Fac pariu că pot întrece Marele Tezaur de pe Namqgem. Uite, 
pânzele de filtrare se vor întinde până de partea cealaltă. Tufele vor fi 
standard, poate puţin modificate, pentru a susţine diferenţele dintre 
insecte. 

— Da, da, îl aprobă Qiwi. 

Purtară o conversaţie adevărată câteva sute de secunde, până când 
tatăl ei căzu în starea de concentrare profundă care făcea „micile 
schimbări” realizabile. Cel mai greu era la nivel bacterian și 
mitocondrial, unde Qiwi nu se pricepea deloc. Îi zâmbi tatălui ei, vru să- 
l atingă pe umăr. Mama ar fi mândră de ei. Metodele lui tata ar putea fi 
chiar o noutate — sigur nu le întâlneai în bazele de date consacrate. Qiwi 
bănuise că i s-ar putea permite să construiască microparcuri foarte 
frumoase, dar nici nu îndrăznise să spere la ele. 

Bonzaii Marelui Tezaur nu erau mai mari decât cel de aici, lat de 
treizeci de centimetri. Unii trăiau două sute de ani, ecosisteme 
animale /plante complete — susțineau chiar evoluţia artificială. Metoda 
era patentată și nici măcar Qeng Ho nu reușiseră să o achiziționeze în 
întregime. Să creezi astfel de ecosisteme cu resursele unei misiuni ar fi 
un miracol. Dacă tata ar reuși mai mult... hmm. Majoritatea oamenilor, 
chiar și Tomas, credeau că fata fusese crescută să ajungă militar, să 
urmeze cariera mamei sale. Nu înțelegeau. Familia Lisolet era Qeng Ho. 
Nu săreau imediat la luptă. Sigur, Qiwi învățase câte ceva despre 
bătălie. Sigur, mama avea de gând ca fata ei să petreacă un deceniu sau 
două învățând ce să facă Dacă Nu Mai Merge Nimic Altceva. Dar, până 
la urmă, toate duceau la Comerţ. La comerţ și la a face profit. Da, 
fuseseră cuceriţi de emergenti. Însă Tomas era om cumsecade și avea 
cea mai grea meserie din lume. Ea se străduia să-l sprijine din toate 
puterile, să ajute la supraviețuirea expedițiilor, cât mai rămăsese din ele. 
Tomas nu avea ce face dacă toată cultura lui se dusese de râpă. 

La urma urmei, n-ar conta dacă Tomas n-ar înţelege. Qiwi zâmbi 
către sfera de plastic goală, închipuindu-și cum ar arăta dacă ar fi plină 
de creaţia tatălui ei. În locuri civilizate, un bonzai de top s-ar vinde la 
prețul unei nave spaţiale. Aici? Ei, bine, aici Qiwi ar putea crea câţiva pe 
furiș. La urma urmei, era ceva nesemnificativ, un lucru pe care Tomas 


nu și l-ar putea justifica. Fl interzisese stocatul de provizii și schimburile 
de favoruri. Uf. Poate că va trebui să-l păcălesc puțin. Era mult mai ușor să 
obţină permisiunea lui după aceea. La sfârșit, socoti Qiwi, Qeng Ho îi 
vor schimba pe oamenii lui Tomas, în măsură mai mare decât îi 
schimbaseră emergențţii pe ei. 

Tocmai voia să se apuce de o nouă succesiune de diferențe când auzi 
o pocnitură dedesubt, a cărei sursă se ascundea sub frunzișul de jos. Nu 
recunoscu sunetul imediat. Trapa de acces din podea. Fusese necesară 
numai la construcţie. Dacă se deschidea, se rupea stratul de mușchi. 
Fir-ar! 

Qiwi ieși răsucindu-se din micul lor cuib şi se deplasă în jos fără 
zgomot, atentă să nu calce pe crengi și să nu arunce umbre pe mușchi. 
Să intri în parc când era oficial închis nu era o crimă, ce naiba, și ea ar fi 
făcut-o, dacă ar fi avut chef. Dar trapa aia din podea nu trebuia 
deschisă. Strica impresia de naturalețe și distrugea gazonul. Ce idiot ar 
deschide-o, mai ales când se știe cât de stricţi erau emergenţii când 
vine vorba de reguli şi regulamente oficiale? 

Qiwi pluti deasupra celei mai de jos coroane de frunze. Intrusul avea 
să-și facă apariţia într-o secundă, dar ea îl auzea deja. Ritser Brughel. 
Vicecomandorul începu să calce pe mușchi, înjurând și lovind tufișurile. 
Individul avea o gură spurcată. Qiwi studia cu asiduitate limbajul de 
canal și îl mai auzise pe Brughel folosindu-l. O fi el mahărul numărul doi 
al expediției emergente, însă demonstra clar că liderii emergenţi puteau 
fi niște puturoși ordinari. Tomas realiza că individul era un actor foarte 
prost; îi plasase apartamentul departe de conglomerat, pe bătrâna 
Mână Invizibilă, iar programul de gardă al lui Brughel îl imita pe cel al 
echipajului obișnuit. În vreme ce săracul Tomas îmbătrânea an după an 
pentru siguranţa misiunii, Brughel ieșea din hibernoterapie numai zece 
megasecunde din patruzeci. Deci Qiwi nu-l cunoștea prea bine, dar o 
dezgusta și puţinul pe care-l văzuse la el. Dacă ai putea avea încredere în 
individul ăsta ca să pună şi el umărul la treabă, Tomas nu şi-ar irosi viața 
pentru noi. Ascultă în liniște încă un minut. Chestii dure. Dar sesiză o 
nuanță subtilă printre înjurături, una pe care n-o sesizase la alte 
obscenităţi rostite de oamenii obișnuiți, de parcă tipul chiar voia să se 
transforme în realitate toate afuriseniile lui. 

Qiwi împinse crengile la o parte cu zgomot, menţinându-se la 


jumătate de metru în aer — ochi în ochi cu emergentul. 

— Parcul e închis pentru întreţinere, domnule vicecomandor. 

Luat prin surprindere, Brughel tresări ușor. Tăcu o secundă, iar 
pielea sa roz-deschis se închise la culoare, dându-i o expresie cât se 
poate de comică. 

— Puştoaică obraznică și... ce cauţi tu aici? 

— Mă ocup de întreţinere. Ei, măcar vorbele ei se apropiau de adevăr. 
Acum la contraatac: Dar ce cauţi tu aici? 

Brughel se întunecă și mai mult la chip. Se înălță cu zece centimetri 
mai sus decât Qiwi. 

— Scursurile n-au dreptul să mă ia la întrebări. 

Căra bastonul lui caraghios de oţel, un piron de metal cu crestături 
murdare pe alocuri. Se propti cu o mână și învârti bastonul într-un arc 
scânteietor, despicând puietul de lângă Qiwi. 

Fata se înfurie și ea. Apucă o creangă și se ridică până când ajunse 
iar ochi în ochi cu Brughel. 

— Ăsta-i un gest de vandalism, nu o explicaţie. 

Ştia că Tomas ordonase monitorizarea parcului, iar vandalismul era o 
infracţiune pentru emergenți și Qeng Ho în aceeași măsură. 

Vicecomandorul se enervă atât de tare, încât nici nu putea vorbi ca 
lumea: 

— Voi sunteţi vandalii. Parcul ăsta a fost frumos, mai frumos decât mi- 
am imaginat că ar ieși din mâinile unor scursuri. Dar acum îl sabotați. 
Am fost aici ieri — l-aţi infectat cu paraziți. 

Izbi din nou cu pironul-baston. Deșiră o pânză ascunsă printre 
crengi. Păianjenii se risipiră în toate direcțiile, trăgând după ei fire 
mătăsoase. Brughel distruse pânza, ridicând un nor de găoace, frunze 
moarte și rămășițe mărunte. 

— Vezi? Ce altceva ați mai otrăvit? 

Se aplecă mai aproape de Qiwi, privind-o de sus. 

Fata se holbă la el nedumerită. Doar nu vorbea serios! Cum poate fi 
cineva atât de prost? Nu uita, e un Ignorant. Se înălță cât putu ca să-l 
privească de sus și-i strigă în faţă: 

— E un parc imponderabil, pentru numele lui Dumnezeu! Cum crezi 
că se păstrează aerul curat, cine crezi că se ocupă de mizeria plutitoare? 
Păianjenii de gunoi sunt aici dintotdeauna... deşi poate în clipa asta le 


dai cam mult de lucru. 

Nu asta intenţionase să spună, dar îl examină pe vicecomandor de 
sus până jos, ca și cum în faţa ochilor i-ar fi apărut o grămadă mare de 
mizerie. 

Stăteau deasupra straturilor de frunze inferioare. Cu colţul ochiului, îl 
văzu pe tatăl ei. Cerul era de un albastru nemărginit, protejat de o 
creangă ici, una colo. Simţi în ceafă lumina fierbinte a soarelui fals, 
pregătindu-se de apus. Dacă se mai jucau mult de-a cine ajunge mai 
sus, aveau să dea cu capul de plastic. Qiwi începu să râdă. 

Brughel tăcea și se holba la ea. Lovea cu bastonul de oțel în palmă. 
Lumea bârfea pe seama urmelor negre de pe el; era clar ce voia el să se 
creadă despre ele. Dar nu avea statură de luptător. Şi când arcui 
bastonul, parcă nici nu-i trecu prin cap că poate da peste ţinte care să 
riposteze. Acum nu se mai sprijinea decât cu vârful bocancului agăţat 
de ramuri. Qiwi se pregăti să-l înfrunte și rânji către el cât putu de 
obraznic. 

Brughel nu mișcă preţ de-o secundă. Îşi plimbă iute privirea la stânga 
şi la dreapta ei. Apoi, fără o vorbă, se lăsă în jos, se zbătu să nu-și piardă 
echilibrul, găsi o creangă de sprijin și se scufundă spre trapa din podea. 

Qiwi pluti în tăcere, străbătută de cele mai stranii senzații în tot 
corpul și în braţe. Nu reuși să le identifice imediat. Dar parcul... ce 
frumos era fără Ritser Brughel! Auzea bâzâit discret de albine și fluturi 
bătând din aripi, deşi cu câteva clipe înainte se concentrase doar pe 
furia vicecomandorului. Descoperi de ce o furnica în brațe și de ce îi 
bătea inima nebunește: de furie şi de teamă. 

Qiwi Lisolet îi tachinase și-i înfuriase pe mulți. Aproape că făcuse o 
pasiune din asta în pre-Zbor. Mama zicea că era de vină furia ascunsă în 
minte, provocată de gândul singurătăţii printre stele. Poate. Dar se şi 
distrase. Acum era altceva. 

Se întoarse la cuibul din copaci al tatălui ei. Foarte mulţi se 
supăraseră pe ea de-a lungul anilor. În vremurile acelea nevinovate, Ezr 
Vinh era să facă apoplexie din cauza ei. Bietul Ezr, aș vrea să... Astăzi 
însă se petrecuse un lucru absolut diferit. Văzuse diferența în ochii lui 
Brughel. Bărbatul chiar voise s-o omoare, se jucase cu ideea. Şi probabil 
că nu îl oprise decât gândul că ar afla Tomas. Dar dacă Brughel o va 
prinde vreodată singură, fără monitoare de supraveghere în jur... 


Îi tremurau mâinile când ajunse lângă Ali Lin. Tata. Voia așa de mult 
s-o ia în braţe, să-i alunge tremurul. Dar Ali Lin nici nu se uita la ea. 
Deși tata era focalizat de câţiva ani, ea tot își amintea foarte bine 
vremurile de dinainte. Înainte... Tata ar fi năvălit printre copaci la 
primul zgomot de ceartă. S-ar fi așezat între ea și Brughel, ameninţat 
sau nu de bastonul de oțel. Acum... Qiwi nu-și amintea prea multe din 
cele întâmplate în minutele anterioare, dar și-l amintea pe Ritser 
Brughel. Şi nişte frânturi: Ali nu se mișcase din fața displayurilor și 
analizoarelor. Auzise disputa, chiar se uitase în direcţia lor când 
începuseră să strige şi să se apropie de el. Le aruncase o privire agitată, 
ca și când le-ar fi spus „nu mă deranjaţi!”. 

Qiwi întinse mâna tremurândă ca să-l atingă pe umăr. Ali se scutură 
cum te-ai scutura de o gânganie enervantă. Pe de-o parte, era o ființă 
vie, pe de alta, părea mort, ca mama. Tomas spunea că focalizarea e 
reversibilă. Dar el avea nevoie de tata şi de ceilalți focalizaţi așa cum 
erau ei acum. În plus, Tomas crescuse emergent. Aplicau focalizarea ca 
să facă din oameni proprietatea lor. Se mândreau cu asta. Qiwi știa că 
mulți Qeng Ho considerau povestea cu reversibilitatea o minciună. Până 
acum, niciun focalizat nu fusese adus la normal. Tomas n-ar minți când e 
vorba de un lucru atât de important. 

Şi poate că, dacă ea și tata făceau ceea ce trebuie, atunci puteau să-l 
facă pe tata la loc mai repede. Nu era o moarte pentru totdeauna. Se 
strecură pe scaun lângă Ali și-și reluă lucrul la noile seturi de diferenţe. 
Procesoarele începuseră să-i dea primele rezultate când ea făcuse 
schimb de insulte cu Ritser Brughel. 

Tata avea să fie mulțumit. 


Nau încă se întâlnea cu Comitetul de Conducere a Flotei tot la o 
megasecundă. Bineînţeles, numai cei care participau la ședințe se 
schimbau de la gardă la gardă. Ezr Vinh era prezent astăzi; ar fi 
interesant să vadă reacţia băiatului la surpriza pe care i-o pregătea. 
Venea și Ritser Brughel, așa că îi ceruse lui Qiwi să nu apară. Nau zâmbi 
în sinea lui. La dracu, n-am bănuit niciodată cât de tare l-ar putea umili pe 
omul ăsta. 

Tomas Nau combinase ședințele comitetului cu întâlnirile cadrelor 
lui emergente și le spunea ședințe „de gardă-conducere”. Ideea era 


întotdeauna aceeași: indiferent de neînțelegerile din trecut, toţi erau în 
aceeași oală și numai prin cooperare puteau supravieţui. Şedinţele nu 
erau atât de pline de sens ca întâlnirile lui private cu Anne Reynolt sau 
activitatea lui cu Ritser şi cei de la securitate. Acelea se desfășurau 
deseori între gărzile regulate. Totuşi, nu mințea când spunea că 
treburile importante se discutau la aceste ședințe ţinute tot la o 
megasecundă. Nau mișcă uşor din mână în dreptul ordinii de zi. 

— Deci. Ultimul punct: expediţia lui Anne Reynolt spre soare. Anne? 

Reynolt nu zâmbi când îl corectă: 

— Raportul astrofizicienilor, domnule comandor. Dar, mai întâi, am de 
făcut o plângere. Avem nevoie de cel puţin un specialist nefocalizat în 
zonă. Ştiţi cât e de greu să interpretezi rezultatele tehnice... 

Nau oftă. Îl bătuse la cap cu problema asta și în particular. 

— Anne, ne lipsesc resursele necesare. Avem doar trei specialiști 
supraviețuitori în zonă. 

Şi toţi erau deviați. 

— Dar am nevoie de un analist cu judecata nealterată. Scutură din 
umeri. Prea bine. Conform ordinului tău, am pus doi astrofizicieni de 
gardă continuă după Reaprindere. Nu uita, au avut cinci ani la dispoziție 
să se gândească la acest raport. 

Reynolt făcu un gest în aer și în faţa lor apăru imaginea unui taxi 
Qeng Ho modificat. De fiecare parte a lui erau fixate rezervoare de 
combustibil auxiliare, iar fața era o pădure de senzori. O pânză 
protectoare de argint se proptea de un cadru șubred pe o parte a 
aparatului de zbor. 

— Chiar înainte de Reaprindere, doctorii Li și Wen au zburat cu acest 
vehicul pe orbită joasă, în jurul Fluctuantei. 

Pe a doua fereastră apăru ruta descendentă și o orbită finală la nici 
cinci sute de kilometri deasupra stelei. 

— Menţinând pânza orientată corespunzător, au zburat în siguranţă la 
aceeași altitudine mai mult de o zi. 

De fapt, piloții deviaţi ai lui Xin fuseseră cei care efectuaseră zborul. 
Nau îi făcu semn din cap lui Xin. 

— Felicitări, domnule pilot-șef. 

Acesta zâmbi. 

— Mulţumesc, domnule. Acum o să am ce le povesti copiilor. 


Reynolt ignoră comentariul. Afișă ferestre multiple, cu vederi de la 
altitudine joasă în regimuri spectrale diferite. 

— Analiza ne-a creat probleme de la bun început. 

Auzeau vocile înregistrate ale celor doi deviaţi. Li era de origine 
emergentă, dar ceilalți aveau accent Qeng Ho. Acesta probabil că era 
Wen: 

— Am ştiut întotdeauna că Fluctuanta are masa și densitatea unei 
stele de clasa G. Acum putem crea hărți de rezoluţie înaltă ale 
temperaturilor şi densităţii inter... 

Dr. Li se vâri în discuţie cu insistența tipică a unui deviat: 

— ... dar ne trebuie mai mulți microsateliți... La naiba cu resursele. 
Ne trebuie cel puţin două sute, chiar pe durata Reaprinderii. 

Reynolt opri înregistrarea. 

— Le-am dat o sută de microsateliți. 

Apărură alte ferestre, cu Li şi Wen întorși în Hammerfest după 
Reaprindere, certându-se şi iar certându-se. Acesta era formatul 
rapoartelor lui Reynolt de obicei, imagini, mese și frânturi de sunete. 

Wen vorbea din nou. Părea obosit: 

— Chiar în faza inactivă, densitatea centrală era tipică pentru o stea G, 
dar nu s-a produs niciun colaps. Turbulenţele de la suprafaţă nu se 
extind nici măcar pe zece mii de kilometri. Cum? Cum? Cum? 

Li: 

— Şi după Reaprindere, structura internă de adâncime arată la fel. 

— Nu știm sigur; nu ne putem apropia. 

— Nu, e aspectul tipic. Avem modele... 

Vocea lui Wen se schimbă din nou. Vorbea mai repede, pe un ton 
frustrat, aproape îndurerat: 

— Toate datele astea, şi noi tot n-am înțeles misterele. De cinci ani 
studiez traiectoriile de reacţie și sunt la fel de neștiutor ca astronomii 
din Era Zorilor. Trebuie să se petreacă ceva în miezul extins, altfel s-ar 
produce un colaps. 

Celălalt deviat se manifestă cam iritat: 

— Evident, chiar inactivă, steaua emană radiaţii, dar radiază ceva care 
se convertește în interacţiune scăzută. 

— Dar ce anume? Ce fel de radiaţii? Și dacă există, de ce nu intră în 
colaps straturile superioare? 


— Conversia e la baza fotosferei și aia s-a dus naibii! Ryop. Folosesc 
propriul tău software de modelare ca să demonstrez asta! 

— Nu. Aberaţii post-hoc, cu nimic mai bune decât în erele trecute. 

— Dar am date! 

— Şi ce dacă? Adiabatele tale sunt... 

Reynolt opri sunetul. 

— Au ţinut-o așa zile la rând. Vorbesc în jargon privat, inventat de 
obicei de un cuplu focalizat, foarte unit. 

Nau se îndreptă de spate în scaun. 

— Dacă nu pot vorbi decât unul cu celălalt, atunci noi nu înțelegem 
nimic. l-aţi pierdut? 

— Nu. Cel puţin nu în mod obișnuit. Dr. Wen a ajuns atât de frustrat, 
încât a început să se gândească la externalizare aleatorie. Într-o 
persoană normală, asta ar duce la creativitate, dar... 

Brughel râse, sincer amuzat. 

— Deci băiețașul tău astronom a pierdut mingea din vedere, hă, 
Reynolt? 

Reynolt nici nu se uită la el. 

— Taci, îi spuse ea. 

Nau observă cât de uluiţi se arătară speculanții la cuvintele ei. Ritser 
era al doilea la comandă, renumitul sadic din rândul șefilor, iar ea pur și 
simplu îi închidea gura. Mă întreb când își vor da seama speculanții. 
Brughel se încruntă ușor. Apoi i se lăţi zâmbetul. Se propti cu spatele de 
spătarul scaunului și aruncă o privire amuzată spre Nau. Anne continuă 
fără ezitare: 

— Wen s-a detașat de problemă, așezând-o într-un context din ce în 
ce mai amplu. La început, lucrurile au fost relevante. 

Se auzi din nou vocea lui Wen, același limbaj precipitat și monoton 
de mai înainte: 

— Orbita galactică a Fluctuantei. Un indiciu. 

Graficul ipotetic al orbitei Fluctuantei — presupunând absenţa unor 
întâlniri stelare — apăru pe o fereastră. Anne scotea fragmente din 
notițele astronautului. Graficul se extindea cu jumătate de miliard de 
ani în trecut. Era figura tipică de petală de floare a populaţiei de stele 
dintr-un halo: tot la două sute de milioane de ani, Fluctuanta penetra 
miezul ascuns al galaxiei. De acolo, ieșea afară prin balansare treptată, 


până unde stelele se risipeau și se lăsa întunericul galactic. Tomas Nau 
nu se pricepea la astronomie, dar știa că stelele apărute în halo nu au 
sisteme planetare utile, deci nu prea sunt vizitate. Dar sigur că asta era 
cea mai puţin bizară caracteristică a Fluctuantei. 

Deviatul Qeng Ho era obsedat de orbita galactică a stelei. 

— Obiectul ăsta — nu poate fi o stea — a văzut miezul Tuturor 
Lucrurilor. Din nou, şi din nou, și din nou... 

Reynolt sări peste o porţiune de blocaj din gândirea bietului Wen. 
Glasul deviatului sună acum puţin mai calm: 

— Indicii. O mulțime de indicii, zău. Uită de fizică; gândeşte-te la 
curba luminii. Timp de două sute cincisprezece ani, dintr-un ciclu de 
două sute cincizeci, radiază energie mai puţin perceptibilă decât o 
pitică maro. 

Ferestrele care însoțeau gândurile lui Wen scânteiau de la o idee la 
alta, arătau imagini cu pitice maro, oscilațiile mult mai rapide pe care 
fizicienii le extrapolaseră pentru trecutul îndepărtat al Fluctuantei. 

— Se petrec evenimente pe care nu le vedem. Reaprinderea, o curbă 
a luminii vag asemănătoare cu o nova Q periodică, stabilizându-se în 
câteva megasecunde la un spectru care ar putea fi o stea pe un miez de 
fuziune. Şi apoi lumina scade treptat la zero... sau se schimbă în ceva 
ce noi nu vedem. Nu e deloc o stea! E o vrajă la mijloc! O mașinărie 
magică, acum spartă. Fac pariu că a fost un generator de semnal 
dreptunghiular cândva. Asta e! Magie ivită din inima galaxiei, ca să n-o 
putem înțelege. 

Sunetul se întrerupse brusc și caleidoscopul de imagini al lui Wen 
îngheță în toiul freneziei. 

— Dr. Wen e prizonier în capcana acestui ciclu de idei de zece 
megasecunde, preciză Reynolt. 

Nau știa deja unde se strecurase greșeala, dar afișă oricum o mină 
îngrijorată: 

— Ce ne-a mai rămas? 

— Dr. Li se descurcă bine, rosti Reynolt. Aluneca în propriul lui ciclu 
opus până l-am separat de Wen. Dar acum... ei, bine, e fixat pe 
software-ul de identificare Qeng Ho. Are un model extraordinar de 
complex, care corespunde tuturor observațiilor. 

Alte imagini, teoria lui Li despre o nouă familie de particule 


subatomice. 

— Dr. Li insistă pe teoria cognitivă monopolizată de Hunte Wen, dar 
obţine rezultate foarte diferite. 

Vocea lui Li: 

— Da. Da! Modelul meu anticipează faptul că stelele de acest tip sunt 
foarte răspândite în apropiere de gaura galaxiei. Rar, foarte rar, 
interacționează și generează o explozie cuplată. Rezultatul e expediat 
din miez. Bineînţeles, traiectoria lui Li era identică cu a lui Wen după 
presupusa explozie. Toţi parametri se potrivesc. Nu vedem stele 
pâlpâind în pulberea miezului; nu sunt strălucitoare, sunt foarte rapide. 
Dar, o dată la un miliard de ani, asistăm la distrugere asimetrică și la 
ejectare. 

Imagini cu explozia ipotetică a distrugătorului ipotetic al Fluctuantei. 
Imagini cu sistemul solar original al Fluctuantei distrus de explozie 
aproape complet, cu excepţia unei mici umbre protejate în capătul 
îndepărtat al stelei faţă de distrugător. 

Ezr Vinh se aplecă în față. 

— Doamne, a explicat totul. 

— Da, spuse Nau. Până şi natura unică a sistemului planetar. Întoarse 
ochii de la aglomeraţia de ferestre la Anne. Ce părere ai? 

Reynolt scutură din umeri. 

— Cine ştie? De asta avem nevoie de un specialist nefocalizat, 
domnule comandor. Dr. Li își răspândește reţeaua întruna. Acesta poate 
fi un simptom al unei clasice capcane de a explica totul. Iar teoria lui 
despre particule e vastă; poate fi o tautologie Shannon. 

Femeia se întrerupse. Lui Anne Reynolt îi lipsea cu desăvârșire darul 
de a face un spectacol. Nau își aranjase întrebările în așa fel încât 
bomba ei să lovească ultima: 

— Totuși, teoria aceea despre particule este principala lui specialitate. 
Şi are consecinţe, poate o propulsie statoreactoare Bussard mai rapidă. 

Se lăsă o linişte de câteva secunde. Qeng Ho se jucau cu 
ultrapropulsia de mii de ani, încă dinainte de Pham Nuwen. Furaseră 
idei de la sute de civilizații. În ultima mie de ani, îi aduseseră 
îmbunătăţiri de nici unu la sută. 

— Măi, măi, măi... 

Tomas Nau știa ce bine te simți când pariezi mult... și câştigi. Până și 


speculanțţii rânjeau ca idioții. 

Îi lăsă pe toţi să savureze plăcuta senzaţie. Vestea era extraordinar de 
bună, chiar dacă răsplata venea la sfârșitul Exilului. 

— Asta îi face pe astrofizicienii noștri o marfă prețioasă, spuse el. Poţi 
să iei măsuri în legătură cu Wen? 

— Mă tem că Hunte Wen e irecuperabil. 

Reynolt deschise o fereastră cu imagini din domeniul medical. 
Pentru un fizician Qeng Ho, ar fi fost un simplu diagnostic al creierului. 
Pentru Anne Reynolt, era o hartă strategică. 

— Vezi, aici şi aici, conexiunile sunt asociate cu munca legată de 
Fluctuantă; am demonstrat asta eliminând o parte din ele. Dacă 
încercăm să-i eliminăm fixația, îi ștergem activitatea din ultimii cinci 
ani, pe lângă faptul că interferăm cu conexiunile din cunoștințele lui 
generale. Nu uita, chirurgia de focalizare e mai mult bâjbâială și mers pe 
ghicite, cu o rezoluție de un milimetru cel mult. 

— Adică ne-am pomeni cu o legumă? 

— Nu. Dacă intervenim şi anulăm focalizarea, va avea personalitatea 
și amintirile de dinaintea ei. Dar nu va mai fi fizician. 

— Hm... rosti Nau, meditând. 

Deci n-aveau cum să-l defocalizeze pe speculant și să obţină expertul 
de care avea nevoie Reynolt. Și să fiu al naibii dacă risc să-l defocalizez 
pe-al treilea tip. Totuşi, exista o soluţie foarte nevătămătoare, care 
presupunea folosirea tuturor celor trei bărbați. 

— Bine, Anne. Uite ce-ţi propun. Pune-l pe fizician online, dar la un 
ciclu de activitate scăzută. Ţine-l pe dr. Li în congelator până când tipul 
cel nou îi verifică rezultatele. Nu va fi o verificare la fel de eficientă ca 
una făcută de un nefocalizat, dar, dacă lucrezi inteligent, rezultatele nu 
vor avea erori. 

Anne scutură iar din umeri. Nu știa ce înseamnă falsa modestie, dar 
nici nu realiza cât de pricepută era. 

— În ce-l priveşte pe Hunte Wen, reluă Nau, a făcut tot ce i-a stat în 
putere pentru noi și nu-i putem cere mai mult. Perfect adevărat, după 
părerea lui Anne. Vreau să-l defocalizezi. 

Ezr Vinh se holba la ei cu gura deschisă. Ceilalţi speculanţi arătau şi 
ei la fel de șocați. Exista un mic risc: pe de o parte, Hunte Wen nu va fi 
cea mai bună dovadă că focalizarea e reversibilă. Pe de altă parte, 


reprezenta un caz disperat. Arată-te îngrijorat. 

— Ne-am folosit de dr. Wen mai mult de cinci ani la rând și văd că 
deja a ajuns între două vârste. Daţi-i orice consumabile medicale are 
nevoie ca să-l facem cât mai sănătos cu putință. 

Era ultimul punct pe ordinea de zi, iar ședința nu se mai prelungi 
mult. Nau se uită cum toată lumea ieșea plutind din sală. Sporovăiau 
unii cu alții și-și arătau entuziasmul față de descoperirea lui Li și 
dezrobirea lui Wen. Ezr Vinh plecă ultimul, dar nu vorbi cu nimeni. 
Chipul băiatului era lipsit de expresie. Da, domnule Vinh. Poartă-te frumos 
şi poate că, într-o zi, o voi elibera pe aceea pe care o vrei tu. 

Garda intermediară fu deosebit de calmă. Majoritatea gărzilor erau 
multipli de megasecundă, cu mici suprapuneri în care cei intraţi de 
serviciu se informau despre problemele curente. Această gardă nu era 
niciun secret, dar Nau o trata oficial ca pe o perturbare a programului, o 
pauză de patru zile între gărzi, din când în când. În realitate, era ca al 
șaptelea etaj lipsă ori ziua aceea din povești dintre paștile cailor și 
calendele grecești. 

— Ce zici, n-ar fi grozav să avem gărzi intermediare și acasă? glumi 
Brughel, în timp ce-i conducea pe Nau și Kal Omo printre stivele cu 
hibernauţi. Am lucrat cinci ani la siguranță pe Frenk. Mi-ar fi fost mult 
mai uşor să iau o pauză câteodată și să aranjez apele după nevoile mele. 

Glasul lui răsuna tot mai tare în cală. Ecoul se întorcea înapoi din mai 
multe direcţii. De fapt, erau singurii treji de la bordul navei Suivire. Jos, 
pe Hammerfest, se aflau Reynolt şi un echipaj de deviaţi. Un altul, 
alcătuit din numărul minim necesar de emergenţi și speculanţi, printre 
care și Qiwi Lisolet, lucra la jeturile de stabilizare de pe conglomerat. 
Însă, în afară de deviati, doar nouă oameni cunoșteau cele mai adânci 
secrete. Şi aici, în Garda Intermediară, puteau face tot ce era necesar 
pentru a proteja capsula. 

Pereţii interiori ai calei de hibernoterapie de pe Suivire fuseseră 
dărâmaţi şi apoi fuseseră instalate zeci de cuve suplimentare în locul lor. 
Toţi cei din Garda A dormeau acolo, aproape șapte sute de oameni. 
Gărzile B şi Misc erau pe Brisgo Gap, iar C şi D pe Binele Comun. Dar 
după această gardă intermediară venea rândul gărzii A. 

Pe perete luci o lumină roșie; sistemul de date independent al calei 
se pregătea să vorbească. Nau își puse vizorul și, dintr-odată, cuvele 
afișară etichete cu numele și afilierea. Toate erau verzi. Multumesc 
cerului. Nau se întoarse către sergentul său. Numele, statutul și semnele 
vitale ale lui Kal Omo pluteau în aer lângă obrazul lui; sistemul de date 
își lua datoria în serios. 

— Medicii lui Anne o să vină aici în câteva mii de secunde, Kal. Nu-i 


lăsa să intre până când Ritser și cu mine nu terminăm de vorbit. 

— Am înţeles. 

Pe fața bărbatului se ivi un zâmbet subtil când se întoarse și se 
retrase discret. Kal Omo mai trecuse prin așa ceva; ajutase la complotul 
mârșav de pe Comoara Îndepărtată. Ştia la ce să se aştepte. 

Apoi Nau și Ritser rămaseră singuri. 

— Deci, Ritser, ai mai găsit uscături? 

Brughel rânjea; avea o surpriză pusă deoparte. Alunecară pe lângă 
stivele cu sicrie, lumina din cameră strălucind de sub tălpile lor. Sicriele 
arătau ca naiba, dar încă funcționau bine, cel puţin cele Qeng Ho. 
Speculanţii erau deştepţi; transmiteau tehnologie în tot Spaţiul Uman, 
totuși mărfurile lor erau mai bune decât cele promovate în gura mare 
către stele. Dar acum avem o bibliotecă a flotei... şi oameni care să 
înțeleagă ceva din ea. 

— Am pus biciul pe spionii mei, domnule comandor. Garda A e 
curată, deși... 

Se opri și se propti cu mâna de un rack. Balustradele subțiri se 
încovoiau pe toată lungimea rackului; chiar era o structură amenajată 
ad-hoc. 

— ... deşi nu ştiu de ce te legi la cap cu pacostea asta pusă pe 
răzvrătire. 

Lovi unul dintre sicrie cu bastonul lui de comandor. 

Sicriele speculanţilor aveau geamuri late şi curbate și o lumină 
internă. Nau l-ar fi recunoscut pe Pham Trinli și fără eticheta 
displayului. Nu ştia cum se făcea, dar individul arăta mai tânăr cu chipul 
împietrit. 

Probabil că Ritser lua tăcerea comandorului drept nehotărâre. 

— Ştia de complotul lui Diem. 

Nau scutură din umeri. 

— Normal că ştia. La fel și Vinh. Şi alți câţiva. lar acum îi ştim pe toţi. 

— Dar... 

— Nu uita, Ritser, am ajuns la un acord. Nu ne mai putem permite să 
ne pătăm mâinile de sânge. 

În toată aventura asta, cea mai mare greșeală a lui Nau fusese felul în 
care procedase la interogatoriile la faţa locului de după ambuscadă. Nau 
aplicase strategiile de urgență din Anii Flagelului, strategiile acelea dure 


ascunse de ochii cetăţenilor obişnuiţi. Dar cu totul alta fusese situația 
primilor comandori; avuseseră la dispoziție o mulțime de resurse 
umane. Pe când el... ei, bine, în cazul acelor Qeng Ho care puteau fi 
focalizaţi, interogatoriul nu era o problemă. Dar ceilalți se dovedeau 
surprinzător de rezistenți. Cel mai rău era că nu reacţionau la 
ameninţări într-un mod raţional. Ritser o luase puţin razna și nici Tomas 
nu se lăsase mai prejos. Îi omorâseră pe ultimii speculanţi seniori 
înainte de a înțelege psihologia celorlalți. Una peste alta, rezultase un 
adevărat dezastru, dar şi o experienţă de maturizare. Tomas învățase 
cum să trateze cu supraviețuitorii. 

Ritser zâmbi. 

— Bine, bine. Măcar pe seama lui Trinli te poţi distra, mai 
detensionează atmosfera. Felul în care încearcă să se dea pe lângă tine 
și pe lângă mine — și mai e şi înfumurat pe deasupra! Mişcă din mână 
spre hibernauţii de pe rackuri. Sigur. Trezește-i conform programului. 
Ar trebui să explicăm prea multe „accidente”, așa cum stau lucrurile 
acum. Se întoarse cu spatele la Nau. Zâmbetul nu-i dispăruse, dar 
lumina venită de jos îl transforma într-o grimasă și, de fapt, asta și era. 
Adevărata problemă nu e Garda A, domnule comandor. În ultimele 
patru zile, am descoperit activităţi subversive în altă parte. 

Nau se uită la el ușor mirat. De fapt, asta și așteptase. 

— Qiwi Lisolet? 

— Da! Stai, ştiu că ai văzut cearta dintre noi doi zilele trecute. 
Putoarea merită să moară pentru asta, dar nu de asta mă plâng. Am 
dovezi solide că încalcă Legea Ta. Și e în cârdășie cu alții. 

De data asta, Nau fu luat prin surprindere. 

— Cum adică? 

— Ştii că am prins-o în parcul speculanţilor cu taică-său. Închisese 
parcul că așa-i venise ei cheful. De-asta m-am înfuriat așa de tare. Dar 
după aceea... i-am pus pe spionii mei s-o urmărească. Monitorizarea 
întâmplătoare n-ar fi remarcat nimic timp de câteva gărzi: mucoasa aia 
nemernică deviază resursele capsulei. Fură din producţia distileriei de 
substanţe volatile. Fură din timpul celor de la fabrică. Distrage atenţia 
tatălui ei în scopuri particulare. 

Ei, drăcia dracului! Qiwi nu-i spusese totul despre asta. 

— ŞI... ce face cu resursele astea? 


— Cu astea și cu altele. Are nenumărate planuri. Şi nu e singură... Are 
de gând să facă troc cu ele pentru propria ei avansare. 

Nau nu știa ce să spună. Desigur, să dai la schimb resursele 
comunităţii era o infracţiune. În Anii Flagelului, mai mulţi oameni 
muriseră executaţi pentru trocuri și adunări în grupuri, decât uciși de 
boală. Dar în timpuri moderne... trocul nu putea fi eliminat complet. Pe 
Balacrea, era pretextul periodic pentru exterminare — dar numai atât, un 
pretext. 

— Ritser, rosti Nau prudent, minţind, știu despre toate activitățile 
astea. Sigur că încalcă litera Legii Mele. Dar gândește-te puţin. Suntem 
la douăzeci de ani-lumină de casă. Avem de-a face cu Qeng Ho. Sunt 
speculanţi adevăraţi. Ştiu că-ţi vine greu să accepţi, dar întreaga lor 
existență se învârte în jurul ideii de a înșela comunitatea. Nu putem 
spera s-o eliminăm într-o secundă... 

— Nu! Brughel se împinse de rackul pe care se proptise și apucă 
balustrada de lângă Tomas. Toți sunt niște lepădături, dar numai Lisolet 
și câţiva conspiratori periculoși — și pot să ţi-i înşir cu numele — îţi 
încalcă Legea! 

Nau își imagină cum se întâmplase totul. Qiwi Lin Lisolet nu 
respectase niciodată regulile, nici printre Qeng Ho. Nebuna de maică-sa 
aranjase să fie manipulată, dar şi așa, tot scăpase de sub control direct. 
Cel mai mult îi plăcea să se joace. Odată îi spusese: „Întotdeauna e mai 
ușor să obţii iertarea decât permisiunea.” Această simplă afirmaţie 
demonstra, în aceeași măsură ca altele, prăpastia care despărţea 
viziunea despre lume a lui Qiwi de cea a Primilor Comandori. 

Nau făcu un efort de voinţă să nu se depărteze de Brughel. Ce l-o fi 
apucat? Se uită fix în ochii săi, ignorând bastonul din mâna lui cuprinsă 
de spasme. 

— Asta-i datoria ta, vicecomandor. lar parte dintr-a mea e să 
interpretez Legea Mea. Ştii că Qiwi nu a scăpat de virusul minții; la 
nevoie, poate fi imediat... adaptată. Vreau să mă ţii la curent cu aceste 
posibile infracțiuni, dar deocamdată aleg să închid ochii la ele. 

— Alegi să închizi ochii la ele? Alegi? Eu... Brughel nu-și găsi 
cuvintele. Când își reveni, își stăpâni furia din glas. Da, suntem la 
douăzeci de ani-lumină de casă. Suntem la douăzeci de ani-lumină de 
familia ta. Şi unchiul tău nu mai e la putere. Vestea asasinării lui Alan 


Nau sosise când expediţia lor era încă la trei ani depărtare de sistemul 
Fluctuantei. Acasă poate încălcai orice lege, îi protejai pe infractori 
numai pentru că erau buni de tăvălit în pat. Se lovi cu bastonul în 
palmă. Aici, departe, şi în clipa asta, ești foarte singur. 

Forţa letală dintre comandori era dincolo de orice lege. Era un 
principiu din Anii Flagelului, dar și un adevăr fundamental al naturii. 
Dacă Brughel ar fi decis să-i zdrobească acum capul, Kal Omo l-ar fi 
slujit pe vicecomandor în continuare. Însă Nau vorbi calm: 

— Tu ești și mai singur, prietene. Câţi dintre cei focalizaţi lucrează 
pentru tine? 

— Păi... Am... Am piloţii lui Xin, am spionii. O pot face pe Reynolt să 
redirecționeze orice-mi trebuie. 

Ritser se bălăbănea la buza unei prăpăstii pe care Tomas n-o 
remarcase înainte, dar cel puţin se potolea. 

— Cred c-o cunoşti destul de bine pe Anne ca să știi că n-ar face așa 
ceva. 

Patima uciderii din Brughel se stinse subit. 

— Da... ai dreptate. Ai dreptate. Stătea să se prăbușească. Numai că 
misiunea asta e cu totul altfel decât mi-am închipuit. Am avut destule 
resurse să trăim aici ca niște comandori nobili. Am avut perspectiva 
unei lumi de comori. Acum, cei mai mulți deviaţi ai noștri sunt morți. 
Nu mai avem echipamentul necesar să ne întoarcem acasă. Suntem 
blocaţi aici pentru decenii întregi... 

Mai avea puţin și plângea. Trecerea de la ameninţare la slăbiciune 
era fascinantă. Tomas îi vorbi încet, pe ton mângâietor: 

— Te înţeleg, Ritser. N-a existat situație mai gravă decât a noastră din 
Anii Flagelului. Dacă e greu pentru tine, care ești atât de rezistent, 
atunci mă tem pentru echipajul de rând al misiunii. 

Adevărul gol-goluț, numai că majoritatea membrilor echipajului 
aveau o personalitate mult mai neînsemnată decât Brughel. Ca Ritser, 
erau captivi într-o fundătură întinsă pe câteva decenii, în care a avea 
familie şi a crește copii nici nu intra în discuţie. Era o problemă 
periculoasă, pe care nu putea s-o ignore. Dar majoritatea oamenilor de 
rând își continuau relaţiile sau își făceau altele noi fără probleme; cel 
puţin o mie de indivizi nefocalizaţi trăiau aici. Nevoile lui Ritser aveau 
să fie mai greu de satisfăcut. Ritser se folosea de oameni până când îi 


epuiza și acum nu prea mai avea de cine să se folosească. 

— Dar mai avem perspectiva comorii, poate întreaga comoară la care 
am sperat. Era să ne pierdem viața cucerindu-i pe Qeng Ho, dar acum 
le aflăm secretele. Ai fost la ultima ședință de gardă-conducere: am 
descoperit elemente de fizică noi și pentru ei. Și încă n-am pus mâna pe 
ce e mai bun, Ritser. Păianjenii sunt primitivi încă, dar sigur nu s-au 
născut aici; condițiile din acest sistem solar sunt extreme. Nu suntem 
prima specie care a venit să le spioneze planeta. Gândeşte-te, Ritser: o 
civilizație non-umană, care călătorește prin univers. Îşi ascunde 
secretele acolo, jos, printre ruinele trecutului ei. 

Îl conduse pe vicecomandor ocolind capătul îndepărtat al rackurilor, 
apoi o luară înapoi pe al doilea interval. Vizorul raporta verde peste tot, 
deși, ca de obicei, sicriele emergente arătau foarte uzate. Nau oftă. 
Peste câţiva ani, s-ar putea să nu mai aibă destule sicrie utilizabile ca să 
menţină un program de gardă convenabil. O fiotă stelară nu putea, 
singură, construi o altă flotă, nici nu avea cum să se menţină la infinit cu 
rezerve de înaltă tehnologie. Problema exista de când lumea: pentru a 
construi cele mai avansate produse tehnologice, ai nevoie de o 
civilizaţie întreagă, o civilizaţie cu toate cunoștințele și capitalul ei 
industrial. Nu era loc de scurtături; omenirea își imaginase deseori un 
unificator general, dar încă nu crease unul. 

Ritser părea mai liniștit acum. Furiei disperate îi luă locul judecata. 

— ... În regulă. Sacrificăm mult, dar la sfârşit ne întoarcem acasă 
învingători. Fac faţă la toate, la fel de bine ca oricare altul. Totuși... de 
ce trebuie să se lungească al dracului? Ar trebui să cădem urgent pe 
capul unui regat de-al păianjenilor și să-l cucerim... 

— De-abia au reinventat electronica, Ritser. Ne trebuie mai mult... 

Vicecomandorul scutură din cap nerăbdător. 

— Da, da. Așa e. Avem nevoie de o bază industrială solidă. Probabil 
știu asta mai bine decât tine; am fost comandor pe Șantierele Lorbita. 
N-o să ne scoată din rahat decât o reconstrucţie din temelii. Dar tot nu 
avem motive să ne ascundem aici, în L1. Dacă punem laba pe o naţiune 
de pe planeta păianjenilor — măcar să ne pretindem aliaţii ei — am putea 
grăbi lucrurile. 

— Adevărat, dar problema e menţinerea controlului. Pentru asta, 
temporizarea e totul. Mai știi că am participat la cucerirea Gaspr. 


Postcucerirea iniţială, de fapt; dacă aș fi făcut parte din prima flotă, 
acum aș fi fost milionar. Nau nu-și ascunse mânia din glas; Brughel îi 
înţelegea viziunea. Doamne, ce minuni a făcut prima flotă! Numai două 
nave, Ritser! Închipuie-ţi. Aveau numai cinci sute de deviaţi, mai puţini 
decât noi. Dar au stat și-au pândit și, când cei de pe Gaspr au ajuns din 
nou la Era Informatică, au pus mâna pe toate sistemele de date de pe 
planetă. Comoara pur și simplu le-a căzut în mână! Nau scutură din cap, 
alungându-și amintirea. Da. Am putea încerca să-i cucerim pe păianjeni 
acum. Așa am putea grăbi lucrurile. Dar ar fi un bluf împotriva unor 
extratereștri pe care nu-i înțelegem. Dacă am calcula greșit, dacă am 
intra într-un război de gherilă, am irosi totul într-o clipă... Probabil că 
am „câștiga'”, dar o așteptare de treizeci de ani s-ar putea transforma 
într-una de cinci sute. N-ar fi un eșec fără precedent, Ritser, deşi 
precedentul nu s-a petrecut în Anii Flagelului. Ştii povestea Canberrei? 

Brughel înălță din umeri. O fi fost Canberra cea mai puternică 
civilizație din Spaţiul Uman, dar se găsea la prea mare distanţă ca să-l 
intereseze. Ca în cazul multor emergențţi, interesul lui pentru universul 
cel mare și larg era minim. 

— Acum trei mii de ani, Canberra trăia în evul mediu. Ca și Gaspr, 
colonia originală s-a bombardat până a ajuns la sălbăticie, însă 
canberranii nu erau nici la jumătatea drumului înapoi. O mică flotă 
Qeng Ho a călătorit până la ei; dintr-o greșeală stupidă, și-au închipuit 
că au dat peste o civilizație profitabilă. A fost prima greșeală mare a 
speculanţilor. A doua a fost că au rămas acolo o vreme; au încercat să 
negocieze cu canberranii, așa înapoiaţi cum erau. Qeng Ho deţineau 
toată puterea, erau capabili să determine societăţile primitive ale 
Canberrei să le facă pe voie. 

Brughel scoase un mormăit, apoi rosti: 

— Am priceput unde vrei să ajungi. Dar localnicii lor erau mult mai 
primitivi decât ai noștri. 

— Da, dar erau oameni. lar Qeng Ho aveau resurse net superioare. În 
orice caz, au semnat alianțe. Au stimulat tehnologia locală cât de mult 
au putut. Au pornit să cucerească lumea. Și adevărul e că au reușit. Însă 
cu fiecare pas se îndreptau spre derivă. Membrii echipajului original și- 
au trăit bătrâneţea în castele de piatră. Nici măcar nu mai știau de 
hibernoterapie. Civilizaţia hibridă formată din speculanţi şi localnici a 


devenit foarte avansată și puternică, dar era prea târziu pentru cei din 
urmă. 

Comandorul şi adjunctul lui ajunseseră aproape de intrarea 
principală. Brughel o luă în faţă, întorcându-se încet ca să atingă 
peretele mai întâi cu picioarele. Se uită la Nau cu o expresie 
concentrată. 

Nau atinse podeaua și lăsă pâsla din bocanci să-i amortizeze săritura. 

— Gândeşte-te la ce ţi-am spus, Ritser. Exilul nostru aici e, într- 
adevăr, necesar, iar răsplata va fi la fel de mare pe cât o visezi tu. Dar, 
până la ea, hai să rezolvăm problemele care te deranjează pe tine. Un 
comandor nu ar trebui să sufere. 

Pe fața bărbatului mai tânăr se instală o expresie de uimire și 
recunoștință. 

— M-m-mulţumesc, domnule. N-am nevoie decât de puțin ajutor, din 
când în când. 

Mai discutară câteva momente, punând la cale compromisurile 
necesare. 


Pe drumul de întoarcere de pe Suivire, Tomas Nau avu puţin timp de 
gândire. Din taxiul lui, vedea conglomeratul scânteietor în față și cerul 
din jur pătat de formele neregulate ale habitatelor, ale depozitelor și ale 
navelor care orbitau în jurul diamantelor. Aici, în Garda Intermediară, 
nu zări urme de activitate umană. Nici echipajele lui Qiwi nu se vedeau, 
probabil ascunse la umbra conglomeratului. La mare distanţă de munții 
de diamant, Arachna plutea în izolare glorioasă. Pe oceanul ei 
nemărginit apărură pete fără nori. Zona de convergenţă tropicală era 
clară pe fondul albastru. Lumea păianjenilor începea să semene tot mai 
mult cu arhetipul Pământului-Mamă, o lume dintr-o mie pe care 
oamenii puteau asoliza și prospera. Va continua să arate ca un paradis 
încă aproximativ treizeci de ani, până când soarele ei se va scufunda 
încă o dată. Si atunci o vom cuceri. 

Acum însă tocmai făcuse încă un pas către succesul definitiv. 
Rezolvase o enigmă și eliminase un risc inutil. Gura i se schimonosi într- 
un zâmbet amar. Ritser se înșela foarte mult crezând că e ușor să fii 
primul nepot al lui Alan Nau. Da, Alan îl favorizase pe Tomas. De la bun 
început fusese clar că Tomas va fi continuatorul dominaţiei dinastiei 


Nau peste emergenţi. Asta era o parte din problemă, pentru că îl 
transforma într-o amenințare la adresa membrilor mai bătrâni ai 
dinastiei. Succesiunea — chiar în familiile de comandori — se asigura de 
cele mai multe ori prin asasinare. Însă Alan Nau fusese inteligent. Da, 
voia ca nepotul lui să-i ducă neamul mai departe, dar numai după ce el 
trăia şi conducea până la sfârşitul vieţii sale naturale. A-i da lui Tomas 
comanda expediției spre Steaua Fluctuantă fusese un act diplomatic 
care îl salvase şi pe conducător, și pe moștenitorul său legal. Tomas 
lipsea de pe scena lumii mai mult de două secole. Era foarte posibil ca, 
la întoarcere, să aducă şi comoara care să continue dominaţia familiei 
Nau. 

Tomas se întrebase deseori dacă Ritser Brughel nu era cumva un mic 
sabotor. Acasă, păruse o alegere bună pentru postul de vicecomandor. 
Era tânăr şi făcuse o treabă bună la Şantierele Lorbita. Se trăgea de pe 
Frenk; părinţii lui sprijiniseră printre primii invazia lui Alan Nau. Pe cât 
posibil, Emergenţa încerca să transforme fiecare nouă cucerire 
stigmatizând-o așa cum stigmatizase Era Flagelului Balacrea: prin 
decese în masă, prin virusul minții, prin înființarea Clasei Comandorilor. 
Tânărul Ritser se adaptase la fiecare solicitare a noii ordini. 

Dar, de la începutul Exilului, se purta ca un nemernic şi-un încurcă- 
lume: neglijent, neîngrijit, obraznic. În parte, era de vină rolul de om cu 
greutate pe care îl primise, dar el nu juca un rol. Se închisese în sine și 
nu coopera. Concluzia evidentă: dușmanii familiei Nau erau oameni 
deştepţi, cu planuri pe termen lung. Poate că reușiseră cumva să 
strecoare un spion printre cei responsabili de siguranța unchiului Alan. 

Astăzi, misterul și suspiciunile se ciocniseră. Și nu am descoperit nici 
sabotaj, nici incompetenţă. Vicecomandorul lui pur şi simplu era frustrat 
din cauza unor nevoi neîndeplinite, de care nu-i pomenise din cauza 
orgoliului. În lumea civilizată, îndeplinirea lor ar fi o nimica toată; era 
dreptul natural, dobândit prin naștere, chiar dacă netrâmbiţat, al 
fiecărui comandor, însă aici, în sălbăticie, înconjurați de epave... aici, 
Ritser trebuia să se lupte cu greutăți mari. 

Taxiul se mișcă lin, ca o stafie, peste volutele cele mai înalte ale 
habitatului Hammerfest și cobori printre umbrele de dedesubt. 

Va fi greu să-l mulțumească pe Brughel; bărbatul mai tânăr va trebui 
să fie mai reţinut. Tomas revizuia deja listele de echipaje și deviați. Da, 


pot să fac asta. Şi va merita. În afară de el, Ritser Brughel era singurul 
comandor în limitele a douăzeci de ani-lumină. Clasa Comandorilor era 
deseori periculoasă în sine, dar exista o legătură între ei. Fiecare 
cunoștea strategiile ascunse, decisive. Fiecare înţelegea virtuțile 
adevărate ale emergenței. Ritser era tânăr, dar se maturiza pe 
dinăuntru. Dacă s-ar stabili relația potrivită, ar fi mai ușor de depistat 
alte probleme. 

Iar succesul lor definitiv putea fi și mai mare decât îi spusese el lui 
Ritser. Mai mare chiar decât și-l închipuise unchiul Alan. Viziunea lui 
poate că l-ar fi ocolit pe Tomas, dacă n-ar fi fost întâlnirea directă cu 
speculanții. 

Unchiul Alan tratase respectuos amenințările îndepărtate; continuase 
tradiţiile balacreene de siguranță a emisiilor. Dar nici el nu-și dădea 
seama că se jucau de-a tiranii pe un teritoriu ridicol de mic: Balacrea, 
Frenk şi Gaspr. Nau tocmai îi povestise lui Ritser despre înființarea 
Canberrei. Ar fi putut găsi exemple mai bune, dar Canberra era 
preferata lui. În vreme ce colegii lui studiau istoria emergentă până în 
pânzele albe şi adăugau strategiilor nuanţe fără însemnătate, Tomas 
Nau studia istoria Spaţiului Uman. Chiar şi un dezastru ca Era Flagelului 
era o banalitate când priveai lucrurile în ansamblu. Faţă de cuceritorii 
istoriei, scena balacreană era o coajă de nucă. Deci Tomas Nau era 
familiarizat cu mii de strategi îndepărtați, de la Alexandru Macedon și 
Tarf Lu... la Pham Nuwen. Dintre toţi, cel din urmă era modelul lui 
central, cea mai mare personalitate Qeng Ho. 

Într-un fel, Nuwen crease lumea Qeng Ho modernă. Transmisiile 
speculanţilor dădeau amănunte din viața lui Nuwen, dar le cam 
înfloreau. În univers circulau alte versiuni, zvonuri contradictorii. 
Fiecare detaliu din viaţa lui merita studiat. Pham Nuwen se născuse pe 
Canberra chiar înainte de asolizarea Qeng Ho. Copilul Nuwen intrase în 
lumea Qeng Ho din afară... şi o transformase. În câteva secole, făcuse 
din speculanţi un imperiu, cel mai mare imperiu cunoscut. Fusese un 
Alexandru Macedon al Spaţiului Uman. Și — la fel ca în cazul lui 
Alexandru — imperiul lui nu rezistase. 

Bărbatul fusese un geniu al cuceririi și al organizării. El pur și simplu 
nu avea toate instrumentele necesare la dispoziție. 

Nau aruncă o ultimă privire spre frumuseţea albastră, asemenea 


cerului, a Arachnei, care se furișa pe sub turnurile Hammerfestului. 
Acum avea un vis. Până acum, îl recunoscuse numai în sinea lui. Peste 
câţiva ani, avea să cucerească o rasă nonumană, o rasă care călătorise 
cândva printre stele. Peste câţiva ani, urma să sondeze cele mai adânci 
taine ale automatelor flotei Qeng Ho. În felul ăsta, l-ar putea egala pe 
Pham Nuwen. În felul ăsta, ar putea înălța un imperiu stelar. Dar visul 
lui Tomas Nau nu se oprea aici, pentru că el deţinea deja un instrument 
care îi lipsise lui Pham Nuwen și Tarf Lu: focalizarea. 

Visul lui avea să se împlinească peste o jumătate de viaţă, la celălalt 
capăt al Exilului și al groazei, pe care nu și-l imagina încă. Uneori se 
întreba dacă nu era o nebunie să-și închipuie că poate ajunge acolo. O, 
dar visul îi strălucea atât de puternic în minte: 

Cu ajutorul focalizării, Tomas Nau putea deţine lucrul pe care reușea 
să pună mâna. Emergenţa lui Tomas Nau avea să devină un singur 
imperiu, cuprinzând tot Spaţiul Uman. Unul care va dura. 

Oficial, sigur că barul lui Benny Wen nu exista. Benny pusese mâna 
pe un spaţiu utilitar printre baloanele interioare. Lucrând în timpul liber, 
el și tatăl lui îl dotaseră treptat cu mobilă, un joc de biliard în 
imponderabilitate și tapet. Se mai vedeau ţevile din pereţi, dar și pe ele 
le acoperiseră cu bandă colorată. 

Când intra de gardă ramura lui, Pham Trinli își făcea veacul prin bar. 
Iar de când făcuse treaba aia de mântuială cu stabilizarea în punctul L1 
și trecuse Qiwi Lisolet la cârmă, avea timp liber berechet. 

Nici nu intră bine pe ușă, că îl și izbi în nări aroma de hamei și orz. 
Câteva picături de bere plutiră pe lângă urechea lui, apoi dispărură în 
ventilatorul de curăţare de la ușă. 

— Hei, Pham, pe unde naiba umbli? Stai jos. 

Amicii lui obișnuiți preferau, cei mai mulți, să se adune pe tavanul 
sălii de jocuri. Pham îi salută din mână și traversă încăperea alunecând, 
ca să se așeze pe peretele exterior. Asta însemna că avea să stea oblic 
față de ceilalți, dar nu prea era loc în sală. 

Trud Silipan făcu semn spre partea opusă, unde Benny plutea pe 
lângă bar. 

— Unde-s berea și chipsurile, Benny, băiete? Mai adu una mare 
pentru geniul nostru militar! 

Toată lumea se puse pe râs. Pham reacţionă cu un mormăit indignat. 
Se străduise mult ca să dea impresia de fanfaron guraliv. Vrei să auzi o 
poveste cu eroisme? Ascultă-l pe Pham Trinli cam o sută de secunde. 
Bineînţeles, dacă aveai, cât de cât, experiență de viață, îţi dădeai seama 
că poveştile lui erau pure născociri sau, dacă erau adevărate, nu lui îi 
aparțineau faptele de vitejie. Trinli aruncă o privire prin sală. Ca de 
obicei, mai mult de jumătate din clienți erau emergenţi din Clasa 
Urmașilor, dar mai toate grupurile aveau și unul sau doi Qeng Ho. 
Trecuseră peste șase ani de la Reaprindere, de la „atrocitatea lui Diem”. 
Pentru majoritatea, asta însemna doi ani de viață. Supraviețuitorii Qeng 
Ho învățaseră și se adaptaseră. Nu erau complet asimilați, dar, ca Pham 


Trinli, deveniseră parte dintre cei exilați. 

Hunte Wen plecă de lângă bar și traversă încăperea. Trăgea după el 
o plasă cu baloane pline cu băutură, și cantitatea maximă de gustări pe 
care el şi Benny riscau s-o aducă în bar. Se făcu liniște cât servi şi primi 
bilete de plată în schimb. 

Pham înșfăcă o băutură. Balonul era nou, din plastic. Benny își făcuse 
lipeala cu echipajele care lucrau la suprafaţa conglomeratului. Mica 
distilerie de volatile înghiţea zăpadă și gheaţă și diamante măcinate... și 
scotea materie brută, inclusiv plasticul pentru baloane, mobilă și jocul 
de biliard în imponderabilitate. Până și atracţia principală a barului tot 
din producţia conglomeratului provenea, rafinată în laboratorul de 
bacteriologie al habitatului. 

Balonul din mâna lui avea un desen colorat pe o parte. Scria BERE 
DE GHEAŢĂ ȘI DIAMANT și era o imagine a conglomeratului 
scufundat printre clăbuci — una complicată, clar făcută de mână. Pham 
studie o clipă desenul făcut cu cap. Se abţinu să pună întrebări. Oricum 
le vor pune ceilalți... în felul lor. 

Se auzi un hohot de râs când Trud şi prietenii lui observară desenul. 

— Hei, Hunte, tu l-ai făcut? 

Wen tatăl zâmbi modest și confirmă cu o înclinare a capului. 

— Să ştii că-i mişto. Nu-i ce-ar desena un artist focalizat, bineînțeles. 

— Am crezut că ai fost un fel de fizician înainte de a-ţi recupera 
libertatea. 

— Astrofizician. Nu-mi... nu-mi aduc aminte prea multe de pe vremea 
aia. Acum încerc lucruri noi. 

Emergențţii stătură de povești cu Wen câteva minute. Majoritatea 
erau prietenoși și, cu excepţia lui Trud Silipan, îl compătimeau sincer. 
Pham își amintea vag de Hunte Wen cel de dinaintea ambuscadei. Îi 
făcuse impresia unui intelectual deschis și bun la suflet. Sufletul bun și-l 
păstrase. Tipul zâmbea deseori, dar prea se scuza tot timpul. 
Personalitatea lui era ca un vas de ceramică spart și lipit la loc, utilizabil, 
dar fragil. 

Wen colectă și ultimul bilet de plată și porni înapoi spre bar. Se opri 
la jumătatea drumului. Pluti mai aproape de tapet şi privi la 
conglomerat și la soare. Uitase de ele, prins cum era de tainele Stelei 
Fluctuante. Trud Silipan chicoti şi se aplecă peste masă, către Trinli. 


— Mai otrăvit ca iadul, nu-i așa? În general, defocalizaţii nu sunt așa 
de rău loviți. 

Benny Wen se îndepărtă de bar şi-l scoase pe tatăl său din raza 
vizuală a celorlalți. Benny fusese unul dintre cei mai belicoşi 
conspiratori de-ai lui Diem care supravieţuise. 

Lumea reveni la subiectele fierbinţi ale zilei. Jau Xin căuta pe cineva 
de gardă în ramura A ca să facă schimb cu el, în ramura B. lubita lui era 
în garda cealaltă. Un asemenea schimb trebuia aprobat de comandori, 
dar, dacă cele două părți cădeau la învoială... Un altul veni cu pontul că 
o femeie Qeng Ho de la intendenţă înlesnea astfel de târguri, în 
schimbul altor favoruri. 

— Nemernicii ăştia de speculanţi te taxează pentru orice, mormăi 
Silipan în barbă. 

Iar 'Trinli îi cadorisi cu o poveste de-a lui — adevărată, dar plină de 
aiureli, pentru ca ei s-o creadă inventată — despre o misiune de gardă 
lungă, pe care cică ar fi condus-o el. 

— Cincizeci de ani am dus-o cu numai patru grupe de gardă. La 
sfârşit, am fost nevoit să încalc regulamentul, să le dau voie copiilor în 
faza de Zbor. Dar noi eram deja în avantaj pe piaţă... 

Pham se apropia de momentul poantei, când Trud Silipan îi trase un 
ghiont în coaste. 

— Sst! Linişte, stăpâne Qeng Ho, a sosit zeița pedepselor tale. 

Lumea se puse pe hohotit. Pham îl fulgeră pe Silipan din priviri, apoi 
se întoarse capul să vadă cine venise. 

Qiwi Lin Lisolet tocmai intrase plutind pe ușa barului. Se răsuci în 
aer şi se lăsă lângă Benny Wen. Se făcu liniște în sală și vocea ei se auzi 
până în tavan, unde se afla grupul lui Trinli. 

— Benny! Ai formularele alea de schimb? Gonle poate să acopere... 

Restul frazei se pierdu când cei doi se retraseră în capătul opus al 
barului și se reluă conversaţia generală. Qiwi era clar pusă pe tocmeală 
și-i forța mâna lui Benny să mai facă un târg. 

— E-adevărat că tot ea răspunde de stabilizarea conglomeratului? 
Credeam că e treaba ta, Pham. 

Jau Xin scoase o strâmbătură. 

— Las-o baltă, Trud. 

Pham ridică braţul — imaginea unui bătrân iritat care încearcă să pară 


important. 

— Ti-am mai zis, am fost promovat. Lisolet se ocupă cu detaliile de 
teren, iar eu supraveghez toată operaţiunea în locul comandorului Nau. 

Se uită spre Qiwi, încercând să pară cât mai agresiv. Mă întreb ce mai 
coace acum. Copila asta era uimitoare. 

Cu colţul ochiului, Pham îl văzu pe Silipan ridicând din umeri spre 
Jau Xin pe post de scuză. Deși toți îl considerau pe Pham un escroc, îl 
simpatizau. Poate că exagera cu născocirile, dar era foarte amuzant. 
Problema lui Silipan era că nu știa când să se oprească. Acum probabil 
se gândea cum să mai îndrepte din răul făcut. 

— Da, rosti Silipan, nu mulţi dintre noi raportează direct 
comandorului. Vă spun eu ceva despre Qiwi Lin Lisolet. Se uită în jur, 
să vadă cine se mai afla în bar. Ştiţi că mă ocup de deviaţi în locul lui 
Reynolt. Ei, bine, le dăm o mână de ajutor spionilor lui Ritser Brughel. 
Am stat de vorbă cu băieţii de-acolo. Don'şoara Lisolet a noastră e pe 
lista neagră. E vârâtă în mai multe escrocherii decât vă închipuiţi. Arătă 
cu mâna spre mobilă. De unde credeţi că vin toate astea? Acum că a 
pus mâna pe slujba lui moş Pham, nu mai pleacă de pe conglomerat. 
Fură din producţie pentru indivizi ca Benny. 

Unul dintre clienţi clătină balonul-pahar în direcţia lui Silipan. 

— Mi se pare că şi tu ai partea ta, Trud. 

— Ştii că nu asta contează. Ascultă. Resursele astea în care bagă 
mâna ea și Benny sunt comunitare. Lumea din jurul mesei dădu din cap 
aprobator, solemn. Oricât de favorabile ar fi rezultatele, tot furt din 
averea comună se numește. 

Privirea i se înăspri. În Era Flagelului nu existaseră prea multe păcate 
mai mari decât ăsta. 

— Da, dar comandorii ştiu ce se petrece. Nu-i cine ştie ce infracţiune. 

Silipan încuviinţă tacit. 

— E-adevărat, pe moment, văd că o tolerează. Reveni la zâmbetul său 
viclean. Câtă vreme Qiwi se culcă în patul comandorului Nau. 

Ăsta era un alt zvon care circula. 

— Uite cum stă treaba, Pham. Tu ești Qeng Ho. Dar, la bază, ești 
militar. Asta-i o profesiune onorabilă care îţi conferă un anumit statut, 
indiferent de originea ta. Vezi tu, societatea e împărțită pe mai multe 
clase morale. Silipan recita, fără îndoială, din înţelepciunea cu care 


fusese îndoctrinat. La cel mai înalt nivel sunt comandorii, oamenii de 
stat, cum cred că le zici tu. După ei vin conducătorii militari, urmaţi de 
planificatorii de personal, tehnicienii și armata. lar după ei... târâturi de 
diverse categorii: membrii decăzuţi ai claselor utile, indivizi care mai au 
şansa de a se reintegra în sistem. Sub ei sunt muncitorii din fabrici și 
fermierii. lar jos de tot — o adunătură de lepădături din cea mai joasă 
speţă — stau speculanţii. Silipan îi zâmbi lui Pham. Avea impresia că-l 
flata în mare măsură pentru că-l plasase printre nobilii din naștere. 
Comercianţii sunt mâncători de morţi și muribunzi, prea lași ca să fure 
aplicând forţa. 

Până și personajul sub care se ascundea Trinli ar trebui să se înece 
auzind o asemenea analiză. Pham ripostă ameninţător: 

— Află de la mine că Qeng Ho sunt de mii de ani așa cum îi vezi 
acum, Silipan. Asta în niciun caz nu-i un semn de eșec. 

— Ştiu că e greu de acceptat, Trinli, spuse Silipan și zâmbi cu 
simpatie, compătimitor. Eşti un om bun și e corect să fii loial. Dar cred 
că te apropii de momentul când vei înțelege. Speculanţii se vor afla 
întotdeauna printre noi, fie că vând alimente ilegale într-o fundătură, fie 
că stau la pândă printre stele. Cei din urmă își zic civilizaţie, dar nu sunt 
decât lepădăturile care se agaţă de marginea unei civilizaţii adevărate. 

— Nu cred că am fost vreodată flatat şi insultat așa de grosolan în 
același timp, mormăi Pham. 

Se puseră toți pe râs, iar Trud Silipan crezu că morala lui îl înveselise 
cumva pe Trinli. Pham își termină istorioara fără alte întreruperi. 
Conversaţia alunecă spre speculaţii legate de păianjenii de pe Arachna. 
În mod obişnuit, Pham ar fi ascultat poveştile cu entuziasm bine 
mascat. Astăzi, lipsa lui de atenţie nu era doar un rol. Își plimbă privirea 
la masa de lângă bar. Benny şi Qiwi se vedeau numai pe jumătate. Se 
certau pe un târg. În ciuda dozei de sminteală emergentă, Trud Silipan 
avea un pic de dreptate. În ultimii doi ani, înflorise aici o mişcare 
ilegală. Nu era actul subversiv violent al conspirației lui Diem. În mintea 
participanţilor Qeng Ho, nici măcar nu era o conspirație, ci pur şi 
simplu o afacere care continua. Benny, tatăl lui și zeci de alte persoane 
răstălmăceau și ignorau sistematic declaraţiile comandorului. Până 
acum, Nau nu trecuse la represalii; până acum, mișcarea subversivă 
Qeng Ho îmbunătăţise lucrurile pentru toată lumea. Pham mai văzuse o 


dată sau de două ori asemenea situaţii, în care Qeng Ho nu puteau face 
comerț ca ființe umane libere, nu puteau fugi și nu puteau lupta. 

Micuța Qiwi Lin Lisolet era de vină pentru tot. Pham o studie 
întrebător. O clipă, uită să se încrunte. Qiwi pierduse atât de mult! 
Judecând după unele standarde de onoare, trădase. Dar uite-o că e 
trează gardă după gardă, pregătită să încheie un târg în toate direcțiile. 
Pham își reţinu zâmbetul iubitor și se încruntă la ea. Dacă Trud Silipan 
sau Jau Xin ar fi știut ce simţea el pentru Qiwi Lisolet în realitate, ar fi 
zis că e nebun de legat. Dacă cineva la fel de inteligent ca Tomas Nau ar 
fi înţeles, ar fi pus lucrurile cap la cap și atunci adio Pham Trinli. 

Când Pham se uită la Qiwi Lisolet se văzu pe sine, mai mult decât 
altă dată în viaţa lui. Da, Qiwi era fată, iar misoginismul făcea parte din 
trăsăturile lui nemascate. Dar asemănările dintre ei treceau dincolo de 
sex. Qiwi avusese — cât? opt ani? — când pornise în călătoria asta. Își 
petrecuse aproape jumătate din copilărie în bezna dintre stele singură, 
numai cu gărzile de întreţinere ale flotei. lar acum era împinsă într-o 
cultură total diferită. Cu toate astea, supravieţuia și rezista la orice 
provocare nouă. Şi câștiga. 

Pham se răsuci spre sine. Nu-și mai asculta prietenii de pahar. Nici 
măcar nu se mai uita la Qiwi Lin Lisolet. Își amintea de vremuri de 
acum trei mii de ani, străbătând secolele propriei vieți. 

Canberra. Avusese treisprezece ani, cel mai tânăr fiu al lui Tran 
Nuwen, rege și stăpân al întregului Tinut Nordic. Pham crescuse printre 
lupte cu sabia, otrăviri și intrigi, locuise în castele de piatră, la ţărmul 
unei mări reci, foarte reci. Fără îndoială că ar fi sfârșit mort — sau rege al 
tuturor — dacă viaţa ar fi continuat în stil medieval. Dar toate se 
schimbaseră când avea treisprezece ani. O lume în care aparatele de 
zbor și radioul erau simple mituri se trezise confruntată de comercianții 
stelari, de Qeng Ho. Încă mai ţinea minte cum pârjoliseră vasele lor 
Mlaștina cea Mare la sud de castel. În doar un an, politica feudală a 
Canberrei se schimbase cu desăvârşire în mintea lui. 

Qeng Ho investiseră trei nave în expediţia la Canberra. Îşi făcuseră 
socoteli foarte greșite socotind că localnicii se aflau la un nivel de 
dezvoltare tehnologică mult mai avansat la sosirea lor. Dar nici ţinutul 
lui Tran Nuwen nu reușise să le refacă rezervele. Două nave rămăseseră 
acolo. Tânărul Pham plecase cu a treia — un târg cu ostatici cu care tatăl 


lui crezuse c-o să-i păcălească pe oamenii stelelor. 

În ultima zi a lui Pham pe Canberra se lăsaseră frigul și ceața. 
Drumul de pe zidurile castelului la mlaștină durase aproape toată 
dimineaţa. Era prima oară când micului Pham i se dădea voie să vadă 
navele cele grozave ale vizitatorilor de aproape și era în al nouălea cer. 
Poate că nu avea să mai apară un alt moment similar în viaţa lui, în care 
să priceapă lucrurile atât de strâmb și pe dos: navele care se conturau 
uriașe în neguri erau simple navete. Căpitanul cel înalt și straniu care-l 
întâmpinase pe tatăl lui Pham era, de fapt, ofițer secund. La trei pași în 
spatele lui mergea o femeie tânără, cu fața schimonosită, încercând 
zadarnic să-şi ascundă stinghereala - concubina? servitoarea? 
Adevăratul comandant, cum reieșise până la urmă. 

Tatăl lui Pham, regele, făcu un semn din mână. Tutorele băiatului și 
servitorii lui aspri îl puseră să mărșăluiască prin noroi, spre oamenii 
stelelor. Mâinile de pe umerii lui strângeau nemiloase, dar Pham nu-și 
dădu seama. Se uită în sus întrebător, devorând din priviri „navele 
spaţiale”, încercând să urmărească din ochi curbele line, probabil din 
metal scânteietor. Asemenea perfecţiune văzuse în tablouri sau bijuterii, 
dar acum trăia un vis împlinit. 

Poate că ar fi reușit să-l urce la bordul navetei înainte ca el să-și dea 
seama de trădare, dacă n-ar fi fost Cindi. Cindi Ducanh, fata mai mică a 
verișorului lui Tran. Familia ei era destul de însemnată ca să trăiască la 
curte, dar nu atât de însemnată încât să conteze ce se petrece cu ea. 
Cindi avea cincisprezece ani și era cea mai bizară și mai rebelă creatură 
pe care o cunoscuse vreodată Pham, atât de bizară, încât nici nu știa 
cum să-i zică, deşi „prietenă” ar fi fost îndeajuns. 

Fata apăru dintr-odată între ei și oamenii stelelor. 

— Nu! Nu e drept. Nu e bine. Nu... 

Ridică mâinile, vrând parcă să-i oprească. Pham auzi o femeie 
strigând de pe margine. Era mama lui Cindi, care ţipa la fiica ei. 

Un gest naiv, prostesc, zadarnic. Grupul lui Pham nici măcar nu 
încetini. Tutorele lui seceră picioarele fetei cu bastonul. Cindi se 
prăbuși. 

Pham se întoarse, vru să întindă mâna spre ea, dar mâini zdravene îl 
ridicară, îi imobilizară braţele și picioarele. O văzu pe Cindi pentru 
ultima oară cum se zbate în noroi și se uită în direcţia lui, fără să-i pese 


de bărbaţii cu topoare care fugeau spre ea. Pham Nuwen nu aflase 
niciodată ce preț plătise singura persoană care îi sărise în apărare. Peste 
câteva secole, se întorsese pe Canberra suficient de bogat ca să 
cumpere planeta, chiar în starea civilizată în care ajunsese. Cercetase 
vechile biblioteci, fragmentele de înregistrări digitale ale Qeng Ho 
rămași acolo. Nu scria nimic despre consecinţele gestului făcut de 
Cindi, nici registrele de nașteri nu conţineau date clare despre familia ei 
de atunci înainte. Ea, fapta și consecințele ei nu aveau nicio valoare în 
ochii timpului. 

Pham fu ridicat sus de tot, cărat iute înainte. Avu o frântură de 
viziune cu frații și surorile lui, tineri și tinere cu trăsături aspre, 
împietrite. Astăzi, o foarte mică ameninţare era eliminată. Servitorii se 
opriră scurt în faţa tatălui său, regele. Bătrânul — de fapt numai de 
patruzeci de ani — se uită la el, dar privirea nu-i zăbovi. Tran fusese 
dintotdeauna o forță distantă a naturii, capricios, în spatele rândurilor 
de tutori, contestând moştenitori şi curteni. Își strângea buzele într-o 
linie subțire. Preţ de-o clipă, se poate ca mila să-și fi găsit loc în privirea 
lui aspră. Atinse obrazul lui Pham. 

— Să fii puternic, băiete. Îmi porți numele. 

Apoi Tran se răsuci și vorbi într-o limbă ciudată cu omul stelelor. Iar 
Pham se pomeni dat pe mâini străine. 


Ca şi Qiwi Lin Lisolet, Pham Nuwen fusese expediat în bezna cea 
grea. Şi, tot ca ea, Pham nu aparţinea nimănui. 

TȚinea minte primii ani mai bine decât orice altă perioadă a vieţii lui. 
Fără îndoială că echipajul avea de gând să-l vâre în congelator și să-i 
facă vânt la oprirea următoare. Ce să faci cu un puști care crede că 
există o singură lume, și aceea plată, și care și-a petrecut viaţa de până 
atunci învârtind sabia pe ici, pe colo? 

Pham Nuwen avusese un plan al său. Cuvele de hibernoterapie îl 
speriau de moarte. Nici nu părăsise bine Revenirea orbita Canberrei, 
când micul Pham dispăru din cabina care i se dăduse. Dintotdeauna 
fusese scund pentru vârsta lui, iar acum știa ce înseamnă 
supravegherea de la distanţă. Patru zile îl căută echipajul de pe 
Revenirea. În cele din urmă, Pham pierdu bătălia, bineînţeles, și niște 
Qeng Ho foarte furioși îl târâră în fața comandantului navei. 


Ştia deja că era „servitoarea” pe care o văzuse în mlaștină. Ştia, însă 
tot nu-i venea să creadă. O femeie fără vlagă la comanda unei nave cu 
un echipaj de o mie de oameni (deși în curând majoritatea aveau să 
treacă în starea inactivă, în hibernoterapie). Hm... Poate că fusese 
concubina proprietarului, dar îl otrăvise și acum comanda în locul lui. 
Era un scenariu credibil, dar o transforma într-o persoană extrem de 
periculoasă. În realitate, Sura fusese comandant junior, lidera unei 
facţiuni care votase împotriva rămânerii pe Canberra. Cei rămași îi 
numiseră pe restul „lașii prevăzători”. Și acum se îndreptau spre casă, 
într-o anumită stare falimentară. 

Pham își aminti expresia de pe faţa femeii când, într-un sfârșit, 
fusese prins și adus pe punte. Se încruntase către micul prinţ, un băiat 
încă îmbrăcat în catifeaua nobilimii din Canberra. 

— Din cauza ta a întârziat startul gărzilor, tinere. 

Pham de-abia înţelegea limba în care-i vorbea. Îşi înăbuşi panica şi 
singurătatea și se uită la ea cu o expresie la fel de pătrunzătoare. 

— Doamnă, sunt ostaticul dumneavoastră, nu sclavul, nici victima 
dumneavoastră. 

— La naiba! Ce-a zis? Sura Vinh se uită în jur, la locotenenții ei. 
Ascultă, fiule. Zborul va dura șaizeci de ani. Trebuie să te culcăm. 

Pham pricepu oarecum ultima ei propoziţie, dar îi sunase ca spusele 
grăjdarului-șef când trebuia să decapiteze un cal. 

— NU! N-o să mă vârâţi într-un sicriu! 

Sura Vinh îl înțelese și ea de data asta. 

Cineva i se adresă brusc comandantului Vinh, spunându-i, probabil: 
„Nu contează ce vrea el, doamnă.” 

Pham se încordă pentru încă un meci inutil de lupte corp la corp. 
Dar Sura nu făcu decât să-l fixeze din ochi o secundă și să comande 
tuturor celorlalți să iasă din biroul ei. Cei doi vorbiră într-o limbă 
stricată câteva kilosecunde. Pham cunoștea intrigile și strategia de la 
curte, dar niciuna nu se aplica acum. Înainte de sfârșitul discuţiei, 
băieţelul plângea de mama focului și Sura îl ţinea cu braţul pe după 
umeri. 

— O să treacă ani de zile, îi spuse ea. Înţelegi? 

— D-da. 

— Când o să ajungem, o să fii un boșorog, dacă nu ne lași să te 


punem să hibernezi. 

Ultimul cuvânt se dovedi o alegere nefericită. 

— Nu, nu, nu! Mai bine mor. 

Pham Nuwen nu se lăsă convins de logică. 

Sura lăsă o clipă de linişte. Peste ani de zile, îi povesti lui Pham cum 
văzuse ea conversaţia lor: 

— Da, aș fi putut să te arunc în congelator. Ar fi fost prudent și etic — 
și m-ar fi scutit de o groază de necazuri. N-o să înţeleg niciodată de ce 
m-au obligat membrii comitetului flotei lui Deng să te accept; erau 
meschini și nervoși, dar mi-au cerut cam mult. Așa că m-am procopsit 
cu tine, un țânc înșelat de propriul tată. Să fiu a naibii dacă aveam de 
gând să te tratez cum te-au tratat el și comitetul. Pe lângă asta, dacă ai fi 
petrecut zborul congelat, tot ai fi fost un zero când am fi ajuns la 
Namqgem, neajutorat într-o civilizaţie tehnologică. Aşa că de ce să nu te 
scutesc de hibernoterapie și să încerc să te învăţ esenţialul? Mi-am zis 
că o să vezi și singur ce greu trec anii pe o navă care călătoreşte printre 
stele. Peste câțiva ani, poate că n-o să te mai îngrozească sicriele. 

Nu fusese prea simplu. Sistemele de siguranţă ale navei trebuiseră 
reprogramate pentru prezenţa unei ființe umane iresponsabile. Nu se 
mai permiseseră gărzi intermediare fără echipaje. Dar sistemele se 
reprogramaseră și câteva din persoanele active se oferiseră să-şi 
prelungească perioada de veghe. 

Revenirea atinse 0,3 din viteza luminii și navigă la nesfârșit prin 
adâncurile cerului. 

lar Pham Nuwen avea la dispoziţie tot timpul din lume. Câţiva 
membri din echipaj — Sura în primele gărzi — făcură tot posibilul să-l 
înveţe. La început, băiatul nici nu vru să audă... însă timpul nu avea 
limite. Pham învăţă limba Surei. Şi generalităţi despre Qeng Ho. 

— Facem comerț printre stele, îi explică Sura. 

Cei doi stăteau singuri pe puntea statoreactorului Bussard. Ferestrele 
afișau o hartă simbolică a celor cinci sisteme stelare în care circulau 
Qeng Ho. 

— Qeng Ho e un imperiu, remarcă băiatul privind la stele şi încercând 
să-și imagineze cum arătau teritoriile acelea, în comparaţie cu regatul 
tatălui său. 

Sura râse. 


— Nu, nu un imperiu. Niciun guvern nu se poate menţine ani-lumină 
la rând. Pe naiba, cele mai multe de-abia rezistă câteva secole. Politica 
vine și trece, comerţul nu se încheie niciodată. 

Micul Pham Nuwen se încruntă. Cuvintele Surei îi sunau și acum 
aiurea câteodată. 

— Nu. Trebuie să fie un imperiu. 

Sura nu-l contrazise. Peste câteva zile, ieși din starea activă și intră 
într-unul dintre sicriele acelea stranii şi reci. Pham aproape că o imploră 
să nu se sinucidă și își petrecu megasecunde întregi după aceea 
lingându-și răni la care nici nu se gândise vreodată. Acum apăruseră alți 
străini și zilele se scurgeau într-o liniște interminabilă. Într-un sfârşit, 
învăţă să citească în limba nesă. 

După doi ani, Sura se ridică din morţi. Băiatul refuză în continuare să 
treacă în stare inactivă, dar din clipa aceea acceptă cu bucurie să înveţe 
tot ce i se preda. Ştia că există putere mai mare decât a oricărui nobil 
canberran, iar acum înţelegea că o putea controla. În doi ani, recuperă 
atâta învățătură câtă asimilează un copil dintr-un tărâm civilizat în cinci. 
Era bun la matematică; știa să utilizeze nivelul de vârf şi cel secundar al 
interfețelor Qeng Ho. 

Sura arăta aproape la fel ca înainte de hibernoterapie, numai că, 
ciudat, părea mai tânără. Într-o zi o surprinse privindu-l stăruitor. 

— Ce s-a întâmplat? o întrebă Pham. 

Sura zâmbi larg. 

— N-am văzut niciodată un copil într-un zbor lung. Cât ai acum, 
cincisprezece ani canberrani? Bret mi-a spus că ai învăţat foarte multe. 

— Da. O să devin Qeng Ho. 

— Hmm... Zâmbi din nou, dar nu cu superioritatea și compătimirea 
pe care și le amintea Pham. Era sincer mulțumită și nu-i punea la 
îndoială dorinţa. Ai foarte mult de învăţat. 

— Am foarte mult timp s-o fac. 

Sura Vinh rămase de gardă patru ani unul după altul. Bret Trinli 
rămase și el primul an, prelungindu-și propria gardă. Cei trei străbătură 
fiecare metru cub accesibil de pe Revenirea: infirmeria și sicriele, puntea 
de comandă, rezervoarele de combustibil. Nava consumase aproape 
două milioane de tone de hidrogen ca să ajungă la viteza de navigare a 
statoreactoarelor Bussard. De fapt, era doar o carcasă mare și aproape 


goală acum. 

— Şi fără sprijin masiv primit la destinaţie, nava asta nu va mai zbura 
din nou. 

— Ai putea să-i refaci rezerva de combustibil, chiar dacă n-ar exista 
decât giganţi gazoși la destinaţie. Până și eu aș fi în stare să mă descurc 
cu programele ca s-o fac. 

— Da, exact asta am făcut pe Canberra. Dar fără reparaţii generale, 
nu ajungem departe și, odată ajunși undeva, nu putem face absolut 
nimic. Sura tăcu, apoi înjură printre dinţi. Tâmpiţii naibii. De ce-or fi 
rămas acolo? 

Femeia părea măcinată de disprețul pentru comandanții rămași să 
cucerească planeta Canberra și propria vină că i-a părăsit. 

Bret Trinli sparse liniștea: 

— Să nu-ţi pară prea rău de ei. Îşi asumă un risc mare, dar, dacă 
înving, ne vor aduce Clienţii pe care ne aşteptam cu toţii să-i avem 
acolo. 

— Ştiu... şi sigur vom ajunge la Namqem cu mâna goală. Fac pariu că 
pierdem Revenirea. Se scutură din tot corpul, înăbușindu-și vizibil grijile 
care o rodeau. Bine, între timp o să formăm încă un membru instruit al 
echipajului. ÎI fixă în glumă pe Pham cu ochi sfredelitori. Ce specialitate 
ne e mai necesară, Bret? 

Trinli își dădu ochii peste cap. 

— Vrei să zici: ce specialitate ne aduce venit mai mare? Păi, e evident. 
Cea de arheolog-programator. 

Problema era dacă un copil necivilizat ca Pham Nuwen putea 
îmbrăţișa o asemenea meserie. Puștiul putea utiliza deja aproape toate 
interfețele standard. Chiar se considera programator, un potenţial 
comandant de navă. Cu interfețele standard se puteau pilota Revenirea, 
executa  inserția pe orbita planetară, monitoriza cuvele de 
hibernoterapie... 

— Şi dacă se întâmplă ceva rău, ești mort, mort, mort! Așa puse capăt 
Sura litaniei de acte vitejești a lui Pham. Băiete, trebuie să înveţi un 
lucru. Le dă de furcă și copiilor civilizaţi. Avem computere şi programe 
de la începuturile civilizaţiei, chiar dinainte de era zborurilor spaţiale. 
Dar și ele au limite; nu știu cum să iasă dintr-un blocaj neașteptat sau să 
fie creative. 


— Dar... ştiu că nu-i adevărat. Eu mă joc cu mașinile. Dacă setez 
nivelul abilităţilor foarte sus, nu câștig niciodată. 

— Asta pentru că un computer face lucruri simple foarte repede. 
Computerele sunt inteligente dintr-un singur punct de vedere 
important: conţin mii de ani de programe și le pot rula pe majoritatea. 
Într-un fel, își amintesc fiecare şmecherie pe care a inventat-o 
Omenirea. 

Bret 'Trinli pufni. 

— Şi toate aiurelile ei. 

Sara scutură din umeri. 

— Bineînţeles. Uite ce e. Câţi membri are echipajul nostru... când 
suntem în sistemul interior și toată lumea e activă? 

— O mie douăzeci şi trei, răspunse Pham. 

Învățase de mult toate caracteristicile fizice ale Revenirii şi ale 
călătoriei. 

— În regulă. Acum, să presupunem că te afli la ani-lumină de 
nicăieri... 

Trinli: 

— Nu trebuie să presupunem, doar ăsta e adevărul adevărat. 

— ... Şi se strică ceva. E nevoie de zece mii de specialiști umani, 
poate, să se construiască o navă, pe lângă baza industrială capitală 
enormă. Echipajul unei nave nu are cum să știe tot ce trebuie ca să 
analizeze spectrul unei stele, să pună la punct un vaccin împotriva unei 
modificări necontrolate din bacteriolab și să înțeleagă fiecare boală care 
îi loveşte... 

— Da! strigă Pham. De-asta avem programe și programatori. 

— De-asta nu putem supravieţui fără ei. În decurs a mii de ani, 
memoriile mașinăriilor au fost umplute cu programe ajutătoare. Dar, așa 
cum spune Bret, multe dintre ele sunt minciuni, toate conţin erori și 
numai cele de niveluri superioare corespund exact nevoilor noastre. 
Sura se opri şi-l privi pe Pham cu subînțeles. E nevoie de un om 
inteligent și foarte bine instruit ca să verifice ce anume e disponibil, să 
aleagă și să modifice programele care trebuie apoi să interpreteze 
corect rezultatele. 

Pham nu spuse nimic un moment, gândindu-se de câte ori nu 
făcuseră mașinăriile ceea ce le comandase el. Nu fusese întotdeauna 


vina lui. Programele de traducere din canberrană în nesă erau niște 
mizerii. 

— Deci... vrei ca eu să învăţ să fac programe mai bune. 

Sura zâmbi larg, iar Bret de-abia își reţinu un chicotit. 

— Ne vom mulțumi să devii un bun programator și după aceea să 
înveţi să foloseşti programele care există deja. 

Pham Nuwen petrecu ani întregi învățând să programeze/ exploreze. 
Rădăcinile programării erau vechi de când lumea. Semăna puţin cu 
groapa de resturi din spatele castelului tatălui său. Acolo unde pârâul 
secase, la zece metri adâncime, zăceau grămezi de bucăţi rupte din 
mașinării — mașinării zburătoare, ziceau țăranii — din vremurile glorioase 
ale erei canberrane coloniale. Dar groapa din spatele castelului părea 
îngrijită față de reţeaua locală a Revenirii. Acolo se găseau programe 
scrise cu cinci mii de ani în urmă, înainte ca Omenirea să se ridice de 
pe Pământ. Minunea — oroarea, credea Sura — era că, spre deosebire de 
epavele inutile din trecutul Canberrei, aceste programe încă funcționau! 
Şi, prin intermediul a milioane și milioane de circuite moștenite, multe 
dintre programele cele mai vechi rulau în măruntaiele sistemului Qeng 
Ho. De exemplu, metoda comercianților de a împărți timpul. Corecţiile- 
cadru erau incredibil de complexe, iar la baza lor se afla un mic 
program cu un contor. Secundă după secundă, Qeng Ho numărau 
începând din clipa în care omul pusese piciorul prima oară pe luna 
Vechiului Pământ. Dar, dacă studiai micul program cu atenţie... clipa 
aceea era, de fapt, cu cincisprezece milioane de secunde mai târziu, în 
secunda zero a unuia dintre primele sisteme de operare computerizată 
ale Omenirii. 

Așadar, în spatele interfețelor de cel mai înalt nivel se aflau straturi 
peste straturi de suport. O parte din aplicaţiile software respective 
fuseseră concepute pentru situaţii foarte diferite. Din când în când, 
incompatibilitățile provocau accidente fatale. În ciuda romantismului 
zborului spaţial, cele mai frecvente accidente erau pur și simplu cauzate 
de programe străvechi, prost rulate, care se răzbunau. 

— Ar trebuie rescrise în întregime, spuse Pham. 

— Au fost rescrise, îl informă Sura, fără să ridice ochii. 

Se pregătea să intre în starea inactivă și-și petrecuse ultimele patru 
zile încercând să descopere cauza unei probleme din automatele de 


hibernoterapie. 

— S-a încercat rescrierea lor, o corectă Bret, proaspăt ieşit din 
congelator. Dar chiar și nivelurile superioare din codul de sistem al 
flotei sunt enorme. Tu și o mie de prieteni de-ai tăi aţi avea nevoie de 
aproximativ un secol ca să-l reproducețţi. Trinli rânji malitios. Şi, ia ghici! 
Chiar dacă ai reuși, când ai terminat, te-ai pomeni cu propriul tău set de 
incompatibilități. Și tot n-ai fi compatibil cu toate aplicaţiile care ar 
putea fi necesare câteodată. 

Sura renunţă să elimine erorile o vreme. 

— Expresia potrivită pentru situația asta e „mediu de programare 
matur”. În esenţă, când performanţa hardware și-a atins limitele finale, 
iar programatorii au lucrat la codificare câteva secole, ajungi la un punct 
în care există un cod cu mult mai multe semnificaţii decât se pot 
raționaliza. Nu poţi face altceva decât să înţelegi stratificarea de 
ansamblu şi să știi cum să cauţi instrumentul neconvențional aflat cel 
mai la îndemână. la ca exemplu cazul meu de acum. Arătă spre graficul 
de dependenţă la care lucra. Nu mai avem destul lichid de lucru pentru 
sicrie. Nu se găsea de vânzare pe draga noastră Canberra, așa cum nu 
se găseau milioane de alte lucruri. Atunci singurul lucru de făcut e să 
muţi sicriele lângă fuzelajul de la pupa și să le răcești prin iradiere 
directă. Nu avem echipamentul corespunzător pentru asta, așa că, în 
ultima vreme, am făcut și eu puţin muncă de arheolog. Se pare că, 
acum cinci sute de ani, a existat o situaţie asemănătoare după un război 
în sistemul interior la Torma. Au încropit un pachet de menţinere a 
temperaturii și noi exact de așa ceva avem nevoie. 

— Nu chiar. Bret rânji din nou. Trebuie revizuit pe ici, pe colo. 

— Da, şi aproape am terminat cu revizuirile. Sura se uită la Pham și-i 
văzu expresia feţei. Aha! Am crezut că mai bine mori decât să intri într- 
un Sicriu. 

Pham surâse rușinat, amintindu-și de băieţelul de acum șase ani. 

— Nu, o să-l folosesc. Într-o zi. 

Ziua aceea veni peste cinci ani din viaţa lui Pham. Fuseseră nişte ani 
plini. Atât Bret, cât şi Sura erau în hibernoterapie, iar el nu se simțea 
apropiat de niciunul dintre înlocuitorii lor. Cei patru cântau la 
instrumente muzicale — manual, ca menestrelii de la curte! Cântau 
întruna, kilosecunde la rând; se pare că atingeau o stare ciudată de 


înălțare psihică/socială cântând împreună. Muzica nu-l impresiona prea 
mult pe Pham, dar oamenii aceștia munceau din greu ca să obţină niște 
rezultate obișnuite. El nici nu avea răbdarea să pornească pe drumul lor. 
Se depărtă de ei. Se pricepea foarte bine să stea singur. Avea atâtea de 
învăţat. 

Cu cât studia mai mult, cu atât înțelegea mai bine ce voise Sura să 
spună prin „mediu de programare matur”. În comparaţie cu membrii 
din echipaj pe care-i cunoștea, Pham devenise un programator 
desăvârșit. „Un geniu arzând de pasiune”, o auzise el pe Sura 
caracterizându-l când nu știa că se află prin preajmă. Putea programa 
orice, dar viața e scurtă, iar sistemele cele mai semnificative foarte, 
foarte mari. Așa că Pham învăţă să se joace cu monștrii trecutului. Ştia 
să creeze interfețe între codurile armelor din Eldritch Faerie și 
planificatoare cu instrucţiuni modificate dinainte de era cuceririlor 
spaţiale. Nu mai puţin important era că ştia cum și unde să caute 
aplicaţii posibil potrivite în rețeaua navei. 

... Şi mai învăţă ceva despre mediile de programare mature, un lucru 
pe care Sura nu i-l spusese niciodată. Când sistemele depindeau de 
altele, de la bază, iar acelea, la rândul lor, depindeau de altele, mai 
vechi... era imposibil să ştii tot ce puteau face ele. În măruntaiele 
automatelor flotei ar putea să existe — trebuia să existe — un labirint de 
trape. Majoritatea creatorilor lor muriseră de mii de ani, iar accesul 
ascuns la ele se pierduse pentru totdeauna. Alte trape fuseseră montate 
de firme sau guverne care speraseră să supraviețuiască trecerii 
timpului. Sura şi Bret şi poate alți câţiva știau lucruri despre sistemele 
Revenirii care le dădeau puteri speciale. 

Prințul medieval din Pham Nuwen era fermecat de descoperire. Of, 
dacă s-ar putea afla cineva la baza unor sisteme populare universale... Dacă 
noul strat se folosea peste tot, atunci proprietarul trapelor ar fi rege 
până la adânci bătrâneţi, în tot universul de utilizare. 


Trecuseră unsprezece ani de când un anumit băieţel înspăimântat, 
de treisprezece ani, fusese luat de pe Canberra. 

Sura tocmai ieşise din hibernoterapie. O revenire pe care Pham o 
așteptase tot mai nerăbdător... din momentul plecării ei. Avea atâtea 
să-i spună, atâtea s-o întrebe și să-i arate. Dar, când sosi, în sfârşit, clipa, 


nu reuși să se convingă să stea în cala de hibernoterapie și s-o 
întâmpine. 

Îl găsi într-o hală de echipamente de la pupa, o nişă minusculă, cu o 
fereastră adevărată prin care se vedeau stelele. Un loc pe care Pham și-l 
însușise cu câţiva ani înainte. 

Se auzi o bătaie în ușa de plastic ușor. Pham o trase la o parte. 

— Bună, Pham. 

Sura avea un zâmbet straniu. Ea arăta straniu. Atât de tânără. De 
fapt, pur şi simplu nu îmbătrânise. lar Pham Nuwen trăise de acum 
douăzeci şi patru de ani. O pofti în cămăruţa lui. Ea trecu plutind 
aproape de el şi se întoarse. Îl privea cu ochi solemni deasupra 
zâmbetului. 

— Ai crescut, prietene. 

Pham începu să clatine din cap. 

— Da. Dar eu... tu tot înaintea mea ești. 

— Poate. Într-un fel. Dar tu vei fi un programator de două ori mai bun 
decât mine. Am văzut ce soluţii ai găsit în locul lui Ceng în ultima gardă. 

Se așezară, iar Sura îi ceru detalii despre problemele lui Ceng și 
soluțiile lui. Toate discursurile sforăitoare și bravada pe care le 
planificase în ultimul an îi zburară din minte, nu reuși decât să înceapă, 
să se întrerupă și iar să înceapă și tot așa. Sura se prefăcu că nu 
observă. La naiba! Cum abordează o femeie un bărbat Qeng Ho? Pe 
Canberra, crescuse crezând în cavalerism și sacrificiu... şi învățase 
treptat că metoda era, de fapt, alta: un gentleman pur și simplu punea 
mâna și lua ce voia, asta dacă nu se găsea unul mai puternic, care să i-o 
ia înainte. Experiența personală a lui Pham era limitată și, evident, 
atipică: biata Cindi pusese mâna pe el. La începutul ultimei gărzi, 
încercase metoda Canberra cu una dintre membrele echipajului. Xina 
Rao îi rupsese încheietura şi depusese o plângere oficială. Un lucru 
despre care Sura avea să audă mai devreme sau mai târziu. 

Din cauza asta nu reuși să rostească nicio propoziţie ca lumea. Se 
uită la Sura stânjenit, în liniște, apoi dădu drumul imediat anunţului pe 
care îl păstrase pentru o ocazie specială: 

— O să... O să intru în stare inactivă, Sura. O să intru în 
hibernoterapie, în cele din urmă. 

Ea îl aprobă tacit, solemn, de parcă nu i-ar fi ghicit intenţia. 


— Ştii ce m-a convins, Sura? Ştii ce firicel de praf m-a doborât? S-a 
întâmplat acum trei ani. Tu erai în hibernoterapie. Jar eu mi-am dat 
seama cât de mult va trece până te voi vedea din nou. Încercam să repar 
mecanismul acela ceresc de nivel secund. Trebuie să știi ceva 
matematică pentru asta. O vreme, m-a pus în încurcătură. De nervi, m- 
am mutat aici sus și pur şi simplu m-am uitat la cer. Am mai făcut-o și 
altădată. În fiecare an, soarele meu e tot mai mic; gândul mă sperie. 

— Sunt convinsă, rosti Sura, dar n-am știut că se vede direct la pupa, 
chiar de aici. 

Alunecă spre hubloul de patruzeci de centimetri și stinse luminile. 

— Da, se vede, cel puţin după ce ţi s-au obișnuit ochii. 

În cameră se făcuse întuneric beznă. Fereastra era una adevărată, nu 
un dispozitiv de afișare îmbunătăţit. Pham veni lângă Sura. 

— Vezi, sunt patru stele strălucitoare din constelația Sulițașului. Acum 
steaua Canberrei îi lungește lancea. Ce prost sunt... Ea nu cunoaște cerul 
Canberrei. Mai bolborosi câte ceva, o mască stupidă a sentimentelor 
sale adevărate. Dar nu asta m-a convins; soarele meu e și el o stea, și ce 
dacă? Constelaţiile: Sulițașul, Gâsca Sălbatică, Plugul. Le mai recunosc, 
dar până şi forma lor s-a schimbat. Ştiu, ar fi trebuit să mă aştept la 
asta. Am făcut calcule matematice pentru fenomene mult mai 
complicate. Dar... am fost şocat. În unsprezece ani, ne-am deplasat atât 
de departe, că s-a schimbat tot cerul. Asta mi-a trezit senzația 
depărtării, cât de mult am mers, cât mai avem de străbătut. 

Făcu un gest pe întuneric şi palma lui atinse ușor curba moale de pe 
spatele Surei. Scoase un chiţăit și, preţ de-o secundă întreagă, mâna lui 
rămase lipită de pantalonii ei, atingând cu degetele pielea goală 
deasupra liniei șoldului. Nu observase: bluza nici măcar nu era în 
pantaloni. Mâna alunecă în jurul taliei, în sus, pe curbura fină a 
abdomenului, și se opri când ajunse sub sâni. Alunecarea se transformă 
în apucare, una tremurată și naivă, dar tot o apucare. 

Reacţia Surei veni la fel de neașteptat ca a Xinei Rao. Se răsuci sub 
el, sânul ajungându-i în palma celeilalte mâini. Înainte ca Pham să se 
dea la o parte din calea ei, îl prinse cu brațul de ceafă și-l aplecă în 
jos... pentru un sărut lung și apăsat. Simţi șocuri în buzele atinse de ale 
ei, în palma care se odihnea pe sân, în locul în care piciorul ei alunecă 
între ale lui. 


Ea îi smulse cămașa din pantaloni, lipindu-se de trupul lui într-o 
atingere prelungă. Își lăsă capul pe spate, depărtându-se de buzele lui, 
şi râse uşor. 

— Doamne! Vreau să fac asta de când aveai cincisprezece ani. 

Și de ce n-ai făcut-o? Doar eram în puterea ta. Acesta fu ultimul său 
gând coerent. În beznă se insinuau întrebări mult mai interesante. Cum 
să reglezi pârghiile, cum să unești extremităţile moi cu marginile tari. Se 
izbiră la întâmplare, când de un perete, când de altul, iar bietul Pham nu 
și-ar fi găsit drumul fără ajutorul partenerei și-al călăuzei sale. 

După aceea, ea aprinse luminile și-i arătă cum se face în hamacul lui. 
Apoi, încă o dată, după ce stinse luminile a doua oară. După multă 
vreme, plutiră extenuaţi pe întuneric. Pace și bucurie, iar mâinile lui se 
umpleau de formele ei. Stelele scânteiau vag, vrăjite, dar după un timp 
îndelungat păreau că strălucesc. Suficient de tare ca să se reflecte în 
ochii Surei, în albul dinţilor ei. Zâmbea. 

— Ai dreptate, îi spuse ea. Te simţi umil când vezi cum se mișcă 
stelele, când știi cât de puţin însemnăm. 

Pham o strânse blând lângă el, dar pe moment era atât de satisfăcut, 
încât se putea concentra pe cuvintele ei. 

— Da, e înfricoșător. Dar, în același timp, mă uit afară şi-mi dau seama 
că, datorită navelor și hibernării, suntem în afara lor, dincolo de ele. 
Putem să facem ce vrem cu universul. 

Zâmbetul alb al Surei se lăți. 

— Of, Pham, poate că nu te-ai schimbat. Îmi aduc aminte de primele 
zile ale micului Pham, când cu greu forma o propoziţie inteligibilă. 
Insistai întruna că Qeng Ho e un imperiu, iar eu îţi tot spuneam că nu 
suntem decât simpli comercianţi, n-am putea fi altceva niciodată. 

— Îmi aduc aminte, dar tot nu înţeleg. De câtă vreme există Qeng 
Ho? 

— Numele „flotei comerciale”? Să fie vreo două mii de ani. 

— Mai mult decât au durat majoritatea imperiilor. 

— Sigur, asta pentru că noi nu suntem un imperiu. Funcţia noastră ne 
face să părem eterni. Qeng Ho de acum două mii de ani vorbeau altă 
limbă și cultura lor nu avea nimic în comun cu cea de acum. Sunt sigur 
că asemenea lucruri apar, din când în când, în Spaţiul Uman. E un 
proces, nu un guvern. 


— Doar o mână de oameni care au, din întâmplare, aceeași ocupaţie? 

— Te-ai prins. 

Pham tăcu puţin. Sura pur și simplu nu pricepea. 

— Bine, așa stau lucrurile acum. Dar tu nu vezi ce putere vă dau ele? 
Tehnologia voastră atinge un nivel ce depășește ani-lumină în spaţiu şi 
mii de ani în timp. 

— Nu. E ca și cum ai spune că talazul mării ar putea conduce o lume: 
e peste tot, e puternic și pare coordonat. 

— Aţi putea avea o reţea, ca rețeaua flotei pe care aţi folosit-o în 
Canberra. 

— Viteza luminii, Pham, ai uitat? Nimic nu e mai rapid ca lumina. 
Habar n-am ce fac comercianții din capătul celălalt al Spaţiului Uman 
Și, în cel mai bun caz, informaţiile acelea ar fi vechi de sute de ani. Ceea 
ce ai văzut tu, în mare parte, e rețeaua de pe Revenirea; ai studiat cum 
se rulează rețeaua unei flote mici. Mă îndoiesc că-ți poţi imagina ce fel 
de reţea e necesară pentru a susține o civilizaţie planetară. O să vezi la 
Namqgem. De fiecare dată când vizităm un asemenea loc, pierdem din 
echipaj. Viaţa cu o rețea planetară, când poţi interacţiona cu milioane 
de oameni, cu timpi de așteptare de milisecunde — asta nu cunoşti tu 
încă. Fac pariu că și tu vei pleca după ce ajungem la Namgem. 

— Niciodată nu voi... 

Dar Sura se răsuci în îmbrăţișarea lui, sânii îi mângâiară pieptul, 
mâna îi alunecă în jos pe abdomen, pofticioasă. Negarea lui Pham se 
rătăci în răspunsul electrizat al corpului său. 


După aceea, Pham se mută în cabina Surei. Petreceau atât de mult 
timp împreună, încât ceilalți aflați de gardă îl tachinau că le „răpește 
comandantul”. De fapt, timpul petrecut cu Sura era o bucurie nesfârșită 
pentru Pham, dar nu era la mijloc doar împlinirea poftelor trupești. 
Vorbeau şi vorbeau și se certau și se certau... și plănuiau cum o să li se 
scurgă viaţa de atunci înainte. 

lar uneori el se gândea la Cindi. Şi ea, și Sura veniseră după el, 
treziseră în el noi niveluri ale conștiinței. Amândouă îl învăţaseră lucruri 
noi, se certaseră cu el și-l scoseseră din minţi. Dar se deosebeau ca vara 
de iarnă, ca lacul de ocean. Cindi îl apărase riscându-și viaţa, se 
ridicase singură împotriva oamenilor regelui. Nici în cele mai sălbatice 


visuri nu și-o imagina Pham pe Sura Vinh riscându-și viaţa fără să aibă 
vreo șansă. Nu, Sura era mult mai chibzuită și mai precaută. Ea fusese 
cea care analizase riscurile de a rămâne pe Canberra, ajunsese la 
concluzia că nu aveau șanse de reușită și-i convinsese pe destul de 
mulți să pună mâna pe una dintre navele comitetului flotei și să fugă din 
spaţiul canberran. Sura Vinh plănuise lungul parcurs şi vedea probleme 
acolo unde nu le vedea nimeni altcineva. Evita riscurile sau se 
confrunta cu ele cu forța ei copleșitoare. În panteonul moral confuz al 
lui Pham, ea era mult mai neînsemnată decât Cindi... și mult mai 
însemnată deopotrivă. 

Sura nu se lăsase niciodată înșelată de ideea unui regat stelar Qeng 
Ho. Dar nu-i reteza, pur şi simplu, elanul: îl scufunda în cărți, în 
economie și istorii care nu intraseră în programul lui de lectură de zece 
ani. O persoană rezonabilă ar fi acceptat punctul de vedere al femeii; 
existaseră atâtea lucruri „de bun-simţ” asupra cărora Pham se înşelase 
înainte. Dar el tot încăpățânat rămăsese. Poate că Sura era legată la 
ochi. 

— Am putea construi o reţea interstelară. Ar fi... lentă. 

Sura râse. 

— Da! Lentă. La trei persoane le-ar trebui o mie de ani să-și dea 
mâna! 

— Păi, e clar că protocoalele ar diferi. Şi utilizarea. Dar s-ar schimba 
funcția de comerţ aleatoriu în ceva mult mai... ăăă... profitabil. Era gata 
să spună puternic, dar ştia că ar fi admonestat imediat pentru 
mentalitatea lui medievală. Am putea ţine o bază de date flotantă a 
Clienţilor. 

Sura scutură din cap. 

— Şi învechită, de la decenii la milenii. 

— Am putea menţine standarde ale limbii umane. Standardele de 
programare a rețelei noastre ar supravieţui guvernelor Clientilor noștri. 
Cultura noastră comercială ar fi eternă. 

— Dar Qeng Ho e numai un pește într-o mare haotică de 
comercianții. O! Pham sesiză că începe să fie înțeles. Deci „cultura“ 
transmisiilor noastre ar oferi participanţilor un avantaj comercial. Deci 
ar exista un efect de reconsolidare. 

— Da, da! Şi am putea cripto-partiționa transmisiile, ca să ne protejăm 


de competiţia din vecinătate. 

Pham zâmbi șmecher. Urma o idee pe care nici micul Pham și poate 
că nici tatăl lui, regele Ţinutului Nordic, nu ar fi conceput-o. 

— Am putea chiar transmite parţial fără protecție. Materialul despre 
standardele lingvistice, de exemplu, și nivelul inferior al bibliotecilor 
noastre tehnice. Am citit istoriile Clienţilor. În toată istoria, până la 
Bătrânul Pământ, singura constantă e haosul, înălțarea civilizaţiei, 
prăbuşirea, foarte des dispariţia Omenirii. În timp, transmisiile Qeng Ho 
ar putea atenua oscilaţiile. 

Sura îl aproba tacit, privind undeva departe. 

- Da. Dacă am face ce trebuie, am ajunge să deţinem culturi ale 
Clienţilor care au vorbit limba noastră, au fost modelați după 
necesitățile noastre comerciale și au utilizat mediul nostru de 
programare... Se întoarse brusc spre Pham. Nu ţi-ai scos imperiul din 
cap, nu-i aşa? 

Pham se rezumă să-i surâdă. 


Sura avea nenumărate obiecţii, dar prinsese spiritul ideii, îl 
retransmisese experienței sale, iar acum întreaga ei imaginaţie lucra 
alături de a lui. Pe măsură ce treceau zilele, obiecțiile ei deveneau mai 
degrabă sugestii, iar certurile lor se transformau în uneltiri 
extraordinare. 

— Eşti nebun, Pham... dar nu contează. Poate că trebuie să fii un 
medievalist nebun ca să ai atâta ambiţie. E ca și cum... e ca și cum am 
inventa o civilizație. Ne putem crea propriile mituri, propriile convenții. 
Am fi la temelia tuturor lucrurilor. 

— Şi am supravieţui oricăror rivali. 

-— Doamne, rosti Sura încet (va mai trece o vreme până se va inventa 
„Dumnezeul Comerţului” și panteonul zeilor mai mici). Şi, ştii, Namqem 
este locul ideal de unde să începem. Au atins cel mai înalt grad la care 
poate ajunge o civilizaţie, dar devin cam cinici și decadenți. Au tehnici 
de propagandă la fel de bune ca oricare din istoria omenirii. Ceea ce 
propui tu e ciudat, dar e o nimica toată faţă de campaniile publicitare 
pe o rețea planetară. Dacă verișorii mei se mai află în spaţiul Namqem, 
fac pariu că ar finanța operaţiunea. Râse vesel şi aproape copilărește, 
iar Pham își dădu seama cât de tare o apăsase teama de faliment și 


dizgrație. O să avem și profit, ce naiba! 

Restul gărzii lor trecu într-o orgie continuă a imaginaţiei, a invențiilor 
și a poftelor carnale. Pham inventă o combinaţie de radio interstelar 
emis și transmis, grafice temporale care să admită flote și familii în 
sincronizare de-a lungul secolelor. Sura acceptă protocolul de design în 
mare parte, cu sclipiri de uimire și încântare evidentă în ochi. În ce 
privea ingineria umană, planul lui Pham în legătură cu conducătorii 
ereditari și flotele militare, le luase în râs, iar Pham nu-i contrazisese 
judecata. La urma urmei, după standardele umane, el nu depășise 
stadiul medievalului de treisprezece ani. 

În realitate, Sura Vinh era mai degrabă copleșită de respect decât de 
superioritate. Pham își aminti de ultima lor conversaţie înainte ca el să 
intre pentru prima oară în sicriul de hibernoterapie. Sura calibrase 
ventilatoarele și verificase medicamentele de hipotermie. 

— O să ieşim aproape în același timp, Pham. Eu voi ieşi cu câteva 
kilosecunde înaintea ta. Voi fi aici să te ajut. Îi zâmbi, iar Pham îi simţi 
privirea cercetându-l cu blândeţe pe dinăuntru. Nu-ţi face griji. 

Pham făcu o remarcă nerușinată, dar ea îi înțelese tulburarea 
lăuntrică. Îi vorbi despre altceva când intră în sicriu, un monolog 
neîntrerupt despre planurile și visurile lor cu ochii deschişi, despre ceea 
ce vor începe când vor ajunge, în sfârșit, pe Namgem. Şi pe urmă veni 
clipa, iar ea ezită. Se aplecă și-l sărută fin pe buze. Zâmbetul ei friză 
tachinarea, dar se luă în derâdere și pe ea, în aceeași măsură. 

— Somn uşor, dulcele meu prinţ. 

Apoi plecă, iar medicamentele începură să-și facă efectul. Lui Pham 
nu-i era frig deloc. Ultimele sale gânduri fură bizare escapade în trecut. 
În copilăria lui, pe Canberra, tatăl său fusese o figură îndepărtată. 
Propriii fraţi îi ameninţaseră existența. Cindi, o pierduse pe Cindi 
înainte de a-și da seama. Dar Sura Vinh... avea sentimentul unui copil 
mare față de un părinte iubitor, al unui bărbat faţă de femeia lui, al unui 
om faţă de un prieten drag. În sens profund, Sura le întruchipase pe 
toate. În viaţa ei lungă, fusese, pare-se, prietena lui. Și, cu toate că, în 
cele din urmă, devenise trădătorul lui, la început fusese o femeie bună, 
o femeie adevărată. 


Cineva îl scutura cu blândeţe și mișca din mână în faţa ochilor săi. 


— Hei, Trinli! Pham! Mai ești printre noi? 

Era Jau Xin și părea sincer îngrijorat. 

— Aăă... da, da, sunt bine. 

— Sigur? Xin îl cercetă preţ de câteva secunde, apoi pluti înapoi la 
locul său. Am avut un unchi căruia au început să-i sticlească ochii exact 
ca ai tăi. Fuse un atac cerebral și... 

— Da, păi, mă simt bine. Mai bine ca niciodată. Pham își reluă tonul 
îngâmfat. Mă gândeam la ceva, atâta tot. 

Justificarea lui stârni râsete relaxante în jurul mesei. 

— Te gândeai. Prost obicei, Pham, bătrâne! 

După câteva minute, nu se mai preocupară de el. 

Pham începu să-i asculte cu atenţie, lansând opinii cu glas tare din 
când în când. 

De fapt, visatul prelung cu ochii deschiși îi caracteriza personalitatea 
cel puţin de când plecase de pe Canberra. Se lăsa copleșit de amintiri 
sau de planuri de viitor și se scufunda în ele, așa cum se scufundă unii 
în realitatea virtuală. Ratase cel puţin o afacere din cauza asta. Qiwi 
plecase, văzu el cu colțul ochiului. Da, fata avusese o copilărie 
asemănătoare cu a lui, poate așa se explicau imaginaţia şi energia ei de 
acum. Se întrebase adesea dacă nu cumva stilul absurd al 
strentmannienilor de a crește un copil nu se baza pe povești despre 
timpul petrecut de Pham pe Revenirea. Măcar în cazul lui lucrurile se 
îmbunătăţiseră când ajunsese la destinaţie. Sărmana Qiwi nu găsise 
decât moarte şi decepţie aici. Cu toate astea, mergea mai departe... 

— Acum avem traduceri de calitate. 

Trud Silipan revenise la păianjeni. 

— Răspund de traducătorii deviaţi ai lui Reynolt. Era mai degrabă 
îngrijitor decât șef, dar nimeni nu sublinie aspectul. Vă zic eu, foarte 
curând vom începe să primim informaţii despre cum arăta civilizația 
originală a păianjenilor. 

— Nu știu, Trud. Toată lumea zice că trebuie să fie vorba de o colonie 
prăbușită. Dar, dacă mai sunt păianjeni altundeva în cosmos, cum de nu 
le auzim transmisiile? 

Pham: 

— Ascultă. Am mai discutat despre asta. Arachna trebuie să fie o 
lume colonială. Acest sistem e prea ostil ca să nască forme de viaţă în 


mod natural. 

Altcineva: 

— Poate creaturile nu au un Qeng Ho printre ele. 

Chicote în jurul mesei. 

— Nu, tot am capta multe semnale radio. Le-am auzi. 

— Poate că restul sunt foarte îndepărtate, ca Mormăitul lui Perseus... 

— Sau sunt atât de avansați, că nu mai folosesc semnalele radio. Noi 
nu i-am băgat în seamă pe ăștia decât pentru că au luat-o de la început. 

Era o dispută foarte, foarte veche, parte dintr-un mister care dura din 
Era Visurilor Neîmplinite. Ea, mai mult decât orice altceva, îi atrăsese 
pe oameni spre Arachna. Sigur ea îl atrăsese pe Pham. 

Și, într-adevăr, Pham descoperise deja Ceva Nou, un lucru atât de 
puternic, încât originea păianjenilor devenise pentru el o chestiune 
marginală. Pham descoperise focalizarea. Cu ajutorul ei, emergenții își 
transformau oamenii cei mai inteligenţi în mașinării raționale dedicate. 
Un neisprăvit ca Trud Silipan obținea traduceri eficiente dintr-o singură 
atingere de tastă. Un monstru ca Tomas Nau putea avea ochi mereu 
vigilenţi. Focalizarea le dădea emergenţilor o forță fără precedent, o 
subtilitate care întrecea orice mașinărie şi o răbdare care o depășea pe 
cea omenească. Acesta era unul dintre Visurile Neîmplinite — dar ei îl 
transpuseseră în faptă. 

Urmărindu-l pe Silipan cum își dădea aere de infailibil, Pham înţelese 
că venise vremea pentru a doua etapă a planului său. Emergenţii de 
nivel inferior îl acceptaseră pe Pham Trinli. Nau îl tolera, chiar îi făcea 
pe plac, privindu-l ca pe-o posibilă fereastră spre gândirea militară Qeng 
Ho. Era timpul să înveţe mai multe despre focalizare. De la Silipan, de la 
Reynolt... să învețe aspectele tehnice ale ei într-o zi. 

Pham încercase să construiască o civilizaţie adevărată în tot Spaţiul 
Uman. Şi se pare că reușise, pe parcursul a câteva secole, puţine la 
număr. În cele din urmă, fusese trădat. Dar Pham înţelese cu multă 
vreme în urmă că trădarea însemnase doar eșecul de suprafaţă. 

Ceea ce îi făcuseră Sura și ceilalți la Brisgo Gap fusese inevitabil. Un 
imperiu interstelar cere atât de mult spaţiu, atât de mult timp. Bunătatea 
şi dreptatea unei asemenea întreprinderi nu sunt suficiente. Ai nevoie 
de un avantaj. 

Pham Nuwen ridică balonul-pahar umplut cu „Gheaţă & Diamant” și 


tinu un toast neobservat, pentru lecţiile învăţate din trecut şi 
promisiunea viitorului. De data asta, avea să facă lucrurile așa cum 
trebuie. 


18 


Primii doi ani ai lui Ezr Vinh după ambuscadă fuseseră răspândiți de- 
a lungul a aproximativ opt ani obiectivi. Aproape ca un căpitan Qeng 
Ho de nădejde, Tomas Nau impunea ritmul gărzilor pentru a se potrivi 
cu evoluţia evenimentelor locale. Qiwi și echipajele ei rămâneau active 
mai mult decât ceilalți, dar nici ei nu se grăbeau. 

Anne Reynolt le dădea și ea întruna de lucru astrofizicienilor ei. 
Steaua Fluctuantă urma curba luminoasă care fusese observată în 
secolele anterioare; pentru un simplu observator, arăta ca un soare 
obișnuit, consumator de hidrogen, cu pete. La început, le dăduse puţin 
de lucru savanților, care așteptau ca păianjenii să-și reia îndeletnicirile. 

Transmisiile radio militare de pe Arachna se auziră la nicio zi după 
Reaprindere, chiar în timp ce furtunile de aburi pârjoleau suprafaţa. 
Aparent, faza inactivă a soarelui întrerupsese un război local. După unu- 
doi ani, se transmitea din zeci de staţii, pe două continente. Tot la două 
secole, creaturile trebuiau să-și reconstruiască structurile de la 
suprafaţă de la temelie, dar se pare că se pricepeau foarte bine la asta. 
Când apărea câte-o spărtură în nori, cei din spaţiu deslușeau noi 
drumuri și orașe. 

În al patrulea an, existau două mii de staţii de transmisie, modelul 
clasic de staţie fixă. Acum, Trixia Bonsol și ceilalți lingviști intraseră 
într-un ciclu de muncă asiduă. Pentru prima oară aveau material audio 
continuu de studiat. 


Când intrau de serviciu în același timp — și asta se întâmpla deseori 
—, Ezr o vizita pe Trixia în fiecare zi. La început, ea se purtă mai distantă 
ca niciodată. Parcă nici nu-l auzea; transmisiile păianjenilor îi umplea 
camera de lucru. Sunetele, niște cârâituri ascuţite, se schimbau de la o 
zi la alta, în timp ce Trixia și ceilalți lingviști focalizați stabileau unde 
anume în spectrul acustic se ascundea înţelesul limbii păianjenilor și 
inventau reprezentări avantajoase atât vizuale, cât și auditive, pentru a-l 
studia. La sfârşit, Trixia avea o reprezentare de date utilă. 


Atunci începea adevărata muncă de traducere. Traducătorii focalizaţi 
ai lui Reynolt puneau mâna pe orice găseau, traducând zilnic mii de 
cuvinte din texte semiinteligibile. Trixia era cea mai bună, se remarcase 
de la bun început. Munca depusă de ea la textele despre fizică fusese 
descoperirea principală și tot ea pusese cap la cap limbajul lor scris cu 
cel vorbit în două treimi din transmisiile radio. Trixia Bonsol excela și în 
comparaţie cu ceilalți lingviști Qeng Ho; ce mândră ar fi, dacă ar ști! „E 
indispensabilă”, declară Reynolt pe tonul ei plat tipic, lipsit de laudă şi 
sadism — o afirmaţie neutră. Trixia Bonsol nu va fi defocalizată prea 
curând, cum se întâmplase cu Hunte Wen. 

Vinh încerca să citească orice material lucrat de traducători. Iniţial, 
găsi doar pure observaţii lingvistice, în care fiecare propoziţie conţinea 
sugestii de sensuri alternative și împărțiri morfo-sintactice alternative. 
După câteva megasecunde, traducerile erau aproape inteligibile. Existau 
fiinţe vii acolo, pe Arachna, şi acestea erau cuvintele pe care le foloseau. 

Unii lingviști focalizaţi nu treceau niciodată dincolo de traducerile în 
stil adnotări. Rămâneau prinși în nivelurile inferioare ale sensurilor şi se 
împotriveau oricărei încercări de a surprinde spiritul extratereștrilor. 
Poate că atât era destul. În primul rând, aflară că păianjenii nu aveau 
cunoștință de o civilizaţie anterioară: 

— Nu vedem nicio menţiune despre o epocă de aur a tehnologiei. 

Nau îi aruncă lui Reynolt o privire sceptică. 

— Un lucru suspect în sine. Până şi pe vechiul Pământ existau cel 
puţin mituri despre un trecut uitat. 

lar dacă exista o lume a originilor, aceea era Bătrânul Pământ. 

Reynolt scutură din umeri. 

— Îţi spun eu, nu se găseşte nicio menţiune despre civilizaţii tehnice 
trecute la nivelul de bază plauzibil. De exemplu, din câte îmi dau seama, 
arheologia e considerată o preocupare academică nesemnificativă. 

Deci nu frenezia generatoare de lumi, tipică unei colonii prăbușite. 

— Ce flagelul naibii, spuse Ritser. Dacă tipii ăia n-au ce săpa, 
recompensa noastră e un rahat. 

Păcat că nu te-ai gândit la asta înainte de a veni, îşi zise Ezr. 

Nau se arătă trist și mirat, dar îl contrazise pe Brughel: 

— Mai avem rezultatele doctorului Li. 

Aruncă o privire rapidă spre colegii Qeng Ho de la piciorul mesei. 


Ezr fu convins că altceva îi trecea emergentului prin cap: Avem biblioteca 
flotei Qeng Ho şi speculanţii care s-o exploreze în locul nostru. 


Trixia îl lăsa acum pe Ezr s-o atingă, uneori să-i pieptene părul, 
alteori doar s-o bată pe umăr. Poate că petrecuse atât de mult timp în 
camera ei de lucru încât îl considera o piesă de mobilă, sigură ca orice 
mașinărie cu comandă vocală. De obicei, lucra cu vizor; câteodată, Ezr 
se consola cu iluzia că se uită la el. Îi răspundea chiar la întrebări, dacă 
nu ieșeau din sfera preocupării ei focalizate și nu-i întrerupeau 
conversațiile cu echipamentele sau cu ceilalți traducători. 

De cele mai multe ori, Trixia stătea pe semiîntuneric, ascultând și 
dând glas traducerilor sale în același timp. Câţiva traducători lucrau în 
același stil, nu se deosebeau prea mult de automate. Trixia era altfel, îi 
plăcea lui Vinh să creadă: ca și colegii ei, analiza și reanaliza, dar nu 
pentru a atașa zeci de interpretări suplimentare fiecărei structuri 
sintactice. 'Traducerile ei căutau înţelesul așa cum era el în mintea 
vorbitorilor, în minţi pentru care lumea păianjenilor reprezenta un 
spaţiu normal, familiar. Traducerile Trixiei Bonsol erau... artă. 

Însă pe Anne Reynolt nu asta o interesa. La început, nu avusese 
decât lucruri mărunte de care să se plângă. Traducătorii aleseră o 
ortografie alternativă pentru a-și reda rezultatele: erau pictogramele x* 
și q* cu digrafe. Din cauza asta, traducerile lor arătau extrem de 
neobișnuit. Din fericire, nu Trixia folosise prima bizara invenţie. Din 
nefericire, ea inventase mare parte din invenţia aceea îndoielnică. 

Într-o zi oribilă, Reynolt ameninţă că-i va interzice lui Ezr să mai 
intre în camera de lucru a Trixiei — adică în viaţa Trixiei. 

— Nu știu ce-i faci, Vinh, dar o dă peste cap. Îmi dă traduceri 
figurative. Uită-te la numele astea: „Sherkaner Underhill”, „Jaybert 
Landers”. Neglijează aspecte complicate cu care toţi ceilalți traducători 
sunt de acord. Altădată, vine cu aiureli în silabe. 

— Face exact ceea ce trebuie să facă, Reynolt. Ai lucrat prea mult cu 
automatele. 

Un amănunt despre Reynolt: deși era bătută în cap şi după 
standardele emergente, nu se arăta răzbunătoare. Puteai chiar să te 
cerți cu ea. Dar dacă-i interzicea s-o mai vadă pe Trixia... 

Reynolt îl ţintui din priviri. 


— Nu ești lingvist. 

— Sunt Qeng Ho. Ca să ne croim propriul drum, a trebuit să 
înțelegem esenţa a mii de culturi umane și a două nonumane. Voi aţi 
tăiat frunze la câini în capătul ăsta mic al Spaţiului Uman, cu limbaje 
bazate pe transmisiile noastre. Există limbi care sunt extrem de diferite. 

- Da. De aceea nu sunt acceptabile simplificările ei grotești. 

— Nu! Aveţi nevoie de oameni care să înțeleagă cu adevărat mintea 
celeilalte părţi, care să ne poată arăta în ce constă importanţa 
diferențelor dintre noi și extratereștri. Da, numele păianjenilor traduse 
de Trixia sună aiurea. Dar acest grup, „Concordia, este o cultură 
tânără. Numele lor au sens în limbajul zilnic. 

— Nu toate, şi nu cele de botez. În realitate, limba adevărată a 
păianjenilor îmbină numele de botez cu prenumele, trucul acela cu 
interfonaţia. 

— Ascultă-mă pe mine, ceea ce face Trixia e bine. Fac pariu că 
numele de botez provin din limbi mai vechi și înrudite. N-ai observat că 
unele parcă au înțeles? 

— Ba da, și asta e cel mai rău. Seamănă cu ladilla și amineza. Aceste 
unităţi ladilleze — „ore, „inci”, „minute” — îngreunează lectura. 

Ezr se descurca și el foarte greu cu idioatele de unităţi ladilleze, dar 
nu avea de gând s-o recunoască în faţa lui Reynolt. 

— Sunt sigur că Trixia vede lucruri care au legătură cu traducerea ei 
principală așa cum amineza și ladilla au legătură cu limba nesă pe care 
o vorbim tu și cu mine. 

Reynolt făcu o pauză lungă, privind în gol. Uneori, asta însemna că 
discuţia se încheiase și că nu se mai deranjase să-i dea liber. Alteori, 
însemna că face eforturi mari să înțeleagă. 

— Deci tu spui că ea lucrează la un nivel superior al traducerii, ne dă 
de înțeles exploatându-ne propria conștiință de sine. 

Era o analiză considerată tipică pentru Reynolt, greoaie, dar precisă. 

— Întocmai! Asta e. Vrei traducerile cu toate sugestiile, excepţiile şi 
avertismentele, din moment ce capacitatea ta de înțelegere evoluează 
încă. Dar esența unui comerţ eficient e să surprinzi exact nevoile şi 
așteptările celuilalt. 

Reynolt acceptă explicaţia. În orice caz, lui Nau îi plăceau 
simplificările, chiar şi ciudățenia limbii ladille. În timp, adoptară tot mai 


mult convențiile Trixiei. Ezr se îndoia că emergenţii nefocalizați aveau 
competența de a judeca traducerile. Și, în ciuda explicaţiilor sale 
încrezătoare, Ezr avea și alte îndoieli: metatraducerile făcute de Trixia 
din limba păianjenilor semănau prea mult cu istoria Erei Zorilor, cu care 
o bătuse la cap chiar înainte de ambuscadă. Poate că asta li se părea 
ciudat lui Nau și lui Reynolt, dar era specialitatea lui și descoperea prea 
multe coincidenţe dubioase. 

Trixia ignora complet natura fizică a păianjenilor. Poate că așa 
trebuia, având în vederea aversiunea unor oameni față de ei. Dar 
creaturile aveau o înfățișare absolut nonumană, o formă și un ciclu de 
viață mai stranii decât orice inteligenţă întâlnită de Omenire până 
atunci. Unele membre ale păianjenilor îndeplineau rolul maxilarului 
uman și nu aveau nimic în loc de mâini și degete, doar îşi foloseau 
nenumăratele picioare ca să manevreze obiectele. Aceste diferențe erau 
aproape invizibile în traducerile Trixiei. Făcea ocazional referinţe la „o 
mână întinsă” (poate forma de stilet pe care o lua un picior din faţă 
îndoit), la mâinile din mijloc și la cele din față, dar atât. La școală, Ezr 
văzuse astfel de traduceri sugestive, dar acelea fuseseră făcute de 
experţi care se bazau pe decenii de experiență directă cu culturile 
Clienţilor. 

Emisiunea radio pentru copii — cel puţin asta credea Trixia că era — 
fusese inventată de păianjeni. Tradusese titlul programului „Ora de 
ştiinţă pentru copii” și era cea mai bună sursă a lor de înţelegere a 
păianjenilor. Emisiunea era o combinaţie ideală între limbajul științific — 
oamenii făcuseră mari progrese în înțelegerea lui — cu limbajul de zi cu 
zi al culturii. Nimeni nu știa dacă urmărea instruirea copiilor sau doar 
distracţia lor. Poate era destinată recruţilor. Însă titlul Trixiei avusese 
succes și asta imprimă celor ce urmară inocenţă și drăgălășenie. 
Arachna 'Trixiei semăna cu un basm din Era Zorilor. Uneori, când Ezr 
petrecuse alături de ea o zi lungă, în care ea nu-i adresase nicio vorbă, 
când concentrarea ei atingea punctul culminant și nega umanitatea... 
uneori se întreba dacă traducerile nu o ascundeau cumva pe Trixia cea 
de demult, prinsă în cea mai dură capcană a sclaviei din toate timpurile, 
dar tot în așteptarea speranţei. Lumea păianjenilor era singurul loc în 
care îi dădea voie focalizarea să privească. Poate că distorsiona ceea ce 
auzea, crea un vis de fericire în singurul fel în care mai putea. 

Soarele intrase în faza de mijloc, iar Princeton îşi etala din nou 
frumuseţea. În vremurile viitoare mai reci se vor construi multe teatre în 
aer liber, Palatul Anilor Palizi, parcurile dendrologice ale universității. 
Dar în anul 60//19, planul străzilor, aparţinând generaţiilor trecute, 
fusese deja transpus în realitate, sectorul comercial central se încheiase, 
iar la universitate se ţineau cursuri tot anul. 

Din alte puncte de vedere, anul 60//19 se deosebea de 59//19 şi, 
mult mai mult, de al zecelea an al tuturor generaţiilor anterioare. Lumea 
intrase în Era Ştiinţei. Un aerodrom acoperea câmpiile de pe malul 
râurilor, foste ogoare în erele trecute. Pe dealurile cele mai înalte ale 
orașului se înălțau catarge de antene pentru radioemițătoare; noaptea, 
semnalele luminoase în infraroșu îndepărtat se vedeau de la kilometri 
întregi. 

Până în anul 60//19, majoritatea orașelor din Concordia suferiseră 
transformări similare, la fel ca orașele din Ocultia și Frăţie și, în măsură 
mai mică, cele ale națiunilor mai sărace. Dar chiar după standardele 
noii ere, Princeton era un loc special. Acolo se întâmplau evenimente 
care, deși ascunse peisajului vizibil, erau semințele marii revoluții. 


Hrunkner Unnerby zbură la Princeton într-o dimineaţă ploioasă de 
primăvară. Un taxi de aeroport îl duse de pe malul râului în centrul 
orașului. Unnerby crescuse în Princeton şi aici fusese vechea lui firmă 
de construcţii. Ajunse înainte de ora deschiderii magazinelor: 
curățătoarele stradale mişunau în jurul taxiului. În burniţa rece, 
magazinele și copacii scânteiau în mii de culori. Lui Hrunkner îi plăcea 
vechiul centru, unde multe din fundaţiile de piatră rezistaseră peste trei 
sau patru generaţii. Până și noile etaje superioare din beton și cărămidă 
respectau arhitectura dinaintea vremurilor oricăror păianjeni în viaţă. 

leșind din centru, urcă spre noul cartier de locuințe. Era o fostă 
proprietate regală vândută de guvern pentru a finanța Marele Război — 
conflictul pe care noua generaţie îl numea deja, simplu, Războiul cu 


Oculţii. Unele zone ale cartierului deveniseră imediat mahalale, altele — 
cele aflate mai sus — imobile elegante. Taxiul schimba direcțiile 
hurducăind înainte şi înapoi, urcând încet spre cel mai înalt punct din 
noua zonă. Vârful se ascundea în spatele ferigilor plângătoare, dar pe 
ici, pe colo, Unnerby desluși câteva dependinţe. Porţile se deschiseră 
încet, fără să fie mișcate de servitori vizibili. Ha! În față se înălța un 
afurisit de palat. 

Sherkaner Underhill stătea în parcarea circulară de la capătul 
drumului, lângă intrarea maiestuoasă, arătând de parcă nu aparţinea 
locului. Nu ploua, mai degrabă se lăsase o ceaţă ușoară, dar Underhill 
deschise o umbrelă în timp ce porni să-l întâmpine pe Unnerby. 

— Bine ai venit, sergent! Bine ai venit! Atâţia ani te-am bătut la cap 
să-mi vizitezi căscioara de pe deal! Acum ești, în sfârșit, aici. 

Hrunkner scutură din umeri. 

— Am atâtea să-ţi arăt... începând cu două lucruri mici, dar 
importante. 

Închise umbrela. După o clipă, două căpșoare se iţiră din blana de pe 
spatele lui. Doi bebeluşi, ținându-se strâns de tatăl lor. Nu puteau fi mai 
mari decât copiii normali din primii ani de Strălucire, exact la vârsta 
când erau mai drăguți. 

— Pe fetiță o cheamă Rhapsa, iar pe băiat, Hrunkner. 

Unnerby făcu un pas înainte, încercând să se poarte obișnuit. 
Probabil că l-au botezat Hrunkner din prietenie. Dumnezeule din adâncurile 
pământului. 

— Mă bucur să vă cunosc. 

În vremurile cele mai bune, Unnerby nu știa să se poarte cu copiii. 
Pentru el, a creşte un copil se rezumase la instruirea noilor angajați. 
Spera ca asta să-i scuze stânjeneala. 

Bebelușii se pare că-i simţiră aversiunea şi se retraseră la locurile lor. 

— Nu-i nimic, spuse Sherkaner, în felul lui distrat. O să iasă la joacă 
imediat ce intrăm în casă. 

Îl conduse înăuntru, vorbind tot timpul despre câte avea să-i arate și 
ce bucuros era că Hrunkner se hotărâse, în sfârșit, să-i viziteze. 
Underhill se schimbase în anii trecuţi, cel puţin ca înfățișare. Nu mai era 
dureros de costeliv; năpârlise de mai multe ori. Blana de pe spate era 
deasă şi protectoare, ciudat să vezi așa ceva în faza aceasta a soarelui. 


Capul și partea din față a corpului îi tremurau mai tare decât își amintea 
Hrunkner. 

Străbătură un foaier mare cât holul unui hotel, apoi coborâră o scară 
în spirală de pe care se vedea aripă după aripă din „căscioara de pe 
deal” a lui Sherkaner. Peste tot se zăreau o mulțime de păianjeni, 
probabil servitori, deși nu purtau livreaua impusă de clasa 
superbogătanilor. De fapt, locul îți dădea senzaţia de proprietate 
utilitară a unei corporaţii sau a guvernului. Unnerby întrerupse 
pălăvrăgeala gazdei: 

— Asta e o acoperire, nu-i așa, Underhill? Regele n-a vândut dealul 
niciodată, doar l-a transferat Serviciului de Informaţii. 

— Nu, serios. Dealul e al meu. L-am cumpărat eu însumi. Dar, ăăă... 
fac multă muncă de consultanţă și Victory — vreau să zic, Serviciul de 
Informaţii din Concordia — a hotărât că Serviciul de Siguranţă e cel mai 
bine servit dacă se aduc laboratoarele aici. Vreau să-ţi arăt niște lucruri. 

— Da. Păi, de-asta am venit, Sherk. Nu cred că te ocupi de ce trebuie. 
Ai determinat Coroana să marşeze pe... Bănuiesc că putem vorbi fără 
grijă aici. 

— Da, da, desigur! 

În mod obişnuit, Unnerby n-ar fi acceptat o asemenea afirmaţie 
întâmplătoare, dar începea să-și dea seama cât de sigură era clădirea. 
Proiectele lui Sherkaner se vedeau peste tot, în spirala logaritmică a 
camerelor principale, de exemplu, dar se simțea și mâna lui Victory — 
Dumnezeule, acum își dădea seama — în covoarele și pereţii curați ca 
lacrima. Locul era, probabil, la fel de sigur ca laboratoarele lui Unnerby 
din Comandamentul Teritorial. 

— În regulă. Ai determinat Coroana să marşeze pe puterea atomului. 
Conduc mai mulți indivizi și echipamente decât un miliardar, inclusiv 
câţiva tipi la fel de deștepţi ca tine. 

De fapt, deși Hrunkner Unnerby era tot sergent, se ocupa de lucruri 
care nu aveau nimic de-a face cu gradul lui. În perioada aceasta, viaţa 
lui depășea visurile cele mai îndrăzneţe ale unui antreprenor. 

— Bine, bine. Victory are foarte multă încredere în tine, să știi. 

Îşi conduse musafirul într-o cameră mare, neobişnuită, cu mobilă de 
bibliotecă și un birou sufocat de rapoarte, cărţi aruncate grămadă și 
hârtie de scris. Dar rafturile bibliotecii erau fixate de o instalaţie pentru 


cățărat, iar cărțile pentru copii se amestecau cu cele despre ocultism. 
Cei doi bebeluşi săriră de pe spatele tatălui lor și se cățărară pe bare. 
Acum se uitau la ei din tavan. Sherkaner împinse la o parte cărțile și 
revistele de pe o stinghie și-i făcu semn lui Unnerby să ia loc. Doamne, 
ce bine că nu încercase să schimbe subiectul! 

— Da, dar nu mi-ai văzut rapoartele. 

- Ba da. Mi le-a trimis Victory, dar n-am avut timp să le citesc. 

— Păi, poate c-ar trebui s-o faci! 7 se trimit rapoarte strict secrete şi el n- 
are timp să le citească, deși de la el a pornit totul! Ascultă, Sherkaner, îţi 
spun eu, nu ţine. În principiu, puterea atomului poate face tot ceea ce 
ne trebuie nouă. În practică... ei, am produs niște otrăvuri mortale. 
Există elemente ca radiumul, dar mult mai ușor de produs în cantităţi 
mari. Avem şi un izotop de uraniu, foarte greu de izolat, dar cred că, 
dacă reuşim să-l izolăm, o să facem o bombă a naibii: îți putem da 
energia necesară pentru a încălzi un oraș pe întuneric, dar în mai puţin 
de o secundă! 

— Excelent! Asta-i un început. 

— Acest început excelent s-ar putea să fie foarte departe. Cei care se 
ocupă de bombă mi-au ocupat trei laboratoare. Necazul e că trăim 
vremuri de pace; o să aibă loc scurgeri de informaţii tehnologice, mai 
întâi către interese miniere, apoi către alte state. Îţi poți imagina ce-o să 
se întâmple dacă Frăția, hârșiţii de oculţi și Dumnezeu mai știe cine 
încep să producă bombe? 

Întrebarea străpunse armura solidă a neatenţiei lui Underhill. 

— ... Da, va fi foarte rău. Nu ţi-am citit rapoartele, dar Victory vine 
deseori aici, sus. Tehnologia ne aduce minuni și pericole teribile. Nu se 
poate una fără alta. Dar sunt convins că nu vom supraviețui dacă nu ne 
jucăm cu ele. Tu nu vezi decât o parte a lucrurilor. Uite, știu că Victory 
îți poate face rost de mai mulţi bani. Serviciul de Informaţii din 
Concordia are o bună rată de credit. Poate să depășească taxa o 
decadă, fără să trebuiască să-și demonstreze profitul. O să-ți construim 
mai multe laboratoare, orice vrei tu... 

— Sherkaner, ai auzit de „forțarea liniei de învățare”? 

— Păi... ăăă... 

Clar că auzise. 

— În clipa asta, dacă toate bogăţiile lumii ar fi ale mele, ţi-aş putea da 


o unitate de încălzire a unui oraș, poate. Ar suferi defecţiuni mari tot la 
câţiva ani şi, chiar când ar funcţiona „adecvat”, lichidul de transfer — 
aburi supraîncălziţi, să zicem — ar fi atât de radioactiv încât locuitorii 
orașului ar muri cu toții după nici zece ani de la lăsarea Întunericului. 
Dincolo de un anumit punct, nu mai e suficient doar să dai bani și 
tehnicieni pentru rezolvarea unei probleme. 

Sherkaner nu-i răspunse imediat. Unnerby avu impresia că-și 
îndreaptă atenţia spre vârful instalaţiei de cățărat, supraveghindu-și 
copiii. Camera era o adevărată combinaţie bizară de bogăţie, vechiul 
haos intelectual stil Underhill și noul stil patern Underhill. Acolo unde 
pe podea nu zăceau munți de cărți și diverse fleacuri, se zărea covorul 
de pluș. Tapetul era unul din modelele exorbitant de scumpe, creatoare 
de iluzii. Ferestrele, înalte până la tavan, aveau pervaz de cuarț. Erau 
întredeschise. Mirosul de ferigă în dimineața răcoroasă plutea peste 
zăbrelele de fier forjat. Lămpi electrice stăteau lângă birourile lui 
Unnerby și lângă suporturile bibliotecii, dar erau stinse. 

Singura lumină, în nuanțe de verde și infraroșu apropiat, se furișa 
printre ferigi, mai mult decât suficientă pentru ca Hrunkner să 
deslușească titlurile cărților mai apropiate: psihologie, matematică, 
electronică, un manual de astronomie şi o mulțime de volume pentru 
copii. Cărţile erau așezate în grămezi mici, ocupând aproape tot spaţiul 
dintre jucării și instrumente. Nu-ţi dădeai întotdeauna seama cu care 
jucării se juca Underhill şi cu care copiii lui. Unele semănau cu 
suveniruri din călătorie, probabil aduse de Victory din locurile în care 
fusese detașată: un polizor de picior din Ocultia, flori uscate, o fostă 
ghirlandă de Insular. Iar într-un colț... Dumnezeule, obiectul semăna cu 
o rachetă de artilerie clasa 7. Trapa focosului fusese îndepărtată, iar în 
locul explozivului era o casă în miniatură. 

În cele din urmă, Underhill rosti: 

— Ai dreptate, doar banii nu ne vor ajuta să progresăm. E nevoie de 
timp să produci mașinăriile care produc mașinăriile și așa mai departe. 
Dar tot mai avem în față cam douăzeci și cinci de ani, iar generalul mi-a 
spus că ești un geniu al administrării unui proiect de asemenea 
amploare. 

Hrunkner se simți mândru ca altădată, mai mândru decât de toate 
medaliile primite în Marele Război; dar dacă n-ar fi fost vorba de Smith 


și Underhill, nu şi-ar fi descoperit niciodată asemenea talente. Răspunse 
morocănos, atent să nu arate cât de mult însemna lauda aceea pentru 
el: 

— Mulţumesc foarte mult. Dacă vrei să-l termin în mai puţin de 
douăzeci de ani, mai am nevoie de ceva. 

— Da, de ce anume? 

— De tine, fir-ar să fie! De perspicacitatea ta! Din primul an al 
proiectului te-ai ascuns aici, sus, în Princeton, și faci numai Dumnezeu 
ştie ce. 

— Of... Uite, Hrunkner, îmi pare rău. Nu mă mai interesează chestia 
asta cu puterea atomului. 

Știindu-l pe Underhill de atâţia ani, comentariul lui n-ar fi trebuit să-l 
mire. Cu toate acestea, îi veni să-și muște mâinile. lată un individ care 
abandona domenii de activitate înainte ca alţii să afle de existenţa lor. 
Dacă ar fi cu mintea dusă, n-ar fi nicio problemă. Așa cum stăteau 
lucrurile, Unnerby l-ar fi ucis cu plăcere. 

— Da, continuă Underhill, ai nevoie de mai multe minţi strălucitoare. 
Să ştii că mă ocup de asta; vreau să-ţi arăt niște lucruri. Dar, chiar și 
așa, zise el, turnând paie pe foc fără să știe, intuiţia îmi spune că 
puterea atomului va fi uşor de obţinut în comparaţie cu alte provocări. 

— Cum ar fi? 

Sherkaner râse. 

— Cum ar fi creșterea copiilor, de exemplu. Arătă spre pendula antică 
de pe perete. Am crezut că, până la ora asta, o să ajungă și ceilalți mici 
păianjeni. Poate că ar fi trebuit să-ți arăt mai întâi institutul. 

Cobori de pe stinghie și începu să se unduiască în felul acela 
caraghios al părinților în faţa copiilor mici. 

— Dă-te jos, dă-te jos! Rhapsa, lasă pendula. 

Prea târziu. Bebelușul o șterse grabnic de pe instalaţia de căţărat, 
făcu un salt până la pendulă și alunecă până jos, pe podea. 

— Am atâtea prostii aici, mi-e frică să nu cadă ceva peste copii și să-i 
zdrobească. 

Cei doi prunci începură să fugă pe podea şi săriră în blana tatălui lor, 
fiecare la locul lui. Nu erau mai mari decât zânele pădurii. 


Underhill reuşise ca institutul lui să fie numit o diviziune a Școlii 


Regale. Reședința de pe deal includea câteva clase, fiecare ocupând un 
arc din perimetrul exterior. Şi nu din fondurile Coroanei se plăteau 
acestea, cel puţin așa susținea Underhill. Majoritatea activităţilor de 
cercetare erau proprietate privată, plătite de firme care se arătaseră 
foarte impresionate de Underhill. 

— l-aş fi putut angaja pe cei mai buni de la Şcoala Regală, dar am 
ajuns la o înțelegere. Ai lor vor continua să predea și să facă muncă de 
cercetare în centru, dar vor avea timp să lucreze și aici, iar un procent 
din cheltuielile noastre ajung înapoi la Şcoala Regală. Iar aici, sus, 
rezultatele sunt cele care contează. 

— Nu se ţin ore? 

Când Sherkaner se scutură, micuţii săriră în sus și în jos pe spinarea 
lui scoțând un soi de mip-uri de bucurie, zgomote care probabil 
însemnau „mai fă așa, tati!”. 

— Ba da, se ţin... un fel de ore. Important e că păianjenii se întâlnesc 
și stau de vorbă între ei despre multe specialități. Studenţii își asumă un 
risc pentru că nu avem o organizare. Am câţiva care se simt excelent, 
dar nu sunt destul de deştepţi ca să profite la maximum de stilul nostru. 

În majoritatea claselor erau doi sau trei indivizi la tablă, urmăriţi de o 
mulțime cățărată pe stinghii joase. 

Greu de spus cine era profesorul și cine studentul. În unele cazuri, 
Hrunkner nici măcar nu reuși să ghicească despre ce domeniu discută. 
Se opriră în dreptul unei uși. Un puști din generaţia actuală ţinea un 
curs unor paingi bătrâni. Mâzgăliturile de pe tablă arătau ca o 
combinație de mecanică celestă și electromagnetică. Sherkaner le 
zâmbi celor din sală. 

— Mai ţii minte aurora pe care am văzut-o în Întuneric? Am aici pe 
cineva care crede că ar fi putut fi provocată de obiecte din spaţiu 
extrem de închise la culoare. 

— Nu erau închise când le-am văzut noi. 

— Exact! Poate că au legătură cu răsăritul Noului Soare. Am îndoielile 
mele. Jaybert nu se pricepe încă prea bine la mecanica celestă. Dar știe 
electromagnetică. Lucrează la un dispozitiv radio care emite pe lungimi 
de undă de numai câţiva centimetri. 

— Hă? Asta sună mai degrabă a infraroșu depărtat decât a radio. 

— Nu e ceva ce am putea vedea vreodată, dar e inteligent. Jaybert 


vrea să-l utilizeze ca detector de ecouri pentru rocile lui spaţiale. 

Merseră mai departe pe coridor. Unnerby observă că Underhill 
tăcuse dintr-odată, fără îndoială ca să-i dea timp să mediteze la idee. 
Hrunkner Unnerby era un tip foarte practic; bănui că din acest motiv 
era el atât de important pentru unele proiecte excentrice de-ale lui 
Smith. Dar şi el putea fi luat pe neașteptate de o idee, dacă era destul 
de spectaculoasă. Nu știa decât foarte vag cum s-ar comporta lungimile 
de undă atât de scurte, deși ar trebui să fie direcționate. Puterea 
necesară pentru detectarea ecoului ar varia cu inversul puterii a patra a 
intervalului — ar fi utilă la sol, înainte să facă ei rost de suficient 
combustibil ca să pornească după roci prin spaţiu. Hm... Perspectiva 
militară ar putea fi mai importantă decât orice pune la cale Jaybert 
ăsta... 

— A construit cineva transmiţătorul ăsta de frecvenţe înalte? 

Probabil se vedea cât de interesat era, pentru că Underhill zâmbea 
tot mai larg. 

— Da, e lucrarea genială a lui Jaybert ceva ce numește oscilator de 
cavitate. Am o antenă mică sus, pe acoperiș; seamănă mai mult cu o 
oglindă de telescop decât cu un catarg radio. Victory a instalat o reţea 
de relee în josul Şirului Apusean până la Comandamentul Teritorial. 
Vorbesc cu ea la fel de sigur ca printr-un cablu telefonic. Îl folosesc ca 
banc de probă pentru una dintre schemele de criptare ale unei clase. La 
sfârşit o să avem cel mai sigur dispozitiv radio de mare volum la care 
te-ai putea gândi vreodată. 

Chiar dacă Jaybert nu se alege cu nimic din holbatul în stele. Sherkaner 
Underhill era la fel de nebun ca întotdeauna și Unnerby începea să 
priceapă unde voia să ajungă, de ce refuzase să renunțe la toate și să 
lucreze la puterea atomică. 

— Chiar crezi că școala asta va da geniile de care avem nevoie la 
Comandamentul Teritorial? 

— Păi, o să le descopere, în orice caz... şi cred că scoatem ce e mai 
bun din ceea ce găsim. Nu m-am distrat niciodată ca până acum. Dar 
trebuie să dovedești flexibilitate, Hrunk. Esenţa creativităţii e să ai o 
anumită înclinaţie spre joacă, să sari de la o idee la alta fără să te 
cramponezi de cerinţe fixe. Bineînțeles, nu întotdeauna obţii ce-ai crezut 
că ceri. Începând cu această eră, cred că invenţia va deveni mama 


necesităţii, nu invers. 

Uşor de zis pentru Sherkaner Underhill. Nu trebuia să aplice 
ingineria ca să transforme știința în realitate. 

Underhill se oprise într-o clasă goală; aruncă priviri furișe la tablă. 
Alte mâzgălituri și încâlceli. 

— Mai ţii minte mecanismele cu came utilizate la Comandamentul 
Teritorial pentru înţelegerea tabelelor balistice? Acum le producem cu 
eprubete de vid şi miez magnetic. Sunt de un milion de ori mai rapide 
decât dispozitivele cu camă şi putem introduce numere ca șiruri de 
simboluri în loc de setări cu vernierul. Fizicienii tăi vor fi încântați. 
Chicoti. O să vezi, Hrunk. În afară de faptul că invențiile sunt patentate 
de sponsorii noștri, tu şi Victory veţi avea la dispoziţie mai mult decât 
aveţi nevoie ca să fiți mulţumiţi... 

Merseră mai departe pe scara în lungă spirală, terminată cu un 
atrium aproape de vârful dealului. În jurul Princetonului se ridicau 
dealuri mai înalte, dar priveliștea de aici era destul de impresionantă, în 
ciuda burniţei reci. Unnerby zări un trimotor în drum spre aeroport. 
Regiunile în faza finală de evoluție din partea opusă a văii aveau 
culoarea granitului ud și a asfaltului abia întins. Unnerby știa ce firmă 
lucra acolo. Credeau în zvonurile care spuneau că se va găsi destulă 
putere ca să supravieţuiești Întunericului. Cum ar arăta Princetonul, 
dacă zvonurile s-ar adeveri? Un oraş sub stele, lipsit de aer, însă 
neadormit, cu refugiile pustii. Cele mai mari riscuri vor apărea în Anii 
Palizi, când păianjenii trebuie să se hotărască dacă să facă provizii 
pentru o perioadă de Întuneric convențională sau să riște, bazându-se 
pe ceea ce credeau inginerii lui Hrunkner Unnerby că pot face. 
Coşmarul lui Unnerby nu era eșecul, ci reușita parţială. 

— Tati, tati! 

Doi prunci de cinci ani se iviră în spatele lor, urmaţi de încă doi, care 
arătau destul de mari ca să fie născuți în faza potrivită. Mai mult de 
zece ani, Hrunkner Unnerby se străduise să treacă cu vederea 
perversiunile șefei sale: generalul Victory Smith era cel mai bun șef al 
serviciului de informaţii pe care și-l putea imagina, poate mai bun decât 
Strut Greenval. Obiceiurile ei personale n-ar fi trebuit să-l deranjeze. Nu 
îl deranjase că și ea tot defazată se născuse, lucru pe care n-avea cum 
să-l schimbe. Dar să întemeieze o familie la începutului Noului Soare, ca 


să-și condamne copiii să sufere cum suferise și ea... Şi nici măcar nu au 
toți aceeași vârstă. Cei doi bebeluşi săriseră de pe spatele lui Underhill 
şi traversară iute iarba, urcându-se pe picioarele fraților mai mari. Era 
ca și cum Smith și Underhill aruncau intenţionat gunoaie în ochii 
societăţii. Vizita lui, atât de mult amânată, se prevedea nereușită, așa 
cum se temuse el. 

Copiii cei mai mari, amândoi băieţi, ridicară bebeluşii, prefăcându-se 
o clipă că-i cară ca şi cum le-ar fi taţi. Bineînțeles, nu aveau blană pe 
spate, iar bebeluşii alunecau întruna de pe carapacele lor. Se agăţau de 
jachetele fraților și se cățărau la loc, râzând încântați. 

Underhill i-i prezentă sergentului pe cei patru. Pășiră toți prin iarba 
udă spre o prelată protectoare. Era cel mai întins teren de joacă văzut 
de Unnerby în afara unei școli, dar și foarte ciudat. La o școală serioasă 
se trecea prin toate etapele, urmărindu-se vârsta actuală a elevilor. 
Instrumentele de pe terenul de joacă al lui Underhill se adresau mai 
multor vârste. Existau plase verticale, pentru copii de doi ani, cutii cu 
nisip, câteva case uriașe de păpuși și mese de joc scunde, cu cărți 
ilustrate și jocuri. 

— Junioara e motivul pentru care nu v-am întâmpinat pe tine și pe 
domnul Unnerby la parter, tată. Copilul de doisprezece ani arătă cu 
mâna ascuţită în direcţia uneia dintre surorile de cinci ani — Victory cea 
mică? A vrut să vii aici, ca să-i arătăm domnului Unnerby toate jucăriile 
noastre. 

La cinci ani, nu prea te pricepi să-ți ascunzi sentimentele. Mica 
Victory avea încă ochi de bebeluș. Deși aceștia se pot răsuci câteva 
grade, ea nu avea decât doi; trebuia să se întoarcă cu fața direct spre 
ceea ce voia să vadă. Era ușor să observi unde anume își îndrepta 
atenţia, lucru pe care nu-l puteai spune despre un adult. Cu cei doi ochi 
mari ai săi, se uită mai întâi la Underhill și Unnerby, apoi la fratele ei 
mai mare. 

— Turnătorule! șuieră ea. Și tu ai vrut să vină aici sus. Îl ameninţă cu 
brațele pentru mâncat, apoi se apropie rușşinată de Underhill. lartă-mă, 
tati. Am vrut să mă laud cu căsuţa mea, iar Brent și Gokna nu-și 
terminaseră încă lecţiile. 

Underhill ridică brațele din faţă și o îmbrățișă. 

— Păi, oricum aveam de gând să urcăm. Către Unnerby: Mă tem că 


generalul a făcut mare tam-tam în jurul tău, Hrunkner. 

— Da, ești inginer! strigă cealaltă fetiță de cinci ani. 

Să fi fost Gokna? Indiferent de dorințele junioarei, Brent și Jirlib 
reușiră să se laude ei mai întâi. Greu de spus în ce clasă ajunseseră. Cei 
doi urmau un fel de programă, dar aveau voie să studieze orice voiau. 
Jirlib, băiatul care-o necăjise pe junioară, era colecţionar. Părea mai 
interesat de fosile decât orice alt copil pe care-l cunoscuse Unnerby. 
Jirlib avea cărți din biblioteca Şcolii Regale care ar fi fost o provocare 
pentru studenţii adulţi. Deţinea o colecţie de foraminifere de diamant 
din excursia făcută cu părinţii la Comandamentul Teritorial. Şi, pentru 
că semăna cu tatăl lui, avea capul plin de idei trăsnite. 

— Nu suntem primii, să ştiţi. Acum o sută de milioane de ani, imediat 
sub straturile de diamant, trăiau Distorsiunile lui Khelm. Majoritatea 
savanților cred că erau niște animale proaste, dar nu-i așa. Aveau o 
civilizație magică, iar eu am de gând să descopăr cum funcţiona. 

Nu era o aiureală nouă, dar Unnerby se miră că Sherkaner îi lăsa pe 
copiii lui să citească smintelile paleontologice ale lui Khelm. 

Brent, celălalt băiat de doisprezece ani, aducea mai mult cu 
stereotipul unui copil defazat: retras, cam ursuz, poate retardat. Nu știa 
ce să facă cu mâinile și, deşi avea nenumărați ochi, îi prefera pe cei din 
față, de parcă ar fi fost mult mai tânăr. Nu părea să aibă vreo 
preocupare specială, în afară de ceea ce numea „testele lui tati”. Avea 
genţi cu jucării de constructor, cuie de metal lucioase și butuci de 
prindere. Pe trei-patru mese tronau structuri complexe din cuie şi 
butuci. Variind numărul de cuie pe butuc, cineva construise diferite 
suprafețe curbate pentru copil. 

— M-am gândit foarte mult la testele lui tati. Devin tot mai priceput. 

Începu să se joace cu un tor mare, distrugând cadrul construit cu 
grijă. 

— Teste? Unnerby se uită urât la Sherkaner. Ce faci cu copiii ăștia? 

Underhill păru să nu audă supărarea din vocea lui. 

— Nu sunt minunaţi copiii? Vreau să zic, când nu te scot din sărite. 
Urmărind cum crește un copil, vezi cum se așază la locul lor 
mecanismele gândirii, pas cu pas. Duse ușor o mână la spate şi-i 
mângâie pe cei doi bebeluși, întorși în siguranţa adăpostului. Într-un fel, 
aceştia doi sunt mai puţin inteligenţi decât o tarantulă de junglă. Există 


tipare de gândire pe care bebeluşii pur şi simplu nu le au. Când mă joc 
cu ei, aproape că simt barierele. Dar, pe măsură ce trec anii, mintea se 
dezvoltă; crește numărul metodelor. 

În timp ce vorbea, Underhill se plimbă de la o masă de joacă la alta. 
Una dintre fetele de cinci ani, Gokna, dansa la jumătate de pas în fața 
lui, imitându-i gesturile, chiar și tremurul. Tatăl ei se opri la o masă 
acoperită de sticle maro frumoase, în diverse forme și nuanțe. Unele 
conţineau apă de fructe și gheaţă, ca pentru un picnic ciudat. 

— Dar până şi copiii de cinci ani au bariere mintale. Au abilităţi 
lingvistice, dar le lipsesc conceptele de bază... 

— Şi nu-i doar că nu pricepem ce-i aia sex! preciză imediat Gokna. 

Underhill se arătă stânjenit pentru prima oară. 

— Mă tem că mi-a auzit discursul ăsta de prea multe ori. lar fraţii ei 
au învăţat-o ce să spună când ne jucăm de-a întrebările. 

Gokna îl trase de picior. 

— Stai jos şi joacă-te. Vreau să-i arătăm domnului Unnerby ce facem. 

— Bine. Se poate... Unde-i sora ta? Strigă cu glas ascuţit și tare: Viki! 
Dă-te jos de-acolo! Nu ești în siguranţă. 

Victory cea mică se juca pe plasa pentru bebeluşi, mișunând înainte 
și înapoi pe sub prelată. 

— O, dar sunt în siguranţă, tati, acuma că ai venit tu! 

— Ba nu ești! Dă-te jos imediat. 

Junioara cobori protestând cu glas tare, dar peste câteva minute găsi 
alt mod de a se da în spectacol. 


Unul câte unul, copiii îi arătară lui Unnerby toate proiectele lor. Cei 
doi mai mari participau la o emisiunea națională de radio, explicând 
ştiinţa pe înţelesul tinerilor. Sherkaner era, aparent, producătorul 
emisiunii, din motive rămase necunoscute. 

Hrunkner îi ascultă răbdător pe toţi, zâmbind și râzând și 
prefăcându-se. Fiecare în parte era un copil minunat. Cu excepţia lui 
Brent, erau mai inteligenţi și mai deschişi decât orice alt copil pe care 
și-l amintea sergentul. Asta nu făcea decât să înrăutățească situaţia, 
când se gândea ce viaţă vor avea acești copii odată ce vor trebui să facă 
față lumii de afară. 

Mica Victory avea o casă de joacă, o construcţie care se întindea în 


spate până la ferigi. Când veni rândul ei, se agăță cu două mâini de unul 
dintre brațele din față ale lui Hrunkner și-l târî spre latura deschisă a 
casei. 

— Uită-te, zise ea, arătându-i gaura din pivniţă. Semăna suspect de 
bine cu intrarea într-un cuib de termite. Casa mea are propriul refugiu. 
Şi o cămară, şi o sufragerie, şi şapte dormitoare... Fiecare încăpere 
trebuie prezentată musafirului, fiecare piesă de mobilier, explicată. 
Deschise peretele unui dormitor, unde se desfășura o activitate febrilă. 
Am şi locuitori în casa mea. Uite paingii zburători. 

Dimensiunea casei lui Viki se potrivea perfect cu micile creaturi, cel 
puţin în această fază a soarelui. Până la urmă, picioarele lor mijlocii vor 
deveni aripi colorate. Se vor transforma în zânele pădurii și nu vor mai 
încăpea în casă deloc. Dar, deocamdată, chiar semănau cu niște 
păianjeni mici și mișunau de colo-colo în cămăruţele interioare. 

— Le place la mine tare mult. Pot să meargă înapoi în copaci când 
vor, dar le las bucățele de mâncare în camere și vin în vizită în fiecare 
zi. 

Trase de un mâner de bronz şi o parte din podea ieşi ca un sertar 
dintr-un dulap. Înăuntru era un labirint cu partiții de lemn subţire. 

— Fac şi experienţe cu ei, așa cum se joacă tati cu noi, dar mult mai 
simple. Se uita cu ambii ochi de bebeluș în jos, așa că nu văzu reacţia lui 
Unnerby. Pun picături de miere la ieșire și le las să intre prin partea 
cealaltă. Pe urmă măsor cât timp le trebuie să... Of, te-ai rătăcit, 
micuţo? Eşti aici de două ore. Îmi pare rău. Întinse cu delicateţe un braţ 
pentru mâncat în cutie și mută cu grijă paingul pe o ridicătură de lângă 
ferigi. Hi-hi-hi — chicoti exact ca Sherkaner — unii sunt mult mai proști 
decât alții sau poate alții au noroc. Cum o să-i măsor acum timpul dacă 
n-a ieșit din labirint? 

— Păi... nu știu. 

Se întoarse cu faţa spre el, privindu-l cu ochii ei frumoși. 

— Mami zice că fratele meu mai mic e botezat după tine, Hrunkner. 

— Da, aşa e. 

— Mami zice că ești cel mai bun inginer din lume. Zice că poţi să faci 
până și ideile trăsnite ale lui tati să fie adevărate. Mami vrea să-ţi placă 
de noi. 

Copila avea ceva special în privire. Privea fix la ţintă. Nu aveai cum 


să pretinzi că nu la tine se uită. Toată stinghereala și durerea adunate de 
la începutul vizitei se acumulară într-o singură clipă. 

— Îmi place de voi, spuse Unnerby. 

Victory cea mică se uită la el încă un moment. 

— Bine, rosti ea, apoi întoarse privirea. 


Luară prânzul cu puștii sus, în atrium. Plafonul de nori ardea și 
atmosfera se încingea prea tare, cel puţin pentru o zi de primăvară în 
Princeton în anul al nouăsprezecelea. Se încălzise și sub prelată destul 
de mult ca să transpire din toate încheieturile. Pe copii nu-i deranja. 
Erau încă magnetizaţi de străinul după care fusese botezat frățiorul lor. 
În afară de Viki, se purtau la fel de zgomotos ca de obicei, iar Unnerby 
se străduia să le răspundă cât putea de bine. 

Spre sfârșitul mesei apărură tutorii copiilor. Păreau studenţi de la 
institut. Copiii nu vor trebui să meargă niciodată la o școală adevărată. 
Oare asta le va ușura situaţia, în cele din urmă? 

Copiii ar fi dorit ca Unnerby să rămână cu ei la lecţii, dar Sherkaner 
nici nu vru să audă. 

— Concentraţi-vă pe studiu, le spuse el. 

Aşa că partea cea mai grea a vizitei se încheiase, speră Unnerby. Cu 
excepţia bebelușilor, el și Underhill rămaseră singuri în biroul lui de la 
parterul răcoros al institutului. Discutară o vreme despre nevoile 
specifice ale lui Unnerby. Chiar dacă Sherkaner nu voia să-l ajute în 
mod direct, avea totuși niște minţi strălucitoare aici, sus. 

— Aş vrea să stai de vorbă cu teoreticienii mei. Şi vreau să-i cunoști 
pe experții noștri în calculatoare. Mie mi se pare că o parte din 
problemele tale spinoase s-ar rezolva dacă ai avea metode rapide de 
rezolvare a ecuaţiilor diferenţiale. 

Underhill se întinse pe stinghia din spatele biroului. Căpătă subit o 
expresie curioasă. 

— Hrunk... lăsând la o parte socializarea, astăzi am realizat mai multe 
decât dacă am fi dat zeci de telefoane. Ştiu că ţi-ar plăcea foarte mult să 
lucrezi la institut. Nu că te-ai potrivi cu locul ăsta! Avem nenumărați 
tehnicieni, dar teoreticienii noștri cred că le pot da ordine. Tu faci parte 
din altă clasă. Eşti genul care poate fi capul gânditorilor și folosi ideile 
lor ca să-ţi atingi scopurile de inginer. 


Hrunkner zâmbi ușor. 

— Credeam că invenţia e mama necesității. 

— Hm... În general, da. De aceea avem nevoie de oameni ca tine, 
care pun lucrurile cap la cap. O să vezi la ce mă refer în după-masa 
asta. Sunt aici unii de pe urma cărora ţi-ar plăcea să beneficiezi, și 
invers... Aş vrea să fi venit mai repede. 

Unnerby vru să vină cu o scuză derizorie, dar se răzgândi. Nu se mai 
putea preface. În plus, lui Sherkaner îi făcea față mult mai ușor decât 
generalului. 

— Ştii de ce nu am venit mai repede, Sherk. De fapt, nici acum nu m- 
aş afla aici, dacă nu mi-ar fi ordonat clar generalul Smith. M-aş duce 
după ea și în iad, știi bine. Dar ea îmi cere mai mult. Vrea să vă accept 
perversiunile. Am... Voi doi aveţi niște copii extraordinari, Sherk. Cum 
aţi putut să le faceţi așa ceva? 

Se aşteptă ca Underhill să-i facă uitată întrebarea într-un hohot de 
râs sau să reacționeze cu ostilitatea pe care o afișa Smith la cea mai 
mică aluzie critică. În schimb, Underhill stătu un moment în tăcere, 
jucându-se cu un puzzle clasic pentru copii. În liniștea biroului, micile 
bucăţi de lemn se mișcau pocnind înainte și înapoi. 

— Eşti de acord că avem copii sănătoși şi fericiți? 

— Da, deşi Brent pare cam... încet. 

— Nu crezi că-i privesc ca pe niște animale experimentale? 

Unnerby se gândi la Victory cea mică și la casa ei de joacă. Când era 
de vârsta ei, prăjea paingi zburători cu lupa. 

— Aăă... tu experimentezi pe orice, Sherk. Așa e felul tău. Cred că-ţi 
iubeşti copiii ca orice tată bun. Şi de aceea îmi vine cu atât mai greu să- 
mi imaginez că i-ai adus pe lume defazaţi. Şi ce dacă numai unul e încet 
la minte? Am observat că nu vorbesc despre tovarăși de joacă de vârsta 
lor. Nu găsești niciunul care să nu fie monstruos, nu-i așa? 

După înfățișarea lui Sherkaner, își dădu seama că întrebarea lui 
nimerise la ţintă. 

— Sherk. Bieţii tăi copii își vor trăi viața într-o societate care îi 
consideră o crimă împotriva naturii. 

— Ne luăm măsuri, Hrunkner. Jirlib ţi-a povestit despre „Ora de 
ştiinţă pentru copii”, nu-i aşa? 

— M-am întrebat ce-i cu povestea asta. Fl și Brent chiar iau parte la o 


emisiune la radio? Ei doi să zicem că ar putea fi luați drept născuţi 
normali, dar pe termen lung cineva tot își va da seama și... 

— Bineînţeles. Dacă nu, Victory cea mică de-abia așteaptă să intre în 
emisiune. Până la urmă, vreau ca audiența să înțeleagă. Emisiunea o să 
acopere tot felul de subiecte științifice, dar se va urmări același fir 
despre biologie şi evoluţie și despre modul în care Întunericul ne-a 
obligat să ne trăim viaţa într-un anume fel. Odată cu progresul 
tehnologic, motivul social care impune anumite momente ale nașterii își 
va pierde relevanţa. 

— N-o să convingi niciodată de asta Biserica Întunericului. 

— Nu-i nimic. Sper să conving milioanele de păianjeni receptivi, ca 
Hrunkner Unnerby. 

Unnerby nu știa ce să mai spună. Argumentul celuilalt era facil. Oare 
nu înțelegea? Toate societăţile onorabile respectau principii de bază, 
aspecte care presupuneau viața sănătoasă a indivizilor. Lucrurile se 
schimbă, dar era o prostie egoistă să treci peste reguli. Chiar dacă ar 
trăi pe Întuneric, tot ar avea nevoie de cicluri de viață decente... 
Liniştea se prelungi. Nu se auzea decât pocnetul micilor piese de 
puzzle. În cele din urmă, Sherkaner rosti: 

— Generalul te simpatizează foarte mult, Hrunk. Ai fost soldatul ei 
preferat, dar nu numai atât: te-ai purtat frumos cu ea când nu era decât 
un tânăr locotenent și cariera ei părea că se va duce pe apa sâmbetei. 

— E cea mai bună. Nu poate schimba faptul că s-a născut când nu 
trebuia. 

— Întocmai. Dar asta e și cauza pentru care ţi-a făcut viaţa grea în 
ultima vreme. A crezut că tu, dintre toţi, ai accepta ceea ce facem ea și 
cu mine. 

— Ştiu, Sherk, dar nu pot. M-ai văzut astăzi. Am făcut tot ce mi-a stat 
în puteri, dar puii tăi m-au ghicit. Cel puţin aia mică. 

— He-he... Așa-i. O cheamă Victory, dar nu-i doar atât la mijloc. E 
deşteaptă ca maică-sa. Dar, așa cum spui tu, va fi nevoită să facă față 
unor lucruri mult mai rele... Uite ce e, Hrunk. O să am o mică discuţie 
cu generalul. Ea ar trebui să accepte ce primește, să fie mai tolerantă... 
chiar dacă înseamnă să fie tolerantă cu intoleranta ta. 

— Eu... mi-ar fi de ajutor, Sherk. Mulţumesc. 

— Între timp, vom avea nevoie de tine mai des aici, sus. Dar vom ţine 


cont de condiţiile tale. Copiii ar vrea să te vadă, dar de la ce distanță 
preferi tu. 

— În regulă. Îmi place de ei, să ştii. Dar mă tem că nu pot fi ceea ce 
se așteaptă ei să fiu. 

— Ha! Atunci găsirea distanței potrivite va fi micul lor experiment. 
Zâmbi. Pot fi foarte flexibili dacă te vor privi în acest fel. 

În pre-Zbor, Pham Trinli reprezentase o curiozitate distantă pentru 
Ezr Vinh. Îl văzuse de puţine ori, dar și atunci i se păruse posac, leneș 
și, probabil, incompetent. Era „ruda cuiva” — singura explicaţie a 
faptului că ajunsese membru al echipajului. Pe Ezr începuse să-l 
afecteze comportamentul grosolan și dezagreabil al lui Trinli numai 
după ambuscadă. Uneori era amuzant; de cele mai multe ori era 
detestabil. Gărzile lor se suprapuneau în proporție de aproximativ 
șaizeci la sută. Când Ezr se ducea în Hammerfest, dădea peste Pham 
Trinli făcând schimb de povești vulgare cu tehnicienii lui Reynolt. Când 
mergea în barul lui Benny, Trinli stătea cu o trupă de emergenti, 
zgomotos şi fanfaron, ca de obicei. Trecuseră ani de zile — da, ani de 
zile de la moartea lui Jimmy Diem -— de când lumea îl considera 
trădător. Qeng Ho și emergenţii trebuiau să se înţeleagă, iar în cercul lui 
Trinli era plin de comercianți. 

Astăzi, ura lui Ezr faţă de el se transformase într-un sentiment și mai 
urât. Se aflau la una dintre ședințele de gardă-conducere, ţinute tot la o 
megasecundă, condusă, ca de obicei, de Tomas Nau. Nu era vorba de 
simpla propaganda a falsului „comitet de conducere a flotei”. Se 
impunea expertiza ambelor părţi, dacă voiau să supravieţuiască. Şi, deşi 
niciodată nu se pusese problema cine era șeful, Nau ascultase multe 
dintre sfaturile date la aceste ședințe. Ritser Brughel era acum inactiv, 
deci şedinţa avea să se desfăşoare fără accente patologice. Cu excepţia 
lui Pham 'Trinli, șefii erau oameni care puneau într-adevăr lucrurile pe 
roate. 

Prima kilosecundă trecuse fără incidente. Programatorii lui Kal Omo 
refăcuseră un set de vizoare pentru Qeng Ho. Noua interfaţă era 
limitată, dar mai bună decât nimic. Anne Reynolt avea o nouă listă de 
focalizați. Graficul complet era încă secret, dar se părea că Trixiei urma 
să i se dea mai multe pauze. Gonle Fong propuse câteva schimbări în 
programul gărzilor. Ezr ştia că erau recompense mascate pentru diverse 
înţelegeri de-ale ei, dar Nau le acceptă afabil. Sigur știa de economia 


subterană condusă de ea şi de Benny, dar anii trecuseră şi el o ignorase 
sistematic. Și tot sistematic beneficiase de pe urma ei. Lui Ezr Vinh nici nu 
i-ar fi dat prin cap că un comerţ liber ar spori eficienţa într-o societate 
atât de mică și de închisă ca tabăra lor din punctul L1, dar îmbunătăţise 
clar traiul. Majoritatea oamenilor făceau de gardă în tovărășia preferată. 
Mulţi aveau în cameră sfere de bonzai de la Qiwi Lisolet. Alocarea 
echipamentului se făcea trăgând cât de multe sfori se putea. Poate că 
asta nu făcea decât să arate cât de jalnic fusese sistemul emergent de 
alocare iniţial. Ezr tot se mai agăța de convingerea secretă că Tomas 
Nau era același ticălos dintotdeauna, un criminal în masă, care ucidea 
pur şi simplu pentru a susține o minciună. Dar atât de inteligent, atât de 
conciliator pe dinafară! Tomas Nau era suficient de deștept încât să 
permită comerţul clandestin care-l ajuta să meargă mai departe. 

— Foarte bine, ultimul punct pe ordinea de zi. Zâmbi către cei din 
jurul mesei. Ca de obicei, cel mai interesant și mai dificil. Qiwi? 

Qiwi Lisolet se ridică încet şi se opri proptindu-se cu mâna de 
tavanul de jos. Pe Hammerfest exista gravitație, dar nu destulă ca să 
rămână baloanele cu băutură pe masă. 

— Interesant? Păi, da. Se strâmbă. Dar e și enervant. Deschise un 
buzunar adânc și scoase un pumn de vizoare, toate etichetate drept 
„aprobate pentru utilizarea de către speculanţi”. Hai să încercăm 
jucăriile lui Kal Omo. 

Qiwi le împărți șefilor de gardă. Ezr luă unul şi răspunse surâsului ei 
timid cu un zâmbet. Qiwi avea aceeași statură de copil, dar era 
compactă și aproape la fel de înaltă ca un adult strentmannian mediu. 

Depăşise stadiul de fetiță, chiar și pe cel de orfan nenorocit al 
Reaprinderii. 'Trăise gardă după gardă în anii de după Reaprindere; 
îmbătrânise cu fiecare an. De când lumina Fluctuantei scăzuse la un 
nivel rezonabil, își mai luase perioade de inactivitate, dar Ezr văzu riduri 
ușoare la colţurile ochilor ei. Câţi ani are acum? E mai bătrână decât mine. 
Câteodată tot mai ieşea la iveală firea ei jucăușă, dar nu-l mai tachina. 
Ezr știa că poveştile despre ea și Tomas Nau erau adevărate. Săraca, 
afurisita de Qiwi. 

Dar Qiwi Lin Lisolet ajunsese mai sus decât se așteptase el vreodată. 
Acum echilibra munții. 

Qiwi aşteptă până când își fixară toţi vizoarele. Apoi spuse: 


— Ştiţi că sunt răspunzătoare de orbita-halo din jurul lui L1. 

Conglomeratul se materializă subit deasupra mesei. Un Hammerfest 
pitic ieși din el lângă Ezr; un taxi amară pe turnul înalt. Imaginea clară 
se contura precis pe peretele de vizavi și pe oamenii din spatele ei. Dar 
când Ezr întoarse iute capul de la conglomerat la Qiwi și înapoi, munții 
tremurară ușor. Automatele de plasare nu puteau ține ritmul mișcării, iar 
redarea vizuală eșua. Fără îndoială, programatorii lui Kal Omo fuseseră 
obligaţi să înlocuiască unele optimizări. Totuși obținuseră o calitate 
aproape de standardul Qeng Ho, imaginile fiind coordonate separat în 
câmpul fiecărui vizor. 

Zeci de luminiţe roşii apărură pe suprafața conglomeratului. 

— Acelea sunt amplasamentele jeturilor electrice - urmară alte 
puncte luminoase, galbene de data asta —, iar acela este senzorul grilei. 
Qiwi râse uşor şi vesel, aşa cum îşi amintea Ezr. În ansamblu, pare o 
grilă de soluţii din elemente finite, nu-i așa? Şi exact asta și este, deși 
punctele grilei sunt aparate adevărate care culeg date. Ei, dar oamenii 
mei și cu mine avem două probleme. Fiecare luată separat e destul de 
ușoară: trebuie să menţinem grămada pe orbită în jurul lui L1. 

Grămada se reduse la dimensiunile unui simbol stilizat, urmând o 
curbă Lissajous în permanentă schimbare în jurul pictogramei L1. De o 
parte, atârna Arachna; la distanță, dar pe aceeași linie, se afla Steaua 
Fluctuantă. 

— Am setat-o în așa fel încât să ne aflăm întotdeauna lângă discul 
soarelui, așa cum e văzut el de păianjeni. Vor trece mulţi ani până când 
vor avea tehnologia necesară să ne detecteze pe noi aici... Dar al doilea 
scop al stabilizării este de a menţine complet în umbră Hammerfestul și 
celelalte blocuri de gheaţă și zăpadă. 

Se reveni la imaginea iniţială, dar volatilele fură marcate cu albastru 
și verde. În fiecare an, resursele acelea preţioase se reduceau, 
consumate de oameni și evaporate în spațiu. 

— Din păcate, cele două scopuri sunt incompatibile. Grămada de roci 
e mobilă. Uneori, faptul că încercăm s-o menţinem pe orbita lui L1 
provoacă momente de torsiune şi rocile alunecă. 

— Muntele se zguduie, spuse Jau Xin. 

- Da. Aici, pe Hammerfest, simţim cutremure tot timpul. Fără 
supraveghere permanentă, problema s-ar agrava. 


Suprafața mesei deveni macheta îmbinării Diamantelor Unu și Doi. 
Qiwi marcă blocurile și o fâșie de patruzeci de centimetri căpătă 
culoarea roz. 

— E o schimbare care aproape ne-a scăpat. Dar nu ne putem permite 
ca resursele umane să... 

Pham Trinli stătuse până atunci în liniște, privind în jos, cu ochii pe 
jumătate închiși, cu o expresie de concentrare iritată. Fiind primul pe 
care Nau îl alesese să se ocupe de stabilizare, suferise multe umilințe 
din cauza asta. În cele din urmă, explodă: 

— Rahat. Am crezut că o să folosiţi o parte din apă, o s-o transformați 
într-un lipici şi să-l injectaţi între cele două diamante. 

— Așa am făcut. Ajută cât de cât, dar... 

— Dar tot nu puteți menţine situaţia stabilă, nu-i așa? Trinli se 
întoarse spre Nau şi se ridică pe jumătate de pe scaun. Domnule 
comandor, v-am mai spus că eu sunt cel mai bun la treaba asta. Lisolet 
ştie să ruleze un program de dinamică și lucrează din greu, ca toată 
lumea... dar nu are profunzimea experienţei. 

Profunzimea experienței? Câţi ani de participare activă crezi că-i mai 
trebuie, moşnege? 

Nau însă se rezumă să-i zâmbească. Oricât de absurde ar fi fost 
argumentele contradictorii ale idiotului, Nau întotdeauna îi cerea 
părerea. O perioadă lungă, Ezr îl suspectase pe comandor de umor 
sadic. 

— Păi, atunci poate că ar trebui să-ți dau ţie responsabilitatea asta, 
militarule. Dar, gândește-te, ar însemna să faci de gardă cel puţin o 
treime din timp. 

Nau îi vorbi politicos, dar Trinli sesiză nuanţa provocatoare. Ezr văzu 
că bătrânul se înfurie. 

— O treime? repetă Trinli. Aş putea s-o rezolv într-o cincime de 
gardă, chiar dacă ceilalți membri ai echipajului ar fi novici. Oricât de 
bine ar fi plasate jeturile, reușita e condiționată de calitatea rețelei de 
ghidare. Domnișoara  Lisolet nu înțelege toate caracteristicile 
localizatoarelor pe care le folosește. 

— Explică, interveni Anne Reynolt. Un dispozitiv de ghidare e un 
dispozitiv de ghidare. Le-am folosit şi pe ale noastre, şi pe ale voastre în 
acest proiect. 


Localizatoarele erau instrumente esenţiale ale oricărei civilizații 
tehnice. Micile aparate își transmiteau unul altuia codurile impulsurilor, 
folosind timpul de zbor și algoritmii distribuiți pentru a localiza cu 
precizie fiecare dispozitiv participant. Câteva mii de asemenea 
dispozitive alcătuiau grila de poziționare de pe muntele de diamant. La 
un loc, formau un fel de reţea inferioară, furnizând informaţii despre 
orientarea, poziţia şi viteza relativă a jeturilor electrice și a 
conglomeratului. 

— Nu-i chiar așa. Trinli zâmbi cu superioritate. Ale noastre 
funcționează destul de bine împreună cu ale voastre, dar cu prețul 
degradării performanţelor naturale. lată cum arată unitățile. Bătrânul se 
jucă cu padul manual. Domnișoară Lisolet, aceste interfețe nu sunt bune 
de nimic. 

— Dă-mi voie, spuse Nau. Vorbi în aer: iată cele două tipuri de 
localizatoare pe care le folosim. 

Peisajul dispăru, iar pe masă apărură cele două dispozitive. Deşi 
văzuse de nenumărate ori asemenea demonstraţii, lui Ezr tot îi venea 
greu să se obișnuiască cu ele. Într-o demonstraţie exersată, cu o 
succesiune de displayuri predeterminată, era uşor să foloseşti comanda 
vocală pentru ghidare. Ceea ce tocmai făcuse Nau depășea orice 
interfață Qeng Ho. Undeva, în podul habitatului, unul sau mai mulți 
sclavi deviaţi de-ai săi ascultau fiecare cuvânt rostit aici, dând un 
context vorbelor lui și mapându-le cu ajutorul automatelor flotei sau al 
altor specialiști deviați. Şi iată imaginile rezultate, apărute imediat, ca și 
cum în mintea lui Nau s-ar fi aflat întreaga bază de date a flotei. 

Bineînţeles, Pham Trinli ignoră magia cu desăvârșire. 

— În regulă. Se aplecă spre aparate. Numai că acestea sunt mai mult 
decât simple localizatoare. 

Qiwi: 

— Nu înţeleg. Avem nevoie de o sursă de curent, sondele senzorilor. 

Trinli strecură stropi de triumf în zâmbetul său larg. 

— Așa crezi tu — și poate că a fost așa în primii ani, când bătrâna 
noastră Fluctuantă prăjea totul. Se apropie mai mult și vâri un deget în 
coasta aparatului mai mic. Poţi afișa miezul dispozitivului, domnule 
comandor? 

Nau încuviinţă și imaginea ansamblului Qeng Ho dispăru strat după 


strat. La sfârşit, rămase doar o mică pată neagră, nu mai lată de un 
milimetru. 

Așezat lângă el, Ezr surprinse un moment de crispare la Tomas Nau. 
Comandorul se arătă subit foarte interesat. Momentul trecu înainte ca 
Ezr să fie sigur că existase. 

— Măi, să fie, ce mic e! Hai să-l privim mai îndeaproape. 

Imaginea cât un fir de praf se umflă până atinse lățimea de un metru 
şi înălțimea de aproximativ patruzeci de centimetri. Automatul vizorului 
o coloră cu reflexii și umbre adecvate. 

— Mersi. Trinli stătu în așa fel încât să-l vadă toți pe deasupra 
mașinăriei sub formă de lentilă. Acesta este localizatorul Qeng Ho de 
bază, în mod normal încorporat în bariere protectoare şi așa mai 
departe. Într-un mediu prielnic, chiar afară la umbră, e autonom. 

— Sursa de curent? întrebă Reynolt. 

Trinli făcu un gest, ignorând problema. 

— Impulsuri de microunde, poate de vreo zece ori pe secundă. Nu 
cunosc amănunte, dar am văzut că se folosesc în numere mult mai mari 
la unele proiecte. Sunt convins că ar îmbunătăţi controlul. În ce privește 
senzorii, jucăriile astea conţin mai mulţi: de temperatură, de lumină, de 
sunete. 

Jau Xin: 

— Dar cum de nu i-au observat Qiwi și ceilalți? 

Ezr sesiză încotro se îndreptau lucrurile, dar nu avu ce face. 

Trinli ridică din umeri binevoitor. Încă nu-şi dădea seama cât de 
departe mersese cu egoul lui. 

— Așa cum am spus, Qiwi Lin Lisolet e tânără și lipsită de experienţă. 
Dispozitivele cu granule grosiere sunt destul de bune pentru 
majoritatea proiectelor. În plus, proprietăţile avansate sunt extrem de 
utile în operațiunile militare și fac prinsoare că manualele pe care le 
studiază tratează voit superficial chestiunile respective. Eu, în schimb, 
am lucrat și ca inginer, și ca militar. Deşi nu e permis în mod normal, 
localizatoarele sunt niște instrumente de supraveghere excelente. 

— Desigur, spuse Nau, gânditor. Localizatoarele și senzorii atașați 
reprezintă baza unui sistem de siguranță adecvat. 

lar particulele acelea de praf aveau deja senzori încorporaţi şi 
autonomie. Nu erau componente ale unui sistem, ci sistemul însuși. 


— Ce părere ai, Qiwi? Te-ar ajuta dacă ai avea mai multe jucării din 
astea? 

— Poate. Pentru mine sunt o noutate; nu mi-am închipuit că un 
manual tehnic m-ar minţi. Stătu pe gânduri o clipă. Dar, da, dacă am 
avea mult mai multe localizatoare și dacă s-ar îmbunătăţi puterea de 
procesare, atunci probabil că am putea reduce din supravegherea 
umană. 

— Foarte bine. Vreau să ceri detalii de la militarul Trinli și să instalezi 
o reţea extinsă. 

— Eu aş primi bucuros să fac treaba asta, domnule comandor. 

Dar Nau nu era prost. Scutură din cap: 

— Nu, ești mult mai valoros ca supraveghetor general. De fapt, vreau 
să stai puţin de vorbă cu Anne pe tema asta. Când iese din 
hibernoterapie, și Ritser va fi interesat. Aceste dispozitive pot, probabil, 
să fie folosite în multe feluri pentru a spori siguranța publică. 

Aşa că Pham Trinli le înmânase emergențţilor lanţuri şi cătușe mai 
eficiente. Preţ de-o clipă, o undă de înţelegere amară străbătu chipul 
bătrânului. 


Ezr se strădui din răsputeri să nu stea de vorbă cu nimeni restul zilei. 
Nu-şi închipuise vreodată că ar putea uri un clovn atât de tare. Pham 
Trinli nu era un criminal în masă, iar orice mișcare făcea, scria pe ea 
prefăcătorie. Dar prostia lui trădase un secret pe care dușmanul nu-l 
ghicise niciodată, un secret de care nici el, Ezr, nu aflase, un secret pe 
care alții l-ar fi dus cu ei în mormânt mai degrabă decât să-l dezvăluie 
lui Tomas Nau și lui Ritser Brughel. 

Înainte, crezuse că Nau îl ţine pe Trinli în preajmă ca să aibă lumea 
de ce râde. Acum avea altă părere. Din noaptea aceea de demult, din 
parcul habitatului, nu se mai simţise Ezr atât de capabil de o crimă cu 
sânge rece. Dacă ar veni vreodată vremea când Pham 'Trinli să aibă un 
accident mortal... 

După masă, rămase în cabina lui. Comportamentul lui nu trebuie să 
dea de bănuit. Amatorii de muzică live ocupau barul lui Benny în fiecare 
zi pe la ora asta, iar înghesuitul era un obicei Qeng Ho pe care Ezr nu-l 
suportase niciodată, nici în calitate de ascultător. Pe lângă asta, 
rămăsese în urmă cu munca și avea mult de recuperat. Unele activităţi 


nici nu presupuneau să stea de vorbă cu ceilalți. Își fixă noul vizor şi 
cercetă Biblioteca flotei. 

Într-un fel, faptul că biblioteca supravieţuise era cel mai mare eșec al 
căpitanului Park. Orice flotă lua măsuri de precauţie minuţioase pentru 
distrugerea sectoarelor vitale din biblioteca locală dacă era iminentă 
capturarea ei. Asemenea planuri nu puteau fi complete. Bibliotecile se 
distribuiau pe toate navele flotei. Bucăţi din ele se ascundeau în mii de 
noduri, în funcție de ce anume se folosea în momentul respectiv. 
Cipurile individuale — afurisitele alea de localizatoare — conţineau 
manuale elaborate de întreţinere și operare. Totuși, bazele de date 
esenţiale ar fi trebuit distruse urgent. Cele rămase ar fi avut o oarecare 
utilitate, dar experimentele cruciale, teraocteţii de date experimentale 
esenţiale, ar fi trebuit să dispară sau să rămână simple instanţieri, 
inteligibile doar prin proceduri istovitoare de reconstrucţie. Ei, bine, 
bazele de date nu fuseseră distruse, nici atunci când se știuse clar că 
ambuscada emergentă avea să pună stăpânire pe toate navele flotei lui 
Park. Sau poate că Park luase măsuri și existaseră noduri în afara rețelei 
sau backupuri care — în ciuda politicii de siguranță — conţinuseră copii 
complete ale bibliotecii. 

Tomas Nau știa când dădea peste o comoară. Sclavii lui Anne 
Reynolt o disecau cu precizia nonumană a focalizaţilor. Mai devreme 
sau mai târziu, vor afla fiecare secret al comercianților. Dar asta va dura 
ani de zile; deviații nu știau de unde să înceapă. Așa că Nau punea 
personalul nefocalizat să hoinărească prin bibliotecă şi să raporteze 
imaginea de ansamblu. Ezr petrecuse deja megasecunde în ea. Era o 
treabă riscantă, pentru că trebuia să vină cu rezultate serioase... și, în 
același timp, încerca subtil să le abată cercetarea de la subiecte de 
utilitate imediată. Ştia că ar putea da greș și că, în cele din urmă, Nau ar 
sesiza că nu cooperează. Monstrul era subtil; nu o dată se întrebase Ezr 
cine se folosește de cine. 

Dar astăzi... Pham Trinli dezvăluise prea multe. 

Ezr se forţă să rămână calm. Studiază biblioteca. Scrie un raport, acolo. 
Așa va putea spune că-și face datoria și nu va trebui s-o ia razna în 
văzul lumii. Se jucă cu comanda manuală a noului vizor „aprobat”. 
Măcar recunoștea şirurile de comenzi mai simple: vizorul înlocui dintr- 
odată imaginea cabinei sale cu primul strat din bibliotecă. Când se uită 


în jur, automatele îi detectară mișcările capului și imaginile îi alunecară 
lin prin faţa ochilor, de parcă documentele ar fi fost obiecte reale și ar fi 
plutit prin încăpere. Dar... umblă la comenzi. Drace! Nu puteai să le 
modifici. Goliseră interfața sau o transformaseră după vreun standard 
emergent. Nu era cu nimic mai bună decât tapetul obișnuit! 

Întinse mâna ca să-și smulgă vizorul de pe faţă, să-l facă bucăți. 
Calmează-te. Era încă prea nervos pe Trinli, care-o făcuse lată. În plus, 
era o îmbunătăţire față de displayurile de perete. Zâmbi scurt, 
amintindu-și ce criză făcuse Gonle Fong din cauza tastaturilor. 

Deci, la ce să ne uităm astăzi? Ceva care să-i pară natural lui Nau, 
dar să nu le dea emergenţilor mai mult decât au deja. A, da, 
superlocalizatoarele lui 'Trinli. Ar trebui să se afle într-o nișă ferită, într- 
un sector sigur. Urmă două fire, direcţiile obișnuite. Nimeri o 
perspectivă a bibliotecii de care n-ar fi beneficiat un ucenic. Nau 
obținuse — în felul în care își imagina Ezr și care încă-i dădea coşmaruri 
— parole de nivel superior şi parametri de securitate. Acum Ezr vedea 
exact ce-ar fi putut vedea căpitanul Park. 

Ghinion. Indicatoarele arătau clar localizatoarele. Dimensiunile lor 
mici nu erau un secret, dar nici certificatele lor nu divulgau existenţa 
unor senzori. Manualele din cipuri nu menţionau nici ele nimic despre 
asemenea proprietăţi. Hmh... Deci Trinli susținea că există trape în 
manuale, invizibile chiar și cuiva cu nivelul de acces al unui căpitan? 

Pe moment, uită de furia care-l măcinase pe dinăuntru. Se holbă la 
datele etalate în fața lui, simțindu-se dintr-odată ușurat. Tomas Nau nu 
va observa nimic ieşit din comun la ele. În afară de Ezr Vinh, s-ar putea 
să nu existe niciun comerciant supravieţuitor care să-și dea seama de 
absurditatea poveștii lui Trinli. 

Însă Ezr Vinh crescuse în sânul unei grandioase familii de 
comercianţi. În copilărie, stătuse la masă ascultând discuţii despre 
strategii de flotă care se aplicau în realitate. În mod normal, accesul de 
nivelul unui căpitan nu permitea existenţa unor caracteristici ascunse. 
Se puteau pierde lucruri, cum se întâmpla întotdeauna; aplicaţiile 
moștenite erau atât de vechi, încât motoarele de căutare nu găseau 
nimic relevant. Dar, cu excepţia unui sabotaj sau a unui căpitan 
neconvențional, care să facă modificări, nu ar trebui să existe secrete 
izolate. 


Pe termen lung, asemenea măsuri erau pur și simplu prea dureroase 
pentru cei ce întreţineau sistemul. 

Ezr ar fi râs, însă bănuia că vizoarele aprobate raportau deviaţilor lui 
Brughel fiecare sunet pe care îl scotea. Dar acesta era primul lui gând 
fericit din ziua respectivă. Trinli ne-a luat la mişto! Moşneagul prefăcut 
blufa când venea vorba de multe lucruri, dar de obicei era prudent cu 
Tomas Nau. Când va trebui să-i dea lui Reynolt detalii, Trinli va scotoci 
prin manualele din cipuri... și va veni cu mâna goală. Ezr nu simțea 
niciun dram de simpatie pentru el; măcar o dată, bătrânul ticălos își va 
primi porţia. 

Qiwi Lin Lisolet petrecea o grămadă de timp afară. Poate că, graţie 
micului șiretlic promis de Trinli, situaţia se va schimba. Pluti de-a 
curmezișul vechii margini de contact dintre Diamantul Unu și Doi. 
Acum era în lumina soarelui, volatilele din anii precedenţi se 
deplasaseră sau se evaporaseră. Acolo unde nu era tulburată, suprafața 
diamantului era cenușie şi mată și netedă, aproape opalescentă. În cele 
din urmă, soarele arsese un milimetru din grafit, un fel de microregolit, 
ascunzând strălucirea de dedesubt. Tot la zece metri de-a lungul 
marginii sclipea câte-un curcubeu, acolo unde se montase un senzor. 
Jeturile electronice se întindeau de o parte și de alta. Nici de la așa o 
distanță mică nu se vedea că sunt active, dar Qiwi îşi cunoștea bine 
echipamentul: jeturile scuipau la milisecunde, ghidate de programe care 
ascultau de senzorii ei. Nici asta nu era suficient de delicat. Qiwi 
petrecu mai mult de două treimi din garda ei plutind în jurul 
conglomeratului, ajustând jeturile — dar cutremurele erau tot periculos 
de ample. Cu o rețea de senzori mai fini și cu programele lui Trinli, ar 
trebui să fie mai ușoară proiectarea regimurilor de tragere. Atunci ar 
avea loc milioane de cutremure, însă atât de mici, încât nu le-ar simţi 
nimeni. Și atunci nu ar mai trebui să stea atât de mult pe-afară. Qiwi se 
întrebă oare cum ar fi să aibă un ciclu de gardă redusă, ca toţi ceilalți. 
Ar economisi resurse medicale, dar bietul Tomas ar fi și mai singur. 

Îşi scoase din minte gândul îngrijorător. Există lucruri pe care le poți 
vindeca şi lucruri pe care nu le poți vindeca; fii recunoscătoare că 
localizatoarele lui Trinli vor mai îndrepta situaţia. Se ridică deasupra 
crăpăturii și merse să vadă cum se descurcă echipajul ei de întreținere. 

— Doar obișnuitele probleme, auzi vocea Floriei Peres. Floria plutea 
deasupra „pantelor superioare” ale Diamantului Trei, adică deasupra 
suprafeței imponderabile actuale a conglomeratului. Pierdeau câteva 
jeturi acolo în fiecare an. Trei suporturi slăbite... le-am prins la timp. 

— Foarte bine. Îi pun pe Arn şi pe Dima să se ocupe de ele. 

Qiwi zâmbi în sinea ei. Timp destul pentru proiectele mai 


interesante. Închise frecvenţa publică a dispozitivului de comunicare. 

— Floria, tu răspunzi de distilerie în garda asta, nu? 

— Sigur. Fata chicoti. Încerc să pun mâna pe ea de fiecare dată; să 
lucrez pentru tine e una dintre corvezile inevitabile cu care mă aleg din 
cauza asta. 

— Am niște trebușoare pentru tine. Facem un târg? 

— Păi, poate. Floria avea un ciclu de gardă de zece la sută; și așa, mai 
făcuseră asemenea înţelegeri. În plus, era Qeng Ho. Hai să ne întâlnim 
la distilerie în două mii de milisecunde. Putem lua ceaiul. 


Distileria de volatile se afla în capătul întunecat al conglomeratului. 
Turnurile și retortele sclipeau de frig în lumina Arachnei; în alte locuri, 
acolo unde aveau loc fracționarea și recombinarea, distileria lucea roşu 
incandescent. Rezultau materiale stocate pentru fabrică și nămolul 
organic pentru bacteriolab. Nucleul distileriei L1 venea de pe flota 
Qeng Ho. Emergenţii aduseseră echipamente similare, dar se 
pierduseră în luptă. Multumesc cerului că nu s-au pierdut ale noastre. 
Reparaţiile și noile construcţii îi obligaseră să scotocească pe toate 
navele. Dacă nucleul distileriei ar fi fost tehnologie emergentă, numai cu 
mult noroc ar mai fi funcţionat ceva acum. 

Qiwi îşi opri taxiul la câţiva metri de distilerie. Scoase încărcătura cu 
înveliș termic și avansă trăgându-se de funiile de ghidare care duceau la 
intrare. În jurul ei plutea ce mai rămăsese din volatile: zăpadă și gheață 
de pe suprafața Arachnei. Veniseră de departe și costaseră o grămadă. 
Mare parte din masa originală, mai ales zăpada, se pierduse la 
Reaprindere. 

Restul fusese împins și echilibrat la umbră, în siguranţă, topit în 
încercarea zadarnică de a lipi blocurile gigantice sau folosit pentru a 
respira, mânca și trăi. Tomas plănuia să scobească porţiuni din 
Diamantul Unu pentru a avea o peșteră sigură unde să-și ţină captura. 
Poate că nu avea să fie necesar. Pe măsură ce soarele scădea în 
intensitate, trebuia să fie mai uşor să salveze ce rămânea. Între timp, 
distileria progresa lent, nici zece metri pe an, prin nămeţii de zăpadă și 
prin aer. În spate, lăsa sclipiri pe diamantul brut și o dâră de găuri de 
ancorare. 

Cabina de comandă a Floriei se găsea la baza turnului celui mai din 


spate al distileriei. Parte din modulul Qeng Ho iniţial, nu era decât o 
cămăruţă presurizată pentru mâncat şi tras un pui de somn. În anii 
Exilului, diverșii ei ocupanțţi îi aduseseră îmbunătăţiri. Venind către ea 
de la sol... Qiwi se opri puţin. Își petrecuse mai toată viaţa în camere 
închise și tuneluri sau în spaţiu deschis şi gol. Cele mai recente 
schimbări făcute de Floria în cabină îți dădeau senzaţia că te afli undeva 
între ele. Ştia ce-ar spune Ezr: arăta într-adevăr ca o cabină micuță din 
ilustrațiile poveştilor despre traiul unui fermier într-un ţinut străvechi, pe 
dealuri acoperite de zăpadă, lângă o pădure scânteietoare. 

Qiwi urcă pe lângă lonjeroane și cabluri de ancorare — liziera pădurii 
magice — şi bătu la ușa cabinei. 


Comerţul era întotdeauna o distracţie. Încercase de nenumărate ori 
să-i explice asta lui Tomas. Bietul de el avea o inimă bună, dar provenea 
dintr-o cultură care pur şi simplu nu putea înțelege așa ceva. 

Qiwi aduse plata parţială pentru realizarea cea mai recentă a Floriei: 
în învelișul termic se afla un bonzai de douăzeci de centimetri, la care 
tatăl ei lucrase câteva megasecunde bune. Ferigi micropitice dezvoltau 
frunze multiple. Floria ridică sfera de bonzai în lumina de deasupra 
capului şi privi prin verdeață. 

— Musculiţele! — insecte de niciun milimetru. Au aripi colorate! 

Qiwi urmărise reacţia prietenei sale prudent, cu detaşare prefăcută, 
dar acum nu se mai putu abţine și râse. 

— M-am întrebat dacă o să le observi. 

Bonzaiul era mai mic decât le făcea de obicei tatăl ei, dar era poate 
cel mai frumos, mai reușit decât cele văzute de Qiwi în bibliotecă. 
Scoase din învelișul termic partea a doua a plăţii. 

— Asta e de la Gonle personal, un suport de prindere pentru bonzai. 

— E... lemn. 

Floria fusese încântată de bonzai. În faţa plăcii de lemn se arătase 
mai degrabă uluită. Întinse mâna și-și lăsă degetele să alunece pe fibra 
șlefuită. 

— Acum îl obținem cu tona, un fel de proces invers de putrezire. 
Bineînţeles, din moment ce Gonle îl crește în cuve, pare puţin ciudat. 
Dungile și spiralele erau biounde prinse în fibra lemnului. Am avea 
nevoie de mai mult spaţiu și timp ca să obținem inele adevărate. 


Sau poate că nu; tata credea că ar putea păcăli undele să le 
transforme în false inele de dezvoltare. 

— Nu contează, rosti Floria cu glas tulbure. Gonle a câștigat pariul... 
sau tatăl tău l-a câștigat pentru ea. Lemn adevărat în cantităţi mari, nu 
doar surcele în sfere de bonzai sau tufișuri în parcul habitatului. Se uită 
la Qiwi, care zâmbea larg. Crede că așa își plătește înțelegerile mai 
vechi, bag mâna în foc. 

— Păi... am sperat să te îmbuneze. 

Se așezară, iar Floria aduse ceaiul promis, din culturile lui Gonle 
Fong și, înainte de asta, din grămezile de volatile și diamant care 
înconjurau distileria. Cele două parcurseră lista alcătuită de Benny și 
Gonle. Nu era doar comanda lor, ci rezultatul intermedierilor zilnice din 
barul lui Benny. Unele articole ţineau strict de uzul emergenților. 
Doamne, erau pe listă articole pe care Tomas n-ar fi trebuit decât să le 
ceară şi pe care Ritser Brughel sigur le-ar fi cerut! 

Floria obiectă, argumentând cu un pomelnic de probleme tehnice, 
elemente de care ar avea nevoie înainte de a întreprinde ceea ce se 
cerea distileriei. Va scoate tot ce se va putea din aceste târguri, dar, în 
realitate, i se cereau lucruri tehnic dificile. Mai demult, în pre-Zbor, 
când Qiwi nu avea mai mult de șapte ani, tata o dusese la o distilerie 
din 'Triland. „Asta hrănește bacteriolabul, Qiwi, așa cum bacteriile 
susțin parcul. Fiecare strat e mai grozav decât cel de dedesubt, dar să 
creezi până şi cea mai modestă distilerie e un fel de artă.” Ali iubea 
aspectul elitist al muncii sale mai mult decât orice, dar le respecta și pe 
celelalte. Floria Peres era un chimist talentat, iar nămolul pe care îl 
obținea era un produs nemaipomenit. 

Peste patru mii de secunde, căzuseră de acord asupra unei game de 
avantaje şi favoruri pentru timpul rămas din garda Floriei. Stătură o 
vreme, sorbind ceai şi discutând pe îndelete ce anume ar putea încerca 
după ce-și vor atinge scopurile curente. Qiwi îi povesti ce susținea Trinli 
despre localizatoare. 

— Asta-i o veste bună, dacă boșorogul nu minte. Poate că nu va mai 
trebui să faci de serviciu cicluri așa de lungi. Floria se uită la Qiwi și în 
ochi îi apăru o expresie stranie, tristă. Erai doar o fetiță, iar acum ești 
mai bătrână decât mine. N-ar trebui să-ţi irosești viața, copilă, numai ca 
să ţii aliniat un morman de bolovani. 


— Nu-i... Nu-i chiar așa de rău. E o treabă care trebuie făcută, chiar 
dacă nu avem cel mai eficient sistem medical. Pe lângă asta, Tomas e 
mereu de gardă și are nevoie de ajutorul meu. Şi ai avantaje dacă ești treaz 
mai tot timpul. Mă implic aproape în tot ce se petrece. Ştiu când trebuie 
făcute târguri, când trebuie să umbli după marfă. Învăţ să fiu un 
comerciant mai bun. 

— Hm... Floria întoarse capul, apoi își răsuci brusc privirea înapoi. 
Ăsta nu-i comerți E un joc prostesc! Vocea i se înmuie. Îmi pare rău, 
Qiwi. Tu n-ai de unde ști... dar eu ştiu ce înseamnă comerț adevărat. 
Am fost pe Kielle. Am fost pe Canberra. Asta — mișcă din mână, vrând 
parcă să cuprindă tot spaţiul L1 — e simplă prefăcătorie. Ştii de ce cer 
întotdeauna să lucrez la distilerie? Am transformat cabina asta de 
comandă într-un fel de casă în care eu mă pot preface. Pot pretinde că 
sunt singură, la mare depărtare. Nu sunt obligată să trăiesc în habitat cu 
emergențţii care susţin că sunt nişte ființe umane cumsecade. 

— Dar mulţi dintre ei sunt, Floria! 

Peres scutură din cap şi ridică vocea: 

— Poate. Şi asta-i partea înfricoșătoare. Emergențţii ca Rita Liao și Jau 
Xin. Nimic altceva decât oameni, nu? Şi în fiecare zi se folosesc de alte 
fiinţe umane, ca și cum n-ar fi nici măcar animale, ci niște... niște piese 
de schimb. Mai rău, așa trăiesc ei. Nu e Liao „şefă de programe”, iar Xin 
„pilot-şef”? Cel mai mare rău din univers, iar ei îl înghit pe nerăsuflate și 
pe urmă se așază lângă noi în barul lui Benny și noi îi acceptăm! 

Mai avea puţin și tipa, dar tăcu subit. Închise ochii strâns şi prin aer 
începură să danseze lacrimi. 

Qiwi se întinse ca s-o mângâie pe mână, neștiind dacă nu cumva 
Floria o s-o lovească. Vedea asemenea durere la mai multe persoane. 
Unele o manifestau. Altele, ca Ezr Vinh, o ţineau secretă cu atâta 
înverșunare, încât nu simţea în ei decât o urmă de furie ascunsă, 
mocnită. 

Floria tăcea, ghemuită. După o vreme, luă mâna lui Qiwi și-și lăsă 
capul spre ea, plângând. Vorbea printre sughițuri, aproape neinteligibil. 

— ... nu te condamn... serios, nu te condamn. Știu despre tatăl tău. 
Gâfâi printre suspine tăcute, apoi vorbi mai clar. Ştiu că-l iubeşti pe 
Tomas Nau ăsta. Nu-i nimic. Nu s-ar descurca fără tine, dar probabil că 
altfel am fi morţi cu toţii. 


Qiwi o cuprinse de umeri. 

— Dar nu-l iubesc. 

Cuvintele îi ieșiră pe gură luând-o prin surprindere. Floria ridică și ea 
privirea, mirată. 

— ÎI respect, vreau să zic. M-a salvat când mi-a fost cel mai greu, 
după ce Jimmy a omorât-o pe mama. Dar... 

Ciudat să-i vorbească Floriei despre asta, să-i spună cuvinte pe care 
înainte nu le rostise decât în minte. Tomas avea nevoie de ea. Era un 
om bun, crescut într-un sistem oribil, malefic. Dovada bunătăţii lui era 
faptul că străbătuse un drum atât de lung, că înţelegea răul și că se 
străduia să-i pună capăt. Qiwi se îndoia că ea ar fi fost în stare de așa 
ceva; mai degrabă ar fi procedat ca Rita și Jau, acceptând totul orbește, 
recunoscătoare că a scăpat de focalizare. Tomas Nau chiar voia să 
schimbe lucrurile. Dar să-l iubească? În ciuda umorului, a dragostei și a 
înțelepciunii sale, avea în el un fel de... reţinere. Spera ca el să nu-și dea 
seama niciodată de ce credea despre el. Și mai sper că Floria cea 
distructivă a dezactivat microfoanele lui Ritser. 

Qiwi îşi alungă iute gândurile. Preţ de-o clipă, ea și Floria se priviră 
pur şi simplu, uimite să constate că și-au deschis inimile una în faţa 
celeilalte. Hm... O bătu încet pe umăr pe Floria. 

— Te cunosc de mai bine de-un an de gardă împreună, dar e prima 
oară că-mi dai de înţeles ce simți... 

Floria îi lăsă mâna și-și șterse lacrimile. Vorbi cu glas aproape 
stăpânit: 

— Da... înainte reușeam întotdeauna să mă controlez. „Stai în banca 
ta”, îmi ziceam, „şi poartă-te ca un mic speculant învins”. Ne pricepem 
la asta din instinct, nu crezi? Poate pentru că știm să vedem departe în 
viitor. Dar acum... Ştii că am avut o soră în flotă? 

— Nu. Îmi pare rău. Fuseseră nenumărați Qeng Ho în flotă înainte de 
bătălie, însă Qiwi îi cunoscuse numai pe foarte puţini. 

— Luan era imprevizibilă, nu foarte inteligentă, dar se pricepea la 
oameni... genul de om pe care un comandant de flotă îl strecoară 
printre ceilalți pentru savoare. Ar fi vrut să zâmbească, dar amintirea 
tristă înăbuși zâmbetul. Eu sunt doctor în inginerie chimică, dar 
emergenții au focalizat-o pe Luan și m-au lăsat pe mine în pace. Ar fi 
trebuit să mă ia pe mine, dar au preferat-o pe ea. 


Chipul Floriei se schimonosi din cauza vinei, deși nu avea motiv. 
Poate că era imună la infectarea permanentă cu virusul minţii, ca mulți 
Qeng Ho. Poate că nu era. Tomas avea nevoie de un număr egal de 
focalizați și nefocalizaţi, altfel sistemul lui s-ar fi prăbușit de prea multe 
detalii. Qiwi deschise gura să-i dea o explicaţie, dar Floria n-o ascultă. 

— M-am împăcat cu gândul. Am urmărit-o pe Luan. Au focalizat-o pe 
artă. Gardă după gardă, ea şi trupa ei au cioplit frizele de pe 
Hammerfest. Poate că ai văzut-o de foarte multe ori. 

Da, sigur e-adevărat. Cioplitorii făceau treaba cea mai de jos dintre 
focalizați. Nu se ocupau de creaţii nobile, ca Ali Lin sau traducătorii. 
Tiparele „artei legendare” emergente nu lăsau loc creativităţii. 
Muncitorii se cățărau pe coridoarele de diamant, centimetru cu 
centimetru, cioplind mici bucăţi din perete, după matriță. Planul inițial 
al lui Ritser fusese ca proiectul să anihileze toate „resursele umane 
inutile”, punându-le să lucreze fără îngrijire medicală, până la moarte. 

— Dar nu mai lucrează gardă după gardă, Floria. 

Acesta fusese unul dintre primele triumfuri ale lui Qiwi în faţa lui 
Ritser Brughel. Cioplitul devenise o muncă mai ușoară, iar cei rămași 
activi beneficiau de îngrijire medicală. Cioplitorii urmau să 
supravieţuiască Exilului, până în clipa dezrobirii promise de Tomas. 

Floria încuviinţă din cap. 

— Da, şi cu toate că lucram în gărzi separate, tot o urmăream pe 
Luan. Mă plimbam pe coridoare, pretinzând că sunt în trecere ori de 
câte ori apăreau și alții. Chiar am stat de vorbă cu ea despre lucrarea 
aia de artă jegoasă care-i plăcea la nebunie; numai despre asta discuta, 
„Înfrângerea Orcului de pe Frenk”. Floria mai că nu scuipă când rosti 
denumirea. Furia îi scădea şi părea că se domolește. Chiar așa stând 
lucrurile, tot o vedeam și poate dacă aș fi fost un negustoraș 
cumsecade, ar fi fost liberă într-o zi. Dar acum... Se întoarse cu privirea 
spre Qiwi și vocea ei se îmblânzi mai mult. ... Acum s-a dus, nici măcar 
nu mai apare pe listă. Cică i s-a defectat cuva. Cică a murit în 
hibernoterapie. Nemernici mincinoși și trădători... 

Cuvele de hibernoterapie Qeng Ho erau atât de sigure, încât puteai 
ghici statistic numărul defecţiunilor, dacă se utilizau corect și nu mai 
mult de patru gigasecunde. Cele emergente erau mai instabile și, după 
bătălie, niciun echipament nu mai prezenta încredere. Moartea lui Luan 


fusese mai mult ca sigur un accident teribil, încă un ecou al nebuniei 
care aproape că-i omorâse pe toţi. Cum s-o conving eu pe Floria de asta? 

— Bănuiesc că nu putem fi siguri de nimic din ceea ce ni se spune, 
Floria. Emergenţii au un sistem malefic. Dar... am fost gardă sută la 
sută timp îndelungat. Şi acum lucrez cincizeci la sută. M-am implicat în 
toate. Şi să ştii că în toată vremea asta nu l-am prins niciodată pe Tomas 
cu minciuna. 

— În regulă, mormăi Floria. 

— Şi de ce ar vrea cineva s-o omoare pe Luan? 

— N-am zis că au omorât-o. Poate că Tomas al tău nici nu știe. Vezi tu, 
n-am fost singura care-și făcea de lucru pe lângă cioplitori. Pe Ritser 
Brughel l-am văzut de două ori. Prima oară, le-a adunat pe toate 
femeile și-a stat în spatele lor, privindu-le. A doua oară... a doua oară 
nu erau decât el şi Luan. 

— Ah. 

Exclamaţia veni mai mult în șoaptă. 

— Nu am nicio dovadă. Nu am văzut decât un gest, o ipostază, 
privirea de pe fața unui bărbat. Așa că am tăcut, iar Luan nu mai e. 

Dintr-odată, Floria nu mai părea atât de paranoică. Ritser Brughel 
era un monstru, un monstru cu greu ţinut în frâu de sistemul 
comandorului. Qiwi nu uitase confruntarea lor, bastonul lui de oţel 
făcând poc! poc! poc! în timp ce-o agresa. Atunci simţise o furie 
triumfătoare că-l pusese cu botul pe labe. În timp, îşi dăduse seama cât 
de speriată ar fi trebuit să fie. Fără Tomas, sigur ar fi murit... sau mai 
rău. Ritser ştia ce s-ar fi întâmplat dacă ar fi fost prins. 

Să simulezi o moarte sau doar să comiţi o execuţie neaprobată era 
periculos. Comandorii trebuiau să respecte propriile cerințe de 
înregistrare a faptelor. Dacă Ritser nu se dovedea foarte inteligent, s-ar 
descoperi indicii. 

— Ascultă-mă, Floria. Ştiu cum să verific. S-ar putea să ai dreptate în 
legătură cu Luan. Într-un fel sau altul, vom afla adevărul. Și, dacă ai 
dreptate... atunci Tomas nu va accepta sub nicio formă un asemenea 
abuz. Are nevoie de cooperarea tuturor Qeng Ho, altfel niciunul dintre 
noi nu are vreo şansă. 

Floria o privi solemn, apoi se întinse și-o strânse tare în braţe. Qiwi 
simți fiori în tot trupul celeilalte femei, dar nu plângea. După o pauză 


lungă, Floria îi spuse: 

— Mulţumesc. Mulţumesc. În ultima megasecundă mi-a fost atât de 
frică... de rușine. 

— De ruşine? 

— O iubesc pe Luan, dar focalizarea a înstrăinat-o. Ar fi trebuit să strig 
„crimă!” în gura mare când am auzit că a murit. La naiba, ar fi trebuit să 
fac o plângere când l-am văzut pe Brughel cu ea. Dar m-am temut 
pentru mine. Acum... Floria se trase la o parte şi se uită la Qiwi cu un 
zâmbet tremurat. Acum poate că am pus în pericol pe altcineva. Dar 
măcar tu ai o şansă, e posibil să mai fie în viaţă, Qiwi. Dacă o găsim la 
timp. 

Qiwi ridică palma. 

— Poate. Poate. Să vedem ce reușesc să aflu. 

— Bine. 

Terminară ceaiul, discutând tot ce-și amintea Floria despre sora ei și 
despre cele văzute. Floria se străduia să pară calmă, dar ușurarea și 
nervozitatea o făceau să vorbească prea repede, să facă gesturi prea 
largi. 

Qiwi o ajută să fixeze sfera de bonzai și suportul ei de lemn în 
spatele sursei principale de lumină din încăpere. 

— Pot să-ți aduc lemn cu duiumul. Gonle vrea foarte mult ca tu să 
programezi metacrilați. Poate vrei să-ți decorezi casa cu panouri din 
lemn șlefuit, cum făceau căpitanii de demult în cabinele lor interioare. 

Floria cercetă mica ei încăpere și preluă ideea: 

— Chiar c-aș putea. Spune-i şi ei, poate facem un târg. 

Apoi Qiwi merse la ușa interioară și-și trase gluga. 

Frica se întipări din nou pe chipul Floriei. 

— Ai grijă, Qiwi. 

— Voi avea. 


Qiwi merse cu taxiul și opri în toate staţiile, inspectând 
conglomeratul, raportând nereguli și modificări către rețeaua deviaţilor. 
Între timp, mintea ei gonea pe coridoare înspăimântătoare. Era numai 
bine că avea timp de gândire. Dacă Floria avea dreptate, atunci și cu 
Tomas de partea ei, tot s-ar afla în mare pericol. Ritser se vârâse în prea 
multe. Dacă sabota hibernoterapia sau falsifica înregistrările deceselor, 


atunci fuseseră subminate sectoare largi din reţeaua lui Tomas. 

Oare Ritser bănuiește că am aflat? Qiwi alunecă de-a lungul canionului 
care separa Diamantele Trei și Patru. Strălucirea albastră de pe Arachna 
bătea direct din spatele ei, iluminând peșterile care alcătuiau interfaţa 
brută dintre blocuri. Lipiciul apos sublima. Era prea fin ca să apară pe 
grila de senzori, dar când se apropie cu faţa la câţiva centimetri de 
suprafaţă, îl văzu. Chiar în timp ce semnaliza problema, o parte din 
mintea ei medita la chestiunea mai gravă: Floria era destul de 
inteligentă să-și baleieze cabina mică, chiar și pe exterior. lar Qiwi era 
foarte atentă cu costumul ei. Tomas îi dăduse permisiunea să 
dezactiveze microfoanele din el, şi pe cele oficiale, şi pe cele mascate. 
Altfel stăteau lucrurile pe reţea. Dacă Ritser făcea ceea ce credea ea că 
face, atunci foarte probabil monitoriza și comunicațiile capsulei. Va fi 
destul de riscant să descopere ceva fără să-i atragă atenția. 

Așa că fii foarte, foarte atentă. Avea nevoie de o scuză pentru orice 
ştia. Aha. Studiile de personal la care fuseseră numiţi ea și Ezr. Ar fi fost 
normal să se ocupe de ele după ce termina cu inspectarea 
conglomeratului. Transmise un apel de conferinţă de prioritate redusă 
către Ezr, apoi descărcă o secțiune mare din baza de date cu personalul 
și gărzile. Datele despre Luan ar trebui să fie acolo, dar acum erau 
arhivate local, iar procesoarele lui Qiwi erau mascate de sistemul de 
securitate al lui 'Tomas. 

Afișă datele biologice ale lui Luan Peres. Da, se raporta decesul ei în 
hibernoterapie. Qiwi parcurse rapid textul. Mult jargon, ipoteze legate 
de cauzele defectării cuvei. Ea lucrase ani de zile cu echipamentul 
hibernoterapeutic, cel puţin ca tehnician de interfață. Putea urmări 
discuţia, deși suna mai degrabă ca poliloghia unui deviat incoerent, cam 
ceea ce ai primi dacă ai cere unui focalizat să inventeze o defecţiune 
credibilă. 

Taxiul ieşi plutind din umbra conglomeratului și lumina soarelui 
spălă nuanțele de albastru liniștit ale luminii de pe Arachna. Partea 
luminată de soare a muntelui era piatră goală, grafit pe diamant. Qiwi 
reduse luminozitatea imaginii și reveni la raportul despre Luan. Era 
aproape curat. Ar fi păcălit-o dacă n-ar fi avut bănuielile ei şi dacă n-ar 
fi cunoscut toate cerinţele documentelor emergente. Unde erau cea de- 
a treia și cea de-a patra verificare a autopsiei? Reynolt le cerea 


întotdeauna deviaţilor să le facă; femeia își pierdea orice urmă de 
flexibilitate când venea vorba de moartea unui deviat. 

Raportul era o născocire. Tomas va înțelege asta de îndată ce i-l va 
arăta. 

Un clopoțel îi sună în ureche. 

— Salut, Ezr. 

Drace! Apelul către el fusese o simplă acoperire, un pretext pentru a 
descărca o secțiune mare de date și pentru a citi datele lui Luan. Dar 
iată-l. O clipă avu impresia că stă lângă ea în taxi. Apoi imaginea pâlpâi 
când vizoarele sesizară că nu pot reda iluzia și îl fixară într-un 
pseudodisplay cu poziţie fixă. În spatele lui se ridicau zidurile albastru- 
verzui ale mansardei habitatului Hammerfest. O vizita pe Trixia, 
bineînţeles. 

Imaginea era mai mult decât bună ca să i se citească nerăbdarea de 
pe figură. 

— M-am hotărât să te chem imediat. Ştii că ies din gardă în șaizeci de 
kilosecunde. 

- Da, iartă-mă că te deranjez. M-am uitat peste statisticile 
personalului. Pentru chestia aia cu comitetul de planificare cu care ne- 
au încălţat pe noi doi, știi? Așa. Am o întrebare. 

Mintea lui Qiwi o lua înaintea cuvintelor, căutând cu disperare un 
motiv care să-i justifice apelul. Ce caraghios, cea mai slabă tentativă de 
păcăleală complica întotdeauna viața. Se mai bâlbâi preţ de câteva 
propoziţii, dar în cele din urmă găsi o întrebare de-a dreptul tâmpită 
despre combinaţiile de specialiști. 

Ezr o privea cam ciudat acum. Înălţă din umeri. 

— Îmi pui o întrebare despre sfârşitul Exilului, Qiwi. Cine ştie de ce 
vom avea nevoie când păianjenii vor fi pregătiți de contact? Credeam 
că atunci îi vom scoate din hibernoterapie pe toți specialiștii și vom 
rezista până la capăt. 

— Da, ăsta-i planul, dar sunt niște amănunte... 

Qiwi încercă să sune mai credibilă. Ideea de bază era să încheie 
convorbirea. 

— ... aşa că o să mă mai gândesc la asta. Hai să ne vedem faţă în față 
când ieși din hibernoterapie. 

Ezr scoase o strâmbătură. 


— O să treacă ceva vreme. Rămân inactiv cincizeci de megasecunde. 

Aproape doi ani. 

— Poftim? 

De peste patru ori mai mult decât perioada lui inactivă normală. 

— Ştii tu, feţe noi, de-alde de-astea. 

Arborele gărzii lui avea ramuri care nu avuseseră prea mult timp. 
Tomas și comitetul de conducere — din care făceau parte Qiwi și Ezr! — 
socotiseră că toată lumea trebuia să beneficieze de timp de participare 
activă şi de implicare în cursurile de instruire obişnuite. 

— Începi cam devreme. 

Iar cincizeci de megasecunde erau mai mult decât se așteptase Qiwi. 

— Da... Păi, trebuie să încep de undeva. 

Întoarse capul de la cameră. Spre Trixia? Când îl răsuci înapoi, vorbi 
pe un ton mai răbdător, dar mai insistent: 

— Uite ce e, Qiwi. O să zac în gheaţă cincizeci de megasecunde, iar 
după aceea o să fac cicluri de gardă reduse o vreme. Ridică o mână, 
vrând parcă să-i împiedice obiecțiile. Nu mă plâng! Am luat eu însumi 
parte la decizia asta... Dar Trixia va fi de gardă toată vremea 
respectivă. Niciodată n-a mai fost singură atâta timp. Nu va mai avea pe 
nimeni care să-i țină partea. 

Qiwi ar fi vrut să întindă mâna și să-l aline cu o simplă mângâiere. 

— Nimeni nu-i va face rău, Ezr. 

— Da, știu. E prea valoroasă ca să i se facă vreun rău. Exact ca tatăl 
tău. Îi sclipiră ochii, dar nu de furie, ca altădată. Bietul Ezr o implora. O 
să-i menţină trupul funcțional, o s-o mențină într-o stare de igienă 
minimă. Dar nu vreau s-o hărțuiască mai mult decât o fac deja. Stai cu 
ochii pe ea, Qiwi. Tu ai putere adevărată, cel puţin asupra unor indivizi 
mărunți ca Trud Silipan. 

Era prima oară când Ezr îi cerea ajutorul. 

— O să am grijă de ea, Ezr, rosti Qiwi încet. Îţi promit. 

După ce încheie convorbirea, Qiwi rămase nemișcată câteva 
secunde. Ce ciudat ca o convorbire accidentală, o păcăleală, să aibă un 
asemenea impact. Dar Ezr avusese dintotdeauna un astfel de efect 
asupra ei. Când avea treisprezece ani, Ezr Vinh i se părea cel mai 
frumos bărbat din univers și singurul mod în care putea să-i atragă 
atenţia era să-l scoată din pepeni. lubirile adolescentine se evaporă, nu? 


Din când în când se întreba dacă masacrul Diem nu-i tocise sufletul, nu- 
i prinsese sentimentele în capcană așa cum fuseseră ele în ultimele zile 
inocente dinaintea măcelului... Indiferent de motiv, se simţea bine că 
putea face ceva pentru el. 

Poate paranoia era contagioasă. Luan Peres — moartă. Ezr — plecat pe 
o perioadă mai lungă decât plănuiseră. Mă întreb cine anume a specificat 
schimbarea aceea de gardă. Qiwi răsfoi din nou arhiva. Schimbarea de 
grafic provenea de la comitetul de gardă-conducere... Ritser Brughel 
semnând pentru aprobare. Un lucru destul de frecvent; unul dintre 
comandori trebuia să aprobe toate schimbările. 

Taxiul lui Qiwi navigă mai departe în sus. De la distanța aceea, 
conglomeratul arăta ca o îngrămădeală de bolovani, Diamantul Doi 
aflându-se în bătaia soarelui, iar lumina orbitoare ascunzând vederii 
totul în afară de stelele cele mai intense. Ar fi fost un peisaj sălbatic 
dacă ar fi lipsit din el forma regulată a habitatului temporar Qeng Ho, 
care scânteia într-o parte. Graţie viziunii îmbunătățite, Qiwi vedea zecile 
de depozite ale sistemului L1. În umbra conglomeratului se aflau 
habitatul Hammerfest și distileria și arsenalul de la L1-A. În jur orbitau 
habitatul, depozitele şi navele distruse sau aproape distruse care îi 
aduseseră pe toţi în acel loc. Qiwi le folosea ca auxiliare pentru jeturile 
electrice. Alcătuiau un sistem dinamic bine controlat, deși arătau ca un 
fragment de haos în comparaţie cu andocarea ordonată de la 
începuturile Exilului. 

Qiwi studie configurația cu ochi experţi, deși în minte răsucea 
problemele mai spinoase ale intrigilor politice. Domeniul privat al lui 
Ritser Brughel, bătrâna QHS Mâna Invizibilă, se găsea la distanţă de 
conglomerat, la mai puţin de două mii de metri de taxiul ei; va trece la 
nicio mie cinci sute de metri de baza picului. Hmm... Dar dacă Ritser a 
răpit-o pe Luan Peres? Ar fi cea mai îndrăzneață mișcare a lui împotriva 
lui Tomas. Și poate că nu s-a oprit la asta. Dacă Ritser scapă, ar muri şi 
alții. Ezr. 

Qiwi inspiră adânc. Ja problemele pe rând. Deci: să zicem că Floria are 
dreptate şi Luan trăieşte, o jucărie în spațiul privat al lui Ritser Existau 
limite ale vitezei cu care Tomas putea lua măsuri împotriva unui alt 
comandor. Dacă Qiwi s-ar plânge și lucrurile s-ar tărăgăna, Luan ar 
muri cu adevărat... şi toate probele ar... dispărea. 


Qiwi se răsuci în scaun și obţinu o vedere cu ochiul liber a Mâinii 
Invizibile. Se apropiase la mai puţin de o mie șapte sute de metri de ea. 
l-ar lua câteva zile să măsluiască o configuraţie atât de ingenioasă. 
Forma îndesată a navei era atât de aproape încât vedea urmele 
sudurilor de urgenţă și bășicile cauzate de razele care loviseră flanșa 
statoreactorului. Qiwi cunoștea arhitectura Mâinii Invizibile la fel de bine 
ca oricine din L1; trăise pe nava aceea ani de zile în drum spre acest 
loc, o folosise drept exemplu practic pentru fiecare subiect despre nave 
la școală. Îi cunoștea punctele moarte... Mai important, avea acces la 
nivelul de comandor — una dintre multele dovezi de încredere din 
partea lui Tomas. Până acum nu-l folosise cu atâta... ăăă... 
impertinenţă, dar... 

Mâinile lui Qiwi se mișcară chiar și înainte să termine de conceput 
planul. Intră pe legătura ei încriptată personală cu Tomas și vorbi 
repede, rezumând ce aflase, ce bănuia — și ce avea de gând să facă. 
Lansă mesajul, ce avea să fie livrat în cazul morții ei. Acum Tomas va 
afla adevărul indiferent de evoluţia evenimentelor, iar ea va avea cu ce 
să-l amenințe pe Ritser dacă o prindea. 

O mie şase sute de metri de Mâna Invizibilă. Qiwi îşi scoase salopeta 
şi reciclă atmosfera din taxi. Intuiţia și vizorul îi indicară același parcurs 
al saltului, traiectoria care o va duce pe picul Mâinii, în punctul mort al 
navei. Trase trapa taxiului, aşteptă până când instinctul ei acrobatic îi 
strigă acum! şi sări în gol. 


Qiwi avansa pipăind cala goală a Mâinii. Folosind o combinaţie 
dintre autoritatea lui Tomas și propriile cunoștințe despre arhitectura 
navei, ajunsese la nivelul apartamentelor fără să declanșeze alarmele 
audibile. Tot la câţiva metri, își lipea urechea de perete și asculta. Era 
atât de aproape de zona celor de gardă, încât îi putea auzi. Sunete 
foarte obișnuite, nicio mișcare bruscă, nicio conversaţie agitată... 
Hmm... Parcă plângea cineva. 

Qiwi se mișcă mai repede, simțind ceva asemănător cu mânia din 
timpul confruntării trecute cu Ritser Brughel, numai că acum avea mai 
multă judecată și, implicit, îi era mai frică. În timpul gărzilor comune 
care urmaseră conflictului din parc simţise deseori ochii lui Ritser 
fixând-o. Întotdeauna așteptase o nouă confruntare. Prin efortul fanatic 


depus la sală — artele marţiale — urmărea cinstirea memoriei mamei 
sale, dar se și asigura împotriva lui Ritser și a bastonului său de oţel. 
Halal ajutor, dacă trage în mine cu arma. Dar Ritser era un idiot, n-o va 
omori niciodată așa; va vrea să-i savureze moartea. Astăzi, dacă se 
ajungea până acolo, va avea timp să-l amenințe cu mesajul lăsat lui 
Tomas. Își alungă temerile şi se apropie de locul de unde se auzea 
plânsul. 

Pluti deasupra unei trape de acces. Umerii și brațele i se încordară 
brusc. Gânduri stranii, întâmplătoare îi zburau prin minte. Îmi voi aminti, 
îmi voi aminti. Nebunie monstruoasă. 

Dincolo de punctul în care se afla, invizibilitatea putea să i-o asigure 
numai cheia de comandor. Mai mult ca sigur nu avea să-i fie de ajuns. 
Dar îmi trebuie doar câteva secunde... Qiwi verifică recorderul și legătura 
de date ultima oară... şi se strecură prin trapă într-un coridor pentru 
echipaj. 

Doamne. Rămase pe loc o clipă, mută de uimire. Coridorul avea 
dimensiunea pe care şi-o amintea. La zece metri în față, cotea la 
dreapta, spre cabina comandorului. Dar Ritser lipise tapet pe toţi cei 
patru pereţi, iar imaginile erau colorate într-un roz învolburat. Aerul 
duhnea a animale. Era un univers diferit de cel cunoscut de ea pe Mâna 
Invizibilă. Îşi luă inima în dinţi şi avansă încet pe coridor. Acum se auzea 
muzică, instrumente de percuție, bumy bumy bum. Cineva cânta cu 
vocea... ţipete ascuţite, lătrate, în ritmul tobelor. 

Ca și cum ar fi avut o viaţă a lor, umerii lui Qiwi se crispară, 
luptându-se să se lovească de pereţi și s-o ia la fugă înapoi. Mai am 
nevoie de alte dovezi? Da. O singură privire la sistemul de date cu 
prioritate locală. Ar însemna mai mult decât oricâte povești isterice 
despre gusturile lui Ritser în materie de imagine și muzică. 

Avansă de la o ușă la alta. Acolo fuseseră cândva apartamentele 
ofițerilor, dar le ocupaseră echipajele de gardă în călătoria de pe 
Triland. Locuise în a doua cameră din capăt trei ani și chiar nu voia să 
ştie cum arăta acum. Sala de planificare a comandorului venea imediat 
după cotitură. Flutură cheia în faţa încuietorii și ușa se deschise glisând. 
Înăuntru... nu era nicio sală de planificare. Semăna cu un hibrid de sală 
de sport şi dormitor. Şi aici pereţii aveau tapet video. Qiwi se trase pe 
un rack ciudat, cu mănuși protectoare, și găsi o poziţie fixă, din care să 


nu fie văzută din prag. Îşi atinse vizorul și ceru o conexiune locală 
prioritară la reţeaua navei. Urmă o pauză, până se verificară poziţia şi 
autorizația ei, apoi apărură nume, date și imagini. Asta e! Ritser își 
conducea mica afacere cu hibernoterapia de aici, de pe Mâna Invizibilă. 
Luan Peres apărea şi ea... uite-o aici, printre cei vii, de gardă! 

Îmi ajunge: e timpul s-o şterg din balamucul ăsta. Dar Qiwi ezită o 
secundă. Erau atâtea nume familiare, nume și chipuri cunoscute de 
demult. Mici pictograme mortuare însoțeau fiecare imagine. Fusese un 
copil când îi văzuse ultima oară pe oamenii aceia, dar nu așa... nu cu 
fețele posace, somnoroase, pline de vânătăi sau arse. Cei vii, cei morţi, 
cei bătuţi, cei ce opuseseră rezistenţă teribilă. Asta s-a petrecut înainte de 
Jimmy Diem. Ştia că avuseseră loc interogatorii, o perioadă de multe 
kilosecunde între luptă şi reluarea gărzilor, dar... Simţi cum din stomac 
i se răspândește în corp un fior de groază. Trecu numele în revistă. Kira 
Pen Lisolet. Mama. O față cu vânătăi, cu ochii privind fix. Ce ţi-a făcut 
Ritser? Cum de n-a aflat Tomas? Nu conştientiză că urmează legăturile de 
date din imaginea respectivă, dar brusc vizorul ei începu să ruleze 
imagini inserate. Încăperea era aceeași, dar plină de sunete și imagini 
vechi. Gâfâituri şi gemete se auzeau ca şi cum ar fi venit din partea 
cealaltă a rackului. După colţul rackului se pomeni faţă în față cu... 
Tomas Nau. Un Tomas Nau mai tânăr. În afara razei vizuale, după 
marginea rackului, părea că mișcă din șolduri. Privirea lui sugera 
plăcerea şi extazul pe care le citise în ea de atâtea ori, privirea pe care o 
avea când rămâneau, în sfârșit, singuri și o pătrundea. Dar acest Tomas 
de demult avea un cuțit mic, stropit cu sânge. Se aplecă în faţă, ieși din 
raza vizuală, se lăsă deasupra unei persoane ale cărei gemete se 
transformară într-un țipăt ascuţit. Qiwi se trase peste marginea rackului 
şi se uită în jos direct în trecut, la femeia pe care o ciopârțea Nau. 

Trecutul nu-i luă țipătul în seamă; Nau își văzu de treabă mai 
departe. Qiwi se chirci și vomă peste rack și dincolo de el. Nu-i mai 
vedea, dar sunetele trecutului se auzeau în continuare, de parcă ar fi 
venit din partea cealaltă a rackului. Chiar în timp ce i se golea stomacul, 
îşi smulse vizorul de pe faţă și îl azvârli cât colo. Se înecă și tuși; o 
groază nedeslușită îi stăpânea reflexele. 

Lumina se schimbă când se deschise ușa camerei. Auzi voci. Voci din 
prezent. 


— Da, e-aici, Marli. 

— Pfui, ce mizerie! 

Cei doi bărbaţi cercetau camera, apropiindu-se de ascunzătoarea lui 
Qiwi. Se retrase inconștient, alunecă sub echipamentul de coșmar și se 
prinse de podea. 

O faţă pluti spre poziţia ei. 

— Am pr... 

Qiwi ţâșni în sus, ratând la mustață gâtul bărbatului cu pumnul. Lovi 
în partiția peretelui, în spatele său. Durerea i se răspândi de-a lungul 
braţului. 

Simţi împunsătura săgeţilor tranchilizante. Se răsuci, încercă să 
plonjeze spre agresor, dar picioarele n-o mai ajutară. Precauţi, cei doi 
așteptară o secundă. Marli, cel care trăsese, rânji și-i agăță trupul care 
se răsucea încet. Qiwi nu se putea mișca. De-abia mai respira. Dar 
simţea ceva. Simţea cum Marli o trage spre el și-și plimbă mâna pe sânii 
ei. 

— E amorțită; nu-ți face probleme, Tung. Marli râse. Sau poate ar 
trebui să-ţi faci. Uite ce gaură a lăsat în perete. Încă patru centimetri și- 
ai fi respirat prin ceafă! 

— Căcat, spuse Tung cu glas aspru. 

— Aţi prins-o? Bine. 

Era vocea lui Tomas Nau, din ușă. Marli luă imediat mâna de pe sâni. 
Pluti cu ea pe lângă echipamente, în spaţiul liber. 

Qiwi nu-şi putea întoarce capul. Văzu numai ce-i apărea în faţa 
ochilor. Tomas, calm ca întotdeauna. Calm ca întotdeauna. Se uită la ea 
în trecere, mișcând aprobator din cap spre Marli. Qiwi încercă să ţipe, 
dar nu scoase niciun sunet. Tomas mă va omori, cum i-a omorât pe 
ceilalți... Dar dacă nu mă omoară? Dacă nu mă omoară, nimic din 
universul lui Dumnezeu nu-l va putea salva. 

Tomas se răsuci. Ritser Brughel stătea în spatele lui, zbârlit și pe 
jumătate gol. 

— Ritser, așa ceva e de neiertat. Codurile de acces se dau în mod 
special pentru anticiparea capturării şi ușurarea ei. Ştiai că va veni și te- 
ai lăsat complet descoperit. 

Brughel vorbi cu glas stins: 

— Lovi-o-ar Flagelul de treabă! Nu s-a prins niciodată așa de repede 


după ultima spălătură. Şi n-am avut decât trei sute de secunde de la 
prima ta avertizare până când a ajuns aici. Așa ceva nu s-a mai 
întâmplat niciodată. 

Tomas îl fulgeră pe vicecomandorul său din priviri. 

— A doua oară a fost ghinionul — trebuia să contezi pe el. Prima... Se 
uită înapoi la Qiwi și furia i se transformă în meditaţie. De data asta a 
împins-o de la spate ceva neașteptat. Pune-l pe Kal să verifice cu cine a 
stat de vorbă. 

Făcu un semn spre Marli și Tung. 

— Puneţi-o într-o cuvă şi duceţi-o pe Hammerfest. Spune-i lui Anne 
să procedeze ca de obicei. 

— Cât să taie din memorie, domnule? 

— Vorbesc eu cu Anne despre asta. Vrem să ne uităm la niște 
înregistrări. 

Qiwi surprinse imaginea coridorului, a mâinilor care-o târau. De câte 
ori mi s-a mai întâmplat asta? Oricât se străduia, nu-și putea mișca niciun 
mușchi. În sinea ei, ţipa: De data asta îmi voi aminti îmi voi aminti! 

Pham îl urmă pe Trud Silipan în turnul central al habitatului 
Hammerfest, spre Mansardă. Într-un fel, acesta era momentul pe care-l 
vânase prin multe megasecunde de conversații banale — un pretext ca 
să pătrundă în sistemul focalizării, să vadă și altceva, în afară de 
rezultate. Sigur că ar fi putut intra în el mai repede — de fapt, Silipan se 
oferise de mai multe ori să-l însoțească. De-a lungul gărzilor ajunseseră 
să se cunoască, Pham făcuse destule afirmații prostești despre 
focalizare, pariase cu Silipan şi Xin pe destule bilete de plată 
susținându-și opiniile; vizita devenise inevitabilă. Timp avea cu 
grămada, dar nu și acoperirea necesară. Nu te amăgi. Când te-ai lăudat în 
fața lui Tomas Nau cu localizatoarele, te-ai pus în pericol mai mare decât 
altădată. 

— Acum, în sfârșit, o să vezi ce se petrece în culise, Pham, bătrâne. 
De acum înainte sper că n-o să-ţi mai aud teoriile alea scrântite. 

Silipan rânjea; în mod sigur, și el așteptase clipa asta cu nerăbdare. 

Plutiră în sus, pe lângă tuneluri înguste care se bifurcau și iar se 
bifurcau. Locul era un labirint. 

Pham se înălță ca să ajungă lângă Silipan. 

— Ce-o fi de aflat? Voi, emergenţii, puteţi transforma oamenii în 
automate. Şi ce dacă? Nici măcar un deviat nu poate înmulți numere 
mai repede decât o dată sau de două ori pe secundă. Automatele o fac 
de miliarde de ori mai repede. Mulțumită deviaţilor, aveţi ocazia să 
faceți pe șefii. Și pentru ce? Pentru cel mai lent și mai de rahat automat 
creat de când a învăţat Omenirea să scrie. 

— Da, da... Spui asta de ani de zile. Dar tot te înșeli. Întinse piciorul și 
se opri cu ajutorul vârfului de la pantof. Să nu vorbeşti tare în sala 
grupului, bine? 

Stăteau în fața unei uși adevărate, nu a unei trape înguste de la 
nivelurile inferioare. Silipan o deschise mișcând din mână și alunecară 
lin înăuntru. Primul lucru pe care-l simţi Pham fu mirosul de trupuri 
înghesuite. 


— Cam miros, nu-i așa? Dar sunt sănătoşi, am eu grijă de asta. 

Vorbea cu mândrie de tehnician. 

Rackuri peste rackuri de scaune microgravitaţionale se îngrămădeau 
într-o structură tridimensională, imposibil de obţinut într-un mediu cu 
gravitație reală. Cele mai multe locuri erau ocupate de bărbați și femei 
de toate vârstele, îmbrăcaţi în uniforme cenușii, majoritatea folosind 
vizoare Qeng Ho de primă calitate. Nu la așa ceva se așteptase Pham. 

— Am crezut că-i ţineţi izolați... 

. în celule înghesuite, cum le descrisese Ezr Vinh nu o dată, în 
sesiunile lacrimogene din bar. 

— Pe unii, da. Depinde de aplicaţie. Făcu semn către supraveghetorii 
din încăpere, doi bărbaţi în uniforme ca de infirmieri. Așa e mult mai 
ieftin. Doi indivizi sunt destui ca să-i ducă la closet şi să intervină în caz 
de conflicte. 

— Conflicte? 

— Neînţelegeri profesionale. Silipan chicoti. Certuri, atâta tot. Sunt 
periculoase numai dacă afectează echilibrul virusului minții. 

Plutiră în sus pe diagonală, printre șirurile de scaune înghesuite. 
Unele vizoare pâlpâiră și Pham zări ochii deviaţilor mișcându-se. Dar 
nu-i luară în seamă pe el şi pe Trud; urmăreau cu totul altceva. 

Se auzeau murmure din toate direcţiile, vocile combinate ale tuturor 
deviaţilor din încăpere. Vorbeau foarte mulți, în scurte cascade de 
cuvinte, în limba nesă, dar tot aiureli scoteau pe gură. Efectul general 
era unul aproape hipnotizator, de psalm îngânat. 

Deviaţii tastau necontenit pe tastaturi armonizate. Silipan arătă spre 
mâinile lor cu mândrie deosebită. 

— Vezi, nici măcar unul din cinci nu suferă cu încheieturile degetelor; 
nu ne permitem să pierdem oameni. Avem atât de puţini, iar Reynolt nu 
poate controla perfect virusul minţii. Dar a trecut mai bine de-un an de 
la ultima pierdere, și aceea inevitabilă. Nu știu cum, un deviat s-a 
pomenit cu colonul perforat imediat după ce a ieșit sănătos la controlul 
medical. Era o specialitate izolată. I-au scăzut performanţele, dar nu ne- 
am dat seama că are o problemă decât atunci când l-a dat de gol 
duhoarea. 

Deci sclavul murise mai întâi pe dinăuntru și apoi pe dinafară, prea 
dedicat muncii ca să strige de durere, prea neglijat ca să-l observe 


cineva. Trud Silipan era grijuliu numai la suprafaţă. 

Ajunseră la vârf şi priviră în jos la rețeaua de murmure umane. 

— Într-un fel, ai dreptate, domnule militar Trinli. Dacă oamenii ăştia 
ar face aritmetică sau ar sorta şiruri, operaţia ar fi o joacă. Cel mai mic 
procesor dintr-un inel ar executa-o de un miliard de ori mai rapid decât 
orice om. Dar îi auzi pe deviaţi vorbind? 

— Da, dar numai aiureli. 

— E un jargon intern; îl învaţă foarte repede când îi punem să lucreze 
în echipă. Însă ideea e că nu îndeplinesc funcţiile unor maşinării 
inferioare. Folosesc resursele computerelor noastre. Vezi, pentru noi, 
emergențţii, deviații reprezintă următorul nivel al sistemului, superior 
software-ului. Aplică inteligența umană, dar cu persistenţa și răbdarea 
unei mașinării. Ăsta e și motivul pentru care sunt importanți specialiștii 
nefocalizați — mai ales tehnicienii ca mine. Focalizarea își pierde rostul 
dacă nu există oameni normali care s-o ghideze şi să găsească 
echilibrul dintre hardware, software și focalizare. Făcută aşa cum 
trebuie, combinaţia depăşeşte cu mult orice realizare Qeng Ho. 

Pham înţelesese demult asta, dar dacă nega esența obținea constant 
mai multe explicaţii detaliate de la emergențţi ca Trud Silipan. 

— Şi ce face, de fapt, acest grup? 

— Să vedem. Silipan îi făcu semn să-și monteze vizorul. Aha, vezi? I- 
am împărţit în trei grupe. A treia, cea de sus, procesează straturile 
mecanic, sunt deviați care pot fi oricând reorientaţi. Perfecţi pentru 
treburi de rutină, ca interogările directe. Grupa de mijloc programează. 
Ca programator militar, ar trebui să te intereseze. Afișă câteva grafice 
de dependenţă. Erau niște aberaţii, fără coerenţă evolutivă. Acestea 
sunt codurile de ochire a propriilor voastre arme, rescrise. 

— Rahat, n-aş putea întreţine niciodată așa ceva. 

— Nu, tu nu ai putea. Dar un manager de programe — cineva ca Rita 
Liao — poate, câtă vreme are la dispoziție o echipă de programatori 
deviati. Îi pune să reordoneze și să optimizeze codul. Au făcut ce-ar 
putea face orice om obișnuit dacă s-ar concentra la nesfârșit. Cu 
ajutorul unui software de dezvoltare, au obţinut un cod cam cât 
jumătate din cel original și de cinci ori mai rapid, pe același hardware. 
În plus, au eliminat sute de erori de programare. 

Pham nu spuse nimic la început. Răsfoi labirintul graficelor de 


dependenţă. Se jucase cu programele de arme ani la rând. Sigur că 
aveau erori, ca orice sistem amplu. Dar codul armelor era obiectul a mii 
de ani de muncă, de efort permanent pentru optimizare și înlăturarea 
greşelilor... își şterse vizorul şi-şi plimbă privirea de-a lungul șirurilor 
de sclavi aranjaţi după rang. Ce preț uriaș se plătește... pentru asemenea 
rezultate extraordinare. 

Silipan chicoti. 

— Nu mă păcălești, Trinli. Se vede că ești impresionat. 

— Da, sunt, dacă treaba funcţionează. Al treilea grup ce face? 

Silipan însă pornise deja înapoi spre intrare. 

— A, ăia. Arătă nepăsător spre deviații din dreapta lui. Proiectul în 
lucru al lui Reynolt. Cercetăm codul sistemului flotei voastre, căutăm 
trape, așa ceva. 

Era aceeași goană după potcoave de cai morţi care-i preocupa pe 
majoritatea administratorilor de sistem, dar, după cele văzute... dintr- 
odată, Pham nu se mai simţi chiar atât de sigur. Cât timp mai am până 
când vor sesiza o parte din modificările mele de demult? 

Părăsiră camera grupurilor şi porniră în jos prin turnul central. 

— Vezi, Pham, tu — de fapt, voi, toți Qeng Ho -— aţi crescut legați la 
ochi. Ştiţi, pur și simplu, că anumite lucruri sunt imposibile. Văd clișeele 
din literatura voastră: „Dacă introduci gunoi, scoţi gunoi”; „Problema 
automatelor este că fac exact ceea ce li se cere”; „Automatele nu pot fi 
niciodată cu adevărat creatoare.” Omenirea acceptă asemenea afirmații 
de mii de ani. Dar noi, emergențţii, nu suntem de acord cu ele! Cu 
ajutorul deviaţilor, pot obţine performanţe corecte din inputuri 
ambigue. Pot obține traduceri naturale fidele. Pot obține de la automate 
judecăţi de calitatea celor umane! 

Plutiră în jos cu o viteză de câţiva metri pe secundă; deasupra, 
traficul se rărise. Lumina din fundul turnului strălucea din ce în ce mai 
puternic. 

— Bine, bine, dar cum rămâne cu creativitatea? 

lată un subiect pe marginea căruia Trud se dădea în vânt să 
peroreze. 

— N-am uitat nici de ea, Pham. Deși nu ne interesează toate formele 
ei. Așa cum ţi-am mai zis, e mare nevoie de șefi ca Rita şi ca mine și de 
superiorii noștri, comandorii. Dar ai auzit de oamenii cu adevărat 


inventivi, artiștii care ajung în cărțile voastre de istorie? De cele mai 
multe ori, ei sunt niște prostănaci care n-au viaţă. Sunt obsedaţi să afle 
totul despre un singur subiect. O persoană întreagă la minte n-ar 
accepta să-și piardă prietenii și familia din cauza preocupării atât de 
intense. Bineînțeles, răsplata e că prostănacul ar putea descoperi sau 
crea lucruri total neașteptate. Vezi tu, din acest punct de vedere, 
focalizarea a caracterizat dintotdeauna rasa umană. Noi, emergenții, n- 
am făcut decât să legiferăm acest sacrificiu, pentru ca să beneficieze de 
pe urma lui întreaga comunitate, într-un mod centralizat şi organizat. 

Silipan întinse mâinile şi atinse ușor pereţii laterali, încetinindu-și 
coborârea. Rămase în urmă o clipă, până când încetini și Pham. 

— Cât mai e până la întâlnirea ta cu Anne Reynolt? întrebă Trud. 

— Cam o kilosecundă. 

— Bine, atunci o să scurtez asta. Nu se cuvine s-o facem pe doamna 
şefă să aștepte. 

Râse. Silipan manifesta o lipsă de consideraţie specială față de Anne 
Reynolt. Dacă femeia ar fi o incompetentă, multe s-ar simplifica pentru 
Pham... 

Trecură printr-o ecluză într-o cameră care semăna cu o infirmerie. Se 
vedeau câteva cuve de hibernoterapie, asemănătoare cu habitate 
medicale temporare. În spatele aparatelor se ascundea altă ușă, marcată 
cu sigiliul special al comandorului. Trud aruncă o singură privire agitată 
în direcţia ei. 

— Așa. Aici se petrece totul, Pham. Adevărata magie a focalizării. 

Îl trase pe Pham prin cameră, departe de ușa pe jumătate ascunsă. 
Un tehnician lucra lângă silueta flască a unui deviat, manevrând capul 
„pacientului” într-unul dintre toroidele care dominau încăperea. 
Semănau cu aparatele de diagnostic imagistic, deși arătau mai învechite 
decât cele mai multe instrumente emergente. 

— Cunoști deja principiile de bază, nu, Pham? 

— Sigur. I se explicaseră meticulos în prima gardă după uciderea lui 
Jimmy. Aveţi virusul ăsta special, al minţii; ne-aţi infectat pe toți. 

— Da, întocmai. Dar aceea a fost o operaţiune militară. În majoritatea 
cazurilor, virusul nu a trecut de bariera sânge-creier. Însă dacă trece de 
ea... Ai auzit de celulele gliale? Să ştii că ai în creier mult mai multe 
astfel de celule decât neuroni. În orice caz, virusul le foloseşte ca pe 


bulionul de culturi, le infectează aproape pe toate. După aproximativ 
patru zile... 

— ... obţii un deviat? 

— Nu. Ai materia brută a unui deviat; mulţi dintre voi, Qeng Ho, aţi 
rămas în starea asta — nefocalizaţi, perfect sănătoși, dar permanent 
infectați. În asemenea oameni, fiecare neuron din creier se află în 
vecinătatea celulelor infectate. Şi fiecare celulă infectată are un meniu 
de substanţe neuroactive pe care le poate secreta. Individul ăsta... Se 
întoarse spre tehnician, care încă lucra la un deviat comatos. Bil, ăsta 
pentru ce este? 

Bil Phuong scutură din umeri. 

— S-a bătut. Al a trebuit să-l tranchilizeze. Virusul nu are cum să 
scape de sub control, dar Reynolt cere să fie reformatate cele cinci 
secţiuni de bază după o secvenţă din... 

Cei doi trecură la jargon. Pham se uită la deviat cu interes precaut. 
Egil Manrhi. În pre-Zbor, Egil fusese asul jocurilor de cuvinte. Acum... 
acum probabil că era un analist mai bun decât fusese vreodată. 

Trud dădea din cap aprobator către Phuong. 

— Înî. Nu văd la ce-ar folosi să umbli la cele cinci secţiuni de bază. 
Dar ea-i şefa, nu? Zâmbi larg către celălalt. Hei, nu mă laşi pe mine? 
Vreau să vadă și Pham. 

— Numai dacă semnezi. 

Phuong se dădu la o parte, arătând cam plictisit. Silipan alunecă în 
jos pe lângă toroidul vopsit în gri. Pham observă că dispozitivul avea 
cabluri de alimentare separate, fiecare lat de un centimetru. 

— E un fel de instrument de redare vizuală, Trud? Pare o rablă 
învechită. 

— Ha! Nu chiar. Ajută-mă să mut capul tipului în cadru. Nu-l lăsa să 
atingă marginile... Se auzi o alarmă. Şi, pentru Dumnezeu, dă-i lui Bil 
inelul ăla pe care-l porți. Dacă stai unde nu trebuie, magneţii din 
jucărioara asta o să-ți smulgă degetul. 

Chiar și la gravitație mică, era greu să-l manevrezi pe comatosul Egil 
Manrhi. Capul său încăpea la fix în cadru, iar gravitația conglomeratului 
era destul de puternică să i-l atragă spre marginea mai joasă a găurii. 

Trud se dădu la o parte și zâmbi. 

— Totu-i în regulă. Acum o să vezi ce înseamnă focalizarea, Pham, 


băiete. 

Rosti câteva comenzi şi apăru o imagine medicală între ei, probabil o 
vedere interioară a craniului. Pham recunoscu trăsăturile anatomice 
principale, dar nu semănau cu nimic din ce studiase el. 

— Ai dreptate, Pham. E o procedură RMN standard, veche de când 
lumea. Dar e suficient de bună. Vezi, armonia celor cinci secţiuni bazale 
se generează în acest punct. 

Un indicator se deplasă de-a lungul unei curbe complexe, lângă zona 
creierului. 

— Şi acum uite găselnița care face ca virusul minţii să nu fie o simplă 
curiozitate neuropatică. O multitudine de punctuleţe sclipitoare apărură 
pe imaginea tridimensională. Străluceau în toate culorile, deși 
majoritatea erau roz. Se vedeau roiuri și spirale de punctuleţe, multe din 
ele sclipind deodată. Acum vezi celulele gliale infectate, cel puţin 
grupurile relevante. 

— Culorile? 

— Arată secreția de medicamente după tip... Acum, uite ce vreau să 
faci... 

Silipan rosti alte comenzi, iar Pham se uită pentru prima oară la 
manualul de utilizare a toroidului. 

— ... să modifici frecvenţa de ieșire și tragere pe traiectoria asta. 

Mica lui săgeată indicatoare alunecă de-a lungul unei dâre de lumină. 
Îi zâmbi larg lui Pham. 

— lată de ce instrumentul nostru nu e un simplu dispozitiv de redare 
vizuală. Vezi, virusul minţii exprimă anumite proteine para şi 
diamagnetice, iar acestea reacționează diferit la câmpuri magnetice, 
pentru a declanșa producerea de substanţe neuroactive specifice. 
Așadar, în timp ce voi, Qeng Ho și restul omenirii, folosiți dispozitivele 
RMN numai ca instrumente de observare, noi, emergenţii, le dăm o 
utilizare activă, pentru a face modificări. 

Bătu cu degetele pe tastatură; Pham auzi un scârțâit când cablurile 
supraconductoare se distanțară unul de altul. Egil se convulsionă de 
două ori. Trud întinse mâna să-l liniştească. 

— Drace! Nu pot să obţin o rezoluţie la milimetru dacă ţopăie. 

— Nu văd nicio schimbare pe harta creierului. 

— Nici n-o să vezi, până nu anulez modul activ. Nu poţi reda imagini 


și face modificări simultan. 

Silipan se opri, privind procedura pas cu pas în manual. 

— Aproape c-am terminat... Gata! În regulă, hai să vedem 
modificările. 

Apăru o altă imagine. Acum dâra de lumini sclipitoare era aproape 
albastră și pâlpâia frenetic. 

— E nevoie de câteva secunde ca să se stabilizeze. Urmări modelul în 
continuare în timp ce vorbea. Vezi, Pham, la asta mă pricep eu foarte 
bine. Nu știu cu ce anume din cultura ta m-ai putea compara. Sunt puţin 
programator, dar nu scriu cod. Sunt puţin neurolog, numai că eu obțin 
rezultate. Cred că mai degrabă sunt tehnician hardware. Eu mențin 
jucăria funcţională pentru mahării care culeg laudele. 

Trud se încruntă. 

— Hă? Rahat. Se uită în partea opusă a camerei, unde lucra celălalt 
emergent. Bil, raportul leptină-dopamină e tot scăzut. 

— Ai dezactivat câmpul? 

— Bineînţeles. Secţiunile bazale ar fi trebuit să fie reformatate deja. 

Bil nu se apropie, dar se uita la macheta creierului pacientului. 

Dâra albastră sclipitoare se modifica aleatoriu, fără oprire. Trud 
reluă: 

— Mi-a scăpat un amănunt, dar nu știu care. Poţi să te ocupi tu de el? 

Îndoi un deget în direcţia lui Pham, sugerând că el are alte treburi, 
mai importante. 

— Dar ai semnat, da? îl întrebă Bil, cuprins de îndoială. 

— Da, da. Ocupă-te şi gata, ce zici? 

— Da, bine. 

— Multam. 

Silipan îi făcu semn lui Pham să se îndepărteze de aparat; imaginea 
creierului dispăru. 

— Reynolt asta... Lucrează șmecherește, nu după manual. Şi când 
vrei să procedezi cum scrie la carte, e posibil să te pomenești cu o 
căruţă de probleme. 

Pham îl urmă afară din încăpere, apoi într-un tunel lateral, care 
traversa Diamantul Unu. Pereţii erau un mozaic dăltuit, în același stil 
artistic precis care-l amăgise pe Pham demult, la „banchetul de bun 
venit”. Nu toţi deviații erau tehnicieni de înaltă clasă: trecură pe lângă 


doisprezece artiști-sclavi înghesuiți în jurul circumferinței tunelului, 
aplecaţi peste lupe și instrumente în formă de ace. Pham mai fusese aici 
cu câteva gărzi înainte. Pe atunci friza fusese doar conturată, un peisaj 
montan în care o armată oarecare se deplasa spre o destinaţie 
nebuloasă. Până și amănuntele astea le ghicise, bazându-se pe titlu: 
„Înfrângerea Orcului de pe Frenk”. Acum personajele erau aproape 
terminate, eroi luptători masivi, lucind ca un curcubeu. Urmăreau un fel 
de monstru. Creatura nu era o noutate, o grozăvie cthulhonică tipică, 
spintecând oamenii cu ghearele şi clefăindu-i bucată cu bucată. 
Emergenții se mândreau nevoie mare că reușiseră să cucerească 
planeta Frenk. Pham însă avea dubii că mutanțţii cu care se luptaseră 
fuseseră atât de spectaculoși. Încetini, iar Silipan se opri și-și luă o mină 
admirativă. 

— Cioplitorii progresează numai cu cincizeci de centimetri pe 
megasecundă. Dar arta evocă o parte din căldura trecutului nostru. 

Căldură? 

— Reynolt vrea ca lucrurile să arate frumos? 

Întrebarea sună stupid. 

— Ha! O doare-n cot de frumos. Vicecomandorul Brughel a ordonat 
friza, la recomandarea mea. 

— Credeam că, la voi, comandorii sunt suverani pe feuda lor. 

Pham n-o văzuse prea des pe Reynolt în gărzile anterioare, în schimb 
o văzuse umilindu-l pe Ritser Brughel la ședințele cu Nau. 

Trud mai avansă câţiva metri în tăcere. Buzele i se curbară într-un 
zâmbet prostesc, o expresie pe care o avea câteodată când stăteau la 
taifas în barul lui Benny. De data asta însă zâmbetul se transformă în 
râs. 

— Comandor? Anne Reynolt? Pham, m-am distrat deja pe cinste 
văzând cum caști ochii de mirare, dar asta le pune capac la toate. 

Mai pluti câteva secunde, tot chicotind. Apoi văzu privirea aspră de 
pe faţa lui Pham Trinli. 

— lartă-mă, Pham. Voi, speculanţii, sunteți deştepţi în multe privinţe, 
dar parcă sunteţi nişte copii când vine vorba de fundamentul unei 
culturi... Am obţinut permisiunea să vezi clinica de focalizare; nu cred 
că strică să dezvălui câte ceva și altora. Nu, Anne Reynolt nu e 
comandor, deși mai mult ca sigur că a fost cândva unul foarte puternic. 


E şi ea o deviată, ca toţi ceilalți. 

Încruntarea de pe faţa lui Pham se transformă în uluire — o reacţie 
întâmplător neprefăcută. 

— Dar... conduce un sector principal din afacerea asta. Îţi dă ordine. 

Silipan scutură din umeri. În zâmbetul său se furişă o undă de 
amărăciune. 

— Da. Îmi dă ordine. E un lucru rar, dar se mai întâmplă. Mai că aș 
prefera să lucrez pentru vicecomandorul Brughel și Kal Omo, numai că 
ei joacă așa de... dur. 

Vocea i se stinse pe un ton nervos. Pham preluă imediat ideea. 

— Cred că pricep, minţi el. Când un specialist e focalizat, se fixează pe 
specialitatea lui. Artistul devine cioplitor de mozaicuri, fizicianul ajunge 
ca Hunte Wen, iar un șef devine... ăăă... nu știu... șeful din iad. 

Trud îl contrazise scuturând din cap. 

— Nu merge-așa. Vezi tu, focalizarea funcționează bine pe specialităţi 
tehnice. Avem o rată de succes de șaptezeci la sută chiar în rândul 
comunității Qeng Ho. Dar abilităţile oamenilor — consiliere, politică, 
management de personal — în mod normal nu rezistă focalizării. Ai 
văzut destui deviați până acum; singurul lucru pe care-l au în comun e 
lipsa de afecțiune. Nu mai sunt capabili să-și imagineze ce se petrece în 
capul unui om normal. Parc-ar fi de piatră. Suntem norocoși că avem 
atât de mulți traducători; până acum nu s-a mai încercat lucrul ăsta pe 
scară largă. Nu. Anne Reynolt e un specimen foarte, foarte rar. Se 
zvoneșşte că a fost comandor-şef în clica Xevalle. Cei mai mulți membri 
ai ei au fost uciși ori s-au trezit cu creierul spălat, dar cică Reynolt i-a 
enervat rău de tot pe cei din clica Nauly. Ca să se distreze, au focalizat- 
O; poate s-au gândit s-o folosească pentru plăcerile fizice. Dar altfel au 
ieșit lucrurile. Eu bănuiesc că ea nu mai avea mult și devenea oricum 
maniacă. A fost o șansă la un miliard, dar capacităţile ei de conducere 
au supraviețuit, chiar şi unele abilităţi de a lucra cu oamenii. 

În sus, Pham văzu capătul tunelului. Lumina bătea pe o trapă 
nemarcată. Trud se opri şi se întoarse cu faţa la Pham. 

— Reynolt e o ciudăţenie, dar, în același timp e și cel mai valoros bun 
al lui Nau. În principiu, îi dublează puterea... Se strâmbă. Asta nu 
înseamnă că e mai uşor să primeşti ordine de la ea, ţi-o spun eu. 
Personal, cred că Nau o supraestimează. E o ciudățenie miraculoasă, și 


ce-i cu asta? Seamănă cu un câine care scrie poezii, nimeni nu observă 
că versurile sunt proaste. 

— Nu prea îți pasă dacă află ce părere ai despre ea. 

Trud zâmbi din nou. 

— Normal că nu. Asta-i avantajul situaţiei mele. E aproape imposibil 
s-o duci de nas în probleme legate de ocupaţia mea, dar altfel nu se 
deosebește de ceilalți deviaţi. l-am jucat o fa... Se întrerupse. Las-o 
baltă. Spune-i ce ţi-a cerut comandorul Nau și o să fie în regulă. 

Trase cu ochiul, apoi începu să urce pe coridor, depărtându-se de 
biroul lui Reynolt. 

— Urmărește-o îndeaproape. O să înţelegi ce vreau să spun. 


Dacă Pham ar fi știut adevărul despre Anne Reynolt, ar fi amânat 
cacealmaua cu localizatoarele. Dar acum stătea în biroul ei și nu prea 
avea de ales. Într-un fel, îi convenea să improvizeze. De la moartea lui 
Diem, toate mișcările lui fuseseră atât de calculate, de prudente. 

La început, femeia nici nu-l luă în seamă. Pham se așeză neinvitat pe 
scaunul din partea cealaltă a biroului și cercetă camera cu privirea. Nu 
semăna deloc cu biroul lui Nau. Pereţii erau de diamant curat, 
neprelucrat. Niciun tablou, nici măcar ororile pe care emergențţii le 
considerau artă. Pe masa de scris a lui Reynolt trona o adunătură de 
cutii goale și dispozitive de reţea. 

Anne Reynolt? Pham îi studie fața mai atent decât ar fi îndrăznit 
altădată. Stătuse în prezenţa ei aproximativ douăzeci de kilosecunde în 
total, la ședințe, când ea şedea în capătul celălalt al mesei. Femeia se 
îmbrăca întotdeauna simplu, cu excepţia colierului de argint ascuns sub 
bluză. Cu părul ei roșcat şi pielea ei albă, ar fi putut fi sora lui Ritser 
Brughel. Asemenea caracteristici fizice erau rare în această parte a 
Spaţiului Uman, fiind generate cel mai frecvent de mutații locale. Anne 
ar fi putut avea treizeci sau două sute de ani, dacă beneficiase de o 
bună îngrijire medicală. Era minunată, într-un fel excentric, nebunesc. 
Minunată fizic. Deci ai fost comandor. 

Reynolt ridică brusc ochii și-l fulgeră. 

— Deci. Ai venit să-mi spui detaliile despre localizatoare. 

Pham încuviință tacit. Ciudat. După privirea aceea fulgerătoare, nu se 
mai uită fix la el. Îi urmări buzele, gâtul, doar în trecere și ochii. Nu era 


înţelegere, nu era comunicare, dar Pham avu senzaţia înspăimântătoare 
că femeia vedea prin toate măștile lui. 

— Bine. Care este standardul senzorial al localizatoarelor? 

Pham începu să-i mormăie niște răspunsuri, prefăcându-se că nu 
cunoaște detalii. 

Reynolt nu se arătă jignită. Îi puse întrebări pe ton constant calm, 
ușor dispreţuitor. Apoi spuse: 

— Asta nu e de ajuns ca să putem lucra. Am nevoie de manuale. 

— Sigur. Pentru asta am venit. Manualele complete se găsesc pe 
cipurile localizatoarelor, mai încriptate decât este permis să priceapă 
tehnicienii obișnuiți. 

Aceeași privire lungă, cercetătoare: 

— Am verificat. Nu le-am găsit. 

Asta era partea riscantă. În cel mai bun caz, Nau şi Brughel aveau să 
cerceteze atent identitatea falsă a lui Trinli. În cel mai rău... dacă-și 
dădeau seama că trădează secrete pe care nici militarii de vârf nu le 
cunoșteau, dădea de belea. Arătă spre un vizor de pe biroul lui Reynolt. 

— Îmi daţi voie? întrebă el. 

Reynolt nu reacționă la obrăznicia lui, dar își montă vizorul și 
acceptă imaginile consensuale. Pham continuă: 

— Îmi aduc aminte parola. Deși e cam lungă... 

. iar versiunea completă depindea de propriul lui trup, dar nu-i 
spusese asta lui Reynolt. Încercă mai multe coduri incorecte, se prefăcu 
iritat și nervos când dădură greș. Un om normal, chiar şi Tomas Nau, şi- 
ar fi manifestat nerăbdarea sau ar fi râs. 

Reynolt nu scoase niciun cuvânt. Pur și simplu stătea pe scaun. Apoi 
rosti dintr-odată: 

— Nu am răbdare pentru așa ceva. Nu te mai preface incompetent. 

Stia. În toată vremea scursă de la plecarea de pe Triland, nimeni nu 
pătrunsese atât de departe în spatele măștii lui. Sperase la mai mult 
timp; odată ce începeau să utilizeze localizatoarele, își putea scrie o 
nouă acoperire. La dracu! Atunci își aminti vorbele lui Silipan. Anne 
Reynolt ştia ceva. Putea foarte bine să fi tras concluzia că era un 
informator şovăielnic. 

— Scuze, bolborosi el. 

Tastă secvenţa corectă. 


Un simplu răspuns de recunoaștere veni de la biblioteca flotei 
subsecțiunea de documentaţie cipuri. Pictogramele plutiră argintii în 
aer, între ei. Date de inventar secrete, specificațiile componentelor. 

— Destul de bine, comentă Reynolt. 

Îşi folosi comanda şi încăperea dispăru. Cei doi plutiră prin 
inventarul de informaţii, apoi se opriră la specificaţiile localizatoarelor. 

— Așa cum ai spus, temperatură, sunete, niveluri înalte... 
multispectru. Dar e mai detaliat decât ne-ai informat la ședință. 

— Am spus că e bine. Acestea sunt doar amănunte. 

Reynolt vorbea repede, verificând abilitate după abilitate. Părea de-a 
dreptul entuziasmată. Ceea ce vedea depășea cu mult produsele 
emergente similare. 

— Un localizator cu senzori buni și operare autonomă. 

Şi nu vedea decât atât cât voia Pham să-i arate. 

— Dar tot trebuie alimentat. 

— Nu contează. Așa îi putem limita utilizarea până când o înțelegem 
foarte bine. 

Șterse imaginea şi reveniră în biroul pe ai cărui pereți aspri scanteiau 
lumini. Pham începu să transpire. 

Nici măcar nu se mai uita la el. 

— Inventarul a indicat câteva milioane de localizatoare, pe lângă cele 
încorporate în hardware-ul flotei. 

— Desigur. Inactive, ocupă un volum foarte mic. 

Observaţie calmă: 

— Aţi fost niște proști că nu le-aţi folosit pentru îmbunătăţirea 
siguranței. 

Pham se încruntă la Reynolt. 

— Noi, militarii, știam de ce sunt în stare. Într-un conflict militar... 

Dar asemenea detalii nu intrau în preocupările focalizate ale femeii. 
Îi făcu semn să tacă. 

— Mi se pare că avem mai mult decât suficiente pentru scopurile 
noastre. 

Frumoasa emergentă înfocată se uită direct la el. Preţ de-o clipă, îl 
fulgeră cu privirea. 

— Ai inaugurat o nouă eră în istoria controlului, militarule. 

Pham se uită în ochii albaștri, limpezi și încuviinţă tacit; spera ca ea 


să nu-și dea seama de tot adevărul pe care tocmai îl rostise. Acum 
înţelese că Reynolt era un pion central în planurile lui. 

Anne Reynolt răspundea de aproape toţi focalizaţii. Anne Reynolt 
era unealta cu care Nau controla direct operaţiunile. Anne Reynolt știa 
despre emergenţi lucrurile pe care trebuie să le știe un adevărat 
revoluţionar. Și Anne Reynolt era deviată. Putea să-și dea seama ce 
avea de gând Pham -— sau putea fi cheia distrugerii lui Nau și Brughel. 


Într-un habitat ad-hoc, nu se lăsa niciodată liniște perfectă. Habitatul 
comercianților era doar la o sută de metri distanță; echipajul, ţopăind 
prin el dintr-un loc într-altul, crea tensiuni care nu puteau fi amortizate 
complet, iar din cauza tensiunii termice se auzeau pocnituri puternice 
ocazionale. Acum însă majoritatea echipajului se afla în perioada de 
somn; cabina mică a lui Pham Nuwen era foarte liniștită. Plutea prin 
întuneric, prefăcându-se că moțăie. Viaţa lui secretă începea să se 
aglomereze. Emergenţii n-o ştiau, dar tocmai fuseseră prinși într-o 
capcană mai adâncă decât oricare alta cunoscută de comandanții de 
flotă Qeng Ho. Era vorba de una dintre cele două sau trei înșelătorii 
puse la cale de Pham Nuwen cu multă vreme în urmă. Sura și alți câţiva 
erau în cunoștință de cauză, dar cunoștințele nu fuseseră absorbite în 
arsenalul general de arme Qeng Ho nici după momentul Brisgo Gap. 
Pham se întrebase întotdeauna de ce; Sura putea dovedi multă 
subtilitate. 

Cât timp le va lua lui Reynolt și Brughel să-și reînveţe oamenii să 
utilizeze localizatoarele? Dispozitivele se găseau în număr mai mult 
decât suficient pentru derularea operaţiunilor în punctul L1, dar și 
pentru a spiona toate spaţiile locuite. La masa a treia, cei de la 
comunicare vorbiseră despre impulsuri în cablurile habitatului. De zece 
ori pe secundă, un impuls electromagnetic se răspândea prin habitat — 
transmitea destulă energie încât să funcționeze localizatoarele. Chiar 
înainte de perioada de somn, Pham observase primele particule de praf 
zburătăcite de ventilator. Probabil că Brughel și Reynolt calibrau 
sistemul chiar acum. Brughel și Nau se vor felicita pentru calitatea 
sunetului și a imaginilor. Cu puţin noroc, în cele din urmă, vor retrage 
treptat stângacele lor instrumente de spionat; chiar dacă nu va avea el 
norocul ăsta... ei, bine, peste câteva megasecunde va fi capabil să le 


compromită rapoartele. 

O particulă puţin mai grea decât firele de praf îi ateriză pe obraz. 
Încercă să se șteargă pe faţă, dar nu reuși decât s-o mute chiar lângă 
pleoapă. Peste câteva clipe, lovi încă una, trimițând-o adânc în canalul 
urechii lui drepte. Îi veni să râdă, amintindu-și cât se zbătuseră 
emergenții să scoată din uz echipamentele I/O în care nu aveau 
încredere. 

Localizatoarele executau tot ceea ce îi spusese Pham lui Tomas Nau. 
Așa cum funcționaseră în toată istoria umanităţii, și acum se localizau 
unul pe altul în spaţiu geometric — un simplu exerciţiu, nimic altceva 
decât calcularea timpului de zbor. Versiunile Qeng Ho erau cele mai 
mici, puteau fi alimentate fără fir de la distanţe scurte şi aveau un set 
simplu de senzori. Erau niște dispozitive de spionaj excelente, exact ce- 
și dorea comandorul Nau. Prin natura lor, alcătuiau un fel de rețea de 
calculatoare — de fapt, un tip de procesor distribuit. Particulele efectuau 
individual mici calcule și comunicau între ele. Câteva sute, împrăștiate 
în habitatul comercianților, aveau putere de calcul mai mare decât toate 
aparatele aduse de Nau și Brughel de acasă. Bineînțeles, toate 
localizatoarele, chiar și hârburile emergente, aveau potenţial de calcul. 
Secretul variantei Qeng Ho era că nu necesita interfaţă suplimentară 
pentru input sau output. Dacă știai secretul ăsta, puteai accesa 
localizatoarele Qeng Ho direct, le lăsai să-ți depisteze poziţia, să 
interpreteze codurile și să răspundă cu efectori încorporaţi. Nu conta că 
emergenții eliminaseră toate interfețele front-end din habitat. Acum, o 
interfață Qeng Ho era peste tot în jurul lor, pentru cineva care cunoștea 
secretele. 

Accesul presupunea cunoștințe speciale și puţină concentrare. Nu 
era un lucru care să se petreacă accidental sau prin constrângere. Pham 
se relaxa în hamac, parţial pentru a se preface că, în sfârşit, a adormit, 
parţial pentru a se pregăti pentru ceea ce urma să facă. Avea nevoie de 
un anume ritm al inimii, o anumită cadență a respirației. Oare îmi mai 
amintesc, după atâta vreme? Momentul de panică subită îl luă prin 
surprindere. O particulă lângă ochi, alta în ureche; ar trebui să fie destul 
pentru a asigura alinierea altor localizatoare care probabil pluteau prin 
cabină. Ar trebui să fie destul. 

Dar dispoziţia necesară îl ocolea. Se gândi mai departe la Anne 


Reynolt și la ce-i arătase Silipan. 

Focalizaţii îi vor ghici planurile; era doar o chestiune de timp. 
Focalizarea era un miracol. Pham Nuwen ar fi putut transforma Qeng 
Ho într-un adevărat imperiu, în ciuda trădării Surei, dacă ar fi avut la 
dispoziţie instrumentele focalizării. Da, prețul era uriaș. Pham își aminti 
de zombii înșirați în mansarda din Hammerfest. Ştia nenumărate 
moduri de a face procesul mai puţin agresiv, dar, la urma urmei, ca să 
utilizezi uneltele focalizării, trebuia să faci niște sacrificii. 

Oare triumful final, un adevărat imperiu Qeng Ho, merita preţul? 
Oare îl putea el plăti? 

Da, da și iarăși da! 

În ritmul ăsta, nu avea să intre niciodată in starea necesară accesului. 
Îşi reveni și reluă ciclul de relaxare de la început. Îşi lăsă imaginaţia să i 
se strecoare printre amintiri. Cum fusese la începuturi? Sura Vinh 
trimisese Revenirea şi pe Pham Nuwen, încă naiv, pe sateliții- 
megalopolisuri ai Namgemului... 

Rămăsese pe Namgem cincisprezece ani. Fuseseră cei mai fericiți 
din viaţa lui. Verișorii Surei se aflau și ei în interiorul sistemului și se 
îndrăgostiseră de planurile propuse de Sura şi tânărul ei barbar: o 
metodă de sincronizare interstelară, trafic de trucuri tehnice în care 
afacerile lor să nu fie afectate, perspectiva unei culturi comerciale 
interstelare închegate. (Pham învățase să nu vorbească despre scopurile 
lui în alte contexte.) Verișorii Surei se întorseseră dintr-o aventură foarte 
profitabilă, dar sesizau limitele comerţului izolat. Lăsaţi de unii singuri, 
vor face averi, le vor păstra un timp... dar până la urmă se vor pierde în 
negura vremurilor, în bezna interstelară. Știau să aprecieze instinctiv 
multe dintre țelurile lui Pham. 

Într-un fel, anii petrecuţi cu Sura pe Namgem semănau cu primele 
lor zile pe Revenirea. Dar lucrurile se ţineau lanţ, visurile și efortul tot 
mai mare depus în echipă. Pe lângă asta, trăise miracole la care mintea 
lui împovărată de planuri grandioase nu se gândise niciodată: copiii. 
Nu-şi închipuise până atunci cât de mult putea să difere o familie de cea 
în care se născuse el. Ratko, Butra și Qo veniseră primii pe lume. Trăise 
alături de ei, le dăduse învăţătură, se jucaseră de-a vorbitul prin 
semnale şi de-a prinsa, le arătase minunile parcului de pe Namqgem. 
Pham îi iubea mai mult decât pe sine, aproape la fel de mult cât o iubea 


pe Sura. Aproape că abandonase Marele Grafic ca să stea cu ei. Dar 
veniseră alte vremuri și Sura îl iertase. Când se întorsese, peste treizeci 
de ani, ea îl aștepta cu noutăţi despre alte aspecte ale planului, demult 
începute. Până atunci însă, primii lor trei copii porniseră în propriile 
călătorii, jucându-și propriul rol în așezarea temeliei noului imperiu 
Qeng Ho. 

Pham rămăsese cu o flotă din trei nave. Se luptase cu obstacole și 
dezastre. Cu trădare. Zamle Eng îl abandonase în norul de comete de 
pe Kielle, crezându-l mort. Petrecuse douăzeci de ani pe Kielle fără 
flotă, devenind, din om de nimic, putred de bogat, numai ca să scape de 
acolo. 

Sura zburase cu el în câteva misiuni și crescuseră noi familii pe șase 
lumi. 'Trecuse un secol. Trecuseră trei. Protocoalele de misiune pe care 
le elaboraseră pe bătrâna Revenire îi ajutaseră, iar de-a lungul anilor 
organizaseră reuniuni cu copiii și copiii copiilor. Unii îi erau prieteni mai 
buni decât Ratko, Butra sau Qo, dar nu-i iubea la fel de mult. Pham 
vedea cum se înalță noua structură. Acum nu era decât comerţ, 
câteodată influenţat de legăturile de familie. Avea să fie mult mai mult. 

Cel mai greu îi fusese să accepte că aveau nevoie de cineva la 
centru, cel puţin în primele secole. Sura stătea tot mai des în umbră, 
coordonând ceea ce inițiau Pham și ceilalți. 

Cu toate astea, tot mai avuseră copii. Sura născuse alți fii și alte fiice 
în timp ce el era la distanţă de ani-lumină. Glumeau împreună pe seama 
miracolului, deși îl durea gândul că ea avea alți iubiţi. Sura îi zâmbise 
blând și scuturase din cap. 

— Nu, Pham, orice copil căruia îi spun al meu e și al tău. Zâmbetul 
devenise malițios. De-a lungul anilor, m-ai umplut suficient de tine ca să 
nasc o armată. Nu pot folosi darul acesta tot deodată, dar îl voi folosi. 

— Fără clone, rosti Pham mai dur decât ar fi vrut. 

- Doamne, nu. Sura întoarse privirea. Eu... unul ca tine îmi ajunge. 
Poate că era la fel de superstițioasă ca el. Poate că nu. Nu, te folosesc în 
zigoți naturali. Nu sunt eu întotdeauna celălalt donor sau singurul 
donor. Medicii de pe Namgem sunt foarte pricepuţi. Se întoarse din nou 
spre el și-i văzu privirea. Pham, ţi-o jur, fiecare copil al tău are o familie. 
Fiecare e iubit... Avem nevoie de ei, Pham. Avem nevoie de familii și de 
Mari Familii. Planul are nevoie de ei. Îl împunse cu degetul în joacă, 


încercând să-i alunge dezaprobarea de pe figură. Hei, Pham! Nu-i ăsta 
visul „umed” al oricărui lord barbar? Ascultă-mă pe mine, ai copii mai 
mulți decât lorzii lorzilor. 

Da. Mii de copii cu zeci de parteneri, crescuţi fără implicarea tatălui. 
Propriul lui tată făcuse o încercare zadarnică la scară mult mai redusă 
în campania lui de regicid și concubinaj în statele de pe Coasta de 
Nord. Pham obținea totul fără crime, fără violență. Totuși... de când 
făcea Sura lucrul ăsta? Câţi copii, de la câţi „donori'? Și-o imagina 
plănuind arbori genealogici, așezând talentele potrivite la temelia 
fiecărei noi familii, dispersându-le în tot spaţiul Qeng Ho. Avu cea mai 
ciudată viziune în timp ce răsucea situația pe toate părțile. Așa cum 
spusese Sura, era un vis „umed” barbar... dar îi crea și senzaţia unui 
viol. 

— 'Ţi-aș fi spus de la început, Pham. Dar m-am temut că n-o să mă 
aprobi. Şi e atât de important. 

În cele din urmă, Pham nu obiectă. Le va stimula Planul. Dar îl durea 
când se gândea la toţi copiii pe care nu-i va cunoaște niciodată. 


Călătorind cu 0,3 c, Pham Nuwen străbătea distanțe mari. Peste tot 
erau comercianți, deși, când distanța depășea treizeci de ani-lumină, 
rareori îşi mai ziceau Qeng Ho. Nu conta. Înţelegeau Planul. Cei pe 
care-i întâlnea răspândeau ideile tot mai departe. Oriunde mergeau ei — 
adică la distanțe tot mai mari, întrucât unii erau convinși doar de 
mesajele radio lansate de Pham în întuneric — se răspândea și spiritul 
Qeng Ho. 

Pham se întorcea mereu pe Namqgem, forțând Marele Grafic până 
aproape de limită. Sura îmbătrânea. Avea două sau trei sute de ani. 
Trupul său atinsese limita a ceea ce știința medicală numea tânăr şi 
suplu. Chiar și unii dintre copiii lor erau bătrâni, trăind prea mult în 
călătorii. Uneori, în ochii Surei, Pham întrezărea o experienţă imposibil 
de aflat. 

De câte ori revenea pe Namgem, îi punea aceeași întrebare. Într-un 
sfârşit, într-o noapte, după ce făcură dragoste ca în vremurile bune, de- 
abia se abţinu să nu strige: 

— Nu așa trebuia să fie, Sura! Planul ne cuprindea pe amândoi. Vino 
cu mine. Măcar călătoreşte. Și ne putem întâlni iarăși și iarăşi oricât de 


mult vom trăi. 

Sura se depărtă de el lăsându-se pe spate și-și strecură mâna la ceafa 
lui. Zâmbi strâmb, trist. 

— Ştiu. Am crezut că putem fi amândoi păsări călătoare. Ciudat, asta 
e greșeala cea mai mare din planul nostru iniţial. Dar fii sincer. Ştii că 
unul dintre noi trebuie să rămână la centru, să se ocupe de Plan într-o 
singură gardă, aproape nesfârşită. 

Cucerirea universului presupunea detalii nenumărate, de care nu te 
puteai ocupa dacă stăteai în hibernoterapie. 

— Da, în primele secole. Dar nu... nu toată viaţa! 

Sura scutură din cap, mângâindu-l pe ceafă. 

— Mă tem că ne-am înşelat. 

Îi văzu privirea, suferinţa, şi-l trase în jos spre ea. 

— Bietul meu prinţ barbar... 

Pham ghici zâmbetul indulgent, ironic, din vorbele ei. 

— Eşti unica mea comoară, Pham. Şi știi de ce? Eşti un geniu 
înflăcărat. Eşti tot numai un imbold. Dar nu numai pentru asta te-am 
iubit întotdeauna. În capul tău, ești întruchiparea contradicţiei. Micul 
Pham a crescut într-un cotlon dărăpănat al ladului. Ai cunoscut 
trădarea și ai fost trădat. Înţelegi răul violent la fel de bine ca un ticălos 
cu mâinile pătate de sânge. Și, cu toate acestea, micul Pham și-a însușit 
toate miturile cavalerismului, ale onoarei și ale aventurii. Nu știu cum se 
face că, în mintea ta, ticălosul și cavalerul trăiesc împreună și tu ţi-ai 
petrecut viaţa încercând să modelezi universul după contradicţiile tale. 
Te vei apropia foarte mult de acest ţel al tău, destul de aproape pentru 
mine sau pentru orice altă persoană chibzuită, dar poate nu destul de 
aproape ca să fii tu însuţi mulţumit. Așa că eu trebuie să rămân pe loc, 
dacă e ca Planul nostru să reușească. lar tu trebuie să pleci, din același 
motiv. Din nefericire, știi și tu asta, nu, Pham? 

Pham privi pe ferestrele adevărate care înconjurau apartamentul 
Surei. Se aflau în vârful unui turn de birouri care domina cel mai întins 
satelit-megalopolis din Namgem. Pe satelitul Tarelsk, prețurile creșteau 
în mod de-a dreptul absurd, ţinând cont de puterea comunicării prin 
rețea. Ultima oară când turnul fusese scos pe piaţa liberă, cu chiria dată 
pentru apartamentul din vârf ai fi cumpărat o navă spaţială. În ultimii 
șaptezeci de ani, turnul fusese proprietatea familiilor Qeng Ho - 


majoritatea, descendenții lui şi ai Surei — pe lângă porţiuni întinse din 
teritoriul de birouri înconjurător. Era cea mai mică proprietate a lor, o 
concesie făcută modei. 

Se însera. Semiluna Namgemului atârna jos pe cer; luminile 
cartierului de afaceri de pe satelitul 'Tarelsk se întreceau cu strălucirea 
lumii-mamă. Şantierul Vinh & Mamso aveau să se ridice în aproximativ 
o megasecundă. Vinh & Mamso erau, probabil, cele mai mari șantiere 
din Spaţiul Uman. Dar nici ele nu reprezentau decât o mică parte din 
bogăţia familiilor. Pe lângă ele — întinse tot mai discret spre hotarele 
Spaţiului Uman -— se aflau bogăţiile Qeng Ho comune. Pham și Sura 
întemeiaseră cea mai vastă cultură comercială din istorie. Așa considera 
Sura. Atât vedea ea. Atât își dorise ea. Nu o deranja că nu va mai apuca 
era succesului lor final... pentru că nu credea că va veni. 

Așa că Pham își înghiți lacrimile care stăteau să i se scurgă. O 
cuprinse tandru în brațe, iar ea îl sărută pe ceafă. 

— Da, rosti el într-un sfârșit, știu. 

Pham își amână plecarea de pe Namqgem cu doi ani, apoi cu cinci. 
Rămase atât de mult, încât nu mai respectă Marele Grafic. Se vor rata 
întâlniri. Orice altă întârziere, cât de mică, și Planul putea eşua. Când, în 
cele din urmă, o părăsi pe Sura, ceva muri în el. Parteneriatul lor 
supravieţui, chiar și dragostea lor, într-un fel mai degrabă abstract. Dar 
între ei timpul căscase un abis, iar el știa că nu vor mai putea construi 
niciodată o punte care să-i unească. 

Înainte să împlinească o sută de ani, Pham Nuwen vizitase peste 
treizeci de sisteme solare, o sută de culturi. Existau comercianţi care 
văzuseră mai multe, dar puţini la număr. Desigur, Sura, prizoniera 
planificării pe Namgem, nu văzuse nimic din cele vizitate de el. Ea avea 
numai cărți și manuale de istorie, reportaje de la mare depărtare. 

Pentru civilizațiile împământenite, chiar cele călătoare, nimic nu dura 
o veșnicie. Era un miracol faptul că rasa umană supravieţuise destul ca 
să evadeze de pe Pământ. Existau nenumărate moduri în care o rasă 
inteligentă putea să dispară: impasuri și pribegii, flageluri, catastrofe 
atmosferice, ciocniri — acestea fiind cele mai comune pericole. 
Omenirea trăise destul de mult ca să-și dea seama de unele ameninţări. 
Totuși, oricâtă precauţie ar fi dovedit, o civilizație tehnologică purta 
seminţele propriei distrugeri. Mai devreme sau mai târziu, devenea 


rigidă, iar politica o ducea în prăpastie. Pham Nuwen se născuse pe 
Canberra, în adâncurile unei ere întunecate. Ştia că dezastrul fusese 
neînsemnat după anumite standarde — la urma urmei, rasa umană 
supravieţuise pe Canberra în ciuda disipării tehnologiei înalte. Existau 
lumi pe care Pham le vizitase de multe ori în prima lui sută de ani. 
Câteodată treceau şi secole între două vizite. Văzu utopia de pe 
Neumars risipindu-se într-o dictatură suprapopulată, orașele de lângă 
oceane devenind mahalele cu miliarde de locuitori. Peste șaptezeci de 
ani, se întoarse pe o lume cu un milion de oameni, o civilizaţie de 
cătune, de sălbatici cu fețele vopsite, cu topoare și cântece de inimă 
albastră. Călătoria s-ar fi dovedit un eșec dacă n-ar fi salvat-o cântecele 
din Vilnios. Dar Neumars avusese noroc, în comparaţie cu lumile 
moarte. Bătrânul Pământ fusese recolonizat de la zero de patru ori de la 
începuturile diasporei. 

Trebuia să existe o cale mai bună, iar fiecare lume nouă îl asigura pe 
Pham că știe care este aceasta. Imperiul. Un guvern atât de întins, încât 
prăbușirea unui sistem solar să nu fie un dezastru ireversibil. Cultura 
comercială Qeng Ho era un început. Va deveni imperiul comercial 
Qeng Ho... lar într-o zi, un imperiu conducător. Pentru că Qeng Ho 
aveau o poziţie unică. La apogeu, o civilizaţie de Clienţi stăpânea știința 
la un nivel extraordinar, iar uneori îi aducea îmbunătăţiri minore. De 
cele mai multe ori, îmbunătățirile mureau odată cu civilizația. Cu toate 
acestea, Qeng Ho mergea mai departe, adunând cu multă răbdare tot 
ce găsea mai bun. Pentru Sura, acesta era avantajul comercial cel mai 
important. 

Pentru Pham Nuwen, însemna mai mult. De ce să facem comerț cu 
ceea ce aflăm? Cu unele lucruri, da. Așa ne câştigăm existența. Dar hai să ne 
însuşim culmile sclipitoare ale progresului uman şi să le păstrăm pentru 
binele tuturor. 

Aşa se născuseră localizatoarele „Qeng Ho”. Pham se afla pe Trygve 
Ytre, mai departe de Namgem decât fusese vreodată. Oamenii de acolo 
nici măcar nu aveau aceeași descendență ca aceia din părţile familiare 
ale Spaţiului Uman. 

Soarele de pe Trygve era una dintre stelele de intensitate redusă din 
clasa M, „pleava” sectoarelor colonizabile din galaxie. Existau zeci de 
asemenea stele pentru fiecare stea asemănătoare soarelui Vechiului 


Pământ şi majoritatea aveau planete. Colonizarea lor era riscantă, 
ecosfera stelară fiind atât de îngustă, încât o civilizație fără tehnologie 
nu supravieţuia. În primele milenii de cucerire a spaţiului de către 
Omenire, aspectul fusese ignorat și se colonizaseră câteva astfel de 
lumi. Mereu optimişti, oamenii aceștia, crezând că tehnologia lor va 
rezista o veșnicie. Şi apoi, la prima Prăbușire, milioane de oameni erau 
abandonaţi pe o lume de gheaţă — sau o lume de foc, dacă planeta se 
afla pe partea interioară a ecosferei stelei lor. 

Trygve Ytre era o variantă ceva mai sigură și prezenta o situaţie mai 
obișnuită: era însoţită de o planetă gigantică, Trygve, care orbita puţin 
în afara ecosferei primare. Giganta avea numai doi sateliți naturali, unul 
dintre ei de mărimea Pământului. Ambii erau locuiţi în era în care îi 
vizitase Pham. Însă bijuteria era cel mai mare, Ytre. Căldura mareică şi 
cea directă, de pe Trygve, suplimentau slaba intensitate a soarelui. Ytre 
avea pământ, aer și oceane lichide. Locuitorii de pe Trygve Ytre 
supravieţuiseră cel puţin unui colaps al civilizaţiei lor. 

Acum atinseseră un nivel tehnologic la fel de înalt ca al Omenirii. 
Mica flotă a lui Pham era binevenită, descoperi șantiere productive pe 
centura de asteroizi aflată la un miliard de kilometri distanță de soare. 
Pham lăsă oameni la bordul navelor și luă mijloacele de transport local 
spre Trygve şi Ytre. Nu se comparau cu Namgem, dar localnicii mai 
întâlniseră comercianți. Văzuseră și statoreactoarele Bussard, și lista lui 
preliminară... dar majoritatea mărfurilor lui Pham nu se măsurau cu 
magia locală. 

Nuwen rămase pe Ytre o vreme, câteva săptămâni, cum își numeau 
localnicii unitatea de măsură a timpului necesar giganticei Ytre — 600 
kilosecunde — să orbiteze în jurul lui Trygve. Planeta Trygve se învârtea 
în jurul soarelui în puţin peste șase megasecunde. Deci calendarul ytric 
includea șase săptămâni. 

Deşi lumea oscila între foc şi gheață, era locuibilă în cea mai mare 
parte. 

— Avem o climă mai stabilă decât a Vechiului Pământ, se lăudau 
localnicii. Ytre e atrasă de gravitația lui Trygve, fără perturbații majore. 
Căldura mareică s-a menținut în limite de-a lungul unei perioade 
geologice. 

Nici pericolele nu reprezentau o surpriză. Soarele M3 avea o lățime 


de doar un grad. O persoană ignorantă s-ar fi putut uita direct la discul 
lui roșiatic, putea vedea vârtejul gazelor și petele vaste și întunecoase. 
După câteva secunde, ar fi suferit arsuri pe retină, pentru că astrul era 
mult mai strălucitor în infraroșu apropiat decât în lumina vizibilă. 
Ochelarii recomandaţi păreau din plastic, dar Pham îi purta cu 
prudenţă. 

Gazdele lui, un grup de firme locale, îl ţinură pe cheltuiala lor. Îşi 
petrecea timpul oficial ca să înveţe limba și să descopere care anume 
din mărfurile aduse de flota lui ar fi de folos Clienţilor săi. Şi gazdele se 
străduiau la fel de mult. Ambele părți practicau un soi de spionaj 
industrial inversat. Aparatura electronică locală era mai avansată decât 
cea cunoscută de Pham, deși unele programe se pretau la îmbunătățiri 
sugerate de Qeng Ho. Automatele medicale erau foarte înapoiate: aici 
putea pune piciorul în prag, de la ele putea începe târguiala. 

Pham și personalul său inventariară toate lucrurile cu care se puteau 
alege din întâlnirea cu localnicii. Le-ar fi plătit călătoria și ar fi rămas cu 
ceva în buzunar. Însă la urechile lui Pham ajunseră niște zvonuri. 
Gazdele lui reprezentau o serie de... „carteluri”, acesta era cea mai 
bună traducere a cuvântului auzit. Firmele aveau secrete una faţă de 
alta. Zvonurile spuneau ceva despre un nou tip de localizator, cel mai 
mic produs până acum, care nu avea nevoie de sursă de alimentare 
internă. Orice îmbunătăţire adusă localizatoarelor însemna profit; ele 
reprezentau factorul de poziţionare care făcea sistemele încorporate 
atât de puternice. Dar se presupunea că aceste „superlocalizatoare” 
conţineau senzori și efectori. Dacă zvonurile se adevereau, atunci 
dispozitivele aveau consecințe politice și militare chiar pentru Ytre — 
consecinţe destabilizatoare. 

Pham Nuwen învățase cum să adune informaţii într-o societate 
tehnică, chiar într-una a cărei limbă n-o vorbea fluent și în care era 
urmărit. În patru săptămâni, aflase care cartel ar deţine presupusa 
invenţie. Cunoștea numele magnatului: Gunnar Larson. Cartelul Larson 
nu menţionase invenţia la negocieri. Nu era o marfă de pus pe galantar, 
iar Pham nu voia să facă aluzie la ea în prezenţa altora. Aranjă o 
întâlnire faţă în faţă cu Larson. Un asemenea pas l-ar fi aprobat până și 
unchii și mătușile lui de pe Canberra medievală, deşi n-ar fi priceput o 
iotă din subterfugiile tehnice ale întâlnirii. 


La șase săptămâni după aterizarea pe Ytre, Pham Nuwen se plimba 
de unul singur pe strada cea mai selectă din Dirby. Nori împrăștiați 
aminteau de ploaia care se oprise nu de mult. Scânteiau roz și cenușii în 
amurgul sclipitor. Soarele tocmai se retrăsese în măruntaiele planetei 
Trygve. În apropierea limbului gigantei, un arc roşu-auriu amintea de 
trecerea astrului în eclipsă. Discul gigantei ocupa zece grade de cer. 
Fulgere albastre mute pâlpâiau la latitudinile polare. 

Aerul era rece și umed, briza aducând cu ea o mireasmă naturală. 
Pham nu slăbi ritmul, stăpânindu-și bracii când voiau să cerceteze câte 
ceva în afara traseului său. Acoperirea îi impunea să ia lucrurile ușor, să 
se bucure de peisaj, să salute politicos trecătorii îmbrăcaţi la fel ca el. La 
urma urmei, ce altceva să facă un locuitor bogat și pensionar în aer 
liber, decât să admire luminile și să se laude cu câinii lui de vânătoare? 
Asta susținuse omul său de legătură. „Nu te ia nimeni la întrebări pe 
Huskestrade. Dar dacă n-ai motiv să fii acolo, poliţia te poate opri. la cu 
tine nişte braci premiaţi. Asta-i motiv destul să ieși la plimbare.” 

Pham cuprinse cu privirea palatele care se înălțau pe ici, pe colo, prin 
frunzișul de pe marginea promenadei. Dirby părea un loc liniștit. 
Securitatea era destul de strictă... dar dacă se găseau destui oameni 
care să schimbe situaţia, rezolvau totul într-o singură noapte de foc și 
răzmeriță. Cartelurile jucau un joc comercial dur, dar civilizaţia lor se 
îndrepta lin spre cele mai prospere şi mai fericite vremuri... Poate 
„carteluri” nici măcar nu era cuvântul potrivit. Gunnar Larson și alți 
magnați îşi dădeau aere de înţelepţi antici. Larson era clar un mahăr, 
dar cuvântul care definea rangul său avea un sens mai profund. Pham 
cunoştea expresia „rege filosof”. Însă Larson era om de afaceri. Poate 
că titlul lui însemna „magnat filosof”. Hmm... 

Pham ajunse la moșia Larson. O luă în jos pe un drum privat, 
aproape la fel de lat ca promenada. Datele vizorului său se distingeau 
vag; după câţiva pași, nu mai vedea decât peisajul natural. Se enervă, 
deşi se așteptase la asta. Merse mai departe de parcă a lui ar fi fost 
moșia și chiar lăsă câinii să se răhățeze în spatele unui suport de flori 
înalt de doi metri. Să-l lăsăm pe magnatul filosof să înțeleagă respectul meu 
profund pentru tot ceea ce înseamnă mister. 

— Vă rog să mă urmaţi, domnule. 

Vocea se auzi calmă din spatele lui. Pham își stăpâni o tresărire, se 


întoarse şi înclină nonșalant din cap către vorbitor. În amurgul roșiatic, 
nu zări niciun fel de armă. Sus, pe cer, la două milioane de kilometri 
depărtare, un lanț de fulgere albastre pâlpâi pe suprafața gigantei 
Trygve. Se uită bine la ghidul său și la alte trei persoane care se pitiseră 
printre umbre. Purtau robe corporative, dar lui Pham nu-i scăpară nici 
ținuta milităroasă, nici glugile trase peste ochi. 

Le dădu voie să ia ogarii. Foarte bine, nu conta. Cei patru erau mari 
și aveau priviri de creaturi carnivore flămânde. Or fi fost ei rezultatul 
unei rase încrucișate exagerat pentru caracter blând, dar Pham n-avea 
de gând să se transforme în iubitor de ogari după o singură plimbare în 
amurg. 

Pham și restul gărzilor străbătură mai departe peste o sută de metri. 
Zări crengi răsucite cu delicateţe, mușchi crescut printre nodurile de 
rădăcini încâlcite. Cu cât aveau o poziţie socială mai sus-pusă, cu atât se 
dădeau în vânt mai mult după natura rustică și cu atât trebuia să fie mai 
fidel fiecare detaliu. Fără îndoială, această „cărare prin pădure” era 
cosmetizată de un secol întreg pentru a conferi peisajului sălbăticia 
neîmblânzită a naturii. 

Cărarea ducea într-o grădină pe o pantă de deal, deasupra unui fir de 
apă şi a unui iaz. Limbul roșiatic al planetei Trygve îi era suficient lui 
Pham pentru a distinge mesele şi silueta umană micuță care se ridică 
să-l salute. 

- Domnule magnat Larson. 

Pham se înclină scurt, așa cum văzuse că fac cei egali între ei. Larson 
îi răspunse în aceeași manieră, iar Pham ghici că individul rânjea larg. 

- Domnule comandant de flotă Nuwen... Vă rog să luaţi loc. 

Existau culturi în care negocierile comerciale nu începeau până când 
părţile nu se plictiseau de moarte de pălăvrăgeală. Pham nu se aștepta 
la așa ceva aici. Trebuia să se întoarcă la hotel în douăzeci de 
kilosecunde şi ar fi fost bine și pentru el, și pentru celălalt ca membrii 
ceilalți ai cartelului să nu afle unde fusese. 

Însă Gunnar Larson nu părea să se grăbească. Din când în când, îl 
deslușea în lumina fulgerelor de pe Trygve: avea trăsături tipic ytrice, 
dar era foarte bătrân, cu păr blond rar, piele de un roz pal, ridată. 
Stătură în amurgul sclipitor peste două kilosecunde. Bătrânul pălăvrăgi 
despre istoria lui Pham și trecutul de pe Trygve Ytre. La naiba, se 


răzbună pe mine din cauză că mi s-au răhăţit câinii pe florile lui. Sau poate 
că era vorba de o caracteristică ytrică de nepătruns. Singurul avantaj 
era că tipul vorbea perfect amineza și Pham se descurca binișor în 
limba respectivă. 

Pe moșia lui Larson domnea o liniște neobişnuită. Orașul Dirby avea 
aproximativ un milion de locuitori și, cu toate că niciuna dintre clădiri 
nu era hidos de înaltă, urbanizarea se simţea la nici două mii de metri 
de zona de elită Huskestrade. Dar stând acolo, cel mai puternic zgomot 
era flecăreala insipidă a lui Larson și clipocitul micii cascade pe panta 
dealului. Ochii lui Pham se obișnuiseră deja cu mediul. Vedea lumina 
arcuită a planetei Trygve reflectată în iaz. Zărea și valuri când o 
creatură impunătoare, cu cochilie, tulbura suprafața apei. Începe să-mi 
placă ciclul luminii de pe Ytre. Cu trei săptămâni în urmă, Pham nici nu se 
gândise că va veni și vremea asta. Nopțile și zilele se lungeau, ieșind din 
orice ritm căruia îi făcea față, dar eclipsele de la amiază îi ofereau 
perioade de răgaz. După un timp, începeai să uiţi că fiecare culoare era 
o nuanţă de roșu. Lumea îţi crea o senzaţie confortabilă de siguranţă; 
locuitorii ei mențineau o atmosferă de pace prosperă de aproape o mie 
de ani. Deci poate nu erau lipsiți de înțelepciune... 

Brusc, fără să rupă ritmul banalităţii, Larson spuse: 

— Așadar, vrei să afli secretul localizatoarelor Larson? 

Pham știu că nu-și dezvălui mirarea decât în priviri. 

— Mai întâi aș vrea să aflu dacă există. Zvonurile sunt 
impresionante... şi foarte vagi. 

Dinţii bătrânului scânteiară printre buzele întoarse a zâmbet. 

— O, sigur că există. Făcu un gest cuprinzător. Graţie lor, am ochi 
peste tot. Transformă noaptea în zi. 

— Înţeleg. 

Bătrânul nu purta vizor. Oare ghicea expresia sardonică de pe faţa lui 
Pham? 

Larson râse uşor. 

— Da, da. Îşi atinse tâmpla sub orbite. Unul se odihnește chiar aici. 
Altele se aliniază după el şi-mi stimulează precis nervul optic. E nevoie 
de mult exercițiu de ambele părți. Dar, dacă ai destule localizatoare 
Larson, se ocupă ele de toată treaba. Sunt capabile să redea imagini din 
orice direcţie. Eu o aleg. Mișcă mâinile într-un gest neclar. Expresiile de 


pe faţa ta îmi sunt limpezi ca lumina zilei, Pham Nuwen. Și mulțumită 
localizatoarelor de pe mâinile şi ceafa ta, văd şi înăuntrul tău. Îţi aud 
inima bătând și plămânii respirând. Dacă mă concentrez puţin — își lăsă 
capul pe-o parte — pot estima fluxul sangvin din regiuni ale creierului 
tău... Eşti cu adevărat surprins, tinere. 

Pham strânse din buze, furios pe el însuși. Celuilalt îi fusese de ajuns 
puţin peste o kilosecundă ca să-l măsoare. Dacă s-ar fi aflat într-un 
birou, departe de grădină și de întunericul tăcut, s-ar fi simţit mult mai 
sigur pe sine. Pham scutură din umeri. 

— Localizatoarele dumneavoastră reprezintă de departe cel mai 
interesant element din stadiul actual al civilizației ytrice. Sunt foarte 
interesat de achiziționarea a câteva mostre, dar și mai interesat, de baza 
de programare și specificaţiile de producţie. 

— În ce scop? 

— Scopul e evident și irelevant. Contează ce vă pot oferi eu în schimb. 
Aparatura dumneavoastră medicală e mai săracă decât cea din 
Namqgem sau Kielle. 

Larson păru să încuviințeze tacit. 

— E mai proastă decât cea pe care am avut-o înainte de Prăbușire. Nu 
am reușit să recuperăm vechile secrete. 

— Mie mi-aţi spus „tinere'”, dar dumneavoastră ce vârstă aveţi, 
domnule? Nouăzeci? O sută de ani? 

Pham și oamenii lui studiaseră cu atenţie reţeaua ytrică, evaluând 
ştiinţa medicală a localnicilor. 

— Nouăzeci şi unu de ani de-ai voştri, de câte treizeci de 
megasecunde fiecare, răspunse Larson. 

— Ei, bine, domnule, eu am trăit până acum o sută douăzeci și șapte 
de ani. Bineînțeles, nu am socotit hibernoterapia. Și arăt ca un tânăr. 

Larson tăcu îndelung. Pham era sigur că marcase. Poate că „magnații 
ăştia filosofi” nu erau chiar atât de greu de pătruns. 

— Da, mi-ar plăcea să fiu tânăr din nou. Milioane de oameni ar cheltui 
enorm de mulți bani pentru asta. Ce ne poate oferi medicina ta? 

— Un secol sau două, arătând așa cum vedeţi că arăt eu. Două sau 
trei secole după aceea, îmbătrânind vizibil. 

— A! E chiar mai mult decât am reușit noi înainte de Prăbușire. Dar 
cei foarte bătrâni vor arăta la fel de bătrâni și vor suferi la fel de mult ca 


orice bătrân. Corpul uman nu poate fi solicitat peste anumite limite 
lăuntrice. 

Pham lăsă câteva clipe de liniște politicoasă, dar zâmbi în barbă. Da, 
medicina era totul. Pham va obţine localizatoarele în schimbul unor 
aparate medicale avansate. Ambele părți vor beneficia de avantaje 
uluitoare. Magnatul Larson va trăi câteva secole în plus. Dacă avea 
Noroc, ciclul actual al civilizaţiei sale îl va depăși ca vârstă. Dar peste o 
mie de ani, când Larson avea să fie ţărână, când civilizaţia lui avea să se 
prăbușească, aşa cum se prăbușeau toţi cei legaţi de ea, peste o mie de 
ani, Pham și ceilalți Qeng Ho vor zbura încă printre stele. Şi tot vor mai 
avea localizatoarele Larson. 

Larson scoase un sunet ciudat, moale. După o clipă, Pham își dădu 
seama că râdea și tușea în același timp. 

— Vai, te rog să mă ierţi. Poate că ai o sută douăzeci și şapte de ani, 
dar mintea ţi-a rămas tânără. Te ascunzi în spatele întunericului și al 
unei feţe lipsite de expresie — nu te supăra. N-ai învăţat să te deghizezi 
prea bine. Cu ajutorul localizatoarelor mele, îţi verific pulsul și fluxul 
sangvin din creier... Te gândești că într-o zi o să dansezi pe mormântul 
meu, nu? 

- Eu... 

La naiba! Un expert, folosind cele mai invazive sonde, n-ar fi 
descoperit mai multe despre atitudinea cuiva. Larson ghicea — sau 
localizatoarele erau şi mai preţioase decât crezuse Pham. Înfiorarea și 
precauțţia lui Pham frizau acum mânia. Celălalt își râdea de el. Atunci — 
de ce nu? — să-i spună adevărul: 

— Într-un fel, da. Dacă acceptaţi târgul la care sper să ajungem, veţi 
trăi atâţia ani câţi voi trăi eu. Dar eu sunt Qeng Ho. Dorm decenii 
întregi printre stele. Voi, civilizațiile de Clienţi, sunteţi efemere pentru 
noi. Poftim! Asta ar trebui să-ți ridice tensiunea. 

— Domnule comandant de flotă, îmi amintești puţin de Fred, cel din 
iaz. Încă o dată, nu vreau să te jignesc. Fred e un luksterfiske. 

Probabil se referea la creatura pe care o observase Pham 
scufundându-se în dreptul cascadei. 

— Pe Fred îl interesează multe lucruri. Ţopăie întruna de când ai 
venit, încercând să-și dea seama ce e cu tine. Vezi, acum stă la 
marginea iazului. Două tentacule cu înveliş protector gâdilă iarba la trei 


metri de picioarele tale. 

Pham avu un șoc de uimire. Crezuse că sunt plante târâtoare. Urmări 
membrele subțiri până la apă... da, zări patru ochi la capătul 
tentaculelor, patru ochi care nu clipeau. Scânteiau galbeni în lumina 
palidă a arcului de pe cerul planetei Trygve. 

— Fred a trăit foarte mult. Arheologii i-au găsit pedigriul, un mic 
experiment cu viaţa sălbatică nativă realizat tocmai înainte de 
Prăbușire. A fost animalul de companie al unui bogătaș, la fel de 
inteligent ca un brac. Fred însă e foarte bătrân. A supravieţuit Prăbușirii. 
A fost o legendă prin părţile astea. Ai dreptate, domnule comandant de 
flotă; dacă trăieşti mult, vezi multe. În Evul Mediu, Dirby a fost mai întâi 
o ruină, apoi temelia unui regat măreț; lorzii lui au profitat de secretele 
epocii anterioare pentru propriul câștig. O vreme, pe panta asta a 
dealului a funcţionat senatul conducătorilor. În timpul Renașterii, a fost 
o mahala, iar lacul de la poale, un canal deschis. Până și numele 
„Huskestrade”, culmea adreselor locuinţelor elitei moderne din Dirby, a 
însemnat cândva „Strada Latrinelor”. Dar Fred a supravieţuit tuturor 
perioadelor. A fost legenda canalelor, iar până acum trei secole oamenii 
raționali i-au negat existenţa. Acum trăiește cu toate onorurile, în cea 
mai curată apă. În glasul bătrânului se simţea afecţiune. Așadar Fred a 
trăit mult și a văzut multe. Din punct de vedere intelectual, e activ, cât 
de activ poate fi un luksterftske. la seama cum ne privesc ochii lui 
mărgelați. El însă știe mult mai puţine despre lume și viaţa lui decât știu 
eu din câtă istorie am citit. 

— Nu se admite comparaţie. Fred e un animal prost. 

— Ai dreptate. Eşti un om cu minte genială și zbori printre stele. 
Trăieşti de câteva sute de ani, dar anii aceştia cuprind o perioadă lungă 
cât viaţa lui Fred. Ce altceva mai vezi? Civilizaţiile se nasc şi se 
prăbușesc, dar toate civilizațiile tehnice cunosc cele mai însemnate 
secrete acum. Știu care mecanisme sociale funcționează în mod normal 
și care dau greș rapid. Cunosc mijloacele de a amâna dezastrele și de a 
scăpa de cele mai stupide catastrofe. Ştiu că, în ciuda celor de mai sus, 
fiecare civilizaţie se va prăbuși inevitabil. Echipamentul electronic pe 
care îl vrei de la mine poate nu există în afara Spaţiului Uman, dar sunt 
convins că omul a inventat unul la fel de bun înainte și va inventa unul 
și mai târziu. La fel stau lucrurile cu tehnologia medicală pe care 


presupui, și nu te înșeli, că o dorim de la tine. Omenirea ca ansamblu se 
află într-o stare constantă, chiar dacă domeniile noastre se extind încet. 
Da, faţă de tine, sunt ca o insectă în pădure, trăiesc o singură zi. Dar 
văd la fel de multe ca tine; trăiesc la fel de intens ca tine. Studiez istoria 
mea şi relatările radio care navighează printre aștri. Văd orice soi de 
triumf şi barbarism comis de voi, Qeng Ho. 

— Noi adunăm tot ce e mai bun. Şi, în mâinile noastre, tot ce e mai 
bun nu moare niciodată. 

— Oare? În tinereţea mea, a mai venit o flotă comercială la Trygve 
Ytre. Nu semănau deloc cu tine. Aveau altă limbă, altă cultură. 
Comercianțţii interstelari sunt doar o nișă, nu o cultură. 

Sura susținea același lucru. Aici, în grădina aceasta străveche, 
vorbele potolite cântăreau mai greu decât atunci când le rostea Sura 
Vinh; glasul lui Gunnar Larson parcă te hipnotiza. 

— Acei primi comercianţi nu aveau aerele tale, domnule comandant 
de flotă. Sperau să facă avere, pentru ca, în cele din urmă, să meargă în 
altă parte și să înfiinţeze o civilizație planetară. 

— Atunci nu vor mai fi comercianți. 

— Așa este; poate că vor fi ceva mai mult. Ai vizitat multe sisteme 
planetare. Din lista de mărfuri încărcate pe navele tale, am văzut că ai 
petrecut mulţi ani pe Namqgem, destui cât să evaluezi o civilizaţie 
planetară. Sute de milioane de oameni locuiesc la câteva secunde- 
lumină unii de alții. Rețeaua locală care se întinde pe Trygve Ytre oferă 
fiecărui cetățean o imagine a Spaţiului Uman pe care tu o vezi numai 
când intri în port... Mai mult decât orice, viaţa ta de comerciant printre 
stele este Ruritania Minţii. 

Pham nu recunoscu trimiterea, dar înțelese ce voia celălalt să spună. 

— Domnule magnat Larson, mă mir că vreţi să trăiţi mai mult. Aţi 
înţeles deja tot: un univers care nu mai progresează, în care toate mor și 
binele nu se acumulează. 

Vorbele lui Pham exprimau şi sarcasm, şi sinceră nedumerire. 
Gunnar Larson deschisese ferestrele, iar imaginea era sumbră. 

Un oftat, aproape imperceptibil. 

— Nu prea citeşti, nu-i așa, fiule? 

Ciudat. Pham nu credea că mai e sondat. Întrebarea sugera o 
distracție amară. 


— Citesc suficient. 

Sura se plânsese că Pham își irosea timpul cu manualele. Dar el 
pornise la drum cu întârziere și-și petrecuse viaţa încercând să 
recupereze cele pierdute. Şi ce dacă educaţia lui era cam ciudată? 

— Mă întrebi care e rostul lucrurilor. Fiecare trebuie să meargă pe 
drumul lui, domnule comandant de flotă. Fiecare drum cu avantajele 
lui, cu pericolele lui. Dar, pentru binele tău uman... ar trebui să mai 
chibzuiești: fiecare civilizație are vremea ei. Fiecare știință are limitele 
ei. Și fiecare dintre noi trebuie să moară, să trăiască mai puţin de cinci 
sute de ani. Dacă înţelegi cu adevărat aceste limite... atunci ești gata să 
te maturizezi, să știi ce anume contează. Larson tăcu câteva clipe. Da... 
ascultă liniștea, reluă el. E un dar să poţi face asta. Prea mult timp se 
irosește în goană frenetică. Ascultă briza din lestras. Privește-l pe 
Freddy cum încearcă să ne priceapă. Ascultă cum râd copiii şi nepoții 
tăi. Bucură-te de timpul pe care-l ai la dispoziţie, indiferent cum îl 
primeşti şi oricât de lung ar fi el. 

Larson se lăsă pe spate în scaun. Părea că priveşte încremenit 
centrul discului planetei Trygve. Arcul de lumină a soarelui apus se 
contura slab și uniform în jurul discului. Fulgerele încetaseră de multă 
vreme; Pham bănui că se puteau vedea în funcţie de unghiul de 
vizionare și de orientarea cumulonimbusului. 

— Un exemplu, domnule comandant de flotă. Stai jos, simte și vezi: 
câteodată, la mijlocul eclipsei, ai parte de o frumuseţe nemaipomenită. 
Urmărește centrul discului planetei Trygve. 

Trecură câteva secunde. Pham se holba în sus. Latitudinile joase ale 
gigantei erau de obicei întunecate... Dar acum zări o nuanţă roșie, 
inițial atât de vagă, încât crezu că e doar o plăsmuire. Lumina creștea 
gradat în intensitate, se făcea roșie, de un roșu aprins, ca oţelul de sabie 
când e încă prea rece pentru baros. O traversau panglici de întuneric. 

— Lumina provine din adâncimile gigantei Trygve. Ştii că primim 
căldură direct de la ea. Uneori, când canioanele de nori sunt orientate 
corespunzător și furtunile de deasupra lor încetează, ochiul bate la mare 
adâncime. Îi vedem strălucirea cu ochiul liber. 

Strălucirea se intensifică. Pham își plimbă privirea prin grădină. Se 
scălda în nuanţe de roșu, dar acum deslușea mai multe decât în lumina 
fulgerelor. Arborii înalți, abandonaţi deasupra iazului, făceau parte din 


cascadă, călăuzind apa în noi vârtejuri și lacuri. Nori de insecte se 
mișcau printre crengi și câteva clipe se auziră cântând. Fred ieșise cu 
totul din iaz. Stătea proptit pe înotătoare, iar tentaculele mai scurte se 
răsuceau în sus, spre lumina din cer. 

Urmăriră spectacolul în liniște. Pham studiase giganta în 
multispectru în drumul de pe asteroizi spre Ytre. Acum nu zărea nimic 
nou. Întregul spectacol nu era altceva decât geometrie și temporizare 
întâmplătoare. Totuși... fiind legat de un singur loc, de un traseu 
imposibil de controlat de om, înţelese de ce se impresionau Clienţii 
când universul socotea că venise clipa să-și mai dezvăluie din taine. Era 
ridicol, dar şi pe el însuși îl străbătu un mic fior de teamă și admiraţie. 

Apoi mijlocul lui Trygve se întunecă din nou și cântecul din copaci se 
stinse; spectacolul nu durase nicio sută de secunde. 

Larson fu acela care sparse liniștea: 

— Sunt singur că putem face afaceri, dragul meu tânăr-bătrân. Într-o 
măsură pe care n-ar trebui s-o precizez, chiar dorim tehnologia voastră 
medicală. Totuși, ţi-aș fi recunoscător dacă mi-ai răspunde la prima 
întrebare. Ce vei face cu localizatoarele Larson? Pentru cei nebănuitori, 
sunt un miracol al spionajului. Folosirea abuzivă duce la aplicarea 
universală a legii și la sfârşitul civilizaţiei. Cui îi vei vinde? 

Dintr-un anumit motiv, Pham îi răspunse sincer. Pe măsură ce limbul 
estic al gigantei se aprindea, îi explică viziunea lui despre imperiu, un 
imperiu al întregii Omeniri. Despre asta nu vorbea cu niciun Client. 
Despre asta vorbea numai cu anumiţi Qeng Ho, cei mai inteligenţi și 
mai flexibili. Nici aceştia nu acceptau tot planul. Majoritatea reacționau 
ca Sura, respingându-i scopul adevărat, dar foarte dornici să profite de 
pe urma unei culturi Qeng Ho veritabile... 

— Așa că poate ne păstrăm localizatoarele pentru noi. Ne va afecta 
comerțul, dar avem nevoie de un avantaj faţă de civilizațiile Cliente. 
Limba comună, planurile de călătorii sincronizate, bazele noastre de 
date publice — toate acestea vor face din Qeng Ho o cultură închegată. 
Însă șiretlicuri ca localizatoarele acestea ne vor duce pe noi cu un pas în 
față. La sfârşit, nu vom fi ocupanții întâmplători ai „nișei comerciale”, ci 
cultura supraviețuitoare a Omenirii. 

Larson păstră clipe lungi de liniște. 

— Visul tău e nemaipomenit, fiule, îi spuse el. Îi dispăruse tonul amar 


din glas. O Ligă a Omenirii, care să înfrâneze roţile timpului. Îmi pare 
rău, dar nu cred că vom ajunge pe piscurile visului tău. La poale, pe 
pantele joase... acelea sunt minunate, poate accesibile. Vremurile 
luminoase ar putea fi mai luminoase și ar putea dura mai mult... 

Client sau nu, Larson era un tip extraordinar. Dar, din anumite 
motive, era, ca Sura, legat la ochi. Pham se propti cu spatele pe banca 
din lemn moale. 

— Eşti dezamăgit, adăugă Larson după câteva secunde. M-ai 
respectat suficient ca să speri la mai mult. Judeci corect multe lucruri, 
domnule comandant de flotă. Ai o viziune extraordinar de clară pentru 
cineva din... Ruritania. Vorbea cu zâmbet în glas. Ştii, arborele 
genealogic al familiei mele se întinde pe două mii de ani. Asta-i o clipită 
pentru un ochi de negustor, dar numai pentru că-și petrece majoritatea 
timpului în hibernoterapie. Și, pe lângă înțelepciunea pe care am 
adunat-o personal, eu și predecesorii mei am citit despre zeci de alte 
locuri și vremuri, despre o sută de alte lumi și o mie de alte civilizații. 
Câteva idei de-ale tale ar putea deveni realitate. Câteva idei de-ale tale 
sunt mai promițătoare decât oricare altele din Epoca Visurilor 
Destrămate. Cred că am niște viziuni care te-ar ajuta... 

Stătură de vorbă până la sfârşitul eclipsei, când limbul estic deveni 
sclipitor, iar discul soarelui se modelă din adâncurile planetei și se 
ridică spre cerul liber, care căpăta o nuanţă albastră. Şi vorbiră în 
continuare. Acum era Gunnar Larson cel care avea mai multe de spus. 
Încerca să fie cât mai clar, iar Pham îi înregistra cuvintele. Dar poate că 
amineza nu era limba comună perfectă la care se gândise; nu înţelegea 
o bună parte din ea. 

În cadrul discuţiei, puseră la punct afacerea: întreaga aparatură 
medicală de pe lista lui Pham, în schimbul localizatoarelor lui Larson. 
Avură în vedere și alte articole — o mostră a insectelor care cântau la 
mijlocul eclipsei dar discuţia decurse lin. Ambele părți aveau atâtea 
avantaje... iar Pham era copleșit de celelalte lucruri aflate de la Larson, 
de sfaturile care puteau fi inutile, dar răspândeau mirosul înțelepciunii. 


Călătoria la Trygve Ytre se dovedise una dintre cele mai profitabile 
din cariera sa de comerciant, dar conversaţia cu misticul ytric, purtată 
în mediul negru-roşiatic, fusese cea care se întipărise mai adânc în 


memoria lui Pham Nuwen. Ulterior, avusese convingerea că Larson îi 
dăduse o substanţă psihoactivă, altfel nu l-ar fi putut influența atât de 
ușor. Dar... poate că nu avea importanţă. Gunnar Larson avusese idei 
bune, cel puţin acelea pe care Pham le înțelesese. Grădina şi senzaţia de 
pace care o înconjura, acelea erau lucruri intense, impresionante. Întors 
de pe Trygve Ytre, Pham înţelesese pacea pe care o răspândea o 
grădină vie, înţelesese puterea simplei aparenţe a înţelepciunii. Cele 
două se puteau îmbina. Biologicul era întotdeauna o marfă dificilă... dar 
acum putea deveni și altceva. Esenţa noilor Qeng Ho va fi etica ființelor 
vii. Fiecare vehicul care putea susține un parc ar trebui să aibă unul. 
Qeng Ho vor aduna cele mai însemnate fiinţe vii cu fanatism, așa cum 
procedau cu tehnologia. Acea parte din sfatul bătrânului fusese deosebit 
de clară. Qeng Ho vor avea reputaţia că înţeleg fiinţele vii, că sunt 
atașați etern de natură. 

Aşa se născuse tradiția parcului și a bonzaiului. Parcurile dădeau 
bătaie de cap, dar de-a lungul mileniilor scurse de la călătoria pe 
Trygve Ytre ajunseseră cea mai profundă și mai iubită tradiţie Qeng Ho. 

Și Trygve Ytre și Gunnar Larson? Larson murise cu milenii în urmă, 
desigur. Civilizaţia ytrică nu supraviețuise nici ea omului. Străbătuse o 
eră de aplicare a legii universale și de teroare distribuită. Foarte 
probabil, chiar localizatoarele lui Larson îi grăbiseră sfârșitul. Nici 
înțelepciunea, nici caracterul său de nepătruns nu fuseseră de folos 
lumii sale. 

Pham se foi în hamac. Amintirea lui Larson şi a planetei Ytre îl 
tulbura întotdeauna. Timp irosit... cu excepţia nopţii de acum. În 
noaptea asta avea nevoie de starea care urmase acelei întâlniri. Avea 
nevoie de amintirea chinestezică a manipulării localizatoarelor. Camera 
trebuie să se fi umplut de ele. Care era tiparul de mișcare şi dispoziţie a 
trupului care le-ar determina să-i vorbească? Pham își acoperi mâinile 
cu învelitoarea hamacului. Pe dinăuntru, degetele începură să lucreze 
pe o tastatură imaginară. Sigur că așa ceva era prea evident. Până nu 
intra în legătură cu ele, tastele nu aveau efect. Oftă, îşi schimbă din nou 
ritmul respirației și al pulsului... și retrăi senzaţia de înfiorare din 
primele sesiuni de comunicare cu localizatoarele Larson. 

O lumină de un albastru palid, o nuanţă de albastru mai clară decât 
oricare alta, clipi la marginea câmpului său vizual. Pham întredeschise 


pleoapele. În cameră era întuneric ca în miez de noapte. Lumina 
panoului de hibernoterapie era prea slabă ca să reliefeze culorile. Nu se 
mișca nimic, doar hamacul plutea lin în suflul ventilatorului. Lumina 
albastră venise din altă parte. Din interiorul nervului optic. Pham 
închise ochii, repetând exercițiul de respirație. Lumina albastră 
pâlpâitoare reapăru. Era efectul unui fascicul sintetizat al unui sistem de 
localizatoare, ghidându-le pe cele descoperite de el la tâmplă și în 
ureche. Pe măsură ce comunicarea avansa, efectul se dovedi precar, cu 
nimic mai impresionant decât scânteile aleatorii pe care majoritatea 
oamenilor le ignoră tot timpul. Sistemul era programat să se dezvăluie 
cu multă prudenţă. De data asta Pham ţinu ochii închiși și nu schimbă 
ritmul respirației, nici pulsul calm. Îndoi două degete în palmă. Trecu o 
secundă. Lumina pâlpâi din nou, în semn de răspuns. Pham tuși, 
aşteptă, își mișcă braţul drept, doar așa. Pâlpâitul se repetă: o dată, de 
două ori, de trei ori... era un tren de impulsuri, numărând binar pentru 
el. Răspunse folosind codurile pe care le setase cu multă vreme în 
urmă. 

Trecuse de modulul întrebare/răspuns. Intrase în sistem! Luminile 
care tremurau în spatele ochilor lui erau stimuli aproape aleatorii. Îi vor 
trebui niște kilosecunde ca să ajusteze rețeaua localizatoarelor la 
precizia unui asemenea display. Nervul optic era, pur și simplu, prea 
mare, prea complex pentru imagini clare instantaneu. Nu-i nimic. 
Reţeaua comunica acum cu el în siguranţă. Vechile personalizări ieșeau 
la iveală. Localizatoarele îi stabiliseră parametrii fizici; de acum înainte, 
putea vorbi cu ele în orice fel. Mai erau aproximativ trei megasecunde 
din garda lui actuală, timp destul să facă strictul necesar, să invadeze 
rețeaua flotei și să-și născocească o nouă acoperire. Cum va suna? Ceva 
rușinos, da. Un motiv ruşinos pentru care „Pham 'Trinli” a făcut pe 
bufonul atâţia ani. O poveste cu care Nau și Brughel să facă legătura și 
pe care s-o folosească împotriva lui. Care anume? 

Un zâmbet i se furișă pe chip. Zamle Eng, fie ca sufletul tău de negustor 
de sclavi să putrezească în lad. Mi-ai provocat atâta durere. Poate îmi faci 
un bine după moarte. 

„Ora de ştiinţă pentru copii.” Ce denumire nevinovată! Ezr reveni din 
lunga sa perioadă inactivă ca să descopere că devenise coșmarul lui 
personal. Qiwi a promis; cum a putut permite să se întâmple așa ceva? Dar 
orice spectacol în direct era un circ mai mare decât cel de dinainte. 

Cel de astăzi putea fi cel mai rău. Cu puţin noroc, putea fi și ultimul. 

Ezr îşi făcu de lucru prin barul lui Benny cam cu o mie de secunde 
înainte de spectacol. Până în ultima clipă, avusese de gând să-l 
urmărească din cameră, dar masochismul învinsese. Își găsi loc prin 
mulțime și ascultă pălăvrăgeala în liniște. 

Barul lui Benny devenise centrul existenței lor în punctul L1. 
Funcţiona de şaisprezece ani. Benny însuşi urma un ciclu de gardă de 
douăzeci și cinci la sută; el şi tatăl lui se ocupau de bar, ajutaţi de Gonle 
Fong şi alţii. Vechiul tapet făcuse bășici pe alocuri, iar în unele părți, 
iluzia tridimensională se distrusese. Nimic din bar nu era oficial; fusese 
fie însușit ilegal din alte locuri din norul L1, fie produs din diamant, 
gheață și zăpadă. Ali Lin crease chiar o matrice de fungi, care permitea 
cultivarea unui soi de lemn incredibil, cu fibre şi ceva ce semăna cu 
inelele de creștere. La un moment dat, în lunga perioadă de absenţă a 
lui Ezr, barul și pereţii fuseseră protejaţi cu panouri de lemn închis, 
lustruit. Era un spaţiu confortabil, asemănător cu unul creat de Qeng 
Ho... 

Pe mese erau gravate numele unor persoane pe care poate nu le 
văzuse de ani de zile, oameni ale căror gărzi nu se suprapuneau cu ale 
sale. Imaginea de deasupra barului era un exemplar permanent 
actualizat al graficului de gărzi al lui Nau. Ca în majoritatea situațiilor, 
emergențţii foloseau notaţiile Qeng Ho standard. O singură privire la 
grafic și vedeai câte megasecunde — de timp obiectiv sau personal — 
mai sunt până te întâlneşti cu o anumită persoană. 

În perioada inactivă a lui Ezr, Benny îmbunătăţise Graficul de Gărzi. 
Acum arăta data actuală de pe planeta păianjenilor, în notația Trixiei: 
60//21. Al 21-lea an al actualei generaţii de păianjeni, adică al 


şaizecilea ciclu solar de la întemeierea unei dinastii sau a alteia. Printre 
Qeng Ho circula o zicală: „Ştii că ai stat prea mult când începi să 
folosești calendarul localnicilor.” 60//21. Douăzeci și unu de ani de la 
Reaprindere, de la moartea lui Jimmy Diem și a celorlalți. După cifra 
generaţiei și a anului, urmau numărul de zile și data în „ore” și „minute” 
în limba ladille, un sistem în baza șaizeci, pe care traducătorii nu 
catadicsiseră să-l explice niciodată. lar acum, oricine venea la bar știa 
să citească datele respective la fel de ușor ca sistemul cronologic Qeng 
Ho. tiau precis în ce secundă va începe spectacolul Trixiei. 

Spectacolul Trixiei. Ezr scrâşni tare din dinţi. Un spectacol public cu 
sclavi. Cel mai rău era că nimănui nu-i păsa de asta. Puțin câte puțin ne 
transformăm în emergenti. 

Jau Xin, Rita Liao și încă vreo şase cupluri — două dintre ele Qeng 
Ho — se îngrămădeau la mesele lor obișnuite, trăncănind despre ceea ce 
se va întâmpla astăzi. Ezr stătea la marginea grupului, fascinat și 
oripilat. În ziua de azi, până și unii emergenți îi erau prieteni. Jau Xin, 
de exemplu. Xin și Liao erau și ei orbiți de moralitatea emergentă, dar 
aveau şi probleme sufleteşti, omenești. Şi, câteodată, când se asigura că 
nu-l vede nimeni, Ezr citea altceva în ochii lui Xin. Jau era sclipitor, cu 
înclinații de savant. Dacă n-ar fi avut noroc cu loteria emergentă, zilele 
lui universitare s-ar fi oprit cu focalizarea. Majoritatea emergenţilor 
dădeau dovadă de gândire dublă, dar lui nu-i reușea niciodată. 

— ... atât de teamă că va fi ultimul spectacol. 

Rita Liao arăta sincer tulburată. 

— Nu te întrista, Rita. Nici măcar nu știm dacă e o problemă serioasă. 

— De asta să fii sigură. 

Gonle Fong apăru de sus, alunecând cu capul înainte. Împărţi tuturor 
sticle cu „Gheaţă & Diamant”. 

— Cred că deviații... Se uită rușinată la Ezr. Cred că traducătorii au 
clacat, în sfârșit. Reclamele pentru emisiunea asta n-au nicio logică. 

— Nu, nu. Sunt foarte clare. 

Intervenise un emergent, explicând foarte bine ce înseamnă 
„perversiunea defazării”. Nu traducătorii erau de vină, ci neputința 
omului de a accepta bizarul. 

„Ora de ştiinţă pentru copii” fusese una dintre primele transmisii 
vocale traduse de Trixia și ceilalți traducători. Corespondenţa formelor 


audio cu cele scrise și traduse anterior fusese un triumf. Primele 
spectacole, cele de acum cincisprezece ani obiectivi, constaseră în 
traduceri tipărite. Fuseseră discutate în barul lui Benny, dar cu același 
interes detașat cu care erau privite cele mai noi teorii ale deviaţilor 
despre Steaua Fluctuantă. Odată cu trecerea anilor, spectacolul 
ajunsese popular în sine. Bine. Dar la un moment dat, în ultimele 
cincizeci de megasecunde, Qiwi Lin lucrase mult cu Trud Silipan. Tot la 
nouă-zece zile, Trixia și traducătorii ceilalți erau scoși la expoziţie, un 
spectacol în direct. Până acum, în garda asta, Ezr nu schimbase două 
vorbe cu Qiwi. Mi-a promis că va avea grijă de Trixia. Ce spui cuiva care 
îşi încalcă o astfel de promisiune? Nici acum nu-i venea să creadă că fata 
era o trădătoare. Dar se culca cu Tomas Nau. Poate se folosea de 
„poziția? ei ca să protejeze interesele Qeng Ho. Poate. La sfârşit, toate 
ieșeau numai în beneficiul lui Nau. 

Ezr văzuse patru „reprezentații? până acum. Mai mult decât orice 
traducător uman, mult mai mult decât un sistem de mașinării, fiecare 
deviat punea suflet și făcea apel la limbajul trupului când interpreta. 

„Rappaport Digby” era, în traducere, numele dat de deviaţi gazdei 
emisiunii. (De unde găsesc numele astea idioate? Oamenii încă îşi mai 
puneau această întrebare. Ezr știa că numele proveneau de la Trixia. 
Era unul din puţinele lucruri pe care le putea discuta cu ea, cunoștințele 
lui despre Primul Clasicism. Câteodată îi cerea unele cuvinte noi. De 
fapt, Ezr însuși îi sugerase numele „Digby” cu ani în urmă. Cuvântul se 
potrivise cu un aspect sesizat de ea în trecutul acestui păianjen.) Ezr îl 
cunoştea pe traducătorul care-l juca pe Rappaport Digby. În afara 
spectacolului, Zinmin Broute era un deviat tipic, iritabil, cu idei fixe, 
necomunicativ. Acum însă, întruchipându-l pe păianjenul Rappaport 
Digby, era amabil și guraliv, un profesor răbdător cu copiii... Parcă 
vedeai un zombi animat de sufletul altei persoane. 

Fiecare gardă nouă vedea copiii păianjenilor puţin diferit. La urma 
urmei, majoritatea gărzilor urmau un ciclu de activitate de douăzeci și 
cinci la sută; copiii păianjenilor trăiau patru ani pentru fiecare un an 
trăit de cei din spaţiu. Rita și alți câţiva asociară vocilor imaginile unor 
copii de om. Fotografiile erau împrăștiate pe tapetul barului. Copiii 
imaginari, cu nume alese de Trixia. „Jirlib” era scund, cu păr negru 
zburlit și un zâmbet răutăcios. „Brent” era mai solid, nu atât de tupeist 


ca fratele lui. Benny îi spusese lui Ezr că, mai demult, Ritser Brughel 
înlocuise feţele zâmbitoare ale puștilor cu imaginile unor păianjeni 
adevărați: trupul aproape lipit de pământ, scheletici, cu carcasă solidă — 
copii după statuile văzute de Ezr când asolizase pe Arachna, completate 
cu imagini de rezoluţie slabă captate de sateliţii-spioni. 

Vandalismul lui Brughel trecuse neluat în seamă; nu înțelegea ce se 
ascunde în spatele popularității „Orei copiilor”. Însă Tomas Nau 
înţelegea, evident, și era foarte mulțumit că clienții lui Benny subliniau 
cea mai mare problemă a personalului cu care se confrunta micul lui 
regat. Într-o măsură mai mare decât Qeng Ho, emergenţii se 
aşteptaseră să trăiască în lux. Se așteptaseră ca resursele să fie 
interminabile, ca mariajele planificate acasă să ducă la copii și familii 
aici, în sistemul Fluctuantei... 

Acum, toate acestea se amânaseră. Avem și noi un tabu al defazării. 
Cupluri ca Liao şi Xin nu aveau decât visurile lor pentru viitor — și 
cuvintele şi gândurile copiilor reieșite din traducerea „Orei copiilor”. 

Oamenii constataseră că toți copiii aveau aceeași vârstă încă 
dinainte de spectacolele în direct. Îmbătrâneau cu fiecare an arachnean, 
dar, când apăreau copii noi în spectacol, aveau vârsta celor înlocuiți. 
Cele dintâi traduceri fuseseră lecţii despre magnetism și electricitate 
statică, fără matematică. Mai târziu, se introduseseră metodele de 
analiză și cantitative. 

Cu aproximativ trei ani în urmă, se petrecuse o schimbare discretă, 
remarcată în rapoartele scrise ale deviaţilor și sesizată imediat, 
instinctiv, de Jau Xin și Rita Liao: „Jirlib” şi „Brent? apăruseră în 
spectacol. Fuseseră prezentaţi ca orice alți copii, dar traducerile Trixiei 
îi făceau să pară mai tineri decât ceilalți. Gazda, Digby, nu comentase 
niciodată diferenţa, iar aspectele matematice și științifice în general 
deveniseră mai complexe. 

„Mica Victory” şi „Gokna” erau cele mai noi achiziţii ale distribuţiei, 
noi în garda actuală. Ezr o văzuse pe Trixia în rolul lor. Vocea îi tresărea 
de nerăbdare copilărească; câteodată, pufnea în râs. Fotografiile Ritei îi 
arătau pe cei doi păianjeni drept copii de șapte ani, râzând. Prea se 
potriveau toate la fix. De ce ar trebui să scadă vârsta medie a copiilor 
din emisiune? Benny susținea că există o explicaţie evidentă. „Ora 
copiilor” probabil că avea alt producător. Acum i se atribuia 


omniprezentului Sherkaner Underhill scrierea conţinutului lecţiilor. Și 
Underhill se pare că era tatăl tuturor copiilor nou-veniţi în emisiune. 

Când Ezr revenise din hibernoterapie, spectacolul umplea barul până 
la refuz. Ezr urmărise patru reprezentații, fiecare un film de groază 
pentru el. Apoi, pauză. „Ora copiilor” nu se mai difuzase de douăzeci de 
zile. În schimb, se făcuse un anunț sumbru: „Pe baza numeroaselor 
ipoteze venite din partea ascultătorilor, proprietarii acestui post de 
radio au stabilit că familia lui Sherkaner Underhill practică perversiunea 
defazării. Până la rezolvarea acestei situaţii, emisiunea «Ora de știință 
pentru copii» se suspendă.” Broute citise anunţul cu o voce foarte 
diferită de cea a lui Rappaport Digby. Noua voce era dură, distantă și 
plină de indignare. 

Măcar o dată, stranietatea Arachnei învinsese speranțele deșarte. 
Așadar, tradiția păianjenilor permitea nașterea copiilor numai la 
începutul Soarelui Nou. Generaţiile erau strict separate, fiecare 
mergând prin viață într-un grup de aceeași vârstă. Oamenii doar 
bănuiau motivul acestei tradiţii, dar se pare că „Ora copiilor” mascase 
violarea gravă a unui tabu fundamental. Programul fusese anulat o dată, 
de două ori. Barul lui Benny se întristase şi se golise; Rita spunea că va 
da jos fotografiile alea nevinovate. lar Ezr începu să spere că circul va 
lua sfârşit. 

Dar spera la prea mult. Cu patru zile în urmă, tristeţea se evaporase 
dintr-odată, chiar dacă misterul nu fusese dezlegat. Posturile de radio 
din toată Concordia anunțară că un purtător de cuvânt al Bisericii 
Întunericului se va întâlni cu Sherkaner Underhill într-o dezbatere 
despre „cât de potrivită” este emisiunea. Trud Silipan promisese că 
deviații vor fi pregătiţi, gata să traducă acest nou format de spectacol. 

Acum, ceasul lui Benny număra invers secundele până la ediţia 
specială a „Orei copiilor”. 

La locul său obișnuit, în partea opusă a barului, Trud Silipan ignora 
suspansul. El și Pham Trinli vorbeau în șoaptă. Cei doi erau prieteni de 
pahar constanţi, punând la cale afaceri de proporții care niciodată nu 
duceau nicăieri. Ciudat, am crezut că Trinli e un fanfaron cu gura mare. 
„Localizatoarele magice” nu fuseseră un bluf, Ezr remarcase particulele 
de praf. Nau și Brughel începuseră să le folosească. Pham Trinli aflase 
cumva un secret al localizatoarelor care lipsise din secţiunile cele mai 


ascunse ale bibliotecii flotei. Poate că Ezr Vinh era singurul care-și 
dăduse seama, dar Pham Trinli nu era chiar un măscărici. Ezr înţelegea 
tot mai bine că bătrânul nu era prost deloc. Biblioteca flotei gemea de 
secrete; era normal, într-o arhivă atât de vastă și de veche. Dar un 
secret atât de important să fie cunoscut de acest om... Pham Trinli 
probabil că avea mulți ani în spate. 

— Hei, Trud! strigă Rita, arătând spre ceas. Unde-ţi sunt deviații? 

Tapetul barului arăta în continuare pădurile unei rezervaţii naturale 
de pe Balacrea. 

Trud Silipan se ridică de la masă și pluti în jos, în fața mulțimii. 

— E-n regulă, prieteni. Tocmai am fost anunţat. Radio Princeton a 
început introducerea la „Ora copiilor”. Doamna director Reynolt îi va 
aduce pe deviaţi într-o clipă. Încă se sincronizează cu fluxul de cuvinte. 

Iritarea lui Liao se topi. 

— Excelent! Bună treabă, Trud! 

Silipan făcu o reverență, acceptând osanalele, deşi nu realizase nimic 
remarcabil. 

— Peste câteva momente, ar trebui să aflăm ce ciudăţenii a făcut 
acest Sherkaner Underhill cu copiii lui... Lăsă capul pe-o parte, 
ascultând informaţiile primite pe canalul privat. lată-i pe traducători! 

Pădurea umedă, albastră-verzuie, dispăru. Porțiunea din încăpere în 
care se afla barul propriu-zis păru că se extinde într-una dintre sălile de 
ședințe de pe Hammerfest. Anne Reynolt apăru strecurându-se din 
dreapta, cu silueta distorsionată din cauza unghiului de perspectivă; 
partea aceea de tapet pur şi simplu nu tolera imagini tridimensionale. În 
spatele femeii veniră doi tehnicieni şi cinci deviaţi... persoane 
focalizate. Una dintre ele era Trixia. 

Acesta era momentul când lui Ezr îi venea să urle sau să fugă într-un 
loc întunecos şi să pretindă că lumea nu există. În mod normal, 
emergenții îi ascundeau pe deviaţi în sistemele lor, de parcă s-ar fi 
ruşinat oarecum din cauza lor. În mod normal, emergenţilor le plăcea să 
obţină rezultate de la displayurile computerelor şi de la vizoare, toate 
graficele şi datele filtrate. Benny îi spusese că, la început, spectacolul lui 
Qiwi se rezumase la vocile deviaţilor transmise în bar. Apoi Trud le 
povestise tuturor că traducătorii interpretau propriu-zis un rol şi 
spectacolul deveni vizual. Bineînţeles, deviații nu aveau cum să 


intuiască limbajul trupului dintr-o transmisie audio. Asta nu părea să 
conteze; jocul traducătorilor putea fi o aiureală, dar asta voiau șacalii 
din jurul lor. 

Trixia purta o uniformă largă, de toată ziua. Părul îi flutura pe 
jumătate încâlcit. Ezr i-l întinsese cu pieptenul cu nici 40 de kilosecunde 
mai devreme. Fata se smulse din braţele îngrijitorilor și se prinse de 
marginea unei mese. Se uita în toate părțile şi vorbea singură. Se șterse 
pe obraz cu mâneca de la uniformă și se aşeză pe un scaun fix. Ceilalți 
făcură la fel, arătând la fel de pierduţi. Majoritatea purtau vizoare. Ezr 
știa ce văd și ce aud: transducţia medie a limbii păianjenilor. La atât se 
limita universul Trixiei. 

— Suntem sincronizaţi, doamnă director, o anunţă unul dintre 
tehnicieni pe Reynolt. 

Directorul emergent al Departamentului de Resurse Umane pluti 
încet spre șirul de sclavi, mutându-i pe deviații care se fâțâiau încoace 
şi încolo, din motive pe care Ezr nu le înţelegea. După atâta vreme, știa 
că femeia are un talent special. Era o scârbă cu ochi de piatră, dar știa 
cum să scoată rezultatele maxime de la deviati. 

— În regulă, pune-i la treabă. 

Se ridică, dându-se la o parte din drum. Zinmin Broute se ridicase de 
pe scaun şi vorbea deja cu glasul lui grav de crainic: 

— Sunt Rappaport Digby și vă invit să ascultați „Ora de știință pentru 
copii”... 


Tati îi duse pe toți la postul de radio în ziua aceea. Jirlib și Brent 
stăteau pe partea de sus a mașinii, cu mină de adulți cât se poate de 
serioşi, și semănau destul de mult cu semenii lor normali ca să nu 
atragă atenţia. Rhapsa și Micul Hrunk erau încă destul de mici ca să se 
cațere pe blana lui tati; mai aveau un an până să refuze să li se mai 
spună bebeluşii familiei. 

Gokna și Mica Victory stăteau în spate, fiecare pe stinghia ei. Victory 
se uita afară prin sticla fumurie, la străzile din Princeton. Evenimentul o 
făcea să se simtă de spiță regească. Înclină ușor capul în direcţia surorii 
sale; poate că Gokna era servitoarea ei. 

Gokna pufni îngâmfată. Semănau destul de mult ca să gândească şi 
ea același lucru, ea fiind însă Marele Conducător. 


— Tati, dacă ai emisiune astăzi, noi de ce-am mai venit? 

Tati râse. 

— Păi, nu se ştie niciodată. Biserica Întunericului crede că deţine 
Dreptatea. Dar mă întreb dacă reprezentanta ei cunoaște vreun copil 
defazat. Cu toată indignarea ei, ar putea fi simpatică. Doar n-o să scuipe 
foc spre niște micuţi numai pentru că nu au vârsta potrivită. 

Era o posibilitate. Victory se gândi la unchiul Hrunk, care nu suporta 
ideea familiei lor... dar, în același timp, îi iubea. 

Mașina străbătea străzi aglomerate spre bulevardul din cealaltă parte 
a orașului, care ducea la staţia radio de pe dealuri. Postul Princeton era 
cel mai vechi din oraș — tati zicea că transmitea dinainte de ultima 
perioadă de Întuneric, când era post militar. În generaţia actuală, 
proprietarii construiseră pe fundaţia originală. Şi-ar fi putut muta 
studiourile în oraș, dar făceau caz de măreaţa lor tradiție. Așa că 
drumul la postul de radio era incitant, în jurul unui deal nemaipomenit 
de înalt, mult mai înalt decât cel pe care locuiau ei. Afară, se mai vedea 
chiciură pe pământ. Victory se împinse pe stinghia lui Gokna şi se 
aplecară amândouă în afară ca să vadă mai bine. Iarna era în toi şi se 
apropiau Anii de Mijloc ai Soarelui, dar nu vedeau chiciură decât a doua 
oară în viaţa lor. Gokna întinse o mână spre răsărit. 

— Uite, suntem destul de sus... se văd Colţoasele! 

— Şi e zăpadă pe ele! 

Cele două strigară deodată. Dar sclipirea aceea de o clipă fusese 
doar culoarea chiciurii de dimineaţă. Vor mai trece vreo doi ani până 
când va cădea prima zăpadă în zona Princeton, chiar dacă era miezul 
iernii. Cum ar fi să se plimbe prin zăpadă? Cum ar fi să cadă în nămeți? 
Preţ de-o clipă, cele două meditară la întrebări, uitând evenimentele 
zilei — dezbaterea de la radio care acaparase pe toată lumea, chiar și pe 
general, în ultimele zece zile. 

La început, tuturor puștilor, mai ales lui Jirlib, le fusese frică de 
dezbatere. 

— E ultima emisiune, le spusese fratele cel mare. Publicul a aflat 
despre noi. 

Generalul venise de la Comandamentul Teritorial special ca să le 
spună că nu aveau motiv de îngrijorare, iar tati se va ocupa de plângeri. 
Dar nu le spusese și că se va relua emisiunea. Generalul Victory Smith 


era obișnuită cu ședințele de informare a soldaţilor și ofițerilor. Gokna și 
Victory se gândiră că panica legată de emisiune o agita pe mami mai 
mult decât orice aventură din timpul războiului din umbra trecutului. 

Tati era singurul care nu căzuse pradă mâhnirii. 

— Asta aștept de atâta vreme, îi spuse lui mami, când ea veni de la 
Comandamentul Teritorial. De mult era cazul să ieşim în public. 
Dezbaterea asta va scoate multe la iveală. 

Despre aceleași idei vorbea și mami, dar în gura lui tati sunau mai 
vesele. În ultimele zece zile, se jucase cu fetele mai mult decât altădată. 

— Voi sunteți expertele mele în dezbaterea asta, deci îmi pot petrece 
toată vremea cu voi, făcându-mi sârguincios datoria în același timp. 

Se clătinase leneş într-o parte și-n alta, pretinzând că lucrează la o 
treabă invizibilă. Bebelușilor le plăcuse la nebunie, iar Jirlib și Brent se 
molipsiră până și ei de optimismul tatălui lor. Generalul plecase în sud 
cu o seară înainte; ca de obicei, avea mult mai multe griji pe cap, în 
afara problemelor de familie. 


Vârful Dealului Radioului depășea vârfurile copacilor. Arbuști scunzi 
de grozamă acopereau pământul în jurul parcării circulare. Copiii ieşiră 
din mașină, mirându-se de răcoarea care încă se simțea în aer. Mica 
Victory simţi o arsură necunoscută în toate căile respiratorii, de parcă... 
de parcă se forma chiciură în ele. Se putea așa ceva? 

— Haideţi, copii. Gokna, nu te holba. 

Tati şi cei doi fii mai mari conduseră ceata pe vechile trepte late ale 
clădirii. Piatra era scobită și nelustruită, ca și cum proprietarii voiau ca 
oamenii să creadă că reprezintă o tradiţie străveche. 

În interior, pereţii erau decoraţi cu fotografii imprimate, portrete ale 
proprietarilor și ale inventatorilor radioului (aceleași persoane, în cazul 
de faţă). Toti, în afară de Rhapsa și Hrunk, mai văzuseră clădirea. Jirlib 
și Brent participau la program de doi ani, luând locul copiilor normali 
când tati cumpărase franciza emisiunii. Amândoi păreau mai mari decât 
erau în realitate, iar Jirlib avea inteligența unui adult. Nimeni nu le 
bănuise adevărata vârstă. Tati se cam enervase din cauza asta. 

— Vreau ca păianjenii să-și dea seama singuri, dar sunt prea proști ca 
să se gândească la adevăr! 

Așa că, în cele din urmă, le aduse pe Gokna și pe Mica Victory în 


emisiune. Fusese distractiv să te prefaci mai bătrân cu niște ani, să te iei 
după scenariile stupide pe care le foloseau în emisiune. lar domnul 
Digby era simpatic, chiar dacă nu era un savant adevărat. 

Cu toate acestea, și Gokna și Mica Victory aveau voci foarte tinere. 
Până la urmă, cineva se îndoise de seriozitatea tuturor emisiunilor 
difuzate la radio, dându-și seama că pe la urechile ascultătorilor se 
flutura un tip abominabil de perversiune. Însă Radio Princeton era 
proprietate particulară și, mai important, deţinea propria zonă spectrală 
şi beneficia de interferenţe cu benzile apropiate. Proprietarii erau 
păianjeni din generaţia 58, care încă-și numărau banii. Dacă Biserica 
Întunericului nu iniţia un boicot eficient din partea ascultătorilor, Radio 
Princeton avea să menţină „Ora copiilor”. Așa s-a ajuns la ideea unei 
dezbateri. 

— A, doctor Underhill, ce plăcere! 

Madame Subtrime ieși clătinându-se din cubicului ei. Directoarea 
postului era numai picioare şi mâini ascuţite, cu corpul doar o idee mai 
mare decât capul. Gokna și Viki se prăpădeau de râs imitând-o. 

— Nici nu vă închipuiţi cât interes a stârnit dezbaterea. Transmitem și 
pe Coasta de Reaprindere, iar emisiunea va fi reluată pe unde scurte. 
Fără exagerare, avem ascultători pretutindeni 

Fără exagerare... Pe ascuns, Gokna o îngână strâmbându-se. Cât se 
poate de serioasă, Viki se făcu că n-o vede. 

Tati înclină din cap spre directoare. 

— Mă bucur că sunt atât de popular, doamnă. 

— Da, da, într-adevăr! Sponsorii se omoară între ei pentru pauzele 
publicitare. Pur și simplu se omoară. Zâmbi către copii. Am aranjat să 
urmăriți emisiunea din cabina inginerilor. 

Știau toți ce însemna asta, dar o urmară ascultători, ascultând-o cum 
vorbește ca o moară stricată. Niciunul nu știa ce credea Madam 
Subtrime despre ei. Jirlib susținea că nu-i proastă deloc, că moara 
stricată era de fapt o numărătoare de bani. „Ştie până la ultimul bănuţ 
cât se câștigă de pe urma paingilor bătrâni, dacă șochezi publicul.” 
Poate, dar Viki o simpatiza oricum și chiar îi ierta glasul piţigăiat și 
vorbăria. Prea mulţi oameni se cramponau de propriile convingeri şi nu 
știau ce înseamnă flexibilitatea. 

— Didi e de serviciu la ora asta. O cunoaşteţi. 


Madame Subtrime se opri la intrarea în cabina inginerilor. De-abia 
atunci observă bebeluşii scoțându-și capul din blana lui Underhill. 

— Vai de mine, dar chiar aveţi de toate vârstele, nu-i așa? Eu... O să 
fie în siguranţă cu copiii dumneavoastră? Nu știu cine altcineva ar putea 
avea grijă de ei. 

— E în regulă, doamnă. Am de gând să-i prezint pe Rhapsa și pe 
Micul Hrunk reprezentantei Bisericii. 

Madame Subtrime îngheţă. În clipa următoare, picioarele și mâinile îi 
înlemniră deodată. Era prima oară că Viki o vedea cu adevărat 
surprinsă. Apoi trupul i se relaxă într-un zâmbet moale, larg. 

— Dr. Underhill! V-a mai spus cineva că sunteţi un geniu? 

Tati îi zâmbi și el. 

— Nimeni n-a avut un motiv atât de serios... Jirlib, ai grijă să rămână 
toată lumea în cameră cu Didi. Dacă voi dori să ieşiţi, vă dau de știre. 

Micuţii urcară în cabina inginerilor. Pe stinghia ei obișnuită, Didire 
Ultmot se apleca asupra comenzilor. Un perete de sticlă groasă separa 
încăperea de studioul de înregistrare. Era izolată acustic și nici nu se 
vedea nimic prin ea. Copiii se apropiară de sticlă. Cineva se cocoțase 
deja pe scenă. 

Didire le făcu semn din mână. 

— E reprezentanta Bisericii. A venit cu o oră mai devreme. 

Didi se purta ca de obicei, puţin nerăbdătoare. O tânără atrăgătoare, 
de douăzeci şi unu de ani, nu neapărat sclipitoare, ca unii studenţi de-ai 
lui tati, dar deşteaptă. Era tehnician-șef la Radio Princeton. La 
paisprezece ani, fusese operator în orele de maximă audienţă și se 
pricepea la electrotehnică la fel de bine ca Jirlib. Da fapt, voia să devină 
inginer electronist. Toate acestea ieșiseră la iveală la prima întâlnire cu 
Jirlib şi Brent, la prima lor emisiune. Viki își aminti ce ciudat se purtase 
Jirlib când le povestise despre întâlnirea aceea; băiatul o venerase pe 
Didire. Pe atunci, ea avea nouăsprezece ani, iar el doisprezece... însă 
era mare pentru vârsta lui. Didi își dăduse seama că era defazat după 
numai două emisiuni. Considerase surpriza drept o insultă deliberată, 
personală. Bietul Jirlib umblase câteva zile de parcă ar fi avut picioarele 
rupte. Dar îi trecuse; la urma urmei, în viitor avea să fie respins și mai 
urât. 

Îi trecuse și lui Didire. Câtă vreme Jirlib se ţinea la distanţă, se purta 


politicos cu el. Și, câteodată, când uita, era mai amuzantă decât orice 
persoană din generaţia actuală pe care o cunoștea Viki. Când nu se 
aflau în studio, le lăsa pe Viki și pe Gokna să stea pe stinghia ei, ca s-o 
vadă cum reglează butoanele. Didi era foarte mândră de panoul ei de 
comandă. Arăta la fel de complicat ca unele aparate din Casa de pe 
Deal, doar că avea cadru de lemn, nu de tablă. 

— Ce hram poartă cucoana asta de la Biserică? întrebă Gokna. 

Ea și Viki îşi lipiseră ochii principali de peretele din sticlă. Sticla era 
atât de groasă, încât multe culori nu treceau prin ea. Străina cocoțată în 
studio putea foarte bine să fie moartă, în ciuda nuanțelor de infraroșu 
îndepărtat. 

Didi scutură din umeri. 

— O cheamă Onorata Pedure. Vorbește caraghios. Cred că-i ocultă. 
Vedeţi șalul ăla de cleric pe care-l poartă? Nu daţi vina pe ceea ce 
vedeți din cabina de emisie: e într-adevăr foarte închis, are cele mai 
închise nuanțe de roșu. 

Hmm. Scump. Mama avea o uniformă de gală la fel, numai că puţini 
o vedeau purtând-o. 

Un zâmbet malițios străbătu înfățișarea lui Didi. 

— Fac pariu c-o să vomeze când vede bebeluşii din blana tatălui 
vostru. 

De unde atâta noroc? Când, peste câteva secunde, apăru Sherkaner 
Underhill, Onorata Pedure se crispă în sutană. În clipa următoare, 
Rappaport Digby ţopăi prin studio și luă o cască. Digby se ocupa de 
„Ora copiilor” de la bun început, dinainte de a veni Jirlib și Brent. Era 
un excentric, iar Brent susținea că făcea parte dintre proprietarii 
postului de radio. Viki nu-l credea, nu după felul în care-l punea la punct 
Didi. 

— Atenţie, toată lumea! Vocea lui Didi se auzi amplificată. La auzul 
cuvintelor vorbitorului, tati și Onorata Pedure își îndreptară amândoi 
ţinuta. Începem în cincisprezece secunde. Sunteţi gata, maestre Digby, 
sau să simulez o pană de emisiune? 

Digby stătea cu nasul vârât într-un teanc de notițe. 

— N-ai decât să râzi cât vrei, dar timpul de emisie e scump. Într-un fel 
sau altul, voi... 

— Trei, doi, unu... 


Didi își opri difuzorul și întinse o mână lungă și ascuţită în direcţia lui 
Digby. 

Păianjenul începu să vorbească imediat, de parcă până atunci ar fi 
stat ca pe spini. Rosti curgător, cu obișnuitul glas demn, marca emisiunii 
de peste cincisprezece ani: 

— Sunt Rappaport Digby și vă invit să ascultați „Ora de știință pentru 
copii”... 


Când traducea, Zinmin Broute nu se mai foia şi nu mai tresărea. Se 
uita drept înainte și zâmbea sau se încrunta, exprimând sentimente care 
păreau naturale. Şi poate că erau naturale, pentru o creatură blindată de 
pe Arachna. Din când în când, avea mici ezitări, o pauză în conversia 
intermediară. Foarte rar întorcea capul, poate când o replică importantă 
apărea decentrat pe vizorul lui. Dar, dacă nu ştiai ce să cauţi, individul 
vorbea la fel de fluent ca orice crainic care-și citește notițele în limba 
maternă. 

Broute-Digby începu cu un scurt istoric elogios la adresa emisiunii, 
apoi descrise necazul abătut asupra ei în ultimele zile. „Defazare”, 
„odrasle perverse”. Broute turuia cuvintele de parcă le știa de când 
lumea. 

— În această după-amiază, reluăm emisiunea, aşa cum am promis. 
Acuzaţiile aduse în ultimele zile sunt grave. Doamnelor și domnilor, 
aceste acuzații sunt adevărate în sine. 

Urmă o pauză dramatică de trei secunde, apoi: 

— Așadar, dragi prieteni, poate vă întrebaţi cum de am avut curajul — 
sau neobrăzarea — să revenim. Pentru a vă răspunde, vă rog să ascultați 
ediția din după-amiaza aceasta a „Orei copiilor”. Continuarea emisiunii 
depinde în mare măsură de reacțiile dumneavoastră la ceea ce veți auzi 
astăzi... 

Silipan pufni. 

— Ce avar ipocrit! 

Xin și ceilalți îi făcură semn să tacă. Trud alunecă lin și se așeză 
lângă Ezr. Se mai întâmplase și altădată; credea că, dacă Ezr stă la 
margine, înseamnă că vrea să-i asculte analiza. 

Dincolo de tapet, Broute îi prezenta pe invitaţii la dezbatere. Silipan 
își ancoră un computer de genunchi și-l deschise. Era un instrument 


emergent grosolan, dar avea suport deviat și asta îl făcea mai eficient 
decât orice aparat creat de Omenire. Apăsă tasta Explicaţie și primi 
informaţii de la un glas subțire: „Oficial, Onorata Pedure reprezintă 
Biserica Întunericului. În realitate...” Vocea din computerul lui Trud se 
opri; probabil că hardware-ul scotocea prin bazele de date. „... Pedure e 
o străină pe teritoriul Concordiei. Probabil e agent al guvernului 
Frăției.” 

Xin se uită în jur, pierzând şirul vorbelor lui Broute-Digby. 

— Futu-i, ăștia sunt niște fundamentaliști înrăiți. Underhill știe chestia 
asta? 

Vocea din computerul lui Trud răspunse: 

— E posibil. „Sherkaner Underhill?” are legături strânse cu 
comunicațiile de securitate din Concordia... Până acum, nu am 
descoperit trafic de mesaje militare care să analizeze dezbaterea, dar 
civilizaţia păianjenilor nu are automate moderne. E posibil să ne scape 
niște amănunte. 

Trud se adresă computerului: 

— Am o sarcină de fundal de prioritate redusă pentru tine. De ce s-ar 
interesa Frăția de dezbatere? Se uită la Jau şi scutură din umeri. Nu știu 
dacă o să primim răspuns. Se cam aglomerează treburile. 

Broute mai avea puţin și termina prezentările. Pe Onorata Pedure o 
interpreta o oarecare Xopi Reung, o emergentă mignonă. Ezr îi știa 
numele de pe listele de serviciu și din discuţiile cu Anne Reynolt. Mă 
întreb dacă mai ştie cineva de aici cum o cheamă. Jau şi Rita sigur nu știau. 
Trud, da, aşa cum un păstor din epoca primitivă știa cum le cheamă pe 
oile lui. Xopi Reung era tânără; fusese scoasă din hibernoterapie ca să 
înlocuiască ceea ce Silipan numea un „rateu provocat de senilitate”. 
Reung era de gardă de patruzeci de megasecunde. Răspundea de 
învăţarea altor limbi vorbite de păianjeni, mai ales oculta. Şi era a doua 
pe lista celor mai buni traducători din limba „standard” vorbită în 
Concordia. Într-o zi, putea foarte bine s-o depăşească pe Trixia. Într-o 
lume normală, Xopi Reung ar fi fost un intelectual de elită, renumită în 
sistemul ei solar. Dar fusese aleasă de Loteria Comandorilor. Dacă Xin, 
Liao şi Silipan duceau un trai conştient, Xopi Reung făcea parte din 
automatele din pereţi, invizibilă, cu excepţia unor circumstanţe speciale. 

Xopi Reung rosti: 


— Mulţumesc, maestre Digby. Radioul din Princeton se mândrește că 
ne oferă timp pentru această discuţie. 

Cât făcuse Broute prezentările, lui Reung îi fugiseră ochii în toate 
direcţiile, ca o pasăre speriată. Poate că nu avea vizorul reglat sau 
prefera să-și distribuie replicile importante pe tot câmpul vizual. Dar 
când începu să vorbească, în priviri i se citi o expresie sălbatică. 

— Nu-i grozavă traducerea, se plânse cineva. 

— Nu uita că e nouă, spuse Trud. 

— Sau Pedure asta vorbește ciudat. Ai zis că e străină. 

Reung-Pedure se aplecă peste masă. Rosti cu glas gros, catifelat: 

— Acum douăzeci de zile, am descoperit cu toţii punga de puroi a 
corupţiei în vorbele pe care milioane de persoane le primeau de ani de 
zile în casele lor, le găzduiau în urechile soților și copiilor lor. 

Aberă în același stil câteva minute, rostind propoziţii încâlcite, 
convinsă că deţine adevărul absolut. Apoi spuse: 

— Așadar se cuvine ca Radioul din Princeton să ne dea ocazia să 
purificăm aerul comunităţii. 

Se opri. 

- Eu... Eu... Eu... 

Parcă nu-şi găsea cuvintele. În clipa următoare își reveni, se foi, lăsă 
capul pe-o parte. Brusc, lovi masa cu palma. Se lăsă în scaun și tăcu. 

— V-am zis că nu-i bună de traducător. 

Cu mâinile și picioarele din față proptite de perete, Viki și Gokna 
reușeau să stea cu ochii lipiţi de sticlă. Era o poziţie incomodă și cele 
două mișunau înainte și înapoi la baza geamului. 

— Mulţumesc, maestre Digby. Radioul din Princeton se mândrește 
că... 

Bla, bla, bla. 

— Se exprimă caraghios, remarcă Gokna. 

— 'Ţi-am zis eu. E străină. 

Didire vorbea distrată. Era ocupată cu reglări de subtilitate ale 
instrumentelor. Nu acorda prea multă atenţie celor spuse în studio. 
Brent urmărea emisiunea impasibil, în vreme ce Jirlib ba se ducea la 
geam, ba mergea cât mai aproape de Didi. Se lecuise să-i dea sfaturi 
tehnice, dar tot îi plăcea să stea în vecinătatea ei. Uneori îi punea câte-o 
întrebare naivă. Așa o determina să-i vorbească, dacă nu avea de lucru. 

Gokna îi zâmbi larg lui Viki. 

— Nu. Am vrut să zic că „Onorata Pedure” vorbește de parcă ar 
spune bancuri proaste. 

- Hm... 

Viki nu era atât de sigură. Pedure purta îmbrăcăminte stranie, 
bineînţeles. Fata nu mai văzuse haine bisericești decât în cărți. O mantie 
fără formă, care cădea drept pe ambele părți ale corpului, acoperindu-l, 
în afară de cap şi burdihan. Dar străina emana o forţă ascunsă. Viki știa 
ce crede lumea despre copiii ca ea. Pedure nu era decât susținătoarea 
permanentă a acestei viziuni, nu? Dar discursul ei sugera ameninţare... 

— Crezi că e convinsă de ceea ce spune? 

— Sunt sigură. De-asta e atât de caraghioasă. Vezi cum zâmbeşte tati? 

Sherkaner Underhill se cocoţase în partea opusă a studioului, 
mângâindu-şi bebeluşii în liniște. Încă nu spusese nimic, dar zâmbea 
discret. Două perechi de ochi se ridicară temători din blana lui. Rhapsa 
și Hrunk nu înțelegeau prea bine ce se petrece, însă arătau speriați. 

— Bieţii bebeluşi, observă și Gokna. Sunt singurii pe care-i poate 


speria. Fii atentă! O să-i arăt un Zece Onoratei Pedure. 

Fugi de la geam la perete, apoi se urcă pe suportul de benzi audio. 
Fetele aveau şapte ani, erau mult prea mari pentru acrobaţii. Ups! 
Stativul nu era fixat. Se depărtă clătinându-se de perete, iar benzile și 
celelalte obiecte conexe alunecară la marginea rafturilor. Gokna ajunse 
în vârf înainte ca altcineva, în afară de Viki, să-și dea seama de ce se 
întâmplă. De acolo sări, apucând partea de sus a geamului. Restul 
trupului se lipi de sticlă cu un pleosc. O clipă, realiză un Zece perfect, 
turtit pe lățimea geamului. De partea cealaltă, Pedure se holba la ea 
stupefiată. Cele două fete se stricară de râs. Nu se întâmpla deseori să-ţi 
reușească un Zece perfect şi să-ți fâlfâie chiloțeii pe sub ochii țintei tale. 

— Termină! Didi şuieră monoton. Mâinile i se mișcau frenetic pe 
reglaje. Asta e ultima oară când mai intraţi în cabina mea, rahați cu 
ochi! Jirlib, treci aici! Spune-le surorilor tale să-și ţină gura sau scoate-le 
de-aici. Nu vă mai înghit prostiile! 

- Da, da. Îmi pare foarte rău. 

Lui Jirlib chiar îi părea rău. Fugi și-o smulse pe Gokna de pe peretele 
de sticlă. În clipa următoare, Brent veni după el, trăgând-o pe Victory. 

Jirlib nu era furios, doar necăjit. O ţinu pe Gokna foarte aproape de 
capul său: 

— Trebuie să faceţi linişte. Măcar o dată, fiți cuminţi. 

Viki își zise că era necăjit pentru că Didi se înfuriase pe el. Dar chiar 
nu avea importanță. Goknei îi pierise cheful de râs. Întinse una dintre 
mâinile pentru mâncat spre burta fratelui ei și șopti: 

— Bine. O să fiu cuminte tot restul emisiunii. Promit. 

În spatele lor, Viki o văzu pe Didi vorbind, probabil că în casca lui 
Digby. Nu auzi ce spunea, dar bărbatul o aprobă tacit. O potolise pe 
Pedure şi acum continua cu prezentarea lui tati. Agitaţia din partea 
aceasta a sticlei nu avusese niciun ecou de partea cealaltă. Într-o zi, 
Viki şi Gokna aveau să dea serios de necaz, dar până la aventura aceea 
mai era mult. 


Xopi se așeză în confuzia generală. De obicei, deviații încercau să 
prezinte spectacolul în timp real. Silipan susţinea că asta nu era decât 
parţial cerința lui, pentru că traducătorilor le plăcea oricum să se 
sincronizeze cu fluxul de cuvinte. Într-un fel, le plăcea să joace. Astăzi 


însă nu se descurcau prea bine. 

În cele din urmă, Broute își reveni şi-i făcu lui Sherkaner Underhill o 
prezentare destul de fluentă. 

Sherkaner Underhill. Îl traducea Trixia Bonsol. Cine altcineva? Ea 
descifrase prima limba scrisă a păianjenilor. Jau îi spusese lui Ezr că, în 
primele spectacole, Trixia jucase toate rolurile: voci de copii, de bătrâni, 
de ascultători care puneau întrebări prin telefon. Mai târziu, deveniseră 
fluenţi și alți deviaţi și se ajunsese la un consens de stil, dar tot ei îi 
reveneau cele mai dificile roluri. 

Sherkaner Underhill: primul nume de păianjen cunoscut. Underhill 
apărea în nenumărate emisiuni de radio. Iniţial, avuseseră impresia că 
era autorul a două treimi din invențiile revoluţiei industriale. Acea 
concepție greșită dispăruse: „Underhill” era un nume obișnuit și, de 
câte ori se făcea trimitere la el, reieșea că un student de-al lui făcea 
toată treaba. Deci tipul probabil că era un birocrat, fondatorul 
Institutului Princeton, unde învățau studenții lui. Dar, de când păianjenii 
inventaseră releele de microunde, sateliții-spioni sugeau un flux 
crescător de secrete naţionale ușor de decriptat. Identificatorul 
„Sherkaner Underhill” apărea în douăzeci la sută din traficul de 
securitate maximă din Concordia. Evident, aveau de-a face cu o 
denumire de instituţie... Evident... până când aflară că Sherkaner 
Underhill avea copii și îi aducea în emisiunea de la radio. Deși nu-l 
descifraseră complet, „Ora copiilor” avea substrat politic. Fără îndoială, 
Tomas Nau urmărea spectacolul din Hammerfest. Oare Qiwi e cu el? 

Trixia vorbi: 

— Mulţumesc, maestre Digby. Sunt foarte fericit că mă aflu aici în 
după-masa asta. E timpul pentru o discuţie deschisă pe marginea 
acestor chestiuni. De fapt, sper că ne ascultă și tinerii — atât cei defazați, 
cât şi ce normali. Ştiu că ai mei mă ascultă. 

Privirea pe care Trixia o îndreptă spre Xopi era una relaxată şi 
încrezătoare. Totuşi, vocea îi tremura ușor. Ezr îi studie chipul. Câţi ani 
avea Trixia acum? Graficele de gărzi complete ale deviaţilor erau strict 
secrete, probabil pentru că mulţi erau ţinuţi activi permanent. [i-ar 
trebui o viaţă să asimilezi cât a asimilat Trixia. Cel puţin în ultimii trei 
ani, de câte ori intra Ezr de gardă, o găsea și pe ea lucrând. Arăta cu 
zece ani mai bătrână decât înainte de focalizare. lar când îl interpreta 


pe Underhill, arăta și mai bătrână. 

Trixia vorbea în continuare: 

— Dar aş dori să corectez un aspect menţionat de doamna Pedure. 
Nu am complotat să ţinem ascunsă vârsta acestor copii. Cei doi fii mai 
mari ai mei, care acum au paisprezece ani, participă la emisiune de 
ceva vreme. E normal să participe, iar din scrisorile pe care le-au primit, 
știu că sunt foarte populari printre copiii generaţiei actuale și părinţii lor. 

Xopi cobori ochii spre masă, la Trixia: 

— Şi asta pentru că nu şi-au declarat vârsta, desigur. La radio nu 
sesizezi diferențele minore. La radio, unele... obscenități... trec 
neobservate. 

Trixia râse: 

— Aşa este. Dar vreau ca ascultătorii noștri să se gândească la asta. 
Cei mai mulți îi simpatizează pe Jirlib, Brent, Gokna și Viki. Faptul că i- 
au cunoscut pe copiii mei „orbeşte”, la radio, demonstrează un adevăr 
care altfel le-ar fi scăpat: defazaţii sunt la fel de decenţi ca toată lumea. 
Repet, nu am ascuns nimic. În cele din urmă... ei, bine, în cele din 
urmă, faptele au devenit atât de clare, încât nu le-a mai putut ignora 
nimeni. 

— Atât de şocante, vreţi să spuneţi. Copiii din al doilea cuib al 
dumneavoastră nu au nici șapte ani. Această obscenitate nici măcar 
radioul n-o poate ascunde. lar când ne-am întâlnit aici, în studio, am 
văzut că aveţi doi nou-născuţi în blană. Spuneţi-mi, domnule, răul pe 
care-l faceţi nu are nicio limită? 

— Doamnă Pedure, care rău? Publicul nostru îi ascultă pe copiii mei 
de peste doi ani. Îi cunosc pe Jirlib, Brent, Viki şi Gokna ca pe nişte 
copii adevăraţi și plăcuţi. Îi vedeţi pe Micul Hrunk și Rhapsa privindu- 
vă de pe umerii mei... Trixia se opri pentru a-i da timp celeilalte să 
arunce o privire. Ştiu că vă doare să vedeţi bebeluşi care mai au atât de 
mult până la Anii Palizi. Dar peste un an sau doi vor fi destul de mari ca 
să vorbească și am de gând ca „Ora copiilor” să-i includă pe copiii mei 
de toate vârstele. De la o emisiune la alta, publicul nostru va constata 
că acești micuţi sunt la fel de merituoși ca aceia născuţi la sfârşitul 
Anilor Palizi. 

— Absurd! Planul dumneavoastră va reuși numai dacă vă lingușiți 
treptat pe lângă persoane cumsecade, obligându-i să accepte 


renunțarea la moralitate, până când... 

— Până când...? întrebă Trixia, zâmbind amabil. 

— Până când... Până când... 

Ezr observă că, în spatele vizorului pe jumătate șters, Xopi se holba 
disperată. 

— Până când persoanele cumsecade îi vor tolera pe împuţiţii ăia 
născuţi aiurea, pe care-i cari în spinare! 

Se ridică de pe scaun și începu să dea din mâini în direcţia Trixiei. 

Trixia zâmbea în continuare. 

— Într-un cuvânt, draga mea Pedure, „da”. Chiar și dumneavoastră 
înțelegeți că ar putea fi acceptaţi. Dar copiii defazaţi nu sunt niște 
împuţiți. Nu au nevoie de o primă perioadă de Întuneric ca să 
primească un suflet. Sunt ființe care pot deveni păianjeni adorabili prin 
puterile lor. Pe măsură ce vor trece anii, „Ora copiilor” va demonstra 
tuturor acest lucru, poate și ție. 

Xopi se așeză. Semăna foarte mult cu un participant la o dezbatere 
care a încasat un bobârnac și caută o altă linie de atac. 

— Văd că apelul la decenţă nu are niciun ecou în dumneavoastră, 
domnule Underhill. Şi s-ar putea ca printre ascultătorii noștri să existe 
fiinţe slabe de înger care trec la perversiune din cauza abordării 
dumneavoastră treptate. Oricine are înclinații imorale, cu asta suntem 
amândoi de acord. Dar avem și înclinații morale, înnăscute. Tradiţia ne 
îndrumă pe care dintre cele două să le urmăm... dar văd că tradiţia nu 
valorează nimic pentru cei ca tine. Eşti om de știință, nu-i așa? 

— Hm, ba da. 

— Și unul dintre Cei Patru Călători prin Întuneric? 

— ... Da. 

— Publicul nostru poate nu-și dă seama că o persoană atât de distinsă 
se află în spatele „Orei copiilor”. Eşti unul dintre cei care au văzut 
Miezul Întunericului. Pentru tine, nimic nu mai e un mister. 

Trixia vru să replice, dar Xopi-Pedure se băgă peste ea: 

— Asta, după părerea mea, explică mare parte din defectul tău. Eşti 
orb la efortul generaţiilor anterioare, la descoperirea treptată a ceea ce 
e fatal și sigur printre păianjeni. Legea morală există din anumite 
motive, domnule! Fără ea, cei harnici și strângători vor fi prădaţi de 
leneși la sfârşitul Anilor Palizi. Fără ea, cei inocenți în adâncul sufletelor 


lor vor fi masacrați de prima trezire. Toţi ne dorim lucruri mari, dar 
unele dintre ele sunt cele mai distructive dintre toate dorinţele. 

— Ceea ce ați spus ultima oară e adevărat, doamnă Pedure. Ce 
urmăriți să demonstraţi? 

— Că regulile există din anumite motive, mai ales cele împotriva 
defazaţilor. În calitate de Călător prin Întuneric, tratați lucrurile cu 
lejeritate, dar și dumneavoastră trebuie să ştiţi că Întunericul e marele 
purificator. V-am ascultat copiii. Astăzi, înainte de a intra în emisie, i-am 
urmărit în cabina de emisie. Secretul dumneavoastră e scandalos, dar 
nu e de mirare. Cel puţin unul dintre ei — cel numit Brent? — e cretin, nu- 
i aşa? 

Xopi se opri, dar Trixia nu-i răspunse. Privea fix; nu se agita să țină 
pasul cu replicile datelor din straturile intermediare. Dintr-odată, Ezr 
sesiză cea mai stranie schimbare de perspectivă, ca o schimbare 
lăuntrică, dar infinit mai intensă. Nu era determinată de cuvintele 
traducătoarelor, nici de emoția din spatele lor. Era... liniștea. Pentru 
prima oară, Ezr realiză că un păianjen e o ființă, o ființă care poate fi 
rănită. 

Liniştea se prelungi câteva secunde. 

Chicoti Silipan. 

— Asta confirmă multe presupuneri. Păianjenii puiază cu nemiluita și 
pe urmă Mama Natură omoară puii slabi în perioada de Întuneric. 
Ingenios. 

Liao făcu o grimasă. 

- Da, probabil. Puse mâna pe umărul soţului ei. 

Zinmin Broute sparse tăcerea brusc: 

— Maestre Underhill, vreţi să răspundeţi la întrebarea Onoratei 
Pedure? 

— Da. Vocea Trixiei tremura mai tare decât înainte. Brent nu e cretin. 
Nu vorbește mult şi învaţă altfel decât alţi copii. Glasul se înveseli, se 
simți chiar un zâmbet. Inteligența e un lucru remarcabil. Eu văd în 
Brent... 

Xopi o întrerupse: 

— Eu văd în Brent ratatul defazat clasic. Dragi prieteni, știu că puterea 
Bisericii se clatină în această generaţie. Au loc atâtea schimbări, iar 
vechile tradiţii sunt considerate tiranice. În vremurile trecute, un copil 


ca Brent se năștea numai în cătunele împădurite, unde se practicau 
dintotdeauna barbarismul și perversiunea. În vremurile trecute, era uşor 
de explicat: „Părinţii au fugit de Întuneric, lucru pe care nici animalele 
nu l-ar fi făcut. L-au adus pe bietul Brent pe lume ca să trăiască o viaţă 
de handicapat câţiva ani, și demni sunt ei de ură pentru cruzimea lor.” 
Dar în vremurile noastre, un intelectual ca Underhill — o mișcare din cap 
în direcţia Trixiei — e cel care comite un asemenea păcat. Te face să iei 
tradiţia în râs, iar eu trebuie să lupt împotriva lui cu propriile lui motive. 
Uitaţi-vă la copilul ăsta, maestre Underhill. Câţi alţii ca el ai mai făcut? 

Trixia: 

— Toți copiii mei... 

— A, da. Fără îndoială că au mai existat și alți rataţi. Noi știm de șase. 
Câţi mai sunt? Îi omori pe cei de-a dreptul nereușiţi? Dacă lumea se ia 
după perversiunea dumitale, civilizaţia va muri înainte de următoarea 
perioadă de Întuneric, sufocată de hoarde de paingi neizbutiţi şi 
monstruoși. 

Pedure continuă în aceeași manieră o vreme. De fapt, ea venea cu 
plângeri concrete: deformaţii congenitale, suprapopulare, omoruri 
impuse, revolte în refugii la începutul Întunericului — toate acestea ar 
urma să se întâmple dacă ar exista o mișcare favorabilă nașterilor 
defazate. Xopi turui până când rămase fără respirație. 

Broute se întoarse către Trixia-Underhill. 

— Şi replica dumneavoastră? 

Trixia: 

— O, e bine să poţi da replica. 

Trixia zâmbea din nou, vorbind pe un ton la fel de lejer ca la 
începutul emisiunii. Dacă Underhill fusese dat peste cap de atacul la 
adresa fiului său, poate că discursul prelung al Pedurei îi dăduse timp 
să-şi revină. 

— Mai întâi de toate, toți copiii mei trăiesc. Nu am decât şase. Asta nu 
ar trebui să mire pe nimeni. E greu să concepi copii defazaţi. Sunt 
convins că știe toată lumea. De asemenea, e foarte greu să hrănești 
bebeluşi defazați până când le cresc ochii. Natura preferă într-adevăr ca 
puii să se nască înainte de lăsarea Întunericului. 

Xopi se aplecă în față, vorbind cu glas puternic: 

— Luaţi aminte, prieteni! Underhill tocmai a recunoscut că a comis o 


crimă împotriva naturii! 

— În niciun caz. Evoluţia ne-a determinat să supraviețuim și să 
prosperăm în Natură. Dar vremurile se schimbă... 

Xopi, pe ton sarcastic: 

— Deci vremurile se schimbă? Știința te-a făcut un călător prin 
Întuneric, iar acum ești mai puternic decât Natura? 

Trixia râse: 

— O, încă fac parte din Natură. Chiar și înainte de nașterea 
tehnologiei. Ştiai că acum zece milioane de ani, soarele parcurgea un 
ciclu mai scurt decât un an? 

— Fantezii. Cum ar putea creaturile să trăiască... 

— Într-adevăr, cum? Zâmbetul Trixiei se lărgi şi în glas i se strecură o 
undă de triumf. Dar datele despre fosilele dezgropate sunt foarte clare. 
Acum zece milioane de ani, ciclul era mult mai scurt și variaţia în 
strălucire mult mai slabă. Nu era nevoie de refugii și hibernare. Pe 
măsură ce ciclul lumină-întuneric s-a prelungit și a devenit mai 
neprielnic, toate creaturile supraviețuitoare s-au adaptat. Îmi închipui că 
a fost un proces anevoios. Au fost necesare multe schimbări majore. Și 
acum... 

Xopi o întrerupse tăind aerul cu mâna. Oare inventa gesturile sau i le 
sugera transmisiunea păianjenilor? 

— Chiar dacă nu sunt fantezii, tot n-au fost încă demonstrate. 
Domnule, nu te voi contrazice în privinţa evoluţiei. Există oameni de 
bun-simţ care cred în ea, dar eu o consider pură speculație, nu baza 
deciziilor de viaţă și moarte. 


— Ura! Punct câştigat de tati! 

Cocoţate deasupra lui Brent și Jirlib, cele două fete schimbară 
comentarii șoptite. Când Didire nu se uita, strâmbau din burtă către 
Onorata Pedure. După Zecele acela nu obţinuseră nicio reacţie, dar se 
simțeau bine să-i arate cucoanei ce părere aveau despre ea. 

— Nu-ţi face griji, Brent. Tati o să-i vină de hac lui Pedure asta. 

Brent fusese mai tăcut decât de obicei. 

— Am ştiut că se va întâmpla așa. Nu era destul de greu? Acum tati va 
trebui să dea explicaţii şi despre mine. 

De fapt, tati mai că se pierduse când Pedure îl făcuse pe Brent cretin. 


Viki nu-l văzuse niciodată atât de disperat. Dar acum recupera terenul 
pierdut. Viki crezuse că Pedure era o neștiutoare, dar știa unele lucruri 
de care îi pomenea tati. Nu-i nimic. Onorata nu era atotcunoscătoare; în 
plus, tati are dreptate. 

Şi acum trecuse cu adevărat la atac: 

— E ciudat că tradiţia nu acordă mai multă atenţie trecutului, doamnă 
Pedure. Nu-i nimic. Schimbările aduse de știință în actuala generaţie vor 
fi atât de importante, încât mai bine mă folosesc de ele ca să dau 
exemple. Natura a impus anumite strategii... ciclul generaţiilor e una 
dintre ele, sunt de acord cu asta. Dacă nu le-ar fi impus, noi n-am fi 
existat. Dar gândeşte-te la ce s-a irosit, doamnă. Toți copiii noștri sunt 
în același stadiu de viață în fiecare an. Odată depășit acest stagiu, 
instrumentele cu care învaţă zac nefolosite până vine generaţia 
următoare. Nu mai e nevoie de atâta risipă. Știința... 

Onorata Pedure scoase un hohotit fluierat, plin de sarcasm și uimire. 

— Deci o recunoști! Plănuiești ca defazarea să ajungă un mod de 
viaţă, nu un păcat izolat. 

— Dar bineînţeles! sări tati. Vreau ca oamenii să știe că trăim într-o 
eră diferită. Vreau ca oamenii să aibă libertatea de a face copii în orice 
etapă a soarelui. 

— Da. Intenţionezi să ne invadezi. Spune-mi, Underhill, ai deschis 
deja școli secrete pentru defazaţi? Există deja sute sau mii de odrasle ca 
ale tale, care așteaptă să le acceptăm? 

— Păi, nu. Până acum, nu am găsit tovarăși de joacă pentru copiii 
noștri. 

În decursul anilor, toţi copiii își doriseră prieteni de joacă. Mama îi 
căutase, dar zadarnic. Gokna și Viki trăseseră concluzia că defazaţii 
trebuie să fie foarte bine ascunși... sau foarte rari. Uneori, Viki se 
întreba dacă nu cumva erau blestemate; tare greu găseai pe cineva ca 
ele. 

Onorata Pedure se lăsă pe stinghie, zâmbind aproape prietenos. 

— Acest lucru mă bucură, maestre Underhill. Există oameni de bună- 
cuviinţă și în vremurile noastre, iar perversiunea ta e rară. Totuşi, „Ora 
copiilor” continuă să fie populară, deși cei născuţi normal au acum 
peste douăzeci de ani. Emisiunea ta e o ispită care nu exista înainte. În 
consecinţă, schimbul nostru de păreri este extrem de important. 


— Într-adevăr, așa consider şi eu. 

Onorata Pedure lăsă capul pe-o parte. Afurisit noroc! Cucoana își 
dăduse seama că tati vorbea serios. Dacă îl făcea să se lanseze în 
speculaţii... ajungea pe un teren alunecos. Rosti următoarea întrebare 
pe un ton sincer curios: 

— Mi se pare, domnule Underhill, că înţelegi legea morală. O 
socoteșşti, poate, ca pe legea artei creative, menită să fie încălcată de 
marii gânditori ca tine? 

— Mari gânditori! Aiurea! 

Dar întrebarea aprinse imaginaţia lui tati, abătându-l de la retorica 
persuasivă. 

— Ştii, Pedure, nu m-am gândit niciodată la legile morale din punctul 
ăsta de vedere. Ce idee interesantă! Sugerezi că ar putea fi ignorate de 
cei care au... Ce? Înclinaţie înnăscută spre bunătate? Doar nu... Deși 
mărturisesc că sunt un ignorant când vine vorba de argumente morale. 
Îmi place să mă joc şi-mi place să gândesc. Călătoria prin Întuneric a 
fost o aventură distractivă, dar în aceeași măsură importantă pentru 
efortul de război. Știința va determina o modificare remarcabilă în 
viitorul apropiat al neamului păianjenilor. Mă distrez extraordinar cu 
aceste lucruri și vreau ca publicul — inclusiv experţii în gândirea morală 
— să înţeleagă consecințele acestei schimbări. 

— Așa este, spuse Onorata Pedure. Sesizai sarcasmul numai dacă 
ascultai cu urechi suspicioase, cum făcea Mica Victory. Și are cumva 
știința de gând să înlocuiască Întunericul, marele purificator şi marea 
taină? 

Tati făcu gesturi de ignorare cu mâinile pentru mâncat. Părea să fi 
uitat că vorbește la radio. 

— Ştiinţa va face Întunericul la fel de inofensiv ca noaptea care vine la 
sfârşitul fiecărei zile. 

În cabina de emisie, Didi chiui scurt. Era pentru prima oară când 
Viki o auzea reacționând la transmisiile pe care le supraveghea. 
Dincolo, în studio, Rappaport Digby stătea ţanţoș, de parcă i-ar fi înfipt 
cineva o suliță în dos. Tati nu observă, iar replica Pedurei veni calmă, de 
parcă discutau dacă va ploua sau nu: 

— O să trăim și-o să muncim pe toată perioada Întunericului, ca şi 
cum ar fi doar o noapte lungă? 


— Da! La ce crezi că se referă toate discuţiile despre puterea 
nucleară? 

— Atunci vom fi cu toții Călători prin Întuneric, nu vor mai exista 
mistere, nu vor mai exista refugii în care să se odihnească mintea 
păianjenilor. Ştiinţa se va ocupa de toate. 

— Prostii! Pe lumea asta mică, nu va mai exista beznă. Întuneric, da, 
va fi întotdeauna. leși la plimbare diseară, doamnă Pedure. Priveşte în 
sus. Suntem înconjurați de Întuneric, mereu vom fi. Și, aşa cum 
Întunericul nostru e înlocuit, odată cu trecerea vremii, de un Soare Nou, 
tot așa un Întuneric mai mare e înlocuit de milioane și milioane de stele. 
Gândeşte-te! Dacă ciclul soarelui nostru a fost mai demult mai scurt de 
un an, atunci înseamnă că și mai demult soarele a strălucit tot timpul. 
Am studenţi care sunt convinşi că majoritatea stelelor sunt exact ca 
soarele nostru. Vrei un refugiu trainic, pe care păianjenii să se poată 
baza? Pedure, există un refugiu în cer, și acest refugiu se întinde la 
nesfârșit. 

Şi așa, tati porni în călătoria lui spaţio-temporală. Până și absolvenţii 
se plictiseau când începea s-o ia razna; numai un grup de nebuni 
dedicați se specializa în astronomie. Era un domeniu cu susu-n jos. 
Pentru majoritatea oamenilor, ideea că niște lumini stabile, ca stelele, ar 
semăna cu soarele reprezenta un salt de credinţă mai mare decât cerea 
orice religie. 

Digby şi Onorata Pedure ascultau cu gura căscată în timp ce tati își 
aprofunda teoria prin extrapolări tot mai îndrăznețe. Lui Digby îi 
plăcuse întotdeauna partea științifică a emisiunii, iar de data asta era ca 
hipnotizat. Pedure, în schimb... șocul îi trecuse repede. Fie că mai 
auzise teoria lui tati, fie că o abătea de la drumul pe care voia ea să 
meargă. 

Ceasul din cabină arăta că se apropie orgia mesajelor comerciale 
care încheiau întotdeauna emisiunea. Se pare că tati va avea ultimul 
cuvânt... însă Viki era convinsă că Onorata Pedure se uita la ceas mai 
intens decât la orice alt obiect din studio, așteptând clipa strategică 
aleasă cu precizie. 

Atunci reprezentanta clerului își trase microfonul mai aproape și 
vorbi destul de tare ca să-i întrerupă lui Sherkaner șirul gândurilor. 

— Foarte interesant, dar colonizarea spaţiului dintre stele se va 


petrece cu siguranță după generaţia actuală. 

Tati făcu un gest de ignorare. 

— Poate, dar... 

Onorata Pedure continuă pe un ton savant și afectat: 

— Deci marea schimbare din vremurile noastre constă doar în 
cucerirea următoarei perioade de Întuneric, cea care încheie acest ciclu 
al soarelui? 

— Corect. Noi — toţi cei care auzim această emisiune — nu vom mai 
avea nevoie de refugii. Aceasta este promisiunea puterii nucleare. Toate 
marile orașe vor avea suficientă energie ca să se încălzească mai mult 
de două secole, până se ridică Întunericul. Așa că... 

— Înţeleg. Deci trebuie planificate construcţii pe scară largă care să 
împrejmuiască orașele? 

— Da, şi fermele. Şi va trebui să asigurăm... 

— Deci acesta este și motivul pentru care vrei încă o generaţie de 
adulți. De asta insiști asupra nașterilor defazate. 

— Păi, nu tocmai. E doar o caracteristică a noii si... 

- Deci Concordia va intra în următoarea perioadă de Întuneric cu 
sute de milioane de Călători prin Beznă. Dar cu restul lumii cum 
rămâne? 

Tati parcă își dădu seama că era condus spre ape tulburi. 

— A... dar alte țări cu tehnologie avansată ar putea proceda la fel. 
Cele mai sărace își vor păstra refugiile convenţionale și se vor trezi mai 
târziu. 

Pedure își puse oțel în glas, întinzând, în sfârșit, capcana: 

— „Se vor trezi mai târziu.” În timpul Marelui Război, patru Călători 
prin Întuneric au doborât cea mai puternică naţiune din lume. În 
următoarea perioadă de Întuneric, vor exista milioane de asemenea 
Călători. Asta mi se pare că seamănă foarte mult cu pregătirea celui mai 
crâncen masacru al refugiilor din istorie. 

— Nu, nu e deloc așa. Noi n-am... 

— Doamnă, domnule, îmi pare rău, timpul nostru a expirat. 

— Dar... 

Digby ridică vocea şi acoperi obiecțiile lui tati: 

— Vreau să vă mulțumesc amândurora că aţi fost alături de noi astăzi 
și... bla, bla, bla. 


În studio, Pedure se ridică imediat ce Digby își încheie discursul 
final. Microfoanele erau oprite și Viki nu mai auzea ce se vorbește. 
Reprezentanta clerului schimba amabilități cu crainicul. În partea 
cealaltă, tati arăta foarte nedumerit. Când Onorata Pedure trecu pe 
lângă el, se ridică şi o urmă afară din studio, vorbindu-i cu însufleţire. 
Pedure nu-i oferi decât un zâmbet arogant. 

În spatele lui Viki, Didi regla cea mai importantă parte a transmisiei, 
reclamele. În cele din urmă, întoarse privirea de la butoane. Părea cam 
şocată. 

— Ştii, tati al tău are nişte... idei foarte... stranii. 


Urmă o succesiune de acorduri care puteau fi muzică însoţită de 
cuvintele: „Mâinile ascuţite sunt mâini fericite. Conserve gustoase cu 
desene voioase...” 

Câteodată, reclamele păianjenilor erau atracţia programelor oferite 
de Radio Princeton. Soluţii după năpârlire, farduri de ochi, pantaloni 
mulaţi — înţelegeai la ce folosesc multe produse, deși reclamele nu 
aveau nicio logică. Altele erau doar niște cuvinte fără sens, mai ales 
dacă nu mai auzisei de produsul respectiv sau traduceau traducători de 
rangul doi. 

Astăzi venise rândul lor. Reung, Broute și Trixia stăteau şi se foiau pe 
scaune, deconectaţi de la fluxul de semnale. Îngrijitorii lor apăruseră 
deja ca să-i dea jos de pe scenă. Astăzi, mulţimea din barul lui Benny 
ignora și reclamele. 

— N-a fost așa de distractiv ca emisiunea cu copii, dar... 

— Ai sesizat abordarea despre zborul spaţial? Mă întreb dacă 
afectează Graficul. Dacă... 

Ezr nu era atent la discuţii. Rămase cu ochii aţintiți la perete, iar 
pălăvrăgeala devenise un bâzâit îndepărtat. Trixia arăta mai rău decât 
de obicei. Ochii îi tremurau a disperare. Ezr avusese de multe ori 
aceeași impresie şi tot de atâtea ori îi explicase Anne Reynolt că un 
asemenea comportament nu sugera decât nerăbdarea de a se apuca iar 
de treabă. 

— Ezr? 

O mână îl atinse ușor pe mânecă. Era Qiwi. La un moment dat, în 
timpul spectacolului, se strecurase în bar. O făcuse și altădată. Se așeza 


în tăcere, urmărind reprezentaţia. Acum avea tupeul să se poarte ca o 
prietenă. 

— Ezr, eu... 

— Scutește-mă. 

Ezr îi întoarse spatele. 

Așa că se uita exact la Trixia când se petrecu evenimentul: îngrijitorii 
îl scoseseră pe Broute din încăpere. În timp ce o conduceau pe Xopi 
Reung pe lângă Trixia, ea scoase un țipăt, sări de pe scaun și-i trase un 
pumn în față femeii mai tinere. Xopi se răsuci, smucindu-se din 
strânsoarea îngrijitorului. Se uită mirată la sângele care-i curgea din nas, 
apoi îl șterse cu mâna. Celălalt îngrijitor o prinse pe Trixia, care urla, 
înainte să atace a doua oară. Strigătele ei se furișară pe canalul audio 
general: 

— Pedure rea! Mori! Mori! 

— Vai de mine... Aflat lângă Ezr, Trud Silipan sări de pe scaun și-și 
croi drum spre intrarea în bar. Pe Reynolt o s-o apuce crizele. Tre' s-o 
tund în Hammerfest. 

— Vin și eu. 

Ezr ţâșni frecându-se de Qiwi și plonjă spre ușă. Barul amuţi o clipă, 
apoi oamenii începură iar să vorbească... 

dar, urmându-l pe Silipan, Ezr aproape că nu-i mai auzea. 
Avansară repede spre coridorul principal, ca să ajungă la taxiuri. În 
ecluză, Silipan tastă ceva pe agendă, apoi se răsuci. 

— Voi doi ce vreţi? 

Ezr privi peste umăr și văzu că Pham Trinli venise în urma lor. 

— Trebuie să vin, Trud. Trebuie s-o văd pe Trixia. 

Şi Trinli părea îngrijorat. 

— Asta o să ne strice înţelegerea, Silipan? Trebuie să ne asigurăm 
că... 

— Futu-i! Da, trebuie să ne gândim la consecințe. Bine. Hai cu mine. 
Se uită la Ezr. Dar tu, tu nu ai cu ce să ne ajuţi. 

— Vin și eu, Trud. 

Ezr se pomeni la mai puţin de zece centimetri de Silipan, cu pumnii 
ridicaţi. 

— Bine, bine! Dar să nu-mi stai în drum. 

În clipa următoare, încuietoarea pâlpâi verde. Se îmbarcară și ţâşniră 


din habitat. Conglomeratul era un morman uriaș luminat de soare, de o 
parte a discului albastru al Arachnei. 

— Futu-i! Să se întâmple una ca asta când sunt în partea cealaltă! 
Taxi! 

- Domnule? 

— La Hammerfest, cu cea mai mare viteză. 

În mod normal, ar fi trebuit să gâdile puţin hardware-ul taxiului, dar 
automatul recunoscu vocea și tonul lui Silipan. 

— Să trăiţi! 

Taxiul ţâşni la aproximativ o zecime de g. Silipan și ceilalți căutară 
suporturi și se fixară pe jos. În faţa lor, conglomeratul creştea tot mai 
mare. 

— E nasol de tot, știați? Reynolt o să spună că n-am stat la post. 

— Păi, și ai stat? 

Trinli se fixase chiar lângă Silipan. 

— Bine-nţeles că nu, dar n-ar trebui să conteze. Ce naiba, un îngrijitor 
ar fi trebuit să fie destul pentru toată echipa de traducători căcănari. 
Acum eu o să pic de fraier. 

— Dar Trixia e bine? 

— De ce a explodat Bonsol așa? întrebă 'Trinli. 

— Habar n-am. Ştii că se ceartă și sar la bătaie, mai ales cei din 
aceeași specialitate. Dar acum a pocnit-o damblaua din senin. 

Silipan tăcu dintr-odată. Se uită în vizor câteva momente lungi. 

— O să se rezolve. O să se rezolve. Fac pariu că se mai transmitea de 
la sol. Ştii, un microfon uitat deschis, o eroare în coordonarea emisiunii. 
Poate că Underhill i-a tras una celuilalt păianjen. Asta ar clasifica criza 
lui Bonsol drept „traducere validă”... Fir-ar să fie! 

Silipan era acum foarte îngrijorat, căutând explicaţii întâmplătoare. 
Trinli se prefăcu prea tâmp ca să observe. Zâmbi larg și-l bătu ușor pe 
umăr. 

— Nu te mai ambala. Ştii că Qiwi Lisolet e băgată în înţelegere. Asta 
înseamnă că Nau vrea ca deviații să fie folosiți mai intens. O să spunem 
că erai în habitat şi-mi explicai mie niște amănunte. 

Taxiul execută o răsucire completă, frânând pentru aterizare. 
Conglomeratul și Arachna făcură tumbe pe cer. 


25 


N-o zăriră pe Onorata Pedure când plecară de la radio. Tati era cam 
abătut, dar zâmbi şi râse când micii lui păianjeni spuseră cât de mult le- 
a plăcut cum a vorbit la emisiune. Nici n-o certă pe Gokna pentru 
Zecele ăla. Brent stătu în faţă cu tati în drum spre Casa de pe Deal. 

Gokna și Victory nu prea vorbiră în mașină. Amândouă știau că toată 
lumea se prefăcea. 

Când ajunseră acasă, mai erau două ore până la masă. Bucătăresele 
spuseră că generalul Smith se întorsese de la Comandamentul Teritorial 
şi va lua cina împreună cu ei. Gokna și Viki avură un schimb de priviri. 
Mă întreb ce-i va spune mami lui tati. Cele mai savuroase momente nu vor 
avea loc la cină. Hm... Și ce-i de făcut în restul după-amiezii? Surorile se 
despărţiră, jucându-se de-a mersul în recunoaștere pe coridoarele 
spiralate ale casei. Existau încăperi — nenumărate încăperi — care 
rămâneau mereu închise. 

De la unele dintre ele nu reușiseră încă să fure cheia. Acolo își ţinea 
lucrurile generalul, deşi cele mai importante se găseau la 
Comandamentul Teritorial. 

Viki merse și cercetă în biroul lui tati de la parter și în bufetul 
tehnicienilor, dar foarte scurt. Putea pune prinsoare cu Gokna că tati nu 
se ascundea, dar își dădu seama că astăzi „nu se ascunde” înseamnă 
„greu de găsit”. Trase o tură prin laboratoare, dădu peste urmele tipice 
ale trecerii lui, studenți în diverse faze de confuzie și iluminare subită, 
șocantă. („Zăpăceala Underhill?” îi spuneau studenții: dacă erai 
nedumerit, existau șanse ca tati să fi spus ceva demn de laudă. Dacă te 
pomeneai lămurit brusc, probabil că tati te păcălise și se păcălise şi pe 
el cu o explicaţie facilă.) 

Noul laborator de semnale se găsea aproape de vârful casei, sub un 
acoperiș plin de antene experimentale. Îl prinse pe Jaybert Landers 
coborând treptele. Păianjenul nu prezenta simptomele zăpăcelii 
Underhill. Păcat. 

— Salut, Jaybert. L-ai văzut pe... 


— Da, amândoi sunt înăuntru. 

Arătă cu o mâna peste umăr. 

Aha! Dar Viki nu se strecură imediat pe lângă el. Dacă generalul era 
deja înăuntru, poate că ar trebui să obţină niște informaţii de la distanţă. 

— Ce se mai întâmplă, Jaybert? 

Bineînţeles, Jaybert crezu că întrebarea se referă la munca lui. 

— Afurisită treabă. Azi-dimineață mi-am aliniat antena la legătura 
Comandamentului Teritorial. La început, alinierea a mers, dar pe urmă 
am sesizat perioade de cincisprezece secunde în care parcă ar fi fost 
două staţii pe linia de vizibilitate directă. Am vrut să-l întreb pe tatăl 
tău... 

Viki cobori după el două-trei trepte, scoțând sunete aprobatoare 
când celălalt se lansă într-un discurs neinteligibil despre stagii de 
amplificare şi defecte temporare de aliniere. Sigur că Jaybert fusese 
foarte bucuros să atragă imediat atenţia lui tati și sigur că tati fusese 
încântat să găsească o scuză ca să se pitească în laboratoarele de 
semnale. Dar a apărut mami... 

Viki îl lăsă pe Jaybert la parter, în cubicului său, apoi urcă scările 
înapoi, de data asta ocolind pe la intrarea de serviciu a laboratorului. 
Zări lumină la capătul coridorului. Aha! Ușa era întredeschisă. Auzi 
vocea generalului. Se furișă pe coridor spre ușă. 

— Pur şi simplu nu înţeleg, Sherkaner. Ai o minte strălucitoare. Cum 
poţi să te comporțţi ca un idiot? 

Junioara Victory șovăi, gata să se retragă din coridorul întunecat. N- 
o mai auzise pe mami atât de supărată. O... durea. Dar Gokna ar fi dat 
orice să audă raportul lui Viki. Așa că înaintă cu grijă, și întoarse capul 
într-o parte ca să se uite prin ușa crăpată. Laboratorul arăta așa cum și-l 
amintea, plin de osciloscoape şi aparate de înregistrare de mare viteză. 
Câteva dintre instrumentele lui Jaybert erau descoperite, dar se pare că 
mami sosise înainte ca el și tati să treacă la dezmembrarea lor. Mami 
stătea în faţa lui tati, așa că el n-avea cum s-o vadă cu ochii cei mai 
buni. Și fac pariu că mă aflu aproape de punctul mort al vederii mamei. 

— ... Chiar atât de jalnic am fost? întrebă tati. 

— Da! 

Sherkaner Underhill mai avea puţin și se topea sub privirile de foc 
ale generalului. 


— Nu ştiu. Cucoana m-a prins cu garda jos. Remarca ei despre micul 
Brent... Am ştiut că se va lega de el. Tu și cu mine am vorbit despre 
asta. Am discutat și eu cu Brent. Totuşi, m-a dat gata. M-am pierdut. 

Mami scutură din mână, ignorându-i comentariul. 

— Nu asta a fost problema, Sherk. l-ai dat o replică pe măsură. 
Durerea ta a ieșit la iveală în stilul afectuos, patern, în care te-ai 
exprimat. Cu toate astea, peste câteva minute te-a făcut praf... 

— În afară de partea cu astronomia. N-am spus decât lucruri pe care 
le-am plănuit pentru emisiune în anul viitor. 

— Dar le-ai turuit pe toate deodată! 

— ... Știu. Pedure a început să se exprime ca un individ curios, 
inteligent. Ca Hrunk sau alții de aici, din Casa de pe Deal. A ridicat 
niște chestiuni interesante şi m-a luat valul. Și știi ceva? Chiar și acum... 
Pedure asta e deşteaptă și flexibilă. Dacă aș fi avut timp, cred că aș fi 
convins-o. 

Generalul scoase un hohot ascuţit, plin de amărăciune. 

— Pe Zeul Adâncurilor, ești un prost! Sherk, eu... Mami întinse mâna 
spre tati. lartă-mă. Nici pe subordonații mei nu-i muștruluiesc așa ca pe 
tine. 

Tati scoase un sunet afectuos, ca atunci când vorbea cu Rhapsa sau 
cu Micul Hrunk. 

— Ştii din ce cauză, draga mea. Mă iubeşti la fel de mult ca pe tine. Şi 
știu cât de tare te muștruluiești pe tine însăţi. 

— Dar numai în mintea mea. În tăcere, pe dinăuntru. 

Se făcu liniște o vreme și Mica Victory își dori să fi pierdut concursul 
de recunoaștere cu Gokna. Dar când mami vorbi din nou, o făcu pe un 
ton obișnuit: 

— Amândoi am dat-o în bară. Își desfăcu bagajul și scoase din el niște 
hârtii. Anul viitor, „Ora copiilor” urma să prezinte avantajul şi 
posibilitatea vieţii pe Întuneric, odată cu primele contracte de 
construcție. Ştiam că într-o zi se vor ivi consecinţe de ordin militar, dar 
nu le așteptam atât de repede. 

— Acum vorbim de consecinţe militare? 

— Manevre ostile, cel puţin. Ştii că Pedure este din Ocultia. 

— Bineînţeles. O dă de gol accentul. 

— Acoperirea ei e bună, în parte pentru că e adevărată. Onorata 


Pedure e Prelat de Rangul III în Biserica Întunericului. Dar și agent de 
rang mijlociu în Acţiunea Domnului. 

— Frăția. 

— Exact. Am întreţinut relaţii de prietenie cu oculții de la război 
încoace, dar Frăția vrea să schimbe situația. Deţine deja controlul 
efectiv asupra câtorva state minore. E o sectă legitimă a Bisericii, dar... 

Pe coridor, în spatele micutei Victory, cineva aprinse lumina. Mami 
ridică o mână și rămase nemișcată. Ups! Poate că observase o siluetă 
vagă, crestături și adâncituri familiare în carcasă. Fără să se întoarcă, 
Smith întinse un braţ lung în direcţia celei care trăgea cu urechea. 

— Victory! Închide ușa și treci în camera ta! 

- Da, mamă, rosti junioara cu glas stins, ruşinată. 

În timp ce închidea ușa de serviciu, auzi un ultim comentariu: 

— Fir-ar să fie! Cheltuiesc cincizeci de milioane pe an pe siguranța 
transmisiunilor şi propria mea fiică încearcă să-mi intercepteze 
convorbirile... 


Clinica de sub Hammerfest gemea de lume. Când Pham o vizitase 
înainte, nu-i văzuse decât pe Trud și, din când în când, pe câte un alt 
tehnician și unul-doi „pacienţi”. Astăzi... ei, bine, astăzi o grenadă de 
mână ar fi provocat un haos mai mare printre emergențţi, dar nu cu mult 
mai mare. Ambele unități RMN lucrau. Unul dintre îngrijitori o pregătea 
pe Xopi Reung pentru radiografie; femeia gemea, zvârcolindu-se, în 
ciuda eforturilor lui. Într-un colţ, Dietr Li — fizicianul? — bombănea de 
unul singur, legat. 

Reynolt îşi fixase un picior de un suport din tavan, ca să se apropie 
de unitatea RMN fără să stea în calea tehnicienilor. Nu se uită la ei când 
intrară. 

— În regulă, introducerea e completă. Ține braţele nemișcate. 

Tehnicianul își aduse pacientul în mijlocul camerei. Era Trixia 
Bonsol; se uită în jur, evident, fără a recunoaște pe nimeni, apoi începu 
să suspine disperată. 

— Aţi defocalizat-o! strigă Vinh, împingându-i la o parte pe Trud și pe 
Trinli. 

Dintr-o singură mișcare, Pham se fixă și-l prinse, iar Vinh ricoșă 
înapoi, lovindu-se uşor de perete. 


Reynolt se uită în direcţia lui Vinh. 

— Taci sau ieși afară, îi spuse, apoi mișcă din mână spre Bil Phuong. 
Adu-o pe doctor Reung. Vreau... 

Trecu la jargon. Un birocrat obișnuit i-ar fi scos urgent afară. Lui 
Anne Reynolt chiar nu-i păsa, câtă vreme nu-i stăteau în cale. 

Silipan pluti înapoi la Pham și Vinh. Arăta abătut și posac. 

— Da, ţine-ţi gura, Vinh. Se uită la displayul unităţii RMN. Bonsol e tot 
focalizată. l-am dezactivat doar capacităţile lingvistice. Aşa o să ne fie 
mai ușor s-o... tratăm. 

Se uită nesigur la Bonsol. Femeia se încovrigase atât cât îi permiteau 
legăturile. Suspina încontinuu, disperată și nemângâiată. 

Vinh se zbătu puţin în strânsoarea lui Pham, apoi se calmă, dar 
rămase cu un tremur pe care numai Pham îl simţea. Pentru o clipă, avu 
impresia că Vinh se pregătea să strige, dar băiatul se răsuci, întoarse 
ochii de la Trixia și strânse pleoapele. 

Vocea lui Nau răsună în cameră: 

— Anne? Am pierdut trei fire de analiză de la întrerupere. Ştii 
cumva... 

Reynolt îi răspunse pe tonul cu care i se adresase lui Vinh: 

— Lasă-mi o kilosecundă. Am cel puţin cinci cazuri de virus 
denaturat. 

— Doamne... ţine-mă la curent, Anne. 

Reynolt se adresă imediat altcuiva: 

— Horn! Care-i treaba cu doctor Li? 

— E raţional, doamnă; l-am ascultat. S-a întâmplat ceva în timpul 
spectacolului și... 

Reynolt traversă camera spre Dietr Li, fără a se sinchisi de tehnicieni, 
deviaţi şi aparate. 

— E ciudat. N-ar fi trebuit să apară diafonie între fizică și emisiunea 
radio. 

Tehnicianul lovi încet cardul atașat de bluza lui Li. 

— Jurnalul lui zice că a auzit traducerea. 

Pham observă că Silipan își înăbușea emoţiile. Să fi fost una dintre 
greșelile lui? La dracu! Dacă tipul cădea în dizgrație, cine i-ar mai da 
informaţii despre focalizare? 

Reynolt însă nu-l observă pe tehnicianul care lipsise nemotivat. Se 


aplecă mai aproape de Dietr Li și-i ascultă bolboroseala. 

— Ai dreptate, constată ea. A rămas blocat în discursul păianjenului 
despre Fluctuantă. Nu cred că e denaturat. Ţine-l sub supraveghere și 
anunță-mă dacă o ia razna. 

Alte voci se auziră din perete. Erau focalizate: 

— Laboratorul de la Mansardă douăzeci la sută fază nefuncţional... 
cauză probabilă: reacţii de specialități încrucișate la fluxul audio 1D2738 
„Ora copiilor”... Instabilități neamortizate... 

— V-am auzit. Pregătiţi-vă de închidere. 

Reynolt se răsuci spre Trixia Bonsol. Se uită lung la femeia care 
plângea, cu o privire care îmbina interesul profund cu detașarea totală. 
Brusc, se întoarse spre Trud Silipan și-l săgetă din ochi. 

— Tu! Treci aici. 

Trud ţopăi prin cameră până ajunse lângă ea. 

— Da, doamnă! Da, doamnă! 

Măcar de data asta nu i se ghici sarcasm în voce. Poate că Reynolt 
nu știa ce înseamnă răzbunarea, dar ea dădea sentințele puse în 
aplicare de Nau şi Brughel. 

— Verificam eficiența traducerilor, doamnă, cât de bine o înţeleg 
ignoranțţii — mai exact clienţii din barul lui Benny. 

Reynolt nici nu-i ascultă scuza. 

— Formează o echipă offline. Vreau să se verifice jurnalul doctorului 
Bonsol. 

Se apropie mai mult de Trixia, cercetând-o din priviri. Traducătoarea 
se oprise din plâns. Ghemuită, o scuturau spasmele. 

— Nu cred că pe asta o mai putem salva, adăugă atunci Reynolt. 

Ezr se smuci în brațele lui Pham, gata să înceapă din nou să strige. 
Apoi se uită ciudat la Pham și nu spuse nimic. Pham slăbi strânsoarea 
și-l bătu ușor pe umăr. 

Cei doi urmăreau scena în tăcere. „Pacienţii” veneau și plecau. 
Câtorva li se dezactivară din capacități. Când ieși din unitatea RMN, 
Xopi Reung arăta ca Trixia Bonsol. În ultimele gărzi, Pham avusese 
nenumărate ocazii să-l urmărească pe Silipan la treabă și să-i stoarcă 
informaţii despre proceduri. Aruncase chiar o privire într-un manual de 
focalizare. Dar acum era prima dată când vedea clar cum lucrează 
Reynolt și tehnicienii. 


Se petrecuse ceva groaznic, fără îndoială: denaturarea virusului 
minţii. Încercând să găsească o soluţie, Reynolt deveni mai umană 
decât o văzuse Pham vreodată. Unele aspecte ale misterului se 
rezolvară pe loc. lInterogarea lansată de Trud chiar la începutul 
dezbaterii generase o căutare prin diverse specialități. Acesta era 
motivul pentru care ascultaseră dezbaterea atâţia deviaţi. Analiza lor 
decursese foarte normal câteva sute de secunde, dar, pe măsură ce se 
postau rezultatele, traducătorii începuseră să comunice între ei foarte 
intens. În mod normal, era vorba de consultare, decideau asupra 
cuvintelor pe care le rosteau cu glas tare. De data asta, nu scoseseră 
decât aiureli. Mai întâi Trixia, apoi și ceilalți începuseră s-o ia razna, 
structura creierului lor indicând denaturarea necontrolată a virusului. 
Dezastrul se produsese înainte ca Trixia s-o atace pe Xopi Reung, dar 
atacul fusese doar începutul denaturărilor masive. Indiferent ce anume 
se comunica în rețeaua deviaţilor, se genera o cascadă de izbucniri 
similare. Înainte de evaluarea exactă a situaţiei, erau afectaţi 
aproximativ douăzeci la sută din deviați, virusul din creierul lor scăpând 
de sub control și inundându-i cu substanțe psihoactive și toxine. 

Deviaţii navigatori nu fuseseră afectaţi. Spionii lui Brughel, doar în 
mică măsură. Pham urmărea tot ce făcea Reynolt, încercând să reţină 
fiecare detaliu, fiecare indiciu. Dacă aș putea face şi eu așa ceva rețelei de 
sprijin, dacă oamenii lui Brughel ar putea fi scoşi din funcție... 

Anne Reynolt era peste tot. Fiecare tehnician îi cerea părerea. Ea fu 
aceea care-i salvă pe majoritatea deviaţilor lui Ritser; ea fu aceea care 
reuși reluarea operațiunilor limitate din Mansardă. lar Pham trase 
concluzia că, fără ea, nu s-ar fi recuperat nimic. În sistemul solar 
emergent, colapsul unui deviat era un inconvenient ocazional. Existau 
universităţi care furnizau înlocuitori, sute de clinici pentru focalizarea 
specialiștilor nou-creaţi. Aici, la douăzeci de ani-lumină de civilizația 
emergentă, era altă poveste. Aici, micile defecţiuni puteau scăpa de sub 
control... şi, fără un manager cu calități supraomenești, fără Anne 
Reynolt, operaţiunea lui Tomas Nau s-ar fi dus de râpă. 

Xopi Reung muri la scurtă vreme după ce o scoaseră din unitatea 
RMN. Reynolt lăsă la o parte reluarea activităţii din Mansardă și petrecu 
clipe de agitație maximă cu traducătoarea. De data asta, nu mai avu 
succes. Peste o sută de secunde, virusul denaturat îi afectase trunchiul 


cerebral... iar restul nu mai conta. Reynolt se uită încruntată la trupul 
nemișcat încă o secundă. Apoi le făcu semn tehnicienilor să-l scoată 
afară. 


Pham urmări cum o scoteau pe Trixia din clinică. Trăia; Reynolt 
însăşi mergea în fața celui care o purta. 

Trud Silipan o urmă spre ușă. Îşi aminti brusc de cei doi vizitatori. Se 
întoarse și le făcu semn să-l urmeze. 

— În regulă, Trinli. Spectacolul s-a terminat. 

Silipan era ursuz şi palid. Încă nu se cunoștea cauza exactă a 
denaturării virusului; o interacţiune bizară între deviați. Faptul că Trud 
umblase în reţeaua lor — lansase o interogare la începutul a dezbaterii — 
n-ar fi trebuit să fie altceva decât o simplă utilizare a resurselor. 

Dar pe Trud îl păştea un mare ghinion. Deși nu interogarea lui 
stârnise dezastrul, avea legătură cu el. Într-o operațiune Qeng Ho, 
interogarea ar fi constituit un indiciu suplimentar. Din nefericire, 
emergențţii foloseau metode post-hoc când defineau păcatul. 

Pham și Vinh urcară din măruntaiele habitatului Hammerfest singuri, 
deşi îi însoțeau, fără îndoială, spionii lui Brughel. Vinh tăcea. Într-un fel, 
astăzi primise cea mai mare lovitură de ani de zile, poate de la moartea 
lui Jimmy Diem. Pentru un descendent atât de îndepărtat de Pham, Ezr 
avea un chip prea familiar. Îi amintea de Ratko Vinh tânăr; semăna mult 
cu Sura la față. Nu era un gând plăcut. Poate că subconștientul încearcă 
să-mi spună ceva... Da. Nu doar în clinică, ci de-a lungul întregii sale 
perioade de gardă. Din când în când, puştiul se uita la el... cu o privire 
care sugera mai degrabă cumpănire decât dispreţ. Pham aruncă o 
privire înapoi, încercând să-și aducă aminte cum se comportase 
personajul Trinli. Sigur că era riscant să manifești atâta interes pentru 
focalizare. Dar îl acopereau șmecheriile lui Trud. Nu, şi când stăteau în 
clinică și mintea lui Pham se concentrase exclusiv pe Reynolt şi pe 
enigma Bonsol — și atunci era sigur că nu arătase altfel decât puţin 
năucit, un bătrân șarlatan, îngrijorat că nenorocirea petrecută îi va da 
peste cap înțelegerea făcută cu Trud. Totuşi, acest Vinh îl citise în 
profunzime. Cum reușise? Şi ce era de făcut? 

leșiră din coridorul vertical principal şi o luară în jos, pe rampa care 
ducea la ecluza taxiurilor. Pe tavan, pe pereţi, pe podea, numai frizele 


focalizaţilor. Pe alocuri, pereţii fuseseră subţiaţi. Lumina albastră, lumina 
Arachnei, pătrundea prin cristal, mai închisă, mai deschisă, în funcţie de 
adâncimea scobiturii. Pentru că Arachna era permanent luminată din 
L1 și conglomeratul era menţinut într-o fază fixă față de soare, lumina 
era aceeaşi de ani de zile. Poate că ar fi fost o vreme când Pham Nuwen 
s-ar fi îndrăgostit de arta aceea, dar acum știa cum fusese creată. Gardă 
după gardă, el şi Trud Silipan coborau pe rampă şi-i vedeau pe 
muncitori cioplind. Nau și Brughel storseseră ultima picătură de viaţă 
din deviații fără școli înalte ca să termine lucrarea asta de artă. Pham 
bănui că cel puţin doi muriseră de bătrânețe. Ceilalți muriseră și ei, 
poate în timp ce finisau cioplirea coridoarelor mai neînsemnate. Când 
voi ajunge eu la putere, lucrurile se vor schimba. Focalizarea era o grozăvie. 
Nu trebuia folosită decât la mare nevoie. 

Cei doi străbătură un coridor lateral, cu lambriuri din lemnul produs 
în rezervoare. Fibra făcea vârtejuri line, urmând curba coridorului care 
ducea la apartamentul lui Tomas Nau. 

Şi iat-o pe Qiwi Lin Lisolet. Poate că-i auzise venind. Mai degrabă îi 
văzuse părăsind clinica. În orice caz, îi așteptase destul de mult, pentru 
că stătea cu picioarele pe podea, ca într-un mediu cu gravitație 
normală. 

— Ezr, te rog, nu putem vorbi o clipă? N-am vrut să te simţi rănit de 
spectacolele... 

Vinh plutise înaintea lui Pham, avansând calm. Ridică brusc capul 
când o văzu pe Qiwi. Iniţial, lăsă impresia că va trece pe lângă ea. Apoi 
ea îi vorbi. 

Vinh se împinse cu putere de perete, plonjând cu viteză direct spre 
ea. Era o mișcare de-a dreptul ostilă, ca şi cum ţi-ai plimba pumnul pe 
sub nasul cuiva. 

— Liniștește-te! izbucni Pham și se obligă să stea deoparte, mimând 
neputința. 

Îl mai ţinuse o dată în loc pe băiat în ziua respectivă și, de data asta, 
scena va fi clară pentru spioni. Pe lângă asta, Pham o văzuse pe Qiwi 
lucrând afară. Era într-o formă mai bună decât oricine altcineva din LI, 
o acrobată înnăscută. Poate că nu i-ar strica lui Vinh să afle că nu-și 
putea vărsa nervii pe ea. 

Dar Qiwi nu se apără, nici nu clipi. Vinh se răsuci şi-i trase o palmă 


atât de tare, încât se răsuciră amândoi, mărind distanța dintre ei. 

— Da, o să vorbim! 

Spumega de furie. Se năpusti din nou asupra ei și o pălmui a doua 
oară. Qiwi tot nu se apără, nici măcar nu ridică mâna ca să-şi protejeze 
faţa. 

Pham Nuwen se împinse în faţă fără să mai stea pe gânduri. O voce 
ascunsă într-un colț îndepărtat al minţii sale îl lua în râs, pentru că risca 
masca pe care o purta de ani de zile numai ca să apere o fiinţă 
nevinovată. Dar aceeași voce îl și aplauda. 

Plonjarea lui Pham se transformă într-o piruetă involuntară; fără să 
vrea, îl lovi cu umărul pe Vinh în stomac și-l lipi de perete. Ieşiți din 
câmpul vizual al camerelor, îi trase un cot. În clipa următoare 
impactului, Vinh se pocni cu capul de perete. Dacă s-ar fi aflat în 
coridoarele de diamant cioplit, s-ar fi lovit zdravăn. Dar, cum nu se aflau 
acolo, când Vinh se depărtă de perete, flutură vlăguit din mâini. Din cap 
îi săreau mici stropi de sânge. 

— Bate-te cu cei la fel de tari ca tine, Vinh! Vierme laş și nemernic ce 
ești. Voi, marile familii de comercianţi, sunteţi toate-o apă şi-un pământ! 

Pham se înfuriase într-adevăr, dar și pe el, pentru că-și risca 
acoperirea. 

Vinh își revenea treptat. Se uită la Qiwi, aflată la patru metri distanță. 
Fata îi răspunse cu o privire şocată și hotărâtă deopotrivă. Apoi Vinh se 
uită la Pham și bătrânul se înfioră. Camerele lui Brughel poate că nu 
captaseră toate detaliile încăierării, dar puştiul știu cât de calculat 
fusese atacul lui Pham. Cei doi se fixară o clipă, apoi Vinh se smulse din 
strânsoarea braţelor lui și o luă iute în jos pe rampă, spre ecluza 
taxiurilor. Era retragerea unui bărbat rușinat și bătut. Dar Pham îi 
văzuse privirea; trebuia să ia măsuri în privinţa lui Ezr Vinh. 

Qiwi porni după Vinh, dar se opri după zece metri. Pluti până la 
intersecţia coridoarelor, apoi se uită lung în direcţia în care plecase el. 

Pham se apropie de ea. Ştia că trebuie să dispară de acolo. Fără 
îndoială că acum îl urmăreau mai multe camere și nu se pricepea prea 
bine să-și joace rolul în faţa lui Qiwi. Ce să-i spună ca să poată pleca în 
siguranță? 

— Nu te teme, puștoaico. Vinh nu merită. N-o să se mai lege de tine, 
ţi-o garantez. 


Fata se întoarse cu fața spre el. Doamne, ce mult semăna cu mama 
ei! Nau o exploata gardă după gardă. 

Avea lacrimi în ochi. Pham nu văzu tăieturi sau sânge, dar începeau 
să se formeze vânătăi pe pielea ei închisă. 

— N-am vrut să-l rănesc. Doamne, nu știu ce mă fac dacă Trixia m- 
moare! 

Îşi trecu mâinile prin părul negru, tuns scurt. Matură sau nu, arăta la 
fel de pierdută ca în primele zile după „atrocitatea” Diem. Era atât de 
singură, încât se încredea în treanca-fleanca de Pham Trinli. 

— Când... Când eram mică, îl admiram pe Ezr Vinh mai mult decât 
pe oricine altcineva, în afară de părinţii mei. Se uită la Pham; zâmbi 
tremurat, dureros. Voiam atât de mult să aibă o părere bună despre 
mine. Pe urmă ne-au atacat emergențţii, Jimmy Diem i-a omorât pe 
mama și pe ceilalți... Suntem toţi într-o barcă de salvare foarte mică. 
Nu trebuie să mai moară nimeni. Mișcă iute din cap. Ştiai că Tomas n-a 
mai intrat în hibernoterapie de la masacrul Diem? În toți acești ani, a 
trăit fiecare secundă. E atât de serios, de harnic. Crede în focalizare, dar 
e deschis și altor metode. Îi spunea lui Pham ceea ce ar fi vrut să-i 
spună lui Ezr. Barul lui Benny n-ar exista fără Tomas. Nici comerțul și 
nici bonzaiurile n-ar exista fără el. Încetul cu încetul, îi facem pe 
emergenţi să ne înţeleagă modul de viaţă. Într-o zi, Tomas îi va putea 
elibera pe tata, pe Trixia şi pe toți focalizaţii. Într-o zi... 

Pham vru să întindă mâna şi s-o mângâie. Cu excepţia criminalilor, 
Pham Nuwen era singurul care știa ce se întâmplase cu Jimmy Diem, 
ce făceau Nau și Brughel cu Qiwi Lin Lisolet. Ar trebui s-o mustre 
zdravăn şi să plece, dar nu se simți în stare. În schimb, rămase pe loc, 
stingher și buimac. Da. Într-o zi. Într-o zi, copila mea, vei fi răzbunată. 

Apartamentul lui Brughel și postul lui de comandă se aflau pe Mâna 
Invizibilă. Se întreba deseori cum de găsiseră speculanţii denumirea asta 
perfectă, două cuvinte care să exprime esenţa securităţii. În orice caz, 
Mâna avea fuzelajul cel mai puţin avariat dintre toate navele, Qeng Ho 
sau emergente. Cabinele echipajului de zbor erau solide. Propulsia 
principală probabil suporta o valoare de 1 g câteva zile la rând. De la 
cucerirea comercianților, sistemele de comunicare şi ECM de pe navă 
fuseseră reutilate după standardele focalizaţilor. Aici, pe Mâna Invizibilă, 
Brughel era un fel de zeu. 

Din păcate, izolarea fizică nu te ferea de virusul denaturat. 
Denaturarea era provocată de un dezechilibru emoţional. Adică se 
putea propaga în rețelele de comunicare, deşi asta se întâmpla numai 
între deviaţi care cooperau strâns. Acasă, în lumea civilizată, 
denaturarea era ceva obișnuit, o abatere de nivel mediu, încă un motiv 
să ai disponibili înlocuitori proaspeţi. Aici, la dracu-n praznic, era o 
ameninţare mortală. Ritser aflase despre denaturare odată cu Reynolt, 
dar el nu-și permisese să-i scoată din funcţie pe deviații lui. Ca de 
obicei, Reynolt îi oferea servicii de mâna a doua, dar se descurca. Își 
împărțiseră spionii în grupuri mici, operate separat unele de altele. 
Informaţiile primite erau fragmentate, jurnalele lor necesitau o analiză 
ulterioară temeinică. Dar nu pierduseră nimic important... şi, până la 
urmă, aveau să recupereze toate detaliile. 

În primele douăzeci de kilosecunde, Ritser pierdu trei spioni din 
cauza virusului denaturat. Îl puse pe Omo să-i dezactiveze pe aceia și 
să-i ţină pe restul în funcţie. Cobori pe Hammerfest și discută îndelung 
cu Nau. Se pare că Reynolt pierdea încă cel puţin șase oameni, inclusiv 
o mare parte din traducători. Comandorul se arătă impresionat de 
puţinele pagube suferite de Brughel. 

— Menţine-ţi oamenii în funcţie, Ritser. Anne crede că traducătorii au 
început să ţină cu unul sau celălalt păianjen implicat în dezbaterea aia 
cretină, că denaturarea s-a produs din cauză că a luat amploare 


obișnuita neînțelegere dintre deviați. E posibil, însă dezbaterea a fost 
îndepărtată de centrul focalizării traducătorilor. Imediat ce se 
stabilizează situaţia, vreau să-ţi verifici înregistrările secundă cu 
secundă și să scotocești după evenimente suspecte. 


După alte şaizeci de secunde, Brughel și Nau căzură de acord că 
trecuse criza, cel puţin în ce-i privea pe deviații din departamentul de 
securitate. Sergentul Omo îi puse din nou pe spioni să se consulte cu 
oamenii lui Reynolt, dar printr-o legătură cu buffer. Începu o scanare 
detaliată a trecutului imediat. Într-adevăr, dezastrul afectase 
operaţiunea lui Brughel, deşi foarte scurt. Aproximativ o mie de 
secunde pierduseră complet securitatea emisiei. La o investigație mai 
atentă, reieşi că nu avusese loc nicio transmisie către un sistem exterior: 
secretul lor îndelungat era în siguranță. Local, strigătele traducătorilor 
trecuseră de controale, dar păianjenii nu le băgaseră de seamă; deloc 
surprinzător, din moment ce transmisiile haotice ar fi fost considerate 
zgomot trecător. 

La sfârşit, Ritser fu obligat să tragă concluzia că denaturarea fusese 
un mare ghinion. Însă printre aspectele minore se strecurau amănunte 
savuroase. 

În mod normal, Ritser stătea pe puntea Mâinii Invizibile, care îi oferea 
o perspectivă de control asupra conglomeratului și a Arachnei 
îndepărtate. Cum Ciret şi Marli dădeau o mână de ajutor pe 
Hammerfest, rămaseră numai Tan și Kal Omo să se ocupe de aproape o 
sută de spioni. Aşa că astăzi se făcea şi el că lucrează la detaliile 
operaţiunii împreună cu Omo și Tan. 

— Vinh a acţionat trei semnalizatoare de securitate în garda asta, 
domnule vicecomandor. De două ori în timpul denaturării. 

Plutind deasupra lui Omo, Ritser se uită la deviații de gardă. O 
treime dormeau în scaun. Restul erau scufundaţi în fluxuri de date, 
verificând jurnalele, corelând rezultatele cu focalizații lui Reynolt de pe 
Hammerfest. 

— la să vedem, cu ce-l ai la mână? 

— Acestea sunt imagini analizate de camere în laboratorul lui Reynolt 
și pe un condor vecin cu apartamentul comandorului Nau. 

Imaginile se derulară rapid, reliefate când spionii sesizaseră un 


limbaj al corpului ieșit din comun. 

— Nimic pe faţă? 

Pe fața ascuțită a lui Omo se instală un zâmbet răutăcios. 

— Multe lucruri condamnabile acasă, dar nu sub actualul RdOI. 

— Puteam să jur. 

Încălcarea Regulamentului de Ordine Interioară al lui Nau ar fi fost 
destul pentru ca Vinh să fie îndepărtat imediat din orice teritoriu 
emergent. De douăzeci de ani încoace, comandorul trecea cu vederea 
de câte ori porcii ăștia de speculanţi săreau calul, corupându-i pe cei ce 
respectau legea. La început, Ritser îşi ieșise din minţi. Acum... Acum 
înțelegea. Tomas avea dreptate în multe privinţe. Nu-și mai permiteau 
distrugeri. lar dacă-i lăsau pe oameni să vorbească, obțineau informaţii 
cu grămada, secrete pe care le puteau folosi când se mai strângea laţul. 

— De data asta ce-i diferit? 

— Cele două evenimente se corelează la analiștii Șapte și Opt. 

Şapte şi Opt erau deviații de la capătul primului rând. Poate că 
avuseseră nume în copilărie, dar asta fusese demult, înainte de a intra la 
Academia de Poliţie. Nume neserioase și titluri ca „doctor” se folosesc 
în activităţile civile, nu într-o secţie de poliție serioasă. 

— Vinh e atras de ceva care-i amplifică starea normală de anxietate. 
Uitaţi-vă la direcţia capului. 

Ritser nu înţelese nimic, dar treaba lui era să conducă, nu să 
înţeleagă detalii juridice. Omo continuă: 

— Îl urmărește pe Trinli plin de suspiciune. La fel se întâmplă și pe 
coridor, lângă ecluza de taxiuri. 

Brughel răsfoi indexul video al vizitei lui Vinh pe Hammerfest. 

— În regulă. S-a bătut cu Trinli. L-a hărțuit pe Trud Silipan. 
Doamne... — Brughel nu-și putu reţine râsul — a atacat-o pe târfa lui 
Nau. Dar zici că semnalizatoarele de securitate sunt pentru contact 
vizual și limbajul corpului? 

Omo scutură din umeri. 

— Comportamentul vizibil al individului se potrivește cu problemele 
lui, domnule. 

Deci Qiwi Lisolet a primit două palme chiar în ușa lui Tomas Nau. 
Ritser se pomeni că zâmbeşte la ironia întâmplării. În toţii anii ăştia, 
Tomas o păcălise pe curvuliță. Spălările periodice ale creierului 


ajunseseră momente de desfătare în viaţa lui Ritser, mai ales după ce-i 
văzuse reacția la un anumit material video. Totuși, nu putea să nu-și 
recunoască invidia. El, Ritser Brughel, n-ar fi reușit să susțină o 
mascaradă, nici prin spălarea creierului. Nici pe femeile lui nu știa să le 
păstreze. Cu vreo doi ani în urmă, fusese nevoit să se ducă la Tomas și 
să se dea bine pe lângă el ca să obţină alte păpușele. Ritser le epuizase 
pe cele mai atrăgătoare. Uneori avea noroc, cum avusese cu Floria 
Peres. Ea ar fi sesizat că Qiwi fusese spălată pe creier; inginer chimist 
sau nu, trebuise s-o lichideze. Dar și norocul avea limite... iar Exilul 
avea să dureze încă mulţi ani. Gândul era apăsător și persistent, așa că îl 
alungă hotărât. 

— Bine. Deci tu zici că Şapte și Opt consideră că Vinh ascunde ceva 
ce nu exista în conștiința lui înainte, cel puţin nu atât de intens. 

Acasă, în lumea civilizată, n-ar fi fost nicio problemă. L.-ar fi arestat 
pe infractor și ar fi stors răspunsurile de la el. Aici... Ei, bine, când 
avuseseră aici ocazia de a stoarce răspunsuri, aflaseră extrem de puţine 
lucruri. Prea mulți Qeng Ho aveau blocaje eficiente și prea mulți nu 
puteau fi infectați corespunzător cu virusul minţii. 

Rulă incidentele reliefate. 

— Hm... Crezi că și-a dat seama că Trinli e, de fapt, Zamle Eng? 

Speculanțţii erau nebuni; tolerau orice fel de corupţie, dar îl urau din 
tot sufletul pe unul de-ai lor pur și simplu pentru că făcea comerț cu 
carne vie. Ritser își mișcă buzele a dezgust. Futu-i, cât am decăzut. 
Șantajul era o armă potrivită printre comandori, dar teroarea ar trebui să fie 
de-ajuns pentru indivizi ca Pham Trinli. Răsfoi încă o dată dovezile lui 
Omo. Erau foarte neconvingătoare. 

— Uneori mă întreb dacă nu am stabilit prea jos pragul de declanșare 
al spionilor noștri. 

Omo îi sugerase asta mai demult. Totuşi, sergentul era prea deştept 
ca să-și arate satisfacția. 

— E posibil, domnule. Pe de altă parte, dacă n-ar exista probleme 
asupra cărora să decidă șefii, n-ar mai fi nevoie de oameni adevărați. 

Viziunea unui comandor care conduce un univers de focalizați era 
pură ficţiune. 

— Ştiţi ce mi-aș dori, domnule vicecomandor Brughel? 

— Ce? 


— Să aducem pe Hammerfest localizatoarele acelea independente. 
Nu-i normal ca sistemul de siguranţă din propriul nostru spaţiu să fie 
mai slab decât cel din habitatul Qeng Ho. Dacă incidentele acestea s-ar 
fi petrecut la bordul habitatului, am fi aflat tensiunea lui Vinh, pulsul 
lui... La naiba, dacă s-ar monta localizatoarele pe scalpul subiectului, 1- 
am face și EEG-ul. Cu procesoarele de semnal ale speculanţilor și 
deviații noștri, am putea citi gândurile afurisitului de subiect. 

— Da, ştiu. 

Localizatoarele Qeng Ho erau o îmbunătăţire aproape miraculoasă 
față de fostele standarde de impunere a legilor. Existau sute de mii de 
localizatoare de un milimetru în habitatul speculanţilor, probabil se 
găseau cu sutele în spaţiile deschise din Hammerfest de când Nau 
relaxase regulile fraternității. Nu trebuia decât să reprogrameze sistemul 
utilitar de pe Hammerfest pentru impulsuri de microunde și raza de 
acţiune a localizatoarelor s-ar extinde automat. Ar putea renunța la 
camere şi alte echipamente rudimentare. 

— O să ridic problema din nou în faţa comandorului Nau, spuse 
Brughel. 

Programatorii lui Anne studiau localizatoarele speculanţilor de peste 
doi ani, căutând zadarnic găselnițe ascunse. 

Între timp... 

— Ezr Vinh e din nou la bordul habitatului acum, înconjurat de toate 
localizatoarele pe care le-ai visat. Îi zâmbi larg lui Omo. Redirecţionează 
încă doi spioni spre el. Hai să vedem ce arată o analiză mult mai 
serioasă. 


Ezr depăși criza fără să mai clacheze. De pe Hammerfest plecau 
rapoarte regulate. Virusul denaturat fusese oprit. Xopi Reung și încă opt 
focalizați muriseră. Alți trei erau „foarte afectaţi”. Dar Trixia era marcată 
ca „revenită la serviciu, în stare perfectă”. 

În barul lui Benny se făceau speculaţii peste speculaţii. Rita era 
sigură că denaturarea era un colaps aproape accidental. 

— Îi aduceau în secţia mea din Balacrea tot la doi ani; o singură dată 
am descoperit cauza. E preţul pe care-l plătești pentru relaţia strânsă 
dintre deviați. 

Însă ea şi Jau se temeau că, din cauza virusului denaturat, nu se vor 


mai prezenta nici traduceri audio amânate ale „Orei copiilor”. Gonle 
Fong zise că nu contează, că Sherkaner Underhill oricum a fost înfrânt 
la dezbaterea aceea stranie cu Pedure și că n-o mai aibă ce emisiuni să 
se traducă. Trud Silipan lipsea de la discuţii; poate lucra, măcar acum, o 
schimbare... În compensație, Pham Trinli veni cu amănunte despre 
teoria lui Silipan, zicând că Trixia interpretase o luptă adevărată și că 
asta precipitase denaturarea. Ezr îi ascultă pe toţi împietrit, în tăcere. 

Intra de serviciu peste patruzeci de kilosecunde; se întoarse în 
apartamentul lui mai devreme. Va mai trece o vreme până când va 
putea intra din nou în barul lui Benny. Se întâmplaseră atât de multe 
lucruri, toate rușinoase, dureroase sau periculos de enigmatice. Pluti 
prin cameră în semiîntuneric, pus la prăjit pe frigarea Iadului. Se va 
gândi neputincios la o problemă o vreme... apoi va scăpa în braţele 
alteia, la fel de tulburătoare, și apoi în braţele alteia... pentru ca, în cele 
din urmă, să revină la teroarea celei dintâi. 

Qiwi. Ea era ruşinea lui. O lovise de două ori. Tare. Dacă n-ar fi 
intervenit Pham Trinli, oare aș fi bătut-o în continuare? Prăpastia ororii se 
deschidea în faţa lui, așa cum nu și-o imaginase niciodată. Da, 
întotdeauna se temuse că într-o zi va face o boacănă, va da dovadă de 
laşitate, dar... astăzi descoperise ceva în el, ceva total deplasat. Qiwi 
contribuise la transformarea Trixiei într-o caricatură. Absolut. Dar nu 
era singura. Și, da, Qiwi se bucura de tratament special din partea lui 
Tomas Nau... dar, Doamne, fusese un copil când începuse toată 
grozăvia asta... De ce m-am luat de ea? Pentru că îi dăduse cândva 
impresia că i-ar păsa? Pentru că n-a vrut să riposteze? Pe asta insista 
vocea nemiloasă din subconștient. În esenţă, poate că Ezr Vinh nu era 
doar incompetent și deplorabil, poate era pur şi simplu un gunoi. 
Mintea i se învârti în jurul acestei concluzii, apropiindu-se tot mai mult 
de ea, până când găsi o portiță de scăpare spre... 

Pham Trinli. El era misterul. Trinli acţionase de două ori ieri și în 
ambele dăţi îl ajutase pe Ezr să nu se poarte ca un tâmpit și un 
nemernic şi mai mare. Pipăi crusta de sânge de pe cap, în locul în care 
se lovise când Trinli îl atacase „stângaci” și-l izbise de perete. Ezr îl 
văzuse pe Trinli în sala de gimnastică din habitat. Lucra serios, dar nu 
era într-o formă extraordinară. Nici timpul său de reacţie nu era grozav. 
Dar știa să se miște, să provoace accidente. Privind retrospectiv, își 


aminti și alte ocazii în care Pham Trinli se aflase la locul potrivit... 
Parcul habitatului, imediat după masacru. Ce mi-a spus, de fapt, bătrânul? 
Nu dezvăluise nimic în fața camerelor, nici măcar nu reușise să-i atragă 
atenţia, dar ceva din vorbele sale îi trezise convingerea că Jimmy Diem 
fusese ucis, că nu purta vina pe care i-o punea în cârcă Nau. Pham era 
fanfaron, egoist și incompetent, dar... Ezr răsuci în minte toate detaliile, 
lucruri pe care poate că el le remarca, dar altora le scăpau. Poate că 
avea halucinaţii din cauza disperării. Când pierzi speranţa că vei mai 
găsi o soluţie, nebunia se apropie de tine târâș. Ieri, ceva se rupsese în 
el... 

Trixia. Ea era motivul durerii, al furiei și al temerilor lui. Ieri, Trixia 
fusese la un pas de moarte, cu trupul torturat și convulsionat, ca al lui 
Xopi Reung. Dacă nu mai rău... Îşi aminti expresia ei când ieșise din 
unitatea RMN. Trud spusese că-i anulaseră temporar capacităţile de 
lingvist. Ar fi fost un motiv de disperare să piardă singurul lucru care 
mai avea rost pentru ea. Poate că Trud îl minţise, așa cum, bănuia el, îl 
minţeau în multe privințe Reynolt, Nau și Brughel. Poate că Trixia 
fusese defocalizată pe termen scurt și, privind în jur, se văzuse 
îmbătrânită și înţelesese că i se furase viaţa. lar eu nu voi afla niciodată. 
O voi urmări mai departe, an după an, neputincios, copleșit de mânie şi... 
tăcut. Trebuia să existe cineva pe care să-l lovească, să-l pedepsească... 

Și uite-așa se învârtea frigarea Iadului și ajungea iar la Qiwi. 

Trecură două kilosecunde, apoi patru. Timp destul încât să 
răsucească pe toate părțile probleme fără soluţie. Mai păţise așa de 
câteva ori și fusese oribil. Uneori, frigarea se învârtea toată noaptea. 
Alteori, doborât de oboseală, adormea, iar somnul punea capăt 
chinului. În noaptea asta, când mintea îi fugi a n-a oară la Pham Trinli, 
se enervă. Şi ce dacă era nebun? Dacă nu avea la dispoziție decât 
himere, atunci să pună mâna pe ele! Se sculă şi-şi montă vizorul. Petrecu 
secunde apăsătoare până când trecu de rutina de acces în bibliotecă. 
Încă nu se obișnuise cu interfața I/O emergentă primitivă şi mai 
trebuiau activate opţiunile de personalizare. Dar apoi se luminară 
ferestrele în jurul lui, afișând textul ultimului raport pe care-l pregătea 
pentru Nau. 

Deci, ce știa despre Pham Trinli? Mai ales ce ştia el şi le scăpase lui 
Nau și Brughel? Individul avea abilități neobișnuite în lupta directă, 


adică știa să atace. Şi-și ascundea de emergențţi abilitatea; juca un joc 
cu ei... lar după ziua de azi, probabil știa că Vinh aflase despre acest 
joc. 

Poate Trinli nu era decât un criminal care îmbătrânea și se lupta ca 
să se amestece printre ceilalți și să supraviețuiască. Dar atunci cum 
rămânea cu localizatoarele? Îi dezvăluise lui Tomas Nau secretul lor, iar 
secretul îi crescuse acestuia puterea de o sută de ori. Automatele, cât 
firele de praf, se găseau peste tot. Acolo, pe încheietura degetului, putea 
fi o sclipire de transpiraţie, dar și un localizator. Micile sclipiri şi 
particule raportează poziţia braţelor, a degetelor, unghiul capului. 
Spionii lui Nau le aflau pe toate. 

Asemenea abilități nu apăreau înregistrate în biblioteca flotei, nici la 
nivelurile accesibile cu parole speciale. Așadar, Pham Trinli cunoștea 
secrete îngropate adânc în trecutul Qeng Ho. Şi, foarte probabil, 
elementele pe care i le dezvăluise lui Tomas Nau nu erau decât o 
acoperire pentru... pentru ce? 

Ezr medită la întrebare câteva momente și nu ajunse nicăieri. 
Gândeşte-te la el. Pham Trinli. Un bătăuș bătrân. Cunoştea secrete mai 
importante decât cele din flota Qeng Ho. Foarte probabil, participase 
alături de Pham Nuwen, Sura Vinh şi Consiliul de la Gap la întemeierea 
civilizaţiei Qeng Ho moderne. Nu era imposibil, nici măcar foarte rar. În 
misiunile comerciale prelungi, comercianții parcurgeau o mie de ani în 
timp obiectiv. Părinţii lui Vinh avuseseră unul sau doi prieteni care se 
plimbaseră pe Bătrânul Pământ. Cu toate acestea, era extrem de 
improbabil ca oricare dintre ei să aibă acces la straturile de bază ale 
automatelor Qeng Ho. 

Nu, dacă Trinli era ceea ce sugera judecata morbidă a lui Ezr, atunci 
ar trebui să fie o figură istorică. Cine anume? 

Degetele lui Vinh se mișcară pe tastatură. Sarcina lui actuală era o 
bună acoperire pentru întrebarea pe care voia s-o pună. Nau manifesta 
un interes neobosit față de orice ţinea de Qeng Ho. Vinh trebuia să-i 
scrie rezumate și să propună piste de cercetare pentru deviaţi. Oricât 
de maleabil și diplomat părea Nau, Ezr realizase demult că avea o doză 
de nebunie mai mare decât Brughel. Nau studia pentru a conduce 
cândva. 

Ai mare grijă. Locurile în care voia să caute trebuiau să fie pe deplin 


justificate de cerinţele raportului la care lucra. Colac peste pupăză, 
trebuia să menţină un tipar aleatoriu al unor trimiteri absolut irelevante. 
la să-i vadă el pe spionii ăia cum încearcă să-i descopere adevăratele 
intenții! 

Avea nevoie de o listă: bărbați Qeng Ho, în viaţă la începutul 
civilizației Qeng Ho moderne, care nu fuseseră declarați morţi la 
momentul când expediția comandantului Park plecase de pe Triland. 
Lista se reduse considerabil când îi elimină pe bărbaţii aflați la distanță 
de acest colț al Spaţiului Uman. Se reduse și mai mult când ceru ca ei 
să fi fost prezenţi la Brisgo Gap. Conjuncţia a cinci funcţii booleane, 
rezultatul unei comenzi rostite sau al unui şir de taste apăsate succesiv 
— dar Ezr nu-și permitea ceva atât de simplu. Fiecare funcţie deveni 
parte a unei căutări separate, în sprijinul celor necesare pentru raportul 
său. Rezultatele fură distribuite pe pagini întregi de analiză, un nume 
aici, unul, dincolo. Planetariul plutind pe tavan arăta că peste nici 
cincisprezece kilosecunde zorii vor lumina pereţii apartamentului... dar 
obținuse lista. 

Oare avea vreun rost? Câteva nume, unele fără sonoritate și fără 
relevanță. Funcţiile booleene erau și ele neclare. Reţeaua interstelară 
Qeng Ho era imensă, dintr-un anumit unghi cea mai complexă structură 
din istoria Omenirii. Dar era învechită, neactualizată de ani de zile, de 
secole întregi. lar Qeng Ho se minţeau câteodată între ei, mai ales când 
distanţele erau scurte și confuzia favoriza un avantaj comercial. Câteva 
nume. Câţi și cine anume? Până și scanarea listei mergea extrem de 
încet, altfel spionii ascunși s-ar fi prins imediat. Recunoscu unele 
persoane: Tran Vinh.21, nepotul Surei Vinh și întemeietorul ramurii din 
care făcea parte familia lui Ezr; regele Xen.03, militarul-șef al Surei la 
Brisgo Gap. Xen nu putea fi Trinli. Nu avea decât 120 de centimetri 
înălțime şi cam tot atâta în lățime. Alte nume aparţineau unor oameni 
care nu cunoscuseră faima. Jung, Trap, Park... Park? 

Vinh nu-și putu reţine surpriza. Dacă deviații lui Brughel ar revedea 
înregistrările, s-ar sesiza imediat. Afurisitele de localizatoare probabil 
că-ți luau pulsul, chiar tensiunea. Dacă-și dau seama că sunt uimit, o să 
facă tam-tam. „Pe Zeul tuturor comercianţilor!”, șopti Vinh, afișând 
imaginile și materialul bio pe toate ferestrele. Chiar semăna cu S.J. Park, 
comandantul flotei plecate în misiune spre Steaua Fluctuantă. Își 


amintea de el din copilărie; acel Park nu arătase atât de bătrân... De 
fapt, unele biodate de-ale lui erau vagi. lar datele ADN nu 
corespundeau cu Park cel de mai târziu. Hm... Destul să distragă 
atenţia lui Nau și Reynolt; ei nu aveau experienţa directă a lui Ezr cu 
afacerile de culise ale familiei. Dar S.J. Park de la Brisgo Gap — cu două 
mii de ani în urmă — fusese căpitan de navă. Se însurase cu Ratko Vinh. 
Urmase un scandal legat de un contract de căsătorie neonorat. După 
aceea, nimic. 

Vinh cercetă două piste clare legate de Park, apoi renunţă, așa cum 
faci când afli un amănunt surprinzător, dar nu în stare să dărâme 
universul. Celelalte nume de pe listă... îi luă încă o kilosecundă să le 
parcurgă și niciunul nu suna familiar. Revenea întruna la S.J. Park și se 
panică. Cât de bine mă poate citi dușmanul? Se uită la fotografii cu Trixia, 
cedă în braţele durerii obișnuite; făcea asta deseori, înainte de a se 
duce, în sfârșit, la culcare. Plângea, dar mintea îi lucra febril. Dacă nu se 
înșela în privinţa lui Park, atunci bărbatul avea rădăcini foarte, foarte 
departe în trecut. Nu-i de mirare că părinţii lui îl trataseră altfel decât pe 
un simplu căpitan de navă cu contract. Doamne, poate a călătorit cu 
Pham Nuwen în capătul celălalt al lumii. După Brisgo Gap, după ce 
Nuwen atinsese culmea bogăției, plecase cu o flotă uriașă spre capătul 
opus al Spaţiului Uman. Un fapt tipic pentru Nuwen. Capătul celălalt 
era la cel puţin patru sute de ani-lumină. Detaliile comerciale din 
mediul acela se perimau până când ajungeau aici. lar ruta pe care şi-o 
propusese Nuwen îl ducea prin cele mai vechi regiuni ale Spaţiului 
Uman. După secole întregi de la plecarea lui, rețeaua Qeng Ho raporta 
în continuare progresul Prințului din Canberra, al flotelor sale, când mai 
mari, când mai mici. Apoi relatările se răriseră și de multe ori le lipseau 
informaţiile sigure. Probabil că Nuwen nu și-a îndeplinit scopul nici pe 
jumătate. În copilărie, Ezr și prietenii lui se jucau deseori de-a Prinţul 
Rătăcit. Se puteau imagina diverse finaluri, unele aventuroase, alte 
sumbre, altele — cele mai probabile — presupuneau bătrâneţea și o serie 
de eșecuri în afaceri, nave pierdute din cauza falimentului de-a lungul a 
zeci de ani-lumină. lar flota nu se mai întorsese niciodată. 

Dar o parte din ea s-ar fi putut întoarce. Un om aici, altul, dincolo, sătui 
de o călătorie care-i scoate pentru totdeauna din vremea lor. Cine să 
știe care dintre ei s-a întors? Mai mult ca sigur, S.J. Park știa. Mai mult 


ca sigur, S.J. Park știa sigur cine e Pham 'Trinli și îi protejase identitatea. 
Ce persoană din epoca Brisgo Gap ar putea fi atât de importantă, atât 
de renumită...? S.J. Park fusese loial cuiva din epoca respectivă. Cui? 

Atunci își aminti Ezr că-l auzise pe comandantul Park alegând 
personal numele navei sale portdrapel. Pham Nuwen. 

Pham Trinli. Pham Nuwen. Prinţul Rătăcit din Canberra. 

Și iată ca eu, în sfârșit, am înnebunit complet. Biblioteca i-ar anula 
concluzia într-o secundă. Da, dar asta nu i-ar demonstra netemeinicia; 
dacă avea dreptate, biblioteca s-ar dovedi o minciună rafinată. Da, 
sigur... De asemenea halucinaţii ale disperării trebuia el să se ferească. 
Dacă îţi faci speranţe destul de mari, siguranţa scoate capul. Cel puţin pe 
mine m-a dat jos de pe frigare! 

Era foarte târziu. Se mai uită puţin la fotografiile Trixiei, rătăcind 
printre amintiri triste. În sinea lui, se calmase. N-o să mai apară alarme 
false, dar avea în faţă ani de zile, o viață de căutări răbdătoare. O să 
găsească el o portiță de scăpare și, când o va găsi, va şti că nu e o farsă 
a imaginaţiei. 


Veni somnul și, odată cu el, obișnuitele vise tulburătoare și noul 
sentiment de ruşine, amestecat acum cu nebunia lui recentă. În cele din 
urmă, în timp ce plutea în bezna apartamentului său, îl cuprinse un soi 
de pace. Uită de toate gândurile. 

Atunci urmă alt vis, atât de real, încât nu se îndoi de el decât la 
sfârșit. Luminiţe îi sclipeau în ochi, dar numai când îi închidea. Dacă-i 
deschidea și stătea în capul oaselor, camera se întuneca imediat. Culcat 
pe spate, cu ochii închiși, luminiţele apăreau din nou. 

Îi vorbeau, într-un joc al semnalelor. În copilărie se jucase mult așa, 
țopăind pe-afară din piatră-n piatră. În noaptea asta se repeta întruna 
un singur tipar, iar în starea de visare în care se afla Vinh, înțelesul lui 
ieși la iveală aproape fără efort: 

— MIȘCĂ DIN CAP DACĂ MĂ ÎNTLG... MIȘCĂ... 

Vinh scoase un geamăt de uimire... apoi tiparul se schimbă: 

— TACI TACI TACI... se repeta întruna. Apoi încă o schimbare: 
MIȘCĂ DIN CAP DACĂ MĂ ÎNTLG... 

Și asta era ușor. Vinh mișcă din cap o fracțiune de centimetru. 

— OK. FĂ-TE CĂ DORMI. STRÂNGE PMNL. M$C DGTL ÎN PLM. 


După atâţia ani, conspirația se năștea prea ușor. Nu trebuia decât să 
pretinzi că palma ta e o tastatură și să comunici cu ceilalți conspiratori 
tastând. Normal! Ținea mâinile sub pătură, deci nu-l vedea nimeni! Ar fi 
râs cu gura până la urechi, atât de inteligentă i se părea ideea, dar nu-i 
stătea în fire. Acum era limpede ca lumina zilei cine venise să-i salveze. 
Strânse pumnul și tastă: 

— TE SLT PRNȚ ÎNTLPT. DE CE AI ÎNTRZT ATÂT? 

O vreme, sclipirile încetară. Mintea lui Ezr aluneca ușor într-un somn 
adânc. Apoi: 

— AI ȘTIUT DNTE DE NPTEA ASTA? CE PRST SNT. Încă o pauză 
lungă. PR FT RĂU. AM CRZT CĂ EȘTI DSTRS. 

Vinh dădu din cap pentru sine, puţin mândru. Poate că într-o zi Qiwi 
îl va ierta, Trixia va reveni la o viaţă normală și... 

— OK, tastă Ezr. CTI OMNI AVM? 

— SECRET. NMAI EU ŞTIU. FICRE PTE VB, DAR NU SE CNSC 
ÎNTRE FI. Pauză. NMAI TU AI AFLT ÎN NPT ASTA. 

Aha! Conspirația aproape perfectă. Membrii puteau colabora, dar 
numai Prințul îi putea trăda. Va fi mult mai ușor de acum înainte. 

- SNT FT OBST ACM. VRAU SĂ DRM. VBM MAI TRZ. 

Pauză. Oare atât de ciudată fusese întrebarea lui? Nopțile sunt făcute 
ca să dormi. 

— OK. MAI TRZ. 

Când, în sfârşit, părăsi starea de conştiență, Vinh se cuibări mai 
adânc în hamac și zâmbi în sinea lui. Nu era singur. Și, în toată vremea 
asta, secretul fusese la un pas de el. Uluitor! 


A doua zi de dimineaţă, Vinh se trezi odihnit și cuprins de o bucurie 
stranie. Ei? Ce făcuse ca să merite asta? 

Intră în sacul de duș și se umblu de clăbuci. Ieri fusese o zi sumbră, 
odioasă. Realitatea amară îl pătrunse din nou, dar lent... Da, avusese 
un vis. Nimic ieșit din comun, dar cele mai multe din visele lui îl dureau 
prea tare când își amintea de ele. Comută dușul pe uscare și rămase sub 
jeturile de aer. Ce visase ultima oară? 

Da! Fusese încă unul dintre visele acelea în care evada miraculos, 
dar de data asta n-o sfârșşise rău. Nau și Brughel nu săriseră din 
ascunzătoare în ultimul moment. 


Şi ce armă secretă folosise? Of, obișnuita lipsă de logică a viselor, o 
vrajă care-i transformase mâinile în legături de comunicare cu 
conspiratorul-șef. Pham 'Trinli? Ezr chicoti. Unele vise sunt mai absurde 
decât altele; ce ciudat că acesta din urmă îi dădea o senzaţie de liniște. 

Se îmbrăcă şi porni pe coridoarele habitatului, avansând ca 
întotdeauna în mediul imponderabil — împingea, trăgea, țopăia la colţuri, 
se clătina ca să nu se ciocnească de cei care mergeau mai încet sau în 
alte direcţii. Pham Nuwen. Pham Trinli. Probabil că miliarde de oameni 
aveau același prenume. I se furișară din nou în minte amintirile nopții 
trecute, când căutase în bibliotecă, și nebuniile la care se gândise 
înainte de culcare. 

Dar adevărul despre comandantul Park nu fusese un vis. Când 
ajunse la salonul de zi, se mișca mult mai încet. 

Intră cu capul înainte și-l salută pe Hunte Wen, aflat la ușă. 
Atmosfera era destul de relaxată. Constată imediat că Reynolt îi pusese 
pe deviații ei din nou la treabă; nu se mai înregistrase niciun conflict. Pe 
partea opusă a tavanului, Pham Trinli ţinea un discurs pompos despre 
cauza denaturării şi explica de ce trecuse pericolul. Acesta era acel 
Pham Trinli cu care avea de-a face câteva kilosecunde ori de câte ori li 
se suprapuneau gărzile, în fiecare perioadă activă de după ambuscadă. 
Dintr-odată, visul și căutarea în bibliotecă redeveniră aceeași viziune 
absurdă de dinainte. 

Probabil că 'Trinli îl auzise salutându-l pe Hunte. Moșneagul prefăcut 
se întoarse și aruncă o privire în capătul încăperii, spre Vinh. Nu spuse 
nimic, nu mișcă din cap. Dacă un spion ar fi urmărit exact la cine se 
uită, n-ar fi însemnat nimic. Însă pentru Ezr Vinh momentul acela dură 
o eternitate. În acel moment, bufonul din Pham Trinli dispăruse. Nici 
urmă de fanfaronadă pe chipul lui, doar o forță unică și o recunoaștere 
a conversaţiei lor bizare din noaptea trecută. Nu fusese un vis. 
Comunicarea nu fusese o vrajă. Acest bătrân era cu adevărat Prințul 
Rătăcit din Canberra. 

— Dar e prima zăpadă. Nu vrei s-o vezi? 

Victory scoase un smiorcăit care nu impresionă pe nimeni, în afară 
de fratele ei mai mare. 

— Te-ai mai jucat în zăpadă. 

Da, sigur, când tati i-a dus în excursie departe, în nord. 

— Dar, Brent! Asta e prima zăpadă la Princeton. A zis la radio că le-a 
acoperit pe Colţoase. 

Brent era absorbit de ansamblurile lui de cuie și butuci, suprafeţe 
lucioase care deveneau tot mai complicate. Singur, nu i-ar fi trecut prin 
cap să se furișeze afară din casă. Continuă să lucreze la proiectele lui 
câteva secunde, ignorându-și sora. De fapt, așa se purta Brent în fața 
neașteptatului. Se pricepea foarte bine să lucreze cu mâinile, dar nu 
prea avea idei. Pe lângă asta, era foarte rușinos — nesociabil, spuneau 
adulții deseori. Nu mișcă din cap, dar Viki știa că se uită la ea. Mâinile 
nu-i stăteau o clipă în loc, se încrucișau înainte și înapoi pe suprafaţa 
machetei, uneori construind, alteori stricând. În cele din urmă, spuse: 

— N-avem voie să ieşim afară fără să-i spunem lui tati. 

— Pfui! Ştii că doarme mult. Dimineaţa asta e cea mai friguroasă de 
până acum, dar o s-o ratăm dacă nu ieşim acum. Hei, știu ce să fac, îi 
las un bilet. 

Sora ei, Gokna, ar fi contrazis-o de zece ori, iar în cele din urmă ar fi 
învins-o cu raționamentul ei inteligent. Fratele ei, Jirlib, s-ar fi supărat 
că vrea să-l manipuleze. Dar Brent nu protestă; în schimb, se întoarse la 
macheta lui sofisticată câteva minute; în același timp, se uita la sora sa, 
studia tiparul de cuie și butuci care ieșea din mâinile lui și arunca un 
ochi la glazura de chiciură de pe crestele din apropiere. Dintre toţi frații 
și surorile, el era singurul care nu voia să meargă afară. Însă era 
singurul pe care-l găsise Viki în dimineaţa asta și semăna mai mult cu 
un adult decât Jirlib. 

După alte câteva minute, spuse: 

— Păi, să mergem, dacă așa vrei. 


Victory zâmbi în sinea ei; de parcă n-ar fi ştiut că-l va convinge... 
Mai greu va fi să treacă de căpitanul Downing... dar nu foarte greu. 


Era dimineață, devreme. Soarele nu lumina încă străzile de sub Casa 
de pe Deal. Victory savura fiecare gură de aer, înțepăturile ușoare pe 
care le simțea de-o parte și de alta a pieptului când inspira aerul rece. 
Bobocii fierbinți și zânele pădurii se ţineau încă bine de crengile 
copacilor; poate nici nu vor cobori astăzi. Dar erau şi alte lucruri de 
văzut, despre care până atunci ea doar citise. Viermi de cristal ieșeau 
din scobiturile cele mai reci. Bravii pionieri nu vor rezista mult; Viki își 
aminti de emisiunea pe care o făcuse despre ei anul trecut. Micuţii 
mureau dacă frigul nu ţinea toată ziua. Dar trebuia să fie și mai frig ca 
să apară soiul cu rădăcini. 

Topăia veselă prin gerul dimineții, ţinând fără dificultate ritmul cu 
paşii mai lenți și mai lungi ai fratelui ei. La ora asta matinală nu ieșea 
nimeni pe-afară. În afară de zgomotele îndepărtate ale constructorilor, 
erau singuri în imaginaţia ei, orașul era pustiu. Oare cum va fi în anii 
următori, când frigul nu va mai pleca şi nu vor putea ieși afară decât 
cum făcuse tati în războiul cu oculţii? Tot drumul până la poalele 
dealului, Viki nu se gândi la altceva, țesând din fiecare amănunt al 
dimineţii geroase o aventură fantastică. Brent o asculta și, din când în 
când, îi oferea câte-o sugestie de care prietenii adulți ai lui tati tare s-ar 
fi mirat. Băiatul nu era prost deloc şi chiar avea imaginaţie. 


Mai aveau patruzeci și cinci de kilometri până la Colţoase, dincolo 
de palatul regelui, în capătul celălalt al Princetonului. N-aveau cum să 
meargă până acolo. Dar astăzi o mulțime de păianjeni voiau să 
călătorească până la munţii din apropiere. Prima zăpadă aducea un 
festival grandios în toate regiunile, deși, bineînţeles, nimeni nu știa când 
va cădea. Viki știa că, dacă tati ar fi știut când va cădea prima zăpadă, 
s-ar fi sculat mai repede și mami s-ar fi întors de la Comandamentul 
Teritorial. Excursia ar fi fost un mare eveniment de familie, dar în niciun 
caz n-ar fi fost o aventură. 

Un fel de aventură începu când ajunseră la poalele dealului. Brent 
avea șaisprezece ani şi era destul de bine făcut pentru vârsta lui. Putea 
trece drept un copil născut normal. Mai ieşise din casă de unul singur 


destul de des. Îi spuse că ştie unde opresc autobuzele. Astăzi nu circula 
niciunul și nici nu era cine știe ce trafic. Oare toată lumea plecase la 
munte? 

Brent merse de la o staţie de autobuz la alta, devenind tot mai agitat. 
Viki îl urmă în tăcere şi măcar de data asta nu veni cu nicio propunere; 
Brent era deseori pus la punct, așa că rareori își manifesta cunoștințele. 
Îl durea când, în cele din urmă, spunea ceva — chiar dacă unei surori 
mai Mici — şi apoi se dovedea că se înșela. Când se înșelă a treia oară, 
Brent se lăsă la pământ. Viki crezu că voia să aștepte autobuzul — o 
variantă absolut enervantă pentru ea. Plecaseră de acasă cu mai mult 
de o oră în urmă și nu văzuseră încă niciun autobuz local. Poate că va 
trebui să ia ea frâiele în mână... Dar, după un minut, Brent se ridică și 
începu să traverseze strada. 

— Pun rămășag că muncitorii de la Marile Săpături n-au primit liber 
azi. Nu-i decât un kilometru și ceva spre sud până la ele. Acolo vin 
întotdeauna autobuzele. 

Ha! Exact asta voia să propună şi Viki. Bine că s-a dovedit 
răbdătoare. 

Pe stradă se mai vedeau încă umbrele dimineţii. Era mijlocul iernii în 
Princeton. Pe ici, pe colo, în colţurile mai întunecoase, chiciura era atât 
de deasă, încât putea fi luată drept zăpadă. Dar porțiunea pe care o 
străbăteau acum nici măcar nu era îngrijită. Nu creșteau decât niște 
buruieni obraznice şi plante târâtoare. În zilele fierbinţi dintre furtuni, 
locul ar fi gemut de musculiţe și creaturi însetate. 

Pe partea cealaltă a străzii se înălțau depozite cu mai multe etaje. 
Aici nu mai era atâta liniște. Pământul huruia și duduia de zgomotul 
săpătorilor nevăzuţi. Camioane cu marfă veneau și plecau din zonă. Tot 
la câţiva metri, o parcelă de pământ era izolată de restul zonei, 
accesibilă numai echipelor de constructori. Viki îl trase pe Brent de 
braţe, îndemnându-l să se târască pe sub baricade. 

— Hei, tatăl nostru e motivul pentru toate astea. Merităm să vedem! 

Brent n-ar fi acceptat niciodată o asemenea judecată, dar surioara lui 
trecuse deja de semnul cu trecerea interzisă. Trebuia s-o urmeze, măcar 
ca s-o apere. 

Se târâră pe lângă niște grămezi înalte de oțel pentru armături şi 
zidărie. Locul emana forță și stranietate. În Casa de pe Deal stăpânea 


ordinea și siguranţa... Aici... aici Viki descoperi nenumărate ocazii să 
te zgârii la picioare sau să te tai la ochi. Păi, dacă te împiedicai de una 
dintre plăcile alea verticale, cădea peste tine și te turtea. În mintea ei, 
toate posibilităţile erau limpezi... și incitante. Îşi croiră drum cu grijă 
spre buza unui cheson de beton, ferindu-se de privirile muncitorului și 
de diversele ocazii interesante de accidente fatale. 

Două şiruri de frânghie alcătuiau balustrada. Dacă nu vrei să mori, să 
nu cazi! Viki şi fratele ei se lăsară aproape de pământ și ițiră capetele 
peste buza prăpastiei. La început nu văzură nimic. Aerul cald care se 
ridica aducea cu el miros de ulei ars și metal încins. Simţiră o 
mângâiere şi o palmă în același timp. Şi zgomotele: muncitori care 
strigau, metal frecat de metal, motoare și un șuierat necunoscut. Viki își 
trase capul, lăsându-și toţi ochii să se obișnuiască cu întunericul. Zări 
lumină, dar nu semăna cu cea de zi sau din timpul nopţii. Văzuse lămpi 
cu arc electric în laboratoarele lui tati. Cele de aici erau imense: stilouri 
de lumină incandescente din zonele ultra și ultra-îndepărtate ale 
spectrului electromagnetic — culori pe care nu le vezi strălucind decât 
pe discul soarelui. Culoarea se împrăștia pe lângă muncitorii protejați 
de căști, răspândind picături scânteietoare în susul și-n josul puţului... 

Alte lumini, mai puţin spectaculoase, mai potolite, lămpi electrice, 
risipeau pete blânde pe ici, pe colo. Mai erau încă doisprezece ani 
înainte de Întuneric, şi ei deja construiau un oraș întreg acolo, jos. 
Bulevarde din piatră, tuneluri uriașe care porneau din peretele puţului. 
lar în tuneluri Viki desluși găuri întunecoase... rampe care duceau la 
săpături mai puţin adânci? Clădirile, casele și grădinile vor fi gata mai 
târziu, dar peșterile erau majoritatea săpate. Viki simţi o atracție 
necunoscută, atracția naturală, protectoare a unui refugiu. Dar 
construcţia la care lucrau muncitorii aceia era de o mie de ori mai 
valoroasă decât un refugiu obişnuit. Dacă nu voiai decât să dormi 
congelat în toată perioada Întunericului, aveai nevoie de spaţiu pentru 
bazinul de dormit și ascunzătoarea cu provizii. Acestea existau deja în 
refugiul orășenesc de sub vechiul centru — existau acolo de aproape 
douăzeci de generaţii. Construcţia nouă de sub ochii ei era pentru a 
locui în ea treaz. În unele locuri, unde se putea asigura închiderea 
ermetică, construcţia se ridica la nivelul solului. În alte regiuni, se 
făceau săpături la sute de metri adâncime, reversul clădirilor care se 


conturau pe cerul Princetonului. 

Căzută în visare, Viki nu-și putea lua ochii de la viitoarea construcție. 
Până acum, fusese o poveste din viitorul îndepărtat. Mica Victory citise 
despre ea, îi auzise pe părinţi vorbind despre ea și ascultase emisiuni la 
radio despre ea. Ştia că ea era motivul principal pentru care mulți 
păianjeni îi urau familia. Din cauza ei şi pentru că erau defazaţi nu 
aveau voie să iasă din casă singuri. Tati putea să tot vorbească despre 
evoluţie și despre cât de important e ca un copil să aibă voie să riște, 
pentru că altfel nu se dezvolta geniul în supraviețuitori. Necazul era că 
nu vorbea serios. De câte ori încerca Viki să se apuce de o activitate cât 
de puţin riscantă, tati devenea exagerat de protector și proiectul se 
transforma într-o pătură căptușită pentru siguranţă. 

Viki se pomeni chicotind încet. 

— Ce-i? o întrebă fratele ei. 

— Nimic. Mă gândeam doar că azi o să vedem lumea așa cum e — cu 
sau fără tati. 

Pe Brent îl apucă stânjeneala. Dintre toţi fraţii și surorile lui, el lua 
regulile cel mai în serios şi se simțea groaznic când le încălca. 

— Cred că ar trebui să plecăm acum. Sunt muncitori la suprafaţă şi se 
apropie de noi. Pe lângă asta, cât o să mai ţină zăpada? 

Mormăituri. 

Viki se trase înapoi și-l urmă pe fratele ei prin labirintul de grămezi 
uriașe care umpleau șantierul. În clipa aceea, nici măcar perspectiva 
nămeţilor nu mai era o atracţie irezistibilă. 


Prima surpriză adevărată din ziua aceea veni când cei doi dădură, în 
sfârşit, peste o stație a unui autobuz care circula. Puțin mai departe de 
mulțime îi văzură pe Jirlib și pe Gokna. De-asta nu-i găsise de 
dimineață. O şterseseră de acasă fără ea! Viki traversă timidă piaţa spre 
ei, încercând să nu pară deloc tulburată. Gokna zâmbea cu îngâmfarea 
obișnuită. Jirlib avu bunul-simţ să se simtă stânjenit. El și Brent erau cei 
mai mari și ar fi trebuit să aibă destulă minte ca să împiedice aventura. 
Cei patru se depărtară la câţiva metri de mulțimea care se holba la ei și- 
și puseră toți mintea la contribuţie. 

Bâzâituri, mormăituri. Domnișoara îngâmfare: 

— De ce-aţi întârziat atâta? V-au împiedicat subordonații lui 


Downing? 

Viki: 

— Nici n-am crezut c-o să îndrăzneşti să încerci. Am făcut o groază de 
lucruri în dimineața asta. 

Domnișoara îngâmfare: 

— De exemplu? 

Viki: 

— De exemplu, am vizitat Noul Subteran. 

Domnișoara îngâmfare: 

— Păi... 

Jirlib: 

— Ia ţineţi-vă gura, amândouă. Niciuna dintre voi n-ar trebui să se 
afle aici. 

— Dar suntem celebrităţi de radio, Jirlib, se mândri Gokna. Lumea ne 
iubește. 

Jirlib veni mai aproape de ele şi vorbi în șoaptă: 

— Termină. Pentru fiecare trei păianjeni cărora le place „Ora copiilor” 
se găsesc alți trei pe care să-i îngrijoreze... şi încă patru tradiționaliști 
care ne urăsc de moarte. 

„Ora copiilor” fusese cea mai mare distracţie pentru Viki; dar nu mai 
era la fel de când cu Onorata Pedure. Acum că lumea le cunoștea 
vârsta, simțeau că trebuie să demonstreze ceva. Găsiseră chiar alți 
defazaţi, dar niciunul nu se dovedise potrivit pentru emisiune. Viki și 
Gokna nu se împrieteniseră cu alți copii, nici cu perechea de vârsta lor. 
Erau copii ciudaţi şi neprietenoși — stereotipul defazaţilor. Tati zicea că 
era din cauza educaţiei lor, a anilor petrecuţi ascunși. De asta le era cel 
mai frică. Viki nu vorbea despre asta decât cu Gokna și numai în 
șoaptă, în toiul nopţii. Dacă Biserica avea dreptate? Poate ea și Gokna 
doar își închipuiau că aveau suflet. 

Cei patru lăsară un minut de liniște, meditând la spusele lui Jirlib. 
Apoi Brent întrebă: 

— Voi de ce aţi venit aici, Jirlib? 

Dacă ar fi venit din partea oricui altcuiva, întrebarea ar fi fost o 
provocare, dar Brent nu știa ce înseamnă cearta. Întrebase din pură 
curiozitate, voia doar o lămurire. 

Astfel pusă, întrebarea îl săgetă pe Jirlib mai adânc decât orice 


ironie. 

— Păi... ăăă... mă duc în centru. La Muzeul Regal s-a deschis o 
expoziţie despre Distorsiunile lui Khelm... Eu nu sunt o problemă. Arăt 
la fel de mare ca un păianjen normal. 

Avea dreptate. Nu era la fel de bine clădit ca Brent, dar prin 
crăpăturile jachetei se vedea că-i crește deja blana. Viki însă n-avea de 
gând să-l lase să scape așa de ușor. Împunse aerul cu mâna în direcţia 
Goknei. 

— Şi asta ce e? Tarantula ta de companie? 

Mica domnişoară îngâmfare zâmbi dulce. Jirlib era întruchiparea 
furiei. 

— Voi doi străbateţi zone periculoase, știați? 

Oare cum de-l păcălise Gokna s-o ia cu el? Întrebarea stârni în Viki 
un interes profesional. Ea şi Gokna se pricepeau de departe cel mai 
bine să-i manipuleze pe alţii. De asta nu se înțelegeau deloc între ele. 

— Ieşirea noastră măcar are un motiv intelectual, spuse Gokna. Voi ce 
scuză aveţi? 

Viki își flutură mâinile pentru mâncat în faţa surorii ei. 

— Mergem să vedem zăpada. E o experienţă educativă. 

— Ha! Nu vreţi decât să vă tăvăliți prin ea. 

— Gura. Jirlib înălță capul și-i studie pe cei ce așteptau în stația de 
autobuz. Ar trebui să mergem cu toţii acasă. 

Gokna adoptă stilul persuasiv: 

— Dar, Jirlib, asta ar fi mai grav. E mult de mers până acasă. Hai să 
luăm autobuzul până la muzeu - uite, vine chiar acum. 

Sincronizarea era perfectă. Un autobuz expres tocmai cotise pe 
arteră în susul dealului. Nuanţele de infraroșu apropiat indicau că face 
bucla spre centru. 

— Până vedem ce-i de văzut la muzeu, fanaticii zăpezii se vor întoarce 
în oraș și o să vină un expres care să ne ducă direct acasă. 

— Hei, n-am bătut drumul până aici ca să văd cine ştie ce făcături de 
pe alte lumi. Vreau să văd zăpada. 

Gokna scutură din umeri. 

— Păcat. Dar poţi oricând să-ţi bagi capul într-o cutie cu gheață când 
ajungem acasă. 

- Eu... 


Viki sesiză că Jirlib ajunsese la capătul răbdării și ea nu mai avea 
contraargumente solide. Un singur cuvânt să-i spună lui Brent și, vrând- 
nevrând, Viki s-ar pomeni dusă acasă. 

— ... ce zi frumoasă pentru o vizită la muzeu. 

Jirlib zâmbi amărât. 

— Da, şi când ajungem parcă văd că dăm peste Rhapsa și Micul 
Hrunk, care le-au îmbrobodit pe gărzi să-i ducă până acolo cu mașina. 

Viki şi Gokna se puseră pe râs. Micuţii nu mai erau bebeluşi, dar tot 
se ţineau după tati ziua-ntreagă. 

Cei patru se înapoiară la marginea mulțimii și se urcară ultimii în 
expres... Ei, asta e. În patru erau mai în siguranță decât în doi, iar 
Muzeul Regal se afla într-o zonă sigură a orașului. Şi dacă i-ar fi prins 
tati, i-ar fi scuzat faptul că aveau un plan clar și că erau prudenţi. Cât 
despre zăpadă, o să cadă întruna, tot restul vieţii lor. 


Autobuzele expres publice nu semănau deloc cu mașinile și 
avioanele văzute de Viki. Lumea se înghesuia în ele. O rețea de frânghii 
— parcă erau plasele de joacă pentru copii — atârna în straturi spaţiate la 
un metru și jumătate pe toată lungimea autobuzului. Pasagerii își 
întindeau cu nesimţire braţele şi picioarele pe toată rețeaua și atârnau 
vertical de frânghii. Așa încăpeau mai mulţi, dar era o prostie. Numai 
șoferul stătea pe o stinghie. 

Autobuzul n-ar fi fost atât de aglomerat, însă ceilalți pasageri nu știau 
cum să se ferească mai tare de copii. Foarte bine, n-au decât să se 
zbârcească toţi. Nu-mi pasă. Întoarse capul de la ei şi începu să cerceteze 
străzile pe lângă care treceau. 

Cum toată munca se desfășura sub pământ, nimeni nu mai reparase 
străzile. Reţeaua de frânghii se clătina de câte ori autobuzul dădea 
peste-o ridicătură sau o groapă. Apoi începu să meargă mai lin. Intrau 
în zona cea mai luxoasă din centrul nou. Viki recunoscu o parte din 
însemnele de pe turnuri, corporaţii ca Under Power și Regency 
Radionics. Unele din cele mai mari firme din Concordia nici n-ar fi 
existat dacă n-ar fi fost tatăl ei. Se simțea mândră când vedea atâta 
lume intrând și ieșind din clădirile lor. Tati era important pentru mulți 
păianjeni, în sensul bun al cuvântului. 

Brent se balansă pe funie și-și apropie capul de Viki. 


— Cred că suntem urmăriți. 

Jirlib auzi şi el şoaptele şi înţepeni pe frânghie. 

— Ce? Unde? 

— Agenţii ăia doi de la Trafic. l-am văzut parcaţi lângă staţia de 
autobuz. 

Viki simţi un scurt fior de teamă, apoi de ușurare. 

— Fac pariu că n-am păcălit pe nimeni în dimineaţa asta. Tati ne-a 
lăsat să plecăm iar subordonații căpitanului Downing ne urmăresc cum 
le place lor întotdeauna. 

— Mașinile astea nu seamănă deloc cu cele obișnuite, remarcă Brent. 

Muzeul Regal se afla lângă staţia din centru a expresului. Viki şi frații 
ei coborâră exact pe treptele clădirii. 

La început, Viki și Gokna rămaseră fără cuvinte, cu ochii în sus, la 
arcada curbă de piatră. Făcuseră o emisiune despre muzeu, dar nu-l 
mai vizitaseră niciodată. Clădirea avea numai trei etaje, o pitică pe 
lângă structurile timpurilor moderne. Totuşi, muzeul însemna mai mult 
decât toți zgârie-norii. În afară de fortificaţii, era cea mai veche clădire 
cu suprafaţa intactă din Princeton. De fapt, de ultimele cinci cicluri ale 
soarelui, era muzeul principal al Regalității. Fusese renovat pe alocuri și 
extins, dar una dintre tradiţiile locului cerea să se păstreze neschimbată 
viziunea regelui Brațe-Lungi. Exteriorul se înclina într-o arcadă, 
asemenea secțiunii răsturnate a unei aripi de avion. Arcada era invenţia 
a doi arhitecţi care trăiseră cu două generații înainte de era ştiinţifică. 
Vechile clădiri de la Comandamentul Teritorial nici nu se comparau cu 
aceasta; le protejau pereţii văii adânci. Viki se gândi cum arată locul în 
primii ani când se trezește soarele la viață: muzeul se face mic sub 
vânturile care bat cu viteza sunetului, soarele arde ca un cuptor din iad 
în toate culorile, de la roșul cel mai aprins la cel mai șters. De ce a 
construit regele Brațe-Lungi chiar la suprafață? Ca să înfrunte 
Întunericul și Soarele, bineînțeles. Ca să se ridice deasupra 
ascunzătorilor din adâncuri și să conducă. 

— Hei, voi două! Aţi adormit, ce faceţi acolo? se răţoi Jirlib la fete. 

El și Brent le priveau de la intrare. Surorile se cățărară pe trepte şi 
măcar de data asta nu veniră cu o replică deșteaptă. 

Jirlib merse mai departe, bolborosind ceva despre tăntălăi care 
visează cu ochii deschişi. Brent rămase în urma celor trei, dar se ținea 
aproape. 

Ajunseră la intrarea umbroasă şi zgomotele orașului se stinseră în 
spatele lor. Doi soldați de-ai regelui — garda ceremonială — stăteau 
cocoțaţi în nișe mascate de-o parte și de alta a ușii. Adevăratul gardian, 
vânzătorul de bilete, era mai în față. Pe zidurile străvechi din spatele 


chioșcului atârnau afișe cu expoziţiile curente. Jirlib se foi în jurul unei 
„concepţii artistice” rotunde ce reda o Distorsiune Khelm. lar acum 
Viki înțelese cum de ajunseseră să fie expuse în Muzeul Regal 
asemenea prostii. Nu era vorba doar de Distorsiuni. În acest sezon, 
tema muzeului se intitula „Ştiinţa trăsnită sub toate aspectele”. Afișele 
făceau reclamă la expoziţii care ilustrau vrăjitoria în refugii, fenomenul 
combustiei spontane, videomanţia și — să bată tobele! — Distorsiunile lui 
Khelm. Dar Jirlib ignoră compania în care se afla pasiunea lui. Pentru 
el, era destul că un muzeu se gândise, în sfârșit, s-o onoreze. 


Exponatele temei curente se găseau în aripa cea nouă. Aici, tavanul 
era înalt și niște conducte cu oglinzi risipeau lumina darnică a soarelui 
în conuri nebuloase pe podeaua de marmură. În afară de cei patru 
copii, nu prea mai era lume, iar locul avea o acustică bizară: sunetele nu 
se întorceau în ecou, ci se amplificau. Când nu vorbeau, până și lipăitul 
picioarelor se auzea tare. Era mai eficient decât plăcuțele cu „Păstrați 
liniștea!”. Pentru Viki, Distorsiunile erau niște șarlatanii incredibile. Tati 
se distra pe seama lor — „sunt ca religia, dar nu te înspăimântă”. Din 
păcate, Jirlib nu avea ochi decât pentru șarlatanii. Nu-l interesa că 
Gokna era atât de absorbită de exponatul combustiei interne, mai-mai 
să ia foc ea însăși, nici că Viki voia să vadă tuburile incandescente cu 
imagini din sala videomanțţiei, ci merse aţă la secţiunea Distorsiunilor. 
El și Brent avură grijă ca surorile lor să-i urmeze. 

Ei, asta e. În fond, pe Viki o intrigaseră întotdeauna Distorsiunile. Pe 
Jirlib îl fermecau de nici nu mai ştia când; acum vor avea, în sfârşit, 
ocazia să le vadă cu ochii lor. 

La intrarea în sală, exponatele, foraminifere de diamant, se întindeau 
de la podea până la tavan. Oare câte tone de reziduuri se filtraseră ca să 
se găsească asemenea specimene perfecte? Diversele tipuri erau 
etichetate cu atenţie, conform teoriilor științifice cele mai pertinente, 
dar micile schelete de cristal fuseseră poziționate artistic în tăvițe, în 
spatele unor lupe: în lumina soarelui, foraminiferele scânteiau în 
constelații de cristal ca niște tiare cu giuvaiere bătute, brățări și mantii. 
Colecţia lui Jirlib îşi pierdea orice valoare în fața lor. Pe masa din 
centru, vizitatorii interesați puteau examina foraminiferele la microscop. 
Viki se uită prin lentile. Mai văzuse foraminifere, dar acestea erau 


intacte şi de o varietate uluitoare. Majoritatea aveau şase secțiuni 
simetrice, însă unele aveau acele mici cârlige și baghete de care se 
folosiseră cândva creaturile vii ca să se deplaseze în mediul lor 
microscopic. În lume nu mai trăia nici măcar o singură creatură cu 
schelet de diamant, muriseră de peste cincizeci de milioane de ani. 
Totuși, în unele roci sedimentare, stratul de foraminifere de diamant era 
gros de zeci de metri; în est, era un combustibil mai ieftin decât 
cărbunele. Cele mai mari creaturi nu erau nici cât un purice, dar 
cândva, demult, fuseseră cele mai comune animale de pe pământ. Apoi, 
cu aproximativ cincizeci de milioane de ani în urmă — bum! N-au mai 
rămas decât scheletele lor. Unchiul Hrunkner zicea că ăsta era un lucru 
la care să se gândească atunci când tati venea cu idei care depășeau 
orice limite raţionale. 

— Hai, hai! 

Jirlib petrecea ore întregi cu propria lui colecţie de foraminifere, dar 
azi nu acordă impozantei Expoziţii a Regelui nici treizeci de secunde; pe 
ușile îndepărtate scria Distorsiunile lui Khelm. Cei patru ţopăiră în 
vârfurile picioarelor spre intrarea întunecată, neîndrăznind nici să 
șuşotească între ei. În sală, un singur con de lumină bătea pe mesele 
centrale. Pereţii se scufundau în umbre, luminaţi ici, colo de lămpi în 
culori extreme. 

Cei patru avansară în liniște. Gokna scoase un mic strigăt de 
surpriză. Desluși trei siluete în întuneric... mai mult înalte decât lungi, 
ca un adult normal. Se clătinau pe trei picioare fusiforme şi ţineau 
picioarele din faţă și brațele ridicate, ca ramurile unui Revoluționar 
Înălțat. Exact așa pretindea Khelm că arătau Distorsiunile lui, iar pe 
întuneric promiteau mai multe detalii celui care s-ar apropia de ele. 

Viki citi cuvintele care sclipeau sub fiecare siluetă și zâmbi în barbă. 

— Chestii fierbinţi, ce zici? o întrebă pe sora ei. 

— Da, nici nu mi-aş fi închipuit... — răspunse sora ei, apoi citi 
descrierile. Fir-ar, alte afurisite de falsuri. 

— Nu sunt falsuri, ci reconstrucţii recunoscute, spuse Jirlib. 

Dar Gokna îi simţi dezamăgirea din glas. Se plimbară încet prin sala 
întunecoasă, privind atent sclipirile cețoase. Timp de câteva minute, 
formele închipuiră misterul amăgitor care plutea la un pas de ei, 
imposibil de înţeles. Văzură toate cele cincizeci de tipuri rasiale descrise 


de Khelm. Însă acestea erau modele rudimentare, luate de la vreun 
furnizor viclean. Jirlib se întrista pe măsură ce trecea de la un exponat 
la altul și citea explicația de sub fiecare. Descrierile erau amănunțite: 
„Cele mai vechi rase dinaintea noastră... creaturi care au bântuit pe 
teritoriul Arachnei în vremuri străvechi... Refugiile cele mai adânci ar 
putea conţine încă sămânţa lor, așteptând să pună iar stăpânire pe 
lume.” Ultima plăcuță explica o reconstrucţie care semăna cu o 
tarantulă monstruoasă, așezată în așa fel încât să pară că vrea să-l 
muște de cap pe vizitator. Era o făcătură, și-ar fi dat seama până şi 
fratele și sora mai mică ai lui Viki. Chundra Khelm recunoștea că „situl 
lui pierdut” era sub straturile de foraminifere. Admițând că Distorsiunile 
au existat, dispăruseră oricum de cel puţin cincizeci de milioane de ani, 
cu milioane de ani înainte de apariția primelor protoarahnide. 

— Cred că-i o bătaie de joc, Jirl, spuse Viki. 

Măcar de data asta nu-l tachină. Nu-i plăcea când străinii îi luau în 
derâdere familia, chiar neintenţionat. 

Jirlib se scutură, aprobând-o: 

— Da, ai dreptate. Cu cât mergem mai departe, cu atât sunt mai 
caraghioase. Ha, ha... Se opri în fața ultimului exponat. Se recunoaște 
deschis! Uite ce scrie aici: „Dacă aţi ajuns până aici, înțelegeţi cât de 
prostești sunt pretenţiile lui Chundra Khelm. Dar ce sunt Distorsiunile, 
atunci? Falsuri de la un sit de săpături plasat, în mod convenabil, greșit? 
Sau o trăsătură naturală rară a rocilor metamorfice? Răspunsul dați-l 
dumneavoastră...” 

Se  întrerupse, mutându-și atenţia spre grămada de pietre 
strălucitoare din mijlocul sălii, până atunci ascunse vederii de o 
despărţitură. 

Jirlib execută un salt legănat, ţopăind spre exponatul sclipitor. 
Tremura de emoție când se aplecă spre grămadă. Fiecare rocă era 
expusă separat. Fiecare rocă se vedea clar în toate culorile lumii solare. 
Păreau simple bucăți de marmură nefinisată. Jirlib oftă, dar de 
admirație. 

— Acestea sunt adevăratele Distorsiuni, cele mai bune pe care le-a 
găsit cineva, în afară de Chundra Khelm. 

Dacă ar fi fost lustruite, unele roci ar fi arătat frumos. Aveau vârtejuri 
care aduceau mai mult la culoare cu cărbunele, decât cu marmura. 


Dacă-ţi dădeai frâu liber imaginaţiei, semănau puţin cu niște forme 
regulate întinse și deformate. Dar tot nu aduceau cu nicio creatură care 
să fi fost vie cândva. În capătul îndepărtat al grămezii se afla o piatră 
tăiată meticulos în fâşii de douăzeci și cinci de centimetri, atât de 
subțiri, încât trecea lumina prin ele. Un teanc de o sută de fâșii stătea pe 
un cadru de oţel, cu o mică distanţă între fiecare bucată. Dacă te 
apropiai foarte tare și mișcai din cap în sus şi-n jos, obţineai o vedere 
tridimensională a tiparului distribuit pe roci. Se ridica şi un vârtej 
scânteietor din pulbere de diamant, asemănător cu foraminiferele, dar 
cam pătat. lar în jurul diamantului se întindea un soi de pânză de fisuri 
astupate cu o substanţă închisă la culoare. Era o minunăţie. Jirlib stătea 
cu capul lipit de cadrul de oţel, clătinându-se înainte și înapoi, ca să 
vadă cum străbate lumina prin toate fâșiile. 

— Asta a fost cândva o creatură vie. Sunt convins, sunt sigur, zise el. 
De un milion de ori mai mare decât orice foraminifere, dar bazată pe 
aceleaşi principii. Of, dacă am vedea cum arăta înainte de a fi ruptă... 

Era același model khelmic, numai că, de data asta, real. Până și 
Gokna se minuna în fața lui; dar va mai trece puţin până se va apropia și 
Viki de el. Fata se plimbă în jurul grămezii centrale, se uită la 
microscop, citi restul explicaţiilor. Să lăsăm batjocura şi statuile alea 
false la o parte — aveau în față cel mai grăitor exemplu de Distorsiuni. 
Într-un fel, Jirlib ar trebui să fie descurajat. Chiar dacă au fost vii odată, 
nu prezentau nici urmă de inteligență. Dacă Distorsiunile erau ceea ce 
voia Jirlib, creaţiile lor ar fi trebuit să fie uluitoare. Atunci unde sunt 
mașinile, unde sunt orașele lor? 

Se auzi un oftat. Viki se depărtă în liniște de Gokna și Jirlib. Era în 
spatele lor, ar fi văzut-o dacă s-ar fi întors, numai că erau atât de prinși 
de distorsiunea translucidă, încât nici n-o băgară în seamă. Ce-ar fi să 
se strecoare în sala cealaltă, la videomanţie? Atunci îl văzu pe Brent. El 
nu era distras de exponate. Băiatul se chircise în spatele unei mese, într- 
unul dintre cele mai întunecate unghere, exact lângă ușa pe care voia ea 
s-o şteargă. Nici nu l-ar fi observat, dacă nu i-ar fi lucit ochii de la 
lămpile colorate. Din locul lui, Brent putea să pândească ambele intrări 
Și, în același timp, să vadă ce fac ei la mesele din mijloc. 

Viki se clătină zâmbindu-i și se deplasă spre ieșire. Brent nu se mișcă 
şi n-o chemă înapoi. Poate că avea chef de stat la pândă sau pur și 


simplu visa cu ochii deschişi la jucăriile lui de constructor. Câtă vreme 
fata stătea în raza lui vizuală, nu cârâia. Viki trecu pe sub arcada înaltă 
și pătrunse în sala videomanției. 

Expoziţia începea cu picturi şi mozaicuri vechi de câteva generații. 
Ideea videomanţiei apăruse cu mult înaintea vremurilor moderne, pe 
baza superstiției că, dacă reușeai să redai imaginea perfectă a 
dușmanilor tăi, atunci aveai putere deplină asupra lor. Ideea generase 
numeroase lucrări de artă, inventarea unor vopsele și formule de 
amestecuri noi. Şi astăzi, cele mai bune tablouri erau doar o umbră a 
ceea ce vedea un ochi de păianjen. Videomanţia modernă susținea că 
ştiinţa poate produce imaginea perfectă, împlinind astfel visuri 
străvechi. Tati zicea că toată povestea era caraghioasă. 

Viki se plimbă printre suporturile înalte cu videotuburi. O sută de 
naturi moarte, neclare şi vagi... dar cele mai avansate tuburi aveau 
culori pe care le vedeai numai în lumină extremă și în soare. În fiecare 
an videotuburile se perfecționau. Lumea vorbea chiar despre 
radiopictură. Asta o fascina pe Mica Victory - la naiba cu prostia aia de 
control mintal. 

În capătul îndepărtat al coridorului se auziră voci, sporovăială veselă. 
Să fie Rhapsa și Hrunk? Viki împietri de uimire. Trecură câteva 
secunde... şi doi bebeluşi apărură ţopăind spre intrare. Fata își aminti 
că Jirlib glumise pe seama ideii că Rhapsa și Hrunk o să-și facă și ei 
apariţia la muzeu. Preţ de-o clipă, crezu că avusese dreptate. Dar în sală 
intrară doi străini, iar bebelușii erau mai tineri decât fratele și sora ei 
mai mici. 

Viki chicoti entuziasmată și alergă spre copii. Adulții — părinţii? — 
înghețară, apoi își traseră odraslele și se răsuciră, vrând să se retragă. 

— Staţi! Staţi, vă rog frumos! Nu vreau decât să stăm de vorbă. 

Viki începu să meargă normal și ridică mâinile în semn de zâmbet 
prietenos. Ghici că Gokna și Jirlib plecaseră din sala Distorsiunilor și se 
aflau în spatele ei, privind-o șocați. 

Părinţii se opriră și se întoarseră lent înapoi. Și pe Gokna, și pe Viki 
se vedea clar că erau defazate. Asta se pare că le dădu curaj celor doi. 

Vorbiră câteva minute, o conversaţie formală. Trenchet Suabisme era 
planificatoare, iar soţul ei, topograf, și amândoi lucrau la Noua 
Construcţie Mondială. 


— Astăzi ni s-a părut o zi potrivită pentru vizitat muzeul, dacă 
majoritatea celor care au liber s-au dus la munte să se joace în zăpadă. 
Așa v-aţi gândit și voi? 

— Da, sigur, răspunse Gokna, deşi spunea adevărul numai despre ea 
și Jirlib. Dar ne bucurăm foarte mult că v-am cunoscut pe 
dumneavoastră... și pe copiii dumneavoastră. Cum îi cheamă? 

Era foarte ciudat să întâlneşti străini care păreau mai familiari decât 
oricine altcineva, în afară de familie. 

Trenchet şi Alendon simțeau la fel. Copiii se zvârcoleau și protestau 
la ei în brațe, refuzând să se retragă pe spatele lui Alendon. După câteva 
minute, părinţii îi așezară pe podea. Din două salturi fiecare, ajunseră în 
brațele lui Viki și Gokna. Se cățărară pe ele, ciripind prostioare și 
privind peste tot curioșşi, cu ochii lor miopi de bebeluşi. Cel care se 
urcase pe Viki — o fetiță, Alequere — nu avea nici doi ani. Parcă nici 
Rhapsa, nici Hrunk nu fuseseră atât de drăguți. Bineînţeles, când ei 
aveau doi ani, Viki avea numai șapte și nu ştia ce să facă pentru a atrage 
mai multă atenţie. Copiii aceştia nu semănau deloc cu defazații ursuzi 
pe care-i cunoscuseră până acum. 

Cel mai stânjenitor lucru fu reacţia adulților când aflară cine sunt 
Viki și fraţii ei. 'Trenchet Suabisme rămase o secundă cu gura căscată. 

— Ar... ar fi trebuit să ne dăm seama. Cine altcineva aţi fi putut fi?... 
Ştii, în adolescenţă, ascultam emisiunile voastre la radio. Păreaţi foarte 
tineri, singurii defazați pe care i-am auzit vreodată. Mi-a plăcut foarte 
mult emisiunea. 

— Da, spuse şi Alendon. Zâmbi când Alequere se furișă în buzunarul 
jachetei lui Viki. Când am auzit despre voi, eu și Trenchet ne-am gândit 
să avem și noi copiii noștri. Nu ne-a fost ușor; am pierdut primul cuib de 
bebeluşi. Dar, odată ce fac ochi, sunt grozav de drăguți. 

Bebelușul scotea chiţăituri de încântare în timp ce mișuna prin 
jacheta lui Viki. În cele din urmă, reuși să scoată afară capul, dând din 
mânuțele pentru mâncat. 

Viki se întinse și-o gâdilă pe mâini. Era mândră că mesajul lui tati 
fusese ascultat și înțeles, dar... 

— ... e trist că trebuie să te ferești de mulțime. Aș vrea să fie mai 
mulți ca dumneavoastră și copiii dumneavoastră. 

Surprinzător, 'Trenchet chicoti. 


— Vremurile se schimbă. Tot mai mulţi păianjeni speră să rămână treji 
în Întuneric; încep să-și dea seama că trebuie schimbate niște reguli. 
Vom avea nevoie de copii mari printre noi, ca să ne ajute să terminăm 
construcţia. Mai cunoaștem două cupluri în Lumea Nouă care încearcă 
să aibă copii defazaţi. Îl bătu pe umăr pe soțul ei. Nu vom fi singuri la 
nesfârșit. 

Entuziasmul o cuprinse și pe Viki. Alequere și celălalt copilaș — 
Birbop? — erau la fel de drăguţi ca Rhapsa și Hrunk, dar aveau și ceva 
diferit. Acum, în sfârşit, vor cunoaște mulţi copii. Pentru Viki, era ca și 
cum ar fi deschis o fereastră și ar fi văzut toate culorile soarelui. 

Se plimbară prin sala videomanţiei, Gokna și Trenchet Suabisme 
discutând mai multe posibilități. Gokna susținea cu tărie transformarea 
casei de pe deal în loc de întâlnire a familiilor defazate. Viki se cam 
îndoia că tata sau generalul vor fi de acord, deşi din motive diferite. Dar, 
per total... se găsea o soluţie; așa era logic din punct de vedere 
strategic. Viki îi urma pe ceilalți fără să fie prea atentă. Se amuza 
zgâlțâind-o pe micuța Alequere. Era mult mai distractiv decât joaca în 
zăpadă. 

Peste toată sporovăiala, Viki auzi ticăit distant de picioare pe 
marmură. Patru indivizi? Cinci? Se apropiau de aceeași intrare pe care 
venise şi Viki doar cu câteva minute în urmă. Oricine era, va avea o 
surpriză — şase defazaţi, de la bebeluşi la adulți. 

Patru dintre nou-veniţi erau adulți de generaţia actuală, bine clădiţi, 
ca oamenii din forţele de securitate ale lui mami. Nu se opriră şi nici nu 
se arătară surprinși la vederea copiilor. Purtau aceleași haine de serie 
pe care le vedea Viki în Casa de pe Deal. Şefa era o muiere aspră, din 
ultima generaţie, ofițer inferior. Ar fi trebuit să se simtă ușurată; probabil 
că erau indivizii pe care îi văzuse Brent din autobuz. Dar nu-i 
recunoștea... 

Şefa îi cuprinse pe toți cu privirea, apoi făcu un gest familiar spre 
Trenchet Suabisme. 

— Ne ocupăm noi de aici. Generalul Smith vrea să-i ducem pe toți 
copiii înapoi în perimetrul de siguranţă... 

— C-ce? Nu înţeleg? 

Suabisme ridică braţele nedumerită. 

Cei cinci străini avansară ferm, şefa dând din cap mulțumită. Dar 


explicaţiile ei nu aveau nicio logică: 

— Două gărzi nu sunt destule pentru toți copiii. După ce aţi plecat, 
am primit un pont, cică ar fi probleme. 

Doi indivizi se strecurară încet între copii și părinţii Suabisme. Viki fu 
împinsă brutal spre Jirlib şi Gokna. Subordonaţii lui mami nu se 
purtaseră niciodată așa. 

— Îmi pare rău, e o urgenţă... 

Se petrecură mai multe lucruri deodată, confuze și ilogice. Și 
Trenchet, și Alendon se puseră pe ţipat, panicaţi și nervoși. Cei doi 
zdrahoni îi împingeau departe de copii. Unul duse mâna în coșul pe 
care-l căra. 

— Hei, ne-a scăpat unul. 

Brent. 

Sus de tot, ceva se mișca. Expoziţia de videomanțţie era alcătuită din 
două suporturi de tuburi. Unul dintre ele se clătină grațios și neiertător, 
risipind şuvoaie de scântei și pocnete de metal spart. Viki îl zări scurt 
pe Brent depărtându-se de vârful suportului, chiar deasupra dezastrului. 

Podeaua se făcu bucăţi lângă ea când căzu suportul. Videotuburile 
făcură implozie, lansând zgomote de tensiune necontrolată. Suportul 
căzuse între Viki și familia Suabisme, tocmai în capul străinilor. Văzu 
sânge scurgându-se pe marmură. Două mâini inerte ieşiră de sub 
suport; sub ele se zărea o armă automată. 

Apoi timpul își reluă cursul. Viki fu apucată de mijloc și ridicată 
deasupra dezastrului. Gokna și Jirlib strigau în partea cealaltă a 
răpitorului. Se auzi un scârţâit înăbușit. Gokna ţipă și Jirlib tăcu. 

— Doamnă conducător de echipă, cum rămâne cu... 

— Nu contează. l-am luat pe toţi șase. Daţi-i drumul. Daţi-i drumul! 

În timp ce era scoasă din sală, Viki aruncă o privire înapoi. Dar 
străinii își lăsară cei doi tovarăși morţi în urmă și ea nu văzu nimic în 
spatele suportului, unde ar fi trebuit să fie familia Suabisme. 

Hrunkner Unnerby nu avea să uite niciodată după-amiaza aceea. De 
când o cunoştea pe Victory Smith, era prima oară că o vedea gata să-și 
piardă controlul. Apelul veni imediat după prânz, prin microunde, 
Sherkaner Underhill ignorând toate prioritățile militare cu vestea răpirii. 
Generalul Smith îl scoase pe Sherkaner de pe linie și-și chemă 
personalul la o ședință de urgenţă. Hrunkner Unnerby trecu brusc din 
poziţia de şef de proiecte la cea de... un soi de sergent. Îi pregăti 
tripropulsorul pe linia de decolare. El şi personalul inferior verificară 
situația securităţii de fundal. N-avea de gând să-l lase pe general să 
riște. Dușmanului îi place să provoace asemenea situaţii de urgenţă; 
când crezi că nu mai contează nimic altceva decât urgenţa, atunci 
lovește ţinta pe care o urmărește el, de fapt. 

Tripropulsorul îi duse de la Comandamentul Teritorial la Princeton în 
mai puțin de două ore. Dar aparatul de zbor nu era un centru de 
comandă aerian; așa ceva depășea bugetul actual. Așadar, generalul 
petrecuse două ore numai cu o conexiune radio de mică viteză. Adică 
două ore fără legătură cu centrul de control de la comandament și cu 
cel de la Princeton. Două ore de ascultat rapoarte fragmentare şi de a 
încerca să coordoneze un răspuns. Două ore frământate de chin, furie și 
nesiguranţă. Aterizară la mijlocul după-amiezii, apoi le mai trebui o oră 
până la Casa de pe Deal. 

De-abia se opri maşina lor, că Sherkaner Underhill deschise imediat 
portierele, îndemnându-i să se grăbească. Îl prinse pe Unnerby de braţ 
şi se adresă generalului pe după el: 

— Mulţumesc că l-ai adus pe Hrunkner. Am nevoie de voi amândoi. 

Apoi îi conduse prin foaier, trăgându-i în vizuina lui de la parter. 

În decursul timpului, Unnerby îl urmărise pe Sherkaner în diferite 
situații complicate: convinsese Comandamentul Teritorial de ideile lui 
în toiul războiului cu oculţii, călăuzise o expediţie prin Apogeul 
Întunericului, pusese tradiţii sub semnul întrebării. Nu câştiga 
întotdeauna, dar era întotdeauna plin de surprize și deborda de 


imaginaţie. Pentru el, totul era un mare experiment și o aventură 
extraordinară. Chiar dacă eșua, făcea din eșecuri experimente mai 
interesante. Dar astăzi... astăzi Sherkaner aflase ce e disperarea. Întinse 
brațele spre Smith, tremurând din cap și din braţe mai pronunţat ca 
niciodată. 

— Trebuie să găsim o cale de a-i aduce acasă. Trebuie. Am 
calculatoare şi conexiunea prin microunde cu Comandamentul 
Teritorial — toate resursele care îl serviseră eficient în trecut. Pot să-i 
aduc înapoi în siguranţă. Ştiu că pot. 

Smith împietri o secundă. Apoi se apropie de el, îl prinse cu un braţ 
pe după umeri şi-l mângâie pe blană. Îi vorbi blând, dar ferm, ca un 
soldat care-şi încurajează tovarășul când îi vorbește de camarazii 
pierduţi: 

— Nu, dragul meu. Nu poţi să faci mai mult decât atât. 

Afară, după-amiaza se transforma în seară. Vântul șuiera subțire prin 
ferestrele întredeschise, iar ferigile se clătinau înainte și înapoi pe 
pervazurile de cuarţ. Din nori și din tufișuri se strecura doar o umbră 
verde-închis. 

Generalul se proptea cu capul de al lui Sherkaner. Cei doi stăteau și 
se uitau unul la altul. Unnerby simţea ecouri de teamă și rușine 
răsunând când într-unul, când în celălalt. Dintr-odată, Sherkaner se 
prăbuși spre ea şi-o cuprinse cu braţele. Suspinul fin al lui Sherkaner se 
armoniză cu vântul — singurele sunete din cameră. După o clipă, Smith 
ridică o mână din spate şi-i făcu semn discret lui Hrunkner să plece. 

Unnerby încuviinţă tacit spre ea. Covorul adânc era plin de jucării — 
ale lui Sherkaner și ale copiilor — dar păși atent și reuși să iasă din 
cameră în liniște. 


Amurgul se făcu repede noapte, și pentru că se apropia furtuna, și 
pentru că soarele apusese. Unnerby nu sesiză schimbarea vremii, postul 
de comandă din casă avea doar niște ferestre mici, înghesuite. Smith 
apăru la jumătate de oră după el. Răspunse la salutul subordonaţilor, 
apoi se strecură pe stinghie, lângă Hrunkner. El mișcă din mâini 
întrebător. Ea scutură din umeri. 

— Sherk o să-și revină, sergent. E cu absolvenţii lui, fac tot ce pot. Noi 
cum stăm? 


Unnerby împinse un teanc de interviuri peste masă, în direcţia ei. 

— Căpitanul Downing și echipa lui sunt încă aici, dacă vreţi să vorbiţi 
cu ei personal, dar noi, toţi — tot personalul venit de la Comandamentul 
Teritorial — credem că nu au niciun amestec. Copiii au fost, pur şi 
simplu, prea deştepţi. 

Copiii făcuseră de ruşine o întreagă echipă de securitate. Da, 
locuiseră cu echipa respectivă multă vreme, cunoșteau obiceiurile 
membrilor ei, se împrieteniseră cu ei. Și, până acum, ameninţarea 
exterioară fusese o chestiune teoretică, zvonuri ocazionale. Toate au 
decurs în favoarea copiilor când s-au hotărât să plece la plimbare... 
Însă echipa de securitate fusese alcătuită de personalul generalului 
Victory Smith. Membrii ei erau inteligenți, devotați; sufereau la fel de 
mult ca Sherkaner Underhill. 

Smith împinse rapoartele înapoi. 

— În regulă. Daram și echipa lui să treacă înapoi la treabă. Dă-le de 
lucru. Ce noutăţi aduc rapoartele de căutare? 

Le făcu semn celorlalți subordonați să se apropie și ea însăși deveni 
foarte ocupată. 

Postul de comandă de acasă avea hărţi bune, un tablou al situației 
reale. Graţie conexiunii prin microunde, îl dubla pe cel de la 
Comandamentul Teritorial. Din păcate, nu oferea avantajul special de 
comunicare în Princeton. Problema se va rezolva în câteva ore. În 
cameră era un du-te-vino. Mulţi veniseră de la Comandamentul 
Teritorial și nu se implicaseră în harababura zilei. Lucru bun, pentru că 
prezența lor mai ușura disperarea şi oboseala de pe chipurile unora. 

Apăreau piste. Se făceau progrese... şi încurajatoare, şi de rău augur. 

Șeful operaţiunilor de contrainformaţii care se ocupa de Frăţie apăru 
peste o oră. Rachner Thract era nou în funcţie, un păianjen tânăr, 
imigrant din Ocultia. O combinaţie ciudată pentru poziţia lui. Părea 
foarte inteligent, mai degrabă tipicar decât auster. Poate că asta era spre 
bine; numai Dumnezeu știa câtă nevoie aveau de oameni care să 
înțeleagă Frăția. Ce s-a ales de valorile tradiționale? În Marele Război, 
membrii Frăției erau schismatici minori în cadrul imperiului ocult şi 
susțineau în secret Concordia. Dar Victory Smith îi considera 
următoarea ameninţare gravă — sau poate asta era din cauză că îi 
suspecta în general pe tradiționaliști. 


Thract îşi lăsă pelerina de ploaie pe cuier și deschise coșul pe care-l 
căra. Puse documentele în fața șefei sale. 

— Frăția e vârâtă până-n gât în povestea asta, doamnă general. 

— Oare de ce nu mă mir? rosti Smith. 

Unnerby știa cât de obosită trebuia să fie, deși arăta odihnită, ca de 
obicei. Aproape ca de obicei. Era calmă, politicoasă, ca la orice ședință 
cu personalul. Punea întrebări inteligente, ca întotdeauna. Dar Unnerby 
sesiză la ea o diferenţă: era cam distrasă. Nu din cauza încordării, ci 
pentru că mintea îi fugea în altă parte şi cădea pe gânduri. 

— Cu toate acestea, azi-dimineaţă implicarea Frăției nu era decât o 
posibilitate îndepărtată. Ce s-a schimbat, Rachner? 

— Două interviuri și două autopsii. Paingii omorâţi aveau o condiţie 
fizică de invidiat, deși nu erau atleți; s-au găsit urme de răni vechi în 
chitina lor, chiar și o gaură de glonţ cusută. 

Victory scutură din umeri. 

— E clar că a fost o treabă de profesioniști. Știm de existenţa 
amenințărilor interne, de facțiunile tradiţionaliste extremiste. Poate 
angajează indivizi competenți. 

— Poate, dar a fost mâna Frăției, nu a tradiţionaliștilor locali. 

— Există dovezi serioase? întrebă Unnerby, cam rușinat de 
sentimentul său de ușurare. 

— Hm... 

Thract medită și la întrebare, și la cel care-o pusese. Nu se putea 
hotărî ce loc ocupa Unnerby, un civil căruia lumea i se adresa cu 
„sergent”, în ierarhia de comandă. Obișnuiește-te cu ideea, fiule. 

— Frăția face mare caz de rădăcinile ei religioase, dar până acum n-a 
intervenit în afacerile noastre interne. S-a limitat să sponsorizeze 
facțiunile tradiționaliste locale. Dar azi... azi a întrecut măsura. Răpitorii 
sunt profesioniști de-ai Frăției. S-au străduit cât au putut să nu fie 
depistaţi, dar n-au luat în calcul laboratorul nostru de medicină legală. 
De fapt, să știți că s-a făcut un test inventat de unul dintre studenții 
soțului dumneavoastră. Vedeţi, tipul de polen din căile respiratorii e 
străin; pot chiar să vă spun de la ce bază a Frăției au plecat cei doi. Nu 
erau în ţară de mai mult de două săptămâni. 

Smith îl aprobă tacit. 

— Dacă ar fi fost mai lungă perioada, polenul ar fi dispărut? 


— Exact, absorbit de sistemul imunitar și apoi eliminat, zic tehnicienii. 
Dar și așa, tot ne-am fi dat seama. Vedeţi, dușmanul a avut ghinion mai 
mare decât noi astăzi. Au lăsat în urmă doi martori vii... 

Thract ezită, evident amintindu-și că nu era o şedinţă obișnuită, că, 
pentru Smith, definiția obișnuită pentru succesul unei operaţiuni putea 
să însemne un eşec de proporții catastrofale. 

Generalul se făcu că nu aude. 

- Da, familia aceea. Cei care au venit cu copiii la muzeu. 

— Întocmai, doamnă. Și ei sunt unul dintre motivele pentru care 
dușmanul a dat-o în bară. Colonelul Underville - comandantul 
operaţiunilor interne — i-a pus pe subordonații lui să stea de vorbă cu ei 
toată după-amiaza; se dau peste cap ca să ne ajute. Aţi auzit deja ce a 
aflat colonelul de la ei, că unul dintre fiii dumneavoastră a dărâmat un 
exponat și i-a omorât pe doi dintre răpitori. 

— Şi că toţi copiii trăiau când au fost răpiți. 

- Da. Însă Underville!? a mai aflat ceva. Acum suntem aproape 
siguri... Răpitorii aveau de gând să vă răpească toți copiii. Când i-au 
văzut pe micuţii Suabisme, au presupus că sunt ai dumneavoastră. Ştiţi, 
nu sunt atât de mulți defazați pe lume. Așa că au presupus că familia 
Suabisme e echipa noastră de securitate. 

Dumnezeule din pământul cel rece! Unnerby se uită pe ferestrele 
înguste. Era mai multă lumină, dar numai datorită efectului actinic al 
lămpilor de siguranță. Vântul bătea mai îndrăzneţ, împrăștia stropi 
scânteietori pe geamuri și îndoia ferigile. Se aștepta o furtună cu fulgere 
în noaptea respectivă. 

Deci Frăția a dat-o-n bară pentru că avea o părere prea bună despre 
securitatea din Concordia. Normal, au presupus că cineva trebuia să-i 
însoțească pe copii. 

— Am aflat foarte multe de la cei doi civili, doamnă general. Ce 
poveste au inventat răpitorii când au pătruns în muzeu, niște întorsături 
de frază după ce lucrurile s-au precipitat... N-au avut de gând să lase 
martori în urmă. Familia Suabisme e cea mai norocoasă din Princeton, 
chiar dacă ea nu vede lucrurile așa. Cei doi uciși de fiul dumneavoastră 
îi împingeau pe părinţii Suabisme ca să-i îndepărteze de copii. Unul 
avea o armă automată scoasă din toc și arma avea siguranțele trase. 


Colonelul Underville crede că misiunea iniţială era să vă răpească toţi 
copiii şi să-i omoare pe martori. Civilii morţi și balta de sânge apăreau 
în scenariul lor pentru că puteau de vina pe facțiunile noastre 
tradiționaliste. 

— În cazul ăsta, de ce să nu lase în urmă și doi copii morți? Aşa ar fi 
fugit mai ușor. 

Victory puse întrebarea calm, dar în glasul ei se simţea răceala. 

— Nu știm, doamnă. Dar colonelul Underville crede că n-au părăsit 
încă ţara, poate nici Princetonul. 

— Serios? Scepticismul se lupta cu speranţa. Ştiu că Belga a luat 
măsuri într-un timp extraordinar de scurt... și că dușmanul a avut și el 
problemele lui. În regulă. Asta va fi prima ta operaţiune de amploare 
din ţară, Rachner, dar vreau să lucrezi mână în mână cu Agenţia de 
Informaţii Interne. Şi va trebui să implici poliţia municipală și 
comercială. 

Clasicul anonimat al Spionajului Concordiei o să cam sufere în 
următoarele zile. 

— Încearcă să te porți frumos cu colegii de la municipală şi 
comercială. Nu s-a declarat stare de război. Ar putea face mult rău 
Coroanei. 

— Am înţeles, doamnă general. Colonelul Underville și cu mine am 
mobilizat patrule care să colaboreze cu poliția municipală. Când se vor 
instala legăturile telefonice, vom avea un fel de post de comandă comun 
cu ei aici, în Casa de pe Deal. 

— Foarte bine... Cred că ai fost tot timpul cu un pas înaintea mea, 
Rachner. 

Thract zâmbi în timp ce se ridică în picioare. 

— O să vă aducem copilașii înapoi, doamnă. 

Smith vru să-i spună ceva, dar văzu două căpşoare trăgând cu ochiul 
pe după tocul ușii. 

— Ştiu, Rachner. Şi-ți mulțumesc. 

Thract se depărtă de masă și în cameră se lăsă liniștea o vreme. 
Mezinii Underhill, poate singurii rămași în viaţă, intrară timizi, urmaţi 
de şeful echipei de pază și de trei soldaţi. Căpitanul Downing căra o 
umbrelă închisă, dar se vedea limpede că Rhapsa și Micul Hrunk nu 
profitaseră de ea. Jachetele lor erau ude leoarcă şi pe chitina lor neagră 


și lucioasă sclipeau picuri de ploaie. 

Victory nu reuși să le zâmbească. Se uită la hainele lor ude și la 
umbrelă. 

— Aţi tras o fugă primprejur? 

Răspunse Rhapsa, un drăcușor împielițat pe care Hrunkner nu-l 
auzise niciodată vorbind atât de sfios: 

— Nu, mami. Am fost cu tati, dar acum e ocupat. Am stat cu căpitanul 
Downing, între el şi ceilalți... 

Se opri şi-şi lăsă capul timidă pe-o parte, spre protectorul ei. 

Tânărul luă poziția de drepţi, dar arăta ca un soldat care tocmai 
luptase în prima sa bătălie și cunoscuse înfrângerea. 

— Vă rog să mă iertaţi, doamnă. Eu am hotărât să nu deschid 
umbrela. Am vrut să pot vedea în toate direcţiile. 

— Foarte bine, Daram, spuse generalul. Şi... ai făcut bine că i-ai adus 
aici. 

Smith tăcu, uitându-se o clipă la copiii ei. Rhapsa și Micul Hrunk o 
priviră și ei, fără să facă o mișcare. Apoi, de parcă cineva ar fi răsucit un 
buton, cei doi începură să fugă prin cameră și să ţipe cu glas pițigăiat. 
Nu se mai vedeau decât mâini și picioare care se cățărau pe Smith, 
îmbrăţișând-o ca pe-un tată. Acum că bariera reţinerii se dărâmase, se 
puseră serios pe plâns şi pe pus întrebări. Avea vreo veste despre 
Gokna, Viki, Jirlib și Brent? Ce se va întâmpla acum? Și nu voiau să 
rămână singuri. 

Se potoliră după câteva momente. Smith înclină din cap spre micuți, 
iar Unnerby se întrebă oare la ce s-o fi gândind. Mai avea încă doi copii. 
Indiferent de ghinionul sau de incompetenţa din ziua respectivă, alți doi 
copii fuseseră răpiți în loc de mezinii ei. Smith ridică o mână în direcţia 
lui Unnerby. 

— Hrunkner, vreau să te rog ceva. Găseşte familia Suabisme. Întreab- 
0... oferă-i ospitalitatea mea. Dacă ar vrea să aștepte în Casa de pe 
Deal până se termină totul... aș fi onorată. 


Se aflau undeva la înălțime, într-un fel de puț de ventilator. 

— Nu, nu e un puț de ventilator! exclamă Gokna. Alea au tot soiul de 
ţevi și cabluri. 

Nu se auzea niciun huruit de pale, doar șuierul constant al vântului. 


Viki se concentră ca să vadă ce se află exact deasupra capului ei. 
Desluși o fereastră cu grilaj la vreo cincisprezece metri mai sus, prin 
care lumina zilei se răspândea pe zidurile de metal ale puţului. Aici, la 
fund, copiii stăteau în semiîntuneric, dar tot vedeau rogojinile pentru 
dormit, toaleta chimică, podeaua de metal. Închisoarea lor se încălzea 
odată cu ziua care creştea. Gokna avea dreptate. Făcuseră suficiente 
cercetări acasă la ei ca să știe cum arată un subsol tehnic. Dar ce 
altceva să fie acest loc? 

— la uitaţi-vă ce de cârpeli! 

Arătă cu braţ spre discurile sudate pe pereţi cu stângăcie pe ici, pe 
Colo. 

— Poate că e un loc părăsit. Nu, poate e în construcție! 

— Da, aprobă Jirlib. Sudurile sunt proaspete. N-au făcut decât să 
acopere găurile de acces, treabă de-un ceas, nu mai mult. 

Gokna încuviință. Nici măcar nu încercă să aibă ultimul cuvânt. 
Atâtea se schimbaseră de dimineaţă! Jirlib nu mai făcea pe arbitrul 
distant și morocănos al disputelor dintre ei. Era mai încordat ca de 
obicei și Viki știa că se simte amarnic de vinovat. El și Brent erau cei 
mai mari şi din cauza lui păţiseră ce păţiseră. Dar nu-și arăta durerea, ci 
era mai răbdător decât fusese vreodată. 

lar când vorbi, surorile lui îl ascultară. Chiar dacă nu puneai la 
socoteală că era aproape adult, se vedea cât colo că e cel mai inteligent 
dintre ei. 

— Cred că știu exact unde ne aflăm. 

Îl întrerupseră bebeluşii, care începură să se agite pe spatele lui. 
Blana lui Jirlib nu era destul de groasă ca să stea comod în ea și 
începea deja să miroase urât. Alequere și Birbop ba întrebau de părinți, 
ba te călcau pe nervi cu tăcerea lor și atunci pișcau zdravăn spatele 
bietului Jirlib. Se pare că acum aveau iar chef de gălăgie. Viki întinse 
brațele și-l luă pe Alequere în braţe. 

— Şi unde e asta? întrebă Gokna, fără urmă de arţag în voce. 

— Vezi pânzele de paingi zburători? Jirlib arătă în sus, spre peticele 
proaspete de mătase care fluturau în adierea care se simţea prin grilaj. 
Fiecare are modelul ei. Cele de aici ţin de zona Princeton, dar ţesătorii 
lui își fac cuib în cele mai înalte locuri. Casa de pe Deal nici nu-i destul 
de înaltă pentru ei. Eu zic că suntem tot în oraș și undeva atât de sus, 


încât să fim vizibili de la kilometri distanță. Ne aflăm fie în cartierul 
dealurilor, fie în zgârie-norul acela nou din centru. 

Alequere începu iar să plângă. Viki o legănă cu blândeţe înainte și 
înapoi. Așa îl înveselea întotdeauna pe Micul Hrunk, dar... Miracol! 
Alequere se opri din plâns. Poate că era atât de obosită, încât nu mai 
putea scoate zgomote. Nu, după câteva secunde schiţă un zâmbet şi se 
răsuci în braţele ei ca să vadă peste tot. Ce copil cuminte! O mai legănă 
puţin, apoi rosti: 

— Bine. Poate că ne-au învârtit cu mașina în cerc, dar chiar în centru 
să fim? Am auzit avioane, dar de ce nu se aud zgomotele străzii? 

— Sunt peste tot. 

Brent vorbi pentru prima oară de la răpire. Lent și tont, ăsta era 
Brent. Şi singurul dintre ei care ghicise ce se întâmpla de dimineaţă. El 
se izolase de ceilalți şi se ascunsese în întuneric. Era mare cât un adult; 
cățăratul pe suport, deasupra dușmanilor, l-ar fi putut lăsa invalid. Când 
au fost târâți pe la intrarea de serviciu în muzeu, Brent șchiopătase și nu 
scosese o vorbă. Nu vorbise nici în mașină, doar dăduse din mâini când 
Jirlib și Gokna îl întrebaseră dacă e teafăr. 

De fapt, își rupsese un picior din faţă și se lovise la cel puţin încă 
unul, dar nu voia să-i lase să se uite la răni. Viki îl înțelese. S-ar simţi la 
fel de rușinat ca Jirlib — și mai inutil. La început, stătuse singur, chircit şi 
posac, apoi, după ce petrecuseră o oră în captivitate, începuse să 
șchiopăteze pe ici, pe colo, bătând și lovind în metal. Din când în când, 
se trântea cu burta la podea, ca și cum se prefăcea mort sau copleșit de 
disperare. Exact așa stătea și acum. 

— Voi nu auziți? întrebă el din nou. Ascultatul cu burta. 

Viki nu se mai jucase jocul de ani de zile. Dar ea și frații ei îl imitară, 
lipindu-se de podea, fără să se arcuiască deloc. Nu se simțeau prea 
comod şi nici nu aveau de ce să se sprijine. Alequere sări din braţele 
fetei. Birbop se luă după ea. Cei doi mișunară de la un copil la altul, 
împungându-i. În scurtă vreme începură să chicotească. 

— Sst, sst! şopti Viki. 

Nu făcu decât să-i întărâte. Cât se rugase ea să se mai înveselească 
micuţii, pentru ca acum să vrea să tacă puţin! Încercă să nu se mai 
gândească la ei şi să se concentreze. Hm... Nu era un sunet clar, nu 
pentru urechile din capul fetei, în orice caz, dar îl percepea cu burta. Un 


zumzet constant... şi alte vibrații, care când veneau, când plecau. Ha! 
Un semn de viață trepidantă, pe care o simţeai în vârful picioarelor 
când te plimbai prin centru! Acolo! Scrâşnetul inconfundabil al frânelor 
puse de o mașină care opri brusc. 

Jirlib chicoti. 

— Cred că am rezolvat problema! S-au crezut ei deştepţi cu lada 
aceea închisă pentru marfă, dar noi tot am aflat unde suntem. 

Viki se ridică într-o poziție mai confortabilă și avu un schimb de 
priviri cu Gokna. Jirlib era el mai inteligent, însă când venea vorba de 
șiretenie, nu le ajungea pe surorile sale. Gokna îi replică amabil, și ca să 
fie politicoasă, dar şi pentru că un ton potrivit i-ar fi determinat pe 
bebeluși să intre iar în ascunzătoare. 

— Jirl, nu prea cred că voiau să ascundă ceva de noi. 

Jirlib mișcă din cap spre spate — un gest în stilul „fratele știe mai 
bine”. Atunci îi sesiză intonaţia. 

- Gokna, ne-ar fi putut aduce aici în cinci minute. În schimb, am 
mers mai mult de o oră. Ce... 

— Cred că au vrut să se ferească de echipele de securitate ale lui 
mami. Paingii ăștia au venit cu mai multe mașini; le-am schimbat de 
două ori, nu uita. Poate că au încercat să iasă din oraș, dar și-au dat 
seama că nu vor reuși. Viki arătă spre locul în care se aflau. Dacă au 
minte, cât de cât, o să știe că am văzut mult prea multe. 

Viki încerca să vorbească pe un ton jovial. Birbop şi Alequere se 
duseseră la Brent și acum îi scotoceau prin buzunare. 

— l-am putea identifica, Jirlib. l-am văzut şi pe şofer, și pe doamnă în 
zona unde se încarcă marfă în muzeu. 

Apoi îi povesti despre arma automată pe care o văzuse pe podea. O 
expresie de groază trecu pe fața lui Jirlib. 

— Doar nu crezi că sunt tradiționaliști care încearcă să le facă greutăţi 
lui mami și lui tati? 

Și Viki, și Gokna făcură semn că nu cred asta. Gokna spuse: 

— Cred că sunt soldați, Jirl, indiferent ce spun ei. 

În realitate, copiii nu auziseră decât minciuni peste minciuni. Când își 
făcuseră apariţia în sala de videomanțţie, răpitorii spuseseră că fac parte 
din trupele de securitate ale mamei. Dar când îi azvârliseră aici, 
vorbiseră ca tradiționaliștii: copiii erau un exemplu foarte urât pentru 


păianjenii cumsecade. Nu li se va face rău, dar perversiunea părinților 
lor va fi dată în vileag. Asta ziseră, însă atât Gokna, cât și Viki sesizaseră 
că le lipsea patima. Majoritatea tradiționaliștilor de la radio scoteau foc 
pe gură când vorbeau; celor pe care-i mai văzuseră ele li se făcuse de-a 
dreptul scârbă la vederea defazaților. Dar răpitorii lor se purtaseră cu 
indiferență; în ciuda vorbelor aprinse, era clar că pentru ei copiii nu 
însemnau decât o încărcătură. Viki remarcase numai două sentimente 
ascunse în spatele profesionalismului lor. Şefa era cu adevărat iritată că 
Brent îi făcuse praf doi păianjeni... şi, din când în când, parcă regreta 
soarta copiilor. 

Viki îl văzu pe Jirlib tresărind când își dădu seama de implicaţii, dar 
băiatul nu spuse nimic. Două hohote îi întrerupseră firul gândurilor 
sumbre. Lui Alequere şi Birbop nu le mai păsa de Gokna, Viki sau Jirlib. 
Descoperiseră funia cu care se juca Brent și pe care-o ţinea ascunsă în 
jachetă. Alequere sări în spate, arcuind funia în aer. Birbop sări şi el ca 
s-o prindă și alergă în cerc în jurul lui Brent, ca și cum ar fi vrut să-l lege 
de picioare. 

— Hei, Brent, am crezut că ești prea mare ca să te mai joci cu funia, 
zise Gokna, încercând să-l tachineze cu veselie forțată. 

Brent răspunse cu greu, pe ton defensiv: 

— Mă plictisesc fără cuiele și butucii mei. Cu funia poţi să te joci 
oriunde. 

Brent era cum era, dar se pricepea de minune să facă modele din 
funie. Când era mai mic, se culca pe spate și, folosindu-se de toate 
braţele și picioarele, chiar și de mâinile pentru mâncat, ţesea modele 
din ce în ce mai complicate — una dintre pasiunile lui prostești și 
complicate, la care ţinea foarte mult. 

Birbop luă vârful funiei de la Alequere și fugi cu ea trei-patru metri 
pe perete, profitând sprinten de fiecare punct de sprijin, așa cum numai 
micuţii știu să facă. Șerpui funia spre sora lui, provocând-o să-l tragă jos. 
Când fata încercă, el smulse funia înapoi și se cățără încă un metru, doi. 
Așa se juca și Rhapsa, poate puţin mai sprintenă ca el. 

— Nu așa de sus, Birbop, o să cazi! strigă Viki. 

Parcă vorbise tati. Pereţii se înălțau sus de tot deasupra 
prichindelului. În vârf, la cincisprezece metri distanţă, se afla fereastra 
cea mică. Viki o văzu pe Gokna tresărind de surpriză în spatele ei. 


— Te gândești la ce mă gândesc și eu? o întrebă. 

— P-probabil. Când era mică, Rhapsa se putea urca până sus. 

Răpitorii lui nu se dovedeau așa de inteligenţi cum se considerau. 
Oricine are grijă de bebeluși ştie mai bine ce sunt capabili să facă. Însă 
ambii răpitori erau tineri din generaţia actuală. 

— Dar dacă o să cadă... 

Dacă o să cadă, n-o să fie nicio plasă de sprijin, nici măcar un covor 
moale. Un micuţ de doi ani are între șapte și zece kilograme. 
Prichindeilor le place la nebunie să se cațere, ca și cum își dau seama 
că, odată ce cresc și se îngrașă, nu mai pot să urce decât scări şi să facă 
salturile cele mai mici. Bebelușii cad fără să se lovească de la distanțe 
mult mai mari decât adulții, dar pot să moară dacă alunecă de la o 
distanţă prea mare. Ei însă nu știu lucrul ăsta. Birbop n-avea nevoie de 
prea multe încurajări ca să se cațere până la fereastră. Avea toate 
șansele să reușească... 

Altă dată, Viki și Gokna ar fi trecut imediat la acţiune, dar acum era 
viața altcuiva la mijloc. Cele două se priviră scurt. 

— Nu... Nu ştiu ce să zic, Viki. 

Şi dacă nu făceau nimic? Micuţii ar fi ucişi odată cu ei. Orice hotărau, 
îi pândeau consecinţe înfricoşătoare. Dintr-odată, pe Viki o cuprinse 
frica, cea mai mare frică din viaţa ei; se deplasă pe podea până în 
dreptul lui Birbop cel zâmbitor. Ridică brațele ca şi cum ar fi avut o 
viaţă a lor, ca să-l convingă să coboare. Apoi se forţă să le lase jos, se 
forță să-i vorbească cu glas vesel, ațâțător: 

— Salut, Birbop! Te crezi în stare să cari funia până la fereastra aia? 

Birbop lăsă capul pe-o parte şi ridică ochii de bebeluș. 

— Bineînţeles. 

Și porni imediat, mișunând de la petice sudate la îmbinările ţevilor, 
tot mai sus. Îţi rămân datoare, prichindelule, chiar dacă tu nu ştii. 

Pe podea, Alequere făcea scandal că Birbop se bucura de atenţia 
tuturor. Trase tare de funie, lăsându-l pe fratele ei să atârne la șase 
metri înălțime, în trei braţe, de un pervaz îngust. Gokna o ridică de pe 
podea și de lângă funie și-o dădu în grija lui Jirlib. 

Viki încercă să-și alunge senzaţia de groază; se uita la micuțul care 
urca din ce în ce mai sus. Şi dacă ajungem la fereastră, ce facem? 
Aruncăm bileţele? Dar nu aveau cu ce să le scrie și nu știau unde sunt 


sau în ce direcţie ar duce vântul biletele... Brusc, își dădu seama că un 
lucru putea rezolva două probleme. 

— Brent, jacheta. 

Scutură din mâini, făcând semn Goknei să-l ajute să şi-o dea jos. 

— Asta e! 

Gokna trăgea deja de mâneci și de pantaloni. Brent tresări de uimire, 
apoi pricepu imediat și o ajută și el. Jacheta lui era aproape la fel de 
mare ca a lui Jirlib, dar nu avea despicături în spate. Cei trei o întinseră 
între ei și se deplasară când într-o parte, când într-alta, încercând să 
urmărească mișcările laterale ale curajosului cățărător Birbop. Poate, 
chiar dacă ar fi să cadă... Soluţia lor funcţiona întotdeauna în cărţile cu 
aventuri. Dar stând acolo şi plimbând jacheta, reușita lor părea de-a 
dreptul imposibilă. 

Alequere scâncea în continuare, încercând să scape din strânsoarea 
lui Jirlib. Birbop râdea de ea. Era încântat să fie în centrul atenţiei, să 
facă un lucru pentru care altă dată ar fi fost muștruluit. Urcase 
doisprezece metri. Acum avansa mai încet, nu prea avea de ce să se 
sprijine cu mâinile și cu picioarele; era sub armăturile ventilatorului 
principal. De două ori mai-mai să scape funia în timp ce-o trecea dintr- 
o mână într-alta. Se agăţă de un ieșind foarte îngust și sări lateral în sus, 
acoperind metrul pe care-l mai avea de parcurs, și cu o mână apucă 
grătarul ferestrei. În clipa următoare, trupul lui se vedea în lumină. 

Având numai doi ochi, și aceia în față, micuţii trebuiau să se întoarcă 
din tot corpul ca să vadă în spate. Birbop se uită în jos pentru prima 
oară. Râsul triumfător îi îngheţă când văzu cât de sus urcase, atât de 
sus, încât până și instinctele lui de bebeluș îl avertizară de pericol. 
Părinţii aveau motive să nu te lase să te cațeri cât de departe voiai. 
Braţele și picioarele lui Birbop strânseră instinctiv grătarul. 

Ceilalți nu reușiră să-l convingă că nimeni nu putea să-l ajute și că 
trebuia să coboare singur. Viki nu se gândise că asta ar fi o problemă. 
Când Rhapsa și Micul Hrunk se urcau pe înălțimi riscante, niciunul nu 
se temea să se dea jos. 

Tocmai când părea că Birbop nu se mai putea mișca, sora lui se opri 
din plâns și începu să râdă de el. După aceea, nu le fu greu să-l 
convingă să treacă sfoara printre gratii și să se folosească de ea ca de- 
un scripete ca să-și ușureze coborârea. 


Ideea să alunece pe funie în joacă le venea celor mai mulţi bebeluşi 
automat; poate era o reminiscență animală. Birbop se lăsă în jos 
cuprinzând funia de coborâre cu cinci membre și ţinând-o în loc cu alte 
trei pe cea de urcare. Însă după ce străbătu câţiva metri și văzu ce uşor 
funcționează scripetele, se ținu doar în trei brațe, apoi în două. Se 
împingea de perete cu picioarele, zburând în jos ca o tarantulă la atac. 
Pe podea, Viki și ceilalți ţopăiau când ici, când colo, încercând zadarnic 
să mențină așa-zisa plasă sub el... până când prichindelul ajunse, în 
sfârşit, jos. 

Acum aveau o buclă de funie care se întindea de jos până la gratiile 
ferestrei și înapoi. Lucea și tremura din cauza încordării la care fusese 
supusă. 

Gokna și Viki se certară care dintre ele să facă următorul pas. 
Câştigă Viki; avea sub patruzeci de kilograme, deci era cea mai ușoară. 
Trase de funie și se clătină pe ea, în timp ce Brent și Gokna rupeau 
căptușeala de mătase a jachetei. Căptușeala era vopsită cu buline roșii 
şi ultra. Şi mai bine, era alcătuită din straturi împăturite; o rupseră pe la 
cusături și obţinură un fel de steag ușor ca o pană, dar cu latura de 
peste patru metri. Sigur îl va zări cineva. 

Gokna făcu din el un pătrat uniform și i-l dădu lui Viki. 

— Crezi c-o să ţină funia? 

— Sigur. 

Poate. Era alunecoasă și flexibilă, ca orice funie de joacă — ce se va 
întâmpla când o va întinde la maximum? 

Cuvintele lui Brent o încurajară mai mult decât orice iluzii de-ale ei: 

— Cred că o să ţină. Îmi place să atârn lucruri la proiectele mele. Am 
luat-o din laboratorul de mecanică. 

Viki își scoase şi ea jacheta, apucă steagul improvizat cu mâinile 
pentru mâncat și începu să urce. Cu ochii din spate, îi văzu pe ceilalți 
cum se fac tot mai mici, alcătuind un model în jurul „plasei de 
siguranță”. Halal sprijin, dacă ar fi să cadă acolo cineva așa de greu ca 
ea. Se clătina, urcând peretele pas cu pas. De fapt, era uşor. Nici unui 
adult bine dezvoltat nu i-ar fi venit greu să urce pe verticală cu două 
funii de sprijin, câtă vreme rezistau. Se uita la funie şi la perete, dar în 
aceeași măsură privea la ușa de dedesubt. Ciudat, nu se gândise până 
atunci că i-ar putea întrerupe cineva. Dar mai avea puţin şi reușea. Însă 


reuşita i-ar fi zadarnică dacă unuia dintre bandiți îi trecea prin cap să-i 
verifice chiar acum. Încă doi-trei metri... 

Îşi strecură degetele printre gratii şi se ridică. Nu avea unde să se 
cocoațe, iar gratiile erau prea dese, nici un bebeluș nu se putea furișa 
printre ele — dar ce priveliște! Se aflau în vârful uneia dintre noile clădiri 
gigantice, înaltă de cel puţin treizeci de etaje. Cerul înnorat stătea să se 
prăbușească peste ea, iar vântul mătura aerul pe la fereastră. În jos nu 
vedea bine din cauza umerilor clădirii, dar orașul Princeton i se întindea 
în fața ochilor ca o machetă minunată. Vedea bine o stradă, autobuze, 
automobile, trecători. Dacă s-ar uita în direcţia ei... Desfășură 
căptușeala şi o vâri printre gratii, gata-gata să i-o smulgă vântul. O 
prinse mai bine, rupând materialul cu mâinile ei ascuţite. Ce material 
subțire! Încet, cu grijă, trase de capete și le legă în patru locuri. Acum 
vântul întinse pătratul colorat din partea aceea de clădire. Materialul 
fâlfâi, uneori acoperind fereastra, alteori căzând pe piatra de dedesubt. 

O ultimă privire spre libertate: acolo unde pământul se întâlnea cu 
norii, dealurile orașului dispăreau în beznă. Dar Viki vedea destul ca să 
se orienteze: un deal, mai scund ca altele, cu străzi şi clădiri în spirală. 
Casa de pe Deal! Îşi vedea casa! 

Viki cobori de la fereastră bucuroasă nevoie mare. Până la urmă, tot 
vor învinge! Împreună cu ceilalți, trase funia lucioasă și-o ascunse în 
buzunarul lui Brent. Se așezară în întunericul tot mai des, întrebându-se 
când vor apărea din nou gardienii lor și ce să facă atunci. După-amiază, 
se lăsă un întuneric negru ca smoala și se porni ploaia. Totuși, steagul 
fâlfâia încurajator în bătaia vântului. 

Puțin după miezul nopții, furtuna desfăcu nodurile și steagul o luă la 
goană prin beznă. 

Dreptul de Petiţie către comandor era o tradiţie convenabilă. Avea 
chiar o bază în faptele istorice, deși Tomas Nau era convins că, în urmă 
cu secole, în Era Flagelului, singurele petiţii acceptate erau în scop de 
propagandă. În vremurile moderne, manipularea petiţiilor fusese 
metoda preferată a unchiului Alan de a-și menţine popularitatea și de a 
submina facțiunile rivale. 

Era o tactică deşteaptă, câtă vreme nu repetai greşeala lui Alan de a 
permite asasinilor să scrie petiţii. În cei douăzeci și patru de ani de la 
sosirea în sistemul Fluctuantei, Tomas Nau aprobase în jur de 
douăsprezece petiţii. Cea de astăzi era prima care susținea „cât de 
important e timpul”. 

Nau se uită peste masă la cei cinci petiționari. Corecţie: 
reprezentanți ai petiționarilor. Pretindeau că-i susțin o sută de oameni, 
la numai optzeci de kilosecunde de când fuseseră anunţaţi. Nau zâmbi 
și le făcu semn din mână să ia loc. 

— Domnule pilot-șef Xin. Eşti senior, cred. Te rog să explici petiția. 

— Am înţeles, domnule comandor. 

Xin aruncă o privire la prietena lui, Rita Liao. Amândoi erau 
emergenţi din lumea de acasă, din familii care contribuiau cu focalizaţi 
și adepţi de peste trei sute de ani. Așa se întărea coloana vertebrală a 
emergențţilor și, teoretic, ei ar trebui să fie ușor de condus. Dar — vai! — 
nimic nu era ușor aici, la douăzeci de ani-lumină de civilizaţie. Xin tăcu 
în secunda următoare. Aruncă o privire agitată spre Kal Omo. Acesta îi 
răspunse cu o expresie rece, iar Nau își dori dintr-odată să-și fi găsit 
timp ca să fie informat de sergentul lui. Cum Brughel era în 
hibernoterapie, nu avea pe cine să dea vina dacă trebuia să respingă 
petiția. 

— Aşa cum știți, domnule comandor, mulţi dintre noi lucrează la 
analizele de sol. Și mai mulți sunt interesaţi, în general, de păianjenii pe 
care-i urmărim... 

Nau îi oferi un zâmbet amabil. 


— Ştiu. Vă petreceţi vremea în barul lui Benny și ascultați traducerile. 

— Da, domnule. Aăă... Ne plac foarte mult „Ora copiilor” şi unele 
traduceri ale poveştilor. Ne ajută la analiza noastră. Și... îşi aruncă ochii 
undeva departe, în gol. Nu știu. Păianjenii trăiesc într-o lume adevărată 
acolo, jos, chiar dacă nu sunt oameni. În comparaţie cu noi, par mai... — 
Nau fu convins că va spune reali —, adică am ajuns să-i simpatizăm pe 
câţiva dintre copiii lor. 

Așa cum am planificat. 'Traducerile în direct erau sub cenzură acum. 
Nu descoperiseră niciodată cauza denaturării virusului minţii, nici 
măcar dacă avusese legătură cu spectacolul în direct. Anne considera 
că riscul prezent nu era mai mare decât cel implicat de celelalte 
operaţiuni ale lor. Nau se întinse spre dreapta și atinse ușor mâna lui 
Qiwi. Ea îi zâmbi. Copiii păianjeni erau importanţi. Nu ar fi înţeles asta 
fără Qiwi Lisolet. Fata îi fusese de folos de atâtea ori! Urmărind-o, 
vorbindu-i, înșelând-o... Câte avea de învăţat! Copiii adevăraţi le-ar 
seca resursele din L1, dar trebuia găsit ceva care să le înlocuiască. Qiwi, 
cu planurile și cu visurile ei, îi arătase cum. 

— Tuturor ne sunt dragi micii păianjeni, domnule pilot-şef. Oare 
petiția ta are legătură cu răpirea lor? 

— Da, domnule. Au trecut șaptezeci de kilosecunde de la răpire. 
Păianjenii din Concordia își utilizează la maximum echipamentele de 
comunicare şi resursele de spionaj. Pe ei nu-i ajută cu nimic, dar deviații 
noștri află foarte multe din asta. Conexiunile prin microunde din 
Concordia gem de mesaje interceptate de la Frăţie. În general, 
încriptarea mesajelor Frăției e de tip algoritmic, nu pe baza unor chei 
aleatorii. Concordia nu poate sparge codurile, dar, pentru noi, algoritmii 
sunt simpli. În ultimele patruzeci de kilosecunde, noi — eu — am folosit 
traducătorii şi analiștii noştri. Cred că știu unde sunt ţinuţi copiii. Cinci 
analiști sunt aproape siguri că... 

— Cinci analiști, trei traducători şi o parte din sistemul de spionaj de 
pe Mâna Invizibilă. Vocea lui Reynolt era puternică şi implacabilă peste 
cea a lui Xin. În plus, pilotul-şef Lin folosește aproape o treime din 
hardware. 

Omo îi sări lui Reynolt în ajutor, de parcă ar fi cântat împreună într- 
un cor. Nau nu mai auzise un asemenea concert dat de Reynolt și 
departamentul de securitate: 


— Mai mult, asta nu s-ar putea întâmpla dacă pilotul-șef și alți șefi 
privilegiați n-ar folosi codurile resurselor de urgenţă. 

Sergentul Omo îi fulgeră cu privirea pe petiționari. Ei se făcură mici, 
emergenții chiar mai speriați decât Qeng Ho. Abuz de resurse ale 
comunităţii. Păcatul capital. Nau zâmbi în barbă. Brughel i-ar fi 
înspăimântat şi mai tare, dar mergea și Omo. 

Comandorul ridică mâna și făcu liniște în sală. 

— Am înţeles, domnule sergent. Vreau un raport de la tine şi de la 
Reynolt despre orice pagube de durată care ar rezulta din... — nu va 
spune chiar acele cuvinte — activitatea asta. 

Păstră un moment de tăcere, modelându-și expresia feţei, de parcă 
ar fi vrut să ascundă bătălia care se dă în mintea unui om drept, care 
încearcă să împace dorințele indivizilor cu nevoile pe termen lung ale 
comunității. Simţi cum îl strânge Qiwi de mână. 

— Domnule pilot-șef, ești conștient că nu putem să ne demascăm 
prezența? 

Xin arăta de-a dreptul intimidat. 

— Da, domnule comandor. 

— Dintre toţi, tu ar trebui să știi cel mai bine cât de precară e poziţia 
noastră aici. După bătălie, am rămas fără focalizaţi și fără personal 
suficient. După denaturarea de acum câteva gărzi, numărul focalizaților 
a scăzut și mai mult. Nu deținem echipament suficient, avem puţine 
arme şi capacităţi de transport intern. Am putea speria o facțiune de 
păianjeni sau ne-am putea alia cu alta, dar cu riscuri imense. Pentru noi, 
calea cea mai sigură e cea pe care o urmăm de la Masacrul Diem 
încoace: stăm la pândă şi așteptăm. Mai sunt foarte puţini ani până la 
începutul Erei Informatice pe Arachna. Până la urmă, vom introduce 
automate umane în rețelele păianjenilor. Până la urmă, păianjenii vor 
avea o civilizație capabilă să ne ajute la repararea navelor noastre, una 
pe care o vom putea conduce în siguranță. Până atunci... până atunci, 
nu îndrăznim să trecem la acțiune. 

Nau cercetă cu privirea fiecare petiționar în parte. Xin, Liao, Fong. 
Trinli stătea mai izolat, de parcă voia să arate că a încercat să-i 
convingă pe ceilalți să se răzgândească. Ezr Vinh intrase în 
hibernoterapie, altfel sigur ar fi fost prezent. După socoteala lui Ritser 
Brughel, toți erau o pacoste. Cu fiecare gardă, mica lor capsulă se 


îndepărta tot mai mult de normele unei comunități emergente. Parţial 
din cauza circumstanțelor disperate, parţial din cauza asimilării Qeng 
Ho. Chiar înfrânți, speculanţii aveau o atitudine dăunătoare. Da, după 
standardele civile, oamenii ăștia aduceau numai necazuri, dar, fără ei, 
fără Qiwi, misiunea lor nu ar fi fost posibilă. 

O vreme, nimeni nu vorbi. Din ochii Ritei Liao ţâșneau lacrimi. 
Gravitaţia infimă din Hammerfest nu era destulă ca să le facă să se 
scurgă pe obraji. Jau Xin lăsă capul în jos, a supunere: 

— Am înţeles, domnule comandor. Ne retragem petiția. 

Nau încuviință politicos din cap. Nu se vor da pedepse şi s-a impus o 
idee esențială. 

Apoi Qiwi îl bătu pe mână. Îi zâmbea larg! 

— De ce să nu transformăm ocazia asta într-un test al activităților 
noastre de mai târziu? Într-adevăr, nu ne putem dezvălui prezenţa, dar 
uite ce a făcut Jau. Pentru prima oară, folosim sistemul de spionaj al 
păianjenilor. Automatele lor mai au douăzeci de ani până la progresul 
din Era Informatică, dar computerele lor avansează mai rapid decât în 
Era Zorilor de pe Pământ. Până la urmă, traducătorii lui Anne tot vor 
insera date în sistemele lor, de ce să nu înceapă de pe-acum? Ar trebui 
să ne amestecăm și să experimentăm puţin câte puţin în fiecare an. 

În ochii lui Xin miji speranța, dar în cuvintele lui se strecura 
neîncrederea: 

— Oare sunt chiar atât de înapoiaţi? Anul trecut tocmai au lansat 
primul satelit. Nu au rețele universale, nu au niciun fel de rețea de 
localizatoare. Cu excepţia conexiunii aceleia jalnice de la Princeton la 
Comandamentul Teritorial, nu au nici măcar o reţea de calculatoare. 
Atunci, cum să inserăm date în sistemul lor? 

Exact, cum? 

Qiwi însă își păstră zâmbetul. O făcea să arate atât de tânără, ca în 
primii ani când o avusese Nau. 

— Ai spus că Concordia a interceptat mesaje de-ale Frăției în legătură 
cu răpirea? 

— Sigur că da. Așa am aflat ce se petrece. Dar spionajul Concordiei 
nu poate sparge codurile Frăției. 

— Încearcă să spargă mesajele interceptate? 

— Da. Câteva dintre computerele lor cele mai puternice — mari cât o 


casă — lucrează în draci la ambele capete al conexiunii Princeton — 
Comandamentul Teritorial. Le-ar trebui milioane de ani să afle cheia de 
decriptare... Of. Xin făcu ochi și mai mari. Putem să-i ajutăm pe 
păianjeni fără să-și dea seama? 

Lui Nau îi căzu fisa aproape în acelaşi timp. Întrebă în aer: 

— Informaţii: cum își generează cheile de testare? 

O voce îi răspunse după o secundă: 

— Alegeri  pseudoaleatorii, modificate după ceea ce știu 
matematicienii lor despre algoritmii Frăției. 

Qiwi citi ceva pe vizorul ei. 

— Concordia experimentează calculul distribuit în toată conexiunea. 
E penibil, din moment ce nu sunt nici zece calculatoare în toată reţeaua. 
Dar noi avem doisprezece sateliți spioni care trec peste liniile de vizare 
ale conexiunii lor prin microunde. Ne-ar fi uşor să scotocim după 
informaţii despre ce se întâmplă între relee. Doar așa aveam de gând să 
inserăm primele noastre date. În cazul ăsta, o să facem mici modificări 
când păianjenii trimit chei de testare. Ajungem la câteva sute de biţi, cu 
tot cu cadre. 

Reynolt: 

— În regulă. Chiar dacă vor face investigaţii ulterioare, vor crede că e 
vorba de erori plauzibile. Dacă modificăm mai mult decât o singură 
cheie, eu zic că e prea periculos. 

— O cheie va fi suficientă, dacă e în sesiunea potrivită. 

Qiwi se uită la Nau. 

— Tomas, ar putea funcţiona. Riscul e scăzut și noi oricum ar trebui să 
experimentăm luarea de măsuri active. Ştii că păianjenii sunt tot mai 
atrași de activităţile din spaţiu. Poate vom fi obligați să intervenim 
foarte intens, cât de curând. 

Îl bătu pe umăr, mai linguşitoare ca altădată. Oricât de veselă se 
arăta Qiwi, povestea implica o miză emoţională și pentru ea. 

Dar avea dreptate. Ar putea fi momentul ideal pentru deviații lui 
Anne. Era vremea să facă pe generosul. Nau îi zâmbi și el fetei. 

— Foarte bine, doamnelor și domnilor. M-aţi convins. Anne, ocupă-te 
să se dezvăluie o cheie. Cred că domnul pilot-șef Xin îți poate indica 
sesiunea esenţială. Dă acestei operaţiuni prioritate maximă temporară 
în următoarele patruzeci de kilosecunde și, retroactiv, în ultimele 


patruzeci. 

Deci Xin, Liao și ceilalți petiționari scăpaseră oficial din încurcătură. 

Nu se bucurară pe față, dar Nau le simţi entuziasmul și recunoştinţa 
mizerabilă când se ridicară și alunecară afară din încăpere. 

Qiwi porni după ei, apoi se întoarse brusc și-l sărută pe Nau pe 
frunte. 

— Mulţumesc, Tomas. 

Apoi fugi după ceilalți. 

Comandorul se răsuci către singurul vizitator rămas, Kal Omo: 

— "Ţine-i sub supraveghere, sergent. Mă tem că lucrurile se vor 
complica mai mult de acum înainte. 


În timpul Marelui Război, Hrunkner Unnerby avusese perioade când 
nu dormise zile la rând, fiind în priză tot timpul. Noaptea asta trecuse 
mai grea decât toate. Numai Dumnezeu știa cât de grea fusese pentru 
general și Sherkaner. Odată liniile telefonice instalate, Unnerby își 
petrecu mai tot timpul în postul de comandă comun, aflat pe hol, puţin 
mai jos de sala de securitate. Lucră cu poliţia locală și cu echipa de 
comunicaţii a lui Underville, încercând să afle zvonurile din oraș. 
Generalul era într-un continuu du-te-vino, întruchiparea agitaţiei ţinute 
în frâu. Dar Unnerby știa că fosta lui șefă ajunsese cu nervii la limită. Se 
ocupa de prea multe, se implica în orice, important sau nu. Ce naiba, 
plecase de trei ore cu una dintre echipele de teren. 

O dată, Unnerby merse să vadă ce face Underhill. Îl găsi pe Sherk 
scufundat în laboratorul de semnale, chiar sub vârful dealului. Vina îl 
apăsa greu, întunecând fericirea cu care geniul din el însuflețea orice 
problemă. Dar se străduia din toate puterile, înlocuind entuziasmul 
neînfrânt cu obsesia. Tasta ca un turbat în fața calculatoarelor și asimila 
tot ce găsea. Orice făcea el, lui Unnerby i se părea o prostie. 

— E matematică, nu inginerie, Hrunk. 

— Da, teoria numerelor, preciză doctorul în matematică, tipul cu 
aspect dezordonat în laboratorul căruia se aflau. Căutăm... Se aplecă în 
față, scufundat în tainele propriei sale programări. Încercăm să spargem 
mesajele încriptate pe care le-am interceptat. 

Se referea la fragmentele de semnal detectate în zona Princeton 
imediat după răpire. 


— Dar nici măcar nu ştim dacă sunt de la răpitori, se plânse Unnerby. 
Eu, dacă aș fi membru al Frăției, aș folosi chei aleatorii, nu o simplă 
încriptare cu o cheie. 

Jaybert și cum-îl-mai-chema scutură din umeri și-și văzu de treabă. 
Sherkaner nu spuse nimic, dar arăta distrus. Mai mult de atât nu putea 
face. 

Așa că Unnerby se întoarse la postul de comandă comun, unde 
măcar aveai iluzia progresului. 

Smith se întoarse la o oră după răsăritul soarelui. Răsfoi rapoartele 
negative cu gesturi nervoase. 

— Am lăsat-o pe Belga în oraș, cu poliția locală. Fir-ar să fie, 
echipamentul ei de comunicare nu e mai bun decât cel local. 

Unnerby se frecă la ochi, încercând zadarnic să mascheze oboseala 
pe care numai un somn bun ar fi alungat-o. 

— Mă tem că doamnei colonel Underville nu-i prea plac aparatele 
astea sofisticate. 

În orice altă generaţie, Belga s-ar fi descurcat de minune. În 
aceasta... ei, bine, în aceasta nu era singura care nu se acomoda cu 
noua eră măreaţă. 

Victory Smith se așeză lângă bătrânul ei sergent. 

— Dar a ţinut presa la distanţă de noi. Ce vești ai de la Rachner? 

— E în centrul de securitate din Concordia. 

În realitate, tânărul maior nu se încredea în Unnerby. 

— E absolut convins că e o operaţiune tipică pentru Frăţie. Nu știu ce 
să zic. E și ea implicată, dar... știi că funcţionarul de la muzeu e un 
tradiționalist? lar paingul care lucra în zona de încărcare de la muzeu a 
dispărut. Belga a aflat că și el e tradiționalist. 


Smith vorbea calmă, gânditoare. Mai târziu, mult mai târziu, privind 
retrospectiv, Hrunkner își va aminti că, în pofida tonului potolit, în 
trupul generalului se încorda fiecare celulă. 

Din nefericire, Hrunkner Unnerby era pierdut în propriul univers. 
Toată noaptea urmărise rapoarte și se holbase în bezna răscolită de 
vânt. Toată noaptea se rugase adâncimilor celor mai reci ale pământului 
pentru Mica Victory, Gokna, Brent și Jirlib. Vorbi amărât, mai mult 
pentru sine: 


— l-am urmărit cum se fac mari, păianjeni adevăraţi, copii pe care 
oricine i-ar iubi. Au și ei suflete. 

— Ce vrei să spui? 

Tonul dur al lui Victory nu sparse armura oboselii lui Hrunkner. Peste 
ani de zile, avea să-și amintească această discuţie, acest moment unic, 
să-și imagineze în ce fel ar fi putut să evite nenorocirea. Dar prezentul 
nu simţea privirea disperată a viitorului şi el mormăi în continuare: 

— Nu e vina lor că au venit pe lume defazaţi. 

— Adică nu e vina lor că i-au omorât concepţiile mele moderne 
riscante? 

Nici suferința, nici extenuarea nu-l feriră de șuieratul tăios din vocea 
lui Smith. O văzu cum tremură. 

— Nu, eu am vrut să... 

Dar era prea târziu și nu-și mai putea lua vorba înapoi. 

Smith se ridică în picioare. Îl plesni cu un singur braţ lung peste cap, 
ca un bici. 

— leși afară! 

Unnerby se dădu înapoi, clătinându-se. O durere ascuţită îi săgetă 
ochii din dreapta. Din celelalte părți îl urmăreau ofiţeri de toate gradele, 
împietriți de uimire. 

Smith avansă spre el. 

— 'Tradiţionalistule! 'Trădătorule! Izbi aerul cu mâinile la fiecare 
cuvânt, stăpânindu-se cu greu să nu-l lovească. Ani la rând te-ai 
prefăcut prieten cu noi, dar întotdeauna ne-ai disprețuit și ne-ai 
detestat. Destul! 

Se opri în loc şi lăsă braţele jos. Hrunkner știu atunci că-și învinsese 
furia și că acum îi vorbea rece, calmă și chibzuită... şi asta îl duru mai 
tare decât rana de la ochi. 

— Strânge-ţi boarfele de moralist și cară-te. Acum. 

Nu o mai văzuse așa decât o dată sau de două ori, în timpul 
războiului, când, ajunși în situaţii fără ieșire, ea tot nu cedase. Fără 
argumente, fără înduplecare. Unnerby lăsă capul în jos, înăbușindu-și 
vorbele pe care ar fi vrut să le rostească cu disperare. Îmi pare rău. N-am 
avut niciun gând rău. Îi iubesc pe copiii tăi. Dar era prea târziu, cuvintele 
n-ar fi schimbat nimic. Hrunkner se răsuci, trecu în viteză pe lângă 
personalul mut de uimire și părăsi încăperea. 


Când Rachner Thract auzi că Smith revenise în clădire, sosi în fugă la 
postul de comandă comun. Acolo ar fi trebuit să petreacă noaptea, dar 
să fiu al naibii dacă-i las pe cei de la interne şi pe polițaii locali să se holbeze 
la mesajele încriptate. Slavă Domnului, operaţiunea separată reușise. 
Avea informaţii esenţiale pentru şefă. 

Dădu peste Hrunkner Unnerby în drum. Bătrânul sergent renunțase 
la postura de zbir. Mergea clătinat pe hol, iar în dreapta capului i se 
lățea o crestătură lăptoasă. 

Thract îl salută din mână. 

— Te simţi bine? 

Dar Unnerby trecu pe lângă el ignorându-l, așa cum l-ar fi ignorat pe 
un fermier un struţel fără cap. Maiorul vru să se întoarcă după bătrânul 
paing, apoi îşi aminti că se grăbeşte și porni mai departe spre postul de 
comandă. 

În sală domnea o liniște de refugiu... sau de mormânt. Funcţionarii 
și analiștii stăteau nemișcaţi. Când Rachner traversă încăperea spre 
generalul Smith, își reluară imediat activitățile, amintindu-și subit că au 
de lucru. 

Smith răsfoia un jurnal de operaţiuni, puţin prea repede ca să 
înțeleagă ceva din el. Îi făcu semn să se aşeze pe stinghie, lângă ea. 

— Underville a găsit dovezi ale implicării locale, dar tot nu avem 
probe solide. 

Vorbea pe un ton obișnuit, dezminţind sau ignorând liniștea 
înspăimântătoare de până atunci. 

— Ai noutăţi? Vreo reacție de la „prietenii” noștri din Frăţie? 

— Foarte multe reacţii, doamnă general. Până și aspectele de 
suprafață sunt contrariante. Cam la o oră după ce s-a aflat despre 
răpire, Frăția a început cu propaganda, ţintind în special statele 
independente mai sărace. Răspândeșşte teama de „crimele de după 
lăsarea Întunericului”, dar mai intens ca de obicei. Susţine că răpitorii 
sunt niște păianjeni cumsecade, care își dau seama că elementele 
netradiționale au ajuns să domine în Concordia... 

Se lăsă iar liniștea. Victory Smith vorbi puţin cam tăios: 

— Da, ştiu ce spune Frăția. Așa m-aș și aștepta să reacționeze la 
răpiri. 


Poate că maiorul ar fi trebuit să-i dea vestea bună mai întâi. 

-— Da, doamnă, deși au reacţionat puţin prea repede. Sursele noastre 
obișnuite n-au mai auzit de răpiri până acum, dar se pare că ele sunt 
doar un semn că facțiunea Măsurile Extreme a dobândit controlul 
decisiv asupra Frăției. De fapt, cel puţin cinci Extremiști au fost 
executați ieri, „moderaţi” precum Klingtram și Sangst şi, din nefericire, 
incompetenţi ca Droobi. Cei rămași sunt mai inteligenţi și mai atrași de 
risc decât înainte... 

Smith se lăsă pe spate, uluită. 

— Înţeleg... 

— N-a trecut nici jumătate de oră de când am aflat, doamnă. l-am pus 
la treabă pe toți analiștii din regiune. N-am depistat nicio activitate 
militară. 

Reuși să-i atragă atenţia pentru prima oară. 

— E logic. Mai trebuie să treacă mulţi ani până când ar putea 
beneficia de pe urma unui război. 

— Aşa este, doamnă general. Strategia principală a Frăției este 
probabil tot aceea de a aduce la sapă de lemn țările dezvoltate înainte 
de lăsarea Întunericului și apoi de a lupta împotriva oricui a rămas 
treaz... Doamnă, avem și informații mai puţin sigure. 

Simple zvonuri, numai că unul dintre agenţii lui, care lucra sub 
acoperire în refugii, murise pentru a le afia. 

— Se pare că Pedure e şefa operaţiunilor externe ale Frăției. O mai 
ţineţi minte. Am crezut că e agent inferior. Aparent, e mai deşteaptă şi 
are mâinile mai pătate de sânge decât am bănuit. Probabil că ea a 
ordonat răpirea. S-ar putea să fie şefa Extremișştilor. În orice caz, i-a 
convins că dumneavoastră, dar mai ales Sherkaner Underhill, sunteţi 
cheia succesului strategic din Concordia. Asasinarea dumneavoastră ar 
fi dificilă, iar pe soțul dumneavoastră l-aţi protejat foarte bine. Răpirea 
copiilor deschide... 

Generalul bătu darabana pe masa de discuții. 

— Continuă, domnule maior. 

Prefă-te că vorbim despre copiii altcuiva. 

— Doamnă, Sherkaner Underhill și-a spus la radio de multe ori 
părerile și ce preţ mare pune pe fiecare copil. Ceea ce am auzit eu — de 
la agentul care-și compromisese acoperirea ca să transmită informaţiile 


— este că Pedure nu vede nimic rău în răpirea copiilor, ci numai 
avantaje. În cel mai bun caz, spera să vă scoată toți copiii din Concordia 
și apoi să vă joace pe dumneavoastră și pe soțul dumneavoastră o 
perioadă de... ani de zile, poate. Bănuiește că nu veţi putea să vă 
menţineţi poziţia cu un asemenea conflict la mijloc. 

— Dacă ar fi omorâţi pe rând, începu Smith, și ni s-ar trimite bucăţi 
din ei... îşi pierdu vocea. Ai dreptate în legătură cu Pedure. Ea ar ști 
cum să ne joace pe Sherkaner și pe mine. Bine, vreau ca tu și Belga 
să... 

Unul dintre telefoanele de pe birou, o linie de interior, începu să 
țârâie. Victory Smith întinse două braţe lungi peste masă și ridică 
receptorul. 

— Smith. 

Ascultă un minut, apoi fluieră încet. 

— Ce-au făcut? Bine, Sherkaner, te cred. Da, Jaybert a făcut bine căi 
l-a dat lui Underville. 

Închise telefonul, apoi i se adresă lui Thract: 

— Sherkaner a găsit cheia. A descifrat mesajele radio interceptate azi- 
noapte. Se pare că micuţii sunt prizonieri în Turnul Pieței, în centru. 

Acum începu să sune telefonul lui Ihract. Apăsă tasta Difuzor și 
spuse: 

— Thract la aparat. 

Vocea Belgăi Underville se auzi slabă, îndepărtată: 

— Serios? Păi, opreşte-i! Apoi mai tare: Thract? Ascultă-mă. Sunt 
ocupată până peste cap. Am primit un telefon de la tehnicienii tăi 
vrăjitori care mi-au spus că victimele sunt prizoniere la ultimul etaj din 
Turnul Pieței. Măi, voi sigur sunteți păianjeni adevăraţi? 

Thract: 

— Nu sunt tehnicienii mei. Informaţiile sunt importante, doamnă 
colonel, indiferent de sursa lor. 

— Fir-ar, aveam deja o pistă. Poliția municipală a depistat un steag de 
mătase agăţat de turnul Băncii din Princeton. Era cam la un kilometru 
distanţă de Turnul Pieței. Era materialul de jachetă pe care ni l-a descris 
Downing. 

Smith se aplecă spre microfon: 

— Belga, nu era nimic prins de el? Niciun bilet? 


Belga Underville ezită o clipă. 'Thract şi-o închipui cum încearcă să-şi 
țină firea. N-o deranja să se plângă prietenilor de „tehnologia aia 
cretină”, dar nu când Smith era și ea pe fir. 

— Nu, doamnă general. Era cam ferfenițit. Uitaţi, tehnicienii s-ar 
putea să aibă dreptate, dar Turnul Pieței e un loc aglomerat. O să trimit 
o echipă la etajele inferioare, să se dea drept clienți. Dar... 

— Bine. Fără alarmă; apropiaţi-vă în liniște. 

— Doamnă, cred că turnul pe care am găsit steagul e o alegere mai 
potrivită. E aproape gol și... 

— Bine. Verificaţi-le pe amândouă. 

— Am înțeles, doamnă. Poliţiştii sunt o problemă. Au plecat de capul 
lor, cu sirenele pornite și cu toată hărmălaia de rigoare. 

Cu o seară înainte, Smith îi ţinuse lui Thract o predică despre puterea 
poliţiei locale. Însă era o putere economică și politică. 

— Au plecat deja? Întoarce-i! Îmi asum eu responsabilitatea pentru 
asta. 

Îi făcu un semn lui Thract. 

— Plecăm în centru. 

Shynkrette patrula în „postul ei de comandă”. Să mai vorbeşti de 
noroc... Inițial, misiunea de pândă și atac fusese planificată pe o sută 
de zile. Cu toate astea, umflaseră ţintele la nici zece zile după infiltrare. 
Toată operaţiunea fusese o combinaţie incredibilă de accidente şi 
rateuri. Ce altceva mai era nou? Promovarea se obținea când aveai 
succes în situaţii reale, iar Shynkrette trecuse prin clipe și mai grele. 
Barker şi Fremm se făcuseră terci din cauza ghinionului și a neatenţiei. 
Poate că greșeala cea mai gravă a fost să lase martorii în viaţă — cea mai 
gravă greşeală care putea fi pusă în cârca ei. Pe de altă parte, furaseră 
şase copii, dintre care cel puţin patru erau ţintele lor. Nu fusese mare 
lucru să fugă din muzeu, dar schimbul de la aeroport dăduse chix. 
Securitatea locală se mișcase puţin prea repede — poate tot din cauza 
martorilor supraviețuitori. 

Spaţiul acesta de birouri încercuia Turnul Pieței, înalt de douăzeci şi 
cinci de etaje. Oferea o vedere excelentă asupra activităţii din oraș, însă 
nu puteai privi în jos. Pe de-o parte, se aflau în capcana perfectă aici 

— Cine s-a mai ascuns vreodată sus, aproape de cer? Pe de altă 
parte... 

Shynkrette se opri în spatele sergentului ei. 

— Ce zice 'Trivelle, Denni? 

Sergentul își luă telefonul de pe cap. 

— Holul de la parter e aglomerat ca de obicei. Are niște vizitatori 
veniți cu afaceri. Un boșorog tembel și niște păianjeni din ultima 
generaţie. Vor să închirieze spaţiu pentru birouri. 

— În regulă. Se pot uita la apartamentele de la etajul al treilea. Dacă 
vor să vadă și altele, să mai vină o dată mâine. 

Mâine, cu voia Adâncurilor, Shynkrette şi echipa ei vor fi demult 
plecaţi. Ar fi plecat azi-noapte, dacă n-ar fi venit furtuna. Echipa de 
Operaţiuni Speciale a Frăției știa să folosească elicopterele într-un fel la 
care militarii Concordiei nici nu visau... Dacă se vor dovedi norocoși și 
competenți încă o zi-două, echipa ei se va întoarce acasă cu premiul. 


Cartea doctrinelor Frăției făcea mare caz de asasinate şi decapitări. Cu 
operaţiunea asta, Onorata Pedure scria un nou capitol, experimental. 
Măiculiţă, ce putea face Pedure cu copiii ăia! Shynkrette nici nu voia să 
se gândească la asta. Intrase în cercul intim al Pedurei după Marele 
Război și, în consecinţă, se îmbogăţise. Dar prefera oricând să facă 
treaba ordonată de Pedure pe teren decât să stea cu ea în camerele de 
tortură ale Frăției. Lucrurile puteau foarte uşor să... ia o altă 
întorsătură... în camerele alea. Şi moartea venea foarte lent acolo. 

Shynkrette se plimbă dintr-o încăpere într-alta, scrutând străzile cu o 
lupă... Drace, un convoi de poliţie cu luminile de urgenţă aprinse. 
Recunoscu dispozitivele speciale de pe camioane. Era echipa de 
„armament greu” a poliției. Marea lor reușită era să-i sperie pe 
infractori ca să se predea. Luminile — sirenele vor porni și ele imediat — 
făceau parte din recuzita de intimidare. De data asta, poliția făcuse o 
mare greșeală. Shynkrette o luase deja la fugă prin cercul de birouri, 
trăgându-și mica armă de pe spate. 

— Sergent! Mergem sus. 

Surprins, Denni înălță capul. 

— 'Trivelle spune că aude sirene, dar nu crede că vin în direcţia asta. 

O coincidenţă? Voia poliția să sperie pe altcineva cu armele? 
Shynkrette oscilă, într-un rar moment de nehotărâre. Denni ridică o 
mână și continuă: 

— Dar mai spune că trei dintre bătrâni au părăsit turul comercial. 
Poate s-au dus la toaletă. 

Gata cu nehotărârea; Shynkrette îi făcu semn sergentului să se ridice 
în picioare. 

— Spune-i lui 'Trivelle să se evapore. Dacă poate. Trecem la 
Alternativa Cinci. 

Întotdeauna exista un Plan Alternativ, aşa se glumea în cadrul 
Operaţiunilor Speciale. Avuseseră o garanţie. Era foarte probabil că 
puteau părăsi clădirea, amestecându-se apoi în marea de civili. 
Caporalul 'Trivelle avea șanse mai puţine, dar el nu știa prea multe, așa 
că nu conta. Nu vor da chix cu misiunea. Dacă se îngrijeau de un ultim 
aspect, putea chiar trece drept o reușită. 

În timp ce goneau în sus, pe scările centrale, Denni își trase şi el 
arma și un cuţit. Succesul Alternativei Cinci presupunea un ocol de 


câteva minute, timp destul ca să-i omoare pe copii. Timp destul ca să 
iasă o treabă murdară. Pedure credea că așa va cădea capul cuiva din 
Concordia. Lui Shynkrette i se părea o nebunie, dar ea nu cunoștea 
toate amănuntele. La sfârşitul războiului, contribuise la măcelărirea 
indivizilor adormiţi dintr-un refugiu. Nimic mai urât decât așa ceva, dar 
stocurile furate finanţaseră revenirea Frăției. 

Ce naiba, probabil le făcea copiilor un serviciu: ratau întâlnirea cu 
Onorata Pedure. 


Brent stătuse toată dimineaţa lipit de podeaua de metal. Arăta la fel 
de descurajat ca Viki și Gokna. Jirlib măcar avea ocupaţie, îi alina pe 
bebeluşi. Micuţii își manifestau nemulțumirea cât puteau de zgomotos și 
nu voiau să aibă de-a face cu cele două surori. Nimeni nu mâncase 
nimic de ieri după-masă. 

Nici măcar nu mai aveau ce să pună la cale. Când se crăpă de ziuă, 
înţeleseră că steagul lor salvator dispăruse. Mai făcură o încercare, dar 
de data asta zbură după nici jumătate de oră. După aceea, Gokna și Viki 
petrecură trei ore ţesând funia în modele complicate printre cioturile 
ţevilor de deasupra singurei intrări din încăpere. Brent le ajutase foarte 
mult, era maestrul nodurilor și-al modelelor. Oricine voia să intre pe 
acolo cu intenţii rele avea să aibă o surpriză foarte neplăcută. Dar dacă 
vizitatorii lor veneau înarmaţi, la ce le mai folosea? La întrebarea aceea, 
Brent se retrase din discuţie și se trânti cu burta pe podeaua rece. 

Deasupra lor, o dâră luminoasă îngustă se târa centimetru cu 
centimetru pe pereţii înalți ai închisorii. Trebuie să fie aproape ora 
prânzului. 

— Aud sirene, zise Brent dintr-odată, după o oră de tăcere. Întindeţi- 
vă pe jos și ascultați. 

Gokna și Viki se conformară. Jirlib le ceru bebelușilor să facă liniște, 
dar îşi bătu gura degeaba. 

— Le aud și eu. 

— Sunt sirenele poliţiei, Viki. Auzi cum fac, bum, bum? 

Gokna sări și o luă la goană spre ușă. 

Viki rămase încă un minut la podea. 

— Linişte, Gokna! 

Și bebeluşii se potoliră. Se auziră şi alte sunete: huruitul palelor 


undeva mai jos în clădire, zgomotele străzii... dar şi răpăitul sacadat al 
multor picioare urcând scările. 

— Sunt aproape, spuse Brent. 

— V-vin după noi... 

— Da. Brent făcu o pauză în stilul lui tâmpit. Aud și alți pași, mai slabi 
sau mai îndepărtați. 

Nu conta. Viki fugi spre ușă și se urcă pe perete, după Gokna. Punea 
la cale un plan vrednic de milă, dar nu aveau ce altceva să facă. Mai 
devreme, Jirlib susţinuse că, fiind mai mare, el trebuia să se clatine în 
jos. Da, dar ea nu era decât o singură ţintă și cineva trebuia să-i 
ferească pe prichindei de gloanțe. Așa că Viki și Gokna stăteau pe 
perete la un metru şi jumătate deasupra ușii, de-o parte și de alta a ei, 
agăţate de modelul complicat ţesut din funia lui Brent. 

Acesta se ridică și fugi în partea dreaptă a ușii. Jirlib se dădu și el la 
o parte cât putu de mult. Îi strânse pe copii în braţe și nu mai încercă 
să-i potolească. Însă ei tăcură brusc. Poate înțelegeau ce se întâmplă. 
Poate așa le spunea instinctul. 

Viki simți pașii iuți prin perete. Doi păianjeni. Unul îi șopti ceva 
celuilalt. Nu auzi cuvintele, dar o recunoscu pe şefa răpitorilor. O cheie 
se răsuci în ușă. În stânga ei, pe podea, Jirlib îi așeză pe micuţi în 
spatele său. Cei doi stătură cuminţi, fără să facă o mișcare, iar Jirlib se 
întoarse spre ușă, pregătit de atac. Viki și Gokna se ghemuiră mai jos pe 
perete. Răsuciseră de funie cât de tare le stătuse în puteri. Se priviră 
încă o dată, ultima oară. Din cauza lor intraseră ceilalți în bucluc. Ele 
riscaseră viața unui martor nevinovat, încercând să scape. Acum venise 
vremea lor să se sacrifice. 

Ușa se deschise lin, metal frecându-se de metal. Brent se încordă, 
gata să sară. 

— Vă rog, nu-mi faceţi rău, se milogi el, cu glasul lui monoton și trist. 

Brent nu știa să se prefacă sub nicio formă, însă vorbi cu tonul cuiva 
gata să leşine de frică. 

— N-o să vă facem niciun rău. Vrem să vă mutăm într-un loc mai bun 
şi să vă dăm de mâncare. leșiţi afară. Şefa părea bine intenţionată. leșiţi 
afară, repetă ea puţin mai aspru. 

Oare chiar își imagina că-i poate înhăţa fără să-și șifoneze jacheta? 
Liniște... Apoi Viki auzi un oftat de iritare. Lucrurile se precipitară. 


Gokna și Viki plonjară cu toată puterea. Nu erau mai sus de un metru 
şi jumătate. Fără funie, și-ar fi zdrobit capetele de podea. Dar elasticul le 
smulse înapoi, cu capul în jos, şi le împinse prin ușa deschisă. 

Gloanţele țâșniră dintr-o parte, căutându-l pe Brent. 

Viki zări un cap și braţe şi un fel de armă. Se izbi cu spatele de şefa 
răpitorilor și o trânti la podea. Arma zbură cât colo. Însă celălalt 
păianjen stătea la câţiva metri în spate. Gokna îl lovi în umerii tari şi se 
prinse de el. Păianjenul reuși s-o împingă la o parte. Arma scuipă foc o 
singură dată, spulberând-o pe Gokna. Peretele se umplu de sânge și 
fărâme din corpul ei. 

Atunci Brent se năpusti asupra criminalului. 

Şefa răpitorilor țâşni de sub Viki, izbind-o de partea de sus a ușii. 
Lumea din jur se întunecă și se clătină. Viki auzi alte focuri de armă și 
voci venind de undeva, departe. 

Viki nu fusese rănită prea tare. Sângerase puţin pe dinăuntru, dar 
doctorii opriră imediat hemoragia. Jirlib încasase multe crestături și 
avea câteva braţe răsucite. Bietul Brent suferea cel mai mult. 

După ce maiorul acela ciudat, Thract, termină cu întrebările, Viki și 
Jirlib îl vizitară pe fratele lor la infirmeria din casă. Tati era deja acolo, 
cocoţat lângă pat. Trecuseră aproape trei ore de la eliberarea lor; tati 
nu-şi revenise încă. 

Brent zăcea în așternuturi adânci, cu o sticlă de apă la îndemână. 
Lăsă capul pe-o parte când îi văzu intrând și încercă să le zâmbească. 

— Sunt bine. 

Două picioare rupte şi vreo două găuri de gloanțe. 

Jirlib îl bătu frățește pe umăr. 

— Unde-i mami? întrebă Viki. 

Tati clătină din cap nesigur. 

— E în casă. A promis că vine să vă vadă diseară. S-au întâmplat 
foarte multe. Ştii că nu v-au răpit niște nebuni, nu? 

Viki încuviinţă. Prin casă mișunau mai mulți păianjeni din trupele de 
securitate decât înainte, iar soldaţii în uniformă se vedeau și afară. 
Subordonaţii maiorului 'Thract le puseseră nenumărate întrebări despre 
răpitori, despre stilul lor, despre cum se purtau unii cu alții și cum 
vorbeau. Încercaseră chiar s-o hipnotizeze pe Viki, ca să scoată de la ea 
ultima fărâmă de amintire. Fata i-ar fi putut scuti de deranj. Ea și Gokna 
încercaseră ani la rând să se hipnotizeze una pe alta, fără să reușească. 

Niciun răpitor nu supraviețuise; Thract bănuia că cel puţin unul 
dintre ei îşi luase viaţa ca să nu fie prins. 

— Generalul trebuie să descopere cine a stat în spatele răpirii și în ce 
fel va schimba ea modul în care Concordia își tratează dușmanii. 

— Frăția a fost, zise Viki fără să clipească. 

Nu avea nicio dovadă, în afară de aerul de soldaţi al răpitorilor. Dar 
citea ziarele, la fel ca toată lumea, iar tati spunea destule despre 
riscurile cuceririi Întunericului. 


Underhill înălță din umeri la bănuiala ei. 

— Probabil. Cel mai important lucru pentru familia noastră e că 
lucrurile s-au schimbat. 

— Da. Viki se emoţionă. Tati! Sigur că s-au schimbat. Cum să mai fie 
la fel? 

Jirlib lăsă capul în jos până când și-l propti de stinghia lui Brent. 

Underhill parcă se adunase pe dinăuntru. 

— Copii, îmi pare așa de rău. N-am vrut să suferiți. N-am vrut să... 

— Tati, Gokna și cu mine ne-am furișat din casă. Taci, Jirlib. Ştiu că 
ești cel mai mare, dar întotdeauna reușeam să te îmbrobodim. 

Avea dreptate Viki. Surorile apelau uneori la mândria fratelui lor, 
alteori la pasiunile lui de intelectual — expoziţia cu Distorsiuni —, alteori 
pur și simplu profitau de afecțiunea lui pentru ele. Iar Brent avea și el 
slăbiciunile lui. 

— Gokna și cu mine suntem de vină. Fără ambuscada lui Brent de la 
muzeu, am fi fost morţi cu toţii acum. 

Underhill făcu un gest de contrazicere. 

— Of, mică Victory, fără tine şi Gokna, salvatorii voştri ar fi ajuns cu 
un minut prea târziu. Aţi fi murit toţi. Gokna... 

— Dar Gokna e moartă! 

Dintr-odată, armura care-i ţinea sentimentele în frâu se sparse și Viki 
se lăsă copleșită de ele. Țipă în loc să vorbească și fugi din infirmerie. O 
luă la goană pe hol spre scările centrale, ocolindu-i pe soldaţi și pe 
locuitorii obișnuiți ai casei. Câţiva întinseră brațele spre ea s-o prindă, 
dar o voce strigă din spate și o lăsară să treacă. 

Fugi tot mai sus, pe lângă laboratoare şi clase, pe lângă atriumul în 
care se jucau, unde îl cunoscuseră pe Hrunkner Unnerby. 

În vârful casei era micul pod triunghiular pe care ea și Gokna îl 
ceruseră pentru ele, se rugaseră să-l primească și plănuiseră cum să-l 
aranjeze. Unora le plac adâncurile, altora — înălțimile. Tati întotdeauna 
tindea spre înălțimi, iar fetelor lui le plăcea să privească în jos de pe 
stinghii. Nu era cel mai înalt loc din Princeton, dar lor le fusese 
suficient. 

Viki năvăli în pod şi trânti uşa. În prima clipă, ameţi din cauza 
urcușului neîntrerupt. Apoi... Privi în jur și îngheţă. Văzu căsuţa 
paingilor zburători, ajunsă enormă în ultimii cinci ani. Pe măsură ce 


iernile se făceau tot mai reci, își pierdea farmecul; nu mai puteau 
pretinde că micile creaturi sunt păianjeni când le mijeau aripile. 
Mișunau cu zecile printre cutiile cu mâncare. Aripile lor în nuanțe 
închise și albastre arătau ca un model pe pereţii casei. Ea și Gokna se 
certaseră întruna care dintre ele să fie stăpâna casei. 

Se certaseră pentru orice. Acolo, lângă perete, stătea casa pentru 
păpuși din rachetă pe care Gokna o adusese de jos. Fusese a ei, dar şi 
pentru ea se ciondăniseră. 

Urmele Goknei erau pretutindeni. Ea n-o să mai vină aici niciodată. 
N-o să mai stea de povești, n-o să se mai ia la harţă. Viki vru să se 
întoarcă şi să fugă din pod. Parcă îi scobise cineva o parte din corp, îi 
smulsese braţele şi picioarele. Viki se ghemui și începu să tremure. 


Taţii şi mamele nu sunt același soi de păianjeni. Din câte își dădeau 
seama copiii, lucrul era valabil și pentru familiile normale. Tati stătea 
acasă tot timpul. El era cel care avea o răbdare nemărginită, cel de la 
care obțineau favoruri în plus. Dar Sherkaner Underhill avea și el firea 
lui, sigur nu una obișnuită: considera fiecare regulă a naturii și a culturii 
drept un obstacol pe care să-l studieze și cu care să experimenteze. În 
orice faptă a lui se ascundeau umorul și inteligența. 

Mamele — a lor, în orice caz — nu erau prin preajmă tot timpul și nu te 
puteai baza că-ți îndeplinesc orice rugăminte copilărească. Generalul 
Victory Smith stătea destul de des cu copiii ei, o zi din zece la Princeton 
și mult mai multe când mergeau ei în vizită la Comandamentul 
Teritorial. Era prezentă când trebuiau stabilite reguli, cele pe care până 
și Sherkaner Underhill ezita să le încalce. Și era prezentă de câte ori 
făceai câte-o boacănă mare, mare de tot. 

Nu știa cât trecuse de când stătea adunată și până când auzi pe scări 
pași venind spre camera ei. Sigur nu se făcuse jumătate de oră; în 
spatele ferestrelor, după-amiaza se vedea încă rece şi frumoasă. 

Cineva bătu încet la ușă. 

— Junioaro? Putem sta de vorbă? 

Mami. 

O străbătu o senzaţie ciudată: o primi bucuroasă. Tati putea ierta, 
întotdeauna ierta... dar mami va înțelege prin ce clipe groaznice a 
trecut. 


Viki deschise ușa și se dădu în spate cu capul plecat. 

— Am crezut că ai de lucru până diseară. 

Atunci observă că Victory Smith purta uniformă, jacheta aceea 
neagră ca smoala cu mâneci şi petlițele ultraviolet cu roșu. Nu-l mai 
văzuse pe general în uniformă în Princeton; și la Comandamentul 
Teritorial o îmbrăca doar la ocazii, când dădea raportul anumitor 
superiori. 

Generalul păși încet în cameră. 

— Am... Am hotărât că am ceva mai important de făcut. 

Îi făcu semn micii Victory să se aşeze lângă ea. Viki se supuse, 
simțind că se calmează pentru prima oară de când începuse toată 
nenorocirea. Generalul o cuprinse ușor cu două brațe pe după umeri. 

— S-au făcut... greșeli grave. Ştii că și tatăl tău, și eu suntem de acord 
în privinţa asta. 

— Da, da! 

— N-o putem aduce înapoi pe Gokna. Dar ne putem aminti de ea, o 
putem iubi și putem corecta greșelile care au dus la întâmplarea asta 
groaznică. 

— Da! 

— Tatăl tău... Eu... am considerat că trebuie să vă ţinem deoparte de 
problemele mai serioase, măcar până mai creșteţi. Acum însă îmi dau 
seama că v-am expus unui risc enorm. 

— Nu! Mami, nu înţelegi? Eu, eu și... și Gokna am fost cele care au 
încălcat regulile. L-am dus de nas pe căpitanul Downing. Pur și simplu 
n-am crezut că se pot întâmpla lucrurile de care ne-ați prevenit tati și cu 
tine. 

Generalul o bătu ușor pe umeri. Era fie surprinsă, fie brusc supărată, 
Viki nu-și dădu seama. Mami păstră câteva clipe lungi de tăcere, apoi 
continuă: 

— Ai dreptate. Sherkaner şi cu mine am greșit... dar aţi greşit și voi 
două. Niciuna dintre voi nu a vrut să facă rău... dar acum știi că intenția 
nu e suficientă. Totuşi, gândește-te, Victory. Odată ce ai văzut că 
lucrurile au luat o întorsătură periculoasă, te-ai purtat extraordinar, mai 
bine decât mulți păianjeni cu pregătire profesională. Ai salvat viaţa 
copiilor Suabisme... 

— Am riscat-o pe a micului Birbop ca să... 


Smith scutură din umeri nervoasă. 

— Da. lată o lecţie dură pentru tine, fiica mea. Mi-am petrecut toată 
viața încercând să mă obișnuiesc cu o asemenea lecţie. 

Generalul tăcu din nou, lăsând impresia că mintea îi rătăcește 
undeva, cândva. Lui Viki îi trecu prin cap că și mami greșește; n-o 
spunea doar din politețe. Copiii îl admirau pe general de când se știau 
pe lume. Nu vorbea despre serviciu, dar ei ştiau destule ca să-și dea 
seama că mama lor era eroina multor romane de aventuri. Acum Viki 
începu să priceapă ce însemna asta. Veni mai aproape de mama ei. 

— Viki, în clipele de tensiune maximă, tu și Gokna aţi făcut ce trebuia. 
Toţi patru aţi făcut ce trebuia. Am plătit un preţ teribil, dar dacă nu 
învăţăm... dacă nu învăţaţi din asta, atunci înseamnă că, într-adevăr, am 
greșit foarte mult. 

Atunci înseamnă că Gokna a murit degeaba. 

— Schimbările exterioare nu sunt prea mari. O să vă iau profesori de 
artă militară, poate chiar de instruire fizică. Dar tu și frații tăi mai mici 
mai aveți multe cărți de citit. Programul vostru va rămâne aproximativ 
același. Schimbarea majoră se va petrece în mintea voastră, în felul în 
care vă tratăm noi. Pe lângă învăţătură, există riscuri imense și foarte 
serioase cu care va trebui să vă obișnuiți. Să sperăm că nu vor fi prea 
dese, așa cum s-a întâmplat cu grozăviile din dimineaţa asta, dar 
primejdiile viitoare sunt mult mai mari. Îmi pare rău, trăim vremuri mai 
riscante decât oricând. 

— Dar şi posibilităţile sunt mai multe. 

Tati spunea asta mereu. Ce părere avea generalul, acum? 

— E-adevărat. Şi tocmai din acest motiv am făcut amândoi ce am 
făcut. Dar e nevoie de mai mult decât speranţă și optimism ca să obţii 
ceea ce doreşte Sherkaner. Până atunci, vor trece ani din ce în ce mai 
primejdioși. Ce s-a întâmplat azi n-a fost decât începutul. E posibil ca 
vremurile cumplite să vină când voi fi foarte bătrână. lar tatăl vostru e 
mai în vârstă ca mine cu jumătate de generaţie... 

Am spus că voi patru v-aţi descurcat bine. Mai mult, aţi format o 
echipă. Te-ai gândit vreodată că toată familia ta e o echipă? Avem un 
avantaj special față de majoritatea celorlalți: nu suntem toţi din aceeași 
generaţie, nici măcar din două generații. Suntem fiecare din alta, de la 
Micul Hrunk la tatăl vostru. Suntem devotați unul altuia. Şi cred că 


suntem foarte talentați. 

Viki îi zâmbi mamei sale. 

— Niciunul dintre noi nu-i la fel de deștept ca tati. 

Victory râse. 

— Păi, da. Sherkaner e unic. 

Fata se puse pe analizat: 

— De fapt, cu excepţia lui Jirlib, niciunul dintre noi nu e de aceeași 
clasă ca studenții lui tati. Pe de altă parte, eu și G-Gokna semănăm cu 
tine, mami. Putem... Pot să fac planuri cu păianjeni și lucruri. Cred că 
Rhapsa și Micul Hrunk o să fie undeva pe la mijloc, când mai cresc. lar 
Brent nu e prost, îi mergea mintea într-un fel neașteptat. Nu se înţelege 
cu alţii, dar e, de la natură, cel mai suspicios dintre noi. Întotdeauna ne 
păzeşte spatele. 

Generalul zâmbi. 

— O să se descurce. Acum ați mai rămas cinci, Viki. Şapte, dacă ne 
socoteşti pe mine şi pe Sherkaner. O echipă. Aprecierile tale sunt 
corecte. Ceea ce nu știi e cum staţi voi în comparaţie cu restul lumii. 
Dă-mi voie să-ţi spun părerea mea obiectivă, profesională: puteţi fi cei 
mai buni. Am vrut să amânăm câteva lucruri până peste câţiva ani, dar 
ne-am răzgândit. Dacă e să vină vremurile de care mă tem eu, vreau ca 
voi cinci să știți ce se întâmplă. La nevoie, vreau să fiți în stare să faceți 
ce trebuie atunci când toţi ceilalți sunt disperaţi. 

Mica Victory era destul de mare ca să știe ce înseamnă jurământul şi 
ierarhia militară. 

— Toți ceilalți? Eu... 

Arătă spre petlițele de pe umerii mamei. 

— Da. Trăiesc fiind devotată Coroanei. Vreau să spun că poate vor 
veni momente când — pe termen scurt — a servi Coroana înseamnă a 
face lucruri neşștiute în lanţul de conducere ierarhic. Smith îi zâmbi 
copilei sale. Unele romane de aventuri spun adevărul, Viki. 
Conducătoarea Agenţiei de Informaţii din Concordia are autoritatea ei 
specială... Vai de mine, am amânat destul alte întâlniri. O să stăm din 
nou de vorbă, foarte curând, noi toți. 

După plecarea generalului, Viki se plimbă prin dormitorul ei din 
vârful dealului. Era tot ameţită, dar n-o mai treceau fiori de groază. 
Avea la ce să se gândească şi la ce să spere. Ea și Gokna se jucaseră 


întotdeauna de-a spionii. Dar mami nu vorbea despre munca ei şi se 
ridica atât de sus în comparaţie cu un militar obișnuit, încât i se părea 
un vis prostesc să încerce să-i calce pe urme. Spionaj industrial, poate 
cu firme ca aceea înființată de Hrunkner Unnerby, suna mai realist. 
Acum... 

Viki se jucă puţin cu căsuţa Goknei. Ea şi sora ei nu vor mai avea 
cum să se certe pentru planurile de viitor. Echipa mamei suferise prima 
pierdere. Cu toate astea, știa că e o echipă: Jirlib, Brent, Rhapsa, Micul 
Hrunk, Viki, Victory şi Sherkaner. Vor învăţa să dea tot ce e mai bun din 
ei. Jar la sfârșit, atât va fi destul. 

Pentru Ezr Vinh, anii treceau repede, şi nu doar pentru că făcea de 
gardă un sfert dintr-un ciclu. De la ambuscadă și masacru se scursese 
aproximativ o treime din viaţa lui. În sinea lui, își promisese că va 
petrece acești ani cu nemărginită răbdare, fără a renunţa nicio clipă să 
lupte pentru distrugerea lui Tomas Nau şi să recucerească ceea ce mai 
rămăsese. Ani care, crezuse el, se vor scurge într-o suferință nesfârşită. 

Da... își jucase rolul cu nemărginită răbdare. Și avusese parte de 
chinuri... şi de rușine. Totuşi, teama lui era, de cele mai multe ori, o 
senzaţie distantă. Şi, cu toate că nu știa toate amănuntele, numai gândul 
că lucra pentru Pham Nuwen îi dădea siguranţa că, până la urmă, ei vor 
triumfa. Dar cea mai mare surpriză, permanent prilej de introspecţie 
tulburătoare, era că anii trecuţi îi aduseseră cele mai multe satisfacţii. 
Oare de ce? 


Comandorul Nau folosea cu multă chibzuinţă automatele medicale 
rămase, şi punea de gardă „funcţiile” critice, ca traducătorii, în 
majoritatea timpului. Trixia trecuse de patruzeci de ani. Ezr o vedea în 
fiecare zi când era de gardă, iar micile schimbări de pe fața ei îi sfâșiau 
inima. 

Trixia suferea însă și alte schimbări care îl făceau să creadă că 
prezența lui şi timpul scurs i-o aduceau cumva înapoi. 

Când venea devreme în cămăruţa ei din Mansarda din Hammerfest, 
ea tot îl ignora. O dată însă, ajunse cu o sută de secunde întârziere. 
Trixia stătea cu faţa la ușă. 

— Ai întârziat, îi spuse pe tonul cu care şi-ar fi exprimat Anne Reynolt 
nerăbdarea. 

Toată lumea știa că focalizaţii erau obsedati de punctualitate. Trixia îi 
remarcase absenţa. 

Ezr mai observă un amănunt: Trixia începea să se ocupe de 
înfățișarea ei. Avea părul periat pe spate, aproape ordonat, când venea 
el pentru sesiunile de lucru comune. Acum, de cele mai multe ori, nu 


mai conversau despre un singur lucru... cel puţin dacă era atent când 
alegea subiectele. 

Astăzi, Ezr intră în cămăruţa ei la timp, dar cu dulciuri de 
contrabandă — două prăjiturele din barul lui Benny. 

— Pentru tine. 

Îi întinse o prăjitură. Mirosul umplu camera. Trixia se holbă la mâna 
lui ca și cum ar fi studiat un gest nepoliticos. Pe urmă dădu din mână a 
lehamite. 

— Trebuia să aduci traducerile Curente-plus-unu. 

Of... Lăsă prăjitura în spaţiul de lucru din preajma ei. 

— Le-am adus. 

Se așeză la locul său obișnuit de lângă ușă, cu faţa la ea. Astăzi, lista 
nu era prea lungă. Focalizarea făcea miracole, dar fără o umbră de simţ 
practic, grupele de specialiști se pierdeau analizând numai ce-i interesa 
pe ei. Ezr şi ceilalți citeau rezumatele activităţii focalizate și încercau să 
descopere dacă specialiștii descoperiseră, în afară de fixaţiile lor, 
elemente care să atragă atenţia și altora. Acestea se raportau mai sus, 
lui Nau, și se returnau cu solicitări de analize suplimentare. 

Astăzi, Trixia răspunse cerinţelor fără probleme, deşi protestase 
enervată la câteva dintre ele: 

— Pierdere de timp. 

— Am vorbit cu Rita Liao. Programatorii ei sunt extrem de încântați 
de ceea ce le-ai dat. Au programat o suită de aplicaţii financiare și 
software de rețea care vor rula perfect pe noile microprocesoare ale 
păianjenilor. 

Trixia încuviinţă în tăcere. 

— Da, da. Vorbesc cu ei în fiecare zi. 

Traducătorii se înțelegeau de minune cu programatorii de coduri 
simple și cu deviații financiari/juridici. Asta, bănuia Ezr, pentru că 
traducătorii nu cunoșteau domeniile respective şi, invers, nici 
programatorii nu aveau habar de traducere. 

— Rita vrea să înfiinţeze o companie la sol, ca să vândă programele. 
Ar trebui să le depășească pe toate cele locale și vrem să saturăm piaţa 
cu ele. 

- Da, da. l-am găsit deja o denumire: Prosperity Software 
Incorporated. Dar e cam devreme. 


Ezr discută mai mult cu ea despre acest subiect, încercând să obţină 
o estimare realistă pentru Rita Liao. Trixia colabora cu deviații care 
lucrau la strategia de inserare, deci opinia lor comună era, probabil, 
foarte pertinentă. În ciuda cunoştinţelor și a planificării perfecte, să faci 
toată treaba într-o rețea de calculatoare depindea de cât de avansată 
era rețeaua. Vor mai trece măcar cinci ani până la dezvoltarea unei 
piețe de software și puţin mai mulţi până când păianjenii își vor lansa 
rețeaua publică. Până atunci, nu aveai cum să devii un jucător principal 
pe piață. Chiar și acum, singurele manipulări consecvente vizau reţeaua 
militară a Concordiei. 

Ezr atinse prea repede ultimul punct de pe listă. Poate părea minor, 
dar, din lunga lui experienţă, știa că naște probleme. 

— Un subiect nou, Trixia, dar ţine, de fapt, de traducere: culoarea 
„selin”. Am observat că foloseşti încă acest termen la descrierea 
scenelor vizuale. Fiziologul... 

— Kakto. 

Trixia miji ochii. Când interacționau deviații, în mod normal fie se 
năştea între ei o legătură telepatică, fie se detestau din tot sufletul, cu 
ostilitatea întâlnită de obicei numai la eroii din romanele de dragoste 
pentru intelectuali. Norm Kakto și Trixia oscilau între cele două stări. 

- Da. Ăăă... deci, dr. Kakto mi-a ţinut o predică lungă despre natura 
văzului și spectrul electromagnetic și m-a asigurat că această culoare, 
selin, nu corespunde unei reprezentări logice. 

Trixia se încruntă şi, preţ de-o clipă, arătă mult mai bătrână decât îi 
plăcea lui Ezr s-o vadă. 

— Cuvântul există. L-am ales eu. Contextul trimitea... 

Se încruntă mai tare. De multe ori, ceea ce părea o greșeală de 
traducere se dovedea a fi, dacă nu o redare corectă, cel puţin un indiciu 
al unui aspect nerecunoscut din realitatea păianjenilor. Dar traducătorii 
focalizaţi, chiar și Trixia, se puteau înșela. În primele ei texte, când ea și 
colegii ei încă tatonau un peisaj lingvistic necunoscut, apăreau sute de 
traduceri superficiale; mare parte din ele fuseseră abandonate ulterior. 

Problema era că deviații nu renunţau prea ușor la fixaţiile lor. 

Trixia mai avea puţin și se enerva. Nu dădea semne de iritare 
maximă. Se încrunta deseori, dar nu ca acum. Și, chiar dacă tăcea, lucra 
neîncetat pe tastatură. De data asta însă, analiza venită ca răspuns se 


împrăștie de pe vizorul ei pe pereţi. Începu să respire mai repede în 
timp ce răsucea critica în minte pe toate părțile, pe rețeaua atașată. Nu 
avea niciun contraargument. 

Ezr o atinse pe umăr. 

— O întrebare complementară, Trixia. Am discutat mai mult cu Kakto 
despre culoarea asta, selin. 

De fapt, Ezr îi tocase nervii lui Kakto. De cele mai multe ori, numai 
aşa reușeai să lucrezi cu un specialist deviat: insistă pe specialitatea lui 
şi pe problema în cauză și pune-i aceeași întrebare în mai multe feluri. 
Fără o oarecare pricepere şi puţin noroc, discuţia se încheia imediat. 
Ezr nu era expert în această tehnică nici după şapte ani de gardă, dar 
până la urmă îl determinase pe Norm Kakto să vină cu alternative. 

— Ne-am întrebat dacă nu cumva păianjenii au un asemenea surplus 
de metode vizuale încât creierul lor e obligat la acces multiplu... știi, o 
fracțiune de secundă într-un regim spectral, următoarea în altul. Poate 
că văd... nu ştiu... un fel de efect de undă. 

Kakto respinsese ideea ca absurdă, spunând că, şi dacă creierul 
păianjenilor îşi temporiza simţul vizual, percepţia ar fi tot continuă la 
nivel conștient. 

În timp ce Ezr vorbea, Trixia nu făcu nicio mișcare, doar tastă. Ochii 
ei, de obicei în permanentă agitaţie, se fixară îndelung... în ochii lui Ezr. 
El nu spunea banalităţi, ci un lucru care ţinea de centrul focalizării ei. 
Apoi întoarse privirea, apelă softul de recunoaștere vocală și apăsă 
tastele mai nervoasă. După câteva secunde, își plimbă ochii prin 
cameră, urmărind fantome vizibile numai în vizorul ei. 

— Sigur că da! exclamă ea brusc. Asta-i explicaţia. Nu m-am gândit la 
ea înainte... contextul m-a făcut să aleg cuvântul, dar... 

Pe pereţi se răspândeau date și poziţii, vizibile pentru amândoi. Ezr 
încercă să ţină ritmul cu ele, dar vizorul lui nu avea acces la rețeaua 
Hammerfest; trebuia să urmărească gesturile vagi ale Trixiei ca să știe 
de unde citează. 

Ezr se pomeni că zâmbește larg. Trixia se purta aproape normal, deşi 
își manifesta frenetic triumful. 

— Uite! Cu excepţia unui singur caz de suprasolicitare dureroasă, 
fiecare utilizare a cuvântului „selin” implică aer curat, umiditate redusă 
și un interval larg de luminozitate intensă. În acele situaţii, culoarea... 


vetmoot3... — trecu la jargonul intern, limbajul inaccesibil al 
traducătorilor focalizaţi — se schimbă stilul limbajului. Aveam nevoie de 
un cuvânt special și „selin” e foarte potrivit. 

Ezr asculta şi urmărea. Își imagina percepţia mintală a Trixiei, noile 
conexiuni care, fără îndoială, îmbunătățeau traducerile ulterioare. Da, 
părea adevărat. Emergenţii nu se puteau plânge de culoarea „selin”. 

În ansamblu, sesiunea se dovedi reuşită. Apoi Trixia îi făcu o 
surpriză extraordinară. Fără să se oprească din vorbit, ridică o mână de 
pe tastatură şi o întinse lateral, spre prăjitură. O scoase din suport şi 
rămase uimită văzând spuma și simțind aroma, ca și cum și-ar fi dat 
seama dintr-odată ce era prăjitura şi ce plăcere îţi făcea s-o mănânci. O 
vâri pe toată în gură, iar glazura subţire i se împrăștie în stropi colorați 
pe buze. Ezr crezu că se îneacă, dar Trixia râse de bucurie, mestecă, 
înghiți și apoi scoase un oftat de mulțumire. După atâţia ani, era prima 
dată când o vedea fericită și din alt motiv, în afară de preocuparea ei 
focalizată. Câteva secunde nici nu mai tastă. 

— Deci. Mai departe? 

Ezr se dezmetici cu greu. 

— Da, ăăă... 

Nu mai era nimic de discutat pe listă. Dar ce bucurie! Delicatesa 
făcuse un miracol. 

— Încă un l-lucru, Trixia. Ceva ce ar trebui să știi. Poate că, în sfârșit, 
vei înțelege. Nu ești o mașină. Eşti o ființă umană. 

Dar cuvintele nu avură niciun impact. Poate nici nu le auzise. 
Degetele îi fugeau din nou pe taste și privea imaginile din vizor, pe care 
el nu le vedea. Ezr așteptă puţin, dar și dramul de atenţie pe care i-l 
acordase Trixia dispăru. Oftă şi se retrase în pragul cămăruţei. 

Apoi, după zece-cincisprezece secunde, Trixia ridică ochii subit. 
Avea o expresie nouă pe figură, de data asta una de mirare. 

— Serios? Nu sunt o mașină? 

— Nu. Eşti o fiinţă. 

— Aha. 

Același dezinteres. Se răsuci la loc spre tastatură, șușotind prin 
conexiunea vocală către familia ei de deviați invizibili. Ezr se furișă 
afară în tăcere. În primii ani, ar fi fost dărâmat sau cel puţin șocat să fie 
ignorat atât de brutal. Dar... așa ceva era normal la un deviat. lar el 


penetrase zidul acestei normalităţi. Se târî înapoi pe coridoarele înguste. 
De obicei, pasajele subțiri, în care de-abia îți încăpeau umerii, îl călcau 
pe nervi. Tot la doi metri dădeai peste o ușă, la dreapta, sus, la stânga, 
jos. Dacă se crea panică? Dacă se impunea evacuarea? Astăzi, însă... 
auzi ecouri şi-şi dădu seama că fluieră. 

Anne Reynolt îl interceptă când intră în coridorul vertical principal 
din Hammerfest. Arătă cu degetul spre cutia din spatele lui. 

— O iau eu. 

Drace! Avusese de gând să-i lase Trixiei şi a doua prăjitură. Îi dădu 
cutia lui Reynolt. 

— A mers bine. O să vezi în raportul meu... 

— Întocmai. Vreau să ascult raportul chiar acum. 

Reynolt arătă spre gaura de o sută de metri. Apucă un suport de 
perete, se răsuci cu capul în jos și-și dădu drumul. Ezr o urmă. Când 
treceau pe lângă deschizăturile din cheson, lumina Fluctuantei sclipea 
printr-un strat fin de cristal de diamant. Apoi ajunseră iar la lumina 
artificială, pătrunzând tot mai adânc în Diamantul Unu. Mozaicul gravat 
arăta la fel de proaspăt ca în ziua în care fusese făcut, dar pe ici, pe colo 
se vedeau urme de mâini și picioare pe lucrătură. Nu mai existau prea 
mulți deviaţi necalificaţi ca să întreţină perfecțiunea emergentă. Ajunși 
la capăt, cotiră, tot în coborâre, dar plutind pe lângă birouri și 
laboratoare aglomerate — toate bine cunoscute lui Ezr acum. Clinica 
pentru deviaţi. Nu intrase în ea decât o dată. Era bine păzită, atent 
supravegheată, dar nu de nepătruns. Pham mergea regulat acolo, fiind 
bun prieten cu Trud Silipan. Dar Ezr o evita. Acolo se furau suflete. 


Biroul lui Reynolt se afla dintotdeauna în același loc, la capătul 
tunelului cu laboratoare, în spatele unei uși simple. „Directorul 
Resurselor Umane” se așeză pe scaun și deschise cutia luată de la Ezr. 

Vinh se prefăcu că nu e tulburat. Aruncă o privire prin birou. Nimic 
nou: aceiași pereţi zgrunțuroșşi, aceleași containere şi același 
echipament aparent mobil alcătuiau mobilierul. Chiar dacă n-ar fi aflat, 
Ezr ar fi ghicit demult că Reynolt era şi ea focalizată. O deviată 
miraculoasă, centrată pe oameni, dar tot o deviată. 

Femeia nu se arătă mirată de conţinutul cutiei. Când mirosi 
delicatesa, avu expresia unui tehnician bacteriolog care examinează 


fermențţii din sedimente. 

— Foarte aromată. Dulciurile și mâncarea nesănătoasă nu se află pe 
lista de alimente permise, domnule Vinh. 

— Îmi pare rău. Am vrut să-i duc un cadou... o recompensă. Nu o fac 
prea des. 

— Așa este. De fapt, n-ai mai făcut-o niciodată. Îl fulgeră din priviri, 
apoi întoarse capul. Au trecut treizeci de ani, domnule Vinh. Şapte ani 
din viaţa ta i-ai petrecut de gardă. Ştii că deviații nu răspund la astfel de 
„recompense”; sistemul motivaţional se include în aria lor de focalizare 
şi e atașat, în plan secundar, proprietarilor lor. Nu... Cred că tot mai 
urmărești în secret să trezești dragostea în dr. Bonsol. 

— Cu un desert dulce? 

Reynolt îi zâmbi scurt, malițios. Sarcasmul lui nu l-ar fi atins pe un 
deviat oarecare. N-o afectă pe Reynolt, dar femeia totuși îl sesiză. 

— Cu mirosul, poate. Îmi închipui că ai fost la cursuri de neurologie 
Qeng Ho... ai aflat câte ceva despre procesele olfactive care au acces 
independent la centrii superiori. Hm? 

Ochii femeii îl fixară cum fixează acul gândacii într-un insectar. 

Exact așa se spunea la cursurile de neurologie. lar Trixia nu mirosise o 
prăjitură de când fusese deviată. Preţ de-o clipă, zidurile din jurul 
sinelui Trixiei se transformaseră în voaluri transparente. În aceeași 
clipă, el reușise să-l atingă. 

Ezr scutură din umeri. Reynolt era atât de tranșantă! Dacă s-ar fi 
deranjat vreodată să-l cerceteze, l-ar fi citit până în străfunduri. Probabil 
că era suficient de inteligentă încât să-l citească și pe Pham Nuwen. Pe 
cei doi îi salva numai faptul că nu reprezentau preocuparea ei 
principală. Dacă Ritser Brughel ar avea un spion pe jumătate la fel de 
eficient, Pham şi cu mine am fi fost deja morți. 

Reynolt întoarse capul de la el şi urmări fantome în vizor. 

— Comportamentul tău deplasat nu a provocat nicio pagubă. 
Focalizarea presupune rezistenţă, în mai multe feluri. Poate ai impresia 
că observi schimbări la dr. Bonsol, dar gândește-te: în ultimii câţiva ani, 
toți traducătorii cei mai buni au început să simtă emoții sintetice. Dacă 
le afectează performanţele, îi ducem la clinică pentru mici reglaje... 
Dar, dacă mai încerci vreodată s-o manipulezi pe dr. Bonsol, îţi voi 
interzice s-o mai vezi. 


O ameninţare neîndoielnic eficientă, şi totuși Ezr încercă să râdă. 

— Cum, fără ameninţări cu moartea? 

— lată evaluarea mea, domnule Vinh: cunoștințele tale despre 
civilizația Erei Zorilor te fac extrem de valoros. Eşti o interfaţă eficientă 
între cel puţin patru dintre grupurile mele și știu că domnul comandor 
îți ascultă sfaturile. Dar să nu comiţi greșeli: mă descurc și fără tine în 
departamentul de traduceri. Dacă mai încerci să mă duci de nas, nu o 
vei mai vedea pe dr. Bonsol până la încheierea misiunii. 

Cincisprezece ani? Douăzeci? 

Ezr o privi lung, sesizându-i fermitatea din voce. Ce creatură 
implacabilă era! Se întrebă, nu pentru prima oară, ce fel de om fusese 
înainte. Nu era singurul care-și punea întrebarea. Trud Silipan îi încânta 
pe clienţii lui Benny cu speculaţiile lui. Clica Xevalle fusese cândva a 
doua ca putere în spaţiul emergent; Trud susţinea că Reynolt deținuse 
un rang înalt. Cândva, e posibil să fi fost un monstru mai atroce decât 
Tomas Nau. Cel puţin o parte din clică fusese pedepsită, zdrobită de 
propriii oameni. Anne Reynolt decăzuse mult, de la un Satan notoriu la 
unealta lui Satan. 

Că era mai bună, că era mai rea decât înainte, pentru Ezr reprezenta 
un pericol. 


În noaptea aceea, singur pe întuneric, Ezr îi descrise întâlnirea lui 
Pham Nuwen. 

— Am senzaţia că, dacă Reynolt se transferă vreodată în sectorul 
operaţiunilor lui Brughel, o să ne prindă în câteva kilosecunde. 

Chicotitul lui Nuwen sună ca un bâzâit distorsionat în urechea lui Ezr. 

— Transferul nu se va întâmpla niciodată. E singura care ţine în frâu 
operaţiunile deviaţilor. A condus patru sute de tipuri de focalizaţi de 
interfață înainte de ambuscadă. Și acum bâzzz bâzzz... 

— Mai spune o dată. 

— Am zis că acum se sprijină pe ajutor necalificat. 

Bâzâitul, care nu era o voce, întrerupea câteodată conversaţia. Ezr 
trebuia să-l roage pe Nuwen să-și repete vorbele de două-trei ori. Dar 
era mult mai bine decât vorbitul prin semnale de la început. Acum, 
când Ezr pretindea că se culcă, avea un singur localizator de un 
milimetru înfipt adânc în ureche. Auzea mai mult bâzâituri și șuierături, 


dar, cu destul antrenament, ghicea cuvintele din spatele lor. 
Localizatoarele erau împrăștiate în toată camera lui, în tot habitatul 
Hammerfest. Deveniseră instrumentele principale ale lui Nau și 
Brughel. 

— Totuşi, poate că n-ar fi trebuit să încerc trucul cu delicatesa. 

— ... Poate. Eu n-aş fi încercat nimic fățiș. Dar Pham Nuwen nu era 
îndrăgostit de Trixia Bonsol. Am mai vorbit despre asta. Deviaţii lui 
Brughel sunt mai puternici decât orice dispozitiv de siguranţă pe care ni 
l-am imaginat noi, Qeng Ho. Adulmecă întruna și știu să citească 
indivizi... — Ezr nu înţelese cuvântul, „naiv”? „inocent”?, şi nu avu chef 
să-i ceară să-l repete — ca tine. Recunoaște. Știu sigur că n-ai înghițit 
povestea cu masacrul Diem. Ştiu că le ești ostil. Știu că pui sau ai vrea 
să pui ceva la cale. Sentimentele tale pentru Bonsol sunt o acoperire, o 
minciună mai ușor de ascuns decât una mai zdravănă. Ca mine, cu 
Zamle Eng al meu. 

— Da... Dar cred c-o s-o las mai moale o vreme. Deci nu crezi că 
Reynolt e o ameninţare serioasă? 

Ezr nu auzi decât bâzâituri și șuierături; poate că Pham tăcea. Apoi: 

— Vinh, eu cred exact opusul. Pe termen lung, e cea mai gravă 
amenințare cu care ne vom lupta. 

— Dar nu e la departamentul de securitate. 

— Nu, dar îi întreţine pe spionii lui Brughel, le ciupeşte bietele 
creierașe când încep s-o ia pe arătură. Phuong și Hom se ocupă numai 
de cazurile ușoare; Trud pretinde că le ştie pe toate, dar nu face decât 
să-i respecte indicaţiile. În plus, Reynolt are opt programatori care 
scormonesc prin codul flotei noastre. Trei buchisesc încă la 
localizatoare. Până l-a urmă o să-și dea seama că i-am tras pe sfoară... 
bzzz mormăieli... Doamne! Câtă putere are Nau! 

Pham nu se mai auzi și rămase doar zgomotul de fond. 

Ezr scoase mâna de sub pătură și-și duse un deget în ureche, 
înfigând localizatorul mai adânc. 

— Ce-ai spus? Mai ești acolo? 

— Bzzz... Da. Despre Reynolt: e primejdioasă. Într-un fel sau altul, 
trebuie înlăturată. 

— S-o omorâm? 

Cuvintele i se opriră lui Ezr în gât. Îi detesta din suflet pe Nau, pe 


Brughel şi sistemul de focalizare, dar nu și pe Anne Reynolt. Așa 
limitată în acţiune cum era, se îngrijea de sclavi. Indiferent ce fusese 
înainte, acum era doar o unealtă. 

— Sper că nu! Poate... dacă Nau ar mușca momeala cu 
localizatoarele, dacă ar începe să le folosească în Hammerfest, atunci 
am avea aceeași siguranţă și acolo ca și aici. Dacă asta se întâmplă 
înainte ca deviații ei să-şi dea seama că e o cursă... 

— Dar întârzierea nici nu urmărește altceva decât să-i dea timp lui 
Reynolt să studieze localizatoarele. 

— Da... Nau nu-i tâmpit. Nu te îngrijora. Tin lucrurile sub ochi. Dacă 
Reynolt se apropie prea mult, o să... mă ocup eu de ea. 

Ezr încercă să-și imagineze ce i-ar putea face Pham lui Reynolt, dar 
pe urmă își scoase gândul din minte. Chiar după două sute de ani, în 
familia Vinh tot mai exista afecţiune pentru amintirea lui Pham Nuwen. 
Ezr își aminti fotografiile din cabinetul tatălui său, poveștile auzite de la 
mătușa lui. Nu toate se găseau în arhivele Qeng Ho. Asta însemna că nu 
erau adevărate sau că reprezentau doar amintiri intime, ce credeau 
străbunica Sura şi copiii ei despre Pham Nuwen. L-au iubit nu doar 
pentru că a întemeiat civilizația Qeng Ho modernă sau pentru că era 
străbunicul familiilor Vinh. Însă unele poveşti îi scoteau în evidenţă o 
față dură. 

Ezr deschise ochii și scrută în liniște bezna. Licăriri nocturne discrete 
luminau uniforma care plutea în sac și prăjiturica neatinsă de pe birou. 
Realitatea. 

— Ce poţi face cu localizatoarele, Pham? 

Liniște. Pârâituri vagi. 

— Ce pot face? Păi, Vinh, nu pot ucide cu ele... nu direct. Dar 
folosesc şi la altceva decât la conexiunea asta audio mizerabilă. E 
nevoie de antrenament; trebuie să vezi unele trucuri. — Pauză lungă. — 
La dracu, trebuie să le înveţi. Ar putea exista perioade când sunt 
inaccesibil și ele sunt singurele care-ţi salvează acoperirea. Ar trebui să 
discutăm față în faţă... 

— Hă? Faţă-n faţă? Cum? 

De zeci, poate de mii de ori complotaseră el şi Pham Nuwen ca în 
noaptea asta, ca doi prizonieri bătând anonimi în zidurile temniţei. În 
public, se întâlneau mai rar decât în gărzile anterioare. Nuwen zicea că 


Ezr nu știa să-şi controleze privirea şi limbajul trupului, că spionii îl vor 
ghici. Acum... 

— Aici, în habitat, Brughel și deviații lui depind de localizatoare. În 
spaţiile dintre balon și carcasă sunt camere nefuncţionale. Dacă ne 
întâlnim acolo din întâmplare, n-o să aibă cu ce contrazice ceea ce le 
vâr eu sub nas prin localizatoare. Problema e, sunt convins, că spionii se 
bazează în principal pe statistici. Cândva, am condus departamentul de 
securitate al unei flote, am fost un soi de Ritser, dar puțin mai blând. 
Aveam programe care evidenţiau comportamentul suspect: cine nu era 
vizibil și când, conversații ieşite din comun, avarii la echipamente. A 
funcționat foarte bine, chiar dacă nu i-am prins pe răufăcători în flagrant 
delict. Deviaţii plus computerele ar trebui să fie de o mie de ori mai 
buni. Fac pariu că au statistici vechi de la începutul lui L1. Pentru ei, 
comportamentele inofensive se tot adună şi, într-o bună zi, Ritser 
Brughel dă peste dovezi indirecte. Şi atunci suntem morți. 

Pe Dumnezeul Comerţului! 

— Dar am putea scăpa cu aproape orice! 

Oricând depindeau emergențţii de localizatoarele Qeng Ho. 

— Poate. O dată. Strunește-te. 

Cu tot bâzâitul, Ezr auzi râsul lui Pham. 

— Când ne putem întâlni? 

— Într-un moment în care efectul asupra analiștilor deviaţi ai lui 
Ritser e minim. Să vedem... les din gardă în mai puţin de două sute de 
kilosecunde. O să fiu la jumătatea gărzii următoare data viitoare când 
ești şi tu de serviciu. O să aranjez să ne vedem imediat după aceea. 

Ezr oftă. Încă un an și jumătate. 

Dar întâlnirea lor nu era atât de îndepărtată ca altele. O să reziste. 


34 


La început, barul lui Benny fusese ilegal, dovada clară a unei rețele 
extinse de tranzacţii pe piața neagră -— infracţiuni majore, după 
standardele emergente; în limba nesă a civilizației Qeng Ho, expresia 
„piață neagră” exista, dar numai pentru a denota „comerţ pe care 
trebuie să-l desfășori pe ascuns pentru că îi ofensează pe Clienţii locali”. 
În comunitatea mică din jurul conglomeratului n-aveai cum să faci 
comerţ sau să dai mită în secret. În primii ani, numai implicarea lui Qiwi 
Lisolet protejase barul. Acum... Benny Wen zâmbi în barbă în timp ce 
stivuia băuturile și mâncarea în suport. Se ocupa singur de bar tot 
timpul de câte ori era de gardă. Şi, mare noroc, tatăl lui se putea 
descurca și el când Benny și Gonle intrau în hibernoterapie. Hunte Wen 
rămăsese același tip aiurit și de treabă, care nu-și recâștigase 
competenţa în fizică. Dar ajunsese să-i placă să se îngrijească de bar. 
Când se ocupa de el singur, se petreceau ciudăţenii, uneori rateuri 
caraghioase, alteori îmbunătăţiri nemaipomenite. Odată se milogise la 
rafinărie și primise lac parfumat. Mirosul nu deranja în cantități mici, 
dar, odată lacul întins pe pereţii barului, împrășştiase o duhoare 
groaznică. O vreme, centrul de socializare al habitatului se mutase în 
salonul cel mai mare. Altă dată, cu patru ani obiectivi în urmă, Hunte 
folosise biletele de plată adunate într-o gardă și tatăl lui Qiwi inventase 
un soi de viță rezistentă în imponderabilitate, cu ecosistemul 
corespunzător, cu care se decoraseră pereţii barului și mobila. Locul se 
transformase într-un parc splendid. 

Plantele și florile au rămas, deşi Hunte intrase de doi ani în 
hibernoterapie. 

Benny se deplasă de la tejghea în sus, într-un circuit lung prin 
pădurea de verdeață. Împărţi băutură și mâncare clienţilor, primind în 
schimb bilete de plată. Benny așeză un balon-pahar de bere „Gheaţă & 
Diamant” şi un recipient cu mâncare în faţa lui Trud Silipan. Silipan îi 
strecură o promisiune-de-favoruri, cu obișnuita lui expresie infatuată. Își 
zise, evident, că promisiunea nu valora nimic, plătea numai pentru că 


aşa era convenabil. 

Benny se rezumă să zâmbească și-și văzu de ceilalți clienți. Cine era 
el, să facă scandal? Pe deasupra, Trud Silipan avea dreptate, într-un fel. 
Dar, de la primele gărzi, foarte puţine servicii fuseseră respinse 
categoric. Că încercase să scape de ele, da, se mai întâmplase. 
Singurele favoruri pe care le putea oferi Trud erau gărzile cu focalizații, 
însă el se fofila întruna când trebuia să-și respecte obligaţiile, zicând ba 
că n-a găsit specialiștii potriviţi, ba că nu petrecea destul timp cu 
deviații ca să primească răspunsurile potrivite. Dar până și el își spăla 
obrazul destul de des, ca atunci când îl pusese pe Ali să conceapă viţa. 
Căci în spatele farsei cu favorurile toată lumea știa că stă Tomas Nau, 
care, în propriul interes sau din dragoste pentru Qiwi, declarase ferm că 
economia subterană Qeng Ho se află sub protecţia lui. 

— Salut, Benny! Aici, sus! Jau Xin îi făcu semn de la masa de sus, cea 
a „societăţii de dezbateri”. Gardă după gardă, în jurul ei se adunau 
aceiași oameni. De obicei, gărzile se mai suprapuneau cât de cât, 
suficient ca, deși clienţii erau mereu diferiți, ei să stea tot acolo și să 
dezbată „cum se va termina”. De gardă acum erau Xin și, desigur, Rita 
Liao, cinci sau șase fețe familiare și — aha! — cineva care chiar se 
pricepea la ce făcea: 

— Ezr! Am crezut că mai sunt patru sute de kilosecunde până apari. 

Drace, cât ar fi vrut să stea şi să asculte liniștit! 

— Salut, Benny! 

Ezr afișă zâmbetul său larg. Ciudat, când nu vedeai pe cineva o 
vreme, schimbările de demult îţi săreau în ochi imediat. Ca Benny, Ezr 
era încă tânăr. Dar nu mai era niciunul copil. Lui Ezr îi apăruseră 
încreţituri foarte discrete în dreptul ochilor. Și, când vorbea, o făcea cu 
o încredere pe care n-o afişase pe vremea când fuseseră amândoi în 
echipajul lui Jimmy Diem. 

— Nimic solid pentru mine, Benny. Stomacul meu încă protestează că 
a fost dezghețat. S-a petrecut o schimbare de patru zile în program. 

Arătă spre displayul cu graficul de gărzi, pe peretele de lângă tejghea. 
Era actualizat, evident, mascat de o grămadă de alte modificări minore. 

— Se pare că Anne Reynolt are nevoie de mine. 

Rita Liao zâmbi. 

— Asta e în sine un motiv de întâlnire la Societatea de Dezbateri. 


Benny le împărţi baloanele-pahar şi mâncarea care plutea în suportul 
din spatele lui. Înclină din cap spre Ezr. 

— Îţi aduc ceva care să-ţi aline carcasa proaspăt decongelată. 

Ezr îl urmări pe Benny Wen cum se întoarce la tejghea și la 
preparatele culinare. Probabil că-i va da ceva care să nu-i deranjeze 
stomacul. Cine-ar fi zis că va sfârși așa? Cine-ar fi zis asta despre oricine 
altcineva? Măcar Benny rămăsese comerciant, deși la scară dureros de 
mică. Şi eu... ce sunt? Un conspirator cu o acoperire atât de bună, încât 
uneori îl păcălea pe el însuși. Ezr stătea lângă trei Qeng Ho și patru 
emergenţi. Cu unii emergențţi se înțelegea mai bine decât cu ai lui. Nu 
era de mirare că lui Tomas Nau îi mergea ca pe roate. Îi cooptase pe toți 
la un loc, chiar atunci când credeau că urmează calea comercianților. 
Nau le ciuntise minţile cu sclavia lui numită focalizare. Poate că așa era 
cel mai bine, pentru că prietenii lui Ezr erau protejaţi de ororile lui Nau 
şi Brughel, iar Nau și Brughel scăpau de grija că ar mai exista Qeng Ho 
care să comploteze împotriva lor. 

— De ce-ai ieșit mai devreme din congelator, Ezr? 

Vinh scutură din umeri. 

— Habar n-am. Mă duc pe Hammerfest în câteva kilosecunde. 

Orice-ar fi, sper să nu-mi dea peste cap întâlnirea cu Pham. 

Trud Silipan se ridică prin spaţiile din podea și se așeză pe un scaun 
liber. 

— Nu-i cine știe ce, un conflict între traducători și deviaţii-specialiști 
în științele exacte. L-am aplanat azi, ceva mai devreme. 

— Şi de ce-a schimbat Reynolt programul lui Ezr? 

Silipan îşi dădu ochii peste cap. 

— Ei, doar o știți pe Reynolt. Nu te supăra, Ezr, dar ea crede că, tu 
fiind specialist în Era Zorilor, nu ne putem descurca și fără tine. 

Cum să nu, gândi Ezr, amintindu-și de ultima lui întâlnire cu 
directorul Departamentului de Resurse Umane. 

— Pun rămășag că are legătură cu Golful Calorica, spuse Rita. Copiii 
sunt acolo acum, știi. 

Când vorbea despre „copii, se referea la păianjenii de la vechea 
„Oră de ştiinţă”. 

— Nu mai sunt copii, o corectă Xin blând. Junioara Victory e o fe... o 
tânără adultă. 


Liao scutură nervoasă din umeri. 

— Rhapsa și Micul Hrunk tot în categoria copii se includ. S-au mutat 
toți la Calorica. 

Urmă o pauză penibilă. Aventurile anumitor păianjeni erau pentru 
unii o adevărată dramă; pe măsură ce treceau anii, detaliile se acumulau 
cu ușurință. Şi alte familii erau urmărite de fanii păianjenilor, dar familia 
Underhill era cea mai populară. Rita era de departe cel mai mare fan al 
ei și uneori se manifesta prea pe față. 

Trud neglija acţiunile jalnice din planul secundar. 

— Nu, Calorica e o cacealma. 

Xin râse. 

— Hei, Trud, există o rampă de lansare la sud de Calorica. Păianjenii 
lansează sateliți. 

— Nu, nu, am vrut să spun că povestea cu cavoritul e o făcătură. De- 
asta l-au scos pe Ezr mai iute din congelator. Observă reacţia lui Ezr și 
rânji larg. Recunoști cuvântul. 

- Da, e... 

Trud vorbi peste el, neinteresat de clasicele banalități: 

— Încă o referință excentrică de-a traducătorilor, mai obscură decât 
restul. Deci, acum un an, niște păianjeni foloseau minele abandonate de 
pe platoul înalt de la sud de Calorica, încercând să găsească o diferenţă 
între masa gravitațională și masa inerţială. Asta te face să te întrebi cât 
de deştepte sunt creaturile astea, la urma urmei. 

— Nu poţi spune că e o idee stupidă, interveni Ezr, până nu faci 
experimente ca s-o dovedești. 

Îşi aminti de proiect. Se implicaseră în el mai ales savanții oculți. 
Rapoartele lor fuseseră mai degrabă inaccesibile. 'Traducătorii lor nu 
stăpâneau limba ocultă la fel de bine ca limbile vorbite în Concordia. 
Xopi Reung și alți doi deviaţi ar fi vorbit-o fluent, dar muriseră când li 
se denaturase virusul minţii. 

Trud făcu un gest de ignorare. 

— Stupid e că păianjenii au găsit, până la urmă, o diferenţă. Şi s-au 
lăudat cu prostia lor, au pretins că au descoperit antigravitația pe 
platformele înalte. 

Ezr aruncă o privire către Jau Xin. 

— Ai auzit de lucrurile astea? 


— Cred că da... Jau îşi luă o mină gânditoare. Cică povestea fusese 
ținută la secret până atunci. Reynolt m-a pus să lucrez cu deviații de 
vreo două ori. Au vrut să afle detalii despre anomaliile orbitale din 
sateliții noştri spioni. Înălță din umeri. Bineînţeles că există anomalii. 
Așa obţii hărţile de densitate din primul strat de sol. 

— Păianjenii care au făcut descoperirea, continuă Trud, nu s-au 
bucurat de faimă decât aproximativ o megasecundă, până când şi-au 
dat seama că nu au cum s-o multiplice. Au retractat acum câteva 
kilosecunde. Chicoti. Ce idioţi! Într-o civilizație umană, pretenţia lor n- 
ar fi rezistat nicio zi. 

— Păianjenii nu sunt proști, rosti Rita. 

— Şi nici incompetenţi, completă Ezr. Da, majoritatea societăţilor 
umane ar privi raportul unei asemenea descoperiri cu mult scepticism. 
Dar oamenii au o experienţă ştiinţifică de opt mii de ani. Chiar și o 
civilizaţie prăbușită, dacă ar fi destul de avansată să studieze astfel de 
probleme, ar avea ruine de biblioteci care să conţină moștenire umană. 

— Da, așa-i. Orice fac păianjenii, o fac prima oară. 

— Dar e adevărat, Trud! Știm că sunt la început. Nu avem decât un 
singur exemplu asemănător: cum ne-am ridicat noi pe Bătrânul Pământ. 
Şi sunt atâtea locuri pe care oamenii începuturilor le-au înţeles greșit. 

— În fond, le facem o favoare că-i cucerim, interveni și Ario Dinh, un 
Qeng Ho. 

Rostise afirmaţia cu infatuarea morală a unui emergent. Ezr mișcă 
din cap șovăitor. 

— Da, strămoșii noștri din Era Zorilor au avut mare noroc că au 
scăpat din capcana unei planete unice. lar geniile păianjenilor nu sunt 
cu nimic superioare vechilor oameni. Gândiţi-vă la individul ăsta, 
Underhill. Studenţii lui au pus pe roate o grămadă de invenții, dar... 

— Dar e plin de superstiții, îl completă Trud. 

— Exact. Nu are noţiunea de limite ale proiectării software și de 
limitele pe care asta le impune hardware-ului. Crede că până la 
nemurire şi calculatoare cu puteri dumnezeiești mai e un pas, că mai 
trebuie să progreseze foarte puţin. E o bibliotecă ambulantă de visuri 
destrămate. 

— Vedeţi?! lată adevăratul motiv pentru care ești favoritul lui Reynolt. 
Ştii în ce fantezii ar crede păianjenii. Când va veni momentul să-i 


cucerim, asta va fi foarte important. 

— Când va veni momentul... 

Jau Xin zâmbi cu colţul gurii. La peretele îndepărtat, lângă graficul 
de gărzi, Benny avea o fereastră de făcut pariuri despre când se va 
termina totul. Să ghicească momentul când vor ieși din ascunzătoare, 
când va lua sfârşit Exilul — iată eternul subiect de dezbatere din bar. 

— Sunt peste treizeci de ani de când a răsărit soarele. Eu stau mult 
pe-afară, știți, aproape la fel de mult ca și Qiwi Lisolet și echipajele ei. 
Soarele a început să scadă. Mai sunt doar câţiva ani până se va întuneca 
din nou. Şi păianjenii au un termen-limită. Pun prinsoare că intră în Era 
Informatică în nici zece ani. 

— Nu ne e suficient ca să-i cucerim fără violenţă, remarcă Ario. 

— Nu. Dar la sfârșit, alte lucruri ar putea să ne forțeze mâna. 
Păianjenii au iniţiat un program spaţial. În zece ani, operaţiunile noastre 
— prezența noastră aici, în punctul L1 — ar putea fi imposibil de ascuns. 

Trud: 

— Şi ce dacă? Dacă fac pe îngâmfaţii, le venim de hac. 

Jau: 

— Şi ne tăiem craca de sub picioare, omule. 

— Aţi luat-o pe arătură amândoi, spuse Ario. Fac prinsoare că nu mai 
avem nici zece bombe. Le-am folosit pe toate unii împotriva celorlalți cu 
ceva timp în urmă... 

— Avem arme cu energie direcționată. 

— Da, dacă am fi pe orbită apropiată. Ascultaţi-mă pe mine, am putea 
merge la bluf, dar... 

— Am putea arunca epavele noastre în capul ticăloșilor. 

Ezr făcu un schimb de priviri cu Rita Liao. Ultima afirmaţie o făcu să 
spumege. Ea şi Jau, şi majoritatea celor de la masă considerau 
păianjenii ființe. Acesta era triumful Trixiei. Emergențţii, cel puţin cei din 
afara cercului lui Nau, nu se împăcau cu ideea de megagenocid. În orice 
caz, Jau Xin avea dreptate: indiferent dacă emergenţii aveau sau nu 
arme de foc, țelul așteptării era de a crea un Client care să repună 
misiunea pe picioare. Distrugerea păianjenilor avea sens numai pentru 
smintiți ca Ritser Brughel. 

Ezr se lăsă pe spate, renunțând să mai intervină în ceartă. Văzuse 
numele lui Pham pe graficul de gărzi; peste câteva zile aveau să se 


întâlnească faţă în faţă. Ia-o încet, ai răbdare, nu-i nicio grabă. În regulă. 
Spera ca Societatea de Dezbateri să treacă la un subiect mai interesant, 
deși chiar aiurelile de acum erau un fond familiar agreabil. Nu pentru 
prima oară, își dădea seama că avea un fel de familie, o familie care se 
certa la nesfârşit pe marginea acelorași probleme. Se înţelegea cu 
emergențţii și ei se înțelegeau cu el. Un trai aproape normal... Se uită 
prin pânza de liane care umplea spaţiul din jur. Florile chiar aveau un 
miros vag, dar nici nu se compara cu putoarea de lac încercată de 
Hunte mai demult. Ah! Se deschise o vedere clară printre flori și frunze, 
spre locul lui Benny de pe podeaua barului. Ezr îi făcu semn. Poate că 
stomacul lui va suporta mâncare normală, până la urmă. Atunci zări 
niște pantaloni în carouri și o bluză cu modele fractalice. 

Qiwi. 

Ea și Benny erau adânciţi în negocieri. Benny arătă spre porţiunea 
mizerabilă de tapet care se întindea pe peretele din partea de jos a 
barului. Qiwi încuviinţă, consultând o listă. Atunci probabil că simți 
privirea lui Ezr. Se răsuci și salută grupul făcând semn din mână. E atât 
de frumoasă! Ezr întoarse capul, întristat brusc. Odinioară, Qiwi fusese 
puștoaica neobrăzată care-l scotea din pepeni. Odinioară, Qiwi se 
purtase ca o trădătoare, abuzându-i pe deviati. Şi, odinioară, el o lovise 
în mod repetat... își aminti furia, ce bine se simţise să-i răzbune pe 
Jimmy Diem și pe Trixia Bonsol. Dar Qiwi nu era o trădătoare; Qiwi era 
o victimă fără să ştie. Dacă Pham nu se înșela în legătură cu spălarea 
creierului — și nu se înșela —, grozăvia se potrivea perfect cu celelalte 
piese ale tabloului de ansamblu și atunci Qiwi era o victimă peste 
puterea de imaginaţie a unui om. Lovind-o, Ezr aflase un lucru despre el 
însuși. Aflase că bunul-simţ al lui Ezr Vinh era, probabil, de suprafaţă. 
Că autocunoașterea o putea ţine ascunsă mai tot timpul. Că ar fi capabil 
să facă bine, deși în adâncul sufletului e un nemernic... Însă când o 
vedea pe Qiwi și când îl vedea și ea pe el... atunci era imposibil să-și 
uite fapta mârșavă. 

— Salut, Qiwi! Rita îi observase salutul. Ai un minut liber? Vreau să ne 
lămurești în legătură cu un lucru. 

Qiwi zâmbi larg. 

— Vin imediat. 

Se întoarse din nou spre Benny. El încuviință tăcut şi-i dădu un teanc 


de bilete de favoruri. După aceea, fata se împinse în sus, prin perdeaua 
de viță. Trăgea plasa lui Benny, plină cu bere şi gustări. De fapt, făcea 
treaba lui Benny. Așa proceda ea. Se implica în afacerile ilegale, cu 
șmecherii care asigurau un trai confortabil. Ca Benny, nu ezita să dea o 
mână de ajutor, să muncească. Şi, în același timp, trăgea cu urechea 
pentru comandor; aducea un dram de dulceaţă regimului impus de 
Nau, lucru pe care emergenți ca Jau Xin nu-l recunoșteau conștient. 
Dar se vedea în ochii lor că o admirau. 

Qiwi îi zâmbi lui Ezr. 

— Bună, Ezr. Benny s-a gândit că mai vrei. 

Trase containerul și-l lipi de masă în faţa lui. Ezr încuviinţă în tăcere, 
incapabil s-o privească în ochi. 

Rita începuse deja să pălăvrăgească; poate că nu observase nimeni 
stinghereala lui. 

— Nu vrem să aflăm veşti din interior, Qiwi, dar care-i ultima estimare 
a datei finale? 

Qiwi zâmbi. 

— Părerea mea? Doisprezece ani în exterior. Progresul păianjenilor cu 
zborurile spaţiale s-ar putea să ne devanseze forțat acţiunile. 

— Da. Rita îi aruncă o privire lui Jau. Ne întrebam și noi. Să zicem că 
nu reuşim să aflăm totul din reţeaua lor de calculatoare. Să zicem că 
trebuie să ţinem partea cuiva, să ajutăm o putere împotriva alteia. Pe 
cine am susține? 

Diamantul Unu avea peste două sute de metri lungime și cam tot 
atât în lățime, fiind de departe cea mai mare dintre stâncile 
conglomeratului. În timp, în cristalul aflat exact dedesubtul habitatului 
Hammerfest se săpase un labirint de peşteri. În straturile superioare se 
găseau laboratoarele și birourile. Sub ele, încăperile private ale lui 
Tomas. lar sub ele, cea mai nouă adăugire la arhitectura inversată: un 
vid lenticular, lat de peste două sute de metri. Crearea lui uzase 
majoritatea excavatoarelor termice, dar Qiwi nu obiectase. În parte, 
fusese ideea ei. 

Siluetele lor umane se pierdeau în spaţiul imens. 

— Nu-i așa că-i impresionant? întrebă Qiwi, zâmbindu-i lui Tomas. 

Nau se uita direct în sus, copleșit de uimire. Asta nu se întâmpla des. 
Nu observase încă, dar își pierduse echilibrul şi aluneca lent înapoi. 

— Eu... Da. Nici simulările din vizoare nu l-au arătat la valoarea lui. 

Qiwi râse și-l împinse din spate. 

— Recunosc: nu am luminat simulările. 

Arcuri actinice zăceau îngropate în crestăturile anecoide din tavan. 
Lămpile transformau cerul într-o gemă sclipitoare. Reglându-le 
intensitatea, obțineai aproape orice efect luminos, întotdeauna cu 
nuanţe de curcubeu. 

În dreapta lui Qiwi, tata se holba şi el, dar nu extaziat, și nu în sus. 
Ali Lin stătea în mâini. Ignora urmele de gravitație în timp ce împungea 
suprafaţa cu textură pietroasă lăsată de excavatoare în podeaua de 
diamant. 

— Nu e nimic viu aici, absolut nimic, constată el, încruntat. 

— Va fi cel mai mare parc construit vreodată, tată. O suprafaţă virgină 
pe care s-o prelucrezi. 

Trăsăturile tatei se îmblânziră. O să lucrăm la el împreună, tata. Poţi să 
mă înveți lucruri noi. Parcul ar trebuie să fie destul de mare pentru 
animale adevărate, chiar pentru pisoii zburători. Pisoii erau mai degrabă 
vis decât amintire, din vremurile petrecute de mama, tata și Qiwi în 


habitatul punct-de-plecare de pe Triland. 

— Sunt atât de bucuros că m-ai împins de la spate, Qiwi, spuse 
Tomas. Eu n-am vrut decât să îmbunătăţim mijloacele de siguranţă, dar 
tu mi-ai oferit un miracol. 

Oftă și-i zâmbi fetei. O mângâie pe spate, deasupra șoldurilor. 

— O să fie un parc uriaș, Tomas, şi după standardele Qeng Ho. Nu cel 
mai mare, dar... 

— Dar cel mai reușit, probabil. 

Nau se aplecă peste Qiwi și-l bătu pe Ali pe umăr. 

- Da. 

Da, va fi cel mai reușit. Tata e cel mai priceput peisagist. De 
cincisprezece ani încoace, era focalizat pe specialitatea lui. În fiecare an, 
crease noi miracole. Bonzaii și microparcurile sale le depășiseră deja pe 
cele mai frumoase din Namqgem. Până și biologii emergenţi focalizaţi 
erau la fel de buni ca maeștrii Qeng Ho, acum că aveau acces la 
biblioteca vie a flotei. 

Iar la finalul Exilului, când vei fi, în sfârșit, liber, vei afla ce splendori ai 
creat. 

Nau își plimbă privirea înaintea și înapoia peșterii goale, 
scânteietoare. Probabil că-și imagina viitoarele peisaje — savane, păduri 
tropicale răcoroase, lunci în munţi. Nici Ali, cu priceperea lui magică, nu 
putea realiza mai mult de un ecosistem o dată, dar existau variante... 

— Ce-ai zice de un lac? întrebă Qiwi surâzând. 

— Ce? 

— Cod „apă-ud”, în biblioteca mea de proiecte. 

Qiwi își reglă vizorul conform proiectului. 

— Aăă... nu mi-ai zis nimic de asta! 

Peste suprafața de diamant se suprapuse una dintre pădurile lui Ali, 
dar în mijlocul peșterii apăru un lac care se întindea și se întindea, până 
la munţi insulari ridicaţi, în aparenţă, la distanţă de kilometri. O barcă 
tocmai părăsea locul de ancorare de la poalele unui deal. 

— Doamne, e moşia unchiului meu din North Paw, spuse Tomas, 
după câteva clipe de liniște. Am petrecut multe veri acolo. 

— Ştiu. Am luat-o din biografia ta. 

— E superb, Qiwi, chiar dacă imposibil. 

— Nu-i imposibil. Avem o grămadă de apă deasupra; peștera va fi un 


bun loc de stocare pentru o parte din ea. Arătă cu mâna în depărtare, 
unde lacul se întindea nemărginit. Săpăm puţin în zona opusă a peşterii 
şi abatem lacul pe lângă perete. Găsim noi destul tapet pentru imagini 
realiste. 

Aici se putea să se înșele. Tapetul video din epave fusese foarte 
avariat de vid. Nu-i nimic. Lui Tomas îi plăcea să poarte vizor, iar pentru 
cei ce nu participau la imagini, se putea picta decorul îndepărtat. 

— Nu la asta m-am referit. Nu putem avea un lac adevărat, nu în 
mediu microgravitațional. La orice cutremur, cât de mic, s-ar inunda 
pereții. 

Qiwi zâmbi larg. 

— În asta constă surpriza. Pot s-o fac, Tomas! Avem mii de servovalve 
pe epave, mai multe decât sunt necesare. Le așezăm pe fundul lacului şi 
le operăm printr-o reţea de localizatoare. Ar fi ușor să amortizezi 
valurile, să ţii lacul sub control. 

Tomas râse. 

— Ţie chiar îți place să stabilizezi ce e menit să fie instabil, nu-i așa, 
Qiwi? Păi... ai făcut-o cu conglomeratul, de ce să n-o faci și cu lacul? 

Fata înălță din umeri. 

— Sigur că pot. Dacă e restricționat malul, îmi ajung și localizatoarele 
emergente singure. 

Tomas se răsuci s-o privească. Nu mai vedea splendori în fața 
ochilor. Revenise în lumea searbădă a peşterii de diamant. Dar văzuse 
minunea și îi plăcuse. 

— O să fie extraordinar... spuse el. Resurse nenumărate și o grămadă 
de muncă. 

Muncă depusă de nedeviaţi, adică. Nici Tomas Nau nu-i considera 
pe focalizaţi oameni. 

— N-o să întrerupă activităţile esenţiale. Valvele sunt o nimica toată. 
Localizatoarele prisosesc. lar oamenii îmi datorează o căruță de 
favoruri. 


După o vreme, Nau îi conduse pe femeia lui și pe deviat afară din 
peşteră. Qiwi îl surprindea încă o dată, de data asta mai spectaculos. La 
dracu’! Încă un motiv pentru care aveau nevoie de localizatoare în 
Hammerfest. Oamenii lui Reynolt încă nu terminaseră cu evaluarea lor; 


cât de greu putea fi? Las-o pe mai târziu. Qiwi zicea că lacul se putea 
controla și cu localizatoare emergente. 

Urcară împreună prin straturile inferioare, răspunzând la saluturile 
diverșilor tehnicieni, și emergenti, și foşti Qeng Ho. Îl lăsară pe Ali Lin 
în parcul-grădină, atelierul lui. Tatăl lui Qiwi nu era închis în celulele- 
fagure din Mansardă. Specialitatea lui necesita spaţii deschise și fiinţe 
vii. Cel puţin așa îi prezentase Tomas Nau situaţia lui Qiwi. O explicaţie 
plauzibilă, însemnând că fata nu avea acces permanent la activităţile 
obișnuite ale focalizaților și, în consecinţă, se amâna inevitabila clipă în 
care va înţelege adevărul. 

— Trebuie să mergi în habitat, Qiwi? 

-— Da, mă așteaptă niște comisioane. Şi niște prieteni. 

Fata trebuia să se ocupe de comerţul ei, să colecționeze favoruri. 

— Bine. 

O purtă într-un sărut prelung, pe toată lungimea holului cu birouri. 
Ce mai contează... 

— Te-ai descurcat excelent, iubito! 

— Mulţumesc. 

Îi surâse, beată de fericire. Trecuse de treizeci de ani, și tot avea 
nevoie de aprobarea lui. 

— Ne vedem diseară. 

Qiwi urcă prin tunelul central, ridicând o mână după cealaltă, din ce 
în ce mai repede, trecând ca fulgerul pe lângă celelalte persoane. Încă 
se antrena zilnic, într-o centrifugă de gravitație 2 g, încă exersa artele 
marțiale mortale. Atât mai rămăsese din influența mamei sale, cel puţin 
aparent. Fără îndoială, mare parte din energia care o stimula era un 
efort idealizat depus pentru a face pe plac mamei sale dispărute. 

Nau privi în sus, nepăsător la afluxul de indivizi care coborau pe 
lângă el; se vor da la o parte din faţa lui. Urmări silueta lui Qiwi 
micşorându-se pe măsură ce înainta prin tunel. 

După Anne Reynolt, Qiwi era cel mai preţios bun al său. Pe Reynolt 
o moștenise; însă Qiwi reprezenta un triumf personal, o persoană 
nefocalizată, genială, care lucrase pentru el cu abnegaţie toţi anii 
aceştia. S-o aibă în proprietatea lui, s-o manipuleze — iată o provocare 
niciodată plictisitoare. Plus că exista întotdeauna o umbră de primejdie. 
Fata avea forţa şi repeziciunea necesare cel puţin pentru a ucide cu 


propriile mâini. Nu înţelese asta în anii trecuţi, dar atunci nici nu-și 
dădea seama cât de prețioasă era posesiunea lui. 

Da, un triumf, dar Tomas Nau era suficient de realist ca să ştie că 
avusese și mare noroc. O posedase pe Qiwi pentru prima oară la vârsta 
şi la momentul potrivite, când era destul de matură ca să fi asimilat în 
profunzime experienţa Qeng Ho, dar şi destul de tânără ca să fie 
marcată de Masacrul Diem. În primii zece ani de Exil, îl prinsese cu 
minciuna doar de trei ori. 

Un rânjet scurt îi schimonosi buzele. Qiwi credea că ea îl schimbă pe 
el, că îi demonstrase cât de eficiente sunt metodele libertăţii. Ei, bine, 
avea dreptate. La început, când permisese economia ilegală, o făcuse 
jucându-se cu fata, dintr-o slăbiciune trecătoare. Dar economia ilegală 
funcționa. Până și textele Qeng Ho susțineau că piețele libere ar trebui 
să-și piardă rostul într-un mediu atât de restrâns și limitat ca acesta. 
Totuși, an după an, speculanţii veneau cu îmbunătăţiri — chiar pentru 
operaţiuni pe care Nau le-ar fi solicitat oricum. Așa că acum, când Qiwi 
îl asigurase că oamenii îi cereau favoruri, că vor lucra din greu ca să 
construiască parcul acela imens — ce mama naibii, chiar vreau parcul ăla! 
—, Tomas Nau nu râsese pe la spate. Qiwi avea dreptate: oamenii — 
inclusiv emergențţii — aveau să lucreze mai cu sârg la parc mai degrabă 
pentru că îi erau datori lui Qiwi, decât pentru că Tomas Nau era 
comandor și avea puterea să-i elimine. 

Qiwi se vedea măruntă de tot în capătul tunelului. Se întoarse spre el 
şi-i trimise un salut. Nau îi făcu și el din mână, iar ea dispăru în jos, spre 
un alt tunel, care ducea la taxiuri. 

Comandorul rămase încă un minut, cu privirea în sus și cu zâmbetul 
pe faţă. Qiwi îl învățase puterea libertăţii conduse. De la unchiul Alan și 
clica Nauli moștenise puterea asupra sclavilor focalizaţi. lar Steaua 
Fluctuantă...? Cu cât aflau mai multe despre ea și despre planeta ei, cu 
atât i se întărea convingerea că ascundea miracole, nu neapărat 
comorile la care se așteptau, ci altele, mult mai impresionante. Biologia, 
fizica, orbita galactică îndepărtată a sistemului stelar... implicaţiile lor 
depășeau, pur şi simplu, capacitatea de înțelegere a analiștilor, 
stimulându-i intuiţia. 

lar peste câţiva ani, păianjenii îi vor pune la dispoziţie o ecologie 
industrială cu ajutorul căreia o să le valorifice pe toate. 


Niciodată în istoria Omenirii nu mai existase un loc sau un timp care 
să ofere omului o asemenea ocazie. Acum douăzeci și cinci de ani, un 
Tomas Nau mai tânăr tremura în faţa incertitudinii. Însă anii trecuseră 
Şi, pas cu pas, înfruntase greutăţile și le înfrânsese. Pe Arachna creșteau 
seminţele unei dinastii mai puternice decât oricare alta. Da, va mai 
trece mult până atunci, un secol, dacă nu două, dar la sfârşit el de-abia 
va ieși din evul mediu Qeng Ho. Ar putea să elimine clicile emergente. 
În acest capăt al Spaţiului Uman se va întinde cel mai mare imperiu din 
istorie. Legenda lui Pham Nuwen va păli în faţa strălucirii lui Tomas 
Nau. 

Şi Qiwi? Aruncă o ultimă privire după ea. Spera să reziste până la 
sfârșitul Exilului. Mai erau multe lucruri cu care putea să-l ajute când 
cucereau lumea păianjenilor. Dar masca lui se subția. Spălarea 
creierului nu era perfectă; Qiwi recupera mai rapid decât în primii ani. 
Fără a distruge porţiuni largi din țesutul cerebral, Anne nu putea elimina 
ceea ce numea „ponderea neuronală reziduală”. Și, bineînţeles, apăreau 
contradicții pentru care amnezia de hibernoterapie nu avea o justificare 
plauzibilă. Până la urmă, cu toată manipularea lui abilă... Cum să-i 
explice de ce nu şi-a respectat promisiunea de dezrobire a deviaţilor? 
Cum să-i explice măsurile luate împotriva păianjenilor sau programele 
de înmulțire umană care vor fi necesare? Nu. Inevitabil, dar regretabil, 
va trebui să scape de ea. Dar şi așa, tot se va folosi de ea. Ar fi posibil să 
aibă copii. Căci, într-o zi, comandorul va avea nevoie de moștenitori. 


Qiwi apăru în barul lui Benny peste două mii de secunde. La bar era 
chiar Benny în garda asta. Excelent. Era barmanul ei preferat. Se 
târguiră o vreme pentru nevoile lui. 

- Doamne, Benny! Mai vrei tapet? Să ştii că și alte proiecte au nevoie 
de el. 

De exemplu, un anumit parc de sub Hammerfest. 

Benny scutură din umeri. 

— Convinge-l pe comandor să permită imaginile consensuale și n-o 
să mai am nevoie de tapet. Asta de-aici se distruge. Vezi? 

Arătă spre podea, de unde imaginea Arachnei era nelipsită. Qiwi 
observă semnele unei furtuni care va cădea peste Princeton în câteva 
kilosecunde; driverele de display sigur funcționau încă. Dar se vedeau 


și distorsiunile și petele colorate. 

— Bine, mai putem să rupem câte ceva de pe Mâna Invizibilă, dar o să 
te coste. 

Ritser Brughel o să facă o criză de nervi cu spume, deși nu folosea 
tapetul. Ritser considera Mâna feuda personală. Qiwi se uită la lista 
scrisă de mână a lui Benny, la celelalte articole de pe ea. Mâncarea 
preparată provenea din laboratorul de bacteriologie și din culturi — 
Gonle Fong se va ocupa de ele. Aha, volatile și materii prime. Ca de 
obicei, Benny negocia pe șest pentru ele, încercând s-o ocolească pe 
Gonle și să trateze direct cu operaţiunile miniere de pe conglomerat. 
Pentru doi prieteni foarte buni, tratau concurenţa în afaceri foarte 
serios. 

Qiwi prinse o mișcare cu colțul ochiului. Ridică privirea. Sus, pe 
tavan, trupa lui Xin se adunase în locul obișnuit. Ezr! Gura i se lăți într- 
un zâmbet involuntar. Ezr întorsese privirea de la ceilalți și se uita în 
direcţia ei. Îi făcu semn cu mâna. El se întristă şi întoarse capul. Pe Qiwi 
o copleși o durere veche. Se bucura involuntar de câte ori îl vedea, chiar 
şi acum, de parcă vedea un prieten vechi căruia avea o grămadă să-i 
povestească. Însă el îi întorcea spatele de fiecare dată. Qiwi nu voise să- 
i facă rău Trixiei Bonsol; îl ajuta pe Tomas pentru că era un om bun, 
care se străduia să-i ducă la capătul Exilului. 

Se întrebă dacă Ezr o va lăsa vreodată să se apropie de el ca să se 
explice. Mai trebuia să treacă mulţi ani până la sfârșitul Exilului, când 
vor avea la dispoziţie o întreagă civilizaţie care să-i ajute şi Trixia îi va fi 
dată înapoi — atunci, fără îndoială, o va ierta. 

Spaţiul dintre învelișul exterior al habitatului și baloanele locuibile 
era un tampon împotriva exploziilor. De-a lungul anilor, Gonle Fong 
utilizase spaţiul pentru culturile ei clandestine; o pierdere de presiune 
ar fi distrus din trufele sau experimentele ei cu florile canberrane. 
Acum, culturile ei ocupau numai o parte din spaţiul nefolosit. Pham se 
întâlni cu Ezr Vinh departe de parcele. Aici, aerul era calm și rece și 
numai lumina slabă a Fluctuantei se strecura prin peretele exterior. 

Pham își fixă piciorul pe un suport din perete și aşteptă în linişte. La 
începutul gărzii, se asigurase că spaţiul gemea de localizatoare 
împrăștiate pe ici, pe colo, pe pereţi. Câteva pluteau întotdeauna în jurul 
lui, deși nici dacă lumina ar fi fost mai puternică n-ar fi părut mai mari 
decât firele de praf. Așadar, ferit de semiîntuneric, Pham controla singur 
acest post de comandă. Vedea și auzea de oriunde voia, în clipa asta, 
din golul dintre baloane. Cineva se apropia cu prudență. Vedea și în 
spate — aproape la fel de bine ca prin vizoarele Qeng Ho. Era tânărul 
Vinh, care avansa agitat şi pe furiș. 

Câţi ani să aibă Vinh acum, treizeci? Nu mai era un copil. Dar își 
păstrase trăsăturile încruntate, mina sobră... exact ca Sura. Nu e o 
persoană de încredere, o, nu! Dar să sperăm că e una de care te poți 
folosi. 

Îl văzu cu ochiul liber cotind pe lângă balonul interior. Pham ridică 
mâna și băiatul rămase pe loc, cu respiraţia tăiată. În ciuda prudenţei, 
era să treacă de Pham fără să-l observe plutind în intrândul peretelui. 

— Aăă... Salut, șopti Vinh. 

Pham ieși din intrând ca să fie mai vizibil în lumina Fluctuantei. 

— Ne vedem, în sfârșit, îi spuse băiatului, zâmbindu-i pieziș. 

— D-da. Așa este. 

Ezr se întoarse, îl privi lung, apoi — pentru Dumnezeu! — îi făcu o 
plecăciune. "Trăsăturile împrumutate de la Sura se lăţiră într-un zâmbet 
sfios. 

— E ciudat să văd pe dumneavoastră, nu pe Pham Trinli. 


— Nu-i nicio diferență vizibilă. 

— Vai, domnule, nici nu știți! Când sunteţi Pham 'Trinli, orice lucru e 
altfel. Aici, chiar în semiobscuritate, sunteţi alt om. Dacă Nau sau 
Reynolt v-ar vedea numai zece secunde, și-ar da seama imediat de 
adevăr. 

Tânărul avea o imaginaţie debordantă. 

— Păi, singurele lucruri pe care o să le vadă în următoarele două mii 
de secunde sunt minciunile cu care-i alimentează localizatoarele mele. 
Să sperăm că va fi destul ca să te pregătesc... 

— Da! Puteţi vedea cu localizatoarele, puteţi să le și daţi comenzi? 

— Mulțumită exerciţiului. 

Îi arătă băiatului unde să fixeze particulele localizatoare în jurul 
orbitei ochiului și cum să le angreneze pe cele vecine. 

— Să nu faci asta în public. Fasciculul sintetizat e foarte îngust, dar tot 
poate fi observat. 

Vinh privea fix, ca orbii. 

— Am senzaţia că mă pișcă ceva în fundul ochilor. 

— Localizatoarele îţi excită direct nervul optic. La început o să vezi 
ciudăţenii. Comenzile se învață cu exerciții simple, dar ca să dai sens 
excitării optice... ei, cred că e ca și cum înveţi să vezi din nou. 

Pham bănuia că era ca și cum un orb ar învăţa să vadă cu proteză 
vizuală. Unii reușeau, alții rămâneau orbi. Nu-i spuse asta lui Vinh. În 
schimb, îi arătă câteva tipare de testare, cu care să exerseze. 

Pham se întrebase de multe ori cât să-i arate tânărului Vinh din 
interfaţa de comandă. Ezr însă știa deja destule ca să-l trădeze. Altă 
soluție n-ar fi avut, decât să-l omoare. Atâtea indicii am lansat, toate 
trimițând la povestea cu Zamle Eng și el tot şi-a dat seama de adevăr. Mă rog 
ca numai experiența şi cunoștințele moștenite de la marea lui familie să-l fi 
ajutat. Pham îl ţinuse departe de adevăr ani de zile, căutând semnele 
unui contracomplot, încercând să-i măsoare abilităţile. Descoperise un 
adolescent mânat de instincte și nesigur, maturizându-se într-o eră a 
tiraniei și, cu toate acestea, păstrând o urmă de decenţă. 

Când va sosi ceasul, când, în sfârşit, Pham va acţiona împotriva lui 
Nau și Brughel, va avea nevoie de ajutor ca să tragă sforile. Ar trebui să- 
l înveţe pe băiat niște șmecherii... dar uneori, noaptea, Pham scrâșnea 
din dinți când se gândea câtă putere îi dă unui Vinh pe mână. 


Ezr învăţă rapid setul de comenzi. Acum n-ar fi trebuit să aibă 
probleme să asimileze metodele pe care i le prezenta Pham. Viziunea 
perfectă venea cu timpul, dar... 

— Da, ştiu că nu vezi decât sclipiri. Continuă să încerci tiparele de 
testare. După câteva megasecunde, o să fii la fel de bun ca mine. 

Aproape la fel de bun. 

Simpla asigurare îl calmă pe băiat. 

— Bine, o să exersez întruna, numai în camera mea, cum ați spus. Am 
impresia... nu știu exact, parcă am realizat mai multe acum decât în ani 
de zile. 

Mai aveau la dispoziţie o sută de secunde. Nu puteau renunţa la 
acoperirea care-i ferea de spioni. Nu-i nimic. Poartă-te natural în fața 
băiatului. Spune-i platitudini. 

— Ai făcut multe în trecut. Împreună, am aflat nenumărate date 
despre operaţiunea Hammerfest. 

— Da, dar acum va fi altceva... Cum se va schimba situaţia după ce 
vom câștiga, domnule? 

— După aceea? Ce să nu spun? Va fi... extraordinar. Vom avea 
tehnologie Qeng Ho și o civilizaţie planetară aproape capabilă să o 
folosească. Doar atât, și tot va însemna cea mai puternică poziţie 
comercială deţinută vreodată de un Qeng Ho. Dar noi nu ne vom 
rezuma la atât. Dacă vom avea timp, vom avea propulsie cu 
statoreactoare Bussard care profită de avantajul celor învățate din fizica 
Fluctuantei. Ştii cât de divers e ADN-ul pe Arachna. Numai atât, și tot e 
o comoară, o cutie cu surprize care ar putea energiza... 

— Şi toţi focalizaţii vor fi eliberaţi. 

— Da, da. Desigur. Nu-ţi face griji, Vinh, o s-o luăm pe Trixia înapoi. 

O promisiune riscantă, dar pe care Pham intenţiona s-o respecte. 
Dacă Trixia Bonsol ar fi liberă, poate că Vinh ar asculta de glasul 
rațiunii în alte privinţe. Poate. 

Pham sesiză că băiatul îl privea neobișnuit; lăsase liniștea să alunece 
în implicaţii nedorite. 

— Bine. Cred că am terminat. Exersează limbajul de input și tiparele 
de testare vizuală. Timpul nostru s-a terminat. Multumesc, Lord al 
Comerţului! Primul pleci tu, exact pe unde ai venit. Dacă te ia careva la 
întrebări, ai ajuns aproape de ecluza taxiurilor, apoi te-ai hotărât să te 


întorci în salon ca să iei dejunul. 

— În regulă. 

Vinh ezită, ca şi cum ar fi vrut să mai spună ceva. Se răzgândi și pluti 
înapoi, cotind pe lângă balonul interior. 

Pham se uită la cronometrul pe care-l vedea în fundul ochilor. Peste 
douăzeci de secunde, va pleca în direcţia opusă. Localizatoarele 
transmiseseră spionilor lui Brughel minciuni bine gândite în ultimele 
două mii de secunde. Mai târziu, Pham va verifica dacă se potrivesc cu 
cele petrecute într-adevăr în restul habitatului. Va trebui să le mai 
cârpească pe ici, pe colo, fără îndoială. Întâlnirea lor ar fi fost ușoară 
dacă dușmanul ar fi avut analiști obișnuiți. Din cauza deviaţilor, 
asigurarea spatelui devenea un exercițiu paranoic. 

Zece secunde. Pe semiîntuneric, scrută locul din care tocmai plecase 
Ezr Vinh. Pham Nuwen avea experienţa unei vieți de diplomaţie și 
decepţie. De ce dracu’ n-am fost mai blând cu băiatul? Stafia Surei Vinh îl 
pândea de foarte aproape. Şi râdea. 


— Ştii, trebuie neapărat să montăm localizatoare pe Hammerfest. 

Cererea devenise un ritual la începutul şedinţelor de informare ţinute 
cu Brughel. Astăzi poate că Ritser se pregătea de o surpriză. 

— Oamenii lui Anne n-au terminat evaluarea lor. 

Vicecomandorul se aplecă în faţă. De-a lungul anilor, se schimbase 
mai mult decât oricine. În prezent, făcea de gardă cincizeci la sută 
dintr-un ciclu, dar profita la maximum de îngrijirea medicală și de sala 
de gimnastică din Hammerfest. Părea chiar mai sănătos decât în primii 
ani. lar, în timp, învățase să-și satisfacă... nevoile... fără să mai lase în 
urmă un şir interminabil de deviați morţi. Se transformase într-un 
comandor de nădejde. 

— Aţi văzuse cel mai recent raport al lui Reynolt, domnule? 

— Da. Zice că îi mai trebuie cinci ani. 

Căutarea breșelor de securitate din localizatoarele speculanţilor era o 
activitate care friza imposibilul. În primii ani, Tomas fusese mai 
optimist. La urma urmei, cei care scotoceau în sistemul de securitate 
Qeng Ho nu aveau sprijinul deviaţilor. Dar era greu să scotocești în 
străfundurile software-ului Qeng Ho vechi de opt mii de ani. În fiecare 
an, deviații lui Anne amânau termenul-limită cu încă unul sau doi ani. 


Cel mai recent raport... 

— Încă cinci ani, domnule. E ca și cum ar fi spus „niciodată”. Știm 
amândoi cât de improbabil e ca aceste dispozitive să fie periculoase. 
Deviaţii mei le folosesc de doisprezece ani în habitat și pe epave. Nu 
sunt specialiști programatori, dar, ascultaţi-mă pe mine, nu s-a găsit 
nimic suspect în localizatoare, ca, de altfel, în nici un alt echipament 
Qeng Ho. Sunt extrem de utile, domnule. Nimic nu le scapă. Nefolosirea 
lor implică riscuri. 

— De exemplu? 

Nau sesiză tresărirea celuilalt, care nu mai fusese încurajat în ultima 
vreme. 

— Aăă... Păi, ceea ce pierdem dacă nu le folosim. Haideţi să ne uităm 
la informaţiile curente. 

Urmă un discurs nu prea relevant despre cele mai noi probleme de 
securitate: încercările lui Gonle Fong de a obţine automate pentru 
fermele ei de pe piaţa neagră; afecțiunea perversă pe care oamenii de 
toate categoriile o manifestau pentru păianjeni — un sentiment dezirabil, 
dar şi un risc potenţial când va veni timpul să acţioneze; ce grad 
atinsese paranoia lui Anne. 

— Ştiu că o ţineţi sub supraveghere, domnule, dar eu cred c-o ia 
razna. Nu e doar obsesia asta cu trapele din sistem. E tot mai posesivă 
cu deviații „ei. 

— Poate că am exagerat când am reglat-o. 

Bănuielile lui Anne — sabotarea unor deviați — nu aveau temei și 
veneau în contradicţie cu obișnuita ei precizie analitică. 

— Dar ce legătură are asta cu activarea localizatoarelor în 
Hammerfest? 

— Cu ajutorul lor, spionii mei ar putea face analize constante, de mare 
finețe... ar corela traficul de rețea cu ceea ce se întâmplă într-adevăr. S- 
a iscat un... scandal cum că sistemul nostru de securitate e cel mai slab 
acolo unde ar trebui să fie cel mai tare. 

- Hmm... 

Nau îl fixă pe Brughel cu privirea. În copilărie, comandorul învățase 
o regulă esențială: orice faci, nu te minți pe tine. Ştia din istorie că 
autoamăgirea distrusese personalități ca Helmun Dire şi Pham Nuwen. 
Să fie sincer: voia cu adevărat lacul pe care i-l arătase Qiwi sub 


Hammerfest. Cu el ar fi scăpat de mizeria asta, ar fi transformat-o într-o 
creație splendidă, pe care Qeng Ho rar o întreceau chiar în sistemele 
civilizate. Nu era o scuză pentru breșele de securitate, dar poate că 
sacrificiul lui înrăutăţea situaţia. Priveşte lucrurile din alt unghi: cine insistă 
cu localizatoarele? 

Ritser Brughel era extrem de încântat de ele. Nu trebuie subestimat. 
Qiwi provocase dilema, indirect. 

— Cum e cu Qiwi Lisolet, Ritser? Ce spun analiștii tăi despre ea? 

Ochii lui Ritser sclipiră. Încă o ura pe Qiwi şi-ar fi vrut s-o omoare. 

— Amândoi știm cât de repede își dă seama de adevăr. 
Supravegherea atentă e mai importantă ca niciodată. Deocamdată e 
curată, absolut curată. Nu vă iubește, dar admiraţia ei pentru 
dumneavoastră atinge forța dragostei. E o capodoperă, domnule. 

Qiwi înțelegea din ce în ce mai multe după fiecare altă gardă. Dar 
creierul îi fusese spălat foarte recent, iar extinderea ariei de acoperire a 
localizatoarelor ar ţine-o şi mai strâns sub supraveghere. Nau se mai 
gândi puţin, apoi încuviință: 

— În regulă, domnule vicecomandor, hai să aducem localizatoare pe 
Hammerfest. 


Bineînţeles, localizatoarele Qeng Ho se aflau deja pe Hammerfest. 
Particulele cât firele de praf se risipeau în curenţii de aer, se lipeau de 
haine, de păr și de chiar de piele. Erau omniprezente în spațiile locuite 
din jurul conglomeratului. 

În ciuda omniprezentei, fără energie, localizatoarele se reduceau la 
simple bucăți de metal. Acum oamenii lui Anne reprogramau cablurile 
de pe Hammerfest și le extindeau până în peșterile proaspăt săpate sub 
habitat. Acum, de zece ori pe secundă, microundele pulsau în fiecare 
spațiu deschis. Energia era mult sub pragul la care ar fi putut cauza 
avarii biologice, atât de scăzută, încât nu interfera cu alte utilități. 
Localizatoarele Qeng Ho nu aveau nevoie de putere prea mare, doar 
atât cât să-şi acționeze senzorii discreți şi să comunice cu vecinii cei 
mai apropiaţi. La zece kilosecunde după activarea impulsurilor de 
microunde, Ritser raportă că rețeaua se stabilizase și că furniza date 
sigure. Milioane de procesoare, împrăștiate pe un diametru de patru 
sute de metri, fiecare puţin mai puternic decât un calculator din Era 


Zorilor. În principiu, alcătuiau cea mai puternică reţea de calculatoare 
din punctul L1. 

În patru zile, Qiwi termină excavarea peşterii și plasă servovalvele. 
Tatăl ei procesa deja solul pe înălțimi. Apa rămânea la urmă, dar venea 
şi ea. 

Când terminară, Nau se întrebă cum se descurcaseră fără 
localizatoare în toată vremea asta. Ritser Brughel avusese perfectă 
dreptate. Înainte, nici nu avuseseră un sistem de securitate în 
Hammerfest. Înainte, habitatul Qeng Ho fusese un loc mai sigur pentru 
operaţiunile de securitate. Nau îi supraveghea pe Brughel şi pe spionii 
lui baleind mai multe zile la rând tot Hammerfestul, apoi navele şi norul 
de depozite. Încălcă tradiţia și operă localizatoarele timp de o sută de 
kilosecunde în depozitul de arsenal din LI-A. Parcă luminai cu 
reflectorul spaţii întunecoase. Descoperiră și eliminară zeci de erori de 
securitate... și dădură peste nu una, ci mai multe urme de activitate 
subversivă. În ansamblu, experienţa era un mijloc excelent de întărire a 
încrederii, ca atunci când verifici o casă după paraziți, nu găsești 
niciunul, dar constați unde trebuie să pui otravă și obstacole împotriva 
posibilelor infestări viitoare. 

Acum, Tomas Nau își cunoștea propriul domeniu mai bine decât 
orice comandor din istoria emergentă. Cu ajutorul localizatoarelor, 
spionii lui Brughel îi comunicau poziţia și starea emoțională, chiar cea 
cognitivă, a oricărei persoane din Hammerfest. După un timp, își dădu 
seama că de mult ar fi trebuit să facă unele experimente. 

Ezr Vinh. Se putea face mai mult în privinţa lui. Îi studie încă o dată 
biografia. La următoarea ședință informativă era pregătit. Era timpul 
standard de ședințe pentru Vinh. Numai ei doi, dar speculantul se 
obișnuise deja cu interacțiunea. Vinh apăru în biroul lui Nau ca să 
discute rezumatul ultimelor zece zile, progresul pe care-l făceau 
grupurile de deviati în înţelegerea lumii păianjenilor. 

Tomas îl lăsă pe speculant să peroreze. Asculta, încuviința tacit, 
punea întrebări rezonabile... și urmărea analiza care-i rula pe vizor. 
Doamne! Localizatoarele din aer, cele de pe scaunul lui Vinh, până și 
cele de pe pielea lui raportau Mâinii Invizibile, unde programele analizau 
rezultatele și le transmiteau înapoi în vizorul lui Nau, marcând pielea lui 
Vinh în culori care indicau reacţia galvanică, temperatura pielii, 


transpiraţia. Graficele standard din jurul feței arătau pulsul și alte date 
interne. O fereastră inserată arăta ce vedea Vinh din locul lui de pe 
partea cealaltă a biroului și marca fiecare mișcare a ochilor săi cu dungi 
roșii. Doi dintre spionii lui Brughel se ocupau de interviu, iar analiza lor 
se scurgea în partea de sus a vizorului lui Nau. Subiectul e relaxat în 
proporție de zece la sută din nivelul intermediar de interviu. Subiectul e 
încrezător, dar precaut, fără să manifeste condescendenţă față de comandor. 
În acest moment, subiectul nu încearcă să-și suprime niciun gând explicit. 

Cam atât ar fi ghicit și Nau, dar fără bogăţia de amănunte 
suplimentare, superioare celui mai eficient interogatoriu instrumentat 
moderat, din moment ce subiectul nu le vedea. 

— Deci strategia politică e mult mai clară acum, trase concluzia Vinh, 
complet neavizat de natura duală a interviului. Pedure şi Frăția au 
avansat în tehnica rachetelor și a armelor nucleare, dar sunt sistematic 
în urma Concordiei în ce privește tehnica de calcul și reţelele. 

Nau înălță din umeri. 

— Frăția e o dictatură strictă. Nu mi-ai spus tu că tiraniile din Era 
Zorilor nu făceau față reţelelor de calculatoare? 

— Ba da. Subiectul reacționează, suprimându-și un sentiment probabil de 
ironie. Parţial. Ştim că Frăția pune la cale o primă lovitură după 
dispariția soarelui, deci asta justifică de ce au cheltuit exagerat pe 
armament. În Concordia, Sherkaner Underhill este atât de entuziasmat 
de automate, încât Pedure nu poate ţine pasul cu el. Ca să fiu sincer, 
cred că ne apropiem de marea confruntare, domnule comandor. 
Subiectul a făcut o afirmaţie sinceră. Civilizaţia păianjenilor a descoperit 
legea inversului pătratului abia acum două generaţii; în consecință, au 
rămas în urmă cu matematica față de Era Zorilor. Dar Frăția a făcut 
mari progrese în tehnica rachetelor. Dacă vor manifesta cel puţin a 
zecea parte din curiozitatea lui Sherkaner Underhill, în nici zece ani ne 
vor detecta. 

— Înainte de a deţine noi controlul reţelelor lor? 

- Da, domnule. 

Asta spusese Jau Xin, judecând după deviații lui piloți. Păcat. Dar 
măcar se întrezărea capătul Exilului... Până atunci: 

Subiectul a lăsat garda jos. Nau zâmbi în barbă. Era un moment la fel 
de bun ca oricare altul ca să-l scuture pe conducătorul de flotă Vinh. 


Cine ştie, poate reușesc chiar să-l manipulez. În orice caz, reacţia lui va fi 
interesantă. Nau se lăsă pe spate în scaun, prefăcându-se că admiră 
bonzaiul care plutea deasupra mesei. 

— Am avut ani întregi la dispoziţie pentru a-i studia pe Qeng Ho, 
domnule Vinh. Nu-mi fac iluzii. Voi înţelegeţi căile diferite ale civilizaţiei 
mai bine decât orice grup sedentar. 

- Da, domnule. 

Subiectul e tot calm, dar comentariul naşte aprobarea sinceră. 

Nau lăsă capul pe-o parte. 

— Faci parte din ramura Vinh; dacă e să înțeleagă situaţia vreun Qeng 
Ho, tu ești acela. Vezi, unul dintre eroii mei personali a fost 
dintotdeauna Pham Nuwen. 

— Aţi... mai menţionat asta. 

Cuvintele ieşiră serbede din gura lui Vinh. Pe vizorul lui Nau, faţa lui 
își schimbă culoarea, pulsul se acceleră și Ezr începu să transpire. 
Undeva, pe Mâna Invizibilă, spionii analizară şi raportară: Subiectul este 
extrem de furios pe comandor. 

— Sincer, domnule Vinh, nu încerc să-ți insult tradiţiile. Ştii că 
emergenţii disprețuiesc cultura Qeng Ho în mare parte, dar cu Pham 
Nuwen e altceva. Vezi... eu știu adevărul despre Pham Nuwen. 

Culorile de diagnostic se estompau, indicând revenirea la normal, ca 
şi bătăile inimii lui Vinh. Pupilele dilatate și privirea se potriveau cu 
furia înăbușită. Nau percepu o neconcordanţă pasageră; după reacţia lui 
Vinh, comandorul ar fi zis că se teme puţin. Poate că am ce învăța de la 
automate. Acum comandorul era sincer dezorientat. 

— Ce s-a întâmplat, domnule Vinh? Hai să fim cinstiți, măcar de data 
asta. Zâmbi. N-o să-i spun lui Ritser, iar tu nu vei bârfi cu Xin, Liao sau 
cu Qiwi a mea. 

Pulsul o luă razna, nu încăpea îndoială. Speculantul era tulburat de 
Qiwi Lisolet, chiar dacă nu voia s-o recunoască. 

Semnele furiei scăzură. Vinh îşi linse buzele — poate un indiciu de 
nervozitate. Dar pictogramele din partea de sus a vizorului spuneau: 
subiectul este curios. 

— Eu nu văd nicio asemănare între viaţa lui Pham Nuwen și valorile 
emergente, rosti Vinh. Da, nu s-a născut speculant, dar numai datorită 
lui am ajuns ceea ce suntem astăzi. Uitaţi-vă în arhivele Qeng Ho, viaţa 


lui... 

— O, dar m-am uitat. Sunt cam confuze, nu crezi? 

— A fost un mare călător. Mă îndoiesc că i-a păsat vreodată de 
istorici. 

— Domnule Vinh, pentru Pham Nuwen, istoria avea aceeași valoare 
ca pentru oricare alt gigant. Cred — știu — că arhivele voastre Qeng Ho 
au fost „plivite” cu grijă, probabil de propria ta familie. Dar, vezi tu, o 
personalitate ca el i-a atras pe alţi istorici, din lumile pe care le-a 
schimbat, din alte culturi exploratoare ale spaţiului. Şi poveştile lor 
străbat erele, iar eu am colecţionat tot ce a ajuns în acest capăt al 
Spaţiului Uman. Nuwen e un om cu care am căutat întotdeauna să 
rivalizez. Nu e un comerciant lingușitor. Este întemeietorul Ordinii, un 
cuceritor. Da, s-a folosit de metodele voastre comerciale, de înșelăciune 
și mită. Dar nu s-a dat niciodată la o parte de la ameninţări și violență 
când a fost necesar. 

- Eu... 

Diagnosticul coloră obrazul lui Vinh într-o combinaţie rară de furie, 
uimire și îndoială, exact amestecul pe care l-ar fi bănuit și Nau. 

— Pot s-o dovedesc, domnule Vinh. Rosti o comandă în aer. Tocmai 
am transferat o parte din arhivele noastre în domeniul tău personal. 
Aruncă o privire. Sunt păreri simple, nerafinate, ne-Qeng Ho despre 
acest om. Douăsprezece atrocități. Citește adevărata poveste a modului 
în care a pus el capăt Pogromului strentmannian, despre cum a fost 
trădat la Brisgo Gap. După aceea, hai să stăm din nou de vorbă. 

Uluitor. Nau nu intenţionase să vorbească atât de direct, dar efectele 
obținute erau atât de interesante! Cei doi mai schimbară câteva 
propoziții de circumstanță și întâlnirea se încheie. Când Vinh se apropie 
de ușă, conturul mâinilor sale pâlpâi roșiatic, semnul unui tremur 
invizibil. 

Nau rămase câteva clipe în liniște după plecarea speculantului. Se 
uita în depărtare, dar în realitate citea de pe vizor. Raportul spionilor 
era o cascadă de pictograme colorate pe fondul Diamantului Unu. Va 
citi raportul cu atenţie... mai târziu. Mai întâi, să-și pună ordine în 
propriile gânduri. Diagnosticele localizatoarelor erau incredibile. Fără 
ele, ştia că n-ar fi sesizat agitația lui Vinh. Mai important, fără 
diagnostice, n-aş fi putut conduce conversaţia, ratând subiectele care l-au 


iritat pe Vinh. Ca atare, da, manipularea activă era posibilă; nu era o 
simplă tehnică de spionaj. lar acum știa că imaginea despre sine a lui 
Ezr Vinh era, în mare măsură, strâns legată de basmele Qeng Ho. Ar 
putea fi oare băiatul influenţat de o viziune diferită a acestor povești? 
Până acum, n-ar fi zis că e posibil. Cu instrumentele astea noi, cine 
ştie... 


37 


— Ar trebui să ne mai întâlnim o dată față în față. 

— ... Bine. Pham, eu nu cred minciunile pe care mi le-a turnat Nau. 

— Păi, fiecare are ocazia să-şi scrie versiunea despre trecut. Ideea de 
bază e că vreau să-ți arăt cum să te porţi la un astfel de interviu- 
ambuscadă. 

— Îmi pare rău. Am avut câteva secunde când am crezut că ne-a 
prins. 

Pham nu-l auzi bine. Ezr Vinh făcuse mari progrese la comunicarea 
lor secretă, destul de mari ca să-i sesizeze tonul șocat. 

— Totuşi, te-ai descurcat bine. Te-ai descurca şi mai bine cu puţin 
antrenament. 

Mai vorbiră câteva momente, punând la punct data și acoperirea 
viitoarei întâlniri. Apoi legătura firavă se rupse și Pham se concentră pe 
evenimentele zilei respective. 

La naiba! De-abia evitase un dezastru... sau îl evitase temporar. Pluti 
prin camera întunecată, dar privirea lui zbură până la Diamantul Unu și 
Hammerfest. Localizatoarele erau peste tot acolo și funcționau, deși 
unitățile RMN din clinica de focalizare prăjea instantaneu orice 
dispozitiv de acest fel. Aducerea localizatoarelor operaţionale pe 
Hammerfest era evenimentul pe care-l aștepta de ani de zile, dar... 
Dacă nu aș fi intervenit în diagnosticele lui Vinh, am fi pierdut totul. 
Pham știuse cum va folosi comandorul noile sale jucării; activități 
similare, chiar dacă nu atât de intense, se petreceau în habitat de ani de 
zile. Dar ceea ce nu bănuise era că Nau va fi așa de inspirat în alegerea 
cuvintelor. Timp de zece secunde, băiatul fusese convins că Nau aflase 
totul. Pham măsluise rapoartele spionilor despre reacţia lui, iar Vinh 
însuși se descurcase binișor, dar... 

Habar n-am avut câte știe Tomas Nau despre mine. De-a lungul anilor, 
comandorul susținuse întruna ce mare admirator al „giganţilor istoriei” 
era el și întotdeauna îl includea pe Pham printre ei. O încercare 
transparentă de a stabili puncte comune cu Qeng Ho. Acum, Pham nu 


mai era chiar atât de convins. Cât timp Tomas Nau își făcuse de lucru 
„citindu-l” pe Ezr Vinh, Pham rulase diagnostice similare pentru 
comandor. Tomas Nau admira într-adevăr ideea de personalitate 
istorică a lui Pham Nuwen! Monstrul credea că el şi Nuwen se 
asemănau. M-a numit „Întemeietorul Ordinii” Afirmația avea o rezonanţă 
stranie. Deși Pham nu se gândise niciodată să folosească expresia, exact 
asta ar fi vrut să fie. Dar nu semănăm deloc. Tomas Nau ucide și iar ucide 
pentru el. Eu nu am vrut decât să pun capăt omorurilor, barbarismului. 
Suntem diferiți! Îşi alungă absurditatea din minte. Lucrul cu adevărat 
uluitor era că Nau știa atât de multe din povestea adevărată. În ultimele 
zece kilosecunde, Pham îl urmărise pe Vinh citind-o. Chiar acum picura 
treptat întreaga bază de date din domeniul lui Vinh în memoria 
distribuită din rețeaua localizatoarelor. În următoarea megasecundă, 
avea s-o studieze în întregime. 

Cele văzute până acum păreau... interesante. În parte, chiar 
adevărate. Însă, adevăr sau minciună, nu era mitologia impunătoare 
lăsată de Sura Vinh în istoria Qeng Ho. Nu era minciuna care acoperea 
trădarea ei finală. Şi cum va reacţiona Ezr? Pham fusese deja prea 
deschis cu băiatul. Vinh nu arăta deloc flexibilitate când venea vorba de 
focalizare; plângea întruna de mila deviaţilor. Ciudat. În decursul vieții 
sale, Pham îi minţise cu dezinvoltură pe nebuni, ticăloși și chiar pe 
Qeng Ho... dar îl extenua să-i cânte lui Vinh în strună. Băiatul pur și 
simplu nu înțelegea miracolul focalizării. 

Iar în arhiva lui Nau existau lucruri care aveau să îngreuneze intenţia 
lui Pham de a-și ascunde adevăratele scopuri de băiat. 

Pham se scufundă încă o dată în versiunea lui Nau, citi poveste după 
poveste, înjură minciunile care-l transformau într-un monstru... se 
înfioră când citi adevărul, chiar dacă la un moment dat dăduse totul din 
el. Ce senzaţie ciudată, să se revadă așa cum era! Cuvintele din 
discursuri i se ridicau din gât și îi ieșeau pe gură; trezeau amintiri: anii 
de glorie, când aproape fiecare destinaţie îl punea în legătură cu alți 
comercianţi care înțelegeau ce puteau face din cultura comercială 
interstelară. Radioul i-o luase înainte și-i transmisese mesajul, cu 
rezultate foarte bune. La nici o mie de ani de când micul prinț Pham 
fusese dat pe mâna comercianților călători, planul vieţii sale îl apropia 
de succes. Ideea unei civilizaţii Qeng Ho veritabile se răspândise în tot 


Spaţiul Uman, din lumi din Zona Îndepărtată, pe care poate nici nu le 
cunoștea, până în inima Spaţiului Uman, brăzdată iar şi iar, chiar pe 
Bătrânul Pământ; toţi îi auziseră mesajul, toţi aflaseră despre viziunea lui 
despre o organizație suficient de rezistentă și de puternică pentru a opri 
roata destinului. Da, mulţi împărtășiseră viziunea limitată a Surei. 
Existaseră acele „minţi practice”, interesate numai de bogății imense, în 
beneficiul personal şi al propriilor familii. Dar Pham crezuse atunci — și, 
Doamne, vreau să cred și acum — că majoritatea se încredeau într-un scop 
măreț, cel propovăduit de Pham. 

În cei o mie de ani de timp obiectiv, Pham răspândise mesajul: planul 
unei întâlniri mai spectaculoase decât oricare alta de până atunci, într- 
un loc şi într-un timp în care noii Qeng Ho vor declara Pacea în Spaţiul 
Uman, vor accepta să servească o cauză ca aceea. Sura Vinh fusese cea 
care stabilise locul: 

Namgem. 

Da, Namqgem se afla aproape de nucleul Spaţiului Uman, dar era 
centrul activităților Qeng Ho. Comercianţii care puteau participa, cu 
siguranţă ajungeau acolo destul de uşor; nu le trebuia nici o mie de ani. 
Acestea erau motivele invocate de Sura. Și tot timpul își afișa zâmbetul 
suspicios, ca și cum îi făcea pe plac bietului Pham. Însă el chiar credea 
că șansa lui era Namgem. 

La sfârșit, se mai ivise un motiv ca să fie de acord cu Namgem. Sura 
călătorise foarte puţin; fusese dintotdeauna centrul planurilor lui Pham, 
în atâtea decenii și secole la rând. În ciuda hibernoterapiei şi a celei mai 
bune tehnologii medicale din Spaţiul Uman, Sura Vinh împlinise o 
vârstă imposibilă, cinci sute, şase sute de ani? În secolul care precedase 
întâlnirea, mesajele ei o făceau să pară extrem de bătrână. Dacă nu 
țineau întâlnirea la Namgem, Sura poate că n-ar fi apucat să vadă 
reușita pentru care se zbătuse Pham, să constate câtă dreptate avea el. 
A fost singura în care am avut încredere oarbă. Mi-am făcut-o cu mâna mea. 

Pham se înecă în furia trecutului, amintindu-și... 


Întâlnirea întâlnirilor. Într-un fel, metoda și mitologia inventate de 
Pham și Sura erau dedicate acestui moment unic. Așadar, nu era de 
mirare că sosirile erau temporizate cu cea mai mare precizie. În loc să 
vină pe rând, în decurs de un deceniu sau două, cinci mii de 


statoreactoare Bussard din peste trei sute de lumi se apropiau de 
sistemul Namgem, programate să ajungă la o megasecundă unul de 
altul. 

Unele părăsiseră portul cu peste un secol în urmă, venind de pe 
Canberra sau Torma. Soseau nave de pe Strentmann și Kielle, din lumi 
ale căror etnii deveniseră specii diferite. Altele, lansate de la distanțe 
imense, auziseră despre întâlnire prin radio. Trei nave plecaseră de pe 
Bătrânul Pământ. Nu toți participanţii se încadrau în categoria 
comercianților veritabili; unele misiuni guvernamentale sperau să 
găsească soluții în mesajul lui Pham. Cam pe o treime din lumile de 
origine ale vizitatorilor civilizaţia s-ar fi prăbușit în timpul necesar 
călătoriei dus-întors. 

O întâlnire de asemenea proporții nu se putea muta sau amâna. Nici 
Iadul, dacă s-ar fi deschis, n-ar fi anulat-o. Cu toate acestea, la câteva 
decenii distanță de port, Pham ştiuse că Iadul avea să se deschidă 
pentru locuitorii de pe Namgem. 

Comandantul navei portdrapel a lui Pham avea doar patruzeci de 
ani. Văzuse cam zece lumi și ar fi trebuit să fie mai înţelept. Dar se 
născuse pe Namgem. 

— Sunt civilizați dinainte ca dumneavoastră să ieșiți din Beznă, 
domnule. Ştiu cum să pună lucrurile pe roate. Cum se poate întâmpla 
așa ceva? 

Se uita la analiza venită cu cea mai recentă transmisie a Surei și nu-i 
venea să creadă. 

— Stai jos, Sammy. Pham trase cu piciorul un scaun din perete și-i 
făcu semn să se așeze. Am citit și eu rapoartele. Simptomele sunt 
clasice. În ultimul deceniu, rata blocajelor de sistem a crescut constant 
în tot Namgemul. Uite-aici, treizeci la sută din călătoriile celor care fac 
naveta pentru afaceri între sateliții exteriori sunt blocate în orice 
moment. 

Partea hardware funcţiona, dar sistemul era atât de complex, încât 
vehiculele nu puteau primi semnalul de cale liberă. 

Sammy Park făcea parte dintre cei mai buni oameni ai lui Pham. 
Înţelegea motivele de la baza convingerilor sintetice ale noilor Qeng Ho 
şi îmbrăţișa aceste convingeri. Ar fi un succesor demn al lui Pham și-al 
Surei, mai potrivit poate decât cei mai mari copii ai lor, care deseori se 


purtau la fel de precaut ca mama lor. Dar Sammy era foarte nedumerit. 

— Conducerea de pe Namgem înţelege sigur pericolul, nu? Ştie tot ce 
a învăţat Omenirea despre stabilitate și deţine automate mai bune decât 
ale noastre! Peste câteva zeci de megasecunde, sigur vom auzi că s-a 
reoptimizat, nu? 

Pham scutură din umeri, nerecunoscându-și propria uimire. Atâta 
vreme, Namqem a fost un loc atât de bun! Zise cu glas tare: 

— Poate. Dar știm că treizeci de ani au lucrat să pună treaba la punct. 
Arătă spre raportul Surei. Totuşi, problemele se agravează. Văzu 
expresia de pe chipul lui Park și-și îmblânzi vocea. Sammy, pe Namqgem 
e pace și libertate de patru mii de ani. Nicio altă civilizaţie Client din 
Spaţiul Uman nu se mai bucură de asta. Dar asta-i ideea. Fără ajutor, nu 
va trăi așa la nesfârşit. 

Sammy îşi adună umerii. 

— Au evitat dezastrele ucigătoare. N-au suferit de pe urma bolilor sau 
a războaielor nucleare. Guvernarea e tot flexibilă și deschisă. Nu sunt 
de vină decât nenorocitele astea de probleme tehnice. 

— Sunt simptome tehnice. Sammy, guvernarea înţelege problemele 
foarte bine, sunt convins. 

Și nu pot face absolut nimic. Îi veni în minte cinismul lui Gunnar 
Larson. Conversaţia de acum se îndrepta și ea spre o fundătură. Dar 
Pham Nuwen avusese la dispoziţie o viaţă întreagă ca să se gândească 
la probleme. 

— De la flexibilitate se trage viaţa și moartea guvernării. Acceptă 
presiunile de optimizare de secole întregi. Genialitatea, libertatea şi 
cunoștințele din trecut i-au conferit siguranţă, dar, în cele din urmă, 
optimizările i-au dus la limita fragilităţii. Sateliții megalopolis au facilitat 
cea mai amplă reţea din Spaţiul Uman, dar sunt și puncte de blocaj... 

— Dar noi, adică cei de pe Namgem, știam asta. Au existat 
întotdeauna marje de siguranţă. 

Namqgem reprezenta triumful automatelor distribuite, perfecţionate 
cu fiecare deceniu. În fiecare deceniu, guvernarea flexibilă răspundea la 
presiunile de optimizare a alocării resurselor, iar marjele de siguranţă se 
micșorau. Spirala descendentă era mult mai subtilă decât pesimismul lui 
Karl Marx sau Han Su din Era Zorilor şi numai vag legată de viziunile 
lui Mancur Olson. Guvernanţii nu apelau la conducerea directă, 


întreprinderea liberă și planificarea individuală erau mult mai eficiente. 
Dar, dacă eviţi capcanele clasice întinse de corupţie, planificare 
centralizată și invenţii excentrice, totuși... 

— Până la urmă, vor apărea eșecuri. Guvernarea va trebui să 
acţioneze direct. 

Dacă evitai toate celelalte ameninţări, până la urmă te înecai în 
complexitatea propriilor reuşite. 

— Da, ştiu. 

Sammy întoarse capul și Pham își sincroniză vizorul ca să vadă la ce 
priveşte tânărul: Tarelsk și Maresk, cei mai mari sateliți. Două miliarde 
de oameni pe fiecare. Două discuri scânteind de luminile orașelor, în 
timp ce alunecau pe suprafața lumii-mamă, la rândul ei cel mai mare 
parc din Spaţiul Uman. Când va veni sfârşitul pe Namgem, prăbușirea 
va fi una abruptă, rapidă. Sistemul solar Namgem nu era pustiit în mod 
natural, precum coloniile asteroide pure din primele zile ale Erei 
Spațiale... dar sateliții lui megalopolis necesitau tehnologie înaltă ca să 
susțină miliardele de locuitori. Eșecurile grave s-ar transforma imediat 
într-un război la scara întregului sistem. Acest tip de calamitate 
spulberase nu doar o singură planetă din Spaţiul Uman. Sammy urmări 
scena — pașnică, splendidă, depășită de ani de zile — apoi spuse: 

— Ştiu. Asta le tot spui oamenilor de ani întregi, de când sunt eu 
printre Qeng Ho. Şi le-o spuneai și cu secole înainte. Îmi pare rău, 
Pham. Întotdeauna am crezut... Pur și simplu nu m-am gândit vreodată 
că locul meu natal va dispărea atât de curând. 

— Mă întreb... 

Pham își plimbă privirea pe puntea de comandă a navei sale 
portdrapel și, prin ferestrele mai mici, la punţile de comandă ale 
celorlalte treizeci de nave din flota sa. Acum, la mijlocul drumului, 
numai trei-patru oameni se aflau pe punte. Era cea mai plictisitoare 
muncă din univers. Dar flota Nuwen făcea parte dintre cele mai mari 
care veneau la întâlnire. Peste o mie de Qeng Ho dormeau în calele 
navelor. Plecaseră de pe 'lerneu cu un secol în urmă și zburau în 
formaţie strânsă, ca să nu interfereze cu câmpurile statoreactoarelor. 
Puntea de comandă cea mai îndepărtată era la nici patru mii de 
secunde-lumină de nava portdrapel. 

— Mai avem douăzeci de ani până la Namgem. O grămadă de timp, 


dacă vrem să-l petrecem făcând de gardă. Poate că... avem ocazia să 
dovedim că lucrurile despre care am tot vorbit sunt reale. Pe Namqem 
va fi haos când vom ajunge. Dar noi suntem un ajutor venit din afara 
capcanei lor planetare, și venim în număr suficient de mare ca să ne 
deosebim de alții. 

Stăteau pe puntea de comandă din nava lui Sammy, Privirea 
Îndepărtată. Era destul de aglomerată, cinci dintre cele treizeci de 
posturi fiind ocupate. Sammy se uită de la post la post, apoi la Pham 
Nuwen. O umbră de speranţă trecu peste chipul său. 

— Da... întregul motiv al întâlnirii poate fi ilustrat. Rula programe de 
temporizare, fascinat de idee. Dacă folosim rezervele suplimentare, 
putem menţine aproximativ o sută de oameni de gardă în fiecare navă, 
tot drumul până la Namgem. E destul să studiem situaţia și să venim cu 
un plan de acţiune. Ce naiba, după douăzeci de ani, ar trebui să ne 
putem coordona și cu celelalte flote! 

Vorbea comandantul din Sammy Park. Se cufundă în calculele sale, 
cântărind posibilitățile. 

— Da. Flota de pe Bătrânul Pământ e la nici un sfert de an-lumină de 
noi. Jumătate din participanţi sunt, și ei, la mai puţin de șase ani-lumină 
și, bineînțeles, distanța scade. Cum e cu Sura şi cu Qeng Ho din sistem? 

Sura prinsese rădăcini în decursul secolelor, dar „Sura şi ceilalți 
aveau propriile resurse. Va supravieţui.” Ea înțelegea roata destinului, 
deşi nu credea că poate fi oprită. Se mutase pe Tarelsk cu un secol în 
urmă; „habitatul” ei era un hârb de palat pe centura de asteroizi. Își va 
da seama de ce era pe cale să facă Pham. Frontul de undă al analizei ei 
era probabil îndreptat în direcţia lor chiar acum. Poate exista într- 
adevăr un Dumnezeu al Comerţului. O Mână Invizibilă exista sigur. 
Întâlnirea de la Namgem va însemna mai mult decât își închipuise el 
vreodată. 


An după an, flota flotelor se apropia de Namqgem. Cinci mii de fire 
luminoase, licurici vizibili de-a lungul anilor-lumină — mii de ani-lumină, 
dacă foloseai telescoape avansate. An după an, dârele lăsate la 
decelerare se subțiau până când ajungeau să semene cu un puf vizibil 
din spatele ferestrelor altor nave, pe cale de a sosi și ele. 

Cinci mii de nave; peste un milion de ființe umane. Navele aveau 


mașini care ar fi fost în stare să distrugă lumi. Navele aveau biblioteci şi 
rețele de calculatoare... La un loc, ele nu erau nici cât un smoc de puf, 
în comparaţie cu forța și resursele unei civilizații ca Namgemul. Cum ar 
putea un smoc de puf să salveze un colos în prăbușire? Pham își predică 
răspunsul la această întrebare în persoană și în reţeaua Qeng Ho. 
Civilizaţiile locale sunt toate capcane izolate. Un dezastru oarecare le-ar 
nimici, dar un mic ajutor din afară le-ar putea conduce spre siguranţă. 
În cazurile mai complicate, ca pe Namgem, lume zdrobită de generaţii 
la rând de optimizare inteligentă, și dezastrele depindeau de natura de 
sistem închis a civilizațiilor sedentare. Guvernarea avea prea puține 
variante și prea multe datorii, iar în cele din urmă va fi măturată de 
barbarism. O perspectivă exterioară, automate noi, Qeng Ho puteau 
oferi astfel de elemente. Asta, pretindea Pham, va fi diferența. Acum va 
avea ocazia să-şi demonstreze valabilitatea opiniilor, nu doar s-o 
susțină. Douăzeci de ani nu era o perioadă prea lungă pentru a se 
pregăti. 


În douăzeci de ani, declinul cândva lent al Namgemului depășise 
stadiul de neajuns, de recesiune economică. Guvernarea căzuse deja de 
trei ori, de fiecare dată înlocuită cu un regim așa-zis „mai eficient”, de 
fiecare dată deschizând calea spre soluţii sociale și tehnice mai radicale, 
idei ineficiente pe sute de alte lumi. Și, la fiecare pas înapoi, planurile 
flotei care se apropia se conturau tot mai clar. 

Oamenii mureau. La un miliard de kilometri de Namqgem, flotele 
vedeau cum începe primul război de pe Namgem. Îl vedeau cu ochiul 
liber: explozii de gigatone, distrugerea unei guvernări concurente care 
se izolase cu două treimi din industria automatizată a planetelor 
exterioare. După detonare, nu mai rămăsese decât o treime, dar deţinea 
controlul ferm al regimurilor megalopolitane. 

Comandantul navei portdrapel, Sammy Park, raportă la o şedinţă: 

— Alqin încearcă evacuarea pe suprafața planetară. Maresk e la un 
pas de inaniţie; conducta din sistemul exterior se va goli cu câteva zile 
înainte de sosirea noastră. 

— Ciotul de guvern 'Iarelsk își imaginează că tot mai conduce un 
concern viabil. lată analiza noastră... 

Noul vorbitor era fluent în nesă; avuseseră douăzeci de ani să-și 


sincronizeze limba comună. Comandantul de flotă era un bărbat... 
tânăr... de pe Bătrânul Pământ. În opt mii de ani, Bătrânul Pământ se 
depopulase de patru ori. Fără existența lumilor-fiice, rasa umană ar fi 
dispărut demult. Cei ce locuiau acum pe Pământ erau ciudati. Niciunul 
dintre ei nu mai călătorise atât de departe de centrul Spaţiului Uman. 
Acum însă, când flotele se apropiau de sistemul Namgem, navele 
Bătrânului Pământ se aflau la nici zece secunde-lumină de nava 
portdrapel a lui Pham. 

Participaseră, la fel ca oricare altele, la iniţierea a ceea ce numeau 
Salvare. 

Sammy aşteptă politicos, ca să fie sigur că noul vorbitor și-a terminat 
discursul. Apoi dădu aprobator din cap și spuse: 

— 'Tarelsk va fi, probabil, locul primelor decese în masă, deși nu 
cunoaștem cu precizie cauza lor. 

Pham stătea în aceeași sală de şedinţe ca Sammy. Profită de poziția 
lui să intervină înainte să se încheie perioada alocată vorbitorului: 

— Prezintă-ne rezumatul situaţiei Surei, Sammy. 

— Comercianta Vinh se află încă pe centura principală de asteroizi. E 
la aproximativ două mii de secunde-lumină de locul în care suntem noi 
acum. 

Va mai trece o vreme până când Sura se va implica personal. 

— A furnizat numeroase informaţii de fond utile, dar şi-a pierdut 
habitatul şi multe dintre nave. 

Sura deținea mai multe moșii pe centură; fără îndoială, pe moment 
era în siguranţă. 

— Ne recomandă să mutăm locul întâlnirii la Brisgo Gap. 

Secundele se scurseră greu, în așteptarea comentariilor mai 
îndepărtate. Douăzeci de secunde. Nimic de la flota Bătrânului Pământ; 
probabil tăcea din politeţe. Patruzeci de secunde. Luă cuvântul 
comandantul de flotă strentmannian, o femeie, cum era de așteptat: 

— N-am auzit de locul acesta. Brisgo Gap? Ridică braţul în semn că 
nu renunţa la perioada alocată. Bine, am înțeles. Unde de densitate în 
centura de asteroizi. Râse cu tristeţe. Cred că locul nu va fi subiect de 
controverse. Foarte bine, am putea alege un punct longitudinal apropiat 
de posesiunile comerciantei Vinh și să ne întâlnim cu toţii acolo... după 
ce încheiem operaţiunea de Salvare. 


Străbătuseră, unii zeci, alţii sute de ani-lumină. lar acum, Grandioasa 
Întâlnire se va ţine în neant. Atât cât îi permisese decalajul temporal, 
Pham încercase s-o convingă pe Sura să schimbe propunerea. A te 
întâlni în mijlocul pustiului însemna a-ţi recunoaște eșecul. Când veni 
rândul navei Privirea Îndepărtată, Pham luă cuvântul: 

— Desigur, comercianta Vinh a avut dreptate când a ales pentru 
întâlnire un colț îndepărtat din sistemul Namqgem. Dar am avut la 
dispoziţie ani întregi să punem la punct Salvarea. Avem cinci mii de 
nave. Am elaborat strategii pentru fiecare dintre populaţiile 
megalopolisurilor și pentru cele mutate deja pe Namgem. Sunt de acord 
cu comandantul de flotă 'Tansolet. Propun să ne ducem la capăt planul 
înainte de a ne întâlni la Brisgo nu-mai-știu-cum. 

Se dădea un război. Trei populaţii megalopolitane separate se aflau 
în pericol. Două mii de nave își foloseau resursele pentru a înăbuși 
manevrele militare îndoielnice desfășurate în haos. Resursele de 
landere ale două mii de nave fuseseră trimise chiar pe Namqgem. 
Planeta era un parc migălos îngrijit de câteva mii de ani — acum avea să 
devină casă pentru miliarde de oameni. O parte din populaţia 
megalopolitană se afla deja pe planetă. 

Peste două mii de nave se îndreptau spre Maresk. Regimul de acolo 
era aproape inexistent... dar locuitorii aveau să moară de foame peste 
câteva megasecunde. În mare parte, Maresk ar putea fi salvat printr-o 
combinație de subtilitate şi forță brută de transportat încărcături. 

Tarelsk avea încă un guvern activ, dar în toată istoria sistemului 
Namgem nu mai existase unul ca el. Era precum ceva ridicat din 
vremurile întunecate ale altor lumi, unde conducătorii vorbeau despre 
reconciliere, dar nu se codeau să omoare oamenii cu milioanele. 
Guvernul Tarelsk dovedea o nebunie nemăsurată. 

Unul dintre analiștii lui Sammy spuse: 

— Înfrângerea lor va fi aproape ca o cucerire armată. 

— Aproape? Pham ridică privirea de la graficele de distanţă; fiecare 
membru al echipajului purta salopete presurizate și glugi. Pe dracu, 
chiar e o cucerire armată! 

În cel mai bun caz, misiunea Qeng Ho consta din trei atacuri 
coordonate. Dacă reușeau, nu așa avea să-și amintească lumea de ele. 
Dacă reușeau, fiecare operaţiune va fi un mic miracol, salvarea 
localnicilor care nu se puteau salva singuri. Istoria nu cunoștea decât 
zece războaie interstelare întinse pe mai mult de doi ani-lumină. Pham 
se întrebă ce și-ar fi zis tatăl lui dacă ar fi știut ce avea să realizeze într-o 
zi fiul pe care îl abandonase. 

Se întoarse la graficele de distanță. Nu ajungeau pe Tarelsk mai 
repede de cincizeci de kilosecunde. 

— Care-s noutăţile? 


— Aşa cum era de așteptat, guvernul Tarelsk nu ne acceptă 
argumentele. Ne consideră invadatori, nu salvatori. Și nu transmit 
locuitorilor cuvintele noastre. 

— Dar cu siguranţă că oamenii știu, nu? 

— Nu neapărat. Am avut trei survolări reuşite. 

Roboții fuseseră lansați cu patru megasecunde înainte, săgeți de 
recunoaștere care atingeau aproximativ o zecime din viteza luminii. 

— N-am reușit să vedem ce se petrece decât vreme de o milisecundă, 
dar ce-am remarcat corespunde cu datele de la spionii Surei. Credem 
că guvernul a optat pentru impunerea universală a legii. 

Pham scoase un fluierat uşor. Acum orice sistem de calcul înglobat, 
orice morișcă de copil, devenea utilitate guvernamentală. Era forma cea 
mai drastică de control social inventată vreodată. 

— Deci acum trebuie să controleze totul. 

Ideea era extrem de atrăgătoare pentru o minte autoritaristă... 
Singura problemă era că niciun despot nu avea resursele necesare 
pentru a planifica fiecare amănunt din comportamentul societății lui. 
Nici măcar bombele de nimicire a planetelor nu aveau așa o reputaţie 
cumplită de distrugătoare de civilizaţii. Conducătorii de pe Tarelsk 
regresaseră într-adevăr. Pham se lăsă în scaun. 

— Bine. Asta face lucrurile mai ușoare și mai riscante. O să alegem 
cursul cel mai scurt; indivizii ăștia o să-i omoare pe toţi, dacă sunt lăsaţi 
de capul lor. Urmaţi graficul de lansare numărul nouă. 

Adică val după val de dispozitive fără echipaj. Primele vor fi bombe 
electromagnetice cu ţintă foarte precisă, care vor încerca să elimine 
automatele de pe Tarelsk. La scurtă vreme, se vor lansa excavatoare 
care vor inunda zonele urbane de pe satelit cu automate Qeng Ho. 
Dacă planurile lui Pham se dovedeau eficiente, automatele de pe 
Tarelsk aveau să se confrunte cu un sistem nou, necunoscut şi de 
necontrolat de către conducătorii care impuneau legea universală. 


Flota lui Pham execută un zbor la joasă altitudine deasupra 
Namqgemului. Manevra aceasta îi ferea de focul direct câteva mii de 
secunde. În sine, era un soi de inovaţie. Sistemelor civilizate nu le 
convenea ca rachetele nucleare mari — cu atât mai puţin propulsia cu 
rachete — să opereze în centrul zonelor urbane. Amenzile grele, chiar 


ostracizarea sau confiscarea — erau prețul plătit pentru astfel de 
infracţiuni. Măcar o dată te simţeai bine să arăţi degetul guvernului. 
Cele treizeci de nave ale lui Pham începuseră de câteva kilosecunde 
decelerarea cu jeturile la maximum, la peste 1 g. Străbătură latitudinile 
nordice mediane la mai puţin de două sute de kilometri — avansând cu 
aproximativ două sute de kilometri pe secundă. Păduri, deșerturi 
migălos întreţinute, orașe temporare, care găzduiau refugiați de pe 
Algin, toate se întrezăriră câteva clipe. Apoi ţâşniră, cu traiectoria foarte 
ușor curbată de masa planetară. Parcă era un desen de copil, o planetă 
trecând iute ca fulgerul prin faţa lor. 

La numai câţiva kilometri în față, spaţiul sclipea de lumini orbitoare 
și numai câteva dintre ele erau foc defensiv. lată adevăratul motiv 
pentru care zborul la viteză mare într-o regiune urbană ar fi fost o 
nebunie. Spaţiul de lângă Namgem fusese cândva o scenă ordonată de 
utilizare optimă. Se vorbise chiar de construirea unor turnuri orbitale. 
Împotriva acestei optimizări protestase guvernarea, dar și așa spaţiul 
inferior gemea de mii de vehicule și sateliți. În vremurile prospere, 
microcoliziunile produseseră atâtea deșeuri, încât colectarea lor 
devenise industria principală din vecinătatea planetei. 

Comerţul acela organizat se încheiase cu multe megasecunde 
înainte. Armada Qeng Ho nu precipitase haosul, dar îl scormonea cu 
flăcările bombelor și câmpurile de statoreactoare care se întindeau pe 
sute de kilometri. Câmpurile lui Pham măturau milioane de tone de 
deşeuri, transportoare şi vehicule militare ale guvernării... Își 
anunțaseră venirea; poate că nu existau victime nevinovate. În urma lor, 
rămaseră doar învălmășeala și pârjolul de pe orice câmp de luptă. 

Tarelsk se întindea exact în față. Milioanele de lumini din zilele lui 
glorioase fuseseră stinse, fie printr-un ordin de la guvern, fie de 
bombele lui Pham. Dar satelitul nu murise. Pagubele erau cât se poate 
de ușoare. În nici cincizeci de secunde, navele lui Pham aveau să-și 
stingă jeturile. Urmau momentele cele mai riscante ale aventurii, pentru 
ei personal. Fără jeturi nu puteau activa câmpurile statoreactoarelor, iar 
fără câmpuri, orice fărâmă de deșeu cu viteză mare putea provoca 
avarii. 

— Patruzeci de secunde până la stingere. 

Jeturile deja scădeau, ca să nu ardă suprafaţa 'Tarelskului. 


Pham scană rapoartele de la celelalte flote: landerele asolizaseră pe 
Namqgem, cele două mii de nave porniseră să salveze satelitul Maresk 
de la foamete. Maresk plutea ca un monstru din adâncul apelor în 
căutare de mâncare. Multe din cele două mii de nave reușiseră să 
andocheze. Restul pluteau deasupra solului. Dincolo de limbul 
satelitului se zărea ultimul cargobot din exteriorul sistemului. Grăsanul 
cel molâu fusese lansat cu niște megasecunde în urmă, când fermele de 
la graniţe încă mai aveau automate funcţionale. Cargobotul, deşi mare 
cât o navă, nu avea structura suspendată a statoreactorului Bussard. 
Ducea zece milioane de tone de cereale la bord, cantitate suficientă să 
întreţină satelitul Maresk o vreme. 

— Douăzeci de secunde până la stingere. 

Pham urmări priveliștea satelitului câteva secunde în plus. Norii de 
nave mai mici furnicau în jurul vizitatorilor Qeng Ho, dar nu se luptau. 
Localnicii de aici nu-și pierduseră minţile, ca populaţia de pe Tarelsk. 

Pictograme argintii, fragmente de gheață, dansară în partea de sus a 
vizorului lui Pham. Era un mesaj de la agenţii lui Sura de pe Maresk: 
Sabotaj depistat în navele andocate. Fugiţi! Fugiţi! Fugiţi! 

Maresk dispăru din vedere. Pentru o clipă, Pham se uită peste 
puntea Privirii Îndepărtate, la imaginea neprelucrată a Namgemului. 
Lumina zilei se răspândea pe două treimi din suprafaţă. Maresk era 
ascuns în spatele planetei. 

Și atunci marginile atmosferei Namgem se aprinseră în vâlvătaia unui 
soare, un soare nou, născut undeva în spatele planetei. Peste două 
secunde, încă o explozie de lumină, apoi încă una. 

Cu o clipă înainte, echipajul de pe puntea Privirii Îndepărtate se 
concentrase strict pe numărătoarea inversă până la stingerea jeturilor, 
pregătindu-se de primejdiile care puteau să apară după ce nu mai 
beneficiau de protecţia câmpurilor statoreactoarelor. Acum însă, 
lucrurile se precipitară și echipajul își îndreptă atenţia spre izbucnirile 
luminoase din jurul limbului. 

— Multigigatone detonate în jurul lui Maresk. Analistul încerca să-și 
controleze vocea. Flotele noastre de la suprafață... Dumnezeule! Au 
dispărut! 

Au dispărut, împreună cu miliardele de locuitori ai megalopolisului. 

Sammy Park împietri. Pham își dădu seama că ar putea fi necesar să 


preia comanda punţii. Dar Sammy se aplecă în față, forţându-și centura, 
şi strigă ascuțit: 

— Tran, Lang, înapoi la stațiile voastre. Ocupaţi-vă de flota noastră! 

O altă voce; 

— Jeturile se sting... acum. 

Pham simți ușurința familiară când jetul principal al Privirii 
Îndepărtate se stinse complet. Vizorul îi arătă că toate cele treizeci de 
nave ale lui se stinseseră într-o sută de milisecunde de la momentul 
prevăzut. Tarelsk plutea la nici patru kilometri în faţă, atât de aproape, 
încât nu mai semăna cu un satelit sau cu o planetă, ci cu un peisaj care 
îi învăluia treptat. Înainte de venirea oamenilor, Tarelsk fusese un alt 
satelit mort, cu cratere, puţin mai mare decât Luna originală. Asemenea 
Lunii, economia transportului îi aduseseră măreție. În lumina planetei 
Namqgem, Tarelsk era un peisaj pastelat, cu munţi plutitori artificiali. 
Dar, spre deosebire de vechea Lună, nu cunoscuse catastrofa provocată 
de mâna omului... până acum. 

— Viteza de apropiere: cincizeci de metri pe secundă. Interval: trei 
mii cinci sute de metri. 

Decelerarea se încheia atât de târziu pentru ca partea cealaltă să nu-i 
atace fără să se rănească. Dar acest guvern nebun tocmai a ucis un miliard 
de oameni. 

— Sammy! Du-ne jos! Asolizează oriunde, acum. 

— Ăăă... 

Sammy îi prinse privirea și înţelese, dar prea târziu. 

Toate sistemele se opriră, vizorul lui Pham rămase curat, netulburat. 
Pentru prima oară în viaţă, Pham simţi cum se zguduie fizic nava. Un 
milion de tone de fuzelaj și scuturi absorbiră și amortizară zguduitura, 
dar ceva se ciocnise de ei. Cercetă puntea cu privirea. Răsună un cor de 
voci şi rapoarte, fără filtrare sau analiză. 

— Atac cu proiectile, pentru Dumnezeu! 

Displayurile se aprinseră pe rând — tapetul de rezervă. Perspectiva se 
schimbă, privirile li se deplasară lin de-a lungul peisajului de pe 'Tarelsk, 
apoi către cer. Privirea Îndepărtată se răsucea cu câteva grade pe 
secundă. Câţiva analiști juniori își desfăcură centurile de siguranţă. 

Sammy strigă din partea cealaltă a punţii: 

— Manevre de recuperare! Contactaţi auxiliarele! 


Pe singurul perete-fereastră funcţional apăru priveliștea de pe 
Tarelsk, rampele, turnurile și cupolele clare de deasupra terenului 
agricol. Satelitul era atât de întins, încât ar fi supraviețuit fără agricultura 
din afara sistemului. lar ei se îndreptau spre el cu... cincisprezece metri 
pe secundă? Fără vizor, nu vedea viteza. 

— Cât de repede, Sammy? 

Căpitanul navei portdrapel scutură din cap. 

— Nu ştiu. Bomba ne-a lovit dinspre satelit, aproape în centru. Nu 
cred că depășim douăzeci de metri pe secundă. 

Dar nu aveau cum să încetinească epava rotitoare în care se 
transformase Privirea Îndepărtată. 

Echipajul lui Sammy se dădea peste cap ca să contacteze restul 
navei, să reia legătura cu cele treizeci de nave. Pham stătea, asculta și 
privea. Cele treizeci de nave fuseseră toate atacate. Privirea nu era nici 
cea mai avariată, nici cea mai norocoasă. Pe măsură ce curgeau 
rapoartele, imaginea navei lor se răsucea întruna... și peisajul se 
deslușea tot mai clar. Pham zări dezastrele provocate de explozii. Idioții 
își distruseseră o parte din propriile ferme. În față, pe cale să cadă... 
Doamne... se afla vechiul turn de birouri cumpărat de el și Sura în 
primul secol. 

În general, ciocnirile dintre nave variau de la mici izbituri, la un 
milimetru pe secundă, care interesau numai poliția portuară, la explozii 
de proporții, orbitoare, care nimiceau planetoizi și spulberau navele. 
Întâlnirea dintre Privirea Îndepărtată şi Tarelsk se situa undeva la mijloc. 
O navă de milioane de tone, străpungând cupole de presurizare și 
clădiri cu multe etaje, dar la viteza cu care aleargă un om într-un câmp 
gravitațional de 1 g. 

Un milion de tone nu se opresc uşor. Ciocnirea se prelungi într-o 
cascadă tumultuoasă de furie devastatoare. Clădirile orașului se 
zdrobiră mai uşor decât metalul fuzelajului și nucleul de propulsie, dar 
nava și orașul din jur se făcură o ruină. 

Nu durase mai mult de douăzeci de secunde, dar, la sfârșit, Pham și 
ceilalți atârnau în centuri pe suprafața de gravitație 2 g de pe Tarelsk. 
Luminițe pâlpâiau din pereţii îndoiţi, iar displayurile arătau numai 
prostii. Pham se eliberă și alunecă în jos, ca să calce pe tavan. Lângă 
grătarul ventilatorului praful se ridica în vârtejuri, dar costumul lui 


presurizat se etanșeiza. Puntea absorbea vidul. Pe canalul de comandă, 
îl auzi pe Sammy evaluând pagubele. Cinci mii de oameni fuseseră la 
bordul Privirii Îndepărtate.... până nu demult. 

— Am pierdut toată încărcătura din față, domnule comandant. Ne vor 
trebui kilosecunde să scoatem cadavrele. Am... 

Pham urcă pe perete până la trapă și o întredeschise. O pală de vânt 
nervos se rătăci înăuntru. 

— Echipajele de asolizare, Sammy. Sunt în regulă? 

— Da, domnule. Dar... 

— Adună-le. Pe ceilalți poţi să-i lași aici, ca echipă de salvare, dar noi 
ieşim. 

Și începem să facem pe grozavii. 


În următoarele kilosecunde se instală confuzia. Se întâmplau prea 
multe deodată. După atâţia ani de planificare, nimeni nu se gândise că 
operaţiunea se va încheia cu o bătălie la sol. Nici militarii Qeng Ho nu 
erau luptători în adevăratul sens al cuvântului. Pham Nuwen văzuse mai 
mult sânge și moarte pe Canberra medievală decât văzuseră ei în toată 
viaţa lor. 

Dar nici bătălia nu era una veritabilă. Nebunii de la guvernare nici 
măcar nu preveniseră districtele de coliziunile iminente. Acţionând cu 
de la sine putere, mulți oameni coborâseră de la nivelurile superioare, 
dar tot muriseră cu milioanele în ciocnirea prelungă și lentă. Echipele 
lui Pham porniră în jos, spre al doilea nivel de supertramvaie. Pham 
intrase în legătură cu celelalte echipaje. Locuitorii de pe Tarelsk ar mai 
fi avut doar câţiva ani până să atingă vârful de tehnologie și educaţie 
din Spațiul Uman. Ei înțelegeau proporțiile dezastrului; în mare parte, ei 
înțelegeau ceea ce guvernanţii lor nebuni nu reușeau să priceapă. Dar 
erau neputincioşi în faţa sistemelor pe care ultimul lot de conducători le 
folosiseră împotriva lor. 

Pham auzea în căști discuţiile echipajului de asolizare al altei nave, la 
treizeci de kilometri distanță. Dăduseră peste dispozitivele de impunere 
a legii universale. 

— Totul funcţionează aici, domnule... împotriva noastră. Am pierdut 
cincisprezece oameni la stația de tramvai. 

— Nu te pot ajuta, Dav. Ai bombele electromagnetice. Foloseşte-le, 


apoi inundă nucleele utilităţilor cu automatele noastre. 

Grupul lui Sammy se tot depărta de al lui Pham. Urcaseră prin 
aceleaşi crăpături din fuzelaj, dar la fiecare cotitură Sammy o lua în 
direcţie opusă. La început, nu avu importanţă. Încă se putea comunica 
prin pereți destul de ușor, iar separarea îi transforma în ţinte 
dispersate... dar, la dracu, Sammy era deja la doi kilometri în jos, spre 
est, de el. Grupul lui Pham era acum înconjurat de localnici, iar unii 
susțineau că sunt manageri de utilităţi și că știu să le arate unde să 
caute ca să anuleze priorităţile. 

— Așteaptă, Sammy! 

Conexiunea de câmp suporta numai imagini video proaste, așa că 
Pham nu vedea ce făcea echipa lui Sammy. Dar se îndepărta în 
continuare. După un moment, auzi: 

- Pham! Am scotocit prin dărâmăturile unui campus universitar. E o 
explozie și... 

Pe vizorul lui Pham apăru imaginea nemișcată a unui gazon de parc, 
și cel puţin doisprezece localnici fugeau spre cameră, niciunul în 
costum presurizat. Dar sus, lângă tavan, se înălțau vârtejuri de praf și 
hârtii. Pe canalul audio se auzea șuierul ascuțit al unei scurgeri 
substanţiale. 

Se formă a doua imagine: oamenii lui Sammy lucrând cu echipament 
de reparaţii industriale. Mulțimea uriașă venea de nicăieri, unii erau 
copii, probabil că locul era un turn inversat. Sammy îi vorbi din nou: 

— Asta e familia mea, Pham! 

Pham își aduse aminte că membrii de pe Tarelsk ai familiei lui Park 
fuseseră universitari. Fir-ar! 

— Nu te lăsa distras. Locul ăsta are o suprafaţă mai mare decât toate 
orașele de pe o planetă medie. Nicio șansă să fi asolizat lângă... 

— Ba da. Sammy se auzea cu întreruperi... nu ţi-am spus, mi s-a părut 
o chestiune minoră. M-am asigurat că Privirea Îndepărtată va asoliza 
lângă Politehnică. 

Drace şi iar drace! 

— Ascultă, Pham, îi putem salva! Dar mai mult... ne așteptau... Sunt 
aici și oameni de-ai Surei. Au planurile utilităţilor centrale... şi câteva 
din schimbările de software făcute de noul regim. Pham, ei cred că știu 
unde se ascund smintiţii ăia! 


Poate era bine că Sammy avea propriul program de lucru; ca 
luptători la sol, Qeng Ho erau un dezastru. Dar, cu ajutorul planurilor 
utilităţilor centrale, știau unde se află guvernanţii și rețeaua lor de 
control. 

Peste zece kilosecunde, Pham avea stabilită comunicarea cu 
scrântiții care se numeau guvernatori: șase indivizi cu ochi roșii, 
panicați. Liderul lor purta o uniformă de îngrijitor de parc. Reprezentau 
sfârșitul civilizației. 

— Nu puteţi face altceva decât să înrăutăţiți lucrurile, li se adresă 
Pham. 

— Prostii. 'Tarelskul e al nostru. V-am eliminat pe voi și pe gurmanzii 
de pe Maresk. Avem resurse mai mult decât suficiente pentru ca 
Tarelsk să fie autonom. Odată voi plecaţi, noi vom instaura o nouă 
ordine. 

Apoi imaginea se tulbură şi se pierdu treptat; să fi fost întreruperea 
deliberată sau din vina sistemului de comunicare? Pham nu află 
niciodată. 

Nu conta. Conversaţia durase destul ca să identifice nodurile 
intermediare. lar forțele lui Pham Nuwen aveau hardware și software 
din afara sistemului Namgem. Cu echipamentul lor și cu ajutorul 
localnicilor, nebunii de guvernanți mai rezistau doar câteva 
kilosecunde. 

Când cedaseră, începuseră operaţiunea de Salvare. Cea mai grea. 

Grandioasa întâlnire Qeng Ho se desfășură după douăzeci de 
megasecunde. Sistemul solar Namqem era încă zonă calamitată. Algin 
era pustiu, populaţia lui se refugiase pe Namqgem, dar nu suferea de 
foame. Maresk, satelitul cel mai mic, era o epavă radioactivă; avea să fie 
necesare secole întregi pentru reconstruirea lui. Aproape un miliard de 
oameni muriseră acolo. Dar ultimul transport cu hrană fusese salvat, 
automatele agricole din sistemul exterior fuseseră repornite și cele două 
miliarde de supraviețuitori de pe Tarelsk aveau ce mânca. Eficienţa 
automatelor de pe Namqgem, zdrobite, se redusese la cel mult zece 
procente din cea originală. Supraviețuitorii sistemului Namgem vor trăi 
ca să reconstruiască. Nu vor dispărea, nu va urma o eră întunecată. 
Nepoţii lor se vor mira când vor afla despre teroarea vremurilor de 
acum. 

Însă tot nu exista un loc civilizat de desfășurare pentru Grandioasa 
Întâlnire. Pham și Sura ţineau la hotărârea originală. Întâlnirea se va ţine 
la Brisgo Gap, locul cel mai pustiu din sistemul de mijloc. Măcar acolo 
nu îi păştea distrugerea și nici nu aveau de rezolvat probleme locale. De 
la Brisgo Gap, lumea Namqgemului și cei trei sateliți ai ei apăreau ca un 
disc verde-albăstrui, însoțit de trei puncte luminoase. 

Sura Vinh își folosi ultimele resurse de pe centura de asteroizi pentru 
habitatul pentru Grandioasa Întâlnire. Pham sperase s-o impresioneze 
reușita Planului Qeng Ho. 

— Am salvat civilizația, Sura. Acum sigur mă crezi. Putem fi mai mult 
decât comercianţi care acţionează pe furiș. 

Dar Sura Vinh era de-acum bătrână. În zorii civilizației, ştiinţa 
medicală promisese nemurirea. În primele milenii, se făcuseră mari 
progrese. Se atingeau două sute de ani de viaţă, chiar trei sute. După 
aceea, fiecare pas înainte pierdea din spectaculos și costa mai mult. Așa 
că Omenirea renunţă la încă unul din visele ei naive. Hibernoterapia 


o... oo 


superioare, nu te puteai aștepta să treci de cinci sute de ani în timp real. 


Asta era limita maximă a omului. Şi, ca s-o atingi, plăteai un preţ 
teribil. 

Scaunul mobil al Surei aducea mai degrabă cu un salon mobil de 
spital decât cu o piesă de mobilier. Ea ridică braţele scuturate de 
convulsii, slăbite și în imponderabilitate. 

— Nu, Pham. 

Avea ochii limpezi și verzi ca întotdeauna, își făcuse transplant sau 
erau artificiali. În glasul ei, evident mai sintetic, tot se strecura dulceaţa 
familiară: 

— Întâlnirea trebuie să decidă, ai uitat? Nu am fost niciodată de acord 
unul cu planurile celuilalt. Rostul adunării e să supunem la vot. 

Asta spunea Sura de secole întregi, de când a înţeles că Pham nu va 
renunţa la visul lui pentru nimic în lume. Of Sura, nu vreau să te rănesc, 
dar viziunea mea trebuie s-o înfrângă explicit pe a ta, aşa să fie. 

Habitatul tractat de Sura în mijlocul lui Brisgo Gap era enorm, chiar 
după standardele proprietăţilor deţinute de ea înaintea dezastrului. 
Navele flotelor supraviețuitoare puteau amara la el, căci siguranţa 
oferită de ea se întindea la două milioane de kilometri de Brisgo Gap. 

Structura centrală a habitatului era o sală de ședințe în 
imponderabilitate. Poate cea mai mare din istorie, prea vastă pentru uz 
practic. Cu megasecunde înainte de începerea ședinței, lumea socializa 
la cea mai mare adunare a comercianților organizată până atunci și, 
probabil, de atunci încolo. Pham profita de orice secundă petrecută în 
afara graficelor de salvare ca să participe la ea. Își înmulţea zilnic 
numărul contactelor, interacţiona mai mult decât reușise s-o facă în 
ultima sută de ani. Cumva trebuia să-i convingă pe cei suspicioși. Și câți 
avea de convins! În principiu, erau de bun simţ, dar foarte prudenti și 
inteligenți. Mulţi dintre ei descindeau din el. Admiraţia, chiar afecțiunea 
lor, părea sinceră, dar nu era sigur pe câţi îi convinsese cu adevărat. 
Pham constată că era mai nervos decât fusese în luptă sau în relaţiile 
comerciale solicitante. Nu-i nimic, își zise. Așteptase acest moment 
toată viaţa. Normal că se agita, când până la testul final mai era atât de 
puţin. 

Ultimele megasecunde însemnară o rearanjare frenetică a graficelor. 
Sistemul solar Namgem nu avea încă automate acceptabile. Doar peste 
aproximativ un deceniu, timp în care va fi necesar ajutorul extern 


pentru ca situaţia să nu deraieze, se va putea spune sigur că nu vor mai 
răsări oportuniști. Pham însă voia ca la întâlnire să vină oamenii lui. lar 
Sura nu se jucă cu dorința lui. Împreună, concepură un plan care să-i 
aducă pe oamenii lui Pham în habitat, dar, în același timp, să nu supună 
la riscuri guvernarea de pe Namqgem. 

În cele din urmă, sosi clipa lui Pham. Unica, monumentala lui ocazie 
de a pune lucrurile pe roate. Se uită dincolo de cortina de la intrare, 
cuprinzând sala cu ochii. Sura tocmai terminase prezentarea lui Pham și 
părăsea podiumul vorbitorilor. Răsunară aplauze din toate colțurile. 

— Doamne..., murmură Pham. 

În spatele lui, Sura îl întrebă: 

— Domnul e emoţionat? 

— Absolut. 

O singură dată mai fusese la fel de înspăimântat... când, copil fiind, 
păşise pe puntea unei nave spaţiale și se confruntase cu comercianții 
Qeng Ho pentru prima oară. Se întoarse spre comandantul navei sale 
portdrapel. Sammy surâdea. De la salvarea celor de pe Tarelsk, părea 
cel mai fericit om. Păcat. Probabil nu va mai călători niciodată, nu cu 
flota lui Pham, în orice caz. Oamenii salvaţi de echipajul lui chiar erau 
familia sa. Și stră-stră-strănepoata aceea dulcică a sa, Jun, deși fată de 
treabă, avea alte păreri despre cum ar trebui să-și trăiască Sammy viaţa. 
Sammy întinse mâna: 

— S-succes, domnule. 

Apoi Pham dădu cortina la o parte. În drum spre podium, trecu pe 
lângă Sura. Nu aveau timp să stea de vorbă, să audă nimic. Mâna ei 
firavă îi atinse obrazul. Se ridică pe podium în ropote de aplauze. Fii 
calm. Mai avea cel puţin douăzeci de secunde până trebuia să spună 
ceva. Nouăsprezece, optsprezece... Sala Mare avea şapte sute de metri 
lățime, construită în stilul tradiţional al străvechiului auditoriu. Publicul 
era o sferă aproape completă a Omenirii, aşezaţi, de voie, de-a lungul 
suprafeței interioare a sălii, cu faţa la podiumul discret. Pham mișcă 
ochii în toate părţile, sus și jos şi unde se uita el, acolo întorceau și 
ceilalți privirea. Corecţie: un şir de scaune, aproape o sută de mii la 
număr, rămaseră libere pentru acei Qeng Ho morţi în dezastrul de pe 
Maresk. Sura insistase asupra lor, în onoarea decedaţilor. Pham fusese 
de acord, însă știa că acesta era modul în care Sura voia să amintească 


tuturor că propunerea lui Pham ar fi putut cere un preţ terifiant. 

Ajuns pe podium, Pham ridică braţele. Unde arunca ochii, vedea 
Qeng Ho răspunzându-i. După o secundă, aplauzele se întețiră. Nu 
distingea feţe prin vizorul clar. De la distanță, ghicea oamenii după cum 
erau așezați. Zări și femei în mulţime. În câteva locuri, foarte puţine. În 
cele mai multe, tot atâtea la număr cât bărbaţii. În altele, femeile 
alcătuiau majoritatea covârșitoare. Poate că ar fi trebuit să apeleze la ele 
mai insistent; de când cu planeta Strentmann, constatase că au viziuni 
din cele mai ample. Dar încă nu se debarasase de prejudecățile 
Canberrei medievale și nu știa niciodată cum să le conducă. 

Răsuci mâinile cu palmele în față și aşteptă să se potolească ovaţiile. 
Cuvintele discursului îi pluteau argintii în fața ochilor. Petrecuse ani de 
zile ca să-l conceapă și megasecunde întregi ca să retușeze orice 
nuanță, orice vorbă. 

Dintr-odată, nu mai avu nevoie de micile pictograme argintii. Ochii 
săi trecură dincolo de ele, la omenirea din jur și cuvintele îi ieşiră pe 
gură fără efort. 

- Poporul meu! 

Mulțimea se liniștise. Un milion de feţe îl cercetau de sus până jos. 

— Îmi auziţi vocea acum, cu un decalaj de nicio secundă. La această 
întâlnire, îi auzim pe dragii noștri Qeng Ho, chiar și pe aceia de pe 
îndepărtatul Pământ, în mai puţin de o secundă. Căci aceasta este 
prima și, poate, ultima dată când vedem ce suntem noi toți. Şi putem 
hotărî ce vom deveni. 

Poporul meu, felicitări! Am străbătut sute de ani-lumină şi am salvat 
o civilizație de la dispariție. Am făcut aceasta în ciuda unei trădări 
cumplite. 

Se opri şi cuprinse dintr-un gest solemn șirul de scaune goale. 

— La Namqgem, am oprit roata istoriei. Pe o mie de lumi, Omenirea a 
luptat și a luptat, chiar a dispărut din vina ei. Singurele lucruri care ne 
salvează rasa sunt timpul și distanţa, iar până acum acest fapt n-a făcut 
decât să condamne omenirea la a-și repeta eșecurile. 

Vechile adevăruri sunt încă valabile: fără o civilizaţie de sprijin, nicio 
adunare izolată de nave şi oameni nu poate reconstrui nucleul 
tehnologiei. Dar, în același timp, fără ajutor din afară, nicio civilizaţie 
sedentară nu poate rezista prea mult. 


Încă o pauză. Un surâs vag străbătu chipul lui Pham. 

— Așadar, speranţa există. Împreună, cele două jumătăţi ale Omenirii, 
așa cum a ajuns ea, pot face ca întregul să trăiască pentru totdeauna. 

Se uită în jur şi lăsă vizorul să amplifice mai multe feţe. Îl ascultau. 
Oare, la final, vor fi de acord cu el? 

— Întregul poate dăinui o veșnicie... dacă vom face din Qeng Ho 
altceva decât simpli vânzători pentru Clienţi. 

Pham nu-și mai amintea discursul în totalitate; ideile și apelurile 
stăruitoare prinseseră demult rădăcini în mintea lui. Îşi amintea însă 
fețele, expresia optimistă de pe multe din ele, prudenta de pe altele. 

La sfârșit, a amintit publicului că urma să-și dea votul, să decidă 
ultima oară asupra celor cerute de el: 

— Așadar, fără ajutorul vostru vom da greș, neîndoielnic, distruși de 
aceeași roată care zdrobeșşte civilizațiile Clienţilor noștri. Dar, dacă 
priviţi o singură clipă dincolo de aspectul comercial al momentului, 
atunci niciun vis nu vi se va părea imposibil de realizat. 


Dacă sala s-ar fi aflat pe o navă în acceleraţie sau pe o suprafaţă 
planetară, Pham s-ar fi împiedicat la coborârea de pe podium. În starea 
în care se afla, Sammy Park a trebuit să-l prindă când a trecut de 
cortina de la intrare. 

Deasupra capetelor, în spatele cortinei, ropotele de aplauze se 
înteţeau. 

Sura rămăsese în antecameră, dar Pham văzu feţe noi: Ratko, Butra, 
Qo. Primii lui copii, acum mai bătrâni ca el. 

— Sura! 

Scaunul scoase un pufăit slab și Sura traversă plutind spaţiul dintre 
ei. 

— Nu vrei să mă feliciți pentru discursul meu? o întrebă Pham și-i 
zâmbi larg, încă amețit. 

Întinse mâinile și le cuprinse pe ale ei cu blândeţe. Era atât de 
plăpândă, de trecută. Of Sura! Acesta ar trebui să fie triumful nostru. Nu se 
va mai bucura de el. Bătrână cum era, îl va considera o înfrângere. Nu 
va apuca să vadă rezultatul strădaniilor lor. 

Aplauzele se auzeau tot mai puternice. Sura ridică ochii. 

- Da. În toate faptele tale, te-ai descurcat mai bine decât m-am 


aşteptat. Dar tu întotdeauna te-ai descurcat mai bine decât se aștepta 
oricine. 

Vocea ei sintetică reuşi să sune tristă și mândră în același timp. Îi 
făcu semn lui Pham să se retragă din antecameră din cauza zgomotului. 
El o urmă, iar sunetele se stinseră treptat în spatele lui. 

— Dar ştii cât noroc ai avut, nu? adăugă Sura. N-ai fi avut nicio șansă 
dacă Namgemul n-ar fi fost distrus chiar la sosirea flotei flotelor. 

Pham scutură din umeri. 

— Așa-i, am avut noroc. Dar s-a dovedit că am dreptate, Sura! Știm 
amândoi că un colaps de asemenea proporţii e cumplit... dar i-am 
salvat. 

Costumul profesional matlasat purtat de Sura nu-i putea ascunde 
membrele uscate. Dar mintea și voinţa ei se păstraseră neschimbate, 
susținute de unitatea medicală din scaun. Scutură din cap cu forţa și 
naturalețea femeii care fusese cândva. 

— I-ai salvat? Da, prezenţa ta le-a îmbunătăţit situaţia, dar au murit cu 
miliardele. Fii cinstit, Pham. O mie de ani ne-au trebuit ca să aranjăm 
întâlnirea asta. Nu e genul de lucru pe care să-l organizezi de câte ori se 
duce de râpă o civilizaţie. Dar, fără să fi murit cei de pe Maresk unul 
câte unul, nici cele cinci mii de nave alte tale n-ar fi fost de-ajuns. 
Sistemul s-ar fi aflat la limita capacităţii de susţinere, pândit de 
pericolele mai grave ale viitorului. 

Pham se gândise la toate astea; se împotrivise locului de întâlnire cu 
megasecunde înainte de a avea loc. 

— Dar Namgem e cea mai dificilă operaţiune de salvare cu care ne- 
am putea confrunta, Sura. O civilizație veche, cu tradiție, care 
exploatează fiecare dintre resursele sistemului solar. Ne-ar fi fost mult 
mai ușor dacă am fi avut de-a face cu o lume ameninţată de bioflagel 
sau chiar cu o religie totalitaristă. 

Sura scutura din cap. Ignora și acum faptele prezentate de Pham. 

— Nu. În mai multe cazuri, poţi îmbunătăţi lucrurile, dar de cele mai 
multe ori se va repeta situația de pe Canberra — o mică transformare în 
bine, scrisă cu sânge de comerciant. Ai dreptate: fără flota flotelor, 
civilizația din sistemul Namgem ar fi murit. Dar ar fi rămas 
supraviețuitori pe lumea Namqgem, poate că ar fi rezistat unele orașe 
mari de pe centura de asteroizi. S-ar fi repetat vechea poveste și, într-o 


zi, acolo s-ar fi născut altă civilizaţie, chiar dacă prin colonizare. Ai 
construit o punte peste abis și te bucuri, pe bună dreptate, de 
recunoştinţa a miliarde de oameni... dar reconstrucţia sistemului va 
cere ani de zile de administrare temeinică. Poate că noi, cei de aici — 
răsuci mâna în direcţia Sălii Mari —, suntem capabili de asta; poate că 
nu. Ştiu însă că n-o putem face pentru tot universul și pentru eternitate. 


Sura făcu un gest și scaunul se opri pufăind. Se 
întoarse şi-şi puse mâinile pe umerii lui Pham. 
Dintr-odată, pe el îl cuprinse o senzaţie neștiută, o 
amintire chinestezică, aceea că se uită în ochii ei 
și-i simte mâinile pe umeri, o amintire ce dăinuia 
dinainte de a fi ei parteneri, dinainte de a fi iubiţi, 
o amintire din primele lor zile pe Revenirea: Sura 
Vinh, tânăra femeie serioasă. Au existat unele 


momente când se supăra foc pe micul Pham. Au existat 


altele, când întindea braţele și-l prindea de umeri, încercând să-l facă să 
stea pe loc măcar cât să-i bage în cap ceea ce mintea lui de barbar 
ignora. 

— Fiule, oare nu înţelegi? Suntem răspândiţi în tot Spaţiul Uman, dar 
nu putem conduce toate civilizațiile. Ar fi nevoie de o rasă de sclavi 
iubitori pentru asta. Noi, Qeng Ho, nu vom fi niciodată așa ceva. 

Pham se obligă să se uite în ochii Surei. Ea susţinuse aceste lucruri 
de la bun început şi nu dăduse niciodată înapoi. Ar fi trebuit să știu că 
vom ajunge aici într-o bună zi. lar acum ea va pierde și el nu va avea cum 
s-o ajute. 

— Îmi pare rău, Sura. Când va veni rândul discursului tău, poţi să-ţi 
spui părerea în fața unui milion de oameni. Mulţi te vor crede. Și atunci 
vor vota. ŞI... 

Și, din cât văzuse în Sala Mare, din cât citise în ochii ei... Pham știu 
pentru prima oară că avea să învingă. 

Sura se întoarse şi vorbi cu glas artificial blând: 

— Nu. Nu voi ţine un astfel de discurs. Alegeri? Ciudat, să depinzi de 


ele acum... Am auzit noi cum ai pus capăt Pogromului Strentmannian. 

Schimbarea de subiect era absurdă, dar remarca atinse un punct 
dureros. 

— Am rămas cu o navă, Sura. Tu ce-ai fi făcut? 

Le-am salvat nenorocita de civilizație, partea din ea care nu era 
monstruoasă. 

Sura ridică braţul. 

— Regret... Pham, ești prea norocos, prea bun. Parcă vorbea de una 
singură. De aproape o mie de ani, noi doi am muncit pentru această 
întâlnire. A fost o impostură perpetuă, dar, de-a lungul timpului, am 
creat o cultură comercială care ar putea dura cât visele tale optimiste. Și 
am fost mereu convinsă că, la sfârșit, când ne vom aduna toţi, față în 
față, la o Grandioasă Întâlnire, bunul-simţ va domina. Sura scutură din 
cap și surâse vag. Dar nu mi-am închipuit că norocul îți va pune la 
dispoziţie catastrofa de pe Namqgem exact la momentul potrivit; nici că 
o vei evita cu pricepere de maestru. Pham, dacă mergem pe drumul 
tău, e foarte posibil ca peste zece ani să ne trezim cu un alt dezastru pe 
Namqgem. Peste câteva secole, Qeng Ho se vor fragmenta în zeci de 
facţiuni conflictuale, care toate se vor considera „guvernări interstelare”. 
lar visul nostru comun se va destrăma. Ai dreptate, Pham. Ai putea 
câștiga alegerile... de aceea nu vor avea loc niciun fel de alegeri, cel 
puţin nu cele la care te gândești tu. 

Pham Nuwen nu desluși imediat înţelesul cuvintelor. Mai fusese 
trădat de nenumărate ori. Învăţase să simtă trădarea înainte de a vedea 
vreodată o navă spaţială. Dar... Sura? Sura, singura în care se încrezuse 
întotdeauna, salvatoarea lui, iubita lui, cel mai bun prieten al lui, cea cu 
care făcea planuri de-o viaţă. Şi acum... 

Îşi plimbă privirea prin cameră, făcând, în mintea lui, o schimbare de 
raționament mai profundă decât oricare alta din viaţa lui. În afară de 
Sura, mai erau şi asistenții ei, șase la număr. Şi Ratko, Butra și Qo. 
Dintre asistenții lui, numai Sammy Park era prezent. Sammy stătea 
puţin mai retras. Părea bolnav. 

Într-un sfârșit, se uită la Sura. 

— Nu înţeleg... indiferent ce joc faci, nu ai cum schimba alegerile. M- 
a auzit un milion de oameni. 

Ea oftă. 


— Te-au auzit și ai câștiga detașat dacă alegerile ar fi cinstite. Dar 
mulți dintre cei care crezi că te-au susținut... sunt, de fapt, de partea 
mea. 

Sura șovăi. Pham se uită la copiii lui. Ratko îl evită, dar Butra și Qo îl 
săgetară din priviri. 

— N-am vrut să te rănim, tată, spuse Ratko, reușind, în cele din urmă, 
să se uite în ochii lui. Te iubim. Toată cacealmaua asta cu întâlnirea era 
menită să-ți demonstreze că Qeng Ho nu sunt așa cum ai vrut tu să fie. 
Dar lucrurile n-au decurs așa cum ne-am așteptat... 

Nu vorbele lui Ratko contau, ci privirea copiilor. Aceeași expresie 
neîndurătoare a fraţilor și surorilor lui, într-o dimineaţă, pe Canberra. 
Toată dragostea aceea de-a lungul anilor... o cacealma? 

Pham se uită la Sura. 

— Şi cum îţi propui să câştigi? Cu moartea accidentală a jumătate de 
milion de oameni? Sau prin asasinarea selectivă a treizeci de mii de 
adepţi înrăiți ai lui Nuwen? Nu-ţi va merge, Sura. Sunt prea mulţi 
oameni buni aici. Poate vei câștiga astăzi, dar lumea va rămâne și, mai 
devreme sau mai târziu, te vei pomeni cu un război civil. 

Sura scutură din cap. 

— Nu omorâm pe nimeni, Pham. Şi nici nu vom răspândi vestea, cel 
puţin nu pretutindeni. Oamenii din sală își vor aminti de discursul tău, 
dar înregistrările lor... majoritatea folosesc aparatură militară. 
Ospitalitatea noastră gratuită, mai ţii minte? La urmă, discursul tău va fi 
rafinat pentru a deveni mai... sigur. În următoarele douăzeci de 
kilosecunde, te vei întâlni cu opoziţia într-o ședință specială. La finalul 
ei, vei anunța un compromis: Qeng Ho va depune un efort mult mai 
mare pentru serviciile noastre de informaţii prin reţea, care ajută la 
reconstruirea civilizațiilor. Dar îți vei retrage conceptul de guvernare 
interstelară, convins de argumentele celorlalți. 

O păcăleală. 

— Ai putea înscena asta. Dar mai târziu tot va trebui să ucizi 
nenumărați oameni. 

— Nu. Îţi vei anunţa noul ideal, o expediţie în capătul îndepărtat al 
Spaţiului Uman. Va reieși clar că o faci din amărăciune, dar ne vei dori 
numai bine. Flota ta îndepărtată este aproape gata, Pham, la 
aproximativ douăzeci de grade înapoi, de-a lungul spaţiului Brisgo Gap. 


Am echipat-o cu tot ce trebuie. Automatele tale sunt neobișnuit de 
eficiente, mult mai scumpe decât ar fi profitabil. Nu ai nevoie de gardă 
continuă, iar prima trezire va fi peste câteva secole. 

Pham își plimbă privirea de la unul la altul. Trădarea Surei ar merge, 
însă numai dacă majoritatea comandanților de flotă care credea el că-l 
susțineau erau ca Ratko, Butra şi Qo. Şi numai dacă răspândiseră 
minciuni credibile printre oamenii lor. 

— De când... de când plănuiești asta, Sura? 

— De când erai tânăr, Pham. Aproape toată viața mea. Dar m-am 
rugat să nu ajungem aici. 

Pham încuviinţă în tăcere, împietrit. Dacă plănuise trădarea de atâta 
vreme, nu vor exista greșeli grosolane. Nu conta. 

— Flota mea așteaptă, zici? Strâmbă din buze. lar cei incorigibili vor 
alcătui echipajul ei. Câţi sunt? Treizeci de mii? 

— Mult mai puţini, Pham. l-am studiat foarte atent pe adepţii tăi 
înveterați. 

Dacă avea de ales, cine prefera să plece pentru totdeauna într-o 
călătorie fără întoarcere? Fusese o dovadă de mare precauţie să-i țină 
pe suporteri departe de încăperea aceasta. Pe toți, în afară de Sammy. 

— Sammy? 

Comandantul navei sale portdrapel se uită în ochii lui, dar buzele îi 
tremurau. 

— Domnule, îmi pare f-f-foarte rău. Jun vrea să duc o altfel de viaţă. 
Noi... suntem Qeng Ho, dar nu putem veni cu dumneavoastră. 

Pham încuviință cu o mișcare a capului. 

— Aha. 

Sura pluti mai aproape de el. Pham își dădu seama că, dacă s-ar fi 
împins, ar fi apucat probabil mânerul scaunului și i-ar fi tras un pumn 
exact în pieptul sfrijit de sub costumul matlasat. Și mi-aș rupe mâna din 
cauza efortului. Sura purta o maşinărie în loc de inimă de câteva secole. 

— Fiule? Pham? A fost un vis frumos şi, de-a lungul vremii, el ne-a 
făcut să fim ce suntem acum. Dar n-a fost decât un vis. Un vis 
destrămat. 

Pham se întoarse cu spatele fără să-i răspundă. Apăruseră deja gărzi 
la ușă, așteptând să-l escorteze. Nu se uită la copiii lui. Se frecă de 
Sammy fără o vorbă. Undeva, în adâncul inimii sale reci, îi dori numai 


bine comandantului său. Fără îndoială, Sammy credea minciunile 
despre flota lui îndepărtată. Spera să nu descopere niciodată că erau 
minciuni. Cine ar plăti pentru flota descrisă de Sura? Nu speculanți 
şireţi ca ea, nici copiii ei cu chip de piatră, nici ceilalți care 
complotaseră cu ei. Mult mai ieftină și mai sigură e o flotă cu sicrie 
adevărate. Tatăl meu ar fi înțeles. Cei mai siguri dușmani sunt cei care 
dorm la nesfârşit. 

Atunci Pham se trezi pe un coridor lung, înconjurat de gărzi — niște 
străini. Avea în minte ultima imagine a Surei. Văzuse lacrimi în ochii 
bătrânei. Cea din urmă prefăcătorie. 


O cabină îngustă, întunecată, potrivită pentru un ofițer junior într-un 
habitat mic. Jachete de lucru pluteau în sacul-dulap. Plăcuța de pe rever 
șopti și numele îi pluti în faţa ochilor: Pham Trinli. 

De câte ori se lăsa copleșit de furie, amintirile erau mai vii decât 
imaginile de pe vizor, iar revenirea în prezent, un fel de batjocură. 
„Flota îndepărtată” a Surei nu fusese un depozit de sicrie. Nici acum, la 
două mii de ani de la trădare, nu-și putea explica de ce. Probabil mai 
fuseseră şi alți trădători, puternici și cu conștiință, care insistaseră ca 
Pham și cei ce refuzau să-l trădeze să nu fie ucişi. „Flota” conţinea niște 
barje reechipate, cu spațiu numai pentru refugiaţi și rezervoarele de 
hibernoterapie. Dar fiecare navă a „flotei” avea o altă traiectorie. Peste o 
mie de ani, erau împrăștiate de-a lungul și de-a latul Spaţiului Uman. 

Nu fuseseră omorâţi, dar Pham își învățase lecţia. Porni în călătoria 
lungă și tăcută înapoi. Sura nu mai era în viață. Dar mai existau acei 
Qeng Ho creaţi de ei, care îl trădaseră. Nu renunţase la visul lui. 

„.. Şi ar fi murit cu el pe Triland, dacă nu l-ar fi scos Sammy de acolo. 
Soarta şi timpul îi oferiseră a doua șansă: promisiunea focalizării. 

Pham se scutură de amintirile trecutului și-și reglă localizatoarele de 
la tâmplă şi din ureche. Avea de lucru până peste cap. Ar fi trebuit să 
riște mai multe întâlniri față în faţă cu Vinh. Cu exerciții serioase, băiatul 
ar învăța să reziste la șocuri ca interviul ăla stupid cu Nau fără să 
dezvăluie nimic. Da, asta era partea ușoară. Cel mai greu era să nu afle 
ce anume urmărea Pham cu adevărat. 

Pham se răsuci în sacul de dormit și-și permise să sforăie ușor. 
Imaginile din spatele ochilor se schimbară cu cele pe care le furniza lui 


Reynolt și spionilor. Îi păcălise din nou. În viitor...? Dacă nu mai 
apăreau surprize neplăcute, în viitor, Anne Reynolt rămânea cea mai 
serioasă ameninţare. 

Hrunkner Unnerby zbură la Golful Calorica în Prima Zi de Întuneric. 
În decursul timpului, mai fusese acolo de câteva ori. Ce naiba, venise 
imediat ce trecuseră anii de mijloc ai Strălucirii, când fundul gropii era 
încă un cazan fierbând. În anii următori, munţii adăpostiseră un orășel 
de ingineri constructori. În perioada de mijloc a Strălucirii, condiţiile 
erau infernale și la altitudine mare, dar muncitorii erau foarte bine 
plătiţi; facilităţile de lansare de mai sus, de pe platou, erau finanţate cu 
bani de la Coroană și din comerț, iar după ce Hrunk instalase 
dispozitive de răcire eficiente, traiul în ele deveni confortabil. Bogătașii 
nu începuseră să apară până prin Anii Palizi, stabilindu-se, cum 
procedau de cinci generaţii, în peretele căldării. 

Dintre toate vizitele lui Hrunk, aceasta îi dădea cea mai stranie 
senzație. Prima Zi pe Întuneric. Limita era mai degrabă în mintea lui, nu 
în altă parte, și asta o făcea mai importantă. 

Unnerby venise cu un zbor comercial din Equatoria de Sus, dar nu 
avea clasa turist. Equatoria de Sus era doar la opt sute de kilometri 
distanță, dar era cel mai îndepărtat loc accesibil în Prima Zi de 
Întuneric. Unnerby şi cele două asistente ale sale, de fapt, gărzile de 
corp, așteptară până când ceilalți pasageri avansară pe intervalul de 
pânză. Apoi își îmbrăcară hanoracele și pantalonii mulaţi încălziţi și 
luară cele două coșuri — motivul pentru care zburau. Chiar lângă trapa 
de ieșire, lui Hrunkner îi alunecă un braţ de pe pânză și unul dintre 
coșuri căzu la picioarele însoţitorului de zbor. Învelișul pentru toate 
anotimpurile crăpă și se întredeschise, dezvăluind conţinutul: pulbere 
de culoarea ardeziei, împachetată cu grijă în săculeţi de plastic. 

Hrunkner cobori de pe pânză și legă coșul. Uluit, însoţitorul începu 
să râdă. 

— Am auzit eu că produsul cel mai exportat din Ecuatoria Superioară 
e praful de la munte... dar nu m-am așteptat să ia cineva asta în serios. 

Unnerby ridică din umeri, stânjenit. Uneori, stânjeneala era cea mai 
bună acoperire. Își puse coșul pe umăr și vru să-și închidă nasturii de la 


hanorac. 

— Ăăă... în... 

Însoţitorul de zbor vru să mai spună ceva, dar se dădu înapoi și le 
făcu o plecăciune de rămas-bun. Cei trei tropăiră pe scară, spre pistă. 
Brusc, își dădură seama ce anume voise acesta să spună. Cu o oră în 
urmă, când ei plecaseră din Ecuatoria Superioară, temperatura era cu 
optzeci de grade sub punctul de îngheţ și vântul depăşise treizeci de 
kilometri pe oră. Avuseseră nevoie de măști încălzite numai ca să 
meargă de la terminalul aeroportului până la avion. 

Aici... 

— Fir-ar să fie, locul ăsta e un furnal! 

Brun Soulac, agentul de securitate cu grad inferior, puse coșul jos și- 
şi scoase hanoracul. 

Agentul mai înalt în grad râse, deși dăduse dovadă de aceeași lipsă 
de înțelepciune. 

— La ce te așteptai, Brun? Suntem în Golful Calorica. 

— Da, dar e Prima Zi de Întuneric! 

Și alți pasageri fuseseră la fel de neinspiraţi. Alcătuiau o paradă 
caraghioasă ţopăind şi dând jos hanorace, măști și pantaloni. Unnerby 
observă că, ori de câte ori Brun avea mâinile și picioarele ocupate să-și 
dea jos hainele de vreme rea, Aria Undergate avea mâinile libere şi se 
uita atent în jur. La fel, Brun intra în alertă când Aria își scotea hainele. 
Ca prin minune, pistoalele lor de serviciu nu se vedeau niciodată în 
toată agitația. Puteau face pe idioatele, dar erau la fel de isteţe ca orice 
soldat pe care-l văzuse Hrunkner în război. 


Misiunea din Ecuatoria Superioară fusese ea discretă și nu implicase 
tehnologie înaltă, dar echipa de la Agenţia de Informaţii din aeroport 
era foarte eficientă. Săculeţii cu pulbere de rocă fură încărcaţi în mașini 
blindate; mai impresionant, maiorul de serviciu nici măcar nu glumise 
pe seama operaţiunii absurde. 

După ce stătură înăuntru treizeci de minute, Hrunk și gărzile lui de 
corp, care nu mai erau acum atât de importante, ieşiră în stradă. 

— Cum vine asta, „neimportante”? Aria flutură din brațe a mirare 
exagerată. Neimportant a fost să transportăm... chestia aia de la un 
capăt de continent la altul. 


Niciuna dintre cele două nu cunoștea importanţa pulberii de rocă şi 
nu se sfiiseră să-și arate disprețul pentru ea. Erau agente bune, dar nu 
se purtau așa cum era Hrunk obișnuit. 

— Acum avem de păzit ceva important. Aria împunse cu braţul în 
direcţia lui Unnerby. Vorbise şi pe ton de glumă, dar și serios. De ce nu 
ne-ai făcut viaţa mai ușoară și nu te-ai dus cu subordonații maiorului? 

Hrunkner zâmbi. 

— Mai am o oră şi ceva până mă întâlnesc cu şefa. Timp destul să 
merg pe jos. Nu ești curioasă, Aria? 

Câţi păianjeni reușesc să vadă Calorica în Prima Zi de Întuneric? 

Aria și Brun se încruntară, ca ofițerii de grad inferior enervaţi de un 
comportament stupid, pe care nu-l pot corecta. Unnerby se simțţise şi el 
la fel de multe ori în viață, deşi, în mod normal, nu-și manifestase 
dezacordul pe faţă. Frăția își demonstrase în mai multe rânduri dorința 
de a se manifesta violent pe teritoriile altora. Dar am împlinit şaptezeci şi 
cinci de ani și sunt atâtea lucruri de care să-mi fie frică. O luă în faţă 
binișor, spre luminile de la malul apei. Gărzile de corp cu care era 
obișnuit Unnerby, cele care-l însoțeau când mergea în străinătate, l-ar fi 
încadrat. Aria și Brun erau de împrumut, nu atât de bine informate. 
După o clipă, fugiră ca să-l ajungă din urmă. Însă Aria vorbea la micul ei 
telefon. Unnerby zâmbi în barbă. Nu, fetele astea nu erau deloc proaste. 
Mă întreb dacă o să-i observ pe agenţii pe care-i sună. 


Golful Calorica era o minune a lumii de la începuturi, unul dintre cele 
trei situri vulcanice cunoscute. Celelalte două zăceau sub gheaţă și 
ocean. Golful era de fapt craterul, vasul spart al vulcanului, și apele 
oceanului îi înecau groapa din mijloc. 

În primii ani de Soare Nou, acolo se deschidea iadul iadurilor, deși 
nimeni nu cerceta locul în mod direct atunci. Pereţii curbați și abrupți ai 
vasului atrăgeau lumina soarelui și temperatura depășea punctul de 
topire al plumbului. Acest fapt provoca — sau înlesnea — scurgeri rapide 
de lavă și o serie de explozii, lăsând alte cratere în pereţi, până când 
soarele scădea în intensitate, la mijlocul perioadei de Strălucire. Dar și 
în anii aceia, doar cei mai nesăbuiți exploratori se aventurau dincolo de 
marginea de platou a craterului. 

Dar, pe măsură ce soarele intra în Anii Palizi ai ciclului său, un alt 


vizitator își făcea apariţia. Dacă teritoriile nordice și sudice aveau parte 
de ierni tot mai aspre, acum în vârful craterului era plăcut și cald. Pe 
măsură ce lumea se răcea, părţile inferioare ale vasului deveneau, 
treptat, mai întâi accesibile, apoi un paradis. În ultimele cinci generaţii, 
Golful Caloric ajunsese stațiunea cea mai exclusivistă din Anii Palizi, 
locul în care păianjenii atât de avuţi, încât nu trebuiau să 
economisească și să muncească pentru a se pregăti de Întuneric, 
veneau să se distreze. În toiul Marelui Război, când Unnerby bătea 
zăpezile pe Frontul de Est, și chiar mai târziu, când războiul se dădea 
mai mult în tuneluri, chiar și atunci își amintea că văzuse gravuri 
descriind traiul fără griji din perioada de mijloc a Strălucirii, dus de 
trândavii bogați în fundul vasului din Calorica. 

Într-un fel, la începutul Întunericului, Calorica semăna cu lumea pe 
care ingineria modernă și energia atomică o creau pentru întreaga rasă 
a păianjenilor, pentru toţii anii de Întuneric. Unnerby se îndreptă spre 
muzica și luminile din față, întrebându-se ce-o să-i mai vadă ochii. 


Locul gemea de mulțime. Râsete, muzică de cimpoi și certuri 
ocazionale. Păianjenii arătau atât de ciudat, din atâtea puncte de 
vedere, încât Unnerby nu observă lucrurile cele mai importante de la 
bun început. 

Lăsă mulțimea să-i înghiontească ba la stânga, ba la dreapta, ca pe 
niște particule în suspensie. Îşi închipuia cât de iritate trebuiau să fie 
Aria și Brun de gloata asta de străini obscuri. Dar se distrau cât puteau, 
amestecându-se în vacarm și numai ocazional venind la un braţ distanță 
de Unnerby. În doar câteva minute, cei trei fuseseră târâţi la marginea 
apei. Unii fluturau beţișoare de tămâie, dar aici, în fundul craterului, 
mirosea mai puternic a pucioasă împrăștiată de briza caldă. De partea 
cealaltă a apei, în mijlocul golfului, roci topite sclipeau roșii, infraroșii și 
galbene. Aburii pluteau în sus, ca o cunună, în jurul mulțimii centrale. 
Aceasta era singura întindere de apă care nu dădea nimănui motive de 
îngrijorare legate de gheaţa de la fund şi de monștri, deşi o erupție 
vulcanică i-ar fi ucis pe toți. 

— Fir-ar! 

Brun își ieși din rol și-l trase pe Unnerby de la marginea pieţei. 

— Uită-te în apă. Cineva se îneacă. 


Unnerby cercetă iute locul indicat. 

— Nu se îneacă. Se... pe Întuneric, se joacă în apă! 

Siluetele pe jumătate vârâte în apă purtau un fel de flotoare ca să nu 
se înece. Cei trei se holbară la ele, și Hrunk observă că nu erau singurii, 
deși majoritatea privitorilor încercau să-și ascundă uimirea. De ce oare 
s-ar juca cineva de-a înecul? Poate în scopuri militare: în vremuri mai 
calde, și Frăția, și Concordia aveau vase de război. 

La vreo zece metri în jos pe palisada de piatră, alt petrecăreţ sări în 
apă. Dintr-odată, marginea apei împrumută aspectul unei margini de 
stâncă periculoasă. Unnerby se trase înapoi, departe de ţipetele de 
încântare şi de groază care veneau din apă. El și gărzile sale de corp 
traversară piaţa spre copacii decoraţi de lumină. Acolo, în aer liber, 
vedeau mai bine cerul și pereţii căldării. 

Era pe la mijlocul după-amiezii, dar, în afară de luminile în culori reci 
din arbori și de culorile aprinse din centrul craterului, domnea 
întunericul. Soarele se uita la ei de sus, o pată vagă pe cer, un disc 
roșiatic murdar de pete negre. 

Prima Zi de Întuneric. Data varia de la o religie şi de la o naţiune la 
alta. Soarele Nou se ivea printr-o explozie orbitoare, deşi nimeni nu 
trăia s-o vadă. Dar sfârşitul luminii, acela era o estompare treptată, care 
ținea aproape toată perioada Strălucirii. În ultimii trei ani, soarele fusese 
un astru palid, care de-abia îţi încălzea spinarea la amiază, mic cât să te 
uiţi la el cu ochiul liber. În ultimul an, se vedeau stele toată ziua. Dar 
nici acela nu era începutul oficial al Întunericului, deşi însemna că nu 
mai creșteau plantele, că ai face bine să-ţi duci proviziile de hrană în 
refugiu, că fermele de tuberculi și larve erau singurele care te vor hrăni 
până venea vremea să te retragi sub pământ. 

Așadar, în trecerea aceea gradată spre uitare, ce anume marca 
primul momentul, sau măcar prima zi de Întuneric? Unnerby se uită 
direct în soare. Avea culoarea unei sobe călduțe, atât de slab, încât nu 
emana niciun pic de căldură. Mai mic nu se va face. Lumea se va răci 
pur şi simplu din ce în ce mai tare, rămasă doar cu stelele și cu discul 
acela roșiatic. De acum înainte, aerul va fi prea rece pentru a putea fi 
respirat. În generaţiile trecute, momentul însemna ultima șansă a unui 
tată de a se ocupa de viitorul copiilor. În generaţiile trecute, însemna 
vremea faptelor înălțătoare, a trădării și a lașităţii, când cei mai 


nepregătiţi se confruntau cu Întunericul și frigul. 

Aici, astăzi... Hrunk îşi îndreptă atenţia la mulțimea din piaţa dintre 
el şi copaci. Erau unii paingi bătrâni şi mulţi din generaţia actuală, care- 
şi ridicau brațele spre soare și apoi le coborau pentru a îmbrăţișa 
pământul şi promisiunea somnului îndelungat. 

Însă aerul era blând ca într-o seară de vară din Anii Mijlocii. Iar 
pământul era cald, de parcă soarele Anilor Mijlocii tocmai apusese și 
lăsase arşița după-amiezii să se strecoare printre păianjeni. Cei mai 
mulți nu se gândeau la plecarea luminii. Râdeau și cântau și purtau 
haine lucioase scumpe, de parcă viitorul n-ar fi existat. Poate că așa 
erau bogaţii dintotdeauna... 

Luminile reci din arbori probabil că se aprindeau de la centrala 
nucleară principală construită de firmele lui Unnerby, cu aproape cinci 
ani în urmă, pe înălțimile de deasupra căldării. Ele transformau pădurea 
din fundul vasului într-un lan sclipitor. Cineva adusese zâne de pădure 
leneșe și le eliberase cu zecile de mii. Aripile lor scânteiau albastre și 
verzi şi un albastru luminos, în vreme ce ele se prindeau în vârtejuri de 
afecţiune cu mulțimea de sub copaci. 

În pădure, oamenii dansau în grup şi cei mai mici se cățărau în pomi 
ca să se joace cu zânele. Ritmul muzicii se înteţea pe măsură ce Hrunk 
și gărzile sale avansară spre mijlocul crângului și începură să urce o 
pantă lină care-i ducea la moșiile din fundul craterului. Hrunk se 
obișnuise deja cu defazaţii. Deşi în gând tot perversiuni le spunea, 
recunoştea că erau necesari. Îi plăcea și-i respecta pe mulţi dintre ei. 
Aria și Brun îl încadrau și-i croiau drum fără să facă vâlvă. Amândouă 
erau defazate, cam de douăzeci de ani, puţin mai tinere decât Mica 
Victory. Păianjeni de nădejde, la fel ca aceia alături de care luptase el. 
Da, puţin câte puţin, Hrunkner Unnerby își înfrângea repulsia faţă de 
defazaţi. Dar... n-am mai văzut atâția la un loc. 

— Hei, bătrâne, vino să dansezi cu noi! 

Două tinere doamne şi un domn îl asaltară. Aria și Brun îl scăpară de 
ei, prefăcându-se întruna că și ele sunt mari dansatoare. În spaţiul 
umbros din spatele unui copac, Unnerby surprinse un năpârlit de 
cincisprezece ani. Parcă prindeau viaţă imaginile gravate ale păcatului și 
lenei. Da, aerul era cald și plăcut, dar duhnea a pucioasă. Da, pământul 
era cald, dar nu de la soare; căldura venea din interiorul pământului și 


cobora mai jos şi mai jos, ca dintr-un cadavru în putrefacție. Orice 
refugiu săpat aici ar fi fost o capcană mortală, atât de fierbinte, încât 
locuitorilor le-ar fi putrezit carnea în carcase. 

Unnerby nu-și dădu seama cum reușiseră Aria și Brun să-l scoată 
atât de repede în partea cealaltă a pădurii. Erau și aici mulțimi printre 
copaci, dar vacarmul se potolise. Păianjenii dansau fără să-și rupă 
hainele. 

Aici, zânele pădurii se simțeau în siguranță ca să aterizeze pe 
jachetele lor, să stea și să-și fluture aripile dantelate și colorate cu 
înfumurare leneșă. În orice altă parte, aceste creaturi își pierduseră 
demult aripile. Acum cinci ani, Unnerby se plimbase pe străzile din 
Princeton după un ger aspru, zdrobind cu vârfurile bocancilor mii de 
petale, aripile zânelor pădurii, care săpau adânc să-și depună ouţele. 
Cele mai leneșe mai aveau câteva sezoane de viață, dar erau 
condamnate... sau ar fi trebuit să fie. 

Cei trei urcau întruna, pe primele pante din peretele craterului. În 
fața lor, vilele din Anii Palizi Târzii se întindeau într-un cerc de lumină în 
jurul peretelui. Desigur, niciuna nu avea mai mult de zece ani, dar 
majoritatea erau construite în stilul parasolar-și-bagatelă al ultimei 
generaţii. Clădirile erau noi, dar banii și familiile, bătrâne. Aproape 
fiecare moşie se întindea radial, până la peretele craterului. Vilele din 
primii Ani Palizi, de la jumătatea peretelui, aveau tentă închisă, cu 
arhitectura deschisă inutilizabilă. Unnerby vedea deja sclipirea zăpezii 
pe cele aflate mai aproape de vârf. Reşedinţa lui Sherkaner era undeva 
sus, printre cei destul de bogaţi pentru a-și proteja moșia, dar prea 
zgârciţi ca să-și ridice o casă în fundul craterului. Sherkaner știa că nici 
Golful Calorica nu avea cum scăpa de Întuneric... decât cu ajutorul 
puterii nucleare. 

Între luminile din pădurea de la fund și cercul de moșii se întindea 
umbra. Zânele pădurii își luară zborul în jos, cu aripile scânteind. Nu 
mai mirosea a sulf decât foarte slab, aerul era curat și tare. Deasupra 
lor, pe cerul negru, numai stelele și discul amărât al soarelui. Era 
adevărat Întunericul. Unnerby stătu o clipă şi se uită, ignorând luminile 
de dedesubt. Încercă să râdă. 

— Ce-aţi prefera, măi, fetelor, să respingeţi acţiuni inamice sau să mai 
treceţi o dată prin gloată? 


Aria Undergate răspunse cu seriozitate: 

— Eu aş alege gloata, normal. Dar... a fost o experienţă stranie. 

— Vrei să spui înspăimântătoare, rosti Brun de-a dreptul neliniștită. 

— Da. Dar n-ai observat? Mulţi dintre paingii ăia erau și ei speriați. Nu 
ştiu, parcă toți sunt... suntem niște zâne de pădure leneșe. Când ridici 
ochii şi vezi Întunericul, când vezi că a murit soarele... te simți 
îngrozitor de mic. 

- Da... 

Unnerby nu știa ce să mai spună. Cele două tinere erau defazate. 
Sigur că nu fuseseră îndoctrinate cu tradiţii toată viaţa. Cu toate 
acestea, aveau aceeași presimţire lăuntrică precum Hrunkner. 
Interesant. 

— Haideţi. Staţia de funicular trebuie să fie prin preajmă. 

Majoritatea vilelor de la nivelul intermediar erau enorme, din piatră 
și lemn greu, întinse până în peșterile naturale din perete. Hrunkner se 
așteptase la un soi de „Casă de pe Deal de la Sud”, dar locuinţa lui 
Underhill fu o dezamăgire. Parcă era o pensiune a unei vile adevărate. 
Pe interior, spaţiul era împărţit cu echipele de securitate, de două ori 
mai multe, acum că șefa venise acasă. Unnerby fu informat că preţioasa 
lui marfă sosise deja și că va fi chemat în curând. Aria și Brun primiră 
hârtiile de confirmare că-l aduseseră aici, iar el fu condus într-un hol nu 
foarte larg. Îşi petrecu după-amiaza citind reviste de ştiri foarte vechi. 

- Domnule sergent? Generalul Smith stătea în prag. Îmi pare rău că 
am întârziat. 

Purta uniformă de intendenţă fără însemne, cum obișnuise Strut 
Greenval. Era tot slabă și delicată, ca întotdeauna, poate puţin mai dură 
în gesturi. Hrunkner o urmă prin departamentul de securitate, apoi pe 
niște scări de lemn în spirală. 

— Am avut noroc de data asta, să fim, Sherk și eu, la un pas de marea 
ta descoperire. 

- Da, doamnă. Rachner Thract a stabilit ruta. 

Scările urcau în spirale neîntrerupte între zidurile de jad. Din când în 
când, se zăreau pe lateral uși închise și câte-o cameră întunecată. 

— Unde sunt copiii? 

Întrebarea îi scăpă lui Hrunkner fără să-și dea seama. 

Smith ezită, căutând cu siguranţă o umbră de reproş în cuvintele lui. 

— Junioara s-a înrolat anul trecut. 

Auzise și el. N-o mai văzuse de atâta vreme pe Mica Victory. Oare îi 
place milităria? De mică fusese îndrăzneață, dar și puţin excentrică, la 
fel ca Sherkaner. Unde-or fi Rhapsa și Micul Hrunk? 

Scările ieșeau din perete. Această porţiune a vilei existase probabil în 
primii Ani Palizi. Dar, unde înainte fuseseră curți deschise şi terase, 
acum cuarţ lucios, în trei straturi, îi despărțea de Întuneric. Estompa 
culorile îndepărtate, dar oferea o priveliște goală, dezolantă. Luminile 


orașului scânteiau pe fundul craterului, în jurul lacului roşu 
incandescent din mijloc. Deasupra apei atârna o ceaţă rece, cu sclipiri 
palide, în ciuda luminii de dedesubt. Generalul ascunse priveliștea cu 
ecrane protectoare în timp ce urcară spre ceea ce era, probabil, cuibul 
fostului proprietar. 

Îl pofti într-o sală mare, bine luminată. 

— Hrunk! 

Sherkaner Underhill sări dintre pernele exagerat de umflate care 
alcătuiau mobilierul încăperii. Sigur rămăseseră de la fostul proprietar. 
Unnerby nu și-l imagina pe general sau pe Underhill alegând un 
asemenea decor. 

Underhill tropăi greoi prin cameră, entuziasmat în ciuda lipsei de 
agilitate. Ducea de lesă o insectă-ghid. Creatura îi arătă drumul, 
aducându-l răbdătoare spre ușă. 

— Mă tem că pe Rhapsa și Micul Hrunk i-ai ratat cu două zile. Nu mai 
sunt puștii pe care-i știi tu; au șaptesprezece ani! Dar generalul nu a fost 
de acord cu atmosfera de aici și i-a expediat înapoi la Princeton. 

Cu ochii din spate, Hrunkner îl văzu pe general cum îl străfulgeră pe 
soțul ei cu privirea fără să comenteze. 

În schimb, trecu de la o fereastră la alta şi trase jaluzelele, alungând 
întunericul. Odinioară, camera fusese un chioșc deschis; acum, numai 
ferestre peste tot. Se făcură comozi. Sherkaner nu mai contenea cu 
noutăţile despre copii. Generalul tăcea. Când Sherk se lansă în cele mai 
noi aventuri ale lui Jirlib și Brent, interveni: 

— Sunt convinsă că pe domnul sergent nu îl interesează chiar atât de 
mult ce fac copiii noștri. 

— O, dar nu... începu Unnerby, apoi văzu înfăţişarea încordată a 
generalului. Dar, desigur, avem multe altele de discutat, nu? 

Sherk ezită, apoi se aplecă să mângâie blana de pe carapacea 
insectei sale călăuzitoare. Era o creatură mare, de vreo treizeci de 
kilograme, dar părea blândă și inteligentă. După o clipă, începu să 
toarcă. 

— Aș vrea să fiți toţi la fel de ușor de mulțumit ca Mobiy. Dar, da, 
chiar avem multe de discutat. 

Întinse mâna sub o masă filigranată — părea o piesă din Dinastia 
Treppen, originală, un obiect care supravieţuise timp de patru generații 


în refugiile unei familii bogate — și scoase unul dintre sacii de plastic 
aduși de Hrunk din Ecuatoria Superioară. Îl așeză pe masă cu o 
bufnitură, împrăștiind fire de praf pe lemnul lustruit. 

— Sunt uluit, Hrunk! Pulberea ta de rocă magică! De unde-ai știut? 
Faci un mic ocol și dai peste secretul care le-a scăpat agenţilor noștri 
externi. 

— Stai, stai. Vorbești de parcă cineva nu și-a făcu datoria cum se 
cuvine. 

Unii păianjeni puteau cădea într-o lumină proastă dacă nu îndrepta 
lucrurile. 

— Informaţia a venit pe canale externe, dar Rachner Thract a 
colaborat cu mine sută la sută. Mi-a dat cei doi agenţi cu care am venit. 
Mai important, agenţii lui din Ecuatoria Superioară au fost cei care... 
Ştii povestea? Patru din păianjenii lui Thract au mers pe platou și au 
adus pulberea din rafinăria interioară a Frăției. 

Smith încuviinţă înclinând din cap. 

— Așa este. Nu-ţi face probleme. Îmi asum vina că ne-a scăpat. Am 
avut încredere prea mare în superioritatea noastră tehnică. 

Sherkaner chicotea și împungea săculețul cu degetul. 

— Într-adevăr. 

Lumina era mult mai bună decât la vama din aeroport. Dar nici în 
aceste condiţii pulberea nu părea altceva decât praf de culoarea 
ardeziei — ardezie din înălțimile ecuatoriale, pentru cine se pricepea la 
mineralogie. 

— Dar tot nu înțeleg cum ai dat peste ea, cum de ţi-a trecut prin cap 
posibilitatea. 

Unnerby se lăsă pe spate. Pernele erau mult mai comode decât 
pânza din compartimentul de clasa a treia. 

— Păi, mai ţii minte expediţia aceea comună, Concordia-Frăţie, de 
acum cinci ani, în centrul platoului? Doi fizicieni de-ai lor pretindeau că 
gravitația o ia razna acolo. 

— Da. S-au gândit că puţurile de mină sunt locul, potrivit pentru a 
stabili o limită mai joasă pentru principiul echivalenței; însă au 
descoperit diferențe mari, în funcţie de momentul din zi. Așa cum spui, 
s-au pomenit cu răspunsuri bizare, dar și-au retras afirmaţiile după 
recalibrare. 


— Așa s-a întâmplat... Dar, când am construit centrala energetică 
pentru Undergate-ul de Vest, am dat peste fizicienii din Concordia care 
au fost în expediţia aceea. Triga Deepdug!? e un inginer excelent, deși e 
fizician; am ajuns s-o cunosc foarte bine. În orice caz, ea a susținut că 
metoda experimentală din expediţie era în regulă, dar că ea a fost dată 
la o parte de la evenimentele ulterioare... Așa că am început să mă 
întreb ce-i cu operațiunea aceea minieră din groapa deschisă, începută 
de Frăţie pe platou la un an după expediţie. E în centrul sitului de fizică. 
Au fost nevoiţi să construiască opt sute de kilometri de cale ferată până 
acolo. 

— Au găsit cupru, interveni Smith. Au dat lovitura, n-a fost o 
minciună. 

Unnerby îi zâmbi generalului. 

— Sigur. Altfel aţi fi tăbărât peste ei imediat. Totuşi... mina de cupru e 
o operaţiune secundară. lar prietena mea fizician știe meserie. Cu cât 
m-am gândit mai mult, cu atât mi-am zis mai des că ar fi frumos să văd 
ce se petrece acolo. Arătă spre săculeţul cu pulbere de rocă. E din al 
treilea nivel al rafinăriei. Minerii Frăției au fost nevoiţi să filtreze sute de 
tone de ardezie ecuatorială ca să obţină cantitatea din săculețul ăsta. Eu 
zic că o mai filtrează de o sută de ori ca să obţină produsul finit. 

Smith aprobă tacit. 

— Şi fac pariu că îl ţin în seifuri mai solide decât cele în care-și ţin 
oculții pietrele lor sfinte. 

— Normal. Echipa lui Thract nu a reușit să ajungă aproape de el. 
Hrunkner lovi săculețul cu vârful mâinii. Sper să fie destul ca să poţi 
dovedi că am găsit ceva de valoare. 

— A, este. Este, cum să nu! 

Unnerby se holbă la Sherkaner. 

— N-ai avut nici patru ore la dispoziţie! 

— Doar mă știi, Hrunk. O fi aici stațiune de vacanţă, dar eu am 
pasiunile mele. (Şi un laborator în care să se ocupe de ele, fără îndoială.) 
În lumină potrivită, pulberea ta cântărește cu aproximativ unu la sută 
mai puţin decât în altă situaţie... Felicitări, sergent, ai descoperit 
antigravitaţia. 

— Păi... 


Triga Deepdug fusese convinsă, dar Unnerby n-o prea crezuse. 

— Bine, domnule Analiză-la-Minut, cum funcţionează? 

— Habar n-am! Sherkaner vibra de bucurie. Ai descoperit ceva 
absolut necunoscut. Păi, nici măcar... își căută cuvintele, dar nu le găsi 
și, până la urmă, spuse: E cu cântec. Am măcinat o mostră și mai fin... 
ştii, nimic nu plutește la suprafaţă; nu poţi distila „fracțiunea 
antigravitaţie”. Cred că e vorba de un efect de grup. Nu pot face mai 
multe în laboratorul meu de aici. O să zbor la Princeton mâine- 
dimineață la prima oră. În afară de greutatea magică, am mai 
descoperit o ciudăţenie. Ardezia asta de pe înălțimi a conţinut 
întotdeauna foraminifere de diamant, dar în pulberea asta cele mai mici 
foraminifere — hexeni de o milionime de inci — sunt îmbogăţite cu un 
factor de o mie. Vreau să caut probe ale câmpurilor clasice în pulbere. 
Poate că particulele de foraminifere au un rol. Poate că... 

Sherkaner Underhill se lansă în zeci de speculaţii și planuri pentru 
zeci de teste menite să afle adevărul. Vorbind, parcă se scutura de ani. 
Tremura, dar renunţțase la lesa insectei-călăuză și glasul îi răsuna de 
bucurie. Entuziasmul său stătea la temelia lumii noi construite de 
studenţii lui, de Unnerby şi de Victory Smith. În timp ce Sherkaner 
vorbea, Victory se ridică și merse să se aşeze lângă el. Îl cuprinse cu 
braţele pe după umeri și-l strânse tare, șifonându-l. 

Unnerby se pomeni că-i zâmbește lui Sherkaner, captivat de 
cuvintele sale. 

— Mai ţii minte necazul în care ai intrat din cauza „Orei copiilor”? 
Când ai spus că „tot cerul poate fi refugiul nostru”? Sherk, cu pulberea 
asta, cine mai are nevoie de rachete? Putem trimite nave în spațiu. 
Putem afla, în sfârșit, de ce au apărut luminile acelea pe care le-am 
văzut pe Întuneric! Poate descoperim alte lumi. 

— Da, începu Sherkaner, dar... Se opri, dintr-odată slăbit, ca și cum, 
reflectând la entuziasmul său, își aminti de toate obstacolele ridicate 
între vis și realitate. Dar... ăăă... tot mai trebuie să ne confruntăm cu 
Onorata Pedure și cu Frăția. 

Hrunkner se gândi la plimbarea lui prin pădurea din fundul 
craterului. Și mai trebuie să învăţăm să trăim pe Întuneric. 

Sherkaner se pomeni iar bătrân. Se întinse s-o mângâie pe Mobiy şi 
prinse lesa cu două mâini. 


— Da, mai sunt multe probleme. Ridică din umeri, conștientizându-și 
vârsta și distanța dintre vis și realitate. Dar nu pot face nimic pentru 
salvarea lumii până nu mă întorc la Princeton. În seara asta mi se iveşte 
cea mai bună ocazie să văd cum reacţionează păianjenii la Întuneric. Ce 
părere ai despre Prima Zi, Hrunk? 

Căzu brusc de sus, de pe culmile speranței, până la pământ, unde 
dădu peste limitele păianjenilor. 

— A fost... înfricoșător, Sherk. Am renunţat la reguli una câte una și 
am văzut ce a rămas aici, jos, în după-masa asta. Chiar dacă... chiar 
dacă o învingem pe Onorata Pedure, nu sunt sigur că ne vom alege cu 
ceva. 

Sherkaner îi oferi obișnuitul zâmbet larg. 

— Nu-i chiar așa de rău, Hrunk. Se ridică încet și Mobiy îl conduse la 
ușă. Majoritatea celor rămași în Calorica sunt niște boșorogi bogați și 
cam prostovani... risipa e de așteptat. Dar avem ceva de învăţat dacă-i 
studiem. Făcu semn către general. Mă duc să fac o plimbare în jurul 
peretelui, la fund, draga mea. Tinerii de acolo s-ar putea să aibă niște 
idei interesante. 

Smith se sculă de pe pernă și-o ocoli pe Mobiy ca să-și îmbrăţișeze 
soțul. 

— lei cu tine obișnuita echipă de securitate, da? Fără șmecherii? 

— Bineînţeles. 

Hrunkner avu impresia că Smith vorbea foarte serios, că, de 
doisprezece ani încoace, Sherkaner și copiii Underhill acceptau 
protecţia fără să protesteze. 

Uşile de jad se închiseră lin în spatele lui Sherkaner. Unnerby și 
Generalul rămaseră singuri. Smith se întoarse pe stinghia ei și liniştea se 
prelungi. Câţi ani trecuseră de când vorbise cu generalul altfel decât 
într-o cameră plină de militari? Schimbau frecvent mesaje electronice. 
Unnerby nu făcea parte oficial din personalul lui Smith, dar programul 
centralei nucleare era cel mai important aspect civil din planul 
generalului și el îi lua sfatul drept ordin, mergând din oraş în oraș, 
conform orarului ei, străduindu-se din toate puterile să construiască 
după indicaţiile specialiștilor ei şi să respecte termenele-limită, dar și 
să-i mulțumească pe contractori. În fiecare zi, vorbea la telefon cu 
subordonații ei. De câteva ori pe an, se întâlneau la ședințele cu 


personalul. 

După răpire... bariera dintre ei devenise un zid gros, de fortăreață. 
Bariera existase și înainte, se ridicase treptat, an după an, odată cu 
creșterea copiilor; dar, înainte de moartea Goknei, reușeau întotdeauna 
să treacă de ea. Acum nu-i venea deloc la îndemână să stea singur cu 
generalul. 

Liniştea se prelungea. Cei doi se priveau și se făceau că nu se văd. 
Aerul era stătut și rece, ca și cum încăperea n-ar fi fost aerisită demult. 
Hrunkner se obligă să admire mesele și dulapurile baroce, pictate în 
zeci de nuanţe lăcuite. Fiecare piesă de lemn arăta veche de câteva 
generaţii. Pernele şi țesătura lor brodată reflectau stilul pretenţios al 
Generației 58. Dar se vedea că în cameră lucra Sherk. Stinghia din 
dreapta lui stătea lângă o masă încărcată de aparate și hârtii. 

Recunoscu scrisul tremurat al lui Underhill într-un titlu: „Videomanţia 
pentru steganografia cu încărcătură de date.” 

Brusc, generalul sparse tăcerea apăsătoare. 

— Te-ai descurcat bine, sergent. 

Smith se ridică, traversă camera și se așeză pe stinghia din faţa 
biroului lui Sherk. 

— Ne-a scăpat pur și simplu descoperirea făcută de Frăţie. Şi n-am fi 
avut nicio idee dacă n-ai fi ridicat problema în fața lui Thract. 

— Rachner s-a ocupat de operaţiune, doamnă. E un ofițer priceput. 

— Da... M-aş bucura să-mi dai voie să urmăresc problema împreună 
cu el. 

— Sigur. 

Informaţii confidenţiale, bla, bla, bla. 

Iarăşi liniște, iarăși nimic de spus. Într-un sfârşit, Hrunkner arătă spre 
pernele caraghioase, dintre care cea mai mică valora cât salariul de 
sergent pe un an. În afară de biroul lui Sherk, nu se vedeau alte urme 
de-ale familiei Underhill acolo. 

— Nu veniţi des pe-aici, nu? 

— Nu, veni răspunsul imediat. Sherk a vrut să vadă cum trăiesc 
oamenii pe Întuneric și asta a fost cea mai bună ocazie, înainte de a ne 
retrage şi noi. În afară de asta, mi s-a părut un loc sigur pentru copiii 
noștri mai Mici. 

Îl privi provocator. 


Cum să facă să nu işte o ceartă? 

— Da, păi, mă bucur că i-aţi trimis acasă, în Princeton. Sunt... sunt 
copii buni, doamnă, dar ăsta nu-i un loc potrivit pentru ei. Am trăit cele 
mai tulburătoare senzații în fundul craterului. Păianjenii se temeau, ca 
aceia din poveștile cu cei care nu se pregătesc de venirea Întunericului 
și rămân singuri când se lasă. Nu au niciun scop, și Întunericul s-a lăsat. 

Smith se ridică mai sus pe stinghie. 

— Avem de înfrânt milioane de ani de evoluţie; uneori, e mai greu 
decât fizica nucleară și lupta cu Onorata Pedure. Dar lumea se va 
obișnui. 

Asta ar fi spus Sherkaner Underhill, zâmbind și nepăsător la agitația 
din jur. Dar Smith părea mai degrabă un soldat în tranșee, repetând 
asigurările date de Înaltul Comandament despre punctele slabe ale 
inamicului. Își aminti cu câtă atenţie trăsese jaluzelele la fiecare 
fereastră. 

— Vă simțţiţi la fel ca mine, nu? 

Pentru o clipă, crezu că generalul o să explodeze. Smith însă rămase 
tăcută. Într-un sfârşit, rosti: 

— Ai dreptate, sergent. Așa cum am spus, trebuie să ne luptăm cu 
instinctele. Scutură din umeri. Pe Sherkaner nu-l deranjează deloc. Sau, 
mai degrabă, ştie ce e teama și îl fascinează, e un alt mister 
extraordinar. În fiecare zi, coboară pe fundul craterului și-l studiază. Se 
amestecă printre oameni, cu gărzile de corp după el şi cu insecta- 
călăuză. Nu crezi până nu-l vezi. Ar fi stat acolo toată ziua dacă n-ai fi 
venit tu, cu misterul tău seducător. 

Unnerby zâmbi. 

— Ăsta-i Sherk. (Poate ăsta era un subiect sigur.) Aţi văzut cum s-a 
luminat când am vorbit despre „pulberea magică”? De-abia aştept să 
văd ce face cu ea. Ce se întâmplă când oferi un miracol unui făcător de 
miracole? 

Smith nu-și găsi cuvintele. 

— O să vedem ce e cu praful acela de rocă, fără îndoială. Până la 
urmă. Dar... fir-ar să fie, Hrunkner, meriți să știi și tu. Lucrezi cu 
Sherkaner de când te cunosc. Ai observat că i s-a agravat tremuratul? 
Adevărul e că nu îmbătrâneşte fără complicaţii, ca majoritatea celor din 
generaţia ta. 


— Am observat că e slăbit, dar uitaţi câte rezultate se obţin la 
Princeton. Muncește mai mult ca niciodată. 

— Da. Indirect. În timp, a strâns un număr tot mai mare de studenți 
geniali. Acum are cu sutele, împrăștiați în reţeaua informatică. 

— Dar lucrările alea de „Tom Lurksalot”? Am crezut că Sherk și 
studenții lui fac pe timizii. 

— Alea? Nu. Sunt numai studenții lui... care fac pe timizii. Se joacă 
anonim prin rețea; transformă asumarea meritelor într-o ghicitoare. E 
0... prostioară. 

Prostioară sau nu, era extrem de productivă. În ultimii câţiva ani, 
„Iom Lurksalot” venise cu niște realizări uluitoare în toate domeniile, de 
la nucleonică la informatică și standarde industriale. 

— E greu de crezut, spuse Hrunk. Astăzi mi s-a părut normal — mintal, 
vreau să zic. Ideile îi curgeau din gură cu repeziciunea obișnuită. 

Are idei trăsnite cu carul, când e în formă, îşi aminti el, zâmbind în 
barbă. Nestatornicie, numele tău e Underhill. 

Generalul oftă şi rosti cu glas moale, distant, de parcă vorbea despre 
un personaj dintr-o carte, nu despre drama ei personală: 

— Sherk a avut mii de idei trăsnite și sute de idei învingătoare. Dar... 
lucrurile s-au schimbat. Dragul meu soţ n-a mai venit cu nimic nou de 
trei ani. Se ocupă de videomanțţie acum, știai? E plin de entuziasmul de 
altădată, dar... 

Smith nu reuși să-și ducă fraza până la capăt. De patruzeci de ani, 
Victory Smith și Sherkaner Underhill formau o echipă. El venea cu o 
avalanșă de idei, iar ea le selecta pe cele mai bune și i le dădea înapoi. 
Sherk obișnuia să descrie procesul mai colorat, pe vremea când credea 
că inteligenţa artificială era un semn al viitorului: „Eu sunt generatorul 
de idei, iar Victory selectorul de pleavă; suntem o entitate mai 
inteligentă decât orice umblă pe zece picioare.” Cei doi transformaseră 
lumea. 

Acum... şi ce dacă echipa lor își pierduse jumătatea genială? 
Fantezia sclipitoare a lui Sherk îl menţinuse pe general pe drumul cel 
bun și invers. Fără Sherk, Victory rămânea cu bunurile ei cele mai 
preţioase: curajul, forța, persistenţa. Era destul? 

Victory nu mai spuse nimic o vreme. lar Hrunkner ar fi vrut să 


meargă la ea şi s-o cuprindă cu braţele pe după umeri, dar sergenții, 
chiar cei bătrâni, nu se purtau așa cu generalii. 

Trecuseră anii și pericolul crescuse. Mai implacabilă decât orice 
individ cunoscut de Pham, Anne Reynolt cerceta şi cerceta. Pe cât 
posibil, el evitase manipularea deviaţilor. Chiar aranjase ca operaţiunile 
lui să continue cât timp stătea în hibernoterapie; era riscant, dar evita 
corelaţiile evidente. Nu-i fusese de folos. Acum Reynolt avea bănuieli 
serioase. Detectorii lui Pham îi arătau că cercetările ei se intensificau și 
se apropiau de un singur suspect, cel mai probabil, Pham Nuwen. Anne 
trebuia eliminată. Ziua de vizitare pentru noul „birou” al lui Nau putea fi 
cel mai nimerit prilej. 

North Paw era numele ales de Tomas Nau. Lumea - mai ales acei 
Qeng Ho care îl construiseră — îi spunea Parcul Lacului. Toate 
persoanele de gardă aveau ocazia să vadă rezultatul final. 

Ultimii oameni din mulţime încă își făceau loc înăuntru când Nau 
apăru pe terasa cabanei sale de lemn. Purta o jachetă lucioasă și 
pantaloni verzi presurizați. 

— 'Ţineţi-vă picioarele pe pământ. Qiwi a mea a inventat o etichetă cu 
totul deosebită pentru North Paw. 

Zâmbi și mulțimea hohoti. Pe Diamantul Unu, gravitația era mai mult 
o sugestie decât o lege a fizicii. „Pământul” din jurul cabanei era pâslă 
fixatoare cu textură prelucrată. Deci toți umblau cu picioarele pe 
pământ, dar ideea de verticalitate nu era decât un consens vag. Lângă 
Nau, pe terasă, Qiwi chicotea văzând cum sutele de oameni din fața lor 
se clătinau la stânga și la dreapta ca beţivii. O pisicuţă cu blană neagră 
stătea încolăcită pe bluza ei de dantelă. 

Nau ridică mâinile. 

— Dragii mei, prietenii mei. În această după-amiază, vă rog să vă 
bucuraţi şi să admiraţi ceea ce aţi construit aici. Gândiţi-vă. Acum 
treizeci şi opt de ani, eram gata să ne distrugem prin luptă și trădare. 
Pentru unii dintre voi, nu e un timp îndelungat, doar zece sau 
doisprezece ani de gardă. Mai ţineţi minte că atunci v-am spus că 
vremurile seamănă cu Anii Flagelului de pe Balacrea. Ne-am distrus 


majoritatea resurselor cu care am venit aici, ne-am distrus capacitatea 
de a călători prin spaţiu. Pentru a supravieţui, am spus atunci, trebuie să 
lăsăm la o parte animozităţile și să muncim împreună, indiferent de 
istoriile noastre diferite... Ei, dragi prieteni, așa am făcut. Nu am scăpat 
de pericolul fizic; destinul nostru încă depinde de păianjeni. Dar uitaţi- 
vă în jur și veţi vedea că ne-am vindecat. Voi aţi construit acest parc din 
piatră seacă, aer şi zăpadă. North Paw - Parcul Lacului — nu e mare, dar 
e o operă de artă. Priviţi-l. Întrece orice produs creat de civilizaţie. Sunt 
mândru de voi. 

Nau întinse mâna și-o cuprinse pe Qiwi pe după umeri; pisica se 
mută în curbura cotului ei. Cândva, relaţia dintre Nau și Lisolet fusese 
un zvon scârbos. Acum Pham văzu oamenii zâmbind la vederea lor. 

— Este mai mult decât un parc, mai mult decât sanctuarul unui 
comandor. Ceea ce vedeţi aici este dovada noutăţii din univers, o 
îmbinare a tot ce au mai bun de oferit Qeng Ho și emergenții. 
Persoanele focalizate emergente - Pham sesiză că tot nu le spunea 
sclavi pe faţă — au elaborat planul detaliat al parcului. Comerţul și 
activităţile individuale Qeng Ho l-au transformat în realitate. lar eu, 
personal, am învățat ceva: pe Balacrea, Frenk şi Gaspr, noi, comandorii, 
conducem pentru binele comunităţii, dar o facem prin îndrumare 
personală și, deseori, prin forța legii. Aici, lucrând cu voi, foști Qeng Ho, 
am descoperit o altă cale. Ştiu că munca la parcul meu s-a realizat ca 
răsplată pentru biletul acela roz de plată pe care l-aţi ascuns de mine 
atâta vreme. 

Ridică mâna şi câteva bilete fiuturară în aer. Râsete străbătură din 
nou mulțimea. 

— Aşadar, gândiţi-vă ce pot realiza îndrumările comandorului 
combinate cu eficiența Qeng Ho, odată ce ne-am încheiat misiunea. 

Se înclină în fața aplauzelor entuziaste. Qiwi se strecură în faţa lui, ca 
să stea la balustradă, și aplauzele se înteţiră. Pisica, sătulă în sfârșit de 
vacarm şi de ghionturi, sări din brațele lui Qiwi şi plonjă în aer, spre 
mulțime. Desfăcu aripi neîmblănite și-și încetini zborul ascendent, apoi 
se întoarse înapoi şi zbură în cerc deasupra stăpânei. 

— Luaţi aminte, se adresă Qiwi mulțimii, Miraow are voie să zboare 
aici. Dar are aripi! Pisica se prefăcu că plonjează spre ea, apoi zbură în 
pădurea care creștea pe terenul cabanei lui Nau. Acum vă invit în aripa 


laterală a casei comandorului, pentru gustări. 

Unii vizitatori erau deja acolo. Ceilalţi se târau spre mesele 
demontabile care se înclinau ușor în jos, aparent fiind încărcate de 
mâncare. Pham se lăsă purtat de mulțime, salutând pe oricine voia să 
stea de vorbă cu el. Era important să știe cât mai mulţi că era prezent 
aici. Între timp, spionii din spatele ochilor săi îi construiau imaginea 
tactică a parcului și a pădurii. 

La masă apăreau contradicții culturale, dar barul lui Benny stabilise 
deja o etichetă pentru a merge după mâncare. În câteva momente, 
majoritatea oamenilor își umpluseră containerele și sticlele cu gustări şi 
se răspândiseră în aer liber. Pham se duse în spatele lui Benny și-i trase 
una peste spate. 

— Benny! Mâncarea e bună! Dar credeam că tu vei fi furnizorul... 

Benny înghiţi în sec, tușind. 

— Normal că e bună. Şi normal că eu sunt furnizorul... și Gonle. 
Mişcă din cap spre fosta funcționară de la intendenţă de lângă el. De 
fapt, tatăl lui Qiwi a cultivat noutăţi găsite în biblioteci. Le avem de 
jumătate de an, dar le-am ţinut pentru petrecere. 

Pham se dădu mare: 

— Eu am muncit în exterior. Cineva trebuia să supravegheze forarea 
suplimentară și apa topită pentru lacul comandorului. 

Gonle Fong afișă zâmbetul ei de mercenar. Mai mult decât oricare 
Qeng Ho -— într-un fel, mai mult decât Qiwi - Fong înghiţea minciuna 
despre „viziunea comună” a lui Nau. 

— Toată lumea s-a ales cu ceva din asta. Comandorul îmi susține 
oficial fermele acum. Și am automate adevărate. 

— Sunt mai bune decât o tastatură? o întrebă Pham viclean. 

— Poţi să fii convins. lar astăzi, răspund de servicii. 

Fong ridică mâna teatral şi o tavă cu mâncare pluti cuminte deasupra 
lor. Se roti sub degetele ei şi ţopăi ascultătoare când ea luă algele 
condimentate. Apoi se deplasă în dreptul lui Benny şi pe urmă al lui 
Pham. Spionii minusculi ai acestuia studiară tava din toate direcţiile. Se 
deplasa pe mici jeturi de gaz, fără zgomot. Un ansamblu simplu, dar 
grațios și inteligent. Benny observă și el același lucru: 

— E comandată de o persoană focalizată? întrebă el trist. 

— Păi... da. Comandorul a considerat că merită, având în vedere 


evenimentul. 

Pham cercetă și tăvile celelalte. Baleiau în cercuri largi, de pe mese 
cu mâncare, alegând numai musafirii neserviți. Deșteaptă chestie. 
Sclavii erau ascunși și lumea putea pretinde ceea ce declara Nau 
deseori: focalizarea a ridicat civilizaţia la un nivel superior. Dar Nau are 
dreptate! Naiba să-l ia. 

Pham îi adresă lui Gonle un comentariu potrivit de sarcastic, cuvinte 
care arătau că „boşorogul Trinli” era foarte impresionat, dar se 
încăpăţâna să n-o recunoască. leşi din mijlocul mulţimii, aparent 
preocupat de mâncare. Hm... Ritser Brughel era în hibernoterapie 
tocmai acum — încă o mișcare deşteaptă de-a lui Nau. Mulţi oameni 
acceptau o parte din „viziunea” lui Nau, dar Ritser Brughel îi demoraliza 
şi pe cei absolut convinși de ea. Dar dacă Brughel nu era de gardă, iar 
Nau și Reynolt puseseră deviații robotizaţi să facă pe chelnerii... lui 
Pham i se oferea un prilej mai bun decât sperase. Dar unde-i Reynolt? 
Femeia putea fi extrem de greu de localizat; uneori dispărea de pe lista 
de monitorizare a lui Brughel kilosecunde întregi. Pham își concentră 
atenţia pe împrejurimi. Milioane de particule erau împrăștiate prin parc. 
Cele care stabilizau lacul şi operau ventilatoarele erau ocupate, dar tot 
rămânea o imensă putere de procesare. Nu avea cum să manipuleze 
toate perspectivele și imaginile. În vreme ce mintea lui se plimba înainte 
şi înapoi prin parc, constată că se clatină. A, acolo! Nu vedea bine, dar 
înăuntrul cabanei lui Nau întrezări părul roșcat al lui Reynolt și pielea ei 
rozalie. Aşa cum era de așteptat, femeia nu lua parte la festivități. Stătea 
cocoşată deasupra unui pad de date emergent, cu ochii ascunși sub 
vizorul negru. Arăta la fel ca întotdeauna, încordată, agitată, 
întotdeauna gata să facă o descoperire cumplită. Și, probabil, așa și e. 

Cineva îl pocni peste umăr, la fel de tare cum îl pocnise el pe Benny 
mai înainte. 

— Pham, amice, ce părere ai? 

Pham șterse imaginile interioare și se uită la atacator. Trud Silipan se 
ferchezuise pentru petrecere. Nu mai văzuse uniformă ca a lui, decât 
poate la evenimente istorice emergente: mătase albastră, cu franjuri și 
volănașe, imitând niște zdrenţe pătate. Era uniforma Primilor Urmași, îi 
spusese Trud cândva. Pham își manifestă uimirea voit exagerat: 

— Ce părere am despre ce? Uniforma sau spectacolul? 


— Spectacolul, spectacolul! Sunt în uniformă numai pentru că e un 
eveniment major. Ai auzit discursul comandorului. Dă-i drumul, mai 
uită-te în jur. Admiră Parcul Lacului și spune-mi ce crezi. 

Imaginile interioare i-l arătară lui Pham pe Ezr Vinh apropiindu-se de 
ei din spate. Drace! 

— Păi... 

— Da, ce părere ai, militar Trinli? 

Vinh avansă până ajunse cu faţa la ei. Se uită o clipă direct în ochii 
lui Pham. 

— Dintre toți Qeng Ho de aici, tu ești cel mai în vârstă și ai călătorit 
cel mai mult. Dintre noi, ai cea mai vastă experienţă. Cum e North Paw 
în comparaţie cu parcurile grandioase Qeng Ho? 

Vinh dădu vorbelor sale un sens dublu care-i scăpă lui Trud Silipan, 
dar Pham simţi că-l arde furia. Și din cauza ta trebuie s-o omor pe Reynolt, 
ticălos mic. Poveştile „adevărate” ale lui Nau îl afectaseră pe băiat. De 
cel puţin un an, era clar că deslușise tâlcul celor petrecute la Brisgo 
Gap. Și își dădea seama ce urmărea Pham cu focalizarea. Îi tot cerea 
garanții și asigurări care ţinteau clar anumite aspecte. 

Localizatoarele pictară imagini fals colorate pe faţa lui Ezr Vinh, 
indicară tensiunea și temperatura pielii; Oare dacă un spion inteligent se 
uita la aceste imagini își dădea seama că băiatul se juca? Poate. Ura lui 
față de Nau și Brughel era încă mai puternică decât sentimentele 
împotriva lui Pham Nuwen; Pham îl mai putea folosi. Dar se dovedea 
încă o dată un motiv s-o îndepărteze pe Reynolt. 

Gândurile îi trecură lui Pham prin minte chiar în timp ce scotea un 
rânjet infatuat. 

— Dacă priveşti lucrurile din punctul ăsta de vedere, spuse el, ai 
perfectă dreptate, băiete. Învăţatul din cărți nu se compară cu a călători 
ani-lumină și a vedea cu propriii ochi. 

Întoarse capul și se uită în josul cărării, dincolo de cabană, spre locul 
de ancorare şi lac. Prefă-te că gândești profund. Petrecuse megasecunde 
la rând colindând invizibil prin parcul ăsta; ar fi trebuit să-i vină uşor să- 
și joace rolul. Însă așa cum stătea acolo, auzea vântul cum bate dinspre 
copaci. Era umed, puţin rece şi aducea un miros zăbovitor, care amintea 
de o mie de kilometri de pădure întinsă în spatele lui. Soarele se ivi 
călduţ printre grămezile de nori înalți. Şi el era artificial. Cel adevărat nu 


strălucea nici cât o lună normală. Dar sistemele de iluminare înglobate 
în cerul de diamant imitau orice efect vizual. Numai curcubeiele 
estompate şi tremurate care se arcuiau în depărtare sugerau 
artificialitatea... 

La poala dealului se întindea lacul. Triumful lui Qiwi. Apa era reală, 
adâncă de treizeci de metri pe alocuri. Reţeaua de servovalve și 
localizatoare a lui Qiwi îl stabiliza, suprafața netedă reflectând norii și 
albastrul de deasupra. Cabana comandorului se înălța deasupra 
amarajului de la capătul unui golf care se extindea. La câţiva kilometri 
distanţă — de fapt, la nici două sute de metri — din ceaţă se ridicau două 
insule stâncoase care păzeau malul opus. 

Era un loc splendid, binecuvântat de Dumnezeu. 

— E un tresartnis, spuse Pham, dar rosti cuvântul ca pe-o insultă. 

Silipan se încruntă. 

— Ce... 

— E în jargonul peisagiștilor. Înseamnă... 

— A, da. Am mai auzit termenul: un parc sau un bonzai care tinde 
spre dimensiuni maxime. Trud pufăi, defensiv. Păi, chiar e imens; 
comandorul a insistat. Priviţi! Un parc enorm, cu microgravitaţie, care 
imită perfect o suprafață planetară. Încalcă multe reguli estetice, dar a 
ști când să încalce regulile e marca unui adevărat comandor. 

Pham scutură din umeri și continuă să mestece gustările lui Gonle. 
Se răsuci alene şi se uită la pădure. Creasta dealului se potrivea cu 
peretele peşterii, un truc standard al peisagiștilor. Copacii aveau zece 
sau douăzeci de metri, mușchiul închis scânteind rece pe trunchiuri. Îi 
crescuse Ali Lin pe sârmă, în corturi-incubatoare, pe suprafața 
Diamantului Unu. Anul trecut fuseseră niște puieţi de trei centimetri. 
Azi, graţie mâinilor magice ale lui Ali, păreau bătrâni de câteva secole. 
Pe ici, pe colo, printre nuanțele de albastru și verde, zăreai cenușiul 
buștenilor putrezi din generaţiile de păduri mai „bătrâne'. Existau 
peisagiști care atingeau perfecțiunea dintr-un singur unghi de vedere. 
Dar ochii ascunși ai lui Pham cercetau pădurea din toate direcţiile. 
Parcul comandorului era perfect la toate nivelurile. Fiecare metru cub 
reflecta desăvârşirea celor mai reușite bonzaiuri de pe Namgem. 

— Deci, spuse Silipan, vezi că am motive să fiu mândru! Viziunea a 
fost a comandorului Nau, dar eu am lucrat la automatele care au ghidat 


implementarea. 

Pham simţi cum crește furia în Ezr Vinh. Fără îndoială că și-o putea 
reţine, dar un spion abil ar sesiza-o imediat. Îl împunse discret în umăr 
și începu să râdă răgușit, în stilul arhicunoscut Trinli. 

— Ai auzit, Ezr? Trud, vrei să zici că focalizaţii pe care îi supraveghezi 
au lucrat la automate. 

„Supraveghezi” era prea mult spus. Silipan era mai degrabă un 
îngrijitor, dar cuvântul ar fi fost o insultă de neiertat pentru el. 

— Păi, da, deviații. Nu așa am zis? 

Rita Liao venea spre ei, părăsind mulțimea din jurul meselor. Căra 
mâncare pentru două persoane. 

— L-a văzut careva pe Jau? Locul ăsta e atât de mare, că oricine se 
pierde în el. 

— Nu l-am văzut, îi răspunse Pham. 

— Tehnicianul de zbor? Cred că s-a dus în partea opusă a cabanei, 
spuse un emergent al cărui nume Pham nu-l știa. 

Nau și Qiwi aranjaseră o intersectare a gărzilor pentru petrecerea cu 
ușile deschise, așa că mai vedeai și fețe străine. 

— Rahat. Ar trebui să sar în tavan și să arunc o privire. 

Dar, și în aceste circumstanţe mai puţin stricte, Rita Liao se dovedi o 
adevărată Adeptă a Emergenţei. Rămase cu picioarele lipite de solul 
care te trăgea în jos și se întoarse ca să studieze mulțimea. 

— Qiwi! strigă ea. Nu l-ai văzut pe Jau al meu? 

Qiwi părăsi grupul din jurul lui Tomas Nau și-și târî picioarele pe 
aleea care ducea spre ei. 

— Ba da. 

Pham văzu că Ezr se retrage și pleacă spre alt grup. 

— Jau n-a crezut că debarcaderul e real, așa că i-am propus să 
meargă și să vadă cu ochii lui. 

— E real? Şi barca? 

— Sigur. Veniţi jos. O să vă arăt. 

Cei cinci porniră pe alee. Silipan mergea ţanţoș în oalele de mătase, 
făcând semne celorlalți. 

— la uitaţi ce-am făcut aici! 

Pham își puse localizatoarele interioare să studieze stâncile din jurul 
debarcaderului, tufișurile care se aplecau spre apă. Vegetaţia 


balacreană era frumoasă într-un fel care se potrivea cu aerul rece. 
Intrarea în tunelul cu utilități era ascunsă în stânca din spatele frunzelor 
albastre-verzui. Aceasta ar putea fi cea mai mare șansă a mea. Pham se 
duse la Qiwi și-i puse întrebări care să amintească de prezenţa lui mai 
târziu. 

— Chiar poţi să navighezi cu ea? 

— Vezi și singur. 

Rita Liao se zgribuli prea sonor. 

— E destul de frig ca să fie real. E frumos la North Paw, dar nu poți 
să-ți reglezi aparatele pe tropice? 

— Nu, răspunse Silipan. Se grăbi să meargă în faţa lor și să le ţină o 
prelegere. E prea real pentru așa ceva. Ali Lin a urmărit tocmai 
realismul și detaliul. 

Acum, că se afla și Qiwi printre ei, vorbea despre deviaţi ca despre 
fiinţe umane. 

Aleea cotea şi se întorcea înapoi — curbe realiste care îi conduseră pe 
fața stâncoasă a peretelui portului. Majoritatea invitaţilor îi urmară, 
curioși să vadă locul de ancoraj. 

— Apa arată extrem de netedă, comentă cineva. 

— Da, spuse Qiwi. Cel mai greu e să obţii valuri. Se ocupă de asta 
niște prieteni de-ai tatălui meu. Dacă putem forma suprafaţa apei la 
scară redusă și în timp, şi... 

Se auzi un hohot de râs când trei pisoi înaripaţi zburară iute deasupra 
capetelor. Felinele atinseră apa razant, apoi ţâșniră spre cer ca niște 
rachete gata de atac. 

— Pun rămășag că nu au din astea la adevăratul North Paw! 

Qiwi râse. 

— Nu au. Aceasta e contribuţia mea! Îi zâmbi lui Pham. Mai ţii minte 
pisoii pe care-i aveam în habitatul din pre-Zbor? Când eram mică... Se 
uită în jur, căutând o anumită față printre celelalte. Când eram mică, am 
primit unul drept animal de companie. 

Tot mai trăia în ea fetița care-și amintea alte vremuri. Pham ignoră 
nostalgia din glasul ei. Vorbi de sus, cu superioritate: 

— Pisoii zburători n-au nicio semnificaţie reală. Dacă ai fi vrut un 
simbol grăitor, ar fi trebuit să produci niște porci zburători. 

— Porci? Trud se împiedică, mai-mai să cadă. A, da, „nobilul porc 


zburător”. 

— Da, spiritul programării. Toate habitatele măreţe au porci zburători. 

— Da, sigur... Numai să-mi dai o umbrelă! Scutură din cap și auzi 
râsete în spate. Mitul porcilor zburători n-a prins niciodată pe Balacrea. 

Qiwi zâmbi la micul joc de teatru. 

— Poate ar trebui... Nu cred că aş putea convinge pisoii să 
scormonească prin gunoaiele plutitoare. 

În mai puţin de două sute de secunde, mulțimea se aliniase pe 
marginea apei. Pham se depărtă de Qiwi, Trud şi Rita. Se mișca de 
parcă urmărea locul din care se vedea cel mai bine. De fapt, se apropia 
de ascunzișul frunzelor albastre-verzui. Cu puţin noroc, oamenii vor 
avea parte de agitaţie în următoarele minute. Precis o să cadă unul mai 
prostănac. Începu o ultimă sesiune de baleiere în reţeaua 
localizatoarelor... 


Rita Liao nu era prostănacă, dar, văzând unde era Jau Xin, se pierdu 
cu firea. 

— Jau, ce naiba faci... 

Dădu tava cu mâncare și băutură cuiva din spatele ei și o luă la 
goană pe debarcader. Barca alunecase liberă și plutea lin în golf. Şi 
ambarcaţiunea era tot din lemn închis la culoare, ca debarcaderul și 
cabana, dar lemnul ei era gudronat deasupra liniei de plutire, lăcuit și 
pictat pe copastie și la prova. Pe singurul catarg flutura o pânză 
balacreană. Jau Xin râdea către mulţime din mijlocul bărcii. 

— Jau Xin, vino imediat înapoi! E barca lui Nau. O să... 

Rita începu să fugă în josul debarcaderului. Îşi dădu seama de 
greșeală și încercă să se oprească. Când picioarele ei nu mai atinseră 
solul, se deplasa cu câţiva centimetri pe secundă. Se depărtă de 
platformă plutind şi se răsuci, stânjenită și furioasă foc. Dacă nu o 
prindea nimeni, ar fi plutit deasupra capului soțului ei aventurier și s-ar 
fi trezit în lac peste câteva sute de secunde. 


E timpul să trec la acţiune. Programele lui îi spuneau că nimeni din 
mulțime nu se uita la el. Sondările în securitatea lui Nau arătau că 
niciun spion nu era cu ochii pe el în clipa respectivă şi o zări scurt pe 
Reynolt trudind în continuare la cine știe ce sarcină apăsătoare în 


cabană. Anulă localizatoarele o secundă și păși printre frunze. Numai 
puţin să „maseze” înregistrarea digitală și va dovedi că a fost acolo tot 
timpul. Îşi putea termina treaba și reveni fără să fie observat. Era 
extrem de periculos, chiar dacă spionii lui Brughel nu intrau în alertă. 
Dar uciderea lui Reynolt e necesară. 

Pham pipăi cu degetul suprafața stâncii, încetinit din cauză că trebuia 
să se ascundă în spatele tufelor. Măiestria lui Lin triumfa și acolo. 
Stânca ar fi putut fi diamant brut, dar Ali adusese roci din grămezile de 
minerale de pe suprafaţa conglomeratului din L1. Erau decolorate, ca 
roase de infiltraţii o mie de ani. Roca era artă în acuarelă, la fel de bine 
realizată ca operele pictate pe hârtie sau digitale. Ali Lin fusese un 
peisagist de primă clasă înainte de expediţia spre Fluctuantă. Exact din 
acest motiv fusese ales de Sammy Park. Dar, de când îl focalizaseră, se 
perfecţionase, ajunsese la gradul de desăvârșire al unui om concentrat 
pe o singură dragoste. Ceea ce creaseră el și prietenii săi era subtil şi 
profund... și dovedea, mai mult decât orice altceva, forța pe care o 
dădea focalizarea culturii care o deţinea. E just să utilizezi focalizarea. 

Mai erau câţiva metri de urcat până la intrarea în tunel. Pham reperă 
șase localizatoare în dreptul ei, redând contururile ușii. 

O fracțiune din atenţia lui zbură spre mulțime. Nimeni nu se uita în 
direcţia lui. Petrecăreţii mai sprinteni se cățăraseră pe debarcader și 
formaseră un lanţ viu care se întindea la șase sau șapte metri în aer, un 
spectacol de acrobație umană. Bărbaţii și femeile erau orientați în zeci 
de direcţii, poziţia imponderabilă clasică într-o asemenea activitate. 
Alunga iluzia de adâncime și unii emergenţi întoarseră capetele, 
gemând. Una era să-ți imaginezi apa netedă și joasă și alta era s-o vezi 
dintr-odată ca pe-o stâncă sau un tavan. Te apuca imediat greaţa. 

Dar cel din vârful lanţului întinse mâna și apucă glezna Ritei. Lanţul 
se retrase și-o aduse pe sol. Pham bătu în palmă și auzi discuţiile de la 
faţa locului. Jau Xin începea să se rușineze. Își ceru scuze de la soţie. 

— Dar Qiwi a zis că se poate. Şi, nu uita, sunt pilot. 

— Şef de piloţi, Jau. Nu-i același lucru. 

— Dar aproape. Sunt în stare să fac niște lucruri cum trebuie, fără să 
mă corecteze un deviat. 

Jau se așeză în dreptul catargului. Ciupi puţin pânza. Barca porni în 
jurul debarcaderului. Stătea dreaptă pe apă; probabil că absorbţia o 


menținea la suprafaţă. Însă dâra din spatele ei se ridică la jumătate de 
metru, răsucindu-se și împletindu-se, așa cum face apa din cauza 
tensiunii superficiale. Mulțimea aplaudă — inclusiv Rita — și Jau învârti 
barca, încercând s-o aducă înapoi la locul de ancoraj. 

Pham se lipi de intrarea în tunel. Localizatoarele lui deschiseseră 
deja trapa. În parc, doamne-ajută, totul putea fi controlat de 
localizatoare. Uşa se deschise fără zgomot. După ce trecu prin ea, o 
închise la loc fără probleme. 

Avea la dispoziție aproximativ două sute de secunde. 

Avansă rapid prin tunelul îngust. Aici nu existau iluzii. Pereţii erau din 
cristalul curat al Diamantului Unu. Grăbi ritmul. Hărțile care i se 
desfășurau înaintea ochilor îi confirmau cele văzute anterior. Tomas 
Nau voia ca Parcul Lacului să fie sediul lui principal; după această 
petrecere, vizitele străinilor aveau să fie strict limitate. Comandorul 
folosise ultimele excavatoare termice ca să taie aceste tuneluri înguste. 
Mulțumită lor, avea acces direct la resursele vitale de pe Hammerfest. 

Spionii minusculi ai lui Pham îi arătară că mai avea treizeci de metri 
până la noua intrare în clinica focalizaţilor. Nau și Reynolt erau la 
petrecere. Tehnicienii RMN, tot acolo sau în hibernoterapie. Va avea 
destul timp pentru sabotaj în clinică. Pham se răsuci cu capul înainte și 
se opri proptindu-se cu mâinile de perete. 

Sabotaj? Fii sincer. Crimă. Nu, o execuţie. Sau o acțiune mortală asupra 
inamicului. Pham omorâse destui în bătălii, și nu întotdeauna pentru că 
se ciocnise cu alte nave. Nici acum nu e altfel. Și ce dacă Reynolt era un 
robot focalizat, sclava lui Nau? Cândva, răul din ea se manifestase 
intenționat. Pham aflase destule despre clica Xevalle ca să știe că nu cei 
care îi veniseră de hac inventaseră poveşti pe seama ticăloșiilor ei. 
Cândva, Anne fusese ca Ritser Brughel, deși mai eficientă, fără îndoială. 
Aparent, cei doi puteau fi gemeni: piele palidă, păr roşu, ochi reci, 
săgetători. Pham încercă să le surprindă chipurile și să le amplifice în 
minte. Într-o zi, va răsturna regimul Nau/Brughel. Într-o zi, Pham va 
invada Mâna Invizibilă şi va pune capăt ororilor lui Brughel. Ceea ce îi fac 
eu lui Anne tot oroare se numește. 

Pham realiză că plutea în fața intrării clinicii, cu degetele pregătite să 
tasteze. Cât timp am pierdut? Cronometrul de la marginea vizorului 
arătă două secunde irosite. 


Tastă nervos cu degetele. Uşa se deschise şi el intră în camera 
liniștită. Clinica era foarte bine luminată, dar el nu mai văzu nimic. Se 
mișcă prudent, ca şi cum ar fi orbit dintr-odată. Imaginile reveneau 
treptat, cu ajutorul localizatoarelor din tunel și al celor pe care le 
scutură de pe haine, răspândite în jur. Merse repede la masa de 
comandă RMN, încercând să ignore absenţa imaginilor din colțuri și 
spaţiile moarte. Clinica era unul dintre locurile în care localizatoarele nu 
supravieţuiau prea mult. Când se activau magneţii cei mari, prăjeau 
partea electronică din ele. Trud începuse să le aspire pe toate, periodic, 
după ce o particulă accelerată de magneţi îi crestase urechea. 

Dar Pham Nuwen nu avea de gând să acţioneze magneţii, iar spionii 
lui vor supraviețui și-și vor face treaba cât îşi va instala el capcana. Se 
plimbă prin încăpere, inventariind rapid echipamentul. Ca de obicei, 
clinica era un labirint de cabine ordonate. Comunicarea prin radio nu 
era o opţiune. Cabluri optice și legături laser scurte conectau 
automatele la magneţi. Cabluri supraconductoare șerpuiau în zone pe 
care nu le vedea încă. Ah! Localizatoarele plutiră lângă cabina 
controlerelor. Arăta exact cum o lăsase Trud când fusese aici ultima 
dată. În fiecare gardă, Pham petrecea multe kilosecunde cu Trud, în 
clinică. Nu se arătase niciodată interesat de cum funcţionează 
echipamentele de focalizare, dar lui Trud îi plăcea să se laude şi Pham 
afla tot mai multe. 

Focalizarea putea omori cu ușurință. Pham pluti deasupra bobinelor 
de aliniere. Pe interior, unitatea RMN nu avea nici cincizeci de 
centimetri în lăţime, nu era destul de mare să scaneze tot corpul. Dar 
era concepută numai pentru cap și nu se limita la redarea de imagini. 
Grupul de modulatori de înaltă frecvență făcea ca unitatea să se 
deosebească de obișnuitele generatoare de imagini. Prin comanda 
programelor — programe de care se ocupa Anne Reynolt, deși Trud 
susținea altceva — modulatorii reglau şi stimulau virusul din capul 
persoanei focalizate. Secreţia de substanţe psihoactive putea fi dirijată 
milimetru cub cu milimetru cub. Chiar dacă reglarea era perfectă, tot 
trebuia reluată la câteva megasecunde, altfel deviatul devenea catatonic 
sau hiperactiv. Micile erori cauzau disfuncţii — cam un sfert din ce făcea 
Trud trebuia refăcut. Cele moderate distrugeau memoria. Cele grave 
provocau atacuri masive şi victima murea chiar mai rapid decât Xopi 


Reung. 

Pe Anne Reynolt o aștepta un astfel de atac cerebral când îi venea 
rândul să se regleze. 

Lipsise din Parcul Lacului aproximativ o sută de secunde. Jau Xin 
plimba grupuri mici cu barca. În sfârșit, cineva căzuse în apă. Foarte 
bine. Mai câştig timp. 

Pham scoase capacul  controlerului.  Văzu interfețele 
supraconductoarelor. Se defectau rareori, dar fără avertizare. Slăbeşte 
comutatorul, reglează programele s-o recunoască pe Reynolt data 
viitoare când folosește aparatul pentru ea... 

De când intrase în clinică, localizatoarele active pe care le adusese 
cu el se împrăștiaseră prin ea. Pham avea impresia că se răspândesc tot 
mai departe în beznă, dezvăluind treptat interiorul. Setase imaginile la 
prioritate redusă ca să vadă bine comutatoarele supraconductoarelor, 
ca şi cum s-ar fi uitat la ele cu microscopul. 

O umbră de mișcare. Întrezări un crac de pantalon într-una dintre 
imaginile din fundal. Cineva se ascundea în golul din spatele cabinelor. 
Pham se orientă după localizatoare şi plonjă spre spaţiul liber de 
deasupra lor. 

— Opreşte-te și nu mișca! 

O voce de femeie. 

Anne Reynolt se ridică dintre cabine. Nu avea cum să ajungă la ea. 
Îndreptă spre el un indicator, ca și cum ar fi fost o armă. 

Reynolt se echilibră proptindu-se de tavan și flutură indicatorul spre 
el. 

— Mişcă o mână după alta și treci la perete. 

Preţ de-o clipă, Pham cochetă cu gândul unui atac frontal. 
Indicatorul nu era neapărat o armă, dar, chiar dacă ghida un tun, ce mai 
conta? Jocul se încheiase. Singura opţiune era violența rapidă și 
copleșitoare, aici și cu localizatoarele de pe Hammerfest. Poate că nu... 
Supus, se retrase la perete. 

Reynolt ieşi din spatele cabinelor. Piciorul i se agăţă de un obstacol 
din perete. Indicatorul nici nu mișcă. 

— Deci, domnule Pham Trinli. Mă bucur că aflu adevărul, până la 
urmă. 

Cu mâna liberă, își dădu la o parte părul de pe față. Vizorul era 


degajat și vedea bine cu ambii ochi. Se purta ciudat. Era palidă și 
distantă, ca de obicei, dar, în loc de nerăbdare și pasivitate, pe chipul 
său se citeau triumf și aroganță conștientă. Şi... un zâmbet vag, dar un 
zâmbet. 

— M-ai lucrat pe la spate, Anne, nu-i așa? 

Aruncă o privire, una mai lungă, în cabana lui Nau, la ceea ce 
crezuse că era Anne Reynolt. În realitate, se uita la un tapet aruncat la 
întâmplare pe un pat. Femeia orbise ochii care se puteau apropia foarte 
mult și-l păcălise cu o imagine. 

Anne încuviinţă. 

— Da, deși n-am știut că erai tu. Mi-am dat seama de multă vreme că 
cineva îmi manipula sistemele. La început, l-am bănuit pe Ritser sau pe 
Kal Omo că face jocuri politice. 'Tu erai varianta din exterior, tipul care 
se afla prea des în mijlocul lucrurilor. Mai întâi ai fost un prost bătrân, 
apoi un bătrân proprietar de sclavi care făcea pe prostul. Acum văd că 
ești mult mai mult, domnule Trinli. Chiar ai crezut că poți păcăli la 
nesfârșit sistemele comandorului? 

— Am... 

Vederea lui Pham ieşi din cameră și se opri în Parcul Lacului. 
Petrecerea continua. Tomas Nau și Qiwi urcaseră și ei în barcă. Pham 
mări chipul lui Nau: nu purta vizor. Nu supraveghea o ambuscadă. Nu 
ştie! 

— Mi-a fost foarte teamă că nu voi putea trișa sistemele... mai ales pe 
tine, la nesfârșit. 

Reynolt încuviinţă. 

— Am bănuit că oricine era mă urmărea pe mine. Eu sunt 
componenta critică. Aruncă o privire la cutia controlerului, descoperită. 
Ai ştiut că urma să mă reglez în megasecunda următoare, nu? 

— Da. 

Și ai mare nevoie sa fii reglată. Lui Pham i se trezi speranţa. Femeia se 
purta ca un personaj dintr-un roman de aventuri prost. Nu-i spusese 
şefului ce punea la cale. Probabil nu avea niciun plan de rezervă. lar 
acum stătea aici și plutea, și vorbea! 'Ţine-o de vorbă. 

— Mi-am zis că aş putea slăbi comutatoarele SC. Când foloseai 
unitatea, s-ar fi blocat şi... 

— Şi mi-ar fi explodat capilarele? Foarte crud, mortal de-a dreptul, 


domnule Trinli. Dar nu ești suficient de inteligent ca să încerci 
reprogramarea reală, nu-i așa? 

— Nu. Cât de decalibrată e? Țintește la sentimente. În plus, te voiam 
moartă. Tu, Nau și Brughel sunteţi singurii monștri de aici. 
Deocamdată, ești singura la care pot ajunge. 

Zâmbetul lui Anne se lăți. 

— Eşti nebun. 

— Nu, tu ești nebună. Odinioară, ai fost și tu comandor, ca ei. Necazul 
e că ai pierdut. Sau nu mai ţii minte? Clica Xevalle? 

Zâmbetul arogant dispăru, înlocuit de obișnuita încruntare 
indiferentă, apoi apăru din nou. 

— Ba ţin minte foarte bine. Ai dreptate, am pierdut... dar fuse cu un 
secol înainte de Xevalle, când mă luptam cu toţi comandorii. Avansă 
puţin în cameră. Indicatorul nu-și schimbă nicio clipă direcţia. 
Emergențţii invadaseră Frenkul. Eram studentă la literatură universală la 
Universitatea Arnham. Am învăţat să fiu și altceva. Ne-am luptat cu ei 
ani de zile. Aveau tehnologie, aveau focalizarea. La început, noi am avut 
superioritatea numerică. Am pierdut o dată, încă o dată, dar i-am făcut 
să plătească pentru fiecare victorie. Spre sfârşit, eram mai bine 
înarmaţi, dar foarte puţini. Cu toate astea, am luptat mai departe. 

Avea o privire... veselă. Pham auzea varianta cealaltă a istoriei 
planetei Frenk. 

— Eşti... eşti Orcul de pe Frenk! 

Zâmbetul lui Anne se lăţi în timp ce ea se apropia de el, trupul ei 
subţire renunțând la poziția adunată din imponderabilitate. 

- Da. Înţelepţi, comandorii au decis că e mai bine să rescrie istoria. 
Orcul de pe Frenk sună mai bine decât Anne de Arnham. Salvarea 
frenkilor din ghearele unei specii mutante e o istorie mai frumoasă 
decât masacrul și focalizarea. 

Doamne! Partea raţională din el îi aminti de ce se afla aici. Se urcă pe 
perete cu ajutorul picioarelor, pregătindu-se să izbească cu ele. 

Reynolt se opri. Cobori indicatorul, ţintindu-i genunchii. 

— Nici să nu încerci, domnule Trinli. Indicatorul comandă un 
program din controlerul RMN. Dacă ai fi avut un moment în plus, ai fi 
văzut granulele de nichel pe care le-am pus în zona de ţintire a 
magneţilor. E o armă improvizată, dar numai bună să-ți taie 


picioarele... şi tot ai fi dus la interogatoriu. 

Pham își orientă vederea spre unitatea RMN. Da, erau acolo 
granulele. Dacă primeau un impuls magnetic, se transformau în alice. 
Dar programul, dacă era în controler... Ochi minusculi baleiară interfața 
supraconductoarelor. Avea destule localizatoare încât să comunice prin 
legătura optică şi să șteargă programul indicatorului. Încă nu știe ce pot 
face eu cu localizatoarele. Speranţa prindea aripi. 

Mișcă degetele pe palme, plasând dispozitivele la locul lor. Poate 
Reynolt va crede că e o reacţie nervoasă. 

— Interogatoriu? Îi mai eşti loială lui Nau? 

— Bineînţeles. Cum s-ar putea altfel? 

— Dar lucrezi pe la spatele lui. 

— Numai ca să-l slujesc mai bine. Dacă asta s-ar fi dovedit a fi 
lucrătura lui Brughel în locul tău, aș fi vrut să am un caz complet înainte 
de a merge cu ella comand... 

Pham plonjă de la perete. Auzi declicul inutil al indicatorului și apoi o 
izbi. Cei doi se loviră de cabine. Reynolt se bătea în tăcere, pocnindu-l 
cu genunchiul, încercând să-l muște de gât. Dar Pham o prinse de braţe 
și, când alunecară pe lângă cutia magneţilor, se răsuci și-o pocni cu 
capul de capac. 

Reynolt se înmuie. Pham se opri, gata s-o lovească a doua oară. 

Gândeşte. La North Paw, petrecerea era în toi, o adevărată idilă 
pastorală. Cronometrul îi arăta că plecase din port de două sute 
cincizeci de secunde. Mai pot salva situația! Trebuia să facă schimbări. 
Lovitura la cap se va vedea la autopsie... Dar — miracol! — hainele ei nu 
indicau semne de luptă. Trebuia neapărat să facă schimbări. Se duse la 
unitatea RMN şi aruncă granulele de nichel într-un coș de siguranță... 
Se putea ţine de planul original. Să zicem că Reynolt a încercat să 
recalibreze controlerele și a avut un accident? 

Pham îi așeză cu atenţie corpul pe poziţie. O ţinea strâns, urmărind 
orice semn de revenire. 

Monstrul. Orcul de pe Frenk. Anne Reynolt nu era niciuna, nici alta. 
Era o femeie înaltă și suplă, o ființă umană, la fel ca Pham Nuwen și 
descendenții îndepărtați ai Pământului. 

Acum, legendele cioplite în zidurile Hammerfestului aveau înțeles. 
Ani la rând, Anne Reynolt luptase împotriva focalizării, oamenii ei fiind 


împinși tot mai înapoi, până la ultima redută din munţi. Anne de 
Arnham. Acum nu mai rămânea decât mitul unui monstru prefăcut... şi 
monștrii adevăraţi, ca  Ritser Brughel, descendenţii  frenkilor 
supraviețuitori, cuceriţii și focalizații. 

Dar Anne de Arnham nu murise. Geniul ei fusese focalizat. lar acum 
reprezenta un pericol mortal pentru Pham Nuwen și toate eforturile lui. 
Așadar, trebuia să moară... 

... Trei sute de secunde. 7rezește-te. Pham tastă instrucţiuni. Blocate. 
Încă o dată. Odată ce va slăbi conectoarele SC, programul îi va fi 
suficient. Un lucru simplu, o succesiune codată de impulsuri de înaltă 
frecvenţă care vor transforma virusul din capul lui Anne în făbricuțe ce 
îi vor inunda creierul cu vasoconstrictoare, provocând milioane de 
anevrisme. Rapid. Mortal. lar Trud susținuse de atâtea ori că nicio 
operaţiune de-ai lor nu presupunea durere fizică. 

Inconştientă, Anne se relaxă; parcă dormea. Fără semne, fără 
vânătăi. Mai avea chiar lanţul de argint la gât, nu se rupsese în luptă, 
deși fusese tras de pe bluză. De capătul lui atârna un giuvaier al 
amintirilor. Pham nu se putu abţine. Se întinse peste umărul ei și strânse 
piatra verzuie. Apăsarea fu suficientă să activeze amintiri. Piatra se 
limpezi și Pham se uită pe versantul unui munte. Privea, se pare, de pe 
cupola unui plutitor blindat. În jurul versantului se aflau șase asemenea 
vehicule, dragoni coborâţi din cer pentru a-și îndrepta tunurile 
energetice către clădiri aflate deja în ruină și spre intrarea într-o 
peşteră. În faţa armelor stătea o singură siluetă, o tânără roșcată. Trud 
spunea că giuvaierele amintirilor conţineau clipe de mare fericire sau de 
triumf definitiv. Poate că emergentul care imortalizase imaginea aceea 
aşa o considera. Fata din fotografie — Anne Reynolt, fără îndoială — 
pierduse o bătălie. Indiferent ce anume apăra ea în peșteră, avea să-i fie 
luat. Cu toate acestea, stătea dreaptă și se uita la cel care realiza 
imaginea. Într-o clipă, avea să fie dată la o parte sau spulberată... dar 
nu se preda. 

Pham dădu drumul giuvaierului și rămase vreme destul de lungă cu 
privirea în gol. Apoi, încet, cu grijă, tastă în palmă o secvenţă lungă de 
comandă. Un truc mult mai complicat. Modifică meniul de 
medicamente... ezită... secundele treceau... apoi tastă intensitatea. 
Reynolt își va pierde din memoria recentă, treizeci sau patruzeci de 


megasecunde. Și pe urmă vei începe să mă încolțeşti din nou. 

Comandă „execută”. Cablurile SC din spatele dulapului scârțâiră și se 
separară, trimițând curenţi preciși şi de mare putere în magneţii RMN. 
Trecu o secundă. Imaginile sale interioare se spulberară. Reynolt i se 
zvârcoli în brațe. O ţinu strâns, ferindu-i capul de laturile cabinei. 

Spasmele încetară în câteva secunde; începu să respire mai ușor, mai 
încet. Pham se îndepărtă de ea. Scoate-o dintre magneți. Bine. Îi atinse 
părul, i-l dădu la o parte de pe față. Pe Canberra nu existase așa un păr 
roșu... dar Anne Reynolt îi amintea de cineva de pe planeta lui natală, 
într-o anumită dimineaţă. 

Fugi orbește din clinică, înapoi prin tunel, și reveni la petrecerea de 
pe malul lacului. 

Petrecerea cu ușile deschise de la North Paw era punctul culminant 
al gărzii, al tuturor gărzilor de până atunci. Nu avea să se mai întâmple 
un eveniment atât de spectaculos până la sfârșitul Exilului. Până și 
specialiștii Qeng Ho care lucraseră la parc se mirau câte se obținuseră 
din resurse atât de limitate. Poate că nu degeaba tot insista Nau pe 
sistemele focalizate și inițiativa Qeng Ho. 

Cheful se prelungi kilosecunde bune după nebunia lui Jau. Cel puţin 
trei oameni căzură în apă. O vreme, deasupra lacului pendulară picături 
late de un metru. Comandorul își invită musafirii să se întoarcă la 
cabană şi să lase apa să se liniştească. Favorurile a sute de oameni 
fuseseră cheltuite pe rezervele pentru petrecere, iar bufonii — inclusiv, 
cel mai spectaculos, Pham Trinli — se îmbătară crunt. 

În final, invitaţii plecară și ușile din munte se închiseră în urma lor. 
Ezr era convins că fusese prima și ultima când gloata călcase pe 
domeniul comandorului. Gloata dăduse viață petrecerii, iar Qiwi se 
bucurase de fiecare clipă, dar Tomas Nau devenise iritat spre sfârșitul 
ei. Ticălosul era un tip deștept. Cu preţul unei singure după-amieze 
enervante, comandorul câștigase mai multă bunăvoință decât până 
atunci. Câteva decenii de tiranie nu-i făceau pe Qeng Ho să-și uite 
moștenirea... dar Nau transformase situaţia lor într-o nontiranie 
ambiguă. Focalizarea înseamnă sclavie. Însă comandorul promisese că-i 
va elibera pe deviaţi la sfârșitul Exilului. Ezr n-ar trebui să-i deteste pe 
Qeng Ho pentru că tolerau situaţia. Multe societăţi, altfel libere, 
acceptau sclavia temporară. În orice caz, promisiunea lui Nau e o 
minciună. 

Anne Reynolt fu găsită inconștientă la patru kilosecunde după 
petrecere. A doua zi, nu mai încetară zvonurile și panica: Reynolt era o 
legumă, ziceau unii, și anunţurile niște minciuni de încurajare. Ritser 
Brughel nu fusese în hibernare, pretindeau alţii, ci pusese la cale o 
lovitură. Ezr avea teoria lui. După atâția ani, Pham Nuwen a trecut, în 
sfârșit, la fapte. 


La douăzeci de kilosecunde după începerea zilei de muncă, două 
echipe de cercetare ajunseră în impas din cauza deviaţilor; o criză 
minoră, pe care Anne Reynolt ar fi rezolvat-o în câteva secunde. 
Phuong şi Silipan o suciră pe toate feţele șase kilosecunde, apoi 
anunțară că deviații implicaţi vor fi anulaţi pentru restul zilei. Nu, nu 
erau traducători, dar Trixia lucra cu unul dintre ei, un fel de geolog. Ezr 
încercă să meargă pe Hammerfest. 

— Nu apari pe listă, amice. 

Se postase o gardă la portul taxiurilor, unul dintre bătăușii lui Omo. 

— Nu se poate ajunge pe Hammerfest. 

— Până când? 

— Habar n-am. Ce-ar fi să citeşti anunţurile? 

Aşa că Ezr se retrase în barul lui Benny, împreună cu încă șase 
oameni. Își croi drum jos, la masa unde stătea Jau și Rita. Și Pham era 
acolo, suferind de mahmureală. 

Jau Xin avea propria poveste tristă: 

— Reynolt trebuia să-mi dea înapoi piloţii. Nu era mare lucru, dar 
antrenamentul a decurs ca naiba fără ei. 

- De ce te plângi? Îți funcţionează echipamentele, nu? Noi am 
încercat să analizăm cum se pregătesc păianjenii pentru zborul spaţial și 
ne-am pomenit că nu mai avem deviați. Mă pricep eu cât de cât la 
chimie și inginerie, dar în niciun caz nu fac faţă la... 

Pham scoase un geamăt sonor. Îşi proptea capul în mâini. 

— Termină cu abureala. Tărășenia asta mă face să pun la îndoială 
„superioritatea” emergentă. O persoană cade lată și vi se dărâmă toată 
casa. Unde vă e superioritatea? 

Rita Liao avea un temperament blând, dar îi aruncă lui Pham o 
privire încărcată de venin. 

— Voi, Qeng Ho, ne-aţi omorât superioritatea, ai uitat? Când am venit 
aici, aveam de zece ori mai mulți oameni în clinică, destui cât să ne 
menţină sistemele la capacitatea de funcționare de acasă. 

Se lăsă o linişte stânjenitoare. Pham o fulgeră din ochi pe Rita, dar nu 
se mai certă. Scutură din umeri, cum făcea de obicei: o încasase, dar nu 
voia să bată în retragere sau să-și ceară scuze. 

O voce de la masa vecină sparse tăcerea: 

— Hei, Trud! 


Silipan stătea şi se uita în sus la ei. Purta încă uniforma emergentă, 
dar pe zdrențele de mătase apăruseră pete proaspete, și nu erau tuşe 
artistice. 

Se porni gălăgia. Oamenii puneau întrebări și-l invitau pe Trud să 
vină să stea de vorbă cu ei. Trud se urcă printre lujeri spre masa lui Jau. 
Nu era destul loc, așa că suprapuseră încă o masă. Ezr stătea acum ochi 
în ochi cu Silipan, deși acesta întorcea mereu capul. Mulțimea de la 
mesele vecine se înghesui mai aproape, căutând sprijin printre lujeri. 

— Când ai de gând să ne scoţi din impas, Trud? Am deviaţi rezervaţi 
care așteaptă răspunsuri. 

— Păi, atunci de ce staţi pe-aici, când... 

— Nu prea avem ce face cu hardware-ul și... 

— Dumnezeule Atotputernic al Comerţului, daţi-i tipului o șansă! tună 
Pham, scos din pepeni. Era o întorsătură tipică Trinli, același atac 
agresiv, dar orientat în direcţia care-l ajuta pe el să iasă cu faţa curată. 
Pe lângă asta, constată Ezr, potoli mulțimea. 

Silipan îi aruncă lui Pham o privire plină de recunoștință. Își pierduse 
din infatuarea caracteristică. Avea cearcăne sub ochi și-i tremură mâna 
când ridică băutura adusă de Benny. 

— Cum se simte, Trud? întrebă Jau cu glas domol, compătimitor. Am 
auzit... am auzit că-i o legumă. 

— Nu, nu. Trud scutură din cap și zâmbi vag. Reynolt ar trebui să-și 
revină complet, poate doar să sufere de amnezie un an. O să fie cam 
haos până o punem pe picioare. Îmi pare rău de blocajul ăsta. L-aș fi 
rezolvat până acum — începea să-şi recapete încrederea —, dar mi s-a 
dat o sarcină mai importantă. 

— Ce s-a întâmplat cu ea, în realitate? 

Benny apăru cu masa, tentacule de crevete, antreul lui cel mai reușit. 
Flămând, Silipan începu să mănânce, ignorând întrebarea. Niciodată nu 
avusese un public mai atent, nu se auzea nici musca în așteptarea 
părerilor sale. Ezr știa că Trud remarcase suspansul, dar voia să-şi 
savureze postura de mare specialist. În același timp, era prea obosit ca 
să judece obiectiv. Uniforma lui, cândva perfectă, puţea. De-abia reușea 
să-și ducă furculița la gură. După câteva minute, întoarse o privire 
înceţoșată spre cel care-i pusese întrebarea. 

— Ce s-a întâmplat? Nu știm sigur. Cam de-un an încoace, Anne 


dădea rateuri. Era tot focalizată, dar nu destul de bine reglată. Fuse o 
chestiune de amănunt, numai un profesionist o putea observa. Era să- 
mi scape și mie. Părea preocupată de un proiect secundar... știți cât de 
obsedați pot ajunge deviații. Numai că Reynolt se calibrează singură, 
deci n-am prea avut ce face. Credeţi-mă, fuse foarte deranjant. Aveam 
de gând să-i raportez comandorului când... 

Trud ezită; înfumurarea lui putea avea consecințe periculoase. 

— În orice caz, se pare că a încercat să ajusteze nişte circuite de 
control din unitatea RMN. Poate că știa de problema ei. Nu sunt sigur. 
Avea casca de protecţie pe cap și rula diagnostice. S-ar părea că s-a 
produs o avarie în software-ul de control; lucrăm la reproducerea lui. A 
primit un impuls chiar în faţă. Am găsit o bucată de scalp în cabină în 
spatele comenzilor, unde au apucat-o spasmele. Din fericire, producţia 
de drog stimulată era alfa-retrox. A suferit o comoţie și a încasat o 
supradoză de retrox... Cum v-am zis, se poate recupera. Peste patruzeci 
de zile, afectuoasa noastră Reynolt se va întoarce în mijlocul nostru. 

Râse fără tragere de inimă. 

— Însă fără memoria recentă. 

— Normal. Deviaţii nu sunt hardware, nu au backup. 

Cei din jurul mesei începură să-și mormăie neliniștea, dar Rita Liao 
fu cea care îi dădu glas: 

— E prea convenabil. Parcă a vrut cineva s-o scoată din funcțiune. 

Șovăi. Mai devreme, tot ea lansase zvonurile despre Ritser Brughel. 
Arătau cât de mult întreceau emergenții măsura, dacă ajungeau să-și 
vâre nasul în conflictele dintre comandori. 

— A verificat comandorul Nau starea de hibernoterapie a 
vicecomandorului? 

— Şi a agenţilor lui, adăugă o voce din spatele lui Ezr. 

Trud trânti furculita pe masă. Vorbi nervos, pițigăiat: 

— Ce credeţi?! Comandorul examinează toate variantele... foarte 
meticulos. Inspiră adânc, înțelegând că faima cerea un preţ prea mare. 
Puteţi fi convinși că domnul comandor ia lucrurile în serios. Dar, uitaţi 
ce este, fluxul de retrox a fost o supradoză masivă, nelocalizată, așa 
cum se întâmplă la orice accident. Amnezia e o cârpeală. Orice sabotor 
ar fi un prost să facă așa ceva. Reynolt ar fi putut muri și moartea ei ar fi 
părut un accident. 


Se făcu liniște. Trud îi săgetă pe toți din priviri. Luă furculița, o puse 
înapoi. Se uită la tentaculele de creveţi pe jumătate mâncate. 

— Doamne, cât sunt de obosit! Trebuie să mă întorc la lucru peste... 
fir-ar, peste cincisprezece kilosecunde. 

Rita îl bătu prieteneșşte pe braț. 

— Mă bucur că ai venit aici şi ne-ai spus adevărul. 

Lumea începu să murmure aprobatoare. 

— Bil şi cu mine o să ne ocupăm de spectacol o vreme. Totul depinde 
de noi. 

Trud se uită pe rând la toţi, căutând alinare. În glasul lui se simțeau 
îngâmfare și tremur în același timp. 


Se întâlniră mai târziu, în aceeași zi, în spaţiul-tampon din spatele 
învelișului exterior al habitatului. Întâlnirea fusese stabilită cu multă 
vreme înainte de petrecerea din Parcul Lacului. Ezr o așteptase cu 
nerăbdare și teamă, pentru că voia să-i ceară lui Pham să spună clar ce 
urmărea cu focalizarea. Am și eu micul meu discurs, am şi eu ameninţări de 
lansat. Oare vor fi îndeajuns? 

Ezr trecu fără zgomot pe lângă răsadurile lui Fong. Lumina puternică 
și mirosul legumelor trebyun se risipiră treptat în spatele lui. Întunericul 
era prea dens pentru ochii fără vizor. Cu opt ani înainte, la prima 
întâlnire cu Nuwen, mai străbătea lumina slabă a soarelui. Acum nu se 
vedea nimic prin carcasa de plastic. 

Între timp, Ezr învățase să vadă şi altfel... Trimise un semnal 
localizatorului de pe tâmplă. Apăru o imagine înceţoșată, în nuanţe de 
galben, aşa cum vezi când apeşi mai tare pe tâmplă. Dar nu erau tipare 
aleatorii. Ezr repetase îndelung exerciţiile lui Pham. Acum lumina 
galbenă dezvăluia pereţii curbați ai membranelor balonului şi carcasa 
exterioară. Uneori, vedea distorsionat. Alteori, perspectiva venea de 
sub el sau din spatele capului. Dar, cu comenzi potrivite și multă 
concentrare, vedea ceea ce alții n-ar fi putut. Pham încă se descurcă mai 
bine. De-a lungul anilor, îi mai oferise indicii. Nuwen folosea 
localizatoarele ca pe propriul imperiu. 

Pham Nuwen era sus, în spatele unui suport de perete, invizibil; 
numai localizatoarelor din spatele lui îi marcau prezenţa. Ezr străbătu 
ultimii metri care-i despărțeau; imaginile se deformară când celălalt 


schimbă așezarea servitorilor săi minusculi. 

— Spune repede. 

Pham făcu un pas ca să stea cu fața la el. Din cauza nuanţelor 
galbene, avea obrajii supţi și părea tras la față. Doar nu renunţase la 
personajul 'Trinli? Nu, era mai degrabă mahmureala pe care o afișase şi 
în bar, însă nu doar atât. 

— Mi-ai... Mi-ai promis două mii de secunde. 

— Da, dar lucrurile s-au schimbat. Sau n-ai observat? 

— Am observat foarte multe. Cred că e timpul să vorbim, în sfârșit, 
despre ele. Nau te admiră sincer... știai, nu? 

— Nau minte de îngheaţă apele. 

— Da. Dar poveștile pe care mi le-a arătat... sunt adevărate, în mare 
parte. Pham, lucrăm împreună de câteva gărzi. M-am gândit la ce 
spuneau mătușa și unchii mei despre tine. Am trecut de faza când te 
adoram ca pe-un erou. Îmi dau seama cât de mult... admiri... 
focalizarea. Mi-ai făcut multe promisiuni, dar întotdeauna bine mascate. 
Vrei să-l înfrângi pe Nau şi să recuperezi ce am pierdut... dar, mai mult 
decât orice, te interesează focalizarea, nu-i așa? 

Cinci secunde de tăcere. La întrebarea mea directă oare ce va 
răspunde? În cele din urmă, Pham vorbi cu glas răgușit: 

— Focalizarea e cheia construirii unei civilizaţii durabile... în tot 
Spaţiul Uman. 

— Focalizarea e sclavie, Pham, rosti Ezr calm. Sigur că știi asta și, în 
adâncul inimii, o detești. Zamle Eng... l-ai ales drept acoperire, pentru 
că inima ta striga către tine de durere. 

Pham îi aruncă o privire feroce. Buzele i se strâmbară. 

— Eşti un prost, Ezr Vinh. Ai citit poveștile de la Nau și tot nu înţelegi. 
Am fost cândva trădat de un Vinh. A doua oară nu se va întâmpla. Crezi 
că te voi lăsa în viață dacă mi te împotrivești? 

Pham se apropie mai mult de el. Brusc, Ezr nu mai văzu nimic; 
pierdu orice contact cu localizatoarele. Ridică mâinile, cu palmele în 
sus. 

— Nu știu. Dar sunt un Vinh, descendentul direct al Surei — și al tău. 
Suntem o familie cu secrete mascate de alte secrete. Într-o zi, mi s-ar fi 
spus adevărul despre Brisgo Gap. Dar și în copilărie am auzit câte ceva, 
mici aluzii. Familia nu te-a uitat. Avem şi un motto pe care nu-l spunem 


decât între noi: „Îi datorăm totul lui Nuwen; să nu fii aspru cu el.” Deci, 
și dacă mă omori, trebuie să vorbesc cu tine. Ezr miji ochii în bezna 
tăcută; nici măcar nu ştia unde stă celălalt. lar după ziua de ieri... Cred 
că mă vei asculta. Cred că nu am de ce să mă tem. 

— După ziua de ieri? întrebă Pham supărat, din apropiere. Măi, Vinh, 
mic șarpe ce ești, ce știi tu despre ziua de ieri? 

Ezr se uită în direcţia vocii. Sesiză ceva neobișnuit în ea, o ură peste 
limitele raţiunii. Ce s-a întâmplat, de fapt, cu Reynolt? Lucrurile nu 
mergeau deloc bine, dar nu avea la îndemână decât cuvintele deja 
plănuite. 

— N-ai omorât-o. Cred ce spune Trud. Ar fi fost ușor s-o omori şi să 
pară un accident. Deci cred că știu când mint poveștile lui Nau și când 
spun adevărul. 

Ezr întinse braţele. Îi căzură pe umerii lui Pham. Scrută întunericul, 
încercând să vadă ceva. 

— Pham! Toată viaţa ta ai avut un scop. Acesta și geniul tău au făcut 
din noi ceea ce suntem. Dar tu ai vrut mai mult. Ce anume, nu reiese 
clar din istoria Qeng Ho, dar mi-am dat seama din înregistrările lui Nau. 
Ai avut un vis minunat, Pham. Focalizarea ţi l-ar putea împlini... dar 
prețul e prea mare. 

Liniște, după aceea un sunet de animal rănit. Braţele lui Ezr fură date 
subit la o parte. Două mâini îl prinseră de gât și-l strânseră ca-n 
menghină. Şocat, Ezr începu să-și piardă cunoștința... 

Apoi strânsoarea slăbi. În jurul lui sclipiră luminiţe albe, scoțând zeci 
de pocnete ușoare. Respiră sacadat, ameţit, încercând să înţeleagă ce se 
petrecea. Pham distrugea condensatoarele din localizatoare! Pâlpâirile 
dezvăluiră pe rând mișcările lui Pham, una după alta, în alb și negru. 
Ochii îi luceau ca ai unui nebun. Nu-l mai văzuse așa niciodată. 

Luminile se îndepărtară, localizatoarele mureau treptat. Cuvintele lui 
Ezr se auziră ca niște croncănituri terifiante: 

— Pham. Acoperirea noastră. Fără localizatoare... 

Ultimele scânteieri dezvăluiră rânjetul malițios de pe buzele celuilalt. 

— Fără localizatoare, murim! Poţi să mori, Vinh, nu-mi mai pasă! 

Ezr îl auzi cum se răsucește și-și ia avânt. Rămaseră doar bezna şi 
liniștea... și moartea, peste numai câteva kilosecunde. Căci, oricât se 
strădui, nu zări nici urmă de localizatoare. 


Ce faci când ţi se destramă visurile? Pham plutea în bezna camerei 
sale și medita la întrebare când curios, când indiferent. O frântură de 
conştiinţă îi atrăgea atenţia că făcuse o gaură în reţeaua localizatoarelor. 

Reţeaua era solidă. Avaria nu va fi raportată automat spionilor 
emergenti. Însă, fără o revizuire meticuloasă, până la urmă tot va ajunge 
la urechile lor. Ştia că Ezr Vinh încerca disperat să dreagă stricăciunea. 
Surprinzător, nu înrăutăţise lucrurile, dar nu avea nicio șansă s-o 
acopere la nivelurile superioare. Peste câteva sute de secunde, cel mult, 
Kal Omo îl va alerta pe Brughel... iar șarada va lua sfârşit. Nu mai avea 
importanţă. 

Ce faci când ţi se destramă visurile? 

Orice om are parte de visuri destrămate. Toată lumea îmbătrânește. 
Începutul se arată promiţător, viaţa pare luminoasă. Speranţele se sting 
pe măsură ce se scurg anii. 

Dar nu și visul lui Pham. Și l-a urmărit pe o întindere de cinci sute de 
ani-lumină și de trei mii de ani de timp obiectiv. Era un vis despre o 
singură Omenire, în care dreptatea să nu fie o pâlpâire efemeră, ci o 
flacără neîntreruptă în tot Spaţiul Uman. Visa o civilizație în care 
continentele nu ardeau și regii netrebnici nu-și dădeau copiii. Când 
Sammy îl salvase din azilul de la Lowcinder, Pham era pe moarte, dar 
nu și visul lui. Visul ardea cu vâlvătăi în mintea lui și-l consuma. 

Aici găsise cheia care să-l transforme în realitate: focalizarea, 
automatele suficient de elaborate și de inteligente care să conducă o 
civilizație interstelară. Ar da naștere „sclavilor iubitori”, posibilitate pe 
care Sura o luase în derâdere. Şi ce dacă era sclavie? Existau atâtea alte 
nedreptăţi pe care focalizarea le-ar elimina pentru totdeauna! 

Poate. 

Uitase de Egil Manrhi, ajuns mai degrabă mașinărie de scanat decât 
un om. La fel, uitase de Trixia Bonsol și de ceilalți, închiși ani de zile în 
cămăruțţele lor. Dar ieri fusese obligat s-o privească pe Anne Reynolt, 
singură împotriva forței focalizării, luptând toată viața ca să-i reziste. 
Detaliile fuseseră o mare surpriză pentru Pham, dar se tot amăgea cu 
gândul că nu acesta era preţul de plătit pentru visul lui. Anne era femeia 
care ar fi devenit Cindi Ducanh. 

Iar azi, Ezr Vinh și micul lui discurs: „Preţul e prea mare!”. Ezr Vinh. 


Pham și-ar vedea visul împlinit... dacă renunţa la motivul lui. 

Demult, un Vinh intervenise între el și reușita lui finală. 

Să moară şarpele Vinh. Să moară toți. Să mor şi eu. 

Pham se făcu mic. Își dădu seama că plânge. În afară de clipele de 
prefăcătorie, nu mai plânsese de... nici nu mai știa... poate din primele 
zile ale vieţii sale, când urcase la bordul Revenirii. 

Așadar, ce faci când ţi se destramă visurile? 

Când ţi se destramă visurile, te dai bătut. 

Și atunci ce rămânea? Vreme lungă, mintea lui Pham se goli de 
gânduri. Apoi, încă o dată, deveni conștient de imaginile de pe rețeaua 
de localizatoare, care pâlpâiau în jurul lui: jos, pe conglomerat, sclavii 
focalizaţi, îngrămădiţi cu sutele în celulele-fagure din Hammerfest, 
Anne Reynolt, dormind și ea într-o cameră cât o coajă de nucă. 

Meritau o soartă mai bună. Meritau să li se întâmple altceva decât ce 
plănuia Tomas Nau pentru ei. Anne merita altă viață. 

Pătrunse în rețea, îl atinse blând pe Ezr Vinh și-l dădu deoparte. 
Pornind de la încercările băiatului, începu să cârpească reţeaua. 
Trebuia să se ocupe de amănunte: vânătăile de pe gâtul lui, cele zece 
mii de localizatoare lipsă din interspaţiul habitatului. Le putea rezolva, 
iar pe termen lung... 

Anne Reynolt își va reveni din suferinţa pe care i-o provocase. Atunci 
se va relua și jocul de-a șoarecele și pisica, dar de data asta, el va trebui 
să-i protejeze pe ea și pe toți ceilalți sclavi. Va fi mult mai greu decât 
înainte. Însă cu ajutorul lui Ezr Vinh, dacă ar lucra în echipă... Mintea 
lui Pham ţesea planuri și planuri. Nu se comparau cu dorinţa lui de a 
opri roata istoriei, dar simţea o plăcere ieșită din comun în a face un 
lucru pe deplin justificat. 

Înainte de a adormi, își aminti de Gunnar Larson, de ironia 
bătrânului, de sfatul lui, acela de a înţelege limitele lumii naturale și de a 
le accepta. Poate că avea dreptate. Ciudat. Atâţia ani zăcuse în camera 
lui, treaz, scrâșnind din dinţi, urzind și visând la posibilitățile deschise 
de focalizare. Acum, că renunțase la ele, avea alte planuri de pus la 
punct, alte pericole de înfrânt... dar, după atâta vreme, îl cuprinse, în 
sfârșit... pacea. 

În noaptea aceea o visă pe Sura. Și nu mai simţi durere. 

Dacă nu curge, pică. Gonle Fong trăise toată viața după acest 
principiu. Misiunea Steaua Fluctuantă fusese una cu slabe şanse de 
reușită, o aventură care-i atrăgea mai mult pe savanți. Însă Gonle 
descoperise unde pică. Apoi urmase ambuscada emergentă și șansele, 
oricum puţine, se transformaseră în robie și exil. O închisoare condusă 
de criminali. Dar și aici, dacă nu curge, pică. De douăzeci de ani aduna 
ce pica și prospera, chiar dacă numai după standardele închisorii ăsteia. 

Acum se schimba situaţia. Jau Xin lipsea de peste patru zile, cel 
puţin de când începuse garda ei actuală. Iniţial, se zvonise că el şi Rita 
fuseseră mutaţi neoficial în ramura C a arborelui de gărzi și că erau încă 
în hibernoterapie. Asta dădea peste cap înțelegerile ei cu Rita, pe lângă 
faptul că era un lucru absolut ieșit din comun. Pe urmă, Trinli raportă că 
lipsesc doi deviaţi piloți din Mansarda habitatului Hammerfest. Deci. 
Rita poate că stătea încă la gheaţă, dar Jau Xin și deviații se aflau... în 
altă parte. De aici, alte zvonuri: Jau plecase într-o expediţie pe soarele 
mort, Jau coborâse pe lumea păianjenilor. Trud Silipan se plimba ţanțoș 
prin barul lui Benny, posesor al unui secret pe care, pentru prima oară, 
nu-l împărtășea nimănui. Asta dovedea, mai mult decât orice, că se 
petreceau fapte neobișnuite. 

Gonle coordonase pariurile făcute pe seama speculațiilor, dar și ea 
suferea de febra fraierilor. Nu fusese deloc dezamăgită când șefii luaseră 
hotărârea să le dezvăluie tuturor secretul. 

Tomas Nau invită câţiva subordonați neînsemnaţi pe moșia lui 
pentru o scurtă informare. Era prima dată că Gonle vizita Parcul Lacului 
de la petrecere. Nau făcuse mare caz de ospitalitatea lui atunci. După 
aceea, parcul fusese izolat; sincer vorbind, poate din cauza întâmplării 
cu Anne Reynolt. 

În timp ce Gonle şi ceilalți subordonați aleși își târâiau picioarele pe 
cărarea spre cabana lui Nau, ea își exprimă părerea despre peisaj: 

— Deci până la urmă au reușit să obţină ploaia. 

Era mai degrabă o ceaţă risipită de vânt, atât de fină, încât îi umezea 


părul şi genele, atât de fină, încât nici nu mai conta lipsa gravitaţiei 
reale. 

Pham Trinli râse cu cinism: 

— Fac prinsoare că așa se adună deşeurile. Pe vremea mea, am văzut 
nenumărate așa-zise parcuri cu gravitație, de obicei construite de un 
Client cu mai mulţi bani decât rațiune. Dacă vrei să ai cer şi pământ, 
începe să se adune murdărie. În curând, vei avea un cer plin de 
gunoaie. 

Mergând alături de el, Trud Silipan spuse: 

— Mie cerul mi se pare destul de curat. 

Trinli ridică ochii în ceaţă. Norii, joși și cenușii, se deplasau rapid 
dinspre malul opus al lacului. Unele imagini erau reale, altele, tapet, dar 
nici nu se vedea unde se despart unele de altele. Un peisaj nu prea 
atrăgător, după standardele lui Gonle Fong și totuși, rece și curat. 

— Da, rosti Trinli după o clipă. Trebuie s-o recunosc, Trud. Ali Lin al 
tău e un geniu. 

Silipan se înfoie imediat. 

— Nu doar el. Coordonarea contează. O echipă de deviaţi se ocupă 
de parc. E tot mai frumos, cu fiecare an. Într-o zi o să reuşim să facem 
valuri cu aspect natural. 

Gonle se uită la Ezr Vinh și-și dădu ochii peste cap. Niciunul dintre 
cei doi bufoni nu voia să admită cât de importantă era colaborarea, una 
foarte profitabilă, pentru parc. Deși subordonații nu mai erau bineveniți 
în el, furnizau în continuare hrana, lemnul prelucrat, plantele vii şi 
designul programelor. 

Ceaţa se ridica în vârtejuri mici în jurul cabanei și iluzia gravitaţiei fu 
pusă la grea încercare când vizitatorii se clătinară pe pantofii lor cu tălpi 
agățătoare. Apoi intrară în cabană, unde se încălziră la falşii bușteni 
arzând în șemineul uriaș al lui Nau. Comandorul le făcu semn să se 
așeze la o masă de conferinţe, alături de el, Brughel și Reynolt. Alte trei 
siluete se deslușeau lângă ferestre, pe fondul gri luminos din spate. Una 
era Qiwi. 

— Bună, Jau, salută Ezr. Bine-ai venit... înapoi. 

Celelalte două erau Jau și Rita. Tomas aprinse luminile din cameră. 
Căldura și lumina nu se deosebeau cu nimic de cele din orice habitat 
civilizat, dar, ţinând cont de frigul şi apăsarea întreţinute cu atâta efort 


în exterior, îți dădeau un sentiment de siguranţă. 

Comandorul îi pofti să ia loc, apoi se așeză şi el. Nau era 
întruchiparea conducătorului mărinimos și luminat. Dar pe mine nu mă 
păcălește nicio clipă, îşi zise Gonle. Înaintea acestei misiuni, în decursul 
unei cariere lungi, avusese de-a face cu diverse culturi comerciale de pe 
trei lumi. Clienţii reflectau toate trăsăturile umanităţii, iar guvernele lor 
variau şi mai mult: tiranii, democraţii, demarhii. Întotdeauna găsea o 
cale să încheie afaceri cu ei. Şeful cel mare, Nau, era un ticălos, dar unul 
deștept, care înțelegea că trebuie să încheie afaceri. Qiwi se îngrijise de 
asta cu ani în urmă. Păcat că el deţinea poziţia dominantă. Asta nu 
făcea parte din mediul de afaceri Qeng Ho standard. O băgai pe 
mânecă dacă nu puteai fugi de băieţii răi. Pe termen lung, nici asta nu 
mai conta. 

Comandorul înclină din cap spre fiecare dintre participanți. 

— Vă mulţumesc că ați venit personal. Trebuie să știți că această 
ședință este prezentată în direct pe rețeaua locală, dar sper că le veţi 
spune prietenilor ceea ce ați văzut cu ochii voştri. Zâmbi larg. Sunt sigur 
că vor avea ce discuta la bar. Am pentru voi vești extraordinar de bune, 
dar şi o mare provocare. Vedeţi, șeful de piloți Xin tocmai s-a întors de 
pe orbita Arachnei. Făcu o pauză. Fac pariu că în bar s-a lăsat o liniște de 
mormânt. Şi ceea ce a descoperit acolo e... interesant. Jau, te rog. 
Prezintă-ți misiunea. 

Xin se ridică în picioare puţin prea repede. Rita îl prinse de mână și 
el se așeză pe podea, cu faţa la participanţi. Gonle încercă zadarnic să 
atragă atenţia Ritei, dar aceasta era concentrată pe Jau. Pun rămășag că 
au tinut-o la gheață până când i s-a întors bărbatul; numai aşa au reușit s-o 
facă să-și țină gura. Pe fața Ritei se citi uşurare extremă. Indiferent de 
veste, nu putea fi rea. 

— Am înțeles, domnule comandor. Conform instrucţiunilor 
dumneavoastră, am fost adus de gardă mai devreme, ca să studiez 
Arachna îndeaproape. 

În timp ce el vorbea, Qiwi îi dădu un vizor de calitate Qeng Ho. 
Gonle îi suflă în ureche o ofertă de cumpărare; cealaltă zâmbi larg și-i 
șopti: „Curând!”. Şefii cei mari nu le dădeau voie subordonaţilor să aibă 
asemenea echipamente. Poate se va schimba și asta, în cele din urmă. 
Vizorul avu nevoie de o secundă ca să se sincronizeze cu imaginea 


consensuală. Spaţiul de deasupra mesei văluri și se transformă într-o 
vedere de pe conglomeratul din L1. În depărtare, dincolo de podea, se 
zărea discul planetei păianjenilor. 

— Piloții mei și cu mine am luat ultima navetă funcțională. 

O dâră aurie se arcui pornind de pe conglomerat; naveta acceleră 
până la jumătatea ei, de unde începu să încetinească. Participanții 
urmăriră naveta; deasupra, discul Arachnei creștea. Planeta arăta 
înghețată și moartă, ca la venirea oamenilor. Exista însă o mare 
diferenţă: în emisfera nordică licăreau luminile orașelor. 

Vocea lui Pham 'Trinli se auzi ţipătoare, neîncrezătoare: 

— Pun pariu că v-au văzut! 

— Ne-au trimis semnale ping. Arată radarele defensive și sateliții 
naturali, comandă Xin vizorului. 

Un nor de puncte negre și verzi apăru în jurul planetei. La sol dansau 
arcuri de lumină fulgerătoare, baleiajul radarelor de rachete ale 
păianjenilor. 

— O să fie o problemă în viitor. 

Anne Reynolt interveni peste şeful de piloți. 

— Oamenii mei care se ocupă de rețea au detectat toate dovezile 
solide. A meritat riscul. 

— Ha! Trebuie să fi fost al naibii de important! 

— O, Pham, a fost. A fost. 

Jau se deplasă în lateralul imaginii consensuale și introduse mâna 
adânc în ceața sateliților, marcând un punct albastru cu o etichetă pe 
care scria SATELITUL 543 DE RECUNOAȘTERE LA SOL AL FRĂŢIEI, 
apoi parametrii orbitali. Se uită în direcţia lui Pham și zâmbi, așteptând 
parcă o reacție. Numerele nu însemnau nimic pentru Gonle. Se aplecă 
într-o parte și privi spre Trinli, ocolind cu privirea pe la marginea 
displayului. Boșorogul prefăcut arăta la fel de mirat ca şi ceilalți, deloc 
încântat de zâmbetul lui Xin și de chicotele lui Silipan. 

Trinli miji ochii la display. 

— Bine, deci poziţia ta concordă cu a Satelitului 543. 

Lângă el, Ezr Vinh trase aer în piept, șocat. Trinli se încruntă mai 
tare. 

— Lansare: cu șapte sute de kilosecunde în urmă, amplificator chimic, 
ciclu sincron, altitudine... începu să gâlgâie. Altitudine: doisprezece mii 


de kilometri afurisiți! Trebuie să fie o greșeală. 

Zâmbetul lui Jau se lăți. 

— Nicio greșeală. De asta m-am dus acolo jos, să verific. 

Gonle pricepu în sfârșit. Lucrând la Furnizare și Servicii, se ocupa 
mai mult de afaceri și inventare. Dar expedierea era un aspect major al 
prețului, iar ea era Qeng Ho. Arachna era o planetă terestroidă, cu ziua 
de 90 de kilosecunde. Altitudinea ar fi trebuit să fie mult mai mare de 
doisprezece mii de kilometri. Chiar pentru o persoană atehnică, satelitul 
era o imposibilitate magică. 

— Se menţine pe orbită? întrebă ea. Rachete mici? 

— Nu. Și rachetele nucleare ar avea probleme să staţioneze zile la 
rând. 

— Cavorit, şopti Ezr, uluit. 

Unde mai auzise Gonle cuvântul ăsta? 

Jau încuviință: 

— Exact. Lansă o comandă displayului, care afișă imagini din navetă. 
Mi-a fost mai greu să mă uit de aproape, mai ales că nu voiam să mi se 
vadă jetul principal. Am prăjit camerele satelitului și am executat 
concordanța instantanee a orbitelor de dedesubt... Se poate vedea 
acum, în centrul indicatorului meu. Viteza de apropiere scade de la 
cincizeci de metri pe secundă, până în clipa în care stăm pe loc unul 
față de celălalt. E la aproximativ cinci metri deasupra noastră. 

Se vedea ceva în indicator, un obiect în formă de cutie, negru, care 
cădea spre ei ca un yoyo. Încetini, trecu la un metru sau doi pe sub ei, 
apoi o luă înapoi în sus. Vârful nu era negru, ci un model neregulat de 
nuanţe de gri. 

— Bine. Oprește imaginea. Acum ar trebui să vedeţi foarte bine. 
Arhitectură simplă, probabil girostabilizare. Carcasa poliedrică e pentru 
evitarea radarului. În afară de orbita imposibilă, obiectul acesta este un 
satelit tipic de nivel tehnologic scăzut, nedetectabil de radar... Satelitul 
glisă din nou în sus, dar îl blocară dispozitivele de prindere. În 
momentul acesta l-am luat la bordul navetei... și am lăsat în locul lui o 
explozie credibilă. 

— Frumos zbor, amice, îl felicită Pham 'Trinli pe cel aproape la fel de 
bun ca el. 

— Ha. A fost mai greu decât pare. Deviaţii mei mai aveau puţin și 


intrau într-o stare de panică incontrolabilă. Prea multe neconcordanţe 
de dinamică. 

Silipan interveni voios: 

— Asta se va schimba. Reprogramăm toți piloţii pentru manevrele cu 
cavorit. 

Jau şterse imaginile și se încruntă către Silipan. 

— Dac-o dai în bară, rămânem fără piloți. 

Gonle se plictisi de pălăvrăgeala fără rost. 

— Satelitul. L-aţi adus aici? Cum au reușit păianjenii să-l construiască? 

Observă că Nau îi zâmbește larg. 

— Cred că domnişoara Fong a identificat chestiunea cea mai 
arzătoare. Mai ţineţi minte poveștile despre anomaliile gravitaționale de 
pe platou? În două cuvinte, sunt adevărate. Armata Frăției a descoperit 
un fel de... ei îi spun antigravitaţie. Lucrează la ea de zece ani. Nu ne- 
am dat seama, pentru că i-a scăpat şi spionajului Concordiei, iar 
informaţiile noastre despre Frăţie au venit întotdeauna cu întârziere. 
Micul satelit avea opt tone, două dintre ele fiind blindajul de cavorit. 
Păianjenii Frăției se folosesc de acest element remarcabil numai pentru 
a creşte masa totală a rachetelor. V-am pregătit o demonstraţie... 

Rosti comenzile în aer: 

— Opreşte șemineul şi ventilaţia. 

În cameră se făcu liniște. La perete, Qiwi închise o fereastră înaltă 
care prinsese umezeală de la lac. Soarele artificial pândea prin 
spărturile din nori și pe apă scânteiau dâre de lumină. Gonle se întrebă 
dacă deviații lui Nau erau atât de pricepuţi încât să-i modifice lumea în 
funcţie de aceste momente. Probabil că da. 

Comandorul scoase o cutie mică din cămașă. O deschise și ridică un 
obiect în lumina slabă a soarelui: un pătrat mic, o placă cu puncte 
luminoase, asemănătoare cu mica, însă irizaţiile se coordonau. 

— lată o placă din învelișul de protecţie al satelitului. Am găsit și un 
strat de LED-uri de putere mică, dar l-am dat la o parte. Din punct de 
vedere chimic, restul e format din fragmente de diamant în rășină 
epoxidică. Priviţi. 

Aşeză placa pătrată pe masă și o lumină cu o lanternă de mână. Toți 
ochii îl urmăreau... În clipa următoare, micul pătrat cu reflexe irizante 
se ridică. La început, pluti ca orice obiect în mediu microgravitaţional, 


ca o hârtie suflată de un curent de aer. Dar aerul din cameră nu se 
mișca. În secundele următoare, placa se mișcă mai repede, se rostogoli 
și alunecă... în sus. Se lovi de tavan cu un pocnet ușor și rămase lipită 
de el. 

Liniştea totală domni pentru câteva secunde. 

— Doamnelor și domnilor, am venit pe Steaua Fluctuantă în speranţa 
că vom găsi o comoară. Până acum am învăţat lucruri noi din astrofizică 
și am îmbunătăţit propulsia statoreactoarelor. Biologia lumii păianjenilor 
este și ea o comoară, suficientă pentru a ne finanța venirea. Însă, când 
am plecat, ne-am așteptat la mai mult. Ne-am așteptat să găsim 
rămășițele unei rase călătoare printre stele... Ei, bine, după patruzeci de 
ani, se pare că am dat lovitura. O lovitură spectaculoasă. 

Poate era mai bine că Nau nu programase o ședință cu toată lumea. 
Participanţii începură să vorbească deodată. Numai Dumnezeu ştia ce 
era în bar. Până la urmă, Ezr Vinh veni cu o întrebare: 

— Credeţi că păianjenii au construit materialul? 

— Nu. Frăția a săpat mii de tone de minereu inferior ca să obţină 
vrăjitoria asta. 

— Ştim de ani de zile că păianjenii au evoluat aici, interveni Trinli, că 
nu au avut niciodată tehnologie superioară. 

— Întocmai. Arheologii lor nu au dovezi solide ale prezenţei altor rase 
vizitatoare. Dar acest... material este un artefact, chiar dacă numai noi 
îl considerăm așa. Automatele lui Anne l-au studiat câteva zile. E o 
matrice de procesare coordonată. 

— Am crezut că e rafinat din minereul local. 

— Da. Cu atât mai incredibilă e concluzia. Timp de patruzeci de ani, 
am crezut că particulele de diamant de pe Arachna sunt rezultatul 
prăbușirilor cauzate de gravitație sau al scheletelor biologice. Acum se 
pare că sunt procesoare de fosile. Şi cel puţin o parte din ele îşi 
confirmă menirea când stau la un loc. La fel ca localizatoarele, dar mult 
mai Mici și cu un scop special... acela de a manipula legile fizicii într-un 
fel pe care noi nu-l înțelegem. 

Trinli arăta de parcă ar fi încasat un pumn în gură, de parcă s-ar fi 
scos din el decenii întregi de stil bombastic. 

— Nanotehnologie, rosti el. Visul. 

— Poftim? Da, Visul Pierdut. Până acum. Comandorul ridică ochii 


spre placa din tavan. Dacă a mai venit cineva aici, a făcut-o acum 
milioane sau miliarde de ani. Mă îndoiesc că o să găsim corturi sau 
gropi de gunoi... dar urmele tehnologiei sunt peste tot. 

Vinh: 

— Am căutat exploratori spațiali, dar eram prea mici și nu le-am văzut 
decât gleznele. Își luă cu greu ochii de pe tavan. Poate că și ele... Arătă 
spre fereastră şi Gonle înțelese că se referă la diamantele uriașe din 
punctul L1. Poate că și ele sunt artefacte. 

Brughel se aplecă în faţă pe scaun. 

— Prostii. Nu sunt decât niște roci de diamant. 

Dar în privirea agresivă pe care o aruncă în jurul mesei se ghici 
nesiguranța. 

Nau stătu puţin pe gânduri, chicoti și-i făcu semn omului său să tacă. 

— Toți începem să fantazăm ca în Era Zorilor. Faptele demonstrate 
sunt extraordinare, nu mai e nevoie să le înflorim cu superstiții. Cu ceea 
ce avem deja, expediția noastră poate fi cea mai importantă din istoria 
omenirii. 

Și cea mai profitabilă. Gonle se foi pe scaun şi încercă să inventarieze 
toate lucrurile pe care le puteau face cu materialul irizant lipit de tavan. 
Cum îl poţi vinde cel mai bine? Câte secole de monopol poți stoarce din el? 

Însă comandorul revenise la chestiuni mai practice. 

— Asta e vestea cea grozavă. Pe termen lung, întrece orice vis 
îndrăzneţ de-al nostru. Pe termen scurt... ei, ne dă peste cap 
programul. Qiwi? 

— Da. Așa cum știți, păianjenii mai au cinci ani până să obţină o reţea 
informatică planetară solidă, prin intermediul căreia să acţionăm noi. 

Una destul de avansată, pe care s-o putem folosi. Până astăzi, Gonle 
Fong își închipuia că reţeaua era cea mai mare comoară rezultată în anii 
exilului. La naiba cu micile progrese în propulsia statoreactoarelor, la 
naiba cu biologia. Acolo jos se afla o lume complet industrializată, cu o 
cultură garantat diferită de alte pieţe. Dacă ar controla-o, dacă ar avea 
chiar o poziție comercială dominantă, ar egala legendele comerțului 
Qeng Ho. Pentru Gonle, faptul se înțelegea de la sine. Și pentru Nau, 
desigur. Și pentru Qiwi, deși acum ea se lansase într-un discurs idealist: 

— Până acum, am crezut că tot cinci ani mai trebuie să treacă până să 
aibă nevoie de ajutorul nostru. Ne-am zis că, până atunci, nu va începe 


războiul Frăţie-Concordia. Reţeaua Frăției nu e cine știe ce, dar are 
minele de cavorit. Deocamdată, sateliții lor de cavorit nu pot fi depistaţi 
cu radarul, dar e un avantaj temporar. Foarte curând, flota lor de 
rachete va fi perfecționată. Politic vorbind, îi vedem subjugând statele 
mai mici, instigându-le să lupte împotriva Concordiei. Nu mai putem 
aştepta cinci ani ca să luăm frâiele în mână. 

— Sunt și alte motive pentru devansarea termenului limită, spuse Jau. 
Din cauza cavoritului, operaţiunile noastre nu vor mai fi secrete multă 
vreme. Nu peste mult, păianjenii vor zbura în spaţiu. În funcţie de cât 
de-ăsta au — îndreptă degetul mare spre tavan — ar putea manevra mai 
ușor decât noi. 

Rita era tot mai supărată. 

— Vrei să spui că există posibilitatea să câștige gloata lui Pedure? 
Dacă trebuie să ne devansăm programul, atunci e vremea să terminăm 
cu precauțţiile. Trebuie să acţionăm cu forță militară, de partea 
Concordiei. 

Comandorul înclină din cap solemn în direcția lui Liao. 

— Te aud, Rita. Acolo jos trăiesc ființe pe care toți am ajuns să le 
respectăm, chiar să le... Făcu un gest de alungare a unor potenţiale 
sentimente mai profunde, ca să se concentreze pe realitatea dură. Dar, 
în calitate de comandor al vostru, trebuie să ţin seama de priorităţi: 
prioritatea mea principală e supraviețuirea voastră și a tuturor 
oamenilor din mica noastră capsulă. Nu vă lăsați păcăliți de 
splendoarea construită de voi aici. Adevărul este că puterea noastră 
militară e foarte redusă. 

Apusul împrumutase lacului o nuanţă aurie și camera se încălzea sub 
razele piezișe ale soarelui. 

— De fapt, continuă Nau, suntem ca niște naufragiați, nimeni n-a 
ajuns mai departe de Omenire decât noi. A doua noastră prioritate, 
strâns legată de prima, e supraviețuirea civilizației industriale avansate a 
păianjenilor, implicit a populaţiei și culturii lor. Trebuie să acţionăm cu 
prudenţă maximă. Nu putem trece la fapte din simplă afecţiune... Să 
ştiţi că și eu ascult traducerile. Cred că păianjeni ca Victory Smith și 
Sherkaner Underhill m-ar înțelege. 

— Dar ne pot ajuta! 

— Posibil. Aș apela imediat la ei dacă am avea informații mai sigure și 


am reuși să le penetrăm reţeaua. Dar, dacă ne dezvăluim prezenţa fără 
să fie necesar, s-ar putea uni toți împotriva noastră sau am provoca-o pe 
Onorata Pedure să-i atace imediat. Trebuie să-i salvăm pe ei, nu să ne 
sacrificăm pe noi. 

Rita gesticulă nervoasă. În dreapta lui Nau, dar ferit de umbre, Ritser 
Brughel o străfulgeră din priviri. Comandorul mai tânăr nu înțelegea că 
regulile vechi, emergente, trebuiau schimbate. Ideea că o persoană 
îndrăznea să răspundă îl înfuria cumplit. Slavă cerului că nu e el la 
conducere. Nau era un tip dur, calm și nemilos, în ciuda cuvintelor 
frumoase, dar puteai încheia afaceri cu el. 

Nimeni nu susținu poziția Ritei, așa că ea mai făcu o încercare: 

— Ştim că Sherkaner Underhill e un geniu. El ar înțelege. Ne-ar putea 
ajuta. 

Tomas Nau oftă. 

— Da, Underhill. Îi datorăm multe. Fără el, am mai avea douăzeci de 
ani până la reușită, nu cinci. Dar mă tem că... Se uită în jos, la masă, la 
Ezr Vinh. Tu știi mai multe decât oricine despre Underhill și tehnologia 
Erei Zorilor, Ezr. Ce părere ai? 

Gonle mai să pufnească în râs. Vinh urmărise discuţia ca un 
spectator la un meci de tenis; acum primise o minge direct între ochi. 

— Aăă... Da. Underhill e remarcabil. Seamănă cu von Neumann, 
Einstein, Minsky, Zhang - geniile Erei Zorilor adunate într-un singur 
trup. Ori asta, ori e un geniu în alegerea absolvenților geniali. Vinh 
zâmbi trist. Îmi pare rău, Rita. Pentru tine și pentru mine, Exilul 
înseamnă doar zece sau cincisprezece ani. Underhill l-a trăit în 
întregime, secundă cu secundă. După standardul păianjenilor şi cel 
uman din perioada pretehnologică e bătrân. Mă tem că îl paşte 
senilitatea. S-a bucurat de toate realizările tehnice, dar acum a ajuns la 
capătul puterilor... Flexibilitatea lui s-a transformat în sentimentalism 
superstițios. Dacă e să renunţăm la avantajul așteptării, propun să 
contactăm guvernul Concordiei și să jucăm cu cărţile pe faţă. 

Vinh ar fi continuat, dar comandorul interveni: 

— Rita, ne străduim să obţinem cel mai sigur rezultat pentru toată 
lumea, te asigur. Dacă asta înseamnă să ne lăsăm la mila păianjenilor, 
atunci aşa să fie. 

Nau aruncă un ochi spre dreapta. Gonle înțelese că mesajul era 


îndreptat spre Brughel, în aceeași măsură ca spre toată lumea. 
Comandorul făcu o pauză, dar nimeni nu mai avu nimic de spus. 
Continuă pe un ton profesional: 

— Deci programul nostru se devansează brusc. A fost un lucru impus, 
dar pe mine mă incită provocarea. Un zâmbet îi trecu pe fața luminată 
de apusul soarelui artificial. În orice caz, Exilul nostru va lua sfârșit 
peste un an. Ne putem permite, de fapt suntem obligaţi să ne folosim 
resursele. De acum înainte și până când am salvat lumea păianjenilor, 
aproape toată lumea face de gardă. 

Uau. 

— Distileria de volatile va avea ciclu de funcționare neîntreruptă. 
Toate capetele din jurul mesei se ridicară. Nu uitaţi, dacă mai avem 
nevoie de ea peste un an, înseamnă că am pierdut. Ne așteaptă multă 
muncă de planificare, pe noi, oamenii. Trebuie să profităm de 
potenţialul nostru întreg. Economia „subterană” va avea acces la tot, în 
afară de automatele de securitate vitale. 

Excelent! Gonle îi zâmbi larg lui Qiwi Lisolet, care îi zâmbi și ea. Deci 
la asta se referise când îi spusese „curând”! Nau mai vorbi câteva 
secunde, nu atât pentru a face planuri, cât pentru a anula diverse reguli 
stupide care încetiniseră activităţile în decursul timpului. Poate lansez o 
piată de comerț la termen. 

Şedinţa se încheie într-o atmosferă incredibil de exaltată. În drum 
spre ieșire, Gonle o îmbrăţișă pe Qiwi. 

— Ai reușit, fetiţo! îi șopti ea. 

Qiwi nu făcu decât să zâmbească, dar de mult nu se mai luminase 
aşa la obraz. 

După aceea, cei patru subordonați vizitatori urcară dealul înapoi, 
printre cele din urmă umbre aruncate de soare. Gonle aruncă o ultimă 
privire în spate înainte de a intra în pădure. Apăsător, parcul ăsta. Dar 
splendid, și am pus şi eu mâna la construirea lui. Soarele mai aruncă o rază 
înainte de a se pierde în spatele norilor îndepărtați. Era fie o manevră 
intenționată de-a comandorului, fie rezultatul întâmplător al 
automatelor din parc. În orice, era un semn bun. Gonle ştia că, mai 
târziu, când imaginaţia și comerţul abil deveneau mai degrabă un risc 
decât o alternativă, Nau ar putea încerca să strângă la loc laţul la gâtul 
libertăţii subit acordate acum. Dar Gonle era Qeng Ho. În anii trecuți, 


ea, Qiwi, Benny și alte zeci de persoane ciuntiseră titlul de „tirani” al 
emergențţilor, până când aproape fiecare emergent fusese „corupt” de 
comerțul ilegal. Nau învățase că a câștiga înseamnă a face afaceri. După 
ce se vor deschide pieţele păianjenilor, își va da seama că nu obținea 
niciun avantaj dacă strângea iar lanţul la gâtul libertății. 


A doua întâlnire a lui Nau avu loc mai târziu, în aceeași zi, la bordul 
Mâinii Invizibile. Aici puteau vorbi fără să-i audă urechi nevinovate. 

— Am primit raportul lui Kal Omo, domnule comandor. De la spioni. 
I-ai păcălit aproape pe toți. 

— Aproape? 

— Păi, știți cum e Vinh... dar n-a pătruns tot ce-aţi spus. lar Jau Xin 
pare... dubios. 

Nau se uită întrebător la Anne Reynolt. 

— De Xin chiar avem nevoie, domnule comandor, răspunse ea 
imediat. E singurul șef de piloți pe care-l mai avem. Am fi pierdut 
naveta dacă n-ar fi fost el. Piloții deviaţi s-au blocat când au văzut orbita 
de cavorit. Toate legile s-au schimbat brusc şi n-au mai putut controla 
situația. 

— Bine, e un sceptic pe ascuns. 

Nu aveau ce face. Xin fusese de prea multe ori în centrul activităților. 
Probabil că suspecta adevărul din spatele Masacrului Diem. 

— Deci nu-l putem congela și nici păcăli şi vom avea nevoie de el 
pentru etapa cea mai sângeroasă a operaţiunii. Totuşi... Cred că Rita 
Liao e o pârghie bună. Ritser, ocupă-te să afle Jau că siguranţa ei 
depinde de calitatea serviciilor sale. 

Ritser zâmbi scurt și-și notă ceva. 

Nau scană raportul lui Omo pentru sine. 

— Da, ne-am descurcat foarte bine. Dar e o treabă uşoară să spui 
oamenilor ceea ce vor să creadă. Aparent, nimeni nu și-a dat seama de 
toate consecinţele devansării programului cu cinci ani. Deocamdată, nu 
avem cum să preluăm pașnic reţeaua și ne trebuie o industrie ecologică 
intactă pe planetă... dar nu trebuie să implicăm toată planeta. În clipa 
de față — Nau se uită la cele mai recente informări de la deviații lui 
Reynolt — şapte naţiuni de păianjeni deţin armament nuclear. Patru au 
arsenale substanţiale şi trei au sisteme de livrare. 


Reynolt înălță din umeri. 

— Deci organizăm un război. 

— Unul foarte limitat, care nu afectează sistemul financiar și e 
controlat de noi. 

Un exercițiu de management al dezastrelor. 

— Şi Frăția? 

— Vrem să supraviețuiască, bineînţeles, dar să fie destul de slăbită 
încât să pretindem controlul total. O să le facilităm mai multe ocazii 
norocoase. 

Reynolt încuviinţă, dând din cap. 

— Da. Putem să modelăm situaţia. Țara Sudului are proiectile cu rază 
lungă de acţiune, dar altfel e înapoiată; majoritatea locuitorilor ei vor 
hiberna pe Întuneric. Le e foarte frică de ce le vor face puterile 
superioare. Onorata Pedure are planuri să profite de asta. Ne putem 
asigura că reușește... 

Anne Reynolt continuă, detaliind ce fraude și ponturi false mai 
puteau fi strecurate, în ce orașe puteau ucide populaţia în siguranţă, 
cum puteau să salveze locurile din Concordia în care se găseau resurse 
pe care Frăția nu le avea încă. Crimele aveau să fie comise de 
reprezentanţii lor, foarte bine, având în vedere starea deplorabilă a 
propriilor sisteme de arme... 

Brughel o urmărea năucit, cu admiraţie și teamă, așa cum făcea 
întotdeauna când Anne vorbea în felul acesta. Pasivă, calmă, dar la fel 
de încăpăţânată ca el. 

Anne fusese o femeie tânără când emergențţii veniseră pe Frenk. 
Dacă istoria ar fi să fie scrisă de înfrânți, numele ei ar fi ajuns o legendă. 
După predarea armatei de pe planetă, scursurile de partizani ai lui Anne 
se luptaseră ani la rând, şi nu pentru că se plictiseau. Nau văzuse 
estimările spionilor: din cauza lui Reynolt, se triplase costul invaziei. Ea 
inițiase de fapt revolta populară, căreia nu-i lipsise mult să înfrângă forţa 
expediționară emergentă. Și când, în cele din urmă, luptase pentru o 
cauză pierdută... de inamici ca ea era bine să te debarasezi cât mai 
repede. Nau însă remarcase că acest inamic era special, aproape unic. 
Focalizarea abilităților superioare, orientate spre coordonarea 
oamenilor, era, în mod normal, un eșec. Prin însăși natura ei, focalizarea 
elimina sentimentele necesare pentru conducerea oamenilor. Totuși... 


Reynolt era tânără, avea o minte strălucitoare, total dedicată principiilor. 
Rezistența ei fanatică nu se deosebea de loialitatea deviaţilor faţă de 
preocuparea lor. Dacă o putea focaliza cu folos? 

Planul de viitor al unchiului Alan reușise. Singura specialitate a lui 
Anne Reynolt era literatura veche, dar focalizarea captase abilitățile 
scoase la iveală de cariera ei accidentală: arta războiului, a supunerii, a 
conducerii. Alan își ţinuse descoperirea secretă, dar o folosise pe 
această deviată specială decenii la rând. Dibăcia lui Anne îl ajutase pe 
unchiul Alan să ocupe poziţia de comandor dominant al regimului de 
acasă. Reynolt fusese un cadou foarte special pentru un nepot extrem 
de favorizat... 

Și, cu toate că n-ar fi recunoscut niciodată în fața lui Brughel, 
câteodată, când se uita în ochii ei albaștri-deschiși, pe Tomas îl trecea 
un fior rece. O sută de ani din viaţa ei, Anne Reynolt muncise pentru a 
anula și a suprima tot ce era important pentru sinele ei nefocalizat. 
Dacă ar vrea să-i facă rău, l-ar putea nimici! Dar asta era frumuseţea 
focalizării, motivul pentru care emergența va predomina: puteai profita 
de capacităţile subiectului fără să ai nevoie de umanitatea lui. Și, dacă 
era îngrijit cu atenţie, interesul și devotamentul deviatului se concentrau 
strict pe domeniul și proprietarul său. 

— În regulă, Anne, pune-ţi oamenii la treabă. Ai un an la dispoziţie. 
Probabil că vom avea nevoie de o navă mare pe orbită joasă în ultimele 
kilosecunde. 

— Ştiţi, spuse Ritser, cred că evenimentele de la sol sunt în favoarea 
noastră. În Frăţie, unul sau doi păianjeni sunt la conducere. Știm pe cine 
să tragem la răspundere când dăm ordine. În Concordia asta 
nenorocită... 

— Ai dreptate. Sunt prea multe centre de putere autonome în 
Concordia, regalitatea lor nesuverană e mai stupidă decât democraţia. 
Nau scutură din umeri. Mergem la noroc. Trebuie să luăm ceea ce știm 
că putem controla. Fără cavorit, am mai avea cinci ani de acalmie. La 
capătul lor, Concordia ar avea o rețea bine pusă la punct și noi am pune 
mâna pe tot fără să scoatem armele — scopul pe care-l tot afișez în 
public. 

Ritser se aplecă în faţă. 

— Şi aceasta va fi cea mai mare problemă a noastră. Odată ce 


oamenii noștri îşi dau seama că avem de gând să-i prăjim pe păianjeni 
și că prietenii lor speciali sunt felul principal... 

— Bineînţeles. Dar, dacă lucrăm atent, rezultatul final va părea o 
tragedie inevitabilă, care ar fi fost și mai cumplită fără eforturile noastre. 

— Va fi mai complicat decât povestea cu Diem. Aș vrea să nu le fi dat 
speculanţilor acces sporit la resurse. 

— E inevitabil, Ritser. Avem nevoie de geniul lor logistic. Dar nu le voi 
permite procesarea totală a rețelei. O să-i folosim pe deviații noștri 
specialiști în securitate, o să-i supraveghem intens. La nevoie, se pot 
întâmpla accidente fatale. 

Nau se uită la Anne. 

— Şi, apropo de accidente... ai mai făcut progrese cu teoria ta despre 
sabotaj? 

Trecuse un an de la presupusul accident suferit de Anne în clinica 
RMN. Un an, și nici urmă de activități inamice. Bineînţeles, nici înainte 
de eveniment nu existaseră dovezi solide. 

Însă Anne Reynolt era de neclintit. 

— Cineva ne manipulează sistemele, domnule comandor, și 
localizatoarele, și deviații. Dovada se observă în tiparele generale; nu 
pot explica în cuvinte. Dar individul e tot mai agresiv... sunt foarte 
aproape să-l prind, la fel de aproape cum a fost el când m-a prins pe 
mine. 

Anne nu înghiţise nicio clipă explicaţia idioată a accidentului. Dar ea 
fusese sigur dereglată, chiar dacă atât de subtil, încât îi scăpase și ei. 
Oare cât de paranoică ar trebui să fiu? Anne îl eliminase pe Ritser de pe 
lista suspecților. 

— Individul? El? Un bărbat? 

— Cunoașteţi lista suspecţilor. Pham Trinli e tot pe primul loc. De-a 
lungul anilor, mi-a secat tehnicienii de informaţii. Şi el e cel care ne-a 
pus la dispoziţie secretul localizatoarelor Qeng Ho. 

— Dar ai avut la dispoziție douăzeci de ani ca să le studiezi. 

Anne se încruntă. 

— Comportamentul de ansamblu e extrem de complex şi apar 
chestiuni de strat fizic. Mai daţi-mi trei sau patru ani. 

Nau se uită la Ritser. 

— Ce zici? 


Vicecomandorul zâmbi larg. 

— Am mai discutat problema, domnule. 'Trinli e folositor şi îl avem la 
mână. E un nemernic, dar e nemernicul nostru. 

Într-adevăr, Trinli avea multe de câştigat cu emergenții, și de pierdut 
şi mai mult, dacă Qeng Ho îi aflau trecutul trădător. Gardă după gardă, 
bătrânul trecuse toate testele lui Nau și devenise tot mai util. Judecând 
retrospectiv, individul avea mintea la fel de ascuţită ca întotdeauna. 
Bineînţeles, asta era cea mai solidă probă împotriva lui. Căcat. Dracu’ să- 
Lia. 

— În regulă. Ritser, vreau ca tu şi Anne să aranjaţi în așa fel lucrurile, 
încât să putem retrage instantaneu sprijinul acordat lui Trinli și Vinh. Pe 
Jau Xin trebuie să-l lăsăm în viaţă în orice caz, dar îl putem șantaja cu 
Rita Liao. 

— Cum rămâne cu Qiwi Lisolet, domnule? 

Pe faţa lui Ritser nu se citea nimic, dar Nau știa că așa își masca el 
rânjetul. 

— A, sunt convins că-și va da seama de adevăr; vom fi nevoiţi să-i 
mai spălăm creierul de câteva ori înainte de punctul culminant. Cu 
puţin noroc, s-ar putea dovedi utilă până la sfârșit. În regulă. Acestea 
sunt cazurile speciale, dar oricine poate ghici adevărul, dacă avem 
ghinion. Supravegherea și suprimarea instantanee sunt priorități de 
prim rang. Mișcă din cap spre vicecomandor. Vom avea mult de muncit 
anul viitor. Speculanţii sunt competenţi și dedicați. Avem nevoie de ei 
activi până trecem la acţiune, dar și după aceea. Singurul lor moment 
de respiro va fi în timpul preluării propriu-zise. E mai înțelept ca atunci 
să fie simpli observatori. 

— Şi atunci le băgăm pe gât povestea cu eforturile noastre nobile 
depuse pentru limitarea genocidului. Ritser zâmbi, incitat de provocare. 
Îmi place ideea. 

Puseseră la cale planul de ansamblu. Anne și deviații ei strategi 
urmau să se ocupe de detalii. Ritser avea dreptate: avea să fie mai 
complicat decât minciuna cu crimele lui Diem. Pe de altă parte, dacă 
reușea să ţină ascunsă frauda până la preluare... ar fi fost destul. Odată 
ce ar deţine controlul Arachnei, i-ar putea alege pe cei mai buni și 
dintre păianjeni, și dintre Qeng Ho. lar de restul s-ar debarasa. 
Perspectiva se întrezărea răcoroasă ca o oază la capătul acestei călătorii 


lungi, lungi. 

Întunericul coborî asupra lor încă o dată. Hrunkner simțea povara 
valorilor tradiționale pe umeri. Pentru tradiționaliști — și, în adâncul 
sufletului, dintotdeauna fusese unul — exista un moment al nașterii și 
unul al morţii; realitatea se derula în cicluri. Şi cel mai lung era al 
soarelui. 

Hrunkner văzuse răsărind și apunând doi sori. Era un paing bătrân. 
Ultima oară când se lăsase Întunericul, fusese tânăr. Pe atunci se 
desfășura un război şi avea mari îndoieli că țara lui va supraviețui. 
Acum? Se dădeau războaie mici pe tot globul. Dar cel mai mare nu 
începuse încă. Dacă ar începe, ar fi parţial responsabil. Şi dacă nu... păi, 
dacă nu, tot i-ar plăcea să creadă că era parţial responsabil şi pentru 
asta. 

În orice caz, ciclurile erau date peste cap pentru totdeauna. 
Hrunkner îl salută din cap pe caporalul care-i deschise ușa. Păși pe 
dalele îngheţate. Purta bocanci, jachetă şi mâneci. Gerul îi mușca 
vârfurile mâinilor și îi ardea căile respiratorii, în ciuda măștii încălzite. 
Dealurile aliniate din Princeton ţineau la distanță ninsoarea abundentă. 
Ele și punctul de acostare de pe râul adânc — iată motivele pentru care 
orașul revenise la viaţă după fiecare epocă de beznă. Acum era, 
teoretic, o după-amiază de vară, însă trebuia să te uiţi bine pe cer ca să 
găsești discul pipernicit care fusese cândva soarele. Blândeţțea Anilor 
Palizi dispăruse, trecuseră şi Primii Ani de Întuneric. Mai era puţin până 
la colapsul termic, când furtunile vor da ocol lumii, sugând și ultimul 
strop de apă din aer, deschizând calea unor anotimpuri mult mai reci și 
liniștii atotstăpânitoare. 

Mai demult, lumea, în afară de armată, s-ar fi retras deja în refugii. 
Chiar în generația lui Hrunkner, în timpul Marelui Război, numai 
luptătorii înrăiți continuau să se bată pe Întuneric. De data asta... 
soldaţii umblau peste tot. Hrunkner avea propria escortă militară. Până 
și păianjenii de la securitate, din jurul casei Underhill, purtau uniformă 
zilele astea. Dar nu erau simpli paznici care-o păzeau de scormonitorii 


de la final de ciclu solar. Princeton gemea de lume. Locuinţele noi, 
dotate pentru Întuneric, erau ticsite. Orașul nu fusese niciodată mai 
aglomerat. 

Starea de spirit? 'leamă până la limita panicii, entuziasm exagerat, 
deseori amândouă în aceeași ființă. Afacerile înfloreau. Cu numai două 
zile în urmă, Prosperity Software cumpărase majoritatea acțiunilor 
Băncii Princeton. Fără îndoială că achiziția umflase stocurile financiare 
ale firmei și-o lansase într-o afacere despre care angajaţii lor habar n- 
aveau. Era o nebunie — un act nesocotit, în spiritul vremurilor. 

Gărzile lui Hrunkner fură nevoite să-și croiască drum spre intrarea 
casei Underhill împingând mulțimea la o parte. Reporterii, cu micile lor 
camere în patru culori atârnate de baloane de heliu, încălcaseră 
proprietatea privată. Nu aveau de unde să știe cine e Hrunkner, dar 
văzură gărzile şi direcţia în care se îndreptau. 

— Domnule, ne puteţi spune... 

— A ameninţat Ţara Sudului un atac anticipat? 

Reporterul smuci de sfoara balonului, trăgând camera jos, până 
ajunse în dreptul ochilor lui Hrunkner. 

Unnerby ridică brațele din faţă într-un gest larg. 

— De unde să știu eu? Nu sunt decât un amărât de sergent. 

Era într-adevăr sergent, deşi gradul își pierduse semnificația pentru 
el. Unnerby făcea parte dintre păianjenii fără grad care-i puneau pe 
birocraţii militari să joace după cum le cântau ei. În tinereţe, fusese 
conştient de asta. Erau la fel de distanți ca regele. Acum... acum 
Hrunkner era atât de ocupat, că până și vizitele la prieteni trebuia să le 
cronometreze, din cauza programului aglomerat pe care-l avea de 
respectat. 

Replica lui îi blocă pe reporteri, așa că grupul lui trecu de ei și urcă 
treptele. Totuşi, poate nu dăduse răspunsul potrivit. În spatele lui, 
reporterii se adunară la loc. Până mâine, numele lui se va afla pe lista 
lor. Of, unde sunt vremurile când toţi considerau Casa de pe Deal doar 
o anexă a Universităţii? De-a lungul anilor, acoperirea se destrămase. 
Presa credea că știe totul despre Sherkaner. 

Dincolo de ușile de sticlă armată nu mai existau intruși. Era linişte şi 
mult prea cald pentru jachetă și pantaloni mulaţi. În timp ce se 
dezbrăca, Hrunkner îl văzu pe Underhill cu insecta lui călăuză stând 


într-un colț, ascuns de reporteri. Mai demult, Sherk ar fi ieșit să-l 
întâmpine. Nici când ajunsese renumit datorită emisiunii de la radio nu-l 
deranjase să iasă afară. Acum însă, trupele de securitate ale lui Smith 
impuneau alte reguli. 

— Așadar, Sherk, am venit. 

Întotdeauna vin când mă chemi. Decenii la rând, fiecare idee nouă îi 
păruse mai trăsnită decât ultima -— şi totuşi schimbau lumea. Însă 
Sherkaner se schimbase și el. Generalul îl avertizase prima oară pe 
Hrunkner cu cinci ani în urmă, la Calorica. După aceea, se răspândiseră 
diverse zvonuri. Sherkaner se retrăsese din activitatea de cercetare. 
Aparent, studiul antigravitaţiei nu avusese succes şi Frăția lansa sateliți 
plutitori în numele cerului! 

— Mulţumesc, Hrunk. Zâmbi scurt, agitat. Junioara mi-a spus că vii în 
oraș și... 

— Mica Victory? E aici? 

— Da! Undeva în clădire. O s-o vezi. 

Sherk îi conduse, pe el şi pe gărzile lui, pe holul principal, vorbindu-i 
despre Mica Victory și despre ceilalți copii, despre cercetările lui Jirlib 
și antrenamentele mezinului. Hrunkner încercă să-și închipuie cum 
arătau princhindeii. Trecuseră șaptesprezece ani de la răpire... de când 
îi văzuse ultima oară. 

Pe coridor circula o adevărată caravană. În față, insecta îl călăuzea 
pe Sherkaner, care, la rândul lui, îl îndruma pe Hrunkner, care le arăta 
drumul gărzilor. Underhill avansa abătându-se ușor spre stânga, dar 
Mobiy îl corecta, trăgând încet de sfoară. Disbadizia nu era o afecțiune 
neurologică la fel ca tremurul său, era o boală a terminaţiilor nervoase. 
Norocul Întunericului îl transformase într-o victimă târzie a Marelui 
Război. Arăta şi vorbea ca un păianjen mai bătrân cu o generație. 

Sherkaner se opri în dreptul unui lift pe care Unnerby nu și-l amintea 
din vizitele anterioare. 

— la priveşte, Hrunk... Apasă nouă, Mobiy. 

Insecta își întinse unul dintre picioarele lungi și păroase. Vârful lui 
ezită o secundă, apoi apăsă fanta „9” de pe ușa liftului. 

— Se zice că nu le poţi învăţa numerele pe insecte. Eu și Mobiy 
lucrăm la asta. 

Hrunkner își lăsă gărzile la lift. Numai ei doi și Mobiy urcară. 


Sherkaner se relaxă şi se opri din tremurat. O mângâie pe Mobiy pe 
spate, dar nu mai ţinea atât de strâns de sfoară. 

— Ceea ce urmează rămâne între noi, sergent. 

Unnerby își ascuţi privirea. 

— Gărzile mele sunt antrenate să ţină un secret, Sherk. Au văzut 
lucruri care... 

Underhill ridică o mână. Lumina din tavan se reflectă în ochii lui 
sclipind a geniu. 

— De data asta... e altceva. Un lucru pe care am vrut să ţi-l arăt de 
multă vreme, și acum situaţia e atât de disperată... 

Liftul încetini, se opri şi se deschiseră ușile. Sherkaner îi dusese până 
în vârful dealului. 

— Aici mi-am mutat biroul. A fost camera Junioarei, dar acum, că a 
fost detașată, mi-a cedat-o mie, drăguța de ea! 

Holul nu existase înainte; fusese cărarea pe care Hrunkner şi-o 
amintea deasupra părculețului pentru copii. Acum era îngrădită cu 
sticlă groasă, destul de puternică pentru a menţine presiunea și după ce 
cădeau straturi masive de zăpadă. 

Se auzi bâzâit de motoare și ușile se dădură la o parte. Sherkaner îi 
făcu semn prietenului său să intre. Orașul se deslușea în spatele 
ferestrelor înalte. Mica Victory avusese o cameră pe cinste. Acum 
găzduia haosul lui Sherkaner. Hrunkner văzu într-un colț racheta-casă 
de păpuși şi stinghia pe care se odihnea Mobiy. Dar camera era 
dominată de cutii cu procesoare și displayuri de cea mai bună calitate, 
pe care leneveau peisaje din Mountroyal, în culori mai aprinse decât 
văzuse Hrunkner vreodată în afara naturii. Totuşi, erau suprarealiste: 
vâlcele împădurite, umbroase, dar cu nuanțe seline domoale; deasupra 
unui aisberg bătea viforniţa, totul în culorile lavei. Grafică excentrică... 
prostia aia de videomanţie. Hrunkner se opri și arătă spre culori. 

— Sunt impresionante, dar nu prea calibrate, Sherk. 

— Ba sunt calibrate foarte bine, dar înțelesul lor adânc nu a fost 
revelat. Sherk se urcă pe o consolă-stinghie și se uită la imagini. He- 
he... culorile sunt brute; după o vreme, te obișnuiești... Hrunkner, te-ai 
gândit că ne confruntăm cu probleme mai grave decât ar fi normal? 

— De unde să știu? Totul e nou. Hrunkner se lăsă pe burtă. Da, 
lucrurile alunecă pe panta nenorocirii. Țara Sudului e un coșmar pe 


care nu ni l-am închipuit. Deţin arme nucleare, vreo două sute, și 
sisteme de lansare. Au ajuns la faliment încercând să ţină pasul cu 
națiunile avansate. 

— Au ajuns la faliment numai ca să ne omoare pe noi, ceilalți? 

Cu treizeci și cinci de ani în urmă, Sherk prevăzuse ce se va 
întâmpla, măcar în linii generale. Acum punea întrebări prostești. 

— Nu, îi răspunse Unnerby, de parcă se pregătea să-i ţină o prelegere. 
Cel puţin, nu asta au urmărit la început. Au încercat să-și creeze o bază 
industrial-agricolă viabilă pe Întuneric. Nu le-a mers. Au destule resurse 
pentru două oraşe, una sau două divizii militare. În clipa asta, Țara 
Sudului e cuprinsă de gerul care va îngheţa restul lumii peste cinci ani. 
La Polul Sud se anunţă deja uraganele uscate. 

Sudiștii nu prea au condiţii de trai în general; în toiul Anilor Fierbinţi 
nu pot face agricultură decât două-trei sezoane. Dar continentul e 
extrem de bogat în minerale. În ultimele cinci generaţii, sudiştii au fost 
exploataţi de corporaţiile miniere nordice, tot mai avide cu fiecare ciclu. 
Însă în generaţia actuală a existat un stat suveran care s-a temut foarte 
tare de Nord și de viitorul Întuneric. 

— Au cheltuit atât de mult încercând să facă saltul la dispozitivele 
nucleare, încât nici măcar nu şi-au aprovizionat toate adăposturile. 

— lar Frăția otrăvește orice vad comercial. 

— Bineînţeles. 

Pedure era un geniu. Asasinate, panică, șantaj. Când venea vorba de 
făcut rău, Pedure era maestră. Așa că guvernul Ţării Sudului credea că 
Concordia era cea care plănuia să-i atace pe neaşteptate pe Întuneric. 

— Rețelele de știri au înțeles bine, Sherk. Sudiștii s-ar putea să ne 
bombardeze. 

Hrunkner se uită dincolo de displayurile în culori ţipătoare ale lui 
Sherkaner. De acolo vedea panorama completă a orașului Princeton. 
Unele clădiri, cum era și Casa de pe Deal, urmau să fie locuibile și după 
ce aerul avea să se rarefieze. Puteau menţine presiunea și aveau 
alimentare la curent. Cea mai mare parte a orașului se retrăsese imediat 
sub suprafața pământului. Febra construcţiilor durase cincisprezece ani 
în orașele Concordiei, dar acum va supraviețui toată civilizația și va 
rămâne trează cât va ţine bezna. Însă era prea aproape de suprafață; va 
muri repede în caz de război nuclear. Fabricile la ridicarea cărora 


contribuise Hrunkner făcuseră miracole... Deci acum suntem mai 
aproape de pericol decât înainte. Era nevoie de mai multe miracole. 
Hrunkner și milioane de păianjeni se luptau cu nevoile imposibil de 
împlinit. În ultimele treizeci de zile, Unnerby dormise, în medie, trei ore 
pe noapte. Ca să ajungă la Underhill și să stea de vorbă cu el, anulase o 
şedinţă de planificare și o inspecţie. Am venit aici din devotament... sau în 
speranța că Sherk ne poate salva pe toţi încă o dată? 

Underhill își împreună brațele în forma unui mic templu în fața 
capului. 

— Te-ai gândit... Te-ai gândit vreodată că alta e cauza necazurilor 
noastre? 

— Pe naiba, Sherk. Cum vine asta? 

Sherkaner își căută echilibrul pe stinghie și vorbi repede, cu glas 
scăzut. 

— De exemplu, ființe de pe altă lume. Sunt aici de dinainte de a răsări 
Noul Soare. Tu şi cu mine i-am văzut în Întuneric, Hrunkner. Mai ţii 
minte luminile de pe cer? 

Se puse pe pălăvrăgit, altfel decât o făcea Sherkaner cel de altădată. 
Underhill cel de demult se lansa în speculaţii aiurite cu o privire 
șmecheră sau cu râsete provocatoare. Cel de acum vorbea în grabă, de 
parcă cineva avea de gând să-l oprească dintr-un minut într-altul... sau 
să-l contrazică? Vorbea ca un păianjen disperat, ţinând cu dinţii de 
imaginația lui. 

Se pare că-şi dădea seama că nu-l asculta nimeni. 

— Nu mă crezi, Hrunk, nu-i așa? 

Hrunkner se făcu mic pe stinghie. Oare pe ce se baza tâmpenia asta 
înspăimântătoare? Alte lumi, viaţa pe alte lumi, iată una dintre cele mai 
vechi și mai excentrice idei de-ale lui Sherkaner. Acum ieșea la 
suprafață, după ce ani de zile stătuse, în mod justificat, bine ascunsă. Îl 
cunoștea pe general; nici Victory nu s-ar fi arătat mai impresionată 
decât el. Lumea stătea cu un picior în groapă. Nu era timp să-i facă pe 
plac bietului Sherkaner. Victory nu s-ar fi lăsat nici ea distrasă de 
grozăvia asta. 

— Seamănă cu videomanţia, nu-i așa, Sherk? 

Toată viața ta ai făcut miracole. Dar acum, disperat, ai vrea să se 
petreacă mai repede ca oricând. Și nu ți-au mai rămas decât superstițiile. 


— Nu, Hrunk, nu. Videomanţia e un instrument, o acoperire, ca să nu- 
şi dea seama cei veniți de pe altă lume. Hai să-ți arăt! 

Sherkaner tastă câteva comenzi. Imaginile pâlpâiră, culorile scăzură 
în intensitate. Peisajul trecu de la vară la iarnă. 

— O să dureze puţin. Rata de transmisie e scăzută, iar configurarea 
canalului este un proces de calcul complicat. 

Underhill înclină capul spre displayurile mici pe care Hrunkner nu le 
vedea. Tastă nerăbdător pe consolă. 

— Tu meriţi să afli despre asta mai mult decât oricine altcineva. Ai 
făcut atâtea pentru noi; ai fi făcut şi mai multe, dacă te-am fi cooptat 
mai repede. Dar Generalul... 

Culorile se schimbau, peisajele se topeau într-un haos de rezoluție 
slabă. Trecură câteva secunde. lar Sherkaner scoase un strigăt de 
uimire și de tristețe. 

Imaginea finală putea fi recunoscută, deși lățimea de bandă era mai 
slabă decât inițial. Părea să fie un flux vizual emis de o cameră în opt 
culori. Se uitau la o cameră din biroul lui Victory Smith de la 
Comandamentul Teritorial. Se vedea bine, dar nu ca o imagine naturală, 
nici ca pe displayurile de videomanțţie. 

Însă imaginea era reală: generalul Smith se uita la ei de la birou, 
înconjurată de munţi de hârtii. Îi făcu semn unui aghiotant să iasă din 
cameră și privi lung la Underhill și Unnerby. 

— Sherkaner... l-ai adus pe Hrunkner Unnerby în biroul tău, spuse ea 
pe un ton aspru, iritat. 

— Da, l-am... 

— Am crezut că ne-am lămurit. Poţi să te joci cât vrei cu jucăriile tale, 
dar nu ai voie să-i deranjezi pe cei care au, într-adevăr, de lucru. 

Hrunkner nu-l mai auzise pe general vorbind atât de aspru și de 
sarcastic cu Underhill. Chiar dacă era necesar, ar fi preferat să nu fie de 
față. 

Underhill se pregătea să protesteze. Se răsuci pe stinghie și flutură 
din braţe rugător. 

— Da, dragă. 

Generalul încuviinţă și făcu un semn către Hrunkner. 

— Îmi cer scuze pentru această neplăcere, sergent. Dacă ai nevoie de 
ajutor ca să-ți respecţi programul... 


— Mulţumesc, doamnă. Poate voi avea. Voi suna la aeroport și vă voi 
contacta. 

— În regulă. 

Generalul dispăru de pe display. 

Sherkaner lăsă capul jos până când atinse cu el consola. Își ţinea 
braţele și picioarele sub el, nemișcate. Insecta călăuzitoare se apropie și 
trase de sfoară, întrebătoare. Unnerby veni și el mai aproape. 

— Sherk? întrebă el șoptit. Te simţi bine? 

Celălalt răspunse cu întârziere, ridicând capul. 

— O să-mi revin. lartă-mă, Hrunk. 

— Eu... ăăă... trebuie să plec. Mai am o ședință... 

Nu era adevărat. Ratase deja ședința și inspecția. 

Era adevărat însă că mai avea o groază de probleme care așteptau 
după el. Cu ajutorul lui Smith, poate va reuși să plece din Princeton 
destul de repede ca să le rezolve la timp. 

Underhill cobori greoi de pe stinghie și o lăsă pe Mobiy să-l 
călăuzească în urma sergentului. Când se deschiseră ușile masive, 
Sherkaner întinse o singură mână, trăgându-l ușor de mânecă pe 
Hrunkner. Alte trăsnăi? 

— Să nu te dai bătut niciodată, Hrunk. Întotdeauna există o soluţie, ca 
de obicei; vei vedea. 

Unnerby încuviință în tăcere, mormăi o scuză și ieşi. În timp ce se 
îndrepta spre lift pe coridorul cu pereţi de sticlă, Sherkaner rămase cu 
Mobiy în ușa biroului. Mai demult, ar fi coborât cu el până în holul de 
jos. Dar Hrunk își dădu seama că se schimbase ceva în relaţia lor. 
Înainte ca ușile liftului să se închidă, bătrânul lui prieten îi făcu un semn 
cu mâna. 

Apoi Unnerby dispăru în liftul care cobora. Se lăsă copleșit de mânie 
și tristeţe. Ciudat cum se amestecă cele două sentimente. Auzise 
poveștile despre Sherkaner și nu le dăduse crezare. La fel ca el, voise ca 
anumite lucruri să fie adevărate și ignorase semnele contrare. Spre 
deosebire de el, nu putea trece cu vederea realitatea dură. Așa că 
această ultimă situaţie de criză trebuia învinsă sau acceptată fără 
Sherkaner Underhill... 

Unnerby se sili să-l uite. O să vină alte vremuri, când o să-și 
amintească lucrurile frumoase, nu după-amiaza aceasta. Deocamdată... 


dacă ar putea rechiziționa un avion în Princeton, ar reuși să ajungă la 
Comandamentul Teritorial la timp să discute cu directorii lui adjuncțţi. 

Când ajunse la nivelul vechiului parc pentru copii, liftul încetini. 
Unnerby crezuse că e liftul personal al lui Sherkaner. Cine să fie? Ușile 
culisară... 

— Nu se poate! Sergentul Unnerby! Pot să intru? 

O tânără domnişoară locotenent, în uniformă de intendenţă. Victory 
Smith cu ani de zile în urmă. La fel de luminoasă, la fel de graţioasă și 
de precisă în mișcări. Unnerby nu reuși decât să se holbeze la apariţie. 

Apariția păși în lift și el se dădu înapoi involuntar, șocat. Atunci 
domnișoara renunță o secundă la atitudinea militară și-și aplecă 
rușinoasă capul. 

— Unchiule Hrunkner, nu mă recunoști? Sunt Viki, am crescut mare. 

Bineînţeles! Unnerby râse ușor. 

— Nu... N-o să-ţi mai spun niciodată Mica Victory. 

Viki îl cuprinse afectuos de umeri cu două braţe. 

— Ba da. Tu ai voie. Nu ştiu de ce, dar nu cred că o să-ţi dau ordine 
vreodată. Mi-a zis tati că vii azi... L-ai văzut? Ai un minut să stăm de 
vorbă? 

Liftul se apropia de parter. 

- Da... Da, l-am văzut. Uite, din păcate, sunt cam grăbit, trebuie să 
mă întorc la Comandamentul Teritorial. 

După nenorocirea de sus, pur şi simplu nu știa ce să-i spună lui Viki. 

— Nu-i nimic. Şi eu sunt în întârziere. Hai să mergem împreună la 
aeroport. Fata mișcă din corp a zâmbet. O să avem pază dublă. 


Locotenenţii se ocupă de escortele de siguranţă, dar numai rareori 
sunt ei cei escortați. Grupul tinerei Victory era cam cât jumătate din cel 
al lui Unnerby, dar, după cum arătau gărzile, mai competent. Câţiva 
soldaţi erau cu siguranţă veterani combatanți. Tipul de pe stinghia cea 
mai de sus, din spatele șoferului, era unul din cei mai mari soldaţi pe 
care-i văzuse Unnerby. Când intrară în mașină, îl salută pe Hrunk în stil 
familiar, deloc militărește. Era Brent! 

— Deci, ce-a vrut să-ţi spună tati? 

Viki rosti întrebarea pe un ton dezinvolt, dar Hrunkner îi simţi 
agitația din voce. Fata nu era tipul de ofițer de informaţii perfect, 


impenetrabil. Poate că era un defect, dar el o știa de când avusese ochi 
de prichindel. Cu atât mai greu îi veni să-i spună adevărul. 

— Probabil că ştii, Viki. Nu mai e cum a fost. Are capul plin de 
monștri și videomanțţie. A trebuit să intervină generalul ca să-i închidă 
gura. 

Tânăra Victory tăcu, dar își adună brațele, iritată. O clipă, lui 
Unnerby i se păru că e supărată pe el, dar apoi o auzi șşoptind: 

— Cum s-a prostit, bietul de el... 

Oftă. Mașina avansă și ei lăsară câteva momente de liniște. 

La suprafață, traficul nu era aglomerat, se circula mai mult între 
cartierele fără legături între ele. Felinarele de stradă risipeau pete 
albastre și ultraviolete și sclipeau pe gheața de pe marginea canalelor și 
de pe laturile clădirilor. Cele din case făceau să lucească promoroaca și 
scânteiau verzi când cădeau pe smocurile de mușchi din gheaţă. Pe 
pereți creșteau nenumărați viermi de cristal, rădăcinile lor scormonind 
întruna după câte-o fărâmă de căldură. Aici, în Princeton, natura putea 
supravieţui până în perioada de Întuneric absolut. În jurul şi dedesubtul 
lor, orașul se întindea tot mai cald. În spatele zidurilor și sub pământ, 
nicicând nu fusese agitația mai mare. Clădirile mai noi din cartierul de 
afaceri scânteiau prin mii de ferestre, emanând putere, împrăștiind 
panglici late de lumină pe construcțiile vechi... Cu toate acestea, un 
atac nuclear, chiar minor, ar ucide toată suflarea. 

Viki îl atinse pe Unnerby pe umăr. 

— Îmi pare rău... pentru tati. 

Ea sigur știa mai bine cât de mult se prăbușşise Sherkaner. 

— De când e așa? Îmi aduc aminte că l-am mai auzit speculând 
despre monștri cosmici, dar nu mi s-a părut serios niciodată. 

Fata scutură din umeri, evident deranjată de întrebare. 

— A început să se joace cu videomanţia după răpire. 

Atât de devreme? Unnerby îşi aduse aminte disperarea bietului paing 
când își dăduse seama că știința şi logica nu-i puteau salva copii. 

— Am înțeles, Viki. Mama ta are dreptate. Important e ca aiurelile 
astea să nu stea în calea nimănui. Tatăl tău și-a atras dragostea și 
admiraţia multora... inclusiv a mea, și o mai are. Nimeni nu-l va crede, 
dar mă tem că se vor găsi câţiva care să-l ajute, poate să devieze 
resurse, să facă experimentele pe care le sugerează el. Nu ne permitem 


așa ceva, nu acum. 

— Normal. 

Viki şovăi. Vârfurile mâinilor i se crispară. Dacă Unnerby n-ar fi 
cunoscut-o de copil, nici n-ar fi sesizat. Îi ascundea ceva şi era 
stânjenită din cauza asta. Mica Victory fusese o mare mincinoasă, cu 
excepția momentelor când se simţise vinovată de ceva. 

— Generalul îi face pe plac şi acum, nu-i aşa? 

— ... Da, dar nu prea mult. Nişte lățime de bandă, timp de procesare. 

Timp de procesare pentru ce? Pentru mașinăriile de birou sau pentru 
suprareţelele Serviciului de Informaţii? Poate că nu avea importanţă; 
dacă Sherkaner stătea într-un con de umbră, era numai pentru că 
generalul nu-i dădea voie să intervină în proiectele critice. Dar mă rog 
pentru sărmana doamnă. Pentru Victory Smith, să-l piardă pe Underhill 
era ca şi cum i-ar fi tăiat cineva picioarele drepte de la șold. 

— Înţeleg. 

Indiferent ce resurse risipea Sherkaner, Hrunkner Unnerby nu avea 
ce face. Poate cel mai înţelept era să respecte vechea zicală: înainte 
soldat, înainte. Se uită la uniforma tinerei Victory. Tăbliţa cu numele era 
pe partea invizibilă a gulerului. O chema Victory Smith (așa ar atrage 
atenţia ofițerilor superiori!) sau Victory Underhill sau cum? 

— Deci, domnişoară locotenent, cum e viaţa ca militar? 

Viki zâmbi, evident ușurată de schimbarea subiectului. 

- E o mare provocare, domnule sergent. Îi scăpă o exprimare 
formală. De fapt, niciodată n-am fost mai încântată. Instruirea de bază a 
fost... hmm, știi la fel de bine ca mine. Să știi că sergenții ca tine fac din 
ea o „experienţă fermecătoare”. Dar eu am avut un avantaj. În perioada 
instrucției mele, toți recruții erau mai bătrâni ca mine, fiind născuţi la 
timpul potrivit. He-he! Nu mi-a fost greu să mă descurc, în comparaţie 
cu ei. Acum... se vede că nu suntem la prima mutare în interes de 
serviciu. Arătă spre mașină și spre gărzile din jur. Brent e sergent-major, 
lucrăm împreună. Rhapsa şi Micul Hrunk o să meargă și ei la școala de 
ofițeri, dar deocamdată sunt înscriși la juniori. Poate ne întâlnim cu ei la 
aeroport. 

— Toți lucraţi împreună? 

Unnerby încercă să-și ascundă uimirea din glas. 

— Da. Suntem o echipă. Când generalul vrea o inspecţie rapidă și 


caută pe cineva în care să aibă încredere absolută, la noi apelează. 

Toţi copiii care au supravieţuit, în afară de Jirlib. Pentru o clipă, 
Unnerby se întristă mai tare. Oare ce părere au Statul Major și ofițerii 
de rang mediu când văd ceata de rude a lui Smith vârându-și ochii în 
afacerile lor strict secrete? Dar... Hrunkner Unnerby fusese şi el 
implicat cândva în activitatea de spionaj. Bătrânul Strut Greenval jucase 
și el după propriile reguli. Regele acorda anumite prerogative șefului 
agenţiei de spionaj. Mulţi angajaţi de nivel mediu de-ai agenţiei credeau 
că e o tradiţie stupidă, dar, dacă Victory Smith considera că are nevoie 
de o echipă de Inspectori Generali alcătuită din familia ei... înseamnă 
că așa era. 


Pe aeroportul din Princeton domnea haosul. Mai multe zboruri, mai 
multe curse speciale, mai multe construcţii. Haos sau nu, generalul 
Smith ţinea situația sub control; un avion cu reacţie îi fusese deja pus la 
dispoziţie. Mașinile lui Viki primiră aprobarea să intre în sectorul militar 
din aeroport. Avansară prudent pe rutele afectate, sub aripile 
avioanelor-taxi. Drumurile secundare erau distruse de lucrările de 
construcții, apărea câte o groapă cât un crater tot la treizeci de metri. 
Până la sfârşitul anului, toate operaţiunile urmau să se desfășoare fără 
expunere la exterior. În cele din urmă, clădirile vor trebui să susțină noi 
tipuri de aparate de zbor și activităţi desfășurate în condiţii de îngheţ. 

Viki îl lăsă pe Hrunkner lângă avionul său. Nu-i spusese unde trebuia 
să ajungă în seara aceea. Lui Unnerby îi plăcu lucrul ăsta. În ciuda 
situației sale ciudate, Viki știa să-și ţină gura. 

Ea îl urmă în frigul de afară. Nu bătea vântul, așa că riscă și ieși fără 
mască. Te ardea în piept de câte ori inspirai. Era atât de rece, încât din 
extremităţile neprotejate ale lui Hrunkner se ridicau nori înghețați. 

Poate că Viki era prea puternică și prea tânără ca să observe. 
Mărșălui cei aproximativ treizeci de metri până la avion vorbind 
întruna. Dacă n-ar fi fost semnele rele ale vizitei, întâlnirea cu ea ar fi 
fost o bucurie. Chiar defazată, era o încântare, bucăţică ruptă din mama 
ei, poate nu atât de dură, fiindcă moștenise ce avea Sherkaner mai bun 
în el. La naiba, poate era o bucurie pentru ochi tocmai pentru că era 
defazată! La gândul ăsta, Hrunkner mai că se opri în mijlocul pistei. Da, 
Viki își petrecuse viața mereu în contratimp, privind lucrurile din alt 


unghi de vedere. Într-un fel, când se uita la ea, viitorul nu mai părea atât 
de negru. 

Viki se dădu la o parte când ajunseră la adăpostul de la baza 
avionului. Își îndreptă ţinuta și-l salută ţeapănă. Unnerby îi răspunse la 
fel. Atunci îi văzu plăcuța cu numele. 

— Ce nume interesant, domnişoară locotenent. Nu-i o profesiune, 
niciun refugiu de altădată. De unde...? 

— Păi, niciunul dintre părinţii mei nu e fierar‘. Şi nimeni nu știe din 
care anume refugiu „de sub deal” se trage tata. Dar ia privește în 
spate... 

Viki arătă cu mâna. În spatele lor, pista se întindea pe sute de metri, 
teren plat şi lucrări de construcţie peste tot, până la terminal. Ea însă 
arăta mai sus de șesurile netede ca fundul apelor. Luminile 
Princetonului se arcuiau la orizont, de la turnurile scânteietoare la 
dealurile suburbane. 

— Priveşte cam cinci grade spre dreapta de la turnul radio. Se vede și 
de aici. 

Arăta spre Casa de pe Deal. Era cea mai luminată clădire în direcția 
aceea, un turn de lumină în toate culorile permise de fluorescenţa 
modernă. 

— Tati a știut cum s-o proiecteze. N-a trebuit să-i facem nicio 
modificare. Şi după ce îngheaţă aerul, lumina tot se va zări pe deal. Ştii 
ce zice el: putem cobori și străbate adâncurile sau putem urca și explora 
înălțimile. Mă bucur că am crescut acolo și vreau să mă cheme după 
locul acela. 

Ridică plăcuța ca să sclipească în luminile avionului. LOCOTENENT 
VICTORY LIGHTHILLE. 

— Nu te îngrijora, domnule sergent. Ceea ce aţi început tu, tati și 
mami o să reziste o veşnicie. 

Belga Underville se cam săturase de Comandamentul Teritorial. 
Petrecea acolo zece la sută din timp și ar fi stat și mai mult, dacă n-ar fi 
devenit o utilizatoare avidă a telecomunicaţiilor. Colonelul Underville 
conducea Agenţia de Informaţii Interne din anul 60//15, adică mai 
mult de jumătate din ultima perioadă de Strălucire. În vremurile 
moderne, a spune că sfârșitul Strălucirii marca începutul celor mai 
sângeroase războaie însemna a rosti o banalitate. Se așteptase la rău, 
dar nu la atât de rău. 

Underville ajunse la ședință devreme. Era destul de agitată; nu voia 
s-o contrazică pe şefă, dar exact asta făcea prin petiția ei. Rachner 
Thract sosise deja și-și punea la punct treburile. În spatele lui, pe 
perete, se proiectau fotografii de recunoaștere neclare, în zece culori. Se 
pare că mai descoperise alte locuri de lansare de-ale sudiștilor, alte 
dovezi ale ajutorului dat de Frăţie „potenţialelor victime ale trădătorilor 
din Concordia”. Thract o salută politicos când ea și aghiotanţii ei se 
așezară. Dintotdeauna existaseră frecușuri între Agenţia de Informaţii 
Externe şi cea de Informaţii Interne. Prima juca după reguli 
inacceptabil de aspre pentru operaţiunile interne, dar întotdeauna găsea 
scuze ca să-și bage nasul în ele. În ultimii ani, relaţia dintre Underville și 
Thract fusese deosebit de tensionată. De când Thract dăduse greș în 
Tara Sudului, era mult mai ușor de manipulat. Până și sfârșitul lumii are 
avantaje pe termen scurt, îşi zise Belga cu amărăciune. 

Underville se uită peste ordinea de zi. Of, ce ţi-e și cu smintelile 
astea care-ţi zăpăcesc mintea! Sau nu? 

— Ce părere ai despre sperietorile astea de la mare altitudine, 
Rachner? 

Nu era o întrebare menită să susțină un punct de vedere; când era 
vorba de apărarea aeriană, Thract ar fi trebuit să se simtă ca la el acasă. 

Scutură brusc din mâini, respingând întrebarea. 

— După atâta scandal, Apărarea Aeriană pretinde că sunt doar trei 
obiective reperate. „Obiective reperate” pe dracu'! Nici acum, când am 


aflat despre capacităţile antigravitaţionale ale Frăției, tot nu-s capabili 
să-i depisteze pe paingii ăia. Şeful AA susține că Frăția are o zonă de 
lansare despre care eu nu ştiu. Ştii că şefa o să mă pună s-o găsesc... La 
dracu'! 

Underville nu-și dădu seama dacă Thract își rezumase răspunsul 
într-un singur cuvânt sau dacă tocmai sesizase o neregulă în notițe. În 
orice caz, el nu-i mai spuse nimic. 

Începură să apară și ceilalți: Dugway, comandantul Apărării 
Aeriene (așezându-se pe o stinghie departe de Rachner Thract), 
comandantul Atacului cu Proiectile, directorul Relaţiilor Publice. Intră și 
șefa, urmată îndeaproape de ministrul de finanţe al regelui. 

Generalul Smith declară ședința deschisă și îi ură ministrului un bun- 
venit formal. Pe hârtie, ministrul Nizhnimor era singurul ei superior, cu 
excepţia regelui. În realitate, Amberdon Nizhnimor era prietenă veche 
cu Smith. 

Sperietorile fură primele pe ordinea de zi şi discuţiile decurseră cum 
prevăzuse Thract. Apărarea Aeriană efectuase teste suplimentare 
asupra celor trei obiective reperate. Ultima analiză făcută de 
computerele lui Dugway confirma că erau sateliți de-ai Frăției, trimiși 
fie în recunoaștere, fie să testeze proiectile antigravitaţionale de 
manevră. În orice caz, niciunul nu fusese văzut de două ori. Și niciunul 
nu fusese lansat din zonele cunoscute ale Frăției. Comandantul Apărării 
Aeriene susținu cu tărie necesitatea informaţiilor competente de la sol 
din teritoriul Frăției. Dacă inamicul avea lansatoare mobile, trebuia 
neapărat să afle despre ele. Underville crezu că lui Thract o să-i sară din 
nou ţandăra din cauza sugestiei că subordonații lui o dăduseră iar în 
bară, dar colonelul întâmpină cu politeţe rezervată sarcasmul 
comandantului AA și ordinele previzibile ale generalului Smith. 'Thract 
știa că asta era cea mai mică problemă a lui; adevăratul lui dușman era 
ultimul punct de pe ordinea de zi. 

Mai departe, șeful Relaţiilor Publice: 

— Îmi pare rău, dar nu putem organiza un plebiscit pe tema 
războiului, și cu atât mai puţin nu ne putem aștepta să se voteze în 
favoarea războiului. Lumea e mai speriată ca niciodată, dar timpul face 
din plebiscit o soluţie absolut neviabilă. 


Belga încuviință tacit; nu avea nevoie de un agent de presă, știa și ea 
atâta lucru. În sine, guvernul regelui era o afacere autocrată. Dar, de cel 
puţin nouăsprezece generaţii încoace, de la Tratatul Concordiei, 
puterea lui civilă fusese mult restrânsă. Coroana deţinea proprietatea 
exclusivă asupra moșiilor ei străvechi, precum Comandamentul 
Teritorial, și avea putere de impozitare limitată, dar își pierduse dreptul 
exclusiv de a tipări monedă, dreptul de expropriere, dreptul de a-și 
obliga supușii la serviciu militar. Pe timp de pace, Tratatul se respecta. 
Tribunalele funcționau în baza unui sistem de taxe, iar forțele 
polițienești locale ştiau că nu puteau să întreacă măsura, altfel ar fi avut 
de înfruntat putere de foc serioasă. Pe timp de război... ei, asta urmărea 
plebiscitul, să suspende Tratatul o vreme. Așa se procedase în Marele 
Război, dar cu mare greutate. De data asta, lucrurile avansau atât de 
repede, încât numai menţionarea unui plebiscit putea grăbi războiul. lar 
un schimb major de rachete nucleare s-ar termina în mai puţin de o zi. 

Generalul Smith toleră platitudinile cu multă răbdare. Apoi veni 
rândul Belgăi. Trecu în revistă obișnuitele ameninţări de ordin intern. 
Situaţia era sub control, mai mult sau mai puţin. Existau minorităţi 
importante care detestau modernizarea. Unele ieşiseră deja din peisaj şi 
dormitau în refugii. Altele își săpaseră redute adânci, dar nu ca să 
hiberneze în ele; acestea reprezentau o problemă, dacă se înrăutățeau 
lucrurile. Hrunkner Unnerby făcuse noi miracole inginerești. Până şi 
cele mai vechi orașe din nord-est aveau curent și, la fel de important, 
spaţii de locuit climatizate. 

— Dar, desigur, nimic nu e trainic. Cel mai mic atac nuclear ar ucide 
majoritatea populaţiei, iar restul nu ar avea resurse ca să reziste în 
perioada de hibernare. 

În realitate, cele mai multe resurse fuseseră utilizate pentru 
construirea centralelor energetice şi a fermelor subterane. 

Generalul Smith făcu un gest pentru a-i invita pe ceilalți să 
vorbească. 

— Aveţi comentarii? 

Câţiva avură. Şeful Relaţiilor Publice sugeră să se cumpere acţiuni de 
la întreprinderile solide; își făcea deja planuri pentru după sfârșitul 
lumii, nepricopsitul ăla încăpățânat. Şefa încuviinţă în tăcere și le ceru 
Belgăi și nepricopsitului să studieze posibilitatea. Apoi cercetă copia 


raportului primit de la Agenţia de Informaţii Interne. 

— Doamnă? Belga Underville ridică mâna. Aș dori să mai atrag 
atenţia asupra unui element. 

— Desigur. 

Underville își frecă nervoasă de gură mâinile pentru mâncat. Era 
pusă pe fapte mari. Fir-ar! Dacă n-ar fi aici ministrul de finanţe... 

— Eu... Doamnă, în trecut, aţi fost foarte... ăăă... generoasă cu 
administrarea operaţiunilor subordonaţilor dumneavoastră. Ne dădeaţi 
o însărcinare și ne lăsaţi s-o ducem la îndeplinire. Vă sunt foarte 
recunoscătoare pentru asta. Recent, însă, şi, foarte probabil, fără ştiinţa 
dumneavoastră, unii angajaţi din personalul dumneavoastră intern au 
început să facă vizite neprogramate — de fapt, raiduri nocturne — în 
zonele aflate în responsabilitatea mea. 

Generalul încuviinţă. 

— Echipa Lighthill. 

— Întocmai, doamnă. 

Propriii tăi copii, care se bagă peste tot, de parcă ar fi inspectorii generali 
ai regelui. Veneau cu cereri trăsnite, lipsite de rațiune, opreau proiecte 
eficiente, îi înlăturau pe subordonații ei cei mai buni. Mai mult decât 
orice, colonelul bănuia că soțul excentric al generalului se bucura încă 
de influenţă. Belga se ghemui pe stinghie. Nu mai avea nimic de spus. 
Victory Smith o cunoștea destul de bine ca să vadă că era supărată. 

— În cadrul acestor inspecții, a găsit Lighthill ceva demn de 
semnalat? 

— Într-un singur caz, doamnă. 

O problemă destul de gravă, pe care Belga era convinsă că ar fi 
eliminat-o singură în zece zile. Underville constată că cei din jurul 
mesei erau surprinși de plângerea ei. Doi înclinară din cap aprobator — 
știuse de sprijinul lor. 'Thract bătea darabana nervos pe masă; parcă se 
pregătea să sară la bătaie. Nu era de mirare că fusese luat la ochi de 
către echipa de favorizați ai generalului, dar, doamne, te rog dă-i mintea 
să-și țină gura. Thract se găsea deja într-o situaţie atât de precară, încât 
sprijinul lui ar fi ajutat-o cât nicovala de oţel pe un cățărător în cursă. 

Şefa înclină din cap şi aşteptă politicoasă alte comentarii. 

— Doamnă colonel Underville, înțeleg că acest aspect afectează 
moralul subordonaţilor dumneavoastră. Dar ne așteaptă vremuri grele, 


mult mai periculoase decât un război declarat. Am nevoie de asistenţi 
speciali, care acţionează foarte repede și pe care îi înţeleg perfect. 
Echipa Lighthill lucrează direct pentru mine. Vă rog să-mi spuneţi dacă 
membrii ei au un comportament deplasat, dar vă rog să le respectați 
autoritatea de împuterniciți. 

Vorbea cu regret sincer în glas, dar și cu fermitate. Smith schimba o 
politică de comportament veche de câteva decenii. Belga avu senzaţia 
neplăcută că şefa știa ce ravagii făceau odraslele ei. 

Până acum, ministrul de finanțe se arătase cam plictisit. Nizhnimor 
era erou de război; străbătuse Întunericul cu Sherkaner Underhill. Nu-ţi 
venea să crezi când o vedeai. Amberdon Nizhnimor își petrecuse 
deceniile generației actuale avansând în celălalt sector al serviciului 
regal, în calitate de politician de curte și arbitru. Se îmbrăca și se mișca 
de parcă era o babă șleampătă; era un personaj din desenele animate, 
caricatura unui ministru de finanţe. Mare, dezlânată, moale. Acum se 
aplecă în față. Avea o voce hârâită, inofensivă ca înfăţişarea ei. 

— Mă tem că problemele acestea nu ţin de competenţa mea. Dar pot 
să vă dau un sfat. Deși nu putem organiza un plebiscit, războiul a 
început. Din punctul de vedere al guvernului, suntem în război. lerarhia 
normală e suspendată. Dată fiind situaţia extraordinară, este important 
să vă daţi seama că și eu și, mai important, regele avem încredere 
absolută în modul de a conduce al generalului Smith. Ştiţi cu toţii că 
şeful agenţiei de informaţii se bucură de avantaje speciale. Nu este o 
tradiţie învechită, doamnelor şi domnilor. Este politica regală și trebuie 
s-o acceptaţi cu toţii. 

Uau! Cică ministrul de finanțe e moale... Lumea din jurul mesei 
dădu sobru din cap și nimeni nu mai avu nimic de spus, nici măcar 
Belga Underville. Ciudat, dar ea chiar se simţea mai bine că fusese pusă 
la punct. Poate că lucrurile se duc pe apa sâmbetei, dar ea nu trebuia să 
se îngrijoreze cine stătea cocoțat pe stinghia conducătorului. 

După o clipă, generalul Smith se întoarse la ordinea de zi. 

— Mai avem un punct de discutat. Cea mai gravă problemă cu care 
ne confruntăm. Domnule colonel Thract, vă rog să ne prezentaţi situaţia 
din Țara Sudului. 

Vorbise politicos, aproape compătimitor. Bietul Thract era foarte 
emoționat, însă reuși să manifeste o oarecare fermitate. Sări de pe 


stinghie și merse repede la podium. 

- Doamnă ministru, doamnă general. Înclină din cap spre Nizhnimor 
și Smith. Credem că situația s-a stabilizat cât de cât în ultimele 
cincisprezece ore. 

Prezentă imaginile pe care Belga văzuse că le studia înainte de 
ședință. [ara Sudului era în general bântuită de furtuni, dar zonele de 
lansare se aflau sus, în Munţii Uscaţi, foarte vizibile. 'Thract bătu în 
imagini, analizând situaţia stocurilor. 

— Rachetele cu rază lungă de acţiune din Ţara Sudului zboară cu 
combustibil lichid, sunt foarte fragile. Parlamentul a manifestat tendințe 
extraordinar de belicoase în ultimele zile — „Ultimatumul pentru 
Supravieţuire prin Colaborare”, de exemplu — dar noi nu credem că 
sudiștii au pregătite de lansare mai mult de o zecime din rachete. Le va 
lua trei sau patru zile ca să-și umple rezervoarele. 

Belga: 

— Mi se pare o prostie din partea lor. 

Thract încuviinţă. 

— Dar, nu uitaţi, din cauza sistemului lor parlamentar sunt mai puţin 
deciși decât noi sau Frăția. Sudiștii au fost amăgiţi că fie pornesc un 
război acum, fie vor fi uciși în somn. Ultimatumul poate să fi fost lansat 
la un moment nepotrivit, dar a fost încercarea unor parlamentari de a 
prezenta perspectiva unui război atât de înfricoșător, încât colegii lor să 
dea înapoi. 

Comandantul Apărării Aeriene: 

— Deci socotiți că nu ne vor ataca până nu se aprovizionează cu tot 
combustibilul? 

— Da. Momentul decisiv va fi şedinţa parlamentului de la Southmost, 
peste patru zile. Atunci vor discuta răspunsul nostru — dacă vom da 
unul — la ultimatumul lor. 

Nepricopsitul de la Relaţii Publice întrebă: 

— De ce să nu le respectăm cerinţele? Nu pretind teritorii. Suntem 
atât de puternici, încât, dacă le-am ceda, nici măcar nu ne-am pierde 
din prestigiu. 

Murmure de indignare dădură ocol mesei. Generalul Smith răspunse 
mult prea amabil la întrebare. 

— Din păcate, nu e o chestiune de prestigiu. Ultimatumul ne cere să 


ne slăbim câteva din forțele militare. Mă îndoiesc că, procedând noi 
așa, sudiștii s-ar simţi mai siguri în refugiile lor, dar noi am deveni mai 
vulnerabili în cazul unui atac din partea Frăției. 

Chezny Neudep, comandantul Atacului cu Proiectile, interveni: 

— Aşa este. Sudiștii sunt acum simple marionete pentru Frăţie. 
Pedure şi vampirii ei probabil că sar în sus de bucurie. Indiferent cum se 
încheie conflictul, ei vor câștiga. 

— Nu neapărat, spuse ministrul Nizhnimor. Îi cunosc pe cei mai de 
frunte sudiști; nu sunt răi, nici nebuni, nici incompetenţi. Am ajuns la o 
chestiune de încredere. Regele vrea să meargă la Southmost la 
următoarea ședință a parlamentului lor și să rămână acolo cât durează 
sesiunea parlamentară. E greu de imaginat o dovadă de încredere mai 
mare din partea noastră și cred că sudiștii o vor accepta, indiferent ce 
urmărește Pedure. 

Pentru asta există regi. Totuși, oferta ministrului veni ca un șoc; până 
și „Moartea bătrână” de Neudep păru luat prin surprindere. 

— Doamnă, știu că regelui îi stă în putere să procedeze așa, dar nu 
sunt de acord că e o problemă de încredere. Desigur, în Ţara Sudului 
trăiesc mulți păianjeni onorabili. Am avut simpatizanți la toate nivelurile 
de conducere. Colonelul Thract ne-a spus că am avut — ca să mă 
exprim direct — spioni în poziţii solide acolo. Dacă n-ar fi fost așa, nu 
cred că generalul Smith ar fi încurajat vreodată progresul tehnic al 
sudiștilor... Dar în mai puţin de un an se pare că ne-am pierdut orice 
avantaj. Acum eu văd în ei un stat infiltrat de Frăţie. Chiar dacă 
parlamentarii sunt, în majoritate, onorabili, nu mai contează. Neudep 
întinse două brațe în direcţia lui Ihract. Analiza dumneavoastră, 
domnule colonel? 

Sosi clipa recunoașterii. În ultimul timp, fiecare şedinţă de stat major 
avusese parte de câte una şi de fiecare dată tot Thract fusese cel vizat. 

Colonelul se înclină ușor către „Moartea bătrână”. 

— Domnule, evaluarea dumneavoastră este corectă, în mare, deşi eu 
nu văd decât puţine urme de infiltrare cu rachete a forțelor sudiste. Au 
avut un guvern prietenos, pot să jur că a fost „instrumentat” de agenții 
Concordiei. Membrii Frăției au fost activi, dar le-am pus bețe în roate. 
Apoi, pas cu pas, am pierdut teren. La început, din cauza supravegherii 
de mântuială, pe urmă s-au întâmplat accidente fatale, după aceea nu 


am fost destul de rapizi încât să împiedicăm asasinatele. Recent, au 
început acuzele false... Inamicul nostru e inteligent. 

— Deci Onorata Pedure e un geniu pe care nu-l putem întrece? 
întrebă comandantul Apărării Aeriene cu glas picurând de sarcasm. 

Thract nu replică imediat. Își răsucea mâinile pentru mâncat înainte 
și înapoi. La ședințele anterioare, acesta era momentul când 
contraataca cu statistici şi proiecte noi. Acum... ceva se rupse în el. 
Belga Underville îl considera un inamic birocrat de la răpirea copiilor 
generalului, dar îi părea rău pentru el. Când, în cele din urmă, se hotări 
să vorbească, Thract scoase mai mult un chiţăit de durere. 

— Nu! Nu știți că... am avut prieteni care au murit? Pe alții i-am 
pierdut pentru că nu am mai avut încredere în ei. Multă vreme am fost 
convins că am în propria mea organizaţie un agent al Frăției. Am dat 
informaţii esenţiale la tot mai puţine persoane, nu le-am transmis nici 
măcar superiorului... înclină din cap spre general. Până la urmă, s-au 
scurs de la noi secrete pe care nu le cunoșteam decât eu și pe care le- 
am transmis cu dispozitivele mele de încriptare personale. 

Se lăsă liniștea în vreme ce publicul rumega consecințele evidente 
ale celor susținute de Thract. Atenţia lui se întoarse spre sine, de parcă 
nu i-ar fi păsat că alții îl considerau Tartorul Trădătorilor. Continuă pe 
un ton mai calm: 

— Dacă poate cineva să fie paranoic și să se afle peste tot, să știți că 
eu am reușit. Am folosit căi de comunicare diferite, coduri diferite. Am 
folosit trucuri cu modificări infinitezimale... Ascultaţi-mă pe mine, 
inamicul nostru e mai mult decât o singură „Onorată Pedure”. Într-un 
fel, știința noastră inteligentă lucrează împotriva noastră. 

— Prostii! strigă comandantul AA. În departamentul meu se aplică 
ceea ce numiți dumneavoastră „știință inteligentă” mai mult decât în 
oricare altul și suntem pe deplin satisfăcuți de rezultate. Pe mâini 
competente, calculatoarele, reţelele și sateliții de recunoaștere sunt 
niște instrumente incredibil de puternice. Uitaţi-vă numai ce a făcut 
analiza noastră amănunţită cu obiectivele neidentificate prin radar. 
Bineînţeles, poți abuza de reţele. Dar suntem lideri mondiali în 
tehnologie. Indiferent ce alte coduri sunt sparte, noi avem o tehnologie 
de criptare robustă... Sau vreţi să spuneţi că dușmanul ne poate sparge 
codurile? 


Thract se clătină încet pe podium. 

— Nu, asta a fost prima mea bănuială serioasă, dar ne-am infiltrat în 
institutul de criptologie al Frăției și am reușit să rămânem acolo în 
siguranță până nu demult. Dacă sunt sigur de ceva, atunci de codurile 
noastre sunt. Făcu un gest prin care-i cuprinse pe toţi participanţii la 
ședință. Chiar nu înţelegeţi, nu-i așa? Vă spun eu, a pătruns o forță în 
rețelele noastre, una care ni se opune sistematic. Indiferent ce facem, 
știe mai multe şi îi susține pe inamicii noștri... 

Scena deveni jalnică, un soi de colaps penibil. Thract nu mai avea la 
dispoziție decât născociri ca să-și explice eșecurile. Poate că Pedure 
chiar era extrem de inteligentă; mai degrabă era Thract Tatăl 
Trădătorilor. 

Belga se uita la general atentă numai pe jumătate. Se bucura de 
încrederea absolută a regelui. Fără îndoială că va supravieţui prăbușirii 
lui 'Thract, pur şi simplu renegându-l. 

Smith făcu semn sergentului de gardă de la ușă. 

— Ajută-l pe colonelul Thract să meargă la biroul ofițerilor. Domnule 
colonel, voi veni să stăm de vorbă în câteva minute. Consideraţi-vă încă 
în serviciu. 

Din cauza stresului, Thract avu nevoie de câteva secunde ca să 
priceapă spusele generalului. Fu condus la ușă, dar nu pentru a fi 
arestat, nici măcar pentru a fi luat la interogatoriu de subalterni. 

— Da, doamnă. 

Încercă să-și îndrepte ţinuta și-l urmă pe sergent afară din încăpere. 

În cameră se lăsă o linişte profundă. Belga era sigură că se studiau 
unii pe alţii și aveau gânduri negre. În cele din urmă, generalul Smith 
spuse: 

— Dragi prieteni, colonelul are dreptate. Fără îndoială că suntem 
infestați cu agenţi ai Frăției foarte bine mascaţi. Dar sunt eficienţi în 
prea multe dintre departamentele noastre. Există o breșă sistematică în 
securitatea noastră, iar noi habar nu avem despre ce e vorba... Acum 
înţelegeți rațiunea pentru care există echipa Lighthill. 

Trecuseră patruzeci de ani de la reaprinderea Stelei Fluctuante. 
Ritser Brughel nu făcuse de gardă permanent, dar Exilul tot îi 
consumase niște ani din viață. Acum, Exilul se apropia de sfârșit. Nu 
mai erau ani de aşteptat, ci zile. În mai puţin de patru zile, va ajunge al 
doilea stăpân al lumii. 

Brughel atârna deasupra deviatului care opera landerul de la 
distanță și urmărea în tăcere datele transmise de micul aparat. Cu 
câteva secunde mai devreme, landerul ieșise din starea de inactivitate 
şi-şi întinse aripile late de un metru. La patruzeci de kilometri altitudine, 
plutiseră lent, ca o fantomă, deasupra unui nesfârşit covor de lumini, 
conduși de o rețea de pânză lucioasă care se refăcea la infinit. Deviatul 
numea locul Greater Kingston South. Un megalopolis al păianjenilor. 
Deși rece şi pe cale să îngheţe, Arachna nu era pustie. Megalopolisurile 
ei semănau cu cele de pe Frenk. Alcătuiau o civilizaţie reală, încununată 
de patruzeci de ani de progres susținut. Tehnologia nu se apropia de 
cele mai înalte standarde ale oamenilor, dar, sub îndrumarea deviaţilor, 
ar fi putut avansa în zece-douăzeci de ani. Timp de patruzeci de ani, n-am 
avut de ales şi am fost stăpânul a numai câteva zeci de oameni, dar în 
curând voi fi stăpânul a zeci de milioane. Pe deasupra... dacă lumea 
păianjenilor deținea într-adevăr indiciile unei tehnologii superioare... 
într-o zi, el şi Tomas Nau se vor întoarce pe Frenk și Balacrea ca să 
conducă și acolo. 

În trei secunde, imaginea se fragmentă în douăsprezece copii, apoi în 
alte douăsprezece. 

— Ce... 

— Landerul s-a separat, domnule vicecomandor. Explicaţia veni 
glacială, aproape batjocoritoare. Aproape două sute de unități mobile... 
O să le introducem în Southmost. 

Reynolt întoarse capul de la display și-l privi în ochi. 

— Ce ciudat, sunteţi interesat subit de amănunte operaţionale, 
domnule vicecomandor. 


Tupeul femeii trezi în Brughel un fior de ură veche, dar îi trecu 
repede, nu-i afectă respiraţia, cu atât mai puţin vederea. Ridică din 
umeri pe post de replică. Acum pot să-i fac față lui Reynolt. Poate că 
Tomas Nau avea dreptate și el se maturiza. 

— Vreau să văd cum arată creaturile alea. 

Cunoaşte-ţi sclavii. În curând, vor prăji păianjeni cu milioanele, dar 
trebuia să înveţe să-i tolereze pe cei care vor fi lăsați în viaţă. 

Spionii se arcuiră în jos, fără zgomot, traversând o strâmtoare 
înghețată. Câţiva încă se învârteau și Ritser întrezări nori, partea de sus 
a unui... uragan? Două sute de granule cât degetul arătător. În 
următoarea mie de secunde coborâră toate, multe se scufundară în 
zăpadă, puţine aterizară pe deșertul stâncos. Dar câteva ajunseră în 
zone mai interesante. 

O parte dintre ele nimeriră pe un fel de șosea scăldată de iluminatul 
stradal. Pe o imagine se vedeau niște ruine îndepărtate, scufundate în 
zăpadă. Vehicule închise hurducăiau prin preajmă. Deviatul lui Reynolt 
răsfiră spionii pe şosea. Încercă să-i agaţe de un vehicul. Unul câte unul, 
încetară să mai transmită, zdrobiţi. Ritser se uită pe fereastra care le 
afișa numărul. 

— Ar fi bine să meargă, Anne. Nu mai avem decât un singur 
multilander. 

Reynolt nu catadicsi să-i răspundă. Ritser se trase în jos, ca să-l bată 
pe umăr pe specialistul ei. 

— O să poţi vâri unul înăuntru? 

În mod normal, n-ar fi trebuit să primească răspuns; o minte 
focalizată într-o buclă de control nu poate fi atinsă. Dar, după un 
moment, deviatul încuviinţă. 

— Sonda 132 se descurcă bine. Am trei sute de secunde pe linkul de 
mare amplificare. Suntem la numai câţiva metri de partea aceasta a 
trapei. Ăsta o să intre... 

Tipul se aplecă mai mult asupra comenzilor. Se clătina înainte și 
înapoi ca un disperat care se joacă de-a coordonarea mână-ochi şi, de 
fapt, chiar asta făcea. Una dintre imagini fluctua în sus și în jos în timp 
ce el plimba spionul prin trafic. 

Brughel se întoarse spre Reynolt. 

— Ce enervant e decalajul ăsta temporal. Cum să te aștepți să... 


— Controlul ăsta de la distanţă nici nu e cel mai rău lucru. Melin — 
operatorul deviat — e foarte bun la coordonarea întârziată. Problema 
noastră o reprezintă operaţiunile din rețelele păianjenilor. Putem 
absorbi date, dar foarte curând vom interacţiona în timp real. Un timp 
de întoarcere de zece secunde este mai lung decât pauzele din reţea. 

În timp ce vorbea Reynolt, o dungă sclipitoare zbură prin dreptul 
camerei. Servindu-se de intuiţia deviată, Melin lipise spionul de lateralul 
vehiculului. Imaginea se învârti nebunește câteva secunde până când 
deviatul sincroniză rotația cu imaginea. Se deschise o ușă în peretele 
din faţă şi vehiculul intră. Trecură treizeci de secunde. Pereţii culisară în 
sus. Să fie un lift? Dar, dacă datele despre proporții erau corecte, atunci 
respectiva încăpere trebuia să fie mai lată decât un teren de racquetball. 

În secundele următoare, Brughel se lăsă captivat de imagine. De ani 
de zile nu primiseră decât informaţii la mâna a doua, prin intermediul 
traducerilor făcute de focalizaţii lui Reynolt. Mare pare din ele erau 
povești de adormit copiii; prea sunau drăgălaș. Lor le trebuiau imaginile 
adevărate. Microsateliţii de recunoaștere optică transmiteau câteva, dar 
la o rezoluţie extrem de proastă. Ritser se gândea, de câţiva ani 
încoace, că atunci când păianjenii vor reinventa, în sfârșit, tehnologia 
video de înaltă rezoluţie, o să le vadă mai bine planeta. Însă fiziologiile 
lor vizuale se deosebeau prea mult. În prezent, aproximativ cinci la sută 
din comunicațiile militare de pe Arachna se rezumau la ceea ce Trixia 
Bonsol numea „videomanţie” de înaltă rezoluţie. Oamenii nu înțelegeau 
nimic din ea fără o interpretare detaliată. Brughel ar fi suspectat că e o 
acoperire pentru mesaje ascunse, numai că traducătorii dovediseră 
spionilor lui Kal că nu erau decât imagini nevinovate - foarte 
impresionante, dacă erai păianjen. 

Acum însă, peste câteva secunde, va vedea cum arată monștrii în 
ochii unui om. 

Nu se zărea nicio mișcare. Dacă era un lift, atunci cobora foarte 
adânc. Logic, dacă ţineai cont de vremea de la polul sud. 

— O să pierdem semnalul? 

Reynolt nu răspunse imediat. 

— Nu ştiu. Melin încearcă să introducă relee în puţul liftului. Mie mi-e 
frică să nu fim descoperiţi. Chiar dacă funcţionează declanșatoarele de 
topire... 


Brughel râse. 

— Cui îi pasă? Nu-ţi dai seama, Reynolt? În nici patru zile o să punem 
laba pe ei. 

— Concordia a început să intre în panică. Tocmai au concediat un 
director. Am procese-verbale de la ședințe care arată că Victory Smith 
suspectează corupţie în reţele. 

— Şefa spionajului? 

Vestea îl blocă pe Brughel. Probabil că era foarte recentă. Totuși: 

— Nu mai au nici patru zile la dispoziţie. Ce pot face? 

Reynolt îi aruncă obișnuita privire glacială. 

— Ar putea partiționa rețeaua, ar putea chiar renunța s-o mai 
folosească. Asta ne-ar opri şi pe noi. 

— Şi ar pierde războiul cu Frăția. 

— Da. Dacă nu le aduc dovezi concrete ale prezenței „monștrilor din 
spaţiul cosmic”. 

Absolut improbabil. Femeia era obsedată. Ritser zâmbi spre chipul ei 
încruntat. Bineînţeles. Doar așa te-am modelat. 

Uşile liftului se deschiseseră. Camera transmitea acum cadru cu 
cadru, la rezoluţie slabă. Drace! 

— Asta e! strigă Melin triumfător. 

— A introdus releul. 

Imaginea se limpezi dintr-odată. Când spionul se târî dintre uși, 
Melin îi răsuci ochii în jos, către niște trepte extraordinar de abrupte, 
mai degrabă o scară. Ce-o fi fost zona respectivă, un spaţiu de 
încărcare? Deocamdată, camera se ascunse prin colţuri şi-i studia pe 
păianjeni. Judecând după proporții, Ritser constată că monștrii aveau 
dimensiunea bănuită. Un adult îi ajungea până la coapse. Creaturile se 
lăsau la pământ într-o poziţie joasă, așa cum văzuse în cărţile din 
bibliotecă înainte de Reaprindere. Semănau foarte puţin cu imaginile 
sugerate de traducătorii deviaţi. Oare purtau haine? Nu ca oamenii. 
Monștrii erau înveliți în ceva care arăta ca niște fâșii de pânză cu 
nasturi. Majoritatea cărau coșuri uriașe de o parte şi de alta a corpului. 
Se mișcau sacadat, grotesc, lovind cu picioarele ca niște lame în stânga 
şi-n dreapta. Se adunaseră într-o mulțime chitinoasă complet neagră, cu 
excepţia culorilor neasortate ale hainelor. Pe capete le luceau niște 
pietre preţioase netede. Ochi de păianjen. În ce privește gura lor, 


traducătorii găsiseră cuvântul potrivit: bot, o gaură cu colţi, înconjurată 
de niște gheare mici — cum le ziceau Bonsol şi ai ei, mâini pentru 
mâncat? — în permanentă agitaţie. 

Adunați la un loc, păianjenii întruchipau un coșmar mai apăsător 
decât îşi închipuise Brughel: zdrobești în stânga, zdrobești în dreapta, și 
tot nu se mai termină cu ei. Ritser inspiră adânc. Un singur gând îl alina: 
dacă toate mergeau bine, peste mai puţin de patru zile monștrii aveau 
să fie morți. 


Pentru prima oară după patruzeci de ani, o navă spaţială urma să 
survoleze sistemul Fluctuantei. Avea să fie un salt foarte scurt, sub două 
milioane de kilometri, nici măcar o reandocare, după standarde 
civilizate. Atât puteau reuși să parcurgă navele supraviețuitoare. 

Jau Xin supraveghease pregătirile de zbor ale Mâinii Invizibile. Nava 
fusese de la bun început feuda portabilă a lui Ritser Brughel, dar Jau 
știa că era și singura care rămăsese întreagă în decursul timpului. 

În zilele premergătoare îmbarcării „pasagerilor”, Jau golise distileria 
din L1 de hidrogen. Doar câteva mii de tone, o picătură faţă de 
capacitatea de milioane a rezervoarelor statoreactorului, dar suficiente 
să-i transporte peste prăpastia dintre L1 şi lumea păianjenilor. 

Jau și Pham Trinli făcură o inspecţie finală a gurii de aprindere. Era 
întotdeauna ciudat să te uiţi la spaţiul îngust de doi metri. Focul iadului 
arsese în el decenii la rând, făcând nava Qeng Ho să zboare cu treizeci 
la sută din viteza luminii. Suprafața internă era foarte netedă. Singura 
dovadă a flăcărilor din trecut era modelul fractalic din aur și argint care 
scânteia în lumina lanternelor de pe costumele lor. Microreţeaua de 
procesoare din spatele pereţilor era cea care ghida câmpurile, dar, dacă 
se găurea gura de aprindere, nici cele mai rapide procesoare din lume 
nu i-ar fi salvat. Mare tipicar, Trinli făcu mare caz de inspecția lui 
lasermetrică, apoi nu-i conveniră rezultatele ei. 

— O fisură de nouăzeci de microni la babord, dar, ce dracu! Nu se văd 
gropi noi. Poţi să-ți cioplești numele în pereţi, în zborul ăsta n-are nicio 
importanță. Cât de repede vrei să zbori, două sute de kilosecunde la o 
fracțiune de g? 

— Înî. O să începem cu un avânt prelung, lin, dar frânele le vom 
acţiona la o mie de secunde, la puţin peste 1 g. 


Nu aveau să frâneze până când ajungeau deasupra oceanului. Altfel 
cerul Arachnei ar arde mai tare decât soarele și ar fi văzuţi de fiecare 
păianjen din partea mai apropiată a planetei. 

Trinli făcu un gest de dispreţ. 

— Nu-ţi face probleme. De multe ori am riscat mai mult cu zborul în 
cadrul sistemului. 

Se târâră afară din partea de la prova a gurii de alimentare; suprafaţa 
netedă se lăţea spre proiectoarele de câmp. Trinli inventa întruna 
povești. Cele mai multe puteau fi adevărate, dar trăite de aventurierii 
cunoscuți de bătrân. Trinli se pricepea cât de cât la sistemele de 
propulsie. Tragedia era că nu aveau pe nimeni care să ştie mai multe 
despre ele. Toți inginerii de zbor Qeng Ho fuseseră uciși în bătălie, iar 
ultimul inginer deviat al comandorului murise din cauza virusului 
denaturat. 

leșiră pe la prova Mâinii şi urcară pe o fibră de ancorare înapoi la 
taxi. Trinli se opri și se întoarse. 

— Te invidiez, băiete. la uită-te la nava ta! Un milion de tone de 
greutate proprie! N-o să ajungi prea departe, dar vei duce Mâna la 
comoara și la Clienţii pentru care a zburat cincizeci de ani-lumină. 

Jau îi urmări gestul larg. În timp, își dăduse seama că aerele lui Trinli 
erau o acoperire... dar uneori te impresionau. Mâna Invizibilă arăta 
demnă să călătorească în spaţiu, metru după metru de fuzelaj curbat 
pierzându-se în depărtare, proiectată pentru viteze și medii la limita 
realizărilor umane. lar în spatele inelelor de la pupa, la 1,5 milioane de 
kilometri, discul Arachnei se ivea palid, amărât. Primul contact, iar eu voi 
fi şeful piloților. Jau ar fi trebuit să fie mândru... 


În ultima zi înainte de plecare, Jau nu-și mai văzu capul de treabă, 
ocupat cu verificările și aprovizionările finale. Aveau să fie peste o sută 
de focalizați, plus personalul. Jau nu aflase ce specialiști urmau să fie 
printre ei, dar era clar că Nau și Brughel voiau să manipuleze intens 
rețelele păianjenilor, fără întârzierea de zece secunde a operaţiunilor 
din L1. Logic. Pentru a-i salva pe păianjeni de ei înșiși, se impuneau 
niște înșelătorii incredibile, poate chiar preluarea unor întregi sisteme 
de armament strategic. 

Jau ieşea din schimb când Kal Omo apăru în micul său birou din 


vecinătatea punţii. 

- Încă o însărcinare, domnule șef de piloţi. Omo rânji deloc 
binevoitor. Poţi să zici că faci ore suplimentare. 

Luară un taxi până la conglomerat, dar nu merseră pe Hammerfest. 
În jurul arcului Diamantului Unu era intrarea în L1-A. Alte două taxiuri 
erau deja andocate lângă ecluza arsenalului. 

— Ai studiat armamentul de pe Mâna Invizibilă, domnule şef de piloţi? 

— Da. Xin studiase totul de pe navă, în afară de apartamentul lui 
Brughel. Dar sigur că un Qeng Ho e mai obișnuit cu... 

Omo scutură din cap. 

— Asta nu-i muncă de speculant, nici măcar pentru domnul Trinli. 

Le luă ceva timp să treacă de securitatea ecluzei principale, dar, 
odată intraţi, drumul spre zona armelor era liber. Aici îi întâmpină 
zgomotul mașinilor de montare și prelucrare. Ovoidele turtite aliniate 
de-a lungul pereţilor erau marcate cu însemnele armelor - vechile 
simboluri Qeng Ho pentru proiectile și arme cu energie direcţionată. 
Lumea specula de ani de zile pe marginea cantităţii de armament 
rămase în Ll-A. Acum Jau o vedea cu ochii lui. 

Omo îl conduse în josul unei linii de avans, pe lângă niște dulapuri 
nemarcate. În L1-A nu existau imagini consensuale. Era unul dintre 
puţinele locuri din L1 în care nu se foloseau localizatoarele Qeng Ho. 
Automatele de aici erau simple și asigurate împotriva greșelilor de 
manipulare. Trecură pe lângă Rei Ciret. Garda supraveghea un grup de 
focalizaţi care construiau o rampă de lansare. 

— O să mutăm majoritatea armelor pe Mâna Invizibilă, domnule Xin. 
De-a lungul anilor, am încropit din piese separate cât de multe am 
putut. Am făcut tot ce ne-a stat în puteri, dar, fără un loc de stocare, nu 
prea avem cu ce ne lăuda. Arătă spre niște obiecte care păreau unități 
de propulsie Qeng Ho cuplate la proiectilele tactice emergente. 
Numără-le. Optsprezece proiectile de rază scurtă. În dulapuri se află 
măruntaiele a douăsprezece arme laser. 

— Nu... Nu înţeleg, domnule sergent. Sunteţi militar. Aveţi propriii 
specialiști. Ce nevoie aveţi de un... 

— De un pilot care să se preocupe de așa ceva? Omo îi rânji, tot 
neprietenos. Pentru a salva civilizaţia păianjenilor, e foarte posibil să fim 
obligaţi să folosim aceste proiectile de pe Mâna Invizibilă, de pe orbită 


joasă. Succesiunea de montare şi angajare va fi foarte importantă 
pentru piloţii dumneavoastră. 

Xin încuviință. Mai trecuse prin asta. Criza actuală de la polul sud era 
cea mai probabilă cauză pentru un război ce putea distruge planeta. 
După ce vor sosi pe planetă, se vor afla deasupra locului respectiv tot la 
cinci mii trei sute de secunde, cu acoperire aproape constantă de la 
vehiculele mai mici. Tomas Nau anunţase deja armele cu laser. În ce 
privește bombele... poate că-i foloseau la înșelătorie. 

Sergentul continuă turul, precizând limitele fiecărui dispozitiv 
încropit. Majoritatea armelor erau proiectile cumulative, transformate 
de focalizaţii lui Omo în bombe primitive... 

— ... Şi vom avea aproape toţi deviații conectaţi la bordul Mâinii. Vor 
furniza date de control al tirului pentru manevrele dumneavoastră; 
poate va trebui să facem modificări de orbită substanţiale, în funcţie de 
ținte. 

Omo vorbea cu entuziasmul unui artilerist și-i tăie repede lui Jau 
orice posibilitate de retragere. De un an de zile, Jau urmărea pregătirile 
cu teamă crescândă; unele detalii nu puteau fi ascunse de el. Dar pentru 
fiecare posibilă trădare existase o explicație plauzibilă. Ținuse cu dinții 
de ele, pentru că îi creau senzaţia unei fărâme de bun-simţ; datorită 
acelor „explicaţii” fusese el în stare să râdă împreună cu Rita, să facă 
amândoi planuri de viitor, să-și închipuie cum va fi pe lumea 
păianjenilor şi cum vor arăta copiii lor. 

Probabil că i se citi oroarea pe faţă. Omo puse capăt avalanșei de 
revelații criminale și se întoarse către el. 

— De ce...? întrebă Jau. 

— De ce trebuie să-ți deslușesc fiecare amănunt? 

Omo îl împunse cu degetul în piept, depărtându-l de linia de avans şi 
împingându-l în perete. Îl mai împunse o dată. Trăsăturile lui aspre 
întruchipau indignarea. Era indignarea justificată a autorității 
emergente, care marcase copilăria lui Jau pe Balacrea. 

— N-ar trebui să fie necesar, nu? Dar ești la fel ca mulţi, prea mulți 
indivizi din capsula noastră. Te-ai stricat pe dinăuntru, ai devenit un fel 
de speculant. Pe ceilalți îi mai putem lăsa în pace o vreme, dar, când 
Mâna ajunge pe orbita inferioară, avem nevoie de supunerea ta 
imediată. Omo îl mai împunse o dată. Acum ai priceput? 


— D-da. Da! 
Of Rita. Niciodată nu vom scăpa de emergență. 

Peste o sută de focalizați părăseau Mansarda din Hammerfest. Genial 
cum era, Trud Silipan programase transferul tuturor simultan. 
Îndreptându-se spre cămăruţa Trixiei, Ezr înotă prin şuvoiul de oameni. 
Focalizaţii erau conduși în grupuri de patru și cinci, mai întâi prin 
holurile înguste pe care ieșeau din odăițele lor, apoi pe coridoarele 
auxiliare și, în cele din urmă, pe cele principale. Îngrijitorii se purtau 
blând cu ei, dar era o manevră dificilă. 

Ezr se trase la o parte într-o nișă utilitară, un turbion la coada 
șuvoiului. Pe lângă el alunecau oameni pe care nu-i mai văzuse de ani 
de zile, specialiști Qeng Ho şi trilandezi focalizați imediat după 
ambuscadă, ca Trixia. Câţiva erau prieteni cu focalizaţii pe care-i 
îndrumau. Veniseră gardă după gardă să-i viziteze pe cei pierduţi. La 
început fuseseră atât de mulţi! Însă anii trecuseră și speranța se 
pregătea să moară. Poate într-o zi... Nau le promisese eliberarea. Între 
timp, deviaților părea că nu le pasă de nimic; în cel mai bun caz, vizitele 
îi iritau. Numai rareori se găsea câte un prost de vizitator care să nu se 
dea bătut. 

Ezr nu mai văzuse niciodată atâţia deviaţi în mișcare. Ventilaţia de pe 
coridoare nu era la fel de bună ca în cămăruţele lor, așa că mirosea 
puternic a transpiraţie. Anne se îngrijea de sănătatea sclavilor 
comandorului, dar asta nu însemna că-i ținea curați și dichisiți. 

Bil Phuong atârna de perete într-o curea de sprijin, la confluenţa 
fluxurilor de deviaţi, îndrumându-i pe îngrijitorii echipelor sale. 
Majoritatea focalizaţilor aveau o specialitate comună. Vinh prinse 
frânturi de conversaţie iritată. Oare le păsa de ce se va întâmpla cu 
lumea păianjenilor? Nu, vorbeau nedeslușit, nervoși, în jargonul lor 
tehnic. O femeie mai în vârstă, unul dintre hackerii protocoalelor de 
rețea, îl îmbrânci pe îngrijitor și chiar i se adresă direct: 

— Atunci când? îl întrebă cu glas piţigăiat. Când ne întoarcem înapoi 
la muncă? 

O altă femeie strigă: „Da, interfața stivei e perimată!” și se apropie 


amenințător de îngrijitorul de pe partea cealaltă. Separaţi de aparate, 
bieţii focalizați își pierdeau complet minţile. Toată echipa începu să tipe 
la îngrijitor. Deveni centrul unui grup crescând din interiorul șuvoiului. 
Brusc, Ezr își dădu seama că se putea stârni un fel de revoltă a sclavilor 
— a sclavilor ţinuţi departe de muncă! Şi îngrijitorul emergent pricepu 
asta. Se dădu la o parte și trase de coardele de șocuri electrice, 
amorțindu-i pe doi dintre cei mai zgomotoşi deviaţi. Aceștia fură 
cuprinși de spasme, apoi căzură leșinaţi. Fără instigatori, plângerilor 
celorlalți se rezumară la o simplă iritare. 

Bil Phuong veni să-i calmeze pe ultimii deviaţi agresivi. Îi aruncă 
îngrijitorului o privire aprigă. 

— Acum trebuie să reglez încă doi. 

Celălalt își șterse sângele de pe obraz și-l fulgeră din ochi. 

— Spune-i asta lui Trud. 

Luă coardele şi-i trase pe cei doi deviați inconștienţi pe deasupra 
capetelor celorlalți. Mulțimea își continuă drumul și, peste câteva 
secunde, Vinh reuși să facă un salt nestingherit spre capătul coridorului. 


Traducătorii nu mergeau pe Mâna Invizibil. Ar fi trebuit să fie liniște 
în sectorul lor din Mansardă. Dar când ajunse Ezr acolo, găsi ușile 
cămăruțelor deschise și pe traducători înghesuindu-se în coridorul 
îngust. Își croi drum cu greu printre deviații care viermuiau şi strigau. 
Nici urmă de Trixia. După ce străbătu câţiva metri pe hol, dădu peste 
Rita Liao, care venea din direcţia opusă. 

— Rita! Unde sunt îngrijitorii? 

Liao ridică amândouă mâinile, iritată. 

— Ocupaţi cu altceva, bineînțeles! Şi acum un idiot a deschis ușile 
traducătorilor! 

Trud se întrecuse pe sine, deși, foarte probabil, asta era doar o 
problemă întâmplătoare. Ca o ironie, traducătorii, care nu trebuiau să 
meargă nicăieri, nu avură nevoie de îndemnuri speciale ca să iasă din 
odăile lor și acum strigau după indicații. 

— Vrem să mergem pe Arachna! Vrem să vedem de aproape! 

Unde era Trixia? Strigătele se auzeau mai tare dintr-un colț de sus. 
Ezr merse într-acolo și o găsi printre colegi. Arăta foarte dezorientată; 
nu era obișnuită cu lumea din afara cămăruței. Dar păru că-l 


recunoaște. 

— Tăceţi! Tăceţi! ţipă ea și hărmălaia se potoli. Se uită vag în direcţia 
lui Ezr. Numărul patru, când mergem pe Arachna? 

Numărul patru? 

— Ăăă... curând, Trixia. Nu în excursia asta, nu cu Mâna Invizibilă. 

— De ce nu? Nu-mi place întârzierea! 

— Deocamdată, comandorul vostru vrea să-i staţi la îndemână. 

În realitate, povestea oficială era alta: pe orbita joasă a Arachnei nu 
era nevoie decât de funcţii de reţea de nivel inferior. Pham și Ezr 
aflaseră o explicație mai sumbră: Nau voia ca pe Mână să se afle cât 
mai puţini oameni atunci când își îndeplinea misiunea ei reală. 

— O să mergeţi când veti fi în siguranţă, Trixia. Îţi promit. 

Întinse mâna spre ea. Trixia nu se retrase, dar se tinu bine de un 
suport de perete, rezistând oricărui efort de a fi trasă în cămăruţa el. 

Ezr se uită peste umăr, la Rita Liao. 

— Ce-am putea face? 

— Să așteptăm. Rita duse mâna la ureche și ascultă. Phuong și Silipan 
o să vină să-i vâre înapoi în vizuinile lor imediat ce-i duc pe ceilalți pe 
Mână. 

Doamne, asta o să dureze. Între timp, douăzeci de traducători vor 
circula nestingheriți în labirintul din Mansardă. Ezr o bătu ușor pe 
Trixia pe braţ. 

— Hai să mergem în camera ta, Trixia. Aăă... Uite, cu cât stai mai 
mult afară, cu atât pierzi mai mult contactul cu colegii. Fac pariu că ţi-ai 
uitat vizorul. L-ai putea folosi ca să pui întrebări prin reţeaua flotei. 

Probabil că Trixia nu-și luase vizorul pentru că era deconectat. Dar 
el nu încerca decât să facă niște zgomot care să pară a avea logică. 

Trixia sărea de la un suport la altul, indecisă. Dintr-odată, se împinse 
pe lângă el și se năpusti spre ramificaţia descendentă care ducea spre 
camera ei. Ezr se luă după ea. 

Încăperea reacţionă la prezenţa ei, se aprinseră obișnuitele lumini 
slabe. Trixia își montă vizorul, iar Ezr îl sincroniză pe al lui. Conexiunile 
nu erau complet închise. Desluși imaginile și fragmentele de text 
obișnuite; nu erau transmise imediat de la sol, ci cu o mică întârziere. 
Ochii Trixiei fulgerau de la un display la altul. Lucra pe vechea ei 
tastatură, dar uitase să contacteze serviciul de informaţii al flotei. 


Simpla vedere a spaţiului de lucru o ajutase să-și revină la preocuparea 
focalizată. Apăru o nouă fereastră de text. Pictogramele fără sens se 
schimbau cu asemenea viteză, încât probabil redau vorbirea 
păianjenilor, o emisiune radio sau, ţinând cont de actuala stare de 
lucruri de pe Arachna, un mesaj militar interceptat. 

— Nu pot să suport decalajul temporal. Nu-i cinstit. 

Alte clipe lungi de liniște. Trixia afișă un alt fragment de text. 
Imaginile de lângă el pâlpâiră în mai multe culori, într-unul dintre 
formatele video ale păianjenilor. Nu semăna cu o imagine adevărată, 
dar Ezr recunoscu tiparul; îl văzuse deseori în camera Trixiei. Se 
transmiteau știrile pe care le traducea ea zilnic. 

— Se înșală. Generalul Smith va merge la Southmost în locul regelui. 

Nu se relaxase, dar acum era încordată din cauză că o absorbea 
preocuparea ei focalizată. 

Peste câteva secunde, Rita Liao vâri capul în cămăruță. Ezr se 
întoarse și-i văzu expresia de uimire calmă de pe față. 

— Eşti un vrăjitor, Ezr. Cum ai reușit să-i potoleşti pe toţi? 

— Păi... Cred că Trixia are încredere în mine. 

De fapt, Ezr își manifesta o modestă speranţă lăuntrică. 

Rita scoase capul și-și plimbă privirea în susul și în josul coridorului. 

— Da. Ştii, după ce ai pus-o la treabă, ceilalți s-au întors cu toţii 
liniștiți în camerele lor. Traducătorii deviaţi se controlează mai bine 
decât militarii. Nu trebuie decât să-l convingi pe membrul alfa și restul 
îl urmează automat. Zâmbi larg. Dar nu e prima oară când se întâmplă 
așa, când traducătorii controlează deviații care procesează datele 
mecanic. Ei sunt componentele-cheie, fără discuție. 

— Trixia e om! 

Toți focalizații sunt oameni, stăpână afurisită de sclavi ce ești! 

— Ştiu, Ezr. lartă-mă. Te înțeleg, zău... Trixia și ceilalți traducători 
sunt altfel. Trebuie să fii o persoană specială ca să traduci din alte limbi. 
Dintre toţi... Dintre toți focalizaţii, ei seamănă cel mai mult cu 
oamenii... Uite, o să verific eu că s-a calmat situaţia și-l anunţ pe Bill 
Phuong că e în regulă. 

— Bine, răspunse Ezr cu glas ţeapăn. 

Rita se retrase și ușa camerei se închise. După o clipă, se auziră şi 
celelalte uși de pe coridor închizându-se. 


Trixia se cocoşase deasupra tastaturii, ignorând complet schimbul de 
păreri. Ezr o urmări câteva clipe, gândindu-se la viitorul ei, la cum o va 
salva, în cele din urmă. Nici după patruzeci de ani de tras cu urechea, 
traducătorii nu puteau traduce comunicațiile vocale cu păianjenii în 
timp real. Tomas Nau n-ar avea niciun avantaj dacă i-ar duce pe 
traducători pe Arachna... încă. Odată ce lumea lor va fi cucerită, Trixia 
şi ceilalţi vor fi glasul cuceritorilor. 

Dar asemenea timpuri nu vor veni. Planul lui Pham şi Ezr decurgea 
conform graficului. Cu excepţia câtorva sisteme vechi, a câtorva 
backupuri electromecanice, localizatoarele Qeng Ho deţineau controlul 
absolut. Pham şi Ezr se apropiau, în sfârşit, de faza sabotajului adevărat, 
mai ales de mișcarea decisivă, întreruperea alimentării habitatului 
Hammerfest. 

Comutatorul era aproape o conexiune pur mecanică, imun la orice 
şmecherie subtilă. Dar Pham voia să utilizeze localizatoarele şi altfel. 
Pilitură adevărată. În ultimele megasecunde, ridicaseră straturi de 
pilitură lângă comutator și sabotaseră în acelaşi mod alte sisteme mai 
vechi și Mâna Invizibilă. Ultimele câteva secunde însemnau un risc 
imens. $mecheria va ţine o singură dată, când Nau și banda lui erau 
absorbiți de cucerirea Arachnei. 

Dacă sabotajul va reuși — când va reuși — localizatoarele Qeng Ho vor 
prelua conducerea. Și atunci va veni vremea noastră. 

Hrunkner Unnerby petrecea foarte multă vreme la Comandamentul 
Teritorial; acolo se afla baza operaţiunilor lui de construcţie. Cam de 
zece ori pe an vizita sanctuarul interior al Agenţiei de Informaţii din 
Concordia. Comunica zilnic cu generalul Smith prin e-mail; o vedea la 
ședințele Statului Major. Întâlnirea lor de la Calorica, de acum cinci ani, 
nu fusese cordială, dar măcar reprezentase o ocazie de a-și împărtăși 
temerile unul în fața celuilalt. Însă Hrunkner nu mai intrase în biroul 
generalului de șaptesprezece ani... de la moartea Goknei... 

Generalul avea un aghiotant nou, un tânăr defazat. Hrunkner nici nu- 
l observă. Pătrunse în cabinetul liniștit al generalului. Era la fel de mare 
cum şi-l amintea, cu nișe de un etaj şi stinghii izolate. Deocamdată, 
stătea singur. Încăperea aparținuse generalului Strut Greenval, 
premergătorul lui Smith. Era, de fapt, cabinetul tainic al șefului 
spionajului de două generaţii. Ocupanţii lui anteriori nu l-ar mai 
recunoaște. Conţinea mai multe dispozitive de comunicații și 
calculatoare decât biroul lui Sherk din Princeton. Într-o parte domneau 
displayurile, afișând imagini complicate de videomanțţie. Tocmai se 
primeau date de la camerele superioare: Cascada Regală secase de doi 
ani. Se vedea până în vârful văii. Dealurile despuiate se răceau; 
înălțimile se ascundeau sub straturi de dioxid de carbon îngheţat. Dar 
în vecinătate... din clădiri șiroiau nuanțe ce treceau de spectrului 
roșului, dezvăluite de gazele de eșapament scurse în trafic. Pentru o 
clipă, Hrunkner nu făcu decât să se holbeze la ele, gândindu-se cum ar 
fi arătat această scenă pentru generaţia anterioară, la cinci ani după 
lăsarea Întunericului. Biroul ar fi fost demult abandonat. Subordonații 
lui Greenval s-ar fi vârât în mica lor peșteră-post de comandă, respirând 
aer stătut, ascultând ultimele mesaje radio, întrebându-se dacă Hrunk și 
Sherk vor supravieţui în refugiul lor sub formă de submarin. Încă două- 
trei zile și Greenval și-ar fi încheiat operaţiunile, iar Marele Război ar fi 
dormit somnul gheții. 

Dar această generație merge mai departe, spre cel mai cumplit război din 


toate timpurile. 

În spatele lui, îl văzu pe general pășind în birou fără zgomot. 

— Te rog să iei loc, domnule sergent. 

Smith îi arătă stinghia din faţa mesei sale de lucru. 

Unnerby uită de priveliște și se așeză. Masa în formă de U a lui 
Smith gemea sub rapoarte scoase la imprimantă și cinci sau șase 
displayuri mici, dintre care trei aprinse. Două afișau desene abstracte, 
asemănătoare cu cele în care se cufunda Sherk. Deci tot îi mai face pe 
plac. 

Generalul zâmbea țeapăn, forţat, deci sincer. 

— Îţi spun sergent. Ce aiurea! Dar... îţi mulțumesc că ai venit. 

— Desigur, doamnă. 

De ce m-a chemat aici? Poate că planul lui nebunesc pentru zona 
nord-est avea o şansă. Poate... 

— Aţi văzut propunerile mele de excavare, doamnă general? Cu 
explozii nucleare, am putea excava peșteri protejate, și încă rapid. 
Marnele din nord-est ar fi locul ideal. Daţi-mi bombele și, peste o sută 
de zile, aş putea proteja culturile și locuitorii de acolo. 

Cuvintele îi ieșeau singure pe gură. Planul lui presupunea cheltuieli 
imense, imposibil de acoperit de Coroană sau prin finanţare 
independentă. Generalul ar fi trebuit să-și asume puteri extraordinare, 
indiferent de clauzele Tratatului. Nici atunci lucrurile nu s-ar încheia cu 
bine. Dar, dacă va veni războiul — când va veni —, ar salva milioane de 
vieți. 

Amabilă, Victory Smith ridică un braţ. 

— Hrunk, nu avem la dispoziţie o sută de zile. Mă aştept ca situaţia să 
se lămurească, într-un fel sau altul, în mai puţin de trei. Arătă spre unul 
dintre displayurile mai mici. Tocmai am primit vestea că Onorata 
Pedure se află la Southmost și dirijează lucrurile în persoană. 

— S-o ia dracu! Dacă îi determină pe sudiști să atace, o să se 
prăjească şi ea. 

— De aceea suntem, probabil, în siguranță până pleacă. 

— Am auzit multe zvonuri, doamnă. Spionajul nostru extern s-a dus 
pe apa sâmbetei? Thract a fost dat afară? 

Poveştile se răspândeau cu nemiluita. Se suspecta foarte serios 
infiltrarea unor agenţi ai Frăției în spionajul lor. Până și transmisiile de 


rutină se încriptau la maximum. Deși inamicul nu reușise nimic cu 
amenințările directe, putea câștiga din cauza panicii și a confuziei 
generalizate. 

Smith scutură nervos din cap. 

— Da. Ne-au fost date peste cap manevrele din Sud. Dar mai avem 
bunuri acolo, păianjeni care depind de mine... pe care i-am dezamăgit. 

Rosti ultimele cuvinte mai mult în șoaptă, iar Hrunk se îndoi că-i 
fuseseră adresate lui. Generalul tăcu o vreme, apoi își îndreptă ţinuta. 

— Eşti un fel de expert în clădirea subterană din Southmost, nu-i așa, 
sergent? 

— Eu am proiectat-o şi am supravegheat construirea ei. 

Asta fusese pe vremea când între Țara Sudului și Concordia 
existaseră cele mai cordiale relaţii de prietenie. 

Generalul se foi pe stinghie. Îi tremurau braţele. 

— Sergent... nu pot să te sufăr nici acum. Cred că ştii lucrul ăsta. 

Hrunk lăsă capul în jos. Știu. Of; şi încă ce bine știu. 

— Dar, când e vorba de lucruri obișnuite, am încredere în tine. Şi, pe 
Refugiul Refugiilor, acum am nevoie de tine! N-ar avea rost să-ți dau 
ordin... dar vrei să mă ajuţi cu chestiunea din Ţara Sudului? 

Mai e nevoie să întrebi? Hrunkner ridică brațele. 

— Sigur că da. 

Evident, generalul nu se aștepta la un răspuns atât de prompt. Se 
bâlbâi puţin: 

— Înţelegi? Vei fi supus pericolelor, servindu-mă pe mine personal. 

- Da. Da. Întotdeauna am vrut să fiu de ajutor. 

Întotdeauna am vrut să-mi îndrept greșeala. 

Generalul îl fixă din priviri. 

— Mulţumesc, sergent. Bătu ușor în masă. Tim Downing -— noul ei 
aghiotant? — o să-ți prezinte detaliile mai târziu. Pe scurt, Pedure s-a dus 
în Tara Sudului dintr-un singur motiv: încă nu s-a luat o decizie acolo. 
Nu i-a prins în capcana ei pe toți păianjenii-cheie. Unii parlamentari mi- 
au cerut să merg și să discut cu ei. 

— Dar... regele e cel care ar trebui să meargă. 

- Corect. Aparent, în această perioadă de Întuneric, se încalcă mai 
multe tradiții. 

— Nu puteţi merge acolo, doamnă. 


În mintea lui, un gând râse pe înfundate la ideea încălcării etichetei. 

— Nu ești singurul care mi-a dat același sfat... Ultimul lucru pe care 
mi l-a spus Strut Greenval, la nici două sute de metri de locul în care 
stăm noi acum, a fost ceva asemănător. 

Smith făcu o pauză, copleșită de amintiri. 

— Ciudat, reluă ea. Strut și-a dat seama de multe. A știut că voi 
ajunge în funcţia asta. A știut că voi fi tentată să merg pe teren. În 
primele decenii de Strălucire, au existat mai multe ocazii când știu că aș 
fi putut rezolva probleme — chiar salva vieţi — dacă aș fi ieșit pe teren şi 
aș fi făcut eu însămi exact ce ar fi trebuit. Dar sfatul generalului a sunat 
mai degrabă ca un ordin și l-am respectat și am trăit pentru a lupta mai 
departe. 

Smith râse, apoi reveni în prezent. 

— lar acum sunt o doamnă cam bătrână, ghemuită într-o pânză de 
amăgiri. A venit, în sfârșit, vremea, să încalc regulile lui Strut. 

— Doamnă, sfatul generalului e mai potrivit acum ca niciodată. Locul 
dumneavoastră e aici. 

— Eu... eu sunt de vină că s-a ajuns la dezastrul ăsta. A fost decizia 
mea, o decizie necesară. Dar, dacă mă duc la Southmost acum, am 
șansa să salvez vieţi. 

— Şi, dacă daţi greș, veţi muri și noi vom pierde sigur! 

— Nu. Dacă mor, situaţia va deveni mai sângeroasă, dar tot vom 
domina. Smith stinse monitoarele. Plecăm peste trei ore, din Zona de 
Lansare Patru. Să fii acolo. 

Hrunkner mai că ţipă din cauza frustrării: 

— Măcar luaţi-vă măsuri de protecţie speciale. Tânăra Victory și... 

— Echipa Lighthill? Un zâmbet vag apăru pe buzele generalului. E 
cunoscută pretutindeni, nu? 

Hrunkner nu-și putu reţine zâmbetul nici el. 

— D-da. Nimeni nu știe exact ce urmăresc... dar sunt la fel de ţăcăniţi 
cum am fost noi întotdeauna. 

Circulau zvonuri despre echipă. Unele bune, altele rele. 

— Nu-i urăști cu adevărat, Hrunk, nu-i așa? rosti Smith întrebătoare. 
Echipa Lighthill are de rezolvat alte treburi, mai importante, în 
următoarele șaptezeci şi cinci de ore... Sherkaner şi cu mine am dat 
naștere situației prezente, făcând alegeri conștiente de-a lungul anilor. 


Ştiam ce riscuri ne așteaptă. Acum e vremea să plătim. 

Era prima oară că-l pomenea pe Sherkaner de când intrase Unnerby 
în cameră. Colaborarea care-i ajutase pe cei doi să ajungă până aici se 
destrămase, iar Smith rămăsese singură. 

Întrebarea nu-și avea rostul, dar Hrunkner simţi că trebuie s-o pună: 

— Aţi vorbit cu Sherk despre asta? El ce face? 

Generalul nu răspunse imediat, dar plecă privirea. 

— Tot ce-i stă în puteri, sergent. Tot ce-i stă în puteri. 


Noaptea era senină și după standardele Paradisului. Obret Nethering 
mergea prudent în jurul turnului din vârful insulei, verificând 
echipamentele pentru sesiunea de noapte. Pantalonii și jacheta încălzită 
nu erau greoaie, dar, dacă i se spărgea masca sau se rupea cablul pe 
care-l târa după el... Nu îşi minţise asistenții când le spusese că îţi 
poate îngheţa un braţ, un picior sau un plămân în câteva minute. 
Întunericul domnea de cinci ani. Oare în Marele Război mai existaseră 
păianjeni treji după atâţia ani de beznă? 

Nethering luă o pauză; la urma urmei, era în avans faţă de program. 
Stătu în frig şi se uită la specialitatea lui: cerul. Acum douăzeci de ani, 
când de-abia începuse un trai nou la Princeton, voise să se facă geolog. 
Geologia era mama științelor, iar în generaţia actuală avea cea mai mare 
importanţă, datorită megaexcavaţiilor și mineritului intens. Astronomia, 
în schimb, era domeniul excentricilor marginalizați. Păianjenii raționali 
ar trebui să fie orientați de la natură spre adâncuri, să se preocupe de 
siguranța maximă a refugiilor în care vor supravieţui la coborârea 
Întunericului. Ce era de văzut pe cer? Soarele, evident, sursa vieţii și a 
tuturor problemelor. În afară de asta, nimic nu se schimba. Stelele 
sclipeau la fel, mărunte, fără să semene vreun pic cu soarele sau cu 
orice altceva de care ar putea un păianjen să se simtă legat. 

Dar, când ajunsese în anul al doilea, Nethering îl cunoscuse pe 
Sherkaner Underhill și viaţa lui — și nu doar a lui — luase o întorsătură cu 
totul nouă. Erau zece mii de studenți în anul al doilea, însă Underhill 
ştia cum să-i impresioneze pe unii. Sau poate era invers: Underhill era o 
sursă febrilă de idei atât de trăsnite, încât unii studenţi se adunau în 
jurul lui ca zânele de pădure în jurul flăcărilor. Underhill susținea că 
matematica și fizica sufereau pentru că nimeni nu înțelegea simplitatea 


rotirii planetei lor în jurul soarelui sau mișcările interne ale stelelor. 
Dacă ar fi existat o singură altă planetă pe care să-ţi exerciţi jocul 
minţii... calculul s-ar fi inventat cu zece generaţii în urmă, nu cu două. 
Iar explozia de tehnologie din generaţia actuală s-ar fi extins mai pașnic 
în ciclurile multiple de Strălucire/ Întuneric. 

Bineînţeles, Underhill nu era original în afirmaţiile lui despre știință. 
Cu cinci generaţii în urmă, odată cu inventarea lunetei, astronomia 
stelelor binare revoluționase capacitatea de înţelegere a păianjenilor. 
Dar Underhill combina ideile vechi într-un mod extraordinar. Tânărul 
Nethering se depărtase tot mai mult de geologia sigură și rațională, 
până când se îndrăgostise de Pustiul de Deasupra. Cu cât înțelegeai mai 
bine cum e cu stelele, cu atât înţelegeai mai mult din univers. lar astăzi, 
dacă știai unde să te uiţi pe cer şi cu ce instrumente, vedeai toate 
culorile. Aici, pe Insula Paradisului, stelele în infraroșu îndepărtat se 
zăreau mai clar decât oriunde. Graţie lunetelor complexe care se 
construiau în prezent şi aerului calm de deasupra, uneori i se părea că 
vede capătul universului. 

Hă? În partea de jos a orizontului, la nord-est, panglica îngustă a 
aurorei se extindea spre sud. Deasupra Mării Nordului exista 
permanent o buclă magnetică, dar, cum bezna domnea de cinci ani, 
aurora era un fenomen foarte rar. Mai jos, în Orașul Paradisului, turiștii, 
câţi or mai fi fost, probabil că scoteau o-uri și a-uri de încântare. Pentru 
Obret Nethering, spectacolul însemna un inconvenient neașteptat. Îl 
mai urmări puţin și începu să-și pună întrebări. Lumina era extrem de 
coerentă, mai ales în capătul nordic, unde se îngusta până devenea un 
punct. Hm... Dacă rata sesiunea de noaptea asta, puteau foarte bine să 
pornească luneta în albastru îndepărtat şi s-o studieze îndeaproape. 
Soarta şi surprizele ei... 

Nethering se depărtă de parapet şi porni spre scări. Auzi tropote şi 
bufnituri, de parcă ar fi urcat o sută de războinici, dar mai degrabă era 
Shepry Tripper, încălțat cu cei patru bocanci de alpinism. În clipa 
următoare, asistentul lui năvăli în spaţiul deschis. Shepry nu avea decât 
cincisprezece ani şi era cât se poate de defazat. Mai demult, lui 
Nethering nici nu i-ar fi trecut prin cap să stea de vorbă, cu atât mai 
puţin să lucreze cu un asemenea monstru. Dar la Princeton suferise 
încă o schimbare. Acum... Shepry tot copil era și nu știa multe lucruri. 


Dar manifesta un entuziasm de invidiat. Nethering se întrebă câţi ani de 
cercetare se iroseau la sfârşitul Anilor Palizi, din cauză că cei mai tineri 
cercetători erau deja între două vârste, își făceau o familie și nu mai 
aveau chef să lucreze. 

— Doctor Nethering! Domnule! 

Vocea lui Shepry se auzi înăbușită prin mască. Băiatul respira greu, 
pierzând timpul pe care încercase să-l scurteze gonind pe scări. 

— Mare necaz. Am pierdut legătura radio cu North Point — la cinci 
mile distanță, în capătul celălalt al interferometrului. Nu se aud decât 
pârâituri pe toate benzile. 

Adio planurilor din noaptea asta. 

— L-ai chemat pe Sam? Ce... 

Se opri, meditând la cuvintele băiatului: pârâituri pe toate benzile. În 
spatele lui, ciudata auroră se deplasa constant spre sud. lritarea se 
transformă în teamă. Obret Nethering știa că lumea se clatină la 
marginea prăpastiei războiului. Toată lumea știa. Civilizaţia ar fi distrusă 
în câteva ore dacă începeau să cadă bombele. Nici locurile izolate, ca 
Insula Paradisului, nu era în siguranță. Și lumina aceea? Se estompă, 
punctul strălucitor dispăru. O bombă explodată în magnetosferă 
seamănă cu aurora, dar nu poate fi atât de asimetrică și nici nu-i trebuie 
atât să se ridice. Hm... Sau poate că vreun fizician deștept construise o 
armă mai subtilă decât o bombă. Curiozitatea și groaza se învârteau în 
capul lui Nethering. 

Se răsuci și-l târî pe Shepry înapoi spre scări. Las-o moale. De câte ori 
îi dăduse sfatul ăsta băiatului? 

— Păşeşte cu grijă și vezi să nu ţi se agaţe cablul de alimentare. 
Reţeaua de radare e aprinsă în noaptea asta? 

— D-da. Bocancii lui Shepry tropăiau pe trepte în spatele lui. Dar 
jurnalul nu va indica decât zgomote. 

— Poate. 

Devierea microundelor din dârele de ionizare era unul dintre 
proiectele minore de care se ocupau Nethering și Tripper. Aproape 
toate reflexiile puteau fi puse pe seama prostiilor transmise de sateliți, 
dar o dată pe an vedeau câte un lucru inexplicabil, un mister din 
Deșertul de Deasupra. Se apucase de scris un articol pe tema asta. 
Atunci afurisiții de critici — omniprezentul T. Lurksalot — își derulaseră 


propriile programe și nu-i acceptaseră concluziile. În noaptea asta avea 
să folosească rețeaua de antene în alt scop. Vârful ascuţit al fasciculului 
neobișnuit... Dacă era un obiect? 

— Shepry, mai suntem conectaţi la reţea? 

Aveau o conexiune de mare viteză prin fibră optică, întinsă peste 
oceanul de gheaţă; intenţionase să utilizeze supercomputerele de pe 
continent ca să-și ghideze activitatea din noaptea asta. Acum... 

— Mă duc să verific. 

Nethering râse. 

— S-ar putea să avem ceva interesant de arătat celor din Princeton. 

Afișă jurnalul radar și începu să-l scaneze. Cine vorbea cu ei în 
noaptea asta, Natura sau Războiul? Indiferent de răspuns, mesajul era 
important. 

În zilele acestea, zborul îl făcea pe Hrunkner să se simtă foarte 
bătrân. Își aminti de vremurile când motoarele cu piston învârteau 
elicea de lemn și aripile erau din lemn învelit în pânză. 

Avionul cu reacţie al lui Victory Smith nu erau unul obișnuit. Zburau 
la aproximativ treizeci de mii de metri altitudine, îndreptându-se spre 
sud cu de trei ori viteza sunetului. Cele două motoare aproape că nu se 
auzeau, doar un sunet înalt, abia perceptibil, îţi înfiora măruntaiele. 
Afară, lumina soarelui şi a stelelor era suficientă pentru a desluși 
culorile în norii de dedesubt, care acopereau lumea strat peste strat. De 
la altitudinea aceea, și cel mai înalt nor părea un smoc îndesat. Pe ici, 
pe colo, se deschideau genuni în cer și în ele sclipeau gheaţa și zăpada. 
Peste câteva minute aveau să ajungă la Strâmtoarea Sudului și să iasă 
din spaţiul aerian al Concordiei. Ofiţerul responsabil cu comunicațiile 
de zbor le spuse că sunt înconjurați de o escadrilă de nave de luptă și 
că vor sta pe poziție până vor ateriza pe aeroportul ambasadei din 
Southmost. Singura dovadă a prezenței acestor nave pe care o observă 
Unnerby era licărirea ocazională de deasupra lor. Ca orice lucru 
important din ziua de azi, se deplasau prea repede și prea departe ca să 
fie remarcați de muritorii de rând. 

Avionul personal al generalului era, de fapt, un bombardier 
supersonic de recunoaștere, aparat care se demodase odată cu apariția 
sateliților. 

— Practic, Apărarea Aeriană ni l-a făcut cadou, precizase Smith când 
se urcaseră la bord. N-o să mai valoreze nimic când aerul începe să 
îngheţe. 

Atunci se va dezvolta o nouă industrie a transporturilor. Vehicule cu 
traiectorie balistică? Plutitoare antigravitaţionale? Poate nu mai avea 
importanță. Dacă nu reușeau să-și îndeplinească misiunea actuală, s-ar 
putea să nu mai existe niciun fel de industrie, ci doar o luptă 
interminabilă printre ruine. 

Centrul fuzelajului era plin cu straturi peste straturi de echipamente 


de calcul și comunicaţii. Unnerby văzuse capsulele laser și cu 
microunde când urcaseră în avion. Legătura stabilită de tehnicienii de 
zbor cu reţeaua militară a Concordiei era atât de sigură, de parcă s-ar fi 
aflat la Comandamentul Teritorial. Nu existau însoțitori de zbor. 
Unnerby și generalul Smith erau protejaţi de centuri pe stinghii care 
deveniseră extrem de tari după primele două ore. Totuşi, Hrunkner 
stătea mai confortabil decât soldaţii care atârnau de plase în spatele 
avionului. O formaţie din zece gărzi, atât luase cu ea generalul. 

Victory Smith avea treabă și tăcea. Aghiotantul ei, Tim Downing, îi 
cărase la bord toate calculatoarele: lăzi grele şi incomode, care erau fie 
foarte puternice, fie foarte bine protejate, fie foarte vechi. De trei ore 
stătea înconjurată de șase monitoare, ale căror pâlpâiri i se reflectau în 
ochi. Hrunkner se întrebă ce vedea. Rețelele ei militare, combinate cu 
toate cele deschise, probabil că-i ofereau o perspectivă aproape divină. 

Pe displayul său, Unnerby urmărea cel mai recent raport primit 
despre construcţia subterană din Southmost. În parte, erau minciuni, 
dar el cunoștea planurile originale destul de bine ca să-şi dea seama de 
adevăr. Se obligă să le citească a n-a oară. Ciudat; în tinerețe, pe timpul 
Marelui Război, se putea concentra așa cum o făcea acum generalul. 
Dar astăzi mintea nu-i stătea la citit, ci zbura spre o situaţie şi o 
catastrofă din care nu vedea cale de scăpare. 

Ajunseră deasupra strâmtorii; de la altitudinea lor, marea de gheaţă 
spartă arăta ca un mozaic de crăpături foarte elaborat. 

Unul dintre tehnicienii de comunicaţii scoase un strigăt: 

— Uau! Aţi văzut? 

Hrunkner nu văzuse absolut nimic. 

— Da! Dar tot sunt mai sus. la uită-te. 

- Da, domnule. 

Pe stinghiile din fața lui Unnerby, tehnicienii se aplecau peste 
displayuri, tastând de zor. În jurul lor pâlpâiau luminiţe, dar el nu reuși 
să citească de pe ecrane, iar formatul displayului îi era străin. 

În spatele lui, văzu că Victory Smith ridicase privirea şi privea intens. 
Echipamentul ei nu era conectat cu al tehnicienilor. Halal perspectivă 
divină! 

În clipa următoare, generalul ridică mâna și făcu semn unui 
tehnician. Acesta îi răspunse: 


— Se pare că cineva a lansat o bombă nucleară, doamnă. 

- Hmm... 

Displayul lui Unnerby nici măcar nu pâlpâise. 

— A fost foarte, foarte departe, probabil deasupra Mării Nordului. O 
să vă afişez într-o fereastră secundară. 

— Una şi pentru sergentul Unnerby, te rog. 

— Am înțeles, doamnă. 

Raportul din Southmost din faţa lui Hrunkner fu înlocuit de o hartă a 
Coastei Nordice. Contururi colorate se extindeau concentric în jurul 
punctului aflat la o mie două sute de kilometri nord-est de Insula 
Paradisului. Da, vechiul depozit de realimentare cu combustibil al 
Oculţilor, un rest inutil de munte submarin, dacă nu aveai prevăzute 
forțe peste ghețuri. Da, era foarte departe, la capătul celălalt al lumii 
față de poziţia lor actuală. 

— O singură bombă? întrebă Smith. 

— Da, la altitudine foarte mare. Un atac cu impuls electromagnetic... 
numai că nu avea mai mult de o megatonă. Construim o hartă pe baza 
sateliților și a analizei de la sol de pe Coasta de Nord și din Princeton. 

Imaginea se umplu de legende, indicatori bibliografici ai zonelor de 
rețea care contribuiseră la analiză. Ha! Exista chiar un raport al unui 
martor ocular de pe Insula Paradisului — un universitar, conform 
codului. 

— Ce-am pierdut? 

— Nicio pierdere militară, doamnă. Doi sateliți comerciali sunt 
deconectaţi, dar numai temporar. Nici nu se poate numi atac. 

Dar cum, atunci? Un test? O avertizare? 

Unnerby nu-și putu dezlipi ochii de pe display. 


Jau Xin mai fusese aici cu aproximativ un an în urmă, dar cu o 
navetă pentru șase persoane care se furișase înăuntru și afară în mai 
puţin de o zi. Astăzi, coordona pilotarea Mâinii Invizibile, o navă de mii 
de tone. 

Aceasta era adevărata sosire a cuceritorilor, chiar dacă fuseseră 
prostiți să creadă că veneau în calitate de salvatori. Lângă Jau, Ritser 
Brughel stătea în locul care aparținuse cândva unui căpitan speculant. 
Vicecomandorul lătra întruna ordine neimportante, de parcă încerca să- 


i coordoneze el pe piloţi. Ajunseseră deasupra polului nord al Arachnei, 
ocoliseră atmosfera, decelerând într-o singură etapă de ardere, aproape 
o mie de secunde la o valoare de peste 1 g. Decelerarea se petrecuse 
deasupra oceanului, departe de centrele populate ale păianjenilor, dar 
trebuia să fi produs o strălucire extraordinară pentru puţinii care o 
sesizaseră. Jau o văzu reflectându-se în gheața și zăpada de dedesubt. 

Brughel urmărea cum se derulează în faţa lor pustiul de gheaţă. 
Trăsăturile i se ascuţiră din cauza unui sentiment intens. Dezgust, la 
vederea unei imensități absolut inutile? Triumf, pentru că sosea pe o 
lume pe care o va conduce şi el? Poate amândouă. lar aici, pe punte, în 
glasul lui, uneori chiar în vorbele sale, se prelingeau și triumful, și 
pornirea violentă. Poate că Tomas Nau era nevoit să menţină înșelătoria 
în L1, dar aici Brughel își dădea drumul. Jau văzuse coridoarele care 
conduceau la apartamentul lui Brughel. Pereţii aveau o nuanță 
permanentă de roz, senzuală într-un fel scârbos, agresiv. Nicio şedinţă 
nu se ţinea acolo. Pe drumul din L1 încoace, îl auzise pe Ritser 
lăudându-se caporalului Anlang cu trataţia specială pe care o va scoate 
din congelator pentru a sărbători victoria apropiată. Lasă, nu te mai 
gândi. Știi deja prea multe. 

Auzea vocile piloților confirmând ceea ce vedea el pe display. Se uită 
în sus, la Brughel, și-i vorbi cu formalitatea pe care celălalt o aprecia 
atât de mult. 

— Faza de ardere s-a încheiat, domnule. Suntem pe orbita polară, la o 
sută cincizeci de kilometri altitudine. 

Dacă mai coborau mult, le trebuiau rachete pentru zăpadă. 

— Am fost vizibili pe o distanță de mii de kilometri, domnule. 

Xin se prefăcu îngrijorat. Făcea pe prostul de când plecaseră din L1. 
Era un joc periculos, dar până acum îl protejase. Poate, poate că voi găsi 
o cale să evit genocidul. 

Brughel îi rânji cu superioritate. 

— Normal că am fost văzuţi, domnule Xin. Asta e și ideea, să ne vadă 
păianjenii şi pe urmă să deformăm informaţiile pe care le interpretează. 
Deschise canalul de comunicare cu puntea pe care erau deviații. 
Domnule Phuong! Ne-ai mascat sosirea? 

Bil Phuong se auzi vorbind de pe puntea respectivă. Locul fusese o 
casă de nebuni când îl verificase Jau ultima oară, dar Phuong nu păru 


îngrijorat: 

— Ţinem situaţia sub control, domnule vicecomandor. Am pus trei 
echipe să sintetizeze rapoartele de la sateliți. Cei din L1 mi-au spus că 
arată bine. 

Probabil că se referea la echipa Ritei, cu care comunica. Ea trebuia 
să intre în hibernare dintr-un moment într-altul, pentru ceea ce Nau 
numea o pauză de odihnă înainte de munca grea. Jau aflase cu o zi în 
urmă că „odihna” începea odată cu crimele. 

Phuong continuă: 

— Trebuie să vă previn, domnule. Păianjenii își vor da seama de 
adevăr, în cele din urmă. Nu putem sta ascunși mai multe de o sută de 
kilosecunde, nici atât, dacă se găseşte vreun păianjen să facă pe 
grozavul. 

— Mulţumesc, domnule Phuong. Va fi mai mult decât suficient. 

Brughel îi zâmbi afabil lui Jau. 

O parte din priveliștea lor de ansamblu dispăru, înlocuită de Tomas 
Nau, aflat în Ll. Comandorul stătea cu Ezr Vinh și Pham Trinli în 
cabana din Parcul Lacului. 

Soarele scânteia în apa din spatele lor. Urma o conversaţie publică, 
deschisă tuturor Adepţilor emergenţi și Qeng Ho. Nau cercetă cu 
privirea puntea Mâinii şi se opri asupra lui Brughel. 

— Felicitări, Ritser. Te-ai plasat bine. Rita îmi spune că te-ai 
sincronizat deja cu reţelele de la sol. Avem și noi vești bune. Şefa 
spionajului din Concordia e în vizită la Southmost. Omologul ei din 
Frăţie e deja aici. În afară de accidente neprevăzute, ar trebui să fie 
liniște o vreme. 

Nau părea atât de sincer și de bine intenţionat. Uimitor era că Ritser 
Brughel suna la fel de calm: 

— Am înţeles, domnule. Mă pregătesc să fac anunţul și să preiau 
reţeaua în... Făcu o pauză, ca și cum îşi verifica programul. În cincizeci 
și una de kilosecunde. 

Bineînţeles, Nau nu răspunse imediat. Semnalul de pe Mână trebuia 
redirecționat spre un releu, apoi traversa cinci secunde-lumină până la 
L1. Orice răspuns întârzia încă cel puţin cinci secunde. 

Fix după zece secunde, Nau zâmbi. 

— Excelent. Vom stabili ritmul aici astfel încât toată lumea să fie aptă 


când începe munca. Vă doresc noroc tuturor acolo jos, Ritser. 
Depindem de tine. 

Urmară câteva replici în același dans al minciunilor, apoi Nau 
dispăru. Brughel confirmă că toate comunicațiile erau locale. 

— Codurile de start trebuie să sosească din clipă în clipă, domnule 
Phuong. Zâmbi larg. Încă douăzeci de secunde și începem să prăjim 
păianjeni. 


Shepry Tripper se holba la displayul radarului. 

- E... E așa cum aţi spus. Optzeci și opt de minute și uite că vine iar 
din nord! 

Băiatul se pricepea foarte bine la matematică și lucra cu Nethering 
cam de un an. Înţelegea cu siguranţă principiile de zbor ale sateliților. 
Dar, ca pe majoritatea păianjenilor, tot îl nedumerea ideea că „arunci o 
piatră în cer şi ea nu mai coboară”. Puștiul chicotea de încântare când 
un satelit de comunicaţii apărea leneş la orizont la momentul și 
azimutul prezis de calculele matematice. 

Ceea ce făcuse Nethering în noaptea asta fusese o anticipare de alt 
ordin. Era la fel de șocat ca asistentul lui — și mult mai speriat. Nu 
prinseseră decât două sau trei azimuturi în capătul îngust al aurorei. 
Obiectul decelerase, cu toate că ieşise bine din atmosferă. Zona de 
Apărare Aeriană din Princeton nu fusese impresionată de raportul lui. 
Nethering avea o relaţie veche cu cei de acolo, dar de data asta îl 
trataseră ca pe-un străin. Primise de la ei un răspuns automat, prin care 
îi mulțumeau pentru informaţii și îl asigurau că problema intrase în 
atenţia lor. Reţeaua mondială gemea de zvonuri despre o bombă la 
mare altitudine. Dar el nu credea că fusese o bombă. Când se 
îndepărtase în direcţia sud, se aflase pe orbită joasă... și acum se 
întorcea înapoi dinspre nord, exact conform programului. 

— Credeţi că de data asta o s-o vedem, domnule? O să treacă pe 
deasupra noastră. 

— Nu ştiu. Nu avem o lunetă care să se rotească suficient de repede 
ca s-o localizeze deasupra. 

Nethering se îndreptă spre scări. 

— Poate ne ajută cea de douăzeci şi cinci de centimetri. 

— Da! 


Shepry ţopăi în jurul lui... 

— Închide-ţi masca! Atenţie la cabluri! 

... ŞI se evaporă, tropăind pe scări. 

Dar puştiul avea dreptate! Nu trecură nici două minute și obiectul 
ajunse exact deasupra capetelor lor, apoi, peste alte două minute, 
dispăru. Ha! Poate nici nu mai aveau timp pentru lunetă. Nethering se 
opri și luă un ocular de câmp larg. Apoi urcă scările în goană după 
Tripper. 

Sus de tot, simţi vântul ascuţit ca niște colți de tarantulă prin 
pantalonii încălziți. Soarele avea să răsară peste aproximativ șaptezeci 
de minute; da, lumina foarte slab și oricum, până atunci, perioada sa de 
observare se va încheia. Nu-i nimic, de data asta nu conta. Soarta își 
făcea de cap deasupra pământului cel rece și drag în noaptea asta. 

Mai era un minut până să apară din nou misteriosul obiect. Acum 
trebuia să fie deasupra orizontului, alunecând spre sud, în direcţia lor. 
Nethering ocoli zidul curbat al cupolei principale și se uită spre nord. Îl 
auzi pe Shepry cum se lupta cu luneta de douăzeci şi cinci de 
centimetri — cea mică, pe care o arătau turiștilor — în dulapul cu 
instrumente din faţa lui. Ar trebui să-i dea o mână de ajutor, dar nu avea 
timp. 

În jos, la orizont, constelaţiile străluceau cu limpezime de cristal. 
Tocmai această limpezime făcea din insulă un paradis. Acum ar trebui 
să se ridice lent pe cer o pată de lumină solară reflectată. Va fi foarte 
estompată, căci soarele mort era un biet disc șters. Nethering se holbă 
şi se tot holbă, mijind ochii după cea mai vagă pâlpâire... Nimic. Poate 
că ar fi trebuit să rămână lângă radar, poate că în clipa asta ratau șansa 
de a primi date cu adevărat importante. Shepry reușise să scoată luneta 
din dulap și se străduia s-o alinieze. 

— Ajutaţi-mă, domnule! 

Amândoi se înșelaseră. Soarta o fi zburând cu aripi de înger, dar de 
înger nestatornic. Obret se întoarse spre Shepry, cam rușinat că-l 
neglijase. Bineînţeles, supraveghea cerul în continuare, fâșia aceea 
vecină cu zenitul, unde trebuia să licărească o pată discretă. O masă 
neagră trecu în fugă peste Roiul Hoţului. O masă neagră. Ceva... uriaș. 

Lăsând la o parte demnitatea, Nethering se lăsă pe o parte și apropie 
ocularul de ochii săi inferiori. Altceva nu avea la dispoziţie în noaptea 


asta... Se întoarse încet, urmărind fâșia de cer așa cum îi spunea 
intuiţia, rugându-se să apară din nou ţinta. 

— Domnule? Ce vedeţi? 

— Shepry, uită-te în sus... Uită-te. 

Puștiul tăcu o secundă. 

— Vai! 

Obret Nethering nu-l asculta. Prinsese obiectul în câmpul vizual al 
lunetei și se concentra să nu-l scape, să îl privească şi să nu uite. Nu zări 
lumină, ci o siluetă care traversa în goană panglica de roiuri stelare din 
galaxie. Avea aproape un sfert de grad în lățime. Dispăru din nou când 
ajunse în spaţiul dintre roiuri... apoi se ivi pentru încă o secundă. 
Nethering aproape că-i ghici forma: un cilindru turtit, orientat în jos, 
mai dezvoltat în centrul navei. 

În centrul navei. 

Dâra lăsată de el traversă constelaţiile singuratice până la orizontul 
sudic. Nethering încercă zadarnic să-l urmărească până la sfârșit. Dacă 
nu s-ar fi intersectat cu Roiul Hoţului, nu l-ar fi văzut deloc. Mulţumesc, 
Soartă! 

Lăsă jos ocularul și se ridică. 

— O să mai urmărim cerul câteva minute. Cine știe ce resturi mai 
zboară împreună cu obiectul ăla? 

— Vă rog, domnule, lăsaţi-mă să cobor și să anunţ evenimentul prin 
rețea! se rugă puştiul. La peste o sută cincizeci de kilometri și atât de 
mare, încât i-am surprins forma. Probabil că are un kilometru în 
lungime! 

— Bine. Du-te. 

Shepry dispăru pe scări. 'Trecură trei minute. Patru. Orizontul sudic 
fu străbătut de o licărire, probabil un satelit S de comunicaţii la joasă 
altitudine. Nethering își puse ocularul în buzunar și cobori încet pe 
trepte. De data asta, Apărarea Aeriană trebuia să-l asculte. O mare parte 
din banii pe contractele sale veneau de la Agenţia de Informaţii din 
Concordia; știa de sateliții plutitori pe care Frăția începuse nu demult 
să-i lanseze. Asta nu e nici de-al nostru, nici de-al Frăției. Iar războiul nostru 
va fi o încăierare de maidan în urma sosirii lui. Lumea fusese la un pas de 
războiul nuclear. Acum... ce? Își aminti de peroraţiile bătrânului 
Underhill pe marginea „refugiilor din cer”. Dar îngerii vin din pământ, 


niciodată din cerul pustiu. 

Shepry îl întâmpină la baza scărilor. 

— Nu-i de bine, domnule. Nu pot să... 

— A căzut legătura cu continentul? 

— Nu. Merge. Dar Apărarea Aeriană m-a dat la o parte cum a făcut și 
prima oară. 

— Poate au aflat deja. 

Shepry scutură agitat din mâini. 

— Poate. Dar să știți că se petrec lucruri ciudate. De câteva zile, e plin 
de postări cretine. Ştiţi, chestia aia cu sfârșitul lumii, tot soiul de poante. 
M-am distrat; chiar am dat şi eu niște răspunsuri cu născociri de-ale 
mele. Dar în noaptea asta, smintiţii au sărit calul. 

Shepry se opri, rămas parcă fără termeni de jargon. Arăta brusc 
foarte tânăr și nesigur. 

— Nu-i... nu-i normal, domnule. Am găsit două postări care descriu 
exact ce-am văzut noi. le-ai aștepta la așa ceva, dacă tocmai s-ar fi 
întâmplat ceva în mijlocul oceanului. Dar postările astea sunt pline de 
aiureli. 

Hmm... Nethering traversă încăperea și se așeză pe vechea lui 
stinghie, lângă consolele de comandă. Shepry se foia înainte și înapoi, 
așteptând să ia o hotărâre. Când am venit prima oară la observator, 
mecanismele acopereau trei pereţi, era plin de instrumente şi de leviere, toate 
analogice. Acum majoritatea echipamentelor erau mici, digitale, precise. 
Uneori glumea cu Shepry, întrebându-l dacă merită să aibă încredere în 
obiecte al căror interior nu se vede. Puștiul nu înţelesese niciodată lipsa 
lui de încredere în calculatoare. O înțelese în noaptea asta. 

— Ştii, Shepry, poate că ar trebui să dăm niște telefoane. 

Hrunkner mai trecuse printr-un uragan, în Marele Război. Dar acela 
fusese la sol — mai mult în subteran — și nu-și mai amintea decât de 
vântul necontenit și de zăpada fină care se ridica în vârtejuri, se aduna 
în nămeţi şi se strecura în fiecare crăpătură. 

De data asta, era în aer, coborând de la doisprezece kilometri. În 
lumina palidă a soarelui, uraganul făcea vârtejuri întinse pe sute de 
kilometri, iar vântul care bătea cu o sută de kilometri pe oră nici nu se 
mai simțea. Un uragan uscat nu egala niciodată furia furtunilor din Anii 
Strălucirii. Dar cel de acum avea să dureze ani de zile și să se întindă 
fără limite, asemenea unui ochi de gheaţă. Echilibrul termic al planetei 
se oprise pe un fel de platou, energia de cristalizare a apei. Dincolo de 
el, temperaturile aveau să scadă constant până la nivelul următor, mult 
mai rece, unde aerul începea să se răcească sub punctul de rouă. 

Avionul lor aluneca în jos spre plafonul de nori, zguduindu-se și 
răsucindu-se prin zone de turbulenţe invizibile. Unul dintre piloți spuse 
că presiunea aerului era acum mai scăzută decât la cincisprezece mii de 
metri, deasupra strâmtorii. Hrunkner înălță capul spre un hublou și se 
uită drept înainte. În ochiul uraganului, gheaţa și zăpada se amestecau 
licărind în lumina soarelui. Se vedeau și alte lumini, roșul aprins al 
industriei din Țara Sudului imediat sub suprafață. 

Foarte departe, înainte, un șir de munţi cu creste neregulate 
spărgeau norii. Hrunkner zări culori și structuri pe care nu le mai 
văzuse de când străbătuse Întunericul cu Sherkaner. 


Ambasada Concordiei din Southmost avea propriul aeroport, o 
proprietate de șase pe zece pe șase kilometri, în imediata vecinătate a 
centrului. Nici ea nu era decât o porţiune din enclava pe care interesele 
coloniale o menţinuseră în generaţiile anterioare. Restul imperiului era 
când un obstacol în calea relaţiilor de prietenie dintre cele două naţiuni, 
când izvor de avânt economic pentru ambele. Pentru Unnerby, nu era 
decât o fâşie de gheaţă foarte scurtă, mâzgălită de ulei. Bombardierul 


lor transformat reuși cea mai incitantă aterizare din cariera lui 
Hrunkner, patinând pe lângă un şir interminabil de depozite înceţoșate 
de zăpadă. 

Pilotul generalului era fie bun, fie foarte norocos. Se opriră la doar 
treizeci de metri de nămeţii care marcau clar capătul pistei. În câteva 
minute, apărură vehicule în formă de gândaci care-i tractară într-un 
hangar. Niciun păianjen nu circula pe-afară. Acum, că deviaseră de la 
rută, pământul scânteia de dioxid de carbon îngheţat. 

În hangarul adânc, sclipeau multe lumini şi, odată ușile lui închise, 
echipajele de la sol veniră în fugă cu scări. Nişte păianjeni îmbrăcaţi 
frumos așteptau la baza scărilor, probabil ambasadorul și șeful gărzilor 
de la ambasadă. Întrucât se aflau încă pe teritoriul Concordiei, sudiştii 
nu prea aveau cum să-și facă apariţia... Atunci remarcă Hrunkner 
însemnele de pe jachetele celor două VIP-uri. Cineva nerăbdător nu 
respecta limitele diplomaţiei inteligente. 

Se deschise trapa din mijlocul avionului; aerul îngheţat pătrunse în 
cabină prin deschiderea circulară. Smith își strânsese deja echipamentul 
și cobora spre treaptă. Hrunkner mai rămase puţin pe stinghia lui. Îl 
chemă prin semne pe unul dintre tehnicienii de spionaj. 

— Au mai căzut și alte bombe? 

— Nu, domnule, niciuna. Ni s-a confirmat pe toată rețeaua. A fost o 
explozie izolată, de câteva megatone. 


Clubul Subofițerilor de la Comandamentul Teritorial ieșea puțin din 
comun. Comandamentul era la o zi de drum cu maşina de orice 
distracţie, iar postul avea un buget gras față de alte locuri izolate. Un 
subofițer angajat aici era, probabil, tehnician cu pregătire universitară, 
iar mulți dintre soldaţi lucrau la Centrul de Comandă și Control, situat 
la câteva etaje sub club. Așa că, pe lângă obișnuitele jocuri de masă, 
aparate de gimnastică şi bar, se găseau şi o colecţie de cărţi bune, și 
jocuri conectate la reţea, care puteau fi folosite şi ca staţii de studiu. 

Victory Lighthill se făcu mică în semiobscuritatea din spatele barului 
şi urmări panorama de reclame de pe peretele opus. Cel mai neobișnuit 
lucru din club era că avea voie să intre în el. Lighthill era locotenent 
junior, beleaua și dușmanul natural al multor subofițeri. Totuși, tradiția 
spunea că, dacă un ofițer era superior în grad şi era invitat de un 


subofițer, atunci prezenţa respectivului ofițer era tolerată. 

Tolerată, dar, în cazul lui Lighthill, nu și binevenită. Reputația echipei 
sale şi relația specială a acesteia cu şefa Agenţiei de Informaţii îi 
stânjeneau pe păianjeni. Dar, hei, restul echipei era formată din 
subofițeri! Chiar acum erau împrăștiați prin bar, fiecare cu un coş greu. 
Măcar o dată, ceilalți subofiţeri stăteau de vorbă cu ei, chiar socializau. 
Până și cei care nu ţineau de Agenţia de Informaţii știau că situaţia nu e 
deloc grozavă și că misterioasa echipă Lighthill precis știe date din 
interiorul agenţiei. 

— Smith e aici, la Southmost, spuse un sergent major care stătea la 
bar. Cine altcineva să fie? 

Mişcă din cap în direcţia unuia dintre caporalii lui Lighthill și aşteptă 
o reacţie. Caporalul Suabisme scutură din umeri și nu răspunse, făcând 
pe neștiutorul și, după standardele tradiționaliste, arătând mult prea 
tânăr. 

— N-am de unde să știu, domnule sergent. Chiar nu am de unde. 

Sergentul făcu un gest batjocoritor. 

— Serios? Şi atunci cum de voi, toţi lingăii lui Lighthill, cărați bagaje? 
Aș zice că așteptați să săriţi într-un avion. 

Era genul de testare care de obicei o determina pe Viki să acţioneze, 
fie să-l retragă pe caporalul Suabisme, fie, la nevoie, să închidă gura 
sergentului. Dar, în clubul subofițerilor, Lighthill nu avea nicio autoritate. 
Pe deasupra, venise aici pentru ca echipa ei să stea în umbră. Dar în 
clipa următoare, sergentul-major îşi dădu seama că tânărul caporal nu 
avea de gând să-i scape nimic; se întoarse la amicii lui de la bar. 

Viki oftă. Se ghemui până când ajunse cu vârful ochilor puţin 
deasupra barului. Localul se aglomera, șuieratul scuipatului în 
scuipătoare era un fel de muzică în fundal. Se vorbea puţin, se râdea și 
mai puţin. Subofiţerii ieşiţi de la serviciu ar trebui să fie mai dinamici, 
dar paingii ăștia aveau mintea plină de alte lucruri. Centrul atenţiei era 
televizorul. Cooperativa subofițerilor cumpărase cel mai nou aparat cu 
format variabil. În semiobscuritatea din spatele barului, Viki zâmbi 
involuntar. Dacă lumea ar mai supravieţui câţiva ani, astfel de aparate ar 
fi la fel de bune ca acelea de videomanțţie folosite de tatăl ei. 

Televizorul transmitea de pe un site comercial de știri. O fereastră 
reda o imagine neprelucrată preluată de o cameră din aeroportul 


ambasadei din Southmost: avionul care rula pe pistă era de un tip pe 
care Lighthill îl văzuse numai de două ori până atunci. Ca multe altele, 
era secret și învechit în același timp. Presa nu comentă cine știe ce pe 
marginea lui. În fereastra principală, o editorialistă se felicita pentru că 
dăduse lovitura și făcea speculaţii referitoare la pasagerii din aeronavă. 

— ... nu e regele însuși, în ciuda celor spuse de concurenții noștri. 
Colegii noștri care urmăresc palatul și aeroporturile din Princeton ar fi 
sesizat orice mișcare în familia regală. Așadar, oare cine sosește acum 
la Southmost? 

Reportera se opri şi camerele se apropiară de ea, înconjurându-i 
partea din față a corpului. Imaginea se extinse și cuprinse toate 
displayurile apropiate. Manevra dădu senzaţia de conversaţie intimă. 

— Am aflat că emisarul este comandantul Serviciului de Informaţii al 
regelui, Victory Smith. 

Camerele se dădură puţin înapoi. 

— Așadar, ofițerilor de informaţii ai regelui le spunem: nu vă puteţi 
ascunde de presă. Mai bine acordaţi-ne acces nelimitat. Lăsaţi lumea să 
afle ce progrese a făcut Smith cu sudiștii. 

Altă cameră, din interiorul unui hangar: avionul lui mami fusese tras 
până în hambarul gol, şi ușile tocmai se închideau. Scena semăna cu o 
dioramă construită din jucării: avionul cu design futurist, vehiculele de 
remorcare pufăind pe podeaua hangarului imens. Nu se vedeau 
păianjeni. Doar nu trebuie să presurizeze hangarul? Nici în inima 
uraganului uscat presiunea nu putea fi atât de scăzută. După o clipă, 
dintr-un camion coborâră soldaţi. Împinseră o scară până la marginea 
avionului. În Clubul Subofiţerilor se făcu linişte. 

Un soldat urcă până la trapa din mijloc a aparatului de zbor. O crăpă 
ȘI... imaginile transmise de cameră dispărură, înlocuite de sigiliul regal. 

Se auzi un râs, apoi aplauze și huiduieli. 

— Bravo generalului! strigă cineva. 

Păianjenii din club ar fi dat orice ca să știe ce se petrece la 
Southmost, dar nu suportau agenţiile de știri. Considerau relatările 
deschise și prompte drept un afront personal. 

Victory se uită la membrii echipei sale. Cei mai mulți se uitaseră la 
televizor, dar prea puţin interesaţi. Ştiau ce se întâmplă și, aşa cum 
speculase  sergentul-major  Gură-Spartă, se așteptau să înceapă 


ostilitățile foarte curând. Din nefericire, televiziunea nu-i putea ajuta. În 
spatele încăperii, departe de bar și de televizor, câţiva jucători înrăiţi, 
printre care și trei membri din echipa Lighthill, mișunau pe lângă 
jocurile mecanice. Brent era aici de când începuseră să hoinărească. Se 
ghemuise sub displayul unui joc. Casca îi acoperea capul aproape 
complet. Dacă te uitai la el, n-ai fi zis că lumea stă să se prăbușească. 

Viki sări de pe stinghie și se îndreptă fără zgomot înapoi spre jocurile 
mecanice. 


În toţi cei treizeci şi cinci de ani de existență, barul nu trăise un 
moment mai impresionant. Dar, cine știe, poate după asta vom merge mai 
departe, ne vom apuca serios de afaceri. Se întâmplaseră lucruri ciudate. 
Barul lui Benny fusese centrul activităţilor de socializare ale straniei 
comunități din punctul L1. Foarte curând, această comunitate avea să 
includă o nouă rasă, prima rasă nonumană deţinătoare de înaltă 
tehnologie întâlnită de oameni. Se putea foarte bine ca barul să devină 
nucleul acestei combinaţii splendide. 

Benny Wen plutea de la o masă la alta, îndrumându-și ajutoarele și 
salutându-și clienţii. Însă din când în când, mintea i-o lua razna într-un 
viitor fabulos și-și închipuia cum va fi să-i servească pe păianjeni. 

— Aripa de jos nu mai are bere, Benny, auzi vocea lui Hunte în 
ureche. 

- Roag-o pe Gonle, papa. A promis c-o să rezolve toate cererile. 

Se uită în jur și o zări scurt pe Fong într-un tunel de flori și lujeri, în 
aripa estică a barului. 

Benny nu auzi replica tatălui său. Vorbea deja cu grupul de 
emergenti și Qeng Ho din jurul mesei pe care tocmai o pregătise. 

— Bine aţi venit, bine aţi venit! Lara! Nu te-am mai văzut de-un car de 
gărzi. 

Bucuria de a se mândri cu barul și de a se întâlni cu prieteni vechi îi 
încălzeau sufletul. 

După câteva clipe de pălăvrăgit, se depărtă de masă şi merse la alta, 
apoi la alta, urmărind tot timpul dacă erau serviţi clienţii. Deși papa și 
Gonle erau și ei de serviciu, de-abia reușeau să-și coordoneze 
ajutoarele. 

— E aici, Benny, auzi glasul lui Gonle în ureche. 


— A venit! strigă el. Mă întâlnesc cu ea la masa din față! 

Se deplasă de lângă mese spre spaţiul central gol. Existau aripi 
pentru clienţi în toate cele șase puncte cardinale. Comandorul le 
dăduse voie, ba chiar îi încurajase să dărâme pereţii și să folosească 
spaţiul în care înainte se ţineau şedinţele. Barul era acum cel mai mare 
spaţiu nedecomandat din habitat. După Parcul Lacului, era cel mai 
mare spaţiu locuibil din L1. Astăzi, la apogeul pregătirilor grăbite pentru 
Salvarea Păianjenilor, aproape trei sferturi din emergenţi și Qeng Ho 
făceau de gardă simultan. Și, pentru scurtă vreme înainte de ultimul tur 
de forţă, toată lumea se adunase la bar. Toată treaba era, în aceeași 
măsură, o reuniune, o acţiune de salvare și un început. 

Centrul barului era un icosaedru din displayuri, un cort făcut din 
videotapetul cel mai bun care le rămăsese. Era primitiv și, pentru că 
aparţinea tuturor, le dădea o senzaţie de intimitate. Clienţii se uitau din 
toate părțile la peisajele comune. Benny traversă rapid spaţiul gol, 
ratând la mustață un colț cu displayuri. Privind în exteriorul lui, zări sute 
de clienţi, zeci de mese cuibărite printre lujeri şi flori. Apucă un lujer, se 
cățără şi se opri grațios la o masă din aripa superioară, la marginea 
spaţiului central gol. „Masa de onoare”, cum o numise Nau. 

— Qiwi! Ia loc, te rog, și fii bine-venită! 

Zbură peste masă și ajunse lângă ea. 

Qiwi Lisolet îi zâmbi șovăitoare. Acum avea cu cinci sau șase ani mai 
mult decât el, dar părea foarte tânără, foarte nesigură pe ea. Ţinea ceva 
aproape de umăr: unul dintre pisoii de la North Paw, primul pe care-l 
vedea Benny în afara parcului. Qiwi aruncă o privire prin bar, parcă 
surprinsă de atâta lume. 

— Deci toată lumea e aici. 

— Da! Ne bucurăm foarte mult că ai venit. Ne poţi da lămuriri din 
interior despre ce se întâmplă. 

Un ambasador al bunăvoinţei comandorului. Așa arăta Qiwi astăzi, 
fără costum presurizat, ci într-o rochie de dantelă care vălurea lin când 
se mișca. Nici la petrecerea din Parcul Lacului nu fusese atât de 
frumoasă. 

Qiwi se așeză la masă cu reţinere. Benny se așeză și el puţin, din 
politeţe. Îi dădu o baghetă de comandă. 

— Asta mi-a dat Gonle; îmi pare rău, altceva mai bun nu avem. Arătă 


spre display și opţiunile de conectare. Iar asta îţi dă control vocal în tot 
barul. Te rog s-o foloseşti. Tu ştii ce se petrece mai bine decât oricine 
de aici. 

După o clipă, Qiwi luă bagheta. Cu cealaltă mână, ţinea strâns 
pisoiul. Creatura își răsuci aripile într-o poziție mai comodă, dar nu 
protestă. De ani de zile, Qiwi era cea mai populară din cercul intim al 
comandorului. Nu era chiar o ambasadoare, mai degrabă o prinţesă. 
Așa i-o descrisese odată Benny lui Gonle Fong. Gonle rânjise cu cinism 
când auzise cuvântul, apoi îl aprobase. Toți aveau încredere în Qiwi; ea 
mai slăbea lanţul tiraniei... Dar existaseră perioade când părea 
pierdută. Ca astăzi. Benny se lăsă pe spate în scaun. Să se mai agite şi 
ceilalți puţin. Simţea că fata avea mai multă nevoie de el. 

Qiwi ridică privirea, surâzând ca mai demult. 

— Da, pot să conduc spectacolul. Tomas mi-a arătat cum. Luă mâna 
de pe pisoi şi-l bătu pe braţ. Nu te teme, Benny. Salvarea e riscantă, dar 
o să ieşim la liman. 

Se jucă cu bagheta şi displayul din bar sclipi în culorile 
premergătoare unui anunţ, lumina reflectându-se pe lujerii înfioriți. 
Când vorbi, vocea ei se auzi dintr-o mie de microboxe sincronizate 
astfel încât să pară că e lângă fiecare client. 

— Bună ziua tuturor. Bine aţi venit la spectacol. 

Avea un glas fericit și încrezător — glasul lui Qiwi, așa cum o știau 
toți. 

Displayul se separa în imagini multiple: faţa lui Qiwi, Arachna văzută 
de pe Mâna Invizibilă, comandorul Nau lucrând în cabana din North 
Paw, planuri ale orbitei Mâinii și configuraţia militară a diferitelor națiuni 
de păianjeni. 

— Așa cum știți, vechea noastră prietenă Victory Smith tocmai a sosit 
în Ţara Sudului. Peste câteva minute va ajunge la parlamentul sudiștilor, 
iar noi vom avea parte de un spectacol unic — imagini transmise în 
direct de o cameră de la sol. În sfârșit, după atâţia ani, vom vedea în 
direct ce se întâmplă. 

Pe displayul central, faţa lui Qiwi se lumină într-un surâs. 

— Gândiţi-vă că acum gustaţi din savoarea lucrurilor care vor veni, 
începutul vieţii noastre cu locuitorii de pe Arachna. Dar, înainte de a 
ajunge acolo, știți că trebuie să împiedicăm un război și, în cele din 


urmă, să ne dezvăluim prezența. 

Se uită la displayuri și avu o ezitare în glas, parcă şocată subit de 
proporţiile colosale a ceea ce intenționau să facă. 

— Am plănuit să ne dezvăluim prezenţa în aproximativ patruzeci de 
kilosecunde, când manipularea rețelei pe orbită joasă e pregătită, când 
orbita Mâinii e deasupra capitalelor Frăției și Concordiei. Cred că știți 
cât de dificil va fi. Păianjenii, care sperăm să ne devină prieteni, se 
clatină pe un teren extrem de periculos; aproape nicio civilizație nu 
poate spera să supravieţuiască pe un asemenea teren. Dar știu că v-aţi 
pregătit foarte bine pentru ziua aceasta. Când va veni vremea anunţului 
și a contactului, știu că vom reuși. 

Deocamdată, priviţi spectacolul. În curând vom fi foarte ocupați. 

Destul de ciudat, dar Rachner Thract își păstrase gradul de colonel, 
deși colegii lui n-ar fi avut încredere în el nici să le curețe latrinele. 
Generalul Smith îl tratase cu blândeţe. Nu puteau dovedi că era trădător 
și nici Smith nu voia să-l ia la un interogatoriu dur. În consecinţă, 
colonelul Rachner Thract, înainte angajat al serviciului care nu trebuia 
menţionat, se pomeni cu un salariu și cu diurnă ca şi cum ar fi fost 
activ... dar fără nimic de făcut. 

Trecuseră patru zile de la ședința îngrozitoare de la Comandamentul 
Teritorial, dar Thract se urmărise căzând în dizgrație de aproape un an. 
Când, în cele din urmă, se întâmplase, simţise o ușurare imensă, cu 
excepţia amănuntului nefericit că supraviețuise — o stafie în viaţă. 

Ofițerii de demult, mai ales oculții, s-ar fi decapitat după o asemenea 
rușine. Rachner Thract era pe jumătate ocult, dar nu își tăiase capul cu 
o lamă. În schimb, își amorţise creierul cu șampanie cinci zile la rând, 
umblând creanga prin Fâșia Calorica. Un idiot perfect. Calorica era 
singurul loc din lume unde era prea cald să cadă în comă alcoolică. 

Aşadar, auzise şi el că cineva — Smith, trebuia să fie Smith — zbura la 
Southmost și încerca să recupereze ceea ce pierduse Thract. Pe măsură 
ce treceau orele până la sosirea lui Smith în Southmost, își găsi 
mângâierea în băutură. Se uita la știri prin cârciumi. Stătea, le urmărea 
şi se ruga ca Victory Smith să reușească acolo unde eforturile lui 
dăduseră greș. Însă ştia că nici ea nu va reuşi. Nu-l credea nimeni, nici 
măcar el însuși, Rachner Thract, nu se credea pe sine, pentru că nu știa 
cum și de ce. De un lucru era însă convins: cineva susţinea Frăția. Nici 
Frăția nu știa de asta, dar sprijinul exista și transforma fiecare avantaj 
tehnologic al Concordiei în avantajul ei. 

Pe ecranele multiple, care transmiteau direct din Southmost, Smith 
trecu de Uşile Măreţe ale Sălii Parlamentului. Până și aici, în cel mai 
deșucheat local de pe Fâșie, clientela făcu liniște. Thract își propti capul 
de bar şi simţi cum încep să-i lucească ochii. 

Atunci îi sună telefonul. Îl scoase din jachetă, îl duse la cap, se holbă 


la el neîncrezător și dezinteresat. Probabil ca e stricat. Sau cineva îi 
trimitea un avertisment. Nimic important nu avea cum să iasă din 
rahatul ăsta de telefon nesigur. 

Se pregătea să-l arunce pe podea, când dama de pe stinghia vecină îi 
trase una peste spate. 

— Militar puturos! leşi afară! 

Thract alunecă de pe stinghie, nesigur dacă se pregătea să respecte 
cererea damei sau să apere onoarea lui Smith și a celor care încercau să 
menţină pacea. 

Până la urmă, administratorul localului găsi soluţia; Thract se pomeni 
în stradă și nu mai avea cum să vadă la televizor ce avea de gând să 
facă generalul lui. Iar telefonul lui suna în continuare. Apăsă „Accept” şi 
mârâi neinteligibil în microfon. 

— Domnule colonel Thract, dumneavoastră sunteți? 

Cuvintele se auzeau sacadat și stâlcit, dar vocea era vag familiară. 

— Domnule colonel? E sigură comunicarea la capătul dumneavoastră 
al firului? 

Thract înjură cu voce tare: 

— Sigur pe dracu’ să-l ia! 

— Atunci avem o șansă. Nici ei nu se pot amesteca în toate 
conversațiile din lume. 

Ei. Cuvântul accentuat străbătu ceața mahmurelii. Duse telefonul la 
gură și rosti vorbele cu o curiozitate aproape reală: 

— Cine e la aparat? 

— lertaţi-mă. Sunt Obret Nethering. Vă implor, nu închideţi. Probabil 
că nu vă mai amintiţi de mine. Acum cincisprezece ani, am ţinut un 
scurt curs despre teledetecţie. La Princeton. Aţi participat și 
dumneavoastră. 

— A, îmi aduc aminte. Un curs bunicel. 

— Serios? Bine, foarte bine! Atunci vă daţi seama că nu sunt un ţicnit. 
Domnule, știu cât de ocupat trebuie să fiți acum, dar vă rog din suflet 
să-mi acordaţi câteva minute din timpul dumneavoastră. Vă rog. 

Thract conștientiză dintr-odată că mergea pe stradă, printre clădiri. 
Fâșia Calorica înconjura fundul căldării vulcanice, poate cel mai cald loc 
de pe suprafața planetei. Dar nu era decât o amintire ştearsă a 
vremurilor când Calorica fusese terenul de joacă al magnaţilor. Barurile 


și hotelurile se ruinau. Nici măcar nu mai ningea. Troienele de zăpadă 
adunate pe aleea din spatele lui zăceau acolo de doi ani, mânjite de 
voma și dârele de urină lăsate de beţivani. Centrul meu de comandă cu 
înaltă tehnologie. 

Thract se lăsă pe vine, ferindu-se de vânt. 

— Păi, cred că pot să vă acord câteva minute. 

— Vai, vă mulțumesc! Sunteţi ultima mea speranţă. Mi s-au blocat 
toate apelurile spre profesorul Underhill. Nu-i de mirare, acum înţeleg... 

Thract îl şi vedea pe paing cum își adună gândurile și încearcă să nu 
se lungească. 

— Sunt astronom pe Insula Paradisului, domnule colonel. Azi-noapte 
am văzut... 

O navă spaţială mare cât un oraș, luminând cerul cu propulsia ei... 
ignorată de Apărarea Aeriană şi de toate rețelele. Descrierile lui 
Nethering erau scurte şi precise și nu depășiră un minut. Astronomul 
continuă: 

— Nu sunt un ţicnit, vă rog să mă credeţi. Asta am văzut! Sigur există 
sute de martori oculari, dar se pare că nava a fost invizibilă pentru 
Apărarea Aeriană. Domnule colonel, trebuie să mă credeți. 

Tonul lui Nethering deveni plângăcios când își dădu seama că niciun 
păianjen cu mintea întreagă n-ar crede așa o poveste. 

— Păi, te cred, spuse Rachner încet. 

Era o născocire paranoică... și explica totul. 

— Ce-aţi spus, domnule colonel? Îmi pare rău, nu vă pot transmite 
probe solide. Ne-au tăiat linia telefonică terestră acum jumătate de oră. 
Mă folosesc de radioul unui amator ca să comu... — câteva silabe se 
auziră stâlcite — atât am vrut eu să vă spun. Poate că e vorba deo 
conspirație strict secretă a Apărării Aeriene. Dacă nu-mi puteţi spune 
nimic, voi înţelege. Dar a trebuit să încerc să vă găsesc. Nava aia a fost 
atât de mare şi... 

Pentru o clipă, Thract crezu că observatorul se oprise, copleșit. Dar 
liniștea se prelungi mai multe secunde, apoi o voce artificială se 
smiorcăi în difuzorul mic: 

— Mesaj 305. Eroare de rețea. Vă rugăm să reluați apelul mai târziu. 

Rachner vâri cu grijă telefonul înapoi în jachetă. Îi îngheţaseră gura și 
mâinile pentru mâncat, dar nu numai din cauza aerului rece. Demult, 


specialiștii lui în informaţii de rețea făcuseră un studiu despre spionarea 
automată. Teoretic, cu un calculator puternic, era posibil să monitorizezi 
fiecare comunicaţie liberă ca să găsești cuvinte-cheie, și să declanșezi 
răspunsuri de siguranță. Teoretic. Practic, dezvoltarea calculatoarelor 
necesare rămânea mereu în urma reţelelor publice actuale. Acum însă, 
cineva avea puterea necesară. 

Un complot bine protejat al Apărării Aeriene? Improbabil. În ultimul 
an, Rachner Thract urmărise cum misterele și eșecurile năvăleau din 
toate direcţiile. Chiar dacă spionajul Concordiei și Pedure și toate 
agenţiile de spionaj din lume ar fi colaborat, tot n-ar fi putut născoci 
minciunile impecabile suspectate de Thract. Nu. Indiferent cu ce se 
confruntau, era mai mare decât lumea, un rău cumplit, cum nu găseai 
printre păianjeni. 

Acum, în sfârșit, avea ceva concret. Mintea lui ar fi trebuit să intre în 
alertă; în schimb, căzu pradă confuziei și panicii. Fir-ar să fie de 
șampanie! Dacă urmau să lupte cu o forță străină atât de abilă și de 
vicleană... ce mai conta că Obret Nethering și Rachner Thract 
cunoșteau adevărul? Ce puteau face ei? Dar lui Nethering îi dăduseră 
voie să vorbească mai mult de un minut. Rostise o serie de cuvinte- 
cheie înainte de a se întrerupe legătura. Or fi străinii mai tari decât 
păianjenii, dar nu erau zei. 

Ideea îl făcu să se oprească în loc. Deci nu erau zei. Vestea despre 
nava lor probabil că se răspândea în toată lumea civilizată, încetinită şi 
sugrumată de contacte directe între indivizi fără acces la putere. Dar 
secretul nu poate fi ținut ascuns decât două-trei ore. Şi asta însemna că... 
dacă se urmărea o înșelăciune, atunci trebuia consumată în 
următoarele ore. Chiar acum, şefa își risca viaţa la Southmost, 
încercând să-i scape dintr-un dezastru care era, de fapt, o cursă. Dacă 
aş reuși să ajung la ea, la Belga, la oricine din conducere... 

Telefoanele şi mesajele prin reţea n-ar ajuta la nimic. Îi trebuia un 
contact direct. Thract avansa în zigzag pe trotuarul pustiu. După colț 
era o staţie de autobuz. Cât o fi până la următoarea cursă? Mai avea 
elicopterul lui particular, jucărie de bogătaș... dar sărea în ochi imediat. 
Străinii l-ar ataca şi l-ar nimici. Îşi alungă temerile. Acum, elicopterul era 
singura lui speranţă. De la heliport ajungea în orice loc pe o rază de trei 
sute de kilometri. Ce se găsea în perimetrul respectiv? Încercă să 


cotească şi alunecă. Grand Boulevard se întindea pe sub șirul infinit de 
lumini tricrome, de la Fâşie prin pădurea Calorica. Pădurea era demult 
moartă, bineînțeles. Nu mai avea nici frunze care să sporuleze, solul era 
prea cald. Mijlocul ei fusese curăţat și transformat în heliport. De acolo 
putea zbura la... Trecu cu privirea dincolo de căldare. Luminile se 
făcură scântei mici. Cândva, demult, escaladaseră pereţii căldării, spre 
vilele din Anii Palizi. Dar cei cu adevărat bogați își abandonaseră 
palatele. Numai câteva erau locuite, inaccesibile pe dedesubt. 

Dar Sherkaner Underhill era acolo, sus, întors de la Princeton. Cel puţin 
așa se anunţase la ultimele știri pe care le văzuse Thract, în ziua în care 
cariera lui se încheiase. Ştia ce se spunea despre Underhill, cum că 
bietul paing își pierduse minţile. Nu-i nimic. Thract trebuia să găsească 
o cale de a pătrunde în Comandamentul Teritorial, poate prin fiica șefei, 
o cale care să nu se intersecteze cu reţeaua. 

Autobuzul opri în spatele lui după un minut. Sări în el, singurul 
pasager, deşi era la jumătatea dimineţii. 

— Aveţi noroc. Şoferul zâmbi larg. Următorul vine numai la trei 
ceasuri după prânz. 

Treizeci de kilometri pe oră, cincizeci. Autobuzul hurducăia în jos, pe 
Grand Boulevard, spre heliportul din Pădurea Moartă. Ajung la ușa lui 
în zece minute. 

Dintr-odată, își dădu seama că era plin de vomă întărită pe gură și pe 
mâinile pentru mâncat și că uniforma era numai pete. Se frecă pe cap, 
dar nu avea ce face. Un nebun merge în vizită la un bătrân senil. Poate 
aşa trebuia. Poate era ultima lor șansă. 


Cu zece ani înainte, în vremuri mai prietenoase, Hrunkner Unnerby 
fusese consultantul sudiștilor pentru proiectul Noul Southmost 
Subteran. Așa că, în mod ciudat, după ce părăsiră ambasada Concordiei 
şi intrară pe teritoriul Țării Sudului, peisajul deveni familiar. Era plin de 
lifturi. Sudiștii își doriseră o Sală a Parlamentului care să reziste unui 
atac nuclear. Hrunkner îi avertizase că tehnologia militară viitoare ar 
face din scopul lor unul imposibil de realizat, dar ei nu-l ascultaseră, ci 
irosiseră o cantitate mare de resurse care ar fi sprijinit agricultura din 
Epoca Întunericului. 

Liftul principal era atât de mare, încât încăpeau în el și reporterii, 


care se urcară imediat. Presa din Țara Sudului era o clasă privilegiată, 
protejată explicit printr-o lege parlamentară, chiar pe proprietatea 
guvernului! Generalul se descurca foarte bine cu mulțimea. Poate că 
învățase de la Sherkaner să se poarte cu jurnaliștii. Subordonaţii ei își 
adunaseră siluetele masive şi se retrăseseră inofensivi în fundal. Smith 
făcu remarce generale, apoi ignoră întrebările politicoasă, lăsând poliția 
să-i țină pe reporteri la distanţă. 

La trei sute de metri sub pământ, liftul începu să avanseze lateral, pe 
o şină electrică. Prin ferestrele înalte ale liftului se vedeau peșteri 
industriale bine luminate. 

Sudiștii făcuseră foarte multe şi pe Arcul Coastei, dar nu aveau 
destule ferme subterane ca să-și susțină realizările. 

Cei doi Reprezentativi Aleşi care o întâmpinaseră pe Smith la 
aeroport deţinuseră cândva mare putere în Țara Sudului. Dar vremurile 
se schimbaseră: avuseseră loc asasinate, acte de corupţie — toate 
vicleniile cunoscute ale Pedurei; recent, Frăția avusese un noroc 
neașteptat. Cei doi erau, cel puţin în public, singurii susținători ai 
Concordiei. Acum erau considerați lingăii unui rege străin. Stăteau 
aproape de general, unul dintre ei destul de aproape ca să-i vorbească 
în spatele unui paravan. Dacă avea noroc, numai generalul și Hrunkner 
îl auzeau. Nu te baza pe asta, îşi zise Unnerby. 

— Nu vreau să par lipsit de respect, doamnă, dar am sperat să vină 
regele dumneavoastră în persoană. 

Politicienii purtau jachete și pantaloni croiţi cu gust și aveau aerul că 
sunt jigniți spiritualicește. 

Generalul încuviinţă, liniștindu-i: 

— Înţeleg, domnule. Am venit să mă asigur că se vor face lucrurile 
care trebuie și că se vor face în siguranță. Mi se va permite să mă 
adresez parlamentului? 

În situaţia de față, Hrunkner bănui că nu exista un „cerc restrâns” 
căruia să i se adreseze, dacă nu puneai la socoteală grupul controlat de 
Pedure. Dar un vot parlamentar ar schimba mult situaţia, întrucât 
forțele strategice erau încă devotate parlamentului. 

— D-da. Am aranjat. Dar lucrurile au mers prea departe. Sudistul 
scutură din mâna cu ceas. N-aș zice că am scăpat de pericolul ca liftul 
să fie sabotat și... 


— Ne-au lăsat să ajungem până aici. Dacă mă voi putea adresa 
parlamentului, cred că se va ajunge la o înțelegere. 

Generalul Smith îi zâmbi sudistului — un zâmbet mai degrabă 
conspirativ. 

Peste un sfert de oră, liftul îi lăsă pe esplanada principală. Trei părți 
şi acoperișul pur şi simplu se ridicară. lată un stil de decor nemaiîntâlnit 
de Hrunkner. Inginerul din el nu rezistă: se opri și se holbă în sus, la 
luminile orbitoare și la beznă, încercând să descopere mecanismul care 
genera un asemenea efect impresionant, nezgomotos. 

Apoi năvala poliţiştilor, a politicienilor și a reporterilor îi trase de pe 
esplanadă... 

... şi urcară scările spre Sala Parlamentului. 

În vârful lor, gărzile sudiste îi separară, în sfârşit, de reporteri și de 
apărătorii lui Smith. Trecură printre ușile de lemn de cinci tone... și 
pătrunseră în sală. Sala fusese dintotdeauna subterană, în generaţiile 
anterioare se înghesuise deasupra refugiului local. Primii conducători 
fuseseră mai degrabă niște bandiți (sau luptători pentru libertate, 
depinde cine făcea propaganda) ale căror trupe mișunau în ţinutul 
muntos. 

Hrunkner ajutase la proiectarea sălii. Era unul dintre puţinele 
proiecte la care lucrase el și în care un ideal de proiect măreț generase 
o construcţie uluitoare. Poate că nu era rezistentă la bombe, dar arăta 
superb. 

Sala era un bol puţin adânc, cu niveluri legate prin scări ușor curbate, 
fiecare nivel lat, cu şiruri de birouri și stinghii. Pereţii de piatră se 
curbau într-o arcadă enormă cu tuburi fluorescente și alte corpuri de 
iluminat. La un loc, luminile aveau intensitatea și puritatea unei zile din 
Anii Medii, suficiente să scoată în evidenţă culorile din perete. Covoare 
adânci și moi, ca pielea-tatălui, acopereau scările, intervalele și 
avanscena. Pe lemnul lustruit de la fiecare nivel atârnau tablouri în mii 
de culori, lucrate de pictori care știau cum să exploateze fiecare iluzie. 
Pentru o ţară săracă, se cheltuise imens pe acest loc. Însă parlamentul 
era mândria lor, o invenţie care pusese capăt banditismului și 
dependenţei, și adusese pace. Până acum. 

Ușile se închiseră în spatele lor. Sunetul trezi ecouri din cupolă și din 
pereţii îndepărtați. Înăuntru se vor afla Aleşii, musafirii lor și — sus de 


tot Hrunkner observă ciorchine de lentile — noile camere. Dacă te uitai 
la mesele curbate, aproape fiecare stinghie era ocupată. Unnerby simți 
cum îl privesc ochii a cinci sute de Aleși. 

Smith, Unnerby și Tim Downing coborâră treptele care duceau la 
avanscenă. Aleşii tăceau, privindu-i. Emanau respect, ostilitate și 
speranţă. Poate că Smith avea șansa de a menţine pacea. 


Pentru această zi triumfală, Tomas Nau programase vremea cea mai 
senină în North Paw, o după-amiază caldă, care să ţină toată vara. Ali 
Lin se cam bosumfiase, dar făcuse schimbările necesare. Acum Ali 
smulgea buruienile în grădina din spatele cabinetului lui Nau, absolut 
calm. Ce dacă se dădeau peste cap tiparele parcului? Următoarea lui 
sarcină va fi să le repare. 

Iar sarcina mea e să conduc totul, îşi zise Nau. Vizavi de el, la masă, 
stăteau Vinh și Trinli, ocupați cu supravegherea locului, așa cum le 
ceruse el. Trinli era esenţial pentru povestea de acoperire, singurul 
speculant de care Tomas era sigur că va susține minciunile. Vinh... ei, 
când vor veni clipele critice, îl va elimina cu o scuză credibilă, dar ceea 
ce va vedea el va confirma spusele lui Trinli. Cam periculos, dar, dacă 
se iveau surprize... ei, se vor ocupa de ele Kal și oamenii lui. 

Ritser era prezent într-o imagine plată, arătându-l așezat în scaunul 
căpitanului la bordul Mâinii. Nicio vorbă scoasă de el nu va ajunge la 
urechi nevinovate. 

— Da, domnule comandor! Imediat vom afişa imaginea. Avem un 
robospion funcţional în Sala Parlamentului. Hei, Reynolt, Melin al tău a 
făcut și el ceva bine. 

Anne se afla în Mansarda din Hammerfest. O vedea numai Tomas în 
vizorul său, restul o auzeau. În clipa aceea, atenţia ei era distribuită cel 
puţin în trei direcţii. Rula o analiză a deviaţilor, citea o traducere de-a 
Trixiei Bonsol pe peretele de deasupra ei și urmărea fluxul de date de 
pe Mână. Situaţia deviaţilor era la fel de complicată ca întotdeauna. Nu- 
i replică lui Ritser. 

— Anne? Când apar imaginile transmise de robospionii lui Ritser, 
trimite-le direct în barul lui Benny. Trixia poate face traducerea 
simultană, dar vrem și noi să auzim ceva. 

Tomas mai văzuse transmisiunile robospionilor. Lasă-i pe oamenii 


din bar să vadă cum arată şi cum se mișcă păianjenii îndeaproape — un 
ajutor subtil în sprijinul minciunilor de după cucerire. 

Anne nu-și luă ochii de la muncă. 

— Am înţeles, domnule. Mă ocup să audă și Vinh și Trinli ce auziţi 
dumneavoastră. 

— Întocmai. 

— Foarte bine. Vreau doar să vă spun... inamicii noștri interni au 
accelerat ritmul. Descopăr că s-au amestecat în toate automatele. 
Urmăriţi-l pe Trinli. Fac pariu că stă acolo şi se joacă cu localizatoarele 
lui. 

Anne ridică ochii o fracțiune de secundă, surprinzând expresia 
întrebătoare a lui Nau. Ridică din umeri. 

— Încă nu sunt convinsă că el e. Dar sunt foarte aproape. Fiţi pregătit. 

Trecu o secundă. Se auzi din nou vocea lui Anne, de data asta de 
către toată lumea, aici și în habitatul speculanţilor. 

— În regulă. Iată transmisia video în direct de la Sala Parlamentului 
din Southmost. Asta ar vedea și ar auzi un om. 

Nau se uită la stânga, unde vizorul îi arăta ce vedea Qiwi din habitat. 
Imaginile principale de pe displayurile lui Benny pâlpâiră. La început, 
nu se deslușea nimic pe ele. O învălmășeală de nuanţe roșii, verzi și 
albastru actinic. Se uitau la un fel de groapă. În pereţi erau tăiate scări 
de piatră. Pe stâncă creșteau mușchi sau piei păroase. Păianjenii se 
înghesuiau ca niște gândaci negri. 

Ritser Brughel ridică ochii de la imaginea din Sala Parlamentului și 
scutură din cap îngrozit. 

— Parcă e o viziune a Iadului în ochii unui profet frenk. 

Nau încuviință tacit. Din cauza decalajului de zece secunde, 
pălăvrăgeala trebuia evitată. Dar Brughel avea dreptate; priveliștea 
atâtor păianjeni la un loc era mai urâtă decât transmisiile video 
anterioare. Traducerile drăgălașe, umanizate ale deviaţilor îţi creau o 
imagine incorectă a păianjenilor. Mă întreb ce anume nu reuşim să aflăm 
din mințile lor. Afişă o imagine separată, sintetizată de traducători dintr- 
un ciclu de știri de pe Arachna; groapa abruptă deveni un amfiteatru, 
petele oribile de culoare erau mozaicurile din covor (care nu mai 
semăna cu o freză țepoasă). Lemnăria sclipea peste tot de lustru (fără 
pete şi găuri). lar creaturile însele erau mai calme și făceau gesturi 


aproape de înțeles. 

Pe ambele displayuri, trei figuri își făcură apariţia la ușile 
parlamentului. Coborâră scările de piatră. Aerul se umplu de șuierături 
și păcănituri, sunetele scoase în realitate de păianjeni. 

Cei trei dispărură în fundul gropii. Apărură în momentul următor, 
urcând pe partea opusă. Ritser chicoti. 

— Aia mijlocie din față trebuie să fie spioana şefă, pe care Trixia 
Bonsol a botezat-o Victory Smith. 

Un detaliu din traducerea deviaţilor se potrivea cu realitatea: 
creatura purta îmbrăcăminte neagră ca smoala, dar semăna mai 
degrabă cu o haină tricotată strâns din petice decât cu o uniformă. 

— Fiinţa păroasă din spatele lui Smith... trebuie să fie inginerul, 
„Hrunkner Unnerby”. Ciudate nume pentru niște monștri. 

Grupul urcă pe un arc de piatră. Un al patrulea păianjen, aflat deja 
pe structura precară, se cățără pe vârful ei ascuțit. 

Nau întoarse privirea de la sala păianjenilor la mulțimea din bar. Toți 
tăceau, urmărind transmisia șocați. Până și ajutoarele lui Benny stăteau 
nemișcate, captivate de imaginile din lumea păianjenilor. 

— Purtătorul de cuvânt al parlamentului face prezentările, rosti un 
deviat. „Se va face liniște în Parlament. Am onoarea să...” 

Pe lângă vorbele inteligibile, robospionul transmitea realitatea din 
fundal: șuierături, păcănituri, gesturi făcute cu picioarele din față, care 
se terminau ca un vârf de spadă. Creaturile semănau, în fond, cu 
statuile descoperite de Qeng Ho la Comandamentul Teritorial. Dar 
când se mișcau, o făceau cu graţie de prădător, unele gesturi foarte 
lente, altele foarte rapide. Foarte ciudat însă era că, în ciuda imaginilor 
clare, nu li se vedeau bine ochii. De-a latul crestelor canelate de pe cap 
aveau pete sticloase netede, bulbucate pe alocuri, cu extensii care ar fi 
putut fi punctele pentru văzul în infraroșu. Partea din față a corpului 
păianjenilor era o mașinărie de mâncat hidoasă. Mandibulele-lame și 
membrele ajutătoare ca niște gheare se agitau întruna. Însă capul 
aproape că nu se mișca pe torace. 

Purtătorul de cuvânt cobori din vârful structurii arcuite și în locul lui 
se urcă generalul Smith. Cei doi reușiră cu greu să se strecoare unul pe 
lângă celălalt. Odată ajunsă în vârf, Smith lăsă o clipă de liniște. Mișcă 
picioarele din față într-o mică spirală, vrând parcă să încurajeze ființele 


naive să se apropie de gura ei. Apoi începu să șuiere și să păcăne. Pe 
imaginea „tradusă?  apăru explicaţia: ZÂMBEȘTE  AMABILĂ 
AUDIENȚEI. 

— Doamnelor și domnilor parlamentari... 

Vocea răsună puternică și frumoasă — era a Trixiei Bonsol. Nau îl 
surprinse pe Ezr Vinh tresărind ușor. Liniile lui de diagnostic se ridicară 
la intensitatea obișnuită. Mă voi putea folosi de el suficient timp, gândi 
Nau. 

— Am venit aici să vă vorbesc în numele regelui meu, în calitate de 
împuternicit cu puteri depline. Am venit aici în speranţa că vă pot oferi 
destule ca să vă câștig încrederea. 


— Doamnelor și domnilor parlamentari... 

Rang după rang, Aleșii se uitară la Victory Smith. Se bucura de toată 
atenţia lor, iar Hrunkner îi simţi personalitatea vibrândă, puternică, așa 
cum fusese întotdeauna. 

— Am venit aici să vă vorbesc în numele regelui meu, în calitate de 
împuternicit cu puteri depline. Am venit aici în speranţa că vă pot oferi 
destule ca să vă câștig încrederea. Am ajuns într-un moment al istoriei 
în care putem fie pierde tot ce am câștigat, fie valorifica eforturile 
trecutului și crea un paradis fără margini. lată cele două variante ale 
situației. Cea optimistă depinde de încrederea pe care o avem unii într- 
alții. 

Partizanii Frăției, răsfiraţi, huiduiră batjocoritor. Unnerby se întrebă 
dacă respectivii îşi cumpăraseră deja bilete de plecare din Țara Sudului. 
Sigur ar trebui să-și dea seama că orice alt final decât cel sperat de ei 
le-ar aduce moartea şi lor, şi ţării pe care o trădau, odată ce bombele 
începeau să cadă. 

Generalul îi spusese că Pedure era și ea aici. Oare... În timp ce Smith 
vorbea, Unnerby se uită în toate direcţiile, mai atent la umbre și la 
sergenţii înarmaţi. Acolo. Pedure stătea pe avanscenă, la nici treizeci de 
metri de Smith. După atâţia ani, arăta mai încrezătoare ca niciodată. 
Mai aşteaptă puţin, dragă, Onorată Pedure. Poate că generalul meu îți va 
face o surpriză. 

— Am o propunere. E simplă, dar solidă, și se poate aplica foarte 
repede. Îi făcu semn lui Tim Downing să dea cardurile de date 


secretarului purtătorului de cuvânt. Cred că știți care este poziția mea 
în cadrul structurii forțelor din Concordia. Şi cei mai suspicioși dintre 
dumneavoastră vă pot asigura că, atâta vreme cât eu sunt aici, 
Concordia va trebui să dea dovadă de moderaţia pe care a promis-o 
public. Sunt autorizată să ofer continuarea acestei stări de lucruri. 
Dumneavoastră, parlamentarii din Ţara Sudului, alegeţi oricare trei 
păianjeni din Concordia — inclusiv eu, inclusiv regele — care să locuiască 
indefinit aici, la ambasada noastră din Southmost. 

Era cea mai primitivă strategie de menţinere a păcii, deși mai 
generoasă decât oricare alta din trecut, pentru că oferea ostatici. Și, 
lucru rar în istorie, avea caracter practic. Ambasada Concordiei era 
destul de întinsă ca să găzduiască un orășel și, grație comunicațiilor 
moderne, activităţile importante ale ostaticilor nu ar fi fost afectate. 
Dacă parlamentul nu era corupt în totalitate, așa s-ar pune o piedică în 
calea dezastrului care se apropia cu repeziciune. 

Aleșşii tăcură, chiar și amicii Pedurei. Şocați? Se confruntau cu 
singurele opţiuni pe care le aveau? Ascultau indicaţiile șefului? Ceva se 
întâmpla. În umbrele din spatele lui Smith, Hrunkner o văzu pe Pedure 
vorbind agitată cu un asistent de-al ei. 


Când se termină discursul lui Victory Smith, barul lui Benny răsună 
de aplauze. La începutul lui, fuseseră împietriți de uimire văzând cum 
arată, de fapt, păianjenii. Dar cuvintele discursului se potriviră perfect 
cu personalitatea lui Victory Smith și cu ea erau obișnuiți majoritatea 
oamenilor. Cu restul va mai dura până să se înveţe, dar... 

Rita Liao îl prinse pe Benny de mânecă în timp ce plutea cu băuturi 
pentru cei din tavan. 

— N-ar trebuit s-o lași pe Qiwi singură acolo, în față, Benny. Şi de aici 
poate să stea de vorbă cu lumea. 

— Păi... bine. 

Comandorul fusese cel care sugerase ca rândul din față să fie izolat, 
dar acum, că lucrurile mergeau ca unse, nu mai avea importanţă. Benny 
împărți băuturile ascultând cu jumătate de ureche la speculaţiile fericite. 

— ... cu discursul ăsta și intervenţia noastră, ar trebui să fie în 
siguranță ca în habitatele din Triland... 

— ... hei, am putea ajunge la sol în mai puţin de patru megasecunde. 


După toţi anii ăştia... 

— În spaţiu, la sol, cui îi pasă? Vom avea resursele necesare să 
renunțăm la interdicţia nașterilor... 

Da, interdicția nașterilor. Versiunea noastră, umană, a tabuului 
defazaţilor. Poate că, în sfârșit, pot s-o rog pe Gonle... Benny îşi alungă iute 
gândul. Soarta îl tenta să acţioneze prea repede. Totuși, de mult nu mai 
simţise atâta fericire. Evită mesele plonjând prin deschiderea centrală și 
făcu un ocol scurt în direcţia lui Qiwi. 

Ea aprobă sugestia Ritei. 

— Mi-ar plăcea. 

Zâmbi nesigur, fără să-și ia ochii de la displayuri. Generalul Smith 
cobora de pe platforma vorbitorilor. 

— Qiwi! Lucrurile decurg exact cum a plănuit comandorul. Toată 
lumea vrea să te felicite! 

Qiwi atinse pisoiul din brațe cu blândețe, dar și deosebit de 
protectoare. Se uită la Benny și afișă brusc o expresie nedumerită. 

- Da, treaba merge ca pe roate. 

Se ridică şi-l urmă pe Benny la masa Ritei. 


— Trebuie să vorbesc cu el, caporal. Acum. 

Rachner Thract se trase în sus în timp ce vorbea, încercând să se 
impună cu greutatea celor cincisprezece ani de când era colonel. 

Și, preţ de-o clipă, tânărul caporal se făcu mic în faţa privirii sale 
săgetătoare. Apoi probabil că observă urmele de vomă de pe gura lui 
Thract și starea jalnică a uniformei sale. Se scutură, privindu-l prudent 
şi aspru. 

— Îmi pare rău, domnule, nu sunteţi pe listă. 

Rachner simţi cum i se moleșesc umerii. 

— Caporal, dă-i un telefon. Spune-i că-l caută Rachner într-o 
chestiune... de viață și de moarte. 

Nici nu rosti bine cuvintele, că îi și păru rău. Rostise un adevăr 
absolut. Tânărul se uită fix la el — oare să-l dea afară? Apoi pe față îi 
apăru o expresie de milă amestecată cu dezgust; deschise o linie de 
comunicare şi vorbi cu cineva din interior. 

Trecu un minut. Trecură două. Rachner măsura boxa pentru 
vizitatori. Măcar nu stătea în vânt. Îi îngheţaseră vârfurile de la două 


mâini urcând scările de pe platforma de aterizare a elicopterului lui 
Underhill. Dar... gardă externă? Boxă pentru vizitatori? Nu se așteptase 
la atâtea măsuri de siguranță. Poate nu era chiar atât de rău că-şi 
pierduse slujba. Trezise în ceilalți nevoia de protecţie. 

— Rachner, tu ești? 

Din aparatul de comunicaţii al santinelei se auzi o voce firavă, 
plângăcioasă. Underhill. 

— Da, domnule. Vă rog, trebuie să vă vorbesc. 

— Arăţi... arăţi groaznic, colonele. Îmi pare rău, eu... 

Vocea se pierdu. Auzi bolboroseli în fundal. Cineva spuse: 

— Discursul a mers bine... suficient timp acum. 

Apoi Underhill reveni pe un ton mult mai săltăreţ. 

— Colonele, urc în câteva minute. 

— Un discurs excelent. Nu i-ar fi reușit mai bine nici dacă i l-am fi 
redactat noi anterior. 

În imaginea de pe Mână, Ritser perora în continuare, foarte mulțumit 
de sine. Nau nu făcea decât să dea din cap și să zâmbească. Propunerea 
de pace a lui Smith era destul de solidă pentru a da o pauză acţiunilor 
armate. Le-ar da timp oamenilor să-şi anunţe prezenţa şi să le propună 
colaborarea. Asta era povestea oficială, un plan riscat, care i-ar lăsa pe 
comandori într-o poziţie secundară. De fapt, peste şapte kilosecunde, 
deviații lui Anne aveau să inițieze un atac perfid din partea armatei lui 
Smith. „Contraatacul” Frăției ar completa distrugerea planificată. Jar noi 
vom interveni şi vom culege roadele. 

Nau își îndreptă privirea spre strălucirea după-amiezei din North 
Paw, dar vizorul îi era blocat de Trinli și Vinh, așezați în carne și oase la 
doi metri de el. Trinli avea o expresie ușor amuzată, dar degetele lui nu 
se opreau din treabă: supraveghea muniţia nucleară de pe teritoriul 
Frăției. Vinh? Vinh părea agitat; conform diagnosticelor care pluteau în 
jurul feţei sale, știa că se pune ceva la cale, dar nu şi ce anume. Venise 
timpul să fie trimis la plimbare cu câteva comisioane scurte. Când se va 
întoarce, evenimentele vor fi în mișcare... iar Trinli va confirma 
varianta comandorului. 

— Domnule, avem o urgență, auzi Nau vocea lui Anne Reynolt în 
ureche. 

— Spune despre ce-i vorba, spuse el calm, fără să-și întoarcă privirea 
de la lac. 

Însă îl străbătu un fior de gheață — vocea lui Anne, marcată de 
panică, nu fusese niciodată atât de aspră. 

— Sabotorul nostru a grăbit ritmul. Nu se mai fereşte decât foarte 
puţin. Pune mâna pe tot ce apucă. Peste câteva mii de secunde ne va 
putea opri deviații... Sunt nouăzeci la sută sigură că e Trinli, domnule. 

Dar Trinli stă aici, în fața mea! Și am nevoie de el ca să-mi confirme 
minciunile de după atac. 


— Nu știu, Anne, rosti Nau cu glas tare. 

Poate că Reynolt se panica. Era posibil, deși îi monitorizase 
medicamentele și reglajele RMN mai strict ca niciodată. 

Anne scutură din umeri şi nu răspunse — gestul tipic de nepăsare al 
unui deviat. Își făcuse datoria cu prisosinţă, iar Nau nu avea decât să-i 
ignore sfatul și să se ducă dracului. 

Nu de asta avea el nevoie acum, când se apropia punctul culminant 
al eforturilor depuse timp de patruzeci de ani. Exact motivul pentru care 
inamicul ar alege acest moment ca să treacă la atac. 

Kal Omo stătea fix în spatele lui Nau și avea o conexiune privată cu 
Reynolt. Din celelalte trei gărzi, numai Rei Ciret era în cameră. Nau 
oftă. 

— Bine, Anne, spuse el, apoi îi făcu semn lui Omo să-și aducă restul 
echipei înăuntru. Îi băgăm pe ăștia doi la congelat și ne ocupăm de ei mai 
târziu. 

Nau nu-și avertizase ţintele în niciun fel, totuși, cu colțul ochiului, 
văzu că Trinli face un gest rapid de aruncare. Kal Omo scoase un țipăt 
din gât. 

Nau se retrase sub masă. Un obiect lovi lemnul gros de deasupra lui. 
Un pistol electromagnetic începu să scuipe şi se auzi încă un țipăt. 

— Scapă! 

Nau alunecă pe sub masă și sări spre tavan, de partea cealaltă a 
mesei. În aer, Rei Ciret îl lovea pe Ezr Vinh. 

— Îmi pare rău, domnule! Ăsta a sărit pe mine. 

Împinse la o parte trupul sângerând; Vinh îi câștigase lui Trinli 
secunda în care scăpase. 

— O să-l prindă Marli și Tung! 

Cei doi asta încercau. Traseră în sus, pe panta dealului, spre pădure. 
Dar Trinli era mult înaintea lor, sărind din copac în copac. Apoi dispăru, 
iar Marli și Tung se năpustiră disperaţi în pădure după el. 

— Staţi! răcni Nau în difuzoarele din cabană. 

Învăţaţi cu supunerea de-o viaţă, se opriră din urmărirea sălbatică. 
Coborâră dealul, atenţi la orice ameninţare. Pe faţa lor se citeau șocul și 
furia. 

— Veniţi înăuntru. Păziţi cabana, continuă comandorul mai încet. 

Indicaţia o dădea de obicei sergentul, dar Kal Omo era... Nau pluti 


înapoi la masa de ședințe, uitând de eticheta gravitației consensuale. Un 
obiect ascuţit şi lucios străpunsese marginea mesei exact în locul din 
care plonjase el ca să se ascundă. O lamă similară îi intrase lui Omo în 
gât; capătul îi ieșea din trahee. Omo nu se mai convulsiona. Sângele 
plutea în jurul lui, scurgându-se foarte lent spre podea. Pistolul 
sergentului era pe jumătate scos din toc. 

Omo era un subordonat util. Mai am timp să-l duc în congelator? Nau 
se mai gândi o secundă la tactică și temporizare... în defavoarea lui 
Omo. 

Gărzile atârnau în jurul ferestrelor cabanei, dar privirea le aluneca 
întruna spre sergentul lor. Mintea lui Nau răsucea lanţurile 
consecințelor. 

— Ciret, leagă-l pe Vinh. Marli, găsește-l pe Ali Lin. 

Vinh gemu când gărzile îl trântiră pe un scaun. Nau veni la masă ca 
să se uite la el mai atent. Lama îl tăiase la umăr. Sângera, dar nu 
exagerat. Vinh va trăi... cât va fi suficient. 

— Futu-i, ce repede s-a mișcat 'Trinli ăla, bolborosi Tung, detensionat. 
În toţi anii ăștia a făcut pe moșneagul și acum — bum! — i-a luat piuitul 
sergentului. I-a venit de hac şi-a șters-o fără probleme. 

— N-ar fi dispărut aşa uşor dacă nu s-ar fi băgat ăsta. Ciret împunse 
capul lui Vinh cu botul armei. Amândoi s-au mișcat iute. 

Prea iute. Nau îşi scoase vizorul și îl studie o clipă. Vizoare Qeng Ho, 
ghidate de informaţii din reţeaua de localizatoare. Le zdrobi în mână și 
scotoci după telefonul cu fibră pe care Reynolt insistase să-l aibă ca 
rezervă. 

— Anne, mă auzi? Ai văzut ce s-a întâmplat? 

— Da. Trinli s-a mişcat în clipa în care i-aţi făcut semn lui Kal Omo. 

— Ştia. A auzit ce mi-ai spus mie. 

Dar-ar ciuma-n el! Cum de-a fost în stare să depisteze Anne sabotajul, dar 
să nu observe că Trinli le spărsese rețeaua de comunicarea? 

— ... Da. N-am ghicit decât parţial ce vrea să facă. 

Deci localizatoarele erau armele personale ale lui Trinli. O capcană 
întinsă peste milenii întregi. Cu cine mă lupt? 

— Anne. Vreau să tai alimentarea localizatoarelor. 

Însă localizatoarele susțineau dracu ştie câte sisteme critice. 
Menţineau lacul stabil. 


— Lasă-le în funcțiune numai în North Paw. Pune-i pe deviații tăi să le 
urmărească direct. 

— Am înțeles. O să fie cam greu, dar ne vom descurca. Cum rămâne 
cu operaţiunea de la sol? 

— Ia legătura cu Ritser. Lucrurile sunt prea complicate pentru 
subtilități. Trebuie să devansăm graficul de la sol. 

O auzi pe Anne dând indicaţii oamenilor ei, dar trebui să-și ia adio 
de la vizualizarea ordinelor și de la procesarea executată de focalizaţi 
pentru fiecare proiect. Lupta ca un orb. Puteau pierde chiar în timp ce 
se clătinau din cauza șocului. 

Peste o sută de secunde, Anne îl contactă din nou. 

— Ritser a înţeles. Oamenii mei îl ajută să pună la punct un atac 
simplu. Putem aranja rezultatele în detaliu mai târziu. 

Vorbea ca de obicei, calmă, dar nerăbdătoare. Anne Reynolt purtase 
bătălii mai grele, câștigase de nenumărate ori când nu avusese nicio 
șansă. O, dacă toți dușmanii ar putea fi folosiți ca ea... 

— Foarte bine. L-ai localizat pe Trinli? Fac pariu că-i în tuneluri. 

Dacă nu se întoarce pentru a doua ambuscadă. 

— Da, cred că da. Geofoanele vechi înregistrează mișcare. 

Echipament emergent. 

— Bine. Între timp, încropeşte o voce artificială ca să îi ţină pe clienţii 
lui Benny mulţumiţi. 

— Am înţeles, veni răspunsul prompt. Am și făcut-o. 

Nau se întoarse la gărzile lui și la Ezr Vinh. Își crease un răgaz foarte 
scurt, dar suficient să-i dea ordine noi lui Ritser şi să afle câte ceva 
despre inamic. 

Vinh îşi recăpătase cunoștința. Ochii îi sclipeau din cauza durerii — și 
a urii. Nau îi zâmbi. Îi făcu semn lui Ciret să-i răsucească umărul rănit. 

— Am nevoie de niște răspunsuri, Ezr. 

Speculantul ţipă. 


Pham străbătea coridorul de diamant din ce în ce mai repede, ghidat 
de imagini verzi care se murdăreau și oscilau... până când se 
estompară și-l lăsară în beznă. Alunecă orbește câteva secunde, dar nu 
încetini. Se bătu pe tâmple, încercând să reseteze localizatoarele din 
coridor. Erau la locul lor. Ştia că prin toată lungimea tunelului pluteau 


cu miile. Anne probabil că tăiase alimentarea, cel puţin în tunel. 

Femeia asta e incredibilă! Ani de zile, Pham evitase manipularea 
directă a sistemului deviaţilor. Dar Anne tot îl depistase. Creierul spălat 
o mai încetinise, dar în ultimul an strânsese lațul tot mai tare, până 
când... Am fost atât de aproape de a dezactiva oprirea alimentării, iar 
acum am pierdut totul. Aproape totul. Ezr murise ca să-i dea lui o șansă 
în plus. 

Tunelul cotea undeva mai în față. Întinse mâna prin întuneric, atinse 
pereţii ușor, apoi mai tare, oprindu-se și răsucindu-se cu picioarele în 
față. Execută manevra cu o fracțiune de secundă prea târziu. Se lovi cu 
picioarele, genunchii și mâinile de suprafața nevăzută, ca şi cum ar fi 
căzut zdravăn pe pământ, numai că ricoșă şi se izbi de alt perete. 

Îşi reveni şi merse pe bâjbâite până la cotitură. De acolo se ramificau 
patru coridoare. Pipăi în jurul deschizăturilor și porni pe a doua, dar în 
mare liniște de data asta. Anne nu fusese sigură până în urmă cu câteva 
secunde. Rezervele ascunse de el în tunel ar trebui să fie la locul lor. 

După câţiva metri, atinse cu degetele o geantă de pânză agăţată de 
perete. Ura! Plasarea ei acolo fusese deosebit de riscantă, dar așa erau 
toate manevrele de final de joc, iar aceasta meritase. Deschise geanta și 
scoase lanterna circulară. O lumină galbenă pâlpâi în jurul mâinii lui. 
Pham apucă restul echipamentului. Lumina urma calea mâinilor sale. 
Curcubeie și umbre se învălmășeau înainte și înapoi. Într-unul dintre 
pachete avea niște bile mici. Aruncă una într-un tunel lateral. Bila 
alunecă lin o secundă, apoi se auziră o bufnitură și mai multe bang-uri — 
o capcană pentru urechile deviaţilor lui Anne. 

Deci acoperirea noastră a fost compromisă cu câteva kilosecunde prea 
repede. Dar se întâmplă des să dai rateuri când trebuie să-ţi pui planurile 
în aplicare. Dacă lucrurile ar fi decurs normal, n-ar fi avut nevoie de 
geantă, dar tocmai de-asta o plantase acolo. Îi inventarie conţinutul: 
masca, receptorul de amplificare, trusa medicală, lansatorul de săgeți. 

Nau și ai lui aveau câteva șanse. Ar putea gaza tunelurile sau scoate 
aerul din ele, deși ultima variantă ar distruge multe echipamente 
valoroase. Ar putea încerca să-l vâneze. Ar fi distractiv; gogomanii lui 
Nau ar afla cât de periculoase deveniseră tunelurile lor... Pham simţi 
cum îl copleșeşte vechiul entuziasm, agitația care-l apuca de câte ori se 
apropia clipa când fapta înlocuia planul și gândul. Își îndesă lucrurile în 


buzunare în timp ce contura un plan de moment. Ezr vom câștiga, îti 
promit. O să câştigăm în ciuda lui Anne... şi pentru ea. 

Tăcut ca ceața, porni prin tunel, reglând lanterna atât cât să vadă 
ramificaţiile din față. Era timpul să-i facă o vizită lui Anne. 


Mâna Invizibilă atârna la o sută cincizeci de kilometri deasupra lumii 
păianjenilor. Stătea atât de jos, încât numai locuitorii de pe o fâşie de 
pământ îngustă o vedeau direct, dar, când va sosi momentul, va trece 
exact deasupra țintelor prestabilite. Indiferent ce minciuni li se turnau 
Ritei și celorlalți din L1, la bordul Mâinii păianjenii erau numiţi ţinte. 

Jau Xin stătea pe scaunul șefului de piloţi — mai demult, când Qeng 
Ho stăpâniseră nava, fusese al ofițerului comandant — și monitoriza 
curba cenușie a orizontului. Avea trei piloți deviaţi, dar numai unul 
supraveghea propriu-zis zborul. Ceilalți erau conectaţi la sistemul de 
luptă al lui Bil Phuong și comparau opţiuni. Jau încercă să ignore 
cuvintele pe care le auzea de pe scaunul căpitanului de lângă el. Ritser 
Brughel era încântat că-i transmite șefului său din Hammerfest relatări 
continue ale evenimentelor de la sol. 

Brughe! își încheie analiza perversă și, din fericire, câteva secunde își 
tinu gura. Brusc, începu să înjure. 

— Domnule! Ce... Phuong! răcni el. Se trage la North Paw. Omo a 
căzut și... la naiba, nu mai am conexiune în vizor. Phuong! 

Xin se răsuci în scaun și-l văzu pe Brughel maltratând consola. 
Bărbatul, palid de obicei, se înroșise tot. Vicecomandorul ascultă pe 
canalul privat pentru câteva secunde. 

— Dar comandorul a scăpat? Bine, acum dă-mi-o pe Reynolt. Dă-mi-o 
pe Reynolt! 

Se vede că Anne nu era disponibilă imediat. Trecură o sută de 
secunde. Două sute. Brughel fumega și pufăia. Până și gorilele lui se 
retraseră. Jau se întoarse spre displayurile lui, dar nu reuși să se 
concentreze asupra lor. Asta nu făcea parte din scenariul lui Tomas Nau. 

— Curvo! Unde-ai umblat? Ce... 

Brughel tăcu din nou. Mormăia din când în când, dar nu-i întrerupse 
monologul. Când vorbi, păru mai degrabă gânditor decât furios: 

— Înţeleg. Spune-i comandorului că poate conta pe mine. 

Conversaţia la distanță se mai prelungi cu un schimb de replici și Jau 


începu să bănuiască ce va urma. Nu se putu abţine și aruncă o privire 
piezișă spre vicecomandor. Brughel se uita fix la el. 

— Şef de piloţi Xin! Poziţia noastră actuală? 

— La sud, deasupra oceanului, aproximativ o mie șase sute de 
kilometri de Southmost. 

Brughel se uită deasupra capului, preluând o imagine mai precisă în 
vizor. 

— Așa, şi văd că, în drum spre nord, vom survola câmpurile de 
proiectile ale Concordiei. 

Lui Xin i se ridică un nod în gât. Momentul era inevitabil, dar am crezut 
că voi avea mai mult timp... 

— Vom zbura la câteva sute de kilometri est de ele, domnule. 

Brughel făcu un gest dispreţuitor. 

— Jetul principal va corecta eroarea asta... Phuong, ne urmărești? 
Da, devansăm cu șapte kilosecunde. Şi? Poate ne vor observa, dar va fi 
prea târziu. Oamenii tăi au generat o nouă succesiune de operațiuni? 
Normal că presupune mai multă implicare directă. Reynolt îţi pune la 
dispoziţie toți deviații liberi. Sincronizează-i cât de bine poți... Bine. 

Brughel se relaxă în scaunul de căpitan Qeng Ho și zâmbi. 

— Singurul dezavantaj în toată tărășenia asta e că nu mai apucăm s-o 
scoatem pe Pedure din Southmost. Am priceput noi cum e cu ea; cred 
că ar fi fost un vicerege nativ nemaipomenit. Dar, știi, personal, nu mă 
dau în vânt după niciunul dintre ei. Observă că Jau îl asculta cu oroare 
nedisimulată. Grijă mare, domnule șef de piloţi, grijă mare! Ai stat prea 
mult cu prietenii tăi Qeng Ho. Indiferent ce au încercat nu demult, a 
eșuat. Ţi-e clar? Comandorul a supraviețuit și tot mai are la dispoziție 
resursele lui. Sesiză o schimbare în vizor şi se uită dincolo de Jau. 
Sincronizează-ți piloţii cu deviații lui Bil Phuong. Vei primi cifrele în 
câteva secunde. N-o să tragem cu nicio armă deasupra Southmostului. 
În schimb, vei localiza şi declanșa proiectilele cu rază scurtă de acţiune 
pe care le are Frăția departe de coastă — atacul mârșav al Concordiei, 
cum am planificat deja. Treaba ta propriu-zisă începe în două sute de 
secunde. Oamenii tăi vor anihila câmpurile de proiectile din Concordia. 

Asta însemna că vor folosi puţinele rachete și armele cu fascicule 
energetice rămase. Dar erau destule împotriva defensivei antirachete a 
păianjenilor... iar după aceea, mii de bombe ale Frăției vor nimici 


orașele de pe jumătate de planetă. 

- Eu... 

Xin se înecă, îngrozit. Dacă nu respecta ordinul, Rita murea. Brughel 
avea s-o omoare mai întâi pe ea, apoi pe el. Dar, dacă-l respecta... Știu 
prea multe. 

Brughel îl străfulgeră din ochi. Avea o privire pe care Jau n-o mai 
văzuse la el niciodată... o privire de gheaţă, cercetătoare, ca a lui Nau. 
Vicecomandorul înclină din cap și vorbi potolit: 

— N-ai de ce să te temi dacă urmezi ordinele. Ei, poate te spălăm pe 
creier, pierzi o nimica toată. Dar avem nevoie de tine, Jau. Tu și Rita ne 
puteţi servi mulți ani la rând... o viaţă frumoasă. Dacă respecţi ordinele 
acum. 


Înainte ca lucrurile să scape de sub control, Anne Reynolt fusese în 
Mansardă. Pham bănui că tot acolo o va găsi și acum, plantată în 
camera grupurilor, cu Trud, și conectată cât de bine putea, străduindu- 
se să-și protejeze şi să-și conducă oamenii... dar și să le folosească 
geniul combinat ca să îndeplinească voia lui Nau. 

Pham zbură în sus prin beznă, trecând prin tuneluri care până la 
urmă se îngustară la nici optzeci de centimetri lățime. Fuseseră 
excavate automat de-a lungul deceniilor, începute când Hammerfestul 
prindea rădăcini în Diamantul Unu. Cândva, în al treilea deceniu de 
Exil, Pham penetrase programele de arhitectură emergente și, pur și 
simplu, făcuse o parte din tuneluri pierdute; adăugase alte conexiuni în 
dreptul lor. Punea prinsoare că nici Anne Reynolt nu ştia toate locurile 
în care putea ajunge. 

La fiecare cotitură, încetinea apăsând ușor pereţii cu mâinile și 
aprindea scurt lanterna. Caută, caută. Chiar fără alimentare exterioară, 
condensatoarele localizatoarelor reușeau un ultim calcul scurt. Cu 
ajutorul receptorului de amplificare putea obţine indicii. Ştia că se află 
sus, în turnul Hammerfestului, pe partea din clădire unde se afla camera 
grupurilor. 

Însă localizatoarele din apropiere erau aproape epuizate. Coti 
alunecând pe lângă locul pe care îl credea cel mai probabil. Pe pereţi 
scânteiau curcubeie neatinse. Încă puţin, câţiva metri! Acolo! Un cerc se 
contura vag în diamant. Pluti spre el și tastă ușor codul de control spre 


suprafaţă. Auzi un declic. Cercul se lumină, dezvăluind un depozit în 
spatele lui. Pham se strecură prin deschizătură. Văzu rafturi cu provizii 
alimentare și articole de toaletă. 

Le ocoli, aproape că ajunse în capătul celălalt al depozitului, când 
cineva deschise o ușă. Pham plonjă în lateralul ei și, când musafirul 
nepoftit păși înăuntru, întinse mâna încet și-i smulse vizorul. Era Trud 
Silipan. 

— Pham! Silipan fu mai degrabă uluit decât speriat. Ce dracu? Ştii că 
Anne a făcut o criză din cauza ta? A înnebunit, zice că l-ai ucis pe Kal 
Omo şi ai preluat puterea în North Paw. 

Îşi înghiţi restul vorbelor când își dădu seama că Pham nu avea ce 
căuta acolo. 

Pham îi zâmbi larg și închise ușa în spatele lui. 

— O, dar e adevărat, Trud. Am venit să-mi recuperez flota. 

— Să-ţi recuperezi... flota. Trud rămase cu gura căscată, înfricoșat și 
nedumerit. Futu-i, Pham. Ce naiba faci? Arăţi ciudat. 

Puţină adrenalină, puţină libertate. Vimitor cât te schimbă. Silipan se 
făcu mic în faţa zâmbetului tot mai larg de pe fața lui Pham. 

— Eşti dus, omule. Ştii că n-ai cum câștiga. Eşti prins în capcană. 
Renunţă. Poate reuşim să zicem că ai suferit... un atac de nebunie 
temporară. 

Pham scutură din cap. 

— Sunt aici ca să câștig, Trud. Ridică lansatorul de săgeți. lar tu o să 
mă ajuţi. O să mergem în camera grupurilor și o să dezactivezi mașinile 
care susțin deviații... 

Silipan lovi nervos arma lui Nuwen. 

— Imposibil. E mare nevoie de ei pentru sprijinul operaţiunilor de la 
sol. 

— Pentru sprijinul programului de exterminare al lui Nau? Atunci cu 
atât mai bine îi dezactivezi acum. O să aibă un efect interesant și asupra 
lacului comandorului. 

Pham își închipui cum emergentul punea în balanţă riscurile în 
minte: Pham Trinli, bătrânul lui prieten de pahar și frate în lăudăroșenie, 
înarmat cu un lansator de săgeți de eficiență îndoielnică, împotriva 
puterii mortale a comandorului. 

— Nici vorbă, Pham. Tu te-ai băgat în asta și acum te-ai blocat. 


Vizorul pe care-l Nuwen îl ţinea în dreapta scotea zgomote înăbușite, 
furioase. Se auzi un chițăit final, apoi se deschise brusc ușa depozitului. 

— Ce-i cu tine, Silipan? [i-am zis că ne trebuie... 

Anne Reynolt alunecă în cameră. Pricepu imediat ce se întâmplă, dar 
nu avea pe ce să pună mâna ca să se retragă. 

Nuwen acţionă la fel de rapid ca ea. Întoarse mâna, trase cu 
lansatorul şi Reynolt se convulsionă. În clipa următoare, o bufnitură îi 
zgudui trupul. Pham se răsuci spre Silipan, zâmbind larg: 

— Săgeţi explozive, nu știai? Intră în tine și bum!, îţi fac maţele 
hamburger. 

Trud se făcu galben ca ceara. 

— Păi... ăăă... 

Se uită lung la trupul fostei șefe/sclave și mai că îi veni să verse. 

Pham îl atinse cu lansatorul pe piept. Împietrit de groază, Trud plecă 
ochii spre ţeava armei. 

— Trud, prietene, ce-i cu mutra asta? Eşti un emergent bun. Reynolt 
n-a fost decât o deviată, o bucată de mobilă. Arătă spre trupul care se 
scutura tot mai slab, cuprins de moliciunea morții. Hai să dăm gunoiul 
ăsta la o parte şi pe urmă să-mi arăţi cum să-i deconectăm pe deviați. 

Rânji și se dădu înapoi ca să apuce cadavrul. Trud tremura vizibil 
când se îndreptă spre ușă. 

În clipa când Silipan se întoarse cu spatele, Pham slăbi strânsoarea. 
Doamne, parcă n-am tras cu o săgeată tranchilizantă, ci cu una adevărată. 
Iar bufnitura parcă n-a fost de la un simplu aparat de făcut zgomote. 

Nu mai făcuse șmecheria asta de jumătate de viaţă; dacă o dăduse-n 
bară? Pentru prima oară de când trecuse la fapte, panica se împleti cu 
adrenalina. Duse mâna la gâtul lui Anne și simţi pulsul puternic, 
constant. Era amorţită ca lumea, dar atât. 

Afișă din nou rânjetul lui de prădător și-l urmă pe Trud în camera 
deviaților. 

Agenţiile de ştiri râseră la urmă, deci mai bine. Și ce dacă securitatea 
Concordiei oprise transmisia când mami coborâse din avion? În câteva 
minute, intră pe teritoriul sudist, iar serviciile de ştiri locale se dovediră 
nerăbdătoare să-i arate pe Victory Smith și pe cei din anturajul ei. O 
perioadă, camerele se apropiară de ea atât de mult, încât îi văzu mâinile 
pentru mâncat. Mami părea calmă şi autoritară ca de obicei... dar, preţ 
de câteva clipe, Victory Lighthill se simți mai mult copil decât 
locotenent în serviciul de informații. Era la fel de rău ca în dimineaţa în 
care murise Gokna. Mami, de ce îți asumi un risc atât de mare? Însă Viki 
ştia şi singură de ce. Generalul nu mai era esenţial pentru Marea Pândă 
pe care ea şi tati o inițiaseră; acum îi putea ajuta pe aceia pe care îi 
pusese în mare pericol. 

Clubul Subofiţerilor gemea de păianjeni care, în mod normal, ar fi 
dormit sau s-ar fi distrat în alt fel. Era cel mai apropiat loc în care 
puteau afla ce se petrece „la serviciu”. lar „serviciul” devenise, măcar 
acum, cel mai important lucru pentru un păianjen. 

Victory se plimbă printre jocurile mecanice şi le făcu semn discret 
colegilor că totul e în regulă. În cele din urmă, sări pe o stinghie lângă 
Brent. Fratele ei nu-și scosese casca. Își mișca mâinile întruna pe 
consolă. Viki îl bătu pe umăr. 

— Mami începe să vorbească dintr-o clipă într-alta, îi șopti ea. 

— Ştiu, spuse Brent. Creatura numărul nouă ne vede operaţiunile, dar 
încă nu s-a prins. Crede că e o problemă locală. 

Lui Viki îi veni să-i smulgă casca de pe cap. Fir-ar să fie! Aș putea la 
fel de bine să fiu surdă și oarbă. În schimb, îşi scoase telefonul din 
jachetă și formă un număr. 

— Bună, tati. Mami şi-a început discursul. 


Discursul fu scurt. Şi bun. Blocă ameninţarea din sud. Si ce dacă? 
Excursia în Ţara Sudului tot era un risc prea mare. Pe displayurile din 
bar, Viki îl văzu pe general înmânându-i oferta formală lui Tim, pentru a 


o preda parlamentului. Poate că acest final era o soluţie. Poate că 
drumul până acolo meritase. 'Trecură câteva minute. Camerele din Sala 
Parlamentului se mișcau înainte şi înapoi, surprinzând agitația 
crescândă. Mami coborâse de pe platformă cu unchiul Hrunk. Un paing 
zbârlit, în haine negre, se apropie de ei. Pedure. Începu o ceartă... 

Dintr-odată, nimic nu mai avu importanţă. Brent se frecă de ea. 

— Veşti proaste, îi spuse, dar tot fără să-și scoată casca. l-am pierdut 
pe toţi. Şi pe vechiul nostru prieten. 

Lighthill sări de pe stinghia de joc și făcu semn echipei. Parcă ar fi 
scos un fluierat strident. Membrii ei se ridicară în picioare, își așezară 
coșurile pe spate și se îndreptară spre ieșire. Brent îşi smulse casca şi o 
șterse afară cu un pas înaintea lui Lighthill. 

În spatele lor, Viki văzu priviri curioase, dar majoritatea clienților 
erau prea atrași de televizor ca să le dea atenţie. 

Echipa ei coborâse deja două etaje când începură să urle alarmele 
de atac. 


— Ce vrei să spui, nu mai avem sprijinul deviaţilor? A fost tăiată 
conexiunea? Găsise cumva Trinli toate conexiunile? 

— N-nu, domnule. Cel puţin, nu cred. 

Caporalul Marli, deşi competent, nu era Kal Omo. 

— Mai putem trimite semnale ping, dar canalele de control nu 
răspund. Domnule... e ca și cum cineva i-a deconectat pe deviati. 

— Hmm... Da. 

Asta era fie o nouă surpriză de-a lui Trinli, fie mai exista un trădător 
în Mansardă. În orice caz... Nau se uită la Ezr Vinh, aflat de partea 
cealaltă a camerei. Ochii îi luceau de durere. În spatele lor se 
ascundeau secrete importante, dar Vinh era la fel de rezistent ca toți 
speculanţii pe care-i interogaseră el şi Ritser până când își dăduseră 
sfârşitul. Îi va lua timp sau o metodă specială ca să scoată adevărul de 
la el. Timp nu aveau. Se întoarse spre Marli. 

— Mai pot vorbi cu Ritser? 

— Cred că da. Mai avem conexiunea cu staţia laser din exterior. 

Bătu ușor pe consolă. Nau își înăbuși impulsul de a se lua de 
stângăcia lui. Dar fără sprijinul deviaţilor, toţi erau stângaci. Am putea la 
fel de bine sa fim Qeng Ho. 


Marli zâmbi dintr-odată. 

— Conexiunea cu Mâna Invizibilă este încă activă, domnule! Tocmai 
v-am stabilit legătura cu microfonul de la rever. 

— Foarte bine... Ritser! Nu știu câte ai aflat, dar... 

Îi povesti pe scurt dezastrul, încheind cu: 

— Nu voi putea fi contactat în următoarele sute de secunde; evacuez 
totul în LI-A. Problema de bază: fără deviaţi, mai poţi duce la bun 
sfârșit operaţiunea de la sol? 

Cel puţin zece secunde trebuiau să treacă până primea un răspuns. 
Nau se uită la garda care supravieţuise. 

— Ciret, ia-i pe Tung și pe deviaţi. Ne mutăm în LI-A. 

Din depozitul de armament aveau putere de viață şi de moarte 
asupra tuturor celor din L1, fără automate care să intervină. Nau 
deschise dulapul din spatele lui și apăsă pe o telecomandă. O secțiune 
din podea se dădu la o parte, dezvelind un chepeng. Tunelul de sub el 
ducea exact la depozitul de armament, direct prin Diamantul Unu. Nu 
fusese dotat niciodată cu localizatoare sau intersectat de trasee 
perpendiculare. Încuietorile de la ambele capete reacţionau numai la 
amprenta degetului său mare. Atinse cititorul de amprente. Cum putuse 
Trinli să-l saboteze? Nau își alungă panica și apăsă încă o dată cu 
degetul. Tot roșu. Încă o dată. Becul clipi în sfârşit verde și trapa se roti 
în poziția deschis. Probabil că software-ul se corela cu tensiunea lui și 
trăgea concluzia că era constrâns. Am putea fi blocaţi în capătul celălalt. 
Apăsă cu degetul pentru încuietoarea îndepărtată. Cedă și ea, dar 
numai după două încercări. 

Ciret și Tung reveniră, împingându-l pe Ali Lin în faţa lor. 

— Încălcaţi regulile, îi mustră bătrânul. Ar trebui să călcăm, uite-așa, 
să atingem podeaua cu tălpile. 

Ali Lin era nervos şi dezorientat. Deviaţilor nu le plăcea să fie distrași 
de la preocuparea lor. Foarte probabil, smulsul buruienilor din grădina 
comandorului fusese pentru Ali o sarcină la fel de importantă ca 
delicata împreunare a genelor. Acum se pomenea obligat să intre în 
cabană, unde constata că se încălca eticheta falsei gravitaţii din parcul 
său. 

— Stai cuminte și taci din gură. Ciret, dezleagă-l pe Vinh. Îl luăm şi pe 
el. 


Ali rămase nemișcat, cu picioarele lipite de podeaua care-l trăgea 
spre ea. Dar nu-și ţinu gura. Se uită dincolo de Nau cu expresia pierdută 
tipică şi continuă să se plângă: 

— Distrugi totul, nu-ţi dai seama? 

Dintr-odată, răsună vocea lui Brughel: 

— Domnule, aici situația e sub control. Deviaţii de pe Mână sunt încă 
online. Nu vom avea nevoie de serviciile cu defazaj mare decât după 
căderea bombelor. Phuong zice că, pe termen scurt, ne e mai bine fără 
L1. Înainte de a se bloca, unităţile lui Reynolt au început s-o ia razna. 
lată graficul de atac. Southmost o să ardă în șapte sute de secunde. 
Curând după aceea, Mâna va survola câmpurile de antirachete ale 
Concordiei. O să le distrugem chiar noi... 

Răspunsul lui Brughel se transforma într-un raport — soarta 
convorbirilor la distanţă. Lin tăcuse. Nau simţi rece la spate, căldura 
soarelui scădea. Un nor? Se răsuci... și văzu, pentru prima oară, un 
deviat care nu privea în gol. Tung îl ocoli pe Lin ca să se uite pe 
fereastra care dădea spre lac. 

— Drace! șopti garda. 

— Ritser! Au apărut alte probleme. Te contactez eu. 

Vocea de pe Mâna Invizibilă trăncăni mai departe, dar n-o ascultă 
nimeni. 

Ca în mitul balacrean al ondinelor, apele lacului din North Paw se 
adunaseră treptat, ridicându-se şi revărsându-se peste malul proiectat 
cu grijă de Ali 

Lin. „Lumina soarelui” tremura prin milioane de tone de apă care se 
înălța în talazuri. Chiar fără comenzi, lacul ar fi trebuit să rămână pe loc. 
Dar inamicul lăsase servovalvele din matcă deschise... şi apa începuse 
să oscileze până când atinsese dimensiuni catastrofale. 

Nau plonjă spre trapa tunelului. Se ţinu bine și acţionă acoperirea 
masivă de siguranță. Zidul de apă atinse cabana. Clădirea gemu şi 
ferestrele se sparseră în faţa unui munte lichid care avansa cu peste un 
metru pe secundă. 

Zidul de apă se risipi într-o mie de braţe care căutau să-și facă loc 
prin peretele spart, mișunând reci în jurul lui Nau, îndepărtându-l de 
trapă. Țipete, urlete, înecate rapid. Nau fu înghiţit de apă. Nu se auzea 
decât huruitul cabanei sale care se transforma într-o ruină. Întrezări 


pentru ultima oară biroul său, masa din lemn noduros, șemineul de 
marmură. Apoi tsunamiul cel lent răbufni prin peretele opus și Nau fu 
ridicat tot mai sus, prins în vârtejuri. 

Tot sub apă, plămânii îi ardeau. Îngheţa de frig. Se răsuci, încercând 
să deslușească ceva dincolo de contururile vagi. Cea mai clară imagine 
era în jos: verdele pădurii din spatele cabanei. Înotă în jos, căutând 
aerul. 

Reuși să se elibereze, trimițând panglici de apă în față, plonjând în 
spaţiul deschis. O secundă sau două pluti singur, alunecând repede, ca 
să nu-l ajungă marea zburătoare. Aerul se umplu de un zgomot pe care 
nu și-l imaginase niciodată, un huruit unsuros, vuietul a milioane de 
tone de apă răsucindu-se, împrăștiindu-se, căzând. Talazul izbise 
tavanul peșterii, iar acum marea cobora, iar el se afla sub ea. În pădurea 
de dedesubt, fluturii se opriseră din cântat. Se adunau în roiuri masive, 
în galeriile cele mai mari. Dar în depărtare, ceva se mișca. Nişte 
punctuleţe ţopăiau în aer lângă marea terorizantă. Pisoii înaripaţi! Nu le 
era deloc frică — dar Nau ştia de la Qiwi că erau o veche rasă aeriană. 
Unul plonjă în apă, dispăru, apoi ieşi iar la suprafaţă. Afurisitele de pisici 
erau suficient de agile încât să supravieţuiască. 

Se întoarse din nou și se uită înapoi prin apă, în lumina soarelui din 
parc. Sclipea aurie peste ruine, peste siluete omenești prinse ca 
insectele în chihlimbar. Dădeau din mâini înotând spre el, unii mai 
slăbiți, alţii hotărâți, cu forță. Marli ieși la aer. În clipa următoare, Tung 
sparse zidul de apă, urmat de Ciret cu Ali Lin în braţe. Bun băiat! 

Mai era o siluetă, Ezr Vinh. Speculantul ieși din apă pe jumătate, cam 
la zece metri distanţă de restul. Ameţit, gata să se înece, era totuși mai 
treaz decât în timpul interogatoriului. Se uită în jos, la vârfurile copacilor 
spre care alunecau și scoase un sunet care putea fi luat drept râs. 

— Eşti prins în capcană, comandorule. Pham Nuwen e mai deștept ca 
tine. 

— Cine? 

Speculantul miji ochii spre el şi-şi dădu seama că lăsase să-i scape o 
informaţie pe care până atunci o protejase din toate puterile. Nau îi făcu 
semn lui Marli. 

— Adu-l aici. 

Dar Marli nu avea în ce să se împingă pentru un impuls. Vinh sări în 


apă şi se trase în jos — se îneca, dar scăpa de ei. 

Marli se întoarse, trase cu pistolul în pădure și se lansă în spate, spre 
cascada de apă. Nau văzu silueta lui Vinh luminată de soare, zbătându- 
se neputincioasă, la câţiva metri sub apă. 

Vârfurile copacilor se frecară unele de altele în jurul lor. Marli se uită 
disperat în stânga și-n dreapta. 

— Trebuie să ne dăm la o parte, domnule! 

— Atunci omoară-l. 

Nau se agăța deja de vârfurile copacilor. Deasupra lui, Marli trase 
câteva serii scurte. Proiectilul zburător era conceput să sfârtece carnea; 
în apă, nu avea bătaie suficientă. Dar Marli avu noroc. O ceaţă roşie se 
ridică în jurul picioarelor speculantului. 

Dar nu mai era timp. Nau avansa din creangă în creangă, prin spaţiile 
libere de sub coroana pădurii. Auzea de peste tot cum trosnesc ramuri 
în timp ce apa năvălea prin galerii și avene, un zgomot care invocă focul 
și umezeala deopotrivă. Zidul de apă se sfărâmă în milioane de degete 
fractalice, răsucindu-se, înfășurându-se, unindu-se. Atinse marginea 
unui roi de fluturi. Un tril de o forță nemaipomenită, cum Nau nu mai 
auzise niciodată, brăzdă aer şi apă, apoi roiul fu înghițit. 

Marli ţâșni în fața comandorului și se întoarse spre el. 

— Apa e între noi și intrarea generală, domnule. 

Prinşi în capcană, exact cum spusese speculantul. 

Cei patru se deplasară de-a lungul ierburilor, paralel cu zidul 
parcului. Deasupra lor, acoperișul de apă se lăsa tot mai jos. Trecuse de 
coroanele copacilor și cobora în continuare. Soarele strălucea din toate 
direcţiile, prin zeci de metri de apă. Lacul fusese enorm. În parc existau 
precis goluri de aer, dar ei nu avură norocul să dea peste unul. Spaţiul 
lor era o peșteră cam îngustă, înconjurată de apă din patru părți. 

Pe Ali Lin trebuiră să-l târască din creangă în creangă. Părea fascinat 
de spiritul apei și habar nu avea de pericol. 

Poate... 

— Ali! strigă Nau cu asprime. 

Ali Lin se întoarse către el. Dar nu se încruntă din cauza întreruperii; 
surâdea. 

— Parcul meu! E distrus... Dar acum mă gândesc la ceva mai frumos, 
ceva ce nimeni n-a mai făcut. Putem crea un adevărat lac în 


microgravitaţie, cu bule şi stropi care apar şi dispar, pe rând. Există 
animale și plante care ar putea... 

— Ali. Da! Da, o să construieşti un parc mai frumos, îţi promit. Acum 
trebuie să ştiu dacă există vreo cale de a ieși din parc... fără să ne 
înecăm mai întâi. 

Slavă cerului că deviatul vedea și o parte pozitivă. În ultimele sute de 
secunde, fusese privat de preocupările lui centrale în mod repetat. 
Devotamentul deviaţilor era de neclintit, dar, dacă aveau impresia că 
intervii între ei şi specialitatea lor... După o clipă, Ali scutură din umeri 
Şi spuse: 

— Bineînţeles. Există un canal de derivație după bolovanul acela. Nu 
l-am sudat niciodată. 

Marli plonjă și căută bolovanul. Un canal, aici? Fără vizor, Nau nu 
avea de unde să știe. Dar existau cu zecile în parc, doar prin ele 
aduceau gheața și apa de la suprafaţă. 

—  Deviatul are dreptate, domnule! Şi codul de deschidere 
funcționează. 

Nau și ceilalți ocoliră pietroiul și se uitară în groapa descoperită de 
Marli. Între timp, zidurile peşterii lor de aer — ai bulei lor — începură să 
se miște. Încă treizeci de secunde, și peste ea avea să treacă apa. Marli 
se uită la Nau și-și mai pierdu din entuziasm. 

- Domnule, acolo vom fi feriți de apă, dar... 

— Dar nu avem unde să mergem. Corect. Ştiu. 

Canalul se termina cu o trapă sigilată, iar în spatele ei — vid. O 
fundătură. 

O stalactită lichidă, uşor ondulată, picură pe fruntea lui Nau. 
Comandorul se lăsă pe vine lângă Marli. Muntele de apă se retrăgea și, 
pentru o clipă, tavanul peșterii se ridică. Pas cu pas, am pierdut totul. 
Incredibil. Şi, dintr-odată, Nau își dădu seama că informaţia care-i 
scăpase lui Ezr Vinh era adevărată. Pham Trinli nu era Zamle Eng; 
fusese o minciună convenabilă, croită special pentru el. În toți anii 
aceştia, eroul său — așadar, cel mai mare dușman al său — fusese lângă 
el. Trinli era Pham Nuwen. Pentru prima oară din copilărie, pe Nau îl 
cuprinse o teamă paralizantă. 

Dar Pham Nuwen avusese și el defectele lui, slăbiciunile lor morale 
permanente. Am studiat cariera omului toată viața şi mi-am însușit părţile 


ei bune. Îi cunosc slăbiciunile, mai bine ca orice. Și ştiu cum să mă folosesc 
de ele. Se uită la ceilalți şi făcu o socoteală: un bătrân pe care îl iubea 
Qiwi, câteva dispozitive de comunicaţie, arme și soldați. Suficient. 

— Ali, nu există o cutie de conexiune în capătul celălalt al canalelor? 
Ali! 

Deviatul, care studia tavanul ondulat, cobori privirea. 

— Da, da. A trebuit să ne coordonăm foarte bine când am adus 
gheaţa. 

Nau îi făcu semn lui Marli să coboare în canal. 

— E în regulă. O să meargă. 

Unul câte unul, se strecurară prin deschizătura îngustă. În jurul lor, 
fundul bulei se despică. Apa se ridica la jumătate de metru deasupra 
pământului şi creştea. Tung şi Ali Lin coborâră în canal sub un șuvoi de 
apă. Ciret se strecură ultimul și trânti trapa în spatele lor. Pătrunseră 
câteva zeci de litri de apă. De partea cealaltă a trapei, auziră cum se 
adună apa în șuvoaie. 

Nau se răsuci spre Marli, care-şi aprinse laserul de comunicaţii pe 
post de lumină difuză. 

— Hai să mergem până la cutia de conexiune, caporal. Ali Lin mă va 
ajuta să lansez un apel. 

Pham Nuwen fusese la un pas de victorie, dar Nau încă mai avea 
rațiunea și abilitatea de a-i atrage şi manipula pe alții. În timp ce 
avansau prin canal, se gândi ce i-ar putea spune lui Qiwi Lin Lisolet. 


Generalul Smith cobori de pe stinghia vorbitorilor. Informaţiile de pe 
cardurile lui Tim Downing fuseseră distribuite Aleșilor, iar acum cinci 
sute de capete meditau asupra propunerii. Hrunkner Unnerby stătea în 
umbră, în spatele stinghiei, și se minuna. Smith mai făcuse un miracol. 
Într-o lume dreaptă, ar avea efect, fără îndoială. Cu ce-ar mai putea 
contraataca Pedure? 

Smith se dădu înapoi până ajunse în dreptul lui. 

— Vino cu mine, sergent. Am văzut pe cineva cu care vreau să stau 
de vorbă de foarte multă vreme. 

Urma să se voteze mai târziu, în cursul zilei. 

Înainte de asta, se putea ca unii să vrea să-i pună generalului 
întrebări. Era timp suficient pentru manevre politice. Hrunkner și 


Downing îl urmară pe general până în capătul opus al avanscenei, 
blocând ieşirea. Un păianjen scorțos, cu pantaloni extravaganţi, se 
îndrepta spre ei. Pedure. Anii nu fuseseră prea blânzi cu ea. Ori poate 
erau adevărate poveștile despre tentativele de asasinat. Vru s-o 
ocolească pe Victory Smith, dar generalul i se așeză în faţă și îi zâmbi: 

— Bună ziua, ucigașă de copii. Mă bucur să te cunosc în persoană. 

Pedure șuieră. 

— Da. Şi dacă nu te dai la o parte, voi fi încântată să te omor și pe 
tine. 

Cuvintele nu fură rostite prea accentuat, dar briceagul din mâna ei 
spunea destule. 

Smith întinse brațele în lateral, o mișcare amplă, care să atragă 
atenţia întregii săli. 

— În faţa acestei adunări, Onorată Pedure? Nu prea cred. Ești... 

Smith ezită, duse două mâini la cap și păru că ascultă. Îi sunase 
telefonul? 

Pedure stătea și se holba la ea, plină de suspiciune. Era o femeie 
mică, cu chitina roasă și gesturi prea iuți. O priveliște absolut nedemnă 
de încredere. Probabil că era atât de obișnuită să omoare de la distanţă, 
încât uitase de mult ce înseamnă farmec personal și dezinvoltura în 
exprimare. Aici nu era în elementul ei, trebuia să se implice direct. Asta 
îl făcu pe Unnerby o idee mai încrezător. 

Jacheta Pedurei începu să bâzâie. Ascunse briceagul și scoase 
telefonul. În clipa aceea, cele două comandante ale agenţiilor de spionaj 
arătau ca două prietene vechi puse pe depănat amintiri. 

— Nu! 

Pedure începu să tremure; nu vorbea, tipa. Apucă telefonul cu 
mâinile pentru mâncat și mai că și-l îndesă în gură. 

— Nu aici! Nu acum! 

Faptul că se dădeau în spectacol nu părea s-o deranjeze. 

Generalul Smith se întoarse spre Unnerby. 

— Planurile tuturor s-au dus de râpă, sergent. Trei proiectile lansate 
pe gheaţă se îndreaptă spre noi. Avem la dispoziție aproximativ șapte 
minute. 

În prima clipă, privirea lui Unnerby căzu pe cupola de deasupra lor. 
Se aflau la trei sute de metri sub pământ, protejaţi împotriva armelor 


nucleare tactice, însă el știa că Frăția făcuse mari progrese. O lansare 
triplă ar fi, foarte probabil, un atac de penetrare la mare adâncime. 
Totuși... Am contribuit la proiectarea acestui loc. Existau scări în 
apropiere, duceau în zone mult mai adânci. O atinse pe Smith pe un 
braţ. 

— Doamnă general, vă rog. Urmaţi-mă. 

Porniră înapoi, de-a latul avanscenei. 

Răi sau buni, Unnerby întâlnise curajul și lașitatea printre toți. 
Pedure... ei, bine, pe Onorata Pedure mai că o apucaseră spasmele de 
panică. Se răsucea în toate părțile în salturi mici, răcnind la telefon în 
limba oculţilor. Se opri brusc şi se întoarse spre Smith. Teroarea se 
confrunta cu uimirea. 

— Proiectilele. Sunt ale tale! Tu... 

Scoase un urlet şi se năpusti spre spatele lui Smith, cu briceagul pe 
post de extensie a braţelor ei celor mai lungi. 

Unnerby se strecură între ele înainte ca Smith să se întoarcă. Îi trase 
una Pedurei cu umerii lui tari și-o trimise zburând prin aer. În jurul lor 
se creă confuzie. Subordonaţii Pedurei se ridicară învălmășindu-se de la 
podea și fură întâmpinați de soldaţii lui Smith, care coborâră legănându- 
se din galeria invitaţilor. Șocul se răspândi în toată sala când păianjenii 
ridicară privirea de pe documente și văzură cine se bate. Atunci răsună 
un țipăt de undeva din spate de tot: 

— Priviţi! Ştirile de pe reţea! Concordia ne-a atacat cu bombe! 

Unnerby îi conduse pe general și pe soldaţii lui spre o intrare 
laterală. Coborâră scările în goană către puţurile ascunse care duceau la 
centrul de siguranţă. Mai aveau de trăit șapte minute? Poate. Dintr- 
odată, Hrunkner își simţi inima ușoară. Ceea ce le rămânea era atât de 
simplu, așa cum fusese alături de Victory, cu ani în urmă. Viaţa și 
moartea, o mână de soldaţi de nădejde şi câteva minute ca să ia o 
hotărâre. 

Belga Underville, ofițer superior, venise la Centrul de Comandă și 
Control. Asta nu însemna prea mult; ea ţinea de spionajul intern. Ceea 
ce se întâmpla aici i-ar fi putut schimba meseria pentru totdeauna, dar 
ea nu aparţinea de această ierarhie, făcea doar legătura cu apărarea 
civilă și forțele administrative ale regelui. 

Belga se uita la Elno Coldhavenf?, proaspătul șef al spionajului 
extern, ofițerul comandant al centrului. Coldhaven era la curent cu 
cascada de eșecuri care puseseră capăt carierei predecesorului său. Ştia 
că Rachner Thract nu era prost şi, probabil, nici trădător. Elno 
îndeplinea acum aceeași funcţie, iar șefa era plecată din ţară. Opera fără 
o rețea de siguranță. Nu o dată, în ultimele zile, o luase pe Underville 
deoparte și-i ceruse sfatul, cu toată sinceritatea. Ea bănuia că acesta era 
motivul pentru care şefa îi ceruse să rămână aici, în loc să se întoarcă în 
Princeton. 

Centrul se afla la doi kilometri sub promontoriul Comandamentului 
Teritorial, dedesubtul fostului Refugiu Regal. Cu un deceniu în urmă, 
fusese imens, adăpostise zeci de tehnicieni și monitoarele caraghioase, 
cu tub catodic, ale vremii. În spatele lor fuseseră sălile de ședințe cu 
pereți de sticlă și punți de supraveghere pentru ofițerii care conduceau 
ședințele. Însă an după an, sistemele de calcul și reţelele se 
perfecţionau. Acum Agenţia de Informaţii a Concordiei avea spioni şi 
echipamente superioare, iar Centrul de Comandă și Control ocupa o 
singură sală de conferințe. O sală de conferințe tăcută, stranie, cu 
stinghii orientate spre exterior. Aerul era proaspăt, trăgea un curent 
ușor; luminile puternice nu lăsau nicio umbră. Existau monitoare de 
date, dar acum cele mai simple aveau douăsprezece culori. Mai existau 
încă tehnicieni, dar fiecare dintre ei se ocupa de o mie de noduri 
distribuite în tot continentul și în sistemul de recunoaștere din spațiul 
vecin. Indirect, fiecare avea sute de specialiști disponibili pentru 
interpretare. Opt tehnicieni, patru ofițeri superiori și un comandant. 

Pe ecranul central se vedea şefa în timp ce era prezentată 


parlamentului. Același lucru vedea și restul lumii, spionajul extern 
hotărâse să nu încerce să strecoare echipamente video speciale în Sala 
Parlamentului. Unul dintre tehnicieni lucra cu cadre fixe preluate din 
imagine. Afișă un montaj din douăsprezece cadre și se jucă cu lumina. 
Un personaj cu înfățișare scorțoasă apăru pe ecran. Nu se vedeau bine 
detaliile îmbrăcămintei negre. Lângă Belga, generalul Coldhaven șopti: 

— Bine. Asta-i o identificare pozitivă. Bătrâna Pedure în persoană. Nu 
poate să-și joace rolul prea bine, câtă vreme și ea e în pericol. 

Underville nu-l ascultă foarte atentă. Se întâmplau prea multe... 
Discursul generalului o şocase mai mult decât apariţia Pedurei. Când 
Smith le oferise sudiștilor să ia ostatici, câţiva tehnicieni ridicaseră 
capetele și le împietriseră mâinile de mâncat. „Dumnezeule”, îl auzi ea 
mormăind pe Elno Coldhaven. 

— Da, şopti şi ea. Dar, dacă o acceptă, s-ar putea să scăpăm de 
război. 

— Dacă îl aleg pe rege ca ostatic. Însă dacă îl cer pe generalul 
Smith... 

Dacă Smith trebuia să rămână la Southmost, lucrurile s-ar complica 
foarte tare, mai ales pentru Elno Coldhaven. Acesta nu reuși să-și 
mascheze tulburarea. Deci și pentru ele o noutate. 

— O să ne descurcăm, rosti Kred Dugway, comandantul Apărării 
Aeriene. 

Dugway era singurul general prezent, în afară de Coldhaven. Fost 
superior al acestuia, fusese printre cei care-l criticaseră cel mai aspru pe 
bietul Thract. Şi încă se credea șeful lui Elno. 

Generalul Smith coborâse de pe stinghia vorbitorilor. Îi înmână 
propunerea formală lui Tim Downing. Camera o urmări coborând de pe 
platformă. 

— Se îndreaptă spre Pedure! 

Dugway chicoti. 

— Ei, asta o să fie extrem de interesant. 

— Drace! 

Camera se întoarse la maiorul Downing, care distribuia copii ale 
propunerii generalului. 

— Nu poţi să mi-o arăţi pe şefă? Mai are conexiune audio? 

— Nu, domnule, îmi pare rău. 


Pe monitoarele Apărării Aeriene pâlpâiră culorile de atenţionare. 
Tehnicianul se aplecă și șuieră ceva prin conexiunea audio. Apoi rosti: 

— Domnule, nu înțeleg ce se întâmplă, dar... 

Dugway împunse cu o mână harta cu situaţia tactică din Southland. 

— Alea sunt bombe! 

Da. Până și Belga recunoscu codurile. Cruciulițe marcau zonele de 
lansare estimate. O lansare triplă. Nu din Southland, din submarine sub 
gheaţă. Ar putea fi... Nu puteau fi decât ale Frăției. Concordia și Frăția 
erau singurele naţiuni cu dispozitive de lansare a proiectilelor din 
tuneluri de gheaţă. 

Acum apărură pe ecran primele estimări ale țintelor. Trei cercuri 
marcau vecinătatea polului sudic. 

Coldhaven făcu un gest ferm către tehnicienii de control al atacurilor. 

— Daţi strălucire maximă. 

Pe ecranul principal, camerele panoramau încă Sala Parlamentului, 
absorbind reacțiile la discursul generalului Smith. 

O tehniciană se ridică de pe stinghia ei. 

— Domnule! Rachetele acelea sunt ale noastre. Sunt din zona Şapte, 
de pe Icedug și Crawlunder! 

— Ce-ai zis? sări Generalul Coldhaven, tăind vorba fostului său șef. 

- Rapoarte automate chiar de pe nave. Încerc să iau legătura cu 
căpitanii lor, domnule... încă ne descifrăm încriptările. 

Dugway se repezi la raport. 

— Şi până nu vorbim direct cu ei, eu nu cred nimic. Îi cunosc pe 
comandanții ăia. Acolo se întâmplă ceva ciudat. 

— Bombele și ţintele sunt adevărate, domnule! 

Tehniciana bătu în cruciulițe și cercuri. 

Dugway: 

— N-ai altceva decât nişte lumini frumoase! 

— E pe toată reţeaua de siguranţă, domnule, direct de la sateliții 
noştri de detecție. 

Coldhaven le făcu amândurora semn să tacă. 

— Situația seamănă cu problemele de care s-a lovit predecesorul 
meu. 

Dugway îl fulgeră din priviri pe fostul său protejat... apoi, treptat, 
înţelese. 


- Da... 

— Nu numai noi am auzit, mormăi Coldhaven. Pe rețelele radio 
analogice circulă niște zvonuri. 

Mai existau păianjeni care le foloseau; Underville avea agenți la țară 
care se opuneau modernizării. Surpriza era că la Comandamentul 
Teritorial se luau în serios aceste comunicaţii. Coldhaven văzu expresia 
de pe fața Belgăi. 

— Soţia mea lucrează la muzeul tehnic. Își lumină înfăţişarea cu un 
zâmbet. Zice că prietenele ei vechi din rețeaua radio nu sunt ţicnite. Şi 
acum vedem și noi imposibilul. În trecut, când apăreau neconcordante, 
puteam da vina pe tâmpenia altuia. Acum... 

Timpul de sosire pe cercurile care se micşorau treptat scăzuse sub 
trei minute. Sateliții indicau toţi aceeași ţintă: Southmost. 

Underville avu o scurtă șovăială. Paranoicul de Thract... să fi spus 
adevărul? 

— Poate că lansarea e artificială. Orice vedem... 

— Cel puţin orice vedem pe reţea... 

— ... ar putea fi o minciună. 

Ăsta era coşmarul teribil al tehnofobilor. 

Dugway pricepu cum stăteau lucrurile, în cele din urmă. Încrederea 
lui, consolidată timp de douăzeci de ani, se destrăma. 

— Dar încriptarea, dubla verificare... ce putem face, Elno? 

Coldhaven se pierdu cu firea. Teoria lui era acceptată și asta îi 
conducea la dezastru. 

— Putem... putem opri sistemele. Putem disocia comanda și 
comunicațiile de rețea. Am văzut asta într-un joc de-a războiul... numai 
că şi asta era pe reţea! 

Belga îi puse două mâini pe umeri. 

— Eu zic s-o faci. Putem folosi rețeaua radio analogică de la muzeu. 
Am şi eu subordonați, curieri. Va dura mai mult... 

Prea mult, dar măcar vor afla cu ce se confruntă. 

Mai erau și alții pe rețea — Nizhnimor, regele însuși — și acum nu îi 
mai venea nimănui să se încreadă în nimic. Dugway era de față, dar 
Elno Coldhaven era comandantul CCC. Elno ezită, dar nu ţinu cont de 
părerea fostului său şef. Își chemă sergentul-șef. 

— Reţea coruptă. Vreau să duci mesajul la muzeu personal. 


— Să trăiţi! 

Tehnicianul urmărise conversaţia și nu părea atât de șocat ca 
superiorii lui. Cercurile din jurul țintelor indicau două minute până la 
impact. Pe ecranul principal, pe care se transmitea de la Sala 
Parlamentului, se vedea că acolo domneşte haosul. Preţ de-o clipă, 
Underville se înfioră de groază la vederea scenelor. Bieţii păianjeni. 
Înainte, războiul fusese un nor ameninţător la orizont; acum Aleşii din 
Tara Sudului se pomeniseră centrul unei explozii care se va petrece 
peste două minute. Unii împietriseră cu ochii în sus, unde vor exploda 
megatonele. Alţii goneau în jos pe scările acoperite de covoare, căutând 
o cale de a ieși, de a cobori mai adânc. lar undeva, în spatele imaginilor, 
generalul Smith se confrunta cu aceeași soartă. 

Printr-o minune, sergentul avea copii listate cu Planul Reţea Coruptă. 
Le înmână tehnicienilor și iniție procedurile de deschidere a ușilor 
blindate din CCC. 

Însă uşile se deschideau deja. Belga înţepeni. Nimic nu trebuia să 
intre până la terminarea schimbului sau până când Coldhaven dădea 
codul de deschidere. O gardă CCC intră mergând cam confuză, cu 
arma într-o poziţie nelalocul ei. 

— Am văzut că aveţi permisiunea, doamnă, dar nimeni nu are voie... 

Un glas vag cunoscut îl întrerupse din spate: 

— Prostii. Avem permisiunea și ai văzut că ușile s-au deschis. Te rog 
să te dai la o parte. 

Un tânăr locotenent păși în cameră. Uniformă neagră simplă, ţinută 
zveltă, impunătoare. Lăsa impresia că Victory Smith nu numai că 
scăpase din Southmost, dar se întorcea întinerită, așa cum o văzuse 
Underville prima oară. După locotenent veneau un caporal uriaș şi o 
echipă de soldaţi. Majoritatea intrușilor aveau arme scurte de atac. 

Generalul Dugway şuieră mânios la tânărul locotenent. Ce naiv... 
Atacul era unul mortal, mai mult ca sigur. Dar de ce nu trăgeau? Elno 
Coldhaven se dădu înapoi ocolindu-și biroul și căută cu mâinile un 
sertar invizibil. Belga se așeză între el și intruși şi spuse: 

— Eşti fata lui Smith. 

Locotenentul înțepeni într-un salut. 

— Da, doamnă. Victory Lighthill și echipa ei. Suntem împuterniciţi de 
generalul Smith să facem inspecții după cum considerăm noi necesar. 


Cu tot respectul, doamnă, pentru asta am venit aici. 

Lighthill îl ocoli pe comandantul Apărării Aeriene; bătrânul Dugway 
spumega de furie, dar nu-și găsea cuvintele. În spatele Belgăi, ferit de 
ea, Elno Coldhaven tasta coduri de comandă. 

Lighthill ghici ce se petrece. 

— Vă rog să vă depărtaţi de consolă, domnule general Coldhaven. 

Caporalul enorm ridică arma în direcţia lui. Underville îl recunoscu: 
băiatul retardat al lui Smith. 

Elno Coldhaven se retrase în spatele biroului cu mâinile ridicate în 
aer, înțelegând că nu era vorba de nicio „inspecţie”. Cei doi tehnicieni 
mai apropiaţi de ușă ţâșniră pe lângă intruși. Dar soldaţii erau foarte 
rapizi. Se întoarseră, năvăliră asupra lor și-i traseră înapoi în CCC. 

Ușile blindate se închiseră încet. 

Coldhaven mai făcu o încercare, cea mai jalnică dintre toate: 

— Locotenent, automatele noastre de semnal sunt foarte corupte. 
Trebuie să scoatem din rețea Centrul de Comandă și Control. 

Lighthill se apropie de displayuri. Se mai vedea Sala Parlamentului, 
dar în spatele camerei nu se afla nimeni: se deplasă la întâmplare și, în 
final, se centră pe tavan. Pe celelalte ecrane, luminile cele mai puternice 
se aprinseră, interogări către Centrul de Comandă, anunţuri de lansare 
făcute de forţele de atac nuclear ale regelui. Venea sfârşitul lumii. 

În cele din urmă, Lighthill spuse: 

— Ştiu, domnule. Am venit tocmai ca să vă împiedicăm să faceţi acest 
lucru. 

Soldaţii ei se împrăștiară în toată încăperea, care acum deveni 
aglomerată. Niciun tehnician sau ofițer nu le scăpa din ochi. Caporalul 
masiv deschise un coș și începu să monteze aparatură suplimentară... 
monitoare de jocuri? 

Dugway îşi recăpătă vocea: 

— Am bănuit că există un spion sub acoperire. Am fost convins că e 
Rachner Thract. Ce proști am fost! 

În toată vremea asta, Victory Smith lucra pentru Pedure și Frăţie. 

O trădătoare în mijlocul lor. Explica totul, dar... Belga se uită la 
displayuri. Rapoartele lansărilor executate de Concordia veneau din 
toate direcţiile. 

— Cât e real din toate astea, locotenente? E o minciună totul, chiar și 


atacul asupra Southmostului? 

O clipă, Underville crezu că Lighthill nu-i va răspunde. Cercurile din 
jurul Southmostului ajunseseră niște puncte. Imaginea cupolei din Sala 
Parlamentului mai rezistă o secundă. Apoi Belga avu impresia că piatra 
se umflă și năvălește în jos, luminată din spate... și ecranul se stinse. 
Victory Lighthill tresări și, când, în sfârșit, îi răspunse, o făcu pe un ton 
calm, categoric: 

— Nu. Atacul a fost real. 

— Eşti sigur că o să mă vadă? 

Marli ridică privirea de pe instrumentele lui, 

— Da, domnule. Și am semnal de liber pentru discuţie de la vizorul ei. 

Tu urmezi, comandorule. Cel mai mare spectacol din viața ta. 

— Qiwi! Eşti acolo? 

— Da, mă... 

O auzi cum inspiră adânc. O auzi. Nu primea nicio imagine; situația 
era disperată în realitate, nu o minciună. 

— Tată! 

Nau legăna capul și umerii lui Ali Lin în braţe. Rănile deviatului erau 
cât niște găuri mari, iar sângele se scurgea șuvoi prin bandajele 
improvizate. /Futu-i, sper că nu-i mort. Trebuia să dea impresia de 
realitate; Marli se străduise din toate puterile. 

— Vinh a fost, Qiwi. El și Trinli au sărit pe noi și l-au ucis pe Kal Omo. 
L-ar fi omorât şi pe Ali dacă... dacă nu i-aș fi lăsat să scape. 

Cuvintele i se încălecau, alimentate de furie și teamă sinceră și 
inspirate de necesități tactice. Atacul sălbatic al trădătorilor, chiar în 
clipele critice, când o întreagă civilizaţie stătea pe marginea prăpastiei. 
Dezastrul de la North Paw. 

— Am văzut cum se îneacă doi pisoi, Qiwi. Îmi pare rău, nu ne-am 
putut apropia să-i salvăm... 

Cu multă măiestrie, se prefăcu că-și pierde vocea. 

O auzi cum se sufocă și scoate sunetele ei caracteristice pentru 
momentele de groază absolută. Drace, nu cumva să-i declanșeze o 
cascadă de amintiri! Își înăbuși teama și spuse: 

— Qiwi, mai avem o șansă. Au apărut trădătorii în bar? 

A reușit Pham Nuwen să ajungă la bar? 

— Nu. Dar ştim că s-a întâmplat ceva foarte grav. Nu mai primim 
imagini din North Paw și se pare că pe Arachna a început războiul. Asta 
e o conexiune privată, dar toți m-au văzut când am ieșit din bar. 

— În regulă. În regulă. E bine, Qiwi. Oricine lucrează cu Vinh şi Trinli 


e confuz încă. Avem o șansă, noi doi... 

— Dar sunt convinsă că ne putem încrede în... 

Qiwi renunţă să protesteze și nu-i dădu de furcă. 

Bine. Atât de curând după o sesiune de spălare a creierului, era cam 
nesigură pe ea. 

— Bine, spuse ea. Dar eu pot fi de ajutor. Unde v-aţi ascuns? Într-unul 
dintre canale? 

— Da, suntem prinși sub trapa exterioară. Dar, dacă reuşim să ieşim, 
putem salva situaţia. LI-A... 

— Care dintre canale? 

— Păi... 

Nau se uită la trapă. Văzu un număr în lumina dată de arma lui Marli. 

— S-şapte-patru-cinci. Are vreo... 

— Ştiu unde e. Ne vedem în două sute de secunde. Nu-ţi face griji, 
Tomas. 

Doamne! Qiwi se recuperase incredibil de bine. Nau aşteptă un 
moment, apoi se uită întrebător la Marli. 

— Legătura s-a întrerupt, domnule. 

— Nu-i nimic. Realiniaz-o. Vezi dacă reușești să-l prinzi pe Brughel. 

Asta putea fi ultima șansă de a verifica starea operaţiunii de la sol 
înainte de a se încheia totul, într-un fel sau altul. 


Mâna  Invizibilă trecuse de orizontul Southmostului când căzură 
bombele. Cu toate acestea, displayurile lui Jau afișară sclipiri 
fulgerătoare în atmosfera superioară, iar sateliții lor de urmărire 
transmiseră o analiză detaliată a dezastrului. Toate cele trei bombe își 
loviseră ţinta. 

Dar Ritser Brughel nu era pe deplin mulţumit. 

— 'Temporizarea n-a fost bună. N-au penetrat cum trebuia. 

Vocea lui Phuong se auzi prin canalul public al punţii: 

— Da, domnule. Depindeau de cunoștințele militare de înalt nivel... 
cele din L1. 

— Bine, bine. O să ne descurcăm și așa. Xin! 

— Da, domnule? 

Jau ridică privirea de pe consolă. 

— Oamenii tăi sunt pregătiți să atace câmpurile de antirachete? 


— Da, domnule. Etapa de ardere care tocmai s-a încheiat ne va aduce 
deasupra majorităţii lor. O să distrugem o bună parte din forţele 
Concordiei. 

— Domnule șef de piloţi, vreau să te ocupi personal... 

Consola lui Brughel se trezi la viaţă. Ritser nu primi imagini, dar 
asculta. După un moment, spuse: 

— Am înţeles, domnule. Recuperăm noi. Care e situația 
dumneavoastră? 

Ce se întâmplă acolo sus? Ce se întâmplă cu Rita? Jau se obligă să se 
concentreze la planul de situaţie şi să nu asculte conversaţia. De fapt, își 
exploata deviații la maximum. Nu mai era vorba de subtilitate acum. N- 
aveau cum să ascundă operaţiunea de rețelele păianjenilor. Câmpurile 
de antirachete ale Concordiei se întindeau pe o fâșie din continentul 
nordic și nu urmau decât aproximativ traiectoria Mâinii Invizibile. Piloții 
lui Jau coordonau doisprezece deviaţi militari. Laserele cârpite ale 
Mâinii puteau dobori rampele de lansare de la suprafață, dar numai 
dacă aveau un timp de așteptare de cincizeci de milisecunde. Dacă ar 
lovi totul, ar reuși un dans miraculos al puterii de foc. Câteva dintre 
țintele cele mai adânci, zone ofensive, aveau să fie atinse de bombe 
excavatoare. Acestea fuseseră deja lansate și desenau arcuri în jos, în 
spatele lor. 

Jau se străduise din toate puterile ca lucrurile să iasă bine. N-am avut 
de ales. Tot la câteva secunde, mantra aceasta urca până în conștiința 
lui, ca răspuns la gândul Nu sunt un măcelar, la fel de persistent. 

Dar acum... acum s-ar putea să existe o cale sigură de a se eschiva 
de la ordinele terifiante ale lui Brughel. Fii sincer, tot un măcelar ești. Dar 
nu vei omori sute, ci milioane de fiinţe. 

Fără detaliile geografice și strategice din L1, se puteau comite oricâte 
mici erori. O dovedea atacul asupra Southmostului. Degetele lui Jau 
alunecară pe taste, trimițând sfaturi de ultimă oră oamenilor săi. 
Greşeala era subtilă, dar avea să genereze o serie de abateri aleatorii în 
asaltul asupra antirachetelor. Multe atacuri nu-și vor nimeri ţinta. 
Concordia avea o șansă împotriva bombelor Frăției. 


Rachner 'Thract patrula înainte și înapoi în boxa vizitatorilor. Cât îi va 
lua lui Underhill să apară? Poate că paingul se răzgândise sau uitase de 


el. Santinela părea iritată și ea. Vorbea în mare șoaptă pe o linie de 
comunicații. 

În cele din urmă, auzi bâzâit de motoare ascunse. În clipa următoare, 
ușile vechi de lemn culisară lateral. leşi o insectă călăuzitoare, urmată 
îndeaproape de Sherkaner Underhill. Santinela veni în fugă din spatele 
boxei sale. 

— Domnule, pot să vă spun ceva? Primesc... 

— Da, dar mai întâi lasă-mă să vorbesc cu domnul colonel. 

Underhill părea să se încovoie sub greutatea hanoracului și devia în 
lateral cu fiecare pas. Santinela se foi în post, neștiind ce să facă. 
Răbdătoare, insecta îl ajută pe Underhill să meargă drept spre 'Thract. 

Sherkaner ajunse la boxa vizitatorilor. 

— Am câteva minute libere, domnule colonel. Îmi pare rău că ţi-ai 
pierdut slujba. Vreau să... 

— Nu asta contează acum, domnule! Trebuie să vă spun ceva. 

Era un miracol că ajunsese la Underhill. Acum, dacă l-aș convinge 
înainte ca santinela să-și ia inima în dinți şi să intervină... 

— Automatele noastre de comandă sunt corupte, domnule. Am 
dovezi! 

Underhill ridică braţele a protest, dar Rachner turui mai departe. Era 
ultima lui șansă. 

— Pare o nebunie, dar așa se explică totul. Există un... 

Lumea explodă în jurul lor. Culori peste culori. 

Durere mai mare decât arsurile celui mai fierbinte soare din 
închipuirea lui Thract. Pentru o clipă, numai durerea avu culoare, 
absorbind conștienţa, teama, uimirea. 

Apoi își reveni. Era în agonie, dar treaz. Zăcea în zăpadă şi resturi. 
Ochii lui... îl dureau ochii. Imaginile de Infern persistente îi ardeau 
ochii din față și nu vedea nimic altceva cu ei. Imaginile erau siluete într- 
o fâșie de beznă cruntă: santinela și Sherkaner Underhill. 

Underhill! 'Thract se ridică în picioare și împinse la o parte scândurile 
căzute peste el. Alte dureri îl asaltară. Nu-și mai simţea spatele. Așa 
pățeşti dacă treci prin pereți. Făcu doi-trei pași tremurați şi constată că nu 
avea nimic rupt. 

— Domnule! Domnule profesor Underhill? 

Parcă vorbea de la mare distanță. Întoarse capul spre stânga și spre 


dreapta, ca un copil cu ochi de bebeluș. Nu avea de ales; în ochii 
anteriori îi ardeau imaginile remanente. Pe pantă, de-a lungul zidului 
curbat al căldării, se întindea un șir de gropi fumegânde. Dezastrul 
atingea proporţii greu de închipuit. Nu rămăsese în picioare niciuna 
dintre clădirile anexe ale lui Underhill și focul înghiţea tot ce era 
inflamabil. Rachner făcu un pas spre locul unde stătuse santinela. Acolo 
însă dădu peste marginea unui crater abrupt, aburind. Panta de 
deasupra explodase. Thract mai văzuse ceva asemănător, dar în urma 
unui accident oribil, un depozit de muniţie izbit de artileria penetrantă. 
Ce ne-a lovit? Ce ținea Underhill dedesubt? Întrebările i se formau în 
ungherele îndepărtate ale minţii, dar nu avea răspunsuri la ele, ci 
nenumărate alte griji mai urgente. 

Auzi un șuierat de animal la picioarele lui. Întoarse capul. Era insecta 
lui Underhill. Stătea cu mâinile în poziție de luptă, dar avea trupul 
contorsionat. Îi crăpase probabil carapacea. Când încercă s-o 
ocolească, insecta ţipă mai ascuţit și încercă zadarnic să se extragă de 
sub scânduri. 

— Mobiy! E-n regulă. E-n regulă, Mobiy. 

Underhill! Vorbea înăbușit, dar înăbușite se auzeau toate sunetele. 
Când Thract ocoli insecta călăuzitoare, ea reuși să iasă de sub scânduri 
și-l urmă în direcţia de unde venea glasul lui Underhill. Șuiera, dar nu 
ameninţător. Mai degrabă scâncea. 

Thract merse pe la marginea craterului, pe lângă mormane de resturi 
aruncate în aer. Laturile de sticlă alunecau deja, se prăbușeau spre 
interior. Totuși, nici urmă de Underhill. 

Insecta o luă înaintea lui Rachner. Acolo, chiar în faţa ei: un singur 
braţ de păianjen ieșea ascuţit din învălmășeală. Mobiy ţipă și începu să 
sape. 'Thract o ajută imediat, aruncă scânduri, împinse la o parte praful 
cald. Cald? Fierbinte ca fundul căldării! Era groaznic să zaci îngropat în 
pământ fierbinte. Thract se puse mai zelos pe săpat. 

Underhill era îngropat de la mijloc în jos. Capul îi ieșea treizeci de 
centimetri la suprafață. În câteva secunde, îi eliberară umerii. Pământul 
se clătină, alunecând odată cu marginea craterului. Thract întinse 
brațele, și le încolăci în jurul mâinilor lui Underhill... și trase. Doi 
centimetri, trei... și căzură amândoi pe pământ solid, exact când 
mormântul profesorului alunecă în groapă. 


Insecta se târa în jurul lor și nu mai voia să-i dea drumul stăpânului. 
Underhill o mângâie drăgăstos. Apoi se întoarse, clătină din cap 
prostește, așa cum făcuse și Thract. Suprafeţele cristaline ale ochilor săi 
se umpluseră de bășici. Sherkaner Underhill îl ferise pe Thract de 
explozie; toată partea de sus a capului bătrânului paing fusese expusă 
direct. 

Underhill se uită spre groapă. 

— Jaybert? Nizhnimor? șopti el neîncrezător. 

Se ridică în picioare și porni spre gaură. Şi Thract, şi insecta îl ţinură. 
La început, îi lăsă pe amândoi să-l conducă înapoi în vârful 
dărâmăturilor. Nu puteai fi sigur din cauza hainelor sale grele, dar se 
pare că avea cel puţin două picioare rupte. 

— Victory? Brent? Mă auziți? Am pierdut... 

Se răsuci și se holbă în groapă. De data asta, Rachner fu nevoit să-l 
rețină cu forţa. Paingul ba delira, ba îşi revenea. Gândeşte! Se uită și el în 
groapă. Platforma elicopterului era înclinată, dar pământul de deasupra 
o ferise de dărâmăturile zburătoare. Elicopterul era tot acolo, aparent 
întreg. 

— Domnule profesor! Am un telefon în elicopter. Haideţi, îl putem 
suna pe general de acolo. 

Minciuna era cam subţire, dar Underhill era mai mult în delir decât 
rațional. Se clătină, gata să se prăbușească, apoi avu un moment de 
pseudoluciditate: 

— Un elicopter? Da... Ştiu eu ce trebuie făcut cu el. 

— Bine. Haideţi să coborâm. 

Thract porni spre scări, dar Underhill tot ezită. 

— N-o putem lăsa pe Mobiy. Pe Nizhnimor și pe ceilalți, da. Sigur sunt 
morți. Dar Mobiy... 

Mobiy e pe moarte. 'Thract nu vorbi cu glas tare. Insecta se oprise din 
târât. Mişca greoi din braţe spre Underhill. 

— E un animal, domnule, șopti Rachner. 

Profesorul chicoti. 

— E o chestiune de mărime, colonele. 

Aşa că Thract îşi scoase jacheta și improviză o legătură pentru 
insectă. Creatura cântărea cam patruzeci de kilograme și atârna greu. 
Dar coborau, iar Sherkaner Underhill îl urmă fără alte pretenţii. Numai 


din când în când avea nevoie de ajutor ca să nu cadă de pe trepte. Ce 
altceva mai bun ai avea de făcut acum, colonele? Inamicul din umbră 
lovise, în sfârşit. Thract străbătu cu privirea de partea cealaltă a căldării, 
la modelul închipuit de ruinele fumegânde. Probabil că se repeta şi pe 
platou, nimicind apărarea strategică a regelui. Înaltul Comandament 
fusese bombardat, fără îndoială. /ndiferent pentru ce anume am venit, 
acum e prea târziu. 

Taxiul plutea deasupra haosului din L1. Dedesubtul lor, gura 
canalului 5745 stătea deschisă, scuipând aer şi particule de gheață. 
Dacă n-ar fi fost Qiwi, ar fi zăcut încă prizonieri sub trapă. Niciun deviat 
bine coordonat n-ar fi reușit să aterizeze precum Qiwi, nici să deschidă 
trapa mai repede ca ea. 

Nau îl așeză pe Ali Lin pe scaunul din față, lângă Qiwi. Femeia 
întoarse ochii de la comenzi și se strâmbă de durere: 

— Tati? Tati? 

Îi verifică pulsul și se mai linişti. 

— Cred c-o să reziste, Qiwi. Sunt automate medicale în LI-A și... 

Qiwi se trase înapoi în scaun. 

— Depozitul... 

Dar nu-și luă ochii de la tatăl ei. Alunecă lin din starea de șoc şi 
începu să gândească. Brusc, întoarse capul și încuviință: 

— Bine. 

Taxiul ţâșni pe micile jeturi reactive. Nau și oamenii lui căutară 
imediat să se sprijine cu mâinile de suporturi. Qiwi forţa automatele 
leneșe ale taxiului. 

— Ce s-a întâmplat, Tomas? Avem vreo şansă? 

— Cred că da. Dacă ajungem în L-A. 

Îi povesti despre trădare, spunându-i adevărul, în afară de ce păţise 
Ali Lin. 

Qiwi întoarse lin taxiul în poziţie de frânare. Mai avea puţin și 
plângea. 

— Se repetă masacrul Diem, nu-i așa? Și, de data asta, dacă nu-i 
oprim, o să murim cu toții. Și noi, și păianjenii. 

Bingo. Dacă n-ar fi spălat-o pe creier recent, fata ar fi făcut analogii 
riscante. Încă două-trei zile și ar fi avut sute de nepotriviri de pus cap la 
cap; ar fi înțeles tot. Dar, în următoarele kilosecunde, analogia cu Diem 
era în favoarea lui. 

— Da! Însă acum avem posibilitatea să-i oprim, Qiwi. 


Taxiul cobori iute pe Diamantul Unu. Soarele semăna cu un satelit 
roșiatic; razele lui scânteiau pe ici, pe colo, pe rămășițele zăpezii furate 
de ei. Hammerfestul dispăruse după colț. Foarte probabil, Pham Nuwen 
era prizonier în Mansardă. Individul era un geniu, dar nu învinsese 
decât pe jumătate. Dezactivase serviciile deviaţilor, dar nu oprise 
operaţiunea de pe Arachna și nu îi contactase pe aliați. 

Iar în acest joc, o jumătate de victorie nu însemna nimic. Peste câteva 
sute de secunde, voi avea putere de foc în L1-A. Strategia se va cristaliza în 
distrugere sigură, iar Pham Nuwen, din cauza slăbiciunii lui morale, îi va 
pune lui victoria în palme. 


Ezr nu leşinase nicio clipă; dacă şi-ar fi pierdut cunoștința, nu s-ar 
mai fi trezit. O vreme însă, se concentră numai asupra lui, asupra 
frigului care-l amorţea și a durerii din umăr, care-i cobora până în braț. 

Nevoia de a trage aer în plămâni îl copleși. Trebuia să fie aer undeva; 
parcul era plin de locuri respirabile. Dar unde se aflau? Se răsuci în 
direcţia din care bătea cel mai tare soarele artificial. Vagi sclipiri de 
rațiune îi amintiră că din partea aceea venise apa. Acum trebuia să se 
scurgă. Înoată spre strălucire. Mişcă din picioare cu mare greutate, cât îl 
ţinură puterile, și se ajută de braţul sănătos. 

Apă. Mai multă apă. O veşnicie de apă. Scânteind roșu în soare. 

Țâșni la suprafață, tușind și vomitând și, în sfârșit, respirând. În jur, 
marea și iar marea. Se zvârcolea și se înălța fără să-și atingă marginile. 
Parcă trăia o poveste cu săbii și pirați de pe Canberra, pe care o 
urmărise în copilărie; era un marinar prins într-un vârtej etern. Se uită 
sus, tot mai sus. Apa se curba deasupra capului său. Peisajul marin era o 
bulă lată cam de cinci metri. 

Odată cu orientarea, începu să-și recapete şi judecata. Se răsuci şi se 
uită în jos și în spate. Nici picior de urmăritori. Poate că nu conta. Apa 
din jur era pătată de sângele lui; îl putea gusta. Frigul îi încetinise 
scurgerea și mai scăzuse din durerea care-i paraliza picioarele şi braţul 
sănătos. 

Se uită prin apă, încercând să aprecieze la ce distanţă era bula lui de 
suprafaţa exterioară. Apa din partea cu soare părea puţin adâncă, dar... 
Se uită în jos și înapoi, spre pădure. Văzu resturi de copaci prin lichidul 
tulbure. Apa nu era nicăieri mai adâncă de doisprezece metri. Am scăpat 


de ocean. Bula făcea şi ea parte dintr-un strop liber care plutea leneş pe 
cerul din North Paw. 

Alunecând grație unei combinaţii dintre microgravitaţie și ciocnirea 
mării de tavanul peșterii, Ezr privi amorţit cum pământul urca spre el și- 
l înconjura. Va ajunge în albia lacului, chiar lângă docul cabanei. 

Când se petrecu, ciocnirea fu un vis lent, nu atinse niciun metru pe 
secundă. Dar apa bătea cu repeziciune, stropea și lovea. Ezr mișcă din 
picioare şi din fund şi sări în sus, împărțind spaţiul cu stropi agresivi şi 
învârtindu-se odată cu ei. Auzi un pocnet, un ropot de aplauze 
mecanice, absurde. Învelișul de piatră al digului era la mai puţin de un 
metru distanță. Întinse braţele şi aproape că reuşi să se oprească din 
învârtit. Apoi atinse piatra cu umărul rănit şi leșină de durere. 

Se trezi după câteva secunde. Când își reveni, văzu că stătea la cinci 
metri deasupra albiei. Lângă el, piatra digului era acoperită de o dâră de 
mușchi şi pete — vechiul nivel al apei. lar ropotul de aplauze... Privi 
dincolo de albie. Le zări, erau cu sutele: servovalvele stabilizatoare, 
continuând sabotajul care pusese apa în mișcare. 

Ezr se căţără pe piatra dură a digului. Numai câţiva metri până sus, 
până la cabană... până unde fusese cabana. Recunoscu fundaţia. 
Cioturile de zid rezistaseră. Dar un milion de tone de apă, chiar în 
mișcare lentă, fuseseră destul ca să dărâme clădirea. Pe ici, pe colo, 
dărâmăturile se balansau, agăţate de ruinele mai adânci. 

Ezr avansă de la o ruină la alta, folosindu-se de mâna sănătoasă ca să 
se cațere pe ele. Apa se lăsase într-un strat adânc, care îmbrăţișa 
pădurea și urca pe zidurile mai îndepărtate ale peșterii. Nici acum nu se 
liniștise. Stropi de apă de zece metri pluteau şi acum pe cer. În cele din 
urmă, poate că apa avea să se retragă în bazin, dar bijuteria lui Ali Lin 
era distrusă. 

Ezr simţi că amețește și că i se tulbură vederea; durerea scăzuse. 
Undeva, acolo, în pădurea înecată, Tomas Nau era prins în capcană cu 
ceata lui de haiduci. 

Ezr își aminti sentimentul de triumf care-l încercase când îi văzuse că 
se scufundă printre copacii de sub apă. Pham a învins. Dar nu acesta 
fusese planul lor iniţial. Nau îi ghicise cumva, aproape că-i omorâse pe 
amândoi. Poate că nu e deloc prins în capcană. Dacă Nau ar putea ieși 
din peșteră, l-ar găsi pe Pham sau ar ajunge în LI-A. 


Însă teama se retrăgea. Panglici roşi lipicioase pluteau în jurul lui. 
Înclină capul și se uită la umăr. Pistolul electromagnetic al lui Marli îi 
zdrobise umărul, deschizând o arteră. Rana anterioară din umăr și 
tortura creaseră accidental un garou, dar îmi pierd tot sângele. Logic, 
începu să se alarmeze, deși nu voia decât să lase mâinile jos și să se 
odihnească puţin. Și atunci vei muri şi Tomas Nau va învinge. 

Se forţă să meargă mai departe. Dacă ar putea opri sângerarea... nici 
vorbă, n-avea cum să-și scoată jacheta. Renunţă la soluţiile imposibile. 
Disperarea i se furișa în minte. Ce pot face în secundele care mi-au rămas? 
Porni de-a latul ruinelor și nu mai văzu decât pământul, la câţiva 
centimetri de fața lui. Dacă ar găsi biroul lui Nau, măcar un set de 
comunicaţii. Cel puțin l-aș preveni pe Pham. Nici urmă de dispozitive, 
numai resturi şi iar resturi. Lemnul fin produs de Fong, cel cu fibra în 
spirală, se destrămase. 

Un braţ alb și gol ieși de sub un dulap zdrobit. Mintea lui Ezr împietri 
de groază şi mister. Pe cine a lăsat în urmă? Pe Omo, da. Dar braţul era 
dezvelit, lucios, stors de sânge. Atinse mâna la încheietură. Aceasta 
tresări, îi alunecă printre degete. A, nu era deloc un cadavru, ci una 
dintre jachetele presurizate preferate de Nau. Îi veni o idee. Poate ca să 
opresc sângerarea. Trase de mânecă. O simţi cum alunecă, se blochează, 
apoi pluteşte liberă. Îşi pierdu echilibrul şi rămase cu jacheta în mână. 
Parcă dansa cu ea. Mâneca stângă se despică până la degete. Își vâri 
braţul în ea și jacheta se închise de la degete la umăr. O trase peste 
spate și înveli partea dreaptă în jurul brațului rănit. Acum putea să 
sângere până la moarte, nu se va mai vedea nicio picătură. Strânge 
materialul. Ridică din umeri până când materialul se strânse. Mai tare, 
un adevărat garou. Îşi plimbă mâna stângă peste dreapta învelită, 
apăsând carnea de dedesubt până simţi agonia durerii. Dar materialul 
presurizat reacţionă și se întări. Ţipă, iar ţipătul veni de foarte departe. 
Îşi pierdu cunoștința, dar se trezi repede. 

Acum braţul său drept era imobilizat, cu mâneca presurizată la 
tensiune maximă. O modă cam excentrică, dar îi va salva viaţa. 

Bău apa care se scurgea și încercă să gândească. 

Un mieunat plângăcios se auzi în spate. Pisoiul înaripat își făcu 
apariţia și i se așeză pe piept şi pe braţul sănătos. Ezr întinse mâna și-l 
simți cum tremură. 


— Şi tu ai dat de belea? îl întrebă el, cu glas răgușit. 

Pisoiul se holbă la el cu ochi mari și negri, apoi se cuibări mai adânc 
în spaţiul dintre piept și braţul stâng. Ciudat. În mod normal, un pisic 
bolnav fuge şi se ascunde; Ali avusese o grămadă de probleme cu ei, 
deşi purtau plăcuţe. Pisoiul ăsta era ud leoarcă, dar părea vioi. Oare nu 
cumva... 

— ... al venit să mă mângâi, micuţule? 

Îl simţi cum toarce, își apropie trupul cald. Zâmbi; simplul fapt că 
avea pe cineva care să-l asculte îi dădea puteri. 

Fâlfâit de aripi. Încă doi pisoi. Trei. Atârnară deasupra lui și 
mieunară nervoși, de parcă l-ar fi luat la rost: „Ce-ai făcut cu parcul 
nostru?” sau „Când ai de gând să ne servești masa?”. Se răsuciră în jurul 
lui, dar nu-l goniră pe micut din brațele sale. Apoi cel mai mare, un 
motan cu urechi ciuntite, își luă zborul dintr-odată și se cocoță pe cea 
mai înaltă ruină. De sus, îi aruncă lui Ezr o privire fioroasă şi începu să- 
și curețe aripile. Afurisita de creatură nici măcar nu era udă. 

Cea mai înaltă ruină... un tub de diamant lat de aproape doi metri, 
cu capac de metal. Ezr își dădu seama la ce se uită: un cap de tunel din 
biroul lui Nau, foarte probabil o rută directă la L1-A. Pluti pe deal, până 
la stâlpul cu capac metalic. Motanul se făcu mic, și nu voi să se dea la o 
parte. Pisoii erau posesivi chiar și acum. 

Ledurile de control de pe trapă erau verzi. 

Ezr se uită la motanul dolofan. 

— Ştii că stai pe cheia soluţiei universale, nu-i așa, amice? 

Îl dădu jos de pe jachetă pe fratele lui mai mic și-i goni pe amândoi. 
Trapa alunecă înapoi şi se deschise, blocându-se. Oare prostuţii o să 
vină după el? Le făcu semn de rămas-bun. 

— Indiferent ce credeţi voi, sigur nu vreţi să veniţi cu mine. Ştiţi ce 
tare doare când te împușcă? 


În camera grupurilor din Mansardă nu mai încăpeai de scaune; nu 
aveai loc să te mişti nici pe la margine. În clipa când Silipan tăie 
legăturile de comunicare ale deviaţilor, locul se transformă într-o casă 
de nebuni. Trud se îndepărtă de braţele întinse și se retrase în zona de 
control de lângă tavan. 

— Nu le place, dar deloc nu le place să-i iei de la muncă. 


Era mai rău decât își închipuise Pham. Dacă deviații n-ar fi fost 
legaţi, i-ar fi atacat. Se uită la emergent. 

— Trebuia făcută treaba asta. Aici e miezul puterii lui Nau și acum nu 
mai are acces la el. Preluăm puterea peste tot în L1, Trud. 

Silipan avea o privire lipsită de expresie. Suferise prea multe șocuri. 

— Peste tot în L1? Imposibil... Ne-ai omorât pe toţi, Pham. M-ai 
omorât pe mine. 

Începu să se agite; fără îndoială, își închipuia ce-o să-i facă Nau și 
Brughel. 

Pham îl prinse cu mâna liberă. 

— Nu. Am de gând să câștig. Dacă reușesc, vei supravieţui. La fel și 
păianjenii. 

— Ce? Trud îşi mușcă buza. Da, acum că i-ai blocat pe deviaţi, l-ai 
încetinit pe Ritser. Poate că păianjenii ăia blestemați mai au o șansă. 
Privi în gol, apoi întoarse capul brusc spre Pham. Ce ești tu? 

Pham răspunse calm, ridicând vocea numai cât să fie auzit printre 
protestele deviaţilor: 

— În clipa asta, singura ta speranţă. 

Scoase vizorul pe care i-l confiscase şi i-l înmână. 

Trud îndreptă cu grijă materialul îndoit și îl puse la ochi. După un 
minut, spuse: 

— Mai avem vizoare. Îţi aduc și ţie unul, dacă vrei. 

Pham îi oferi surâsul viclean pe care Silipan nu-l mai văzuse de două 
sute de secunde. 

— Nu-mi trebuie. Am ceva mai bun. 

— Aha, rosti Trud cu glas scăzut. 

— Acum vreau să faci o evaluare a pagubelor. Poţi să-ţi pui oamenii la 
treabă dacă Nau e deconectat? 

Silipan scutură nervos din umeri. 

— Ştii că-i impos... Se uită iar la Pham. Poate, poate, niște lucruri 
mărunte. Facem calcule offline. Aș putea încerca să-i păcălesc pe 
deviații de la controlul numeric... 

— Bun băiat. Calmează-i și vezi dacă vrea să ne ajute careva. 

Se despărțiră. Silipan cobori la deviati, le vorbi potolit, strânse voma 
celor care se enervaseră prea tare. Ţipetele însă se înteţiră: 

— Am nevoie de actualizări! 


— Unde sunt traducerile răspunsului de la Frăţie? 

— Dobitocilor, aţi pierdut comunicarea! 

Pham traversă tavanul în diagonală, privind în jos, la rândurile de 
focalizați așezați, şi ascultându-le plângerile. Pe peretele îndepărtat, 
Anne și celălalt asistent al ei atârnau nemișcaţi de suporturile de pâslă. 
Ar trebui să fie în siguranță, ignorând complet evenimentele. Acum se dă 
bătălia ta finală, la un secol sau două după ce-ai crezut că ai pierdut totul. 

Vederea din spatele ochilor lui Pham oscila. Reușise să repornească 
impulsurile de microunde. 

Avea la îndemână cam o sută de mii de localizatoare funcţionale. Era 
o metalumină intensă care-i prelungea vederea în Mansardă, spre orice 
loc în care înviase un nor de localizatoare care găseau o cale să 
comunice cu el. 

Care-i situaţia? Care-i situația? Pham scană rapoartele despre 
deviații din camera grupurilor și din alte părți. Numai câţiva rămăseseră 
închiși în tunelurile înguste, specialiști de care nu era nevoie pentru 
operaţiile curente. Pe mulți dintre ei îi apucaseră pandaliile când li se 
blocase fluxul de muncă. Pham intră în sistemul de control și deschise 
câteva comunicări primite. Trebuia să știe anumite lucruri și îi mai 
calma și pe deviaţi. Trud ridică privirea agitat; știa când se umblă la 
sistemul lui. 

Pham trecu dincolo de Mansardă, căutând sclipiri de localizatoare pe 
suprafaţa conglomeratului. Acolo! Una sau două imagini izolate, de 
rezoluție slabă, monocrome. Întrezări un taxi coborând pe stânca 
golașă, lângă Hammerfest. Drace, canalul S745. Dacă Nau se descurca 
cu încuietoarea aia imposibilă, nu încăpea îndoială unde va merge după 
aceea. 

Pe Pham îl încercă spaima copleșitoare că se lupta cu un adversar de 
neoprit. Ah, parcă aș fi din nou tânăr! Mai avea cam trei sute de secunde 
înainte ca Nau să ajungă în L1-A. N-avea rost să mai ascundă nimic. 
Lansă comanda de activare a tuturor localizatoarelor, chiar și a celor 
fără alimentare. Condensatoarele lor aveau destulă sarcină pentru 
câteva zeci de pachete fiecare. Dacă le folosea cu cap, obținea acces la 
un număr impresionant de echipamente I/O. 

În spatele ochilor săi, imaginile se formau puţin câte puţin. 

Pham alunecă precaut pe lângă trei pereţi, ferindu-se de focalizați, 


evitând câte-o tastatură răsturnată sau un balon-pahar. Dar fluxul de 
date intrate avea un efect liniștitor. Sectorul traducătorilor se calmase, 
vorbeau mai mult între ei. Se duse la Trixia Bonsol. Femeia stătea 
aplecată pe tastatură, extrem de concentrată. Pham se conectă la fluxul 
de date venite de pe Mâna Invizibilă. Ar trebui să conţină vești bune: 
Ritser și ai lui vârâţi în rahat până-n gât, tocmai când se pregăteau să 
comită un genocid... 

Îi trebui o clipă să se orienteze spre fluxul multiplex. Texte pentru 
traducători, date de traiectorie, coduri de lansare. Coduri de lansare? 
Brughel mergea înainte cu atacul mârșav al lui Nau! Operaţiunea 
decurgea cam prost; Concordia avea să rămână cu o bună parte din 
armament. Se lansau câteva zeci de rachete balistice pe secundă. 

Pham se lăsă câteva clipe absorbit de grozăvia atacului. Nau 
conspirase să ucidă jumătate din populaţia unei planete. Ritser făcea tot 
ce-i stătea în puteri să-i omoare pe păianjeni. Răsfoi ultimele sute de 
secunde din jurnalul Trixiei Bonsol. Traducerea, niște trăsnăi 
metaforice, o luase razna când Trixia se oprise forţat din treabă: pagini 
întregi de aiureli, fragmente fără sens, o învălmășeală de fișiere fără 
data ultimei accesări. Printre ele, surprinse un fragment care avea 
înţeles: 


Cel mai plăcut pe lume e în anii Soarelui Palid. lată un clișeu riscant. 
Este adevărat, atunci vremea e mai puţin schimbătoare, pretutindeni 
toate se scurg alene și în mai toate regiunile vara nu te mistuie arșița și 
iarna nu îngheţi de ger cumplit. E vremea ideală pentru aventuri 
romantice. Vremea care îndeamnă ființele superioare să se odihnească, 
să amâne lucrurile de pe o zi pe alta. E ultima șansă de a te pregăti 
pentru sfârșitul lumii. 

Printr-un noroc chior, Sherkaner Underhill alese cele mai frumoase 
zile din an pentru prima lui călătorie la Comandamentul Teritorial. 


Era, în mod evident, una dintre traducerile Trixiei, descrierile acelea 
„umanizate” care îl scoteau din pepeni pe Ritser Brughel. Dar „prima 
călătorie la Comandamentul Teritorial” a lui Sherkaner? Asta a fost 
înainte de ultima Eră Întunecată. Ciudat că pe Tomas Nau îl interesau 
asemenea retrospective. 


— E dat totul peste cap acum. 

— Poftim? 

Mintea lui Pham reveni în camera grupurilor din Mansardă, printre 
vocile enervante ale deviaţilor. Fusese Trixia Bonsol cea care tocmai 
vorbise. Avea o privire nedefinită, iar degetele ei alergau pe taste. 

Pham oftă. 

— Ai dreptate, îi spuse el. 

Indiferent la ce se referea comentariul, se potrivea perfect. 

Sinteza de pe rețeaua nealimentată era completă: Pham vedea în L1- 
A. Dacă îmbunătăţea conectivitatea, ajungea la jeturile electrice de 
lângă L1-A. Nu era cine ştie ce putere de procesare acolo, dar zonele 
acelea erau pe grila de alimentare a jeturilor... și, mai important, poate 
reuşim să folosim jeturile! Dacă ar putea orienta câteva spre comandor... 

— Trud! ai reușit să faci ceva cu deviații de la controlul numeric? 

Elicopterul lui Rachner Thract se ridică lin de pe platforma înclinată. 
Turbina şi rotorul bâzâiau cu un sunet sănătos. Întorcând capul la 
stânga și la dreapta, Thract reuși să se orienteze pe teren. O luă spre 
est, de-a lungul zidului căldării. În faţa lor se înșirau cratere, un şir de 
dezastre care dispărea deasupra vârfului zidului opus. Dedesubt, în 
oraș, ardeau luminile de urgență; vehicule se îndreptau spre craterele 
care fuseseră apartamente și vile. 

Pe stinghia de lângă el, Underhill se bălăbănea, trăgând de coșurile 
de pe spinarea insectei. Animalul încerca să-l ajute, dar era rănit mult 
mai grav decât stăpânul lui. 

— Trebuie să văd, Rachner. Mă ajuţi să iau pachetul de la Mobiy? 

— Imediat, domnule. Vreau să ajungem la heliport. 

Underhill avansă câţiva centimetri în sus pe stinghie. 

— Treci pe pilot automat, colonele. Te rog, ajută-mă. 

Elicopterul lui Thract conţinea zeci de procesoare înglobate, 
conectate chiar ele la controlul traficului aerian și rețelele de informații. 
Cândva fusese foarte mândru de acest aparat de zbor. Nu mai activase 
pilotul automat de la ultima ședință de la Comandamentul Teritorial. 

— Domnule... nu am încredere în automatică. 

Underhill râse amabil, apoi îl apucă o tuse lichidă. 

— E-n ordine, Rach. Te rog, trebuie să văd ce se întâmplă. Ajută-mă 
cu Mobiy. 

Bine! Pe întunericul Întunericului, ce mai contează acum! Rachner 
apăsă patru comenzi. Elicopterul se clătină scurt şi trecu pe control 
automat. Apoi Thract se întoarse la pasagerii lui şi trase repede 
fermoarul genţii de pe spatele rupt al lui Mobiy. 

Underhill duse mâna în geantă și scoase un aparat din ea cu atâta 
grijă, de parcă ar fi fost una dintre bijuteriile Coroanei. Rachner întoarse 
capul ca să vadă mai bine. Ce... o cască pentru jocuri, fir-ar ea să fie de 
afurisită! 

— O, pare în regulă, spuse Underhill calm. 


Își așeză casca pe ochi, apoi se strâmbă. Rachner văzu de ce; ochii 
paingului erau plini de băşici. Dar Underhill nu renunţă. [inu 
dispozitivul puţin deasupra capului și îl aprinse. 

O ploaie de scântei căzu în jurul capului său. Rachner se dădu înapoi 
din reflex. Carlinga elicopterului se umplu dintr-odată de milioane de 
culori în schimbare, aprinse şi seline. Îşi aminti de zvonurile despre 
pasiunile excentrice ale lui Underhill, de videomanţie. Deci se 
adevereau; casca asta trebuie să fi costat o mică avere. 

Underhill mormăi ceva pentru sine, orientând casca ba încoace, ba 
încolo, încercând să vadă în jurul punctelor moarte din ochii lui arşi. Nu 
prea era nimic de văzut, doar întrepătrunderea unor culori splendide, 
puterea hipnotică a calculatoarelor în serviciul ignoranţilor. Însă 
Underhill se arătă mulțumit. Se holba întruna, mângâind insecta cu o 
mână. 

— A... înţeleg, șopti el. 

Turbinele elicopterului începură să se învârtă nebunește, ca zânele în 
dansul prevestitor de moarte, depășind cu mult limita admisă. Puterea 
era ca o vrajă şi avea să le ardă într-o oră sau două. De aceea nicio 
comandă manuală nu permitea asemenea performanțe. 

— Ce dracu... 

Thract își pierdu vocea când viteza turbinelor ajunse la elicea de 
deasupra. Elicopterul lui o luă razna, înălțându-se sus, tot mai sus, 
deasupra marginilor căldării. 

Turbinele se potoliră scurt când elicopterul pluti la o sută cincizeci 
de metri, apoi la trei sute de metri deasupra platoului. Rachner întrezări 
ținuturile joase. 

Şirul de dezastre de la Calorica făcea parte dintr-o reţea. Spre sud şi 
spre vest se înălțau sute de coloane de fum. Câmpurile de antirachete. 
Dar nemernicii rataseră! Val după val de rachete de interceptare 
țâșneau din silozuri şi traversau platoul. Sute de proiectile, rapide ca 
rachetele cu rază scurtă, numai că silozurile erau la zeci de kilometri 
distanță. Jeturile rachetelor acelea împingeau sarcini utile către rachete 
de interceptare de rază lungă la mii de kilometri distanţă și la zeci de 
kilometri în sus. Era oribil, cum nu fusese nici la ședința aceea regizată 
de la statul major, pusă la cale de Apărarea Aeriană... şi însemna că 
Frăția tocmai lansase toate proiectilele pe care le avea. 


Sherkaner Underhill nu băga nimic de seamă. Mișca din cap înainte 
și înapoi, sub spectacolul de lumini din cască. 

— Trebuie să se reconecteze. Trebuie. 

Mâinile sale se mișcau spasmodic pe comenzi. Trecură secunde. 

— E dat totul peste cap acum, suspină el. 


Trud îi părăsi pe deviații de la controlul numeric și i se alătură lui 
Pham 'Trinli, lângă traducători. 

— Cu cei numerici mă descurc, Pham. Adică obţin răspunsuri. Dar cu 
comenzile... 

Trinli nu făcu decât să încuviinţeze tacit, ignorând comentariul. 

Trinli arată atât de diferit. Îl cunosc de ani de zile de gardă, iar acum e 
altă persoană. Bătrânul Pham 'Trinli era zgomotos și arogant, un fanfaron 
cu care puteai să te cerți şi să glumești. Pham cel de acum era tăcut, 
dar acţiona dur, ca lama de cuţit. O să ne omoare pe toți. Miji ochii 
involuntar spre locul în care trupul lui Anne Reynolt atârna precum 
carnea de cârlig. Şi dacă ar fi conceput un plan ca să-l trădeze pe Pham, 
tot nu s-ar fi salvat. Nau și Brughel erau comandori, iar Trud știa că 
trecuse de limita clemenței. 

— ... O şansă, Trud. Glasul lui Pham îi alungă frica. Poate că reuşim să 
împingem lucrurile mai departe, să-i păcălim pe deviați să... 

Silipan scutură din umeri. Nu că ar fi contat, dar: 

— Dacă faci asta, comandorul o să-ţi ia gâtul imediat. Primesc 
cincizeci de cereri de serviciu pe secundă de la Nau și Brughel. 

Pham se frecă la tâmple și privi în gol. 

— Da, înţeleg ce spui. Bine. Cum stăm? Habitatul... 

— Camerele din bar arată o mulțime de oameni nedumeriţi. Dacă au 
noroc, rămân unde sunt. 

Și după aceea comandorul nu va avea motiv să se răzbune pe ei. 

Un deviat — Bonsol — le întrerupse discuţia cu iritarea tipică a 
focalizaţilor: 

— Sunt milioane de oameni la sol. O să înceapă să moară în câteva 
secunde. 

Comentariul îl distrase pe Pham. Până și noul Pham Trinli era un 
amator când trebuia să lucreze cu deviații. 

— Da, zise el, mai mult pentru sine decât pentru Silipan sau Bonsol. 


Dar măcar păianjenii au o șansă. Fără deviații noștri, Ritser nu mai 
poate strânge şurubul. 

Bineînţeles, Bonsol îi ignoră spusele și se întoarse la tastatură. Trinli 
își îndreptă din nou atenţia spre Silipan. 

— Uite ce e. Nau e într-un taxi, în drum spre L1-A. Zona e plină de 
jeturi electrice. Dacă îi putem convinge pe câţiva deviaţi să lucreze la 
ele... 

Trud simţi cum îl copleșește furia. Indiferent ce era, Pham tot prost 
rămânea. 

— Lovi-te-ar boala! Pur și simplu nu pricepi devotamentul deviaţilor. 
Trebuie să... 

Bonsol interveni din nou. 

— Ritser nu poate strânge şurubul, dar nici noi nu-l putem slăbi. 
Râdea, însă aproape neauzită. Ce provocator! Suntem în impas. 

Trud îi făcu semn lui Silipan să urce înapoi spre tavan, ca să scape de 
remarcile deviaţilor. 

— O ţin așa întruna. 

Dar Pham se întoarse spre Bonsol, acordându-i imediat toată atenţia. 

— Cum adică suntem în impas? o întrebă el încet. 

— Futu-i, Pham! Ce contează? 

Dar Trinli ridică braţul, ordonând tăcere. Gestul sugera fermitate de 
comandor, iar protestele i se stinseră lui Silipan pe buze. O teamă 
crescândă îl rodea pe dinăuntru. Adio, miracole! Dacă ar exista o șansă 
de a-l ţine pe Nau departe de LI-A, o ratau din cauza acestei întârzieri. 
lar Silipan ştia ce se găseşte în LI-A. O, da! Pe lângă automate și 
subtilitate, L1-A îi reda comandorului puterea absolută. Ceasul din 
colțul imaginii lui Trud număra nemilos secundele, secundele unei vieţi 
care se scurgea. Şi, bineînţeles, deviata nu-i acorda atenţie lui Pham, cu 
atât mai puţin întrebărilor lui. 

Liniştea se prelungi zece sau cincisprezece secunde. Apoi, subit, 
Bonsol înălță capul și se uită fix în ochii lui Pham — așa cum un deviat 
nu se uita niciodată, decât dacă interpreta un rol. 

— Adică tu ne blochezi pe noi şi noi te blocăm pe tine, spuse ea. 
Victory a mea a crezut că sunteţi toți niște monștri, că nu putem avea 
încredere în niciunul dintre voi. Acum plătim pentru greșeala asta. 

Aiureli de focalizat, unul mai infatuat decât ceilalți. 


Însă Pham se trase lângă scaunul lui Bonsol. Stătea cu gura deschisă, 
incapabil să vorbească de uimire — expresia unui om a cărui lume s-a 
dărâmat dintr-odată, care se îndreaptă cu pași repezi spre nebunie. 
Când, în cele din urmă, vorbi, rosti și el alte aiureli: 

— Eu... cei mai mulţi nu sunt monștri. Dacă ar fi să ieşim din impas, 
ai putea conduce totul? Şi pe urmă... am fi la mila ta. Cum să avem 
încredere în tine? 

Privirea lui Bonsol rătăcise. Femeia nu-i răspunse, iar degetele ei 
torturau consola. Se scurseră secunde în tăcere, însă pe Trud îl înfioră o 
bănuială. Nu. 

Exact după zece secunde, Trixia Bonsol vorbi din nou: 

— Dacă ne redai accesul complet, putem controla cele mai 
importante lucruri. Cel puţin acesta era planul... În ceea ce privește 
încrederea... 

Chipul lui Bonsol se schimonosi într-un surâs straniu, batjocoritor şi 
amar în același timp. 

— Păi, ne cunoşti mai bine decât te cunoaștem noi pe tine. Trebuie 
să-ți alegi propriii monștri. 

— Da, încuviință Pham. 

Se frecă la tâmple și miji ochii spre un lucru invizibil pentru Silipan. 
Apoi se răsuci către el și îi oferi același zâmbet sumbru pe care i-l 
oferise când intrase în depozit, zâmbetul cuiva care riscă totul... și se 
aşteaptă să învingă. 

— Hai să refacem toate comunicațiile, Trud. E vremea să le dăm lui 
Nau şi Brughel sprijinul de care au nevoie de la deviaţi. 

Nau o urmări pe Qiwi cum ghidează taxiul spre staţie; în faţă și 
dedesubt se aflau munţii de zăpadă pe care-i adunase în jurul ecluzei 
din LI-A. Numai cu automatul din taxi, Qiwi găsise canalul, rescrisese 
comenzile de securitate ale trapei și îi salvase — doar în câteva sute de 
secunde. O, dacă ar mai rezista câteva secunde în plus... Atunci ar lua 
din nou frâiele în mână. Dacă ar mai rezista câteva secunde... O văzu 
cum se uită la tatăl ei. Vederea lui Ali o apropia de adevăr. La dracu! Du- 
ne jos în siguranţă, atât îţi cer! Apoi o putea omori. 

Marli ridică ochii de pe echipamentul de comunicaţii. Pe chip i se 
citea uimire și ușurare. 

— Domnule comandor! Primesc confirmări de pe canalele deviaţilor. 
În câteva secunde ar trebui să funcţioneze toate automatele. 

— Ah! 

În sfârșit o veste bună, pe neașteptate. Acum putea limita distrugerile 
necesare pentru a-și redobândi controlul. Numai că tu cu Pham Nuwen te 
lupti şi orice e posibil. S-ar putea să fie o păcăleală incredibilă. 

— Foarte bine, caporal. Dar, deocamdată, nu folosi automatele acelea. 

— Am înțeles, domnule, rosti Marli, cam nedumerit. 

Nau se uită pe fereastra taxiului. Ciudat să vezi natura așa cum e, 
fără îmbunătăţiri. Ecluza din L1-A era la aproximativ șaptezeci de metri 
distanţă, bine ascunsă de umbre. Nu i se păru în regulă... buza de metal 
sclipea roşie. Dar nu port vizor. 

— Qiwi... 

— Am văzut. Cineva încearcă... 

Se auzi un pocnet. Marli ţipă. Îi luase părul foc. Carcasa de lângă 
scaunul lui era incandescentă. 

— Rahat! Qiwi ridică taxiul. Se folosesc de jeturile mele electrice! 

Roti taxiul chiar în timp ce făcea manevre înainte și înapoi. Lui Nau i 
se întoarse stomacul pe dos. Nimic n-ar trebui să zboare așa... 

Strălucirea de pe ecluza din L1-A, pata fierbinte din fuzelaj, din 
spatele lui... inamicul folosea toate jeturile din linia de vizare. Fiecare 


jet, singur, putea fi un pericol accidental, local. Nuwen însă adunase 
cumva zeci de jeturi, pentru a ochi exact ţintele importante. 

Marli ţipa în continuare. Manevrele lui Qiwi îl ridicară pe Nau până 
se opri în centură, apoi îl răsuciră când se lăsă în jos. Îl zări scurt pe 
caporal în braţele colegilor. Măcar nu mai ardea. Gărzile celelalte făcură 
ochii cât cepele. 

— Raze X, spuse unul dintre ei. 

Jetul fasciculelor de electroni îi putea prăji pe toţi. O ameninţare pe 
termen lung, având în vedere situaţia... 

Qiwi lăsă taxiul să se rotească și îl apropie de versantul Diamantului 
Unu. Aparatul de zbor se deplasa în precesiune, o triplă rotaţie 
sălbatică. Sub nicio formă nu putea inamicul să-și menţină armele 
orientate pe un singur punct. Totuşi, strălucirea din perete se intensifica 
la fiecare rotaţie. La naiba. Nuwen controla tot sistemul de automate. 

Prova, apoi partea din spate a taxiului se izbiră de sol, răscolind 
zăpada de la suprafață. Fuzelajul gemu, dar rezistă. Acum, în ceața 
plutitoare a volatilelor, Nau zări fasciculele jeturilor electrice. Gheaţa și 
aerul din calea lor explodau, incandescente. Cinci fascicule, poate zece, 
apăreau și dispăreau în timp ce taxiul se rotea, iar altele ţinteau întruna 
pata fierbinte din fuzelaj. 

În jurul lor, vârtejul de vapori şi gheaţă se îngroșă. Pata 
incandescentă din fuzelaj începu să scadă când zăpada umezi și risipi 
jeturile ucigașe. Qiwi amortiză mișcarea de rotaţie cu patru ridicări la 
altitudine controlată, în același timp șerpuind cu taxiul prin zăpezile 
înfierbântate, către ecluza din LI-A. 

Cu ochi mijiţi, Nau văzu cum ecluza se apropie exact din față — 
ciocnirea era inevitabilă. Qiwi însă nu pierduse controlul aparatului. ÎN 
ridică scurt, lovind inelul de andocare de perechea lui din ecluză. Se 
auzi zgomot de metal îndoit, apoi se opri. 

Qiwi tastă comenzile ecluzei, apoi sări din scaun şi se repezi la 
mecanismul trapei. 

— E blocată. Tomas! Ajută-mă. 

Acum erau prinși ca niște câini în arena de luptă. Tomas se năpusti în 
față, se ţinu bine și trase împreună cu Qiwi de trapa taxiului. Nu se 
mișcă. Doar foarte puţin. Reușiră s-o întredeschidă. Nau trecu prin ea şi 
petrecu secunde preţioase pentru a trece de sistemul de securitate al 


trapei L1-A. În regulă! 

Se uită peste capul lui Qiwi la fuzelaj. Pata roșie arăta mai degrabă ca 
un hublou, un cerc roșu, unul portocaliu și un punct alb strălucitor în 
mijloc. Parcă stătea în fața unui cuptor deschis. 

Punctul alb din mijloc se umflă în exterior și dispăru. Aerul se scurse 
într-o cascadă de bubuituri. 


Lucrurile decurseseră în liniște de când Victory Lighthill preluase 
Centrul de Comandă și Control. Tehnicienii fuseseră îndepărtați de 
stinghiile lor. Ei și ofițerii fuseseră duși alături de Underville, Coldhaven 
și Dugway. Ca niște gândaci la abator, îşi zise Belga. Harta strategică 
arăta însă că toată lumea se îndrepta spre abator. 

Traiectoriile a mii de proiectile ale Frăției traversară harta. Altele 
veneau în urma lor la fiecare secundă. În Concordia, toate orașele, până 
și refugiile tradiționale, erau încercuite. 

Iar rachetele lansate de Concordia, care apăruseră pe hartă imediat 
după sosirea lui Lighthill — acelea dispăruseră. Minciuni, nu mai 
foloseau nimănui. 

Victory Lighthill se plimba în susul și în josul stinghiilor, privind scurt 
peste umerii tehnicienilor ei. Se părea că uitase de Underville și de 
ceilalți. Și, ciudat, arăta la fel de îngrozită ca ocupanţii de drept ai 
Centrului de Comandă şi Control. Schimbă dintr-odată direcţia spre 
fratele ei, plecat pe altă lume, în care se distra cu casca lui. 

— Brent? 

Caporalul masiv gemu. 

— Îmi pare rău. Îmi pare rău. Calorica nu răspunde. Surioară... cred 
că l-au lovit pe tati. 

— Dar cum? N-aveau de unde să știe! 

— Nu știu. Numai cei de la nivel inferior comunică, dar vorbesc 
singuri şi nu sunt de ajutor niciodată. Cred că s-a întâmplat acum ceva 
vreme, imediat ce am pierdut contactul cu Înalta Stinghie... Se opri. 
Reacţiona la joc? Marginile căștii pâlpâiră. A revenit! Ascultă! 

Lighthill duse telefonul la ureche. 

— Tati! Veselă ca un copil care vine de la școală. Unde...? Îşi 
împreună mâinile pentru mâncat, surprinsă, și tăcu, ascultând un 
discurs prelungit. Dar aproape ţopăia de bucurie, iar „trădătorii” ei 


începură să tasteze îndrăcit. Am înțeles tot, tati, rosti într-un sfârșit. 
Am... Făcu o pauză, se uită scurt la tehnicienii ei... Am preluat 
controlul, așa cum ai zis. Cred că vom reuși, dar pentru numele lui 
Dumnezeu, direcţionează transmisia printr-un loc mai apropiat. 
Douăzeci de secunde e prea mult. Avem nevoie de tine ca de aer! 

Apoi se adresă echipei sale: 

— Rhapsa, ţintește-le numai pe acelea pe care nu le putem opri în aer. 
Birbop, ocupă-te de direcționarea asta... 

Pe hartă... câmpurile de proiectile din Ecuatoria Superioară prinseră 
viață. Se vedeau traiectoriile colorate a zeci, sute de antirachete, 
proiectilele de rază lungă arcuindu-se pentru a întâmpina dușmanul. 
Alte minciuni? Belga se uită la expresia brusc înveselită a locotenentului 
și a celorlalți invadatori și un licăr de speranţă îi încălzi inima. 

Primele contacte urmau să aibă loc peste o jumătate de minut. Belga 
văzuse simulările. Cel puţin cinci la sută din rachetele ofensive își vor 
atinge ţinta. Vor muri de o sută de ori mai mulți păianjeni decât în 
Marele Război, dar măcar nu erau anihilaţi complet... Însă harta indica 
și alte evenimente. Mult în spatele valului de atacuri, pe ici, pe colo, 
markerele inamicului dispăreau. 

Lighthill arătă spre display și, pentru prima oară de când preluase 
centrul, li se adresă lui Underville și celorlalți. 

— Frăția avea posibilitatea de a-și retrage anumite rachete. Ne folosim 
de ea de câte ori putem. Pe altele, le putem ataca de sus. 

De sus? Un şir de markere de rachete care se extindeau spre nordul 
continentului se evaporă ca șters cu o gumă nevăzută. Lighthill se 
întoarse spre Coldhaven și ceilalți ofițeri și luă poziţie de drepți. 

- Doamnă, domnule. Oamenii dumneavoastră s-ar descurca mai bine 
cu antirachetele. Dacă putem coordona... 

- La naiba, da! strigară Dugway și Coldhaven într-un glas. 

Tehnicienii săriră la stinghiile lor. Se pierdură momente preţioase cu 
reactualizarea țintelor, apoi primele antirachete își loviră ţintele. 

— Impuls electromagnetic pozitiv! strigă unul dintre tehnicieni. 

Generalul Coldhaven înclină un braţ spre Lighthill, într-un fel de salut 
inversat. 

— Mulţumesc, domnule, spuse Lighthill încet. Nu e acesta întocmai 
planul șefei, dar cred că-l putem face să funcţioneze... Brent, vezi dacă 


reușești să redai harta reală. 

„„„ Sute de noi markere pâlpâiră pe display. Dar nu erau rachete. 
Belga cunoștea indicatoarele destul de bine ca să recunoască sateliții, 
deşi acestea arătau ca niște grafice întrerupte. Văzu câmpuri de date 
absente și câmpuri de şiruri ilogice. Spre partea de sus a ecranului se 
deplasa un dreptunghi neobișnuit. Modificatoarele de simboluri pulsau. 
Generalul Dugway șuieră: 

— Nu se poate așa ceva. Douăsprezece simboluri, înseamnă că are 
trei sute de metri în lungime. 

— Întocmai, domnule, confirmă Lighthill. Programele de display 
standard nu-i fac față. Vehiculul acela are aproape șase sute de metri. 

Locotenentul nu băgă de seamă cum se schimbă Dugway la faţă. 
Urmări apariţia încă o secundă. 

— Şi cred că tocmai a devenit inutil. 


Ritser Brughel părea mulțumit de sine. 

— Ne-am descurcat excelent și fără oamenii lui Reynolt. 

Vicecomandorul se ridică de pe scaunul de căpitan și pluti lângă 
şeful de piloți. 

— Poate că am lansat mai multe bombe decât era nevoie, dar am 
compensat rateul tău cu câmpul de antirachete, nu? 

Îl bătu prieteneşte pe umăr pe Xin. Jau avu senzaţia că firava, unica 
lui încercare de trădare fusese depistată. 

— Da, domnule. 

Numai atât reuşi să spună. În față, curbura planetei sclipea într-o 
pânză de lumini — orașele pe care ajunseseră să le cunoască drept 
Princeton, Valdemon, Mountroyal. Poate că păianjenii nu erau fiinţele 
pe care și le imagina Rita, poate că era o eroare de traducere. Indiferent 
de adevăr, acele orașe îşi trăiau ultimele clipe. 


— Domnule, se auzi vocea lui Phuong prin canalul de comunicaţii al 
punţii. Am confirmări la nivel înalt de la oamenii lui Anne. Vom avea 
acces la automate în câteva secunde. 

— Ha! Era și timpul. 

În glasul lui Ritser Brughel se simţi o mare ușurare. 

Jau simti o vibraţie înăbușită. Încă una. Încă una. Consolele armelor 


nu arătau nimic neobișnuit. Indicatorul miezului oscilase ca şi cum s-ar 
fi încărcat condensatoarele... dar și acesta se stabiliză. 

— Piloții mei nu raportează foc, domnule. 

Buf. Buf. Zburaseră deasupra marilor orașe, navigau spre nord, spre 
zona arctică, peste luminiţele împrăștiate pe un ţinut imens, întunecat, 
înghețat. Acolo nu se vedea nimic, dar în spatele lor... Buf. Pe cer se 
aprinseră trei fascicule palide, se separară, se estompară... clasicele 
lasere de atac în atmosfera superioară. 

— Phuong! Ce mama dracului se întâmplă acolo? 

— Nimic, domnule! Adică... Phuong se auzi mișcându-se printre 
deviaţi. Aăă... deviații lucrează cu listele țintelor valide din L1. 

— Păi sunt total desincronizate faţă de lista mea de ţinte. Adună-te, 
omule! 

Brughel opri legătura și se întoarse la șeful de piloți. Faţa lui palidă se 
înroşise de furie. 

— Împușcă-i pe deviații ăia tâmpiţi și adu-i pe alţii noi! Îi aruncă lui 
Jau o căutătură aprigă. Care-i problema ta? 

— Eu... poate niciuna, dar ni se trimit semnale luminoase de 
dedesubt. 

— Hă? Brughel miji ochi la informaţiile electronice. Da. Radare de sol. 
Dar asta se întâmplă de câteva ori la fiecare mișcare de rev... ah. 

Xin încuviință din cap. 

— Acest contact a durat cincisprezece secunde. Parcă ne urmăresc. 

— Imposibil. Doar controlam reţeaua păianjenilor. Brughel își mușcă 
buza. Asta dacă Phuong n-a dat-o-n bară cu comunicațiile cu L41. 

Marcajele radar slăbiră în intensitate o clipă... apoi reveniră, mai 
strălucitoare, direcționate. 

— Ne ţintesc! 

Brughel sări de parcă imaginea s-ar fi transformat într-un șarpe gata 
de atac. 

— Xin. Preia controlul. Jetul principal, la nevoie. Scoate-ne de-aici. 

— Am înţeles, domnule. 

Nu erau multe zone cu proiectile în nordul îndepărtat al Arachnei. 
Dar și acelea, cât de puţine, precis aveau bombe. O singură lovitură ar fi 
fost de ajuns să avarieze Mâna. Jau întinse mâna să permită piloților lui 
să... 


... şi huruitul propulsoarelor auxiliare răscoli puntea. 

— N-am fost eu, domnule! 

Brughel se uitase fix în ochii lui când începuse huruitul. Încuviință 
din cap. 

— Contactează-ţi piloţii! Controlează-i! 

Sări din scaunul de lângă Xin și le făcu semn gărzilor spre trapa de la 
pupa. 

— Phuong! 

Jau apăsa disperat pe butoane, urla întruna coduri de comandă. Văzu 
diagnostice împrăștiate, dar nu primi răspuns de la piloți. Orizontul se 
înclinase ușor. Auxiliarele Mâinii rulau la maximum, dar nu pentru că le- 
ar fi acționat Jau. Încetul cu încetul, nava cobora cu botul în jos, la 
altitudine de croazieră. Piloții tot nu răspundeau, dar... Jau observă 
tendința de creștere a puterii în miezul de alimentare. 

— Jetul principal acţionat! Nu-l pot opri... 

Brughel și gărzile lui căutară să se sprijine. Viteza subsonică a jetului 
era inconfundabilă, le vibrau oasele și dinţii. Accelerau treptat. Cincizeci 
de mili-g. O sută. Spre pupa începură să zboare obiecte libere, tot mai 
repede, învârtindu-se şi ricoșând din obstacole. Trei sute de mili-g. Un 
pumn uriaş și moale îl apăsă pe Jau în scaun. Una dintre gărzi plutise şi 
nu reușise să se sprijine de nimic. Alunecă pe lângă el, căzu pe lângă el, 
izbindu-se de peretele de la pupa. Cinci sute de mili-g, în creștere. Jau 
își răsuci centura și privi în spate, în sus, la Brughel și la ceilalți. Erau 
imobilizați la pupa, prinşi în capcana accelerației care nu se mai 
oprea... 

Urletul jetului se domoli și Jau pluti în centură. Brughel urla către 
gărzi, adunându-le. Cândva, în învălmășeală, își pierduse vizorul. 

— Raportează, Xin! 

Jau se uită la displayuri. Consola de stare indica un haos. Se uită 
afară, de-a lungul orbitei Mâinii. Trecuseră printr-un răsărit de soare. 
Lumina slabă și oceanul înghețat se întindeau în depărtare. Dar nu asta 
era important. Orizontul însuși suferise o schimbare discretă. Nu-i 
ieșirea clasică de pe orbită, dar o să meargă. Jau îşi linse buzele. 

— Domnule, o să cădem în supa aia peste o sută sau două sute de 
secunde. 

Groaza se instală pe faţa lui Brughel. 


— Fă ce ştii și ridică-ne, omule! 

— Am înţeles. 

Ce altceva să spună? Brughel și gorilele lui traversară puntea până la 
trapa de la pupa. 

Phuong: 

- Domnule, primesc semnal vocal din L1. 

— Păi, s-auzim. 

Era o voce de femeie, a Trixiei Bonsol. 

— Salutări oamenilor de la bordul Mâinii Invizibile. Vă vorbește 
locotenent Victory Lighthill, de la Serviciul de Informaţii al Concordiei. 
Am preluat controlul navei voastre. Veţi asoliza în curând. S-ar putea să 
treacă o vreme până sosesc şi forțele noastre. Nu opuneţi rezistenţă, 
repet, nu opuneţi rezistenţă forțelor noastre. 

Cei de pe punte rămaseră stupefiați, cu gura deschisă de uimire... 
Dar Bonsol nu mai spuse nimic. Brughel își reveni primul, dar vorbi cu 
glas tremurat: 

— Phuong. Închide conexiunea cu L1. Toate nivelurile de protocol. 

— Domnule, n-nu pot. Odată deschise, intercon... 

- Ba poţi. Treci la măsuri fizice. la un ciomag și zdrobește 
echipamentele, dar treci odată offline. 

— Domnule, și fără deviații de aici... Cred că cei din L1 au găsit o 
metodă să ne ocolească. 

— Mă ocup eu de asta. Venim jos. 

Garda de lângă trapă ridică ochii spre Brughel. 

— Nu se deschide, domnule. 

— Phuong! 

Niciun răspuns. 

Brughel sări la peretele de lângă trapă şi începu să izbească 
mecanismul de deschidere directă. Putea la fel de bine să izbească într- 
un bolovan. Vicecomandorul se întoarse şi Jau văzu că se albise la faţă. 
Era palid ca moartea și avea o privire sălbatică. [inea în mână un pistol 
electromagnetic și scruta puntea, ca şi cum ar fi căutat o ţintă. Ochii îi 
căzură pe Jau. Zvâcni pistolul în sus. 

— Domnule, cred că am reușit să iau legătura cu unul dintre piloții 
mei. 

Era o minciună gogonată, dar, fără vizor, Brughel n-avea de unde să 


ştie. 

— Zău? Gura armei cobori o idee. Bine. Să n-o pierzi, Xin. Şi tu ești în 
pericol. 

Jau încuviință și se apucă să acționeze disperat comenzile moarte. 

În spatele lui, se încerca sălbatic, nebunește, printre înjurături, 
deschiderea manuală a trapei... şi tentativa se încheie cu lătrături de 
pistol. Pe punte se zvârcoliră cabluri. 

- Mama mă-sii de treabă, nu merge, înjură Brughel. 

Cineva deschise ușa unui dulap, dar Jau nu ridică privirea, încercând 
cu disperare să pară ocupat. 

— Ţine. Încearcă cu asta. 

Urmă o scurtă pauză, apoi o succesiune de detunături asurzitoare. 
Dumnezeule! Brughel ţinea asemenea dispozitive pe puntea navei? 

Lui Jau îi ţiuiau urechile și nu auzi bine strigătele triumfătoare. 
Brughel răcni: 

— Daţi-i drumul! Repede, repede! 

Jau întoarse ușor capul și aruncă o privire în spate. Trapa era tot 
închisă, dar avea o gaură neregulată. Din ea ieșeau bucăţi de metal 
contorsionat şi resturi neidentificabile. 

Xin era acum singur pe puntea Mâinii. Trase aer adânc în piept și 
încercă să-și lămurească datele de pe displayuri. Ritser Brughel avea 
dreptate într-o singură privinţă. Şi viaţa lui era în joc. 

Puterea miezului continua să crească. Se uită afară, la orizontul 
curbat. Nu mai încăpea îndoială. Mâna coborâse, exact la altitudinea 
indicată pe consola de stare. Auzi huruitul propulsoarelor auxiliare. Am 
scăpat? Dacă se putea orienta bine și acţiona jetul principal... Dar, nu, 
nu se răsuceau în direcţia bună! Nava cea mare se alinia pe direcţia lor 
de zbor, cu spatele spre înainte. La pupa, în stânga și în dreapta se 
vedeau părți din fuzelajul exterior al navei, păienjenișul de structuri 
ascuţite conceput pentru fluxurile de plasmă interstelară, dar nu pentru 
atmosfera unei planete. Marginile lor străluceau. Nuanţe blânde de 
galben și roșu se răspândiră în jurul lor în cascadă, în perdele de stropi 
aprinși. Marginile cele mai ascuţite sclipeau albe și se estompau. Dar 
propulsoarele auxiliare trăgeau în continuare — un tipar de explozii mici. 
Stins, aprins. Stins, aprins. Oricine ar fi fost cei care-i conduceau piloții, 
făceau o încercare încăpăţânată de a ţine Mâna orientată. Fără un 


asemenea control precis, fluxul de-a lungul fuzelajului neregulat al navei 
i-ar fi trimis de-a rostogolul, un milion de tone de metal nimicit de forțe 
pe care nu fusese conceput să le respingă. 

Strălucirea de la pupa se întindea ca o panglică, limpede numai în 
câteva locuri, în care șocul nu era destul de fierbinte ca să ardă 
fuzelajul. Jau alunecă înapoi în scaun; acceleraţia creștea încet, 
neiertător. Patru sute de mili-g, opt sute. Dar nu era provocată de jetul 
navei. De vină era atmosfera planetară, care se juca cu ei. 

Se auzi un sunet nou. Nu huruitul auxiliarelor. Un sunet amplu, 
ascendent. Din interiorul ei și până la fuzelajul exterior, Mâna devenise 
o orgă gigantică. Sunetul scădea din acord în acord în timp ce nava se 
lăsa tot mai jos, tot mai încet. lar când strălucirea ionizării tremură și se 
stinse, cântecul ei de lebădă răsună în crescendo... apoi amuți. 

Jau se uită afară, la pupa, la o scenă care n-ar fi trebuit să fie posibilă. 
Structurile ascuţite ale fuzelajului se neteziră și se topiră la trecerea prin 
căldură. Dar Mâna cântărea un milion de tone, piloţii îi menţinuseră 
orientarea cu precizie în flux, iar masa ei rezistase. 

Acceleraţia de aproape 1 g îl ţintui în scaun, dar în unghi drept față 
de accelerarea anterioară. Acesta era gravitația planetară. Mâna era 
acum un fel de aparat de zbor, un dezastru patinând pe cer. Se aflau la 
patruzeci de mii de metri altitudine și coborau constant cu o sută de 
metri pe secundă. Jau se uită la orizontul palid, la crestele și blocurile 
de gheață care alunecau pe dedesubt. Unele atingeau cinci sute de 
metri, gheața fiind împinsă în sus de adâncimile înghețate ale oceanului. 
Tastă o comandă pe consolă şi primi răspuns de la unul dintre piloți, 
câteva date suplimentare. Vor trece de această creastă și de celelalte 
trei din spatele ei. Mai departe, în vecinătatea orizontului, umbrele se 
îmblânzeau... iluzia distanţei sau noianele de ninsoare adunate pe 
gheața zimţată. 

Jau auzi ecoul pocnetelor rapide ale armei lui Brughel pe coridoarele 
Mâinii. Ţipete. Liniște. Alte pocnete, mai îndepărtate. Probabil că toate 
trapele erau sigilate şi Ritser Brughel trăgea în ele pe rând. Într-un fel, 
vicecomandorul avea dreptate; le controla fizic. Putea ajunge la 
cablurile optice din fuzelaj și tăia legătura cu L1. Putea „deconecta” 
orice pângăreau deviații de acolo... 

Treizeci de mii de metri. Soarele se reflecta slab în gheaţă, dar nu se 


vedeau urme de lumini artificiale sau orașe. Coborau în mijlocul celui 
mai întins ocean al păianjenilor. Mâna zbura cu peste 3 mach. Rata de 
coborâre era tot de o sută de metri pe secundă. Lui Jau, intuiţia și 
câteva indicii ale consolei de stare îi spuneau că vor izbi solul cu o 
viteză mai mare decât a sunetului. Asta dacă nu putea trage încă o dată 
— puterea miezului creștea în continuare — cu jetul principal, exact în 
momentul potrivit... printr-un miracol. Mâna era atât de mare, încât 
burta și gâtlejul puteau fi folosite ca amortizoare, zdrobite pe kilometri 
întregi, dar lăsând puntea și cabinele intacte. Pham 'Trinli cel înfumurat 
prevăzuse o asemenea aventură. 

Un lucru era sigur. Şi dacă Jau ar deţine controlul absolut în clipa 
asta și i s-ar pune la dispoziţie abilităţile piloților săi, nu avea cum să 
reușească o asemenea asolizare. 

Trecuseră de ultimul șir de creste. Propulsoarele auxiliare se 
aprinseră scurt, cu o abatere de un grad, ghidând nava de parcă ar fi 
ştiut ce-o aşteaptă. 

Ritser Brughel nu mai avea decât o secundă sau două la dispoziție ca 
să tragă. Rita va fi în siguranță. Jau se uită cum se rostogolește 
pământul spre el. Priveliştea îi trezi în suflet un amestec bizar de groază, 
triumf și libertate. 

— Prea târziu, Ritser. Ai ajuns prea târziu. 

Rareori mai văzuse Belga Underville un sentiment atât de puternic 
de bucurie sau teamă și niciodată la atâţia oameni implicaţi în aceleași 
evenimente. Tehnicienii lui Coldhaven ar fi trebuit să strige de fericire 
când rachetele lor de intercepţie atacau, val după val, proiectilele Frăției 
şi sute de bombe inamice se autodistrugeau sau se retrăgeau. Le 
nimereau în proporţie de nouăzeci și nouă la sută. Asta însemna că 
reduceau pericolul de pe teritoriul Concordiei la treizeci de focoase 
nucleare active — diferența dintre anihilare și dezastru izolat... iar 
tehnicienii își rodeau mâinile pentru mâncat în timp ce se străduiau să 
oprească și ultimele ameninţări răzlețe. 

Coldhaven se plimba printre tehnicienii lui. Unul dintre păianjenii lui 
Lighthill, un caporal defazat, stătea tot lângă el. Generalul sorbea fiecare 
cuvânt al Rhapsei Lighthill, asigurându-se că subordonații lui se 
acomodau cu informaţiile noi care inundau displayurile. Belga se 
retrase. N-ar fi făcut altceva decât să stea în cale. Victory Lighthill era 
adâncită într-o conversaţie bizară cu străinii, făcând pauze lungi din loc 
în loc, care îi dădeau timp pentru a discuta cu fratele ei și cu tehnicienii 
lui Coldhaven. Locotenentul se opri, aşteptă, apoi îi oferi Belgăi un surâs 
timid. 

Belga îi răspunse cu un semn discret. Tânăra nu era leită maică-sa, 
dar luase de la ea ce avea mai bun. 

Telefonul lui Lighthill sună din nou. Un alt colaborator apropiat? 

— Da, bine. O să-i ducem acolo. Cam cinci ore... Tati, am revenit la 
normal. Creatura numărul cinci joacă cinstit. Ai avut dreptate. Tati? 
Brent, l-am pierdut din nou. N-ar trebui să se întâmple acum... Tati? 


Elicopterul lui Rachner își încetase zborul evaziv, în zigzag, dar nu 
înainte ca el să se piardă cu totul. Aparatul zbura acum la joasă 
altitudine, cu viteză mare, deasupra platoului, ca și cum s-ar fi temut să 
nu fie sesizat de priviri inamice aflate mai sus. Pasager pe propria lui 
stinghie de pilot, 'Thract urmărea spectacolul din cer cu gura căscată, ca 


hipnotizat, și nu dădea atenţie decât parţial bolboroselilor lui Sherkaner 
Underhill și pâlpâirilor stranii din jurul căștii sale. 

Şirurile de antirachete dispăruseră de mult, dar urmele misiunii lor 
luminau cerul. Măcar am ripostat... 

Timbrul zgomotului de rotor se schimbă, trezindu-l pe 'Thract din 
coşmar. Elicopterul cobora prin întuneric. Ferindu-și ochii de luminile 
cerului, Rachner văzu că urmau să asolizeze pe un teren de piatră, 
înconjurat de dealuri și gheaţă. 

Atinseră solul cu izbituri şi turbinele merseră în gol, până când 
rotoarele încetiniră suficient ca să se vadă. În carlingă era liniște. 
Insecta călăuzitoare se agită, împingând insistent uşa de lângă 
Underhill. 

— N-o lăsaţi afară, domnule. Dacă o pierdem, pierdută rămâne. 

Underhill clătină din cap nesigur. Puse casca jos; obiectul pâlpâi şi se 
stinse. Profesorul mângâie insecta şi se închise la jachetă. 

— E-n regulă, colonele. S-a terminat. Vezi, am învins. 

Paingul părea în culmea delirului. Însă Thract începea să se 
lămurească: nebun sau nu, Underhill salvase lumea. 

— Ce s-a întâmplat, domnule? întrebă el în șoaptă. Monștrii din alte 
lumi au preluat controlul reţelelor noastre... iar dumneavoastră aţi 
preluat controlul lor? 

Auzi un chicot familiar. 

— Cam așa ceva. Problema e că nu toţi sunt monștri. Unii sunt 
inteligenți și buni... și noi era să ne distrugem unii pe alții din cauza 
planurilor separate. Tare scump ne-a costat. 

Underhill făcu o mică pauză și clătină din cap. 

— O să fie bine, dar... acum nu văd cine ştie ce. 

Îl lovise fasciculul inamic în cap. Băşicile se răspândeau într-o ceață 
cremoasă. 

— Poate ai o clipă liberă, să-mi spui şi mie ce vezi. 

Paingul ridică un braţ spre cer. 

Rachner se lipi de fereastra orientată de sud cu partea cu care vedea 
cel mai bine. Umărul unui munte îi bloca parţial vederea, dar mai erau o 
sută de grade de orizont clar. 

— Sute de bombe, domnule, sclipind în cer. Cred că sunt rachetele 
noastre de interceptare, aflate la mare distanţă. 


— Ha! Bieţii Nizhnimor și Hrunk... când am străbătut Întunericul, am 
observat ceva asemănător. Deşi atunci era mult mai frig. 

Insecta reuși să descuie ușa. O întredeschise și în carlingă pătrunse 
un curent extrem de rece. 

— Domnule... 

Rachner începu să se plângă de frig. 

— Liniștește-te. Nu mai ai mult de stat aici. Ce altceva mai zărești? 

— Se răspândesc lumini de la ţintele lovite. Cred că e de la ionizarea 
din magnetosferă. Și... 

Rachner își pierdu vocea. Mai erau și altele, pe care le recunoscu. 

— Urme de reintrare, domnule. Sunt cu zecile. Trec pe deasupra 
noastră și se îndreaptă spre răsărit. 

Rach mai văzuse așa ceva la simulările Apărării Aeriene. Când 
focoasele străpungeau atmosfera, lăsau dâre care străluceau în zeci de 
culori. Şi la teste i se păruseră oribile, niște mâini ascuţite de tarantulă- 
fantomă, care se lansează la atac din ceruri. Zeci de dâre străbăteau 
înaltul şi după ele veneau altele. Mii de proiectile fuseseră oprite, dar 
cele rămase puteau distruge orașul. 

— Nu-ţi face griji, rosti blând Underhill, lângă partea oarbă a lui 
Thract. Prietenii mei din spaţiu s-au ocupat de ele. Focoasele alea sunt 
niște carcase moarte, câteva tone de gunoi radioactiv. Nu-i prea 
distractiv să-ți cadă una în cap, dar altfel nu ne mai paşte nicio 
amenințare. 

Rachner se întoarse și urmări agitat dârele de pe cer. Prietenii mei din 
spațiu s-au ocupat de ele. 

— Cum arată monștrii, Sherkaner? Putem avea încredere în ei? 

— Hă? Încredere? Ce întrebare mai e și asta, din partea unui colonel 
de informaţii? Generalul meu n-a avut încredere în niciunul dintre ei. Îi 
studiez pe oameni de aproape douăzeci de ani, Rachner. Ei călătoresc 
în spaţiu de sute de generaţii. Au văzut atâtea, au făcut-atâtea... 
Amărâţii ăia au impresia că știu ce e imposibil. Sunt liberi să zboare 
printre stele, dar imaginaţia lor e prinsă într-o colivie despre care nici 
măcar nu știu că există. 

Fâșiile lucioase se stinseseră. Cele mai multe se estompaseră în 
infraroșu îndepărtat sau trecuseră în spectrul invizibil. Două convergeau 
spre un punct aflat, probabil, în zona de lansare din Ecuatoria 


Superioară. Thract își ţinu respiraţia, așteptând. 

În spatele lui, Underhill zise „Ah, dragă victorie”, apoi tăcu. 

Thract se întinse să vadă nordul. Dacă focoasele mai erau active, 
exploziile se vor vedea de dincolo de orizont. Zece secunde. Treizeci. 
Liniște și frig. lar la nord, numai licăriri de stele. 

— Aveţi dreptate, domnule. N-au mai rămas decât deșeuri. Eu... 

Rachner se întoarse, conștient că în carlingă se făcuse foarte rece. 

Underhill dispăruse. 

Sări prin cabină, la ușa întredeschisă: 

— Domnule! Sherkaner! 

Începu să coboare treptele exterioare, întorcând capul și la stânga, și 
la dreapta, sperând să-l zărească pe profesor. Aerul era calm, dar rece 
de te tăia. Fără mască, plămânii aveau să-i ardă în câteva minute. 

Acolo! La zece metri de elicopter, sub cer și sub stelele scânteietoare, 
două pete în infraroșu îndepărtat. Underhill șchiopăta în spatele lui 
Mobiy. Insecta îl trăgea blândă înainte și testa panta la fiecare pas cu 
braţele ei lungi. Era comportamentul instinctiv al unui animal înghețat 
de frig, încercând până în ultima clipă să-și găsească un refugiu cald. 
Aici, la capăt de pustietate, creatura nu avea nicio şansă. Ea şi stăpânul 
ei urmau să moară în mai puţin de-un ceas, deshidratați. 

Thract cobori greoi restul treptelor, strigându-l pe Underhill. 
Deasupra lui, elicea începu să se învârtă. Se făcu mic sub valul de frig. 
Când turbinele luară avânt şi elicea ridică elicopterul, se întoarse şi se 
trase înapoi în carlingă. Apăsă comenzile pilotului automat, încercând 
să le anuleze. 

Nu mai avea importanţă. Turbinele atinseră viteza de decolare şi 
elicopterul se înălță. Rachner întrezări pentru ultima oară umbrele care- 
] ascundeau pe Sherkaner. Apoi aparatul se înclină spre est şi scena i se 
șterse din faţa ochilor. 

Exploziile în spaţii mici erau de obicei mortale. Rapide și mortale. 
Una dintre gărzile lui fu cea care-l salvă involuntar pe Tomas Nau. 
Tocmai când fuzelajul se topise de tot, Tung se eliberă din centură şi 
plonjă spre trapă. Aerul îi trase după el pe toți, dar Tung nu era fixat şi 
se afla cel mai aproape de trapă. Intră cu capul în gaura din perete, 
absorbit până la șolduri. 

Qiwi reuși să rămână pe loc, în vecinătatea trapei blocate a taxiului. 
Acum deschise și trapa din L1-A. Se întoarse, îl apucă pe tatăl ei și-l 
duse în ecluză într-o mișcare curgătoare, ca un dans. Nau nici nu avu 
timp să reacționeze, că ea se întoarse a doua oară, își agăţă piciorul 
într-o buclă de perete și se întinse să-l prindă de mânecă cu vârful 
degetelor. Îl trase ușor și, când el ajunse mai aproape, îl apucă mai bine 
și-l duse la loc sigur. 

În siguranță. Acum cinci minute, eram ca mort. Aerul se scurgea în 
vuiete asurzitoare. Inelul de andocare avariat putea exploda într-o 
secundă. 

Qiwi se retrase de lângă trapă. 

— Mă duc după Marli și Ciret. 

— Da! 

Nau se întoarse la deschizătură şi se blestemă că-și pierduse pistolul 
în învălmășeală. Se uită prin taxi. O gardă era moartă: picioarele lui 
Tung nici măcar nu mai tresăreau. Probabil că și Marli murise, ori doar 
leșinase, deși Qiwi se lupta să-i elibereze pe amândoi. Într-o clipă o să-i 
scoată afară, cum făcuse cu el şi cu Ali Lin. Qiwi era prea periculoasă și 
asta era ultima ocazie s-o scoată din peisaj. 

Nau împinse trapa L1-A. Se răsuci ușor, apăsată de curenţii de aer şi 
se trânti cu un pocnet asurzitor. Degetele sale dansară pe panoul de 
control al accesului, tastând codul pentru o evacuare de urgenţă. De 
partea cealaltă a peretelui se auzi bufnetul surd al gazului de evacuare, 
trosnetul metalului pe metal. Nau își imagină taxiul fără aer plutind 
afară din ecluză. Să-l lăsăm pe Pham Nuwen să exerseze trasul la ţintă pe 


morți. 

În ecluză, presiunea se normaliză repede. Nau trase trapa interioară 
şi-l duse pe Ali Lin înăuntru, pe coridorul de dincolo. Bătrânul 
bolborosea, semiconștient. Măcar nu mai sângera. Să nu-mi mori, fir-ai 
să fii! Ali nu valora nimic acum, dar pe viitor era o comoară. Tărășenia 
avea să-l coste oricum o groază, și fără pierderea lui. 

Îl trase de-a lungul coridorului interminabil. Pereţii erau din plastic 
verde. Fusese depozitul de siguranţă de la bordul Binelui Comun. Forma 
lui neregulată se potrivise acolo; astăzi, valoarea lui consta în 
construcţia monolitică și în scut, câţiva metri de materiale compozite cu 
punctul de topire al tungstenului. Aici nu-l putea ajunge puterea de foc a 
lui Pham Nuwen. 

Până acum câteva zile, depozitul conţinuse restul de armament greu 
din sistemul Fluctuantei. Acum era pustiu, golit pentru a susține 
misiunea Mâinii Invizibile. Nu-i nimic. Nau fusese foarte prevăzător şi 
păstrase câteva bombe. La nevoie, putea juca un joc vechi, foarte vechi: 
cum să eviţi un dezastru total. 

Deci, ce poate fi salvat? Nu putea decât bănui în ce măsură deţinea 
Pham Nuwen controlul. O clipă, se îngrozi. Toată viaţa studiase astfel 
de oameni, iar acum ajunsese să se lupte cu unul. Dar, câștigând, mă voi 
dovedi mai bun decât ei. Avea multe lucruri de pus la punct și numai 
câteva secunde la dispoziţie. Îl lăsă pe Ali să plutească liber în climatul 
microgravitațional al conglomeratului. Un set de comunicaţii și un vizor 
era fixate de pâslă, lângă ușă. Le smulse și transmite o serie de comenzi 
scurte. Automatele de aici erau primitive, dar utilizabile. Acum vedea în 
exteriorul depozitului. Habitatul speculanților se distingea în depărtare. 
Nu circulau taxiuri, nu se apropiau de suprafaţa conglomeratului siluete 
în costume presurizate. 

Plonjă în spaţiul liber și desfăcu o torpilă mică. Simbolul din colțul 
ochiului îi atrase atenţia că apelul lui către Hammerfest fusese preluat. 
Dispăru tiparul circular şi auzi vocea lui Pham Nuwen. 

— Nau? 

— Aţi nimerit de prima oară, domnule. 

Nau împinse torpila spre lansatorul instalat de Kal Omo cu numai 
treizeci și cinci de zile înainte. Atunci i se păruse o precauţie de maniac. 
Acum, era ultima lui șansă. 


— E timpul să vă predaţi, domnule comandor. Forţele mele 
controlează L1 în totalitate. Noi... 

Pham vorbea calm şi sigur pe el, fără infatuarea vechiul Pham Trinli. 
Nau își imagină oameni obişnuiţi îngheţaţi la auzul ei, controlaţi de ea. 
Dar Nau era el însuși un profesionist. ÎI întrerupse fără reţineri: 

— Dimpotrivă, domnule. Eu deţin singura putere care merită luată în 
seamă. 

Atinse panoul de lângă lansator. Aerul comprimat împinse capătul 
exterior cu o bufnitură. 

— Am programat și încărcat o armă nucleară tactică. Tinta e habitatul 
speculanţilor. Arma e improvizată, dar sunt convins că ajunge. 

— Nu puteţi face așa ceva, domnule comandor. În habitat se află trei 
sute de oameni de-ai dumneavoastră. 

Nau râse încet. 

— Ba sigur că pot. Pierd foarte mult, dar mai am câţiva oameni în 
hibernare. Eu... Chiar ești Pham Nuwen? 

Întrebarea îi ieşi pe gură fără să vrea. 

Urmă o pauză și, când vorbi, Nuwen păru distras: 

— Da. 

Și te ocupi de toate singur, nu-i așa? Era logic. O conspirație obişnuită 
ar fi fost dată în vileag cu ani în urmă. Nu fuseseră decât Pham Nuwen 
și Ezr Vinh, de la bun început. Ca un singur om care-și târăște căruța de 
la un capăt la celălalt al continentului, Nuwen perseverase, aproape 
învinsese. 

— E o onoare să vă cunosc, domnule. V-am studiat ani la rând. 

Vorbind, Nau afișă diagnosticul torpilei. Se uita direct la șina de 
lansare; lansatorul era curat. 

— Poate că singura dumneavoastră greșeală este că nu aţi înţeles 
fizionomia morală a unui comandor. Vedeţi, comandorii se nasc din 
dezastre. Ele ne dau tăria interioară, avantajul. Dacă distrug habitatul, 
operaţiunea din L1 va suferi o lovitură crâncenă. Dar situația mea 
personală se va îmbunătăţi. Voi rămâne cu conglomeratul. Voi rămâne 
cu mulți deviați. Voi rămâne cu Mâna Invizibilă. 

Întoarse privirea de la lansator către nișele cu echipamente şi restul 
torpilelor; s-ar putea să fie nevoit să distrugă și Mansarda din 
Hammerfest. Asta nu făcuse parte nici din planurile de dezastru 


extreme. Poate că reușea s-o facă fără să-i omoare pe toți deviații. O 
parte din mintea lui, curioasă, aștepta să vadă ce avea de spus Pham 
Nuwen. Se va da bătut ca un om obișnuit sau avea inima unui 
comandor veritabil? Iată esenţa slăbiciunii morale a lui Pham Nuwen. 

În depozit răsună ecoul unui zdrăngănit. Ali Lin dispăruse spre 
capătul de jos. Dar zgomotul se repeta întruna, ca şi cum un milion de 
plăci metalice se loveau între ele. Să fie intrarea interioară? Era cel mai 
de jos punct din depozit. Nau se deplasă în liniște spre marginea 
intrării. 

Pham Nuwen se auzea slab din cauza zdrăngănitului. 

— Te înșeli, domnule comandor. Nu aveți... 

Tăie conexiunea audio cu un gest rapid şi avansă lent. Orientă 
manual camerele fixe din depozit. Nimic. Automatele primitive erau şi 
salvare, și năpastă. Nu contează. Armele. Exista vreuna mai mică decât 
o bombă pe-aici? Baza de date nu era configurată pentru asemenea 
fleacuri. Lăsă catalogul să se deruleze în vizor şi se apropie de perete, 
tot fără să fie văzut de dedesubt. Zdrăngănitul continua. Aha, sunt 
servovalvele din albia lacului, zgomotul lor se aude prin tunel! Ce mai 
fanfară pentru o pătrundere secretă! 

Invadatorul — dacă putea fi numit așa — ieși la iveală. 

— O, domnule Vinh! Am crezut că te-ai înecat. 

De fapt, Ezr era semiconștient, palid ca moartea. 

Nu se vedeau răni de pistol. Nu, mi-a furat o jachetă. Haina era perfect 
încrețită, dar braţul drept stătea răsucit, fiasc. Vinh îl ţinea pe Ali pe 
umărul stâng. Se uită la Nau și ura îi stimulă puterile. 

Din capătul de jos al depozitului nu mai urca niciun intrus. Căutarea 
prin cataloage se încheiase: trei pistoale electromagnetice în dulapul din 
spatele lui! Nau oftă ușurat și-i zâmbi speculantului. 

— Te-ai descurcat bine, domnule Vinh. 

Dacă ar fi întârziat câteva secunde, Vinh ar fi ajuns primul, pregătind 
o adevărată ambuscadă. Însă individul părea neînarmat, cu un singur 
braţ sănătos și rebegit ca un pisoi. lar Tomas Nau stătea între el și 
pistoale. 

— Mă tem că n-am timp de povești. Dă-te la o parte de lângă Ali, te 
rog. 

Vorbi potolit, dar nu-şi luă ochii de la cei doi. Întinse mâna stângă să 


deschidă dulapul. Poate că stilul calm avea efect asupra lui și va reuși 
să-l ucidă repede. 

— Tomas! 

Qiwi stătea deasupra lor, la intrarea în depozit. 

Preţ de-o clipă, se uită blocat la ea. Îi curgea sânge din nas. Rochia 
de dantelă era sfâșiată și pătată. Dar trăia. Probabil că evacuarea de 
urgență blocase taxiul. Dacă acesta rămăsese pe loc, siguranţa ecluzei 
nu se resetase... iar ea reușise cumva să se târască înapoi. 

— Am fost prinși înăuntru, Tomas. S-a defectat ecluza. 

— A, da! Suferinta din glasul lui Nau era absolut sinceră. S-a trântit și 
am auzit ventilația. Am... am fost convins că ai murit. 

Qiwi cobori din tavan și așeză trupul lui Rei Ciret pe un suport de 
fixare. Garda poate că mai trăia, dar nu era de niciun folos. 

— Îmi pare rău, Tomas. Nu l-am mai putut salva pe Marli. 

Traversă spaţiul ca să-l îmbrăţișeze, dar gestul îi trăda șovăiala. 

— Cu cine vorbeşti? 

Atunci îi văzu pe Vinh și pe Ali. 

— Ezr? 

În sfârşit, puţin noroc: Vinh era perfect, cu jacheta pătată de sângele 
lui Ali, ca șorțul unui măcelar. Din spatele lui se auzeau pocnetele 
servovalvelor din parcul distrus. Speculantul vorbi răgușit, cu răsuflarea 
întretăiată: 

— Am preluat L1, Qiwi. În afară de bandiții lui Nau, n-am rănit pe 
nimeni... 

... dar îl ţinea în braţe pe tatăl ei plin de sânge! 

— Nau se folosește de tine, ca întotdeauna. Numai că, de data asta, o 
să ne omoare pe toţi. Vrea să bombardeze habitatul. 

- Eu... 

Dar Qiwi se uită în jur şi lui Nau nu-i plăcu deloc privirea ei. 

— Qiwi, îi spuse el, uită-te la mine. Ne luptăm cu aceeași șleahtă care 
a provocat masacrul Jimmy Diem. 

— Tu l-ai omorât pe Jimmy! strigă Vinh. 

Qiwi își șterse cu materialul fin al mânecii nasul însângerat. Arăta 
foarte tânără şi nedumerită, ca atunci când o luase la el prima oară. Îşi 
fixă piciorul într-un opritor de perete și se întoarse spre comandor, 
cumpănind lucrurile. Nau trebuia să tragă cumva de timp, numai câteva 


secunde: 

— Qiwi, gândește-te cine îți spune asta. 

Arătă spre Vinh și Ali Lin. Își asuma un risc teribil, recurgea la o 
manevră disperată. Dar funcţiona! Qiwi se răsuci puţin, mutându-și 
privirea de la el. Atunci Nau strecură mâna în dulap și pipăi patul unui 
pistol. 


— Qiwi, gândește-te cine îți spune lucrurile astea. 

Nau arătă spre Vinh și Ali Lin. Biata Qiwi se întoarse către el. Din 
spatele ei, Ezr văzu că pe faţa lui comandorului fulgeră un zâmbet. 

— ÎI ştii pe Ezr. A încercat să-l omoare pe tatăl tău la North Paw; a 
crezut c-o să ajungă la mine prin el. Dacă ar avea un cuţit, l-ar măcelări 
chiar în clipa asta. Doar ştii că e un sadic. Mai ţii minte cum te-a bătut; 
mai ţii minte cum te-am ţinut în brațe după aceea. 

Cuvintele îi erau adresate lui Qiwi, dar îl loviră pe Ezr așa cum un 
berbece izbeşte o poartă de cetate — adevăruri tulburătoare amestecate 
cu minciuni oribile. 

Qiwi rămase nemișcată. Dar acum avea pumnii încleștați; umerii i se 
adunară ca sub o presiune puternică. Nau o să câștige şi eu sunt de vină, 
îşi zise Ezr. Alungă nefericirea care năvălea asupra lui din toate părțile și 
mai făcu o încercare: 

— Nu pentru mine, Qiwi. Pentru ceilalți. Pentru mama ta. Te rog. Nau 
te minte de patruzeci de ani. De câte ori afli adevărul, te spală pe creier. 
Iarăşi și iarăși. Și nu-ţi poţi aminti niciodată. 

Amintirea și oroarea se întipăriră pe chipul fetei. „De data asta îmi 
voi aminti.” Se întoarse tocmai când Nau scoase ceva din dulapul din 
spate. Îl lovi cu cotul în piept. Se auzi trosnet de crengi rupte; Nau 
ricoşă din dulap și pluti în spaţiul deschis al depozitului. În urma lui 
aluneca un pistol electromagnetic. Se întinse după el, dar era cu câţiva 
centimetri prea departe ca să-l ajungă și nu avea de ce să se sprijine. 

Qiwi se depărtă de perete, se întinse și înșfăcă pistolul. Îndreptă gura 
armei spre capul comandorului. 

Nau se rostogolea lin; se răsuci ca s-o urmărească pe Qiwi. Deschise 
gura, aceeași gură cu care rostise minciunile pregătite pentru fiecare 
ocazie: 

— Qiwi, nu poţi... începu el, apoi probabil că-i văzu expresia feţei. 


Aroganţa lui, aroganţa aceea glacială pe care Ezr o urmărea de o 
jumătate de viaţă, se topi dintr-odată. Vocea lui deveni o șoaptă. Nu, nu. 

Capul și umerii lui Qiwi tremurau, dar glasul îi răsună dur ca 
diamantul: 

— Îmi amintesc. 

Deplasă arma de la capul lui Nau mai jos, sub talie... și trase un foc 
lung. Strigătul lui Nau se transformă într-un țipăt strident și se opri când 
pistolul se roti în jurul lui şi-l izbi în cap. 

Era întuneric, apoi se făcu lumină dintr-odată. Plutea în sus, spre ea. 
Cine sunt eu? Răspunsul veni repede, ca un fier înroșit. Anne Reynolt. 

Amintiri. Retragerea în munți. Ultimele zile ale jocului de-a v-aţi 
ascunselea. Invadatorii balacreeni îi găseau fiecare peşteră. Trădătorul, 
demascat prea târziu. Ultima dintre ai ei, încolţită din aer. Stătea pe un 
versant de munte, înconjurată de armata balacreană. Duhoarea de 
carne arsă îi străpungea nările în ciuda aerului rece al dimineţii, dar 
dușmanul oprise focul. O capturaseră vie. 

— Anne? 

Vocea era blândă, preocupată. Vocea unui călău, conturând 
atmosfera unor torturi și mai grozave. 

— Anne? 

Deschise ochii. Instrumentele de tortură balacreene amenințau 
mătăhăloase la limita vederii periferice. Ştia la ce chinuri să se aștepte, 
numai că acum era în imponderabilitate. De cincisprezece ani ne-au furat 
orașele. De ce să mă ia pe mine în spațiu? 

Călăul ei apăru în câmpul vizual. Păr negru, piele balacreană tipică, o 
față nici tânără, nici bătrână. Trebuie să fie un comandor senior. Dar 
purta o jachetă stranie, cu modele fractalice, cum Anne nu mai văzuse 
la comandori. Pe fața lui se întipări o expresie de îngrijorare artificială. 
Un prost, exagerează cu prefăcutul. Bărbatul lăsă un buchet de flori albe 
să-i cadă lin în poală, ca și cum i-ar fi oferit un cadou. Trebuie să existe o 
cale de a muri. Trebuie să existe o cale de a muri. Era legată de mâini, 
bineînţeles. Dar, dacă bărbatul venea suficient de aproape, ea tot mai 
avea dinţii. Poate, dacă era suficient de prost... 

Bărbatul întinse mâna şi o atinse ușor pe umăr. Anne se răsuci 
nervoasă și-l mușcă de mână. El se trase înapoi, lăsând o dâră de stropi 
Mici și roşii să plutească între ei. Dar nu era destul de prost ca s-o 
omoare pe loc. În schimb, aruncă o privire cruntă de partea cealaltă, 
lângă șirurile de instrumente, către cineva care nu se vedea. 

— Trud! Ce dracu ai făcut cu ea? 


Auzi un glas scâncit, vag familiar. 

- Pham, te-am avertizat că e o procedură dificilă. Fără îndrumarea ei, 
nu putem fi siguri că... 

Vorbitorul își făcu apariţia. Era un tip scund și agitat, în uniformă de 
tehnician balacrean. Căscă ochii mari când văzu stropii de sânge. Îi 
aruncă lui Anne o privire mulțumitor — și inexplicabil — de înfricoșată. 

— Al şi cu mine nu putem face mai mult. Ar fi trebuit să așteptăm să 
se întoarcă Bil... Cine ştie, poate că nu-i decât o pierdere temporară a 
memoriei. 

Individul mai în vârstă se înfurie, dar și lui îi era teamă. 

— Am vrut o defocalizare, nu o spălare pe creier! 

Micuţul, Trud... Trud Silipan, se retrase. 

— Nu-ţi face probleme. Sunt convins că-și va reveni. Nu ne-am atins 
de structurile memoriei, jur. Se uită încă o dată înspăimântat la ea. 
Poate... Nu știu, poate că defocalizarea a mers bine și ne confruntăm cu 
un fel de autoreprimare. Se apropie mai mult, ferindu-se de mâinile și 
dinţii ei, și îi oferi un zâmbet scârbos. Şefa? Mă mai ţii minte? Trud 
Silipan? Facem de gardă împreună de ani de zile şi înainte am lucrat 
amândoi pe Balacrea, pentru Tomas Nau. Nu-ţi amintești? 

Anne se holbă la faţa rotundă, la zâmbetul chinuit. Alan Nau. Tomas 
Nau. Of... nu... Doamne. Se trezise într-un coșmar interminabil. Gropile 
de tortură, apoi focalizarea, apoi viaţa întreagă trăită ca dușman. 

Silipan se arătă nedumerit, dar vocea lui se înveseli dintr-odată. 

— Vezi, Pham? Plânge. Îţi aminteşte totuşi! 

Da. Totul. 

Însă glasul lui Pham Nuwen răsună mai nervos: 

— leși afară, Trud. leși. 

— E uşor de verificat. Putem... 

— leşi afară! 

Anne nu-l mai auzi pe Silipan după aceea. Lumea aceea se prăbușise 
în brațele durerii, ale suspinelor de suferinţă care-i blocară respiraţia și 
simțurile. 

Simţi un braţ peste umeri şi de data asta știu că nu erau ale unui 
călău. Cine sunt eu? Aceasta fusese întrebarea mai ușoară. Cea reală — ce 
sunt eu? — o mai lăsă în pace câteva secunde, dar acum o copleșeau 
amintirile monstrului în care se transformase ea în ziua aceea, pe munții 


de deasupra de Arnham. 

Se scutură de braţele lui Pham, numai ca să constate că e legată în 
curele. 

— Îmi pare rău, șopti bărbatul. 

Anne auzi cum cad brăţările. Acum nu mai conta. Se ghemui în 
poziţie fetală, fără să-i asculte alinările. Îi vorbea, îi spunea lucruri 
simple, repetate la nesfârşit sub altă formă. 

— E în regulă, Anne. Tomas Nau e mort. E mort de patru zile. Eşti 
liberă. Suntem liberi cu toții... 

După un timp, bărbatul tăcu. Ştia că e lângă ea numai pentru că îi 
simţea braţele pe după umeri. Nu mai suspina. Teroarea dispăruse. Ce-a 
fost mai rău a trecut, ce-a rămas e doar pustiu. 

Timpul trecea. 

Trupul i se relaxă și se desfăcu. Anne se obligă să deschidă ochii, să 
se întoarcă și să-l privească pe Pham. O durea faţa de atâta plâns, iar 
acum își dori s-o doară de un milion de ori mai tare. 

— Tu... afurisit să fii că m-ai adus înapoi. Acum lasă-mă să mor. 

Pham se uită la ea în tăcere, cu ochi mari și atenţi. Nici urmă de 
lăudăroșenia pe care întotdeauna o bănuise falsă. În locul ei, 
inteligenţă... respect? Nu, imposibil. El se aplecă, ridică pledurile albe şi 
i le întinse în poală. Erau calde, pufoase. Minunate. Medită la dorinţa ei, 
apoi scutură din cap. 

— Nu poţi muri încă, Anne. Sunt peste două mii de focalizați rămași 
aici. Tu îi poţi elibera, Anne. Arătă spre aparatele de focalizare din 
spatele ei. Am impresia că Al Hom juca ruletă când lucra cu tine. 

Îi pot elibera. Primul gând luminos după lungii ani trecuţi de la 
dimineața aceea din munţi. Probabil că o trădă expresia feței, pentru că 
pe buzele lui Pham înflori un zâmbet plin de speranță. Anne simţi cum i 
se închid ochii. Ştia la fel de multe despre focalizare ca orice balacrean. 
Ştia toate trucurile refocalizării, ale devotamentului redirecționat. 

- Pham Trinli, Pham Cine-Oi-Fi-Tu-În-Realitate, te-am urmărit ani 
de zile. De la început am bănuit că lucrezi împotriva lui Tomas. Dar am 
văzut şi cât de mult apreciezi conceptul de focalizare. Tânjeai după 
puterea aceea, nu-i așa? 

Zâmbetul de pe buzele lui se stinse. Încuviinţă din cap: 

— Am văzut... am văzut că îmi putea da lucrul pentru care am luptat 


o viaţă. Dar la sfârșit mi-am dat seama că prețul e prea mare. 

Scutură din umeri și lăsă capul în jos, ca rușinat. 

Anne se uită lung la el, cumpănind. Demult de tot, nici măcar Tomas 
Nau n-o putea păcăli. Când era focalizată, avea mintea ascuţită ca un 
brici, neîmpovărată de distracţii și dorințe nerealizabile... Şi faptul că 
ştia adevăratele intenţii ale lui Tomas nu-i folosea la nimic, așa cum nu-i 
folosește unui topor să știe că e menit să ucidă. Acum însă, nu mai avea 
siguranţă. Bărbatul ăsta o putea minţi, dar ceea ce îi cerea era lucrul la 
care ea jinduia cel mai mult. Atunci, după ce va plăti cât se va pricepe 
ea de bine, atunci va putea muri. Scutură și ea din umeri. 

— Tomas Nau nu ţi-a spus adevărul despre defocalizare. 

— Nu mi-a spus adevărul despre multe lucruri. 

— Mă descurc mai bine decât Trud Silipan și Bil Phuong, dar tot vor 
mai exista eșecuri. 

Cea mai mare oroare: unii o vor blestema pentru că i-a adus înapoi. 

Pham se întinse peste flori și o luă de mână. 

— Dar vei face tot ce-ţi stă în puteri. 

Anne se uită la mâna lui. Sângera încă din gaura pe care i-o făcuse în 
lateralul palmei. O mintea, dar, dacă o lăsa să-i defocalizeze pe alții... 
Prefă-te în continuare. 

— Tu ești acum la conducere? 

Pham chicoti. 

— Am şi eu un cuvânt de spus. Unii păianjeni au mai multe de spus. E 
complicat și e încă haos. Acum patru sute de kilosecunde, Tomas Nau 
ținea frâiele în mână. Zâmbi larg, entuziasmat. Dar peste o sută sau 
două sute de megasecunde, cred că vei asista la o renaștere. Ne vom 
repara navele. La dracu, poate construim altele noi! N-am mai văzut 
ocazie mai bună ca asta! 

Prefă-te în continuare. 

— Şi ce vrei de la mine? 

Cât mai durează până mă vei refocaliza ca să fiu unealta ta? 

— Nu vreau... Nu vreau decât să fii liberă, Anne. Pham întoarse 
privirea. Ştiu ce ai fost înainte. Am văzut povestea faptelor tale de pe 
Frenk, cum ai fost prinsă în final. Îmi aminteşti de o fată pe care am 
cunoscut-o în copilărie. Și ea s-a ridicat împotriva imposibilului, și ea a 
fost zdrobită. Se răsuci cu fața pe jumătate spre ea. Au fost clipe când 


m-am temut de tine mai tare decât de Tomas Nau. Dar, de când am 
aflat că ești Orcul de pe Frenk, m-am rugat să trăieşti zile mai bune. 

Era un mincinos atât de rafinat! Păcat că minciuna lui era atât de 
sfruntată, de scârboasă. Simţi un îndemn covârșitor de a împinge 
lucrurile peste măsură: 

— Deci peste câţiva ani vom avea din nou nave funcționale? 

— Da, şi probabil mai bine dotate decât cele cu care am venit. Ştii ce 
descoperiri în fizică am făcut aici. Şi se pare că mai sunt și alte lucruri... 

— Şi tu vei controla acele nave? 

— Câteva dintre ele. 

Nau încuviința din cap întruna, mergând mai departe cu amăgirea. 

— Şi nu vrei decât să mă ajuţi. Pe mine, Orcul de pe Frenk. Ei, bine, 
domnule, ești singurul în măsură să le controlezi. Împrumută-mi-le. 
Vino cu mine pe Balacrea, Frenk și Gaspr. Ajută-mă să-i eliberez pe toți 
focalizații. 

O amuză să vadă cum îi îngheață zâmbetul, speriat de cuvintele ei. 

— Vrei să învingi un imperiu stelar, un imperiu al focalizării, cu o 
mână de nave? Asta e... 

Pham nu găsi cuvintele să-i califice nebunia, așa că rămase cu 
privirea fixată pe ea. Apoi, uluitor, zâmbetul reveni. 

— E extraordinar! Anne, dă-mi timp să mă pregătesc, să închei niște 
alianţe aici. Dă-mi doisprezece ani de-ai tăi. Poate că nu vom învinge. 
Dar îţi jur că vom încerca. 

Indiferent ce îi cerea ea, Pham era de acord. Trebuia să fie o 
minciună. Dar, dacă spunea adevărul, era singura promisiune care o 
ținea în viaţă. Îl ţintui din priviri, încercând să vadă ce se ascunde în 
spatele ochilor mincinoșşi. Poate că efectele negative inevitabile ale 
defocalizării îi estompau agerimea, pentru că, oricât de adânc se uita, 
nu vedea decât entuziasm și venerație. E un geniu. Minciună sau adevăr, 
sunt a lui pentru doisprezece ani. Preţ de-o clipă, se relaxă, dându-i 
crezare. Preţ de-o clipă, își imagină că bărbatul acesta nu e un 
mincinos. Orcul de pe Frenk încă îi mai poate elibera pe toți. Un fior 
necunoscut țâșni din inima ei și-i pătrunse în tot corpul. Avu nevoie de 
un moment lung ca să recunoască un sentiment pe care-l uitase de 
atâta vreme: bucuria. 

Pham îl trimise pe Ezr Vinh la sol ca să negocieze. 

— De ce eu, Pham? Era tranzacţia comercială cu cel mai mare 
potenţial din istoria umanităţii. Dar şi un război pe cale să înceapă. Ar 
trebui să... 

Nuwen ridică un braţ să-l întrerupă. 

— Am motive să te trimit pe tine. Îi cunoşti pe păianjeni mai bine 
decât orice persoană defocalizată, cu siguranță mai bine decât mine. 

— Aş putea face parte din personalul tău. Te-aș putea ajuta. 

— Nu, eu voi face parte din personalul tău. Făcu o pauză și Ezr sesiză 
o geană de îngrijorare. Ai dreptate fiule, e complicat. Pe termen scurt, ei 
țin frâiele și au toate motivele să ne urască. Credem că regele tot mai dă 
crezare facțiunii Lighthill, dar... 

Existau și alte facțiuni în regimul din Concordia. Unele considerau că 
traducătorii focalizaţi erau o marfă negociabilă. 

— De-asta e şi mai important să te duci tu, Pham. 

— Nu e alegerea noastră. Vezi tu, te-au cerut pe tine în mod expres. 

— Ce? 

— Da. Bănuiala mea e că pe tine, care ai lucrat cu Trixia de-a lungul 
anilor, cred că te-au ghicit. Pham zâmbi larg. Vor să te vadă în persoană. 

Logic — aproape. 

— Bine, încuviință Ezr, apoi se gândi o clipă. Dar pe Trixia n-o 
primesc. Mă duc acolo cu alt traducător. Se uită urât la Pham. Ea e 
centrul atenţiei; grupul lui Underville ar fi încântat să pună mâna pe ea. 

— Hm... Poate că cineva de acolo, de jos, gândeşte la fel. Regele a 
cerut să fii însoţit de Zinmin. Observă expresia de pe fața lui Ezr. Mai e 
și altceva? 

— Păi... da. Vreau ca Trixia să fie defocalizată. Repede. 

— Bineînţeles. Ti-am dat cuvântul meu. Și lui Anne i-am făcut aceeași 
promisiune. 

Ezr îl privi lung. Și te-ai schimbat. Ai renunțat la visul tău. După câte se 
întâmplaseră, nu mai încăpea îndoială. Dar Ezr nu mai putea să aștepte. 


— Mut-o în faţă, Pham. Nu mă interesează că ai nevoie de traducerile 
ei. Mut-o mai în faţă. Vreau s-o găsesc defocalizată când mă întorc. 

Pham ridică din sprânceană. 

— Un ultimatum? 

— Nu. Da! 

Bătrânul oftă. 

— În regulă. O să începem imediat cu Trixia. Recunosc... I-am tot 
lăsat la coadă pe traducători. Avem mare nevoie de ei. Îşi țuguie buzele. 
Să nu te aștepți la perfecţiune, Ezr. Defocalizarea e încă o minciună de-a 
lui Nau. Unii defocalizați sunt la fel de ageri ca Anne. Alţii... 

— Ştiu. 

Unii se trezeau legume, virusul o lua razna, declanșat de procesul 
defocalizării. 

— Dar, mai devreme sau mai târziu, va trebui să încercăm. Mai 
devreme sau mai târziu va trebui să renunțăm la folosirea lor. 

Plonjă în sus și plecă din biroul lui Pham. Prelungirea discuţiei i-ar fi 
tulburat pe amândoi. 


Transportul pe Arachna se făcu la bordul unui aparat de zbor 
modest. Naveta lui Jau Xin era dotată cu software ad hoc, special 
revizuit de Qiwi. Oamenii aveau poziția superioară şi rămășițe de 
tehnologie înaltă... dar mai nimic în domeniul resurselor fizice sau al 
automatelor. Întrucât deviații fuseseră  defocalizați, software-ul 
emergent era bun de aruncat, iar până când automatele Qeng Ho erau 
adaptate la cârpeala hibridă rămasă în L1 avea să mai treacă ceva 
vreme. Erau captivi într-un sistem solar aproape pustiu, cu singura 
ecologie industrială aflată pe Arachna. Puteau arunca niște roci pe 
planetă, chiar câteva bombe, dar Omenirea rămăsese ştirbă. Nici 
păianjenii nu aveau putere, dar asta avea să se schimbe. Acum aflaseră 
despre invadatori şi ştiau ce se putea face cu tehnologia. Deţineau 
porțiuni mari intacte din Mâna Invizibilă. Cândva, nu peste mult, aveau 
să se lanseze în spaţiu cu toate forțele. Pham socotea că le mai trebuie 
cam un an să se pună pe picioare, să stabilească o bază de încredere. 
Qiwi zicea că, dacă ea ar fi păianjen, ar face asta în nici un an de zile. 

Coridorul axial al habitatului era plin de la un capăt la altul când Ezr 
şi Zinmin intrară în ecluza taxiurilor. Aproape toți nefocalizații din L1 se 


aflau acolo. 

Pham și Anne veniră şi ei. Plutiră aproape de ei — o pereche la care 
Ezr Vinh nu s-ar fi gândit niciodată în trecut. 

— Am început pregătirile pentru defocalizare, spuse Anne. Nu fu 
necesar să precizeze pentru cine. O să facem tot ce putem, Ezr. 

Qiwi îi ură succes, mai solemnă ca niciodată. Parcă nesigură la 
început, îi scutură mâna dintr-odată, încă un lucru pe care nu-l mai 
făcuse până atunci. 

— Să te întorci cu bine, Ezr. 

Rita Liao reuși să-și croiască drum până la trapă, blocându-i calea. 
Ezr întinse mâna s-o mângâie. 

— O să-l aduc pe Jau înapoi, Rita. 

Voi face tot ce-mi sta în puteri, îşi zise, pentru că nu avu curajul să-și 
dea pe faţă îndoielile. 

Rita avea ochii roșii. Părea mai pierdută decât cu câteva kilosecunde 
în urmă, când stătuseră de vorbă. 

— Ştiu, Ezr, ştiu. Păianjenii sunt buni. Vor ști că Jau n-a vrut să le facă 
rău. 

Îşi petrecuse o mare parte din viață îndrăgostită de viaţa de pe 
Arachna, dar nu prea mai avea încredere în traduceri. 

— Dar, dacă nu te vor lăsa să-l aduci înapoi... Te rog, dă-i... 

Îi puse o cutiuțţă în mână. Încuietoarea se desfăcea cu amprenta 
degetului mare, probabil al lui Jau. Înăuntru, Ezr văzu un giuvaier al 
amintirilor. Rita plecă şi se pierdu în mulțime. 

Mai erau două sute de kilosecunde până la Comandamentul 
Teritorial. La sol, păianjenii îi duseră cu mașina prin valea aceea lungă. 
Amintiri vagi trecură prin mintea lui Ezr. Multe dintre clădiri erau noi, 
dar eu am fost aici înainte de a începe totul. Pe atunci, se învârteau în 
necunoscut. Acum domina luciul superficial al informaţiilor. 
Entuziasmat, Zinmin Broute sărea de la o fereastră la alta și se minuna, 
numind tot ce vedea. Trecură pe lângă biblioteca pe care o explorase 
împreună cu Benny Wen. Muzeul Întunericului. Iar grupul statuar din 
capătul Căii Regelui era Să-Căutăm-Concordia, a lui Gokna. Zinmin 
putea să povestească totul despre fiecare dintre siluetele contorsionate. 

Dar astăzi nu stăteau la pândă și nu se furișau în case când alții 
dormeau. Astăzi luminile străluceau puternic și când, în cele din urmă, 
trecură în subteran, se pomeniră într-un loc la fel de străin și dezolant 
ca acelea din coșmarurile cu păianjeni ale lui Ritser Brughel. Treptele 
erau abrupte, ca ale unei scări mobile, iar camerele atât de scunde, 
încât Ezr și Zinmin trebuiră să se aplece ca să treacă dintr-una într-alta. 
În ciuda medicamentelor demult inventate şi a mileniilor de inginerie 
genetică, atracţia totală a gravitaţiei îi debusola constant. Fură cazaţi în 
ceea ce Zinmin susținea că sunt apartamente regale, camere cu podele 
păroase și tavan destul de înalt ca să stea drepți. Negocierile începeau a 
doua zi. 


Păianjenii pe care-i cunoşteau din traduceri lipseau. Belga Underville, 
Elno Coldhaven erau nume pe care Ezr le recunoștea, dar aceştia se 
ținuseră la distanță. Nu fuseseră implicaţi în Marea Pândă a lui 
Sherkaner Underhill. Probabil că o consultau pe Victory Lighthill, totuși. 
În timpul negocierilor, Underville se retrăgea foarte des şi întreținea 
schimburi de șuierături cu parteneri invizibili. 

După primele două zile, Ezr îşi dădu seama că unii dintre acei 
parteneri invizibili se aflau la foarte mare distanță: Trixia. Întors în 
camera lui, apelă L1. Bineînţeles, conexiunea era controlată de 


păianjeni, dar nu-i păsa. 

— Mi-ai spus că Trixia a intrat în pregătirile pentru defocalizare. 

Pauza dură mai multe de zece secunde. Dintr-odată, se sătură de 
scuze şi eschivări. 

— Ascultă, dracu' să te ia! Mi-ai promis c-o vei defocaliza. Mai 
devreme sau mai târziu, va trebui să încetezi s-o mai foloseşti! 

Auzi, în sfârșit, vocea lui Pham. 

— Știu, Ezr. Problema e că păianjenii au insistat ca ea să fie 
disponibilă încă focalizată. Nu ne respectăm partea de înțelegere dacă-i 
refuzam... iar Trixia nu acceptă să coopereze cu noi defocalizată. Ar 
trebui s-o obligăm. 

— Nu-mi pasă. Nu-mi pasă! Păianjenii nu sunt stăpânii ei, cum n-a fost 
nici Tomas Nau. 

Teama îl sufoca, mai avea puţin și plângea. Vizavi, Zinmin Broute 
arăta la fel de fericit ca orice deviat. Stătea picior peste picior pe 
covorul păros, răsfoind o carte cu poze de-a păianjenilor. Și de el ne 
folosim. Trebuie, însă numai pentru puţin timp. 

— Ezr, e doar pentru scurtă vreme. Şi pe Anne o dă peste cap, dare 
singura cale pe care o au păianjenii ca să pătrundă în mintea noastră. 
Aproape că au încredere în focalizaţi. Orice spun, orice declară, numai 
cu ei stau de vorbă. Nu avem nicio șansă de a ne recupera oamenii de 
pe Mâna Invizibilă dacă pierdem încrederea lor. Nu avem nicio șansă de 
a strica ce-a făcut Nau, fără ea. 

Rita şi Jau. Cutia cu amprentă digitală stătea în vârful bagajului lui 
Ezr. Ciudat. Păianjenii nu insistară să vadă ce conţine nici ea, nici 
bagajele lui. Ezr cedă. 

— Bine. Dar, după întâlnirea asta, nimeni nu mai stăpânește pe 
nimeni. Altfel, înţelegerea moare — îi pun eu capăt. 

Întrerupse legătura înainte de a primi răspuns. La urma urmei, nu 
mai conta replica dată de celălalt. 


Aproape în fiecare zi coborau pe drumul întortocheat în aceeași sală 
de conferinţe oribilă. Zinmin susţinea că e biroul șefului Serviciului de 
Informaţii, o „încăpere luminoasă, cu terasă deschisă, separeuri și 
stinghii izolate”. Păi, existau separeuri, un fel de hornuri adânci și 
întunecoase, în vârful cărora te puteai adăposti. lar imaginile de pe 


pereţi erau toate niște sminteli. Ezr și Zinmin trebuiră să calce pe piatră 
rece ca să se așeze pe nişte stive de blănuri. De obicei, erau prezenți 
patru sau cinci păianjeni şi aproape întotdeauna Underville sau 
Coldhaven. 

Însă negocierile decurgeau destul de bine. Cum Ezr se bucura de 
sprijinul focalizaților care îi confirmau spusele, păianjenii îl credeau. 
Păreau să înțeleagă ce mult s-ar îmbunătăţi situația dacă ar coopera cât 
de cât. Desigur, ar fi prezenți pe conglomerat. Tehnologia le-ar fi 
transferată fără restricţii, în schimbul accesului oamenilor la sol. În timp, 
conglomeratul și habitatele ar fi mutate pe orbita Arachnei și s-ar 
construi un șantier în colaborare. 

Să stai alături de păianjeni în fiecare zi era o experiență obositoare. 
Mintea omului nu era făcută să se bucure la vederea unor asemenea 
fiinţe. Nu păreau să aibă ochi, ci carapace de cristal superioare văzului 
uman. Niciodată nu știai unde se uită. Mâinile pentru mâncat și le 
mișcau încontinuu, comunicând înţelesuri pe care Ezr de-abia începea 
să le înţeleagă. Iar când se foloseau de braţele principale făceau gesturi 
abrupte și agresive, ca și cum se pregăteau de atac. Aerul mirosea amar, 
a stătut, iar mirosul se înteţea când se adunau mai mulți păianjeni. Data 
viitoare ne aducem propriile toalete. Ezr începea să umble cu genunchii 
îndoiţi, tot încercând să se acomodeze clădirilor locale. 

Zinmin făcea majoritatea traducerilor interactive. Dar Trixia și ceilalți 
participau și ei și, câteodată, când era nevoie de mare acuratețe, vocea 
ei reda cuvintele lui Underville sau ale lui Coldhaven: Underville era 
polițistul cel dur, Coldhaven, tânărul general alunecos. Vocea Trixiei, 
alte suflete. 

Noaptea, Ezr visa și, de multe ori, visele îl înspăimântau mai mult 
decât realitatea. Mai greu de suportat erau cele pe care le înțelegea. Îi 
apărea Trixia, cu glasul şi gândurile când ale tinerei care fusese, când 
ale străinilor care o invadau acum. Uneori, fața ei se metamorfoza într-o 
carapace sticloasă în timp ce vorbea și, când el o întreba ce e cu 
schimbarea, îi spunea că i se pare. O Trixia niciodată defocalizată, 
vrăjită, pierdută. Și Qiwi îi apărea în multe vise, uneori ca puștoaică 
răzgâiată, alteori ca în ziua în care îl omorâse pe Tomas Nau. Discutau 
și, deseori, ea îi dădea sfaturi. În vise, erau întotdeauna logice, dar când 
se trezea nu-şi mai amintea niciun amănunt. 


Una câte una, problemele negociate se rezolvară. Trecuseră de la 
genocid la comerţ în nici un milion de secunde. Din L1, vocea lui Pham 
Nuwen suna plină de încântare datorită progresului: 

— Indivizii ăştia negociază ca niște comercianţi, nu ca niște 
reprezentanți guvernamentali. 

— Renunțăm la multe, Pham. Ce alți Clienţi ai noștri beneficiază de 
prezenţă la faţa locului, așa cum vor beneficia păianjenii? 

Obișnuita pauză lungă. Pham tot bucuros se arătă: 

— Şi asta se va rezolva, fiule. Pun prinsoare că, până la urmă, unii o să 
vrea să fie parteneri. Qeng Ho... Încă un lucru, continuă Pham. Du la 
bun sfârșit negocierile legate de prizonierii de război și voi putea s-o 
eliberez pe Trixia. Lighthill a obţinut această promisiune de la facțiunea 
Underville. 


Ultima zi de negocieri începu exact ca de obicei. Zinmin și Ezr fură 
conduși pe... „o scară în spirală”, așa o numea Zinmin. În limbaj uman, 
un puț vertical, tăiat drept în stâncă. Pe lângă ei urca un curent constant 
de aer cald. Puţul era lat de aproape doi metri, pereţii aveau ieșşituri de 
cinci centimetri. Gărzile nu întâmpinau nicio dificultate; treceau de la un 
perete la altul sprijinindu-se de toate părţile. În timp ce coborau, se 
roteau încet în spirală. Tot la zece metri exista câte-un ieșind, un 
„palier” pe care să-și tragă sufletul. Ezr era recunoscător pentru hamul/ 
cureaua pe care gărzile insistară s-o poarte, dar îl şi încurca. 

— "Treptele astea sunt doar ca să ne intimideze pe noi, nu-i așa, 
Zinmin? 

Mai pusese întrebarea și la coborârile anterioare, dar colegul lui nu 
catadicsise să-i răspundă. 

Traducătorul focalizat pășea mai nesigur decât el pe ieşindurile 
înguste, mai ales că încerca să copieze poziţia înclinată care convenea 
mai mult păianjenilor. Astăzi însă, îi răspunse la întrebare: 

- Da... Nu. E scara principală spre Refugiul Regal. Foarte vechi. 
Tradițional. E o onoare să... 

Alunecă, se clătină deasupra gropii, agăţat de frânghia și hamul gărzii 
de deasupra. Ezr îmbrăţișă peretele rece și mai-mai să cadă și el când 
Broute își recăpătă echilibrul. 

Ajunseră pe ultimul palier. Tavanul, la doar un metru de podea, era 


scund şi după standardele păianjenilor. Înconjuraţi de gărzi, se 
încovoiară și porniră şontâc-șontâc spre nişte uși late, late. În spatele 
lor, lumina cădea albastră-palidă. Păianjenii aveau un spectru atât de 
larg! Ai fi zis că lumina lor preferată era lată cât spectrul solar. Dar de 
multe ori ghiceau sclipiri firave sau licăriri care treceau dincolo de 
capacitățile vizuale ale omului. 

Un șuierat familiar se auzi în semiobscuritatea din fața lor. 

— Intraţi. Luaţi loc, spuse Zinmin Broute, dar vorbise păianjenul din 
încăpere. 

Ezr şi Zinmin traversară dalele de piatră spre „stinghiile” lor. Ezr îl 
văzu pe păianjen: o femelă mare, cocoţată pe o stinghie puţin mai 
înaltă. Mirosul ei se simţea puternic în aerul închis. 

— Doamnă general Underville, salută el politicos. 


Chestiunea prizonierilor de război ar fi trebuit să fie mai simplă în 
comparaţie cu cele deja rezolvate. De data asta însă, Ezr constată că 
rămaseră singuri cu Underville. Nu existau conexiuni de comunicare cu 
exteriorul aici; cel puţin nu li se pusese la dispoziţie niciuna. Erau 
singuri, în semiîntuneric, iar exprimarea lui Zinmin aluneca în 
întorsături de frază amenințătoare. Înfricoşător... Cu toate acestea, în 
mintea lui Ezr se înălțau viziuni din copilăria lui îndepărtată, de 
comerciant. Atmosfera din încăpere era voit intimidantă. Underville îi 
promisese lui Lighthill că traducătorii vor fi liberi după încheierea 
negocierilor privitoare la prizonierii de război. Fusese înfrântă de mai 
multe ori; era ultima ei ocazie de a-și salva reputaţia. 

Ezr îşi desfăcu rucsacul și scoase un vizor. Din spusele păianjenilor, 
toți oamenii de la bordul Mâinii Invizibile supravieţuiseră asolizării 
forțate. Epava se împrăștiase pe douăzeci de mii de metri de gheaţă, 
cabinele ocupate de echipaj fiind singurele porţiuni intacte ale 
vehiculului spaţial. Faptul că existau supraviețuitori se datora numai 
sfaturilor date de Pham piloților deviaţi. Însă, odată ajunși la sol, se 
produseseră numeroase nenorociri. Deşi raţiunea dicta altceva, Brughel 
și gorilele lui începuseră o luptă cu trupele păianjenilor. Gorilele 
muriseră. Cu agilitate de adevărat comandor, Brughel le abandonase în 
ultima clipă şi încercase să se fofileze printre ceilalți membri ai 
echipajului. Păianjenii susțineau că nu avuseseră loc alte incidente după 


conflictul inițial. 

— Pe deviați puteţi să-i luaţi înapoi, spuse Underville, prin Zinmin. 
Știm că nu ei sunt responsabili și unii dintre ei ne-au ajutat să obținem 
victoria. Zinmin vorbea pe ton iritat. Restul sunt criminali. Au omorât 
sute de păianjeni. Au încercat să ucidă milioane. 

— Nu, doar o mică parte au fost implicaţi în omoruri. Ceilalţi s-au 
opus sau pur și simplu au fost minţiţi în legătură cu operaţiunea. 

Ezr citi lista cu membrii echipajului, explicând rolul fiecăruia. 
Douăzeci de suflete amărâte fuseseră în hibernoterapie -— jucăriile 
speciale ale lui Ritser. Evident, ele erau victime, dar Underville nu voia 
să renunţe la echipament. Ezr obținu pe rând de la Underville 
permisiunea eliberării fiecăruia, cu condiţia să le ofere păianjenilor 
acces la specialiștii care să le explice ruinele aflate acum în posesia 
agenţiei. În final, ajunseră la cazurile cele mai grave. 

— Jau Xin. Şef de piloți. 

— Jau Xin, declanșatorul de bombe! exclamă generalul. 

Ezr amplificase capacităţile vizorului. Vedea ceva mai bine decât 
înainte. Pe parcursul discuţiei, Underville stătuse foarte liniștită, doar 
mâinile pentru mâncat le mișca întruna. Era o ipostază pe care Zinmin 
o numea „alertă fățișă”. Xin era acuzat de iniţierea atacurilor. 

— Doamnă general, ne-am uitat la înregistrări. Interogatoriile luate de 
dumneavoastră piloților lui Jau sunt, probabil, mai edificatoare. Pentru 
noi e clar că Jau Xin a sabotat în mare măsură atacurile emergente. Îl 
cunosc pe Jau, doamnă. O cunosc pe soţia lui. Amândoi vor binele 
popoarelor dumneavoastră. 

Analiştii deviaţi — printre ei, și Trixia — considerau că referințele la 
familie dădeau bine. Poate. Însă Belga Underville ar putea fi mai 
degrabă tipul de susținător al „interesului naţional”. 

Zinmin Broute tasta pe consolă, traducând cuvintele lui Ezr într-un 
limbaj intermediar, apoi ghidând ieșirea audio. Din boxa lui Zinmin se 
auziră şuierături înfricoșătoare — vorbele lui Ezr, rostite de un păianjen. 

Câteva clipe, Underville nu spuse nimic. Apoi scoase un țipăt 
strident. Ezr ghici că era un fornăit dispreţuitor. 

Dar această discuţie putea fi arătată și altor păianjeni. Nu scapi așa 
ușor, Underville. Duse mâna în rucsac și scoase cutiuța de la Rita. 

— Asta ce mai e? întrebă Underville. 


Nici urmă de curiozitate în glasul lui Broute-Underville. 

— Un cadou pentru Jau Xin de la soţia lui. O amintire, în caz că 
refuzati în continuare să-l eliberați. 

Underville stătea la doi metri de Ezr, dar el nici acum nu-și dădu 
seama cât de departe se puteau întinde braţele din faţă ale unui 
păianjen. Patru braţe negre ca patru sulițe ţâșniră spre el, smulgându-i 
cutia. Apoi se retraseră și-o apropiară mai întâi de o parte, apoi de alta a 
carapacei sticloase. Mâinile-pumnal scoaseră mici scârţâituri când 
generalul cercetă curios partea de sus și amprenta digitală a cutiei. 

— Numai Jau Xin o poate deschide. Dacă o forțați, conţinutul se va 
distruge. 

— Așa să fie, atunci. 

Dar păianjenul renunţă să apese cutia cu vârfurile ascuţite ale 
membrelor sale. O mai ţinu o clipă, două, șuieră și o aruncă în pieptul 
lui Ezr. 

Șuieratul hidos continuă în timp ce Zinmin traducea: 

— Afurisiți să fie ochii tăi de copil! Broute vorbea apăsat, nervos. la-ţi 
înapoi cadoul pentru criminal. la-ţi-l înapoi pe Xin și restul personalului. 

— Vă mulțumesc, doamnă general. Vă mulțumesc. 

Ezr se foi, căutând să recupereze cadoul de la Rita. 

Păianjenul tăcu, apoi începu din nou să vorbească, mai potolit. 
Șuieratul se transformase în fâsâitul stropilor de apă pe metal fierbinte: 

— Şi bănuiesc că vrei să-l salvezi şi pe Ritser Brughel. 

— Nu să-l salvez, doamnă. De-a lungul anilor, Ritser Brughel probabil 
că a ucis mai mulți oameni de-ai noștri decât păianjeni de-ai 
dumneavoastră. Are de dat socoteală pentru multe crime. 

— Într-adevăr. Dar sub nicio formă nu putem să vi-l dăm înapoi. 

Acum Broute vorbi cu infatuare și Ezr își dădu seama că păianjenii 
nu vor ceda sub nicio formă în această privință. 

Poate că așa era cel mai bine. Ezr ridică din umeri. 

— Foarte bine. Atunci, voi veţi fi aceia care îl veţi pedepsi. 

Păianjenul se calmase, nici mâinile pentru mâncat nu i se mai agitau. 

— Să-l pedepsim? M-ai înțeles greşit. Negocierea asta stupidă ne-a 
lăsat cu un singur om funcţional. Orice pedeapsă va fi întâmplătoare. 
Învățăm multe din disecţia cadavrelor umane, dar avem nevoie 
disperată de un subiect viu pentru experimente. Care sunt limitele 


voastre fizice? Cum reacţionaţi la durere și teamă extremă? Vrem să 
facem teste cu stimuli pe care nu-i regăsim în bazele voastre de date. 
Intenţionez ca Ritser Brughel să trăiască mult, foarte mult. 

Ritser Brughel e cel mai ciudat tip de om din câți puteţi găsi. Însă nu era 
înțelept ca Ezr să-şi dezvăluie gândul. Se rezumă să încuviinţeze din 
cap. Şi, pentru prima oară, constată că Ritser va avea o soartă pe 
măsura crimelor sale. De acum înainte, viața lui va fi un permanent 
coşmar cu păianjeni. 

Ezr Vinh se întoarse în L1 ca un erou. Poate că niciun proprietar sau 
partener de flotă nu fusese primit cu entuziasmul cu care fu întâmpinat 
el pe conglomerat. Aduse cu el primii prizonieri eliberaţi, inclusiv pe 
Jau Xin. Aduse, de asemenea, partenerii lor: cei dintâi păianjeni care 
aveau să zboare în cosmos. 

Ezr nici nu băgă de seamă entuziasmul general. Zâmbi, vorbi și, când 
îi văzu pe Rita și Jau împreună, simţi o bucurie vagă. 

Floria Peres cobori ultima din navetă. Fusese una dintre victimele 
congelate în ascunzătoarea lui Ritser, păstrată nefolosită până la sfârşit. 
Femeia avea privirea pierdută chiar și la două sute de secunde după 
eliberare. În timp ce Ezr o conduse prin spaţiul liber, peste mulţimea din 
coridor se lăsă liniștea. Qiwi pluti spre ea. Ceruse permisiunea să ajute 
victimele, dar, când se opri în fața Floriei, făcu ochi mari și buzele 
începură să-i tremure. Cele două se priviră lung. Apoi Qiwi îi întinse 
Floriei mâna şi mulţimea se dădu la o parte în spatele lor. 

Ezr se uită cum cele două se îndepărtează, însă mintea îi fugea în 
altă parte: Anne Reynolt începuse defocalizarea Trixiei la o kilosecundă 
după plecarea lui de pe Arachna. În cele două sute de kilosecunde de 
tranzit înapoi la conglomerat, Pham îi raportase regulat cum avansa 
procedura. De data asta, nu mai dăduse înapoi. Trixia trecuse de faza 
pregătitoare. Mai întâi, virusul minţii fusese adus în stare de repaus, pe 
urmă ea intrase în comă indusă. Apoi se modificase treptat tiparul 
eliberării de drog. 

— Anne a mai făcut asta de sute de ori, Ezr, îi spuse Pham. Zice că 
lucrurile merg bine. Trixia ar trebui să iasă din clinică la câteva 
kilosecunde după întoarcerea ta. 

Gata cu amânările. În sfârșit, Trixia va fi liberă. 


Peste două zile, primi vestea. Trixia era gata. 
Ezr o vizită pe Qiwi înainte de a se duce la clinica de defocalizare. 
Fata lucra cu tatăl ei. Refăceau parcul lacului. Majoritatea copacilor 


muriseră, dar Ali Lin credea că-i putea învia. Chiar defocalizat, bărbatul 
avea idei extraordinare. Dar acum își putea iubi fiica. Trixia va fi tot așa, 
la fel de liberă ca înaintea coșmarului. 

Qiwi discuta cu păianjenii când Ezr apăru pe cărarea din pădurea 
distrusă. Pisoii zburau în cercuri deasupra lor, luptându-se cu 
arahnofobia. 

— Vrem să facem ceva nou cu lacul, o entitate liberă, cu ecologie 
specială. 

Păianjenii erau puţin mai înalți decât Qiwi. În climat 
microgravitațional, nu mai arătau ca niște creaturi scunde și late. 
Tensiunea naturală din membrele lor producea o versiune în stil 
păianjen a ghemuirii în imponderabilitate: brațele și picioarele atârnau 
lungi sub ei, conferindu-le înălțime și suplețe. Acum vorbea cel mai mic, 
probabil Rhapsa Lighthill. Sâsâitul ei muzical nici nu se compara cu 
șuieratul Belgăi Underville. 

— O să vă urmărim, dar nu cred că vor dori prea mulţi să locuiască 
aici. Vrem să experimentăm cu propriile noastre habitate. 

Traducea Broute Zinmin, vesel și guraliv. Era, poate, ultimul 
traducător focalizat. 

Qiwi îi zâmbi larg păianjenului. 

— Da, sunt foarte curioasă ce veţi face până la urmă. Eu... 

Ridică privirea și-l văzu pe Ezr. 

— Qiwi, putem sta de vorbă? 

Fata se îndrepta deja spre el. 

— Dacă nu te superi, Rhapsa, lipsesc puţin. 

— Sigur. 

Păianjenii se îndepărtară în vârful picioarelor, Zinmin continuând 
tirul de întrebări pentru Ali Lin. 

Ezr şi Qiwi se opriră faţă în faţă, la treizeci de centimetri distanţă 
unul de altul. 

— Au defocalizat-o pe Trixia acum două mii de secunde. 

Fata zâmbi luminos. Îşi păstrase strălucirea copilăroasă. În ciuda 
nenorocirilor, își păstrase și firea deschisă. Era centrul înțelegerilor cu 
păianjenii, inginerul pe care musafirii îl preferau dintre toți ceilalți. 
Acum văzu Ezr în câte domenii avea ea cunoștințe, de la dinamică la 
bioșştiință și la tranzacţii comerciale abile. Qiwi întruchipa spiritul Qeng 


Ho. 

— O să fie... O să-și revină? 

Îl privea cu ochi mari, ţinându-și mâinile strânse în față. 

— Da! E puţin dezorientată, zice Anne, dar mintea și personalitatea ei 
sunt intacte și... şi pot s-o văd astăzi, mai târziu. 

— Vai, sunt atât de bucuroasă pentru ea! 

Îşi desfăcu mâinile și i le puse pe umeri. Dintr-odată îşi apropie fața 
de el și-și frecă iute buzele de obrazul lui. 

— Am vrut să te văd înainte de a vorbi cu ea... 

- Da? 

— Am... Am vrut să-ţi mulțumesc că mi-ai salvat viaţa, că ne-ai salvat 
viețile mie și tuturor. Vreau să-ți mulțumesc că mi-ai redat sufletul. Dacă 
Trixia şi eu putem face vreodată ceva pentru tine... 

Qiwi se retrase și-i zâmbi straniu. 

— Cu mare plăcere, Ezr. Dar... nu e nevoie să-mi mulțumești. Mă 
bucur că ai parte de un sfârşit fericit. 

Ezr vru să plece şi se întoarse spre funiile de ghidare instalate de Ali 
pentru munca de reconstrucție. 

— E mai degrabă un început fericit, Qiwi. Anii trecuţi au fost un timp 
mort, dar acum, în sfârşit... Vorbim mai târziu! 

Flutură din mână și își luă avânt înapoi spre intrarea în peșteră. 


Reynolt transformase camera grupurilor din Mansardă în salon de 
recuperare. Deviaţii erau eliberați exact în locul în care petrecuseră 
gardă după gardă în serviciul comandorului. 

Anne îl opri în coridor, chiar în faţa camerei. 

— Înainte de a intra, nu uita... 

Vinh se pregătea deja s-o ocolească. Se opri. 

— Ai spus că-și revine fără probleme. 

— Da. Reacţiile afective sunt normale. Cunoștinţele generale sunt la 
fel bune ca înainte; le-a reţinut chiar pe cele specializate. Efectuăm 
aproape trei mii de defocalizări, nicio echipă n-a realizat atâtea în toată 
istoria emergentă. Avem rezultate foarte bune. 

Se încruntă, dar nu din cauza nerăbdării lui Anne celei focalizate 
cândva, ci de durere. 

— Aş vrea... aş vrea să le reluăm pe primele. Cred că acum mă 


descurc mai bine. 

Ezr îi ghici durerea și se simţi rușşinat de bucuria lui. Deci întârzierea a 
fost spre bine. Trixia beneficiase de experiențele anterioare. Poate că și- 
ar fi revenit oricum. La urma urmei, Reynolt scăpase cu bine. În orice 
caz, situaţia se încheia fericit. În spatele lui Reynolt, mai jos, pe 
coridorul verde şi rece, era Trixia Bonsol, prințesa de-abia trezită din 
adormire. Ezr se strecură iute pe lângă Anne și plonjă prin spaţiul cu 
nuanțe albăstrii. 

Anne strigă în spatele lui: 

— Ezr... Pham vrea să vorbească cu tine când ai terminat. 

— Bine, bine. 

Dar n-o mai asculta. Intră în sala grupurilor. Parte din ea era încă 
deschisă. Oamenii stăteau în grupuri mici, pe zece-cincisprezece 
scaune, şi povesteau. Întoarseră capetele în direcţia lui, cu ochi plini de 
o curiozitate imposibil de manifestat înainte. Pe unele chipuri se citea 
frica. Mulţi priveau trist și nedumerit, ca Hunte Wen după ce fusese 
defocalizat. Emergenţii dintre ei nu aveau la cine să se întoarcă. Se 
trezeau liberi, dar la distanţă de o viaţă și de ani-lumină de existenţa lor 
anterioară. 

Ezr zâmbi stânjenit și se strecură pe lângă ei. Pentru Trixia și pentru 
mine, lucrurile s-au sfârșit cu bine, dar oamenii aceștia pierduţi trebuie 
ajutați. 

Capătul celălalt al camerei fusese împărţit în cubicule. Ezr trecu în 
fugă pe lângă ușile deschise și se opri la cele închise numai cât să 
citească etichetele pacienţilor. În sfârşit... TRIXIA BONSOL. Goana lui 
se termină. Își dădu seama că poartă haine de lucru și că are părul 
zburlit. Ca un deviat, ignorase totul, în afară de preocuparea lui 
principală. 

Îşi turti firele rebele cât putu de bine... şi bătu în plasticul uşor al 
trapei. 

— Intră. 

— ... Bună, Trixia. 

Plutea într-un hamac asemănător cu un pat obișnuit. Instrumentele 
medicale se zăreau în jurul capului. Nu-i nimic. Ezr se așteptase la asta. 
Anne ţinea pacienţii conectaţi la ele, folosind datele pentru a direcţiona 
defocalizarea și, după aceea, pentru a preveni eventuale atacuri sau 


infecţii. 

Însă din cauza aparatelor n-o putea strânge în braţe cum ar fi vrut. 
Pluti până lângă ea, o privi în ochi, se pierdu în ei. Trixia se uită și ea la 
el. Nu pe lângă el, nu nervoasă pentru că-i bloca vederea, ci exact în 
ochii lui. Buzele îi tremurară într-un surâs firav. 

— Ezr. 

Atunci întinse mâinile spre el să-l cuprindă. Avea buzele moi și calde. 
Ezr o prinse cu blândeţe, învăluind-o cu braţele în hamac. Apoi își 
retrase capul, ferind cu grijă aparatura. 

— De atâtea ori am crezut că n-o mai fim cum am fost! Mai ţii minte 
dățile — de fapt, anii — în care am stat cu tine în celula aia oribilă? 

— Da. Tu ai suferit mult mai mult decât mine. Pentru mine, a fost ca 
un vis și timpul se scurgea pur și simplu. În afara de focalizare, trăiam 
într-o ceaţă. Auzeam ce spui, dar nu mi se părea important. 

Ridică mâna și-l mângâie pe gât — un gest de pe vremea când 
fuseseră cu adevărat împreună. 

Ezr zâmbi. Vorbim. E-adevărat. În sfârşit. 

— lar acum te-ai întors și putem trăi din nou. Am atâtea planuri! Am 
avut la dispoziţie ani de zile ca să mă gândesc la ele, ce am face dacă 
Nau ar fi distrus și tu ai fi salvată. După atâtea morţi, misiunea noastră 
se dovedește mai prețioasă decât comoara pe care ne-am imaginat-o. 

Riscuri mari, comori nepreţuite. Dar riscurile fuseseră asumate, 
sacrificiile, făcute, iar acum... 

— Cu partea noastră de recompensă... putem face orice. Ne putem 
întemeia propria Mare Familie! 

Vinh 23.7, Vinh-Bonsol, Bonsol.1, nu conta; ar fi a lor. 

Trixia surâdea în continuare, dar ochii i se umeziră. Scutură din cap. 

— Ezr, nu... 

Vinh vorbi mai departe: 

— Trixia, știu ce ai de gând să spui. Dacă nu vrei o familie... nu-i 
nimic. 

În anii sub Tomas Nau, avusese timp suficient să întoarcă lucrurile pe 
toate părțile, să vadă care sacrificii nu erau, de fapt, sacrificii adevărate. 
Inspiră adânc și continuă: 

— Trixia, şi dacă vrei să te întorci pe 'Triland... sunt gata să merg și 
eu acolo, să-i părăsesc pe Qeng Ho. 


Familiei nu-i va conveni; nu mai era moștenitor junior. Expediția va 
aduce Familiei Vinh.23 bogății fabuloase, dar... știa că Ezr Vinh era 
prea puţin implicat în obţinerea lor. 

— Poţi să fii ce vrei tu şi să rămânem împreună. 

Se aplecă spre ea, dar ea îl împinse cu blândețe. 

— Nu, Ezr, nu despre asta e vorba. Tu și eu suntem mult mai bătrâni. 
Eu... A trecut o groază de vreme de când am fost împreună. 

Ezr replică pe un ton ascuțit: 

— A trecut o groază de vreme pentru mine! Dar pentru tine? Ai spus 
că focalizarea a fost ca o ceaţă în care timpul trecea fără importanță. 

— Nu tocmai. În anumite privinţe, cele aflate în centrul preocupării 
mele, probabil că îmi amintesc mai bine decât tine cum s-a scurs 
vremea. 

— Dar... 

Ea ridică braţul, el tăcu. 

— Mi-a fost mai ușor decât ție. Eram focalizată, dar aveam un avantaj, 
deși nu am conșştientizat lucrul ăsta niciodată și, slavă domnului, nici 
Brughel sau Tomas Nau nu și-au dat seama de el. Aveam o lume în care 
să evadez, pe care să o construiesc din traducerile mele. 

În ciuda propriilor senzaţii, Ezr spuse: 

— Mi s-a părut mie... Prea multe dintre ele sunau ca scoase dintr-o 
fantezie din Era Zorilor. Așadar... era imaginaţie, nu adevărul despre 
păianjeni? 

— Ba da. Am respectat cât de bine ne-am priceput punctul de vedere 
al păianjenilor într-o minte de om. Şi, dacă citeşti într-adevăr cu atenţie, 
descoperi indicii despre ce anume nu e literalmente real... Cred că ai 
ghicit, Ezr. Arachna a fost scăparea mea. Ca traducătoare, orice ținea de 
păianjeni ţinea şi de preocuparea mea. A ști ce înseamnă să fii un 
păianjen liber ne-a consumat. Şi când dragul de Sherkaner a înţeles, 
chiar la început, când ne credea roboţi, a devenit o lume care ne-a 
acceptat şi pe noi. 

Asta îl doborâse pe Nau şi îi salvase pe ei, dar... 

— Dar acum ţi-ai revenit, Trixia. Nu mai trăieşti un coşmar. Putem fi 
împreună, ne va fi mai bine decât am crezut! 

Ea scutură din cap. 

— Dar nu înţelegi, Ezr? Amândoi ne-am schimbat, eu mai mult decât 


tine, deşi am fost... — se gândi o clipă — deși am petrecut ani de zile 
„vrăjită”. Pricepi? Îmi aduc aminte ce-mi spuneai. Dar, Ezr, nu mai e la 
fel. Eu şi păianjenii, noi avem un viitor... 

Încercă să-și păstreze tonul calm, persuasiv, dar cuvintele lui 
răsunară mai panicate chiar şi pentru el. Doamne, Dumnezeule al 
Comerţului, nu se poate s-o pierd încă o dată! 

— Ştiu. Încă te identifici cu păianjenii. Noi suntem străinii pentru tine. 

Trixia îi puse mâna pe umăr. 

— Oarecum. În primele etape ale defocalizării, parcă m-am trezit într- 
un coșmar. Ştiu cum îi consideră păianjenii pe oameni. Palizi, blegi, 
murdari. La fel ca dăunătorii și animalele pentru hrană. Dar nu le 
suntem atât de urâţi pe cât de urâţi ne sunt ei nouă. Se uită la el și-i 
zâmbi larg. Felul în care tu ești nevoit să-ți întorci capul ca să vezi e 
adorabil. Nu-ţi dai seama, dar orice arachnean cu blană de tată pe spate 
și majoritatea femelelor sunt fascinați când vorbesc cu tine de aproape. 

La fel ca visele pe care le avusese la sol. În mintea Trixiei, ea era tot 
jumătate păianjen. 

— Uite, Trixia. O să vin să te văd în fiecare zi. Lucrurile se vor 
schimba. O să treci peste asta. 

— Of, Ezr, Ezr... 

Lacrimile pluteau între ei, dar Trixia plângea pentru el, nu pentru ea 
sau pentru amândoi. 

— Asta este ceea ce vreau eu să fiu, traducătoare, o punte între voi 
toți şi noua mea Familie. 

O punte. Nu e defocalizată. Pham și Anne o blocaseră cumva între 
focalizare și libertate. Adevărul îl izbi ca un pumn în stomac... greață, 
urmată de furie. 


O prinse pe Anne în biroul ei. 

— Termină treaba, Anne! Virusul o controlează încă pe Trixia! 

Reynolt arăta mai palidă ca de obicei. El își dădu seama că îl aștepta. 

— Ştii că virusul nu poate fi distrus, Ezr. Poţi să-l estompezi, să-l 
adormi, dar, dar... 

Vorbea cu glas nesigur, cu totul altul decât al lui Anne Reynolt cea 
din trecut. 

— Ştii ce vreau să spun, Anne. E încă focalizată. E încă fixată pe 


păianjeni, pe misiunea ei. 

Anne tăcu. Ştia. 

— Fă-o aşa cum a fost, Anne. 

Gura femeii se schimonosi, ca şi cum şi-ar fi înăbușit o durere fizică. 

— Structurile sunt foarte adânci. Ar pierde cunoștințele acumulate, 
probabil talentul ei înnăscut. Ar fi ca Hunte Wen. 

— Dar ar fi liberă! Ar învăţa lucruri noi, ca Hunte. 

— În-înțeleg. Până ieri, am crezut că vom reuşi să anihilăm virusul. 
Am ajuns până la ultima restructurare... dar, Ezr, Trixia nu vrea să 
mergem mai departe! 

Asta era prea mult. Brusc, Ezr începu să tipe. 

— Pe naiba, la ce te aștepți? E focalizată! 

Cobori vocea, dar vorbea cu intensitatea unei amenințări mortale. 

— Am înţeles. Tu și Pham mai aveţi nevoie de sclavi, mai ales de cei 
ca Trixia. N-aţi avut niciodată de gând s-o eliberaţi. 

Reynolt căscă ochii mari și se înroși dintr-odată. N-o mai văzuse așa, 
deși Ritser Brughel se înroșea la fel când se enerva. Femeia deschise 
gura și o închise imediat, fără să scoată un cuvânt. 

Se auzi un buf! în peretele biroului. Cineva sosea în mare grabă. În 
momentul următor, intră Pham. 

— Anne, te rog. Lasă-mă pe mine. 

Vorbea calm. După o clipă, ea inspiră adânc. Încuviință din cap, tuși. 
Ocoli masa fără o vorbă, dar Ezr observă cât de tare îl strânse de mână 
pe Pham. 

Acesta închise ușa în spatele ei fără s-o trântească. Apoi se întoarse 
spre Ezr, dar cu o expresie deloc blândă. Arătă cu degetul spre scaunul 
din faţa biroului lui Reynolt. 

— Leagă-te, domnule. 

Tonul lui îngheță furia lui Ezr și-l obligă să se așeze. 

Pham se așeză și el de partea cealaltă a mesei. Pentru o clipă, nu 
făcu decât să se holbeze la el. Ciudat. Pham Nuwen avusese 
dintotdeauna o ţinută impunătoare, dar acum îi lăsă impresia că nu și-o 
manifestase niciodată până în acest moment. În cele din urmă, spuse: 

— Acum câţiva ani m-ai obligat să văd că mă înșel și că trebuie să mă 
schimb. 

Ezr îl fixă cu ochi reci. 


— Se vede că am dat greș. 

Tu te ocupi oricum de comerțul cu sclavi. 

— Te înșeli, fiule. Ai reușit. Nu mulţi oameni m-au schimbat. Nici Sura 
Vinh n-a reușit. 

O umbră de tristețe îi străbătu chipul și tăcu o clipă. Apoi continuă: 

— l-ai făcut lui Anne o mare nedreptate, Ezr. Cred că într-o zi vei dori 
să-ţi ceri iertare de la ea. 

— Improbabil. Voi doi ați gândit situaţia cât se poate de raţional. 
Defocalizarea vă costă prea scump. 

— Hm... Ai dreptate, costă mult. E o calamitate. Sub sistemul 
emergent, deviații susțineau toate automatele, munca lor se îmbina 
perfect cu a mașinăriilor. Mai rău, toate programele de întreţinere din 
flotă au fost create de persoane focalizate; am rămas cu milioane de 
şiruri incoerente. O să treacă o vreme până să punem pe picioare 
vechile noastre sisteme... Dar știi că Anne e Orcul de pe Frenk, 
„monstrul” din frizele de diamant. 

— D-da. 

— Atunci știi şi că şi-ar da viaţa ca să redea focalizaţilor libertatea. A 
fost cerința ei nenegociabilă când am defocalizat-o. E rostul vieţii ei. 
Pham se întrerupse și-și întoarse privirea de la Ezr. Ştii de ce e 
focalizarea atât de rea? Nu că e sclavie, pur și simplu, deși numai 
Dumnezeu știe că din cauza asta întrece orice ticăloșie. Nu, răul cel mai 
mare e că salvatorii devin ei înșiși un fel de criminali, iar victimele 
originale sunt mutilate a doua oară. Nici Anne nu a înțeles lucrul ăsta în 
întregime şi o sfâşie pe dinăuntru. 

— Deci, dacă focalizaţii vor să rămână sclavi, îi lăsăm în pace? 

— Nu! O persoană focalizată e totuși o ființă umană, nu foarte diferită 
de anumite tipuri rare, care au existat întotdeauna. Dacă pot trăi 
singure, dacă își pot exprima clar dorinţele... ei, în clipa aceea, trebuie 
să le asculți. Până acum o jumătate de zi, am crezut că totul va fi în 
regulă cu Trixia Bonsol. Anne împiedicase virusul să denatureze. Trixia 
nu avea să sufere de psihoze și nici să devină o legumă. Scăpase de 
fixaţia devotamentului faţă de emergenţi. Se putea vorbi cu ea, o puteai 
evalua, alina. Dar acum refuză cu încăpățânare să renunţe la structurile 
ei de adâncime. Înțelegerea păianjenilor e centrul vieţii ei și vrea să 
rămână aşa. 


Tăcură amândoi o vreme. Groaznic era că Pham nu minţea neapărat. 
Poate că nici nu specula. Poate că nu făceau decât să discute despre 
una din tragediile vieţii. În cazul ăsta, răul lui Tomas Nau avea să-l 
bântuie pe Ezr toată viaţa. Doamne, ce greu e! Şi, cu toate că biroul lui 
Anne Reynolt era bine luminat, îi aminti de clipele întunecate din parcul 
habitatului, imediat după uciderea lui Jimmy. Pham venise și el acolo, 
ca să-l mângâie într-un fel pe care el nu-l pricepuse. Se şterse pe față cu 
dosul mâinii. 

— Bine. Deci Trixia e liberă. Atunci e liberă să se schimbe în viitor. 

— Da, bineînțeles. Natura umană va depăși întotdeauna capacitatea 
de analiză. 

— Am așteptat-o jumătate de viaţă. O voi aștepta în continuare, oricât 
va dura. 

Pham oftă. 

— Mă tem că așa vei face. 

— Poftim? 

— Tu ești unul dintre tipurile și mai dedicate pe care le-am întâlnit. Şi 
ai talent în relaţiile cu oamenii. Mai presus de toate, tu ești cel care i-ai 
susținut pe Qeng Ho în fața crimelor lui Nau. 

— Nu! N-am fost în stare să-l înfrunt. N-am făcut decât să bâjbâi pe la 
margine, să mai îndulcesc pericolul. Și tot au murit oameni. N-am avut 
coloană vertebrală, nici abilitate de administrator, am fost doar un idiot 
pe care Nau l-a folosit ca să-i controleze mai strict pe oameni. 

Pham scutura din cap. 

— Ai fost singura persoană în care am avut încredere pentru 
conspirație, Ezr. 'Tăcu brusc, zâmbind larg. Bineînțeles, în parte, te-am 
ales și pentru că erai singurul îndeajuns de inteligent să-și dea seama 
cine sunt. Nu te-ai îndoit, nu te-ai rupt. Ba chiar ai încercat să-mi 
schimbi părerile... Ştii cât de lungă e istoria mea. 

— Bineînţeles. Și ce-i cu asta? 

— Am întâlnit o sumedenie de descurcăreţi. Sura și cu mine am 
întemeiat multe dintre Marile Familii din acest spaţiu Qeng Ho. Dar tu 
te ridici la înălțimea lor, Ezr. Sunt mândru că ne înrudim. 

- Hmm... 

Ezr nu credea că Pham ar minţi în legătură cu asta, dar ce-i spunea 
era prea... ieșit din comun ca să fie adevărat. 


Însă celălalt nu terminase: 

— Însă ai și cusururi, pe lângă virtuţi. Ai avut răbdare să-ţi joci rolul 
sute de megasecunde. Ai ţinut cu dinţii de idealurile tale când 
nenumărate alte persoane au început o viață nouă. Acum spui că o vei 
aştepta pe Trixia indiferent cât va fi necesar. Şi cred că ai aștepta-o, într- 
adevăr... o veșnicie. Ezr, te-ai gândit vreodată că nu ai neapărat nevoie 
de virusul minţii ca să devii focalizat? Unii oamenii ajung singuri să-și 
creeze fixaţii. De asta ai avut nevoie în anii sub Nau și Brughel. Asta te- 
a salvat și te-a ajutat să-i susții pe Qeng Ho pentru a merge și ei mai 
departe. Dar gândește-te acum, admite problema. Nu-ţi irosi viaţa. 

Ezr își înăbuși emoția. Îşi aminti ce susțineau emergenții: societatea a 
depins dintotdeauna de oameni care „nu aveau o viață”. Dar... 

— Trixia Bonsol este un ideal după care merită să aștepți, Pham. 

— De acord. Dar vorbeşti despre un preţ foarte mare, să aștepți toată 
viața ceva ce nu se va întâmpla. Pham făcu o pauză, lăsându-și capul 
pe-o parte. Păcat că nu eşti infectat cu virusul emergent; dar asta s-ar 
putea rezolva imediat! Eşti atât de obsedat de Trixia, încât nu vezi ce se 
întâmplă în jur, nu vezi oamenii care suferă, nici persoana care te-ar 
putea iubi. 

— Hă? Cine? 

— Gândește-te, Ezr. Cine s-a ocupat de sistemul de stabilizare a 
conglomeratului? Cine l-a convins pe Nau să slăbească laţul? Cine a 
înlesnit dezvoltarea barului lui Benny și a fermelor lui Gonle? Şi a făcut- 
o în ciuda spălărilor pe creier repetate. Cine te-a salvat când criza a 
atins apogeul? 

— A... Qiwi, rosti Ezr în șoaptă, cam stânjenit. Qiwi... Qiwi e un om 
bun. 

Pentru prima oară de la căderea lui Tomas Nau, văzu furie 
nemascată pe fața lui Pham. 

— 'Trezeşte-te, naiba să te ia! 

— Adică e deșteaptă și curajoasă și... 

— Da, da, da! Să ştii că e un geniu în aproape toate domeniile. N-am 
văzut decât două persoane ca ea în toată existența mea. 

— Păi... 

— Ezr, nu cred că ești un idiot cu principii, altfel n-aş sta la discuţii cu 
tine acum și sigur nu ţi-aș vorbi de Qiwi. Dar trezeşte-te! Ar fi trebuit 


să-ți dai seama de ani de zile... dar ai fost prea obsedat de Trixia și de 
vina ta. Acum Qiwi te așteaptă, dar fără prea multă speranţă, pentru că 
e atât de cinstită, încât respectă ceea ce vrei tu pentru Trixia. Gândeşte- 
te cum se poartă de când am scăpat de Nau. 

— S-a implicat în toate... cred că o văd în fiecare zi. 

Ezr inspiră adânc. Parcă era defocalizat — vedea ceea ce văzuse şi 
înainte, dar cu alţi ochi. Adevărat, depindea de Qiwi mai mult decât de 
Pham sau de Anne. Dar Qiwi avea şi ea o cruce de dus. Îşi aminti cu ce 
privire o întâmpinase pe Floria Peres. Își aminti cum îi zâmbise, zicând 
că se bucură că pentru el toate se termină cu bine. Ciudat, să te rușinezi 
de un lucru despre care nu ai avut habar că există cu un minut înainte. 

— Îmi pare atât de rău... pur și simplu... nu m-am gândit niciodată la 
asta. 

Pham se relaxă. 

— Asta am sperat, Ezr. Tu şi cu mine, noi doi avem o mică problemă; 
ne cramponăm de principii morale înalte și ne lipseşte capacitatea de 
înţelegere umană. Trebuie să lucrăm la asta. Te-am lăudat acum câteva 
clipe, și n-am minţit. Dar, sincer, Qiwi e minunea ta. 

Pentru o clipă, Ezr nu fu în stare să mai scoată un cuvânt. Cineva îi 
făcea ordine prin suflet. Trixia, visul său de o jumătate de viață... se 
îndepărta. 

— Trebuie să mă gândesc. 

— Aşa să faci. Dar vorbește cu Qiwi, bine? Amândoi vă ascundeţi pe 
după degete. Ai fi uimit să descoperi ce reiese dintr-o discuţie sinceră. 

Încă o idee, strălucitoare ca un soare nou. Vorbește cu Qiwi. 

— O să vorbesc cu ea... o să vorbesc. 

Timpul se scurgea, dar Arachna mai avea mult până să se răcească. 
Ultimele uragane uscate băteau în reprize la latitudinile mediane, 
apropiindu-se tot mai mult de ecuator. 

Plutitorul lor nu avea aripi, jeturi sau rachete. Cobori pe o traiectorie 
balistică și încetini, până când asoliză lin pe roca dură a platoului. 

Din el ieșiră două siluete în costume spaţiale, una înaltă și zveltă, alta 
scundă, cu membrele deșirate. 

Maiorul Victory Lighthill bătu în pământ cu vârful mâinilor. 

— Avem ghinion că de aici lipsește stratul de zăpadă. Nu se văd urme 
de pași. 

Arătă spre panta stâncoasă de la câţiva metri distanță. Acolo era 
zăpadă în crevase, ferită de vânt. Sclipea roșiatică în soare. 

— Şi dacă e zăpadă într-un loc, o bate vântul. Simti cum trage? 

Trixia Bonsol se aplecă în bătaia vântului. O auzea cântându-i în 
spatele glugii. Râse. 

— Mai bine decât tine. Eu trebuie să-i fac față cu numai două picioare. 

Porniră spre o pantă. Trixia își oprise conexiunea audio cu reţeaua. 
Se afla într-un loc și într-un timp când voia să trăiască experienţe noi 
fără întreruperi. Totuşi, bâzâitul şi displayurile din colțurile superioare 
ale ochilor o mențineau în contact precar cu ceea ce se petrecea în 
spaţiu şi la Princeton. În lumea adevărată din spatele displayului din 
glugă, lumina nu bătea mai tare decât luna din Triland și singura 
mișcare era zborul firelor de praf înghețate pe sub palele de vânt. 

— Aici bănuim noi că a plecat Sherkaner din elicopter? 

— Da, dar nu se vede nici urmă de el. Jurnalele de conectare sunt 
date peste cap. Tati controla aparatul lui Rachner prin reţea. Poate că 
mergea într-un loc anume. Dar mai degrabă se îndrepta spre nicăieri. 

Trixia nu auzea vocea adevărată a Micii Victory. Sunetele erau 
decalate şi procesate în glugă. Rezultatul nu era un limbaj uman și, 
evident, nici sunetele păianjenilor, dar ea îl înțelegea la fel de ușor ca 
nesa. Ascultând, avea ochii și mâinile libere să facă alte lucruri. 


— Dar... 

Trixia arătă spre grămada de pământ din faţa lor. 

— Mie Sherkaner mi s-a părut rațional până la sfârșit, când urma să 
se dărâme lumea. 

Vorbea în același limbaj intermediar pe care-l auzea. Procesorul din 
costum se ocupa să modifice sunetele ca să le înţeleagă și Viki. 

— Așa e când rătăcești după un refugiu. Tocmai o pierduse pe mami. 
Nizhnimor şi Jaybert muriseră în centrul Marii Pânde, care tocmai 
explodase sub el. 

În partea de jos a câmpului vizual, Trixia observă spasmul din 
braţele din faţă ale lui Viki. Era gestul echivalent cu ţuguiatul buzelor al 
unei persoane care se luptă cu durerea. În anii cât fusese focalizată, se 
imaginase întotdeauna stând de vorbă față în față cu păianjenii, la 
același nivel. În imponderabilitate, așa se și întâmplase. Dar la sol... 
corpul uman se întindea în sus, al păianjenilor, în lateral. Dacă nu se 
uita în jos, rata expresiile „feţei” şi, mai rău, călca peste prietenii ei cei 
mai buni. 

— Mulţumesc că ai venit cu mine, Trixia. 

Limbajului intermediar sugera un tremur în vocea lui Viki. 

— Am mai fost aici și la Southmost, oficial, cu fraţii și cu sora mea. 
Ne-am promis că, o vreme, renunțăm, dar... nu pot... nu pot să mă 
descurc singură. 

Trixia făcu un gest care însemna alinare, înțelegere. 

— Am vrut să vin aici de când am fost defocalizată. Am senzaţia că, în 
sfârșit, sunt din nou vie, iar alături de tine, parcă am o familie. 

Viki întinse un braţ liber și-l frecă de cotul ei. 

— Pentru mine, întotdeauna ai fost vie. Îmi aduc aminte când a murit 
Gokna, când generalul ne-a vorbit de voi. Tati ne-a arătat jurnalele, pe 
toate, de când l-ai contactat prima oară. Pe atunci, el încă mai credea că 
voi, traducătorii, sunteţi un soi de inteligenţă artificială. Dar mi se părea 
că sunteți vii și mi-am dat seama că îl simpatizezi pe tati foarte mult. 

Trixia gesticulă a zâmbet. 

— Dragul de Sherk era ferm convins de existența unor lucruri 
imposibile, ca inteligenţa artificială. Pentru mine, focalizarea a fost ca un 
vis. Misiunea mea a fost să vă înţeleg perfect pe voi, păianjenii, iar 
afecțiunea mea a venit de la sine. A fost un efect secundar la care Nau 


nu s-a gândit niciodată. 

Păianjenii dobândiseră statut de persoană treptat, pe măsură ce 
oamenii le învățau limba. Dezbaterea de la radio fusese un moment de 
cotitură, când Trixia, Zinmin Broute și ceilalți se transformaseră și 
ținuseră partea unora sau altora, perfecționaţi în meseria lor. Îmi pare 
atât de rău, Xopi. Eram focalizați și, dintr-odată, tu te-ai transformat în 
dușmanul nostru. Când ti-am dat peste cap codurile RMN, n-am ştiu că te 
omorâm. Oricare dintre noi ar fi putut fi traducătorul Pedurei, oricare dintre 
noi ar fi putut fi în locul tău. Atunci intrase Trixia în conexiunile de 
comunicații și i se dezvăluise pentru prima oară lui Sherkaner Underhill. 

Stânca netedă începea să crape, ieşind din pantă. Pe ici, pe colo se 
zăreau petice de zăpadă şi despicături ferite de lumina soarelui şi-a 
stelelor. Victory şi Trixia se cățărară anevoios peste stâncile mai joase 
de pe deal și scrutară umbrele. Nu era o căutare temeinică, ci mai 
degrabă un act de venerație. Cercetarea aeriană și cea de pe orbită se 
încheiaseră cu multe zile înainte. 

— Crezi... crezi c-o să-l găsim vreodată, Victory? 

În anii de focalizare, Sherkaner Underhill fusese centrul universului 
Trixiei Bonsol. Cu greu îi remarcase pe Anne Reynolt sau pe Ezr, care o 
vizitase credincios de sute de ori, dar Sherkaner Underhill fusese real. 
Îşi amintea de bătrânul paing care avea nevoie de o insectă călăuzitoare 
ca să nu se învârtă în cerc. Cum se poate să fi dispărut? 

Victory căzu pe gânduri. Se afla la câțiva metri mai sus pe pantă, sub 
un bolovan ieșit în afară. Ca toţi semenii ei, se pricepea mai bine ca 
oamenii la cățărat pe stânci. 

— Da, până la urmă. Ştim că nu e la suprafață. Poate... Cred că 
Mobiy a avut noroc şi a găsit o groapă adâncă de câţiva metri. Dar n-ar 
fi fost un refugiu eficient; corpul lui tati s-ar fi deshidratat în scurtă 
vreme. leşi de sub bolovan. E ciudat. Când planul nostru a început să se 
destrame, am crezut că pe mami am pierdut-o și că pe tati îl putem 
salva. Dar acum... știi că oamenii au produs noi sonograme din 
adâncurile  Southmostului? Bombele Frăției au nimicit Sala 
Parlamentului și straturile superioare. Sub ele se află milioane de tone 
de rocă spartă, dar și spaţiu gol — ce-a mai rămas din super-refugiile din 
Southmost. Dacă mami şi Hrunk au ajuns în viaţă până la unul dintre 
ele... 


Trixia se încruntă; auzise vestea. 

— Dar raportul spune că e prea periculos să se facă săpături, că s-ar 
zdrobi spaţiile deschise. 

lar când va veni Soarele Nou, milioanele de tone de rocă se vor 
prăbuși peste refugii. 

— O, dar avem timp să facem un plan! O să îmbunătăţim tehnologia 
de excavare a oamenilor. Poate că putem pătrunde de la kilometri 
distanță și săpa un tunel foarte adânc, menţinând echilibrul cu cavorit. 
Cândva, înainte de Soarele Nou, vom afla ce este în super-refugiile 
acelea. lar dacă mami și Hrunk sunt acolo, o să-i salvăm. 

Se îndreptară spre nord, în jurul dealului. Chiar dacă acesta ar fi fost 
dealul pe care Sherkaner plecase de lângă Thract, se aflau la mare 
distanță de locul în care ar fi putut ateriza Rachner. Victory mijea ochii 
de câte ori vedea o umbră. 

Trixia nu putea ţine pasul cu ea. Se îndreptă de spate și se uită în 
depărtare, dincolo de pantă. Cerul de deasupra orizontului sudic 
strălucea, de parcă s-ar fi aflat un oraș dedesubt. Şi chiar era un oraș. 
Vechile câmpuri de proiectile dispăruseră, dar lumea dăduse platoului o 
utilizare mai bună. Mine de cavorit. Firme din toată lumea coborâseră 
pe el. De pe orbită, se vedeau puțuri deschise întinzându-se pe mii de 
kilometri peste pustiu, din punctul de origine al operaţiunii Frăției. Un 
milion de păianjeni lucrau în minele acelea. Chiar dacă nu aveau să afle 
niciodată cum să sintetizeze substanța magică, cavoritul urma să 
revoluționeze zborurile spaţiale locale, compensând, parţial, absenţa 
altor corpuri cereşti din acest sistem solar. 

Victory observă că Trixia slăbise ritmul. Găsi un colț de stâncă 
rotunjit, ferit de vânt, și se așeză pe el. Trixia se așeză și ea, mulțumită 
că se aflau la același nivel. Dincolo de câmpii, spre sud, se înălțau sute 
de dealuri mici; oricare dintre ele putea fi locul de odihnă veșnică al lui 
Sherkaner. Dar pe cerul sclipitor, punctuleţe luminoase se ridicau încet 
— transportoare antigravitaționale care duceau încărcături în spaţiu. În 
toată istoria omenirii, antigravitaţia fusese un Vis Neîmplinit. Aici, 
devenise realitate. 

Viki rămase tăcută o vreme. Un om care nu-i cunoștea pe păianjeni 
ar fi zis că adormise. Dar Trixia văzu limpede că mișca din mâinile 
pentru mâncat și auzi sunete ascuţite netraduse. Din când în când, Viki 


aşa proceda; din când în când, trebuia să arate echipei sale, Belgăi 
Underville și străinilor din spaţiu adevărata ei imagine. Mica Victory se 
descurcase foarte bine, cel puţin la fel de bine cum s-ar fi descurcat 
mama ei, Trixia era convinsă de asta. Reușise ca Marea Pândă a 
părinţilor să aibă un rezultat triumfător. În vizor, constată că pe maiorul 
Lighthill îl așteptau douăsprezece apeluri. O oră sau două, numai atât își 
permitea Victory să fure zilele astea. În afară de Brent, Trixia era 
singura care cunoștea îndoielile care o măcinau pe Victory Lighthill. 

Steaua Fluctuantă se ivi pe cer, răsucind umbrele care cădeau 
dincolo de ţinuturile vălurite. Ecuatoria Superioară nu va cunoaște 
temperaturi mai calde în următoarele două sute de ani, dar steaua nu 
putea face altceva decât să ridice ceața. 

— Sper că lucrurile se vor încheia cu bine, Trixia. Generalul și tati, 
amândoi au fost foarte deştepţi. Imposibil să fie morţi amândoi. Dar 
ei... şi eu... a trebuit să învingem multe greutăţi. Oamenii care au avut 
încredere în noi au murit. 

— A fost un război, Victory. Împotriva Pedurei, a emergențţilor. 

Așa îşi spunea Trixia când se gândea la Xopi Reung. 

— Da. lar cei care au supravieţuit se descurcă foarte bine. Până și 
Rachner 'Thract. Nu se mai întoarce în serviciul regelui. Se simte trădat. 
A fost trădat. Dar e acolo sus, cu Jirlib şi Didi — arătă spre L1 — şi se 
pregătește să devină un păianjen Qeng Ho. 

Viki tăcu, apoi lovi brusc în stânca pe care stătea. Trixia îi auzi vocea 
adevărată, furioasă, defensivă. 

— La dracu, mami a fost un general bun! N-am putut niciodată să fac 
ce-a făcut ea; seamăn prea mult cu tati. În primii ani, a mers; geniul lui 
și al ei s-au îmbinat. Dar a devenit tot mai greu să mascheze Marea 
Pândă. Videomanţia era o acoperire eficientă, ne-a permis să avem 
hardware independent și un flux de date ascuns chiar sub nasul 
oamenilor. O singură scăpare din partea noastră şi oamenii ne-ar fi 
ghicit și ne-ar fi omorât. Asta i-a sfâșiat inima lui mami. 

Mâinile pentru mâncat fluturară aiurea și se auzi un șuier înecat. 
Victory plângea. 

— Sper că i-a spus lui Hrunkner. A fost cel mai credincios prieten al 
nostru. Ne-a iubit, deși ne-a considerat niște perversiuni. Mami însă n-a 
putut accepta asta. Cerea prea mult de la unchiul Hrunk, iar când el nu 


s-a putut schimba, ea l-a... 

Trixia o cuprinse cu braţele de mijlocul spatelui. Numai așa putea un 
om îmbrățișa un păianjen. 

— Ştii cât de mult şi-a dorit tati să-i spună lui Hrunk despre Marea 
Pândă? Ultima oară, în Princeton, el și cu mine am crezut că-i vom 
putea spune, că mami ne va lăsa. Dar, nu. Generalul era atât de... 
neiertător. Până la urmă... a vrut ca Hrunk s-o însoțească în călătoria ei 
la Southmost. Dacă a avut încredere ca el s-o urmeze acolo, sigur i-a 
spus şi restul. Nu-i așa? I-a spus că nu era totul în zadar. 


EPILOG 


DUPĂ ȘAPTE ANI 


Lumea păianjenilor avea un satelit; conglomeratul din L1 fusese 
împins pe orbită sincronă cu longitudinea orașului Princeton, După 
standardele majorității lumilor locuite, era o lună jalnică, greu vizibilă 
de la sol. La patruzeci de kilometri distanţă, blocul de diamant și gheaţă 
scânteia slab în lumina stelelor şi a soarelui. Cu toate acestea, reamintea 
locuitorilor că universul nu era ceea ce credeau ei. 

În faţa și în spatele conglomeratului se întindea un șir de stele 
cuminţi, mărgele care creșteau în luminozitate an de an: habitatele și 
fabricile păianjenilor. La început, fuseseră cele mai primitive structuri 
care zburaseră vreodată prin cosmos, modeste, prea multe și cu prea 
mult echipaj, ridicate pe aripi de cavorit. Dar păianjenii învățau repede 
și bine... 


Mai fuseseră organizate banchete oficiale în Marele Habitat al 
Arachnei. Însuşi regele urcase pe orbită pentru plecarea flotei spre 
Triland: patru nave, echipate de noile industrii ale regatului său și ale 
întregii lumi. lar flota aceea nu transporta doar Qeng Ho, trilandezi și 
foști emergenţi. Două sute de păianjeni urcaseră la bord, conduși de 
Jirlib Lighthill și Rachner Thract. Navele conţineau și primele 
statoreactoare Bussard îmbunătăţite, și aparatură de hibernoterapie. 
Mai important, transportau cheia cunoștințelor încriptate transmise 
anterior, la o distanţă de ani-lumină, spre Triland și Canberra. 

La plecarea flotei, aproape zece mii de păianjeni veniseră în spaţiu, 
regele urcând pe unul din primele feriboturi de producţie strict 


arachneană, iar „banchetul” prelungindu-se peste trei sute de 
kilosecunde. De atunci, în spaţiul cosmic din vecinătatea Arachnei se 
aflau mai mulți păianjeni decât oameni. 

Pentru Pham Nuwen, acest lucru era mai mult decât potrivit. 
Civilizaţiile Cliente ar trebui să domine teritoriul din jurul planetelor lor. 
La naiba, pentru Qeng Ho, acesta era cel mai important rol al 
localnicilor: să fie adăposturi în care navele să poată fi reconstruite şi 
reechipate, pieţe care transformă călătoriile printre stele într-o afacere 
profitabilă. 

La a doua plecare, Grandiosul Habitat se aglomerase ca la 
Ceremonia de Rămas-Bun pentru Triland, dar banchetul, mai puţin 
pompos, se dăduse numai pentru zece-cincisprezece persoane. Pham 
știa că Ezr, Qiwi, Trixia și Viki organizaseră o ceremonie de mică 
amploare, pentru ca participanţii să poată vorbi și să fie și ascultați. Se 
putea să fie ultima oară când mulți dintre supraviețuitori se întâlneau 
unii cu alții într-un singur loc. 

Sala de bal din Grandiosul Habitat al Arachnei era o noutate în întreg 
universul. Păianjenii veniseră în spaţiu de numai două sute de 
megasecunde, nici șapte ani din viaţa lor. Sala era prima lor încercare 
măreaţă în  imponderabilitate. Nu se ridicau la standardele 
bioinginerești ale parcurilor Qeng Ho. De fapt, majoritatea păianjenilor 
încă nu înțelegeau că, pentru călătorii interstelari, un parc viu era 
simbolul puterii și abilității în spaţiu. În schimb, proiectanţii regelui 
împrumutaseră de la Qeng Ho construcţia anorganică și încercau să-și 
adapteze propriile tradiţii arhitectonice la imponderabilitate. Fără 
îndoială, peste încă un secol, vor considera acest efort ridicol. Sau 
poate că greșelile vor deveni și ele tradiţie. 

Peretele exterior era un mozaic de plăci transparente fixate într-o 
grilă de titan. Unele erau de diamant, altele de cuarț, altele opace 
pentru ochii lui Pham. Păianjenii încă prefereau vederea directă. 
Tapetul video și tehnologiile de afișare umane nu se potriveau cu 
spectrul lor optic. Suprafaţa poliedrică se curba în afară, pentru a forma 
o bulă lată de cincizeci de metri. La baza ei, proiectanţii păianjeni 
construiseră o ridicătură terasată, care ducea la mesele din vârf. Panta 
era lină după standardele Arachnei, cu trepte mari și late. Pentru ochii 
unui om, ridicătura era o navetă cu pereţi de stâncă, iar treptele arătau 


ca niște scări mobile late. Însă, graţie efectului de ansamblu -— și pentru 
păianjeni, şi pentru oameni —, oriunde te așezai la masă, vedeai 
jumătate de cer. Grandiosul Habitat era o structură lungă, stabilizată 
mareic, iar sala de bal se afla în capătul care dădea spre Arachna. 
Pentru cineva care se uita direct în sus, lumea păianjenilor acoperea 
toată panorama. Pentru cineva care privea lateral, conglomeratul și 
habitatele umane erau un haos organizat, tot mai lung cu fiecare an. În 
cealaltă direcţie se zăreau Şantierele Regale. De la distanţă, alcătuiau o 
aglomeraţie de lumini care pâlpâiau. Păianjenii făureau unelte cu care 
să făurească alte unelte. Peste un an sau doi, vor construi coloana 
vertebrală a primului lor statoreactor Bussard. 

Anne și Pham ajunseră fix la ora stabilită. Oricât de mic era 
banchetul, gazdele insistaseră pe etichetă. Plutiră de la un etaj la altul al 
terasei, atingând scările când și când, pentru a se orienta spre masa 
circulară din vârf. Gazdele sosiseră deja. La fel, Trixia și Viki, Qiwi și 
Ezr şi toți ceilalți invitaţi, și păianjeni, și oameni. Anne și Pham erau, 
aşadar, ultimii oaspeţi de Bun-Rămas. 

După ce se așezară, păianjenii servitori apărură de la baza ridicăturii, 
cărând un amestec de mâncăruri umane și arachniene. Cele două rase 
mâncau împreună, chiar dacă fiecare considera mâncarea celeilalte 
dezgustătoare. 

Consumară  aperitivele bine-venite în liniștea tradițională a 
păianjenilor. Apoi Trixia Bonsol se ridică de pe locul ei dintre păianjeni 
și ținu un discurs impresionant, ca întreaga Ceremonie de Rămas-Bun a 
lui Jirlib. Pham mormăi în barbă. În afară de Belga Underville, toți cei 
de față îi erau prieteni apropiaţi. Ştia că nu se formalizau mai mult decât 
el. Dar o undă de tristeţe străbătea adunarea, o tristeţe mai mare decât 
simţeai la orice petrecere de adio. Aruncă o privire furișă în jurul mesei. 
Atât de sobri arătau oamenii în ţinuta oficială de imponderabilitate, 
veche de o mie de ani! Dar aici nu trebuiau să întreţină o atmosferă 
convenţională. Underville probabil că era cea mai înţepată creatură 
dintre participanţi, dar nici ea nu făcea pe ceremonioasa. Dacă nu se 
ridica cineva să vorbească, banchetul s-ar fi terminat fără ca invitaţii să 
vorbească între ei. 

Aşa că, atunci când Trixia termină şi se așeză, Pham turnă jumătate 
de litru de vin deasupra locului său de la masă. Lichidul roșu închis se 


clătină înainte și înapoi, o baltă stânjenitoare care putea deveni și mai 
stânjenitoare, în funcție de musafirul pe care îl stropea. Pham vâri 
degetul în vinul săltăreţ și-l mișcă la întâmplare. Sfera lichidă se lungi și 
se împleti în jurul ei, graţie tensiunii superficiale. Acum cu siguranță 
atrăsese atenţia tuturor, a păianjenilor în special. Îi făcu semn unui 
servitor să vină cu un șerveţel de vid. Zâmbi larg către publicul său. 

— Inteligentă șmecherie, nu-i așa? 

Qiwi se aplecă în față ca să se uite la el. 

— Va fi și mai inteligentă dacă faci stropul să aterizeze fără să 
murdărești pe nimeni. Zâmbea şi ea. Ştiu eu sigur; și fiica mea se joacă 
cu mâncarea. 

— Da. Păi, o să-l ţin întreg cât pot. 

Mâna lui Pham aduse împletitura la forma iniţială de sferă. Până 
acum, nu se pătase nici pe dantela manșetelor. Qiwi îl urmărea 
concentrată, cu interes profesional. Tot asta făcuse și ea mai demult, cu 
blocuri de miliarde de tone. Pham nu se îndoia că micuța Kira Vinh- 
Lisolet se juca cu mâncarea; Qiwi probabil că o încuraja pe micuța 
afurisită. 

Lăsă sfera roşie să plutească deasupra lui și le făcu semn servitorilor 
să aducă celălalt fel de mâncare. 

— O să vă mai arăt și alte trucuri, mai târziu; staţi cu ochii pe mine. 

Victory Lighthill se ridică puţin pe stinghie. Mâinile de la gură îi 
modulară glasul într-un ciripit trist: 

— Trucuri... mult trist plecat... drexip. 

Cel puţin asta înţelese Pham. Şi după atâta vreme, și cu aparatul care 
modifica fonemele pentru a le face audibile, limba păianjenilor era mai 
dificilă decât orice limbă umană pe care o cunoștea. Așezată lângă 
Victory, Trixia zâmbi și-i oferi traducerea ei: 

— Ne va fi dor tuturor de trucurile tale, Vrăjitorule. 

În vocea ei, Pham recunoscu aceeași tristeţe din sunetele scoase de 
păianjeni. La naiba. Parcă suntem la priveghi. 

Aşa că zâmbi luminos și se prefăcu că nu pricepe. 

— Da. În mai puţin de o megasecundă, Anne și cu mine vom pleca. 

Împreună cu o mie alții, emergenti, foști focalizaţi, câţiva Qeng Ho. 
Trei nave și un echipaj de o mie de membri. 

— Când ne vom întoarce, poate vor fi trecut două secole. Dar, hei! 


Qeng Ho sunt obișnuiți cu despărţirile lungi. Ştiu că pe șantierele 
voastre sunt nave în curs de construcție. Arătă spre licăririle din cerul 
îndepărtat, în spatele lui Victory Lighthill. Mulţi dintre voi vor călători și 
ei. Foarte probabil că ne vom mai întâlni, și când ne vom întâlni, vom 
avea ce să ne povestim unii altora. Așa cum au făcut întotdeauna Qeng 
Ho și oamenii din lumile îndepărtate. 

Ezr Vinh încuviinţă din cap. 

— Da, ne vom revedea altă dată, chiar dacă nu știm sigur cum sau 
unde. Însă pentru mulţi dintre noi, aceasta e ultima întâlnire. 

Ezr nu se uită în ochii lui Pham. În sinea lui, și el se îndoiește. 
Renunţase la jumătate din recompensa lui ca să-i ajute pe Pham și pe 
Anne să se pregătească. 

Dar Qiwi îi puse mâna pe umăr. 

— Eu zic să stabilim nişte repere de întâlnire, așa cum procedează 
marile familii. 

Un timp și un loc, şi o viață trăită până atunci. Qiwi se uită la Anne și 
surâse. Acum era și mamă, și inginer. De cele mai multe ori, părea cea 
mai fericită dintre toți. Dar Pham tot mai zărea umbre pe faţa ei 
câteodată, poate când se gândea la mama ei, cealaltă Kira. Qiwi aproba 
plecarea spre Balacrea. Sigur ar fi urcat și ea la bord, dacă nu ar fi fost 
Ezr, copiii ei şi lumea pe care o construia aici. Ezr învățase multe despre 
conducerea oamenilor, și mai multe de când era cu adevărat 
conducător de flotă pentru toți oamenii. Dar geniul lui Qiwi era sprijinul 
lui. Ea era cea care ştia ce tehnologie ar valora mai mult în ochii 
păianjenilor. Dacă n-ar fi fost înțelegerile încheiate de ea, șantierul 
păianjenilor ar fi fost şi acum un vis. Ezr se considerase întotdeauna un 
fiu mai tânăr ratat. Mă întreb dacă el şi Qiwi îşi dau seama ce construiesc. 
Aveau copii, ca Jau şi Rita și mulţi alţii. Gonle și Benny ridicaseră o 
grădiniță pentru micuţi, un loc în care puștii oamenilor și ai păianjenilor 
se jucau împreună. Colaborarea oameni-păianjeni se dezvolta cu fiecare 
an. Ca Sura Vinh, demult de tot, Qiwi şi Ezr s-ar putea să nu 
călătorească prea mult, dar acest capăt de spaţiu Qeng Ho aștepta o 
explozie de lumină, o renaștere care va umili Canberra şi Namgemul. 

O explozie de lumină! Da! 

— Atunci vom stabili un reper! La răsăritul următorului Soare Nou sau 
la câteva megasecunde după aceea. Îmi amintesc că e cam neplăcut pe- 


aici când răsare soarele. 

Peste aproximativ două secole. Asta s-ar potrivi foarte bine cu celelalte 
planuri ale mele. 

Victory prin Trixia: 

— Da, imediat după următoarea Strălucire. Aici, în Grandiosul 
Habitat, cât de grandios va fi atunci. Un râs discret. O să-mi notez, ca să 
nu dorm sau să nu fiu plecată la opt-ani lumină depărtare. 

— De acord! 

— De acord! se auziră mai multe voci în jurul mesei. 

Belga Underville bâzâi și hâsâi și, ca de obicei, Pham nu înțelese o 
iotă, decât că tonul ei gemea de îndoială agresivă. Din fericire, ca şef al 
serviciului de informaţii al regelui, avea translator permanent. Zinmin 
Broute stătea lângă ea şi o asculta zâmbind ușor. Lui chiar îi plăcea de 
hoașca aia bătrână. Când Underville termină de vorbit, își șterse 
zâmbetul de pe față și-și puse o căutătură cruntă. 

— Asta e prostie curată sau nebunie umană, încă nu-mi dau seama. 
Aveţi doar trei nave și cu ele vreţi să doborâţi imperiul emergent? Dar 
de șapte ani încoace, tot spuneţi că noi, păianjenii, nu avem de ce să ne 
temem de invazii externe, că o civilizaţie planetară cu tehnologie înaltă 
poate oricând pregăti o apărare reușită. Emergențţii trebuie să aibă mii 
de nave militare pe teritoriile lor natale, și voi totuşi vorbiţi de 
răsturnarea lor. Ne-aţi mințit tot timpul sau pur și simplu credeţi că așa 
se va întâmpla în realitate? 

Victory Lighthill bâzâi și ea, punând o întrebare atât de simplu și de 
clar, încât Trixia nici nu mai trebui s-o traducă: 

— Dar, poate... primiţi ajutor... de la Qeng Ho de departe? 

— Nu, răspunse Ezr. O să... O să fiu sincer. Qeng Ho nu iubesc 
războiul. E mult mai simplu să lași tiraniile în pace. „Lasă-le să 
negocieze cu ele însele”, cum zice o vorbă veche. 

Anne Reynolt tăcuse până acum, însă interveni: 

— E în regulă, Ezr. Tu ne-ai ajutat... 

Se întoarse spre Belga Underville. 

—- Doamnă general, cineva trebuie să facă și asta. Emergențţii și 
focalizarea sunt noutăţi. Dacă sunt lăsați în pace, vor deveni mai 
puternici și într-o zi vor veni şi vă vor mânca. 

Underville smuci din braţele ei cele mai lungi, în semn de îndoială 


vădită: 

— Alte contradicții. În ultimii ani, ne-aţi convins să trecem mai 
departe de comerţ, pentru a vă ajuta să vă înarmați și să vă echipați. 

Un ascultător uman ar fi aruncat o privire în direcţia lui Victory 
Lighthill; ea asculta pentru rege. 

— Dar, continuă Underville, la ce servește să vă sinucideți? Asta 
consider eu că vă așteaptă. 

Anne zâmbi, dar Pham știa că întrebările o tensionau. Belga insistase 
pe ele în cadrul unor adunări mai oficiale și era improbabil să i se dea 
satisfacție aici. Anne se gândea la aceleași lucruri. Dar Belga nu 
înţelegea că, pentru Anne Reynolt, misiunea îi oferea sorți de izbândă. 

— Nu e sinucidere, doamnă general. Am avantaje speciale. Pham şi cu 
mine știm cum să le folosim. Puse mâna pe brațul partenerului ei. Mă 
bazez pe unul dintre puţinii comandanți din istoria umană care au reușit 
un lucru asemănător. 

Da, afacerea strentmanniană cam tot așa ceva a fost. Dumnezeu să mă 
ajute. 

Se lăsă o clipă de liniște. Sfera de vin se ridicase. Pham o împunse 
încet cu degetul în mijloc și o aduse cu grijă în faţa lui. 

— Avem avantaje mai concrete decât acela de a fi eu conducător 
neînfricat. Anne știe la fel de bine ca orice comandor cum funcționează 
sistemele interne. 

Mica lor flotă va transporta hardware uluitor, primele produse ale 
noii tehnologii oameni-păianjeni. Dar nu în asta consta forța flotei. 
Echipajele celor trei nave erau formate, în cea mai mare parte, din foști 
focalizaţi care înțelegeau mecanismele automatelor emergente și voiau 
să le distrugă la fel de mult ca Anne. Existau printre ei și câţiva 
emergenţi nefocalizați. În timp ce vorbea, Pham văzu că Jau Xin îl 
privea intens și că Rita îl studia pe Jau. Ar pleca și ei, dacă n-ar avea trei 
copii mici. Mai aveau o șansă. Pham spera să-i convingă în cele patru 
zile rămase. Xin fusese șef de piloți pentru unchiul lui Nau înainte de 
călătoria spre Arachna, iar în ultimele transmisii din Balacrea se spunea 
că clica Nau ajunsese din nou la putere. 

Pham se uită pe rând la fiecare invitat în timp ce-și prezenta 
planurile. Ezr și Qiwi, Trixia şi Victory, sigur Jau și Rita: ei nu cred că 
ăsta e un priveghi. Înţeleg că avem şanse, dar se tem pentru noi. 


— Am studiat înregistrările lui Nau și informaţiile pe care le-a primit — 
pe care încă le primim de la balacreeni. Am reușit să-i ducem de nas că 
emergenții au învins aici. Plănuim să putem pătrunde în sistemul lor 
înainte să-şi dea seama că nu venim cu intenţii bune. Știm foarte multe 
despre facțiunile interne din vârful societăţii lor. Una peste alta... 

Una peste alta, nu era un risc pe care trebuia să și-l asume. Dar Anne 
îşi dorea acest lucru mai mult decât orice. Și după aceea... Păi, după 
aceea, mai era și proiectul lui măreț, iar cu Anne alături merita orice 
risc. 

— Una peste alta, avem şanse. Va fi o acțiune primejdioasă, o 
aventură. Am vrut să botez nava noastră portdrapel Himera, dar nu m-a 
lăsat Anne. 

— Ha! Cred că Răsplata Emergenților e un nume mult mai potrivit. 
După ce vom învinge, poți să-i spui Himera. 

Servitorii aduceau deja primul fel de mâncare și Pham nu mai avu 
ocazia să-i dea o replică. În schimb, le arătă mesenilor că poți să torni 
înapoi o sferă de vin într-un balon-pahar fără să pierzi niciun strop. 
Zâmbi în sinea lui. Nici ceilalți Qeng Ho nu mai văzuseră trucul. lată 
unul dintre avantajele de a călători mult. 


Banchetul dură câteva kilosecunde. Avură timp să discute multe 
lucruri, să-și amintească ce locuri văzuseră şi să-i pomenească pe 
prietenii care muriseră pentru ca ei să apuce această zi. Dar surpriza 
surprizelor se petrecu la sfârşit, când Anne atrase atenția asupra unui 
aspect la care niciun păianjen, nici măcar Victory Lighthill, nu se 
gândise. 

Anne se relaxă de-a lungul banchetului. Pham știa că ea încă nu se 
simțea în largul ei în grupuri mari de oameni. Putea interpreta aproape 
orice rol, dar pe dinăuntru era de o timiditate care nu ieşea la suprafață 
decât dacă se deschidea şi ea. Învăţase să se încreadă în oamenii 
aceștia; câtă vreme nu discuta nimeni despre ce trebuia să facă ea cu 
emergenta, se simțea cu adevărat bine. Anne Reynolt încă avea multe 
lucruri de care prietenii ei se puteau folosi. Ea îi înţelegea cel mai bine 
pe defocalizați. Pham o asculta pălăvrăgind cu Trixia Bonsol și Victory 
Lighthill, sugerând căi de a obţine noi servicii de traducere. Din prima 
clipă în care te-am văzut, am ştiut că eşti deosebită. Părul roşu aprins, 


pielea palidă, aproape roz. Ce contrast cu părul negru şi pielea lui 
fumurie! În această parte a Spaţiului Uman, avea o înfățișare foarte rară. 
Dar el învățase ce se ascundea sub înfățișarea ei, mintea, curajul... 
Merita s-o urmeze pe Balacrea, chiar dacă nu exista niciun plan după 
aceea. 

Băuturile de după masă fură aduse plutind în jurul oamenilor. 
Păianjenii primiră niște mingiuţe negre pe care să le împungă, să le sugă 
și apoi să le scuipe în scuipători sofisticate. 

Pham se pomeni toastând pentru succesul fiecărui efort de grup şi 
pentru întâlnirea stabilită peste două secole. 

Ezr Vinh se aplecă prin spatele lui Qiwi ca să se uite la el. 

— Şi după ce ne reîntâlnim? După ce eliberezi Balacrea și Frenkul? Ce 
urmează? Când ne vei vorbi și despre asta? 

Anne îi zâmbi lui Pham. 

— Da, povesteşte-le cum visezi cai verzi pe pereţi. 

— Hmm... 

Stânjeneala lui Pham nu era chiar prefăcătorie. Numai cu Anne mai 
vorbise despre proiectul lui. Poate pentru că era un plan grandios, chiar 
comparat cu planul grandios din trecut... 

— Bine. Ştiţi de ce am venit pe Arachna: ne-a atras misterul Stelei 
Fluctuante şi chiar existenţa formelor de viaţă inteligente de aici. Am 
petrecut patruzeci de ani cu lanţul lui Tomas Nau de gât, dar am învăţat 
lucruri uluitoare. 

Ezr: 

— E-adevărat. Omenirea n-a găsit atâtea minunăţii la un loc pe nicio 
altă lume. 

— Noi, oamenii, am crezut că știm ce este imposibil. Numai câţiva 
încăpățânaţi aveau altă părere, mai ales astronomi în căutare de 
enigme. Ei, bine, Fluctuanta e prima enigmă pe care am văzut-o 
îndeaproape. Şi uitaţi ce am descoperit: elemente de fizică stelară pe 
care încă nu le înțelegem bine; cavoritul, pe care îl înțelegem și mai 
puţin... 

Pham se întrerupse, observând expresia de pe fața lui Qiwi: își 
amintea de un coșmar. Întoarse capul, dar el nu mai spuse nimic, aşa că 
vorbi ea în locul lui, dar mai mult în șoaptă: 

— Tomas Nau vorbea mult despre asta. A fost un om rău, dar... 


Dar oamenii răi, cei mai primejdioşi dintre ei, aveau deseori idei 
strălucite. Își înăbuși lacrimile și continuă pe un ton mai ferm: 

— Îmi aduc aminte când focalizaţii au făcut analiza ADN a gheții pe 
care am adus-o din ocean. Varietatea era mai mare decât pe o mie de 
lumi. Analiştii au crezut că e din cauza multitudinii de nișe de viaţă de 
pe Arachna. În schimb, Tomas... Tomas a crezut că se datora faptului 
că, demult, foarte demult, Arachna a fost o răscruce de drumuri. 

Ezr o luă pe Qiwi de mână. 

— Nu doar Tomas Nau, ci toţi ne-am întrebat ce e cu varietatea asta. 
E mult prea mult diamant aici: foraminiferele, conglomeratul. Să fi fost 
calculatoarele cuiva? Dar foraminiferele sunt prea mici și munţii noștri 
din L1 sunt prea mari... iar acum nu sunt decât roci moarte. 

Jau Xin interveni din partea cealaltă a mesei: 

— Nu chiar. Există cavoritul. 

Belga Underville scoase un hârâit neimpresionat; Victory bâzâi a râs. 
După o clipă, veni şi traducerea lui Zinmin: 

— lată că mai crede cineva în Distorsiunile lui Khelm, numai că acum 
lumea noastră e un depozit de gunoaie și noi, păianjenii, ne tragem din 
paraziții de gunoaie ai zeilor. Dacă e adevărat, unde e restul 
superimperiului? 

— Nu ştiu... Nu uitaţi, asta s-a petrecut cu cincizeci-o sută de 
milioane de ani în urmă. Poate s-a dat un război. Una dintre cele mai 
simple explicaţii pentru sistemul vostru solar este că a fost o zonă de 
război cu un soare distrus și toate planetele s-au volatilizat, în afară de 
una singură. 

lar acea planetă a fost și ea protejată de o vrăjitorie. 

— Sau, continuă Xin, imperiul s-a transformat și ne lasă să ne 
dezvoltăm în ritmul nostru. 

Unele ipoteze sunau de-a dreptul prostește când le rostea cu glas 
tare. 

Mâinile pentru mâncat ale lui Underville se deschiseră într-un gest în 
care Pham recunoscu un zâmbet de îndoială. 

— Parcă ai fi Khelm! Dar, vezi, teoria ta „explică” tot soiul de lucruri 
fără a ajuta la nimic, cu atât mai puţin a oferi posibilitatea de a se 
autotesta. 

Gonle Fong împunse aerul cu degetul, un gest de păianjen preluat 


inconștient. 

— Păi, şi atunci, de ce ne certăm? „Arachna era un loc în care Visurile 
Destrămate cândva deveneau realitate.” Corect. E o ipoteză simplă, 
generalizatoare. În același timp, noi trăim aici şi acum, la câteva sute de 
ani-lumină, la câteva mii de ani. Indiferent de explicaţie, avem o viață 
întreagă pentru a obţine profit numai jucându-ne cu ceea ce vedem pe 
Arachna acum! 

Pham încuviință din cap politicos. 

— Da. lată atitudinea unui bun Qeng Ho. Dar, Gonle... eu m-am 
născut într-o civilizație de castele şi tunuri. Am trăit mult, fără să 
socotesc hibernoterapia, şi am văzut multe. Încă din Era Zorilor, noi, 
oamenii, am învățat câte un pic de aici, câte un pic de dincolo, dar cel 
mai mult am învăţat care ne sunt limitele. Civilizaţiile planetare se înalță 
şi se prăbușesc. Când ating apogeul, sunt niște splendori, dar există 
atâta întuneric... 

Castele, tunuri și altele, mai rele. 

— ŞI, continuă Pham, chiar Qeng Ho... supravieţuim și prosperăm, 
dar am descoperit limite spre care nu putem decât să ne îndreptăm, ca 
viteza luminii. Mi-am frânt gâtul din cauza acestor limite la Brisgo Gap. 
Când am aflat de focalizare, am crezut că poate fi calea de a ridica 
întunericul dintre civilizaţii. M-am înșelat. Se uită în ochii lui Anne. Așa 
că am renunţat la visul meu, la idealul de-o viaţă... și m-am uitat în jur. 
Aici, pe Arachna, am descoperit, în sfârșit, ceva în afara limitelor 
noastre. E o licărire timidă, cioburi de glorie strălucitoare. Gonle, 
planurile au orizonturi și orizonturi... Ezr m-a întrebat ce voi face după 
ce îi doborâm pe emergențţi, după ce ne reîntâlnim. Păi, atât: mă voi 
duce acolo de unde a venit Arachna. 

Traducerea Trixiei se prelungi un moment în plus, apoi în jurul mesei 
se făcu linişte perfectă. Ezr stătea transfigurat. Pham nu vorbise despre 
asta decât cu Anne; ţinând cont de evenimentele care se petreceau, îi 
fusese ușor să ţină secretul. Dar Ezr Vinh își petrecuse viaţa admirând 
Era Zorilor şi Visurile Destrămate și acum știa în ce fel se pot împlini. 
Băiatul încremenise, extaziat. Dar îl trezi rațiunea. Cuvintele lui nu 
veneau ca o plângere; voia ca planul lui Pham să reușească, dar... 

— Dar în ce direcţie te vei orienta? Şi... 

— În ce direcţie? Asta-i o întrebare uşoară, deși avem la dispoziţie 


vreo două secole să ne gândim la ea. Dar, gândește-te, Omenirea 
studiază stelele cu tehnologie înaltă de mii de ani. La un moment dat, 
fiecare civilizaţie client a montat sute de metri de rețele de oglinzi și a 
încercat toate celelalte metode inteligente de a iscodi ce se întâmplă la 
distanţe foarte mari. Vedem niște enigme îndepărtate. Pe ici, pe colo, 
dăm peste statoreactoare Bussard și transmisii radio străvechi. 

— Deci, dacă ar fi existat și altceva, am fi aflat, spuse Ezr, deși știa 
sigur ce urmează. 

Dezbaterile acestea erau deja istorice. 

— Numai dacă avem unde să ne uităm. Însă părţi din miezul galactic 
sunt foarte bine protejate. Dacă supercivilizația noastră nu folosește 
radioul, dacă alţii au ceva mai bun decât statoreactoarele noastre, 
atunci numai în miezul galaxiei ar fi reușit ei să se ascundă de noi. 

lar orbita bizară a Fluctuantei cel puţin trecuse prin adâncimile 
acelea nevăzute. 

— Bine, Pham. Sunt de acord, se potrivesc toate. Dar vorbeşti despre 
treizeci de mii de ani-lumină până la miez, și tot atât de departe până la 
norii ocultați. 

Gonle: 

— E de o sută de ori mai departe decât orice destinaţie spre care au 
pornit vreodată Qeng Ho. Fără civilizaţii-depozit intermediare, 
statoreactoarele Bussard vor ceda în mai puţin de o mie de ani. Putem 
visa la o asemenea misiune, dar ne depășește abilitățile. 

Pham le oferi tuturor zâmbetul său larg. 

— Ne depășește complet abilităţile acum. 

— Asta am și spus. Întotdeauna ni le-a depășit. 

Însă în ochii lui Ezr mijea iluminarea. 

— Gonle, vrea să spună că nu ne va mai depăși abilităţile în viitor. 

— Exact! 

Pham se aplecă înainte, întrebându-se pe câţi dintre ei îi va putea 
cuprinde în visul lui. 

— Faceţi un mic experiment mintal. Întoarceţi-vă în Era Zorilor. Pe 
atunci, timp de câteva secole, oamenii se așteptau ca, pe viitor, lucrurile 
să se îmbunătățească radical. Mulțumită Arachnei, veţi reînvia acest 
spirit optimist. Poate nu mă credeți acum. Nu vă dați seama că ridicaţi o 
civilizaţie. Ezr și Qiwi, voi doi întemeiați o Mare Familie care va străluci 


mai tare decât oricare alta din istoria Qeng Ho. Trixia, Victory și 
păianjenii reprezintă cel mai important lucru pentru afacerile noastre. Şi 
de-abia începeți să înțelegeţi contradicţiile Arachnei. Ai dreptate; astăzi, 
vorbind despre călătoria către miezul galactic, suntem ca un copil care 
intră în apă la mal și vrea să traverseze oceanul. Dar vă propun un 
pariu: Până la următoarea Eră Strălucitoare, veţi avea tehnologia care 
îmi trebuie. 

Pham se uită la Anne. Ea îi zâmbi — un zâmbet și fericit, și puţin 
ironic. 

— Anne, eu și cei din flota noastră alcătuită din trei nave vrem să 
doborâm sistemul emergent. Dacă vom reuși — când vom reuși — va 
rămâne o civilizație de înaltă tehnologie. Ne vom lărgi flota, vom avea 
cel puțin douăzeci de nave. lar Anne mă va lăsa să rebotez nava ei 
portdrapel „Himera”. Atunci ne vom întoarce aici, gata echipați să 
pornim... în explorare. 

Dar va veni Anne cu el? Ea spunea că da. Oare nimicirea tiraniei 
emergențţilor va ridica blestemul care o mâna acum? Poate că nu. Dacă 
vor învinge, înseamnă că în urma lor vor rămâne lumi întregi de 
defocalizaţi, asemănătoare salonului din Mansarda Hammerfestului. 
Poate că îi va fi imposibil să-i părăsească pe cei pe care îi salvase. 
Atunci ce se va întâmpla? Nu știu. Odată, demult, se descurca foarte 
bine de unul singur. Acum, ce schimbare ciudată am suferit! 

Zâmbetul lui Anne se îmbună. Îi strânse mâna și încuviinţă tacit 
planul pe care el tocmai îl descrisese. Pham se uită pe rând la toţi cei de 
la masă: Qiwi era stupefiată. Ezr se străduia din toate puterile să-l 
creadă, dar îl aștepta o viață plină de eforturi care să-l ţină ocupat. 

lar păianjenii... expresia lor varia de la acel brutal „demonstrează- 
mi”, vădit în înfățișarea lui Underville, la... 

Cât vorbise Pham, Victory Lighthill stătuse nemișcată şi tăcută. Nici 
braţele pentru mâncat nu le mișcase. Acum vorbi — un susur moale, trist 
Și întrebător, care trebui redat prin traducerea Trixiei: 

— Lui tati i-ar fi plăcut la nebunie planul acesta. 

— Da. 

Pham își pierdu glasul. Underhill fusese un geniu și un visător, un 
exemplar tipic pentru Era Zorilor. Pham citise demult „jurnalele de 
videomanțţie” ale Trixiei, povestea despre Marea Pândă a lui Sherkaner. 


Paingul săpase adânc în automatele emergente, uneori atât de adânc, 
încât focalizata Anne Reynolt observase infiltrarea și o considerase o 
dovadă a unei conspirații umane. La sfârșit, Underhill știuse ce era 
focalizarea; ştiuse că oamenii nu erau o inteligență artificială și nu 
deţineau o tehnologie superioară Arachnei. Sherkaner Underhill trebuie 
să fi fost foarte dezamăgit de limitele progresului. 

Lângă el, Anne începu să dea din cap, șovăind. Atunci îi surprinse pe 
toți, inclusiv pe ea, dar mai ales pe păianjeni. Îşi lăsă capul pe-o parte și 
un zâmbet leneş îi miji pe buze. 

— Şi ce vă face să credeţi că nu a supravieţuit? Avea la fel de multe 
informaţii ca noi, însă mult mai multă imaginaţie. Ce vă face să credeți 
că acesta nu e și planul lui? 

— Anne, am citit jurnalele. Dacă ar fi în viaţă, ar fi aici. 

Ea scutură din cap. 

— Oare? Căutarea unui refugiu e o aventură pe care noi, oamenii, nu 
suntem croiți s-o înțelegem, iar Sherkaner Underhill era convins că 
Smith a murit. Dar el a îmbinat nu o dată trăsăturile oamenilor și ale 
păianjenilor. A îndreptat lumea păianjenilor în direcţii nevisate — a văzut 
refugiul din cer. Cred că e pe-aici, pe undeva, și are de gând să trăiască 
mai mult decât toate misterele. 

— Se prea poate... Se prea poate. 

Cuvintele, ale Trixiei sau ale lui Victory — Pham nu-și dădu bine 
seama — fură rostite cu venerație și respect. 

— Nu știm exact unde a aterizat pe platou. Dacă a ajuns într-un loc pe 
care îl descoperise dinainte, ar avea o şansă. 

Pham se uită afară, la Arachna. Planeta avea o lăţime de treizeci de 
grade, era o perlă neagră imensă. Dâre aurii și argintii scânteiau pe 
continent în emisfera sudică, peste splendoarea discretă a mării 
răsăritene. Şi totuşi existau regiuni întinse prizoniere ale beznei, ţinuturi 
protejate, care vor rămâne reci și împietrite până la sfârșitul 
Întunericului. Pham simţi un fior. Înţelegea. Da. 

Undeva, acolo jos, bătrânul paing doarme, așteptându-și iubita 
pierdută... și pregătindu-se pentru cea mai lungă Pândă din toate 
timpurile. 


Cerul e-nchis, pământu-i nins, 


atâtea taine-s de învins. 

„Vinge oferă nenumărate delicii pasionaţilor de hard SF, 
printre care scara galactică şi ştiinţa ezoterică, dar 
relaţiile dintre oameni şi păianjeni sunt cele care îl 
confiscă pe cititor. Vinge explorează natura obsesiei, 
reluând mereu tema în această «fugă» literară." 

Isaac Asimov's Science Fiction Magazine 


„Cel mai recent roman al lui Vernor Vinge este un triumf, 
continuând cea mai vizionară şi inteligentă aventură 


cosmică a vremurilor noastre.“ 


GaecoRr BENFORD 


„Vinge a reuşit din nou! O carte intensă, plină de suspans 

„Conflict politic, luptă pentru putere, manipulare, socie- 
tăți aflate în război, tehnologii năucitoare, călătorii în 
adâncurile cosmosului şi o civilizaţie de păianjeni... ce 
v-aţi putea dori mai mult? O intrigă epopeică de anver- 
gura seriei DUNE." 

SFRevu 


„Vernor Vinge a scris o epopee despre insecte prinse în 
chihlimbar. Chihlimbarul este fizica şi istoria; insectele 
sunt indivizii şi civilizațiile lor... iar unele insecte încearcă 
să evadeze. O luptă zădărnicită de necruțătoarea sa 
capcană, de orbirea morală şi de încăpățânarea Na- 
turii, care constituie substanţa uneia dintre cele mai bine 
construite şi antrenante space opera a deceniului.” 
Science Fiction Chronicle 


„Întoarcerea în universul romanului Foc în adânc... însă 
cu 30 000 de ani mai devreme. Povestea are aceeaşi 
vastitate epică, în cea mai măreaţă tradiţie SF." 

(0 Underville — oraş subteran, în limba engleză (n. tr.). 
a Deepdug — Săpături-Adânci (n. tr.). 

6 Lurks a lot; to lurk — a sta ascuns; a lot — mult (n. tr.). 
W Smith — fierar (n. tr.). 

6 Lighthill — deal luminat (n. tr.). 

li Dugway — tunel (n. tr.). 


(0 Coldhaven — adăpost friguros (n. tr.). 


